
Arizona, unde locuieşte şi astăzi, împreună cu familia. A 
studiat zoologia la Northern Arizona University şi biologia 
marină la University of California, San Diego, şi are un 
doctorat în ecologie. A fost profesor universitar înainte de a 
se dedica în întregime literaturii. În anul 1991 a debutat cu 
romanul  Că/ătoarea (recompensat, printre altele, cu 
Romance Writers of America's RITA Award), primul volum 
din seria Outlander, concepută iniţial ca trilogie. După 
mărturisirea scriitoarei aflate la debut, care era departe de 
a bănui succesul ce va urma, cartea a rezultat, după o 
documentare „de modă veche”, din interesul pentru 
călătoria în timp şi pentru universul scoţian. Romanul a 
cucerit imediat publicul şi au urmat încă şapte romane în 
aceeaşi serie, toate  bestselleruri New York Times: 
Dragonfly în Amber (Talismanul - Nemira, 2016), Voyager 
(Cercul de piatră - Nemira, 2017), Drums of Autumn 
(Tobele toamnei - Nemira, 2017), The Fiery Cross (Crucea 
de foc - Nemira, 2018), A Breath of Snow and Ashes (Prin 
zăpadă şi cenuşă - Nemira, 2019), An Echo in the Bone şi 
Written în My Own Heart's Blood. Seria a fost publicată în 
26 de ţări şi a inspirat, începând cu anul 2014, un serial de 
televiziune american care se bucură de mare succes. 
Printre celelalte scrieri ale autoarei se numără seria Lord 
John, precum şi povestiri apărute în antologii şi volume 
colective. 

58 
SĂ VĂ IUBIȚI UNUL PE ALTUL! 


_ Roger a tras aer în piept şi a strigat din toţi rărunchii. 
Insă strigătul nu a ieşit nicidecum puternic. A strigat încă o 
dată. Şi încă o dată. ÎI durea gâtul. Era chinuitor; sunetul 
slab şi sec l-a făcut să tacă şi să-şi dorească să nu mai 
deschidă gura. Cu toate acestea, a inspirat din nou, a închis 
ochii şi a răcnit cu toată puterea. Sau măcar a încercat s-o 
facă. 

O durere arzătoare i-a săgetat gâtlejul în partea dreaptă. 
S-a oprit din nou, gâfâind. Era în ordine. A respirat uşor 
câteva momente, a înghiţit în sec şi a încercat iarăşi. 

Doamne, ce dureri! 

Şi-a trecut mâneca peste ochii care îi lăcrimau şi s-a 
pregătit pentru o nouă încercare. În timp ce îşi umfla 
pieptul, ţinând pumnii strânşi, a auzit voci şi a expirat în 
voie. 

Oamenii aceia se strigau unii pe alţii, nu departe de el, 
însă bătea vântul şi nu reuşea să le distingă vorbele. 
Probabil erau vânători. Era o zi frumoasă de toamnă, cu un 
aer precum vinul nou, iar pădurea fremăta neliniştită, cu 
lumini schimbătoare. 

Frunzele abia începuseră să se îngălbenească, însă unele 
cădeau deja, ca un licăr tăcut şi neîntrerupt, la marginea 
câmpului său vizual. In asemenea locuri, orice mişcare 
putea să trădeze prezenţa vânatului. Roger o ştia prea 
bine. A tras aer în piept din nou, ca să strige, dar a şovăit şi 
şi-a spus în şoaptă: „La naiba!” Grozav! mai bine să fie luat 
drept căprior şi împuşcat din greşeală, decât să se facă de 
râs strigând. 

Prostule, şi-a zis în gând, după care a inspirat şi a scos un 
„uuuu!” din capul pieptului, cu glas subţire şi fără forţă. A 
repetat strigătul. Incă o dată. Şi încă o dată. Când a strigat 

a cincea oară, şi-a zis că ar prefera să fie împuşcat decât să 
continue să strige ca să se facă auzit, dar, în cele din urmă, 
un „uuuu” slab a venit spre el prin aerul tare şi răcoros. 

S-a oprit uşurat şi a tuşit, surprins că nu scuipa sânge; îşi 
simţea tot gâtlejul carne vie. Cu toate acestea, a încercat 
să murmure slab, apoi, cu precauţie, să intoneze arpegiul 
tot mai tare. A reuşit oarecum, însă efortul i-a dat dureri 
cumplite în laringe. Totuşi, emisese o octavă completă. Era 
prima oară când reuşea asta de când suferise rana la gât. 

Încurajat de micul progres, i-a întâmpinat vesel pe 
vânători când aceştia au apărut în câmpul lui vizual: Allan 
Christie şi lan Murray, ambii cu puşti în mâini. 

— Domnule predicator MacKenzie! l-a salutat Allan, 
zâmbind ca o bufniţă neobişnuit de prietenoasă. Ce cauţi 
aici, singur-singurel? îţi pregăteşti predica? 

— Să fiu sincer, da, a răspuns Roger cu amabilitate. 

Într-un fel, era adevărat - şi nu exista altă explicaţie 
plauzibilă a prezenţei lui de unul singur în pădure, fără 
armă, capcană sau undiţă. 

— Ei bine, să fie frumoasă, a zis Allan, dând din cap. Va 
veni toată lumea. Tata a pus-o din greu la treabă pe Malva, 
din zori pân’ la asfinţit, să măture şi să deretice. 

— Da? Ei, transmite-i că-i mulţumesc, bine? 

După ce se gândise îndelung, îl întrebase pe Thomas 
Christie dacă slujbele de duminică puteau fi ţinute în casa 
învățătorului. Nu era decât o cabană modestă, ca 
majoritatea celor de la Ridge, dar, cum acolo se ţineau 
lecţii, camera principală era ceva mai spațioasă decât 
multe altele. Şi, deşi James Fraser ar fi permis folosirea 
Casei Mari, Roger intuia că enoriaşii lui - ce cuvânt 
apăsător - nu s-ar fi simţit în largul lor dacă slujbele s-ar fi 
ţinut în casa unui papistaş, indiferent cât de primitor şi de 
îngăduitor ar fi fost acesta. 

— Vii şi tu, da? l-a întrebat Allan pe lan. 

lan a părut surprins de invitaţie şi, cu un aer nesigur, şi-a 
frecat nasul cu mâna făcută pumn. 

— Dar eu am fost botezat după canoanele Romei, nu? 

— Măcar eşti creştin, a replicat Allan, oarecum încordat. 
Sau nu? Unii spun că ai devenit păgân de când cu indienii şi 
nu te-ai întors la credinţă. 


— Aşa spun? a întrebat lan calm, dar Roger a observat că 
faţa i se crispase puţin. 

A remarcat şi că lan ignorase întrebarea, preferând să i 
se adreseze lui Roger: 

— Vine şi soţia ta, vere? 

— Da, a zis el, făcându-şi curaj în sinea lui, în aşteptarea 
acelei zile. Şi o să vină şi micuțul Jem. 

Cum e asta? îl întrebase Bree, privindu-l fix, gânditoare, 
cu bărbia uşor ridicată şi cu buzele întredeschise. /ackie 
Kennedy. E bine, nu crezi? Ori să arăt ca regina Elisabeta 
când trece în revistă trupele? apoi strânsese din buze, îşi 
coborâse bărbia, iar faţa ei mobilă trecuse de la o expresie 
de atenţie extaziată la una de aprobare plină de demnitate. 

O, doamna Kennedy, categoric, o asigurase el. El unul ar 
fi fost încântat dacă ea ar fi rămas serioasă, fără a mai 
vorbi de alţii. 

— Ei, în fine, o să vin şi eu - dacă nu crezi că lumea va 
interpreta greşit prezenţa mea acolo, a adăugat lan către 
Allan, care respinse ideea cu o fluturare de mână. 

— Da, toată lumea va fi acolo, a repetat Allan. 

Roger a simţit cum i se strânge stomacul la acest gând. 

— Aţi plecat la vânătoare de căprioare, da? a întrebat el, 
făcând semn către puşti şi sperând că va îndrepta 
conversaţia spre alt subiect decât iminentul lui debut ca 
predicator. 

— Da, dar am auzit un țipăt ascuţit venind din partea 
asta, a răspuns Allan arătând din cap spre pădurea din jurul 
lor. lan a spus că, dacă pe-aici e vreo pumă, căprioarele au 
dispărut de mult. 

Roger s-a uitat printre gene la lan, a cărui expresie 
neobişnuit de neutră spunea mai multe decât voia Roger să 
afle. Allan Christie, născut şi crescut la Edinburgh, probabil 
că nu ştia să deosebească urletul unei pume de strigătul 
unui om, dar lan sigur ştia. 

— Mare păcat dacă strigătele mele au pus pe goană 
vânatul, a zis Roger, ridicând o sprânceană spre lan. 
Haideţi, o să mă întorc cu voi. 


Alesese ca text pentru prima predică „Să iubeşti pe 
aproapele tău ca pe tine însuţi”?. „O învăţătură veche, dar 
valoroasă”, după cum îi spusese Briannei, provocându-i o 
uşoară agitaţie. Şi, după ce ascultase vreo sută de 
variaţiuni pe aceeaşi temă, Roger era destul de convins că 
va avea suficient material pentru a vorbi treizeci sau 
patruzeci de minute. 

O slujbă obişnuită dura mult mai mult - citirea câtorva 
psalmi, discutarea temei din ziua respectivă, intervenţiile 
enoriaşilor - dar vocea lui încă nu rezista atâta timp. 
Trebuia să se pregătească pentru o slujbă completă, care 
putea ţine cu uşurinţă chiar şi trei ore. Stabilise cu Tom 
Christie, care se număra printre enoriaşii vârstnici, să 
citească şi să rostească rugăciunile de început. Apoi vor 
vedea cum decurg lucrurile. 

Brianna se aşezase cuviincioasă într-o parte a încăperii şi 
îl urmărea - nu ca Jackie Kennedy, slavă Domnului, ci cu un 
zâmbet tainic, care îi încălzea privirea de fiecare dată când 
ochii lor se întâlneau. 

Îşi făcuse câteva însemnări pentru situaţia în care ar fi 
intrat într-un impas sau şi-ar fi pierdut inspiraţia, dar a 
descoperit că nu avea nevoie de ele. Rămăsese fără suflu la 
un moment dat - când Tom Christie închisese Biblia cu un 
pocnet şi se uitase cu subiînţeles la el - însă, odată pornit, 
începuse să se simtă în largul lui; totul semăna foarte mult 
cu prelegerile de la universitate, deşi Dumnezeu îi era 
martor că enoriaşii se dovedeau cu mult mai atenţi decât 
studenţii pe care îi avusese. Nu îl întrerupeau cu întrebări şi 
nici nu îl contraziceau - cel puţin câtă vreme le vorbea. 

În primele momente, conştientizase intens ceea ce îl 
înconjura: mirosul uşor neplăcut al trupurilor nespălate şi 
izul de ceapă mâncată în seara precedentă, scândurile 
tocite ale podelei, curățate şi mirosind a săpun cu leşie, şi 
aglomeraţia, oamenii aşezaţi pe bănci, atât de mulţi, încât 
ocupau fiecare colţ, unii stând chiar în picioare. Cu toate 
acestea, după câteva minute, în afară de feţele oamenilor, 
nu mai vedea şi nu mai simţea nimic. 

Allan Christie nu exagerase; venise toată lumea. 

Încăperea era aproape la fel de aglomerată ca la ultima lui 
apariţie în public, slujind la reînvierea neobişnuită a 
bătrânei doamne Wilson. 

Se întreba cât de mare legătură are povestea aceea cu 
popularitatea lui de acum. Câţiva oameni îl priveau fără 
fereală, cu un aer expectativ, ca şi cum el ar putea 
transforma apa în vin la final. Însă, în general, păreau 
mulţumiţi de predica lui. Avea vocea hârâită, însă suficient 
de puternică, slavă Cerului! 

Credea în ceea ce spune; după ce a început, a constatat 
că vorbea cu mai multă uşurinţă şi, fără să simtă nevoia de 
a se concentra asupra cuvintelor, a reuşit să îşi mute 
privirea de la o persoană la alta, lăsând impresia că se 
adresează personal fiecăreia - făcând în treacăt observaţii 
în sinea sa. 

Marsali şi Fergus nu apăruseră - nicio surpriză - însă 
Germain era prezent; stătea lângă Brianna, împreună cu 
jem şi cu Aidan McCallum. Când Roger începuse să 
vorbească, băieţii se înghiontiseră agitaţi, arătând spre el, 
însă Brianna îi potolise mormăind câteva ameninţări cu 
suficientă convingere. Mama lui Aidan stătea de cealaltă 
parte a lui, uitându-se la Roger cu o expresie de adoraţie 
care îl făcea să se simtă stânjenit. 

Membrii familiei Christie ocupau locurile de onoare, în 
mijlocul primei bănci. Lângă Malva Christie, timidă, purtând 
o bonetă din dantelă, stătea într-o parte, protector, fratele 
ei, iar în partea cealaltă, tatăl ei, care lăsa impresia că nu e 
conştient de privirile pe care unii tineri i le aruncau fetei. 

Spre uimirea lui Roger, veniseră şi Jamie şi Claire, dar 
rămăseseră în spate. Socrul lui era impasibil şi calm, dar 
faţa lui Claire era ca o carte deschisă; se vedea clar că totul 
i se părea amuzant. 

—...Şi de ar fi să cercetăm cu adevărat iubirea lui Hristos 
aşa cum este ea... 

Datorită instinctului, perfecționat de nenumărate 
prelegeri, şi-a dat seama că e ceva în neregulă. A remarcat 
o uşoară foială într-un colţ, unde se strânseseră câţiva 
flăcăi nu tocmai maturi. Doi dintre băieţii familiei McAfee şi 
Jacky Lachlan, cunoscut de toată lumea drept un drac 
împieliţat. Nu fusese vorba decât de o împingere cu cotul, o 


sclipire a ochilor, o senzaţie de freamăt subteran. Însă el 
observase şi continua să se uite printre gene spre colţul 
acela, sperând să îi determine să stea liniştiţi. Şi astfel s-a 
întâmplat să vadă şarpele furişându-se printre încălţările 
doamnei Crombie. Era un şarpe regal comun destul de 
mare, cu dungi sclipitoare de roşu, galben şi negru şi, 
având în vedere situaţia, deloc agitat. 

— Acum, puteţi întreba: „Cine e aproapele meu?” O 
întrebare potrivită, dacă ne gândim că trăim într-un loc în 
care jumătate dintre oamenii pe care îi întâlnim ne sunt 
străini, iar mulţi dintre ei sunt oarecum ciudaţi. 

Chicote aprobatoare s-au auzit din partea enoriaşilor. 
Şarpele se comporta cu dezinvoltură, ţinându-şi capul 
ridicat şi mişcându-şi curios limba despicată, parcă gustând 
aerul. Probabil că era un şarpe îmblânzit, pentru că nu 
părea deranjat de mulţimea de oameni. 

Opusul nu era adevărat; şerpii fiind rari în Scoţia, mai toţi 
imigranții se temeau de ei. In afară de fireasca asociere cu 
diavolul, cei mai mulţi nu puteau deosebi şerpii veninoşi de 
cei inofensivi, deoarece singurul şarpe scoţian, vipera, era 
veninos. Vor intra în panică, s-a gândit Roger cu un aer 
sumbru, dacă vor cobori privirile şi vor vedea ce se târăşte 
în tăcere pe podea, pe lângă picioarele lor. 

Dinspre colţul în care se aflau făptaşii, s-a auzit un 
chicotit slab, redus imediat la tăcere, când câţiva enoriaşi 
au întors capetele spre ei, scoțând la unison un „sst”. 

—... căci flămând am fost şi Mi-aţi dat să mănânc; însetat 
am fost şi Mi-aţi dat să beau?. Şi care dintre voi ar izgoni 
chiar şi... chiar şi un englez, să spunem, care vă vine în 
prag mort de foame? 

A răsunat un val de râsete şi câteva priviri uşor 
scandalizate s-au îndreptat spre Claire, care se îmbujorase, 
însă, cum râsetele erau înăbuşite, Roger şi-a spus că nu 
reprezentau o jignire. 

A aruncat o privire spre podea; şarpele, care se oprise 
pentru a se odihni, se mişca din nou, căutând să se 
strecoare, atent, în jurul capătului unei bănci. O mişcare 
bruscă i-a atras atenţia lui Roger; Jamie văzuse şarpele şi 

tresărise. Acum stătea încremenit, urmărindu-l de parcă ar 
fi fost o bombă. 

Roger înălţase scurte rugăciuni în pauzele din cursul 
predicii, sugerând ca, prin bunăvoința Cerului, şarpele să 
iasă neobservat pe uşa deschisă din spatele lui. Şi-a întărit 
rugile, desfăcându-şi în acelaşi timp, discret, nasturii hainei 
pentru a putea acţiona neîngrădit. 

Dacă blestematul de şarpe ajungea în partea din faţă a 
încăperii, în loc să iasă prin spate, va trebui să se arunce la 
podea şi să încerce să-l prindă, înainte să-l vadă toată 
lumea. S-ar fi stârnit agitaţie, dar ar fi fost o nimica toată 
pe lângă ce s-ar fi putut întâmpla dacă... 

—...Ştiţi cu toţii ce a spus lisus când i-a vorbit femeii 
samaritene la fântână... 

Şarpele era pe jumătate încolăcit pe piciorul băncii, parcă 
hotărându-se ce să facă în continuare. Era cam la un metru 
de picioarele socrului său. Jamie îl urmărea cu ochi ca de 
şoim, iar pe frunte îi apăruseră broboane fine de sudoare. 
Roger ştia că socrul lui avea o ură neîmpăcată faţă de şerpi 
- nici nu era de mirare, având în vedere că un şarpe cu 
clopoței fusese cât pe ce să-l ucidă în urmă cu trei ani. 

Acum şarpele se afla prea departe de Roger pentru a-l 
prinde; îi despărţeau trei rânduri de bănci pe care stăteau 
oameni. Bree, care s-ar fi putut ocupa de el, stătea pe 
cealaltă latură a încăperii. Nu exista soluţie, şi-a spus Roger 
cu un oftat lăuntric de resemnare. Va trebui să oprească 
slujba şi, cu glas foarte stăpânit, să cheme pe cineva de 
încredere, dar pe cine? S-a uitat repede în jur şi l-a zărit pe 
lan Murray, care, slavă Domnului, era destul de aproape ca 
să prindă animalul şi să-l ducă afară. 

Tocmai deschidea gura pentru a-l ruga să facă asta, când 
şarpele, plictisit de ceea ce vedea, s-a strecurat cu 
rapiditate pe după bancă şi s-a îndreptat spre ultimul rând 
din biserică. 

Cu ochii la reptilă, Roger a rămas la fel de surprins ca 
toată lumea - inclusiv şarpele, fără îndoială - când Jamie s- 
a aplecat şi l-a înşfăcat de pe podea, strecurându-l sub 
haină. 

Jamie era un bărbat masiv, iar mişcarea lui bruscă i-a 
făcut pe unii să se uite peste umăr pentru a vedea ce se 


întâmplă. Jamie s-a foit şi a tuşit, străduindu-se să pară 
extrem de interesat de predica lui Roger. Constatând că nu 
aveau ce să vadă, oamenii au întors capetele, aşezându-se 
mai comod pe bănci. 

— Acum să revenim la samariteni, nu-i aşa, cu povestea 
bunului samaritean. Cei mai mulţi dintre voi o ştiţi, dar 
pentru copiii care încă nu au auzit-o... 

Roger a zâmbit uitându-se la Jem, la Germain şi la Aidan, 
care se zvârcoleau ca nişte viermi şi scoteau chicote slabe 
şi extaziate de emoție, pentru că fuseseră menţionaţi. 

Cu coada ochiului, l-a văzut pe Jamie stând ca îngheţat, 
la fel de palid precum cămaşa lui cea mai bună din pânză. 
Sub ea ceva se mişca, iar între degetele strânse, luceau 
solzii animalului. Era evident că şarpele încerca să urce pe 
braţul lui, împiedicat să iasă pe sub gulerul cămăşii doar de 
strânsoarea disperată a lui Jamie. 

lar Jamie transpira din greu, la fel ca Roger. O văzu pe 
Brianna încruntându-se uşor la el. 

—... Şi samariteanul i-a spus celui care avea casa de 
oaspeţi să aibă grijă de bietul om, să îi lege rănile şi să îi 
dea de mâncare, căci el îi va da bani când se va întoarce 
din treburile lui. Şi aşa... 

Roger a văzut-o pe Claire lipindu-se de Jamie şi şoptindu-i 
ceva. Socrul lui a clătinat din cap. Din câte se părea, Claire 
văzuse şarpele - ar fi fost imposibil să nu îl observe - şi îl 
îndemna pe Jamie să-l ducă afară, însă el refuza cu nobleţe, 
fiindcă nu dorea să tulbure predica. Nu putea ieşi fără să 
deranjeze mulţi oameni în drum spre uşă. 

Roger a făcut o pauză pentru a-şi şterge faţa cu batista 
mare pe care Brianna i-o dăduse în acest scop şi, la 
adăpostul ei, a văzut-o pe Claire ducând mâna spre 
despicătura fustei şi scoțând o pungă de stambă. Părea că 
se contrazice în şoaptă cu Jamie; el scutura din cap, 
arătând ca un spartan care ţine o vulpe sub haine. 

Apoi, cu limba scoasă, şarpele a iţit capul de sub bărbia 
lui Jamie, care a căscat ochii. Claire s-a ridicat imediat pe 
vârfuri, a prins animalul de gât şi, trăgându-l de sub 
cămaşa soţului ca pe o bucată de odgon, l-a îndesat cu 
capul înainte în pungă şi a strâns băierile. 

— Lăudat fie Domnul! a exclamat Roger, la care enoriaşii, 


supuşi, au răspuns în cor cu „amin”, oarecum nedumeriţi 
de această intervenţie. 

Bărbatul aflat lângă Claire, care îi urmărise atent 
mişcările rapide, continua să se holbeze la ea. Claire a 
strâns mai bine punga - care acum se mişca vizibil - şi a 
vârât-o înapoi, între faldurile fustei, a lăsat şalul să cadă 
peste ea şi i-a aruncat vecinului o privire care voia să 
spună: „La ce te uiţi, omule?” După care a rămas cu 
privirea aţintită înainte, într-o atitudine de concentrare 
pioasă. 

Roger a reuşit să ajungă la sfârşitul predicii, atât de 
uşurat că şarpele fusese prins, încât, în momentul în care a 
dat tonul imnului final - unul interminabil, în care trebuia să 
scandeze fiecare vers, iar enoriaşii să-l repete - nu şi-a mai 
făcut mari griji, deşi puţina voce care îi rămăsese suna 
scârţâit, ca o balama neunsă. 

Cămaşa i se lipise de corp şi simţea aerul răcoros de 
afară ca o mângâiere în timp ce strângea mâinile 
oamenilor, făcând plecăciuni şi acceptând cuvintele de 
laudă ale turmei lui de credincioşi. 

— O predică extraordinară, domnule MacKenzie, grozavă! 
l-a asigurat doamna Gwilty, apoi i-a tras un cot în coaste 
domnului grizonant care o însoțea şi care putea fi soţul sau 
chiar socrul ei. Domnule Gwilty, nu-i aşa că a fost o predică 
deosebită? 

— Hmm, a făcut domnul cărunt, stând pe gânduri. N-a 
fost rău, n-a fost rău deloc. Puțin cam scurtă şi a lăsat 
deoparte frumoasa poveste despre femeia stricată, dar 
fără-ndoială că o veţi folosi la vremea potrivită. 

— Fără îndoială, a răspuns Roger, dând din cap şi 
zâmbind, dar în sinea lui întrebându-se: Ce femeie stricată? 
Vă mulţumesc pentru că aţi venit. 

— A, n-am fi pierdut predica asta pentru nimic în lume, a 
ţinut să precizeze o altă doamnă. Dar cântarea nu a fost 
exact ceea ce speram să fie, adevărat? 

— Da, aşa e, din păcate. Poate data viitoare... 

— Niciodată nu m-am dat în vânt după Psalmul 109, 
fiindcă e prea mohorât. Data viitoare, poate alegeţi unul 
mai vioi, da? 

— Da, cred că... 


— Tatitatitati! 

jem s-a izbit de picioarele lui, strângându-l plin de 
afecţiune de coapsă, cât pe ce să îl doboare la pământ. 

— Bună treabă! a zis Brianna amuzată. Ce se întâmpla în 
partea din spate a încăperii? Te tot uitai într-acolo, dar eu 
n-am văzut nimic şi... 

— Frumoasă predică, domnule, foarte frumoasă! 

Bătrânul domn Ogilvie a făcut o plecăciune în faţa lui 
Roger, apoi s-a îndepărtat, sprijinit de braţul soţiei, căreia i- 
a spus: 

— Bietul băiat nu are voce deloc, dar, dacă mă gândesc 
bine, predica n-a fost deloc rea. 

Germain şi Aidan veniseră lângă Jemmy, toţi încercând să 
îl îmbrăţişeze pe Roger în acelaşi timp, iar el se străduia să- 
i cuprindă în braţe, să le zâmbească tuturor şi să încline 
capul cu amabilitate către cei care îi sugerau să vorbească 
mai tare, să nu mai dea citate din latină (care latină?) şi să 
nu mai facă referinţe papistaşe, să încerce să pară mai 
sobru, să încerce să arate mai fericit, să nu mai tresară şi 
să adauge mai multe istorisiri. 

A apărut şi Jamie, care i-a strâns mâna cu un aer grav. 

— Foarte frumos, a comentat el. 

— Mulţumesc, a răspuns Roger, chinuindu-se să 
găsească vorbele potrivite. Tu... în fine. Mulţumiri, a repetat 
el. 

— „Mai mare dragoste decât aceasta nimeni nu are”?, a 
remarcat Claire, zâmbindu-i din spatele lui Jamie. 

Vântul îi ridicase şalul şi Roger a văzut că o parte a fustei 
ei se mişca destul de ciudat. 

Jamie a chicotit amuzat. 

— Poate schimbi câteva vorbe cu Rab McAfee şi Isaiah 
Lachlan - să le ţii o scurtă predică pe tema: „Dacă nebunia 
se pripăşeşte în inima celui tânăr, numai varga certării o va 
îndepărta de el”5. 

— McAfee şi Lachlan. Da, o să fac asta. 

Ori probabil că îi va aborda pe fraţii McAfee şi pe Jacky 


4 Evanghelia după loan, 15:13. Citatul complet este: „Mai mare 
dragoste decât aceasta nimeni nu are, ca sufletul să şi-l pună pentru 
prietenii lui” (n. tr.). 

5 Pildele lui Solomon, 22:15 (n. tr.). 


Lachlan şi îi va dojeni. 

l-a condus pe ultimii enoriaşi, şi-a luat rămas-bun de la 
Tom Christie şi de la ai săi, mulţumindu-le tuturor şi, cu 
propria familie păşind în urma lui, s-a îndreptat spre casă, 
unde îl aştepta prânzul. În mod normal, ar fi trebuit să ţină 
încă o slujbă după-amiază, dar nu era pregătit pentru aşa 
ceva. 

Pe cărare, în faţa lor, mergea bătrâna doamnă 
Abernathy, ajutată de prietena ei cu puţin mai tânără, 
doamna Coinneach. 

— Un flăcău atrăgător, tocmai remarca doamna 
Abernathy, a cărei voce răguşită pluti în aerul răcoros al 
toamnei. Dar, vai, cât se poate de agitat. A asudat din 
belşug, ai observat? 

— E timid, aşa cred, a răspuns doamna Coinneach ca să 
o liniştească. 

Presupun că, odată cu trecerea vremii, o să fie mai 
stăpân pe el. 


x 


Roger stătea întins pe pat, savurând senzaţia persistentă 
dată de reuşitele acelei zile, de uşurarea că evitase 
dezastrele şi de strălucirea jarului, care trecea prin cămaşa 
din pânză subţire a soției îngenuncheate lângă vatră, 
atingându-i pielea şi părul, făcând-o să pară luminată din 
interior. 

După ce a stins focul, Brianna s-a ridicat şi s-a uitat la 
Jemmy, ghemuit în pătuţul lui şi părând înşelător de 
angelic, după care s-a apropiat de pat. 

— Pari adâncit în contemplaţie, a constatat ea cu un 
zâmbet, aşezându-se pe saltea. La ce te gândeşti? 

— Încerc să descopăr ce Dumnezeu am putut spune 
pentru ca domnul MacNeill să-şi închipuie că am rostit 
citate în latină, fără a mai vorbi de referirea la catolicism, a 
răspuns el, făcându-i loc în pat. 

— Sigur n-ai început să cânţi „Ave Maria” sau ceva de 
felul ăsta, l-a asigurat ea. Aş fi băgat de seamă. 

— Înî, a făcu el şi a tuşit. Nu mai pomeni de cântat, bine? 

— O să se întâmple şi asta, a spus ea cu fermitate, apoi 


s-a răsucit, împingându-l şi culcuşindu-se. 

Salteaua era umplută cu lână, deci mult mai confortabilă 
- şi mult mai puţin zgomotoasă - decât cea umplută cu 
pănuşi, dar foarte predispusă să facă adâncituri şi 
cocoloaşe. 

— Da, probabil, a admis el. Probabil. Dar nu va mai fi ce-a 
fost odată, a adăugat în sinea lui. 

Însă nu avea rost să se frământe, suferise destul. Sosise 
timpul să vadă partea bună a lucrurilor şi să meargă mai 
departe. 

Găsindu-şi poziţia cea mai comodă, Brianna s-a întors 
spre el şi a oftat mulţumită, în vreme ce trupul părea să i se 
topească şi să se remodeleze în jurul lui - unul dintre 
numeroasele ei talente mărunte, dar miraculoase. şi 
împletise părul într-o coadă groasă. Roger şi-a plimbat 
palma de-a lungul ei şi, cu un fior, şi-a adus aminte de 
şarpe. S-a întrebat ce făcuse Claire cu el. Fire pragmatică, 
probabil că îl eliberase în grădina ei ca să mănânce şoareci. 

— Ţi-ai dat seama ce poveste a femeii stricate ai lăsat 
deoparte? A murmurat Brianna, lipindu-şi coapsele de ale 
lui cu dezinvoltură, dar sigur nu întâmplător. 

— Nu. Sunt groaznic de multe femei stricate în Biblie. 

A prins-o uşor cu dinţii de lobul urechii, iar ea a inspirat 
brusc şi adânc. 

— Ce-i aia o femeie stricată? s-a auzit vocea somnoroasă 
şi slabă a lui Jem. 

— Dormi, o să-ţi explic mâine-dimineaţă, a zis Roger, 
după care şi-a strecurat o mână spre şoldul foarte rotund, 
ferm şi cald al Briannei. 

Jemmy avea să adoarmă în câteva secunde, dar ei s-au 
mulţumit cu mici atingeri secrete pe sub plapumă, 
aşteptându-l să doarmă buştean. De obicei, după ce 
ajungea în lumea viselor, nici nu se mai clintea, dar, în 
câteva rânduri, se trezise în momente nepotrivite, tulburat 
de sunetele nefireşti pe care le scoteau părinţii lui. 

— E aşa cum ai crezut că va fi? l-a întrebat Bree pe 
Roger, punându-şi degetul mare pe sfârcul lui şi răsucindu- 
l. 

— Poftim? A, predica. Mda, mai puțin şarpele... 

— Nu doar asta - totul. Crezi că...? 


Ochii ei i-au căutat pe ai lui, iar Roger a încercat să se 
concentreze asupra vorbelor ei şi nu asupra lucrurilor pe 
care le făcea. 

— Ah... 

A pus mâna peste a ei şi a inspirat adânc. 

— Da. Vrei să ştii dacă sunt convins? Sigur, altfel n-aş fi 
făcut asta. 

— Tata zice mereu că e o mare binecuvântare să ai o 
chemare, să ştii că eşti menit să fii ceva anume. Crezi că ai 
avut dintotdeauna o... o chemare? 

— La drept vorbind, o vreme am avut ideea fixă că sunt 
menit să devin scafandru. Nu râde, era ceva serios. Dar tu? 

— Eu? a întrebat ea surprinsă, apoi şi-a ţuguiat buzele şi 
s-a gândit puţin. Eu am mers la o şcoală catolică. Toţi eram 
îndemnați să devenim preoţi sau maici - dar eram foarte 
sigură că nu am vocaţie religioasă. 

— Slavă Domnului, a replicat el cu o ardoare care a făcut- 
o pe Brianna să râdă. 

— Pentru scurt timp, m-am gândit că ar trebui să devin 
istoric - că asta vreau să fiu. Şi era interesant, a adăugat ea 
încet. Puteam s-o fac. Dar ceea ce doream cu adevărat era 
să construiesc lucruri. Să meşteresc lucruri. 

Şi-a retras mâna de sub a lui, mişcându-şi degetele lungi 
şi graţioase. 

— Dar nu ştiu dacă asta e o chemare. 

— Nu crezi că a fi mamă e tot o chemare? 

Aici pătrunsese pe un teren delicat. Briannei îi întârziase 
ciclul câteva zile, dar niciunul dintre ei nu adusese vorba 
despre asta - şi deocamdată niciunul nu intenţiona să o 
facă. 

Brianna a aruncat o privire peste umăr, spre pătuţ şi a 
făcut o grimasă, al cărei înţeles el nu a reuşit să-l 
desluşească. 

— Poţi numi chemare ceva care e accidental pentru mai 
toţi oamenii? a întrebat ea. Nu vreau să spun că nu e 
important, dar n-ar trebui să fie vorba de o alegere? 

Alegere. Ei bine, Jem fusese un accident, dar acesta - 
dacă exista - era categoric urmarea unei alegeri. 

— Nu ştiu. 

l-a netezit coada lungă pe spate şi, din reflex, Brianna s-a 


lipit mai strâns de el. Roger avea senzaţia că era mai 
îmbietoare decât de obicei; simţea asta atingându-i sânii. 
Erau mai moi. Mai mari. 

— Jem a adormit, a şoptit ea, iar Roger a auzit respiraţia 
surprinzător de adâncă şi de rară a copilului din pătuţ. 

Brianna a pus o mână pe pieptul lui, iar pe cealaltă, ceva 
mai jos. 

Puțin mai târziu, alunecând şi el spre tărâmul viselor, 
Roger a auzit-o spunând ceva şi a încercat să se trezească 
îndeajuns ca să o întrebe despre ce era vorba, dar n-a 
izbutit să scoată decât o mormăială. 

— Am crezut mereu că am o chemare, a repetat ea, 
privind spre umbrele de pe tavan. Că există ceva ce sunt 
menită să fac. Dar încă nu ştiu ce anume. 

— Ei bine, cu siguranţă n-ai fost menită să devii 
călugăriţă, a rostit el pe jumătate adormit. Altceva... nu 
ştiu. 


x 


Fata bărbatului era în întuneric. A văzut un ochi, o 
strălucire umedă, iar inima a început să-i bată de frică. 
Tobele vorbeau. 

Avea în mână ceva din lemn, ceva cu vârf ascutit, o bâtă 
- părea să îşi schimbe dimensiunile, devenind imensă, însă 
el o mânuia cu uşurinţă, devenise o prelungire a mâinii lui, 
bătând toba, bătând în capul omului ai cărui ochi s-au 
îndreptat spre el, sticlind de groază. 

Împreună cu el era un animal, ceva mare şi văzut doar pe 
jumătate, frecându-se de pulpele lui şi tâşnind spre 
întuneric, dornic de sânge, iar el îl urma, vânând. 

Bâta a coborât, a coborât, a urcat şi a coborât de multe 
ori, odată cu mişcarea încheieturii mâinii, iar toba a căpătat 
viață şi a vorbit în oasele lui, un bubuit care vibra prin 
brațul lui, iar o țeastă s-a spart cu un sunet slab şi umed. 

Uniti în acea clipă, uniţi mai strâns decât un bărbat cu 
femeia lui, cu inimile devenite una, groaza şi dorința de 
sânge cedând acelui bufnet moale şi umed şi nopții pustii. 
Corpul a căzut, iar el l-a simţit îndepărtându-se, o pierdere 
sfâşietoare, a simţit pământul şi acele de pin aspre pe 


obraz când a căzut. 

Ochii luceau umezi şi goi, iar buzele atârnau moi în 
lumina focului, o față pe care o cunoştea, dar nu ştia 
numele mortului, iar animalul respira în noapte, în spatele 
lui, îi simțea răsuflarea fierbinte pe ceafă. Totul ardea: 
iarba, copacii, cerul. 

Tobele vorbeau în oasele lui, dar nu putea înțelege ce 
spuneau, iar el a bătut în pământ, în corpul moale şi fără 
vlagă, copacul ardea furios şi azvârlea scântei, tobele i-au 
lăsat sângele să vorbească limpede. Apoi bâta a căzut, 
mâna lui a izbit copacul şi a izbucnit în flăcări. 

S-a trezit cu mâna arzându-i şi a icnit de durere. 
Instinctiv, şi-a dus degetele la gură şi a simţit gust de 
sânge. Inima îi bătea atât de tare, încât abia putea respira. 
A alungat ideea, încercând să îşi domolească pulsul, să 
continue să respire, să ţină panica în frâu, să-şi împiedice 
gâtlejul să se contracte. 

Durerea de la mână l-a ajutat, distrăgându-i atenţia de la 
gândul că se sufoca. Lovise cu pumnul în somn şi nimerise 
în peretele de lemn al cabanei. lisuse, simţea că îşi rupsese 
degetele! Şi-a apăsat podul celeilalte palme peste ele, tare, 
scrâşnind din dinţi. 

S-a rostogolit pe o parte şi a văzut luciul umed al ochilor 
în lumina fantomatică a focului şi, dacă ar fi putut respira, 
ar fi scos un răcnet. 

— Te simţi bine, Roger? l-a întrebat Brianna în şoaptă, 
dar cu glas autoritar. 

L-a atins pe umăr, pe spate, pe frunte, căutând urmele 
vreunei răni. 

— Da, a răspuns el, chinuindu-se să respire. Un vis... 
urât. 

Nu visa că se sufocă; pieptul îi era închingat, iar fiecare 
răsuflare însemna un efort conştient. 

Brianna a dat deoparte plapuma şi s-a ridicat în foşnet de 
cearşafuri, apoi l-a tras în sus pe Roger. 

— Şezi, i-a spus ea cu glas scăzut. Trezeşte-te de-a 
binelea! Respiră rar. O să-ţi fac un ceai sau, în fine, măcar 
ceva cald. 

Nu avea suflu să protesteze. Cicatricea din gâtlej era ca o 
menghină. Prima durere de la mână mai trecuse; acum 


mâna începea să zvâcnească în ritmul bătăilor de inimă - 
bun, doar de asta avea nevoie. A alungat visul, senzaţia de 
tobe care bat în oase şi, după această sforţare, a descoperit 
că respiră mai uşor. Când Brianna i-a adus o cană cu apă 
caldă, turnată peste ceva ce mirosea respingător, respira 
aproape normal. 

A refuzat să bea ce i se adusese, aşa că ea a folosit 
lichidul pentru a-i spăla încheieturile degetelor. 

— Vrei să-mi povesteşti visul? 

Brianna avea ochii grei de somn, voia să doarmă, dar era 
dispusă să îl asculte. 

Roger a şovăit, dar a simţit că visul pluteşte în aerul 
neclintit al nopţii, exact în spatele lui; dacă păstra tăcerea 
şi se întindea în pat, l-ar fi chemat înapoi. Şi poate că 
Brianna trebuia să ştie ce îi comunicase visul. 

— Era un haos, dar avea legătură cu lupta, când am mers 
să o aducem înapoi pe Claire. Omul - cel pe care l-am 
ucis... 

Cuvântul i s-a blocat în gât ca un scaiete, dar a reuşit să 
scape de el. 

— Tocmai îi zdrobeam capul, iar el a căzut şi i-am văzut 
din nou faţa. Şi, brusc, mi-am dat seama că-l mai văzusem; 
adică, ştiam cine este. 

Vocea lui trăda oroarea pe care o simţea la gândul că îl 
cunoscuse pe omul acela; genele dese ale Briannei s-au 
ridicat, lăsând să i se vadă ochii deveniți brusc cercetători. 
Cu un aer întrebător, a pus uşor mâna peste degetele lui 
rănite. 

— Mai ţii minte un vânător de hoţi pe nume Harley 
Boble? L-am văzut doar o dată, la Adunarea de la Mount 
Helicon. 

— Ţin minte. El era? Sigur? Ai spus că era întuneric şi erai 
derutat... 

— Sunt convins. Când l-am izbit, n-am ştiut, dar i-am 
văzut faţa când a căzut - iarba luase foc, de aceea i-am 
văzut-o clar. Am văzut-o iar adineaori, în vis, şi m-am trezit 
cu numele lui în minte. 

Şi-a mişcat încet mâna, cu o grimasă de durere. 

— Mi se pare mult mai rău să ucizi pe cineva cunoscut, a 
adăugat el. 


lar să ştii că ai ucis un străin era şi-aşa destul de rău. Il 
obliga să se socotească pe sine capabil de crimă. 

— Da, dar nu îl cunoşteai atunci, a precizat ea. Adică nu 
l-ai recunoscut. 

— Adevărat. 

Aşa era, dar asta nu îl ajuta nicidecum. Focul nu arsese 
peste noapte, iar în încăpere se făcuse frig; văzu pielea de 
găină şi perişorii ridicaţi de pe braţele ei dezgolite. 

— Ţi-e frig, să ne întoarcem în pat. 

Salteaua mai păstra puţină căldură şi Roger a avut o 
senzaţie de bine greu de descris când Brianna s-a lipit 
strâns de spinarea lui, căldura trupului ei pătrunzându-i în 
corpul rece până în măduva oaselor. Mâna încă îi zvâcnea, 
dar durerea se potolise până la o sâcâială pe care o putea 
neglija. Brianna l-a înconjurat ferm cu braţul, ţinând pumnul 
strâns uşor sub bărbia lui. Roger şi-a aplecat capul ca să îi 
sărute degetele, netede, tari şi rotunjite, apoi şi-a adus 
aminte o clipă de animalul din vis. 

— Bree... chiar am vrut să-l ucid. 

— Ştiu, a spus ea încet şi l-a strâns mai tare cu braţul, ca 
şi cum ar fi vrut să îl salveze de la cădere. 

BROSCOIUL PLEACĂ ÎN PEŢITS 
Din partea Lordului John Grey, 
Plantaţia Mount Josiah 


Dragul meu prieten, 

Iti scriu cu spiritul oarecum tulburat. 

Sunt convins că îl mai ţii minte pe domnul Josiah Quincy. 
Nu ar fi trebuit să îi dau o scrisoare de prezentare către 
tine, dacă aş fi avut idee de urmarea acţiunilor lui. Pentru 
că sunt sigur că, prin activitatea sa, numele tău este legat 
acum de aşa-numitul Comitet de Corespondenţă din 
Carolina de Nord. Un prieten, care avea ştiinţă de relațiile 
mele cu tine, mi-a arătat ieri o misivă, provenită aparent de 
la acest organism, care cuprinde o listă a presupuşilor ei 
destinatari. Numele tău se afla pe această listă, iar vederea 
lui într-o asemenea companie m-a îngrijorat aşa de tare, că 
m-am văzut silit să îţi scriu pe dată pentru a te informa în 
legătură cu această chestiune. 

Ar fi trebuit să ard misiva pe loc, dacă nu mi-ar fi fost 
limpede că ea era doar una dintre multele exemplare. 
Celelalte circulă neîndoielnic prin diferite colonii. Trebuie să 
actionezi neintârziat ca să te distanţezi de acest comitet şi 
să faci eforturi pentru ca numele tău să nu mai apară în 
viitor în astfel de situații. 

Pentru că trebuie să fii prevenit: Poşta nu este sigură. Am 
primit mai multe documente oficiale - unele chiar purtând 
sigilii regale! - care nu au doar urme că au fost deschise, ci, 
în unele cazuri, sunt marcate în mod neruşinat cu inițialele 
sau cu semnăturile celor care le-au interceptat şi le-au citit 
Astfel de inspecții ar putea fi impuse de liberali sau de 
conservatori, mi-e greu să spun Clar, şi am auzit că 
guvernatorul Martin îşi direcţionează corespondența spre 
fratele lui din New York, pentru ca apoi să îi fie adusă prin 
mesageri privaţi - unul dintre aceştia a fost recent oaspete 
la masa mea - deoarece nu are încredere în predarea ei în 
siguranță în Carolina de Nord. 


6 Cântec popular scoţian având multe versiuni, cea mai veche datând 
din 1611 (n. tr.). 


Nu pot decât să sper că niciun document acuzator 
conținând numele tău nu va ajunge în mâinile unora care 
au puterea de a face arestări sau de a declanşa alte 
proceduri împotriva celor care propovăduiesc răzvrătirile 
pomenite în actul respectiv. Îmi cer sincere scuze dacă 
nepriceperea mea de a ţi-l prezenta pe domnul Quincy ar 
putea să te pună în pericol sau să-ţi creeze probleme şi te 
asigur că voi face toate eforturile ca să îndrept situaţia atât 
cât îmi stă în putere. 

Între timp, îţi ofer serviciile domnului Higgins, dacă vei 
avea nevoie să trimiti în siguranță vreun document, nu doar 
scrisori adresate mie. Poţi avea încredere deplină în el. ÍI 
voi trimite cu regularitate la tine, în caz că vei avea nevoie 
de el. 

Cu toate acestea, trag nădejde că situația generală ar 
putea să se _ liniştească. Capetele înfierbântate care 
îndeamnă la rebeliune sunt, cu siguranță, ignorante în 
privința naturii războiului, altfel nu ar risca să trăiască 
groaza şi greutățile lui şi nici nu s-ar gândi cu uşurinţă să 
verse sânge sau să Îşi sacrifice propriile vieti de dragul unui 
dezacord atât de neînsemnat cu Părintele lor. 

In prezent, la Londra, senzaţia este că întreaga chestiune 
se va reduce la câteva nasuri însângerate, după cum s-a 
exprimat lordul North, şi sunt încredinţat că probabil aşa va 
fi. 

Această ştire are şi un aspect personal; fiul meu William 
a cumpărat un rang de locotenent şi se va alătura 
regimentului său aproape imediat. Desigur, sunt mândru de 
el - şi totuşi, cunoscând pericolele şi vicisitudinile vietii de 
soldat, mărturisesc că aş fi preferat ca el să urmeze alt 
drum, fie dedicându-se administrării proprietăților lui, care 
sunt considerabile, fie, dacă ar fi simţit că o astfel de viață 
este prea banală, intrând în politică sau în comerț, căci are 
şi înzestrări înnăscute, pe lângă celelalte resurse, şi ar 
putea reuşi să obțină o oarecare influență în aceste 
domenii. 

Desigur, aceste resurse se află deocamdată sub controlul 
meu, până când William va ajunge la vârsta majoratului. 
Dar nu l-am putut opri, atât de puternică a fost dorința lui - 
dar la fel de vii şi amintirile pe care le am de la această 


vârstă, plus dorința de a-mi sluji patria. S-ar putea să se 
sature curând de soldăţie şi să aleagă altă cale în viață. Şi 
eu recunosc că viața de militar are multe virtuți care o 
recomandă, aşa aspre cum sunt ele câteodată. 

Pe un ton mai puțin alarmant... 

M-am trezit pe neaşteptate în rolul de diplomat. Nu în 
slujba Maiestăţii Sale, mă grăbesc să adaug, ci mai curând 
în numele lui Robert Higgins, care m-a implorat să mă 
folosesc de putina influență pe care o pot exercita pentru a- 
i înlesni căsătoria. 

Am descoperit în domnul Higgins un slujitor bun şi 
credincios şi mă simt încântat să îi ofer tot sprijinul posibil; 
sper că eşti la fel de dispus, pentru că, după cum vei 
vedea, sfaturile şi recomandările tale sunt dorite grabnic şi, 
de fapt, sunt aproape indispensabile. 

Există un aspect delicat în această chestiune, iar din 
acest punct fac apel la judecata ta; fireşte, îti cunosc şi îti 
apreciez discretia. S-ar părea că domnul Higgins s-a ataşat 
oarecum de două tinere doamne, ambele locuind la 
Fraser's Ridge. l-am vorbit despre dificultatea de a lupta pe 
două fronturi, cum ar veni, şi l-am sfătuit să îşi concentreze 
forțele, astfel încât să aibă cele mai mari şanse de succes 
în atacul lui asupra unui singur obiectiv - cu posibilitate de 
a se retrage pentru a se regrupa, în cazul în care prima lui 
încercare dă greş. 

Cele două persoane în chestiune sunt domnişoara 
Wemyss şi domnişoara Christie, ambele deosebit de 
frumoase şi de fermecătoare, potrivit domnului Higgins, 
care este foarte elocvent în laudele pe care le aduce. Silit 
să aleagă între ele, domnul Higgins a susținut că nu poate 
face asta - dar, după o scurtă discuţie referitoare la această 
chestiune, în cele din urmă, a spus că domnişoara Wemyss 
ar fi prima lui alegere. 

Aceasta este o decizie practică, iar motivele care stau la 
baza alegerii lui privesc nu doar farmecele neindoielnice ale 
domnişoarei, ci şi o considerație mai lumească: mai precis, 
faptul că domnişoara şi tatăl ei sunt legați prin contract, 
supuşi ție. Ca urmare a serviciilor devotate ale domnului 
Higgins, mă ofer să cumpăr ambele obligații, dacă vei fi de 
acord, în caz că domnişoara Wemyss se învoieşte a se 


căsători cu domnul Higgins. 

Prin aceasta nu vreau să te lipsesc de doi dintre servitorii 
tăi cei mai prețuiți, dar domnul Higgins socoteşte că 
domnişoara Wemyss nu doreşte să îşi părăsească tatăl. Din 
acelaşi motiv, el speră că oferta mea de a-i elibera pe tată 
şi pe fiică de servitute (pentru că m-am oferit să procedez 
astfel cu condiția ca angajamentul domnului Higgins față de 
mine să continue) ar fi un stimulent suficient pentru a se 
trece peste orice alte obiecțiuni pe care domnul Wemyss le- 
ar putea ridica, ținând cont că domnul Higgins nu are 
legături şi proprietăți personale, ca şi peste orice alte mici 
impedimente față de această căsătorie, care ar putea să 
apară. 

Am înțeles că domnişoara Christie, deşi este la fel de 
atrăgătoare, are un tată care ar fi ceva mai greu de 
convins, iar situația ei socială este cumva peste a 
domnişoarei Wemyss. Cu toate acestea, în cazul în care 
domnişoara Wemyss sau tatăl ei ar refuza oferta domnului 
Higgins, cu sprijinul tău, voi face tot posibilul să concep o 
propunere care să îl atragă pe domnul Christie. 

Ce părere ai despre acest plan de atac? Te rog să 
analizezi cu atenţie perspectivele şi, dacă simţi că 
propunerea ar putea fi primită în mod favorabil, să le 
prezinti chestiunea domnului Wemyss şi fiicei sale - dacă 
este posibil, cu toată discretia necesară, astfel încât să nu 
prejudiciem cea de-a doua încercare, dacă ea se va dovedi 
necesară. 

Domnul Higgins resimte puternic inferioritatea poziţiei lui 
de solicitant şi potențial mire, astfel că este foarte conştient 
de favoarea pe care ti-o cere, la fel ca şi 

Umilul şi supusul tău slujitor, 

John Grey 


„alte mici impedimente față de această căsătorie care 
ar putea să apară, am citit eu peste umărul lui Jamie. 

— De exemplu, că e un criminal condamnat, însemnat cu 
fierul roşu pe obraz, fără familie sau bani? Crezi că asta 
vrea să spună? 

— Da, cam aşa ceva, a încuviinţat Jamie, netezind filele şi 
îndreptându-le marginile. 


Se vedea clar că era amuzat de scrisoarea lordului John, 
dar se încruntase, deşi nu mi-am dat seama dacă era o 
dovadă de îngrijorare cauzată de veştile despre Willie sau 
doar se gândea la chestiunea delicată a propunerii lui 
Bobby Higgins. 

A doua variantă, se pare, pentru că a aruncat o privire în 
sus, spre camera pe care o împărțeau Lizzie şi tatăl ei. Prin 
tavan nu răzbătea niciun sunet, deşi îl văzusem pe Joseph 
urcând ceva mai devreme. 

— Doarme? a întrebat Jamie, ridicând din sprâncene. 

Fără să vrea s-a uitat spre fereastră. Era după-amiază şi 
o lumină plăcută scălda curtea. 

— Simptome obişnuite de depresie, am spus eu, dând 
uşor din umeri. 

Domnul Wemyss acceptase cu greu anularea logodnei lui 
Lizzie - mult mai greu decât fiica lui. Cu o constituţie deja 
fragilă, slăbise vizibil şi se retrăsese în sine, vorbind doar 
când i se adresa cineva şi fiindu-i din ce în ce mai greu să 
se trezească dimineaţa. 

Preţ de o clipă, Jamie a încercat să înţeleagă conceptul 
de depresie, apoi a renunţat, scuturând uşor din cap. 
Rămas pe gânduri, a bătut cu degetele ţepene ale mâinii 
drepte în tăblia mesei. 

— Ce părere ai, englezoaico? 

— Bobby e un tânăr încântător, am rostit eu nu tocmai 
convinsă. Şi Lizzie îl place categoric. 

— Şi dacă familia Wemyss ar fi încă sub contract, 
probabil că propunerea lui Bobby ar fi atrăgătoare, a 
confirmat Jamie. Dar nu sunt. 

Cu câţiva ani în urmă, Jamie îi înapoiase contractul lui 
Joseph Wemyss, iar Brianna o eliberase pe Lizzie de 
obligaţii imediat ce se încheiase contractul. Însă acest lucru 
nu era de notorietate publică, întrucât presupusa situaţie 
de om sub contract îl scutea pe Joseph de a face parte din 
miliţie. Totodată, ca fată sub contract, Lizzie beneficia de 
protecţia directă a lui Jamie, întrucât era considerată 
proprietatea lui; nimeni nu îndrăznea s-o necăjească sau s- 
o trateze cu lipsă de respect. 

— Poate va fi dispus să-i angajeze ca servitori plătiţi, am 
sugerat eu. Cumulate, salariile lor ar fi probabil mult mai 


mici decât preţul de răscumpărare a contractelor. 

Noi îl plăteam pe Joseph, dar salariul lui era de doar trei 
lire pe an, chiar dacă beneficia de cazare, hrană şi 
îmbrăcăminte. 

— O să sugerez asta, a spus Jamie, cu un aer de îndoială. 
Însă va trebui să discut cu Joseph. 

Şi-a aruncat ochii spre tavan şi a clătinat din cap. 

— Cât despre Malva... am spus eu, uitându-mă scurt spre 
hol şi coborând glasul. 

Ea era în camera medicală, unde strecura lichidul din 
bolurile cu mucegai care ne asigura rezerva de penicilină. 
Promisesem să îi mai trimit doamnei Sylvie, împreună cu o 
seringă; speram că o va folosi. 

— În caz că Joseph refuză, crezi că Tom Christie va fi 
deschis la propunere? Eu am observat că ambele fete îl 
cam plac pe Bobby. 

Auzind asta, Jamie a râs ironic. 

— Tom Christie să-şi mărite fata cu un ucigaş şi sărac 
lipit pământului pe deasupra? John Grey nu-l cunoaşte 
deloc pe Tom, altfel n-ar sugera aşa ceva. Christie e fălos 
ca Nabucodonosor, dacă nu chiar mai mult. 

— Ei, e chiar atât de mândru? am făcut eu, amuzată fără 
să vreau. Aici, în sălbăticie, pe cine crezi că ar considera 
demn de mâna fiicei lui? 

Jamie ridică din umeri. 

— Nu m-a onorat cu destăinuiri în privinţa asta, mi-a 
răspuns sec. Cu toate astea, nu-şi lasă fata să iasă cu 
niciun flăcău de pe aici; îmi închipui că niciunul nu-i de 
nasul ei. Nu m-ar mira defel dacă ar găsi vreun mijloc s-o 
trimită la Edenton sau la New Bem să se mărite şi chiar 
poate s-o facă. Roger Mac spune că omul a adus vorba 
despre aşa ceva. 

— Serios? A devenit prieten cu Roger în ultima vreme, 
nu? 

Jamie zâmbi cu reţinere. 

— Mada, în fine. Roger Mac se gândeşte la binele 
enoriaşilor, dar îşi vede şi de interesele lui, fără îndoială. 

— Ce vrei să spui cu asta? 

M-a privit în ochi o clipă, cântărind capacitatea mea de a 
păstra un secret. 


— Să nu aduci vorba despre asta faţă de Brianna, dar 
Roger Mac are de gând să-l căsătorească pe Tom Christie 
cu Amy McCallum. 

Am clipit nedumerită, apoi am analizat situaţia. Nu era 
chiar o idee rea, dar mie nu-mi trecuse prin minte. Desigur, 
Tom era probabil cu peste douăzeci şi cinci de ani mai 
vârstnic decât Amy McCallum, însă destul de sănătos şi de 
puternic pentru a avea grijă de ea şi de fiii ei. Dacă ea şi 
Malva puteau împărţi căminul era altă chestiune; Malva se 
ocupase de treburile casei încă de la o vârstă fragedă. Era 
prietenoasă, desigur, dar la fel de mândră ca tatăl ei, 
credeam eu, şi nu ar accepta cu uşurinţă să fie înlocuită. 

— Hm, mi-am exprimat eu îndoiala. Poate. Ce vrei să spui 
cu interesele lui Roger? 

Jamie a ridicat o sprânceană. 

— N-ai observat cum se uită văduva McCallum la el? 

— Nu, am răspuns, luată prin surprindere. Tu? 

A dat din cap. 

— Am observat, la fel şi Brianna. Deocamdată, ea nu se 
grăbeşte să intervină, dar ascultă-mă bine, englezoaico: 
dacă micuțul Roger n-o mărită cât de curând pe văduvă, o 
să descopere că iadul nu-i mai încins decât propria vatră. 

— Ei, asta-i bună! Roger nu-i face ochi dulci doamnei 
McCallum, aşa e? am întrebat eu. 

— Nu, nu-i face, a rostit Jamie cumpănit, şi tocmai de 
aceea încă are boaşele întregi. Dar dacă-ţi închipui că fiica 
mea va permite să... 

Discutam cu voce scăzută şi, când am auzit uşa camerei 
medicale deschizându-se, am tăcut brusc amândoi. Malva a 
vârât capul pe uşa biroului, îmbujorată şi cu câteva bucle 
subţiri de păr negru plutindu-i pe lângă obraji. In ciuda 
petelor de pe şorţ, arăta ca o figurină din porțelan de 
Dresda, şi l-am văzut pe Jamie zâmbind în faţa prospeţimii 
ei pline de energie. 

— Vă rog, doamnă Fraser, am dat prin sită tot lichidul şi l- 
am pus în sticle - aţi spus că trebuie să punem rămăşiţele 
în mâncarea porcilor imediat... Vă refereaţi la scroafa albă 
care trăieşte sub casă? 

Părea cam descurajată de o asemenea perspectivă şi nu 
era de mirare. 


— Mă ocup eu de restul, am spus, ridicându-mă. 
Mulţumesc, draga mea. Du-te la bucătărie şi cere nişte 
pâine şi miere înainte să pleci acasă, bine? 

A făcut o plecăciune şi s-a dus spre bucătărie; am auzit 
vocea lui lan cel Tânăr care o sâcâia pe doamna Bug şi am 
văzut-o pe Malva oprindu-se o clipă pentru a-şi aşeza mai 
bine boneta, răsucind pe deget o şuviţă de păr pentru a o 
face să atârne zuluf pe obraz şi îndreptându-şi spinarea 
zveltă înainte de a intra. 

— Ei bine, Tom Christie poate să propună ce doreşte, am 
murmurat către Jamie, care ieşise pe hol după mine şi o 
văzuse pe Malva, dar fiica ta nu e singura care gândeşte cu 
capul ei şi are opinii ferme. 

El a scos un sunet slab, ca un geamăt, prin care 
respingea orice discuţie, şi s-a întors în birou, iar eu am 
traversat coridorul, după care am găsit un hârdău mare, 
plin cu resturile umede ale ultimei şarje de penicilină, 
strânse frumos şi aşteptându-mă pe blat. 

Am deschis fereastra de pe o latură a casei şi m-am uitat 
în jos. La mai puţin de un metru şi jumătate, era o movilă 
de pământ care marca bârlogul scroafei albe de sub 
fundaţia casei. 

— Scroafă! am strigat, aplecându-mă peste pervaz. Eşti 
acasă? 

Castanele se copseseră şi începuseră să cadă; putea 
foarte bine să se fi dus în pădure ca să se îndoape cu ele. 
Dar nu; în solul moale, am văzut urme de copite, care 
duceau spre bârlog, şi i-am auzit răsuflarea grea răzbătând 
de acolo. 

— Scroafă! am repetat mai tare şi mai autoritar. 

Auzind foşnetele şi zgomotele scoase de animalul enorm 
de sub podea, m-am aplecat şi am lăsat vasul din lemn să 
cadă precis pe pământul afânat, vărsând doar puţin din 
conţinutul lui. 

Bufnetul produs de aterizarea hârdăului a fost urmat 
aproape imediat de apariţia unui cap imens, cu peri albi şi 
cu un bot roz şi fremătător, aşezat pe o ceafă cât un butoi 
pentru tutun. Cu grohăituri febrile, s-a ivit şi restul corpului, 
după care scroafa s-a apucat să mănânce, ţinându-şi coada 
covrig de încântare. 


— Da, ai face bine să ţii minte de unde provin 
binecuvântările pe care le primeşti, i-am spus eu, apoi m- 
am retras şi m-am chinuit să închid fereastra. 

Pervazul era crăpat şi avea adâncituri - fiindcă lăsam 
hârdăul să stea prea mult pe blat; scroafa era întotdeauna 
nerăbdătoare şi aproape gata să pătrundă în casă pentru a- 
şi primi tainul, dacă acesta nu sosea îndată; de aceea îl 
trânteam pe pervaz. 

Deşi eram în parte preocupată de purcea, din minte nu 
îmi dispăruse chestiunea privitoare la intenţia lui Bobby 
Higgins de a se căsători şi la toate complicațiile ei posibile. 
Fără a mai vorbi de Malva. Sigur, ea era sensibilă la ochii 
albaştri ai lui Bobby; era un tânăr foarte atrăgător. Dar nu 
rămânea insensibilă nici la farmecele lui lan cel Tânăr, chiar 
dacă ele erau mai puţin vizibile. 

M-am întrebat ce părere ar avea Tom Christie despre lan 
ca ginere. El nu era chiar sărac; avea patru hectare de 
pământ, deşi nu scotea niciun venit din ele, fiind 
nedesţelenite. Tatuajele tribale erau mai acceptabile din 
punct de vedere social decât însemnele cu fierul roşu pe 
obraz? Probabil, însă Bobby era protestant, în vreme ce lan 
era catolic, cel puţin în teorie. 

Cu toate acestea, el era nepotul lui Jamie - un lucru care 
putea acţiona în ambele sensuri. Christie îl invidia nespus 
pe Jamie; ştiam asta. Ar vedea alianţa dintre familia lui şi a 
noastră drept un avantaj sau drept ceva ce trebuia evitat 
cu orice preţ? 

Desigur, dacă Roger reuşea să îl determine să se însoare 
cu Amy McCallum, asta i-ar putea schimba puţin părerea. 
Brianna nu îmi spusese nimic despre văduvă, dar acum, 
gândindu-mă retrospectiv, mi-am dat seama că faptul că nu 
scosese nicio vorbă putea fi un indiciu al sentimentelor 
reprimate. 

Am auzit voci şi râsete venind dinspre bucătărie. Evident, 
cei de acolo se distrau. M-am gândit să mă duc la ei, dar, 
aruncând o privire spre birou, l-am văzut pe Jamie stând în 
picioare lângă masa de lucru, cu mâinile la spate şi privind 
scrisoarea lordului John cu o încruntare care îi trăda 
concentrarea. 

Nu se gândea la fiica lui, mi-am dat eu seama cu un uşor 


fior ciudat, ci la fiul lui. 

Am intrat în birou şi i-am cuprins spatele cu braţul, 
lăsându-mi capul pe umărul său. 

— Te-ai gândit cumva să încerci să-l convingi pe lordul 
John? l-am întrebat cu o uşoară ezitare. Adică să-i spui că 
americanii ar putea avea dreptate şi să-l faci să gândească 
la fel ca tine? 

Lordul John n-ar fi luptat în conflictul ce avea să urmeze, 
dar se putea ca Willie s-o facă, ba încă de partea celor care 
vor pierde. Desigur, luptele vor fi primejdioase şi de o 
parte, şi de alta, dar adevărul era că americanii vor câştiga, 
iar singura modalitate de a-l determina pe Willie să se 
răzgândească era ca prezumtivul lui tată, pe care îl 
respecta, să pună piciorul în prag. 

Jamie a pufnit, dar m-a cuprins cu un braţ. 

— John? Mai ţii minte ce ţi-am spus despre highlanderi 
când Arch Bug a venit la mine cu securea în mână? 

— Trăiesc potrivit jurământului lor, dar şi mor pentru el. 

M-am înfiorat şi m-am lipit mai strâns de Jamie, 
descoperind o oarecare alinare lângă trupul lui vânjos. Avea 
dreptate; văzusem şi eu acea brutală loialitate tribală - şi 
totuşi, îmi era foarte greu să o înţeleg, chiar şi atunci când 
o aveam în faţa ochilor. 

— N-am uitat, am răspuns. 

Jamie a încuviinţat din cap, uitându-se în continuare la 
scrisoare. 

— El e la fel. Nu toţi englezii sunt aşa, dar el e. 

A coborât privirea spre mine; în ochi i se citeau mâhnirea 
şi un respect amestecat cu invidie. 

— E omul regelui. Nu ar avea nicio importanţă dacă 
Arhanghelul Gabriel i s-ar înfăţişa şi i-ar spune ce o să se 
întâmple; nu-şi va încălca jurământul. 

— Aşa crezi? am întrebat eu, oarecum încurajată. Nu sunt 
chiar atât de convinsă. 

El a ridicat surprins din sprâncene, iar eu am continuat, 
ezitând în timp ce îmi căutam cuvintele: 

— E... înţeleg ce vrei să spui. E om de onoare. Dar asta e 
situaţia. Nu cred că i-a jurat credinţă regelui - nu în acelaşi 
fel în care oamenii i-au jurat credinţă lui Colum şi nici aşa 
cum oamenii din Lallybroch ţi-au jurat ţie. Ceea ce contează 


pentru el - lucrul pentru care şi-ar da viaţa - este onoarea. 

— A, sigur, aşa e, a rostit el rar, încruntându-se 
concentrat. Dar pentru un soldat ca el, onoarea e totuna cu 
datoria, nu? lar asta vine din loialitatea lui faţă de rege, 
corect? 

M-am îndreptat de spate şi mi-am frecat nasul cu 
degetele, încercând să pun în cuvinte ceea ce gândeam. 

— Da, dar nu este exact ce voiam să spun. Pentru el, 
ideea contează. El respectă un ideal, nu o persoană. Dintre 
toţi oamenii pe care îi cunoşti, s-ar putea să fie singurul 
care să înțeleagă - acesta va fi un război al idealurilor; 
probabil primul de acest fel. 

A închis un ochi şi m-a privit cercetător cu celălalt. 

— Ai stat de vorbă cu Roger Mac. N-ai fi gândit asta 
singură, englezoaico. 

— Din câte înţeleg, şi tu ai discutat cu el, am replicat fără 
să mă deranjez să resping jignirea; în plus, avea dreptate. 
Aşadar, înţelegi? 

A scos un sunet specific scoţienilor, care indica o 
aprobare lipsită de convingere. 

— L-am întrebat despre cruciade, nu crede că ele au fost 
purtate în numele unui ideal? S-a văzut silit să admită că au 
existat idealuri, deşi a spus că a fost vorba de bani şi de 
politică, iar eu i-am răspuns că aşa a fost întotdeauna şi 
sigur va fi vorba despre astea şi acum. Dar, da, înţeleg, s-a 
grăbit el să adauge, văzând că nările mele au început să 
freamăte. Însă în ceea ce-l priveşte pe John Grey... 

— În ceea ce-l priveşte pe John Grey, am continuat eu, ai 
o şansă să-l convingi, pentru că e deopotrivă raţional şi 
idealist. Va trebui să-l convingi că onoarea nu înseamnă să-l 
urmeze pe rege, ci să urmeze idealul de libertate. Dar e 
posibil. 

Jamie a scos un alt sunet specific scoţienilor, de astă 
dată, din adâncul pieptului, plin de îndoieli şi de nelinişte. 
Şi, în cele din urmă, am înţeles. 

— Tu nu faci asta de dragul idealurilor, nu? Nici de 
dragul... libertăţii. Libertate, autodeterminare şi câte altele. 

A scuturat din cap. 

— Nu, a rostit el încet. Nici măcar pentru a fi de partea 
învingătoare - de data asta. Deşi cred că va fi o senzaţie 


nouă. 

Mi-a zâmbit trist şi, luată prin surprindere, am râs. 

— Atunci, de ce? am întrebat, mai delicat. 

— Pentru tine, a răspuns fără să ezite. Pentru Brianna şi 
copilul ei. Pentru familia mea. Pentru viitor. Şi, dacă ăsta nu 
e un ideal, atunci nu mai există idealuri. 


* 


Jamie a făcut tot ce-a putut ca trimis, dar obstacolul 
semnului cu fierul roşu de pe obrazul lui Bobby s-a dovedit 
insurmontabil. Deşi a recunoscut că Bobby e un tânăr 
agreabil, domnul Wemyss nu a putut să accepte ideea de a- 
şi mărita fata cu un ucigaş, indiferent de circumstanţele 
care duseseră la acea condamnare. 

— Oamenii îl vor respinge, domnule, ştiu bine asta, a 
spus el, clătinând din cap la argumentele aduse de Jamie. 
Ei nu încetează să întrebe de una şi de alta, dacă un oma 
fost condamnat. Ochiul lui - sunt convins că nu a făcut 
nimic ca să stârnească un asemenea atac. Cum aş putea să 
o expun pe draga mea Elizabeth la astfel de posibile 
represalii? Chiar dacă ea ar scăpa cu viaţă, ce s-ar alege de 
soarta ei şi a copiilor, dacă el ar fi ucis în plină stradă într-o 
bună zi? 

Şi-a frânt mâinile, gândindu-se la asta. 

— Dacă, într-o bună zi, el nu s-ar mai bucura de ocrotirea 
înălţimii Sale lordul, nu şi-ar găsi o slujbă ca lumea nicăieri, 
mai ales că poartă însemnul ruşinii pe faţă. Ar ajunge nişte 
cerşetori. Am fost şi eu în situaţia asta, domnule, şi pentru 
nimic în lume nu aş dori ca fiica mea să aibă aceeaşi 
soartă. 

Jamie şi-a trecut palma peste faţă. 

— Da... înţeleg, Joseph. Păcat, dar nu pot spune că 
greşeşti. Însă, dacă asta contează, nu cred că lordul John îl 
va alunga vreodată. 

Palid şi cu o expresie nefericită pe faţă, domnul Wemyss 
s-a mulţumit să clatine din cap. 

— Bine, atunci, a încheiat Jamie şi şi-a împins scaunul în 
spate. O să-l chem şi îi spui tu ce-ai hotărât. 

M-am ridicat şi eu, iar domnul Wemyss a tresărit speriat. 


— Vai, domnule! Doar n-o să mă lăsaţi singur cu el! 

— Ei, asta-i bună. Nu cred că va încerca să te doboare 
sau să te tragă de nas, Joseph, a spus Jamie cu blândeţe. 

— Nu, a admis domnul Wemyss cu îndoială în glas. Nuu... 
cred că nu. Totuşi, v-aş fi foarte recunoscător dacă aţi... 
dacă aţi rămâne cât discut cu el! Şi dumneavoastră, 
doamnă Fraser. 

Şi-a întors ochii rugători spre mine. M-am uitat la Jamie, 
care a dat resemnat din cap. 

— Bine, a spus el. Atunci mă duc să-l chem. 


æ 


— Îmi pare rău, domnule. 

Joseph Wemyss era aproape la fel de nefericit ca Bobby 
Higgins. Mic de statură şi sfios, nu era obişnuit să pună 
întrebări, de aceea se uita mereu spre Jamie pentru sprijin 
moral, după care îşi îndrepta din nou atenția asupra 
stăruitorului peţitor al fiicei lui. 

— Îmi pare rău, a repetat el, privindu-l pe Bobby în ochi 
cu un fel de sinceritate deznădăjduită. Imi placi, tinere, şi te 
place şi Elizabeth, sunt convins. Dar eu răspund de binele şi 
de fericirea ei. Şi nu cred... chiar nu pot să mă gândesc că... 

— O să mă port frumos cu ea, a zis Bobby, agitat. Ştiţi că 
aşa voi face, domnule. Va avea câte o rochie nouă în 
fiecare an şi voi vinde orice ca să aibă încălțări! 

Se uita şi el la Jamie, sperând probabil să primească 
ajutor. 

— Sunt convins că domnul Wemyss apreciază în mod 
deosebit intenţiile tale, Bobby, a rostit Jamie cât de blând a 
putut. Dar are dreptate, nu? E de datoria lui să găsească 
cel mai potrivit peţitor pentru micuța Lizzie. Şi probabil că... 

Bobby şi-a înghiţit cu greu nodul din gât. Se îmbrăcase la 
patru ace pentru discuţie şi purta o legătură de gât scrobită 
care ameninţa să îl sufoce, livrea, o pereche de pantaloni 
curaţi din lână şi şosete din mătase bine întreţinute, cârpite 
cu pricepere doar în câteva locuri. 

— Ştiu că nu am mulţi bani, a spus el. Şi nici pământ. Dar 
am o situaţie bună, domnule! Lordul John îmi plăteşte zece 
lire pe an şi a fost atât de amabil, încât a spus că pot să-mi 


construiesc o căsuţă pe pământul lui şi că, până fac asta, 
putem locui la conacul său. 

— Da, pricep ce spui. 

Domnul Wemyss părea din ce în ce mai nefericit. 
Continua să se uite în altă parte decât la Bobby, probabil 
din cauza sfiiciunii lui înnăscute şi din dorinţa de a nu-l 
refuza privindu-l în ochi, dar şi pentru a evita să vadă 
semnul de pe obrazul lui, eram sigură de asta. 

Discuţia a mai continuat o vreme, dar fără niciun 
rezultat, întrucât domnul Wemyss nu putea să-şi ia inima în 
dinţi şi să îi spună fără înconjur adevăratul motiv al 
refuzului. 

— O să... în fine, o să mă mai gândesc. 

Neputând să mai suporte încordarea, domnul Wemyss s- 
a ridicat intempestiv în picioare şi aproape că a fugit din 
cameră, dar s-a silit să se oprească în uşă, ca şi cum ar fi 
vrut să se întoarcă, şi a adăugat: 

— Vreau să spun... să nu crezi că o să mă răzgândesc! 

După care a dispărut. 

Nedumerit, Bobby s-a uitat după el, apoi s-a întors spre 
Jamie. 

— Mai am speranţe, domnule? Ştiu că veţi fi sincer cu 
mine. 

Era o rugăminte mişcătoare, iar Jamie şi-a ferit privirea 
de ochii lui mari şi albaştri. 

— Nu cred, i-a răspuns. 

S-a exprimat cu delicateţe, dar cu hotărâre, iar Bobby şi- 
a pierdut din curaj. Işi netezise părul ondulat cu apă; acum 
mici cârlionţi răsăreau din părul uscat şi des, astfel că arăta 
ca un miel abia născut, cu coada ciuntită, şocat şi disperat. 

— Oare ea... ştiţi cumva, domnule şi doamnă - s-a răsucit 
spre mine - dacă sentimentele domnişoarei Elizabeth sunt 
dăruite altcuiva? Fiindcă, dacă aşa stau lucrurile, sigur că o 
să mă supun. Dar dacă nu... 

A ezitat şi a aruncat o privire spre uşa pe care Joseph 
dispăruse atât de precipitat. 

— Credeţi că am vreo şansă de a depăşi obiecțiile tatălui 
ei? Poate... poate că dacă găsesc vreo cale să fac rost de 
ceva bani... ori dacă e o problemă de religie... 

A pălit uşor când a spus asta, dar şi-a îndreptat umerii cu 


hotărâre. 

— Eu... cred că sunt dispus să mă botez după riturile 
Romei, dacă mi se cere. Am vrut să-i spun asta, dar am 
uitat. Poate îi spuneţi dumneavoastră, domnule? 

— Da... da, o să-i spun, zise Jamie cam fără tragere de 
inimă. Ai hotărât că Lizzie e aleasa, da? Nu Malva? 

Întrebarea l-a luat prin surprindere. 

— Păi, ca să fiu sincer, domnule, îmi plac amândouă, sunt 
convins că aş fi fericit cu oricare dintre ele. Dar... ca să zic 
adevărul, mi-e o frică de moarte de domnul Christie, a 
mărturisit el, roşind. Şi mai cred că nu vă înghite, domnule, 
în vreme ce domnul Wemyss ţine la dumneavoastră. Dacă 
puteţi... vorbiţi în numele meu, domnule? Vă rog. 

În cele din urmă, nici măcar Jamie n-a putut rezista 
rugăminţilor lui sincere. 

— O să încerc, a cedat el. Dar nu-ţi promit nimic, Bobby. 
Cât mai stai aici înainte de a te întoarce la lordul John? 

— Domnia Sa mi-a lăsat la dispoziţie o săptămână pentru 
peţit, domnule, a zis Bobby, arătând ceva mai fericit. Dar 
presupun că o să vă duceţi mâine sau, poate, poimâine? 

Jamie părea surprins. 

— Unde să mă duc? 

Bobby părea la fel de surprins. 

— Păi... nu ştiu prea bine, domnule. Dar am crezut că 
dumneavoastră ştiţi. 

După alte câteva schimburi de replici, am reuşit să 
descâlcim povestea. Pe drum, întâlnise un mic grup de 
călători, fermieri care mânau o turmă de porci spre piaţă. 
Neplăcându-i prea mult compania porcilor, nu rămăsese cu 
oamenii aceia decât o noapte, dar la masa de seară, în 
timpul discuţiilor, auzise referiri la un soi de întrunire şi 
speculaţii privind participanţii. 

— Au pomenit de dumneavoastră, domnule - „James 
Fraser”, au spus ei. Au adus vorba şi de Ridge, aşa că am 
fost sigur că despre dumneavoastră vorbeau. 

— Ce fel de întrunire? am întrebat din curiozitate. Şi 
unde? 

El a ridicat neajutorat din umeri. 

— N-am fost atent, doamnă. Au spus doar că „lunea 
viitoare”. 


Nu-şi amintea nici numele acelor oameni, pentru că 
fusese prea ocupat să mănânce fără să fie copleşit de 
prezenţa porcilor. lar acum, rezultatul nefericit al peţitului îl 
apăsa prea tare ca să ne mai poată da alte amănunte, aşa 
că, după întrebările noastre urmate de răspunsuri confuze, 
Jamie l-a trimis la treaba lui. 

— Ai cumva idee... am început eu, dar apoi i-am văzut 
încruntarea; era evident că ştia. 

—  Întrunirea pentru alegerea delegaților la Congresul 
Continental. Asta trebuie să fie. 

După grătarul în onoarea Florei MacDonald, primise 
vestea că locul şi data stabilite iniţial pentru întrunire 
trebuiau abandonate, deoarece organizatorii se temeau de 
un posibil obstacol. John Ashe îi spusese că vor alege un 
nou loc şi o altă dată - şi că va fi înştiinţat. 

Însă asta se întâmplase înainte de confruntarea din 
centrul orăşelului Cross Creek. 

—  Înştiinţarea s-o fi rătăcit, am sugerat eu fără prea 
multă convingere. 

— Poate una, m-a aprobat Jamie. Dar şase? 

— Şase? 

— Pentru că nu am primit niciun semn, le-am scris celor 
şase oameni pe care îi cunosc personal în Comitetul de 
Corespondenţă. N-am primit răspuns de la niciunul. 

Cu degetul amorţit, bătea darabana în picior, dar, când 
şi-a dat seama ce face, s-a oprit. 

— N-au încredere în tine, am spus eu, după un moment 
de tăcere, iar el a scuturat din cap. 

— Nici nu-i de mirare, presupun, după ce l-am salvat pe 
Simms şi l-am tăvălit prin smoală şi pene pe Gerald Forbes 
în plină stradă. 

A zâmbit fără să vrea când şi-a amintit întâmplarea. 

— Şi cred că nici sărmanul Bobby nu m-a ajutat în vreun 
fel; sigur că le-a spus oamenilor acelora că poartă scrisori 
între mine şi lordul John. 

Probabil că era adevărat. Prietenos şi vorbăreţ, Bobby 
era capabil să păstreze un secret - dar numai cu condiţia să 
i se spună ce anume secret trebuie păstrat. În rest, oricine 
mânca la masă cu el avea să afle ce treburi învârtea înainte 
să se aducă budinca. 


— Poţi să faci ceva ca să afli? Unde se va ţine întrunirea, 
adică. 

Răsuflă cu zgomot, frustrat. 

— Da, probabil. Dar, dacă fac asta şi mă duc acolo, e 
posibil să mă alunge. Dacă nu chiar mai rău. Cred că nu 
merită să risc atât de mult. 

Mi-a aruncat o privire ironică. 

— Cred că trebuia să-i las să-l prăjească pe tipograf. 

Am trecut peste asta şi m-am apropiat de el. 

— Găseşti tu o soluţie, am spus eu, încercând să-l 
încurajez. 

Lumânarea care măsura orele stătea, pe jumătate 
aprinsă, pe birou şi el a atins-o. Nimeni nu părea să observe 
că lumânarea nu se consuma niciodată. 

— Poate că... spuse el, cu un aer meditativ. S-ar putea să 
găsesc o cale. Deşi n-aş vrea să folosesc alta pentru asta. 

O altă piatră prețioasă, voia să spună. 

Mi-am înghiţit cu greu nodul din gât. Mai aveam două. 
Câte una pentru fiecare, dacă Roger sau Bree şi Jemmy... 
însă am alungat categoric un asemenea gând. 

— Căci ce-i foloseşte omului să câştige lumea întreagă, 
dacă-şi pierde sufletul'?, am citat eu. Nu ne va sluji la nimic 
dacă suntem bogaţi în secret, iar dacă tu eşti trecut prin 
smoală şi pene. 

Nu-mi plăcea deloc gândul ăsta, dar nu era unul pe care 
să-l pot ocoli. Jamie a aruncat o privire spre antebraţul lui; 
îşi suflecase mânecile ca să scrie, iar semnul pe cale de 
vindecare încă se vedea, o dâră rozalie printre firele de păr 
decolorate de soare. A suspinat, s-a aşezat la birou şi a 
ridicat pana din călimară. 

— Da. Probabil c-ar fi mai bine să mai trimit câteva 
scrisori. 


7 Evanghelia după Marcu, 8:36 (n. tr.). 


60 
CALAREŢUL PE UN CAL GALBEN- 
VÂNĂT* 

Pe data de 20 septembrie, Roger a ţinut o predică pe 
marginea textului Dumnezeu şi-a ales pe cele slabe ale 
lumii, ca să le ruşineze pe cele tari”. Pe data de 21 
septembrie, unul dintre acele lucruri slabe ale lumii a 
apărut pentru a-i susţine punctul de vedere. 

Padraic şi Hortense MacNeill şi copiii acestora nu 
veniseră la biserică. Veneau întotdeauna, iar absenţa lor a 
stârnit comentarii - îndeajuns pentru ca Roger să o întrebe 
pe Brianna în dimineaţa următoare dacă nu ar putea să se 
ducă până acolo în vizită, pentru a vede dacă nu se 
întâmplase ceva rău. 

— M-aş duce chiar eu, a spus el, adunând ultimele 
fărâme de pe fundul castronului cu porridge, dar am promis 
să merg cu John MacAfee şi cu tatăl lui până la Brownsville; 
omul vrea să-i facă o propunere unei fete de acolo. 

— Asta înseamnă că te oferi să îi căsătoreşti pe loc, dacă 
fata spune da? l-am întrebat eu. Ori te duci până acolo ca 
să-i împiedici pe oamenii familiei Brown să-l ucidă? 

Nu se mai petrecuseră violenţe făţişe după ce duseserăm 
acolo cadavrul lui Lionel Brown, însă apăruseră mici 
înfruntări ocazionale când vreun grup din Brownsville 
întâlnise din întâmplare oameni de la Ridge, uneori în 
public. 

— A doua variantă, a răspuns Roger cu o uşoară grimasă. 
Deşi trag nădejde că o căsătorie sau două între cei de la 
Ridge şi cei din Brownsville ar putea îndrepta lucrurile cu 
timpul. 

Jamie, care citea un ziar din ultimul pachet primit, a 
ridicat privirea când a auzit replica lui Roger. 

— A, da? Ei bine, asta e o idee. Insă nu dă întotdeauna 
roade aşa cum ai vrea, a zis el, apoi a zâmbit. Unchiul meu 
Colum s-a gândit să rezolve o asemenea neînțelegere cu 


8 Apocalipsa, 6:8: „Şi m-am uitat şi iată un cal galben-vânăt, şi numele 
celui care şedea pe el era: Moartea...” (n. tr.). 
9 Corinteni, 1:27 (n. tr.). 


familia Grant, punând la cale o căsătorie între mama şi 
cineva din neamul Grant. Din păcate, a continuat Jamie, 
întorcând o pagină, mama nu a vrut să le facă jocul. L-a 
luat în râs pe Malcolm Grant, l-a înjunghiat pe unchiul 
Dougal şi a fugit cu tata. 

— Serios? 

Brianna nu mai auzise povestea asta; părea încântată. 
Roger i-a aruncat o privire piezişă şi a tuşit, luând 
ostentativ cuțitul ascuţit cu care ea tăiase cârnaţii. 

— Ei bine, fie şi aşa, a spus el, îndepărtându-se de masă 
fără să lase cuțitul din mână. Ce-ar fi totuşi să arunci o 
privire la familia lui Padraic, cât să vezi dacă toţi sunt bine? 

Până la urmă, eu şi Lizzie am pornit împreună cu Brianna, 
intenţionând să-i vizităm pe Marsali şi pe Fergus, a căror 
casă era în apropierea celei a familiei MacNeill. 

Pe drum, am întâlnit-o pe Marsali, care se întorcea de la 
izvorul cu apă pentru whisky, astfel că, în momentul în care 
am ajuns la casa familiei MacNeill, eram patru. 

— Ce e cu atâtea muşte dintr-odată? a întrebat Lizzie, 
lovind o muscă albastră, care i se aşezase pe braţ, apoi 
altele două, care zburau în jurul feţei 

— Sigur e vreo mortăciune în apropiere, a spus Marsali, 
adulmecând aerul, în pădure, poate. Auziţi ciorile? 

Erau ciori în jur, cârâind în copacii din apropiere. Am 
ridicat ochii şi am văzut altele, puncte negre pe cerul 
sclipitor. 

— Nu în pădure, a rostit Bree, brusc încordată. 

Se uita spre casă. Uşa era bine închisă, iar muştele roiau 
lângă fereastra acoperită cu o bucată de piele. 

— Să ne grăbim. 

Duhoarea dinăuntru era insuportabilă. Le-am văzut pe 
fete icnind şi strângând din buze când am deschis uşa. Din 
nefericire, trebuia să respirăm. Am tras şi eu puţin aer în 
piept, după care am traversat încăperea întunecată şi am 
smuls bucata de piele bine bătută în cuie peste fereastră. 

— Lăsaţi uşa deschisă, am spus fără să iau în seamă 
geamătul slab de nemulţumire ce s-a auzit când a pătruns 
lumina. Lizzie, du-te şi fă un foc în apropiere de uşă şi altul 
în dreptul ferestrei. Stârneşte-l cu iarbă şi cu iască, apoi 
adaugă ceva - lemn umed, muşchi, frunze ude - ca să iasă 


mult fum. 

Insectele începuseră să pătrundă în încăpere la câteva 
secunde după ce am deschis fereastra şi vâjâiau prin 
dreptul feţei mele: tăuni, mugşte-albastre şi țânțari. Atrase 
de miros, se îngrămădiseră pe buştenii încălziţi de soare din 
faţa casei, încercând să intre, moarte de foame şi abia 
aşteptând să îşi depună ouăle. 

Peste câteva minute, camera avea să devină un iad 
bâzâitor, însă noi aveam nevoie de lumină şi de aer, aşa că 
ne ocupam de insecte pe cât se putea. Mi-am scos eşarfa şi 
am îndoit-o, transformând-o în ceva de alungat muştele, 
lovind cu ea într-o parte şi în alta în timp ce mă îndreptam 
spre pat. 

Hortense şi cei doi copii erau acolo. Toţi goi, cu 
membrele palide sclipind de sudoare din cauza zăpuşelii din 
casă. Aveau pielea albicioasă şi lipicioasă în locurile în care 
razele soarelui cădeau pe ei, iar picioarele le erau brăzdate 
de o culoare cafeniu-roşcată. Am sperat că era vorba doar 
de diaree, nu şi de pierderi de sânge. 

Cineva a gemut; altcineva s-a mişcat. Aşadar, nu 
muriseră toţi, slavă Cerului! Velinţele fuseseră azvârlite pe 
podea într-o grămadă informă - asta era bine, întrucât erau 
în mare parte curate. M-am gândit că nu strica să ardem 
salteaua din paie imediat ce îi scoteam pe toţi afară. 

— Nu cumva să-ţi bagi vreun deget în gură, am 
murmurat spre Bree în momentul în care ne-am apucat de 
treabă, alegând pe cineva din mormanul de oameni. 

— Cred că glumeşti, a replicat ea printre dinţi, în timp ce 
îi zâmbea unei copile de cinci sau şase ani, care zăcea pe 
jumătate ghemuită după un acces de diaree. 

Bree şi-a strecurat mâinile la subsuorile fetiţei. 

— Hai, scumpo, stai să te ridic. 

Copila era prea slăbită pentru a protesta că o mişca; 
braţele şi picioarele îi atârnau ca nişte fire tăiate. Starea 
surorii ei era şi mai alarmantă; în vârstă de cel mult un an, 
avea ochii adânciţi în orbite, semn clar de deshidratare 
gravă. l-am ridicat mâna slăbuţă şi i-am ciupit uşor pielea. 
A rămas un moment cenuşie, după care, treptat, dar foarte 
lent, culoarea a început să dispară. 

— La naiba! am murmurat şi m-am aplecat repede să-i 


ascult inima, ţinându-i o mână pe piept. 

Nu murise - am simţit pulsul slab - dar nu era departe de 
asta. Dacă depăşise faza în care putea să sugă sau să bea, 
nimic nu avea s-o mai salveze. 

În momentul în care mi-a trecut prin minte acest gând, 
m-am ridicat şi am privit cercetător prin cameră. Nu exista 
deloc apă; o tigvă găurită zăcea lângă pat, goală. Cât timp 
trecuse de când nimeni de aici nu băuse apă? 

— Bree, am spus eu, cu glas controlat, dar poruncitor, 
adu repede nişte apă! 

Ea aşezase copila mai mare pe podea şi o curăța de 
mizerie; a ridicat totuşi ochii spre mine, iar expresia de pe 
faţa mea a făcut-o să lase deoparte cârpa pe care o folosea 
şi să se salte în picioare. A luat ibricul pe care i l-am întins 
şi a dispărut. l-am auzit sunetul paşilor în timp ce alerga 
prin curtea din spate. 

Muştele se aşezau pe faţa lui Hortense; am fluturat 
eşarfa aproape de ea ca să le alung. Pânza i-a măturat faţa, 
dar muşchii slăbiţi abia dacă au tresărit. Respira, i-am văzut 
pântecul, umflat de gaze, mişcându-se slab. 

Unde era Padraic? Probabil la vânătoare. 

Dincolo de duhoarea intestinelor golite, m-a lovit un iz 
ciudat şi m-am aplecat să adulmec. Un miros dulce, 
înţepător, de fermentație, amintind de al merelor stricate. 
Am vârât mâna sub umărul lui Hortense şi am rostogolit-o 
spre mine. Sub corpul ei, era o sticlă goală. Mi-a fost de 
ajuns s-o apropii de nas ca să aflu ce conţinuse. 

— Mama dracilor, mama dracilor! am spus în surdină. 

Cumplit de bolnavă şi fără apă la îndemână, Hortense 
băuse rachiu de mere, fie pentru a-şi potoli setea, fie 
pentru a-şi linişti crampele de stomac. Lucru logic - numai 
că alcoolul e un diuretic. Elimină şi mai multă apă dintr-un 
organism deja grav deshidratat, fără a mai vorbi de faptul 
că irită tubul intestinal, care nu are nevoie de aşa ceva. 

lisuse, le-a dat şi copiilor să bea? 

M-am aplecat spre fata mai mare. Era moale ca o păpuşă 
din cârpe, capul i se legăna pe umeri, însă carnea ei avea 
încă o oarecare fermitate. Am pişcat-o de o mână; pielea a 
rămas puţin ridicată, dar a redevenit netedă mai repede 
decât a fetiţei mici. 


Când am pişcat-o, a deschis ochii. Asta era bine. l-am 
zâmbit şi am alungat muştele de pe buzele ei întredeschise. 
Membranele moi, de culoare roz, erau uscate şi păreau 
lipicioase. 

— Bună, draga mea, am spus încet. Nu te speria. Sunt 
aici. 

Dar asta avea să ajute? m-am întrebat. La naiba cu toate; 
dacă aş fi venit cu o zi înainte... 

Am auzit paşii grăbiţi ai Briannei şi am întâmpinat-o la 
uşă. 

— Am nevoie de... am început eu, dar ea m-a întrerupt. 

— Domnul MacNeill e în pădure! L-am găsit în drum spre 
izvor. E... 

Vasul din mâna ei era tot gol. L-am înşfăcat exasperată. 

— Apă! Am nevoie de apă! 

— Bine, dar... domnul MacNeill e... 

l-am dat vasul înapoi şi am trecut pe lângă ea. 

— Îl găsesc eu, am spus. Tu adu apă! Dă-le să bea - întâi 
fetei mai mici! Pune-o pe Lizzie să te ajute - focurile mai 
pot aştepta! Fugi! 

Întâi am auzit bâzâitul muştelor şi pielea mi s-a înfiorat 
de dezgust. În aer liber, atrase de miros, ele îl 
descoperiseră imediat. Am inspirat adânc şi m-am strecurat 
prin desişul în care era Padraic, prăbuşit în iarbă, sub un 
sicomor. 

Nu murise. Mi-am dat seama de asta imediat, pentru că 
muştele erau ca un nor deasupra lor, încă nu îl acoperiseră 
- zburau, coborau pe el şi se ridicau când el făcea vreo 
mişcare. 

Stătea ghemuit pe pământ, purtând doar o cămaşă, iar 
un vas pentru apă se afla aproape de capul lui. Am 
îngenuncheat şi l-am privit cu atenţie. Cămaşa şi picioarele 
erau murdare, la fel şi iarba pe care zăcea. 

Excrementele erau foarte apoase - cea mai mare parte 
pătrunseseră în sol dar am văzut şi ceva materie solidă. 
Fusese lovit de boală mai târziu decât Hortense şi copiii; nu 
avusese crampe multă vreme, altfel ar fi excretat mai mult 
apă cu firicele de sânge. 

— Padraic! 

— Doamnă Claire, slavă Cerului că aţi venit! 


Avea glasul atât de răguşit, că abia am putut distinge 
cuvintele. 

— Copilaşii mei... Sunt bine? 

S-a ridicat nesigur într-un cot. Câteva şuviţe de păr i se 
lipiseră de faţa scăldată în sudoare. A încercat să se uite la 
mine, dar pleoapele erau umflate de la înţepăturile de 
tăuni, astfel că nu a reuşit decât să întredeschidă ochii. 

— l-am găsit. 

Am pus mâna pe umărul lui şi l-am strâns în semn de 
încurajare. 

— Stai întins, Padraic. Aşteaptă puţin până mă ocup de 
copii şi după aceea te ajut şi pe tine. 

Era în mare suferinţă, dar nu în pericol imediat, iar starea 
copiilor era mai gravă. 

— Lăsaţi-mă pe mine, a bolborosit Padraic. Nu mă... luaţi 
în seamă... 

S-a legănat, a îndepărtat cu mâna muştele care i se târau 
pe faţă şi pe piept, apoi a scos un geamăt când au apărut 
din nou crampele şi s-a ghemuit ca şi cum o mână uriaşă l- 
ar fi strivit în strânsoarea ei. 

Alergam deja spre colibă. În praful potecii, se vedeau 
dâre de apă - bun, însemna că Brianna trecuse pe acolo în 
mare grabă. 

Dizenterie  amibiană? Toxiinfecţie alimentară? Febră 
tifoidă? Tifos? Holeră? Rogu-te, Doamne, nu dorim aşa 
ceva. Pe atunci, toate astea şi multe alte boli erau grupate 
pur şi simplu sub numele de „diaree cu sânge”, din motive 
evidente. La drept vorbind, numele nici nu conta. 

Primejdia imediată a tuturor acestor boli diareice era 
deshidratarea. În efortul de a elimina invadatorul microbian 
care irita intestinele, tractul gastrointestinal se golea pur şi 
simplu în mod repetat, lipsind organismul de apa necesară 
circulaţiei sângelui, eliminării reziduurilor, răcirii corpului 
prin transpiraţie, întreţinerii creierului şi a membranelor - 
apa necesară pentru menţinerea vieții. 

Dacă putea fi hidratat suficient prin perfuzii cu glucoză 
sau cu lichide saline, pacientul putea să se vindece singur 
şi să-şi revină. În absenţa intervenţiei intravenoase, singura 
posibilitate era administrarea de fluide pe gură sau prin 
rect cât mai rapid şi constant, cât timp era necesar. Dacă 


se putea aşa ceva. 

Dacă pacientul nu reuşea să păstreze nici măcar apa în 
organism... Nu credeam că membrii familiei MacNeill 
vărsaseră. Între alte mirosuri din casă, nu-mi aminteam să-l 
fi simţit pe cel specific de vomă. Însemna că nu era vorba 
de holeră, iar asta era bine. 

Brianna stătea pe podea, lângă fetiţa mai mare, ţinându-i 
capul în poală şi lipind o cană de buzele ei. Lizzie era 
îngenuncheată aproape de vatră, cu faţa îmbujorată de 
efort în timp ce aprindea focul. Muştele se aşezau pe corpul 
nemişcat al femeii din pat, iar Marsali stătea ghemuită 
peste trupul moale al fetiţei celei mici, pe care o ţinea în 
poală, străduindu-se să o facă să bea. 

Apa vărsată îi umezise rochia. Am văzut capul copilei 
legănându-se fără vlagă şi apa scurgându-se peste obrajii 
moi şi lipsiţi de relief. 

— Nu poate, repeta Marsali. Nu poate, nu poate! 

Nesocotindu-mi propriul sfat referitor la degete, am vârât 
fără nicio milă degetul arătător în gura copilei, pipăind 
palatul pentru a declanşa un reflex de înec. A reacţionat; 
copila s-a înecat cu apa din gură şi a gâfâit, iar eu i-am 
simţit limba prinzându-se strâns de degetul meu într-o 
fracțiune de secundă. 

Sugea. Era încă sugar, hrănit la sân, iar suptul este 
primul instinct important pentru supravieţuire. M-am răsucit 
şi am aruncat o privire către femeie, dar vederea sânilor 
plaţi şi a sfârcurilor înfundate mi-a fost de ajuns; chiar şi 
aşa, am apucat un sân şi l-am strâns cu degetele spre 
sfârc. Am repetat mişcarea - nu, pe sfârcurile cafenii nu a 
apărut nicio picătură de lapte, iar țesutul sânului era flasc 
în palma mea. Fără apă, nu exista nici lapte. 

Pricepând ce făceam, Marsali a tras de gulerul rochiei în 
jos, apăsând copilul pe sânul dezgolit. Picioruşele fetiţei 
atârnau moi pe lângă rochia ei, cu degetele învineţite şi 
strânse ca nişte petale ofilite. 

In acest timp, eu i-am dat capul pe spate lui Hortense şi 
i-am turnat apă în gura deschisă. Cu coada ochiului, am 
văzut-o pe Marsali strângându-şi sânul cu o mână, 
masându-l grăbită ca să facă laptele să curgă, iar eu, cao 
reproducere a acelei mişcări, am masat gâtul femeii care îşi 


pierduse cunoştinţa, îndemnând-o să înghită. 

Pielea îi era alunecoasă din cauza sudorii, din care mare 
parte provenea de la mine. Simţeam firicelele de 
transpiraţie  scurgându-mi-se pe spinare, gâdilându-mă 
între fese. Mi-am adulmecat propriul miros, un iz ciudat, 
metalic, precum arama încinsă. 

Gâtul i se mişca în peristaltism şi mi-am retras mâna. 
Hortense s-a înecat şi a tuşit, capul i-a alunecat într-o parte 
şi stomacul i s-a contractat, trimițând puţinul conţinut în 
sus. l-am şters urmele de vomă de pe buze şi am apăsat 
din nou cana cu apă de gura ei. Buzele nu i s-au mişcat; 
apa i-a umplut gura şi s-a scurs pe faţă şi pe gât. 

În bâzâitul supărător al muştelor, am auzit glasul lui 
Lizzie venind din spatele meu, calm, dar estompat, de 
parcă ar fi vorbit de foarte departe. 

— Doamnă, n-aţi putea să nu mai blestemaţi? Să nu vă 
audă copiii. 

M-am întors brusc spre ea şi abia atunci mi-am dat 
seama că repetasem de câteva ori „fir-ar al dracului”, cu 
voce tare, în timp ce mă ocupam de femeie. 

— Da, am spus. lartă-mă! 

După care m-am întors la Hortense. 

Am reuşit să o fac să bea puţină apă când şi când, dar nu 
era suficient. Nici pe departe, având în vedere că 
intestinele ei încă încercau să se debaraseze de ceea ce le 
chinuia. Diaree cu sânge. 

Lizzie se ruga. 

— Bucură-te, Marie, cea plină de har, Domnul este cu 
tine... 

Brianna murmura şi ea ceva în surdină, sunete 
imploratoare de încurajare maternă. 

— Binecuvântat este rodul pântecelui tău, lisus... 

Am pus degetul mare pe artera carotidă, ca să iau pulsul. 
L-am simţit explodând, sărind o bătaie şi continuând tot 
astfel, tresăltând ca o căruţă căreia îi lipsea o roată. Inima 
ei începea să cedeze, bătând neregulat. 

— Preasfântă Marie, Maica lui Dumnezeu... 

Am lovit cu pumnul în mijlocul pieptului lui Hortense, apoi 
am repetat procedura de câteva ori, suficient de tare ca 
patul şi trupul răsfirat să vibreze sub forţa loviturilor. 


Bâzâind, muştele s-au ridicat alarmate de pe salteaua de 
paie, îmbibată de lichide. 

— Nu, a rostit încet Marsali, în spatele meu. Nu, nu, te 
rog, Doamne! 

Mai auzisem acel ton de nedumerire, de protest şi de 
rugăminte respinsă - şi am înţeles ce se întâmplase. 

— Roagă-te pentru noi, păcătoşii... 

Ca şi cum ar fi auzit, Hortense a întors capul pe 
neaşteptate şi a deschis larg ochii, privind spre locul în care 
se afla Marsali, deşi mi-am dat seama că nu vedea nimic. 
Apoi a închis ochii şi s-a crispat brusc, ducându-şi picioarele 
până aproape de bărbie. A dat capul pe spate, iar corpul i s- 
a cutremurat în spasme, după care, la fel de brusc, s-a 
destins. Nu voise să-şi lase copila să plece singură. Fir-ar să 
fie! 

— Acum şi în ceasul morţii noastre, amin. Bucură-te, 
Marie, cea plină de har... 

Glasul slab al lui Lizzie a continuat litania mecanic, 
repetând cuvintele de rugă la fel de absentă precum o 
făcusem şi eu mai devreme. Am ţinut-o pe Hortense de 
mână, verificându-i pulsul, dar era o simplă formalitate, 
îndurerată, Marsali s-a aplecat peste trupul micuţ, pe care l- 
a legănat şi l-a lipit de sân. Laptele a început să picure din 
sânul umflat, încet, apoi mai repede, căzând ca o ploaie 
albă peste faţa încremenită, dorind zadarnic să hrănească 
şi să readucă la viaţă. 

Aerul era încă înăbugşitor, încărcat de mirosuri, de muşte 
şi de vorbele rugăciunii rostite de Lizzie, însă casa părea 
pustie şi ciudat de tăcută. 

Am auzit un sunet venind de afară; zgomot de mers 
târâş, un geamăt de durere şi de oboseală extremă. Apoi, 
un sunet înfundat de cădere, un icnet şi o răsuflare adâncă. 
Padraic reuşise să ajungă până în pragul casei. Brianna s-a 
uitat spre uşă, ţinând în braţe fetiţa mai mare, care încă 
trăia. Cu grijă, am dat drumul mâinii inerte şi m-am dus să 
o ajut. 

Zilele deveneau tot mai scurte, dar încă se lumina 
devreme. Ferestrele din faţă ale casei erau orientate spre 
est, iar razele soarelui care se înălța luminau podeaua 
curată din lemn de stejar a camerei medicale. Vedeam dâra 
sclipitoare de lumină înaintând pe scândurile fasonate 
manual; dacă aş fi avut un ceas adevărat, aş fi putut trasa 
pe podea un ceas solar, marcând îmbinările dintre scânduri 
ca minute. 

însă eu le marcam prin bătăi de inimă, aşteptând 
momentele în care razele soarelui atingeau blatul pe care 
era pregătit microscopul, având alături lamele şi un pocal. 

Am auzit paşi uşori pe coridor şi Jamie a deschis uşa 
împingând-o cu umărul, pentru că avea în fiecare mână 
câte o cană din cositor cu lichid fierbinte, înfăşurată într-o 
cârpă ca să nu se frigă. 

— Ciamar a tha thu, mo chridhe, a spus el încet şi mi-a 
dat o cană, sărutându-mă uşor pe frunte. Cum merg 
lucrurile? 

— Ar putea fi şi mai rău. 

l-am aruncat un zâmbet de recunoştinţă, deşi întrerupt 
de un căscat. 

Nu era nevoie să îi spun că Padraic şi fiica lui mai mare 
trăiau încă; şi-ar fi dat seama imediat că se întâmplase 
ceva tragic doar uitându-se la faţa mea. De fapt, dacă nu 
apăreau complicaţii, socoteam că amândoi se vor 
însănătoşi; rămăsesem cu ei toată noaptea, trezindu-i din 
oră în oră ca să le dau să bea un amestec de apă cu miere, 
la care adăugasem puţină sare, alternativ cu o infuzie 
concentrată din mentă şi coajă de corn, ca să le calmez 
intestinele. 

Am ridicat cana - ceai de talpa-gâştei - şi, închizând 
ochii, am inspirat parfumul uşor amărui şi am simţit că 
muşchii încordaţi ai gâtului şi ai umerilor mi se destind 
deja. 

Jamie mă văzuse că îmi răsucesc capul ca să mă relaxez, 
aşa că a pus mâna lui mare, minunat de caldă de la cana cu 


ceai fierbinte, pe ceafa mea. Am scos un geamăt slab de 
extaz sub atingerea lui, iar el a chicotit, în timp ce îmi masa 
muşchii dureroşi. 

— N-ar trebui să te culci, englezoaico? N-ai dormit deloc 
azi-noapte. 

— Ba da... dar puţin. 

Moţăisem bine, stând lângă fereastra deschisă, trezită 
când şi când de atingerea surprinzătoare a câte unui fluture 
care pătrundea în încăpere, atras de strălucirea lumânării 
mele. Doamna Bug venise în zori, proaspătă şi apretată, 
pregătită să preia îngrijirea bolnavilor. 

— O să mă întind puţin, i-am promis. Dar mai întâi vreau 
să arunc o privire. 

Am arătat spre microscop, care era asamblat şi pregătit 
pe masă. Alături de el erau câteva sticluţe, cu dopuri din 
cârpe răsucite, fiecare conţinând un lichid cafeniu. Jamie s- 
a uitat încruntat la ele. 

— O privire? La ce? 

A ridicat nasul lung şi drept şi a adulmecat aerul. 

— Asta e rahat? 

— Da, am răspuns fără a mă deranja să-mi înăbuş un 
căscat care a făcut să-mi trosnească fălcile. 

Cât de discret putusem, colectasem probe de la Hortense 
şi de la copil şi, mai apoi, de la pacienţii mei în viaţă. Jamie 
le-a măsurat din ochi. 

— Ce anume vrei să descoperi? a întrebat el prevăzător. 

— Ei bine, nu ştiu, am recunoscut. Şi, de fapt, s-ar putea 
să nu găsesc nimic - ori să găsesc ceva pe care să nu-l pot 
recunoaşte. Dar probabil că o amibă sau un bacil i-a 
îmbolnăvit pe membrii familiei MacNeill - şi cred că aş 
recunoaşte o amibă; sunt destul de mari. Relativ vorbind, 
m-am grăbit să adaug. 

— A, da? 

Şi-a împreunat sprâncenele roşcate. 

— De ce? 

Era o întrebare mai bună decât îşi închipuia el. 

— Păi, pe de-o parte, ca să-mi satisfac curiozitatea, am 
recunoscut eu. Pe de altă parte, dacă descopăr un 
organism care a cauzat suferinţa şi pe care îl recunosc, voi 
afla mai multe despre boală - cât ţine, de exemplu, şi dacă 


există complicaţii pe care să le caut în mod special. Şi cât 
de molipsitoare e. 

Cu cana ridicată spre buze, Jamie mi-a aruncat o privire. 

— E o boală pe care o poţi lua şi tu? 

— Nu ştiu, am recunoscut. Deşi sunt aproape sigură că 
da. Am fost vaccinată împotriva tifosului şi a febrei tifoide, 
dar boala asta nu arată ca niciuna dintre ele. Şi nu există 
vaccinuri împotriva dizenteriei sau a infestării cu giardia. 

Jamie s-a încruntat, sorbind din ceai. Mi-a apăsat ceafa cu 
degetele încă o dată, apoi şi-a retras mâna. 

Am sorbit cu grijă din ceai, oftând de plăcere când mi-a 
ars gâtul şi a coborât, fierbinte şi liniştitor, în stomac. Jamie 
s-a aşezat pe un taburet şi a întins picioarele. A privit spre 
cana aburindă pe care o ţinea între palme. 

— Ţi se pare că e fierbinte ceaiul? m-a întrebat el. 

Am ridicat mirată din sprâncene. Ambele căni erau încă 
înfăşurate în cârpe şi am simţit căldura ajungându-mi în 
palme. 

— Da, i-am răspuns. De ce? 

A ridicat cana şi a sorbit puţin ceai, pe care l-a ţinut în 
gură câteva clipe înainte de a-l înghiţi; i-am văzut muşchii 
lungi ai gâtului mişcându-se. 

— Brianna a venit în bucătărie când îl pregăteam, mi-a 
explicat el. A pus jos ligheanul şi crăticioara cu săpun, a 
luat un polonic şi şi-a turnat apă din ceainic peste mâini, 
întâi peste una, apoi peste cealaltă. 

A tăcut un moment. 

— Apa fierbea când o luasem de pe foc, cu câteva clipe 
înainte. 

M-am înecat cu gura de ceai pe care o sorbisem mai 
devreme. 

— S-a opărit? l-am întrebat după ce mi-am recăpătat 
suflul. 

— Da, a răspuns el, cu glas destul de sumbru. S-a spălat 
de la vârful degetelor până la coate şi am văzut băşici pe 
dosul palmei, acolo unde a atins-o apa fiartă. 

A făcut o scurtă pauză şi ochii lui, de un albastru-închis 
din cauza îngrijorării, i-au întâlnit pe ai mei. 

Am mai luat o gură din ceaiul îndulcit cu miere. În 
încăpere era destul de răcoare, pentru că abia trecuseră 


zorii, aşa că răsuflarea mea fierbinte a produs firicele de 
aburi când am oftat. 

— Copilaşul lui Padraic a murit în braţele lui Marsali, am 
spus încet. Brianna a ţinut în braţe celălalt copil. Ştie că 
boala e molipsitoare. 

Aşa că nu trebuia să-şi atingă sau să-şi ia în braţe 
propriul copil fără ca mai întâi să elimine toate temerile. 

Jamie s-a mişcat neliniştit. 

— Da, a început el. Şi totuşi... 

— E vorba de altceva, am spus şi mi-am lipit palma de 
încheietura mâinii lui, spre liniştirea amândurora. 

Răcoarea trecătoare a aerului dimineţii atingea 
deopotrivă faţa şi mintea, alungând încâlcitura caldă a 
viselor. larba şi copacii erau încă luminaţi de razele de 
soare din zori, încă reci, cu umbre albăstrui şi misterioase, 
iar Jamie părea a fi un punct de referinţă fix, bine înfipt în 
lumina schimbătoare. 

— E vorba de altceva, am repetat. Pentru ea, vreau să 
ZIC. 

Am inspirat aerul dulceag al dimineţii, simțind mirosul de 
iarbă umedă şi de zorele. 

— M-am născut la sfârşitul unui război - Marele Război, 
aşa i s-a spus, pentru că lumea nu mai avusese parte de 
ceva asemănător. Ţi-am mai povestit despre el. 

Glasul meu a sunat întrebător, iar Jamie a dat afirmativ 
din cap, cu ochii aţintiţi asupra mea, ascultându-mă. 

— După ce m-am născut eu, în anul următor a izbucnit o 
mare epidemie de gripă. În întreaga lume. Oamenii mureau 
cu sutele şi cu miile; au dispărut sate întregi în decurs de o 
săptămână. lar apoi a apărut cealaltă nenorocire, războiul 
meu. 

Am rostit ultimele cuvinte fără să îmi dau seama, însă, 
auzindu-le, am simţit că un colţ al gurii mi-a tresărit ironic. 
Jamie a observat şi a schiţat un zâmbet. Ştia la ce mă refer 
- la acel ciudat sentiment de mândrie care se naşte când 
cineva trece printr-un conflict cumplit, care îi lasă 
neobişnuita impresie că-i aparţine. Degetele lui mi-au 
cuprins încheietura mâinii. 

— lar ea n-a văzut niciodată ce înseamnă ciuma sau 
războiul, a zis el, începând să priceapă. Niciodată? 


Vocea lui avea un ton ciudat. Era ceva aproape imposibil 
de înţeles pentru un bărbat născut războinic, crescut să 
lupte imediat ce putea ridica sabia în mână; născut cu 
ideea că trebuie să se apere pe sine şi să-şi protejeze 
familia prin violenţă. O idee de neînțeles, dar una 
minunată. 

— Doar la cinematograf. În filme, vreau să zic. La 
televizor. 

Nu înţelegea la ce mă refeream şi nu îi puteam explica. 
Felul în care filmele se concentrau asupra războiului în sine; 
bombe, avioane şi submarine şi fiorul emoţionant al 
sângelui vărsat dinadins; senzaţia de nobleţe în moartea 
deliberată. 

El ştia cum sunt câmpurile de bătălie cu adevărat - 
câmpurile de bătălie şi ceea ce urma după ele. 

— Cei mai mulţi dintre bărbaţii şi femeile care au luat 
parte la aceste războaie n-au murit în luptă directă. Au 
murit aşa... 

Am ridicat cana spre fereastra deschisă, spre munţii 
paşnici, spre adâncitura îndepărtată în care era ascunsă 
casa lui MacNeill. 

— Au murit de boală şi pentru că au fost neglijaţi, pentru 
că nimeni nu putea împiedica asta. 

— Am văzut aşa ceva, a spus el încet, aruncând o privire 
spre sticluţele cu dop. Ciuma şi frigurile au bântuit 
nestăvilite într-un oraş, iar jumătate dintre oamenii unui 
regiment au murit din cauza diareii. 

— Sigur c-ai văzut aşa ceva. 

Dintre florile din curtea interioară se ridicau albiliţe şi 
fluturi galben-sulf, iar ici şi colo plutea leneş câte un fluture 
coada-rândunicii ieşit din umbrele pădurii. Mi-am lăsat 
degetul mare pe încheietura lui Jamie şi i-am simţit pulsul, 
lent şi puternic. 

— Brianna s-a născut la şapte ani după ce penicilina a 
ajuns să fie folosită în mod obişnuit. S-a născut în America, 
nu în asta - am făcut un semn din cap spre fereastră ci în 
cea care va fi. Acolo nu se întâmplă des să moară mulţi 
oameni de boli molipsitoare. 

l-am aruncat o privire lui Jamie. Lumina îi atinsese talia şi 
făcea cana de cositor din mâna lui să lucească. 


— Îţi aduci aminte care e primul cunoscut de-al tău care 
a murit? 

Jamie a pălit, surprins, apoi a căzut pe gânduri. După o 
clipă, a clătinat din cap. 

— Fratele meu a fost prima persoană importantă, dar 
sigur trebuie să fi existat şi alţii înaintea lui. 

— Nici eu nu-mi amintesc. 

Părinţii mei, fireşte; moartea lor mă afectase. Dar, fiindcă 
mă născusem în Anglia, trăisem în umbra monumentelor 
funerare şi a comemorărilor, iar în jurul meu mureau cu 
regularitate oameni; mi-am amintit brusc de tata, îmbrăcat 
într-un costum negru şi punându-şi pe cap o pălărie de 
fetru ca să se ducă la înmormântarea soţiei brutarului. 
Doamna Briggs, aşa o chema, însă ea nu fusese prima; 
ştiam deja despre moarte şi înmormântări. Oare ce vârstă 
aveam atunci? Patru ani? 

Eram foarte obosită. Din cauza lipsei de somn, îmi 
simţeam ochii de parcă aş fi avut nisip în ei, iar lumina 
delicată a zorilor creştea deja până la strălucirea soarelui 
răsărit pe deplin. 

— Cred că moartea lui Frank a fost prima care a lovit-o 
pe Brianna. Poate au mai fost şi altele, nu ştiu. Dar 
problema e că... 

— Am prins ideea. 

A întins mâna, mi-a luat cana şi a aşezat-o pe blatul 
dulapului, după care a golit-o pe a lui şi a pus-o alături. 

— Nu se teme pentru ea, nu? m-a întrebat privindu-mă 
cu ochi sfredelitori. E vorba de copil. 

Am  încuviinţat din cap. Brianna ştia, desigur, ca orice 
persoană educată, că astfel de lucruri erau posibile. Dar să- 
ţi vezi copilul murind brusc sub ochii tăi de ceva atât de 
simplu ca o diaree... 

— E o mamă bună, am spus şi am căscat. 

Chiar era. Însă niciodată nu simţise visceral că un lucru 
atât de neînsemnat ca un microb i-ar putea răpi copilul. Nu 
până ieri. 

Jamie s-a ridicat brusc şi m-a tras în picioare. 

— Englezoaico, du-te la culcare! Asta mai poate aştepta, 
mi-a zis şi a arătat către microscop. N-am auzit ca rahatul 
să se strice din cauză că e păstrat prea mult. 


Am izbucnit în râs şi m-am prăbuşit moale peste el, 
lipindu-mi obrazul de pieptul lui. 

— S-ar putea să ai dreptate. 

Dar tot nu m-am desprins de el. M-a ţinut în braţe şi am 
urmărit împreună lumina soarelui crescând, urcând încet pe 
perete. 


AMIBA 


Am rotit oglinda microscopului câţiva milimetri, ca să am 
cât mai multă lumină. 

— Priveşte. 

M-am dat puţin înapoi şi i-am făcut semn Malvei să vină 
să se uite. 

— O vezi? Chestia aia mare, clară, din mijloc, cu lobi şi 
nişte pete pe ea? 

S-a încruntat, apoi a închis un ochi pe jumătate şi a privit 
prin ocular, după care a răsuflat triumfător. 

— O văd clar! Seamănă cu o bucată de prăjitură cu 
coacăze pe care cineva a scăpat-o pe podea, nu? 

— Exact, am spus, zâmbind când am auzit descrierea, în 
ciuda seriozităţii cu care ne desfăşuram investigația. E o 
amibă - unul dintre cele mai mari tipuri de microorganisme. 
Şi sunt sigură că ea e vinovata. 

Ne uitam la lamele pregătite din mostrele de scaun pe 
care le recoltasem de la toţi bolnavii, pentru că familia lui 
Padraic nu era singura afectată. Mai existau trei familii în 
care cel puţin o persoană suferea de perfida diaree cu 
sânge - şi în toate mostrele pe care le verificasem până 
atunci descoperisem acea amibă ciudată. 

— Adevărat? 

Malva ridicase ochii spre mine când îi vorbisem, dar 
acum se uita din nou fascinată prin ocular. 

— Cum poate ceva atât de mic să provoace o asemenea 
stramash?’ în ceva atât de mare ca un om? 

— Ei bine, există o explicaţie, am spus eu, trecând uşor o 
altă lamelă printr-o baie de colorant şi aşezând-o să se 
usuce. Dar mi-ar trebui ceva timp ca să-ţi explic totul 
despre celule. Ţii minte că ţi-am arătat celule de pe 
mucoasa gurii, da? 

Malva a dat din cap, încruntându-se uşor şi şi-a plimbat 
limba pe interiorul obrazului. 

— Ei bine, organismul produce tot felul de celule diferite, 
printre care unele speciale, a căror misiune e să lupte 
împotriva bacteriilor - lucrurile acelea mici, cu formă 


10 Stramash (dialect scoţian), distrugere, dezordine (n. tr.). 


rotunjită, le mai ţii minte? 

Am făcut semn spre lamela cu materii fecale, ce avea 
cantităţi uriaşe de Escherichia coli! şi altele de felul ăsta. 

— Numai că există milioane de feluri, iar câteodată apare 
un microorganism pe care celulele specializate nu-l pot 
dovedi. Ştii că ţi-am arătat P/asmoaium-ul din sângele lui 
Lizzie? 

Am arătat spre vasul cu dop de pe blat; recoltasem 
sânge de la Lizzie cu doar o zi sau două în urmă şi îi 
arătasem Malvei paraziţii malariei din celule. 

— Şi cred că amiba asta a noastră ar putea fi la fel. 

— Şi-atunci, noi o să le dăm penicilină celor bolnavi? 

Am zâmbit uşor auzind acel „noi” plin de entuziasm, deşi 
nu prea aveam motive să zâmbesc, dacă mă gândeam la 
situaţia generală. 

— Nu, mă tem că penicilina nu are efect asupra 
dizenteriei provocate de amiba asta - aşa se numeşte 
diaree gravă, „dizenterie”. Nu putem acţiona decât cu nişte 
ierburi. 

Am deschis dulapul şi mi-am plimbat ochii peste şirurile 
de sticluţe şi snopurile învelite în pânză şi am rămas pe 
gânduri. 

— Pelinul, pentru început. 

Am luat borcanul şi i l-am întins Malvei, care venise lângă 
mine, privind cu interes misterele din dulap. 

— Usturoiul e bun în general pentru infecţii ale tubului 
digestiv, însă poate fi folosit şi pentru comprese în cazul 
problemelor de piele, nu? 

— Ce-ar fi să folosim ceapă? Bunica fierbea o ceapă şi 
mi-o punea pe ureche când eram mică şi mă durea. Mirosea 
tare urât, dar îşi făcea treaba! 

— N-ar strica. Atunci, du-te în cămară şi adu... hm... trei 
cepe mari şi câteva căpăţâni de usturoi. 

— Imediat, doamnă! 

A lăsat jos borcanul cu pelin şi a ţâşnit afară, cu 
sandalele plescăind. M-am întors spre rafturi, străduindu- 
mă să îmi domolesc graba. 


11 Bacterie care descompune lactoza, iar în urma unor dezechilibre ale 
florei intestinale, poate produce îmbolnăviri (n. tr.). 


Eram sfâşiată între dorinţa de a mă întoarce la bolnavi ca 
să-i îngrijesc şi nevoia de a prepara doctorii care le-ar putea 
fi de ajutor. Însă existau şi alte persoane care se puteau 
ocupa de îngrijirea lor, dar nimeni, în afară de mine, nu ştia 
îndeajuns de multe pentru a încerca să creeze un leac 
antiparazitar. 

Pelin, usturoi... turiţă-mare. Şi genţiană. Orice plantă care 
să aibă un conţinut mare de cupru şi sulf - a, şi rubarbă. 
Sezonul în care putea fi culeasă trecuse, dar avusesem o 
recoltă bună şi pusesem deoparte câteva zeci de sticluţe cu 
pastă fiartă şi sirop din această plantă, deoarece doamnei 
Bug îi plăcea să folosească aşa ceva la plăcinte, iar siropul 
asigura o oarecare doză de vitamină C în lunile de iarnă. 
Asta avea să constituie o bază grozavă pentru doctorie. Aş 
fi adăugat şi ulm alunecos, căci calmează tractul intestinal, 
cu toate că efectele sale s-ar fi putut dovedi neînsemnate 
faţă de ravagiile produse de atacul virulentei amibe. 

M-am apucat să mărunţesc pelinul şi turiţa-mare în 
mojar, întrebându-mă de unde naiba venise boala. 
Dizenteria amibiană era, în general, o boală tropicală, deşi 
Dumnezeu ştia că văzusem boli tropicale pe coastă, aduse 
de sclavi şi de comerţul cu zahăr din Indii - şi nu puţine 
cazuri şi pe continent, căci astfel de boli, nefiind mortale de 
la început, deveneau cronice şi călătoreau cu victimele lor. 

Era posibil ca vreunul dintre pescari să fi contractat boala 
în timpul călătoriei dinspre coastă şi, cu toate că fericitul de 
el făcuse doar o infecţie minoră, purta cu sine forma 
închistată a  amibei în tractul digestiv, gata să îşi 
răspândească blastulele peste tot. 

Dar de ce această izbucnire bruscă? Aproape 
întotdeauna, dizenteria era răspândită prin apă sau hrană 
contaminată. Ce anume...? 

— Poftiţi, doamnă. 

Malva a intrat în cameră valvârtej, respirând greu. Avea 
într-o mână câteva cepe mari, de culoare cafenie şi ducea 
în şort vreo douăsprezece căpăţâni de usturoi. Am pus-o să 
taie felii tot ce adusese şi am avut fericita inspiraţie să-i 
spun să fiarbă totul în miere. Nu ştiam dacă efectul 
antibacterian al mierii va fi eficient împotriva amibei, dar 
oricum nu avea cum să dăuneze - şi, probabil, putea da un 


gust mai plăcut amestecului de ceapă, usturoi şi rubarbă, 
care făcea ochii să lăcrimeze. 

— Pfuu! Ce puneţi la cale, doamnelor? 

Am ridicat privirea de la operaţiunea de macerare şi am 
văzut-o pe Brianna în cadrul uşii, uitându-se suspicioasă la 
noi, în timp ce nările îi fremătau din cauza mirosului 
neplăcut. 

— Păi... 

Eu mă obişnuisem cu toate, însă aerul din camera 
medicală era încărcat de miasma materiilor fecale, acum 
intensificată de mirosul puternic de ceapă. Malva şi-a 
ridicat ochii înlăcrimaţi, şi-a tras nasul şi l-a şters cu şorţul. 

— Facem doctorii, a informat-o ea pe Bree, cu un aer 
demn. 

— S-a mai îmbolnăvit cineva? am întrebat eu neliniştită, 
însă Bree a clătinat din cap şi a intrat în încăpere, evitând 
cu grijă blatul pe care pregătisem lamelele cu materii 
fecale. ` 

— Nu, n-am auzit de aşa ceva. In dimineața asta, le-am 
dus de mâncare celor din familia McLachlan şi mi-au spus 
că doar doi dintre copiii lor au probleme. Doamna 
Coinneach a spus că şi ea a suferit de diaree acum două 
zile, dar nu a fost ceva grav şi acum se simte bine. 

— Le dau apă cu miere celor mici? 

Brianna a încuviinţat, dar s-a încruntat uşor. 

— l-am văzut. Par să se simtă rău, dar nicidecum la fel de 
rău ca soţii MacNeill. 

Amintindu-şi, a părut că şi ea se simte rău, dar şi-a 
revenit şi s-a întors spre dulapul înalt. 

— Mamă, pot împrumuta puţin acid sulfuric? 

Adusese o cană de lut şi, văzând-o, mi-a venit să râd. 

— Oamenii obişnuiţi împrumută o cană cu zahăr, i-am 
spus, arătând din cap spre cană. Desigur. Dar să ai grijă cu 
el - mai bine pune-l într-unul dintre flacoanele cu dop 
ceruit. Doar nu vrei să te împiedici şi să îl verşi. 

— O să am grijă, m-a asigurat ea. Am nevoie doar de 
câteva picături. O să-l diluez mult de tot. Fac hârtie. 

— Hârtie? 

Malva a clipit din ochii înroşiţi şi a pufnit. 

— Cum? 


— Păi, mărunţeşti orice lucru fibros pe care-l găseşti, a 
început Bree să-i explice, făcând mişcări sugestive cu 
mâinile. Bucăţi de hârtie folosită, cârpe vechi, ţesături sau 
fire şi părţi mai moi din frunze sau flori. După aceea, laşi 
amestecul să se topească multe zile în apă, în care pui - 
dacă se întâmplă să ai aşa ceva - acid sulfuric diluat. 

A bătut afectuos cu degetul lung în sticla pătrăţoasă. 

— După ce tocătura se transformă într-un soi de pastă, o 
întinzi în strat subţire pe nişte cadre, storci apa, laşi să se 
usuce şi, hocus-pocus, ai hârtie! 

Am văzut-o pe Malva articulând „hocus-pocus” pentru 
sine şi m-am întors puţin ca să nu-mi vadă zâmbetul. 
Brianna a scos dopul sticlei cu acid şi, cu mare atenţie, a 
turnat câteva picături în cană. Mirosul pătrunzător de sulf s- 
a înălţat în aer ca un demon, amestecându-se cu cel de 
fecale şi de ceapă. 

Malva a încremenit, cu ochii încă lăcrimând, dar ţinându-i 
larg deschişi. 

— Ce e acela? a întrebat ea. 

— Acid sulfuric, i-a răspuns Bree, uitându-se curioasă la 
ea. 

— Vitriol, am intervenit eu. Ai văzut, hm, sau ai mirosit 
aşa ceva până acum? 

A dat afirmativ din cap, a pus feliile de ceapă într-un vas 
şi a aşezat capacul deasupra. 

— Da. 

Ştergându-se la ochi, s-a apropiat să se uite mai bine la 
sticla verzuie. 

— Mama - a murit de tânără - avea aşa ceva. Ţin minte 
mirosul şi cum îmi spunea ca nu cumva să mă ating de ea. 
Pucioasă - aşa numeau oamenii mirosul ăsta. Duhoare de 
pucioasă. 

— Serios? Mă întreb la ce o folosea ea. 

Chiar mă întrebam, ba chiar cu un sentiment de nelinişte. 
Un alchimist sau un spiţer ar fi putut să deţină acid sulfuric; 
dar singurul motiv pentru care o persoană obişnuită ar fi 
avut aşa ceva era agresiunea - ca să-l arunce asupra cuiva. 

Însă Malva doar a clătinat din cap şi, întorcându-se, s-a 
apucat să curețe ceapă şi usturoi. Am surprins totuşi o 
expresie pe faţa ei, o expresie ciudată de ostilitate şi de dor 


care a făcut ca în sinea mea să răsune un clopotel 
nebănuit. 

Dorul după o mamă care murise demult - şi furia unei 
fetiţe abandonate. Derutată şi singură. 

— Ce e? 

Brianna se uita la mine şi se încruntase uşor. 

— Ce s-a întâmplat? 

— Nimic, am răspuns şi i-am pus o mână pe braţ, ca să 
simt tăria şi bucuria prezenţei ei şi anii în care crescuse. 
Aveam lacrimi în ochi, dar asta putea fi pus pe seama 
cepei. 

— Absolut nimic. 


x 


Mă săturasem cumplit de înmormântări. Aceasta era a 
treia, în tot atâtea zile. O îngropaserăm pe Hortense 
împreună cu fetiţa ei, apoi, pe bătrâna doamnă Ogilvie. 
Acum era vorba de alt copil, unul dintre gemenii doamnei 
MacAfee. Celălalt geamăn, un băiat, stătea lângă 
mormântul surorii lui, într-o stare de şoc atât de profund, 
încât părea el însuşi o stafie, deşi boala nu îl atinsese. 

Întârziaserăm cam mult - sicriul nu fusese gata - şi 
noaptea începea să ne învăluie. Auriul frunzelor toamnei 
devenise cenuşiu, iar o pâclă albicioasă se furişa printre 
trunchiurile umede şi întunecate ale pinilor. Cu greu îmi 
puteam imagina un decor mai dezolant, şi totuşi, era mai 
potrivit decât soarele sclipitor şi adierea proaspătă de care 
avuseserăm parte la înmormântarea lui Hortense şi a 
micuţei Angelica. 

— Domnul este păstorul meu. El mă duce... 

Glasul lui Roger era spart, dureros, dar nimeni nu părea 
să bage de seamă. S-a chinuit un moment, înghiţindu-şi cu 
greu nodul din gât şi, cu îndărătnicie, a continuat. Ţinea în 
mână mica Biblie cu copertă verde, dar nu se uita la ea; 
rostea cuvintele din memorie, iar privirea lui trecea de la 
domnul MacAfee, care stătea singur, pentru că soţia şi sora 
lui erau amândouă bolnave, la băieţelul de lângă el - un 
copil cam de vârsta lui Jemmy. 

— Căci chiar de ar fi să umblu prin valea umbrei morții, 


nu... nu mă tem de niciun rău'?... 

Vocea îi tremura perceptibil şi am văzut că pe obraji îi 
curgeau lacrimi. Am căutat-o din ochi pe Bree; stătea în 
spatele îndoliaţilor, iar Jem era pe jumătate înfăşurat în 
faldurile mantiei ei de culoare neagră. Avea gluga trasă 
peste cap, dar i se vedea faţa, palidă în semiîntuneric, 
Fecioara Maria. 

Până şi haina roşie a maiorului MacDonald era adumbrită, 
părând cenuşie ca mangalul în ultimele rămăşiţe de lumină. 
Sosise în acea după-amiază şi ajutase la transportul 
sicriului micuţ; acum stătea drept şi sobru, cu chipiul la 
subraţ, cu capul acoperit de perucă aplecat şi cu faţa 
ascunsă. Şi el avea un copil - o fată, care rămăsese undeva 
în Scoţia, cu mama ei. 

M-am clătinat puţin şi am simţit mâna lui Jamie sub cot. 
Nu dormisem mai deloc în ultimele trei zile şi mâncasem 
foarte puţin. Nu îmi era foame şi nici nu mă simţeam 
obosită; mă simţeam detaşată şi ireală, ca şi cum prin mine 
bătea vântul. 

Tatăl a scos un strigăt de durere inconsolabilă şi s-a 
prăbuşit brusc pe mormanul de pământ de lângă mormânt. 
Am simţit muşchii lui Jamie contractându-se instinctiv din 
compasiune faţă de el. Apoi s-a tras puţin deoparte. 

— Mă duc acolo, mi-a spus. 

L-am văzut îndreptându-se grăbit spre domnul MacAfee, 
aplecându-se să îi şoptească ceva, după care şi-a petrecut 
un braţ peste umerii lui. Roger terminase de vorbit. 

Gândurile nu voiau să mă asculte; rătăceau, oricât aş fi 
încercat eu să mă concentrez asupra slujbei. Mă dureau 
braţele; mărunţisem ierburi, ridicasem pacienţi, cărasem 
apă... Mă simţeam ca şi cum aş fi făcut toate aceste lucruri 
mereu şi mereu, percepeam bufnetul repetitiv al pistilului în 
mojar, greutatea chinuitoare a persoanelor care leşinaseră 
în braţele mele. Vedeam cu acuratețe lamele cu 
Entamoeba”, pseudopode lacome care pluteau înfometate 
într-o mişcare lentă. Apă, am auzit apă curgând; ea trăia în 


12 Psalmul 23 (n. trr.). 
13 Parazit amiboid care infectează oamenii şi animalele, producând 
boala numită amibiază (n. tr.). 


apă, dar numai forma chistică putea infecta oamenii. Se 
transmitea prin intermediul apei. Mi-am dat seama foarte 
clar de asta. 

Apoi m-am trezit întinsă pe pământ, fără să îmi aduc 
aminte cum căzusem, fără să îmi aduc aminte că stătusem 
în picioare, în nări cu mirosul pătrunzător de pământ umed, 
proaspăt săpat, şi cu mirosul de pădure şi în minte cu un 
gând neclar legat de viermi. Am perceput o mişcare prin 
faţa ochilor; Biblia mică şi verde căzuse şi zăcea alături de 
faţa mea, iar vântul îi întorcea paginile, una câte una, într- 
un joc fantomatic de sortes Virgilianae!* unde se vor opri 
toate? m-am întrebat ca prin vis. 

Simţeam atingeri, auzeam voci, dar nu reuşeam să le 
acord atenţie. O amibă uriaşă plutea maiestuoasă în 
întunericul din faţa mea, cu pseudopodele curgând încet- 
încet, într-o îmbrăţişare de bun venit. 


14 Formă de divinaţie prin interpretarea unor pasaje alese întâmplător 
din opera poetului roman Vergilius (n. tr.). 

Febra se rostogolea prin mintea mea ca o furtună cu 
fulgere şi cu tunete, cu împunsături de durere care pocneau 
prin trupul meu în izbucniri sclipitoare, fiecare dintre ele 
fiind un fulger ce arunca lumină, licărind preţ de un 
moment viu, de-a lungul unui nerv sau al unui plex, 
iluminând golurile ascunse din încheieturile mele, 
străbătând arzător fibrele musculare. Ca o  sclipire 
neiertătoare, lovea iar şi iar, sabia de foc a unui înger 
distrugător, care nu arăta pic de îndurare. 

Rareori îmi dădeam seama dacă aveam ochii deschişi 
sau închişi, dacă eram trează sau dormeam. Nu vedeam 
decât un cenuşiu tulbure, care se rotea, presărat cu roşu. 
Roşeaţa pulsa în vinişoare şi în pete, învăluită în acel nor. 
M-am prins de o vinişoară stacojie şi am urmat drumul ei, 
agăţându-mă de dâra lăsată de strălucirea amenințătoare 
prin zdruncinăturile produse de tunete. Acestea au devenit 
mai puternice pe măsură ce am pătruns tot mai adânc în 
negura care clocotea în jurul meu, ajungând îngrozitor de 
regulate, ca bătăile unui timpan, astfel că urechile mele 
vuiau din cauza lor şi mi-am simţit pielea dezgolită, întinsă, 
vibrând la fiecare sunet puternic. 

Sursa lui ajunsese acum în faţa mea, trepidând atât de 
puternic, încât am simţit nevoia să strig doar pentru a auzi 
un alt sunet - însă, cu toate că buzele mi se desfăceau şi 
gâtul se umfla de efort, nu auzeam nimic altceva în afară 
de bătăi. Disperată, am întins mâinile în faţă - dacă ele încă 
îmi aparţineau - prin cenuşiul neguros şi am prins un obiect 
cald şi umed, foarte alunecos, care palpita şi se zvârcolea 
între palmele mele. 

Am coborât privirea şi mi-am dat seama imediat că era 
inima mea. 

îngrozită, i-am dat drumul imediat şi ea s-a îndepărtat 
târâş, lăsând în urmă o dâră de mâzgă roşiatică, 
cutremurându-se de efort, toate valvele deschizându-se şi 
închizându-se precum gurile unor peşti care se sufocă, 
fiecare gură desfăcându-se cu un pocnet şi închizându-se 


cu un bufnet slab, de carne peste carne. 

Când şi când, în norii din faţa mea, apăreau chipuri. 
Unele mi se păreau familiare, deşi nu puteam să le asociez 
cu un nume. Altele aparţineau unor necunoscuţi, feţe pe 
jumătate văzute, neştiute, care îmi străbăteau când şi când 
mintea aflată în pragul somnului. Se uitau la mine cu 
indiferenţă sau curiozitate, după care se retrăgeau. 

Celelalte, acelea pe care le cunoşteam, exprimau 
compătimire sau îngrijorare; încercau să-mi atragă ochii 
spre ele, însă privirea mea aluneca vinovată în altă parte, 
din cauza ameţelii, incapabilă să se controleze. Buzele lor 
se mişcau şi îmi dădeam seama că îmi vorbeau, dar nu 
auzeam nimic, deoarece cuvintele lor erau acoperite de 
tunetele mute din furtuna care se dezlănţuise în mine. 


x 


Mă simțeam foarte ciudat, dar, pentru prima oară după 
zile pe care nu le putusem număra, nu îmi era rău. Norii 
febrei se retrăseseră; încă mugeau încet prin preajmă, însă 
deocamdată dispăruseră din câmpul meu vizual. Privirea 
îmi era limpede; puteam vedea striaţiile lemnului din 
grinzile de deasupra capului. 

De fapt, am văzut desenele lemnului cu o asemenea 
claritate, încât am rămas profund impresionată de 
frumuseţea lui. Buclele şi spiralele granulaţiei lustruite 
păreau deopotrivă statice şi vii, pline de graţie. Culoarea 
lemnului pâlpâia în fum şi esenţă de pământ, astfel că am 
putut observa cum grinda era transformată şi totuşi păstra 
spiritul copacului. 

Am fost atât de fascinată de toate acestea, încât am 
întins o mână pentru a le atinge - şi am reuşit. Degetele 
mele au mângâiat lemnul, încântate când au atins 
suprafaţa rece şi crestăturile lăsate de secure de-a lungul 
grinzii, sub formă de aripă, ordonate precum zborul 
gâştelor. Am auzit bătaia aripilor puternice şi, în acelaşi 
timp, am simţit mişcarea legănată a umerilor mei, vibrația 
de bucurie prin antebraţe în timp ce securea cădea peste 
lemn. În timp ce am explorat această senzaţie fascinantă, 
mi-am dat seama, oarecum neclar, că grinda se afla la 


aproape doi metri şi jumătate deasupra patului meu. 

M-am răsucit - fără să resimt niciun fel de efort - şi am 
văzut că eram întinsă pe pat, dedesubt. 

Eram întinsă pe spate, cu plapuma mototolită şi 
înghesuită, ca şi cum la un moment dat încercasem să o 
arunc de pe mine, dar nu avusesem puterea să o fac. Aerul 
din încăpere era ciudat de nemişcat, iar culorile din 
țesătură luceau prin el ca nişte nestemate de pe fundul 
mării, culori bogate, dar estompate. 

Prin contrast, pielea mea avea culoarea perlelor, palidă, 
de parcă ar fi fost lipsită de sânge, şi translucidă. Apoi mi- 
am dat seama că eram atât de slabă, încât pielea de pe 
faţă şi de pe membre se întindea direct pe oase şi că luciul 
lor şi al cartilajelor dădea acea nuanţă feţei mele, o duritate 
netedă care licărea prin pielea transparentă. 

Şi ce oase! Eram cuprinsă de uimire văzând minunata lor 
formă. Ochii mei au urmărit delicateţea coastelor arcuite, 
frumuseţea sfâşietoare a craniului sculptat cu un sentiment 
de mirare şi de spaimă. 

Părul îmi era moale, lipit de ţeastă şi încâlcit... şi totuşi, 
m-am simţit atrasă de el, urmându-i unduirile cu ochii şi... 
cu un deget? Nu eram conştientă că mă mişc şi, cu toate 
acestea, am simţit moliciunea şuviţelor lui, răceala 
mătăsoasă şi cafenie, precum şi vibrația elastică a 
argintiului, am auzit firele de păr sunând slab când coborau 
unul peste altul, un foşnet de note care se rostogoleau 
precum cascada unei harpe. 

Doamne, am spus şi mi-am auzit propriile cuvinte, deşi 
niciun sunet nu tulburase aerul, ești minunat! 

Aveam ochii deschişi. M-am uitat atent şi am întâlnit o 
altă privire, de ambră şi de aur. Ochii aceia priveau prin 
mine, către ceva aflat departe - şi totuşi, mă vedeau şi pe 
mine. M-am uitat cum pupilele se dilată uşor şi am simţit 
căldura întunericului lor îmbrăţişându-mă, mă cunoşteau şi 
mă acceptau. Da, au spus acei ochi cunoscători. Te ştiu. Hai 
să mergem! Am trăit o senzaţie de pace deplină, iar aerul 
din jurul meu s-a tulburat, ca atunci când vântul trece 
printre pene. 

Apoi un sunet m-a făcut să mă întorc spre fereastră şi l- 
am văzut pe bărbatul care se afla acolo. Nu îi ştiam numele 


şi totuşi îl iubeam. Stătea cu spatele spre pat, cu braţele 
rezemate de pervazul ferestrei, cu capul în piept, astfel că 
lumina zorilor lucea roşiatică prin părul lui şi îi contura 
braţele cu o nuanţă aurie. Un spasm dureros l-a scuturat; 
am simţit asta, precum vibraţiile unui cutremur ce are loc în 
depărtare. 

Cineva s-a mişcat lângă el. O femeie cu părul închis la 
culoare, o tânără. S-a apropiat de el şi l-a atins pe spate, 
murmurând ceva. Am văzut cum s-a uitat la el, i-am văzut 
înclinarea blândă a capului, familiaritatea cu care corpul i s- 
a mişcat spre el. 

Nu, am gândit, foarte calmă. Nu se poate. 

M-am uitat încă o dată la mine zăcând întinsă pe pat şi, 
cu un sentiment care a fost deopotrivă o hotărâre fermă şi 
un regret incalculabil, am mai respirat o dată. 

EU SUNT ÎNVIEREA” 
PARTEA A DOUA 


Am continuat să dorm perioade lungi, trezindu-mă doar 
pentru scurtă vreme ca să mănânc. Acum, visele stârnite 
de febră trecuseră, iar somnul meu semăna cu un lac negru 
şi adânc, în care respiram uitare şi rătăceam, nepăsătoare 
ca un peşte, pe lângă alge care se legănau. 

Câteodată pluteam imediat sub luciul apei, conştientă de 
oamenii şi de lucrurile ce se aflau în lumea aerului, dar 
incapabilă să mă alătur lor. Auzeam voci aproape de mine, 
înfundate şi fără noimă. Când şi când, unele fraze 
străpungeau lichidul cristalin din jurul meu şi pătrundeau în 
mintea mea, unde atârnau ca o meduză minusculă, rotundă 
şi transparentă, însă pulsând cu un înţeles lăuntric 
misterios, cuvintele ei devenind un năvod în derivă. 

Fiecare asemenea frază atârna o vreme în limitele pe 
care le percepeam, pliindu-se şi desfăşurându-se în 
ritmurile ei curioase, iar apoi se scurgea departe, lăsând în 
urmă tăcere. 

lar între intervalele cu mici meduze, apăreau spaţii 
deschise de apă limpede, unele pline de o lumină 
strălucitoare, altele încărcate de întunericul păcii depline. 
Pluteam în sus şi în jos, suspendată între suprafaţă şi 
adânc, în voia unor curenţi necunoscuţi. 

— Doctore, ascultă. 

Ceva efervescent. O agitaţie, câţiva spori de conştiinţă, 
tulburaţi de carbonatare, despicături şi înfloriri. Apoi o 
împunsătură ca aceea produsă de ceva metalic, ascuţit. 
Cine mă cheamă? 

— Priveşte, doctore. 

Am deschis ochii. 

Nu a fost un şoc, căci încăperea era scăldată în lumina 
crepusculului, însă tot lumină era, ca şi cum m-aş fi aflat 
sub apă, şi nu am avut senzaţia unei schimbări. 

— O, tu, Stăpânul nostru lisus Hristos, marele nostru 
vraci, uită-te cu bunăvoința Ta la această slujitoare a Ta; 


15 Evanghelia după loan, 11:25 (n. tr.). 


dă-le înțelepciune şi cuviință celor care o îngrijesc în 
această boală a ei; binecuvântează toate căile folosite 
pentru vindecarea ei... 

Cuvintele au plutit pe lângă mine într-un curent şopotitor, 
răcoros pe piele. În faţa mea era un bărbat, ţinându-şi capul 
cu păr negru aplecat deasupra unei cărţi. Lumina din 
cameră îl îmbrăţişa, iar el părea să facă parte din ea. 

— Intinde mâna Ta, a spus el în şoaptă către pagini, cu 
un glas nesigur şi spart, şi, potrivit voinţei Tale, redă-i 
sănătatea şi vigoarea, ca să trăiască pentru a Te putea 
preamări pentru bunătatea şi dărnicia Ta; spre gloria 
numelui Tău sfânt. Amin. 

— Roger? am rostit eu, căutându-i numele în minte. 

Şi glasul meu era răguşit, din cauză că nu vorbisem 
multă vreme; vorbitul reprezenta un efort insuportabil. 
Roger avea ochii închişi şi se ruga; i-a deschis neîncrezător 
şi m-a uimit cât de vii erau, verzi ca serpentinul'€ şi ca 
frunzele în timpul verii. 

— Claire? 

Vocea i s-a frânt ca a unui adolescent şi a scăpat cartea 
din mână. 

— Nu ştiu, am spus eu, având senzaţia ireală că mă 
scufundam din nou. Eu sunt? 


* 


Am reuşit să ridic o mână preţ de un moment sau două, 
dar eram prea slăbită ca să înalţ capul şi cu atât mai puţin 
să mă ridic în şezut. Grijuliu, Roger m-a tras puţin în sus şi 
m-a rezemat de pernele făcute teanc, după care mi-a 
sprijinit capul cu mâna ca să nu se legene şi a apropiat o 
cană cu apă de buzele mele. Senzaţia ciudată a mâinii lui 
pe pielea dezgolită a gâtului meu a declanşat un proces 
confuz de revenire a lucidităţii. Apoi i-am simţit căldura 
palmei, vie, direct pe ceafă şi am zvâcnit ca un somon 
împuns cu harponul, făcând cana să zboare din mâna lui. 

— Ce? Ce? am bolborosit eu, ţinându-mă de cap, prea 


16 Mineral de culoare verde-deschis, folosit ca piatră semipreţioasă (n. 
tr.), 


şocată ca să pot formula o propoziţie întreagă, fără să iau 
în seamă apa rece care trecea prin cearşafuri. CE?! 

Roger părea la fel de şocat ca şi mine. A înghiţit în sec, 
căutându-şi cuvintele. 

— Păi... am crezut că ştii, s-a bâlbâit el cu glas spart. N- 
ai...? Cum să zic... Am crezut că... lasă, o să crească la loc! 

Mi-am simţit buzele mişcându-se, încercând diferite 
forme care să poată aproxima cuvinte, dar nu exista nicio 
legătură între limbă şi creier - nu era loc pentru altceva 
decât pentru revelaţia că greutatea moale şi obişnuită a 
părului meu dispăruse, înlocuită de o mirişte destul de 
aspră. 

— Malva şi doamna Bug te-au tuns alaltăieri, s-a grăbit 
Roger să spună. Ele... noi nu eram aici, nici eu, nici Bree, 
pentru că nu le-am fi lăsat, sigur că nu. Dar ele au crezut că 
aşa se procedează cu cineva care are febră atât de mare, 
aşa procedează oamenii în vremurile astea. Bree s-a 
înfuriat pe ele, dar ele au crezut... au crezut sincer că aşa îţi 
salvează viaţa. Of, Doamne, Claire, nu te mai uita aşa la 
mine, te rog! 

Faţa lui dispăruse într-o explozie stelară de lumină, o 
perdea de apă care licărea coborând brusc pentru a mă feri 
de privirile oamenilor. 

Nu eram conştientă că plângeam, nicidecum. Suferinţa 
se revărsa din mine ca vinul care ţâşneşte dintr-un burduf 
înţepat cu un cuţit. Roşu-purpuriu ca măduva osoasă, 
împroşcând peste tot şi picurând. 

— İl chem pe Jamie! a zis Roger cu glas hârâit. 

— NU! 

L-am prins de mânecă, dovedind mai multă forţă decât 
îmi închipuiam că am. 

— Dumnezeule, nu! Nu vreau să mă vadă în halul ăsta! 

Tăcerea lui de o clipă mi-a spus totul, dar m-am 
încăpățânat să îl ţin de mânecă, incapabilă să gândesc cum 
altfel aş fi putut preveni ceva de neconceput. Lacrimile mi 
se scurgeau pe obraji ca un torent peste pietre. Am cilipit şi 
Roger a redevenit vizibil, o imagine cu contururi neclare. 

— El... âă... te-a văzut, a spus Roger cu glas răguşit şi a 
coborât ochii, nedorind să mă privească în faţă. Părul... 
Deja... Vreau să zic... 


A făcut semn cu mâna spre propriile bucle negre. 

— A văzut părul. 

— Da? 

Asta reprezenta un şoc la fel de mare ca şi descoperirea 
pe care abia o făcusem. 

— Şi... ce a spus? 

Roger a inspirat adânc şi a privit în lateral, parcă 
temându-se să nu vadă o gorgonă. Ori o anti-gorgonă, m- 
am gândit eu cu amărăciune. 

— N-a spus nimic, a zis Roger foarte încet, apoi şi-a lăsat 
o mână pe braţul meu. Doar... a plâns. 

Încă plângeam, dar acum ceva mai domol. Mai mult 
suspinam. Senzaţia de frig pătrunzător până în măduva 
oaselor trecuse, iar acum îmi simţeam calde picioarele şi 
braţele, deşi aveam impresia că o adiere deconcertant de 
rece îmi mângâia scalpul. Inima îmi bătea mai rar şi am 
trăit sentimentul că mă aflam în afara propriului corp. 

Şoc? m-am gândit, vag surprinsă când cuvântul s-a 
alcătuit în mintea mea cleioasă, pe cale de a se topi. 
Presupuneam că poți trăi un şoc fizic real ca urmare a 
rănilor emoţionale - desigur că era posibil, ştiam asta... 

— Claire! 

Mi-am dat seama că Roger mă striga din ce în ce mai 
agitat şi mă scutura de o mână. Cu un efort imens, am 
reuşit să îmi focalizez privirea asupra lui. Părea foarte 
îngrijorat şi m-am întrebat vag dacă reîncepusem să mor. 
Dar nu - era prea târziu pentru asta. 

— Ce e? 

A oftat uşurat, aşa mi s-a părut. 

— Ai arătat ciudat câteva momente. 

Avea vocea spartă şi răguşită; parcă vorbitul i-ar fi 
provocat durere. 

— Am crezut câ... mai vrei o gură de apă? 

Sugestia mi s-a părut atât de nepotrivită, încât am fost 
cât pe ce să râd. Dar îmi era cumplit de sete - şi, dintr- 
odată, o cană cu apă rece părea a fi cel mai de dorit lucru 
din lume. 

— Da. 

Lacrimile au continuat să mi se scurgă pe faţă, dar acum 
erau aproape liniştitoare. Nu am încercat deloc să le opresc 


- mi se părea că era mult prea greu să fac asta - dar mi-am 
şters faţa cu colţul cearşafului umed. 

Incepeam să înţeleg că probabil nu făcusem cea mai 
înţeleaptă - ori, cel puţin, cea mai uşoară - alegere când 
hotărâsem să nu mor. Lucrurile aflate dincolo de limitele şi 
de grijile corpului meu începeau să revină. Necazuri, 
dificultăţi, primejdii... tristeţi. Întuneric, lucruri 
înspăimântătoare, ca un stol de lilieci. Nu voiam să privesc 
de aproape imaginile care zăceau într-un morman 
dezordonat în adâncul minţii mele - lucruri de care mă 
debarasasem ca să rămân în starea de plutire. 

Dar, dacă mă întorsesem, o făcusem pentru a fi ceea ce 
eram - şi eram doctor. 

— Boala. 

Mi-am şters ultimele lacrimi şi l-am lăsat pe Roger să îmi 
cuprindă mâinile, ajutându-mă să ţin cana cu apă. 

— Continuă? 

— Nu. 

A spus-o cu blândeţe, în timp ce apropia marginea cănii 
de buzele mele. Oare ce era? m-am întrebat. Apă, dar cu 
ceva în ea - mentă şi ceva mai tare, mai amar... angelică? 

— A încetat. 

Roger ţinea cana, lăsându-mă să sorb încet. 

— În ultima săptămână nu s-a mai îmbolnăvit nimeni. 

— O săptămână? 

Am legănat cana, vărsându-mi puţină apă pe bărbie. 

— Câttimp am...? 

— Cam atât. 

Şi-a dres glasul. Stătea cu ochii aţintiţi asupra cănii; şi-a 
plimbat degetul mare pe bărbia mea, îndepărtând picăturile 
de apă pe care le vărsasem. 

— Ai fost una dintre ultimele persoane care s-a 
îmbolnăvit. 

Am inspirat adânc, apoi am băut din nou. Lichidul avea şi 
un gust dulce, delicat, care acoperea oarecum amăreala - 
miere. Mintea mea a localizat cuvântul şi am trăit o 
senzaţie de uşurare pentru că descoperisem acel mic 
fragment de realitate care îmi lipsea. 

Din atitudinea lui mi-am dat seama că o parte dintre 
bolnavi muriseră, dar nu i-am mai pus alte întrebări. 


Hotărârea de a trăi însemna ceva. Revenirea în lumea celor 
vii era o luptă care cerea o tărie pe care încă nu o aveam. 
Îmi smulsesem rădăcinile şi zăceam ca o plantă ofilită; 
reintroducerea lor în pământ depăşea deocamdată puterile 
mele. 

Conştientizarea faptului că oameni pe care îi cunoşteam 
- poate chiar îi iubisem - muriseră părea să îmi provoace o 
suferinţă la fel de mare ca şi pierderea părului - şi acestea 
erau lucruri cărora nu le puteam face faţă. 

În ciuda amărelii persistente, am mai băut două căni cu 
apă îndulcită cu miere, apoi m-am lăsat pe spate cu un 
oftat, simţindu-mi stomacul ca un balon mic şi rece. 

— Trebuie să te odihneşti puţin, m-a sfătuit Roger, lăsând 
cana pe masă. O chem pe Brianna, bine? Dar dormi, dacă 
asta vrei. 

Nu aveam putere nici măcar să dau afirmativ din cap, dar 
am reuşit să îmi mişc buzele într-un fel care să treacă drept 
zâmbet. Am întins mâna şi mi-am mângâiat cu delicateţe 
creştetul tuns aproape la piele. Roger s-a crispat, însă doar 
puţin. 

S-a ridicat şi am observat cât de slab şi de încordat părea 
- am presupus că ajutase la îngrijirea bolnavilor toată 
săptămâna, nu doar în cazul meu. Şi îngropase morţii. Avea 
dreptul să ţină slujbe de înmormântare. 

— Roger. 

Am făcut un efort îngrozitor să vorbesc; mi-a fost atât de 
greu să îmi găsesc cuvintele şi să le detaşez din încâlceala 
din mintea mea. 

— Ai mâncat ceva în ultima vreme? 

Expresia de pe chip i s-a schimbat, uşurarea i-a estompat 
ridurile provocate de încordare şi de îngrijorare. 

— Nu, a răspuns, dregându-şi glasul încă o dată, după 
care a zâmbit. N-am mâncat de aseară. 

— Atunci, mănâncă ceva, am rostit eu şi am ridicat o 
mână, simţind-o grea ca de plumb. Te rog. 

— Bine. Aşa o să fac. 

În loc să plece, a şovăit, a făcut repede câţiva paşi 
înapoi, s-a aplecat peste pat şi, prinzându-mi faţa între 
palme, m-a sărutat pe frunte. 

— Eşti frumoasă, a spus el răspicat şi, după ce mi-a 


strâns iar obrajii între palme, a plecat. 

— Poftim? am întrebat eu cu voce pierită, însă singurul 
răspuns pe care l-am primit a fost draperia umflându-se sub 
presiunea unei adieri mirosind a mere. 


x 


În realitate, arătam ca un schelet cu o tunsoare de 
recrut, deloc avantajoasă, lucru pe care l-am descoperit 
când, în cele din urmă, am avut suficientă tărie ca să îl 
silesc pe Jamie să îmi aducă o oglindă. 

— N-ai vrea să porţi o bonetă? a sugerat el, pipăind 
rezervat o bonetă din muselină pe care mi-o adusese 
Marsali. Măcar până mai creşte puţin? 

— Nu cred că vreau, la naiba! 

Şocată de imaginea terifiantă pe care o vedeam în 
oglindă, mi-a fost greu să spun asta. De fapt, am simţit un 
puternic impuls să smulg boneta din mâinile lui şi să mi-o 
îndes pe cap până mi-ar fi ajuns la umeri. 

Respinsesem şi alte oferte de bonete făcute de doamna 
Bug - care se felicita entuziasmată pentru supraviețuirea 
mea, socotind-o rezultatul tratamentului aplicat de ea 
împotriva febrei - şi de Marsali, de Malva şi de celelalte 
femei care veniseră să mă viziteze. 

Era simplă încăpățânare din partea mea. Vederea părului 
meu despletit ofensa convingerile lor scoțiene despre cum 
se cuvenea să arate o femeie, aşa că încercaseră ani la 
rând - cu diverse grade de subtilitate - să mă silească să 
port ceva pe cap. Nu voiam sub nicio formă să las 
împrejurările să mă silească să le fac pe plac. 

Acum, după ce mă văzusem în oglindă, nu mai eram 
chiar atât de neclintită în hotărârea mea. Şi, în lipsa părului, 
îmi era cam frig la cap. Pe de altă parte, mi-am dat seama 
că, dacă aş ceda, Jamie s-ar alarma cumplit - şi îl 
înspăimântasem deja suficient, judecând după faţa lui 
suptă şi după cearcănele adânci. 

Aşa că faţa i s-a luminat considerabil când am respins 
boneta pe care o ţinea în mâini, după care a azvârlit-o într- 
un colţ. 

Cu atenţie, am întors oglinda cu faţa în jos şi am lăsat-o 


pe pătură, înăbuşindu-mi un oftat. 

— O să fie amuzant să văd expresiile oamenilor când dau 
cu ochii de mine. 

Jamie mi-a aruncat o privire, zâmbind în colţul gurii. 

— Eşti foarte frumoasă, englezoaico, a spus el cu 
delicateţe. 

Apoi a izbucnit în râs, fornăind şi scoțând un şuierat slab. 
Am ridicat o sprânceană, am luat oglinda şi m-am uitat din 
nou, ceea ce l-a făcut să râdă mai tare. 

M-am rezemat de perne, simţindu-mă ceva mai bine. 
Febra îmi trecuse în mare măsură, dar eram încă slăbită, ca 
o fantomă, abia reuşind să stau în şezut fără ajutorul cuiva 
şi adormind fără niciun semn prevestitor, după cel mai mic 
efort. 

Incă pufnind, Jamie mi-a luat mâna, a ridicat-o spre buze 
şi mi-a sărutat-o. Căldura pe care am simţit-o imediat la 
atingerea lui mi-a făcut perişorii de pe braţ să se 
zbârlească, iar degetele mi s-au strâns în jurul degetelor lui. 

— Te iubesc, a spus el încet, deşi umerii încă i se 
cutremurau de râs. 

— O, am zis eu, simţindu-mă brusc mult mai bine. Atunci, 
asta e. Şi eu te iubesc. lar părul îmi va creşte la loc, până la 
urmă. 

— Aşa va fi. 

Mi-a sărutat din nou mâna, după care mi-a aşezat-o uşor 
deasupra păturii. 

— Ai mâncat ceva? 

— Puțin, am răspuns eu, cu toată răbdarea de care eram 
în stare. O să mănânc mai târziu. 

De multă vreme îmi dădusem seama de ce pacienţii sunt 
numiţi astfel”; pentru că o persoană bolnavă este ţintuită 
la pat în general şi, în consecinţă, obligată să suporte 
hărţuirile şi pisălogeala unor persoane care nu sunt 
bolnave. 

Febra îmi scăzuse şi, în urmă cu două zile, îmi 
recăpătasem cunoştinţa; de atunci încoace, reacţia 
invariabilă a celor care mă vizitau era un icnet de 


17 În engleză, cuvântul patient folosit ca adjectiv înseamnă „răbdător” 
(n. tr.). 


surprindere văzând cum arătam, după care eram 
îndemnată să port o bonetă, iar apoi încercau să îmi vâre 
cu forţa mâncare pe gât. Jamie, care se pricepea mult mai 
bine să-mi interpreteze tonul vocii decât Malva, Brianna sau 
Marsali, a renunţat cu înţelepciune să insiste după ce a 
aruncat o privire spre tava de lângă pat, constatând că, de 
fapt, mâncasem ceva. 

— Spune-mi ce s-a întâmplat, i-am cerut eu, aşezându- 
mă mai bine şi făcându-mi curaj. Cine s-a mai îmbolnăvit? 
Şi cum se simt toţi? Şi cine...? 

Mi-am dres glasul. 

— Cine a mai murit? 

M-a privit printre gene, încercând să ghicească dacă voi 
leşina, voi muri sau voi sări din pat când îmi va spune. 

— Eşti sigură că te simţi îndeajuns de bine, englezoaico? 
m-a întrebat el, cu îndoială în glas. Sunt veşti care nu se 
vor şterge dacă le păstrez. 

— Adevărat, dar până la urmă va trebui să le aud, nu? Şi 
să ştii că e mai bine decât să te îngrijoreze ceea ce nu ştii. 

Înţelegând ideea, Jamie a dat din cap şi a inspirat adânc. 

— Atunci... Padraic şi fiica lui sunt pe cale să se 
însănătoşească. Evan şi-a pierdut copilul cel mic, sărmanul 
Bobby, iar Grace e încă bolnavă, dar Hugh şi Catlin n-au 
avut nimic. 

A înghiţit în sec şi a continuat. 

— Trei dintre pescari au murit; mai sunt încă vreo 
doisprezece în suferinţă, dar cei mai mulţi se însănătoşesc. 

S-a încruntat, dus pe gânduri. 

— Şi mai e Tom Christie. Din câte am auzit, încă se simte 
rău. 

— Da? Malva nu mi-a zis nimic. 

De fapt, Malva refuzase să îmi răspundă la întrebări, 
insistând doar că trebuia să mă odihnesc şi să nu îmi fac 
griji. 

— Dar Allan? 

— El e bine, m-a asigurat Jamie. 

— De cât timp e bolnav Tom? 

— Nu ştiu. Ţi-ar putea spune fata lui. 

Am dat din cap - o greşeală, deoarece ameţeala încă nu 
îmi trecuse şi m-am văzut silită să închid ochii şi să îmi las 


capul să cadă înapoi pe perne, în timp ce contururi de 
lumină fulgerau înapoia pleoapelor mele închise. 

— E foarte ciudat, am spus, oarecum pe nerăsuflate, 
auzindu-l pe Jamie ridicându-se de pe scaun când m-am 
prăbuşit. Deseori, când închid ochii, văd stele - dar nu ca 
acelea de pe cer. Seamănă cu stelele de pe căptuşeala unei 
valize pentru păpuşi - mai precis, un geamantan - aveam 
aşa ceva când eram mică. Care crezi că e motivul? 

— N-am nici cea mai vagă idee. 

Am auzit foşnete când el s-a aşezat la loc. 

— Nu mai delirezi, nu? 

— N-aş crede. Am delirat? 

Respirând adânc şi atent, am deschis ochii şi am făcut o 
încercare eroică de a zâmbi. 

— Da, ai delirat. 

— Oare vreau să ştiu ce am spus? 

L-am observat zâmbind în colţul gurii. 

— Probabil că nu, dar poate o să-ţi povestesc totuşi 
cândva. 

Am cântărit ideea de a închide ochii şi de a pluti spre 
somn, în loc să mă gândesc la viitoare momente jenante, 
dar mi-am adunat puterile. Dacă aveam să trăiesc - şi 
deocamdată trăiam - trebuia să strâng firele de viaţă care 
mă legau de pământ şi să le aranjez la loc. 

— Familia lui Bree, familia lui Marsali sunt bine? am 
întrebat mai mult de formă; atât Bree, cât şi Marsali 
veniseră şi se agitaseră îngrijorate în jurul meu şi, cu toate 
că niciuna dintre ele nu îmi spusese nimic care să mă 
tulbure în starea mea de slăbiciune, eram convinsă că n-ar 
fi putut păstra secretul dacă vreun copil ar fi fost grav 
bolnav. 

— Da, a răspuns el încet, da, sunt bine toţi. Sunt bine, s-a 
grăbit să repete. Niciunul dintre ei nu s-a îmbolnăvit. 

l-am aruncat o privire glacială, dar am avut grijă să nu 
mă mişc prea mult. 

— Ai putea să-mi spui, am insistat. Oricum o să aflu 
adevărul de la doamna Bug. 

Ca şi cum simpla menționare a numelui ei o făcea să 
apară, am auzit duduitul caracteristic al saboţilor doamnei 
Bug pe scară, apropiindu-se. Venea mai încet decât de 


obicei şi cu o grijă care sugera că purta ceva greu în braţe. 

Teoria mea s-a adeverit; a intrat zâmbind pe uşă, cu o 
tavă încărcată într-o mână şi în cealaltă, cu Henri-Christian, 
care se agăța de ea ca un pui de maimuţă. 

— A leannan, ţi-am adus ceva de mâncare, a spus 
precipitat, împingând deoparte bolul cu fiertură de ovăz şi 
farfuria cu pâine prăjită, de care abia mă atinsesem, pentru 
a face loc felurilor de mâncare proaspete. Nu se ia, aşa e? 

Aproape fără să aştepte să mă vadă clătinând din cap, s- 
a aplecat deasupra patului şi mi l-a pus pe Henri-Christian 
în braţe. Prietenos ca întotdeauna cu oricine, copilul şi-a 
vârât capul sub bărbia mea, şi-a frecat nasul de pieptul 
meu şi apoi a început să mă muşte de încheieturile 
degetelor, dinţii lui mici de lapte lăsându-mi urme pe piele. 

— Ce s-a întâmplat aici? 

M-am încruntat când, în timp ce-i aranjam părul mătăsos 
pe fruntea rotunjită, am observat pata gălbuie a unei foste 
vânătăi urâte imediat sub linia părului. 

— Progeniturile diavolului au încercat să-l ucidă pe bietul 
prunc, m-a informat doamna Bug printre buzele strânse. Şi 
ar fi reuşit, dacă n-ar fi fost Roger Mac, Dumnezeu să-l 
binecuvânteze. 

— Cum? Ce progenituri? am întrebat, obişnuită cu felul în 
care doamna Bug prezenta lucrurile. 

— Câţiva dintre copiii pescarilor, m-a lămurit Jamie. 

A întins o mână şi i-a atins nasul lui Henri-Christian, dar 
şi-a retras-o imediat, deoarece copilul a vrut să i-o prindă, 
apoi l-a atins din nou. Henri-Christian a chicotit şi s-a prins 
de nas, cucerit de joc. 

— Creaturile alea nenorocite au vrut să-l înece, a spus 
emfatic doamna Bug. L-au răpit pe bietul copil cu coş cu tot 
şi l-au lăsat să plutească pe pârâu! 

— Nu cred c-au vrut să-l înece, a rostit Jamie calm, încă 
absorbit de joacă. Dacă ar fi fost aşa, nu l-ar fi lăsat în coş, 
asta-i sigur. 

— Hmm! a venit reacţia doamnei Bug la argumentul 
logic. Dar n-au vrut nicidecum să-i facă un bine, a adăugat 
ea cu glas sumbru. 

Între timp, făcusem cu repeziciune un inventar al stării 
de sănătate a lui Henri-Christian, descoperind alte câteva 


vânătăi care se vindecau, o tăietură cu crustă pe un călcâi 
şi un genunchi julit. 

— Te-ai cam lovit, aşa e? i-am spus copilului. 

— Hm! Hi-hi-hi! a făcut Henri-Christian, foarte încântat de 
explorările mele. 

— Roger l-a salvat? am întrebat eu, uitându-mă la Jamie. 

Jamie a confirmat cu o mişcare din cap, zâmbind uşor în 
colţul gurii. 

— Da. Nu am ştiut ce se petrece înainte ca micuța Joanie 
să se repeadă spre mine, strigând că îi luaseră frăţiorul - 
dar am ajuns acolo ca să văd sfârşitul întâmplării. 

Băieţii puseseră coşul cu bebeluşul să plutească în iazul 
pentru păstrăvi, un loc lat şi adânc din pârâu, unde apa era 
relativ liniştită. Făcut din papură împletită bine, coşul 
plutise îndeajuns de mult, până când curentul îl împinsese 
spre gura de vărsare a iazului, unde apa curgea iute printre 
pietre, după care urma un fel de cascadă de vreun metru şi 
ceva, drept într-un vârtej cu mulţi bolovani. 

In acele momente, Roger făcea un gard şi se afla destul 
de aproape ca să audă ce se întâmpla lângă pârâu. La 
strigătele băieţilor şi la ţipetele ca de sirenă ale lui Félicité, 
lăsase jos bârna pe care o avea în mâini şi se repezise la 
vale, socotind că fata era hărţuită. 

Aşa că ieşise dintre copaci exact la timp ca să-l vadă pe 
Henri-Christian în coşul lui, aplecându-se încet peste buza 
cascadei şi începând să salte nebuneşte din piatră în piatră, 
răsucindu-se purtat de curent şi luând apă. 

Roger gonise de-a lungul malului şi plonjase pe burtă, 
ajungând în pârâu ceva mai jos de cascadă, exact în 
momentul în care Henri-Christian, urlând de groază, cădea 
din coşul ud, aterizând peste Roger, care îl prinsese. 

— Am ajuns acolo exact la timp ca să văd totul, mi-a 
explicat Jamie, zâmbind după ce îşi amintise fiecare 
amănunt. Apoi l-am văzut pe Roger Mac ridicându-se din 
apă ca un triton, cu fire de lintiţă în păr şi cu sângele 
curgându-i din nas, ţinând copilaşul strâns în braţe. A fost 
cu adevărat o scenă îngrozitoare. 

Răcnind, băieţii obraznici urmăriseră coşul de-a lungul 
pârâului, însă în acele momente amuţiseră. Unul dintre ei 
dăduse să fugă, iar ceilalţi porniseră ca un stol de 


porumbei, însă Roger împunsese furios cu degetul spre ei şi 
strigase Sheas!?, cu o voce suficient de puternică pentru a 
acoperi vuietul pârâului. 

Emana atâta forţă, încât băieţii rămăseseră pe loc, 
înghețați de groază. 

Ţintuindu-i cu privirea, Roger ajunsese aproape de malul 
celălalt. Acolo, se lăsase pe vine şi luase în căuşul mâinii 
apă, pe care o turnase pe capul copilaşului care urla - şi 
care se potolise imediat. 

— Te botez Henri-Christian, răcnise Roger, cu vocea lui 
spartă şi răguşită, în numele Tatălui şi al Fiului şi al 
Sfântului Duh! M-auziţi, ticăloşi mici ce sunteţi? Numele lui 
e Christian! îi aparţine Domnului! Dacă-i mai faceţi 
vreodată rău, nenorociţilor, Satana va apărea şi vă va târî, 
cu tot cu urletele voastre, în IAD! 

Impunsese încă o dată cu un deget acuzator spre băieţi, 
care o luaseră la goană, dispărând ca nebunii în desişuri, 
împingându-se şi căzând, dornici să fugă de acolo cât mai 
repede. 

— Vai, Doamne! am spus eu, împărţită între consternare 
şi dorinţa de a râde. 

Am coborât privirea spre  Henri-Christian, care 
descoperise de curând plăcerea de a-şi suge degetul mare 
şi era absorbit în continuare de studierea ei. 

— Cred că a fost impresionant. 

— Şi pe mine m-a impresionat, fii convinsă, a spus Jamie, 
încă zâmbind. Nici nu credeam că Roger Mac are forţă să 
predice aşa despre focul iadului şi blestemul veşnic. Flăcăul 
are voce, chiar dacă sună spart. Ar strânge un public 
numeros dacă ar vorbi la o Adunare, am dreptate sau nu? 

— Deci asta s-a întâmplat cu vocea lui, am zis eu. Mă 
întrebam ce-a păţit. Crezi că a fost doar o răutate a 
copiilor? Când l-au aruncat pe bebeluş în pârâu? 

— A fost o răutate, bineînţeles, a zis Jamie, aşezându-şi 
mâna mare pe capul lui Henri-Christian. Însă nu doar a 
băieţilor. 

Jamie îl prinsese pe unul dintre autori în timp ce aceştia 
încercau să se furişeze pe lângă el şi-l apucase de gât, 


18 Sheas (gaelică) - „Staţi pe loc!” (n. tr.). 


speriindu-l de moarte. După ce îl dusese în pădure şi îl 
ţintuise de trunchiul unui copac, îi pusese întrebări, ca să 
afle motivul tentativei ucigaşe. 

Tremurând şi bâlbâindu-se, băiatul încercase să motiveze 
totul, spunând că nu voiseră să-i facă niciun rău copilaşului, 
putea să jure! Voiau doar să-l vadă plutind - fiindcă părinţii 
le spuseseră că el se născuse din demoni şi toată lumea 
ştia că cei născuţi din Satana pluteau, deoarece apa 
respingea răutatea din ei. Luaseră bebeluşul cu coş cu tot şi 
îl aşezaseră aşa pe apă, căci se temeau să-l atingă, 
convinşi că pielea lui îi va arde. 

— l-am spus că o să-i ard eu însumi, mi-a povestit Jamie 
cu un aer destul de sumbru. Şi am vorbit serios. 

După aceea, îl eliberase pe băiatul obraznic, dându-i 
ordin să se ducă acasă, să îşi schimbe pantalonii şi să îi 
anunţe pe amicii lui că erau aşteptaţi în biroul lui Jamie, 
înainte de cină, pentru a-şi primi partea de pedeapsă - 
altfel, Domnia Sa se va duce el însuşi la ei acasă după cină, 
ca să-i pedepsească în faţa părinţilor. 

— Şi au venit? am întrebat eu, fascinată. 

Mi-a aruncat o privire surprinsă. 

— Bineînţeles. Şi-au luat doctoria, după care am mers în 
bucătărie şi am mâncat cu toţii pâine cu miere. Îi spusesem 
lui Marsali să-l aducă pe copilaş, iar după ce am mâncat, |- 
am luat pe genunchi şi i-am pus pe toţi să-l atingă, pentru a 
se convinge. 

A zâmbit puţin strâmb. 

— Unul dintre băieţi m-a întrebat dacă e adevărat ce a 
spus domnul Roger, cum că micuțul e al Domnului. l-am 
răspuns că nu l-aş contrazice pe domnul Roger în privinţa 
asta, dar că, indiferent al cui mai e, Henri-Christian îmi 
aparţine mie şi ei ar face bine să ţină minte asta. 

Jamie şi-a plimbat încet un deget pe obrazul rotund al lui 
Henri-Christian. Copilul aproape că adormise, avea 
pleoapele grele închise, iar un deget mare şi umed îi 
rămăsese pe jumătate în gură. 

— Imi pare rău că am pierdut istoria asta, am rostit încet, 
ca să nu trezesc sugarul. 

Se încălzise, aşa cum li se întâmplă copiilor mici când 
dorm, şi devenise mai greu în adâncitura braţului meu. 


Jamie şi-a dat seama că nu mai puteam să-l ţin în braţe, aşa 
că l-a luat, după care l-a predat doamnei Bug, care se foise 
în tăcere prin încăpere şi aranjase diverse lucruri, ascultând 
în tot acest timp povestea spusă de Jamie. 

— Merita să vedeţi toată întâmplarea, m-a asigurat ea în 
şoaptă, luându-l pe Henri-Christian şi bătându-l uşor pe 
spate. Şi băieţii aceia... Au întins mâinile ca să atingă burta 
copilaşului, temători de parcă ar fi atins un cartof fierbinte, 
iar el chicotea şi se zvârcolea ca un viermişor, din cauza 
găâdilăturilor. Micii ticăloşi aveau ochii cât cepele! 

— Imi închipui, am spus eu, amuzată. Pe de altă parte, i- 
am şoptit lui Jamie când doamna Bug ieşea cu copilul, dacă 
părinţii lor cred că e născut dintr-un demon, iar tu eşti 
bunicul lui... 

— Păi, tu eşti bunica lui, englezoaico, a replicat Jamie 
sec. Tu ai putea fi cauza. Fireşte, aş prefera ca ei să nu se 
gândească la aspectul ăsta al problemei. 

— In niciun caz, l-am aprobat eu. Deşi... ce părere ai? 
Ştie cineva că Marsali nu e fiica ta de sânge? Despre Fergus 
ştiu cu siguranţă. 

— Asta nu ar cântări prea mult, a spus Jamie. În orice 
caz, oamenii cred că micuțul Henri e un copil schimbat cu 
altul. 

— De unde ştii aşa ceva? 

— Oamenii vorbesc, a răspuns el prompt. Te simţi bine, 
englezoaico? 

Uşurată de greutatea copilului, coborâsem velinţele 
puţin, ca să mă aerisesc. Jamie s-a uitat dezaprobator la 
mine. 

—  lisuse, pot să-ţi număr coastele! Chiar şi prin 
cămăşuţă! 

— Bucură-te de experienţa asta cât mai poţi, l-am sfătuit 
eu scurt, cu toate că am simţit un junghi ascuţit de iritare. 

Părea că a simţit asta, pentru că m-a prins de mână, 
urmând cu degetul liniile venelor albăstrui conturate pe 
dosul ei. 

— Nu te enerva, englezoaico, a spus el, mai blând. N-am 
vrut să înţelegi greşit. Uite, doamna Bug ţi-a adus ceva 
gustos, aşa cred. 

A ridicat capacul de pe o farfurioară, s-a încruntat văzând 


ce era în ea, apoi a vârât cu precauţie un deget în mâncare 
şi l-a lins. 

— Budincă făcută cu sirop de arțar, m-a anunţat el fericit. 

— Da? 

Nu aveam deloc poftă de mâncare, dar budinca părea 
ceva inofensiv, astfel că n-am obiectat când Jamie a umplut 
o lingură, după care a îndreptat-o spre buzele mele, 
concentrându-se ca un pilot de avion de linie. 

— Pot să mănânc şi singură, să... 

Jamie mi-a strecurat lingura printre buze, aşa că, 
resemnată, am sorbit budinca. Revelaţii uimitoare, stârnite 
de dulceaţa cremoasă, mi-au explodat imediat în gură şi 
am închis ochii, oarecum extaziată, când mi-am amintit. 

— O, Doamne! Uitasem ce gust are mâncarea bună. 

— Ştiam eu că n-ai mâncat mai nimic până acum, a zis el 
cu satisfacţie în glas. Haide, mai ia! 

Am insistat să mă folosesc singură de lingură şi am reuşit 
să mănânc jumătate din porţie; la insistenţele mele, Jamie a 
mâncat restul. 

— Chiar dacă n-ai ajuns la fel de slab ca mine, am spus 
eu, întorcându-mi mâna şi făcând o grimasă la vederea 
oaselor proeminente ale încheieturii, nici tu n-ai prea 
mâncat în ultima vreme. 

— Cam aşa e. 

A plimbat cu atenţie lingura prin farfurie, recuperând 
până şi ultimele resturi de budincă, după care a lins-o, 
lăsând-o curată. 

— Am fost... ocupat. 

L-am urmărit printre gene. Părea vesel, însă 
sensibilitatea mea ruginită începea să-şi revină. O perioadă 
greu de măsurat nu avusesem nici energia, nici 
concentrarea necesare pentru altceva decât corpul meu 
chinuit de febră; acum vedeam micile amănunte familiare 
ale trupului, ale vocii şi ale purtării lui Jamie şi mă 
reobişnuiam cu el, ca o vioară dezacordată ce vibrează din 
nou. 

Am simțit o undă de încordare şi am început să mă 
gândesc că nu era provocată întru totul de faptul că 
fusesem cât pe ce să mor. 

— Ce e? l-am întrebat. 


— Ce anume? 

A ridicat întrebător din sprâncene; dar îl cunoşteam prea 
bine ca să mă las păcălită. Insăşi întrebarea lui m-a 
încredinţat că aveam dreptate. 

— Ce anume nu-mi spui? l-am iscodit cu toată răbdarea 
de care eram în stare. E vorba din nou de Brown? Ai primit 
veşti despre Stephen Bonnet? Ori despre Donner? Scroafa 
albă a mâncat vreun copil, s-a înecat cu el şi a murit? 

Asta l-a făcut să zâmbească, însă doar o clipă. 

— Asta nu, a răspuns Jamie. Scroafa s-a repezit la 
MacDonald când a sosit acum câteva zile, dar el a ajuns la 
timp pe verandă. Foarte agil e maiorul, pentru un om de 
vârsta lui. 

— E mai tânăr decât tine, am ripostat eu. 

— Mda, şi eu sunt agil, a spus el cumpănit. Scroafa nu m- 
a fugărit încă, 

Am simţit o undă de nelinişte, auzind că maiorul sosise la 
noi, dar nu ştirile despre tulburările politice sau agitația 
militară îl preocupau pe Jamie; mi-ar fi mărturisit imediat. L- 
am privit din nou printre gene, dar n-am scos nicio vorbă. 

A oftat adânc. 

— Mă gândeam să-i trimit de aici, a zis încet şi mi-a luat 
mâna într-a lui. 

— Pe cine să trimiţi? 

— Pe Fergus, pe Marsali şi copiii. 

Am tresărit de parcă cineva m-ar fi lovit sub stern şi, 
dintr-odată, mi-a fost greu să respir. 

— Ce? De ce? Şi... unde? am reuşit să întreb. 

— Fergus a încercat să-şi ia viaţa acum trei zile, a spus el 
foarte încet. 

l-am strâns mâna convulsiv. 

— Dumnezeule mare! am şoptit eu. 

El a dat din cap şi am văzut că, preţ de un moment, n-a 
putut vorbi; îşi înfipsese dinţii în buza de jos. 

De astă dată, eu i-am prins mâinile între ale mele, 
simţindu-le răceala pătrunzându-mi în carne. Voiam să 
resping ideea, să o alung cu desăvârşire, dar nu am putut. 
Ea a rămas între noi, ca o broască veninoasă pe care 
niciunul nu voia să o atingă. 

— Cum asta? am întrebat într-un târziu. 


Glasul meu răsuna cu ecou în cameră. Am vrut să întreb: 
„Eşti sigur?” Dar mi-am dat seama că era. 

— Cu un cuţit, mi-a răspuns el. 

Un colţ al gurii i-a tresărit, dar nu în glumă. 

— A spus că s-ar fi spânzurat, dar n-a putut lega frânghia 
cu o singură mână. Norocul lui. 

Budinca devenise o bilă mică şi tare, ca din cauciuc, şi mi 
se aşezase pe fundul stomacului. 

— Tu... tu l-ai găsit? Ori Marsali? 

A clătinat din cap. 

— Ea nu ştie. Sau cred că ştie, dar nu recunoaşte. 

— Inseamnă că nu s-a rănit prea grav, altfel ea şi-ar fi dat 
seama. 

Incă aveam dureri în piept, dar reuşeam să vorbesc mai 
Uşor. 

— Nu. L-am văzut trecând în vreme ce jupuiam o 
căprioară undeva pe deal. Nu m-a văzut şi nici eu nu l-am 
strigat - nu ştiu ce anume mi s-a părut ciudat la el, dara 
fost ceva. Mi-am văzut de treabă un timp - nu voiam să mă 
îndepărtez de casă, pentru cazul în care... Dar ceva mă 
sâcâia. 

A dat drumul mâinii mele şi s-a frecat la nas. 

— Nu puteam scăpa de gândul că se întâmplă ceva 
anapoda. Aşa că, într-un târziu, am lăsat treaba şi m-am 
dus după el, spunându-mi că sunt un nătărău fiindcă fac 
asta. 

Fergus se îndreptase spre capătul culmii şi coborâse 
versantul împădurit care ducea spre Izvorul Alb. Dintre cele 
trei izvoare locale, acela era cel mai îndepărtat şi izolat şi 
se numea „alb” din cauză că, aproape de capătul micului 
iaz, era un bolovan mare, albicios. 

Jamie coborâse printre copaci exact la timp ca să îl vadă 
pe Fergus stând întins lângă izvor, cu mânecile cămăşii 
suflecate şi cu haina împăturită sub cap, înmuindu-şi braţul 
stâng, căruia îi lipsea extremitatea, în apă. 

— Probabil ar fi trebuit să strig atunci, a povestit Jamie, 
trecându-şi o mână prin păr cu un aer absent. Dar nu-mi 
venea să cred, înţelegi? 

Apoi Fergus luase în mâna dreaptă un cuţit pentru 
dezosat, se aplecase spre iaz şi îşi tăiase venele de la cotul 


stâng, iar sângele se întinsese ca un nor întunecat şi moale 
pe albeaţa braţului. 

— Atunci am strigat, a spus Jamie. 

A închis ochii şi şi-a frecat apăsat faţa cu mâinile, ca şi 
cum ar fi vrut să îşi şteargă din minte amintirea. 

Coborâse panta în goană, îl prinsese pe Fergus, îl săltase 
în picioare şi îl lovise. 

— L-ai lovit? 

— Da, a spus el scurt. A avut noroc că nu i-am frânt 
gâtul, micul ticălos. 

S-a înroşit la faţă şi a strâns din buze. 

— Asta s-a întâmplat după ce băieţii l-au luat pe Henri- 
Christian? am întrebat, având vie în minte discuţia pe care 
o purtasem cu Fergus în grajd. Vreau să zic... 

— Da, ştiu ce vrei să spui, m-a întrerupt Jamie. A fost a 
doua zi după ce copiii l-au aruncat pe Henri-Christian în 
pârâu, da. Dar nu-i vorba doar de asta - de necazurile 
pricinuite de copil, care e pitic. 

S-a uitat la mine tulburat. 

— Am stat de vorbă. După ce i-am legat braţul şi şi-a 
revenit. A spus că se gândea la asta de ceva vreme, iar 
treaba cu copilul l-a împins să treacă la fapte. 

— Bine, dar... cum a putut? am întrebat întristată. Să o 
lase pe Marsali, pe copii - cum aşa? 

Jamie a coborât privirea, şi-a strâns genunchii cu mâinile 
şi a oftat. Fereastra era deschisă şi în cameră a pătruns o 
adiere slabă, ridicându-i firele de păr din creştet şi făcându- 
le să semene cu nişte flăcări mici. 

— Socotea că familia ar duce-o mai bine fără el, a spus 
sec Jamie. Dacă murea, Marsali se putea recăsători - putea 
să găsească un bărbat care să le poarte de grijă ei şi 
copiilor. Să le asigure traiul. Să-l apere pe micuțul Henri. 

— Crede - credea - că el nu-i în stare? 

— Englezoaico, ştie prea bine că nu poate. 

Am tras aer în piept, pregătindu-mă să protestez, însă 
mi-am muşcat buza, pentru că n-am găsit replica potrivită. 

Jamie s-a ridicat şi a păşit neliniştit prin cameră, ridicând 
obiecte şi punându-le la loc. 

— Tu ai face aşa ceva? l-am întrebat după o vreme. În 
aceeaşi situaţie, vreau să zic. 


S-a oprit o clipă, cu spatele la mine şi cu mâna pe peria 
mea de păr. 

— Nu, a rostit încet. Dar unui bărbat îi e greu să trăiască 
astfel. 

— Da, înţeleg... am zis eu rar, dar el s-a răsucit brusc cu 
faţa spre mine. 

Era încordat, cu chipul marcat de o oboseală care nu 
provenea din lipsa somnului. 

— Nu, englezoaico. Nu înţelegi. 

Mi-a vorbit cu blândeţe, dar pe un ton atât de disperat, 
că mi-au dat lacrimile. 

Era vorba deopotrivă de slăbiciune fizică extremă şi de 
suferinţă emoţională, dar ştiam că, dacă cedez, urmarea ar 
fi o dezintegrare totală şi nimeni nu avea nevoie de aşa 
ceva. Mi-am muşcat buza cu putere şi mi-am şters ochii cu 
marginea cearşafului. 

Am auzit bufnitura când Jamie a căzut în genunchi lângă 
mine, am întins orbeşte mâinile şi i-am tras capul la piept. 
M-a îmbrăţişat şi a oftat adânc, i-am simţit răsuflarea caldă 
pe piele, trecând prin pânza cămăşii mele. Cu o mână 
tremurătoare i-am mângâiat părul, l-am simţit cedând 
brusc şi toată încordarea s-a scurs din el precum apa dintr- 
o cană. 

Am trăit cel mai ciudat sentiment - ca şi cum tăria 
zăgăzuită în el până atunci era eliberată... şi se revărsa în 
mine. Controlul firav pe care îl aveam asupra propriului 
corp a sporit când l-am strâns în braţe, iar inima a încetat 
să mai şovăie, reluându-şi bătăile normale, clare şi 
neobosite. 

Lacrimile îmi secaseră, dar amenințau să pornească din 
nou. Mi-am trecut degetele peste conturul feţei lui Jamie, 
de culoarea bronzului roşcat, marcată de soare şi de 
îngrijorări, peste fruntea înaltă cu sprâncene groase de 
culoare castanie, peste obrajii laţi, peste nasul lung şi drept 
ca o lamă. Peste ochii închişi, înclinați şi misterioşi, cu gene 
ciudate, blonde la rădăcină şi de un castaniu atât de 
întunecat la capete, că păreau aproape negre. 

— Nu ştii? am spus încet, urmărind cu degetul conturul 
precis al urechii lui. 

Câteva firişoare de păr blond apăreau ca o mică spirală 


din tragus:?, gâdilându-mi degetul. 

— Nu ştie niciunul dintre voi? E vorba de tine. Nu de ceea 
ce poţi să dai sau să faci ori să asiguri. Doar de persoana 
ta. 

A inspirat profund şi tremurător şi a dat afirmativ din cap, 
dar nu a deschis ochii. 

— Ştiu. Asta i-am şi explicat lui Fergus, a zis el foarte 
încet. Ori cel puţin aşa cred. Pentru că i-am spus o mulţime 
de lucruri îngrozitoare. 

Îngenuncheaseră lângă izvor, îmbrăţişându-se, uzi de 
sânge şi de apă, stând unul lângă celălalt, ca şi cum Jamie 
ar fi vrut să îl reţină pe Fergus pe pământ, alături de 
familie, doar prin forţa voinței. Pierdut în patima 
momentului, până la sfârşit, nu mai ştia ce spusese. 

— Trebuie să trăieşti de dragul lor - chiar dacă nu o faci 
pentru tine însuţi, îi şoptise el, simțind pe umăr faţa lui 
Fergus, iar pe obraz, părul lui negru, ud de sudoare şi de 
apă. Tu comprends, mon enfant, mon fils? Comprenas-tu? 

Am simţit cum i s-a mişcat gâtul când a înghiţit în sec. 

— Vezi tu, eram convins că o să mori, a continuat el 
foarte încet. Eram sigur că n-o să te găsesc în viaţă când 
mă întorceam acasă şi că o să rămân singur. Cred că atunci 
nu-i vorbeam lui Fergus, ci mai degrabă vorbeam cu mine 
însumi. 

A ridicat capul şi s-a uitat la mine printr-un amestec de 
lacrimi şi hohote de râs. 

— O, Doamne, Claire, m-aş fi înfuriat rău de tot dacă ai fi 
murit şi m-ai fi lăsat singur. 

Mi-a venit să râd şi să plâng sau şi una, şi alta - şi, cu 
toate că încă regretam pierderea păcii veşnice, în clipa 
aceea aş fi renunţat la ea fără nicio ezitare. 

— Uite că n-am murit, am spus şi i-am atins buzele. Şi n- 
o să mor. Sau măcar o să încerc. 

Mi-am strecurat o mână sub capul lui şi l-am tras spre 
mine. Era cu mult mai mare şi mai greu decât Henri- 
Christian, dar am simţit că-l pot ţine aşa o veşnicie, la 
nevoie. 


19 Proeminenţă triunghiulară a pavilionului urechii, situată în faţa 
conductului auditiv extern (n. tr.). 


Erau primele ore ale după-amiezii, iar lumina începea să 
scadă, pătrunzând prin părţile de sus ale ferestrelor 
orientate spre apus, astfel încât încăperea era inundată de 
raze curate şi sclipitoare, care se reflectau în părul lui Jamie 
şi în cămaşa lui de pânză crem. l-am simţit protuberanţele 
din partea de sus a şirei spinării, dar şi carnea moale dintre 
omoplat şi coloana vertebrală. 

— Şi unde vrei să-i trimiţi? l-am întrebat, în timp ce 
încercam să-i netezesc părul învârtejit din creştet. 

— Probabil la Cross Creek sau la Wilmington, mi-a 
răspuns. 

Ţinea ochii întredeschişi şi urmărea umbrele frunzelor 
tremurând pe o latură a şifonierului pe care îl făcuse pentru 
mine. 

— Oriunde pare mai bine ca să se ocupe de tipografie. 

S-a foit puţin, şi-a strâns braţele în jurul feselor mele, 
după care s-a încruntat. 

— lisuse, englezoaico, nu mai ai deloc fund! 

— Ei, lasă asta, am spus cu resemnare. Sunt convinsă că 
îmi va creşte la loc destul de curând. 


65 
MOMENTUL DECLARAȚIEI 


Jamie i-a întâlnit lângă Moara Woolam. Erau cinci, călare. 
Doi îi erau necunoscuţi; doi erau oameni din Salisbury, pe 
care îi ştia - foşti reglementatori, pe nume Green şi Wherry; 
amândoi liberali înfocaţi. Ultimul era Richard Brown, a cărui 
faţă exprima răceală, mai puţin ochii lui. 

Şi-a blestemat dragostea pentru conversaţie. Fără asta, 
s-ar fi despărţit de MacDonald ca de obicei, la Coopersville. 
Insă ei discutaseră despre poezie - poezie, Dumnezeule 
mare! - şi se distraseră unul pe celălalt declamând. Acum 
stătea pe drumul pustiu, ţinând pe loc doi cai, în vreme ce 
MacDonald, ale cărui măruntaie erau în dezacord cu el, se 
dusese în adâncul pădurii. 

Amos Green a dus mâna la pălărie în semn de salut şi ar 
fi trecut mai departe, însă Kitman Wherry şi-a oprit calul; 
necunoscuţii au procedat la fel, privind curioşi. 

— Incotro te duci, prietene James? l-a întrebat Wherry, 
quakerul, cu glas plăcut. Vii la întrunirea de la Halifax? 
Pentru că, dacă aşa stau lucrurile, eşti bine-venit să mergi 
cu noi. 

Halifax. A simţit o dâră de sudoare scurgându-i-se pe şira 
spinării, întrunirea Comitetului de Corespondenţă pentru 
alegerea delegaților la Congresul Continental. 

— Imi conduc un prieten, a răspuns el curtenitor, făcând 
semn către calul lui MacDonald. Dar o să vin, probabil că o 
să vă prind din urmă. 

Asta s-o credeţi voi, a gândit el, având grijă să nu se uite 
la Brown. 

— Nu sunt convins că vei fi bine-venit, domnule Fraser, a 
spus Green politicos, dar cu o anumită răceală în atitudine, 
care l-a făcut pe Wherry să se uite surprins la el. Mai ales 
după cele întâmplate la Cross Creek. 

— Da? Deci voiai să vezi un om nevinovat arzând de viu 
sau dat prin smoală şi pene? 

O ceartă cu ei era ultimul lucru pe care şi-l dorea, dar 
trebuia să spună ceva. 

Unul dintre necunoscuţi a scuipat în drum. 


— Nu era chiar atât de nevinovat, dacă despre Fogarty 
Simms e vorba. Un conservator nenorocit. 

— Despre el e vorba, a spus Green şi a scuipat arătându- 
şi aprobarea. Comitetul din Cross Creek a vrut să-i dea o 
lecţie; se pare că domnul Fraser nu a fost de acord cu asta. 
Din câte-am auzit, a fost o scenă de pomină, a continuat el 
cu glas tărăgănat, lăsându-se puţin pe spate ca să îl 
măsoare pe Jamie de la înălţime. Cum ziceam, domnule 
Fraser, nu eşti tocmai apreciat în momentele astea. 

Încruntându-se, Wherry se uita când la Jamie, când la 
Green. 

— Indiferent de părerile lui politice, salvarea unui om de 
la tăvălirea prin smoală şi pene mi se pare un act de 
omenie, a replicat Jamie cu glas tăios. 

Brown a râs dispreţuitor. 

— Cred că aşa ţi se pare doar ţie. Nu şi altora. Cine se 
aseamănă se adună. Şi, pe de altă parte, mai e şi mătuşica 
ta, nu? a spus el, adresându-i-se lui Jamie. Şi renumita 
doamnă MacDonald. Am citit discursul pe care l-a ţinut - în 
ultima ediţie a ziarului publicat de Simms, a adăugat el, 
râzând din nou dispreţuitor. 

— Oaspeţii mătuşii mele nu au nicio legătură cu mine, a 
zis Jamie, străduindu-se să îşi păstreze calmul. 

— Nu? Dar ce zici de soţul mătuşii tale - unchiul tău, el 
are legătură? 

— Duncan? 

În glasul lui se simţea uimirea sinceră; necunoscuţii au 
schimbat câteva priviri între ei, iar atitudinea lor a devenit 
ceva mai relaxată. 

— Nu, el e cel de-al patrulea soţ al mătuşii mele - şi mi-e 
prieten. De ce ai adus vorba despre el? 

— Păi, Duncan Innes e mână-n mână cu Farguard 
Campbell şi cu mulţi alţi loialişti. Amândoi au băgat o 
grămadă de bani ca să publice pamflete ce propovăduiesc 
reconcilierea cu Anglia Mamă. Mă surprinde că n-ai ştiut 
asta, domnule Fraser. 

Jamie nu era doar surprins, ci de-a dreptul înmărmurit, 
dar şi-a ascuns sentimentele. 

— Fiecare are dreptul la părerile lui, a spus el, ridicând 
din umeri. Duncan procedează aşa cum doreşte, iar eu voi 


face la fel. 

Wherry a dat aprobator din cap, însă ceilalţi s-au uitat la 
el cu expresii care mergeau de la scepticism până la 
ostilitate. 

Wherry nu a putut să nu observe reacţiile însoţitorilor lui. 

— Şi care e opinia ta, prietene? a întrebat el politicos. 

Da, ştiuse că asta urma să se întâmple. Când şi când 
încercase să-şi imagineze circumstanţele declaraţiei lui în 
situaţii de eroism vanitos sau de pericol vădit, dar, ca de 
obicei în asemenea chestiuni, simţul umorului pe care îl 
avea Domnul depăşea orice imaginaţie. Aşa că s-a văzut 
silit să facă pasul suprem către adeziunea publică şi 
irevocabilă la cauza rebelilor - şi, întâmplător, să se alieze 
cu un duşman de moarte - stând singur în praful drumului, 
în timp ce un ofiţer al Coroanei era pe vine în tufişuri, direct 
în spatele lui, cu pantalonii lăsaţi până la glezne. 

— Eu doresc libertate, a rostit Jamie pe un ton care trăda 
o uşoară uimire faţă de ideea că există îndoieli în ceea ce 
priveşte poziţia lui. 

— Chiar aşa? 

Green s-a uitat cu severitate la el, apoi a ridicat bărbia, 
făcând astfel semn către calul lui MacDonald, de şaua 
căreia atârna, sclipind în soare, sabia militară cu canafi. Şi 
cum se face că eşti în tovărăşia unui soldat britanic? 

— Mi-e prieten, a răspuns Jamie cu glas stăpânit. 

— O tunică roşie? 

Unul dintre necunoscuţi s-a ridicat brusc în şa de parcă ar 
fi fost înţepat de o albină. 

— Ce caută tunicile roşii aici? 

Omul părea uluit. S-a uitat rapid în jur, ca şi cum s-ar fi 
aşteptat ca din pădure să apară o companie de soldaţi 
britanici trăgând cu muschetele. 

— E unul singur, din câte ştiu, l-a lămurit Brown. ÎI 
cheamă MacDonald. Nu e soldat adevărat; e pensionat şi 
primeşte jumătate de soldă, lucrează pentru guvernator. 

Explicaţiile nu i-au liniştit tovarăşul în mod vizibil. 

— Ce treabă ai cu acest MacDonald? l-a întrebat el pe 
Jamie. 

— Cum am spus, mi-e prieten. 

Atitudinea oamenilor se schimbase într-o clipă, trecând 


de la scepticism şi uşoară ostilitate la iritare făţişă. 

— E spionul guvernatorului, asta e, a afirmat răspicat 
Green. 

Era adevărul gol-goluţ, iar Jamie era aproape convins că 
jumătate dintre oamenii ținutului ştiau; MacDonald nu făcea 
niciun efort să îşi ascundă nici înfăţişarea, nici sarcinile. A 
nega acest lucru însemna a le cere acelor oameni să creadă 
că Jamie era nătâng, duplicitar sau şi una, şi alta. 

Călăreţii s-au agitat, au schimbat câteva priviri şi au 
făcut mişcări discrete, ducând mâinile la mânerele 
pumnalelor şi la paturile pistoalelor. 

Frumoasă treabă, s-a gândit Jamie. Cum nu era mulţumit 
cu ironia situaţiei, Dumnezeu hotărâse că el trebuia să 
lupte pe viaţă şi pe moarte împotriva aliaţilor de partea 
cărora se declarase a fi cu câteva momente în urmă, ca să 
apere un ofiţer al Coroanei, al cărei duşman era, potrivit 
propriilor spuse. 

Aşa cum îi plăcea ginerelui său să spună, grozavă 
situaţie. 

— Scoateţi-l de acolo, a ordonat Brown, îmboldindu-şi 
calul în faţa celorlalţi. Să vedem ce are de spus prietenul 
ăsta al tău. 

— Şi poate îi dăm o lecţie pe care să i-o povestească şi 
guvernatorului, bine? 

Unul dintre necunoscuţi şi-a scos pălăria şi a aşezat-o cu 
grijă sub marginea şeii, pregătindu-se. 

— Stati! 

Wherry s-a înălţat în şa, încercând să-i potolească printr- 
un semn cu mâna, deşi Jamie i-ar fi putut spune că 
trecuseră câteva minute bune de când o asemenea 
iniţiativă ar fi avut vreun efect. 

— Nu puteţi ridica mâna prin violenţă asupra unui... 

— Zici că nu putem? 

Rămas cu ochii aţintiţi asupra lui Jamie, Brown a rânjit ca 
o hârcă şi s-a apucat să desfacă un bici încolăcit, fixat de 
şa. 

— Păcat că nu avem smoală la îndemână. Dar putem să 
le dăm o bătaie bună şi să-i trimitem pe amândoi 
văicărindu-se la casa guvernatorului, goi puşcă. Asta-i 
răspunsul. 


Cel de-al doilea necunoscut a râs şi a scuipat din nou, de 
astă dată spre Jamie, iar flegma a căzut cu un pleoscăit la 
picioarele lui. 

— Aşa mai merge. Fraser, am auzit că ai alungat o 
mulţime întreagă la Cross Creek, iar acum suntem doar 
cinci la doi, care sunt sorții? 

Lui Jamie îi conveneau de minune. Dând drumul hăţurilor 
pe care le ţinea în mâini, s-a întors şi s-a aruncat între cei 
doi cai, răcnind ascuţit, după care i-a lovit puternic cu 
palma pe crupă, apoi s-a lansat cu capul înainte spre 
tufişurile de pe marginea drumului, îndepărtându-se de-a 
buşilea cât de repede putea printre rădăcini şi bolovani. 

În urma lui, caii se cabrau şi se roteau, nechezând 
asurzitor şi răspândind derută şi spaimă printre caii 
celorlalţi oameni; a auzit strigăte de furie şi alarmă în timp 
ce ei se străduiau să recapete controlul asupra animalelor 
speriate. 

S-a lăsat să alunece pe o pantă scurtă, împrăştiind cu 
picioarele pământ şi plante dezrădăcinate, şi-a pierdut 
echilibrul şi a căzut când a ajuns la poale, apoi a sărit în 
picioare şi s-a repezit spre un pâlc de stejari, unde s-a 
ascuns înapoia unei perdele de puieţi, răsuflând greu. 

Cineva avusese destulă prezenţă de spirit - sau fusese 
mânat de furie - ca să sară de pe cal şi să îl urmărească pe 
jos; a auzit în apropiere zgomote şi blesteme care 
acopereau hărmălaia de pe drum. Uitându-se cu fereală 
printre frunze, Jamie l-a văzut pe Richard Brown, cu părul 
răvăşit şi fără pălărie, privind fioros în jur şi ţinând un pistol 
în mână. 

Îi dispăruse orice gând ar fi avut despre o confruntare 
directă; în afara unui mic pumnal pe care îl ţinea în ciorap, 
era aproape neînarmat, iar 

Brown l-ar fi împuşcat pe loc, după care, când ceilalţi l-ar 
fi ajuns din urmă, ar fi pretins că o făcuse ca să se apere. 

În susul pantei, spre drum, a observat ceva roşu. 
Întorcându-se în aceeaşi direcţie, Brown a văzut şi el şi a 
tras cu pistolul. Imediat după aceea, Donald MacDonald, 
rămas în cămaşă după ce, precaut, îşi agăţase tunica într- 
un copac, a ieşit din ascunzătoare în spatele lui Brown şi l-a 
izbit în cap cu o creangă groasă. 


Brown a căzut în genunchi, năucit, iar Jamie s-a furişat 
printre copaci şi i-a făcut semn lui MacDonald, care a 
alergat cu greu până la el. Impreună, şi-au croit drum în 
adâncul pădurii şi au aşteptat lângă un pârâu până când 
liniştea prelungită dinspre drum i-a lămurit că puteau să se 
întoarcă să arunce o privire. 

Bărbaţii dispăruseră. La fel şi calul lui MacDonald. Cu 
ochii căscaţi larg şi cu urechile lăsate pe spate, Ghedeon şi- 
a ridicat buza de sus şi, cu balele curgând, a nechezat 
fioros spre ei, arătându-şi dinţii mari şi îngălbeniţi. Brown şi 
oamenii lui avuseseră înţelepciunea de a nu fura un cal 
nărăvaş, însă îl legaseră de un copac şi reuşiseră să îi strice 
căpăstrul, care atârna rupt de gâtul armăsarului. Sabia lui 
MacDonald zăcea în praful drumului, smulsă din teacă şi cu 
lama frântă în două. 

MacDonald a ridicat bucăţile, le-a contemplat un 
moment, apoi le-a vârât sub centură, clătinând din cap. 

— Crezi că Jones ar putea să o dreagă? l-a întrebat el pe 
Jamie. Ori mai bine să mă duc la Salisbury? 

— Mai curând la Wilmington sau la New Bem, a răspuns 
Jamie, ştergându-şi buzele cu mâna. Dai Jones n-are atâta 
pricepere ca să repare o sabie, dar vei găsi câţiva prieteni 
în Salisbury, din câte am auzit. 

Salisbury se aflase în miezul Mişcării pentru 
Reglementare, iar convingerile antiguvernamentale erau 
încă puternice acolo. 

Deşi inima îi bătea acum normal, Jamie încă îşi simţea 
genunchii slăbiţi din cauza furiei şi fiindcă alergase atât de 
mult. 

MacDonald a dat cu tristețe din cap, apoi s-a uitat la 
Ghedeon. 

— Calul ăsta poate fi călărit în siguranță? 

— Nu. 

În starea de agitație în care era Ghedeon, Jamie nu voia 
să rişte să-l călărească singur, darămite cu încă un om şi 
fără căpăstru. Bine măcar că indivizii lăsaseră frânghia de 
la şa. A făcut o buclă peste capul calului, reuşind să nu fie 
muşcat, şi au pornit împreună, fără să mai discute, 
întorcându-se la Ridge pe jos. 

— Nefericită întâmplare, a remarcat MacDonald la un 


moment dat, cu un aer gânditor. Crezi că asta ţi-a anulat 
şansa de a-ţi croi drum în consiliile lor? Mi-aş da boşul stâng 
ca să aud ce se discută la întrunirea de care vorbeau, îţi 
spun sincer! 

Cu oarecare uimire, Jamie şi-a dat seama că, după ce 
făcuse acea declaraţie memorabilă, auzită de omul a cărui 
cauză dorea să o trădeze, iar apoi fusese cât pe ce să fie 
ucis de noii aliaţi a căror cauză încercase să o susţină, 
niciuna dintre părţi nu îl credea. 

— Donald, te-ai întrebat vreodată cum sună râsul lui 
Dumnezeu? a rostit el meditativ. 

MacDonald şi-a ţuguiat buzele, privind spre orizont, unde 
nori întunecaţi se umflau deasupra culmii muntelui. 

— Ca tunetul, îmi închipui, a răspuns el. Nu crezi la fel? 

Jamie a clătinat din cap. 

— Nu. Cred că e un sunet foarte, foarte slab. 


66 
SE LASĂ ÎNTUNERICUL 


Am auzit toate sunetele de la parterul casei şi vocea lui 
Jamie afară şi m-am simţit întru totul liniştită. Urmăream 
razele soarelui alunecând şi licărind pe castanul ale cărui 
frunze se îngălbeneau, când pe trepte au răsunat nişte paşi 
hotărâți. 

Uşa s-a deschis brusc şi Brianna a intrat, cu părul răscolit 
de vânt şi cu faţa strălucind, dar afişând o expresie 
glacială. S-a oprit la capătul patului meu şi a îndreptat 
degetul arătător spre mine. 

— Nu ai voie să mori. 

— Da? am întrebat-o eu, clipind mirată. Nu cred că am de 
gând să fac asta. 

— Dar ai încercat! a replicat ea pe un ton acuzator. Ştii 
bine că-i aşa! 

— Ei, n-aş zice că am încercat cu adevărat... am început 
eu cu glas slab. 

Chiar dacă nu încercasem cu adevărat să mor, era 
adevărat că nici nu încercasem să nu mor şi probabil că pe 
faţă mi-a apărut o expresie de vinovăţie, pentru că ea şi-a 
îngustat ochii albaştri. 

— Să nu îndrăzneşti să mai faci asta vreodată! mi-a zis. 

Apoi s-a răsucit, făcându-şi rochia albastră să se înfoaie 
şi s-a îndepărtat cu paşi apăsaţi, dar în uşă s-a oprit. 

— Pentru că te iubesc şi nu ştiu ce m-aş face fără tine, a 
adăugat cu glas gâtuit, după care a coborât treptele în 
fugă. 

— Şi eu te iubesc, scumpo! am strigat, iar lacrimile gata 
întotdeauna să se reverse mi-au umplut ochii, dar nu am 
primit alt răspuns în afara sunetului uşii de jos trântite. 

Adso, care dormea într-o pată de soare pe cuvertură, la 
picioarele mele, a deschis ochii o fracțiune de secundă 
când a auzit zgomotele, după care şi-a retras capul între 
umeri şi a început să toarcă mai tare. 

M-am lăsat înapoi pe perne, simţindu-mă ceva mai puţin 
liniştită, dar oarecum mai vie. După un moment, am dat 
deoparte pătura şi mi-am coborât picioarele pe podea. 


Brusc, Adso a încetat să toarcă. 

— Nu te îngrijora, i-am spus. N-am de gând să mă 
prăbuşesc, iar laptele şi resturile pentru tine vor rămâne la 
fel. Păstrează-mi patul cald. 

Desigur, mă ridicasem în picioare şi chiar mi se 
îngăduiseră scurte incursiuni afară, dar sub supravegherea 
cuiva. Însă, de când mă îmbolnăvisem, nu mi se permisese 
să plec undeva neînsoţită şi eram destul de convinsă că nici 
acum nu mă vor lăsa s-o fac. 

Drept urmare, m-am furişat pe scară, cu încălţările într-o 
mână şi, în loc să ies pe uşa din faţă, ale cărei balamale 
scârţâiau, sau prin bucătărie, unde avea treabă doamna 
Bug, m-am furişat în camera medicală, am deschis 
fereastra şi - după ce m-am asigurat că scroafa albă nu îşi 
făcea de lucru pe acolo - am coborât cu fereală. 

Evadarea îmi dădea o senzaţie ameţitoare şi un val de 
entuziasm m-a susţinut o vreme pe drum. După aceea, m- 
am văzut silită să mă opresc după ce făceam câteva sute 
de paşi, să mă aşez şi să respir gâfâit, cât timp picioarele 
mele îşi recăpătau puterea. Însă am perseverat şi, în cele 
din urmă, am ajuns la cabana lui Christie. 

Nu am văzut pe nimeni şi nici nu am primit răspuns la 
repetatele strigăte, dar, când am bătut în uşă, am auzit 
vocea lui Tom Christie, răguşită şi abătută, invitându-mă să 
intru. 

Era la masă şi scria, dar, după cum arăta, ar fi trebuit să 
se afle în pat. S-a holbat uimit şi s-a grăbit să-şi strângă 
şalul murdar în jurul umerilor. 

— Doamnă Fraser! Sunteţi... adică... pentru numele 
Domnului, ce...? 

Rămas fără grai, a arătat spre mine, cu ochii rotunzi şi 
mari cât nişte farfurioare. Când intrasem, îmi scosesem 
pălăria cu boruri largi, uitând pentru moment că arătam 
ciufulită ca o perie de curăţat sticle. 

— Vai! am exclamat eu, dându-mi seama şi trecându-mi 
o mână peste cap. Asta e. Ar trebui să fii încântat; n-o să 
mai umblu peste tot scandalizând oamenii cu expunerea 
neruşinată a buclelor mele răzvrătite. 

— Arătaţi ca un deţinut, a spus el fără menajamente. 
Aşezaţi-vă! 


Asta am şi făcut, pentru că, după efortul depus ca să 
ajung acolo, aveam nevoie de taburetul pe care mi-l 
oferise. 

— Cum te simţi? l-am întrebat, uitându-mă la el. 

Lumina din cabană era sărăcăcioasă; scria la o lumânare, 
pe care o stinsese după apariţia mea. 

— Cum mă simt? 

Părea deopotrivă uimit şi deconcertat de întrebarea mea. 

— Aţi mers pe jos atâta drum, groaznic de slăbită, ca să 
vă interesaţi de starea mea de sănătate? 

— Dacă vrei să spui aşa, am răspuns, destul de iritată de 
expresia „groaznic de slăbită”. Nu crezi că ar fi cazul să vii 
la lumină ca să mă pot uita cum se cuvine la tine? 

Şi-a tras capetele şalului peste piept, parcă apărându-se. 

— De ce? 

M-a privit chiorâş, sprâncenele înălțate şi unite făcându-l 
să arate ca o bufniţă înfuriată. 

— Pentru că vreau să aflu câteva lucruri despre starea ta 
de sănătate, i-am răspuns răbdătoare, iar pentru asta cel 
mai bine ar fi să te examinez, întrucât nu pari capabil să îmi 
spui nimic. 

— Sunteţi de nestăpânit. 

— Ba nu, sunt doctor, l-am contrazis. Şi vreau să ştiu... 

Un uşor val de ameţeală m-a copleşit, de aceea m-am 
sprijinit de masă, rezistând până când totul a trecut. 

— Nu sunteţi întreagă la minte, a afirmat el după ce m-a 
privit câteva clipe. Şi încă sunteţi bolnavă, aşa cred. 
Rămâneţi aici; o să-l trimit pe fiul meu să-l aducă pe soţul 
dumneavoastră. 

Am fluturat o mână spre el şi am inspirat adânc. Inima 
mi-o luase razna şi eram puţin palidă şi transpirată, însă în 
rest mă simţeam bine. 

— Domnule Christie, problema e că, deşi am fost cu 
adevărat bolnavă, nu am suferit de aceeaşi boală care i-a 
afectat pe oamenii de la Ridge - şi, din câte mi-a spus 
Malva, cred că nici tu nu suferi. 

Se ridicase să plece după Allan, dar, auzindu-mi vorbele, 
a îngheţat şi s-a holbat la mine, cu gura căscată. Apoi s-a 
lăsat lent pe scaun. 

— Ce vreţi să spuneţi? 


A 


Pentru că reuşisem în sfârşit să îi rețin atenţia, i-am 
prezentat încântată faptele; le aveam clare în minte, după 
ce le analizasem cu atenţie în ultimele zile. 

Deşi câteva familii de la Ridge suferiseră chinurile 
dizenteriei amibiene, eu nu avusesem aşa ceva. Avusesem 
o febră primejdios de mare, însoţită de dureri înfiorătoare 
de cap şi - din câte îmi dădusem seama din prezentarea 
agitată făcută de Malva - convulsii. Dar sigur nu avusesem 
dizenterie. 

— Sunteţi sigură de asta? 

Răsucea între degete pana de scris, încruntat. 

— E foarte greu să confunzi diareea cu sânge cu durerea 
de cap şi cu febra, am spus cu ironie. Ascultă, ai avut 
diaree? 

A ezitat un moment, dar curiozitatea a învins. 

— Nu, a recunoscut el. A fost cum spuneţi - o durere ce 
părea să-mi despice capul şi febră. O slăbiciune 
îngrozitoare şi... vise extraordinar de neplăcute. N-am 
bănuit că nu era aceeaşi boală care îi chinuia pe ceilalţi. 

— Cred că nu aveai niciun motiv. Nu i-ai văzut pe niciunul 
dintre cei bolnavi de dizenterie. Doar dacă... Malva ţi-a 
descris simptomele bolii? l-am întrebat din simplă 
curiozitate, însă el a clătinat din cap. 

— Nu vreau să aud asemenea lucruri, iar ea nu-mi spune. 
Cu toate astea, de ce aţi venit la mine? 

Şi-a înclinat capul într-o parte, privindu-mă printre gene. 

— Ce importanţă are dacă eu şi dumneavoastră am 
suferit de friguri sau de diaree? Ori altcineva, la drept 
vorbind? 

Părea foarte agitat. S-a ridicat în picioare, păşind prin 
cabană, lipsit de concentrare şi nesigur, atitudine care se 
deosebea complet de mişcările lui de obicei hotărâte. 

Am oftat, frecându-mi fruntea cu palma. Căpătasem 
informaţia de bază pentru care mă dusesem la Christie; mi- 
ar fi fost greu să îi explic de ce voisem să aflu asta. Mă 
chinuisem destul ca să îi fac pe Jamie, pe lan cel 

Tânăr şi pe Malva să accepte teoria bacteriană a bolilor, 
şi încă prezentându-le dovezi vizibile la microscop. 

— Bolile se transmit, am spus cu glas obosit. Trec de lao 
persoană la alta - câteodată direct, câteodată prin 


mâncarea sau apa date de la o persoană bolnavă la una 
una sănătoasă. Toţi oamenii care au suferit de diaree 
locuiau în apropierea unui pârâiaş; am motive să cred că 
apa acelui izvor conţinea amiba - asta i-a îmbolnăvit. Însă 
noi doi nu ne-am întâlnit vreme de săptămâni întregi. lar eu 
n-am fost în apropierea cuiva care să aibă friguri. Cum se 
face că amândoi am căzut pradă aceleiaşi boli? 

Nedumerit şi încă încruntat, s-a uitat lung la mine. 

— Nu înţeleg de ce două persoane n-ar putea să se 
îmbolnăvească fără să fie aproape. Sigur, am ştiinţă de 
bolile pe care le descrieţi: tifosul din închisori, de exemplu, 
se răspândeşte în spaţii închise, dar sigur nu toate bolile se 
manifestă în acelaşi fel, nu? 

— Nu, nu, am recunoscut, însă nu eram într-o stare fizică 
prea bună pentru a încerca să îi împărtăşesc noţiuni de 
bază privind epidemiologia şi sănătatea publică. De pildă, 
este posibil ca unele boli să fie răspândite de țânțari. 
Malaria ar fi una dintre ele. 

Şi unele forme de meningită virală - pentru că aceea era 
boala de care suferisem până de curând. 

— Ţii minte cumva dacă te-a pişcat vreun ţânţar recent? 

S-a uitat la mine, apoi a scos un soi de lătrat scurt, pe 
care l-am interpretat drept râs. 

— Dragă doamnă, în clima asta cumplită, orice om e 
pişcat de multe ori, când e cald. 

Şi-a scărpinat barba, parcă din reflex. 

Era adevărat. Pentru oricine, în afară de mine şi de 
Roger. Când şi când, o insectă disperată făcea o încercare, 
dar, de cele mai multe ori, noi scăpam neînţepaţi, chiar 
dacă existau roiuri uriaşe de asemenea insecte şi toţi cei 
din jurul nostru se scărpinau. Ca teorie, am bănuit că, în 
decursul anilor, ţânţarii, care se hrăneau cu sânge, 
evoluaseră într-o legătură atât de strânsă cu omenirea, 
încât, pur şi simplu, eu şi Roger nu miroseam bine pentru 
ei, pentru că veniserăm de prea departe în timp. Brianna şi 
Jemmy, care aveau material genetic comun cu al meu, dar 
şi cu al lui Jamie, erau pişcaţi, dar nu la fel de des ca 
majoritatea oamenilor. 

Nu-mi aminteam să fi fost pişcată de vreun ţânţar în 
ultima vreme, însă era posibil să se fi întâmplat, iar eu să fi 


fost prea ocupată ca să bag de seamă. 

— Ce importanţă are? m-a întrebat Christie, părând doar 
nedumerit. 

— Nu ştiu. Doar că... trebuie să aflu. 

Şi aveam nevoie să mă îndepărtez puţin de casă şi să 
încerc să-mi reiau viaţa, pe calea cea mai scurtă pe care o 
cunoşteam - practicarea medicinei. Insă n-aveam de gând 
să-i mărturisesc asta lui Tom Christie. 

— Hm, a făcut el. 

A rămas în picioare, privindu-mă de sus, încruntat şi 
indecis. Apoi, brusc, a întins o mână - cea pe care i-o 
operasem, am văzut că urma inciziei în formă de Z 
ajunsese de un roz spălăcit şi sănătos, iar degetele erau 
drepte. 

— Să mergem afară, a spus el cu un aer resemnat. O să 
vă conduc acasă, iar dacă insistaţi să-mi adresaţi întrebări 
personale şi supărătoare despre starea mea de sănătate, 
cred că nu vă pot împiedica. 

Şocată, l-am prins de mână şi am descoperit că 
strânsoarea lui era fermă şi constantă, în ciuda expresiei 
triste de pe faţa trasă şi a umerilor căzuţi. 

— Nu-i nevoie să mă conduci până acasă, am protestat 
eu. După cum arăţi, ar trebui să stai în pat! 

— La fel şi dumneavoastră, a replicat el, conducându-mă 
spre uşă, cu mâna sub cotul meu. Dar, dacă preferaţi să vă 
riscaţi sănătatea şi viaţa făcând un efort atât de mare, 
atunci pot face şi eu asta. Deşi, a adăugat el cu asprime, ar 
trebui să vă puneţi pălăria pe cap înainte de a pleca de aici. 


x 


Ne-am oprit des pe drum ca să ne odihnim şi am ajuns 
acasă gâfâind, şiroind de sudoare şi, în general, 
entuziasmați de aventură. Nimeni nu îmi simţise lipsa, dar 
domnul Christie a insistat să mă conducă înăuntru, astfel că 
toți mi-au observat absența ex post facto şi, în modul 
irațional în care reacționează oamenii, s-au enervat 
imediat. 

Am fost dojenită de toţi cei care m-au văzut, inclusiv de 
lan cel Tânăr, dusă la etaj practic de guler şi forţată să mă 


aşez în patul în care, mi s-a dat de înţeles, trebuia să mă 
simt norocoasă dacă mi se va aduce la cină pâine cu lapte. 
Cel mai supărător amănunt al întregii situaţii a fost că, 
stând la poalele scării cu o cană de bere în mână şi 
urmărind cum eram dusă pe sus, Tom Christie a zâmbit, 
singurul zâmbet pe care îl văzusem vreodată pe faţa lui 
păroasă. 

— Ce Dumnezeu te-a apucat, englezoaico? s-a răstit 
Jamie la mine, trăgând pătura deoparte şi făcând un gest 
dictatorial spre aşternuturi. 

— Păi, m-am simţit destul de bine şi... 

— Bine! Eşti palidă ca laptele bătut stricat şi tremuri atât 
de tare, că abia... stai, lasă-mă pe mine. 

Pufnind, mi-a dat mâinile la o parte de pe şireturile 
juponului şi mi l-a scos într-o clipă. 

— Ţi-ai pierdut minţile? m-a întrebat el. Cum să te 
furişezi aşa, fără să spui nimănui? Ce s-ar fi întâmplat dacă 
ai fi căzut undeva? Dacă te îmbolnăveşti din nou? 

— Dacă aş fi spus cuiva, nu m-ar fi lăsat să plec, am zis 
eu moale. Şi sunt doctor, ştii asta. Pot să-mi judec singură 
starea de sănătate. 

Mi-a aruncat o privire ce sugera fără înconjur că nu ar 
avea încredere să mă lase să-mi exprim părerea nici despre 
o expoziţie de flori, dar a scos doar un pufnet şi mai 
puternic drept răspuns. 

Apoi m-a ridicat în braţe şi m-a dus la pat, aşezându-mă 
cu delicateţe, dar demonstrând o forţă reţinută, cât să 
înţeleg că ar fi preferat să îmi dea drumul de la înălţime. 

Apoi s-a îndreptat de spate şi s-a uitat ameninţător la 
mine. 

— Englezoaico, îţi jur că, dacă n-ai arăta de parcă ai fi în 
pragul leşinului, te-aş întoarce cu faţa-n jos şi te-aş bate la 
fund. 

— Nu poţi, am spus eu foarte slab. Nu mai am fund. 

În realitate, eram puţin obosită... da, ca să fiu sinceră, 
inima îmi bătea ca o tobă, urechile îmi ţiuiau, iar dacă nu 
mă întindeam imediat, era posibil să leşin. M-am întins şi 
am rămas cu ochii închişi, simțind camera rotindu-se încet 
în jurul meu ca un carusel, la care se adăugau lumini 


orbitoare şi muzică de hurdy-gurdy?20. 

Prin vălmăşagul de senzaţii, am simţit vag nişte mâini pe 
picioare, apoi, o răcoare plăcută pe corpul încins. Ceva cald 
şi amintind de un nor mi-a învăluit capul şi am dat 
înnebunită din braţe, încercând să-l îndepărtez înainte de a 
mă sufoca. 

Am ieşit la suprafaţă clipind şi gâfâind şi am descoperit 
că eram goală. Am aruncat o privire către corpul meu 
scheletic, descărnat şi cu pielea palidă şi am tras iute 
cearşaful peste mine. Jamie tocmai se apleca să strângă 
rochia, juponul şi vesta de pe podea, unde le aruncase; 
avea cămăşuţa mea împăturită pe braţ A ridicat pantofii şi 
ciorapii şi le-a îndesat într-un sac. 

— Tu, a spus el, împungând acuzator cu arătătorul, nu 
mai pleci nicăieri. Nu ai dreptul să te sinucizi, m-am făcut 
înţeles? 

— Deci de la tine a moştenit Bree apucăturile astea, am 
murmurat eu, încercând să alung senzaţia de ameţeală. 

Am închis din nou ochii. 

— Ţin minte o abație din Franţa, am spus. Şi un tânăr 
foarte încăpățânat şi foarte bolnav. Şi pe prietenul lui, 
Murtagh, care i-a luat hainele ca să-l împiedice să se ridice 
din pat şi să plece înainte de a se însănătoşi complet. 

Tăcere. Am deschis un ochi. Stătea nemişcat ca o statuie, 
iar lumina scăzută care pătrundea pe fereastră îi făcea 
părul să scânteieze. 

— După care, am continuat eu pe un ton colocvial, dacă 
mă ajută memoria, tu ai ieşit pe fereastră şi ai plecat. Gol, 
în miezul iernii. 

A bătut de două ori cu degetele rigide în pulpa piciorului. 

— Aveam douăzeci şi patru de ani, a rostit el într-un 
târziu, cu glas răguşit. Şi probabil nu prea aveam minte. 

— Nu te-aş contrazice deloc, l-am asigurat. 

Am deschis şi celălalt ochi şi l-am țintuit cu privirea. 

— Dar ştii de ce am făcut asta. Trebuia. 

A inspirat adânc, a oftat şi mi-a lăsat hainele jos. A venit 
şi s-a aşezat pe pat lângă mine, cadrul de lemn scârţâind 
sub greutatea lui. 


20 Instrument muzical medieval cu coarde şi clape (n. tr.). 


Mi-a ridicat mâna şi a ţinut-o ca şi cum ar fi fost ceva 
preţios şi fragil. Aşa şi era - sau cel puţin părea fragilă, o 
construcţie delicată din piele translucidă şi umbre ale 
oaselor de sub ea. Şi-a plimbat uşor un deget pe dosul 
mâinii mele, urmărind oasele de la falange până la cubitus, 
şi am simţit un frison ciudat care a adus cu sine o amintire 
îndepărtată, viziunea propriilor oase, licărind albăstrui prin 
piele, şi mâinile maestrului Raymond, cuprinzându-mi 
pântecul inflamat şi gol, spunându-mi prin neguri de febră: 
„Cheamă-l. Cheamă-l pe bărbatul roşcat”. 

— Jamie, am spus încet de tot. 

Razele de soare s-au reflectat în verigheta de argint. A 
prins-o între degetul mare şi arătător, plimbând cerculeţul 
metalic de-a lungul degetului meu, atât de uşor, încât nu s- 
a prins deloc de încheieturi. 

— Ai grijă, am spus. N-aş vrea s-o pierd. 

— N-o s-o pierzi. 

Mi-a îndoit degetele, iar mâna lui s-a înfăşurat, mare şi 
caldă, pe mâna mea. 

A rămas tăcut o vreme şi am urmărit amândoi dâra de 
lumină alunecând încet peste cuvertură. Adso se mişcase 
odată cu razele de lumină, ca să rămână în căldura lor, şi 
am văzut clar perişorii fini care îi tiveau urechile. 

— E o mare uşurare, a spus Jamie într-un târziu, să văd 
soarele urcând şi coborând pe cer. Când trăiam în peşteră, 
când eram în închisoare, asta îmi dădea speranţe, pentru 
că vedeam lumina apărând şi dispărând şi ştiam că lumea 
merge înainte. 

Se uita pe fereastră, spre depărtările în care cerul se 
întuneca. Mărul lui Adam i s-a mişcat puţin când a înghiţit în 
sec. 

— Am acelaşi sentiment, englezoaico, a continuat el, 
când te aud foindu-te în camera medicală, zăngănind 
lucruri acolo şi înjurând de una singură. 

A întors capul şi s-a uitat la mine; ochii lui aveau 
adâncimea nopţii care cobora. 

— Dacă n-ai mai fi acolo - sau în altă parte, a spus el 
foarte încet, atunci soarele nu s-ar mai înălța şi n-ar mai 
cobori de pe cer. 

Mi-a luat mâna şi a sărutat-o delicat. Apoi mi-a aşezat-o 


pe piept, cu degetele strânse în jurul verighetei, s-a ridicat 
şi a plecat. 


* 


Am dormit uşor, căci nu mai eram azvârlită în lumea 
agitată a viselor stârnite de febră şi nici aspirată în puţul 
adânc al uitării, în timp ce trupul meu căuta vindecarea prin 
somn. Nu mi-am dat seama ce m-a trezit, dar brusc eram 
trează, atentă şi cu privirea limpede, fără momente de 
somnolenţă. 

Obloanele erau trase, dar, fiind lună plină, lumina ei 
slabă cădea în dungi pe pat. Mi-am plimbat o mână peste 
cearşaf, pe lângă mine, după care am ridicat-o mult 
deasupra capului. Braţul meu era o tulpină subţire şi palidă, 
lipsită de sânge, fragilă ca picioruşul unei ciuperci; degetele 
mi s-au mişcat uşor şi s-au desfăcut, alcătuind o reţea ca să 
prindă întunericul între ele. 

Am auzit respiraţia lui Jamie, în locul lui obişnuit de pe 
podea, lângă patul meu. 

Am coborât braţele şi mi-am mângâiat corpul cu mişcări 
uşoare, evaluând situaţia. O mică umflătură a sânilor, apoi 
coastele, una, două, trei, patru, cinci, şi concavitatea 
netedă a stomacului, atârnând ca un hamac între părţile 
superioare ale capetelor femurale. Piele şi oase. Nimic 
altceva. 

— Claire? 

Am simţit o mişcare în întunericul de lângă pat şi Jamie a 
ridicat capul; mai mult îi intuiam prezenţa decât îl vedeam, 
atât de întunecată era umbra de acolo, în contrast cu 
lumina lunii. 

O mână mare a pipăit peste pătură şi mi-a atins coapsa. 

— Te simţi bine, a nighean? a întrebat el în şoaptă. Ai 
nevoie de ceva? 

Era obosit; şi-a rezemat capul de pat şi i-am simţit 
răsuflarea caldă prin țesătura cămăşii. Dacă el nu ar fi fost 
cald, dacă atingerea şi răsuflarea lui nu ar fi fost calde, 
probabil că nu aş fi avut curaj, dar îmi era frig şi mă 
simţeam fără de trup, la fel ca lumina lunii. Mi-am strâns 
mâna spectrală în jurul mâinii lui. 


— Am nevoie de tine, i-am şoptit. 

A rămas nemişcat un moment, înțelegând treptat ce 
spusesem. 

— N-o să-ţi tulbure somnul? a întrebat el, părând să aibă 
îndoieli. 

Drept răspuns, l-am tras de încheietură şi el a venit, 
ridicându-se din întunericul de pe podea, iar dârele subţiri 
de lumină lunară s-au unduit pe corpul lui ca apa. 

— Spiritul apei, am spus încet. 

A pufnit scurt şi, cu stângăcie şi delicateţe, s-a vârât sub 
pătură, iar salteaua s-a lăsat sub greutatea lui. 

Am rămas întinşi alături, abia atingându-ne. Răsufla 
superficial, străduindu-se ca prezenţa lui să mă deranjeze 
cât mai puţin posibil. In afara foşnetului slab al 
cearşafurilor, casa era cufundată în tăcere. 

Într-un târziu, am simţit un deget atingându-mă uşor pe 
coapsă. 

— Ţi-am dus dorul, englezoaico, a murmurat. 

Drept răspuns, m-am răsucit cu faţa spre el şi i-am 
sărutat braţul. Am vrut să mă apropii mai mult şi să-mi las 
capul în curbura umărului, să rămân în arcul braţului său, 
dar, amintindu-mi că părul meu scurt şi ţepos îi putea irita 
pielea, m-am abținut. 

— Şi eu ţi-am dus dorul, i-am spus. 

— Deci vrei să te am? m-a întrebat încet. Chiar vrei asta? 

Cu o mână, mi-a mângâiat braţul; cealaltă a coborât, 
începând un ritm lent şi constant de pregătire. 

— Lasă-mă pe mine, am şoptit, oprindu-i mâna. Stai 
nemişcat. 

La început, am făcut dragoste ca hoţii, cu mângăieri 
grăbite şi sărutări delicate, furând aromă, atingeri, căldură 
şi gust sărat. Apoi el şi-a pus mâna pe ceafa mea, 
apăsându-mă mai adânc şi mai aproape. 

— Nu te grăbi, fato, a murmurat cu glas răguşit. Nu plec 
nicăieri. 

Un fior de amuzament mut mi-a străbătut trupul, iar el a 
inspirat adânc, adânc, când am strâns uşor buzele şi mi-am 
strecurat o mână sub greutatea caldă şi mirosind a mosc a 
testiculelor lui. 

Apoi m-am ridicat deasupra lui, oarecum ameţită de 


mişcarea bruscă. Amândoi am oftat profund, apoi el a râs şi 
i-am simţit răsuflarea pe sâni când m-am aplecat peste el. 

— Ţi-am simţit lipsa, englezoaico, mi-a şoptit din nou. 

Schimbată cum eram, m-am ferit să fiu atinsă, aşa că m- 
am aplecat şi m-am sprijinit cu mâinile de umerii lui, 
împiedicându-l să mă tragă spre el. N-a încercat asta, ci şi-a 
strecurat o mână între noi. 

M-am înfiorat gândindu-mă că părul dintre picioarele 
mele era mai lung decât cel de pe cap, însă gândul mi-a 
dispărut, alungat de apăsarea lentă a mâinii lui, mişcându- 
se adânc între picioarele mele, înainte şi înapoi. 

l-am prins cealaltă mână şi am dus-o la gură, i-am supt 
degetele cu forţă, unul după altul, şi m-am cutremurat, 
strângând-o cu toată forţa. 

Mai târziu, lungită lângă el, am continuat să-l strâng de 
mână. Ori, mai curând, să-i ţin mâna între palme, 
admirându-i formele nevăzute, complexe şi graţioase pe 
întuneric, şi stratul neted şi dur al bătăturilor din palmă şi 
de pe degete. 

— Am mâini de zidar, a spus el şi a râs uşor când mi-am 
trecut buzele peste articulațiile cu piele aspră şi peste 
vârfurile încă sensibile ale degetelor sale lungi. 

— Bătăturile de pe mâinile unui bărbat sunt foarte 
erotice, l-am asigurat eu. 

— Chiar aşa? 

Şi-a trecut mâna liberă peste capul meu tuns şi apoi de-a 
lungul spinării. M-am înfiorat şi m-am tras mai aproape de 
el, simțind că încep să uit de mine. Mi-am plimbat mâna 
liberă pe trupului lui, jucându-mă cu smocurile de păr 
sârmoase şi cu penisul lui umed şi pe jumătate în erecţie. 

S-a arcuit puţin, după care s-a destins. 

— Ei bine, englezoaico, dacă n-am bătături acolo, nu e 
din vina ta, crede-mă. 


67 

Era o muschetă veche, fabricată, probabil, în urmă cu 
douăzeci de ani, dar bine întreţinută. Patul ei era lustruit de 
atâta folosinţă, avea lemnul plăcut la atingere şi metalul 
ţevii, neted şi curat. 

Ursul Ridicat a prins-o extaziat în mâini, şi-a plimbat 
degetele în susul şi în josul ţevii, după care şi le-a dus la 
nas ca să adulmece parfumul ameţitor al uleiului şi al 
prafului de puşcă, apoi şi-a invitat prietenii să o miroasă. 

Cinci domni primiseră muschete din mâna binefăcătoare 
a Păsării-care-cântă-dimineaţa, iar în casă plutea un aer de 
încântare, răspândindu-se în valuri prin sat. Pasăre, care 
mai avea de dat douăzeci şi cinci de muschete, era îmbătat 
de senzaţia de bogăţie şi de putere, astfel că se afla într-o 
dispoziţie în care primea cu braţele deschise pe oricine şi 
orice. 

— El este Hiram Crombie, i-a spus Jamie lui Pasăre în 
limba tsalagi, făcând semn către domnul Crombie, care, cu 
chipul palid de încordare, stătuse alături de el în timpul 
discuţiilor preliminare, al oferirii muschetelor, al invocării 
eroilor şi al bucuriei generale declanşate de arme. 

— A venit să îşi ofere prietenia şi să vă spună poveşti 
despre lisus Hristos. 

— A, Hristosul vostru? Cel care a mers în lumea de sub 
pământ şi s-a întors? M-am întrebat mereu: oare i-a întâlnit 
acolo pe Femeia-Cer şi pe Cârtiţă? Ţin mult la Cârtiţă şi tare 
aş vrea să aflu ce i-a spus. 

Pasăre a atins pandantivul de piatră de la gât, o 
sculptură mică, de culoare roşie, reprezentându-l pe 
Cârtiţă, călăuzitorul lumii subterane. 

Domnul Crombie stătea încruntat, însă, din fericire, încă 
nu înţelegea cu uşurinţă limba tsalagi; deocamdată, era în 
etapa în care traducea în minte fiecare cuvânt în engleză, 
iar Pasăre vorbea foarte repede. lar lan nu găsise prilejul 
să-l înveţe pe Hiram cuvântul pentru Cârtiţă. 

Jamie a tuşit. 

— Sunt convins că va fi încântat să-ţi spună toate 


poveştile pe care le ştie. Domnule Crombie, a spus el, 
trecând imediat la engleză, cei din neamul tsisqua îţi spun 
bun venit. 

Nările lui Penstemon, soţia lui Pasăre, s-au dilatat puţin; 
Crombie transpira de agitaţie şi duhnea ca un ţap. S-a 
aplecat îndatoritor şi i-a oferit lui Pasăre cuțitul de calitate 
pe care îl adusese drept cadou, recitând rar cuvântarea 
măgulitoare pe care o memorase. Destul de bine, a socotit 
Jamie; nu pronunţase greşit decât vreo două-trei cuvinte. 

— Am venit să vă aduc o m-mare bucurie, a încheiat el, 
bâlbâindu-se şi transpirând. 

Pasăre s-a uitat îndelung la Crombie - scund, aţos, 
şiroind de transpiraţie - după care şi-a mutat privirea la 
Jamie. 

— Eşti tare amuzant, Ucigaşule-de-Urşi, a spus el cu un 
aer resemnat. Hai să mâncăm ceva! 

Era toamnă, iar culesul şi vânătorile mergeau bine. Aşa 
că Sărbătoarea Armelor era un eveniment important, cu 
carne de wapiti?!, de căprioară şi de porc-mistreţ care 
scotea aburi din gropile de coacere sau era friptă deasupra 
vâlvătăilor, cu tăvi care dădeau pe afară de porumb şi 
dovlecei fripţi, cu vase pline de fasole condimentată cu 
ceapă şi coriandru, şi zeci de peştişori daţi prin mălai şi 
prăjiţi în grăsime de urs, crocanţi şi dulci. 

Iniţial ţeapăn, domnul Crombie a început să se înmoaie 
sub influenţa mâncării, a berii cu aromă de molid şi a 
atenţiei deosebite ce i se acorda. După cum a remarcat 
Jamie, atenţia se datora în parte faptului că lan, zâmbind 
generos, a rămas o vreme alături de elevul lui, 
îndemnându-l şi corectându-l, până când lui Hiram avea să i 
se dezlege limba şi să fie capabil să se descurce de unul 
singur. lan era extrem de îndrăgit, mai ales de femeile 
tinere din sat. 

Cât despre Jamie, lui îi plăcea foarte mult sărbătoarea; 
scutit de orice răspundere, nu avea altceva de făcut decât 
să vorbească, să asculte şi să mănânce - iar a doua zi urma 
să plece de acolo. 

Avea o senzaţie ciudată, pe care nu era sigur că o mai 


21 Cervus canadensis, cerb de talie mare din America de Nord (n. tr.). 


trăise vreodată. Avusese parte de multe despărţiri, cele mai 
multe fuseseră încărcate de regrete, câteva, de un 
sentiment de uşurare, iar unele îi smulseseră inima din 
piept şi îl lăsaseră copleşit de durere. Nu era cazul în acea 
seară. Totul părea ciudat de ceremonios, ceva făcut în mod 
deliberat pentru ultima oară, şi totuşi nu exista niciun fel de 
tristeţe. 

O senzaţie de lucru dus la bun sfârşit, a presupus el, 
acesta era sensul. Făcuse tot ce putuse, iar acum trebuia 
să îi lase pe Pasăre şi pe ceilalţi să îşi croiască propriul 
drum. Poate avea să revină acolo, dar nicidecum din 
datorie, în rolul de agent al regelui. 

Era un gând neobişnuit. Niciodată nu trăise fără a fi 
conştient că datorează loialitate, din proprie voinţă sau nu, 
cu discernământ sau nu, faţă de un rege, indiferent că era 
vorba de germanul Geordie sau de neamul Stuarţilor. lar 
acum trăia aşa. 

Pentru prima oară, întrezărea ceea ce fiica şi soţia lui 
încercaseră să îi spună. 

Hiram se străduia să recite unul dintre psalmi. Făcea o 
treabă bună, pentru că îi ceruse lui lan să traducă, iar el 
avusese mare grijă să memoreze totul. Dar chiar şi aşa... 

— Ca untdelemnul de preț este, care, turnat pe capul lui, 
se coboară pe barbă?... 

Penstemon a aruncat o privire precaută la oala mică în 
care era grăsimea topită de urs, folosită drept condiment, şi 
s-a uitat printre gene la Hiram, intenţionând să i-o smulgă 
din mână dacă ar fi încercat să i-o toarne în cap. 

— E o poveste despre strămoşii lui, i-a spus Jamie, 
ridicând din umeri. Nu face el aşa. 

— Ah! 

Femeia s-a destins, dar a continuat să stea cu ochii pe 
Hiram. El era oaspete, dar ea nu era încredinţată că toţi 
oaspeţii se poartă frumos. 

Hiram nu a făcut nimic necuvenit şi, după ce protestase 
că e sătul şi după complimente stângace adresate 
gazdelor, a fost convins să mănânce până când i-au ieşit 
ochii din cap, ceea ce i-a mulţumit pe toţi. 


22 Psalmi, 133:2 (n. tr.). 


lan avea să rămână acolo câteva zile ca să se asigure că 
Hiram şi oamenii lui Pasăre se puneau de acord. Jamie nu 
era convins că simţul de răspundere al lui lan va învinge 
simţul umorului - în unele privinţe, simţul umorului lui lan 
tindea să îl imite pe al indienilor. Prin urmare, ca măsură de 
prevedere, câteva cuvinte rostite de Jamie nu aveau cum 
să strice. 

— Are soţie, i-a spus Jamie lui Pasăre, arătând către 
Hiram, care era prins într-o discuţie cu doi dintre bărbaţii 
mai vârstnici. Nu cred că ar primi o femeie tânără în patul 
lui. S-ar putea să se poarte rău cu ea, pentru că nu va 
înţelege că e vorba de un compliment. 

— Nu te îngrijora, a replicat Penstemon, auzindu-l, apoi s- 
a uitat scurt la Hiram şi a strâmbat dispreţuitoare din buze. 
Nimeni n-ar vrea un copil de la e/. Dar un copil de la tine, 
Ucigaşule-de-Urşi... 

l-a aruncat o privire lungă pe sub gene, iar Jamie a râs, 
făcând un gest de respect către ea. 

Era o noapte perfectă, răcoroasă şi proaspătă, iar uşa 
fusese lăsată deschisă pentru a permite circulaţia aerului. 
Fumul albicios al focului se înălța drept spre gaura din 
tavan, iar scânteile lui pluteau vesele. 

Toţi mâncaseră şi băuseră atât de mult, încât păreau 
toropiţi, astfel că momentan domneau liniştea şi un 
sentiment general de pace şi de fericire. 

— E bine ca oamenii să mănânce ca fraţii, a remarcat 
Hiram către Ursul Ridicat, în limba tsalagi, pe care nu o 
stăpânea prea bine. 

La urma urmelor, se gândi Jamie, simțind că îi pocnesc 
coastele de efort, diferenţa dintre „ca fraţii” şi „fraţii lor” 
era neînsemnată. 

Rămas pe gânduri, Ursul Ridicat i-a aruncat lui Hiram o 
privire şi s-a îndepărtat şi mai mult de el. 

Pasăre a băgat de seamă şi s-a întors spre Jamie. 

— Ucigaşule-de-Urşi, eşti un om tare amuzant, a repetat 
el. Ai câştigat. 


Domnului John Stuart, 


Superintendent al Departamentului de Sud pentru 
Relațiile cu Indienii 

De la Fraser's Ridge Prima zi din noiembrie, Anno Domini 
1774, James Fraser, Esq. 

Stimate domn, 

Prin prezenta vă înştiințez că demisionez din funcţia de 
agent indian, întrucât consider că, date fiind convingerile 
personale, nu îmi mai pot îndeplini îndatoririle în numele 
Coroanei cu conştiinţa împăcată. 

Multumindu-vă pentru atenţia şi favorurile ce mi s-au 
acordat şi dorindu-vă tot binele în viitor, rămân 

Al dumneavoastră umil servitor, 

J. Fraser 


PARTEA A NOUA 
OASELE TIMPULUI 

Mai erau doar două. Mica băltoacă de ceară topită lucea 
în lumina fitilului aprins al lumânării, iar pietrele preţioase 
au apărut, una verde, alta neagră, radiind propriile focuri 
lăuntrice. Jamie a introdus capătul cu fulgi al unei pene de 
scris în ceara topită şi a luat smaraldul, ridicându-l spre 
lumină. 

A lăsat piatra fierbinte să cadă în batista pe care o 
tineam eu; am şters-o repede, ca să îndepărtez ceara 
înainte de a se întări. 

— Rezervele noastre scad, am spus cu o glumă care îmi 
trăda neliniştea. Să sperăm că nu vor mai apărea urgente 
costisitoare. 

— Orice-ar fi, de diamantul negru n-o să mă ating, a 
rostit el cu hotărâre şi a stins lumânarea. Acela e pentru 
tine. 

L-am privit lung. 

— Ce vrei să spui? 

A ridicat din umeri şi a întins mâna să ia smaraldul din 
batistă. ` 

— Dacă o să fiu ucis, mi-a explicat cu un aer degajat. Il 
iei şi pleci. Te întorci prin pietre. 

— Zău? Nu ştiu dacă aş face asta. 

Nu voiam să discut despre nicio întâmplare neprevăzută 
care să implice moartea lui Jamie, dar nu avea rost să ignor 
o asemenea posibilitate. Bătălie, boală, închisoare, 
accident, asasinat... 

— Tu şi Bree mi-aţi interzis mie să mor, am spus. Ţi-aş 
interzice şi eu ţie, dacă aş avea vreo speranţă cât de firavă 
că îmi acorzi atenţie. 

A zâmbit. 


— Întotdeauna ţin seamă de ce spui, englezoaico, m-a 
asigurat el cu gravitate. Dar tot tu ai zis că omul propune şi 
Dumnezeu dispune, iar dacă El va socoti că trebuie să 
dispună de mine, tu te întorci. 

— De ce-aş face asta? am întrebat iritată şi neliniştită. 

Nu doream cu niciun chip să îmi amintesc faptul că Jamie 
mă trimisese înapoi prin pietre în ajunul Bătăliei de la 
Culloden, iar acum el forţa deschiderea acelei cămăruţe 
bine sigilate din mintea mea. 

— Aş rămâne cu Bree şi cu Roger, nu? Cu Jem, Marsali, 
Fergus, Germain şi Henri-Christian şi cu fetele - toată 
lumea e aici. La urma urmelor, acolo nu mai am pe nimeni. 

A luat piatra de pe pânză şi a răsucit-o între degete, după 
care s-a uitat gânditor la mine, ca şi cum ar fi încercat să îşi 
dea seama dacă era cazul să îmi spună ceva. Am simţit că 
perişorii de pe ceafă mi se înfioară. 

— Nu ştiu, a zis într-un târziu, clătinând din cap. Dar te- 
am văzut acolo. 

Fiorul a coborât pe spate şi mi-a cuprins braţele. 

— Unde m-ai văzut? 

— Acolo. 

A făcut un gest vag cu mâna. 

— Te-am visat acolo. Nu ştiu unde era acel loc; ştiu doar 
că era acolo - în timpul tău. 

— De unde ştii asta? l-am întrebat, simțind cum se 
încreţeşte carnea pe mine. Şi ce făceam acolo? 

A ridicat din sprâncene, străduindu-se să-şi amintească. 

— Nu ţin minte exact, a rostit el rar. Dar, după lumină, 
mi-am dat seama că era vorba de timpul acela. 

Fruntea i s-a înseninat brusc. 

— Asta e. Stăteai la un birou, cu ceva în mână, probabil 
scriai. Şi era lumină în jurul tău, lucind pe faţa şi pe părul 
tău. Dar nu era lumină de lumânări şi nici de foc sau de 
soare. Şi mai ţin minte că, imediat ce te-am văzut, am 
gândit în sinea mea: „A, deci aşa arată lumina electrică”. 

Am rămas cu gura căscată, privindu-l fix. 

— Cum poţi recunoaşte în vis ceva ce n-ai văzut 
niciodată în realitate? 

Ideea i s-a părut caraghioasă. 

— Englezoaico, visez lucruri pe care nu le-am văzut 


niciodată, ţie nu ţi se întâmplă asta? 

— Păi, am spus eu, nesigură, da. Câteodată. Monştri, 
plante ciudate, aşa cred. Peisaje bizare. Şi, desigur, oameni 
pe care nu îi cunosc. Dar asta e altceva. Să vezi ceva 
despre care ştii, dar nu l-ai văzut niciodată? 

— Ei bine, ceea ce am văzut s-ar putea să nu arate ca 
lumina electrică, a recunoscut el, dar aşa mi-am spus când 
am văzut-o. Şi asta m-a convins că tu erai în timpul tău. In 
fond, visez lucruri din trecut, de ce nu aş visa şi din viitor? 

Nu exista un răspuns potrivit la o asemenea remarcă 
tipic celtică. 

— Da, aşa ai crezut, presupun, am zis eu şi, cuprinsă de 
îndoieli, mi-am frecat buza de jos. Ce vârstă aveam în visul 
ăsta al tău? 

Surprins, apoi ezitând, s-a uitat atent la faţa mea, ca şi 
cum ar fi încercat să o compare cu cine ştie ce viziune. 

— Păi... nu ştiu, a spus el, şovăind pentru prima oară. Nu 
m-am gândit la asta - n-am observat să fi avut părul alb ori 
ceva de felul ăsta - a fost doar... 

A ridicat din umeri nedumerit, apoi a coborât privirea 
spre piatra prețioasă din mâna mea. 

— Englezoaico, ţi se pare caldă la atingere? m-a întrebat 
el curios. 

— Sigur că da, am răspuns destul de iritată. Abia a ieşit 
din ceară fierbinte, ce Dumnezeu? 

Şi totuşi, smaraldul părea să pulseze rar în mâna mea, 
cald ca sângele şi bătând ca o inimă miniaturală. lar când i- 
am întins-o, am simţit o uşoară rezistenţă - ca şi cum nu ar 
fi vrut să se despartă de mine. 

— Dă-i-o lui MacDonald, am spus, frecându-mi palma de 
rochie. L-am auzit vorbind cu Arch; probabil că vrea să 
plece. 


æ 


MacDonald sosise în ziua precedentă, pe o ploaie 
torențială, cu faţa aproape vânătă de frig, de oboseală şi de 
agitaţie, ca să ne informeze că găsise o tipografie de 
vânzare în New Bem. 

— Proprietarul a plecat deja - oarecum fără voia lui, ne-a 


spus el, şiroind de apă şi scoțând aburi în apropierea 
focului. Prietenii lui vor să vândă proprietatea şi 
echipamentele cât mai repede, înainte să fie confiscate sau 
distruse, şi astfel să îi ofere bani pentru a se întoarce în 
Anglia. 

„Oarecum fără voia lui” sugera, s-a dovedit, că 
proprietarul tipografiei era loialist şi fusese răpit de pe 
stradă de Comitetul de Siguranţă local, care îl urcase 
vrând-nevrând pe o corabie care pleca spre Anglia. Această 
formă de deportare spontană devenea din ce în ce mai 
folosită şi, cu toate că era mai umană decât trecerea prin 
smoală şi pene, însemna că tipograful va ajunge în Anglia 
fără niciun bănuţ şi, pe deasupra, va datora şi bani pentru 
călătorie. 

— Într-o tavernă, am cunoscut întâmplător câţiva prieteni 
de-ai lui, care îşi smulgeau părul din cap de tristeţe pentru 
soarta sa şi beau dorindu-i tot binele. Le-am spus că e 
posibil să le vin în ajutor, a zis maiorul împăunându-se de 
mulţumire. Au fost numai ochi şi urechi când le-am spus că 
tu ai putea - doar ai putea - să ai bani. 

— Donald, ce te face să crezi c-aş avea bani? l-a întrebat 
Jamie, privindu-l şi ridicând o sprânceană. 

MacDonald a părut surprins, apoi a lăsat impresia că ştia 
ceva. S-a uitat la Jamie şi şi-a atins nasul cu un deget. 

— Am aflat şi eu câte ceva, de ici, de acolo. Se zvoneşte 
că ai o grămăjoară de pietre preţioase - cel puţin aşa am 
auzit de la un negustor din Edenton, a cărui bancă a primit 
o piatră de la tine. 

Eu şi Jamie am schimbat rapid o privire. 

— Bobby, am zis eu, iar el a dat resemnat din cap. 

— In fine, în ceea ce mă priveşte, o să-mi ţin gura, a 
continuat MacDonald, observând schimbul de priviri dintre 
noi. Vă puteţi bizui pe discreţia mea, vă asigur. Şi nu cred 
că treaba asta e cunoscută de multă lume. Pe de altă parte, 
un om sărac nu cumpără muschete cu zecile, nu-i aşa? 

— Ba ar putea cumpăra, l-a contrazis Jamie, resemnat. O 
să fii surprins, Donald. Dar aşa cum stau lucrurile... îmi 
închipui că am putea face târgul. 

Cât cer amicii tipografului? Şi oferă asigurări pentru cazul 
unui incendiu? 


* 


MacDonald fusese împuternicit să negocieze în numele 
prietenilor tipografului, nerăbdători să vândă problematica 
proprietate înainte de a apărea vreun patriot care să 
incendieze clădirea, astfel că afacerea s-a încheiat pe dată. 
MacDonald a fost trimis de urgenţă în josul muntelui ca să 
transforme  smaraldul în bani, să plătească atelierul 
tipografic, să-i lase restul lui Fergus pentru cheltuielile 
curente şi să înştiinţeze cât mai curând autorităţile din New 
Bem că atelierul va ajunge în scurtă vreme sub conducerea 
altcuiva. 

— lar dacă întreabă cineva despre orientarea politică a 
noului proprietar, a spus Jamie. 

MacDonald a dat cu înţelepciune din cap şi şi-a atins din 
nou cu un deget nasul cu vinişoare roşii. 

Eram destul de convinsă că Fergus nu avea opinii 
politice; în afară de familie, îi era loial doar lui Jamie. Insă, 
după încheierea tranzacţiei şi a agitaţiei pricinuite de 
împachetarea lucrurilor - pentru că Marsali şi Fergus 
trebuiau să plece cât mai curând ca să ajungă la New Bem 
înainte de venirea iernii - Jamie a purtat o discuţie serioasă 
cu Fergus. 

— Ascultă, nu va fi ca la Edinburgh. În oraş mai există 
doar un singur tipograf şi, după cum susţine MacDonald, 
omul e în vârstă şi se teme atât de mult de comitet şi de 
guvernator, încât nu vrea să publice nimic altceva decât 
cărţi de rugăciuni şi fluturaşi de reclamă la cursele de cai. 

— Très bon, a zis Fergus, părând şi mai fericit, dacă asta 
era posibil. 

Aproape că se aprinsese ca un felinar chinezesc când 
auzise vestea. 

— O să tipărim toate ziarele şi foile volante, plus 
pamflete şi chestii scandaloase - nimic nu le aduce 
câştiguri mai mari tipografilor decât răzvrătirile şi 
tulburările, ştii bine asta, milord. 

— Ştiu, a rostit sec Jamie. Motiv pentru care ţin să îţi vâr 
în capul tău sec nevoia de a fi prevăzător. N-aş vrea să aflu 
că ai fost spânzurat pentru trădare sau tăvălit prin smoală 


şi pene pentru că nu ai fost suficient de trădător. 

— Hopa, a spus Fergus fluturând cârligul prin aer. Milord, 
ştiu prea bine cum se fac jocurile astea. 

Jamie a dat aprobator din cap, încă având îndoieli. 

— Da, ştii. Dar au trecut ani şi ani şi s-ar putea să-ţi fi 
ieşit din mână. Şi încă nu ştii cine sunt oamenii care conduc 
lucrurile în New Bem; doar n-ai vrea să te trezeşti 
cumpărând carne de la vreunul pe care l-ai desfiinţat în 
ziarul de dimineaţă, nu? 

— O să ţin seamă, tată. 

Marsali stătea lângă foc, alăptându-l pe Henri-Christian şi 
urmărind cu atenţie discuţia. Într-un fel, părea mai fericită 
decât Fergus, la care se uita cu adoraţie. Şi-a întors privirea 
iubitoare spre Jamie şi a zâmbit. 

— O să fim foarte atenţi, îţi promit. 

Jamie s-a mai înseninat când s-a uitat la ea. 

— O să-ţi duc lipsa, fato, i-a zis el încet. 

Expresia de fericire de pe faţa ei a pălit, dar nu a dispărut 
cu desăvârşire. 

— Şi eu o să-ţi duc lipsa, tată. Toţi o să-ţi ducem lipsa. lar 
Germain nu vrea să se despartă de Jem, bineînţeles. Dar... 

Şi-a întors din nou privirea spre Fergus, care alcătuia o 
listă de provizii, fluierând în surdină „Alouette”, iar ea l-a 
strâns la piept pe Henri-Christian, ceea ce l-a făcut pe copil 
să dea din picioare în semn de protest. 

— Da, ştiu, a răspuns Jamie şi a tuşit pentru a-şi ascunde 
emoția, frecându-se la nas cu dosul mâinii. 

— Deci, tinere Fergus, o să-ţi rămână ceva bani; în primul 
rând ca să-i mituieşti pe poliţai şi pe paznic. MacDonald mi- 
a dat numele membrilor Consiliului Regal şi al oamenilor de 
frunte ai Adunării - maiorul te va ajuta în privinţa 
consiliului, pentru că e omul guvernatorului. Să fii diplomat, 
ai înţeles? Dar să te îngrijeşti şi de el; ne-a ajutat foarte 
mult în chestiunea asta. 

Fergus a dat din cap, aplecat peste listă. 

— Hârtie, cerneală, plumb, mită, piele de căprioară, 
pensule, a spus, scriind de zor, după care a reluat cu un aer 
absent cântecul A/ouette, gentil alouette... 


x 


Era imposibil să urci cu căruţa până la Ridge. Singura 
cale era un drumeag ce şerpuia în susul versantului dinspre 
Coopersville şi care contribuise la transformarea micii 
răspântii într-un cătun, pentru că negustorii ambulanti şi 
alţi călători aveau tendinţa de a se opri acolo, făcând scurte 
incursiuni pe jos în susul muntelui. 

— Lucru foarte bun pentru a descuraja o invazie în părţile 
astea, i-am explicat lui Bree, gâfâind după ce am aşezat pe 
pământ, la marginea drumeagului, un maldăr de lumânări, 
oale de noapte şi alte ustensile înfăşurate în pânză. Dar, din 
nefericire, asta îngreunează şi orice încercare de a pleca de 
la Ridge. 

— Presupun că tata nu s-a gândit nicio clipă că cineva ar 
vrea să plece de aici, a spus Bree, scoțând un geamăt când 
şi-a lăsat jos propria povară - cazanul lui Marsali, plin cu 
roţi de brânză, săculeţi cu făină, fasole şi orez, plus o ladă 
din lemn, încărcată cu peşte uscat, şi o traistă cu mere 
uscate. Chestia asta cântăreşte o tonă! 

S-a întors şi a răcnit „GERMAIN!” în susul potecii din 
spatele nostru. Germain şi Jemmy avuseseră sarcina să 
mâne capra pe nume Mirabel până la căruţă. Plecaseră de 
la cabană împreună cu noi, dar rămăseseră tot timpul în 
urmă. 

N-am auzit niciun strigăt şi niciun behăit de pe potecă, 
însă a apărut doamna Bug, păşind anevoios sub greutatea 
roții de tors a lui Marsali, pe care o căra în spinare, şi 
ţinând-o pe Mirabel de frânghia legată de gât. Mirabel, o 
capră mică, albă cu pete negre, a behăit fericită când ne-a 
văzut. 

— Am găsit-o, biata de ea, legată de un tufiş, a spus 
doamna Bug, respirând şuierat şi lăsând jos roata de tors, 
pentru a-şi şterge faţa cu şorţul. Nici urmă de 
obrăznicăturile de băieţi! 

Brianna a scos un mârâit care nu anunţa nimic bun 
pentru Jemmy şi Germain; asta, dacă îi prindea. Însă înainte 
ca ea să pornească înapoi, pe potecă, au apărut Roger şi 
lan cel Tânăr, cărând războiul de ţesut al lui Marsali, care 
fusese demontat pentru transport, devenind o legătură 
mare de bârne grele. Văzând drumul blocat, s-au oprit şi, 


oftând uşuraţi, au aşezat povara pe sol. 

— Ce s-a întâmplat? a întrebat Roger, plimbându-şi 
privirea de la un chip la altul şi uitându-se încruntat la 
capră. Unde sunt Jem şi Germain? 

— Pun rămăşag pe orice că diavolii ăştia s-au ascuns 
undeva, a spus Bree, dându-şi de pe faţă părul roşcat. 

Părul ei împletit în coadă se desfăcuse, aşa că şuviţe 
rătăcite i se lipiseră de faţa asudată. Pe moment, am fost 
recunoscătoare că buclele mele erau scurte; nu arătau 
grozav, dar nu reprezentau deloc o povară. 

— Să mă duc să-i caut? a întrebat lan, iţindu-şi faţa de 
sub vasul de lemn pe care îl căra pe cap, întors cu gura în 
jos. Nu puteau să ajungă prea departe. 

Sunetul unor paşi grăbiţi venind de undeva de jos ne-a 
făcut pe toţi să întoarcem capetele plini de speranţă în 
acea direcţie, dar nu erau băieţii, ci Marsali, aproape fără 
suflu şi cu ochii mari de disperare. 

— Henri-Christian, a spus ea gâfâind, uitându-se la noi 
toţi. E cu tine, mamă Claire? Bree? 

— Credeam că e cu tine, a răspuns Bree, înțelegând 
sentimentul de disperare al lui Marsali. 

— A fost. Micuţul Aidan McCallum l-a supravegheat în 
locul meu cât am încărcat lucrurile în căruţă. lar când m-am 
oprit ca să-l hrănesc - îşi duse mâna la piept - am observat 
că amândoi dispăruseră! M-am gândit că poate... 

Glasul i s-a stins, după care a început să examineze 
tufişurile aflate de-a lungul potecii, cu obrajii îmbujoraţi de 
oboseală şi de supărare. 

— Îl strâng de gât, a zis ea printre dinţii încleştaţi. Dar 
unde e Germain? a strigat, văzând-o pe Mirabel, care 
profitase de ocazie ca să se oprească şi să molfăie nişte 
mărăcini gustoşi de pe marginea potecii. 

— Totul începe să pară ceva plănuit, a remarcat Roger, 
evident amuzat. 

Şi lui lan situaţia i se părea amuzantă, însă privirile 
feroce ale femeilor tulburate le-au şters zâmbetele de pe 
faţă. 

— Da, du-te să-i cauţi, te rog, am spus eu, văzând că 
Marsali era pe cale să izbucnească în lacrimi sau să-şi iasă 
din minţi şi să arunce cu ceva. 


— Da, du-te! a zis ea tăios. Şi trage-le şi o mamă de 
bătaie. 


x 


— Ştii cumva unde sunt? a întrebat lan, umbrindu-şi ochii 
cu mâna, ca să se uite în susul stâncilor. 

— Poate. Pe aici. 

Roger şi-a croit drum printr-un desiş de ilice şi redbud:, 
cu lan în urma lui, şi a ieşit pe malul unui pârâu care curgea 
paralel cu poteca în acea porţiune. Dedesubt, a zărit locul 
de pescuit preferat al lui Aidan, lângă vad, însă acolo nu se 
vedea acum niciun semn de viaţă. 

Aşa că a pornit în sus, păşind prin iarba uscată şi deasă şi 
printre bolovanii instabili de pe malul pârâului. Mai toate 
frunzele căzuseră din castani şi din plopi şi acum alcătuiau 
covoare alunecoase cafenii şi aurii sub tălpi. 

Aidan îi arătase locul secret cu câtva timp în urmă, o 
peşteră mică, înaltă de cel mult un metru, ascunsă în vârful 
unei pante abrupte, năpădite de un desiş de puieţi de 
stejar. Stejarii erau dezgoliţi în acea perioadă, iar gura 
peşterii devenise vizibilă pentru cineva care ştia ce să 
caute. Acum se vedea de departe, căci din ea ieşea fum, 
care se furişa ca un văl pe faţa rocilor de deasupra, lăsând 
un miros înţepător în aerul uscat şi rece. 

lan a ridicat o sprânceană, întrebător. Roger a dat din 
cap şi a pornit în susul pantei, fără a se osteni să păstreze 
tăcerea. A auzit zgomotele unei încăierări venind din 
peşteră, tropăieli şi ţipete slabe, apoi a văzut un val de fum 
care a tremurat şi a dispărut, urmat de un sfârâit puternic 
şi de un nou val negru de fum ieşind pe gura peşterii, semn 
că cineva aruncase apă peste foc. 

In acest timp, lan s-a căţărat pe stânca de deasupra 
peşterii şi a văzut o crevasă îngustă din care se înălța un 
firicel de fum. Agăţându-se cu o mână de un corn crescut 
între pietre, s-a aplecat periculos de mult în faţă şi, 
ducându-şi cealaltă mână pâlnie la gură, a scos un răcnet 


23 Cercis canadensis, copac specific pentru estul Americii de Nord, 
numit şi copacul-lui-luda (n. tr.). 


mohawk înspăimântător, direct spre crevasă. 

Din peşteră s-au auzit ţipete ascuţite de groază, urmate 
imediat de un vălmăşag de copii, care, în graba lor de a 
ieşi, s-au împins şi s-au rostogolit, împiedicându-se unul de 
altul. 

— Hai, gata! 

Roger l-a înşfăcat cu precizie de guler pe Jem, care a 
încercat să fugă pe lângă el. 

— Joaca s-a terminat, amice. 

Cu grăsuţul Henri-Christian agăţat de talie, Germain a 
încercat să fugă în josul pantei, însă lan i-a sărit în faţă ca o 
pumă şi a înşfăcat sugarul, făcându-l pe Germain să se 
oprească împotriva voinţei lui. 

Doar Aidan a rămas liber. Văzându-şi camarazii căzuţi în 
captivitate, a ezitat pe marginea pantei, dorind să fugă, dar 
a cedat cu nobleţe şi s-a întors cu paşi târşâiţi ca să 
împărtăşească soarta celorlalți. 

— Gata, flăcăi! îmi pare rău, dar s-a terminat, le-a spus 
Roger pe un ton oarecum compătimitor. 

După ce aflase că Germain urma să plece, Jemmy fusese 
tulburat câteva zile la rând. 

— Unchiule Roger, noi nu vrem să plecăm, a spus 
Germain, uitându-se la el cu ochi mari şi rugători. Vrem să 
rămânem aici, putem trăi în peşteră, o să vânăm ca să ne 
hrănim. 

— Da, domnule, eu şi Jem o să împărţim mâncarea cu ei, 
a sărit Aidan în ajutorul celorlalţi. 

— Eu am adus câteva chibrituri făcute de mama ca să 
aibă foc şi să se încălzească, a intervenit Jem cu glas 
piţigăiat. Şi-am adus şi o pâine! 

— Vezi, unchiule? a spus Germain desfăcându-şi braţele 
cu graţie pentru a-şi întări vorbele. N-o să deranjăm pe 
nimeni! 

— Zici că nu deranjaţi pe nimeni, a rostit lan, pe un ton 
înţelegător. Spune-i asta maică-tii, bine? 

Germain şi-a dus din reflex mâinile la spate şi le-a pus 
protector pe fund. 

— Şi ce-a fost în capul tău de ţi-ai adus frăţiorul până 
aici? l-a întrebat Roger ceva mai sever. Nici nu a învăţat 
bine să meargă! Dacă făcea doi paşi afară de acolo - a 


arătat cu un semn din cap spre peşteră - s-ar fi dus de-a 
berbeleacul în prăpastie şi şi-ar fi frânt gâtul. 

— A, nu, domnule! l-a contrazis Germain, părând şocat, 
apoi s-a scotocit într-un buzunar şi a scos o bucată de 
sfoară. Când plec de acolo, o să-l leg, ca să nu să se 
rătăcească sau să cadă. Dar nu-l pot părăsi, i-am promis lui 
maman, atunci când s-a născut, că n-o să-l părăsesc 
niciodată. 

Pe obrajii slabi ai lui Aidan au început să curgă lacrimi. 
Total derutat, Henri-Christian a început să urle din simpatie, 
iar Jem şi-a simţit buzele tremurând. A reuşit să îşi smulgă 
mâna din strânsoarea lui Roger, a fugit spre Germain şi l-a 
prins pătimaş de talie. 

— Germain nu trebuie să plece, tati, nu-l lăsa să plece! 

Roger s-a frecat la nas, a schimbat o privire cu lan şi a 
oftat. 

S-a aşezat pe un bolovan şi i-a făcut semn lui lan, care nu 
prea ştia cum să îl ţină pe Henri-Christian. Cu un oftat de 
evidentă uşurare, lan i l-a predat lui Roger, iar sugarul, 
simțind nevoia de siguranţă, l-a prins pe Roger cu o mână 
de nas şi cu cealaltă de păr. 

— Ascultă, a bhailach, a început Roger reuşind cu greu să 
scape din strânsoarea copilului. Micuţul Henri-Christian are 
nevoie de mama lui ca să-l hrănească. Pentru numele lui 
Dumnezeu, abia îi dau dinţii - nu poate trăi aici, în 
sălbăticie, mâncând carne crudă cu voi, sălbaticilor! 

— Ba are dinţi! a spus cu hotărâre Aidan şi a întins o 
mână ca să-şi arate un deget muşcat. Uite! 

— Dar mănâncă terci, a zis şi Germain pe un ton destul 
de nesigur. O să măcinăm biscuiţi şi-i înmuiem în lapte. 

— Henri-Christian are nevoie de mama lui, a repetat 
Roger cu fermitate, şi mama ta are nevoie de tine. Doar nu 
te aştepţi să se descurce tot drumul până la New Bem cu 
căruţa, doi catâri şi cu surorile tale, ce zici? 

— Dar poate s-o ajute tata, a protestat Germain. Fetele 
ascultă de el, chiar şi când nu ascultă de altcineva! 

— Tatăl tău a plecat deja, l-a informat lan. A plecat călare 
ca să vă găsească un loc în care să staţi. Mama ta vine din 
urmă, cu toate lucrurile voastre. Roger Mac are dreptate, a 
bailach - mama ta are nevoie de tine. 


Faţa mică a lui Germain a pălit puţin. A coborât privirea 
spre Jemmy, care rămăsese agăţat de el, apoi s-a uitat în 
susul pantei, spre Aidan, şi a înghiţit în sec. Vântul care se 
înteţise i-a îndepărtat şuviţele blonde de pe faţă, făcându-l 
să pară tare mic şi fragil. 

— Bine, atunci, a spus el şi s-a oprit. 

L-a cuprins delicat pe Jemmy de umeri şi l-a sărutat pe 
creştetul roşcat. 

— O să mă întorc, vere, i-a zis. Şi tu o să vii în vizită 
acolo, lângă ocean. O să vii şi tu, l-a asigurat pe Aidan, 
uitându-se spre el. 

Aidan şi-a tras nasul, a dat aprobator din cap şi a coborât 
încet panta. 

Roger a întins mâna şi, cu blândeţe, l-a desprins pe 
Jemmy de Germain. 

— Urcă-te în spinarea mea, mo chuisle, a spus el. Panta e 
abruptă; o să mergi călare. 

Fără să aştepte vreo rugăminte, lan s-a aplecat şi l-a 
ridicat pe Aidan, care şi-a înfăşurat picioarele în jurul taliei 
lui, ascunzându-şi faţa brăzdată de lacrimi în cămaşa din 
piele de căprioară a lui lan. 

— Vrei şi tu călare? l-a întrebat Roger pe Germain, 
ridicându-se cu grijă sub greutatea celor doi copii. Dacă 
vrei, lan te poate căra şi pe tine. 

lan a încuviinţat şi a întins mâna, dar Germain a clătinat 
din cap, făcându-şi părul blond să fluture. 

— Non, unchiule Roger, a spus el atât de încet, încât 
Roger abia l-a auzit. O să merg singur. 

Apoi s-a întors şi a început să coboare cu atenţie panta 
abruptă. 

După o oră de mers, Brianna a început să îşi dea seama 
că nu porniseră la vânătoare. Traversaseră poteca făcută 
de o turmă mică de căprioare, pe care excrementele erau 
atât de proaspete, încât erau încă umede, dar lan ignorase 
acele semne şi continuase să urce panta cu hotărâre 
neobişnuită. 

Cu ei era şi Rollo care, după mai multe încercări 
nereuşite de a atrage atenţia stăpânului său spre câteva 
urme promițătoare, i-a părăsit dezgustat şi a pornit prin 
frunziş ca să vâneze de unul singur. 

Urcuşul era prea abrupt ca să permită discuţia, lucru cu 
care lan părea să fie de acord. Ridicând din umeri, Brianna 
l-a urmat, cu ochii aţintiţi asupra tufişurilor şi cu arma 
pregătită pentru orice eventualitate. 

Plecaseră în zori de la Ridge; trecuse bine de amiază 
când s-au oprit în cele din urmă pe malul unui pârâiaş fără 
nume. Brianna a văzut o viță-de-vie sălbatică înfăşurată în 
jurul trunchiului unui arbore de kaki care stătea aplecat 
peste pârâiaş; animalele mâncaseră mai toţi strugurii, însă, 
deasupra apei, încă atârnau câţiva ciorchini, la care ar fi 
putut ajunge doar cele mai îndrăzneţe veveriţe - sau o 
femeie înaltă. 

Brianna şi-a lepădat mocasinii şi a intrat în pârâu, icnind 
când apa rece ca gheaţa i-a învăluit pulpele. Strugurii erau 
copţi, gata să plesnească, atât de roşii încât băteau în 
negru şi lipicioşi din cauza sucului. Veveriţele nu ajunseseră 
la ei, însă viespile îi găsiseră, aşa că s-a uitat cu grijă când 
a răsucit codiţa unui ciorchine deosebit de apetisant. 

— Vrei să-mi spui ce căutăm de fapt? a întrebat ea, stând 
cu spatele spre lan. 

— Nu, a răspuns acesta, dar vocea i-a trădat zâmbetul. 

— Deci e o surpriză, da? 

A rupt codiţa ciorchinelui şi s-a întors să i-l arunce. 

lan l-a prins cu o singură mână şi l-a aşezat pe mal, 
alături de rucsacul jerpelit în care avea provizii. 


— Cam aşa ceva. 

— Cât timp nu mergem la o simplă plimbare... 

Brianna a rupt încă un ciorchine şi a păşit prin apă până 
la mal, aşezându-se apoi lângă lan. 

— Nu, nu e vorba de aşa ceva. 

lan a aruncat două boabe în gură, le-a strivit şi a scuipat 
cojile şi seminţele cu o uşurinţă care trăda experienţă. 
Brianna mânca mai elegant, muşcând o jumătate din boabă 
şi scoțând seminţele cu unghia. 

— Ar trebui să mănânci pieliţele, lan, au vitamine. 

El a ridicat din umeri, semn că se îndoia de asta, dar nu a 
spus nimic. Atât Brianna, cât şi mama ei îi explicaseră - şi 
încă de multe ori - ce însemnau vitaminele, dar cu prea 
puţin succes. Jamie şi lan se văzuseră nevoiţi să recunoască 
existenţa germenilor, deoarece Claire le arătase la 
microscop mările colcăitoare de microorganisme. Insă 
vitaminele erau, din păcate, invizibile şi puteau fi ignorate 
fără nicio problemă. 

— Surpriza asta se află mai departe de aici? 

Pieliţele boabelor erau, de fapt, foarte amare. Gura i s-a 
făcut pungă când a mestecat una. lan, care mânca şi 
scuipa pieliţele şi sâmburii cu hărnicie, a observat şi a 
zâmbit. 

— Da, ceva mai departe. 

Brianna a aruncat un ochi spre orizont; soarele începuse 
să coboare pe cer. Dacă aveau să se întoarcă acum, 
întunericul va cădea înainte să ajungă acasă. 

— Cât de departe? 

A scuipat pieliţa mestecată în palmă şi a aruncat-o în 
iarbă. 

lan a privit spre soare şi a strâns din buze. 

— Păi... cred că o să ajungem acolo cam pe la miezul zilei 
de mâine. 

— Poftim? lan! 

Tânărul şi-a plecat capul ruşinat. 

— lartă-mă, verişoară. Ştiu că trebuia să-ţi spun dintru 
început, dar m-am gândit că n-o să vii cu mine dacă-ţi zic 
cât de departe mergem. 

O viespe s-a lăsat pe ciorchinele din palma ei. Brianna a 
alungat-o fluturându-şi cealaltă mână. 


— Ştii că n-aş fi venit. Ce-a fost în mintea ta? Roger o să 
facă o criză de nervi! 

Ideea l-a amuzat pe vărul ei; colţurile gurii lui lan s-au 
ridicat ironic. 

— O criză? Mac? N-aş prea crede. 

— Ei bine, n-o să facă o criză de nervi, dar se va îngrijora. 
lar Jemmy îmi va simţi lipsa! 

— Nu, o să fie bine, a asigurat-o lan. l-am spus unchiului 
Jamie că vom fi plecaţi trei zile, iar el a zis că duce copilul în 
casa mare. Cu mama, Lizzie şi doamna Bug, care îl vor 
răsfăţa toate, micuțul Jem nici nu va simţi că eşti plecată. 

Probabil că era adevărat, însă asta nu i-a potolit iritarea. 

— l-ai spus tatei? lar el a zis „bine” şi amândoi v-aţi 
închipuit că e în ordine să... să mă târăşti prin pădure 
vreme de trei zile, fără să-mi spui despre ce e vorba? 
Sunteţi nişte... 

— Aroganţi, nesuferiţi, nişte scoțieni ticăloşi, a completat 
lan, imitând perfect accentul englezesc al lui Claire, aşa 
încât Brianna a izbucnit în râs, cu toate că era supărată. 

— Da, a aprobat ea, ştergându-şi zeama de struguri de 
pe bărbie. Exact! 

lan încă zâmbea, dar expresia feţei i se schimbase; nu o 
mai tachina. 

— Brianna, a spus el încet, cu un accent din Highland 
care transforma numele ei în ceva ciudat şi grațios. E vorba 
de ceva important, înţelegi? 

Acum nu mai zâmbea. Avea ochii aţintiţi asupra ei, calzi, 
dar serioşi. Ochii căprui erau singura urmă de frumuseţe de 
pe faţa lui lan Murray, însă exprimau o sinceritate atât de 
dulce şi de curată, încât simţeai, pentru o clipă, că te lasă 
să priveşti direct în sufletul lui. Brianna mai avusese prilejul 
de a se întreba dacă el era conştient de acest efect aparte, 
dar, chiar dacă era, oricui i-ar fi fost greu să-i reziste. 

— În regulă, a spus ea şi, încă iritată, dar resemnată, a 
alungat cu mâna o viespe care se rotea în jurul ei. Bine. Dar 
trebuia să-mi spui şi mie. Nu vrei să-mi spui nici acum? 

El a clătinat din cap şi a coborât ochii spre boaba de 
strugure pe care o desprindea din ciorchine. 

— Nu pot, verişoară, a spus el simplu. 

A aruncat boaba în gură şi s-a întors pentru a desface 


rucsacul - care, a observat ea, era suspect de încărcat. 

— Vrei nişte pâine sau o bucată de brânză? 

— Nu. Să mergem. 

Brianna s-a ridicat şi a scuturat frunzele moarte lipite de 
pantaloni. 

— Cu cât ajungem mai curând acolo, cu atât mai curând 
o să ne întoarcem. 


x 


S-au opri cu o oră înainte de asfinţit, cât mai era lumină 
suficientă pentru a strânge lemne de foc. S-a dovedit că 
rucsacul umflat conținea două pături, dar şi suficientă 
mâncare şi un ulcior cu bere - bine-venită după o zi 
întreagă de mers pe jos, mai mult la deal. 

— E foarte bună, a spus Brianna pe ton aprobator, 
mirosind gura recipientului după ce luase o înghiţitură 
lungă din lichidul aromat, cu gust pregnant de hamei. Cine 
a făcut-o? 

— Lizzie. A prins secretul de la Frau Ute. Înainte de... hm. 

Sunetul tipic scoţian, delicat, a descris circumstanţele 
dureroase ale desfacerii logodnei lui Lizzie. 

— Mda. Păcat, nu-i aşa? 

Brianna şi-a coborât genele, urmărindu-l pe furiş pe lan, 
pentru a vedea dacă va mai spune ceva despre Lizzie. Ea şi 
lan lăsaseră cândva impresia că ţineau unul la altul - însă el 
plecase la irochezi, iar apoi, când se întorsese, ea era deja 
logodită cu Manfred McGillivray. Acum, când amândoi erau 
din nou liberi... 

Ridicând doar din umeri în semn de aprobare, lan a evitat 
să facă vreun comentariu despre Lizzie, concentrându-se 
asupra procesului plicticos de a aprinde focul. Ziua fusese 
caldă şi mai rămăsese o oră de lumină, însă umbrele de sub 
copaci erau deja albăstrui, iar noaptea avea să fie 
friguroasă. 

— Mă duc să arunc o privire la pârâu, a zis Brianna, luând 
din rucsacul golit al lui lan un fir înfăşurat, cu un cârlig la 
capăt. Mi s-a părut că văd un iaz cu păstrăvi ceva mai jos 
de cotul pârâului, iar în curând o să iasă licuricii. 

— A, da. 


lan a încuviinţat, dar nu i-a acordat prea multă atenţie, 
pentru că potrivea grămăjoara de iască, înainte să scoată 
scântei cu bucata de cremene. 

Când a trecut de cotul pârâului, Bree a văzut că acolo nu 
se găsea un simplu iaz cu păstrăvi, ci unul creat de castori. 
Movila adăpostului lor se reflecta în apa liniştită, iar pe 
malul celălalt, se zăreau doi puieţi de salcie clătinându-se, 
evident pe cale să fie doborâţi de castori. 

A înaintat încet, privind cu precauţie. Castorii n-ar fi 
deranjat-o în vreun fel, dar s-ar fi năpustit în iaz, dacă o 
vedeau, nu doar stârnind stropi, ci bătând apa cu cozile 
pentru a da alarma. Brianna mai auzise aşa ceva; zgomotul 
era uimitor de puternic, amintind de o rafală de puşti, care 
putea speria toţi peştii pe o distanţă de kilometri, făcându-i 
să se ascundă. 

Pe malul iazului erau presărate bețe roase şi curățate 
complet, cum ar fi făcut orice dulgher priceput, dar niciunul 
dintre ele nu era proaspăt şi în apropiere nu se auzea decât 
suspinul vântului printre copaci. Castorii nu se ascundeau, 
dar niciunul nu se afla prin preajmă. 

Privind prevăzătoare spre malul celălalt al iazului, a pus 
în cârlig o bucăţică de brânză drept momeală, a rotit firul 
încet deasupra capului, făcând momeala să capete viteză, 
după care l-a eliberat şi l-a lăsat să zboare. Cârligul a 
aterizat cu un plescăit slab chiar în mijlocul iazului, însă 
sunetul nu a fost suficient de puternic pentru a alarma 
castorii; puieţii de salcie de pe mal au continuat să tresară 
şi să se legene sub asaltul dinţilor lor puternici. 

Aşa cum îi spusese lui lan, insectele de seară se ridicau 
deasupra apei. Simţea aerul răcoros şi plăcut, iar luciul apei 
se unduia şi licărea ca o mătase cenuşie mişcându-se în 
lumină. Norişori de țânțari pluteau prin văzduhul neclintit, 
pe sub copaci, pradă uşoară pentru tricopterele2* care se 
înălţau, pentru plecoptere?5 şi libelulele cu aripi egale, care 
îşi luau zborul de pe suprafaţa apei, proaspăt eclozate şi 
înfometate. 


24 Tricoptere sau frigane, insecte care trăiesc în ape stătătoare ca 
larve şi în aer când devin adulte (n. tr.). 

25 Insecte ale căror larve se dezvoltă în ape de munte, iar apoi ca 
zburătoare populează vegetaţia de pe maluri (n. tr.). 


Păcat că nu avea la ea o undiţă ca lumea sau muşte 
drept momeală, dar merita să facă o încercare. Tricopterele 
nu erau singurele insecte care se înălţau înfometate la 
crepuscul. Şi se ştia că păstrăvii voraci atacau aproape 
orice plutea în faţa lor - tatăl ei prinsese cândva unul doar 
cu un cârlig în care nu pusese decât nişte şuviţe înnodate 
din părul lui strălucitor. 

Era o idee şi asta. Zâmbi pentru sine, îndepărtând o 
şuviţă de păr care îi scăpase din coada împletită, şi începu 
să tragă încet firul spre mal. Insă probabil că acolo se aflau 
mai mulţi păstrăvi, iar brânza era... 

A simţit o smucitură puternică şi a tresărit surprinsă. 
Prinsese ceva? Firul a zvâcnit din nou şi un fior din adâncuri 
i-a străbătut braţul ca un curent electric. 

A petrecut următoarea jumătate de oră fără să 
gândească limpede, zbătându-se să prindă ceva. Era udă 
până la jumătatea coapsei, plină de înţepături de țânțari, 
iar încheietura mâinii şi umărul drept o dureau, dar trei 
peşti mari, de culoare argintie, sclipeau în iarba de la 
picioarele ei, făcând-o să se simtă ca un vânător satisfăcut. 
Şi încă avea câteva firimituri de brânză în buzunar. 

Tocmai îşi lăsa braţul pe spate pentru a arunca din nou 
firul cu cârlig, când un cor neaşteptat de ţipete şi de 
şuierături a sfârtecat calmul serii, iar nenumărați castori au 
ieşit din ascunzători, coborând în viteză de pe malul opus al 
iazului ca un pluton de tancuri mici, îmblănite. Brianna s-a 
uitat la ei cu gura căscată şi, din reflex, a făcut un pas 
înapoi. 

Apoi, ceva mare şi întunecat a apărut printre copacii, din 
spatele castorilor, iar un alt reflex i-a turnat adrenalină în 
membre, în timp ce se răsucea să fugă. Ar fi ajuns imediat 
printre copaci şi departe de locul acela, dacă nu ar fi călcat 
pe unul dintre peştii prinşi, alunecos sub piciorul ei ca o 
bucată de unt, şi nu ar fi căzut pe spate cu o totală lipsă de 
eleganţă. O poziţie perfectă ca să-l vadă pe Rollo ieşind în 
goană dintre copaci şi lansându-se ca o săgeată, într-o 
parabolă arcuită de pe mal. Graţios ca o cometă, a plutit 
prin aer şi a plonjat în iaz, printre castori, azvârlind în jur 
apă, ca un meteorit căzut. 


lan a ridicat privirea spre Brianna şi a rămas cu gura 
căscată. Şi-a plimbat ochii de la părul care îi şiroia de apă, 
la hainele mânjite de noroi şi la peştii - unul dintre ei puţin 
strivit - care atârnau pe un şnur de piele în mâna ei. 

— S-au cam luptat, nu? a întrebat el, arătând cu capul 
spre peşti. 

Colţurile gurii începeau să i se ridice într-un zâmbet. 

— Da, a răspuns Brianna şi a lăsat peştii să cadă pe 
pământ, în faţa lui. Dar nu la fel de bine precum castorii. 

— Castori, a repetat el şi şi-a frecat gânditor dosul mâinii 
de rădăcina nasului lung şi osos. Da, i-am auzit când s-au 
aruncat în apă. Te-ai bătut cu castorii? 

— L-am salvat pe nenorocitul tău de câine de castori, a 
spus Brianna şi a strănutat. 

S-a lăsat în genunchi în faţa focului aprins de curând şi, 
recunoscătoare, a închis ochii o clipă, simțind căldura pe 
corpul care îi tremura. 

— Deci Rollo s-a întors? Rollo! Unde eşti, potaie? 

Câinele masiv a apărut târâş dintr-un desiş, abia 
mişcându-şi coada drept răspuns la chemarea stăpânului. 

— Ce-am auzit despre castori, a madadh??? a întrebat lan 
cu glas aspru. 

Drept răspuns, Rollo s-a scuturat, dar din blana lui nu s-a 
răspândit decât o ceaţă fină de picături de apă. A oftat, s-a 
lăsat pe burtă şi, îmbufnat, şi-a sprijinit botul pe labe. 

— Probabil că voia doar peşte, dar castorii n-au înţeles 
asta. Au fugit de el pe mal, dar odată ajuns în apă... 

Brianna a clătinat din cap, storcându-şi poalele ude ale 
cămâăşii. 

— Ştii ce, lan? Curăţă tu peştii ăştia nenorociţi. 

lan făcea deja asta, despicându-l pe unul cu o singură 
tăietură pe pântec şi trecându-şi un deget prin interiorul lui. 
A azvârlit măruntaiele spre Rollo, care a scos încă un oftat 
şi s-a lipit de frunzele moarte, ignorând trataţia. 

— E rănit, cumva? a întrebat lan, uitându-se încruntat 
spre câine. 


26 Câine”, în gaelică (n. tr.). 


Brianna l-a fulgerat cu privirea. 

— Nu, nu e. Cred că îi e ruşine. Dar ai putea să întrebi 
dacă nu cumva sunt eu rănită. Ai idee ce dinți au castorii? 

Lumina scăzuse aproape de tot, dar Brianna a văzut 
umerii ciolănoşi ai lui lan scuturându-se. 

— Da, a spus el cu glas parcă sugrumat. Da, am văzut. 
Doar că... hm... nu te-au muşcat, nu? Vreau să spun că... S- 
ar fi văzut dacă te-ar fi muşcat. 

l-a scăpat un sunet slab care îi trăda amuzamentul şi a 
încercat să-l acopere tuşind. 

— Nu, a răspuns ea distant. 

Focul ardea bine, dar nu chiar mulţumitor. Adierea de 
seară adusese răcoare şi trecea prin țesătura umedă a 
cămăşii, atingându-i spinarea cu degete reci ca gheaţa. 

— N-a fost vorba atât de dinţi, cât de cozi, a spus Bree, 
ghemuindu-se ca să stea cu spinarea spre foc. 

Şi-a masat cu grijă braţul drept; avea o vânătaie care se 
întindea de la încheietura mâinii până la cot fiindcă un 
castor o lovise tare cu coada ca o padelă. Preţ de câteva 
momente, crezuse că lovitura îi fracturase vreun os. 

— A fost ca şi cum m-ar fi lovit cu o crosă... vreau să 
spun, cu o bâtă, s-a corectat ea. 

Castorii nu o atacaseră direct, desigur, dar să se afle în 
apă cu un câine speriat şi şase rozătoare, fiecare cântărind 
aproape treizeci de kilograme şi fiind într-o stare de agitaţie 
extremă, fusese ca şi cum ar fi trecut pe jos printr-o 
instalaţie automatizată de spălat maşini - un vârtej de 
stropi orbitori şi obiecte care zburau. Un fior i-a străbătut 
corpul şi, tremurând, şi-a strâns braţele la piept. 

— Uite, verişoară, a spus lan, scoţându-şi peste cap 
cămaşa din piele de căprioară. Imbracă asta! 

Brianna era prea înfrigurată şi zdrobită ca să refuze 
oferta. Retrăgându-se discret înapoia unui tufiş, s-a 
dezbrăcat de hainele ude şi a ieşit câteva clipe mai târziu 
purtând cămaşa lui lan şi una dintre pături înfăşurată în 
jurul taliei ca un sarong. 

— Nu mănânci îndeajuns, lan, a spus ea, aşezându-se din 
nou lângă foc şi măsurându-l cu ochi critici. Îţi ies coastele 
prin piele. 

Era adevărat. lan fusese întotdeauna zvelt, aproape slab, 


dar înfăţişarea lui costelivă din perioada adolescenţei 
păruse normală, urmarea faptului că oasele crescuseră mai 
repede decât restul trupului. 

Acum ajunsese la deplină maturitate şi avusese la 
dispoziţie un an sau doi să lase muşchii să recupereze 
timpul pierdut. Făcuse muşchi - Brianna vedea fiecare fibră 
de la braţe şi umeri - însă nodurile de pe şira spinării ieşeau 
mult mai tare în evidenţă pe pielea bronzată, iar umbrele 
coastelor aminteau de nisipul vălurit de la fundul unei ape. 

lan a ridicat din umeri, dar nu i-a răspuns, pentru că era 
atent să înfigă un peşte curăţat în nişte rămurele de salcie 
descojite spre a-l frige. 

— Şi nici nu dormi prea bine. 

L-a privit printre gene, stând de cealaltă parte a focului. 
Chiar şi în lumina scăzută, cearcănele şi faţa lui trasă erau 
evidente, deşi trăsăturile îi erau oarecum ascunse de 
tatuajele mohawk ce şerpuiau pe pomeţi. Cearcănele 
fuseseră observate de toţi în ultimele luni; mama ei voise 
să discute cu lan, dar Jamie o sfătuise să-l lase pe flăcău în 
pace; va vorbi el când va simţi că e momentul potrivit. 

— Ba dorm destul de bine, murmură lan fără să ridice 
ochii. 

Brianna nu putea spune dacă era sau nu pregătit să 
vorbească. Dar o adusese acolo. Dacă nu era pregătit, 
putea ajunge repede în situaţia asta. 

Se întrebase toată ziua care era scopul misterios al 
călătoriei lor şi de ce ea trebuia să-i fie tovarăşă. Dacă ar fi 
plecat la vânătoare, lan ar fi luat un bărbat; deşi trăgea 
bine cu puşca, la Ridge existau alţii mai buni decât ea, 
inclusiv tatăl ei. Şi oricare dintre ei ar fi fost mai potrivit 
decât ea să scoată un urs din bârlog sau să aducă acasă 
carne şi piei. 

În acel moment, se aflau pe pământurile cherokee; ştia 
că lan îi vizita des pe indieni şi era în relaţii bune cu 
oamenii din câteva sate. Dar, dacă ar fi fost vorba de ceva 
oficial, cu siguranţă că lan l-ar fi rugat pe Jamie să îl 
însoţească sau pe Peter Bewlie, care era căsătorit cu o 
indiancă ce putea sluji drept tălmaci. 

— lan, a rostit Brianna pe un ton care ar fi convins orice 
bărbat să se oprească din ce făcea. Uită-te la mine! 


El a ridicat capul brusc şi a privit-o fix. 

— lan, a spus Brianna ceva mai blând, asta are legătură 
cu soţia ta? 

lan a încremenit o clipă, cu ochii înneguraţi, de 
nepătruns. Aflat în umbra din spatele lui, Rollo a ridicat 
capul şi a scos un scheunat slab, întrebător. Asta a părut să 
îl trezească pe lan, care a clipit şi a coborât privirea. 

— Da, a răspuns el, părând destul de detaşat. Are. 

A modificat unghiul băţului pe care îl înfipsese în pământ, 
lângă foc; carnea albicioasă a peştelui s-a încreţit şi a 
sfârâit, rumenindu-se pe lemnul crud. 

Brianna a aşteptat ca el să mai spună ceva, dar lan a 
rămas tăcut - s-a mulţumit doar să desprindă o bucată 
dintr-un peşte pe jumătate fript şi s-o întindă câinelui, 
plesnind din limbă drept invitaţie. Rollo s-a ridicat şi a 
adulmecat îngrijorat urechea lui lan, apoi a catadicsit să ia 
bucata de peşte şi s-a întins din nou pe pământ, lingând-o, 
aşa fierbinte cum era, după care a hăpăit-o, căpătând 
suficient curaj ca să înghită capetele şi matele. 

lan a strâns din buze, iar Brianna şi-a dat seama după 
trăsăturile feţei că stătea în cumpănă. Intr-un târziu, s-a 
hotărât să vorbească. 

— Cândva mă gândisem să mă însor cu tine, să ştii. 

l-a aruncat o privire scurtă şi directă, iar Brianna s-a 
înfiorat uşor, înțelegând. Da, se gândise la asta. Şi, deşi nu 
avea nicio îndoială că propunerea lui fusese făcută cu cele 
mai sincere motive... era tânăr. Până în clipa aceea, 
Brianna nu îşi dăduse seama că el se gândise la toate 
amănuntele pe care le implica propunerea. 

Ochii lui i-au reţinut privirea, confirmând ironic că el chiar 
îşi imaginase cum ar fi fost să împartă patul cu ea - şi nu 
socotise perspectiva deloc neplăcută. Brianna s-a străduit 
să se stăpânească, pentru a nu se îmbujora şi a nu-şi feri 
privirea; asta i-ar fi discreditat pe amândoi. 

Brusc, pentru prima oară, s-a uitat la lan ca la un bărbat, 
nu doar ca la un văr adorabil. Şi apoi şi-a dat seama de 
căldura corpului său, care zăbovise în haina moale din piele 
de căprioară şi pe care o simţise când o îmbrăcase. 

— N-ar fi fost cel mai rău lucru din lume, a spus ea, 
căutând să adopte tonul lui detaşat. 


El a râs, iar liniile punctate ale tatuajelor nu au mai arătat 
chiar atât de sumbre. 

— Nu, a spus el. Poate nici cel mai bun - acela era Roger 
Mac, nu? Dar mă bucur să aud că n-aş fi fost cea mai 
proastă alegere. Mai bună decât Ronnie Sinclair, nu? Sau 
mai rea decât Forbes, avocatul? 

— Ha-ha, sigur. 

Refuza să se lase tulburată de tachinarea lui. 

— Tu ai fi fost măcar al treilea pe listă. 

— Al treilea? a întrebat el brusc interesat. Cum aşa? Cine 
a fost al doilea? 

Părea chiar ofensat că cineva ar fi putut să se situeze în 
faţa lui, iar 

Brianna a râs. 

— Lordul John Grey. 

— Da? în fine... Da, presupun că el ar fi fost bun, a 
recunoscut lan cu ranchiună în glas. Deşi, desigur, el... 

S-a oprit şi a aruncat o privire prevăzătoare în direcţia ei. 

Brianna a simţit că trebuie să dea dovadă de precauţie. 
Cunoştea lan preferinţele intime ale lui John Grey? Probabil 
că da, judecând după expresia ciudată de pe faţa lui - iar 
dacă nu ştia, nu era treaba ei să dezvăluie secretele 
lordului John. 

— L-ai cunoscut? a întrebat din curiozitate. 

lan plecase cu părinţii ei pentru a-l salva pe Roger din 
mâinile irochezilor, înainte ca lordul John să apară la 
plantaţia mătuşii ei, unde îl întâlnise ea însăşi. 

— A, da. 

Încă părea precaut, deşi se mai destinsese puţin. 

— Cu câţiva ani în urmă. Pe el şi... pe fiul lui. Adică fiul 
vitreg. Au venit la Ridge, călătorind prin Virginia şi au 
rămas o vreme. Eu l-am îmbolnăvit de pojar, a mărturisit 
lan zâmbind pe neaşteptate. Sau, cel puţin, a avut pojar. 
Mătuşa Claire l-a tratat şi l-a vindecat. Deci l-ai cunoscut şi 
tu pe omul ăsta? 

— Da, la River Run. lan, se arde peştele. 

Era adevărat, de aceea, cu o exclamaţie tipic scoțiană, 
lan a înşfăcat băţul dintre flăcări, după care şi-a fluturat 
degetele pârlite ca să le răcorească. Stinşi în iarba umedă, 
peştii s-au dovedit comestibili, chiar dacă erau crocanţi la 


margini, astfel că au constituit o cină destul de bună, la 
care s-au adăugat pâinea şi berea. 

— inseamnă că l-ai cunoscut pe fiul lordului John la River 
Run? a întrebat el, reluând discuţia. Willie, aşa îl cheamă. 
Un flăcăiaş simpatic. A căzut în privată, a adăugat el cu un 
aer gânditor. 

— A căzut în privată? a întrebat ea râzând. Mă faci să 
cred că era idiot. Ori era chiar atât de mic? 

— Nu, avea o statură potrivită pentru vârsta lui. Şi îi 
mergea capul destul de bine, pentru un englez. Vezi tu, nu 
a fost doar vina lui. Ne uitam la un şarpe, care se târa peo 
creangă spre noi şi... în fine, a fost un accident, a încheiat 
el, întinzându-i lui Rollo încă o bucată de peşte. Dar tu nu l- 
ai văzut pe flăcău, aşa e? 

— Nu. Şi cred că ai schimbat dinadins subiectul. 

— Aşa e. Mai vrei bere? 

Brianna l-a privit şi a ridicat o sprânceană - doar nu 
credea că va scăpa atât de uşor - dar a încuviinţat cu o 
mişcare din cap şi a acceptat urciorul. 

Au rămas tăcuţi o vreme, au băut bere şi au urmărit 
ultimele raze de lumină stingându-se, lăsând întunericul să 
cadă şi dând la iveală stelele. Aroma de pini s-a întețit, 
pentru că răşina lor se încălzise în cursul zilei şi, când şi 
când, Brianna auzea din depărtare, răsunând ca un foc de 
puşcă, câte un plesnet de avertisment când vreun castor 
lovea apa cu coada - era limpede că postaseră santinele 
pentru cazul în care Rollo ar fi încercat să se furişeze înapoi 
după căderea întunericului, şi-a spus ea ironic. 

lan îşi înfăşurase pătura în jurul umerilor, ca să se apere 
de frigul care sporea şi stătea întins pe iarbă, privind spre 
bolta cerului. 

Brianna nu se ferea să îl privească şi era sigură că el îşi 
dădea seama de asta. Faţa lui, deşi la fel de expresivă ca 
de obicei, părea liniştită - dar nu trăda precauţie. Se 
gândea, iar ea s-a mulţumit să îi ofere un răgaz; era 
toamnă, iar noaptea avea să fie suficient de lungă pentru 
multe. 

Brianna regreta că nu îi dăduse prin minte să o întrebe 
mai multe pe mama ei despre fata căreia lan îi spunea 
Emily - numele ei în limba mohawk avea prea multe silabe 


şi era aproape imposibil de pronunţat. O fată scundă, aşa îi 
spusese mama ei. Atrăgătoare, cu oase delicate şi foarte 
inteligentă. 

Acea Emily scundă şi inteligentă murise? Brianna credea 
că nu. Trăise suficient de mult în acea epocă şi văzuse 
destui bărbaţi îndurând moartea soţiei. Sufereau, îi durea, 
dar nu se comportau ca lan. 

Oare o luase cu el ca să o cunoască pe Emily? Era un 
gând uluitor, dar l-a alungat aproape imediat. Călătoria ar fi 
durat cel puţin o lună, poate chiar mai mult, până la 
teritoriul tribului mohawk. Totuşi... 

— Ştii, m-am întrebat dacă... a spus el pe neaşteptate, cu 
ochii îndreptaţi spre cer. Te... te simţi vreodată... anapoda? 

S-a uitat deznădăjduit spre ea, nesigur că vorbele lui 
exprimau ceea ce gândea, dar ea l-a înţeles perfect. 

— Da, tot timpul. 

A avut o senzaţie de uşurare neaşteptată fiindcă 
recunoscuse. El îi observă umerii căzuţi şi zâmbi puţin 
strâmb. 

— Ei bine... poate că nu tot timpul, s-a corectat ea. Când 
sunt în pădure, singură, e bine. Sau cu Roger, doar noi doi. 
Cu toate că şi atunci... 

L-a văzut pe lan ridicând din sprâncene şi s-a grăbit să 
explice. 

— Nu-i vorba de asta. Nu faptul că sunt cu el. Doar că... 
discutăm despre ce a fost. 

El i-a aruncat o privire în care compătimirea era 
amestecată cu interesul. Evident, voia să ştie ce „a fost”, 
dar a lăsat asta deoparte, pe moment. 

— In pădure? a repetat el. Înţeleg. Când sunt treaz, cel 
puţin. Când dorm, însă... 

Şi-a întors faţa spre cerul pustiu şi stelele care sclipeau 
mai puternic. 

— Ţi-e teamă când coboară întunericul? l-a întrebat ea. 

Brianna simţise asta din când în când; un moment de 
teamă profundă la crepuscul - o senzaţie de abandon şi de 
singurătate elementară când noaptea se înălța din pământ. 
O senzaţie care uneori persista, chiar şi când intra în 
cabană şi trăgea ivărul în urma ei. 

— Nu, a răspuns el, încruntându-se uşor. Dar ţie? 


— Doar puţin, a spus ea, făcând un semn cu mâna ca să 
alunge ideea. Nu tot timpul. Nu acum. Dar ce e cu dormitul 
în pădure? 

lan s-a ridicat în şezut, s-a legănat puţin pe spate, cu 
mâinile lui mari împreunate în jurul unui genunchi, dus pe 
gânduri. 

— In fine... a rostit el încet. Câteodată mă gândesc la 
poveştile vechi - din Scoţia, înţelegi? Şi la cele pe care le- 
am auzit uneori, când am trăit printre Kahnyen'kehaka. 
Despre lucruri care... pot ataca un om când doarme. Ca să-i 
fure sufletul. 

— Lucruri? 

In ciuda frumuseţii stelelor, Bree a simţit ceva mic şi rece 
alunecându-i pe spinare. 

— Ce lucruri? 

lan a tras aer în piept, apoi a expirat, încruntându-se. 

— Noi le numim sidhe în gaelică. Cei din tribul cherokee 
le spun Nunnahee. Şi tribul mohawk are nume pentru ele - 
şi nu doar unul. Dar când l-am auzit pe Mănâncă Ţestoase 
vorbind despre ele, am ştiut pe dată ce sunt. Acelaşi lucru 
ca la cei din vechime. 

— Zâne? a sugerat ea, dar îndoiala trebuie să-i fi răzbătut 
clar din voce, pentru că lan s-a uitat brusc la ea, cu ochii 
sticlindu-i, uşor iritat. 

— Nu, ştiu la ce te referi - Roger Mac mi-a arătat desenul 
pe care l-ai făcut pentru Jem, cu libelulele mici, umblând 
prin flori... 

A scos un sunet aspru din fundul gâtlejului. 

— Nu. Lucrurile astea sunt... 

A făcut un gest de neajutorare cu mâna şi s-a încruntat 
uitându-se spre iarbă. 

— Vitamine, a spus el brusc, ridicând ochii. 

— Vitamine, a repetat Brianna, frecându-şi locul dintre 
sprâncene. 

Avuseseră parte de o zi lungă şi grea, merseseră probabil 
douăzeci sau treizeci de kilometri, iar oboseala coborâse ca 
o apă în picioarele şi pe spinarea ei. Mai mult, vânătăile 
căpătate în bătălia cu castorii începeau să pulseze dureros. 

— Inţeleg. lan... eşti sigur că nu ai nimic la cap? 

A spus-o în glumă, însă vocea trebuie să-i fi trădat 


îngrijorarea reală că putea fi adevărat, pentru că el a 
chicotit cu tristeţe. 

— Nu. Ori cel puţin nu cred. Doar că... uite, lucrurile stau 
cam aşa. Nu poţi vedea vitaminele, dar tu şi mătuşa Claire 
ştiţi sigur că ele există, iar eu şi unchiul Jamie trebuie să vă 
credem pe cuvânt că aşa e. Eu ştiu la fel de multe despre... 
cei vechi. Mă crezi în privinţa asta? 

— Ei bine... 

Era cât pe ce să-l aprobe, ca să se facă pace între ei - 
însă o cuprinse o senzaţie, apărută brusc, rece ca umbra 
unui nor, şi n-a mai vrut să spună nimic care să confirme 
ideea. Nu cu voce tare. Şi nu acolo. 

— Aha, a făcut el, văzându-i expresia feţei. Deci ştii. 

— Nu, nu ştiu, a spus ea. Dar nu ştiu nici dacă nu există. 
Şi nu cred că e o idee bună să discutăm asemenea lucruri 
în pădure, noaptea, la un milion de kilometri de civilizaţie. 
Ne-am înţeles? 

El a schiţat un zâmbet şi a dat din cap aprobator. 

— Da. Şi, de fapt, nu asta am vrut să spun. E mai mult... 

S-a încruntat, concentrându-se. 

— Când eram mic, mă trezeam în patul meu şi ştiam 
imediat unde mă aflu, înţelegi? Acolo era fereastra - a 
întins o mână - şi pe masa de colo erau ligheanul şi urciorul 
cu apă, care avea o dungă albastră în partea de sus, iar 
dincolo - a arătat spre un tufiş de laur - era patul mare în 
care dormeau Janet şi Michael. Şi Jocky, câinele, stătea la 
capul patului trăgând vânturi de mama focului. Şi mai era 
mirosul de fum de turbă şi... în fine, chiar dacă mă trezeam 
în miez de noapte şi casa era tăcută în jurul meu, ştiam 
imediat unde sunt. 

Brianna a dat aprobator din cap, iar amintirile legate de 
camera ei din casa de pe strada Furrey au învăluit-o, vii ca 
o viziune care apare în fum. Pătura dungată din lână, care o 
înţepa sub bărbie, şi salteaua care păstra forma corpului ei 
în mijloc, cuprinzând-o ca o palmă mare şi caldă. Angus, 
cățelul din pluş îmbrăcat în haine scoțiene, cu beretă cu 
pompon, care împărțea patul cu ea, şi susurul liniştitor al 
vocilor părinţilor ei răzbătând din camera de zi, punctate de 
sunetul saxofonului din tema muzicală a serialului de 
televiziune Perry Mason. 


Dar, mai presus de toate, senzaţia de siguranţă absolută. 

A trebuit să închidă ochii şi a înghiţit de două ori în sec 
înainte de a vorbi. 

— Da, ştiu la ce te referi. 

— Da. Asta e. După ce am plecat de acasă, o vreme, am 
dormit în condiţii rele, când unchiul Jamie era în landă, sau 
ici şi acolo, în hanuri şi cârciumi. Mă trezeam şi nu aveam 
habar unde sunt - şi totuşi, ştiam că mă aflu în Scoţia. Era 
bine. 

A făcut o pauză, şi-a prins buza de jos între dinţi, ca şi 
cum s-ar fi chinuit să găsească vorbele potrivite. 

— Apoi... s-au întâmplat multe lucruri. Nu mai eram în 
Scoţia, iar casa... dispăruse. 

Povestea cu glas domol, dar Brianna a auzit în vocea lui 
ecoul unei pierderi. 

— Mă trezeam, fără să ştiu unde sunt - şi nici cine sunt. 

Acum stătea aplecat în faţă, cu mâinile lăsate liber între 
coapse şi privind fix spre foc. 

— Dar când m-am culcat cu Emily - de prima oară... Am 
ştiut. Am ştiut din nou cine sunt. 

A ridicat privirea spre Brianna; ochii săi întunecaţi erau 
umbriţi de sentimentul pierderii. 

— Sufletul meu nu mai rătăcea când dormeam - când 
dormeam cu ea. 

— Şi acum rătăceşte? a întrebat Brianna încet, după o 
clipă. 

El a confirmat cu o mişcare din cap. 

Vântul a şoptit printre crengile copacilor de deasupra lor. 
Bree a încercat să-l ignore, temându-se vag că, dacă 
asculta cu mai multă atenţie, ar putea desluşi cuvinte. 

— lan, a zis ea şi i-a atins foarte uşor braţul. Emily e 
moartă? 

El a rămas nemişcat preţ de un minut, apoi a inspirat 
adânc, suspinând, şi a clătinat din cap. 

— Nu cred. 

Cu toate acestea, tonul vocii i-a trădat îndoiala, iar 
Brianna a observat tulburarea de pe chipul lui. 

— lan, a spus ea foarte încet. Vino aici! 

El nu s-a mişcat, însă când ea s-a strecurat aproape şi l-a 
cuprins în braţe, el nu s-a opus. L-a tras jos, lângă ea, 


insistând ca el să rămână aproape, cu capul rezemat ca pe 
o pernă în adâncitura dintre umăr şi sânii ei, petrecându-şi 
un braţ pe după corpul lui. 

Instinct matern, s-a gândit Brianna cu ironie, uşor 
amuzată. Indiferent ce s-a întâmplat, primul lucru pe care îl 
faci este să îi iei în braţe şi să îi dezmierzi. lar dacă sunt 
prea grei pentru a-i ridica... şi dacă greutatea lui caldă şi 
sunetul răsuflării lui în urechea ei ţineau departe vocile 
aduse de vânt, cu atât mai bine. 

Brianna retrăi o amintire fragmentară, revăzu o imagine 
scurtă şi pregnantă a mamei ei stând în spatele tatălui ei, 
în bucătăria casei din Houston. El şedea pe un scaun cu 
spătar, aplecat pe spate, cu capul lipit de stomacul mamei, 
cu ochii închişi de durere sau de epuizare, în timp ce ea îi 
masa tâmplele. Ce se întâmplase? O durere de cap? însă 
faţa mamei ei era blândă, iar ridurile apărute după stresul 
zilei se netezeau treptat, odată cu mişcările pe care le 
făcea în acele momente. 

— Mă simt ca un nătărău, a spus lan sfios, însă nu s-a 
retras. 

— Nu eşti. 

lan a respirat adânc, s-a foit puţin şi s-a întins precaut pe 
iarbă, abia atingându-şi corpul de alei. 

— Da, în fine. Cred că nu, dacă zici tu, a murmurat el. 

S-a destins treptat, iar capul i s-a lăsat tot mai greu pe 
umărul Briannei, deoarece muşchii spinării se relaxau 
încetul cu încetul, încordarea lor scăzând sub palma ei. 
Foarte sfios, ca şi cum s-ar fi aşteptat ca verişoara lui să-l 
plesnească peste mână, lan a ridicat un braţ şi l-a aşezat 
peste ea. 

Părea că vântul încetase cu totul. Faţa lui lan strălucea în 
lumina focului, iar liniile punctate cu negru ale tatuajelor 
ieşeau în evidenţă pe pielea lui tânără. Părul moale, lipit de 
faţa Briannei, mirosea a fum şi a praf. 

— Spune-mi, l-a îndemnat ea. 

El a oftat adânc 

— Încă nu. Când ajungem acolo, bine? 

Nu a vrut să spună mai mult, astfel că au rămas întinşi 
amândoi pe iarbă, tăcuţi şi simțindu-se în siguranţă. 

Brianna s-a lăsat în voia somnului. Valurile lui blânde o 


purtau spre o senzaţie de pace, aşa că nu s-a opus. Ultimul 
lucru pe care l-a văzut a fost faţa lui lan, cu obrazul apăsat 
pe umărul ei şi cu ochii deschişi, urmărind flăcările. 


x 


Elanul Plimbăreț spunea o poveste. Era una dintre cele 
mai bune pe care le ştia, însă lan nu era întru totul atent. 
Stătea de cealaltă parte a focului, dar se uita la flăcări, nu 
la fata prietenului său. 

Foarte ciudat, s-a gândit. Se uitase la focuri toată viata, 
dar, cu exceptia acestor luni de iarnă, niciodată nu o 
văzuse pe femeia din ele. Desigur, deşi dădeau căldură 
multă şi miroseau plăcut, focurile de turbă nu scoteau 
flăcări mari. Da, la urma urmelor, ea era acolo, femeia 
aceea. A dat aprobator din cap, zâmbind. Elanul Plimbăreț a 
interpretat asta drept o aprobare a felului în care povestea 
şi a devenit mai dramatic în gesturi, încruntându-se 
înspăimântător şi  clătinându-se încoace şi încolo, 
dezvelindu-și dinţii şi mârâina, imitând glutonul?” pe care îl 
urmărise cu grijă până la bârlogul lui. 

Zgomotul i-a distras lui lan atenţia de la foc, astfel că a 
reuşit să prindă din nou firul poveştii. Exact la vreme, 
pentru că Elanul Plimbăreţ ajunsese la apogeul poveştii, iar 
tinerii din jurul lui îşi dădeau coate, aşteptând finalul. Elanul 
Plimbăreţ era scund şi masiv, nu se deosebea prea mult de 
gluton, ceea ce făcea ca imitaţiile lui să fie cu atât mai 
distractive. 

A întors capul, a strâmbat din nas şi a mâărâit printre 
dinţi, aşa cum ar fi făcut glutonul când ar fi simţit mirosul 
vânătorului. Apoi şi-a schimbat atitudinea într-o clipă, a 
devenit vânătorul, furişându-se cu grijă prin desișuri, 
oprindu-se, lăsându-se pe vine şi sărind brusc, țipând 
ascuțit când a atins cu fundul o plantă țepoasă. 

Bărbații din jurul focului au aclamat când Elanul 
Plimbăreţ a devenit glutonul, care la început a părut uimit 
de zgomot, apoi s-a înviorat când şi-a văzut prada. Animalul 


27 Mamifer carnivor din familia mustelidelor, semănând cu un urs mic 
(n. tr.). 


a sărit din bârlog, cu scheunături ascuţite de furie, îngrozit, 
vânătorul s-a retras şi s-a întors să fugă. Picioarele scurte 
ale Elanului Plimbăreţ au scurmat şi au lovit solul casei 
lungi, alergând pe loc. Apoi şi-a azvărlit braţele în aer şi s-a 
întins pe podea țipând disperat Aiii!, sugerând momentul în 
care glutonul i-a aterizat în spinare. 

Bărbații au strigat încurajări, lovindu-se cu palmele peste 
coapse, în vreme ce vânătorul atacat a reuşit să se 
rostogolească pe spate, dând din picioare şi din braţe şi 
blestemând, luptându-se cu animalul care încerca să îi 
sfârtece beregata. 

Lumina focului sclipea pe cicatricele care împodobeau 
pieptul şi umerii Elanului, adâncituri groase şi albicioase 
ivite pentru scurtă vreme în deschizătura largă a cămăşii 
lui, în timp ce el se zvârcolea demonstrativ cu braţele 
încordate în sus, împotriva duşmanului său nevăzut. Şi lan 
s-a trezit că se aplecase în față, cu răsuflarea tăiată şi cu 
umerii încordaţi de efort, cu toate că ştia ce va urma. 

Elanul Plimbăreţ făcuse asta de multe ori, dar nu dăduse 
greş niciodată. lan încercase acelaşi lucru, dar nu reuşise 
defel. vânătorul şi-a infipt călcâiele şi umerii în pământ, iar 
corpul i s-a îndoit ca un arc întins la maximum. Picioarele i- 
au tremurat şi brațele i-au vibrat - era limpede că puteau 
ceda în orice clipă. Bărbații din jurul focului şi-au ținut 
răsuflarea. 

Apoi s-a întâmplat: un pocnet slab şi brusc. Clar şi 
oarecum infundat, exact sunetul făcut de frângerea unui 
gât. Plesnetul de os şi de ligamente, înăbuşit de carne şi de 
blană. Vânătorul a rămas arcuit un moment, nevenindu-i să 
creadă, apoi, treptat, s-a lăsat pe pământ şi s-a ridicat în 
şezut, privind lung la cadavrul moale al duşmanului, pe 
care il strângea în mâini. 

S-a uitat în sus, în semn de mulțumire şi de rugăciune, 
apoi s-a oprit, strâmbând din nas. A coborât ochii, pe față i- 
a apărut o grimasă şi s-a şters teatral pe pantaloni, care 
fuseseră  murdăriţi de  dejecţiile urât mirositoare ale 
glutonului. Cei din jurul focului au izbucnit în hohote de râs 
ce cutremurau vatra focului. 

O găletuşă cu bere din molid trecea din mână în mână; 
cu fața strălucind de sudoare, Elanul Plimbăreţ a surâs larg 


şi a acceptat-o. Gâtlejul lui scurt şi gros s-a mişcat cu 
hărnicie, sorbind băutura acidulată ca şi cum ar fi fost apă. 
In cele din urmă, a coborât găletuşa şi s-a uitat în jur cu 
satisfacţie visătoare. 

— Hei, Fratele Lupului! Spune-ne o poveste! 

A aruncat găletuşa pe jumătate goală dincolo de foc; lan 
a prins-o la timp pentru ca doar câteva picături să se 
scurgă pe încheietura mâinii. A băut lichidul pătruns sub 
mânecă, a râs şi a clătinat din cap. A luat o gură scurtă din 
băutură şi i-a dat găletuşa lui Dormi cu Şerpii, care se afla 
alături de el. 

De cealaltă parte a lui lan, Mănâncă Ţestoase l-a împuns 
în coaste, ca să vorbească, însă lan a clătinat din nou din 
cap şi a ridicat din umeri, împungând cu bărbia spre Sarpe. 

Acesta, neavând nimic împotrivă, a aşezat uşor găletuşa 
în fața lui, s-a aplecat înainte, iar lumina focului i-a dansat 
pe chip când a început să vorbească. Nu era un actor la fel 
de desăvârşit ca Elanul Plimbăreț, însă era mai vârstnic - 
avea probabil treizeci de ani - şi călătorise mult în tinerețe. 
Trăise printre neamurile Assiniboin şi Cayuga şi ştia multe 
poveşti de la ele, pe care le spunea cu pricepere - chiar 
dacă nu transpira la fel de tare. 

— Înseamnă că vrei să ne vorbeşti mai târziu? i-a şoptit 
Țestoasă lui lan la ureche. Vreau să aud şi alte poveşti 
despre marea cea mare şi despre femeia cu ochi verzi. 

lan a încuviințat din cap. Prima oară se îmbătase rău, 
altfel n-ar fi vorbit despre Geillis Abernathy. Asta se 
întâmplase din cauză că băuseră din ginul oferit de 
negustor, iar senzaţia de amețeală pe care i-o provocase 
semăna cu cea pricinuită de băutura pe care ea i-o dăduse, 
deşi gustul fusese diferit. Il ametise făcându-l să nu mai 
vadă clar. Flăcările lumânărilor se dispersau şi alergau ca 
apa, iar flăcările focului păreau să umple vatra şi să sară 
din ea, licărind de jur-împrejurul camerei elegante, mici 
vâlvătăi reflectate de suprafeţele rotunjite de argint şi de 
sticlă, de pietre prețioase şi de lemn lustruit - strălucind cel 
mai puternic în ochii de culoare verde. 

A aruncat o privire în jur. Acolo nu erau suprafeţe 
lucioase. Oale din lut, lemne de foc şi stâlpii netezi ai 
cadrelor paturilor, pietre de măcinat şi coşuri împletite; 


până şi pânza şi blănurile purtate de oameni aveau culori 
terne şi catifelate, care estompau lumina. Probabil că doar 
amintirea acelor vremuri de amețeală i-o readusese în 
minte. 

Se gândea rareori la Stăpână, cum i se adresau sclavii şi 
ceilalţi băieţi; nu avea nevoie de un alt nume în afară de 
acela, pentru că nimeni nu işi putea imagina o altă femeie 
care să-i semene. Nu prețuia amintirile legate de ea, însă 
unchiul Jamie îi spusese să nu se ascundă de ele, iar el îi 
dăduse ascultare, socotind că era un sfat bun. 

A privit fix la foc, auzind doar pe jumătate povestea lui 
Șarpe despre Gâscă păcălindu-l pe Cel Rău pentru a aduce 
tutun oamenilor şi a salva viața Bătrânului. Aşadar, în foc o 
vedea pe Geillis vrăjitoarea? 

Și-a spus că nu. Femeia din foc îi transmitea o senzație 
de căldură care îi cobora de pe fața încinsă în piept, pentru 
a se încovriga jos, fierbinte, în pântece. Femeia din foc nu 
avea chip; îi vedea picioarele, spinarea îndoită, şuviță lungă 
şi mătăsoasă de păr, răsucindu-se spre el, dispărând într-o 
licărire; a auzit-o râzând, moale şi murmurat, departe - şi 
nu era râsul lui Geillis Abernathy. 

Cu toate acestea, cuvintele lui Țestoasă i-o aduseseră în 
minte şi de aceea o vedea acolo. A oftat în sinea lui şi s-a 
gândit ce poveste să spună când îi va veni rândul. Poate 
una despre sclavii gemeni ai doamnei Abernathy, negrii 
uriaşi care îi satisftăceau orice dorință; odată, îi văzuse 
ucigând un crocodil pe care il căraseră de la râu pentru a-l 
depune la picioarele ei. 

Nu îi păsa prea mult. Descoperise - după ce povestise în 
stare de beţie - că, vorbind despre ea în acel fel, ajungea 
să o privească exact aşa - ca şi cum ar fi fost o poveste 
interesantă, dar nu reală. Probabil că ea se întâmplase, aşa 
cum probabil şi Gâscă îi adusese tutun Bătrânului, dar nu 
părea că i s-a întâmplat lui. 

Și, la urma urmelor, el nu avea nicio cicatrice, ca Elanul 
Plimbăreţ, care să le amintească ascultătorilor sau lui însuşi 
că rostea adevărul. 

In realitate, se săturase de băut şi de poveşti. Adevărul 
era că tânjea să evadeze intre blănurile şi întunericul 
răcoros al patului-platformă, să se dezbrace şi să se 


lipească, gol şi fierbinte, de soția lui. Numele ei însemna 
Munceşte-cu-Mâinile, dar, în intimitatea patului, el îi spunea 
Emily. 

Aveau puțin timp; peste două luni, ea îl va părăsi ca să 
meargă la casa femeilor, iar el nu o va mai vedea. Încă o 
lună până la naşterea copilului, încă una după aceea pentru 
curățare... Gândul că va petrece două luni singur, fără să o 
aibă alături de el noaptea, era indeajuns ca să îl facă să 
întindă mâinile când găletuşa cu bere va ajunge din nou la 
el şi să bea din plin. 

Numai că găleata era goală. Prietenii lui au chicotit când 
el a ridicat-o cu fundul în sus deasupra gurii deschise şi, 
spre surprinderea lui, o singură picătură de culoarea ambrei 
i-a căzut pe nas. 

O mână mică s-a întins peste umărul lui şi i-a luat 
găletuşa, în vreme ce perechea ei a apărut peste celălalt 
umăr ținând una plină. 

El a luat găletuşa şi s-a răsucit, zâmbindu-i femeii. 
Munceşte-cu-Mâinile i-a răspuns la zâmbet; îi făcea o 
plăcere deosebită să-i anticipeze dorințele. A îngenuncheat 
în spatele lui, iar pântecul ei rotund i s-a lipit, cald, de 
spinare. L-a lovit uşor peste mână pe Țestoasă, care voia să 
ia găletuşa. 

— Nu, lasă-l pe soțul meu să bea! Spune poveşti mai 
frumoase când e beat. 

Țestoasă a închis un ochi, țintuind-o cu celălalt. Se 
legăna uşor. 

— Oare spune poveşti mai bune când e beat? a întrebat 
el. Sau noi credem că sunt mai bune pentru că suntem 
beti? 

Munceşte-cu-Mâinile a ignorat întrebarea filosofică şi apoi 
şi-a făcut loc lângă vatră, înghesuindu-şi fundul mic şi tare. 
S-a aşezat comod alături de lan, apoi şi-a încrucişat brațele 
peste pântecul umflat. 

Ea venise împreună cu alte femei tinere să aducă bere. 
Și-au făcut loc între bărbații tineri, murmurâna, împingând 
şi râzând. Se inşelase, s-a gândit lan în timp ce le privea. 
Lumina focului strălucea pe fețele lor, era reflectată de 
dinții lor, surprindea sclipirea umedă a ochilor lor şi carnea 
întunecată şi moale din gura lor atunci când râdeau. Focul 


sclipea pe fețele lor mai puternic decât pe cristalele şi pe 
argintăria din Rose Hall. 

— Aşa, soțul meu, a spus Emily, coborându-şi pleoapele 
cu un aer timid. Povesteşte-ne despre femeia cu ochi verzi. 

Gânditor, lan a luat o gură de bere, apoi încă una. 

— A, era vrăjitoare şi o femeie rea, dar făcea bere bună, 
a zis el. Emily a făcut ochii mari şi toată lumea a râs. lan s-a 
uitat în ochii ei şi a văzut totul, limpede; imaginea focului 
din spatele lui, minusculă şi perfectă, invitânadu-l să intre. 

— Dar nu la fel de bună ca a voastră, a adăugat el. 

A ridicat găletuşa în semn de noroc şi a băut cu nesat. 


70 
EMILY 


Brianna s-a trezit înţepenită şi cu dureri, dar având în 
minte un gând clar. Bine. Ştiu cine sunt. Dar nu ştia 
limpede unde se află, însă asta nu avea importanţă. A mai 
rămas întinsă câteva momente, simțindu-se ciudat de 
liniştită, în ciuda nevoii urgente de a se ridica pentru a 
urina. 

S-a întrebat de când nu se mai trezise singură şi liniştită, 
doar în tovărăşia propriilor gânduri. La drept vorbind, de 
când trecuse prin pietre, căutându-şi familia. Şi o găsise. 

— Din plin, a murmurat ea, întinzându-se cu grijă. 

A scos un geamăt, s-a ridicat nesigură şi şi-a târât 
picioarele spre un tufiş, ca să urineze. Apoi s-a îmbrăcat cu 
hainele ei, după care s-a întors la locul înnegrit unde fusese 
focul. 

Şi-a despletit părul încâlcit şi, oarecum ameţită de somn, 
a început să-l pieptene cu degetele. Nu se zărea nici urmă 
de lan, dar nu s-a îngrijorat. In jurul ei, pădurea vuia de 
cântecele păsărilor, dar nu erau chemări alarmate, ci doar 
sporovăiala veselă care nu s-a schimbat nici când ea s-a 
ridicat în picioare. Păsările o urmăreau de ore bune şi nici 
ele nu erau îngrijorate. 

Niciodată nu se trezea uşor, dar simpla plăcere de a nu fi 
sculată cu forţa din somn de cerinţele insistente ale altora 
făcea ca aerul dimineţii să pară deosebit de dulce, în ciuda 
izului amărui emanat de cenuşa focului stins. 

Aproape trează, şi-a trecut o mână de frunze de plop, 
umede de rouă, peste faţă, drept toaletă matinală, apoi s-a 
lăsat pe vine lângă locul înnegrit şi a început corvoada de a 
aprinde focul. Nu aveau cafea de fiert, dar probabil că lan 
plecase la vânătoare. Cu puţin noroc, vor avea ceva de 
fript, deoarece, cu excepţia unui colţ de pâine, mâncaseră 
tot ce fusese în rucsac. 

— La naiba, a mormăit ea, după ce a lovit cremenea şi 
amnarul între ele pentru a douăsprezecea oară, văzând 
cum scânteile se stingeau fără să aprindă nimic. 

Dacă lan i-ar fi spus că vor dormi în natură, şi-ar fi adus 


propria invenţie de aprins focul sau câteva chibrituri - deşi, 
gândindu-se mai bine, nu era convinsă că ar fi fost 
recomandabil. Chibriturile se puteau aprinde de la sine în 
buzunarul ei. 

— Cum făceau grecii? s-a întrebat cu voce tare, uitându- 
se încruntată la covoraşul minuscul de pânză carbonizată 
spre care încerca să trimită scântei care să-l aprindă. 
Trebuie să fi avut o metodă. 

— Cum făceau grecii ce anume? 

lan şi Rollo se întorseseră, după ce strânseseră vreo şase 
cartofi-dulci şi vânaseră o pasăre acvatică cu pene cenuşiu- 
albăstrui - probabil un bâtlan? Rollo a refuzat să o lase să 
se uite mai atent la pasăre şi a înşfăcat prada ca s-o 
devoreze sub un tufiş. Picioarele moi şi gălbui ale păsării 
erau târâte pe pământ. 

— Ce făceau grecii? a repetat lan, întorcându-şi 
buzunarul pe dos ca să scoată câteva castane cu pieliţă 
lucioasă, cafeniu-roşcat, scoase din cojile pline de ţepi. 

— Aveau ceva care se chema fosfor. Ai auzit de el? 

lan a clătinat nedumerit din cap. 

— Nu. Ce e acela? 

— O substanţă, a răspuns Brianna, negăsind un cuvânt 
mai potrivit. Lordul John mi-a trimis puţin fosfor, aşa că am 
putut să fac chibrituri. 

— Chibrituri? a întrebat lan, privind-o bănuitor. 

Bree s-a uitat la el un moment, căci mintea ei încă 
împăcilită înţelegea cu lentoare mersul discuţiei. 

— Aha, a spus ea după ce şi-a dat seama că el nu ştia 
despre ce vorbeşte. Mă refeream la aprinzătoarele alea pe 
care le-am făcut. Fosforul se aprinde de la sine. O să-ţi arăt 
când ne întoarcem acasă. 

A căscat şi a făcut semn către grămăjoara de surcele 
neaprinse din cercul pentru foc. 

lan a scos un sunet scoţian de îngăduinţă şi a luat 
cremenea şi amnarul. 

— Aprind eu focul. Tu coci castanele, bine? 

— Bine. Ar trebui să-ţi pui cămaşa pe tine. 

Hainele Briannei se uscaseră şi, cu toate că simţea lipsa 
cămăşii din piele de căprioară, cămaşa ei din lână groasă şi 
uzată era caldă şi moale. Era o zi însorită, dar răcoroasă la 


o oră atât de matinală. lan lăsase jos pătura ca să aprindă 
focul, iar pe umerii dezgoliţi i se vedea pielea încreţită de 
frig. Însă el a clătinat uşor din cap, vrând să spună că avea 
s-o îmbrace puţin mai târziu. Deocamdată, cu vârful limbii 
iţindu-se în colţul gurii, concentrat, a scăpărat încă o dată 
cremenea şi amnarul, apoi şi-a retras limba, mormăind 
ceva. 

— Ce-ai spus? 

Brianna se opri cu o castană pe jumătate descojită între 
degete. 

— A, nu-i decât un... 

A mai lovit o dată şi a prins o scânteie, care a sclipit ca o 
steluţă pe un cărbune. Cu mişcări iuți, a atins un fir de iarbă 
uscată de ea, apoi încă unul şi din ele s-a ridicat un firicel 
de fum. A adăugat o bucată de scoarță de copac, iarbă, o 
mână de aşchii şi, în cele din urmă, rămurele de pin 
aşezate cruciş. 

— Am făcut o vrajă, a încheiat el, zâmbindu-i peste focul 
încă firav din faţa lui. 

Bree a aplaudat câteva clipe, apoi s-a apucat să taie în 
cruciş pieliţa castanei pe care o ţinea, ca să nu plesnească 
în foc. 

— Pe asta n-am mai auzit-o, a zis ea. Spune-mi cuvintele. 

— Oh! 

lan nu roşea cu uşurinţă, însă acum pielea de pe gât i se 
întunecase puţin. 

— E... nu-i în gaelică. E în Kahnyen'kehaka. 

Brianna a ridicat din sprâncene, mirată atât de uşurinţa 
cu care el pronunţase cuvântul, cât şi de ceea ce spusese. 

— lan, gândeşti vreodată în limba mohawk? l-a întrebat 
din curiozitate. 

El i-a aruncat o privire surprinsă, ba chiar temătoare, s-a 
gândit ea. 

— Nu, a răspuns el scurt şi s-a ridicat de pe călcâie. Aduc 
nişte lemne. 

— Am eu câteva, a apus ea, reţinându-l cu privirea. 

A întins mâna în spate şi a aruncat pe focul care sporea o 
creangă de pin, căzută pe sol. Acele uscate au luat foc 
exploziv, azvârlind un roi de scântei şi s-au mistuit, dar 
coaja zgrunţuroasă a crengii s-a aprins şi a început să ardă. 


— Ce e? a întrebat ea. E legat de ce-am spus despre 
gânditul în limba mohawk? 

lan a strâns din buze, nedorind să răspundă. 

— M-ai rugat să vin cu tine, a continuat ea, cu glas nu 
tăios, ci ferm. 

— Aşa e. 

lan a inspirat adânc, apoi a coborât privirea spre cartofii- 
dulci pe care îi îngropa în cărbunii încinşi pentru a se coace. 

Ea a continuat să cresteze castanele fără să se 
grăbească şi l-a urmărit cât el s-a gândit, încercând să se 
hotărască. Din spatele lui se auzea un molfăit, iar de sub 
tufişul în care se afla Rollo ţâşneau smocuri de puf şi pene 
cenuşiu-albăstrui. 

— Ai visat ceva noaptea trecută? a întrebat lan pe 
neaşteptate, atent la ceea ce făcea. 

Ea regreta că el nu adusese ceva care să semene a 
cafea, însă era destul de trează ca să fie capabilă să 
gândească şi să răspundă coerent. 

— Da, a spus ea. Am multe vise. 

— Da, ştiu. Roger Mac mi-a spus că le notezi câteodată. 

— Serios? 

Afirmația o deşteptă mai rapid decât orice cană cu cafea. 
Nu-şi ascunsese niciodată caietul cu vise faţă de Roger, dar 
nici nu discutaseră despre asta. Cât de mult citise Roger 
din caietul ei? 

— Nu mi-a spus nimic despre ele, a asigurat-o lan, 
surprinzându-i tonul vocii. Doar că le notezi câteodată. De 
aceea m-am gândit că probabil sunt importante. 

— Doar pentru mine, a spus ea, dar cu precauţie. De 
ce...? 

— Vezi tu, Kahnyen'kehaka preţuiesc tare mult visele. 
Chiar mai mult decât highlanderii. 

A ridicat privirea, zâmbind vag, apoi s-a uitat la cenuşa 
sub care îngropase cartofii-dulci. 

— la spune, ce-ai visat azi-noapte? 

— Păsări, a răspuns Brianna, încercând să îşi aducă 
aminte. Multe păsări. 

Destul de normal, s-a gândi ea. Pădurea fusese inundată 
de cântece de păsări cu mult înainte de ivirea zorilor, era 
firesc să i se strecoare în vise. 


— Da? s-a arătat lan interesat. Şi păsările erau vii? 

— Da, a spus ea nedumerită. De ce? 

El a dat aprobator din cap şi a ridicat o castană ca s-o 
ajute. 

— E bine să visezi păsări vii, mai ales dacă şi cântă. Nu e 
bine să vezi păsări moarte în vis. 

— Sigur erau vii şi cântau, l-a asigurat ea, aruncând o 
privire spre creanga de deasupra lui, unde aterizase o 
pasăre cu aripi negre şi cu pieptul de un galben sclipitor, 
urmărind cu interes pregătirile pentru micul dejun. 

— Ţi-a vorbit vreuna dintre ele? _ 

Ea s-a uitat lung la el, dar se vedea că era serios. In fond, 
s-a gândit ea, de ce nu ţi-ar vorbi o pasăre în somn? 

A clătinat totuşi din cap. 

— Nu. Făceau... 

A pufnit în râs, amintindu-şi brusc. 

— Îşi făceau cuib din hârtie igienică. Visez tot timpul 
hârtie igienică. E un fel de hârtie subţire şi moale pe care o 
foloseşti ca să-ţi ştergi, hm, dosul, i-a explicat ea văzând 
expresia de mirare de pe faţa lui. 

— Te ştergi la fund cu hârtie? 

S-a holbat la ea, cu gura căscată de groază. 

— Dumnezeule mare, Brianna! 

— Asta e. 

S-a frecat la nas cu mâna, străduindu-se să nu râdă de 
expresia lui. Probabil că era scandalizat; în colonii nu erau 
fabrici de hârtie şi, în afară de cantităţile mici de hârtie 
făcute manual, precum cea făcută de ea, fiecare foaie era 
importată din Anglia. Hârtia era preţuită şi păstrată cu 
sfinţenie; tatăl ei, care îi trimitea frecvent scrisori surorii lui 
din Scoţia, scria în mod normal, apoi întorcea foaia şi mai 
adăuga câteva rânduri perpendicular, ca să economisească 
spaţiul. Nici nu era de mirare că lan era şocat! 

— E foarte ieftină, l-a asigurat ea. Serios. 

— Nu la fel de ieftină ca un cocean de porumb, pun 
rămăşag, a spus el, privind-o printre gene cu suspiciune. 

— Mă crezi sau nu, cei mai mulţi oameni din vremea mea 
nu vor avea coceni la îndemână, a continuat ea, încă 
amuzată. Şi să-ţi spun ceva, lan - hârtia de toaletă e mu/t 
mai plăcută decât un cocean uscat. 


— Mai plăcută, a mormăit el, încă zdruncinat până în 
adâncul fiinţei. Mai plăcută! lisuse şi Sfântă Fecioară! 

— M-ai întrebat ce-am visat, i-a reamintit ea. Tu ai avut 
vreun vis noaptea trecută? 

— Oh. Da... adică nu. 

Cu o oarecare dificultate, şi-a mutat atenţia de la ideea 
scandaloasă a hârtiei de toaletă. 

— Sau cel puţin nu mi-l amintesc. 

Privindu-i faţa suptă, Brianna şi-a dat brusc seama că o 
explicaţie a insomniilor lui putea fi teama de visele pe care 
le-ar fi avut. 

De fapt, acum se temea că ea va insista asupra 
subiectului. Fără să o privească în ochi, lan a ridicat urciorul 
gol şi a plescăit din limbă către Rollo, care a pornit în urma 
lui, cu câteva pene cenuşiu-albăstrui prinse de fălci. 

Când lan s-a întors, ea tăiase pieliţa ultimelor castane şi 
vârâse fructele în cenuşă, să se coacă împreună cu cartofii- 
dulci. 

— Ai venit la ţanc, a strigat ea când l-a văzut. Cartofii- 
dulci sunt gata. 

— La ţanc, cât pe ce, i-a răspuns el zâmbind. Uite ce-am 
adus! 

Avea în mână un fagure de miere, furat dintr-un stup de 
albine, şi încă destul de rece, astfel că mierea groasă a curs 
încet, sfârâind când a atins cartofii şi transformându-se în 
picături aurii şi dulci. Cu garnitură de castane dulci, bine 
coapte, şi cu apă rece de la pârâu drept băutură, era cel 
mai bun mic dejun de care avusese parte Brianna de când 
părăsise timpul ei. 

A şi recunoscut asta, şi lan a ridicat o sprânceană 
stufoasă, ironic. 

— Serios? Şi ce mâncai mai bun? 

— Aa... gogoşi cu ciocolată, probabil. Ori ciocolată 
fierbinte, cu bezele. Chiar duc dorul ciocolatei. 

Deşi nu putea spune că ducea dorul ciocolatei acum, 
când îşi lingea mierea de pe degete. 

— Fugi de-aici! Am băut ciocolată. 

lan a strâns din pleoape şi şi-a ţuguiat buzele într-un 
dispreţ exagerat. 

— O chestie neplăcută, amară. Deşi la Edinburgh plăteşti 


o groază de bani pentru o ceşcuţă, a adăugat el cu simţ 
practic, deschizând ochii. 

Brianna a râs. 

— Acolo de unde vin eu se pune zahăr în ciocolată, l-a 
asigurat ea. E dulce. E 

— Zahăr în ciocolată? Asta-i cel mai decadent lucru de 
care am auzit, a spus el cu severitate. Chiar mai rău decât 
hârtia de şters la fund. 

Ea a observat sclipirea de amuzament din ochii lui şi s-a 
mulţumit să pufnească, ciugulind ultimele fărâme de cartof- 
dulce de pe coaja înnegrită. 

— Într-o bună zi o să fac rost de ciocolată, lan, a spus ea, 
aruncând coaja moale şi lingându-şi degetele ca o pisică. O 
să pun zahăr în ea şi o să-ţi dau să guşti. Şi atunci să văd 
ce părere o să ai! 

A fost rândul lui să pufnească, de astă dată binedispus, 
dar nu a mai făcut nicio remarcă, preferând să se 
concentreze asupra degetelor pe care şi le lingea. 

Rollo îşi însuşise resturile de fagure şi, foarte încântat, 
rodea zgomotos ceara. 

— Câinele ăsta are o digestie de crocodil, a constatat 
Brianna, clătinând din cap. Există ceva ce refuză să 
mănânce? 

— Ei, încă n-am încercat cuie. 

lan a zâmbit scurt, dar n-a reluat firul discuţiei. Neliniştea 
care îl cuprinsese când vorbise despre vise dispăruse în 
timpul micului dejun, dar acum părea să revină. Soarele se 
ridicase binişor pe cer, dar el nu dădea niciun semn că ar 
avea de gând să pornească la drum. S-a mulţumit să 
rămână aşezat, cu braţele strânse în jurul genunchilor, 
privind gânditor la foc, în vreme ce soarele răpea 
strălucirea flăcărilor. 

Fiindcă lan nu se grăbea să plece, Brianna a aşteptat 
răbdătoare, cu ochii aţintiţi asupra lui. 

— Şi ce mâncai dimineaţa când trăiai printre indienii 
mohawk, lan? 

lan s-a uitat la ea şi a ridicat un colţ al gurii. Nu era un 
zâmbet, ci o mărturisire ironică. A oftat, apoi şi-a lăsat 
capul pe genunchi, ascunzându-şi faţa. A stat posomorât o 
vreme, apoi, încet, s-a îndreptat de spate. 


— Păi, a spus pe un ton degajat, asta depindea de 
cumnatul meu. Cel puţin la început. 


x 


lan Murray socotea că destul de curând avea să fie silit 
să facă ceva în privinţa cumnatului său. Nu că ar fi fost un 
cuvânt potrivit să descrie relaţia dintre ei. Cu toate astea, 
Elanul Soarelui era soţul lui Priveşte-la-Cer, care, la rândul 
ei, era sora soţiei lui. Potrivit concepţiilor Kahnyen'kehaka, 
asta nu presupunea nicio relaţie între bărbaţi, dincolo de 
aceea de oameni ai clanului, însă lan se gândea la Elanul 
Soarelui cu partea de alb a minţii lui. 

Asta era partea secretă. Soţia lui ştia engleză, dar nu 
foloseau limba nici măcar în cele mai intime momente. El 
nu rostea niciun cuvânt în scoțiană sau în engleză cu voce 
tare şi nu auzise nicio vorbă în acele limbi în anul în care 
alesese să rămână acolo, pentru a deveni Kahnyen'kehaka. 
Se presupunea că uitase ceea ce fusese înainte. Însă găsea 
în fiecare zi câteva momente de singurătate şi, ca să nu 
uite cuvintele, numea în tăcere obiectele din jurul lui, 
auzind numele lor englezeşti răsunând cu ecou în partea de 
alb a minţii lui. 

Oală, gândea în sinea lui, uitându-se la vasul din lut care 
se încălzea în cenuşă. De fapt, nu era singur în acele 
momente. Însă se simţea complet străin. 

Porumb, gândea el, rezemându-se de trunchiul lustruit al 
unui copac ce alcătuia un stâlp al casei lungi. Câteva 
mănunchiuri de ştiuleţi de porumb atârnau deasupra lui, viu 
colorați prin comparaţie cu sacii cu boabe de porumb care 
se vindeau în Edinburgh - însă tot porumb era. Ceapă, îşi 
spunea, plimbându-şi ochii peste legăturile împletite de 
bulgări galbeni. Pat. Blănuri. Foc. 

Zâmbind, soţia lui se rezema de el, iar cuvintele alergau 
laolaltă prin mintea lui. Păru/negrustrălucitorprecum corbul 
sânimuguri coapseatâtderotundeohdaohdaohaaemily... 

Ea i-a pus în mână un bol cald, iar aroma bogată de 
iepure, porumb şi ceapă s-a înălţat, gâdilându-i nările. 
Tocană, s-a gândit el, iar curgerea alunecoasă a cuvintelor 
s-a oprit în momentul în care mintea i s-a concentrat asupra 


mâncării. El i-a zâmbit şi şi-a lăsat mâna peste a ei, mică şi 
viguroasă sub a lui, curbată în jurul bolului din lemn. 
Zâmbetul femeii s-a lăţit, apoi ea s-a retras şi s-a ridicat să 
mai aducă mâncare. 

A urmărit-o plecând, admirându-i mişcarea şoldurilor. 
Apoi l-a văzut pe Elanul Soarelui - urmărind şi el scena din 
uşa casei lui. 

Ticălosul, s-a gândit lan, foarte limpede. 


x 


— Ne-am înțeles bine la început, a spus lan. În general, 
Elanul Soarelui e om de treabă. 

— În general, a repetat Brianna, stând nemişcată şi 
uitându-se la lan. Şi când nu e? 

lan şi-a trecut o mână prin păr, făcându-l să arate 
precum ţepii unui porc-spinos. 

— Păi... partea care ţinea de prietenie. Am fost prieteni, 
la început, înţelegi? Fraţi, de fapt, fiindcă făceam parte din 
acelaşi clan. 

— Şi aţi încetat să fiţi prieteni din cauza... soţiei tale? 

lan a oftat adânc. 

— Vezi tu... Kahnyen'kehaka au o concepţie despre 
căsătorie care... seamănă cu cea din Highlanas. Adică 
părinţii se ocupă de aranjarea căsătoriei. De multe ori, i-au 
văzut pe copii crescând şi când un flăcău şi o fată par să se 
potrivească... Şi dacă ei provin din clanurile potrivite... Aici 
lucrurile diferă puţin, înţelegi? a adăugat el şi s-a întrerupt. 

— În cazul clanurilor? 

— Da. În Highlands, te căsătoreşti de cele mai multe ori 
în cadrul clanului, cu excepţia cazului în care vrei să faci o 
alianţă cu alt clan. În cazul naţiilor irocheze însă, nu poţi 
niciodată să te căsătoreşti cu cineva din propriul tău clan. 
Te poţi căsători numai cu cineva din anumite clanuri, nu din 
altele. 

— Mama mi-a spus că irochezii i-au amintit mult de 
highlanderi, a precizat Brianna, uşor amuzată. Nemiloşi, dar 
primitori, aşa s-a exprimat ea, dacă ţin bine minte. Asta, 
dacă nu punem la socoteală torturile, poate, şi arderea de 
vii a duşmanilor. 


— Mama ta n-a auzit câteva dintre poveştile unchiului 
Jamie despre bunicul lui, i-a răspuns lan, zâmbind ironic. 

— Cine, lordul Lovat? 

— Nu, celălalt, Seaumais Ruaidh - lacob cel Roşu, aşa îi 
spunea unchiul Jamie. Un bătrân rău, aşa spunea mama; i- 
ar pune în umbră pe irochezi în privinţa cruzimii, din câte 
am auzit. 

A dat din mână, trecând peste această digresiune, şi a 
revenit la subiect. 

— În fine, când m-au luat Kahnyen'kehaka şi mi-au dat 
un nume, am fost adoptat de Clanul Lupului, înţelegi? a 
spus el, făcând un gest din cap către Rollo, care mâncase 
fagurele cu tot cu albine, iar acum, gânditor, îşi lingea 
labele. 

— Foarte nimerit, a murmurat ea. Şi Elanul Soarelui din 
ce clan era? 

— Al Lupului, bineînţeles. lar mama, bunica şi surorile lui 
Emily erau din clanul Ţestoasei. Dar, cum spuneam, dacă o 
fată şi un băiat din clanuri diferite par să se potrivească 
unul cu celălalt, atunci mamele vorbesc între ele - ei 
numesc toate mătuşile „mamă”. Aşa că în treaba asta sunt 
amestecate multe mame. lar dacă toate mamele, bunicile 
şi mătuşile se înţeleg că ar fi o pereche potrivită... cei doi 
se căsătoresc, a adăugat lan dând din umeri. 

Brianna s-a lăsat pe spate, cu braţele strânse în jurul 
genunchilor. 

— Dar tu nu aveai o mamă care să vorbească în numele 
tău. 

— Da, chiar mă întreb ce-ar fi zis mama dacă ar fi fost 
acolo, a spus el şi, în ciuda aerului serios, a zâmbit. 

Brianna, care o cunoscuse pe mama lui lan, a râs 
gândindu-se la asta. 

— Mătuşa Jenny i-ar ţine piept oricărui mohawk, bărbat 
sau femeie, l-a asigurat ea. Şi ce s-a întâmplat după aceea? 

— Am iubit-o pe Emily, a răspuns el foarte simplu. Şi ea 
m-a iubit. 

Această stare de lucruri, care a devenit rapid evidentă 
pentru toţi cei din sat, a dat naştere unor comentarii 
considerabile. Era de aşteptat ca Wakyo'teyehsnonhsa, 
Munceşte-cu-Mâinile, fata pe care lan a numit-o Emily, să 


se mărite cu Elanul Soarelui, care fusese oaspete la vatra 
familiei fetei încă din copilărie. 

— Şi asta a fost, a spus lan, desfăcându-şi braţele şi 
ridicând din umeri. Ea mă iubea şi a spus-o clar. 

Când fusese luat în clanul Lupului, lan ajunsese la părinţii 
adoptivi - părinţii mortului în locul căruia fusese adoptat. 
Mama lui vitregă s-a arătat oarecum surprinsă de situaţie, 
dar, după ce a discutat problema cu alte femei ale clanului, 
a mers să vorbească oficial cu Tewaktenyonh, bunica lui 
Emily, cea mai influentă femeie din sat. 

— Şi aşa ne-am căsătorit. 

Purtând cele mai bune straie şi însoţiţi de părinţi, cei doi 
tineri au stat alături pe o bancă, în faţa oamenilor satului şi 
au schimbat coşuri - al lui, cu blănuri de samur şi de castor 
şi cu un cuţit bun, simbolizând dorinţa lui de a vâna şiao 
ocroti; al ei, plin cu cereale, fructe şi legume, simbolizând 
dorinţa ei de a planta, de a culege şi de a se îngriji de el. 

— lar patru luni mai târziu, a adăugat lan, Elanul Soarelui 
s-a căsătorit cu Priveşte-la-Cer, sora lui Emily. 

Brianna a ridicat o sprânceană. 

— Bine, dar... 

— Exact, dar. 


lan avea puşca pe care i-o lăsase Jamie, un lucru rar şi 
prețuit în rândul indienilor, şi ştia să o folosească. De 
asemenea, ştia să urmărească vânatul, să aştepte pentru a 
declanşa o ambuscadă şi să gândească aidoma unui animal 
- alte lucruri de preţ pe care unchiul Jamie i le transmisese. 

Drept urmare, lan a devenit un vânător foarte bun, 
dobândind respectul tuturor pentru priceperea de a aduce 
carne în sat. Elanul Soarelui era un vânător bun - nu cel 
mai bun, dar capabil. Mulţi tineri glumeau şi făceau 
comentarii răutăcioase, denigrând priceperile altora şi 
distrându-se pe seama asta; făcea şi el la fel. Insă glumele 
pe seama lui lan pe care le făcea Elanul-Soarelui aveau 
uneori un ton care îi determina pe ceilalţi să se uite tăios la 
el, după care se îndepărtau ridicând din umeri. 

lan era înclinat să-l ignore pe Elan. Apoi l-a văzut 


uitându-se la Wakyo'teyehsnonhsa şi totul i-a devenit 
limpede. 

Într-o zi de la sfârşitul verii, ea a mers în pădure cu alte 
fete. Aveau la ele coşuri să adune hrană; 
Wakyo'teyehsnonhsa ţinea la brâu o secure. Una dintre fete 
a întrebat-o dacă voia să găsească lemn pentru alt bol ca 
acela pe care îl făcuse pentru mama ei. Privind cu căldură 
spre lan, care stătea în apropiere, împreună cu alţi tineri, 
Munceşte-cu-Mâinile a zis că nu, căuta un cedru-roşu 
potrivit ca să facă un leagăn. 

Fetele au chicotit Şi au îmbrăţişat-o pe 
Wakyo'teyehsnonhsa; tinerii au râs şi l-au împuns cu 
subinţeles pe lan în coaste. lar el a surprins faţa Elanului 
Soarelui, cu ochii înflăcăraţi, urmărind-o pe Emily cum se 
îndepărta, ţinându-şi spatele drept. 

După o lună, Elanul Soarelui s-a mutat în casa lungă, ca 
soţ al surorii soţiei lui lan, Priveşte-la-Cer. Compartimentele 
surorilor erau situate faţă în faţă, împărțeau aceeaşi vatră. 
lan îl văzuse rareori pe Elanul Soarelui uitându-se din nou la 
Emily, dar îl observase de prea multe ori având grijă să se 
uite în altă parte. 

— Există cineva care te doreşte, i-a spus el lui Emily într- 
o noapte. 

Trecuse de mult de ora lupului, miezul nopţii, iar în jurul 
lor, toţi cei din casa lungă dormeau. Copilul pe care îl avea 
în pântec o silise să se ridice ca să urineze. Revenise între 
blănuri cu pielea aproape îngheţată şi cu părul mirosind 
proaspăt a pin. 

— Da? De ce nu? Toată lumea doarme. 

Emily s-a întins comod şi l-a sărutat, iar el a simţit mica 
umflătură tare şi netedă a pântecului ei. 

— Nu-i vorba de mine. Adică... sigur că şi cel de faţă te 
doreşte, a spus el precipitat când ea, jignită, s-a tras puţin 
înapoi. 

Drept dovadă, a cuprins-o în braţe. 

— Voiam să spun că... există şi altcineva. 

— Hmm, a făcut ea cu glas scăzut şi el i-a simţit 
răsuflarea caldă pe piept. Sunt mulţi care mă doresc. Am 
mâini foarte iscusite. 

l-a făcut o mică demonstraţie, iar el a început să gâfâie, 


aşa că Emily a chicotit satisfăcută. 

Rollo, care o însoţise afară, s-a târât sub patul-platformă 
şi s-a ghemuit în locul lui obişnuit, apoi s-a apucat să-şi 
muşte un loc de lângă coadă, unde avea mâncărimi. 

Ceva mai târziu, au rămas întinşi, cu blănurile date 
deoparte. Pielea care atârna la uşă fusese ridicată, pentru 
ca înăuntru să pătrundă căldura focului, aşa că lan îi vedea 
pielea umedă a umărului lucind aurie, cum stătea cu 
spatele la el. Emily a întins mâna iscusită în spate, a luat-o 
pe a lui şi i-a apăsat palma pe pântecul ei. Copilul din 
pântec începuse să se mişte; lan a simţit brusc o 
împunsătură în palmă şi i s-a tăiat răsuflarea. 

— Nu trebuie să-ţi faci griji, i-a spus Emily foarte încet. 
Persoana de faţă te doreşte doar pe tine. 

lan a dormit bine. 

Însă a doua zi dimineaţă, când stătea lângă vatră şi 
mânca terci din mălai, Elanul Soarelui, care mâncase deja, 
a trecut prin dreptul lui. S-a oprit, cu privirea la lan. 

— Persoana de faţă te-a visat, Fratele Lupului. 

— Adevărat? a întrebat lan cu glas amical. 

A simţit o arşiţă urcându-i în gâtlej, dar expresia de pe 
faţă nu i s-a schimbat. Kahyeă-lehaka luau în serios visele. 
Un vis frumos îi făcea pe toţi cei din casa lungă să discute 
despre el zile întregi. Expresia de pe faţa Elanului nu sugera 
că visul despre lan fusese bun. 

— Câinele ăla... 

A arătat spre Rollo, care stătea tolănit în uşă şi sforăia. 

— Am visat că s-a ridicat peste patul tău şi te-a prins de 
gât. 

Era un vis ameninţător. Un Kahyeă-lehaka ar fi crezut 
într-un asemenea vis şi ar fi ucis câinele, ca să nu aducă 
nenorociri. Însă lan nu era - deocamdată - întru totul 
Kahyeă-lehaka. 

lan a ridicat din sprâncene şi a continuat să mănânce. 
Elanul Soarelui a aşteptat un moment, dar lan nu a spus 
nimic şi, în cele din urmă, a dat din cap şi s-a întors cu 
spatele. 

—  Ahkote'ohskennonton, a spus lan, chemându-l pe 
nume. 

Bărbatul s-a întors şi a aşteptat. 


— Şi persoana de faţă te-a visat pe tine. 

Elanul Soarelui i-a aruncat o privire aspră, dar lan a 
rămas tăcut şi pe faţă i s-a lăţit treptat un zâmbet 
răutăcios. 

Elanul Soarelui s-a uitat lung la el. lan a continuat să 
zâmbească. Celălalt s-a întors cu un pufnet de dezgust, dar 
nu înainte ca lan să zărească o urmă de îngrijorare în ochii 
lui. 


— În fine. Asta a fost. 

lan a inspirat adânc. A închis ochii o clipă, apoi i-a 
deschis. 

— Ştii că mi-a murit copilul, nu? 

A rostit totul fără nicio emoție în glas. Tonul controlat şi 
sec i-a fript inima Briannei şi a lăsat-o fără grai, astfel că nu 
a reuşit decât să dea afirmativ din cap drept răspuns. 

Insă lan n-a putut continua. A deschis gura ca şi cum ar fi 
vrut să mai spună ceva, dar şi-a încleştat mâinile mari şi 
ciolănoase pe genunchi, apoi s-a ridicat brusc în picioare. 

— Mda, a zis el. Să mergem. O să... o să-ţi povestesc 
restul pe drum. 

Şi s-a ţinut de cuvânt, vorbind în timp ce păşea în faţa 
Briannei, conducând-o în susul muntelui. Au traversat o 
culme îngustă şi au coborât o potecă care şerpuia pe lângă 
albia unui pârâu a cărui apă curgea printr-o serie de 
cascade mici şi încântătoare, fiecare înconjurată de o ceaţă 
de curcubeie miniaturale. 

Munceşte-cu-Mâinile a rămas din nou însărcinată. A 
pierdut copilul la scurtă vreme după ce pântecul a început 
să se umfle, purtând viaţă. 

—  Kahyeă-lehaka spun că, pentru ca o femeie să 
conceapă, spiritul soţului trebuie să ducă o luptă cu spiritul 
ei şi să îl învingă, i-a explicat lan cu glas înăbuşit, în timp 
ce-şi croia drum printr-un desiş de plante agăţătoare de 
culoare roşie, sclipitoare. Dacă spiritul lui nu e suficient de 
puternic - vocea i-a devenit limpede după ce a tras câteva 
vite în jos, rupând creanga de care erau agăţate, iar apoi, 
furios, a aruncat totul deoparte - atunci copilul nu poate 


prinde rădăcini în pântecul mamei. 

După cea de-a doua pierdere, Adunarea Vracilor i-a dus 
pe amândoi într-o colibă izolată. Vracii au cântat şi au bătut 
în tobe şi au dansat purtând măşti uriaşe, pictate, menite 
să alunge spiritele rele care împiedicau spiritul lui lan să se 
manifeste - sau îl întăreau în mod nefiresc pe al lui Emily. 

— Văzând măştile, mi-a venit să râd, a mărturisit lan fără 
să se întoarcă spre Brianna; frunze galbene îi împodobeau 
umerii cămăşii din piele de căprioară şi i se prinseseră în 
păr. Oamenii îi spun Adunarea Feţelor Caraghioase - şi au 
motive. Dar nu am râs. 

— Cred că nici Emily nu a râs. 

lan mergea atât de repede, încât Brianna făcea eforturi 
ca să ţină pasul cu el, deşi avea picioarele aproape la fel de 
lungi ca ale lui. 

— Nu, a spus el şi a pufnit într-un râs amar. N-a râs. 

Ea a intrat în colibă tăcută şi cu chipul întunecat, dar a 
ieşit senină la faţă şi, în acea noapte, a vrut să facă 
dragoste cu el. Vreme de trei luni au făcut dragoste cu 
tandreţe şi ardoare. Alte trei luni au făcut acelaşi lucru 
trăind un sentiment de disperare crescândă. 

— Apoi ea a rămas din nou însărcinată. 

Imediat după aceea, el a renunţat la orice încercare de a 
face dragoste, îngrozit că ar putea provoca o nouă pierdere 
a sarcinii. Emily se mişca încet şi atent, nu mai mergea pe 
câmp să muncească şi stătea în casa lungă, lucrând şi iar 
lucrând, dar întotdeauna cu mâinile. Ţesea, măcina, 
sculpta, găurea scoici pentru a face salbe; mâinile i se 
mişcau neîncetat, ca să compenseze neclintirea în 
aşteptare a corpului. 

— Sora ei mergea pe câmp. Acolo, femeile fac munca 
asta, înţelegi? 

A tăcut câteva momente, cât a retezat o ramură de 
măceş cu cuțitul, ca să nu o lovească în faţă pe Brianna 
când i-ar fi dat drumul, apoi a aruncat-o din calea lor. 

— Priveşte-la-Cer ne aducea mâncare. Toate femeile 
făceau asta, însă ea aducea cel mai mult. Karonya era o 
fată minunată. 

Când a spus asta, glasul i-a şovăit o clipă, pentru prima 
dată de când începuse să povestească. 


— Ce i s-a întâmplat? 

Pe un mal acoperit cu iarbă, Brianna a grăbit puţin pasul 
ca să ajungă lângă lan. El mergea mai încet, dar nu s-a 
întors să se uite la ea - privea înainte, cu bărbia ridicată, de 
parcă ar fi avut de înfruntat nişte duşmani. 

— A fost răpită. 

Priveşte-la-Cer avea obiceiul de a rămâne pe câmp mai 
târziu decât alte femei, ca să strângă porumb sau dovleci în 
plus pentru sora ei şi lan, deşi deja avea un copil la acea 
dată. Într-o seară nu s-a întors la casa lungă, sătenii au 
plecat în căutarea ei, dar nu au găsit-o nici pe ea, nici 
copilul. Dispăruseră, lăsând în urmă un mocasin de culoare 
deschisă, încâlcit în vrejii de dovleci de la marginea 
câmpului. 

— Abenaki, a spus lan scurt. Am găsit semnul a doua zi; 
era întuneric deplin când am început să căutăm cu zel. 

O căutaseră toată noaptea, apoi o săptămână întreagă - 
o săptămână încărcată de spaimă şi de pustiu - şi, în a 
şaptea zi, în zori, lan s-a întors la vatra soţiei ca să afle că 
ea pierduse sarcina din nou. 

lan a făcut o pauză. Transpira abundent pentru că 
mersese atât de repede, aşa că şi-a trecut o mânecă peste 
bărbie. Brianna simţea sudoarea alunecându-i pe spinare, 
umezindu-i cămaşa de vânătoare, dar nu a luat-o în seamă. 
L-a atins pe spate pe lan, foarte uşor, dar nu i-a spus nimic. 

El a oftat adânc, aproape de uşurare, i s-a părut ei - 
probabil fiindcă povestea îngrozitoare era aproape 
încheiată. 

— Am mai încercat o vreme, a continuat el, revenind la 
un ton detaşat. Eu şi Emily. Dar ea îşi pierduse orice 
entuziasm. Nu mai avea încredere în mine. Şi... 
Ahkote'ohskennonton era mereu acolo. Mânca la aceeaşi 
vatră cu noi. Şi el o urmărea pe Emily. lar ea a început să 
privească peste umăr spre el. 

Într-o zi, lan fasona un lemn pentru a face un arc şi se 
concentra asupra fibrei de sub lama cuţitului, străduindu-se 
să vadă în liniile ondulate ceea ce vedea Emily, pentru a 
auzi vocea copacului, aşa cum îi spusese ea. Însă din spate 
i-a vorbit altcineva, nu copacul. 

— Nepoate, a auzit el o voce bătrânicioasă şi uscată, uşor 


ironică. 

A scăpat cuțitul din mână, cât pe ce să se rănească la un 
picior, şi, cu arcul în braţe, s-a întors. Tewaktenyonh era la 
vreo doi metri de el, după ce se furişase până acolo fără să 
fie auzită. 

— Bunico, a spus el şi a dat din cap drept recunoaştere a 
priceperii ei de a trece neobservată. 

Cu toate că era bătrână, nimeni nu se mişca mai discret 
decât ea. De aici şi reputaţia femeii; copiii satului 
manifestau o spaimă plină de respect faţă de ea, căci 
auziseră că se putea mistui în aer pentru a se materializa 
din nou într-un loc îndepărtat, exact în faţa ochilor vinovaţi 
ai răufăcătorilor. 

— Fratele Lupului, vino cu mine, i-a cerut ea şi s-a întors, 
fără să aştepte răspunsul lui. 

Nici nu i se putea răspunde. 

Până să aşeze sub un tufiş arcul pe jumătate terminat, să 
îşi ridice cuțitul căzut şi să fluiere după Rollo, ea dispăruse 
deja, dar lan a reuşit să o ajungă din urmă fără nicio 
greutate. 

Bătrâna l-a scos departe de sat, ducându-l prin pădure, 
până la capătul unui drum făcut de căprioare. Ajunşi acolo, 
i-a dat un săculeţ cu sare, o brățară şi un colier şi l-a 
îndemnat să plece mai departe. 

— Şi ai plecat? l-a întrebat Brianna după câteva 
momente de tăcere. Aşa... pur şi simplu? 

— Pur şi simplu, a răspuns el şi s-a uitat pentru prima 
oară la Brianna de când părăsiseră locul de popas. 

Avea faţa trasă, golită din cauza amintirilor. Picăturile de 
sudoare sclipeau pe pomeţii lui, dar el era atât de palid, 
încât liniile punctate ale tatuajelor ieşeau foarte mult în 
evidenţă - perforaţii, linii de-a lungul cărora faţa lui putea 
să se desfacă în bucăţi. 

Brianna a înghiţit în sec de câteva ori înainte să poată 
vorbi din nou, dar a reuşit să adopte un ton ca al lui când i 
s-a adresat. 

— Mai e mult până acolo? a întrebat. Încotro mergem? 

— Nu mai e mult. Aproape că am ajuns. 

S-a întors şi a pornit înaintea ei. 


* 


Jumătate de oră mai târziu, au ajuns într-un loc în care 
pârâul săpase adânc între maluri, lărgindu-se într-un mic 
defileu. Mestecenii argintii şi arbuştii de viburnum erau 
deşi, înălțându-se din pereţii stâncoşi, iar rădăcinile lor cu 
coajă subţire se răsuceau printre pietre ca nişte degete 
care încercau să se prindă de sol. 

Ideea a făcut-o pe Brianna să simtă o uşoară gâdilătură 
pe gât. Cascadele rămăseseră departe, iar zgomotul apei 
era mai slab, astfel că pârâul vorbea cu sine în timp ce se 
rostogolea peste roci şi şuşotea prin covoraşe de condurul- 
doamnei şi lintiţă. 

Brianna credea că ar fi fost mai uşor să meargă pe sus, 
pe buza defileului, însă lan a condus-o în jos hotărât, iar ea 
l-a urmat fără să ezite, căţărându-se cu greu peste bolovani 
şi rădăcini de copaci, împiedicată de puşca lungă. Rollo, 
dispreţuind efortul stângaci, s-a azvârlit în apa pârâului, 
adânc de cel mult un metru, şi a înotat ţinându-şi urechile 
lipite de cap, astfel că arăta ca o vidră uriaşă. 

lan îşi recăpătase stăpânirea de sine, concentrându-se ca 
să se deplaseze pe terenul accidentat. Se oprea din când în 
când, întorcându-se şi întinzându-i mâna Briannei ca s-o 
ajute să coboare o pantă deosebit de periculoasă ori să 
treacă peste un copac dezrădăcinat de vreo ieşire din 
matcă a pârâului, dar n-o privea în ochi, iar trăsăturile 
încremenite ale feţei lui nu trădau niciun sentiment. 

Brianna ardea de curiozitate, dar era limpede că 
deocamdată lan nu voia să vorbească. Trecuse de miezul 
zilei, însă lumina de sub mesteceni era de un auriu umbrit, 
care făcea ca totul să pară oarecum liniştit, aproape 
fermecat. Din ceea ce îi spusese lan, Brianna nu reuşea să 
ghicească scopul expediției, însă locul acela era unul în 
care aproape orice era posibil. 

Şi-a amintit brusc de primul ei tată - Frank Randall - şi a 
simţit o uşoară căldură la acel gând. Cât ar fi dorit să-i 
arate locurile astea! 

Plecaseră de multe ori în vacanţă în munţii Adirondack; 
altfel de munţi şi altfel de copaci, însă aproape aceleaşi 
tăceri şi mistere în luminişurile umbrite şi în apa care 


curgea năvalnic. Venise şi mama de câteva ori cu ei, dar, 
de cele mai multe ori, fuseseră doar ei doi, urcând până 
departe între copaci, fără să vorbească prea mult, dar 
împărtăşind o mulţumire profundă în tovărăşia cerului. 

Brusc, sunetul apei a crescut din nou; urma o altă 
cascadă, aflată în apropiere. 

— Aici, verişoară, a spus lan încet şi, fără a întoarce 
capul, i-a făcut semn să îl urmeze. 

Au ieşit de sub copaci şi Brianna a văzut că defileul 
cobora brusc, iar apa cădea de la aproape şase metri într- 
un eleşteu aflat dedesubt. lan a condus-o dincolo de 
capătul de sus al cascadei, iar Brianna a auzit apa 
năpustindu-se în jos, însă partea de sus a malului era 
năpădită de stufăriş, astfel că s-au văzut siliţi să îşi croiască 
drum prin el, călcând în picioare tulpinile cu flori aurii de 
splinuţă şi ferindu-se de iureşul panicat al cosaşilor care le 
săreau de sub picioare. 

— Uite, a spus lan, aruncând o privire peste umăr, după 
care a întins mâna ca să dea la o parte perdeaua de lauri 
din faţa ei. 

— Uau! 

A recunoscut imediat ce era. Nu putea greşi, chiar dacă o 
mare parte din el era invizibil, încă îngropat în malul 
prăvălit de cealaltă parte a defileului. O viitură recentă 
înălţase nivelul pârâului, rozând pe dedesubt malul slab, 
astfel că un bloc uriaş de piatră şi pământ se prăbuşise, 
dezvăluind misterul care se afla dedesubt. 

Uriaşe, arcadele roase ale coastelor se ridicau din noroi, 
iar Brianna a avut impresia că vede o mulţime de lucruri 
împrăştiate, pe jumătate îngropate în resturile de la poalele 
malului: lucruri enorme, noduroase şi răsucite. Puteau fi 
oase ori doar bolovani - însă colţul a fost cel care i-a atras 
atenţia, ieşind din mal într-o curbură impresionantă, foarte 
familiar şi cu atât mai uimitor, cu cât îi era cunoscut. 

— Ştii ce-i asta? a întrebat-o lan entuziasmat, urmărindu- 
i expresia feţei. Ai mai văzut aşa ceva? 

— O, da, a răspuns ea. 

Cu toate că razele soarelui o băteau în spate, a simţit că 
pe braţe i se face pielea de găină. Nu de teamă, ci de 
uimire profundă, la care se adăuga un soi de bucurie 


amestecată cu neîncredere. 

— O, da, am mai văzut. 

— Serios? a întrebat lan cu glas scăzut, de parcă s-ar fi 
temut să nu-i audă creatura. Ce este? 

— Un mamut, a spus Bree şi a descoperit că şi ea vorbise 
în şoaptă. 

Soarele trecuse de zenit; pe fundul văii pârâului se lăsase 
deja umbra. 

Lumina atingea arcul fildeşului străvechi, pătat, şi scotea 
în relief craniul înalt şi boltit. Era îngropat în sol, puţin 
înclinat; singurul colţ vizibil se ridica mult şi găvanul 
ochiului era întunecat ca un mister. 

Fiorul a revenit şi Brianna s-a cutremurat. | se părea că 
animalul se putea smulge în orice moment din lut ca să îşi 
îndrepte capul masiv spre ei, cu ochi goi, cu bulgări de 
pământ căzându-i de pe colţi şi de pe umerii ciolănoşi când 
s-ar fi scuturat şi ar fi început să meargă, făcând solul să se 
cutremure când degetele lungi l-ar fi lovit şi s-ar fi afundat 
în terenul noroios. 

— Aşa se numeşte? Mamut? Ei bine... chiar e foarte 
mare. 

Glasul lui lan a alungat iluzia că animalul s-ar putea 
mişca, astfel că, într-un târziu, Brianna a reuşit să-şi ia ochii 
de la el, deşi simţea nevoia de a reveni mereu cu privirea la 
el, ca să fie sigură că rămăsese în acelaşi loc. 

— In latineşte, numele lui e Mammuthus, a spus ea, 
dregându-şi glasul, într-un muzeu din New York există un 
schelet complet. L-am văzut de multe ori. Şi am văzut 
imagini de-ale lor în cărţi. 

Şi-a întors iar privirea la creatura îngropată în mal. 

— Un muzeu? Deci nu e ceva ce aveţi în locul... unde... 
de unde vii? Adică nu viu, asta voiam să spun, s-a bâlbâit 
el. 

Părea foarte dezamăgit. 

Briannei i-a venit să râdă, gândindu-se la imaginea unui 
mamut cutreierând prin Boston Common sau tăvălindu-se 
pe lângă Cambridge River. De fapt, a simţit o undă de 
dezamăgire că ei nu existau acolo; ar fi fost minunat să îi 
vadă. 

— Nu, a spus ea cu regret în glas. Au murit toţi cu mii şi 


mii de ani în urmă. Când a venit îngheţul. 

— Îngheţul? 

lan se uita când la ea, când la mamut, de parcă s-ar fi 
temut că unul dintre ei va face ceva nefiresc. 

— Era glaciară. Lumea s-a răcit şi un strat de gheaţă s-a 
întins dinspre nord. O sumedenie de animale au dispărut - 
vreau să spun că n-au mai găsit hrană şi au murit. 

lan pălise de emoție. 

— Da, am auzit asemenea poveşti. 

— Ai auzit? s-a mirat ea. 

— Da. Dar tu spui că e adevărat. 

lan a întors capul ca să se uite încă o dată la mamut. 

— Un animal ca ursul sau ca oposumul, nu? 

— Da, a răspuns ea, uimită de atitudinea lui, care părea 
să oscileze între înflăcărare şi groază. Mai mare, dar da, un 
animal. Ce altceva ar putea fi? 

— Ah, a făcut el şi a inspirat adânc. Asta voiam să-mi 
spui, verişoară. Vezi tu, Kahyen'kehaka au poveşti despre... 
lucruri. Animale care sunt chiar spirite. Şi dacă am văzut 
vreodată un animal care ar putea fi spirit... 

Stătea cu ochii pironiţi la schelet, ca şi cum acesta putea 
ieşi din pământ, iar Bree l-a văzut cum se scutură, înfiorat. 
Privind creatura masivă, nici ea nu şi-a putut stăpâni o 
înfiorare asemănătoare. Animalul se ridica măreț deasupra 
lor, sumbru şi înspăimântător, şi doar faptul că ştia ce era a 
făcut-o să se împotrivească dorinţei de a fugi de acolo. 

— E real, a repetat ea, mai mult pentru a-şi face curaj, 
dar şi pentru a-l îmbărbăta pe lan. Şi e mort. Chiar mort. 

— De unde ştii lucrurile astea? a întrebat el, deosebit de 
curios. E vechi, spuneai. Te afli mult mai departe, în timpul 
tău, de... - a făcut semn cu bărbia spre scheletul uriaş - 
decât suntem noi acum. Cum de ştii mai multe despre el 
decât ştim noi acum? 

Brianna a clătinat din cap, zâmbind discret, dar nu s-a 
simţit în stare să îi explice. 

— lan, când ai găsit scheletul? 

— Luna trecută. Am urcat prin defileu şi l-am găsit. Am 
fost cât pe ce să mă scap în pantaloni. 

— Îmi închipui, a zis ea, înăbuşindu-şi râsul. 

— Da, a continuat el şi, în dorinţa lui de a explica, nu i-a 


observat amuzamentul. Dacă n-ar fi fost câinele, aş fi 
crezut că este Rawenniyo - un spirit, un zeu. 

Rollo ieşise din defileu, îşi scuturase apa din blană şi 
acum se tăvălea pe spate într-o porţiune cu multe capete- 
de-ţestoasă?* albe, dând din coadă de plăcere şi fără să ia 
nicidecum în seamă gigantul mut de pe mal. 

— Ce vrei să spui? Rollo nu s-a speriat de el? 

lan a confirmat cu o mişcare din cap. 

— Nu. S-a purtat ca şi când nici n-ar fi existat acolo. Şi 
totuşi... 

l-a aruncat o privire Briannei, ezitând. 

— Câteodată, în pădure... vede lucruri. Lucruri pe care le 
văd şi eu. Inţelegi? 

— Da, a răspuns Brianna, iar valul de nelinişte a 
reapărut. Câinii sunt capabili să... să simtă diverse lucruri. 

Şi-a amintit câinii pe care îi avusese, mai ales pe Smoky, 
un Newfoudiand mare care câteodată, seara, îşi înălța capul 
brusc şi asculta. Blana i se zbârlea şi câinele urmărea cu 
ochii... ceva... care trecea prin cameră, apoi dispărea. 

lan a dat din cap, uşurat că ea ştia despre ce vorbea el. 

— Aşa e. Alergam, apoi am văzut asta - a arătat spre mal 
- şi m-am ascuns înapoia unui copac. Însă câinele şi-a văzut 
de treaba lui, fără să-i acorde vreo atenţie. Şi atunci m-am 
gândit că, de fapt, nu era ce credeam eu. 

— Dar ce-ai crezut? l-a întrebat ea. Un Rawenniyo, parcă 
aşa ai spus, da? 

Pe măsură ce emoția de a vedea rămăşiţele unui mamut 
începea să scadă, şi-a adus aminte ce căutau acolo, măcar 
teoretic. 

— lan... ai spus că voiai să-mi arăţi ceva ce are legătură 
cu soţia ta. Asta €...? a întrebat Brianna făcând un gest spre 
mal şi ridicând din sprâncene. 

El nu i-a răspuns direct, ci şi-a lăsat capul pe spate, 
examinând colții gigantici. 

— Când şi când, am auzit poveşti. Când eram la neamul 
mohawk. Vorbeau despre lucruri ciudate, descoperite de 
câte cineva când ieşea la vânătoare. Spirite închise în 

stânci. Şi despre cum ajunseseră acolo. Cele mai multe 
erau spirite rele. Şi atunci m-am gândit că poate asta e şi 
lucrul ăsta... 

S-a întrerupt şi s-a întors spre ea cu un aer serios şi 
hotărât. 

— Aveam nevoie să-mi spui tu, înţelegi? Dacă e sau nu. 
Pentru că, dacă asta e, înseamnă că am gândit greşit. 

— Nu e un spirit, l-a asigurat Brianna. Dar la ce te-ai 
gândit? 

— La Dumnezeu, a răspuns el, surprinzând-o din nou. 

lan şi-a umezit buzele, neştiind cum să continue. 

— Yeksa'a - copila. N-am botezat-o, a spus el. N-am 
putut. Ori poate că puteam - poţi s-o faci chiar tu, dacă nu 
există preot. Dar n-am avut curajul să încerc. Nici... nici n- 
am văzut-o. O înfăşuraseră deja. Şi nu le-ar fi plăcut dacă 
aş fi încercat. 

Glasul i s-a stins. 

— Yeksa'a, a repetat Brianna încet. Aşa se numea fiica 
ta? 

lan a clătinat din cap, strâmbând din buze. 

— Înseamnă doar  „fetiţă”. Cei din neamul 
Kahnyen'kehaka nu le dau nume copiilor când se nasc. O 
fac mai târziu. Dacă... 

Vocea i s-a stins din nou şi şi-a dres glasul. 

— Dacă trăiesc. Nici nu s-ar gândi să dea nume unui copil 
nenăscut. 

— Dar tu i-ai dat? a întrebat ea cu blândeţe. 

lan a ridicat capul şi a inspirat, scoțând un sunet umed, 
ca al bandajelor ude luate de pe o rană proaspătă. 

— Iseabail, a rostit el, şi Brianna şi-a dat seama că era 
prima - şi probabil singura dată - când el spusese numele 
cu voce tare. Dacă era băiat, l-aş fi numit Jamie. 

l-a aruncat o privire, zâmbind uşor. 

— Doar în mintea mea, înţelegi? 

Apoi a răsuflat, şi-a lăsat faţa pe genunchi şi a strâns din 
umeri. 

— Mă tot gândesc, a continuat el după un moment, cu 
glas stăpânit. Eu am fost de vină? 

— lan! Tu să fii de vină că a murit copilul? Cum s-ar 
putea aşa ceva? 


— Am plecat, a spus el simplu, îndreptându-se de spate. 
Am întors spatele. Am încetat să fiu creştin, să fiu scoţian. 
M-au dus la râu, m-au frecat cu nisip ca să alunge sângele 
alb. Mi-au dat un nume - Okwaho'kenha - şi au spus că 
sunt mohawk. Dar nu eram cu adevărat. 

A oftat din nou adânc, iar Brianna şi-a lăsat mâna pe 
spatele lui, simțind nodurile şirei spinării împungând-o prin 
cămaşa de piele. Nu mânca îndeajuns, şi-a spus ea. 

— Dar nici nu eram ceea ce fusesem, a continuat el, pe 
un ton aproape degajat. M-am străduit să fiu ceea ce voiau 
ei, înţelegi? Aşa că am încetat să mă rog la Dumnezeu sau 
la Fecioara Maria. Am ascultat ce spunea Emily, când îmi 
povestea despre zeii ei, despre spiritele care sălăşluiesc în 
copaci şi alte lucruri. Şi când mă duceam cu bărbaţii la 
coliba pentru purificări cu bărbaţii sau stăteam lângă vatră 
şi ascultam poveştile lor... mi se păreau la fel de adevărate 
ca acelea despre lisus şi despre sfinţii Lui. 

A întors capul şi a ridicat brusc ochii spre Brianna, pe 
jumătate uimit, pe jumătate sfidător. 

— Eu sunt Domnul Dumnezeul tău. Să nu ai alti dumnezei 
în afară de Mine! Dar eu am făcut asta, nu? Ăsta-i un 
păcat de moarte, adevărat? 

Brianna voia să spună că nu, sigur că nu. Sau să 
protesteze neconvingător spunând că ea nu era preot, dar 
cum să facă asta? Nicio soluţie nu era suficient de bună, el 
nu dorea să primească asigurări firave, iar o renunțare 
şovăitoare la răspundere nu i-ar fi folosit lui lan. 

A tras aer adânc în piept, apoi a expirat. Trecuseră mulţi 
ani de când învățase catehismul, însă nu era genul de lucru 
care se uită uşor. 

— Condiţiile păcatului de moarte sunt acestea, a recitat 
ea din memorie. În primul rând, fapta trebuie să fie gravă. 
In al doilea rând, omul să ştie că fapta este gravă. Şi în al 
treilea, să consimtă fapta. 

lan a urmărit-o cu mare atenţie. 

— Păi, a fost gravă. Şi cred că am ştiut asta - da, am ştiut 
Mai ales că... 

Faţa i s-a întunecat şi mai mult, iar Brianna s-a întrebat 

ce îşi amintea el. 

— Dar... cum să slujesc un Dumnezeu care ia viaţa unui 
copil pentru păcatele tatălui? 

Fără să aştepte răspuns, lan s-a uitat spre mal, unde 
rămăşiţele mamutului stăteau îngheţate în timp. 

— Ori au fost ei? Dacă nu a fost Dumnezeul meu, ci 
spiritele irocheze? Ştiau că nu eram cu adevărat mohawk şi 
că ascundeam de ei o parte din mine? 

Cu chipul serios, s-a uitat din nou la ea. 

— Zeii sunt pizmaşi, nu? 

— lan... i 

Deznădăjduită, Brianna a înghiţit în sec. Insă trebuia să 
spună ceva. 

— Ceea ce ai făcut - sau n-ai făcut - nu a fost rău în sine, 
lan, a rostit ea cu fermitate. Fiica ta... era pe jumătate 
mohawk. Nu ai păcătuit permiţând ca ea să fie 
înmormântată potrivit obiceiurilor mamei ei. Soţia ta - 
Emily - ar fi fost cumplit de tulburată dacă ai fi insistat să 
botezi copila? 

— Da, probabil. Dar... 

A închis ochii şi a strâns mâinile pumn pe genunchi. 

— Atunci, unde e ea? a întrebat el în şoaptă, iar Brianna 
i-a văzut lacrimile tremurând pe gene. Ceilalţi... nici nu s-au 
născut, Dumnezeu îi va avea în paza Lui. Dar micuța 
Iseabail... ea nu e în rai, adevărat? Nu suport gândul că 
ea... e pierdută pe undeva. Orbecăind. 

— lan... 

— O aud chemându-mă. Noaptea. 

Răsufla suspinând adânc, chinuit. 

— Nu pot să-i fiu de ajutor, n-o găsesc! 

— lan! 

Lacrimile curgeau pe obrajii Briannei. L-a prins de 
încheieturile mâinilor, strângându-l cât de tare putea. 

— lan, ascultă-mă! 

Rămas aplecat, lan a inspirat profund, tremurător. Apoi a 
dat din cap, încet de tot. 

Brianna s-a ridicat în genunchi şi l-a cuprins în braţe, iar 
el şi-a cuibărit capul la sânul ei. Ea şi-a apăsat obrazul pe 
creştetul lui şi i-a simţit părul cald şi mătăsos pe buze. 

— Ascultă, a zis ea încet. Eu am avut şi alt tată. Omul 


care m-a crescut. Acum e mort. 

Vreme îndelungată, suferinţa pierderii lui rămăsese 
neexprimată, atenuată de noua iubire, pusă în umbră de 
noi obligaţii. Acum o cuprinsese din nou, împrospătată şi 
acută, ca o rană deschisă şi dureroasă. 

— Ştiu că el e în rai. 

Oare aşa era? Putea fi mort şi în rai, dacă încă nici nu se 
născuse? Şi totuşi, el era mort pentru ea şi cu siguranţă că 
raiul nu ţine seama de timp. 

A privit spre mal, dar nu s-a adresat nici scheletului, nici 
lui Dumnezeu. 

— Tăticule, a rostit ea şi vocea i s-a frânt când a rostit 
cuvântul, dar a continuat să-l strângă pe vărul ei. Tată, am 
nevoie de tine. 

Glasul îi suna pierit şi jalnic de nesigur. Dar din altă parte 
nu putea primi ajutor. 

— Am nevoie de tine ca s-o găseşti pe fetiţa lui lan, a 
spus ea cât de hotărât a putut, străduindu-se să invoce 
chipul tatălui ei, să-l vadă acolo, printre frunzele mişcătoare 
de deasupra malului. Găseşte-o, te rog. [ine-o în braţe şi 
veghează să fie în siguranţă. Ai grijă de ea, te rog! 

A tăcut, simțind totuşi că ar trebui să adauge ceva, ceva 
mai ceremonios. Să-şi facă semnul crucii? Să spună 
„amin”? 

— Îţi mulţumesc, tată, a şoptit ea şi a plâns de parcă 
tatăl ei abia murise, iar ea suferea, rămasă orfană, pierdută 
şi înlăcrimată în noapte. 

lan a cuprins-o în braţe şi au stat înlănţuiţi în căldura 
razelor de soare la asfinţit care le cădeau pe capete. 

Când s-a oprit din plâns, Brianna a rămas în braţele lui, 
cu capul rezemat de umărul său. El a bătut-o uşor pe spate, 
dar nu a îndepărtat-o. 

— Îţi mulţumesc, i-a şoptit la ureche. Te simţi bine, 
Brianna? 

— Înâm. 

S-a îndreptat de spate şi s-a îndepărtat de lan, 
clătinându-se de parcă ar fi fost beată. Se simţea ameţită, 
oasele i se înmuiaseră şi deveniseră maleabile, tot ce era în 
jur părea uşor neclar, cu excepţia câtorva lucruri pe care le- 
a surprins cu coada ochiului: un petic roz, sclipitor, de 


condurul-doamnei, o piatră prăbuşită de pe stâncă, vârstată 
de dâre roşii de fier. Aproape aşezat pe picioarele lui lan, 
Rollo îşi lipise neliniştit capul de coapsa stăpânului. 

— Te simţi bine, lan? l-a întrebat Brianna. 

— O să mă simt bine. 

Cu o mână, a căutat capul câinelui şi i-a mângâiat 
urechile, ca să îl liniştească. 

— Poate. Doar că... 

— Ce anume? 

— Eşti sigură, Brianna? 

Ştia la ce se referă; era o chestiune de credinţă. S-a 
ridicat în picioare şi s-a destins, după care şi-a şters nasul 
cu mâneca. 

— Eu sunt romano-catolică şi cred în vitamine, a afirmat 
ea cu tărie. Şi l-am cunoscut bine pe tata. Bineînţeles că 
sunt sigură. 

El a inspirat, parcă oftând, şi umerii i s-au înmuiat când a 
expirat. Apoi a dat din cap, iar ridurile de pe faţă s-au 
destins puţin. 

Brianna l-a lăsat aşezat pe un bolovan şi a coborât spre 
pârâu ca să-şi spele faţa cu apă rece. Umbra malului înalt 
cădea de-a curmezişul pârâului, iar aerul era răcoros, 
încărcat cu aromele pământului şi ale pinilor. In ciuda 
frigului, a rămas acolo o vreme, în genunchi. 

Incă auzea vocile murmurând în copaci şi în apă, dar nu 
le-a acordat atenţie. Indiferent cine erau, nu reprezentau o 
ameninţare pentru ea - şi nu se înfruntau cu prezenţa pe 
care o simţea puternic în apropiere. 

— Te iubesc, tată, a şoptit ea, închizând ochii şi s-a simţit 
liniştită. 

Şi lan trebuia să se simtă mai bine, s-a gândit ea când, în 
cele din urmă, s-a strecurat printre bolovani, spre locul în 
care îl lăsase. Rollo plecase să cerceteze o adâncitură de la 
poalele copacilor, iar Brianna şi-a dat seama că Rollo nu l-ar 
fi părăsit dacă ar fi socotit că stăpânul lui suferea. 

Tocmai se pregătea să-l întrebe dacă îşi încheiaseră 
treaba acolo, când el s-a ridicat şi Bree a înţeles că încă nu. 

— De ce te-am adus aici? a rostit el brusc. Voiam să vezi 
asta - a arătat spre mamut. Dar voiam şi să te întreb ceva. 
Să-mi dai un sfat, ca să zicem aşa. 


— Sfat? Nu-ţi pot da niciunul! Cum aş putea să-ţi spun ce 
să faci? 

— Eu cred că tu eşti singura care poate, a spus el cu un 
zâmbet strâmb. Faci parte din familie, eşti femeie şi îţi pasă 
de mine. Probabil ştii mai multe lucruri decât unchiul Jamie, 
fiindcă eşti... cine eşti, a spus el strâmbând puţin din buze. 

— Nu ştiu mai multe, a zis ea şi a ridicat privirea spre 
oasele prinse între stânci. Ştiu doar alte lucruri. 

— Da, a spus el, respirând adânc. Brianna, a continuat cu 
voce scăzută. Nu suntem căsătoriţi - şi nu vom fi niciodată. 

A privit în altă parte, apoi s-a uitat iar la ea. 

— Dar, dacă am fi fost, te-aş fi iubit şi ţi-aş fi purtat de 
grijă cât de bine aş fi putut. Sunt convins că şi tu ai fi făcut 
la fel. Am dreptate? 

— Of, lan! 

Avea încă gâtul iritat, astfel încât a rostit următoarele 
cuvinte în şoaptă. l-a atins faţa osoasă, cu piele rece, 
urmărind cu degetul mare linia punctată a tatuajelor. 

— Te iubesc şi acum. 

— Da, a spus el încet. Ştiu asta. 

A ridicat mâna şi a pus-o peste a ei, mare şi grea. Şi-a 
lipit palma ei de obraz, apoi degetele lui s-au închis peste 
ale ei şi a coborât mâinile lor împreunate, fără să-i dea 
drumul. 

— Spune-mi ceva, a zis el fără să-şi ia ochii de la ea. 
Dacă mă iubeşti, spune-mi ce să fac. Să mă întorc? 

— Să te întorci? a repetat Brianna. La neamul mohawk? 

El a înclinat capul aprobator. 

— Să mă întorc la Emily. M-a iubit, a spus el cu glas 
reţinut. Ştiu asta. Am greşit lăsându-le pe bătrâne să mă 
izgonească? Ar trebui să mă întorc acolo, poate să lupt 
pentru ea, dacă va trebui? Să văd dacă ea ar vrea să plece 
cu mine, să vină la Ridge? 

— Of, lan! 

Brianna trăia acelaşi sentiment de deznădejde ca mai 
devreme, deşi acum fără povara propriei suferinţe. Dar cine 
era ea ca să-i spună ce să facă? Cum îşi putea asuma 
răspunderea de a hotări în locul lui - spunându-i să rămână 
sau să plece? 

lan continua să stea cu ochii aţintiţi spre faţa ei, iar 


Brianna a înţeles: ea făcea parte din familia lui. Şi astfel, 
răspunderea îi aparţinea, indiferent dacă se simţea 
pregătită pentru asta sau nu. 

Îşi simţea pieptul încorsetat, gata să explodeze la orice 
inspiraţie mai adâncă. Cu toate astea, a inspirat. 

— Rămâi, a spus ea. 

lan a privit-o îndelung cu ochii lui căprui, presăraţi cu 
steluțe aurii, şi serioşi. 

— Ai putea lupta cu el... cu Ahk... 

S-a chinuit să îşi amintească silabele numelui din limba 
mohawk. 

— Cu Elanul Soarelui. Dar cu ea nu poţi lupta. Dacă a 
hotărât că nu mai vrea să rămână cu tine... lan, nu poţi 
schimba asta. 

El a clipit, genele lungi i-au ascuns privirea, apoi a rămas 
cu ochii închişi, iar Brianna nu şi-a dat seama dacă asta eo 
confirmare sau o respingere a vorbelor ei. 

— Însă e vorba de mai mult decât atât, a continuat ea şi 
glasul i-a devenit mai ferm. Nu e vorba doar de ea sau de 
el. Adevărat? 

— Nu, azis el. 

Vocea lui a sunat îndepărtată, aproape nepăsătoare, dar 
Brianna a înțeles că nu aşa stăteau lucrurile. 

— E vorba de ei, a spus ea cu glas moale. Toate mamele. 
Bunicile. Femeile. Copiii. 

Clanul, familia, tribul şi neamul, obiceiurile, spiritul şi 
tradiţia - firele care o învăluiau pe Munceşte-cu-Mâinile şi o 
ţineau legată de pământ, în siguranţă. lar mai presus de 
toate, copiii. Acele voci mici, dar puternice, care acopereau 
sunetele pădurii şi împiedicau sufletul cuiva să se 
rătăcească prin noapte. 

Nimeni nu cunoştea tăria unor asemenea legături mai 
bine decât cel care umblase pe pământ fără ele, respins şi 
rămas singur. Aşa i se întâmplase ei, dar şi lui, şi amândoi 
ştiau adevărul. 

— E vorba de ei, a spus el încet, ca un ecou, şi a deschis 
ochii. Aveau în ei întunericul părăsirii, al umbrelor din 
adâncul pădurii. E vorba şi de ei. 

A privit în sus, spre copacii aflaţi dincolo de pârâu, pe 
deasupra oaselor mamutului care zăcea prins în pământ, 


dezgolit sub cer şi mut la orice rugăciune. Apoi a ridicat 
mâna şi a atins-o pe Brianna pe obraz. 
— Atunci, o să rămân. 


x 


Au făcut tabără peste noapte pe celălalt mal al iazului 
creat de castori. Aşchiile de lemn şi puieţii curăţaţi de coajă 
s-au dovedit de folos pentru foc. 

Nu prea aveau mâncare; doar câţiva ciorchini de struguri 
amărui şi un colţ de pâine, deja atât de tare încât a trebuit 
să fie înmuiat în apă pentru a fi mestecat. Nu conta; 
niciunuia dintre ei nu-i era foame, iar Rollo dispăruse, 
plecat la vânătoare. 

Au stat în tăcere, urmărind cum se stinge focul. Nu era 
nevoie să-l lase să ardă; noaptea nu era friguroasă, iar în 
următoarea dimineaţă nu aveau să zăbovească mult - casa 
era prea aproape. 

Intr-un târziu, lan s-a foit puţin, astfel că Brianna s-a uitat 
la el. 

— Cum îl chema pe tatăl tău? a întrebat el pe un ton 
foarte oficial. 

— Frank... hm... Franklin. Franklin Wolverton Randall. 

— Aşadar, era englez? 

— Cât se poate de englez, a spus ea, zâmbind fără să 
vrea. 

El a dat din cap, murmurând „Franklin Wolverton 
Randall” pentru sine, ca şi cum ar fi vrut să îl memoreze, 
după care s-a uitat cu seriozitate la Brianna. 

— Dacă o să ajung din nou în vreo biserică, o să aprind o 
lumânare în amintirea lui. 

— Cred că... i-ar plăcea asta. 

lan a încuviinţat din cap şi s-a lăsat pe spate, rezemându- 
se de un pin cu ace lungi. Solul din jur era presărat cu 
conuri; culese o mână şi le aruncă unul după altul în foc. 

— Ce e cu Lizzie? l-a întrebat Brianna după o vreme. 
Întotdeauna a ţinut la tine. 

Cu alte cuvinte, Lizzie se ofilise şi suferise săptămâni 
întregi după ce el fusese predat irochezilor. 

— lar acum, când nu se va mai mărita cu Manfred... 


închizând ochii, lan a lăsat capul pe spate, lipit de 
trunchiul pinului. 

— M-am gândit la asta, a recunoscut el. 

— Dar...? 

— Da, dar... 

A deschis ochii şi i-a aruncat o privire ironică. 

— AŞ şti unde mă aflu, dacă m-aş trezi lângă ea. Dar m- 
aş trezi în pat cu sora mea mai mică. Cred că nu sunt chiar 
atât de disperat. Încă, a adăugat el, ca o completare 
evidentă. 


PI 
SÂNGERETELE 


Tocmai pregăteam un sângerete când Ronnie Sinclair a 
apărut în curte, cărând două butoiaşe cu whisky. Alte 
câteva butoiaşe erau legate într-o cascadă ondulată în josul 
spinării lui, ceea ce îl făcea să semene cu o formă exotică 
de omidă, echilibrându-se precar în sus, la jumătatea 
perioadei de ieşire din starea de pupă. Era o zi friguroasă, 
însă el transpira abundent după lungul drum în susul pantei 
- şi suduia cu sârg. 

— Pentru numele Fecioarei, de ce a făcut domnia sa casa 
tocmai printre norii blestemaţi? a întrebat el fără fereală. 
De ce n-a ridicat-o într-un loc din care o căruţă poate aduce 
totul până în curtea de aici? 

Grijuliu, a aşezat butoiaşele jos, apoi şi-a aplecat capul 
printre chingi ca să lepede carapacea din lemn care îl 
înconjura. A oftat uşurat, frecându-şi umerii în locurile unde 
chingile i se înfipseseră în carne. 

Am ignorat întrebările retorice şi am continuat să 
amestec conţinutul sângeretelui. În acelaşi timp, mi-am 
înclinat capul spre casă drept invitaţie. 

— Avem cafea proaspăt făcută, i-am spus. Şi prăjituri cu 
ovăz şi miere. 

Stomacul mi s-a revoltat la ideea de a mânca. După ce 
era condimentat, băgat în mat, fiert şi copt, sângeretele era 
delicios. Etapele preliminare, care presupuneau 
amestecarea tocăturii cu sânge de porc, pe jumătate 
coagulat, vârând mâna până la cot într-un butoi, erau mai 
puţin apetisante. 

Cu toate acestea, Sinclair a părut ceva mai fericit când a 
auzit că era poftit să mănânce. Şi-a trecut o mânecă peste 
fruntea asudată şi a dat aprobator din cap spre mine, după 
care s-a întors spre casă. Apoi s-a oprit şi a revenit. 

— A, doamnă, uitasem. Am şi un mic mesaj pentru 
dumneavoastră. 

S-a bătut uşor cu palma peste piept, apoi mai jos, 
pipăindu-se în jurul coastelor până când, în cele din urmă, a 
găsit ceea ce căuta şi l-a extras de sub hainele îmbibate în 


sudoare. Era un mic teanc de hârtii şi mi l-a întins plin de 
speranţă, ignorând faptul că mâna mea dreaptă era 
acoperită de sânge până aproape de umăr, iar stânga nu 
arăta deloc mai bine. 

— Lasă totul în bucătărie, bine? i-am sugerat. Domnul e 
înăuntru. Eu o să vin imediat ce termin aici. Cine...? am 
început eu, voind să ştiu de la cine venea scrisoarea, însă, 
cu tact, am întrebat: Cine ţi-a dat-o? 

Ronnie nu ştia să citească - dar eu nu observasem niciun 
semn pe exteriorul scrisorii. 

— Un spoitor care se ducea la Belem's Creek mi-a dat-o, 
a răspuns el. N-a zis de la cine a primit-o, ci doar că e 
pentru vindecătoare. 

S-a încruntat spre foaia împăturită, dar i-am văzut ochii 
alunecând în lateral, spre labele picioarelor mele. In ciuda 
frigului, eram desculţă şi lepădasem corsetul, având în jurul 
taliei doar un şorţ mânjit de sânge. Ronnie îşi căuta o soţie 
de ceva vreme şi drept urmare, fără să îşi dea seama, se 
obişnuise să aprecieze calităţile fizice ale oricărei femei pe 
care o întâlnea, indiferent de vârsta ei sau dacă era liberă. 
A băgat de seamă că observasem asta şi, grăbit, şi-a mutat 
privirea în altă parte. 

— Atâta tot? l-am întrebat. Vindecătoarea? Nu mi-a rostit 
numele? 

Sinclair şi-a trecut mâna prin părul rar şi roşcat, astfel că 
două şuviţe i sau înălţat peste urechile înroşite, sporindu-i 
aspectul înnăscut de vulpoi şiret. 

— Nici nu trebuia să-mi spună, nu-i aşa? 

Fără să mai încerce să continue discuţia, a dispărut în 
casă, în căutarea lui Jamie, dornic şi să mănânce, lăsându- 
mă să mă chinui în continuare cu ce făceam. 

Partea cea mai neplăcută era să mă curăţ de sânge; 
trebuia să vâr braţul în adâncul întunecat şi neplăcut 
mirositor al butoiului, ca să adun firele de fibrină care se 
formau când sângele începea să se coaguleze. Acele fibre 
se prindeau de braţul meu şi puteau fi îndepărtate doar 
clătindu-mi braţul în mod repetat. Fiindcă veni vorba, era o 
treabă ceva mai puţin neplăcută decât să curăţ maţele 
folosite pentru a face cârnaţi; Brianna şi Lizzie se ocupau 
de asta, undeva la pârâu. 


M-am uitat la rezultat; nu erau fibre vizibile în lichidul 
roşu şi limpede care mi se scurgea de pe degete. Mi-am 
afundat din nou braţul în butoiul cu apă care se afla alături 
de cel cu sânge, aşezat în echilibru peste două stinghii, sub 
castanul cel mare. Jamie, Roger şi Arch Bug târâseră porcul 
- nu scroafa albă, ci unul dintre numeroşii ei pui, fătat în 
anul precedent - în curte, îl loviseră între ochi cu o bâtă, 
după care îl târâseră între crengi, îi tăiaseră beregata şi 
lăsaseră sângele să se scurgă în butoi. 

Roger şi Arch duseseră apoi carcasa curățată de intestine 
ca să fie opărită şi să i se răzuiască părul; Jamie trebuia să 
se ocupe de maiorul MacDonald, care apăruse pe 
neaşteptate, pufnind şi respirând şuierat după ce urcase 
până la Ridge. Având în vedere situaţia, Jamie ar fi preferat 
să se ocupe de porc. 

Am terminat de spălat pe mâini - o strădanie inutilă, dar 
necesară pentru liniştea mea sufletească - şi m-am şters cu 
un prosop. Am vărsat în butoi câte doi pumni de orz, de 
ovăz şi de orez fiert, ingrediente pregătite deja, zâmbind 
vag amintindu-mi faţa roşie ca o prună coaptă a maiorului 
şi nemulţumirea lui Ronnie Sinclair. Domnul Jamie alesese 
locul casei de pe Ridge cu multă înţelepciune - tocmai din 
cauza dificultăţilor ce trebuiau înfruntate pentru a ajunge 
acolo. 

Mi-am trecut degetele prin păr, apoi am inspirat adânc şi 
mi-am vârât braţul curat în butoi. Sângele se răcea cu 
repeziciune. Amestecat cu cerealele, mirosul nu mai avea 
izul metalic al sângelui proaspăt şi cald. Rezultatul păstra 
totuşi o oarecare căldură, iar boabele descriau cercuri albe 
şi cafenii, vârtejuri palide care coborau în timp ce le 
învârteam. 

Ronnie avea dreptate; nu era nevoie să mă identifice 
altfel decât ca „vindecătoarea”. Alt vindecător nu exista 
mai aproape de Cross Creek dacă nu îi puneam la socoteală 
pe şamanii indieni - pe care cei mai mulţi europenii nu i-ar 
fi socotit vindecători. 

M-am întrebat cine îmi trimisese biletul şi dacă era vorba 
de ceva urgent. Probabil că nu - cel puţin nu era plauzibil 
să fie vorba de o naştere iminentă sau de vreun accident 
grav. Vestea despre astfel de evenimente era adusă 


împreună cu persoana în cauză, transportată urgent de o 
rudă sau de un prieten. Nu era de crezut că un mesaj scris 
şi încredinţat unui spoitor avea să fie transmis cu 
promptitudine; spoitorii rătăceau sau rămâneau într-un loc 
doar când găseau de lucru. 

Pe de altă parte, spoitorii şi vagabonzii ajungeau rareori 
atât de departe, deşi noi văzuserăm trei în cursul lunii 
precedente. Nu ştiam dacă asta era urmarea creşterii 
populaţiei - Frasefs Ridge se lăuda acum cu aproape şaizeci 
de familii, deşi cabanele erau răspândite pe mai bine de 
şaisprezece kilometri de pante montane împădurite - sau 
era vorba de ceva mai sinistru. 

— E un semn, englezoaico, îmi spusese Jamie, 
încruntându-se, după plecarea ultimului asemenea oaspete 
temporar. Când războiul pluteşte în aer, oamenii rătăcesc 
pe drumuri. 

Am socotit că avea dreptate; mi-am amintit de rătăcitorii 
de pe drumurile din Highlands care aduceau zvonuri despre 
Revolta lacobită. Parcă trepidaţiile produse de răzvrătire îi 
puneau pe drumuri pe cei care nu erau înrădăcinaţi adânc 
într-un loc, din dragoste faţă de pământ sau de familie, iar 
curenţii învârtejiţi ai dihoniei îi purtau mai departe, ei fiind 
primele fragmente prevestitoare ale unei explozii cu 
acţiune lentă, care avea să sfărâme totul. M-a trecut un fior 
când adierea uşoară mi s-a strecurat rece prin cămaşă. 

Amestecul căpătase consistenţa potrivită, devenind o 
pastă foarte groasă, roşu-închis. Am îndepărtat boabele 
lipite de degete şi, cu mâna stângă, care era curată, am 
luat castronul de lemn în care aveam roşii tocate şi ceapă 
prăjită. Mirosul puternic de ceapă l-a acoperit pe acela de 
măcelărie, fiind chiar încântător de casnic. 

Sarea era măcinată, la fel şi piperul. Mai aveam nevoie 
de... Ca la comandă, Roger a apărut de după colţul casei cu 
un lighean mare în mâini, plin cu osânză de porc tăiată 
mărunt. 

— La tanc! am spus şi am făcut semn din cap către butoi. 
Nu, n-o turna încă, trebuie cântărită, măcar aproximativ. 

Folosisem zece căuşe duble de mâini de ovăz, zece de 
orez şi zece de orz. Deci jumătate din total însemna 
cincisprezece căuşe. Am scuturat capul ca să-mi îndepărtez 


părul din ochi şi am luat două căuşe din lighean, lăsând 
grăsimea să cadă în butoi cu un plescăit. 

— Te simţi bine? l-am întrebat pe Roger. 

Am făcut semn din bărbie spre un scăunel şi m-am 
apucat să amestec grăsimea cu degetele. Roger era încă 
palid şi îşi ţinea buzele strânse, dar mi-a aruncat un zâmbet 
ironic în timp ce s-a aşezat. 

— Bine. 

— Nu era nevoie s-o faci, să ştii. 

— Aşa e. 

Tonul ironic din voce s-a accentuat. 

— Doar că-mi pare rău că n-am făcut-o mai bine. 

Am ridicat dintr-un umăr şi am întins mâinile spre 
ligheanul pe care mi-l ţinea el. 

— E nevoie de practică. 

Roger se oferise să sacrifice porcul. Jamie se mulţumise 
să-i întindă maiul şi se retrăsese. Îl mai văzusem pe Jamie 
sacrificând porci; rostea o scurtă rugăciune, binecuvânta 
porcul, apoi îi zdrobea ţeasta cu o lovitură năucitoare. Lui 
Roger îi trebuiseră cinci încercări, iar amintirea guiţăturilor 
îmi făcea pielea ca de găină chiar şi acum. După aceea, 
lăsase maiul jos, se dusese înapoia unui copac şi vărsase 
violent. 

Am mai luat două mâini de grăsime. Amestecul se 
îngroşa, devenind unsuros. 

— Trebuia să-ţi arate. 

— N-am crezut că există vreo dificultate, a spus sec 
Roger. La urma urmelor, e destul de simplu să loveşti un 
animal în cap. 

— Din punct de vedere fizic, probabil, l-am aprobat eu, 
apoi am mai luat grăsime şi am amestecat cu ambele 
mâini. Există o rugăciune pentru asta, să ştii. Pentru 
sacrificarea unui animal, adică. Jamie trebuia să-ţi spună. 

Roger părea uşor şocat. 

— N-am ştiut. 

A zâmbit ceva mai încrezător. 

— Ultima împărtăşanie pentru porc, da? 

— Nu cred că e rostită spre binele porcului, am spus eu 
scurt. 

Am rămas tăcuţi câteva momente, în timp ce amestecam 


restul de grăsime cu boabele, oprindu-mă din când în când 
ca să îndepărteze bucăţi de cartilaj. Am simţit privirea lui 
Roger aţintită asupra butoiului, urmărind alchimia ciudată a 
gătitului, procesul de a face acceptabilă trecerea vieţii de la 
o fiinţă la alta. 

— Păstorii din Highland umplu câteodată o cană sau două 
cu sânge de animal, pun fulgi de ovăz şi mănâncă apoi totul 
pe drum, am spus eu. Presupun că e ceva hrănitor, dar mai 
puţin gustos. 

Roger a dat din cap, dus pe gânduri. Lăsase jos ligheanul 
gol şi, cu vârful pumnalului, îşi curăța sângele uscat de sub 
unghii. 

— E acelaşi lucru ca şi pentru căprioare? a întrebat el. 
Rugăciunea. L-am văzut pe Jamie rostind una, dar n-am 
reţinut toate cuvintele. 

— Rugăciunea de eviscerare? Nu ştiu. De ce nu-l întrebi? 

Cu ochii aţintiţi asupra mâinii, Roger îşi curăța de zor o 
unghie. 

— Nu sunt sigur că socoteşte potrivit să ştiu aşa ceva. 
Mai ales că eu sunt catolic. 

Am coborât ochii spre amestec şi mi-am ascuns 
zâmbetul. 

— Nu cred că are vreo importanţă. Dacă nu mă înşel, 
rugăciunea aceea e cu mult mai veche decât Biserica 
Romei. 

Am remarcat un licăr de interes pe faţa lui Roger, iar 
savantul ascuns în el a ieşit la suprafaţă. 

— Credeam că gaelica e o formă foarte veche - chiar mai 
veche decât ceea ce auzim în prezent - adică acum. 

Dându-şi seama ce spusese, a roşit puţin. Am dat 
aprobator din cap, dar el n-a spus nimic. 

Mi-am adus aminte cum era acel sentiment că trăiam 
într-o plăsmuire complexă. Senzaţia că realitatea exista în 
alt timp, în alt loc. Mi-am amintit şi, cu un mic şoc, mi-am 
dat seama că totul era doar amintire - pentru mine, timpul 
se schimbase, ca şi cum boala de care suferisem mă 
trecuse dincolo de ultima barieră. 

Acum era timpul meu, atingerea lemnului şi grăsimea 
alunecând sub degetele mele, arcul soarelui care-mi 
stabilea ritmul zilelor, apropierea lui Jamie. Cealaltă lume, a 


automobilelor şi a telefoanelor care sunau mereu, a 
ceasurilor deşteptătoare şi a ipotecilor, părea ireală şi 
îndepărtată, plămadă din care sunt făcute visele”. 

Insă nici Roger, nici Bree nu făcuseră trecerea. 
Constatam asta din felul în care se comportau şi o auzeam 
în ecourile discuţiilor dintre ei. Probabil că se aveau unul pe 
celălalt; puteau păstra viu celălalt timp, o mică lume 
împărtăşită de amândoi. Pentru mine, schimbarea era mai 
uşoară. Mai trăisem aici şi, în fond, de astă dată venisem 
din proprie iniţiativă, în plus, îl aveam pe Jamie. Indiferent 
ce i-aş fi spus despre viitor, el nu şi-l putea imagina altfel 
decât ca un basm. Mica noastră lume comună era 
construită din lucruri diferite. 

Cu toate astea, când şi când îmi făceam griji pentru Bree 
şi Roger. Era primejdios să tratezi trecutul aşa cum o 
făceau ei câteodată - drept pitoresc şi ciudat, o stare 
trecătoare din care puteau evada. Pentru ei nu exista 
scăpare - indiferent că era vorba de iubire sau de datorie, 
Jemmy îi reţinea pe amândoi, ca o ancoră mică, cu păr 
roşcat. Era mai bine - sau, cel puţin, mai sigur - dacă 
puteau accepta pe deplin acest timp ca fiind al lor. 

— Şi indienii au aşa ceva, i-am spus lui Roger. 
Rugăciunea asta sau ceva asemănător. De aceea am spus 
că e mai veche decât biserica. 

A dat din cap, interesat. 

— Cred că e un lucru comun tuturor culturilor primitive - 
în orice loc în care oamenii ucid pentru a se hrăni. 

Culturi primitive. Mi-am prins buza de jos între dinţi, 
abţinându-mă să îi spun că, primitive ori nu, dacă familia lui 
trebuia să supravieţuiască, probabil că el va fi obligat să 
ucidă pentru membrii ei. Apoi l-am văzut ştergându-şi alene 
sângele uscat dintre degete. Ştia asta deja. Da, am făcut-o, 
afirmase el când îi spusesem că nu era nevoie. 

A ridicat ochii, mi-a surprins privirea şi mi-a zâmbit uşor 
obosit, înţelesese. 

— Cred că... probabil uciderea fără nicio ceremonie 
seamănă cu o crimă, a spus el rar. Dacă ţii ceremonia - un 


30 Parafrazare după W. Shakespeare, Furtuna (Act 4, Scena 1): „... 
plămadă suntem precum cea din care-s făcute visele.” Traducere de 
Leon Leviţchi (n. tr.). 


fel de ritual care exprimă nevoia ta de 

— Nevoia, dar şi sacrificiul, am auzit vocea calmă a lui 
Jamie în spatele meu, făcându-mă să tresar. 

Am întors capul brusc. Stătea în umbra molidului roşu; m- 
am întrebat de când se afla acolo. 

— Nu te-am auzit apropiindu-te, am zis, oferindu-mi faţa 
pentru a fi sărutată. A plecat maiorul? 

— Nu, a răspuns Jamie şi m-a sărutat pe frunte, unul 
dintre puţinele locuri rămase curate. L-am lăsat puţin cu 
Sinclair. Ştie câte ceva despre Comitetul de Siguranţă, nu? 

A făcut o grimasă, apoi s-a întors spre Roger. 

— Da, aşa stau lucrurile, a spus el. Uciderea nu e 
niciodată o treabă plăcută, dar e necesară. Şi dacă trebuie 
să vărsăm sânge, e corect să facem asta aducând 
mulţumiri. 

Aruncând o privire spre amestecul pe care îl pregăteam 
şi spre braţele mele mânjite până la coate de sânge, Roger 
a dat din cap. 

— Data viitoare să-mi spui care sunt cuvintele potrivite, 
bine? 

— Nu e prea târziu nici acum, ce părere ai? am spus eu. 

Amândoi păreau puţin tulburaţi. Am ridicat o sprânceană 
spre Jamie, apoi spre Roger. 

— l-am spus mai devreme de rugăciunea pentru porc. 

Cu un licăr de amuzament, ochii lui Jamie i-au întâlnit pe 
ai mei, iar el a dat din cap cu un aer grav. 

— Bine, atunci. 

Sub îndrumarea mea, a ridicat vasul greu cu mirodenii: 
un amestec măcinat de nucşoară şi sovârf, salvie, piper, 
pătrunjel şi cimbru. Roger a întins palmele împreunate, iar 
Jamie i le-a umplut. Apoi, Roger a frecat ierburile aromatice 
între palme, lăsând fărâmele verzui şi prăfoase să cadă ca 
o ploaie măruntă în butoi, iar aromele lor înţepătoare s-au 
amestecat cu mirosul de sânge, în timp ce Jamie a rostit 
cuvintele rar, într-o limbă veche, moştenită de pe vremea 
scandinavilor. 

— Spune în engleză, l-am rugat eu, văzând pe faţa lui 
Roger că, în timp ce repeta vorbele, nu le recunoştea pe 
toate. 

— Tu, Doamne, binecuvântează sângele şi carnea acestei 


creaturi pe care Tu mi-ai dăruit-o, a rostit Jamie încet. 

A luat şi el câteva mirodenii cu degetele şi le-a frecat 
între degetul mare şi arătător, declanşând o ploaie de praf 
parfumat. 

Creat de mâna Ta, aşa cum ai creat omul, Viaţă dăruită 
altei vieți. 

Fie ca eu şi ai mei să mâncăm aducându-ți mulțumiri 
pentru darul Tău, 

Fie ca eu şi ai mei să iţi înălțăm mulțumiri pentru 
sacrificiul Tău De sânge şi de carne, viață dăruită vietii. 

Ultimele fărâme verzi şi cenuşii au dispărut în amestecul 
dintre mâinile mele, iar ritualul sângeretelui s-a încheiat. 

— A fost frumos din partea ta, englezoaico, mi-a spus 
Jamie mai târziu, în timp ce îmi ştergea braţele şi palmele 
cu un prosop. 

A făcut un semn din cap către colţul casei, unde Roger se 
retrăsese să ajute la tranşarea cărnii, părând ceva mai 
liniştit. 

— Mă gândisem să îi spun asta, dar n-am găsit momentul 
potrivit s-o fac. Am zâmbit şi m-am tras mai aproape de el. 
Era frig, o zi vântoasă, iar acum, când mă oprisem din 
treabă, răcoarea mă îndemna să caut căldură. Jamie şi-a 
înfăşurat braţele în jurul meu şi am simţit atât toropeala 
liniştitoare a îmbrăţişării lui, cât şi foşnetul slab al foii de 
hârtie de sub cămaşă. 

— Ce ai acolo? 

— A, o scrisorică pe care mi-a adus-o Sinclair, a răspuns 
el, trăgându-se puţin înapoi ca să poată băga mâna sub 
cămaşă. N-am vrut s-o deschid cât era de faţă Donald şi n- 
am avut încredere în el că n-o va citi dacă ies afară. 

— Oricum, nu e o scrisoare pentru tine, am spus eu, 
luând foaia mânjită din mâna lui. Ea mea. 

— Da, serios? Sinclair nu mi-a zis nimic, doar mi-a predat- 
O. 

— Păi, bineînţeles! 

Nu era un lucru neobişnuit, Ronnie Sinclair pur şi simplu 
mă considera pe mine - pe toate femeile, la drept vorbind - 


drept o anexă neînsemnată a soţului. O cam compătimeam 
pe femeia pe care ar putea s-o convingă să se mărite cu el. 

Am desfăcut scrisoarea cu oarecare dificultate; fusese 
purtată atât de multă vreme aproape de pielea transpirată, 
încât marginile i se zdrenţuiseră şi se lipiseră. 

Mesajul era scurt şi criptic, dar tulburător. Fusese scrijelit 
pe hârtie cu ceva ce sugera un băț ascuţit, folosindu-se o 
cerneală care amintea în mod tulburător de sânge uscat, 
deşi probabil că era zeama vreunui fruct. 

— Ce scrie acolo, englezoaico? 

Văzând că mă uit încruntată la hârtie, Jamie s-a apropiat. 
l-am înmânat-o. 

jos de tot, într-un colţ, zgâriat cu litere minuscule şi 
neclare, ca şi cum expeditorul ar fi sperat că în acest fel va 
scăpa atenţiei, era cuvântul „Faydree”. Deasupra, cu 
trăsături mai hotărâte, mesajul suna astfel: 

TU 

VINO 

— Ea trebuie să fie, am spus eu tremurând şi mi-am 
strâns mai bine şalul. 

In ciuda micului vas cu jar care ardea într-un colţ, în 
camera mea medicală era frig, dar în bucătărie stăteau 
Ronnie Sinclair şi MacDonald, bând cidru şi aşteptând să 
fiarbă  sângeretele. Am desfăcut biletul pe masa de 
chirurgie, cu chemările lui rău prevestitoare şi tranşante 
deasupra semnăturii timide. 

— Uite. Cine altcineva ar putea fi? 

— Dar ea nu ştie să scrie, nu? a obiectat Jamie. Deşi 
presupun că putea să pună pe altcineva s-o facă, s-a 
corectat el încruntându-se. 

— Ba nu, se poate să fi scris chiar ea biletul, aşa cred. 

Brianna şi Roger veniseră în camera medicală; Bree a 
întins mâna şi a atins fila zdrenţuită, urmărind uşor cu 
degetul literele scrise nesigur. 

— Eu am învăţat-o. 

— Tu? s-a mirat Jamie. Când? 

— Când am rămas la River Run. Când tu şi mama aţi 


plecat să-l căutaţi pe Roger. 

A strâns din buze câteva momente; nu era ceva ce voia 
să îşi amintească. 

— Am învăţat-o alfabetul; am vrut s-o învăţ să citească şi 
să scrie. Am trecut prin toate literele - ştia cum sunau şi le 
putea desena. Însă, într-o zi, mi-a spus că nu mai poate 
continua şi n-a mai vrut să se aşeze lângă mine. 

Brianna a ridicat privirea, iar între sprâncenele ei groase 
şi roşcate a apărut o încreţitură. 

— Am crezut că probabil aflase mătuşa Jocasta şi n-a mai 
lăsat-o să continue. 

— Mai curând a fost vorba de Ulysses. Jocasta te-ar fi 
oprit pe tine, fata mea, a zis Jamie cu o încruntătură la fel 
cu a Briannei. Deci credeţi că e Phaedre, da? Sclava 
personală a mătuşii mele? 

Am clătinat din cap şi mi-am muşcat buzele, cu îndoială. 

— Sclavii de la River Run îi pronunţă numele cam aşa - 
Faydree. Şi nu cunosc pe altcineva cu numele ăsta. 

Jamie îl întrebase pe Ronnie Sinclair - mai mult în 
treacăt, pentru a nu-i da motive să se alarmeze sau să 
răspândească zvonul - însă dogarul nu ştia mai multe decât 
îmi spusese mie: biletul îi fusese dat de un spoitor, cu 
simpla precizare că era destinat „vindecătoarei”. 

M-am aplecat peste masă şi am ridicat o lumânare ca să 
mă uit încă o dată la bilet. F-ul semnăturii fusese trasat cu 
mişcare ezitantă, repetată până când persoana care 
scrisese mesajul hotărâse să-l semneze. Incă o dovadă a 
originii ei, m-am gândit. Nu ştiam dacă în Carolina de Nord 
era împotriva legii să înveţi un sclav să citească sau să 
scrie, însă lucrul era cu siguranţă descurajat. Deşi existau 
excepţii notabile - sclavi educați pentru a sluji scopurile 
stăpânilor, ca Ulysses - în general, acestea erau aptitudini 
primejdioase, pe care un sclav se străduia să le ascundă. 

— N-ar fi riscat să trimită un asemenea mesaj decât dacă 
era vorba de ceva grav, a spus Roger. 

Stătea în spatele Briannei, cu o mână pe umărul ei, 
privind biletul pe care ea îl ţinea lipit de tăblia mesei. 

— Dar ce? 

— Ai mai primit veşti de la mătuşa ta în ultima vreme? |- 
am întrebat pe Jamie, însă am ştiut răspunsul chiar înainte 


ca el să clatine din cap. 

Orice veste de la River Run care ajungea la Ridge ar fi 
devenit publică după câteva ore. 

În acel an nu merseserăm la Adunarea de la Muntele 
Helicon; aveam prea multe de făcut la Ridge, iar Jamie voia 
să evite discuţiile politice aprinse care s-ar fi stârnit acolo. 
Cu toate astea, Jocasta şi Duncan voiseră să meargă. Orice 
s-ar fi întâmplat rău s-ar fi transformat într-o chestiune de 
bârfă generalizată, care ar fi ajuns de mult la urechile 
noastre. 

— Aşadar, nu e doar ceva grav, ci şi o problemă 
personală pentru sclavă, a spus Jamie. Altfel, ne-ar fi scris 
mătuşa sau Duncan ne-ar fi trimis vorbă. 

A bătut de două ori în coapsă cu degetele înţepenite. 

Am rămas în jurul mesei, privind biletul ca şi cum ar fi 
fost un mic baton de dinamită. Caldă şi liniştitoare, aroma 
de sângerete umplea aerul rece. 

— De ce ţi-a trimis mesajul tocmai ţie? a întrebat Roger, 
ridicând ochii spre mine. Crezi că e vorba de o problemă 
medicală? E bolnavă, să zicem, sau gravidă? 

— Nu e vorba de boală, am spus eu. Scrisoarea e prea 
imperioasă. 

Pe vreme bună şi fără niciun accident, călătoria până la 
River Run dura două săptămâni. Doar Dumnezeu ştia câtă 
vreme îi trebuise mesajului să ajungă la Fraser's Ridge. 

— Dar dacă a rămas însărcinată? Poate. 

Încă privind încruntată foaia de hârtie, Brianna strânse 
din buze. 

— Cred că o socoteşte prietenă pe mama. Ţi-ar spune ţie 
înainte de a-i mărturisi mătuşii Jocasta, aşa cred. 

Am dat aprobator din cap, dar cu rezerve. Prietenie era 
un cuvânt prea mare, oamenii cu poziţia mea şi a lui 
Phaedre nu puteau fi prieteni. Apropierea era împiedicată 
de prea multe lucruri - suspiciune, neîncredere, diferenţa 
uriaşă pe care o impunea sclavia. 

Şi totuşi, exista un anumit sentiment de simpatie între 
noi, asta era adevărat. Lucrasem cu ea, cot la cot, plantând 
ierburi aromatice şi recoltându-le, făcând doctorii pentru 
distilerie şi explicându-i la ce foloseau, îngropaserăm 
împreună o fată moartă şi uneltiserăm pentru a salva o 


sclavă fugară, acuzată de uciderea acelei fete. Avea o 
oarecare pricepere în tratarea bolnavilor şi unele cunoştinţe 
legate de plantele medicinale. Se putea ocupa singură de 
lucruri mai simple. Dar ceva precum o sarcină venită pe 
neaşteptate... 

— Mă întreb ce crede că aş putea face, am gândit eu cu 
voce tare şi am simţit cum îmi îngheaţă degetele gândindu- 
mă la o asemenea situaţie. 

Un copil născut pe neaşteptate de o sclavă nu crea nicio 
problemă pentru stăpâna ei - dimpotrivă, era bine-venit ca 
proprietate suplimentară; însă auzisem poveşti despre 
sclave care preferaseră să îşi ucidă nou-născuţii pentru ca 
ei să nu crească în stare de sclavie. Phaedre era sclavă 
casnică, bine tratată, iar Jocasta nu separa familiile de 
sclavi, ştiam asta. Dacă aşa ar fi stat lucrurile, situaţia lui 
Phaedre nu era chiar atât de grea. Şi totuşi, cine eram eu 
ca să judec? 

Nefiind sigură, am expirat adânc, scoțând un norişor de 
aburi. 

— Nu înţeleg de ce - cu alte cuvinte, nu se poate aştepta 
s-o ajut să scape de sarcină. Şi, pe de altă parte, de ce 
tocmai eu? Există moaşe şi vindecătoare mult mai aproape. 
Nu se leagă. 

— Dar dacă... a început Brianna şi a tăcut. 

Şi-a ţuguiat buzele, dusă pe gânduri, uitându-se când la 
mine, când la Jamie. 

— Dar dacă e însărcinată, a zis ea cu precauţie, iar tatăl 
este... cineva care n-ar trebui? 

Am citit în ochii lui Jamie o supoziţie precaută, dar 
amuzantă, ceea ce a sporit asemănarea dintre el şi 
Brianna. 

— Cine, fata mea? a întrebat el. Farquard Campbell? 

Gândindu-mă la aşa ceva, am izbucnit în râs. Brianna a 
pufnit veselă, iar firicele de abur au plutit în jurul capului ei. 
Ideea că Farquard Campbel cel corect şi cam bătrâior putea 
seduce o sclavă era... 

— Ei bine, nu, a spus Brianna. Deşi are atâţia copii. Dar 
acum mi-a venit ideea, dacă a fost Duncan? 

Jamie şi-a dres glasul şi a evitat să se uite în ochii mei. 
Mi-am muşcat buza şi am simţit că roşesc. Duncan îşi 


mărturisise impotenţa cronică în faţa lui Jamie înainte de 
căsătoria cu Jocasta, dar Brianna nu ştia asta. 

— Nu cred că e posibil, a spus Jamie, lăsând impresia că 
se sufocă. 

A tuşit, fluturându-şi mâna pentru a îndepărta fumul scos 
de vasul cu jar. 

— Ce ţi-a dat o asemenea idee, fata mea? 

— N-am nimic cu Duncan, l-a asigurat ea. Dar mătuşa 
Jocasta este... în fine, bătrână. Şi ştii cum sunt bărbaţii. 

— Ei, cum sunt? a întrebat Roger cu blândeţe, făcându- 
mă să tuşesc din cauza efortului de a-mi înăbuşi un hohot 
de râs. 

Jamie s-a uitat la Brianna destul de cinic. 

— Mai buni decât îţi închipui tu, a nighean. Şi, cu toate că 
nu m-aş încrede prea mult în anumiţi bărbaţi, cred că nu 
greşesc dacă pun rămăşag că Duncan Innes nu e omul care 
să îşi calce jurămintele căsătoriei cu o sclavă a soţiei lui. 

Mi-a scăpat un icnet, iar Roger s-a uitat la mine, ridicând 
întrebător o sprânceană. 

— Ai păţit ceva? 

— N-am nimic, am răspuns cu glas înăbuşit. Sunt... bine. 

Mi-am tras un colţ al şalului peste faţă, care sigur era 
îmbujorată, şi am tuşit ostentativ. 

— Doar că... e cam mult fum aici, nu vi se pare? 

— Poate că aşa e, a cedat Brianna, adresându-i-se lui 
Jamie. Ori poate e vorba de cu totul altcineva. Doar că 
Phaedre a trimis biletul pentru „vindecătoare” fiindcă nu 
voia să folosească numele mamei, în caz că cineva l-ar fi 
citit înainte de a ajunge aici. Poate, de fapt, n-o vrea pe 
mama - poate vrea să discute cu tine. 

Asta ne-a făcut pe mine şi pe Jamie să devenim serioşi şi 
să ne uităm unul la celălalt. Sigur, era o posibilitate, una 
care nu îi trecuse prin minte niciunuia dintre noi. 

— Nu-ţi putea trimite un bilet direct fără să stârnească 
tot felul de întrebări, a continuat Bree, încruntându-se. Dar 
putea să spună „vindecătoare” fără să îi menţioneze 
numele. Şi ştia că, dacă mama se va duce acolo, probabil o 
vei însoţi, mai ales în perioada asta a anului. Sau dacă tu 
nu mergi, mama poate trimite vorbă să vii. 

— E o idee, a spus Jamie rar. Dar, pentru numele 


Domnului, de ce ar dori să discute cu mine? 

— Există o singură soluţie să aflăm, a conchis Roger cu 
simţ practic şi s-a uitat la Jamie. Cea mai mare parte a 
lucrărilor s-a încheiat; recolta şi fânul sunt strânse şi am 
terminat şi cu sacrificarea animalelor. Ne descurcăm aici, 
dacă vreţi să plecaţi. 

Adâncit în gânduri şi încruntat, Jamie a rămas nemişcat 
câteva momente, apoi s-a dus la fereastră şi a deschis-o. În 
încăpere a năvălit o adiere rece, iar Bree a prins biletul care 
flutura de masă, ca să nu zboare. Cărbunii din vasul cu jar 
au fumegat cu flăcărui mai mari, iar legăturile de ierburi 
uscate au foşnit neliniştite deasupra noastră. 

Jamie a scos capul pe fereastră şi a inspirat adânc, 
ţinându-şi ochii închişi, cum face cineva care savurează 
buchetul unui vin bun. 

— E frig şi senin, a anunţat el, retrăgându-şi capul şi 
închizând fereastra. O să avem vreme senină cel puţin trei 
zile. Ne-ar ajunge ca să plecăm de pe munte, o să călărim 
repede. 

Mi-a zâmbit. Avea vârful nasului înroşit de frig. 

— Până una-alta, ce crezi, sunt gata cârnaţii? 


2 
TRĂDĂRI 


Ne-a deschis uşa o sclavă pe care nu o cunoşteam, o 
femeie masivă, cu un turban galben. Ne-a măsurat din ochi 
cu severitate, însă Jamie nu i-a oferit ocazia să spună ceva, 
trecând nepoliticos pe lângă ea şi intrând în hol. 

— E nepotul doamnei Cameron, m-am simţit obligată să îi 
explic, păşind după Jamie. 

— Imi dau seama, a mormăit ea, cu o intonaţie care 
sugera că ajunsese acolo din Barbados. 

S-a uitat cu ochi mari după Jamie, dovedind că 
recunoscuse o asemănare în privinţa atitudinii hotărâte, dar 
şi a înfăţişării fizice. 

— Eu sunt soţia lui, am adăugat, trecând peste impulsul 
de a-i strânge mâna şi de a mă apleca puţin în faţă. Claire 
Fraser. Mă bucur să te cunosc. 

A clipit nedumerită, dar, înainte de a apuca să îmi 
răspundă, am trecut rapid pe lângă ea, urmându-l pe Jamie 
spre salonaşul în care Jocasta avea obiceiul să stea după- 
amiază. 

Uşa salonului era închisă, iar când Jamie a pus mâna pe 
clanţă, dinăuntru s-a auzit un scheunat ascuţit - preludiul 
unui val de lătrături frenetice, revărsat când s-a deschis 
uşa. 

Blocat, Jamie s-a oprit o clipă cu mâna pe clanţă, 
încruntându-se la vederea unui ghemotoc de blană ce 
începuse să ţopăie încoace şi încolo la picioarele lui, cu 
ochii holbaţi isteric şi lătrând din răsputeri. 

— Ce mai e şi asta? a întrebat Jamie, strecurându-se în 
cameră, în timp ce creatura a făcut câteva încercări 
nereuşite de a se repezi la pantofii lui, continuând să latre. 

— Un căţel, ce-ai vrea să fie? a răspuns Jocasta pe un ton 
acid. 

S-a ridicat de pe scaun şi s-a încruntat în direcţia 
zgomotelor. 

— Sheas, Samson. 

— Samson? Bineînţeles. Blana. 

Zâmbind fără să vrea, Jamie s-a lăsat pe vine şi a întins 


spre câine o mână făcută pumn. Trecând la un mârâit gros, 
câinele şi-a apropiat botul de degetele lui. 

— Unde-i Dalila? am întrebat, pătrunzând în încăpere şi 
ajungând în spatele lui Jamie. 

— A, ai venit şi tu, Claire? 

Jocasta a întors capul spre mine şi a zâmbit. 

— E o ocazie rară să vă am aici pe amândoi. Presupun că 
Brianna şi flăcăiaşul ei n-au venit cu voi. Nu, i-aş fi auzit. 

Incheind, s-a aşezat la loc şi a făcut un semn către vatră. 

— Cât despre Dalila, creatura aia leneşă doarme lângă 
foc; o aud sforăind. 

Dalila era un câine mare şi albicios, o corcitură; blana îi 
atârna în pliuri relaxate aşa cum stătea cu burta în sus şi cu 
labele îndoite peste pântecul cu piele pistruiată. Auzindu-şi 
numele, a fornăit scurt, a întredeschis un ochi, apoi l-a 
închis. 

— Văd că ai făcut unele schimbări de când n-am mai fost 
pe aici, a remarcat Jamie, ridicându-se în picioare. Unde-i 
Duncan? Dar Ulysses? 

— Sunt plecaţi. O caută pe Phaedre. 

Jocasta  slăbise,  pomeţii caracteristici neamului 
MacKenzie îi ieşeau în evidenţă, iar pielea feţei părea 
subţiată şi încreţită. 

— O caută? a întrebat Jamie, aruncându-i o privire. Ce s-a 
întâmplat cu fata? 

— A fugit. 

Jocasta a vorbit cu stăpânirea de sine care o caracteriza, 
dar vocea îi era mohorâtă. 

— A fugit? Dar... eşti sigură? 

Cutia de lucru se răsturnase, iar conţinutul se împrăştiase 
pe podea. Am îngenuncheat şi am început să pun lucrurile 
în ordine, adunând ghemele de lână răspândite peste tot. 

— Ei bine, a dispărut, a spus Jocasta cu asprime. A fugit 
sau a răpit-o cineva. Şi nu ştiu cine ar avea obrăznicia sau 
priceperea să o fure din casa mea fără să vadă nimeni. 

Am schimbat o scurtă privire cu Jamie, care a clătinat din 
cap şi s-a încruntat. Jocasta frământa un fald al rochiei între 
degetul mare şi arătător, şi am observat mici puncte de 
uzură în țesătura din apropierea mâinii ei, semn că făcuse 
asta în mod repetat. Şi Jamie a remarcat. 


— Când a dispărut, mătuşă? a întrebat el încet. 

— Acum patru săptămâni. Duncan şi Ulysses sunt plecaţi 
de două săptămâni. 

Se potrivea destul de bine cu data sosirii biletului. Având 
în vedere circuitul întortocheat al mesajului până să fie 
predat, era greu de spus cu cât timp înainte de dispariţie 
fusese scris. 

— Am văzut că Duncan a avut grijă să-ţi lase o 
însoţitoare, a remarcat Jamie. 

Samson renunţase să joace rolul câinelui de pază şi 
adulmeca asiduu încălţările lui Jamie. Dalila s-a rostogolit 
pe o parte cu un geamăt profund şi a deschis ochii cafenii, 
luminoşi, privindu-mă cu un calm suprem. 

— A, da, a avut. 

Aproape reticentă, Jocasta s-a aplecat în scaun, a găsit 
capul Dalilei şi a scărpinat-o înapoia urechilor lungi şi blegi. 
— Deşi Duncan a adus câinii ca să mă apere, aşa a zis. 

— O precauţie de bun-simţ, a spus Jamie cu blândeţe. 

Era adevărat; nu mai ştiam nimic de Stephen Bonnet şi 
nici Jocasta nu mai auzise vocea bărbatului mascat. Însă, 
cum ne lipsea dovada concretă, un cadavru, se putea ca el 
să apară în orice clipă. 

— Mătuşă, de ce a fugit fata? a întrebat Jamie. 

A vorbit la fel de calm, dar ceva mai insistent. 

Jocasta a clătinat din cap şi a strâns din buze. 

— Nu ştiu, nepoate. 

— S-a întâmplat ceva în ultima vreme? Ceva ieşit din 
comun? a insistat el. 

— Crezi că n-aş fi spus imediat? a întrebat ea cu glas 
tăios. Nu. Intr-o dimineaţă, m-am trezit târziu şi n-am auzit- 
o trebăluind prin camera mea. Nu aveam ceai lângă pat, iar 
focul se stinsese; am simţit mirosul de cenuşă. Am strigat- 
o, dar n-am primit răspuns. Plecase, dispăruse fără urmă. 

Şi-a înclinat capul spre Jamie cu o expresie care voia să 
spună „asta este”. 

Am ridicat din sprânceană spre Jamie şi am atins punga 
pe care o purtam la brâu şi în care păstram biletul. Oare 
era cazul să îi spun? 

El a dat aprobator din cap, iar eu am scos mesajul, 
despăturindu-l pe braţul scaunului, în timp ce Jamie îi 


explica totul Jocastei. 

Expresia ei de nemulţumire s-a stins, lăsând loc unei 
nedumeriri evidente. 

— Oare de ce te-a chemat, a nighean? a întrebat, 
întorcându-se spre mine. 

— Nu ştiu, poate era însărcinată, am sugerat eu. Ori 
luase... luase vreo boală. 

Nu am vrut să sugerez sifilisul în mod deschis, dar era o 
posibilitate. Dacă Manfred o infectase pe doamna Sylvie, iar 
ea le transmisese boala unuia sau mai multor clienţii de-ai 
ei în Cross Creek, care vizitaseră ferma River Run... Dar 
asta însemna că Phaedre avea o relaţie cu un bărbat alb. 
Aşa ceva era un secret ce trebuia apărat cu străşnicie de o 
sclavă. 

Jocasta, care nu era proastă, a ajuns imediat la aceeaşi 
concluzie, deşi gândurile ei mergeau în paralel cu ale mele. 

— Un copil n-ar reprezenta o problemă, a spus ea, dând 
din mână. Dar dacă a avut un iubit... Vai! a exclamat ea 
gânditoare. Putea fugi cu iubitul ei. Pe de altă parte, de ce 
te-a chemat? 

Jamie începea să se agite, pierzându-şi răbdarea cu 
atâtea presupuneri ce nu puteau fi dovedite. 

— S-o fi gândit că ai fi vrut să o vinzi, mătuşă, dacă tu ai 
fi descoperit aşa ceva. 

— Să o vâna? 

jJocasta a izbucnit în râs. Nu era râsul ei obişnuit şi 
politicos, nu sugera nici măcar amuzamentul; era şocant - 
puternic şi brutal, aproape violent. Era râsul fratelui ei, 
Dougal, şi am simţit brusc că îmi îngheaţă sângele în vine. 

l-am aruncat o privire lui Jamie şi am descoperit că se 
uita la mătuşa lui, cu faţa lipsită de orice expresie. Nu arăta 
nedumerit, era masca pe care o adopta pentru a-şi ascunde 
sentimentele puternice. Aşadar, şi el auzise acel ecou 
înspăimântător. 

Jocasta părea că nu se poate opri. Şi-a încleştat degetele 
pe braţele sculptate ale scaunului şi s-a aplecat înainte, 
roşie la faţă şi gâfâind între accesele tulburătoare de râs. 

Dalila s-a rostogolit pe burtă şi a pufnit neliniştită. Apoi a 
privit îngrijorată în jur, neştiind ce se întâmpla, dar 
convinsă că ceva nu era în regulă. Mârâind, Samson s-a 


retras sub canapea. 

Jamie a întins o mână şi a prins-o de umăr - deloc blând. 

— Linişteşte-te, mătuşă! O să sperii bieţii câini. 

Ea s-a oprit brusc. Nu se mai auzea nimic, în afara 
respirației ei uşor şuierătoare, aproape la fel de 
înspăimântătoare ca hohotele de râs. A rămas nemişcată, 
dreaptă pe scaun, cu palmele pe braţele lui, iar sângele i s- 
a retras treptat din obraji şi din ochii care deveniseră 
întunecaţi şi sclipitori, aţintiţi asupra unui lucru pe care 
doar ea îl putea vedea. 

— Să o vând, a murmurat ea şi gura i s-a încreţit din nou, 
ca şi cum ar fi fost pe punctul de a izbucni în râs. 

Dar n-a mai râs, ci s-a ridicat brusc. Luat prin 
surprindere, Samson a scâncit. 

— Veniţi cu mine! 

A trecut de uşă înainte ca noi să apucăm să scoatem 
vreo vorbă. Jamie a ridicat din sprâncene, dar mi-a făcut 
semn să ies înaintea lui. 

Jocasta cunoştea casa în cele mai mici detalii; a mers pe 
hol, spre uşa care dădea către grajduri, doar atingând când 
şi când pereţii, ca să ştie exact unde se află. Păşea iute, ca 
şi cum ar fi văzut. Însă ajunsă afară, s-a oprit, pipăind cu 
piciorul întins ca să găsească marginea potecii de cărămizi. 

Jamie s-a grăbit să ajungă lângă ea şi a prins-o ferm de 
cot. 

— Unde vrei să te duci? a întrebat-o pe un ton ce sugera 
resemnarea. 

— La magazia pentru trăsuri. 

Nu mai râdea la fel ca înainte, dar avea faţa îmbujorată, 
iar bărbia ei puternică era ridicată sfidător. Oare pe cine 
sfida? m-am întrebat. 

Magazia pentru trăsuri era umbrită şi tăcută, iar firele de 
praf s-au înălţat aurii în aer când am deschis uşile. O 
căruţă, o trăsură, o sanie şi o şaretă elegantă cu două roţi 
stăteau ca nişte animale masive şi placide pe podeaua 
acoperită cu paie. Am aruncat o privire spre Jamie, ale cărui 
buze s-au arcuit vag când s-a uitat la mine; în urmă cu 
aproape patru ani, în timpul haosului de la nunta mătuşii, 
ne găsiserăm un refugiu temporar în acea magazie. 

jocasta s-a oprit, cu mâna pe cadrul uşii, respirând 


adânc, de parcă ar fi încercat să se orienteze. Nu dădea 
deloc să intre, ci a arătat spre partea din fund a clădirii. 

— De-a lungul peretelui din spate, an mhic mo peather. 
Acolo sunt nişte cutii; o vreau pe cea mare din nuiele, una 
înaltă până la genunchiul tău, cu o frânghie legată în jurul 
ei. 

În timpul aventurii noastre din magazie, nu 
observaserăm că pe peretele respectiv erau stivuite cutii, 
lăzi şi legături, aşezate pe câte două-trei rânduri până în 
tavan. Insă primind instrucțiuni atât de precise, lui Jamie nu 
i-a luat mult să descopere cutia dorită şi s-o scoată la 
lumină, acoperită de praf şi de resturi de paie. 

— Vrei s-o duc în casă, mătuşă? a întrebat Jamie, 
frecându-şi cu degetul nasul. 

Ea a clătinat din cap şi s-a aplecat să pipăie nodul 
frânghiei cu care era legată cutia. 

— Nu. Nu vreau s-o am în casă, jur că nu vreau. 

— Dă-mi voie. 

Mi-am lăsat mâna peste a ei, ca s-o opresc din pipăit, 
după care m-am ocupat personal de nod. Cel care legase 
pachetul fusese meticulos, dar nu foarte priceput; am 
desfăcut frânghia în mai puţin de un minut. 

Cutia împletită din răchită era plină cu picturi. 
Mănunchiuri de desene, făcute în creion, în cerneală şi în 
cărbune, legate grijuliu cu şnururi din mătase, toate 
decolorate. Câteva caiete de schiţe, legate şi ele. Şi o serie 
de picturi: unele pătrate, neînrămate, şi două cutii mai mici 
cu miniaturi, toate înrămate, aşezate în picioare ca un 
pachet de cărţi de joc. 

Am auzit-o pe Jocasta oftând deasupra mea, aşa că am 
ridicat privirea. Stătea nemişcată, cu ochii închişi, şi mi-am 
dat seama că inhala mirosul picturilor - mirosul de uleiuri, 
cărbune, hârtie, pânză, ulei de in şi terebentină, o fantomă 
care ieşea din cutia împletită, prezenţă vie pe fundalul 
mirosurilor de paie, praf, lemn şi răchită. 

Şi-a strâns degetele, cel mare frecând buricele celorlalte, 
rostogolind în mod inconştient o pensulă între ele. O 
văzusem pe Bree făcând asta din când în când, uitându-se 
la ceva ce voia să picteze. Jocasta a oftat din nou, apoi a 
deschis ochii şi a îngenuncheat lângă mine, pipăind uşor 


arhiva de artă ascunsă, căutând. 

— Picturile în ulei, a spus ea. Scoateţi-le pe acelea. 

Scosesem deja cutiile cu miniaturi. Jamie s-a lăsat pe 
vine de cealaltă parte, ridicând mănunchiurile de desene şi 
caietele de schiţe desfăcute, astfel că am putut extrage 
picturile mai mari, în ulei, aşezate pe o margine. 

— Un portret, a spus ea, înclinând capul ca să prindă 
sunetul slab ce se auzea când aşezam fiecare pictură pe 
latura cutiei din răchită. Un bătrân. 

Era clar la ce se referă. Două dintre pânzele mari 
înfăţişau peisaje, iar trei, portrete. L-am recunoscut pe 
Farquard Campbell, mult mai tânăr decât acum, şi ceea ce 
trebuie să fi fost un autoportret al Jocastei, pictat cu 
douăzeci de ani în urmă. Însă nu am avut timp să le privesc 
bine, cu toate că erau interesante. 

Cel de-al treilea portret părea să fi fost realizat mai 
recent decât celelalte şi demonstra efectele tulburărilor de 
vedere ale Jocastei. 

Marginile erau neclare, culorile se amestecaseră în mod 
nefericit, formele păreau uşor distorsionate, astfel încât 
domnul care ne privea din pictura înceţoşată arăta oarecum 
tulburător, ca şi cum ar fi făcut parte dintr-o rasă ce nu era 
chiar umană, în ciuda perucii şi a gulerului alb şi înalt. 

Bătrânul purta haină neagră şi vestă, amândouă 
demodate. Avea o pelerină ecosez drapată peste un umăr, 
prinsă cu o broşă ale cărei sclipiri aurii erau reflectate de 
capătul mânerului pumnalului pe care îl ţinea în mână, cu 
degetele  îndoite şi strâmbe din cauza artritei. Am 
recunoscut pumnalul. 

— Deci el este Hector Cameron. 

Şi Jamie îl recunoscuse şi se uita fascinat la pictură. 

jocasta a întins mâna, atingând suprafaţa picturii ca şi 
cum ar fi identificat-o printr-o atingere. 

— Da, el este, a spus ea sec. Nu l-ai văzut niciodată, aşa- 
i, nepoate? 

Jamie a scuturat din cap. 

— Probabil că o singură dată, dar la vremea aceea eram 
bebeluş. 

Ochii lui urmăreau trăsăturile bătrânului cu mare interes, 
parcă încercând să descopere indicii ale caracterul lui 


Hector Cameron. Indicii evidente, pentru că forţa 
personalităţii acestuia părea să vibreze din pânză. 

Bărbatul avea oase puternice, deşi carnea atârna pe ele 
din cauza infirmităţii şi a bătrâneţii. Ochii erau pătrunzători, 
însă unul era pe jumătate închis - probabil era doar o 
pleoapă căzută în urma unui uşor atac cerebral, dar 
impresia era că aşa privea el lumea: cu un ochi veşnic 
îngustat într-o evaluare cinică. 

Jocasta cerceta conţinutul cutiei, iar degetele ei ţâşneau 
uşor încoace şi încolo, ca şi cum ar fi căutat să prindă 
fluturi. A atins o cutie cu miniaturi şi a ridicat-o, scoțând un 
sunet slab de satisfacţie. 

Încet, şi-a plimbat un deget de-a lungul marginii fiecărei 
miniaturi şi am observat că ramele aveau diferite modele; 
pătrate şi valuri, lemn lustruit şi aurit, argint oxidat, o 
margine ca o frânghie şi o alta, ţintuită cu mici rozete. A 
găsit o miniatură pe care a recunoscut-o şi a scos-o din 
cutie, întinzându-mi-o, după care a reînceput căutarea. 

Miniatura îl înfăţişa tot pe Hector Cameron - însă acel 
portret fusese executat cu mulţi ani înainte de celălalt. 
Părul negru şi ondulat îi curgea peste umeri, iar într-o parte 
avea o codiţă împletită, în care erau prinse două pene de 
potârniche, în vechiul stil Highland. Am remarcat aceleaşi 
oase solide, însă carnea era fermă. Hector Cameron fusese 
un bărbat atrăgător. 

Era o atitudine caracteristică; din obicei sau dintr-un 
accident din naştere, ochiul drept privea şi aici îngustat, dar 
nu la fel de mult ca în portretul care îl înfăţişa mai bătrân. 

Lăsându-şi mâna pe braţul meu, Jocasta mi-a întrerupt 
cercetarea amănunţită. 

— Asta e fata? a întrebat ea, împingând altă miniatură 
spre mine. 

Mirată, am luat-o şi am scos un icnet când am întors-o. 
Era Phaedre, la începutul adolescenţei. Nu purta obişnuita 
bonetă. Avea o eşarfă simplă legată peste păr, care îi 
scotea în relief oasele feţei. Oasele lui Hector Cameron. 

Jocasta a împins cutia cu picturi cu piciorul. 

— Nepoate, dă-i astea fiicei tale. Spune-i să picteze peste 
ele - ar fi păcat să se piardă pânza. 

Fără să aştepte răspuns, a pornit singură spre casă, 


şovăind doar o clipă la o răscruce, dar continuându-şi 
drumul cu ajutorul mirosului şi al memoriei. 


x 


După plecarea Jocastei s-a lăsat o linişte adâncă, 
întreruptă doar de cântecul unei sturz dintr-un pin din 
apropiere. 

— Să fiu al naibii! a spus Jamie într-un târziu, dezlipindu- 
şi ochii de la silueta mătuşii lui, care tocmai dispărea în 
casă. 

Nu părea şocat, ci doar profund uluit. 

— Ce crezi, fata ştia? 

— Aproape sigur, am răspuns eu. Sclavii sigur ştiau, unii 
se aflau aici când s-a născut ea; i-au spus, dacă nu era 
îndeajuns de inteligentă ca să îşi dea şi singură seama - iar 
eu cred că e deşteaptă. 

A dat aprobator din cap, apoi s-a rezemat de peretele 
magaziei şi a privit gânditor spre cutia din răchită, plină cu 
picturi. Nu-mi venea deloc să mă întorc în casă. Clădirile 
erau frumoase, de un auriu prietenos în razele soarelui de 
la sfârşitul toamnei, iar peluzele se întindeau liniştite şi bine 
îngrijite. Dinspre bucătăria din grădină răzbăteau voci 
vesele, câţiva cai păşteau mulţumiţi în padocul din 
apropiere, iar departe, pe râul cu ape argintii, cobora o 
ambarcaţiune mică, cu patru vâsle, care loveau apa precis 
şi grațios precum picioarele unui păianjen de apă. 

— Acolo unde totul e desăvârşit, doar omul, rău”, am 
remarcat eu. 

Jamie mi-a aruncat o privire scurtă fără să înţeleagă, apoi 
s-a întors la gândurile lui. 

Aşadar, Jocasta nu intenţiona nicidecum să o vândă pe 
Phaedre. Mi-am dat seama că şi ea ştia asta. M-am întrebat 
de ce. Pentru că simţea că avea o datorie faţă de fată, care 
era copilul soţului ei? Sau voia să se răzbune pe soţul mort 
de multă vreme, păstrându-i fiica nelegitimă ca sclavă, ca 
slujitoare personală? Cele două variante nu se excludeau 
reciproc. O cunoşteam pe Jocasta de prea mult timp ca să 

nu-mi dau seama că motivele ei erau rareori simple. 

Cum soarele coborâse pe cer, se lăsase frigul. M-am 
rezemat de peretele magaziei, lângă Jamie, simțind cum 
căldura solară acumulată de cărămizi îmi pătrunde în trup. 
Şi mi-am dorit să urcăm în căruţa veche şi să pornim 
neîntârziat spre Ridge, lăsându-i pe cei de la River Run să 
îşi rezolve moştenirea de amărăciune. 

Însă biletul era în buzunarul meu, foşnind la fiecare 
mişcare. TU VINO. Nu era o chemare pe care s-o pot ignora. 
Dar venisem până acolo - ce trebuia să fac acum? 

Jamie s-a îndreptat brusc de spate şi a privit spre râu. M- 
am uitat şi eu şi am văzut că ambarcaţiunea trăsese la 
docul de acolo. Un bărbat înalt a sărit din barcă, după care 
s-a întors să-şi ajute tovarăşul. Cel de-al doilea bărbat era 
scund şi se mişca într-un fel ciudat, nesigur şi neputând să 
îşi păstreze echilibrul. 

— Duncan, am spus imediat ce am văzut scena. ŞI 
Ulysses! S-au întors! 

— Da, a confirmat Jamie, prinzându-mă de braţ şi pornind 
spre casă. Numai că n-au găsit-o. 


x 


FUGITĂ sau FURATĂ pe 31 octombrie, o fată de culoare, 
în vârstă de douăzeci şi doi de ani, de înălțime peste medie 
şi atrăgătoare ca înfăţişare, cu o cicatrice ovală pe 
antebraţul stâng, provocată de o arsură. Imbrăcată într-o 
rochie de culoare indigo, şorț cu dungi verzi, bonetă albă, 
ciorapi cafenii şi pantofi din piele. Nu are dinți lipsă. Nume: 
FAYDREE. Comunicaţi detalii către D. Innes, Plantaţia River 
Run, în apropiere de Cross Creek. Plătim o recompensă 
substanțială pentru informații care duc la găsirea ei. 

Am netezit ziarul mototolit, care prezenta şi un desen 
rudimentar cu Phaedre, suferind parcă de un uşor strabism. 
Duncan îşi golise buzunarele, lăsând să cadă o mână de 
asemenea foi pe masa din hol, în după-amiaza precedentă, 
când sosise epuizat şi abătut. A spus că puseseră afişe în 
fiecare tavernă şi crâşmă între Campbelton şi Wilmington, 
interesându-se de ea - dar fără niciun folos. Phaedre se 
topise ca roua. 


— Îmi dai şi mie nişte marmeladă? 

Eu şi Jamie luam micul dejun singuri, pentru că nici 
jocasta, nici Duncan nu apăruseră în dimineaţa aceea. În 
ciuda atmosferei sumbre, mă simţeam bine. De obicei, 
micul dejun la River Run era ceva extravagant, incluzând 
până şi un ceainic cu ceai adevărat - probabil că Jocasta îi 
plătea o adevărată avere furnizorului ei de mărfuri de 
contrabandă, pentru că, din câte ştiam eu, în Virginia şi în 
Georgia nu se găsea aşa ceva. 

Jamie citea alt ziar, cufundat în gânduri. Nu şi-a ridicat 
ochii din el, însă a orbecăit cu mâna pe tăblia mesei, a 
apucat vasul cu smântână, pe care mi l-a întins. 

Ulysses, care, în afara privirii obosite, nu părea marcat 
de lunga călătorie, a făcut un pas sau doi în tăcere, a luat 
vasul cu smântână, a pus altul, plin, pe masă, şi a aşezat 
borcanul cu marmeladă lângă farfuria mea. 

— Mulţumesc, am spus, iar el a înclinat capul cu 
eleganţă. 

— Mai doriţi hering afumat, doamnă? m-a întrebat el. Sau 
nişte şuncă? 

Am clătinat din cap, căci aveam gura plină cu pâine 
prăjită, iar el s-a retras cu discreţie, ridicând o tavă plină de 
lângă uşă, probabil pentru Jocasta, pentru Duncan sau 
pentru amândoi, am presupus eu. 

Cu o expresie circumspectă, Jamie l-a urmărit plecând. 

— Englezoaico, m-am tot gândit, a spus el. 

— Nu mă aşteptam, am răspuns. La ce? 

Preţ de o clipă, a părut surprins, apoi a zâmbit când şi-a 
dat seama ce spusesem. 

— Englezoaico, mai ţii minte ce ţi-am zis despre Brianna 
şi văduva McCallum? Că ea nu ar ezita să acţioneze dacă 
Roger Mac ar porni într-o direcţie nedorită? 

— Da, am spus eu. 

A dat din cap, ca şi cum ar fi verificat ceva în gând. 

— Ei bine, fata a moştenit ceva din familie. Cei din 
neamul MacKenzie de Leoch sunt trufaşi ca Lucifer, până la 
ultimul, şi geloşi de moarte. Nu-ţi doresc să le stai în cale - 
ca să nu mai vorbesc să-i trădezi. 

L-am privit precaută peste buza cănii cu ceai şi m-am 
întrebat încotro bătea. 


— Socoteam că trăsătura lor definitorie e farmecul. 
Împreună cu şiretenia. Cât priveşte trădarea, cei doi unchi 
ai tăi era foarte pricepuţi la asta. 

— Cele două merg mână-n mână, nu? m-a întrebat Jamie 
întinzându-se să ia o lingură de marmeladă. Întâi trebuie să 
cucereşti pe cineva, pentru ca să poţi să-l trădezi, nu? Şi 
înclin să cred că un bărbat gata să trădeze se prinde 
imediat când e trădat. Sau o femeie, a adăugat el cu 
delicateţe. 

— Serios? am spus, sorbind cu plăcere din ceai. La 
Jocasta te referi, nu? 

La drept vorbind, nu se înşela. Cei din neamul MacKenzie 
de Leoch aveau personalităţi puternice - m-am întrebat 
cum fusese renumitul Jacob cel Roşu, bunicul lui Jamie din 
partea mamei - şi mai observasem asemănări de 
comportament între Jocasta şi fraţii ei mai mari. 

Colum şi Dougal îşi fuseseră loiali unul celuilalt toată 
viaţa - însă nimănui altcuiva. lar Jocasta era practic singură, 
izolată de familia ei de la vârsta de cincisprezece ani, când 
se căsătorise. Fiind femeie, era normal ca farmecul să fie 
mai vizibil în purtarea ei, dar asta nu însemna că nu exista 
şiretenie. Şi gelozie, am presupus. 

— Ei bine, e limpede că ea a ştiut că Hector a înşelat-o - 
şi mă-ntreb dacă a făcut portretul lui Phaedre ca să le arate 
tuturor că ştie sau a fost un mesaj personal către Hector. 
Dar ce legătură are asta cu situaţia de acum? 

Jamie a clătinat din cap. 

— Nu Hector, a spus el. Duncan. 

L-am privit cu gura căscată. Lăsând deoparte toate 
celelalte consideraţii, Duncan era impotent; îi mărturisise 
lui Jamie în ajunul nunţii cu Jocasta. Jamie a zâmbit strâmb 
şi a întins mâna peste masă. A pus degetul mare sub bărbia 
mea şi a împins uşor până am închis gura. 

— E doar un gând, englezoaico, asta vreau să spun. Dar 
cred că trebuie să merg să stau de vorbă cu el. Vii cu mine? 


x 


Duncan era în cămăruţa pe care o folosea ca birou, 
înghesuită deasupra grajdurilor, unde se aflau şi camerele 


minuscule în care locuiau grăjdarii şi băieţii care îngrijeau 
animalele. Stătea prăbuşit pe un scaun şi se uita 
deznădăjduit la teancurile dezordonate de hârtii şi registre 
prăfuite care se acumulaseră pe orice suprafaţă plană. 

Părea groaznic de obosit şi cu mult mai bătrân decât 
ultima oară când îl văzusem, la grătarul dat în cinstea Florei 
MacDonald. Părul cărunt i se rărise, iar când s-a întors ca să 
ne întâmpine, lumina soarelui i-a căzut pe faţă şi am 
observat linia subţire a cicatricei lăsată de buza de iepure 
despre care vorbise Roger, ascunsă de mustaţa bogată. 

Părea că energia vitală îl părăsise, iar când Jamie a 
abordat cu delicateţe subiectul care ne îndemnase să Îl 
vizităm, nu a făcut niciun efort să nege. În realitate, părea 
mai degrabă încântat să spună adevărul. 

— Te-ai culcat cu fata, Duncan? l-a întrebat Jamie fără 
înconjur, pentru că dorea să stabilească adevărul din capul 
locului. 

— A, nu, a răspuns el vag. Aş fi vrut, bineînţeles, dar cum 
ea dormea în garderoba lui Jo... 

Aducând vorba despre soţie, faţa lui a căpătat o nuanţă 
nesănătoasă de roşu. 

— Adică ai cunoscut-o trupeşte, nu? a zis Jamie, 
păstrându-şi calmul. 

— Da, a spus el, înghițind în sec. Da. Aşa e. 

— Cum? l-am întrebat fără menajamente. 

Îmbujorarea a sporit într-o asemenea măsură încât m-am 
temut că ar putea face apoplexie dintr-o clipă în alta. A 
răsuflat o vreme ca un delfin şi, până la urmă, roşeaţa din 
obraji a început să se retragă, pielea recăpătându-şi 
culoarea aproape normală. 

— Imi aducea de mâncare, a spus el într-un târziu, 
frecându-se obosit la ochi. În fiecare zi. 

Jocasta se trezea târziu şi lua micul dejun în camera ei, 
ajutată de Ulysses, făcând planurile pentru ziua respectivă. 
Duncan, care se sculase înaintea zorilor toată viaţa, 
aşteptându-se de obicei la o coajă de pâine sau cel mult 
nişte drammach - fulgi de ovăz cu apă - descoperea lângă 
pat un vas cu ceai aburind, însoţit de un castron cu terci 
cremos, garnisit din belşug cu miere şi smântână, pâine 
prăjită cu unt şi ochiuri cu şuncă. 


— Câteodată, un peştişor dat prin mălai, crocant şi dulce, 
a adăugat el pe un ton melancolic, amintindu-şi. 

— Mda, asta e foarte seducător, Duncan, a comentat 
Jamie, nu fără un strop de înţelegere. Bărbatul e vulnerabil 
când îi este foame. 

Apoi mi-a aruncat o privire ironică. 

— Şi totuşi... 

Duncan se arătase recunoscător faţă de Phaedre pentru 
bunătatea ei şi - la urma urmelor, bărbat fiind - îi admirase 
frumuseţea, deşi într-un mod dezinteresat, ne-a asigurat el. 

— Bineînţeles, a spus Jamie, cu scepticism evident. Şi ce 
s-a întâmplat? 

Duncan scăpase untul, a venit răspunsul lui, în timp ce 
încerca să-l întindă cu o singură mână pe pâinea prăjită. 
Phaedre se grăbise să ridice bucăţile căzute din farfurie, 
apoi adusese o cârpă şi ştersese dârele de unt de pe podea 
- şi de pe pieptul lui Duncan. 

— Eu eram în cămaşa de noapte, a murmurat el, 
înroşindu-se iar. Şi ea era - avea... 

A ridicat mâna şi a făcut câteva mişcări vagi în 
apropierea pieptului, iar eu am înţeles că rochia lui Phaedre 
îi expusese sânii în mod deosebit, în momentele în care era 
atât de aproape de el. 

— Şi? l-a îndemnat Jamie fără nicio milă. 

Şi, din câte se părea, anatomia lui Duncan băgase de 
seamă realitatea - o situaţie pe care a recunoscut-o cu o 
sfioşenie atât de strangulată, încât abia dacă i-am auzit 
vorbele. 

— Dar credeam că nu poţi... am început eu. 

— Da, nu puteam, s-a grăbit el să mă asigure. Doar 
noaptea, când visam. Dar nu când eram treaz. Asta, de 
când am avut accidentul. Poate s-a întâmplat fiindcă era 
dimineaţa devreme; scula mea socotea că încă dormeam. 

Jamie a scos sunetul gros, specific scoţian, prin care îşi 
exprima îndoiala, dar, oarecum nerăbdător, l-a îndemnat pe 
Duncan să continue. 

Duncan a sugerat că şi Phaedre observase asta. 

_ — li părea rău pentru mine, a spus Duncan cu sinceritate. 
Imi dădeam seama. Dar apoi m-a atins cu mâna, delicat. 
Era aşa delicată, a repetat el, aproape inaudibil. 


Stătea în pat - şi continuase să stea acolo uimit şi mut, în 
timp ce ea luase tava cu micul dejun, îi ridicase cămaşa de 
noapte, urcase în pat, cu fustele trase deasupra coapselor 
cafenii rotunde şi, cu mare tandreţe şi blândeţe, îi primise 
bărbăţia. 

— O dată? a întrebat Jamie. Ori aţi continuat? 

Duncan şi-a prins capul în mâini, ceea ce, având în 
vedere circumstanţele, reprezenta o recunoaştere clară. 

— Cât a durat această... legătură? am întrebat eu, ceva 
mai încet. 

Două luni, probabil trei. Nu în fiecare zi, s-a grăbit el să 
precizeze - doar din când în când. Şi fuseseră foarte 
precauţi. 

— Nu voiam s-o fac de ruşine pe Jo, înţelegeţi? a spus el 
cu un aer foarte serios. Şi ştiam prea bine că nu trebuia să 
fac aşa ceva, era un mare păcat, dar nu mă puteam 
abţine... 

S-a întrerupt şi a înghiţit în sec. 

— E doar vina mea pentru ceea ce s-a întâmplat, fie ca 
păcatul să cadă asupra mea! Vai, sărmana fată... 

Apoi a tăcut, scuturând din cap ca un câine bătrân şi 
trist, plin de purici. Indiferent de moralitatea situaţiei, îmi 
părea foarte rău pentru el. Avea gulerul cămăşii întors în 
jos, iar şuviţe de păr alb erau prinse sub haină; le-am scos 
cu mişcări delicate şi le-am îndreptat, dar el n-a băgat în 
seamă gestul meu. 

— Duncan, crezi că a murit? l-a întrebat Jamie cu glas 
scăzut. 

Duncan s-a albit la faţă, iar pielea a căpătat culoarea 
părului. 

— Nu pot să cred asta, Mac Dubh, a răspuns el, iar ochii i 
s-au umplut de lacrimi. Şi... şi totuşi... 

Eu şi Jamie am schimbat priviri îngrijorate. Şi totuşi... 
Phaedre nu luase niciun ban când dispăruse. Cum putea o 
sclavă să călătorească departe fără să fie descoperită, după 
ce se scrisese în ziar despre ea şi fusese căutată? Cum 
putea să dispară fără să aibă cal, bani sau orice altceva, în 
afara unor pantofi din piele? Un bărbat ar fi urcat pe munte 
şi ar fi reuşit să supravieţuiască în pădure, dacă era 
rezistent şi inventiv - dar o fată? O sclavă casnică? 


Fie o luase cineva, fie era moartă. 

Însă niciunul dintre noi nu a vrut să exprime cu voce tare 
acel gând. Jamie a oftat apăsat şi, scoțând o batistă curată 
din mânecă, i-a vârât-o în mână lui Duncan. 

— O să mă rog pentru ea, Duncan, oriunde ar fi. Şi pentru 
tine, a charaid... şi pentru tine. 

Duncan a dat din cap fără să ridice ochii şi strângând 
batista între degete. Era limpede că orice încercare de a-l 
consola ar fi fost inutilă, aşa că, într-un târziu, l-am lăsat 
acolo, în camera minusculă, aflată atât de departe de mare. 

Ne-am întors mergând încet, fără să discutăm, doar 
ţinându-ne de mână, simțind puternic nevoia de a ne atinge 
unul pe celălalt. Ziua era luminoasă, dar se apropia o 
furtună; şiruri de nori zdrenţuiţi veneau dinspre răsărit, iar 
vântul în rafale îmi răsucea fusta ca pe o umbrelă. 

Adierea era mai slabă pe terasa din spate, adăpostită de 
zidul înalt până la brâu. Ridicând ochii, am văzut fereastra 
pe care privea Phaedre când o descoperisem acolo, în 
noaptea grătarului. ` 

— Mi-a spus atunci că ceva nu e în ordine, am zis eu. In 
noaptea grătarului pentru doamna MacDonald. O frământa 
ceva. 

Jamie mi-a aruncat o privire curioasă. 

— Da? Dar nu se referea la Duncan, nu? a obiectat el. 

— Ştiu, am spus eu, ridicând neajutorată din umeri. Nu 
părea să-şi dea seama ce nu era în regulă - doar spunea 
mereu: „Ceva nu e bine”. 

Clătinând din cap, Jamie a inspirat adânc şi a expirat la 
fel. 

— Într-un fel, cred şi sper că, orice ar fi fost, avea 
legătură cu intenţia ei de a pleca. Pentru că, dacă nu avea 
legătură cu ea şi cu Duncan... 

Vocea i s-a stins, dar nu mi-a fost greu să îi termin ideea. 

— Atunci nu avea legătură nici cu mătuşa ta. Jamie, chiar 
crezi că Jocasta a pus să fie ucisă? 

Rostite cu voce tare, vorbele astea ar fi trebuit să sune 
ridicol. Partea cumplită era că nu sunau deloc astfel. 

Jamie a ridicat uşor din umeri, gest tipic pe care îl făcea 
atunci când ceva îl deranja foarte mult, ca şi cum l-ar fi 
strâns haina. 


— Dacă ar vedea, m-aş gândi că e... cel puţin posibil, a 
spus el. Să fii înşelată de Hector... lar ea îl învinuia deja 
pentru moartea fiicelor ei. Fetele sunt moarte, dar există 
Phaedre, vie, în fiecare zi, o amintire permanentă a insultei. 
Apoi să fie înşelată din nou, de Duncan, cu fiica lui Hector? 

Şi-a trecut mâna pe sub nas. 

— Cred că orice femeie de spirit ar fi... tulburată. 

— Da, am zis eu, imaginându-mi ce aş simţi în aceleaşi 
circumstanţe. Desigur. Dar crimă - despre asta vorbim, nu? 
N-ar fi fost mai simplu să vândă fata? 

— Nu, a răspuns Jamie cu un aer gânditor. Nu putea face 
asta. Când s-a căsătorit, am întocmit un contract ca să-şi 
păstreze banii, dar nu şi proprietăţile. Duncan este 
proprietarul fermei River Run. Cu tot ce conţine 

— Inclusiv al lui Phaedre. 

M-am simţit golită pe dinăuntru şi puţin îngreţoşată. 

— Cum spuneam. Dacă ar fi putut vedea, gândul nu m-ar 
fi mirat defel. Dar aşa cum stau lucrurile... 

— Ulysses, am rostit cu siguranţă în glas, iar el a dat din 
cap fără să vrea. 

Ulysses nu era doar ochii, ci şi mâinile Jocastei. Nu mă 
gândeam că ar fi ucis-o pe Phaedre la porunca ei, dar, dacă 
Jocasta ar fi otrăvit-o, Ulysses ar fi ajutat-o cu siguranţă să 
scape de cadavru. 

Am simţit un aer ciudat de irealitate - cu toate că ştiam 
destule despre familia MacKenzie, discutam calm cu Jamie 
posibilitatea ca bătrâna lui mătuşă să fi ucis pe cineva... Şi 
totuşi... îi ştiam pe cei din neamul MacKenzie. 

— Dacă mătuşa a avut vreun amestec în toată tărăşenia, 
a precizat Jamie. La urma urmelor, Duncan a spus că au 
fost discreţi. S-ar putea ca fata să fi fost răpită. Poate de 
bărbatul pe care mătuşa şi-l aminteşte de la Coigach. Poate 
el crede că Phaedre îl va ajuta să găsească aurul, nu? 

Era un gând ceva mai luminos. Şi se potrivea cu 
premoniţia lui Phaedre - dacă despre asta era vorba - 
pentru că se petrecuse în aceeaşi zi în care venise omul din 
Coigach. 

— Cred că tot ce putem face e să ne rugăm pentru 
sărmana fată, am conchis eu. Presupun că nu există un 
sfânt ocrotitor al celor răpiți, nu? 


— Ba da, Sfântul Dagobert, mi-a răspuns el imediat, 
făcându-mă să casc ochii de uimire. 

— Ai inventat asta. 

— În niciun caz, a spus el cu un aer demn. Mai e şi Sfânta 
Athelais - probabil mai bună în situaţia asta. E o tânără 
romană răpită de împăratul lustinian, care voia să-şi facă 
mendrele cu ea, dar fata jurase să rămână castă. Aşa că a 
fugit în Benevento, unde avea un unchi. 

— Bravo ei! Şi Sfântul Dagobert? g 

— Un fel de rege - de origine francă, aşa cred. In orice 
caz, când era copil, tutorele lui a acţionat împotriva lui şi a 
pus să fie răpit şi dus în Anglia pentru ca propriul său fiu să 
devină rege. 

— De unde ştii lucrurile astea? l-am întrebat. 

— De la fratele Polycarp, de la Abația Sfânta Ana, a 
răspuns el, zâmbind în colţul gurii. Când nu puteam adormi, 
venea şi-mi spunea poveşti cu sfinţi, ore în şir. Asta nu mă 
adormea întotdeauna, dar, după ce-l ascultam atâta timp 
vorbind despre sfinte martire cărora li se tăiaseră sânii sau 
erau biciuite cu cârlige de fier, închideam ochii şi mă 
prefăceam că dorm. 

Jamie mi-a scos boneta şi a aşezat-o pe marginea terasei. 
O adiere a trecut prin părul meu de vreo trei centimetri, 
ciufulindu-l ca pe iarba de pe o pajişte. Jamie s-a uitat la 
mine şi a zâmbit. 

— Arăţi ca un băiat, englezoaico. Deşi să fiu al naibii dacă 
am mai văzut vreunul cu un fund ca al tău. 

— Mulţumesc de compliment, am spus, absurd de 
încântată. 

În ultimele luni, mâncasem ca un lup, dormisem bine şi 
profund noaptea şi ştiam că arătam mai bine, exceptând 
părul. Însă nu strica s-o aud. 

— Te doresc foarte mult, mo nighean donn, a şoptit el şi 
m-a prins de încheietura mâinii, punând buricele degetelor 
în locul unde putea simţi pulsul. 

— Aşadar, cei din neamul MacKenzie de Leoch sunt 
predispuşi cu toţii la accese de gelozie oarbă, am spus eu. 

Mi-am simţit pulsul, constant sub degetele lui. 

— Fermecători, şireţi şi predispuşi la trădare. 

l-am atins buza şi mi-am plimbat degetul mare de-a 


lungul ei, simțind în mod plăcut înţepăturile uşoare ale 
bărbii de o zi. 

— Chiar toţi? 

Jamie a coborât privirea şi m-a țintuit brusc cu ochii lui 
albaştri, în care umorul şi tristeţea erau amestecate cu 
multe alte lucruri pe care nu le-am putut descifra. 

— Crezi că eu nu sunt aşa? a întrebat el şi mi-a zâmbit 
oarecum trist. Dumnezeu şi Sfânta Fecioară să te 
binecuvânteze, englezoaico. 

Apoi s-a aplecat şi m-a sărutat. 


x 


Nu mai puteam zăbovi la River Run. Câmpurile din josul 
piemontului fuseseră culese de mult şi arate, resturi de 
tulpini uscate erau presărate pe pământul de culoare 
închisă; curând, zăpada avea să vină dinspre munţi. 

Discutaserăm şi întorseserăm chestiunea pe faţă şi pe 
dos - însă nu ajunseserăm la nicio concluzie folositoare. Nu 
mai puteam face nimic pentru a o ajuta pe Phaedre - doar 
să ne rugăm pentru ea. Şi totuşi, în afară de asta, trebuia 
să ne gândim la Duncan. 

Pentru că ne-am dat seama amândoi că, dacă Jocasta 
descoperise relaţia lui cu Phaedre, mânia ei nu se va 
revărsa doar asupra sclavei. Putea aştepta momentul 
potrivit, dar nu va uita o asemenea jignire. N-am cunoscut 
vreun scoţian care să facă uitat aşa ceva. 

A doua zi, după micul dejun, ne-am luat rămas-bun de la 
jocasta, care stătea în salonul ei personal, brodând o faţă 
de masă. Avea în poală coşul cu aţă de mătase, iar culorile 
erau aşezate în spirală, astfel încât să o poată găsi pe cea 
dorită pipăindu-le. Pânza terminată, lungă de un metru şi 
jumătate, atârna într-o parte. Avea pe margini un model 
complicat cu mere, frunze şi viţe - sau nu, mi-am dat 
seama când am ridicat capătul pânzei ca s-o admir. Nu 
erau vite, ci şerpi cu ochi negri, care se încolăceau alene şi 
se furişau, verzi şi solzoşi. Ici şi acolo, câte unul stătea cu 
gura căscată, arătându-şi colții, păzind fructele roşii 
împrăştiate. 

— Grădina Edenului, mi-a explicat ea, frecând uşor 


modelul între degete. 

— Foarte frumos, am spus eu şi m-am întrebat cât timp 
lucrase la faţa de masă. O începuse înainte de dispariţia lui 
Phaedre? 

Am schimbat câteva amabilităţi, apoi a apărut grăjdarul 
Josh, care ne-a anunţat că ne pregătise caii. Jamie a dat din 
cap, făcându-i semn să plece, apoi s-a ridicat. 

— Mătuşă, i s-a adresat Jocastei, pe un ton degajat, aş 
socoti cu totul neindicat ca Duncan să păţească ceva. 

Ea a încremenit, cu degetele brusc înţepenite. 

— De ce ar păţi ceva? a întrebat, ridicându-şi bărbia. 

Jamie nu i-a răspuns imediat. A stat şi a privit-o, nu fără 
compasiune. Apoi s-a aplecat astfel încât ea să îi simtă 
prezenţa, apropiindu-şi gura de urechea ei. 

— Mătuşă, ştiu, a spus el încet. Şi dacă nu doreşti ca acel 
lucru să fie cunoscut şi de altcineva... atunci, cred că o să-l 
găsesc pe Duncan sănătos când o să mă întorc. 

Jocasta a rămas ca o stană de piatră. Jamie s-a îndreptat 
de spate, a făcut semn din cap spre uşă şi ne-am luat 
rămas-bun. Ajunsă în hol, am aruncat o privire în urmă şi 
am văzut-o stând ca o statuie, cu chipul alb ca pânza din 
mâinile ei. Ghemele colorate îi căzuseră din poală, 
desfăşurându-se pe podeaua lustruită. 

După plecarea lui Marsali, producerea de whisky a 
devenit mai dificilă, împreună, Bree, doamna Bug şi cu 
mine am reuşit să mai obţinem o şarjă de malţ înainte ca 
vremea să devină prea friguroasă şi ploioasă, dar in 
extremis, şi am simţit o mare uşurare când am văzut 
ultimele boabe malţificate decantându-se în alambic. După 
ce l-am lăsat să fermenteze, malţul a ajuns în sarcina lui 
Jamie, care nu încredința altcuiva delicata sarcină de a 
aprecia gustul şi tăria băuturii. 

Focul de sub alambic trebuia menţinut tot timpul la 
acelaşi nivel, pentru ca fermentația să continue fără 
degradarea borhotului. Apoi era întețit pentru distilare, 
imediat ce fermentarea se încheia. Asta însemna că Jamie 
trăia - şi dormea - alături de alambic cele câteva zile 
necesare pentru obţinerea fiecărui lot. În general, îi duceam 
cina şi rămâneam până la căderea întunericului, dar mă 
simţeam singură fără el în pat, de aceea am fost peste 
măsură de încântată când am turnat ultima parte de alcool 
în butoiaşe. 

— O, ce frumos miroase! 

Am adulmecat încântată interiorul unui butoiaş gol; era 
unul special, pe care Jamie îl obținuse prin intermediul 
unuia dintre prietenii lordului John, care se ocupa de 
transporturi. Un butoi ars pe interior ca unul obişnuit de 
whisky, dar folosit anterior pentru depozitarea vişinatei. 
Aroma slabă, uşor dulceagă de vişine, izul de fum şi mirosul 
puternic şi iute de whisky proaspăt se amestecau, fiind de 
ajuns ca să-mi dea o ameţeală plăcută. 

— Da, e un lot mic, dar deloc rău, m-a aprobat Jamie, 
inhalând aroma ca un cunoscător de parfumuri. 

A ridicat capul şi a studiat cerul; vântul se înteţise şi norii 
negri goneau, cu pântecele întunecate şi amenințătoare. 

— N-avem decât trei butoiaşe, a spus el. Dacă tu crezi că 
poţi căra unul, eu le iau pe celelalte. Aş vrea să le pun la loc 
sigur, ca să nu le dezgrop dintr-un morman de zăpadă 
săptămâna viitoare. 


O deplasare de vreo opt sute de metri prin vântul care 
urla, cărând sau rostogolind un butoiaş de aproape 
douăzeci şi trei de kilograme nu e chiar o glumă, dar Jamie 
avea dreptate în privinţa zăpezii. Incă nu era îndeajuns de 
frig ca să ningă, dar asta avea să se întâmple curând. Am 
oftat, am dat din cap în semn de acceptare şi, împreună, 
am reuşit să cărăm butoiaşele la ascunzătoarea noastră, 
între bolovani şi viţe-de-vie zdrenţuite. 

Imi recăpătasem o parte din forţă, însă chiar şi aşa, 
fiecare muşchi îmi tremura şi îmi tresărea în semn de 
protest când am terminat, astfel că nu m-am opus defel 
când Jamie m-a silit să mă aşez şi să mă odihnesc înainte 
de a pleca spre casă. 

— Ce planuri ai cu butoiaşele? l-am întrebat, făcând 
semn din cap spre ascunzătoare. Le păstrezi ori le vinzi? 

A îndepărtat o şuviţă de păr care îi căzuse pe faţă, 
coborându-şi pleoapele ca să-şi ferească ochii de praf şi de 
frunzele aduse de vânt. 

— Va trebui să vând unul în primăvară, pentru seminţe. 
Unul îl păstrăm să se matureze - şi cred că pe ultimul îl pot 
folosi într-o scop bun. Dacă Bobby Higgins vine înainte de 
căderea zăpezii, o să le trimit şase sticle lui Ashe, Harnett, 
Howe şi altor câtorva - o mică dovadă a stimei mele pentru 
ei, nu? 

A zâmbit ironic. 

— Ei bine, am auzit şi de lucruri mai rele oferite ca 
dovadă de credinţă, am spus uşor amuzată. 

Trebuise să facă multe eforturi pentru a reintra în grațiile 
Comitetului de Corespondenţă din Carolina de Nord, dar 
câţiva membri începuseră să îi răspundă la scrisori - cu 
precauţie, dar şi cu respect. 

— Nu cred că peste iarnă se va întâmpla ceva important, 
a spus el gânditor, frecându-şi nasul înroşit de frig. 

— Probabil că nu. 

Statul Massachusetts, în care se petrecuseră mai toate 
tulburările, era acum ocupat de generalul Gage, iar ultimele 
ştiri pe care le avuseserăm spuneau că el fortificase Boston 
Neck, istmul îngust care leagă oraşul de uscat - ceea ce 
însemna că Bostonul era izolat de restul coloniei şi se afla 
sub asediu. 


Gândindu-mă la asta, am simţit un fior; locuisem acolo 
vreme de aproape douăzeci de ani şi ţineam la oraş - ştiind 
totuşi că acum nu l-aş putea recunoaşte. 

— John Hancock - care e negustor acolo - conduce 
Comitetul de Siguranţă, aşa spune Ashe. Au votat să 
recruteze o mie două sute de oameni în miliţie şi vor să 
cumpere cinci mii de muschete. Având în vedere necazurile 
pe care le-am avut ca să găsesc treizeci, le doresc noroc, 
altceva nu mai pot spune. 

Am izbucnit în râs însă, înainte de a-mi răspunde, Jamie a 
încremenit. 

— Ce-a fost asta? 

A întors capul brusc şi mi-a pus mâna pe braţ. Redusă la 
tăcere pe neaşteptate, mi-am ţinut răsuflarea şi am tras cu 
urechea. Vântul agita frunzele uscate de viță-de-vie, creând 
un foşnet ca de hârtie în spatele meu, iar în depărtare 
trecea un stol de ciori, certându-se cu glasuri stridente. 

Apoi am auzit şi eu: un sunet slab, deznădăjduit şi 
absolut omenesc. Jamie se ridicase deja în picioare şi îşi 
croia drum cu grijă printre bolovani. S-a ghemuit sub bolta 
creată de o lespede aplecată din granit şi am dat să-l 
urmez. Apoi s-a oprit brusc, iar eu am fost cât pe ce să mă 
ciocnesc de el. 

— Joseph? a întrebat, nevenindu-i să creadă. 

M-am străduit să mă uit pe lângă el. Spre uimirea mea, 
dar şi a lui Jamie, era chiar domnul Wemyss, ghemuit pe un 
bolovan, cu un clondir între genunchi. Plânsese; avea nasul 
şi ochii înroşiţi, ceea ce îl făcea să semene mai mult decât 
de obicei cu un cobai alb. Pe de altă parte, era foarte beat. 

— Vai! a spus el, uitându-se la noi şi clipind disperat. Vai! 

— Joseph... ţi-e bine? 

Jamie s-a apropiat de el şi a întins prevăzător mâna, ca şi 
cum s-ar fi temut că domnul Wemyss ar fi crăpat în bucăţi 
la orice atingere. 

Instinctul lui Jamie s-a dovedit justificat; când l-a atins, 
faţa lui Wemyss s-a boţit ca o foaie de hârtie, iar umerii au 
început să-i tresalte incontrolabil. 

— Îmi pare tare rău, domnule, a spus el de câteva ori, 
pornind să plângă, îmi pare tare rău! 

Jamie mi-a aruncat o privire prin care mă invita să fac 


ceva, aşa că am îngenuncheat imediat, mi-am pus braţele 
în jurul umerilor domnului Wemyss şi l-am bătut uşor pe 
spate. 

— Uşurel, uşurel, am spus, uitându-mă spre Jamie peste 
umărul slăbănog şi întrebându-l din ochi ce să mai fac. Sunt 
sigură că totul va fi bine. 

— A, nu, a spus el, sughiţând. A, nu, nu se poate! 

Şi-a întors faţa îndurerată spre Jamie. 

— Nu pot să îndur, domnule, chiar nu pot. 

Oasele domnului Wemyss păreau subţiri şi fragile, iar el 
tremura din tot corpul. Purta doar o cămaşă subţire şi 
pantaloni, iar vântul începuse să şuiere printre stânci. Norii 
se îndesiseră pe cer, iar lumina a dispărut brusc din mica 
adâncitură de teren, ca şi cum s-ar fi lăsat o perdea de 
întuneric. 

Jamie şi-a desfăcut mantia şi a aşezat-o destul de 
stângaci peste domnul Wemyss, după care s-a aşezat cu 
atenţie pe un bolovan. 

— Spune-mi care e necazul, Joseph, a zis el cu mare 
blândeţe. A murit cineva? 

Mişcându-şi capul într-o parte şi în alta ca un metronom, 
domnul Wemyss şi-a îngropat faţa în palme. A mormăit 
ceva, ce mi-a sunat a „mai bine era ea”. 

— Lizzie? l-am întrebat, schimbând o privire mirată cu 
Jamie. La Lizzie te referi? 

Aceasta păruse în regulă la micul dejun; ce Dumnezeu se 
întâm...? 

— Întâi, Manfred Gillivray, a zis domnul Wemyss, apoi, 
Higgins. Şi de parcă un degenerat şi un ucigaş n-ar fi de 
ajuns... acum, asta! 

Jamie a ridicat brusc din sprâncene şi s-a uitat la mine. 
Am dat din umeri. Pietrişul mă cam înţepa în genunchi; m- 
am ridicat cu greu şi l-am îndepărtat. 

— Vrei să spui că Lizzie e... îndrăgostită de cineva... 
nepotrivit? l-am întrebat cu fereală. 

Domnul Wemyss s-a cutremurat. 

— Nepotrivit, a spus el cu glas lipsit de orice expresie. 
lisuse Hristoase! Nepotrivit! 

Nu-l mai auzisem pe domnul Wemyss vorbind aşa, iar 
asta m-a tulburat. 


Înfăşurat în mantia lui Jamie, a întors ochii spre mine, 
arătând ca o vrabie înnebunită de spaimă. 

— Am renunţat la tot pentru ea! M-am vândut - şi am 
făcut-o bucuros! - ca să o salvez de dezonoare. Mi-am 
părăsit căminul, am plecat din Scoţia, ştiind că nu o voi mai 
revedea niciodată şi că-mi voi lăsa oasele în pământul unor 
străini. Şi totuşi, nu i-am spus niciun cuvânt de reproş 
iubitei mele fiice, pentru că nu putea fi vina ei, nu? lar 
acum... 

Şi-a întors privirea chinuită spre Jamie. 

— Doamne! Doamne! Ce mă fac acum? a rostit el în 
şoaptă. 

O rafală de vânt a trecut bubuitor printre stânci şi a 
umflat mantia în care era înfăşurat, ascunzându-l preţ de o 
clipă sub un giulgiu cenuşiu, ca şi cum suferinţa l-ar fi 
înghiţit. 

Mi-am strâns bine mantia în jurul corpului, ca să nu-mi fie 
smulsă; vântul era atât de puternic, încât abia mă puteam 
ţine pe picioare. Jamie avea ochii întredeschişi, ca să-i 
ferească de praful şi de pietricele care ne izbeau, şi 
strângea din dinţi de neplăcere. Şi-a cuprins umerii cu 
braţele, tremurând. 

— Joseph, fata a rămas grea? a întrebat el, voind cu orice 
preţ să ajungă la esenţa lucrurilor şi să plece acasă cât mai 
curând. 

Domnul Wemyss a scos pe neaşteptate capul dintre 
faldurile mantiei, i-am văzut părul blond ridicat ca perii unei 
mături. Clipind din ochii înroşiţi, a dat afirmativ din cap, 
apoi a scos clondirul şi, ridicându-l cu mâini tremurătoare, |- 
a dus la gură şi a luat câteva înghiţituri. Am văzut un „X” 
înscris pe el; cu buna lui cuviinţă obişnuită, omul luase un 
clondir din whisky-ul proaspăt produs, nu din cel maturat. 

Jame a oftat, a întins mâna după clondir şi i l-a smuls, 
după care a luat şi el o gură sănătoasă. 

— Cine? a întrebat el, înapoind clondirul. Nepotul meu? 

Domnul Wemyss s-a holbat la Jamie cu ochi mari ca de 
bufniţă. 

— Nepotul dumneavoastră? 

— lan Murray, am explicat eu ca să-i ajut memoria. 
Flăcăul înalt, cu păr blond. Cu tatuaje. 


Jamie mi-a aruncat o privire prin care sugera că probabil 
nu eram tocmai de ajutor, dar domnul Wemyss continua să 
pară nedumerit. 

— lan Murray? 

Numele părea să răzbată prin aburii de alcool din capul 
lui. 

— A... Nu. lisuse, mai bine era el! L-aş fi binecuvântat pe 
flăcău, a adăugat domnul Wemyss cu fervoare. 

Am schimbat încă o privire cu Jamie. Problema părea 
deosebit de gravă. 

— Joseph, a rostit Jamie uşor ameninţător. E frig. 

Şi-a şters nasul cu dosul mâinii. 

— Cine şi-a bătut joc de fiica ta? Spune-mi numele lui şi 
dimineaţă o să fie însurat cu fata sau mort la picioarele ei, 
cum vei dori. Dar să discutăm despre asta înăuntru, lângă 
foc, bine? 

— Beardsley, a răspuns domnul Wemyss, pe un ton care 
sugera o disperare fără margini. 

— Beardsley? a repetat Jamie. 

A ridicat o sprânceană, uitându-se la mine. Nu mă 
aşteptam la aşa ceva - dar nici n-a fost un şoc deosebit de 
mare. 

— Despre care Beardsley e vorba? a întrebat Jamie, 
destul de calm. Jo? Sau Kezzie? 

Domnul Wemyss a scos un oftat ce părea să vină din 
străfundurile fiinţei lui. 

— Fata nu ştie, a spus el sec. 

— lisuse! a exclamat Jamie fără să vrea. 

A dus mâna spre clondirul cu whisky şi a mai luat o gură. 

— Hm, am făcut eu, aruncându-i o privire cu subînţeles 
când a lăsat clondirul jos. 

Mi l-a predat şi s-a îndreptat de spate, cu cămaşa lipită 
de piept de vânt şi părul fluturând liber. _ 

— Uite cum facem, a spus el cu fermitate în glas. li 
aducem pe amândoi la mine şi aflăm adevărul. 

— Nu, s-a opus domnul Wemyss, nu facem aşa. Nici ei nu 
ştiu. 

Tocmai luasem o gură din alcoolul nerafinat. Auzind asta, 
m-am înecat şi whisky-ul mi-a curs pe bărbie. 

— Poftim? am întrebat eu cu glas hârâit, ştergându-mi 


faţa cu un colţ al mantiei. Vrei să spui că... amândoi? 

Domnul Wemyss s-a uitat la mine. Însă, în loc să-mi 
răspundă, a clipit. Apoi şi-a dat ochii peste cap şi a căzut cu 
faţa înainte de pe bolovan, de parcă ar fi fost lovit cu o 
măciucă în cap. 


Am reuşit să-l fac pe domnul Wemyss să-şi recapete 
cunoştinţa pe jumătate, dar nu într-atât încât să poată 
merge pe propriile picioare. Drept urmare, Jamie s-a văzut 
silit să-l care atârnat pe umeri, ca şi cum ar fi fost o carcasă 
de căprioară; lucru nu tocmai uşor, având în vedere terenul 
denivelat dintre ascunzătoarea pentru whisky şi noul 
şopron, la care se adăuga vântul ce ne bombarda cu 
pietricele, frunze şi conuri de pin. Norii se rostogoleau 
clocotitor pe culmea muntelui, întunecaţi şi murdari ca 
zoaiele de la spălatul rufelor, şi se întindeau cu rapiditate 
pe tot cerul. Dacă nu ne grăbeam, aveam să fim udaţi până 
la piele. 

Înaintarea a devenit mai uşoară imediat ce am ajuns pe 
cărarea care ducea spre casă, dar dispoziţia lui Jamie nu s-a 
îmbunătăţit, pentru că tocmai atunci domnul Wemyss şi-a 
revenit brusc şi a vărsat pe pieptul cămâăşii lui. După o 
încercare grăbită de a se curăța, ne-am schimbat strategia 
şi ne-am continuat drumul, ţinându-l pe domnul Wemyss 
într-un echilibru precar între noi, prinzându-l ferm fiecare 
de câte un cot, în timp ce el aluneca şi se împleticea, 
pentru că picioarele lui subţiri cedau pe neaşteptate, 
amintind de o marionetă căreia i s-au tăiat sforile. 

În această etapă a drumului, Jamie a vorbit continuu cu el 
însuşi în gaelică, dar s-a oprit brusc în momentul când am 
ajuns în curtea interioară. Unul dintre gemenii Beardsley 
era acolo şi o ajuta pe doamna Bug să prindă găinile, să le 
adăpostească de furtună; ţinea două dintre ele de picioare, 
cu capul în jos, făcându-le să arate ca două buchete 
dizgraţioase de flori, unul cafeniu şi celălalt gălbui. Când 
ne-a văzut, s-a oprit şi s-a uitat curios la domnul Wemyss. 

— Ce...? a început băiatul. 

N-a apucat să spună mai mult. Jamie a lăsat braţul 


domnului Wemyss, a făcut doi paşi şi l-a lovit pe băiat cu 
suficientă forţă ca să-l facă să se îndoaie de mijloc, să 
scape găinile, să se retragă bălăbănindu-se şi să cadă. 
Cotcodăcind, găinile s-au împrăştiat bătând din aripi şi 
răspândind pene şi fulgi în jur. 

Băiatul s-a zvârcolit pe pământ, deschizând şi închizând 
gura ca să respire, dar Jamie nu i-a luat în seamă 
suferinţele. S-a aplecat, l-a prins de păr şi, cu glas puternic, 
i-a vorbit direct în ureche - pentru cazul în care era Kezzie, 
aşa am presupus. 

— Adu-l pe fratele tău. În biroul meu. Imediat. 

Rămas cu gura căscată, domnul Wemyss urmărise 
interesanta scenă ţinându-şi un braţ petrecut peste umerii 
mei ca să se sprijine. A continuat să stea cu gura căscată şi 
când a întors capul, urmărindu-l pe Jamie care păşea spre 
noi. A clipit totuşi şi a închis gura, apoi Jamie l-a prins de 
celălalt braţ şi, desprinzându-l cu precizie de mine, l-a 
condus în casă fără să mai privească în urmă. 

Mi-am coborât privirea plină de reproş spre băiatul aflat 
la pământ. 

— Cum ai putut face aşa ceva? 

Cu ochii căscaţi şi perfect rotunzi, a deschis gura ca un 
peştişor de aur, fără să scoată niciun sunet, apoi a reuşit să 
respire hârâit şi faţa i s-a împurpurat. 

— Jo! Ce-ai păţit, eşti rănit? 

Lizzie a apărut dintre copaci, ducând în fiecare mână 
câte două găini, pe care le ţinea de picioare. S-a uitat 
încruntată şi îngrijorată la... în fine, am presupus că era Jo; 
doar Lizzie putea să îi deosebească. 

— Nu, nu-i rănit, am asigurat-o. Şi totuşi... 

Am îndreptat un deget acuzator spre ea. 

— Tu, domnişoară, du găinile în poiată şi după aceea... 

Am ezitat şi am aruncat o privire spre băiatul căzut la 
pământ, care îşi revenise cât să respire gâfâit şi se ridicase 
cu grijă în şezut. N-am vrut să o duc în camera medicală, 
mai ales dacă Jamie şi domnul Wemyss aveau să îi 
încolţească pe fraţii Beardsley în biroul aflat vizavi. 

— O să merg cu tine, am hotărât în pripă, făcându-i semn 
să se îndepărteze de Jo. Hai! 

— Bine, dar... 


A aruncat o privire nedumerită către Jo - da, era Jo; şi-a 
trecut o mână prin păr ca să-l îndepărteze de pe faţă şi am 
văzut degetul cu cicatrice. 

— N-are nimic, am spus, lăsându-mi apăsat o mână pe 
umărul ei şi făcând-o să se întoarcă spre poiată. Mergi! 

Am privit scurt în urmă şi am văzut că Jo Beardsley 
reuşise să se ridice în picioare şi, ţinându-şi mâna peste 
abdomenul care îl durea, se îndrepta spre grajd, pentru a-l 
aduce pe fratele lui, aşa cum i se poruncise. 

M-am uitat apoi la Lizzie printre gene. Dacă domnul 
Wemyss avea dreptate şi ea chiar rămăsese însărcinată, 
era una dintre acele femei fericite care nu suferă de greţuri 
dimineaţa sau de tulburările digestive obişnuite la începutul 
sarcinii; de fapt, părea foarte sănătoasă. 

Asta în sine ar fi trebuit să-mi atragă atenţia, mi-am 
spus, la cât de palidă şi de fragilă era de obicei. Acum, 
privind-o mai atent, mi se părea că are tenul rozaliu şi că 
părul blond-deschis, care îi scăpase de sub bonetă, 
strălucea. 

— În câte luni eşti? am întrebat-o, dând la o parte o 
creangă din calea ei. 

Mi-a aruncat o privire furişă, a înghiţit vizibil în sec, apoi 
s-a aplecat ca să treacă pe sub creangă. 

— Cred că vreo patru, a răspuns ea sfioasă, fără să se 
uite la mine. Hm... V-a spus tata, nu? 

— Da. Sărmanul tău tată, am zis cu severitate. Are 
dreptate? Cu amândoi fraţii Beardsley? 

Şi-a strâns umerii puţin, a plecat capul şi a încuviinţat 
aproape imperceptibil. 

— Ce-o să le facă domnia sa? a întrebat cu glas pierit. 

— Chiar nu ştiu. 

Mă îndoiam că Jamie avea o idee clară - deşi spusese că 
ticăloşii care se făceau răspunzători de sarcina lui Lizzie vor 
muri la picioarele ei, dacă asta voia tatăl ei. 

Gândindu-mă mai bine, alternativa - căsătoria ei până a 
doua zi dimineaţă - era mai problematică decât uciderea 
celor doi fraţi. 

— Nu ştiu, am repetat. 

Ajunseserăm la poiată, o anexă construită solid, 
adăpostită de un arțar mare şi stufos. Câteva găini, ceva 


mai puţin proaste decât suratele lor, se cocoţaseră ca nişte 
fructe uriaşe, coapte, pe crengile cele mai joase şi stăteau 
cu capetele ascunse sub aripi. 

Am deschis uşa, declanşând un val de aer mirosind a 
amoniac din interiorul întunecat şi, ţinându-mi răsuflarea ca 
să nu inhalez mirosul neplăcut, am tras găinile aflate în 
copac şi le-am aruncat brusc înăuntru. Lizzie a fugit spre 
pădurea din apropiere, prinzându-le pe cele aflate sub 
tufişuri şi grăbindu-se să le aducă în poiată. Din nori 
începeau să cadă picături mari şi grele ca nişte pietricele, 
care scoteau pocnete slabe când loveau frunzişul de 
deasupra capetelor noastre. 

— Grăbeşte-te! 

Am  trântit poarta în urma ultimelor găini care 
cotcodăceau, am tras ivărul şi am prins-o pe Lizzie de braţ. 

Purtate de o rafală de vânt, am alergat amândouă spre 
casă, iar fustele s-au înfoiat în jurul nostru precum aripile 
unor porumbei. 

Bucătăria de vară se afla mai aproape. Am năvălit pe uşă 
exact în momentul în care ploaia s-a dezlănţuit cu toată 
forţa, o perdea aproape solidă de apă, care a lovit 
acoperişul din tablă cu un zgomot ca de ciocan pe nicovală. 

Ne-am oprit, abia răsuflând. În timpul goanei, boneta 
alunecase de pe capul lui Lizzie, coada i se desfăcuse, iar 
părul îi curgea peste umeri în şuviţe sclipitoare, blond- 
deschis; o schimbare vizibilă faţă de înfăţişarea ştearsă 
moştenită de la tatăl ei. Dacă aş fi văzut-o fără bonetă, mi- 
aş fi dat seama pe dată. Mi-a trebuit ceva timp până să îmi 
recapăt suflul, vreme în care am încercat să hotărăsc ce să- 
i spun. 

Cu zel exagerat, s-a apucat să se aranjeze, gâfâind şi 
aşezându-şi corsetul, netezindu-şi rochia - şi în tot acest 
timp s-a străduit să nu mă privească în ochi. 

In fine, exista o întrebare care mă sâcâise încă de când 
auzisem revelaţiile şocante ale domnului Wemyss; era 
preferabil să aflu răspunsul de la ea cât mai curând. 
Mugetul de început al ploii scăzuse, ajungând doar o 
darabană pe tabla de pe acoperişul bucătăriei; era zgomot, 
dar puteam discuta. 

— Lizzie. 


A ridicat ochii, uşor surprinsă. 

— Spune-mi adevărul. 

l-am cuprins faţa în palme şi am privit cu seriozitate în 
ochii ei albaştri. 

— Te-au siluit? 

A clipit, iar expresia de uimire absolută care i-a apărut pe 
faţă a fost mai elocventă decât orice negare prin viu grai. 

— A, nu, doamnă! a rostit ea vehement. Doar nu credeţi 
că Jo sau Kezzie ar face aşa ceva. 

Buzele ei subţiri şi roz au tresărit uşor. 

— Cum adică, vă închipuiţi că au făcut cu rândul ca să 
mă ţintuiască la pământ? 

— Nu, am replicat tăios şi i-am dat drumul. Dar m-am 
gândit să te întreb, pentru orice eventualitate. 

Nu gândisem chiar aşa. Însă fraţii Beardsley erau un 
amestec tare ciudat de politeţe şi animalitate, încât era 
imposibil de spus cu precizie ce erau în stare să facă şi ce 
nu. 

— Dar a fost vorba de amândoi? Aşa a spus tatăl tău. 
Sărmanul, am adăugat pe un ton de reproş. 

— Vai! 

Şi-a coborât genele deschise la culoare, prefăcându-se că 
a găsit o aţă ieşită din rochie. 

— Hm... în fine, da, aşa a fost. Mă simt cumplit că l-am 
făcut de ruşine pe tata în felul ăsta. Şi nu am făcut-o 
dinadins... 

— Elizabeth Wemyss, am spus fără să mă deranjez să 
elimin asprimea din glas, lăsând deoparte siluirea - şi spui 
că n-a fost asta - nu e posibil să întreţii relaţii sexuale cu 
doi bărbaţi fără să vrei. Cu unul, poate, dar nu cu doi. ŞI 
fiindcă veni vorba de asta... 

Am ezitat, dar curiozitatea mea sordidă era prea mare. 

— Amândoi în acelaşi timp? 

A părut şocată auzindu-mi vorbele, aşa că am simţit un 
fel de uşurare. 

— A, nu, doamnă! A fost... cum să spun, n-am ştiut că... 

Vocea i s-a stins şi a roşit. 

Am tras două scăunele de sub masă şi am împins unul 
spre ea. 

— Şezi, am îndemnat-o, şi povesteşte-mi. O vreme, nu 


avem unde să plecăm, am adăugat, aruncând o privire spre 
potopul de afară prin uşa întredeschisă. 

O ceaţă argintie se înălţase în curte până la nivelul 
genunchilor, pentru că picăturile de ploaie loveau iarba cu 
mici explozii care dispersau apa, iar mirosul înţepător 
pătrunsese până în bucătărie. 

Lizzie a şovăit, dar s-a aşezat pe scăunel; văzând-o, mi- 
am dat seama că hotărâse că acum nu mai putea face 
altceva decât să dea explicaţii - presupunând că o 
asemenea situaţie putea fi explicată. 

— Tu, hm... ai spus că n-ai ştiut, m-am străduit eu să-i 
ofer o ieşire. Vrei să spui că... a fost vorba doar de unul 
dintre ei, dar că ei... te-au păcălit? 

— A, da, a răspuns ea şi a inspirat adânc aerul rece. Cam 
aşa ceva. S-a întâmplat când dumneavoastră şi domnia sa 
aţi plecat la Bethabara ca să luaţi o capră. Doamna Bug 
suferea de lumbago, iar acasă eram doar eu şi tata - însă el 
plecase la Woolam ca să aducă făina, aşa că eram singură. 

— La Bethabara? Dar asta s-a întâmplat acum şase luni! 
lar tu eşti grea în patru luni - vrei să spui că în tot acest 
timp ai fost... în fine, să lăsăm asta. 

Ce s-a întâmplat atunci? 

— Frigurile, a spus ea cu simplitate. Au revenit. 

Aduna lemn de foc în momentul când a lovit-o criza de 
malarie. Recunoscând ce era, lăsase jos lemnele şi 
încercase să ajungă în casă, numai că se prăbuşise la 
jumătatea drumului, pentru că muşchii i se înmuiaseră ca 
nişte cârpe. 

— Zăceam pe pământ, mi-a explicat ea, şi am simţit 
febra cuprinzându-mă. E ca o fiară mare, nu? Am simţit 
cum mă prinde între fălci şi mă muşcă - e ca şi cum 
sângele mi se înfierbântă, apoi devine rece ca gheaţa, iar 
colții săi mi se înfig în oase. Simt atunci cum se 
înstăpâneşte febra, încercând să mă frângă în două şi să-mi 
sugă măduva spinării. 

S-a cutremurat amintindu-şi. 

Unul dintre fraţii Beardsley - a avut impresia că era 
Kezzie, dar nu se simţise în stare să întrebe atunci - o 
descoperise în curte, zăcând chircită, cu părul despletit. 
Fugise să-şi cheme fratele; împreună o ridicaseră şi o 


duseseră în casă, după care o aşezaseră în patul ei. 

— Dinţii îmi clănţăneau atât de tare, că am crezut că 
sigur mi se vor rupe, dar le-am spus să aducă unsoarea, 
cea cu ilex, pe care aţi făcut-o dumneavoastră. 

Scotociseră prin dulapul din camera medicală până o 
găsiseră, iar apoi, agitaţi, pentru că ea era tot mai febrilă, îi 
scoseseră încălţările şi ciorapii şi începuseră să îi maseze 
mâinile şi picioarele. 

— Le-am spus că trebuie să mă frece peste tot, a 
continuat ea, iar obrajii i s-au înroşit ca nişte maci. 

A coborât privirea şi şi-a făcut de lucru cu o şuviţă de 
păr. 

— Aproape că... îmi pierdusem minţile de fierbinţeală, 
doamnă, sigur asta a fost. Dar aveam mare nevoie de 
doctoria aceea. 

Incepând să pricep, am dat afirmativ din cap. Nu îi 
găseam vreo vină; doar văzusem cum o copleşeau crizele 
de malarie. Şi, câtă vreme totul decurgea normal, 
procedase corect; avea nevoie de alifie şi nu ar fi reuşit să 
se maseze singură. 

Disperaţi, cei doi băieţi făcuseră ceea ce le spusese ea, o 
dezbrăcaseră cu stângăcie şi îi masaseră tot corpul gol cu 
alifie. 

— Am fost trează şi nu am fost, a explicat ea, iar visele 
provocate de febră mă făceau să simt că umblu prin 
cameră şi totul s-a amestecat, atâta ţin minte. Dar cred că, 
în timp ce întindea alifia pe mine, unul dintre băieţi i-a spus 
celuilalt că-şi va mânji cămaşa şi că era mai bine să şi-o 
scoată. 

— Am înţeles, am spus, închipuindu-mi scena limpede. Şi 
după aceea... 

Apoi ea pierduse firul celor ce se petreceau, doar că, de 
fiecare dată când ieşea din starea de febră, băieţii erau tot 
acolo, vorbindu-i şi discutând între ei, iar murmurele lor 
erau singura ancoră ce o ţinea legată de realitate, în timp 
ce mâinile lor nu i se dezlipeau de corp, mângâind-o şi 
masând-o, iar mirosul pătrunzător al alifiei de ilex răzbătea 
prin cel de fum venind dinspre vatră şi de ceară de albine, 
emanat de lumânare. 

— M-am simţit... în siguranţă, a spus ea, străduindu-se să 


exprime asta. Nu-mi amintesc multe, ci doar că am deschis 
ochii la un moment dat şi am văzut pieptul lui exact în faţa 
mea, cu părul negru şi cârlionţat din jurul sfârcurilor cafenii 
şi zbârcite, ca nişte stafide. 

A întors faţa spre mine, cu ochi încă rotunzi de mirare, 
aducându-şi aminte. 

— Încă văd asta, parcă ar fi în faţa mea chiar acum. E 
ciudat, nu? 

— Da, am aprobat-o, deşi, în realitate, nu eram de acord; 
febra mare poate deforma realitatea, dar, în acelaşi timp, 
poate grava anumite imagini atât de adânc în minte, încât 
ele nu dispar niciodată. Şi apoi? 

Apoi începuse să tremure atât de puternic din cauza 
frisoanelor, încât nici alte pilote, nicio piatră fierbinte la 
picioare nu fuseseră de folos. De aceea, în disperare, unul 
dintre băieţi se strecurase sub pilote, lângă ea, şi o 
strânsese în braţe, încercând să alunge frigul din oasele ei 
cu propria lui căldură - care, mi-am spus cinică, trebuie să 
fi fost considerabilă în acele momente. 

— Nu ştiu care dintre ei a fost sau dacă a fost acelaşi 
băiat toată noaptea ori dacă s-au schimbat între ei, dar, de 
fiecare dată când mă trezeam, unul dintre ei era acolo, 
strângându-mă în braţe. Şi câteodată dădea pilotele la o 
parte şi mă ungea cu alifie pe spate şi... peste tot, s-a 
bâlbâit ea, roşind. Dar când m-am trezit dimineaţă, febra 
dispăruse, aşa cum se întâmplă de fiecare dată a doua zi. 

S-a uitat la mine, parcă cerşind înţelegere. 

— Doamnă, ştiţi cum e când îţi trece o febră mare? E la 
fel de fiecare dată, aşa cred că i se întâmplă oricui. Dar e... 
linişte. Braţele şi picioarele îţi sunt atât de grele, că nici nu 
te gândeşti să le mişti, dar nu îţi pasă prea mult. Şi tot ce 
vezi - toate lucruşoarele pe care nu le iei în seamă zi de zi - 
le observi şi sunt minunate, a spus ea simplu. Câteodată 
cred că aşa o să fie când o să mor. O să mă trezesc şi totul 
va fi aşa, liniştit şi frumos - doar că o să mă pot mişca. 

— Dar, de data asta, te-ai trezit şi nu te-ai putut mişca, 
am zis eu. Şi băiatul - oricare ar fi fost - rămăsese cu tine, 
nu? 

— Era Jo, a spus ea, dând din cap. Mi-a vorbit, dar n-am 
acordat prea multă atenţie cuvintelor lui şi cred că nici el. 


Şi-a muşcat buza şi i-am văzut dinţii mici, albi şi ascuţiţi. 

— Eu... nu mai făcusem asta până atunci, doamnă. Dar a 
fost cât pe ce, o dată sau de două ori, cu Manfred. Şi mai 
mult cu Bobby Higgins. Dar Jo nu sărutase niciodată o fată 
şi nici fratele lui. Aşadar, vedeţi, a fost, de fapt, vina mea, 
pentru că ştiam destul de bine ce se întâmpla, dar... 
amândoi eram lunecoşi de la alifie şi goi sub plapumă şi... şi 
s-a întâmplat. 

Am dat aprobator din cap, înțelegând precis şi amănunţit. 

— Da, îmi dau seama cum s-a întâmplat, desigur. Dar 
după aceea... hm... s-a întâmplat în continuare, da? 

Lizzie a strâns din buze şi a roşit din nou. 

— A... da. S-a întâmplat - e atât de plăcut, doamnă, a 
şoptit ea, aplecându-se puţin spre mine, ca şi cum mi-ar fi 
împărtăşit un secret important. 

Mi-am trecut mâna peste buze. 

— Hm, da. Ştiu. Dar... 

La indicaţiile ei, fraţii Beardsley spălaseră cearşafurile, 
astfel că nu au existat dovezi incriminatoare când tatăl ei s- 
a întors, două zile mai târziu. 

llexul îşi făcuse datoria şi, cu toate că Lizzie era încă 
slăbită şi obosită, i-a spus domnului Wemyss că avusese 
doar o criză uşoară. 

Însă Lizzie se întâlnea cu Jo, profitând de orice ocazie, în 
iarba înaltă din spatele lăptăriei, în paiele proaspete din 
grajd - iar când ploua, când şi când, pe veranda căsuţei 
fraţilor Beardsley. 

— Nu voiam înăuntru, din cauza mirosului urât al pieilor, 
mi-a explicat ea. Dar puneam o plapumă veche pe verandă, 
ca să nu mă aleg cu aşchii în spinare, şi picăturile de ploaie 
cădeau la jumătate de metru de noi... 

S-a uitat gânditoare prin crăpătura uşii, către ploaia care 
se mai domolise, ajungând doar un susur constant; acele 
pinilor tremurau sub atingerea stropilor. 

— Şi Kezzie? El unde era cât se petreceau toate astea? 
am întrebat-o. 

— A. În fine, Kezzie, a spus ea inspirând adânc. 

Făcuseră dragoste în grajd, iar Jo o lăsase întinsă pe 
mantia ei, aşezată pe paie, urmărindu-l în timp ce se 
îmbrăca. Apoi el o sărutase şi pornise spre uşă. Observând 


că-şi uitase bidonul cu apă, ea îl strigase încetişor. 

— El nu mi-a răspuns şi nici nu s-a întors, a continuat 
Lizzie. Şi mi-am dat seama brusc că nu mă auzise. 

— Vai, am înţeles, am spus încet. Dar tu nu... nu ai 
observat o diferenţă? 

S-a uitat la mine direct. 

— Acum aş putea. 

La început, totuşi, sexul era ceva atât de nou - iar fraţii 
erau la fel de nepricepuţi - încât ea nu percepuse diferenţa 
dintre ei. 

— Şi cât timp...? am întrebat-o. Adică, ai idee când au 
început ei să...? 

— Nu sunt sigură, a recunoscut. Dar cred că prima oară a 
fost Jo - nu, ştiu sigur că el a fost, pentru că i-am văzut 
degetul mare, dar a doua oară probabil că a fost Kezzie. Ei 
împart totul, înţelegeţi? 

Ei chiar împărțeau totul. Şi astfel era cel mai firesc lucru 
din lume - pentru toţi trei, evident - ca Jo să vrea să aibă 
parte şi fratele lui de acea nouă minune. 

— Ştiu că pare... ciudat, a adăugat Lizzie, ridicând uşor 
din umeri. Şi cred că trebuia să fi spus ceva sau să fac 
ceva, dar nu mi-am dat seama ce anume. ŞI, de fapt - a 
ridicat ochii spre mine cu un aer neajutorat - nu mi s-a 
părut deloc rău. Da, se deosebesc, dar, în acelaşi timp, sunt 
atât de apropiaţi unul de celălalt... în fine, era ca şi cum 
atingeam un singur băiat şi îi vorbeam - doar că el avea 
două trupuri. 

— Două trupuri, am repetat cu durere. Mda, sigur. Doar 
că există problema că ele se separă, înţelegi? 

M-am uitat cu atenţie la ea. În ciuda malariei de care 
suferea şi a constituţiei firave, Lizzie se împlinise; avea 
sânii rotunzi, ridicaţi peste marginea corsetului şi, deşi 
stătea pe scaun, mi-am dat seama că avea şi un fund pe 
măsură. Singurul mister veritabil era de ce îi trebuiseră trei 
luni pentru a rămâne însărcinată. 

— Am luat seminţe, ştiţi? a zis Lizzie de parcă mi-ar fi 
citit gândurile. Cele pe care le luaţi dumneavoastră şi 
domnişoara Bree. Aveam unele puse deoparte de pe 
vremea când eram logodită cu Manfred; domnişoara Bree 
mi le-a dat. Voiam să mai adun, dar am tot uitat şi... 


A ridicat din umeri, apoi şi-a încrucişat mâinile peste 
pântec. 

— Drept care ai preferat să taci, am remarcat eu. Tatăl 
tău a aflat din întâmplare? 

— Nu, eu i-am povestit totul. Am socotit că era mai bine 
aşa, înainte să se vadă că sunt grea. Jo şi Kezzie au mers cu 
mine la el. 

Asta explica de ce domnul Wemyss simţise nevoia să 
bea. Probabil că ar fi trebuit să aducem clondirul cu noi. 

— Sărmanul tău tată, am spus eu. Şi voi trei aveaţi vreun 
plan anume? 

— A, nu, a recunoscut ea. Nici nu le spusesem băieţilor 
până azi-dimineaţă că am rămas grea. Au fost destul de 
surprinşi, a adăugat ea, muşcându-şi buza. 

— Îmi închipui. 

Am aruncat o privire afară. Încă ploua, dar potopul se 
liniştise pentru moment, iar picăturile de apă abia dacă 
încreţeau băltoacele de pe potecă. Mi-am trecut mâna 
peste faţă şi m-am simţit brusc foarte obosită. 

— Pe care dintre ei l-ai alege? am întrebat-o. 

S-a uitat brusc la mine, uimită, iar sângele i s-a scurs din 
obraji. 

— Să ştii că nu-i poţi avea pe amândoi, i-am spus cu 
blândeţe. Nu merge chiar aşa. 

— De ce? a întrebat ea, străduindu-se să fie îndrăzneață, 
dar vocea i-a tremurat. Nu are nimeni de suferit. Şi nu e 
treaba nimănui, ci doar a noastră. 

— Ha-ha! încearcă să-i zici asta tatălui tău. Sau domnului 
Fraser. Într-un oraş mare, probabil că ai scăpa nepedepsită. 
Dar aici? Tot ce se întâmplă e treaba tuturor, ştii prea bine 
asta. Hiram Crombie te-ar bate cu pietre pentru desfrâu 
imediat ce te-ar vedea, dacă ar afla ce-ai făcut. 

Fără să mai aştept răspunsul ei, m-am ridicat în picioare. 

— Asta e. Ne întoarcem în casă şi vedem dacă mai sunt 
amândoi în viaţă. 

S-ar putea ca domnul Fraser să fi luat frâiele şi să-ţi fi 
rezolvat problema. 


Gemenii erau încă în viaţă, dar nu părea prea bucuroşi de 
situaţie. Stăteau umăr la umăr în mijlocul biroului lui Jamie, 
strânşi unul în celălalt ca şi cum ar fi încercat să se unească 
într-o singură fiinţă. 

Au întors capul spre uşă la unison, iar în privirile lor, 
panica şi îngrijorarea s-au amestecat cu bucuria de ao 
vedea pe Lizzie. O ţineam de braţ, dar, imediat ce i-a văzut, 
ea s-a smuls din strânsoarea mea şi s-a grăbit să ajungă la 
ei, scoțând o scurtă exclamaţie, apoi şi-a petrecut câte un 
braţ pe după gâtul fiecăruia şi le-a tras capetele la piept. 

Am observat că unul avea o vânătaie proaspătă, care 
începuse să se umfle; am presupus că era Kezzie, deşi nu- 
mi dădeam seama dacă asta era ideea de dreptate 
practicată de Jamie sau reprezenta doar un mijloc 
convenabil de a se asigura că îi putea deosebi pe gemeni 
când li se adresa. 

Şi domnul Wemyss era viu, deşi nu părea cu nimic mai 
încântat decât fraţii Beardsley de situaţie. Avea ochii roşii, 
era palid şi suferind, însă măcar stătea drept pe scaun, 
lângă masa lui Jamie, şi arăta destul de treaz. Avea în faţă o 
cană cu cafea de cicoare - am simţit mirosul specific - dar 
se părea că nu se atinsese de ea. 

Incă agăţându-se de cei doi tineri, Lizzie a îngenuncheat 
pe podea şi tustrei şi-au unit capetele, arătând ca petalele 
unui trifoi, şi au murmurat ceva unul către altul. 

— Sunteţi răniţi? a întrebat ea. 

Apoi, într-o încâlceală de mâini şi braţe care căutau, 
mângâiau şi îmbrăţişau, s-au întrebat unul pe altul: „Te 
simţi bine?” Părea un fel de caracatiţă extrem de 
afectuoasă. 

l-am aruncat o privire lui Jamie, care urmărea purtarea 
lor cu ochi critici. Domnul Wemyss a scos un geamăt slab şi 
apoi şi-a îngropat capul în mâini. 

Jamie şi-a dres glasul, scoțând un sunet tipic scoţian care 
exprima o ameninţare extremă, astfel că demonstrațiile de 
afecţiune din mijlocul încăperii au încetat ca şi cum cei trei 
ar fi fost loviți de un soi de rază paralizantă. Foarte încet, cu 
bărbia ridicată şi cu braţele încolăcite protector pe gâturile 
celor doi fraţi, Lizzie a întors capul ca să se uite la Jamie. 

— Şezi, fato, a spus Jamie destul de calm, arătând spre 


un scaun liber. 

Lizzie s-a ridicat şi, cu ochii aţintiţi spre el, s-a rotit, dar 
nu a făcut niciun gest de a ocupa scaunul oferit. S-a dus în 
spatele gemenilor şi a rămas între ei, punându-şi mâinile pe 
umerii lor. 

— Prefer să rămân în picioare, domnule, a spus ea cu 
glas ascuţit şi subţire de teamă, dar foarte hotărât. 

Ca la comandă, fiecare dintre gemeni a prins mâna de pe 
umărul său, iar feţele lor au căpătat expresii similare de 
spaimă amestecată cu hotărâre. 

Procedând înţelept, Jamie a decis să nu facă o problemă 
din asta şi a dat din cap nonşalant către mine. Surprinzător 
de încântată că mă pot aşeza, am ocupat scaunul. 

— Eu şi flăcăii am discutat cu tatăl tău, i-a zis Jamie lui 
Lizzie. Inţeleg că e adevărat ce i-ai spus lui, da? Eşti 
însărcinată şi nu ştii cine e tatăl? 

Lizzie a deschis gura, dar n-a articulat niciun sunet. În 
schimb, a făcut un efort stângaci de a da afirmativ din cap. 

— Bun. Atunci trebuie să te măriţi şi, cu cât mai curând, 
cu atât mai bine, a continuat el pe un ton distant. Nici 
băieţii n-au putut decide cine e tatăl, aşa că tu faci 
alegerea, fato. Care va fi? 

Intr-o clipă, toate cele şase mâini s-au strâns pumn atât 
de tare, încât li s-au albit încheieturile degetelor. Era o 
scenă cu adevărat fascinantă - şi mi-a fost imposibil să nu- 
mi pară rău pentru cei trei. 

— Nu pot, a răspuns Lizzie în şoaptă, apoi şi-a dres glasul 
şi a încercat din nou. Nu pot, a repetat ea ceva mai tare. 
Nu... nu vreau să aleg. li iubesc pe amândoi. 

Jamie şi-a privit mâinile încleştate preţ de o clipă, 
țuguindu-şi buzele în timp ce se gândea. Apoi a ridicat 
capul şi s-a uitat în ochii ei. Am observat că fata s-a 
îndreptat de spate, a strâns din buze, tremurând, dar 
hotărâtă să-l sfideze. 

Apoi, cu sincronizare diabolică, Jamie s-a întors către 
domnul Wemyss. 

— Ce zici, Joseph? a întrebat el cu blândeţe. 

Ţinându-şi mâinile palide pe cana cu cafea, domnul 
Wemyss stătea încremenit, cu ochii aţintiţi asupra fiicei lui. 
Nu a ezitat, nici măcar nu a clipit. 


— Elizabeth, a spus el cu glas moale, pe mine mă 
iubeşti? 

Atitudinea ei sfidătoare s-a spulberat ca un ou care cade 
pe pământ şi ochii i s-au umplut de lacrimi. 

— Vai, tată! 

Şi-a luat mâinile de pe umerii gemenilor şi s-a apropiat în 
fugă de tatăl ei, care s-a ridicat la vreme ca s-o cuprindă 
strâns în braţe, lipindu-şi obrazul de părul ei. Suspinând, ea 
s-a agăţat de el şi am auzit un scurt oftat scos de unul 
dintre gemeni, dar nu mi-am dat seama de care dintre ei. 

Domnul Wemyss s-a legănat uşor cu ea în braţe, 
mângâind-o pe spate şi  liniştind-o, însă cuvintele 
murmurate de el rămâneau neinteligibile din cauza 
suspinelor şi a vorbelor ei întrerupte. 

Jamie îi urmărea pe gemeni - nu fără înţelegere. Stăteau 
ţinându-se strâns de mâini, iar Kezzie îşi înfipsese dinţii în 
buza de jos. 

Lizzie s-a desprins de tatăl ei, trăgându-şi nasul şi 
căutându-şi zadarnic batista. Am scos una din buzunar, m- 
am ridicat şi i-am întins-o. Ea şi-a suflat cu putere nasul, s-a 
şters la ochi şi a încercat să nu se uite la Jamie; ştia prea 
bine de unde venea primejdia. 

Ne aflam totuşi într-o încăpere mică, iar Jamie nu era o 
prezenţă care să fie ignorată cu uşurinţă, chiar şi într-o 
cameră spațioasă. Spre deosebire de camera mea 
medicală, ferestrele biroului erau plasate sus, ceea ce, în 
condiţii normale, conferea spaţiului o intimitate plăcută. 
Acum, fiindcă ploaia continua să cadă, încăperea era 
invadată de o lumină cenușie, iar aerul se răcise mult. 

— Fato, nu contează pe cine iubeşti, a spus Jamie foarte 
blând. Nici măcar pe tatăl tău. 

A făcut semn din cap spre burta ei. 

— Ai un copil în pântec. Nimic altceva n-are importanţă 
decât să procedăm corect. Şi asta nu înseamnă ca mama 
lui să fie socotită târfă, aşa e? 

Obrajii ei s-au aprins, căpătând o nuanţă stacojie. 

— Nu sunt târfă! 

— N-am zis că eşti, i-a răspuns Jamie calm. Dar aşa vor 
zice alţii şi se va afla ce-ai făcut, fato. Ţi-ai desfăcut 
picioarele pentru doi bărbaţi şi nu te-ai măritat cu niciunul 


dintre ei? lar acum, o să ai un copil şi nu ştii cine e tatăl? 

Lizzie şi-a mutat privirea furioasă de la Jamie şi l-a văzut 
pe tatăl ei, cu capul plecat şi cu obrajii întunecaţi de ruşine. 
A scos un sunet de deznădejde şi apoi şi-a îngropat faţa în 
mâini. 

Gemenii s-au agitat neliniştiţi, s-au privit unul pe celălalt 
şi Jo a dat să se ridice, apoi a surprins privirea de reproşa 
domnului Wemyss şi s-a răzgândit. 

Jamie a oftat adânc, frecându-şi rădăcina nasului cu 
degetele. Apoi s-a ridicat, s-a aplecat peste vatră şi a scos 
două paie din coşul cu surcele. Ţinându-le în mâna strânsă, 
le-a întins spre gemeni. 

— Cel care trage paiul scurt se însoară cu ea, a spus cu 
un aer resemnat. 

Ei s-au holbat, cu gura căscată. Apoi Kezzie a înghiţit în 
sec, a închis ochii şi a ales un pai, cu fereală, ca şi cum ar fi 
fost legat de ceva exploziv. Jo a rămas cu ochii deschişi, dar 
nu s-a uitat la paiul pe care l-a tras, pentru că o privea ţintă 
pe Lizzie. 

Toată lumea a părut să expire în acelaşi timp, uitându-se 
la paie. 

— Prea bine. Ridică-te, i-a spus Jamie lui Kezzie, care 
trăsese paiul scurt. 

El s-a ridicat, părând uluit. 

— la-o de mână, i-a spus Jamie răbdător. Aşa. Juri faţă de 
aceşti martori - şi a făcut semn către mine şi domnul 
Wemyss - că o iei de soţie pe Elizabeth Wemyss? 

Kezzie a dat aprobator din cap, apoi şi-a dres glasul şi s-a 
îndreptat de spate. 

— Da, a rostit el cu hotărâre. 

— lar tu, fato, îl accepţi pe Keziah - tu eşti Keziah, da? a 
întrebat Jamie, privindu-l cu îndoială printre gene. Da, 
foarte bine, Keziah. ÎI iei de soţ? 

— Da, a răspuns Lizzie, părând derutată şi deznădăjduită. 

— Bine, a spus Jamie repede. Sunteţi căsătoriţi. Trebuie 
să găsim imediat un preot să vă binecuvânteze cum se 
cuvine, dar sunteţi căsătoriţi. 

S-a uitat la Jo, care se ridicase în picioare. , 

— lar tu, a continuat Jamie ferm, tu vei pleca. In seara 
asta. Nu te întorci decât după naşterea copilului! 


Jo se albise până în vârful buzelor, dar a încuviinţat în 
tăcere. Îşi ţinea ambele mâini lipite de corp - nu în locul în 
care îl lovise Jamie, ci mai sus, peste inimă. Văzându-i faţa, 
o durere puternică mi-a cuprins şi mie inima. 

— Asta e. 

Jamie a inspirat adânc, iar umerii i-au căzut puţin. 

— Joseph, mai ai contractul de căsătorie pe care l-am 
făcut pentru fiica ta şi tânărul McGillivray? Adu-l, te rog, ca 
să schimbăm numele. 

Arătând ca un melc ce-şi scoate capul din cochilie după o 
furtună cu tunete şi fulgere, domnul Wemyss a dat 
prevăzător din cap. S-a uitat la Lizzie, care rămăsese de 
mână cu noul ei mire, împietriţi ca Lot şi soţia lui. Domnul 
Wemyss a bătut-o uşor pe umăr şi s-a grăbit să plece; 
curând am auzit tropăitul picioarelor lui pe scară. 

— O să ai nevoie de o lumânare proaspătă, i-am zis lui 
Jamie, înclinându-mi capul cu subiînţeles spre Lizzie şi 
gemeni. 

Mucul de lumânare mai avea un centimetru până să se 
stingă, dar m-am gândit să le ofer tinerilor câteva momente 
de intimitate. 

— Da. A, da, sigur, a aprobat Jamie, pricepând aluzia şi a 
tuşit. O să... mă duc să aduc alta. 

Imediat ce am intrat în camera medicală, Jamie a închis 
uşa şi s-a rezemat de ea, cu capul căzut în piept. 

— Of, Doamne! a făcut el. 

— Sărmanii copii, am spus cu oarecare compătimire. 
Cum să zic... nu poate să nu-ţi pară puţin rău pentru ei. 

— Da? 

Şi-a mirosit cămaşa, care se uscase, dar având pe piept o 
pată clară de la vomă. Apoi s-a îndreptat de spate şi s-a 
întins, făcându-şi oasele să trosnească. 

— Da, cred că da, a recunoscut el. Dar... o, Doamne! Ţi-a 
spus cum s-a întâmplat? 

— Da. O să-ţi povestesc mai târziu amănuntele. 

Am auzit paşii domnului Wemyss, care cobora scara. Am 
luat o pereche de lumânări neîncepute din mănunchiul 
prins aproape de tavan şi am întins fitilul care le unea. 

— Ai cuțitul la îndemână? 

Cu un gest mecanic, Jamie a dus mâna la brâu, însă nu 


avea pumnalul la el. 

— Nu. Dare un briceag pe birou. 

A deschis uşa exact în momentul în care domnul Wemyss 
ajunsese în dreptul biroului. Am auzit exclamaţia de şoc a 
domnului Wemyss şi în acelaşi timp am simţit mirosul de 
sânge. 

Fără menajamente, Jamie l-a împins într-o parte pe 
domnul Wemyss, iar eu, cu inima în gât, m-am repezit după 
el. 

Cei trei stăteau aproape de birou, unul lângă altul. O dâră 
de sânge proaspăt mânjea tăblia, iar Kezzie ţinea batista 
mea, plină de sânge, înfăşurată în jurul mâinii. In lumina 
pâlpâitoare, faţa lui s-a zărit fantomatică, în clipa în care a 
ridicat privirea spre Jamie. Scrâşnea din dinţi, dar a reuşit 
să zâmbească. 

O mişcare scurtă mi-a atras atenţia şi l-am văzut pe Jo 
ţinând lama  briceagului lui Jamie deasupra flăcării 
lumânării. Acţionând ca şi cum acolo nu ar mai fost 
altcineva, a luat mâna fratelui, a smuls batista şi a apăsat 
metalul încins pe rana de formă aproape ovală de pe 
degetul mare al lui Kezzie. 

Domnul Wemyss a icnit slab, iar mirosul de carne pârlită 
s-a amestecat cu al ploii. Kezzie a inspirat adânc, apoi a 
expirat la fel şi i-a zâmbit strâmb lui Jo. 

— Drum bun, frate! a spus el cu glas puternic şi fără nicio 
inflexiune. 

— Şi ţie, multă fericire, frate! a rostit Jo pe acelaşi ton. 

Scundă şi cu părul despletit, Lizzie stătea între ei, iar 
ochii ei înroşiţi s-au aţintit asupra lui Jamie. Şi a zâmbit. 


74 
ATÂT DE ROMANTIC 


Brianna plimba maşina încet pe panta creată pe pătură 
pe piciorul lui Roger, peste stomacul lui, ajungând în 
mijlocul pieptului; acolo, el a prins maşina de jucărie, dar şi 
mâna ei, după care i-a aruncat un zâmbet ironic. 

— Asta-i o maşinuţă foarte bună, a spus ea, 
desprinzându-şi mâna şi rostogolindu-se pe o parte, lângă 
el. Se învârt toate roţile. Ce marcă e? Un Morris Minor, ca 
maşina aceea mică pe care o aveai în Scoţia? Cea mai 
simpatică maşină pe care am văzut-o vreodată, deşi nu 
înţelegeam cum reuşeai să urci în ea. 

— Foloseam pudră de talc, i-a răspuns el şi a ridicat 
jucăria, învârtind brusc cu degetul roata din faţă. Da, arată 
bine, nu-i aşa? Nu e vreun model anume, dar îmi aminteşte 
de Fordul tău Mustang. Mai ţii minte când am condus în 
josul muntelui? 

Amintindu-şi acele momente, privirea i s-a înmuiat, iar 
ochii verzi au devenit aproape negri în lumina slabă a 
focului pe cale să se stingă. 

— Da. Era cât pe ce să ieşim de pe şosea, când aveam 
aproape 140 de kilometri pe oră şi tu m-ai sărutat. 

Din reflex, Brianna s-a dat mai aproape, împungându-l cu 
un genunchi, îndatoritor, el s-a răsucit cu faţa spre ea şi a 
sărutat-o din nou, plimbând maşinuţa în josul şirei spinării 
ei şi peste rotunjimea feselor. Ea a scos un țipăt scurt şi s-a 
zvârcolit lipită de el, încercând să scape de roţile care o 
gâdilau, după care i-a tras un pumn în coaste. 

— Încetează! 

— Credeam că viteza ţi se pare erotică. Vroom, a 
murmurat Roger, dirijând jucăria în susul braţului ei, apoi, 
brusc, pe sub gulerul cămăşii. 

Brianna a dat să prindă maşinuţa, însă el a retras-o 
brusc, apoi şi-a vârât mâna pe sub plapumă, plimbând 
roţile în josul coapselor ei - după care a pornit în susul lor. 

A urmat o încăierare furioasă pentru posesia jucăriei, 
care s-a încheiat cu căderea amândurora pe podea într-un 
vălmăşag de cearşafuri şi de haine, fiecare dintre ei gâfâind 


şi chicotind. 

— Sst! O să-l trezeşti pe Jemmy! 

Brianna s-a agitat şi s-a zvârcolit ca să scape de sub 
greutatea lui Roger. Convins de avantajul celor aproape 
douăzeci şi cinci de kilograme în plus, el nu a făcut decât să 
se destindă stând peste ea, ţintuind-o la podea. 

— Nu l-ai putea trezi nici cu focuri de tun, a spus Roger, 
cu siguranţa născută din experienţă. 

Era adevărat, după ce trecuse de perioada în care se 
trezea ca să fie hrănit o dată la câteva ore, Jem dormise 
întotdeauna buştean. 

Suflându-şi părul din ochi şi fără să se grăbească, 
Brianna a cedat. 

— Crezi că vei mai avea vreodată prilejul să mergi cu 140 
de kilometri pe oră? 

— Doar dacă aş cădea de pe marginea unei prăpăstii 
foarte adânci. Eşti goală, ştiai asta? 

— Şi tu eşti! 

— Da, dar eu am fost aşa de la început. Unde-i maşinuţa? 

— Habar n-am, a minţit ea. 

De fapt, se afla între omoplaţii ei şi o deranja, dar nu 
avea de gând să-i ofere lui Roger un avantaj în plus. 

— La ce-ţi trebuie? 

— Voiam să mai explorez puţin terenul, a răspuns el, 
ridicându-se într-un cot şi plimbându-şi degetele încet peste 
partea de sus a sânului ei. Dar cred că putem face asta şi 
pe jos. Durează mai mult, dar ne vom bucura de peisaj. Aşa 
se spune. 

— Mm. 

Roger putea să o ţintuiască folosindu-se de greutatea 
proprie, dar nu-i putea controla braţele. Bree a întins 
degetul arătător, apoi şi-a înfipt unghia exact în sfârcul lui, 
făcându-l să inspire adânc. 

— Ai în minte o călătorie lungă? 

S-a uitat spre micul raft din apropierea patului, pe care 
păstra materialele contraceptive. 

— Destul de lungă. 

El i-a urmărit privirea, apoi s-a uitat în ochii ei întrebător. 
Brianna s-a foit ca să se aşeze mai confortabil, îndepărtând 
pe tăcute automobilul miniatural. 


— Se spune că o călătorie de o mie de kilometri începe 
cu primul pas, a spus ea şi, ridicându-şi capul, a pus gura 
pe sfârcul lui şi l-a strâns uşor cu dinţii. După o clipă l-a 
eliberat. 

— Să nu faci zgomot, i-a spus ea pe un ton de reproş. O 
să-l trezeşti pe Jemmy. 


— Unde-i foarfeca? îl tai. 

— Nu vreau să-ţi spun. Mie-mi place lung. 

l-a tras părul moale şi întunecat într-o parte şi i-a sărutat 
vârful nasului, ceea ce a părut să-l deconcerteze puţin. Apoi 
a zâmbit şi a sărutat-o drept răspuns, dându-şi părul de pe 
faţă cu mâna. 

— Sigur nu se simte comod, a spus Roger, măsurând 
leagănul din ochi. N-ar trebui să-l mut în patul lui? 

Din locul în care se afla pe podea, Brianna a ridicat 
privirea spre leagăn. Jemmy, acum în vârstă de patru ani, 
începuse să doarmă într-un pat improvizat, însă, din când în 
când, de dragul vremurilor trecute, ţinea să doarmă în 
leagăn, îngrămădindu-se cu încăpățânare în el, deşi mâinile 
şi picioarele nu-i mai încăpeau cu totul. În acele momente 
nu se mai vedea deloc, cu excepţia picioarelor desculţe şi 
plinuţe care ieşeau printr-un capăt al leagănului. 

Cât crescuse! s-a gândit Brianna. Încă nu ştia să citească, 
dar cunoştea literele, putea să numere până la o sută şi să- 
şi scrie numele. Şi mai ştia să încarce o puşcă; bunicul lui îl 
învățase asta. 

— Să-i spunem? a întrebat ea pe neaşteptate. Şi dacă da, 
când? 

Se părea că şi Roger se gândise cam la acelaşi lucru, 
pentru că a lăsat impresia că înţelesese perfect ce voia să 
spună Brianna. 

— lisuse Hristoase, cum să-i spui aşa ceva unui ţânc? a 
întrebat el. 

S-a ridicat şi a tras o parte din aşternuturi, pe care le-a 
scuturat în speranţa că va descoperi şnurul din piele cu 
care îşi lega părul. 

— Nu i-ai spune unui copil că e înfiat? a ripostat ea, stând 


în şezut şi trecându-şi ambele mâini prin părul frumos. Ori 
dacă există un scandal în familie, de exemplu, că tatăl lui 
nu a murit, ci e la închisoare? Dacă le spui asta copiilor de 
la început, asta nu înseamnă prea mult pentru ei, cel puţin 
aşa cred; se obişnuiesc cu ideea pe măsură ce cresc. Şocul 
vine doar dacă află mai târziu. 

El a privit-o uşor ironic. 

— Tu sigur ştii asta. 

— Şi tu, la fel. 

A spus asta sec, dar încă resimțea ecoul descoperirii. 
îndoială, furie, respingere - apoi, prăbuşirea bruscă a lumii 
în care începea să creadă, împotriva voinţei ei. Senzaţia de 
gol şi de abandon... de furie întunecată şi de trădare, 
descoperind cât de multe lucruri pe care le crezuse fireşti 
fuseseră minciuni. 

— În cazul tău, cel puţin, nu a fost o alegere, a spus ea, 
aşezându-se mai comod, lipită de marginea patului. Nimeni 
nu ştia nimic despre tine; nu exista nimeni care ar fi putut 
să-ţi spună cine erai şi n-a făcut-o. 

— A, crezi că părinţii tăi ar fi trebuit să-ţi spună încă de la 
început despre călătoria în timp? 

A ridicat o sprânceană, amuzat uşor cinic. 

— Parcă văd ce bilete ar fi primit de la şcoală: Brianna 
are o imaginaţie foarte creativă, dar ar trebui încurajată să 
identifice situaţiile în care nu este recomandabil să o 
folosească. 

— Ha-ha, a replicat Brianna, îndepărtând cu picioarele 
restul de haine şi aşternuturile. Eu am fost la o şcoală 
catolică. Măicuţele ar fi spus că aşa ceva e minciună şi i-ar 
fi pus capăt, punct. Unde mi-e cămaşa? 

În timpul înfruntării, şi-o dăduse jos şi, deşi era încă 
înfierbântată după luptă, se simţea neplăcut de expusă, 
chiar şi în umbra din încăpere. 

— Uite-o aici. 

Roger a extras un ghemotoc de pânză din vălmăşag şi l-a 
scuturat. 

— Deci chiar crezi asta? a repetat el, uitându-se la ea cu 
o sprânceană ridicată. 

— Că ar fi trebuit să-mi spună? Da. Şi nu, a recunoscut ea 
fără să vrea. 


A întins mâna după cămaşă şi apoi şi-a tras-o peste cap. 

— Cum să zic... înţeleg de ce n-au făcut-o. În primul rând, 
tata nu credea în aşa ceva. Şi ceea ce credea el... în fine, 
indiferent de asta, i-a spus mamei să mă lase să cred că el 
era adevăratul meu tată. Ea şi-a dat cuvântul şi da, nu cred 
că trebuia să şi-l încalce, asta e limpede. 

Din câte ştia Bree, mama ei îşi încălcase cuvântul doar o 
dată - fără să vrea, dar cu un efect cumplit. 

Şi-a netezit cămaşa din pânză peste corp şi a căutat 
capetele şireturilor care se strângeau în jurul gâtului. Acum 
era acoperită, dar se simţea la fel de expusă ca şi cum ar fi 
fost goală puşcă. Roger stătea pe saltea, scuturând în mod 
metodic păturile, dar avea ochii verzi îndreptaţi spre ea, 
întrebător. 

— Tot minciună era, a răbufnit Bree. Aveam dreptul să 
ştiu! 

Roger a dat din cap încet. 

— Hmm. 

A ridicat un mănunchi de cearşafuri răsucite şi s-a apucat 
să le descâlcească. 

— Mada, în fine. Să-i spui unui puşti că e adoptat sau că 
tatăl lui e la închisoare mai merge. Dar în cazul ăsta, e mai 
degrabă ca şi cum i-ai spune că tatăl lui a ucis-o pe mama 
când a găsit-o făcând sex cu poştaşul şi cu alţi şase prieteni 
în bucătărie. Poate că asta nu înseamnă prea mult pentru 
el, dacă i se spune de la început, dar cu siguranţă le va 
atrage atenţia prietenilor când va începe să povestească. 

Brianna şi-a muşcat buza, simțindu-se pe neaşteptate 
iritată şi pregătită să riposteze. Nu crezuse că sentimentele 
ei rămăseseră atât de puternice şi nu îi plăcea să 
descopere asta - şi nici că Roger înţelesese. 

— Mda... în fine. 

Brianna a aruncat o privire spre leagăn. Jem se mişcase; 
acum stătea ghemuit ca un arici, cu faţa apăsată de 
genunchi, lăsând la vedere doar rotunjimile fundului, 
ridicându-se peste marginea pătuţului precum luna peste 
linia orizontului. 

— Ai dreptate. Va trebui să aşteptăm până când va fi 
destul de mare ca să-şi dea seama că nu le poate povesti 
asta altor oameni, că e vorba de un secret. 


Şnurul din piele a căzut dintr-o pătură. Roger s-a aplecat 
să-l ia, iar părul întunecat i s-a revărsat în jurul feţei. 

— Ai vrea ca într-o bună zi să-i spui lui Jem că nu sunt 
tatăl lui natural? a întrebat el încet, fără să se uite la 
Brianna. 

— Roger! 

Toată iritarea ei a dispărut într-o revărsare de panică. 

— N-aş face asta nici într-o sută de milioane de ani! Nici 
dacă aş crede că e adevărat, s-a grăbit ea să adauge, şi nu 
cred asta! Ştiu că tu eşti tatăl lui. 

S-a aşezat lângă el, prinzându-l precipitată de un braţ. 
Roger a zâmbit cam strâmb şi a bătut-o uşor pe mână - 
însă a evitat să-i întâlnească privirea. A aşteptat un 
moment, apoi s-a mişcat, desprinzându-se de ea ca să îşi 
lege părul. 

— Dacă tot ai spus asta... Nu are dreptul să ştie cine e? 

— Asta nu e... e ceva diferit. 

Era şi nu era. Actul care dusese la concepţia ei nu fusese 
viol - însă fusese neintenţionat. Pe de altă parte, nu 
existase nicio îndoială; amândoi, de fapt, cei trei părinţi ai 
ei ştiuseră că ea era copilul lui James Fraser, dincolo de 
orice îndoială. 

În cazul lui Jem... s-a uitat din nou spre pătuţ, dorind 
instinctiv să descopere un semn, un indiciu neîndoielnic 
privind paternitatea lui. Însă Jem semăna cu ea şi cu tatăl 
ei, atât la ten, cât şi la trăsături. Era înalt pentru vârsta lui, 
cu picioare şi braţe lungi şi cu spatele lat, dar aşa erau 
amândoi bărbaţii cu care l-ar fi putut zămisli. Şi, la naiba, 
amândoi aveau ochii verzi. 

— N-o să-i spun asta, a zis ea cu fermitate. Niciodată. Şi 
nici tu n-o s-o faci. Tu îi eşti tată, în toate privinţele. Şi nu 
văd niciun motiv întemeiat ca el să ştie că există acel 
Stephen Bonnet. 

— Doar că el există, a insistat Roger. lar el crede că e 
copilul lui. Ce se întâmplă dacă se vor întâlni vreodată? 
Când Jem o să fie mai mare. 

Nu căpătase obiceiul de a-şi face cruce în momente de 
încordare, aşa cum procedau tatăl şi vărul ei, dar acum a 
făcut-o, stârnind râsul lui Roger. 

— Nu glumesc, a spus Brianna, aşezându-se. Nu se va 


întâmpla asta. lar dacă-l văd pe Stephen Bonnet în preajma 
copilului meu... Data viitoare o să ţintesc mai sus, atâta tot. 

— Eşti hotărâtă să-i oferi flăcăului o poveste frumoasă 
pentru colegii de clasă, nu? 

Roger vorbea pe un ton glumeţ, tachinând-o, aşa că 
Brianna s-a relaxat puţin, sperând că reuşise să îndepărteze 
orice îndoială pe care el ar putea să o aibă în privinţa a 
ceea ce i-ar putea spune ea lui Jemmy despre paternitatea 
lui. 

— De acord, dar, mai devreme sau mai târziu, va trebui 
să ştie restul. N-aş vrea să afle întâmplător. 

— Tu n-ai aflat din întâmplare. Ţi-a spus mama ta. 

Și uite unde suntem acum. Aceste cuvinte au rămas 
nerostite, dar au răsunat puternic în mintea ei când Roger a 
privit-o drept în ochi. 

Dacă nu s-ar fi simţit obligată să se întoarcă, să treacă 
prin pietre pentru a-şi găsi adevăratul tată, niciunul dintre 
ei nu s-ar fi aflat acum aici. Ar fi trăit în siguranţă, în secolul 
al XX-lea, poate în Scoţia, poate în America, dar oricum într- 
un loc în care copiii nu mor din cauza diareii şi a febrei. 

Într-un loc în care pericolele nu pândeau dinapoia oricărui 
copac, iar războiul nu se ascundea sub tufişuri. Un loc în 
care glasul lui Roger suna încă pur şi puternic. 

Dar poate nu l-ar fi avut pe Jem. 

— lartă-mă, a spus Brianna, simțind că se sufocă. Ştiu că 
e vina mea, doar a mea. 

A întins mâna şi i-a atins cicatricea care dădea roată 
gâtului. 

— lisuse, a spus el încet, dacă aş fi putut merge oriunde, 
chiar şi în iad, ca să-mi găsesc părinţii, aş fi făcut-o, 
Brianna. 

Şi-a ridicat ochii verzi şi sclipitori şi a strâns-o de mână 
cu putere. 

— Dacă există cineva pe lume care înţelege asta, eu sunt 
acela, puicuţo. 

l-a răspuns strângându-i mâna, la rândul ei, cu ambele 
palme. Uşurarea adusă de faptul că Roger n-o învinovăţea 
i-a destins fibrele trupului, însă durerea pierderilor suferite 
de el - dar şi de ea - încă îi stăruia în gât şi în piept, grea ca 
plumbul, şi asta o făcea să respire chinuit. 


Jemmy s-a mişcat, s-a ridicat brusc, apoi a căzut la loc, 
încă adormit buştean, cu un braţ atârnat peste marginea 
pătuţului, moale ca un tăieţel. Brianna îngheţase văzând 
mişcarea bruscă, apoi s-a calmat şi s-a ridicat ca să-i pună 
mâna înapoi în pătuţ. Până să ajungă lângă el, a auzit o 
ciocănitură la uşă. 

Roger şi-a înşfăcat cămaşa cu o mână, iar cu cealaltă a 
apucat pumnalul. 

— Cine e? a strigat Brianna, simțind că bătăile inimii i se 
accelerează. 

Oamenii nu făceau vizite după căderea întunericului 
decât în caz de urgenţă. 

— Noi suntem, domnişoară Bree, s-a auzit glasul lui Lizzie 
prin lemnul uşii. Putem intra, vă rog? 

Părea emoţionată, dar nu alarmată. Brianna a aşteptat ca 
să se asigure că Roger e îmbrăcat decent, apoi a săltat 
ivărul greu. 

Primul ei gând a fost că Lizzie chiar arăta emoţionată; 
obrajii îi erau roşii ca merele, culoarea lor fiind vizibilă chiar 
şi în întunericul din cadrul uşii. 

„Noi”, adică ea şi gemenii Beardsley, care au făcut 
plecăciuni şi au salutat din cap, cerându-şi scuze pentru ora 
târzie. 

— Nu-i nimic, a răspuns Brianna mecanic, aruncând o 
privire în jur ca să-şi găsească şalul. Cămaşa ei nu era doar 
subţire şi jalnică, dar avea şi o pată acuzatoare în partea 
din faţă. Aă, intraţi. 

Roger a înaintat să-i întâmpine pe vizitatorii neaşteptaţi, 
ignorând cu eleganţă faptul că nu purta decât cămaşa de 
noapte, iar Brianna s-a retras într-un colţ întunecos 
dinapoia războiului de ţesut, căutând pe bâjbâite şalul vechi 
cu care îşi acoperea picioarele când lucra. 

Infăşurată în el, a lovit cu piciorul un buştean ca să 
elibereze focul şi s-a aplecat să aprindă o lumânare de la 
tăciunii care ardeau mocnit. In lumina ei nesigură, a 
observat că gemenii erau îmbrăcaţi mai frumos decât 
oricând, aveau părul pieptănat şi aranjat şi fiecare purta 
cămaşă curată şi vestă din piele; nu purtau redingote, 
fiindcă nu aveau. Lizzie era îmbrăcată şi ea în ce avea mai 
de soi - de fapt, purta rochia din lână de culoarea piersicii 


necoapte pe care şi-o făcuse pentru nuntă. 

Se întâmpla ceva, după cum îi spunea Lizzie de zor la 
ureche lui Roger. 

— Vrei să te căsătoresc? a întrebat Roger pe un ton care 
i-a trădat uimirea, apoi s-a uitat când la un geamăn, când la 
celălalt. Hm... cu cine? 

— Da, domnule, a răspuns Lizzie şi a făcut o reverență 
respectuoasă. Cu Jo, domnule, dacă sunteţi atât de bun. 
Kezzie a venit să fie martor. 

Cam descumpănit, Roger şi-a trecut mâna peste faţă. 

— Bine, dar. 

S-a uitat rugător spre Brianna. 

— Lizzie, ai necazuri? a întrebat-o Brianna direct, 
aprinzând o a doua lumânare şi aşezând-o în sfeşnicul de 
lângă uşă. 

În lumina mai puternică, a văzut că pleoapele lui Lizzie 
erau roşii şi umflate, ca şi cum ar fi plâns - deşi atitudinea 
ei trăda hotărâre şi emoție, nu teamă. 

— N-aş spune că am necazuri. Dar... am rămas grea, a 
zis Lizzie şi şi-a încrucişat protector mâinile pe pântec. 
Vrem... vrem să fim căsătoriţi înainte să le spun tuturor. 

— Ah. În fine... 

Roger i-a aruncat o privire dezaprobatoare lui Jo. Nu 
părea convins nici pe jumătate. 

— Dar tatăl tău... nu cumva o să...? 

— Tata vrea să fim căsătoriţi de un preot, i-a explicat ea 
pe un ton foarte serios. Şi aşa va fi. Dar ştiţi, domnule, că 
vor trece luni, poate chiar ani, până să găsim unul. 

A plecat capul, roşind. 

— Aş vrea să mă mărit, cu vorbele potrivite, înainte de 
venirea copilului pe lume. 

— Da, a spus Roger, uitându-se fără să vrea la talia lui 
Lizzie. Am priceput asta. Dar nu prea înţeleg zorul, dacă 
înţelegi ce vreau să zic. Mâine n-o să fii mai gravidă decât 
în seara asta. Sau săptămâna viitoare. 

Jo şi Kezzie au schimbat o privire peste capul lui Lizzie. 
Apoi Jo i-a cuprins talia cu braţul şi a tras-o delicat lângă el. 

— Vrem să procedăm corect unul faţă de celălalt, 
domnule. Dar am vrea ca totul să fie în secret, înţelegeţi? 
Doar eu, Lizzie şi fratele meu. 


— Doar noi, a repetat ca un ecou Kezzie, apropiindu-se şi 
uitându-se intens la Roger. Vă rugăm, domnule. 

Părea să fie rănit la o mână, pentru că îi era înfăşurată cu 
o batistă. 

Briannei i s-a părut greu de îndurat imaginea celor trei, 
unul lângă altul; erau atât de nevinovaţi şi de tineri. Toţi 
stăteau cu feţele proaspăt spălate îndreptate spre Roger în 
semn de implorare. Brianna s-a apropiat şi l-a atins pe 
Roger pe braţ, iar el i-a simţit căldura prin pânza mânecii. 

— Fă asta pentru ei, a spus ea încet. Te rog. Nu e chiar o 
căsătorie, dar îi faci să se simtă uniţi. 

— Da, bine, dar ar trebui să primească sfaturi... tatăl ei... 

Cuvintele lui de protest s-au stins când s-a uitat spre cei 
trei, iar Brianna şi-a dat seama că era la fel de mişcat ca şi 
ea de nevinovăția lor. Şi, îşi spuse, amuzându-se în sinea ei, 
Roger se simţea ispitit de gândul de a oficia prima 
căsătorie, chiar dacă nu era întru totul potrivit canoanelor. 
Circumstanţele aveau să fie romantice şi memorabile acolo, 
în tăcerea nopţii, cu jurăminte schimbate la lumina focului 
şi a lumânărilor, cu amintirea caldă a propriilor îmbrăţişări 
în umbră şi a copilului care dormea, martor tăcut, două 
lucruri care ar binecuvânta şi ar da speranţe căsătoriei ce 
urma să fie oficiată. 

Roger a oftat din rărunchi, apoi i-a zâmbit resemnat 
Briannei şi s-a întors. 

— Bine, aşa vom face. Dar lăsaţi-mă să-mi iau pantalonii; 
nu vreau să oficiez prima mea căsătorie în fundul gol. 

Roger a rămas cu lingura de marmeladă deasupra feliei 
de pâine prăjită, privindu-mă fix. 

— Ce au făcut? a întrebat el cu glas sugrumat. 

— Nu ea! 

Bree şi-a dus brusc mâna la gură şi a făcut ochi mari pe 
deasupra ei, după care şi-a retras-o şi a întrebat: 

— Amândoi? 

— Aşa se pare, am răspuns, reprimându-mi un impuls 
extrem de dizgraţios de a râde. Chiar i-ai căsătorit pe Lizzie 
şi pe Jo seara trecută? 

— Dumnezeu să mă ajute, am făcut-o, a mormăit Roger. 

Părând extrem de şocat, a pus lingura în cana de cafea şi 
a amestecat cu gesturi mecanice. 


— Dar e căsătorită şi cu Kezzie? 

— De faţă cu martori, l-am asigurat, aruncând o privire 
precaută spre domnul Wemyss, care stătea vizavi de mine 
la micul dejun şi rămăsese cu gura căscată, împietrit. 

— Crezi cumva... a vrut Bree să mă întrebe. Adică... 
Amândoi în acelaşi timp? 

— Păi, ea zice că nu, i-am răspuns, îndreptându-mi ochii 
spre domnul Wemyss, sugerând că nu era o întrebare 
potrivită în prezenţa lui, chiar dacă Bree era fascinantă. 

— Vai, Doamne! a rostit domnul Wemyss, cu o voce ca 
din mormânt. E blestemată. 

— Sfântă Fecioară, Maica lui Dumnezeu! a zis doamna 
Bug, ai cărei ochi se dilataseră cât nişte farfurioare, 
făcându-şi cruce. Fie ca Domnul Hristos să se îndure de ei! 

Roger a luat o gură mare de cafea, s-a înecat şi a lăsat 
cana jos, pufnind. Brianna l-a bătut uşor pe spate ca să-l 
ajute, însă el, lăcrimând, i-a făcut semn să-l lase în pace şi 
s-a străduit să-şi revină. 

— In fine, probabil că nu e chiar atât de rău pe cât pare, 
i-a spus el domnului Wemyss, încercând să găsească latura 
luminoasă a situaţiei. Cum să zic... Am putea spune că 
gemenii sunt un singur suflet pe care Domnul l-a aşezat în 
două trupuri, în scopuri doar de El ştiute. 

— Da, dar... două trupuri! a comentat doamna Bug. 
Credeţi că... amândoi, în acelaşi timp? 

— Nu ştiu, am spus eu, dându-mă bătută. Dar îmi 
închipui că... 

Am aruncat o privire spre fereastră, unde ninsoarea 
cădea şoptind peste oblonul tras. Începuse să ningă din 
greu în noaptea precedentă, o zăpadă groasă şi umedă; pe 
sol se depuseseră deja cam treizeci de centimetri şi eram 
aproape sigură că toţi cei de la masă îşi imaginau acelaşi 
lucru ca şi mine: un tablou cu Lizzie şi cu gemenii 
Beardsley, adăpostiţi comod într-un pat cald de blănuri, 
lângă foc, bucurându-se de luna lor de miere. 

— In fine, nu cred că putem face prea multe în privinţa 
asta, a conchis Bree, cu simţ practic. Dacă spunem ceva în 
public, probabil că prezbiterienii o vor bate cu pietre pe 
Lizzie ca pe o târfă papistaşă şi... 

Domnul Wemyss a scos un sunet precum o băşică de 


porc călcată din greşeală. 

— E limpede că nimeni nu va scoate o vorbă. Nu-i aşa? a 
întrebat Roger ţintuind-o pe doamna Bug cu o privire 
severă. 

— Păi, trebuie să-i povestesc lui Arch, altfel o să 
plesnesc, a spus ea cu sinceritate. Dar nimănui altcuiva. O 
să fiu mută ca un mormânt, jur. Să mă ia diavolul dacă 
mint. 

Şi-a dus ambele mâini la gură drept demonstraţie, iar 
Roger a dat aprobator din cap. 

— Presupun că, în cazul ăsta, căsătoria pe care am 
oficiat-o nu e, de fapt, valabilă, a spus el cu îndoială. Și 
totuşi... 

— E la fel de valabilă precum cea pe care a încheiat-o 
Jamie, am replicat eu. Şi, pe de altă parte, e prea târziu s-o 
silim să aleagă. După ce degetul mare al lui Kezzie se va 
vindeca, nimeni nu va mai putea face diferenţa între... 

— În afară de Lizzie, probabil, a zis Bree şi, în timp ce 
lingea o picătură de miere rămasă în colţul gurii, l-a privit 
gânditoare pe Roger. Mă întreb cum ar arăta lucrurile dacă 
ar exista doi ca tine. 

— Amândoi am fi păcăliţi, a asigurat-o el. Doamnă Bug, 
mai e cafea? 

— Cine a fost păcălit? 

Uşa bucătăriei s-a deschis brusc, lăsând înăuntru un 
vârtej de zăpadă şi aer geros. Jamie a intrat împreună cu 
jem, amândoi îmbujoraţi după o vizită la privată. Aveau 
părul şi genele încărcate de fulgi de zăpadă care se topeau. 

— Tu, de exemplu. Ai fost tras pe sfoară de un bigam de 
nouăsprezece ani, l-am anunţat eu. 

— Ce-i acela un „bigam”? a întrebat Jem. 

— O tânără doamnă foarte grasă, i-a răspuns Roger, 
luând o bucată de pâine prăjită cu unt şi apropiind-o de 
gura lui Jem. Poftim. Ce-ar fi să iei asta şi să...? 

S-a oprit dându-şi seama că nu-l putea trimite pe Jem 
afară. 

— Lizzie a venit la Roger seara trecută, împreună cu 
gemenii, iar el a căsătorit-o cu Jo, i-am explicat lui Jamie. 

El a clipit nedumerit, iar zăpada topită de pe gene i s-a 
scurs pe faţă. 


— Să fiu al naibii! 

A inspirat adânc, după care şi-a dat seama că era 
acoperit de un strat de zăpadă, aşa că s-a dus lângă vatră 
să se scuture, iar zăpada a căzut în foc, scoțând sunete 
uşoare. 

— În fine, a spus Jamie, venind la masă şi aşezându-se 
lângă mine, măcar nepotul tău va avea un nume, Joseph. 
Şi, în orice variantă, va fi sigur din neamul Beardsley. 

Ridicola observaţie a părut să îl liniştească oarecum pe 
domnul Wemyss; obrajii i s-au colorat uşor, după care i-a 
îngăduit doamnei Bug să-i pună în farfurie încă o prăjitură 
Cu ovăz. 

— Da, cred că asta înseamnă ceva... a zis el. Şi chiar nu 
pricep ce... 

— Vino să vezi! 

Jemmy o trăgea nerăbdător pe Bree de mână. 

— Vino să vezi, mamă! 

— Ce să văd? 

— Mi-am scris numele! Mi-a arătat bunicul! 

— Chiar aşa? Bravo ţie! 

Brianna i-a zâmbit, apoi s-a încruntat. 

— Poftim? Chiar acum? 

— Da! Vino, înainte să fie acoperit! 

Brianna s-a uitat la Jamie pe sub sprâncenele coborâte. 

— N-ai făcut asta, tată! 

Jamie a luat o felie de pâine prăjită de pe farfurie şi a 
întins pe ea un strat de unt. 

— Păi, a replicat el, trebuie să ai un oarecare avantaj 
când eşti bărbat, chiar dacă nimeni nu pune deloc preţ pe 
ceea ce spui. Roger Mac, dă-mi, te rog, marmelada. 


_75 
PĂDUCHI 


Cu coatele pe masă şi cu bărbia sprijinită în pumni, Jem 
urmărea mişcarea lingurii prin aluat ca un leu ce urmăreşte 
o pradă apetisantă în drumul ei spre adăpătoare. 

— Nici să nu te gândeşti, am spus eu, aruncând o privire 
spre degetele lui murdare. Vor fi gata peste câteva minute, 
abia atunci poţi să le mănânci. 

— Dar îmi plac crude, bunico, a protestat el. 

S-a uitat la mine cu ochii lui mari şi albaştri, într-o rugă 
mută. 

— Nu trebuie să mănânci lucruri crude, am spus cu glas 
ferm. Ţi-ar putea face rău. 

— Dar tu ai mâncat, bunico! 

A arătat cu degetul o picătură cafenie de aluat care îmi 
rămăsese prinsă de buze. Mi-am dres glasul şi am şters 
dovada incriminatoare cu un şervet. 

— N-o să mai mănânci la cină, am spus eu, dar, cu 
agerimea unei fiare din junglă, el a simţit că prada lui era 
mai slabă. 

— Iţi promit că nu se va întâmpla asta. O să mănânc tot! 
a sărit el, întinzând deja mâna după lingură. 

— Da, tocmai de asta mă tem, am replicat eu, cedându-i 
lingura cu un oarecare regret. Doar o gură acum - lasă 
ceva şi pentru tata şi bunicul. 

Fără să scoată o vorbă, a dat din cap aprobator şi a lins 
lingura plimbându-şi limba de-a lungul ei, închizând ochii 
extaziat. 

Am găsit altă lingură şi am început să aşez prăjiturile pe 
foile de tablă pe care le foloseam pentru copt. Când foile 
erau pline şi vasul aproape gol, am auzit zgomot pe hol, 
semn că cineva se apropia de uşă. Recunoscând paşii 
apăsaţi ai Briannei, am înşfăcat lingura goală din mâna lui 
Jemmy şi i-am şters repede buzele mânjite cu un şervet. 

Bree s-a oprit în prag, iar zâmbetul ei s-a transformat 
într-un rictus de neîncredere. 

— Ce faceţi aici? 

— Prăjituri cu melasă, am răspuns, ridicând foile de copt 


drept dovadă, după care le-am vârât în cuptorul din 
cărămidă construit în peretele vetrei. Jemmy mi-a dat o 
mână de ajutor. 

Brianna a înălţat o sprânceană. Şi-a mutat privirea de la 
mine la Jemmy, care avea pe faţă o expresie de nevinovăție 
sublim de nefirească. Mi-am dat seama că nici expresia 
mea nu era prea convingătoare. 

— Da, văd, a spus ea sec. Cât aluat ai mâncat, Jem? 

— Cine, eu? a întrebat Jemmy şi a făcut ochii mari. 

— Ihî. 

S-a aplecat şi a cules ceva din părul lui roşcat şi ondulat. 

— Şi asta ce-i? 

jem s-a încruntat uitându-se puţin cruciş la mâna 
Briannei, în încercarea de a se concentra. 

— Un păduche mare de tot? a sugerat el cu glas vioi. 
Cred că l-am luat de la Rabbie McLeod. 

— Rabbie McLeod? am făcut eu, dându-mi seama că 
Rabbie stătuse ghemuit pe banca din bucătărie în urmă cu 
câteva zile, iar pletele lui negre, răzvrătite, se 
amestecaseră cu şuviţele lui Jemmy, în timp ce dormeau în 
aşteptarea taţilor lor. Mi-am adus aminte că în acele 
momente mă gândisem cât de fermecător arătau băieţii, 
dormind unul lângă altul, cu feţele destinse şi visând. 

—  Rabbie are păduchi? a întrebat Bree, aruncând 
bucăţica de aluat de parcă ar fi fost o insectă 
respingătoare. 

— Da, e plin, a asigurat-o Jemmy pe un ton vesel. Mama 
lui zice că o să ia briciul şi o să-i radă în cap pe el, pe fraţii 
lui, pe tată şi pe unchiul Rufe. Spune că păduchii ţopăie 
peste tot la ei în pat. S-a săturat să fie mâncată de vie. 

Cu un gest nepăsător, a dus mâna la cap şi s-a scărpinat, 
trecându-şi degetele prin păr cu gestul caracteristic pe care 
îl văzusem de atâtea ori până atunci. 

Eu şi Bree am schimbat o scurtă privire îngrozită, apoi ea 
l-a prins pe Jemmy de umeri şi l-a tras spre fereastră. 

— Vino aici! 

Era clar. Expusă la lumina sclipitoare a zăpezii, pielea 
delicată de după urechi şi de pe ceafă prezenta obişnuita 
culoare roz cauzată de scărpinat, iar o examinare rapidă a 
capului a dezvăluit ceea ce era mai rău: păduchi minusculi, 


prinşi de baza firelor de păr şi câţiva păduchi adulţi, 
cafeniu-roşcaţi, cât jumătate de bob de orez, care s-au 
refugiat în desimea părului. Bree a prins unul şi l-a strivit 
între unghiile degetelor mari, apoi a aruncat resturile în foc. 

— Pfu! 

Şi-a şters mâinile de fustă şi a desfăcut şnurul cu care îşi 
legase părul, scărpinându-se temeinic. 

— Am şi eu? m-a întrebat ea neliniştită, îndreptându-şi 
capul spre mine. 

Am ciufulit repede masa de păr castaniu-roşcat, căutând 
ouăle albicioase doveditoare, apoi m-am retras un pas şi 
mi-am aplecat capul spre ea. 

— Nu, dar eu? 

Uşa din spate s-a deschis şi în bucătărie a intrat Jamie, 
care a părut uşor surprins să o vadă pe Brianna căutându- 
mă în păr ca o femelă de babuin. Apoi a ridicat capul brusc 
şi a adulmecat aerul. 

— Arde ceva? 

— Le scot eu, bunicule! 

Exclamaţia m-a trezit, apoi am simţit mirosul de melasă 
pârlită. Am tresărit şi m-am îndreptat de spate, lovindu-mă 
cu capul de marginea raftului cu farfurii, suficient de tare ca 
să văd stele verzi. 

Stelele au dispărut la vreme ca să-l zăresc pe Jemmy 
ridicându-se pe vârfurile picioarelor şi întinzând mâinile 
spre cuptorul din peretele vetrei, care fumega mult 
deasupra capului său. Avea ochii mijiţi de concentrare şi îşi 
ţinea faţa întoarsă ca să se ferească de valurile de dogoare 
emanate de cărămizi. Işi înfăşurase un ştergar în jurul 
mâinii cu care cotrobăia în cuptor. 

Jamie a ajuns la copil din doi paşi şi, prinzându-l de guler, 
l-a tras înapoi. A băgat mâinile neprotejate în cuptor, a scos 
o foaie de tablă cu prăjiturile ce fumegau şi a aruncat-o cu 
o asemenea putere, încât ea s-a izbit de perete. Discurile 
mici, cafenii, au zburat şi s-au împrăştiat pe toată podeaua. 

Adso, care stătuse cocoţat pe pervazul ferestrei, dând 
ajutor la vânătoarea de păduchi, a văzut ceea ce părea a fi 
o pradă şi s-a aruncat cu ferocitate asupra unei prăjituri 
care zbura, frigându-se la labe. Scheunând de uimire, a 
lăsat prăjitura şi s-a grăbit să se ascundă sub bancă. 


Scuturându-şi degetele arse şi făcând o serie de remarci 
extrem de vulgare în gaelică, Jamie luase o bucată de lemn 
în cealaltă mână şi scotocea în cuptor, încercând să scoată 
cealaltă foaie de tablă, cu prăjiturile din care ieşea un nor 
de fum. 

— Ce se întâmplă? 

— Jemmy! 

Strigătul lui Roger a coincis cu al lui Bree. Expresia de 
uimire de pe faţa lui Roger, care apăruse după Jamie, s-a 
transformat într-una de alarmă când şi-a văzut odrasla 
ghemuită pe podea, adunând cu sârg prăjiturile, fără să-şi 
dea seama că ştergarul pe care-l târa ardea înăbuşit în 
cenuşa cuptorului. 

Roger s-a repezit spre Jemmy şi s-a ciocnit cu Bree, care 
pornise în aceeaşi direcţie. Apoi amândoi s-au izbit de 
Jamie, care tocmai reuşise să scoată a doua foaie de tablă 
până la marginea cuptorului. Jamie s-a clătinat, s-a străduit 
să-şi recapete echilibrul, iar tabla a căzut cu un zăngănit 
slab în vatră, împrăştiind bucăţi de cărbuni mirosind a 
melasă, care fumegau. Izbit şi deplasat într-o parte, cazanul 
cu supă s-a legănat şi s-a mişcat primejdios în cârlig, 
împrăştiind supă peste cărbunii încinşi şi azvârlind în sus 
nori de aburi savuroşi şi sfârâitori. 

Nu ştiam dacă să râd sau să ies în goană pe uşă, însă am 
ales să înşfac ştergarul pârlit, din care acum ieşeau flăcări, 
şi să-l lovesc de câteva ori de vatra căptuşită cu piatră. 

Gâfâind, m-am ridicat în picioare şi am descoperit că 
membrii familiei mele reuşiseră să se îndepărteze de 
cuptor. Roger îl strângea cu toată puterea la piept pe 
Jemmy, care se zbătea, în vreme ce Bree îl examina să 
vadă dacă avea arsuri sau oase fracturate. Nervos, Jamie îşi 
sugea un deget ars, îndepărtând fumul din dreptul feţei cu 
cealaltă mână. 

— Apă rece, am spus, încercând să mă ocup de 
principala urgenţă. 

L-am apucat pe Jamie de braţ, i-am smuls degetul din 
gură şi i-am vârât mâna în lighean. 

— Jemmy a păţit ceva? am întrebat, întorcându-mă spre 


tabloul cu „Familii fericite”? de lângă fereastră. Văd că nu. 
Lasă-l jos, Roger, te rog, pentru că are păduchi. 

Roger l-a lăsat pe podea de parcă ar fi fost un cartof 
fierbinte şi - adoptând reacţia obişnuită a adulţilor care aud 
cuvântul „păduche” - a început să se scarpine în cap. 
Neinfluenţat de recenta agitaţie, Jemmy s-a aşezat pe 
podea şi a început să mănânce o prăjitură pe care o ţinuse 
strâns în mână în tot acest timp. 

— O să-ţi murdăreşti... a spus Brianna mecanic, după 
care a văzut cazanul din care supa se vărsase şi inundase 
vatra, apoi s-a uitat la mine şi a ridicat din umeri. Mai ai 
prăjiturele? l-a întrebat ea pe Jemmy. 

Cu gura plină, el a dat afirmativ din cap, a vârât mâna 
sub cămaşă şi i-a întins una. Brianna a examinat-o cu un 
ochi critic, apoi a muşcat din ea. 

— Nu e rea, a spus după ce a înghiţit. Hm? l-a întrebat pe 
Roger şi i-a întins ce mai rămăsese din prăjitură. 

Roger a vârât bucata în gură cu o mână, folosind-o pe 
cealaltă ca să se uite prin părul lui Jemmy. 

— S-au răspândit peste tot, a constatat el. În apropiere 
de casa familiei Sinclair, am văzut cel puţin şase băieţi 
tunşi toţi ca nişte deţinuţi. Va trebui să te radem în cap şi 
pe tine, a spus el, zâmbindu-i lui Jemmy şi răscolindu-i 
părul. 

Auzind sugestia, faţa băiatului s-a luminat brusc. 

— O să fiu chel ca bunica? 

— Chiar mai chel, l-am asigurat eu scurt. 

De fapt, părul meu avea deja vreo cinci centimetri, deşi 
ondularea îl făcea să pară mai scurt şi mici vârtejuri îmi 
învăluiau capul. 

— Să-l radem? s-a cutremurat Brianna şi s-a întors spre 
mine. Nu există altă metodă de a scăpa de păduchi? 

M-am uitat la capul lui Jemmy, analizând situaţia. Avea 
părul la fel de des şi uşor ondulat ca mama şi bunicul lui. 
Am aruncat o privire spre Jamie care, cu o mână în vasul cu 
apă, mi-a zâmbit. Ştia din experienţă cât timp era necesar 
pentru a pieptăna un păr atât de lung ca să scoţi lindinii; o 


32 Joc de cărţi în care scopul este de a reuni o familie, formată de 
obicei din patru persoane (n. tr.). 


făcusem pentru el de multe ori. A clătinat din cap. 

— Tundeţi-l, a spus el. Nu avem cum să ţinem liniştit un 
copil atât de mic suficient timp ca să-l pieptănăm. _ 

— Am putea folosi untură, am sugerat eu cu îndoială. li 
ungem capul cu untură sau cu grăsime de urs câteva zile. 
Asta ar sufoca păduchii. Ori măcar putem spera. 

— Câh! 

Brianna s-a uitat cu neplăcere la capul fiului ei, pesemne 
anticipând dezastrul pe care l-ar fi creat printre haine şi 
aşternuturi dacă i s-ar fi permis să umble cu capul acoperit 
cu untură. 

— Oţetul şi un pieptăn fin îi pot scoate pe cei mari, am 
spus, apropiindu-mă să mă uit la linia fină, de culoare albă, 
a cărării din părul roşcat al lui Jemmy. Însă aşa nu scoatem 
lindinii; va trebui să-i extrageţi cu unghiile, altfel trebuie să 
aşteptaţi până când eclozează ca să îi scoateţi prin 
pieptănare. 

— ÎI radem în cap, a spus Roger. Niciodată nu poţi 
elimina ouăle; trebuie s-o faci din nou la fiecare câteva zile, 
iar dacă-ţi scapă câţiva suficient de mari ca să sară... 

A zâmbit şi a azvârlit o firimitură de prăjitură de pe 
unghia degetului mare; aceasta a aterizat pe fusta Briannei, 
iar ea s-a uitat urât la Roger, îndepărtând-o cu palma. 

— Ne-ai fost de mare ajutor! 

Şi-a muşcat buza încruntându-se, după care, fără să 
vrea, a dat aprobator din cap. 

— Bine, înseamnă că nu avem încotro. 

— Îi va creşte la loc, am asigurat-o eu. 

Jamie s-a dus la etaj să aducă briciul; eu am mers în 
camera medicală ca să găsesc foarfeca chirurgicală şi o 
sticlă cu ulei de lavandă pentru arsura de la degetul lui 
Jamie. Când m-am întors, Bree şi Roger stăteau cu capetele 
lipite, deasupra unui lucru care arăta ca un ziar. 

— Ce-aveţi acolo? am întrebat eu şi m-am apropiat 
pentru a privi peste umărul Briannei. 

— Primul efort tipografic al lui Fergus. 

Roger mi-a zâmbit şi a mişcat ziarul ca să pot citi şi eu. 

— Ni l-a trimis printr-un negustor care l-a lăsat la Sinclair 
pentru Jamie. 

— Serios? Minunat! 


Mi-am întins gâtul ca să văd mai bine şi am simţit un mic 
fior când am dat cu ochii de titlul scris cu litere îngroşate în 
partea de sus a paginii: 

THE NEW BEM UNION 

Apoi m-am uitat mai atent. 

— Onion”? am întrebat eu, clipind nedumerită. Ceapa? 

— Mda, el explică alegerea cuvintelor, a spus Roger, 
arătând spre rubrica Observațiile proprietarului, scrise cu 
litere frumos decorate în centrul paginii, legenda fiind 
susţinută de doi heruvimi care pluteau. Porneşte de la 
ceapa care are multe straturi, asta înseamnă complexitate, 
înţelegi, şi - şi-a plimbat degetul de-a lungul rândului - 
tonul pătrunzător şi savoarea discursului raţional vor 
domina întotdeauna acest ziar, spre informarea completă şi 
amuzamentul cumpărătorilor şi al cititorilor noştri. 

— Bag de seamă că face deosebire între cumpărători şi 
cititori, am remarcat eu. Tipic franțuzesc! 

— Aşa e, m-a aprobat Roger. Unele articole au un ton clar 
galic, dar se vede că Marsali a avut ceva de spus. Desigur, 
cele mai multe dintre reclame sunt scrise de oamenii care 
le-au comandat. 

A arătat spre un mic anunţ care suna aşa: Pierdut pălărie. 
Dacă e găsită în stare bună, rog să fie înapoiată 
posesorului, S. Gowdy, New Bem. Dacă nu e în stare bună, 
o puteți purta. 

Jamie a sosit cu briciul exact la timp ca să audă anunţul 
şi a râs laolaltă cu noi. A arătat cu degetul în josul paginii, 
spre alt articol. 

— Da, e bun, dar cred că preferatul meu e „Colţul 
poetului”. Imposibil ca Fergus să fi făcut aşa ceva, nu se 
pricepe deloc la rime. Credeţi că Marsali l-a scris ori e vorba 
de altcineva? 

— Citeşte cu voce tare, l-a invitat Brianna, cedându-i cu 
regret ziarul lui Roger. Eu vreau să-l tund pe Jemmy înainte 
s-o ia la fugă şi să împrăştie păduchii peste tot în Fraser's 
Ridge. 

Resemnată în privinţa tunsului, Brianna nu a mai şovăit. 


33 Joc de cuvinte intraductibil, bazat pe ortografierea asemănătoare a 

A legat un ştergar în jurul gâtului lui Jemmy şi a apucat cu 
hotărâre foarfeca, trimițând o ploaie de şuviţe de aurii şi 
castanii pe podea. In acest timp, Roger citea cu voce tare şi 
accente dramatice: 

Privind recenta lege împotriva 

vânzării de băuturi spirtoase etc. 

Spune-mi - cum să-nțeleg c-aproape din nimic, 

Această lege vorbeşte despre un bine public? 

Nu tocmai. Eu resping ideea: 

Pentru că, aşa cum toți ştim, şi eu zic 

Ca, dintre două păcate, să-l alegem pe cel mai mic, 

Și părerea mea-i corectă, exact aşa cum zic. 

Să spun că-n cercetare-ar apărea 

Zece bulendre ce murit-au an de an 

Fiinadc-au băut prea în avan 

Mii de nevinovați trebuie împinşi atunci 

Spre disperare şi să-şi piardă pâinea 

Pentru a-ndrepta o-asemenea prostie, aşa? 

Nimeni nu mă poate acuza că-ncurajez păcatul. 

Sau că aş propovădui ginul şi băutul, 

Dar, umil, gândiți-vă la acest plan, 

Deşi gândit cu cea mai mare grijă, 

Nu-i potrivit cu al Atotputernicei Dreptăți. 

De e să dăm Scripturilor crezare, 

Când păcatul Sodomei cerea o Răzbunare, 

Zece - ntelepti cerut-au amânare 

Și l-au făcut pe Domnul s-arate îndurare. 

Acuma însă, zece desfrânați pe fată 

Pe unii epicurieni rău îi mai mâhnesc şi mână 

O jumătate de oraş către o sigură ruină. 

— Nimeni nu mă poate acuza că-ncurajez păcatul. Sau că 
aş Propovădui Ginul şi băutul, a repetat Bree chicotind. 
Sper că băgaţi de seamă că el - sau ea - nu aduce vorba de 
whisky. Dar ce înseamnă buleandră? Hop, stai liniştit, 
copile! 

— Târfă, a răspuns Jamie cu un aer absent, în timp ce 
ascuţea briciul pe o bucată de piele şi citea peste umărul lui 
Roger. 

— Ce e aia târfă? a întrebat Jemmy, radarul lui detectând 
în mod firesc singurul cuvânt nepotrivit care apăruse în 


discuţie. E sora lui Richie? 

Charlotte, sora lui Richard Woolam, era o tânără foarte 
atrăgătoare şi o foarte credincioasă membră a comunităţi 
quakerilor. Jamie a făcut schimb de priviri cu Roger şi a 
tuşit. 

— Nu, nu cred, flăcăule, a zis el. Şi să nu mai spui asta, 
pentru numele Domnului! Hai, eşti pregătit să te rad? 

Fără să mai aştepte răspunsul, a luat pămătuful de 
bărbierit şi a  săpunit bine capul lui Jemmy, în 
acompaniament de chicote de încântare. 

— Bărbiere, bărbiere, bărbiereşte un purcel, a recitat 
Bree, urmărind scena. Câte fire în perucă o să folosească 
el? 

— O mulţime, am răspuns eu, măturând şuviţele de păr 
împrăştiate pe podea şi aruncându-le în foc, sperând că 
asta va distruge toţi păduchii. A 

Ce păcat, pentru că părul lui Jemmy era frumos. Insă 
avea să-i crească la loc, iar tunsoarea îi scotea în evidenţă 
forma frumoasă a capului, rotund ca un pepene. 

Jamie fredona ceva pentru sine, trăgând briciul peste 
pielea nepotului cu o deosebită delicateţe, de parcă ar fi 
bărbierit o albină. 

Jemmy a întors puţin capul şi o amintire îndepărtată mi-a 
tăiat răsuflarea - Jamie, cu părul tuns scurt, la Paris, 
pregătindu-se să-l întâlnească pe Jack Randall, pregătindu- 
se să-l ucidă - sau să fie ucis. Apoi, foindu-se pe scaun, 
Jemmy s-a răsucit, iar imaginea a dispărut, înlocuită de 
altceva. 

— Ce e asta? 

M-am aplecat să mă uit mai de aproape când Jamie a tras 
încă o dată briciul cu o mişcare elegantă şi a aruncat 
ultimul cocoloş de spumă în foc. 

— Ce e? 

Bree a venit lângă mine şi a făcut ochii mari când a văzut 
pata mică, de culoare cafenie. Avea mărimea unei monede 
de un farthing, aproape rotundă, lângă linia părului, în 
partea din spate a capului, înapoia urechii stângi. 


34 Versuri pentru preşcolari din cartea Mother Goose's Nursery Rhymes 
(n. tr.). 


— Ce e asta? m-a întrebat ea, încruntându-se. 

A atins pata uşor, dar Jemmy abia dacă a băgat de 
seamă; se tot foia, vrând să coboare de pe scaun. 

— Sunt sigură că nu-i nimic, am spus după ce am 
examinat-o rapid. Seamănă cu ceva numit nev - un fel de 
aluniţă plată, de obicei inofensivă. 

— Dar de unde a apărut? Nu s-a născut cu ea, sunt 
sigură! a protestat Brianna. 

— Bebeluşii au foarte rar aluniţe, i-am explicat în timp ce 
desfăceam ştergarul de la gâtul lui Jemmy. Gata, ai scăpat! 
Du-te şi fii cuminte - o să mâncăm de seară imediat ce 
termin. Nu, am continuat explicaţia pentru Bree, aluniţele 
încep să se dezvolte de obicei în jurul vârstei de trei ani, 
deşi, bineînţeles, ele se pot înmulţi pe măsură ce înaintăm 
în vârstă. 

Eliberat, Jemmy îşi masa chelia cu ambele mâini, părând 
încântat şi fredonând încet, pentru sine, „Char-lotte târfa, 
Char-lotte târfa”. 

— Eşti sigură că nu e ceva grav? 

Brianna rămăsese încruntată şi îngrijorată. 

— Nu e periculos? 

— Ei, nu-i nimic, a asigurat-o Roger, ridicând ochii din 
ziar. Am avut şi eu una când eram mic. Exact... aici. 

Expresia feţei lui s-a schimbat brusc şi a ridicat mâna 
încet, ducând-o spre ceafă - puţin lângă linia părului, în 
spatele urechii stângi. 

S-a uitat la mine şi am observat cum încerca să-şi înghită 
nodul din gât, iar cicatricea lăsată de ştreang părea mai 
întunecată, pe lângă paloarea pielii lui. Am simţit cum mi se 
înfioară firele de păr de pe braţe. 

— Da, am spus eu, răspunzând privirii lui, şi am sperat că 
vocea mea nu va tremura perceptibil. Genul ăsta de semn 
este... deseori ereditar. 

Jamie n-a spus nimic, dar a pus mâna peste a mea şi mi-a 
strâns-o. Jemmy stătea în patru labe şi încerca să-l scoată 
pe Adso de sub bancă. Avea gâtul subţire şi fragil, iar capul 
ras părea nepământesc de alb şi şocant de dezgolit, ca o 
ciupercă abia răsărită. Roger a rămas câteva clipe cu ochii 
la el, apoi s-a întors spre Bree. 

— Cred că am luat şi eu câţiva păduchi, a spus el cu voce 


cam tare. 

A desfăcut şnurul de piele cu care îşi legase părul negru 
şi des şi s-a scărpinat viguros cu ambele mâini. Apoi a 
ridicat foarfeca, a zâmbit şi i-a întins-o Briannei. 

— Aşchia nu sare departe de trunchi, parcă aşa se zice, 
nu? Ajută-mă, te rog. 


PARTEA A ZECEA 
UNDE-I PERRY MASON CAND Al 
NEVOIE DE EL? 

O CORESPONDENŢĂ PRIMEJDIOASĂ 


De la Plantaţia Mount Josiah, Colonia Virginia, 

Lordul John Grey către domnul James Fraser, Esq. 

Fraser's Ridge, Carolina de Nora, 

A şasea zi din martie, Anno Domini 1775 

Dragă domnule Fraser, 

Pentru numele lui Dumnezeu, ce pui la cale? în decursul 
îndelungatei noastre relații, am constatat multe lucruri 
despre tine - necumpătarea şi încăpățânarea fiind două 
dintre ele - dar te-am ştiut întotdeauna un om inteligent şi 
de onoare. 

Cu toate acestea, în ciuda avertismentelor mele explicite, 
am descoperit numele tău pe mai multe liste cu oameni 
suspectaţi de trădare şi de ațâțare la rebeliune, asociați cu 
adunări ilegale, şi astfel, pasibili de a fi arestați. Prietene, 
faptul că eşti încă în libertate nu demonstrează decât lipsa 
actuală de trupe în Carolina de Nord, dar acest lucru se 
poate schimba peste noapte. Josiah Martin i-a implorat pe 
cei de la Londra să-l ajute, iar acest ajutor va sosi 
neiîntârziat, te asigur. 

Dacă generalul Gage nu ar fi ocupat până peste poate în 
Boston, iar trupele lordului Dunsmore din Virginia nu ar fi în 
curs de mobilizare, armata te-ar prinde în mai putin de 
câteva luni. Nu te amăgi,; s-ar putea ca regele să fie 
nechibzuit, dar guvernul a perceput, fie şi cu mare 
întârziere, amploarea tulburărilor din colonii şi acționează 
cât de rapid se poate pentru a le suprima, înainte de a se 
produce daune mai grave. 

Indiferent ce altceva ai putea fi, neghiob nu eşti, şi de 
aceea mă văd silit să presupun că iţi dai seama de 


consecințele acţiunilor tale. Dar nu ţi-aş fi prieten dacă nu 
ți-aş expune situația în mod direct: prin acţiunile tale, îti 
expui familia la cele mai mari primejdii şi-ţi aşezi capul în 
ştreang. 

De dragul afecțiunii pe care o mai ai față de mine şi de 
dragul plăcutelor legături pe care le am cu familia ta, te 
implor să te depărtezi de aceste asocieri extrem de 
periculoase cât mai este timp. 

John 


Am citit întreaga scrisoare, apoi am ridicat ochii spre 
Jamie. Stătea la birou, cu hârtii împrăştiate peste tot în faţă, 
presărate cu fragmente mici, cafenii, din ceara sigiliului 
rupt. Bobby Higgins adusese multe scrisori, ziare şi pachete 
- Jamie lăsase lectura scrisorii lordului John pentru la urmă. 

— Se teme foarte mult pentru viaţa ta, am spus eu, 
punând scrisoarea de o singură filă deasupra altora. 

Jamie a dat aprobator din cap. 

— Pentru un om ca el, să te referi la acţiunile regelui 
drept posibil „nechibzuite” este aproape totuna cu 
trădarea, englezoaico, a remarcat el, deşi mi s-a părut că 
glumea. 

— Listele despre care vorbeşte lordul John... ştii ceva 
despre ele? 

A ridicat din umeri şi a împuns cu degetul arătător în 
mormanele dezordonate de scrisori, scoțând o foaie mânjită 
de noroi, care, la un moment dat, fusese sigur scăpată într- 
o băltoacă. 

— Unele de felul ăsta, bănuiesc, a spus el, apoi mi-a 
întins-o. Era nesemnată şi aproape ilizibilă, un denunţ 
feroce şi cu greşeli de ortografie, referitor la diverse Fapte 
reprobabile şi persoane defrânate - enumerate acolo - ale 
căror vorbe, fapte şi înfăţişare reprezentau o ameninţare la 
adresa tuturor celor care preţuiau pacea şi prosperitatea. 
După părerea autorului, acestea trebuiau arătate ce erau, 
probabil bătute, jupuite de vii, gatee prin smoală firbinte şi 
aşezate pe o barăă sau, în cazurile cele mai primejdioase, 
spânzurate de propri căpriorii casei lui. 

— Unde-ai găsit asta? am întrebat, ţinând foaia cu două 
degete, apoi lăsând-o să cadă pe masă. 


— În Campbelton. Cineva i-a trimis-o lui Farquard, pentru 
că e judecător de pace. El mi-a dat-o mie, fiindcă pe ea e 
menţionat numele meu. 

— Chiar e? 

M-am uitat la scrisul stângaci şi dezlânat 

— A, da, este. /. Frayzer. Sigur eşti tu? La urma urmelor, 
mai sunt destui Fraser şi nu pe puţini îi cheamă John, 
James, Jacob sau Joseph. 

— Destul de puţini oameni ar putea fi descrişi ca fiind Cu 
păr roşcat, un cămătarar ticălos dejenerat, care se 
furişează în lupanare când nu e beat şi face scandaluri pe 
stradă. Aşa îmi închipui. 

— A, mi-a scăpat partea asta. 

— E în explicaţiile din josul paginii. 

A aruncat o privire scurtă şi indiferentă la foaia de hârtie. 

— Eu unul cred că a scris-o Buchan, măcelarul. 

— Presupunând că există cuvântul cămătarar, nu înţeleg 
unde bate autorul, doar nu ai bani de dat cu împrumut. 

— În situaţia de faţă, nu cred că e nevoie ca totul să se 
bazeze pe strictul adevăr, englezoaico, a spus el sec. Şi, 
mulţumită lui MacDonald şi micuţului Bobby, există mulţi 
oameni care-şi închipuie că am bani - iar dacă nu sunt 
dispus să-i dau cu împrumut, ei bine, atunci înseamnă că 
mi-am dat averea pe mâinile speculanţilor evrei şi liberali, 
fiindcă vreau să distrug comerţul, spre propriul meu profit. 

— Poftim? 

— Asta e o variantă literară, a zis el, scotocind prin teanc 
şi scoțând un pergament elegant, caligrafiat cu multă grijă. 

Fusese trimis unui ziar din Hilsboro şi era semnat „un 
prieten al justiţiei”; cu toate că nu îl numea clar pe Jamie, 
nu exista îndoială în privinţa subiectului denunţului. 

— Părul e de vină, am spus eu, privindu-l cu ochi critici. 
Dacă ai purta perucă, le-ai îngreuna sarcina. 

A ridicat din umeri într-un gest maliţios. Părerea 
obişnuită, cum că părul roşcat indică un caracter josnic şi 
grosolănie morală, dacă nu chiar posedare demonică, nu se 
limita la răuvoitorii anonimi. Cunoaşterea unor asemenea 
păreri - la care se adăuga aversiunea personală - era 
motivul pentru care nu purtase niciodată perucă şi nici nu 
se pudrase, nici măcar în situaţiile în care un gentilom 


adevărat ar fi făcut-o. 

Fără să întreb, am întins mâna spre teancul de hârtii şi 
am început să le frunzăresc. Jamie nu a făcut nicio 
încercare să mă oprească, ci a rămas nemişcat, aşteptând 
şi ascultând răpăitul picăturilor de ploaie pe acoperiş. 

Aveam parte de o furtună puternică de primăvară, iar 
aerul era rece şi umed, încărcat de aromele de verde 
proaspăt ale pădurii, care se strecurau prin crăpăturile uşii 
şi ale ferestrelor. Câteodată, când auzeam şuieratul 
vântului printre copaci, aveam senzaţia că sălbăticia de 
afară voia să pătrundă şi să mărşăluiască prin casă, apoi să 
o măture de pe faţa pământului, ştergând orice urmă a 
existenţei noastre. 

Scrisorile erau foarte diverse. Unele veneau de la 
membrii Comitetului de Corespondenţă al Carolinei de Nord 
şi cuprindeau ştiri, cele mai multe din nord. Comitete ale 
Asociaţiei Continentale răsăriseră în New Hampshire şi în 
New Jersey şi începeau să preia funcţiile guvernamentale, 
deoarece guvernatorii regali pierduseră controlul asupra 
adunărilor, a tribunalelor şi a  vămilor, iar restul 
organizaţiilor decăzuseră şi mai mult într-o dezordine 
totală. 

Bostonul era încă ocupat de trupele lui Gage, iar unele 
scrisori conţineau apeluri disperate după hrană şi alte 
provizii care să fie trimise în ajutorul cetăţenilor de acolo. 
Noi trimiseserăm aproape o mie de kilograme de orz în 
timpul iernii, pe care cineva din neamul Woolam se 
angajase să le ducă până acolo, împreună cu alte trei 
căruţe de alimente donate de locuitorii de la Ridge. 

Jamie îşi ridicase pana şi scria ceva încet, ca să nu-şi 
forţeze mâna. 

Următoarea hârtie era un bilet de la Daniel Putnam, care 
circula în tot statul Massachusetts, în care se anunţa 
creşterea companiilor de miliţie din mediul rural şi se 
solicitau arme şi praf de puşcă. Biletul era semnat de vreo 
doisprezece oameni, fiecare dintre ei depunând mărturie 
privind adevărul situaţiei din oraşul în care locuia. 

Se propunea organizarea unui al Doilea Congres 
Continental, care să se întrunească la Philadelphia, însă 
data nu fusese încă stabilită. 


Georgia alcătuise un Congres Provincial, însă, după cum 
remarca triumfător autorul loialist al scrisorii: Aici nu există 
niciun sentiment de nemulțumire față de Marea Britanie şi 
nici altundeva; sentimentul loialist este atât de puternic, 
încât doar cinci parohii din douăsprezece au trimis pe 
cineva la acest Congres ilegal ce urmează să aibă loc. 

Urma un exemplar foarte uzat din Massachusetts 
Gazette, din data de 6 februarie, cuprinzând o scrisoare, 
încercuită cu o dâră de cerneală şi intitulată Domnia legii şi 
domnia oamenilor. Era semnată Novanglus - am presupus 
că era un fel de latină vulgară şi însemna „Noul englez”. 
Conţinea răspunsul la alte scrisori trimise de un conservator 
care semna, dacă e posibil aşa ceva, Massachusettensis. 

Nu aveam idee cine putea fi autorul, dar am recunoscut 
câteva fraze din scrisoarea lui Novanglus, le întâlnisem în 
temele de demult ale lui Bree. Era John Adams, în mare 
formă. 

— O guvernare a legilor, nu a oamenilor, am murmurat 
eu. Ce pseudonim ai folosi dacă ai scrie aşa ceva? 

Ridicându-mi ochii, l-am văzut pe Jamie oarecum ruşinat. 

— Ai făcut deja asta? 

— Mda, câte o scrisoare când şi când, a răspuns el, parcă 
apărându-se. Fără pamflete. 

— Şi ce nume ţi-ai luat? 

Jamie a ridicat din umeri, dorind să minimalizeze 
subiectul. 

— Scotus Americanus, dar numai până găsesc unul mai 
potrivit. Din câte ştiu, mai sunt câţiva care folosesc numele 
asta. 

— Da, e ceva. Regelui îi va fi tare greu să te descopere în 
mulţimea asta. 

Murmurând „Massachusettensis”, am ridicat următorul 
document. 

Un bilet de la John Stuart, foarte vexat de demisia bruscă 
a lui Jamie, observând că ce/ mai ilegal şi risipitor Congres, 
după cum i se spune, al statului Massachusetts îi invitase în 
mod oficial pe indienii din Stockbridge să se înroleze în 
slujba coloniei şi anunţându-l pe Jamie că, dacă şi indienii 
cherokee vor da curs invitaţiei, el, John Stuart, ar fi extrem 
de încântat să se asigure că James Fraser va fi spânzurat 


pentru trădare. 

— Şi cred că John Stuart nici măcar nu ştie că ai părul 
roşcat, am remarcat eu, lăsând deoparte hârtia. 

În ciuda încercărilor mele de a glumi pe această temă, 
mă cuprinsese o uşoară tulburare. Văzând totul scris negru 
pe alb, simţeam cum se închegau norii adunaţi în jurul 
nostru şi cum prima picătură rece de ploaie îmi cădea pe 
piele, în ciuda şalului de lână pe care îl aveam pe umeri. 

În birou nu exista vatră, ci doar un mic vas cu cărbuni pe 
care îl foloseam ca să ne încălzim. Acum cărbunii ardeau 
într-un colţ. Jamie s-a ridicat, a luat teancul de scrisori şi a 
început să le pună pe foc, una câte una. 

Am avut brusc o senzaţie de dejă vu şi parcă l-am văzut 
stând aproape de vatră, în salonul vărului Jared din casa de 
la Paris şi arzând scrisori. Scrisorile furate ale 
conspiratorilor iacobiţi, dispărând în vălătuci de fum alb, 
nori ai unei furtuni ce trecuse de mult. 

Mi-am amintit ce spusese Fergus ca răspuns la 
instrucţiunile date de Jamie: Jin minte cum se desfăşoară 
jocul ăsta. Şi eu ţineam minte şi am simţit că în sângele 
meu se formau ace de gheaţă. 

Jamie a lăsat să cadă în vasul cu cărbuni şi ultimul 
fragment de hârtie, apoi a presărat nisip pe pagina pe care 
o scrisese, l-a scuturat şi mi-a întins-o. Folosise una dintre 
foile de hârtie specială pe care le făcuse Brianna presând 
pasta de cârpe şi plante între site de mătase. Era mai 
groasă decât hârtia obişnuită, cu textură moale şi lucioasă. 
Fiindcă amestecase fructe de pădure şi frunze minuscule în 
pastă, din loc în loc, se vedea câte o pată mică de culoare 
roşie, întinsă ca sângele sub umbra lăsată de conturul unei 
frunze. 


De la Fraser's Ridge, Colonia Carolina de Nord, A 16-a zi 
din martie, Anno Domini 1775, James Fraser către lordul 
John Grey, 

De la Plantaţia Mount Josiah, Colonia Virginia 

Dragul meu John, 

E prea târziu. 

Continuarea corespondenţei noastre nu poate fi decât un 
pericol pentru tine, de aceea, cu cel mai mare regret, rup 


legătura dintre noi. 
Crede-mă că rămân pe veci 
Umilul şi afectuosul tău prieten, 
Jamie 


Am citit-o în tăcere şi i-am înapoiat-o. Cât a căutat ceara 
pentru sigiliu, am observat un pachet mic, înfăşurat în 
hârtie, aflat pe colţul biroului şi rămas ascuns până atunci 
de mormanul de scrisori şi mesaje. 

— Ce-i aici? 

L-am ridicat şi am constatat că era uimitor de greu 
pentru dimensiunile lui. 

— Un cadou din partea lordului pentru micuțul Jemmy. 

A aprins fitilul lumânării de ceară de la focul din vasul cu 
cărbuni şi l-a ţinut deasupra scrisorii îndoite. 

— Un set de soldăţei de plumb, aşa mi-a spus Bobby. 

OPTSPREZECE APRILIE 


Roger s-a trezit brusc, fără să aibă habar ce Îl 
deşteptase. Era întuneric deplin, dar aerul dădea acea 
senzaţie lăuntrică, neclintită, de prime ore ale zilei; lumea 
îşi ţinea răsuflarea înainte de zorii aduşi de vântul întețit. 

A întors capul pe pernă şi a văzut că şi Brianna era trează 
şi privea spre tavan; Roger a surprins mişcarea pleoapelor 
ei când a clipit. 

Roger a mişcat mâna şi a atins-o, iar degetele ei s-au 
strâns în jurul mâinii lui. Un îndemn la tăcere? A rămas 
nemişcat, ascultând, dar nu a auzit nimic. Un cărbune a 
pocnit în vatră cu zgomot slab, iar Brianna şi-a întețit 
strânsoarea. Jemmy s-a răsucit în pat, făcând plapuma să 
foşnească, a scos un scâncet slab, după care a tăcut. 
Noaptea era netulburată. 

— Ce e? a întrebat Roger cu glas reţinut. 

Ea nu s-a întors să îl privească, avea ochii aţintiţi asupra 
ferestrei, un dreptunghi cenuşiu, abia vizibil. 

— leri a fost 18 aprilie, a spus Brianna. A venit momentul. 

Avea glasul calm, dar în el exista ceva ce l-a făcut pe 
Roger să se tragă mai aproape de ea, astfel că au rămas 
întinşi unul lângă altul, atingându-se de la umeri până la 
labele picioarelor. 

Undeva la nord de ei, în noaptea friguroasă de 
primăvară, se strângeau oameni. Opt sute de soldaţi 
britanici, gemând şi blestemând în timp ce se îmbrăcau la 
lumina lumânărilor. Cei care se culcaseră s-au trezit auzind 
toboşarii care treceau prin dreptul caselor, al depozitelor şi 
al bisericilor unde fusese încartiruită armata, iar cei care nu 
avuseseră un asemenea noroc ieşeau împleticindu-se după 
ce băuseră şi jucaseră zaruri, dezlipindu-se de lângă vetrele 
din taverne, din braţele calde ale femeilor, îşi căutau cu 
disperare cizmele şi armele, ieşeau câte doi, trei sau patru, 
mormăind şi zăngănindu-şi armele pe străzile cu noroi 
îngheţat, îndreptându-se spre locul de adunare. 

— Am crescut în Boston, a spus Brianna încet, ca într-o 
conversaţie banală. Fiecare copil din Boston a învăţat 


poezia asta în timpul şcolii. Eu am învăţat-o când eram în 
clasa a cincea. 

— Ascultati bine, copii, doar aşa veti afla / De Paul 
Revere care-n noapte gonea”. 

Roger a zâmbit, închipuindu-şi-o pe Brianna purtând 
uniforma şcolii parohiale Sfântul Finbar: sarafan albastru, 
bluză albă şi şosete până la genunchi. Văzuse cândva 
fotografia ei din clasa a cincea; arăta ca un tigru mic şi 
fioros, zbârlit, pe care vreun maniac îl îmbrăcase cu haine 
de păpuşă. 

— Asta e. În şaptezeci şi cinci pe-aprilie optşpe, / Acum, 
când doar prea puţini mai trăiesc / Cine-şi mai aduce 
aminte de-acel an şi de-acea zi? 

— Prea puţini, a repetat Roger încet. 

Cineva - dar cine? Vreo gospodină, care trăgea cu 
urechea la ordinele date de comandanții britanici încartiruiţi 
în casa ei? Vreo hangiţă, care le servea căni cu rom îndoit 
cu apă unor sergenţi? Era imposibil să se păstreze secretul, 
mai ales când opt sute de soldaţi erau mobilizați. Cineva 
trimisese veşti din oraşul ocupat, potrivit cărora britanicii 
intenționau să sechestreze armele şi praful de puşcă din 
Concord şi, totodată, să îi aresteze pe Hancock şi pe 
Samuel Adams - fondatorul Comitetului de Siguranţă, 
oratorul provocator. Se zvonea că liderii rebeliunii 
trădătoare se aflau în Lexington. 

Opt sute de soldaţi ca să captureze doi oameni? Ciudată 
discordanţă. Şi totuşi, un argintar şi amicii lui, alarmaţi de 
aceste ştiri, porniseră prin noaptea îngheţată. Bree a 
continuat: 


l-a spus prietenului: englezii de-or porni 

Pe mare sau uscat în seara asta, un felinar s-atârni 
În a bisericii clopotniță drept semnal de lumini, 
Unul, de-o fi pe-uscat, şi două, de va fi pe mare; 

Și eu voi sta pe țărmul opus în aşteptare, 

Gata s-alerg pe cal şi-alarma s-o transmit 

În satele din Middlessex şi-n orice fermă s-o trimit, 


35 Goana prin noapte a lui Paul Revere, poem scris în 1860 de Henry 
Wadsworth Longfellow (1807-1882). 


Ca fiecare om din țară să fie cu arma pregătit. 


— Nu se mai scriu astfel de poezii, a spus Roger. 

Însă dincolo de cinismul lui, i-a fost imposibil să nu vadă 
aburii scoşi de răsuflarea precipitată a calului, albă în 
întuneric şi peste apă, steluța unui felinar, aflată sus, 
deasupra oraşului adormit. Şi apoi, alt oraş. 

— Ce s-a mai întâmplat? a întrebat el. 


Rămas bun şi-a luat şi apoi, chitit, 

Către Charleston în tăcere a vâslit. 

lar la răsăritul lunii a zărit, nu chiar aproape, 

O corabie uriaşă ce se legăna pe ape. 

Era Însă Somerset, un crucişător englez, 

Vas-fantomă, lemnele de arboradă în lumină arătau 

Ca gratii de închisoare ce pe mulţi îi aşteptau; 

lar coca-ntunecată părea mult amplificată în oglinaa 
mării reflectată. 


— Mda, nu sună chiar rău, a spus el cu glas măsurat. Îmi 
place fragmentul despre Somerset. O descriere foarte 
pitorească. 

— la mai taci! a replicat Brianna şi l-a lovit cu piciorul, 
dar nu violent. Vorbeşte apoi despre prietenul lui, care... 

Cutreieră şi-ascultă, ici şi niciunde... 

Roger a pufnit, iar Brianna l-a lovit din nou cu piciorul. 


Până când în tăcerea din jur aude 

A soldaților adunare la uşi de cazarmă 
Și zgomot de arme şi tropot şi larmă 
De grenadieri ce păşesc apăsat, 
Mergând spre ţărmul de vase-nţesat. 


Roger o vizitase pe Brianna la Boston într-o primăvară. La 
mijlocul lunii aprilie, copacii nu ar fi avut decât o idee de 
verde, crengile lor fiind desfrunzite, profilate pe cerul 
albastru-deschis. Nopțile erau încă friguroase, însă frigul 
primise atingerea vieţii, iar prospeţimea se făcea simțită 
prin aerul încă îngheţat. 

— Apoi vine partea plicticoasă despre prietenul care urcă 


treptele până în turla bisericii, dar îmi plac versurile 
următoare. 


Glasul Briannei, deja molcom, a mai scăzut puţin, 


devenind o şoaptă: 


Şi zăceau morții într-un țintirim 

Pe dealul unde, în noapte, fuseseră-adunați, 
Într-o tăcere profundă cufundați, 

Încât a auzit, ca santinelă-n ritm, 

Un vânt de noapte veghetor, care cutreiera 
De la un cort la altul, mereu se furişa. 
Părând că tot şopteşte: Totu-i bine! 

Dar preț de-o clipă simte vraja care ține 
De loc şi oră şi de groaza tăinuită 

În clopotniţă şi-n morti înfăptuită; 

Pentru că gânaurile-i sunt brusc îndreptate 
De către-un lucru ce se află departe, 

Acolo unde fluviul lărgit în golf se revarsă, 
O dungă-ntunecată, parcă arsă, 

Plutind pe apa mări precum o punte trasă. 


— Urmează multe versuri despre felul cum bătrânul Paul 


îşi omoară timpul aşteptând semnalul, a continuat Brianna, 
renunțând la şoaptele dramatice şi revenind la tonul normal 
al vocii. Insă, în cele din urmă, el apare şi apoi... 


Un zvon de copite pe-o stradă din sat, 

Siluetă sub lună, o formă în beznă, 

Și-o scânteie-a sărit dintre pietre-n acea goană, 
Când calul în mare galop s-a lansat 

Doar atât! Prin lumină şi beznă în noaptea cea grea 
Și soarta naţiunii de-un fir atârna. 

lar din scânteia născută-n galopul turbat 

S-a trezit vâlvătaia ce curând s-a-nălțat. 


— Asta sună într-adevăr bine, a comentat Roger şi mâna 
s-a arcuit peste coapsa Briannei, puţin deasupra 


genunchiului, ca să se ferească de o nouă lovitură de picior, 
însă ea a rămas nemişcată. Ţii minte şi restul? 


— El merge de-a lungul râului Mystic, a spus Brianna, 


ignorându-l, iar apoi sunt trei strofe, când el trece prin 
oraşe: 


Ceasul din sat arăta miez de noapte 

Spre Milford când podul l-a trecut. 

Cânt de cocoşi a auzit departe 

Și-a auzit la ferme câini lătrâna 

Și a simţit negura udă dinspre râu curând, 
Ce se înaltă după ce soarele a coborât. 
Era ora unu după ceasul din sat, 

Când în Lexington a intrat. 

Și a văzut girueta atent poleită 
Răsucindu-se în lumina lunii când trecu 

Și ferestrele sălii de-ntruniri, oarbe şi goale, 
Uitându-se spre el cu priviri spectrale, 

Ca şi cum şi ele-ar fi stat, spăimoase, 
Simţind tot sângele ce-avea să se verse. 


— Era ora două după ceasul din sat - şi da, aud ceasul 
sunând în primele versuri, stai liniştit! 

De fapt, Roger îşi ţinuse răsuflarea, pentru că nu voise s- 
o întrerupă pe Brianna, şi abia în acel moment şi-a dat 
seama de asta. 


Era ora două dimineaţă după ceasul din sat, 
Când a ajuns pe podul spre-oraşul Concord, 
A auzit behăit de multe, multe oi, 

Și cântec de păsări printre copaci, 

Apoi a simţit atingerea brizei de dimineață 
Trecând peste uscata şi brumata fâneaţă 

Şi unii erau liniștiți şi-adormiţi în patul lor, 
Cine de la pod avea să fie primul căzut, 
Care-n acea zi va muri doborât, 

Străpuns de o bilă de muschetă engleză? 


— Restul îl ştii, a rostit Brianna, s-a oprit brusc şi l-a 
strâns de mână. Aspectul nopţii se schimbase de la un 
moment la altul. Încremenirea de la orele mici se 
spulberase, iar o boare de vânt trecea printre copaci. Dintr- 
odată, noaptea căpătase viaţă, dar acum dispărea, 


năpustindu-se către zori. 

Chiar dacă nu ciripeau cu vioiciune, păsările erau treze; 
se auzea o chemare subţire şi plăcută, repetată mereu, în 
pădurea din apropiere. lar dincolo de mirosul apăsător şi 
stătut al focului, Roger a inspirat aerul curat şi neatins al 
dimineţii şi inima i-a bătut cu putere. 

— Povesteşte-mi restul, a şoptit el. 

A văzut umbrele oamenilor printre copaci, a auzit 
ciocănituri discrete la uşi, discuţiile agitate, purtate cu glas 
scăzut şi, în tot acel timp, lumina dinspre răsărit sporea. A 
auzit clipocitul apei şi scârţâitul văslelor, sunetele vacilor 
neliniştite ce aşteptau să fie mulse şi, în adierea ce se 
înteţea, a simţit mirosul oamenilor, dornici de somn şi lipsiţi 
de hrană, duhnind a praf de puşcă şi a oţel. 

Şi, fără să-şi dea seama, şi-a smuls mâna din cea a soţiei, 
s-a rostogolit peste ea şi, ridicându-i cămaşa de noapte 
peste coapse, a posedat-o grăbit, împărtăşind indirect acel 
îndemn de a zămisli care însoţeşte prezenţa iminentă a 
morţii. 

A rămas deasupra ei tremurând, în timp ce sudoarea i se 
usca pe spinare în adierea venită dinspre fereastră, iar 
inima îi bătea nebuneşte. Pentru acela. Pentru cel care va 
cădea primul. Sărmanul naiv care poate nu îşi posedase 
soţia pe întuneric, profitând de şansa de a o lăsa grea, 
pentru că nu bănuia ce avea să se întâmple în zori. În 
această dimineaţă. 

Brianna stătea sub el; i-a simţit răsuflarea şi coastele 
puternice, care se înălţau chiar şi sub greutatea lui. 

— Ştii restul, a şoptit ea. 

— Bree, a spus Roger foarte încet. Mi-aş vinde sufletul ca 
să fiu acum acolo. 

— Sst, a făcut ea, dar a ridicat o mână şi a aşezat-o pe 
spatele lui, ca un fel de binecuvântare. 

Au rămas nemişcaţi, urmărind lumina cum creştea 
treptat şi păstrând tăcerea. 


* 


Liniştea a fost spartă un sfert de oră mai târziu de 
zgomot de paşi grăbiţi şi de o bătaie în uşă. Făcând ochii 


mari, Jemmy a sărit dintre cearşafuri precum cucul dintr-un 
ceas. lar Roger s-a ridicat, trăgându-şi grăbit în jos cămaşa 
de noapte. 

Era unul dintre fraţii Beardsley, tras la faţă şi palid în 
lumina cenuşie. 

— Naşte Lizzie, vino repede! i-a strigat el Briannei, fără 
să-i dea atenţie lui Roger. 

Apoi s-a repezit spre casa mare, unde fratele lui, ajuns pe 
verandă, făcea gesturi disperate. Brianna s-a îmbrăcat în 
grabă şi a ieşit furtunos din cabană, lăsându-l pe Roger să 
se ocupe de Jemmy. Şi-a întâlnit mama, şi ea îmbrăcată la 
nimereală, dar având trusa medicală atârnată pe umăr. 
Păşea grăbită pe poteca îngustă care trecea prin dreptul 
serei şi al grajdului şi ducea spre pădure, unde se găsea 
cabana fraţilor Beardsley. 

— Ar fi trebuit să coboare săptămâna trecută, a spus 
Claire printre gâfâieli. Doar i-am spus asta... 

— Şi eu i-am spus. Dar ea... 

Brianna a renunţat să mai vorbească. Gemenii le 
lăsaseră mult în urmă, pentru că alergaseră printre copaci 
ca nişte cerbi, ţipând şi chiuind, dar Brianna nu şi-a dat 
seama dacă făceau asta din cauza emoţiei provocate de 
iminenţa paternităţii sau fiindcă voiau s-o anunţe pe Lizzie 
că erau în drum spre ea. 

Pe Claire o îngrijorase malaria de care suferea Lizzie. Şi 
totuşi, umbra galbenă care se lăsase atât de des până 
atunci peste fată dispăruse cu totul în perioada sarcinii; 
Lizzie înflorise. 

Cu toate acestea, Brianna a simţit un gol în stomac când 
a văzut cabana familiei Beardsley. Pieile fuseseră scoase 
afară, stivuite în jurul căsuţei ca nişte baricade, iar mirosul 
lor i-a adus în minte preţ de o clipă imaginea îngrozitoare a 
cabanei familiei MacNeill, cotropită de moarte. 

Insă uşa era deschisă şi nu se vedeau muşte. S-a silit să 
rămână o clipă în urmă, pentru a o lăsa pe Claire să intre 
prima, apoi s-a grăbit s-o urmeze - şi a constatat că 
sosiseră prea târziu. 

Lizzie stătea într-un alcov din blănuri însângerate şi 
clipea uluită spre pipernicitul, rotunjorul şi mânijitul de 
sânge prunc, care o privea cu exact aceeaşi expresie, 


având gura căscată de uimire. 

Prea emoţionaţi şi speriaţi ca să vorbească, Jo şi Kezzie 
se strângeau în braţe. Cu coada ochiului, Brianna i-a 
observat cum deschideau şi închideau gura ritmic şi i-a 
venit să râdă, însă s-a abținut şi s-a dus alături de mama ei, 
lângă pat. 

— A ţâşnit pur şi simplu! tocmai spunea Lizzie uitându-se 
un moment la Claire, dar mutându-şi imediat privirea 
fascinată înapoi spre copil, de parcă s-ar fi aşteptat ca el - 
şi da, era băiat - să dispară la fel de repede precum venise 
pe lume. M-a durut spatele cumplit, toată noaptea trecută 
şi n-am putut dormi, iar băieţii m-au masat pe rând, dar nu 
mi-a fost de folos, iar dimineaţă, când m-am dus la privată, 
mi s-a rupt apa, aşa cum aţi spus, doamnă! De aceea, le- 
am zis lui Jo şi lui Kezzie să vă aducă degrabă, dar n-am 
ştiut ce să fac în continuare. Aşa că m-am apucat să 
frământ aluat ca să fac prăjituri cu mălai pentru masa de 
dimineaţă - a făcut semn cu mâna spre masa pe care se 
aflau un castron cu făină, o cană cu lapte şi două ouă - şi 
după aceea am simţit dorinţa îngrozitoare să... 

A roşit atât de tare, că faţa ei a căpătat culoarea 
bujorilor. 

— În fine, n-am putut ajunge nici la oala de noapte. Doar 
m-am lăsat pe vine lângă masă şi apoi, poc! Copilul era pe 
podea, lângă mine! 

Claire ridicase pruncul şi gângurea spre el ca să-l 
liniştească, examinându-l în acelaşi timp. Lizzie pregătise 
din vreme o pătură tricotată cu grijă din lână de miel, pe 
care o vopsise cu indigo. Claire privi împletitura curată, 
după care scoase din trusa ei o bucată de flanel moale, 
pătată. Înfăşă copilul în ea şi i-l întinse Briannei. 

— Ţine-l puţin, te rog, cât mă ocup de cordonul ombilical, 
îi spuse, scoțând foarfeca şi aţa din trusă. Apoi poţi să-l 
cureţi puţin - am aici o sticlă cu ulei - cât mă ocup de 
Lizzie. lar voi doi, a adăugat, uitându-se cu severitate la 
fraţii Beardsley, ieşiţi afară! 

Bebeluşul s-a mişcat brusc în faşă, făcând-o pe Brianna 
să tresară când, pe neaşteptate, şi-a amintit cu precizie 
mâinile şi picioarele minuscule împingând dinăuntru: o 
lovitură în ficat, mişcarea lichidului şi schimbarea de poziţie 


când capul sau fesele o apăsau în curbura tare şi netedă de 
sub coaste. 

— Bună, micuţule! a spus ea încet, aşezându-l pe umăr. 

Copilul mirosea puternic şi ciudat a mare, aşa i s-a părut, 
şi bizar de proaspăt în comparaţie cu mirosul pătrunzător şi 
acru al pieilor stivuite afară. 

— Oo! 

Lizzie a scos un țipăt de spaimă când Claire a apăsat-o 
pe pântec, după care a urmat un sunet produs de 
alunecare. Brianna şi-a amintit cu acuitate şi acest lucru; 
placenta alunecoasă, de culoarea ficatului, completarea 
naşterii, aproape  liniştitoare în timp ce trecea peste 
țesuturile atât de chinuite, cu o senzaţie de finalitate 
paşnică. Totul se încheiase, iar mintea uimită începea să 
înţeleagă ce însemna supraviețuirea. 

Dinspre uşă s-a auzit un icnet, aşa că a ridicat ochii şi i-a 
văzut pe gemenii Beardsley alături, cu ochii mari cât 
cepele. 

— Afară! a spus ea ferm, gesticulând. 

Cei doi au dispărut imediat, lăsând-o cu sarcina 
distractivă de a curăța şi a unge cu ulei mâinile şi picioarele 
care se agitau, dar şi corpul cutat al copilului. Era un copil 
mic, dar cu forme rotunjite; avea faţa rotundă, ochi foarte 
rotunzi pentru un nou-născut - nu plânsese deloc, dar sigur 
era treaz şi alert - şi un pântec rotund, din care apărea 
restul de cordon ombilical de culoare violetă. 

Privirea lui uimită nu se stinsese; se holba la ea serios ca 
un peşte, deşi Brianna simţea zâmbetul larg de pe propria 
faţă. 

— Eşti tare drăgălaş! i-a spus ea. 

El a plescăit din buze într-un mod ce părea a sugera 
gândirea şi apoi s-a încruntat. 

— Îi e foame! a strigat Brianna peste umăr. Eşti 
pregătită? 

— Pregătită? a întrebat Lizzie cu glas răguşit. Cum Maica 
Domnului să fii pregătită pentru aşa ceva? 

Asta le-a făcut pe Claire şi pe Brianna să râdă nestăpânit. 

Totuşi, Lizzie a întins mâinile după ghemotocul înfăşat în 
pătura albastră şi l-a adus nesigură la sân. Au urmat 
pâjbâieli şi scâncetele din ce în ce mai neliniştite ale nou- 


născutului, însă, în cele din urmă, s-a stabilit o legătură 
firească, ceea ce a făcut-o pe Lizzie să scoată un țipăt scurt 
de uimire, după care toată lumea a oftat uşurată. 

Brianna şi-a dat seama că, în afara cabanei, se purta de 
ceva vreme o conversaţie - se auzeau bărbaţi vorbind în 
mod voit cu voce scăzută, într-o revărsare derutată de 
speculaţii şi uimiri. 

— Cred că îi putem lăsa să intre. Şi pune tava pe foc, te 
rog. 

Zâmbindu-le cu bunătate mamei şi copilului, Claire s-a 
apucat să frământe aluatul care fusese neglijat. 

Brianna a scos capul pe uşa cabanei şi i-a văzut pe Jo şi 
pe Kezzie, pe tatăl ei, pe Roger şi pe Jemmy, strânşi la un 
loc, la mică distanţă. Toţi au ridicat privirile când s-a 
deschis uşa, având pe feţe expresii ce mergeau de la o 
mândrie ruşinată până la simplul entuziasm. 

— Mamă! Copilul e aici? 

jem s-a năpustit înainte, împingând-o din cale ca să intre 
în cabană, dar ea l-a prins de guler. 

— Da. Poţi veni să-l vezi, dar să păstrezi liniştea. E abia 
născut şi n-ar fi cazul să-l sperii, înţelegi? 

„Să-l” sperie? a întrebat unul dintre gemenii 
Beardsley, cu emoție. E băiat? 

— Ţi-am spus eu! a zis fratele lui, împungându-l cu cotul 
în coaste. Ţi-am spus că am văzut o puţulică! 

— Nu se spune „puţulică” în faţa doamnelor, l-a 
admonestat Jem cu severitate, întorcându-se încruntat spre 
el. Şi mama a spus să tăceţi! 

— Aha, a spus ruşinat unul dintre gemeni. A, da, sigur. 

Mişcându-se cu o precauţie exagerată, care a făcut-o pe 
Brianna să râdă, dar s-a abținut, gemenii au intrat în casă 
în vârful picioarelor, urmaţi de Jem, pe umărul căruia Jamie 
îşi ţinea hotărât o mână, şi de Roger. 

— Lizzie e bine? a întrebat el încet, oprindu-se cât să o 
sărute. 

— E puţin depăşită de situaţie, cred, dar se simte bine. 

De fapt, Lizzie şedea în pat, iar părul ei blond şi moale 
era pieptănat şi strălucea în jurul umerilor. Le zâmbea 
fericită lui Jo şi lui Kezzie, care au îngenuncheat lângă patul 
ei şi i-au zâmbit cu gura până la urechi. 


— Fie ca binecuvântarea Fecioarei şi a Sfântului Columba 
să te apere, tânără doamnă, a spus Jamie în gaelică pe un 
ton oficial, făcând o plecăciune în faţa ei, şi fie ca iubirea de 
Hristos să te ajute ca mamă! Fie ca laptele să izvorască din 
sânii tăi ca apa din stânci şi fie să rămâi în siguranţă în 
braţele - a tuşit scurt şi s-a uitat la gemenii Beardsley - 
soţului tău. 

— Dacă nu poţi spune „puţulică”, de ce poţi spune 
„sâni”? a întrebat Jemmy, vădit interesat. 

— Nu poţi, decât dacă e vorba de o rugăciune, l-a lămurit 
tatăl lui. Bunicul o binecuvânta pe Lizzie. 

— Aha. Şi există şi rugăciuni în care să fie vorba de 
puţulică? 

— Sunt convins că da, i-a răspuns Roger, având grijă să 
evite privirea Briannei, dar astea nu se rostesc cu voce 
tare. Ce-ar fi să te duci s-o ajuţi pe bunica să pregătească 
micul dejun? 

Grăsimea din tava de fier sfârâia, iar mirosul aromat al 
aluatului a invadat încăperea când Claire a început să 
aşeze bucăţi din el pe metalul încins. 

După ce au felicitat-o pe Lizzie, Jamie şi Roger s-au retras 
puţin, pentru a oferi familiei câteva momente de răgaz - 
deşi cabana era atât de mică, încât abia dacă era loc 
pentru toţi cei dinăuntru. 

— Eşti foarte frumoasă, a şoptit extaziat Jo - ori poate 
Kezzie - atingându-i părul cu degetul arătător. Lizzie, arăţi 
ca o lună nouă. 

— Te-a durut rău, scumpa mea? a murmurat Kezzie - sau 
probabil Jo - mângâindu-i dosul mâinii. 

— Nu prea tare, a răspuns ea, mângâindu-l pe Kezzie pe 
mână, apoi întinzându-se pentru a cuprinde obrazul lui Jo în 
palmă. Uitaţi-vă! Nu e cea mai frumoasă făptură pe care aţi 
văzut-o vreodată? 

Copilul supsese pe săturate, iar acum adormise; a dat 
drumul sfârcului şi s-a rostogolit în braţele mamei lui ca un 
pârş, ţinând gura întredeschisă. 

Gemenii au scos sunete asemănătoare de venerație şi s- 
au uitat cu ochi ca de căprioară la fiul lor - al lor, cum altfel 
puteai să spui? s-a gândit Brianna. 

— Vai, ce degete mici! 


Kezzie - sau Jo - a oftat, atingând pumnişorii rozalii cu 
degetul lui murdar. 

— E întreg? a întrebat Jo - sau Kezzie. Te-ai uitat? 

— Da, l-a asigurat Lizzie. Poftim - vrei să-l ţii puţin în 
braţe? 

Fără să aştepte răspuns, a aşezat copilul înfăşat în 
braţele lui. Indiferent care dintre gemeni ar fi fost, el a 
părut în acelaşi timp emoţionat şi înspăimântat, aşa că s-a 
uitat cu disperare spre fratele său, căutând sprijin. 

Admirând scena, Brianna l-a simţit pe Roger în spatele ei. 

— Nu-i aşa că sunt simpatici? a spus ea în şoaptă, 
atingându-i mâna. 

— Da, a răspuns el, cu o voce în care s-a simţit un 
zâmbet. Îndeajuns să te facă să vrei încă unul, nu? 

A fost o remarcă nevinovată; Brianna şi-a dat seama că 
el nu făcuse nicio aluzie - însă el a perceput ecoul şi a tuşit, 
după care i-a eliberat mâna. 

— Poftim - în cinstea lui Lizzie. 

Claire a întins către Jem tava cu prăjiturele unse cu unt şi 
cu miere. 

— Îi mai e cuiva foame? 

Năvala generală stârnită ca răspuns i-a permis Briannei 
să-şi ascundă simţămintele, însă ele persistau - şi erau 
dureros de clare, chiar dacă păreau încâlcite. 

Da, voia încă un copil, s-a gândit ea privind aprig spatele 
neştiutor al lui Roger. În clipa în care ţinuse nou-născutul în 
braţe, îl dorise cu un dor al cărnii care depăşea setea sau 
foamea. Şi ar fi vrut foarte mult să-l învinuiască pe el că 
asta încă nu se întâmplase. 

Fusese o încercare uriaşă, un adevărat salt peste abisul 
cunoaşterii, ca să renunţe la seminţele de dauco, acele 
fragile granule de protecţie. Însă o făcuse. Şi nimic. Mai 
apoi se gândise neliniştită la ceea ce îi povestise lan despre 
soţia lui şi chinurile lor de a concepe un copil. Adevărat, ea 
nu avusese parte de vreo pierdere de sarcină şi era profund 
recunoscătoare pentru asta. Insă ceea ce îi spusese el, cum 
că partidele lor de amor deveniseră cumva mecanice şi 
disperate, asta începea să o pândească precum un spectru 
îndepărtat. Situaţia încă nu devenise atât de gravă, dar de 
cele mai multe ori, când ajungea în braţele lui Roger, se 


A 


gândea: Acum? De data asta se va întâmpla? Dar nu se 
întâmpla niciodată. 

Ţinându-şi capetele lipite, urmărind cu degetele liniile 
rotunjoare ale feţei copilului care dormea şi punându-şi cu 
voce tare întrebarea idioată cu cine semăna mai mult, 
gemenii se obişnuiau cu nou-născutul. 

Uitând de sine, Lizzie devora cea de-a doua farfurie cu 
prăjiturele de mălai, la care primise şi cârnaţi făcuţi la 
grătar. Mirosul lor era minunat, dar Briannei nu-i era foame. 

Era bine că ştiau sigur, îşi spuse, urmărindu-l pe Roger 
cum ia în braţe pruncul, clipă în care faţa lui smeadă s-a 
înseninat. Dacă ar mai fi existat vreo îndoială că Jemmy era 
copilul lui, Roger s-ar fi învinovăţit, aşa cum făcuse lan, şi 
ar fi socotit că avea o problemă. Pe când aşa... 

Se întâmplase ceva cu ea? s-a întrebat Brianna, 
neliniştită. Naşterea lui Jemmy tulburase ceva? 

În acele momente, copilul era în braţele lui Jamie, care 
ţinea o mână ca un căuş pentru capul lui mic şi rotund, 
zâmbind cu expresia de afecţiune şi drăgălăşenie atât de 
tipică pentru bărbaţi. Brianna tânjea să vadă aceeaşi 
expresie pe faţa lui Roger, ţinând în braţe copilul lui nou- 
născut. 

— Domnule Fraser. 

Sătulă în cele din urmă, după ce mâncase cârnaţii, Lizzie 
a lăsat deoparte farfuria şi s-a aplecat în faţă, ridicând 
privirea serioasă către Jamie. 

— Tata... El... el ştie? 

Privirea i se tot îndrepta spre uşa din spatele lui. 

— O, a făcut Jamie şi i-a întins copilul cu grijă lui Roger, 
profitând de ocazie ca să găsească o modalitate mai puţin 
supărătoare de a comunica adevărul. 

— Da, ştie că urmează să naşti, a răspuns el cu fereală. l- 
am zis. 

Şi totuşi, nu venise. Lizzie a strâns din buze şi o undă de 
nefericire i-a umbrit faţa luminoasă. 

— Domnule, n-ar trebui ca noi... unul dintre - să meargă 
să-l anunţe? a întrebat şovăitor unul dintre gemeni. Să-i 
zicem că s-a născut copilul, adică... şi că Lizzie se simte 
bine. 

Jamie a ezitat, nefiind întru totul sigur dacă era o idee 


bună ori nu. Palid la faţă, cu un aer bolnăvicios, domnul 
Wemyss nu mai vorbise despre fiica lui, despre gineri şi 
despre nepotul lui teoretic încă de la încurcătura multiplelor 
căsătorii ale lui Lizzie. Însă acum, când nepotul era o 
realitate de netăgăduit... 

— Indiferent ce crede el că s-ar cuveni să facă, a spus 
Claire, oarecum tulburată, ar dori să ştie că fata şi copilul 
se simt bine, asta e limpede. 

— A, sigur, a spus Jamie pe un ton aprobator, dar s-a 
uitat cu îndoială spre gemeni. Doar că nu ştiu sigur dacă Jo 
sau Kezzie ar trebui să-l anunţe. 

Gemenii au schimbat o privire lungă, părând să ia o 
hotărâre. 

— Aşa ar trebui, domnule, a spus unul dintre ei ferm, 
întorcându-se către Jamie. Copilul e al nostru, dar e şi din 
sângele lui. Asta e legătura dintre noi; îşi va da seama. 

— Nu vrem să rămână supărat pe Lizzie, a adăugat 
fratele lui, ceva mai încet. Ea suferă. Poate că băiatul va... 
uşura lucrurile, nu credeţi? 

Faţa lui Jamie n-a trădat decât atenţia deosebită pe care 
o acorda situaţiei, dar Brianna l-a văzut aruncând o scurtă 
privire spre Roger, după care a revenit cu ochii la 
ghemotocul din braţele acestuia, iar ea şi-a ascuns 
zâmbetul. Era limpede că nu-şi uitase prima reacţie 
violentă faţă de Roger, însă faptul că Roger susţinuse că 
Jem e fiul lui formase prima - şi foarte fragila - verigă din 
lanţul acceptării care, credea ea, îl lega acum pe Roger la 
fel de strâns de inima lui Jamie ca şi pe ea. 

— Da, asta e, a conchis Jamie cu glas reţinut. 

Nu-i plăcea defel să fie amestecat în situaţia aceea, şi-a 
dat seama Brianna, însă nu reuşise încă să găsească o cale 
de ieşire. 

— Duceţi-vă şi anunţaţi-l. Dar numai unul dintre voi! Şi, 
dacă vine, celălalt să dispară, m-aţi auzit? 

— Am înţeles, domnule, l-au asigurat gemenii la unison. 
Jo - sau Kezzie - s-a încruntat puţin spre copil şi, ezitant, a 
întins braţele. Pot să...? 

— Nu, nu. 

Lizzie stătea dreaptă, cu braţele încrucişate pentru a-şi 
susţine greutatea sânilor. Era încruntată în semn de 


hotărâre. 

— Spune-i că suntem bine. Şi, dacă vrea să vadă copilul, 
să vină şi va fi bine-venit. Dar dacă nu vrea să-mi calce 
pragul... atunci, nu va fi bine-venit să-şi vadă nepotul. Aşa 
să-i spui, a repetat ea, lăsându-se apoi moale pe perne. 

— Acum daţi-mi copilul! 

A întins mâinile şi a dus copilul adormit la piept, 
închizând ochii şi respingând astfel orice posibilitate de 
discuţii sau reproşuri. 

Brianna a ridicat pânza cernită care acoperea unul dintre 
vasele mari din lut şi a adulmecat, încântată de mirosul de 
mucegai şi de pământ. A amestecat lichidul gros cu un băț, 
ridicându-l când şi când pentru a examina textura pastei 
care se scurgea de pe el. 

Nu era rău. Încă o zi, şi totul se va dizolva îndeajuns 
pentru a putea pune materialul sub presă. S-a gândit dacă 
să mai adauge puţin acid sulfuric diluat, dar a socotit că nu, 
aşa că a băgat mâna în vasul de lângă ea, care era plin cu 
petale moi de flori de corn şi de copacul-lui-luda, adunate 
pentru ea de Jemmy şi de Aidan. Cu delicateţe, a presărat o 
mână de flori peste pasta cenuşie, le-a amestecat ca să 
pătrundă în lichid, după care a acoperit vasul. Până a doua 
zi, petalele aveau să devină doar nişte contururi slabe, dar 
încă vizibile ca nişte umbre în foile de hârtie finisată. 

— Am auzit mereu că în fabricile de hârtie miroase 
îngrozitor, a comentat Roger, care se îndrepta spre ea 
printre tufişuri. Probabil că folosesc altceva în producţie. 

— Fii fericit că nu tăbăcesc piei, i-a replicat ea. lan mi-a 
zis că femeile indiene folosesc rahat de câine pentru asta. 

— La fel şi tăbăcarii europeni; ei numesc produsul „pur”. 

— Ce anume „pur”? 

— Rahat pur de câine, presupun, a spus el, ridicând din 
umeri. Cum merge treaba? 

Ajuns lângă ea, Roger s-a uitat atent la mica fabrică de 
hârtie: vreo douăsprezece vase de lut ars, fiecare plin cu 
fragmente de hârtie folosită, ţesături vechi de mătase şi de 
bumbac, fibre de in, măduvă moale de papură şi multe alte 
lucruri socotite folositoare, rupte în bucățele sau măcinate 
într-o piuă. Brianna făcuse o mică scurgere şi aşezase una 
dintre ţevile găurite drept bazin de acumulare, ca să 
asigure o alimentare constantă cu apă; în apropiere, 
construise o platformă din pietre şi lemn, pe care stăteau 
cadrele din mătase în care storcea pasta. 

În următorul vas plutea un fluture mort, aşa că Roger a 
întins mâna să-l scoată de acolo, însă Brianna i-a făcut 


semn să se abţină. 

— Fluturii şi gândacii se îneacă în ele tot timpul, dar, câtă 
vreme au corpul moale, nu e nicio problemă. Ajunge să pui 
acid sulfuric - a arătat spre sticla cu dop de cârpă - şi totul 
devine parte din pastă: fluturi, molii, furnici, țânțari sau 
nevroptere. Doar aripile nu li se dizolvă complet. 
Nevropterele arată destul de frumos când sunt încastrate în 
hârtie, dar nu se poate spune asta şi despre gândacii de 
bucătărie. 

A pescuit unul dintre ei dintr-un vas şi l-a azvârlit în 
tufişuri, după care a mai adăugat apă cu căuşul meşterit 
dintr-o tigvă şi a amestecat conţinutul. 

— Nu mă surprinde. Azi-dimineaţă am călcat pe unul; s-a 
aplatizat, apoi s-a săltat pe picioare şi a fugit, parcă rânjind. 

A tăcut un moment; voia s-o întrebe ceva, şi-a dat ea 
seama, de aceea a scos un sunet interogativ ca să îl 
încurajeze. 

— Mă întrebam... Te superi dacă îl iei pe Jem la casa 
mare după cină? Ca să petreceţi noaptea acolo? 

Brianna s-a uitat uimită la el. 

— Ce pui la cale? O petrecere de burlaci pentru Gordon 
Lindsay? 

Gordon, un băiat sfios de aproape şaptesprezece ani, era 
logodit cu o fată dintr-o familie de quakeri de la Moara lui 
Woolam; venise acolo în ziua precedentă ca să „cerşească” 
- solicitând lucruri mărunte de uz casnic drept pregătire 
pentru căsătoria lui. 

— N-o să iasă fetiţe din tort, a asigurat-o Roger, dar eo 
adunare de bărbaţi. E prima întrunire a Lojii de la Fraser's 
Ridge. 

— Lojă... adică masoni? 

S-a uitat bănuitoare printre gene la Roger, care a 
confirmat cu o mişcare din cap. Adierea se înteţise, 
făcându-i părul negru să fluture; şi l-a netezit cu mâna. 

— Pe teren neutru, a explicat el. N-am vrut să propun 
organizarea de întruniri în casa mare sau la Tom Christie - 
ca să nu favorizez o parte sau alta, înţelegi? 

Brianna a dat din cap aprobator. 

— Bine. Dar de ce masoni? 

Nu ştia absolut nimic despre masonerie în afară de faptul 


că era o societate secretă la care catolicilor nu li se 
permitea să adere. 

l-a menţionat amănuntul lui Roger, care a râs. 

— Adevărat, a spus el. Papa a interzis masoneria acum 
patruzeci de ani. 

— De ce? Ce are papa împotriva masoneriei? a întrebat 
ea din curiozitate. 

— E o organizaţie foarte puternică. Din ea fac parte mulţi 
oameni puternici şi influenţi - şi are legături internaţionale. 
Îmi închipui că, de fapt, pe papă l-a îngrijorat concurenţa 
pentru putere - deşi, dacă-mi aduc aminte bine, motivul 
declarat public a fost că masonerie reprezintă o religie în 
sine. A, şi în plus, a afirmat că masonii îl venerează pe 
diavol. 

Roger a râs. 

— Ştiai că tatăl tău a organizat o lojă la Ardsmuir, în 
închisoarea de acolo? 

— Poate a adus vorba de asta, dar nu-mi amintesc. 

— Am discutat cu el despre chestia cu catolicismul. Mi-a 
aruncat o privire tipică lui şi mi-a zis: „Mda, aşa e, dar papa 
n-a fost închis la Ardsmulir, pe când eu da”. 

— Mi se pare logic, a spus Brianna, amuzată. Pe de altă 
parte, eu nu sunt papa. A spus de ce? Tata, nu papa. 

— Sigur, ca mijloc de a-i uni pe catolicii şi protestanții 
întemnițați acolo. Unul dintre principiile masoneriei este 
frăţia universală a oamenilor, înţelegi? în plus, în lojă nu se 
discută despre religie sau politică. 

— A, serios? Şi-atunci ce faceţi la întrunirile lojii? 

— Nu-ţi pot spune. Dar în niciun caz nu-l venerăm pe 
diavol. 

Brianna a ridicat întrebător din sprâncene, iar Roger a 
dat din umeri. 

— Nu pot, a repetat el. Când devii membru, juri să nu 
discuţi în afara lojii despre ce se petrece acolo. 

Brianna s-a simţit puţin ofensată de explicaţie, dar a 
trecut peste asta şi s-a apucat să adauge apă într-un vas. 
Lichidul arăta ca şi cum cineva ar fi vărsat în el, s-a gândit 
ea cu simţ critic, şi a luat sticla cu acid. 

— Mi se pare cam ciudat, a remarcat ea. Şi cam ridicol. E 
vorba de strângeri de mână secrete, treburi din astea? 


Roger s-a mulţumit să zâmbească, fără să se simtă 
deranjat de tonul ei. 

— N-aş putea spune că nu există o doză de teatralitate. 
Masoneria are origini medievale şi a păstrat o parte din 
zorzoanele originale - cam seamănă cu ale Bisericii 
Catolice. 

— Punct ochit, punct lovit, a replicat ea sec, ridicând un 
vas în care pasta era bună. Aşa. Deci organizarea unei loji 
aici a fost ideea tatei? 

— Nu, a mea. 

Tonul amuzat a dispărut din glasul lui, iar Brianna l-a 
privit atent. 

— Trebuie să găsesc o modalitate de a le oferi un teren 
comun, a continuat el. Femeile au aşa ceva - nevestele 
pescarilor cos şi ţes, împletesc şi fac cuverturi împreună. Şi, 
dacă în sinea lor socotesc că tu, mama ta sau doamna Bug 
sunteţi nişte eretice care vor sfârşi în iad, nişte liberale sau 
orice altceva, se pare că nu contează prea mult. Dar în 
cazul bărbaţilor nu există ceva de felul ăsta. 

Brianna a vrut să spună ceva despre relativa inteligenţă 
şi despre bunul-simţ al celor două sexe, dar a simţit că ar fi 
fost dăunător, aşa că a dat din cap în semn că înţelege. 
Oricum, Roger nu ştia ce bârfe circulau la adunările pentru 
cusut. 

— Ţine bine rama asta, te rog. 

Voind să fie de ajutor, Roger a prins cadrul de lemn, 
întinzând perfect marginile firelor subţiri trecute prin el, 
după cum primise îndrumări. 

— Aşa deci, a spus ea, turnând un strat subţire de pastă 
pe sita de mătase cu ajutorul unei linguri. Vrei să vă aduc 
lapte şi prăjituri pentru întrunirea de diseară? 

Glasul ei conţinea o doză considerabilă de ironie, dar 
Roger i-a zâmbit peste cadru. 

— Da, ar fi frumos din partea ta. 

— Glumeam! 

— Eu nu. 

A continuat să zâmbească, dar ochii i-au rămas serioşi, 
iar Brianna şi-a dat brusc seama că nu era vorba de un 
moft. Cu o tresărire ciudată a inimii, şi-a văzut tatăl stând 
acolo. 


Unul avusese grijă de ceilalţi încă din primii ani de viaţă, 
ca parte a îndatoririlor ce decurgeau din rangul cu care se 
născuse; celălalt ajunsese la asta mai târziu, dar amândoi 
simțeau povara ca venită din voinţa Domnului, nu încăpea 
nicio îndoială, şi amândoi acceptau îndatoririle fără să se 
revolte, hotărâți să le onoreze sau să moară încercând. 
Brianna spera doar să nu se ajungă la asta - pentru niciunul 
dintre ei. 

— Dă-mi un fir de păr de la tine, a spus ea, ţinând ochii 
plecaţi pentru a ascunde ceea ce simţea. 

— Pentru ce? a întrebat Roger, dar şi-a smuls un fir de 
păr din cap chiar în timp ce rostea întrebarea. 

— Pentru hârtie. Pasta nu trebuie întinsă într-un strat mai 
gros decât firul de păr. 

A aşezat firul negru la marginea ramei din mătase, apoi a 
întins lichidul cremos într-un strat din ce în ce mai subţire, 
astfel că el a curs pe lângă fir, dar nu l-a acoperit. O linie 
neagră, sinuoasă prin pastă albă, ca minuscula fisură de la 
suprafaţa inimii ei. 

L'OIGNON-INTELLIGENCER 

SE ANUNŢĂ O CĂSĂTORIE. Ziarul THE NEW BEM 
INTELLIGENCER, fondat de jno.” Robinson, şi-a încetat 
activitatea odată cu întoarcerea acestuia în Marea Britanie, 
dar noi îi asigurăm pe cititori că ziarul nu va dispărea cu 
totul, întrucât clădirea, stocurile şi listele de subscripţie au 
fost cumpărate de proprietarii publicației THE ONION, un 
jurnal respectat, cunoscut şi important. Noul periodic, mult 
îmbunătăţit şi extins, va apărea de acum înainte cu numele 
de L'OIGNON-INTELLIGENCER, distribuit săptămânal, cu 
ediţii suplimentare în funcţie de evenimente, acestea fiind 
puse la dispoziție contra sumei modice de un penny... 

Către domnul şi doamna James Fraser, de la Ridge, 

Carolina de Nord, din partea domnului şi doamnei Fergus 
Fraser, 

Thorpe Street, New Bem 

Dragă tată şi mamă Claire, 

Vă scriu ca să vă anunt cea mai recentă schimbare a 
norocului nostru. Domnul Robinson, care deţinea celălalt 
ziar din oraş, s-a văzut trimis în Marea Britanie. A fost de 
fapt îndepărtat, deoarece câteva persoane necunoscute, 
deghizate în sălbatici, i-au atacat atelierul în primele ore ale 
dimineții şi l-au târât din pat, ducându-l în port, unde a fost 
aruncat la bordul unei corăbii, îmbrăcat doar în cămaşă de 
noapte şi scufie. 

Căpitanul a ridicat de îndată ancora şi a pornit, lăsând în 
urmă oraşul într-un oarecare tumult, după cum vă puteți 
imagina. 

La o zi după plecarea neaşteptată a domnului Robinson, 
am fost vizitaţi de două persoane (nu le pot da numele, 
pentru că trebuie să păstrez discretia, pe care o veți 
aprecia). Una dintre acestea este un membru al Comitetului 
de Siguranță local - despre care toată lumea ştie că se află 
la originea îndepărtării domnului Robinson, dar nimeni nu 
vorbeşte despre asta. Ni s-a adresat politicos, dar purtarea 

lui nu a fost la fel. A spus că doreşte să se asigure că 
Fergus nu împărtăşeşte sentimentele intenționat greşite, 
exprimate atât de des de domnul Robinson, privind 
evenimentele recente şi anumite situații. 

Fergus i-a răspuns direct că nu ar dori nici să bea un 
pahar de vin cu domnul Robinson (lucru pe care nu putea 
să îl facă, deoarece domnul Robinson era metodist şi 
adversar al consumului de băuturi alcoolice), iar gentilomul 
a interpretat asta drept confirmarea a ceea ce dorea şi a 
plecat mulțumit, dându-i lui Fergus o pungă cu bani. 

Apoi a venit alt gentilom, gras şi foarte important în 
treburile oraşului, ca membru al Consiliului Regal, deşi la 
acea dată nu ştiam asta. Scopul lui a fost acelaşi - ori, mai 
curând, dimpotrivă: voia să afle dacă Fergus se simţea 
îndemnat să dobândească bunurile domnului Robinson, 
astfel încât să-i continue activitatea în numele regelui, 
adică să publice unele scrisori şi să le facă dispărute pe 
altele. 

Cu un aer grav, Fergus i-a spus acestui gentilom că 
întotdeauna admirase multe la domnul Robinson (în primul 
rând, calul său, sur şi foarte blând, dar şi cataramele de o 
formă curioasă ale încălțărilor lui), dar a adăugat că noi 
abia dacă avem bani pentru cerneală şi hârtie şi, prin 
urmare, se teme că va trebui să ne resemnăm cu 
achiziționarea atelierului domnului Robinson de către o 
persoană care nu se arată sensibilă faţă de chestiuni 
politiceşti. 

Eu eram îngrozită, stare ce nu s-a îmbunătăţit când 
gentilomul a început să râdă şi a scos o pungă cu bani din 
buzunar, spunând că nimeni nu trebuie să strice o corabie 
pentru că nu-şi poate permite să cumpere o găleată de 
smoală. Lui i s-a părut că e o glumă foarte amuzantă şi a 
râs nestăpânit, după care l-a bătut uşor pe cap pe Henri- 
Christian şi a plecat. 

Drept urmare, şansele noastre sunt deopotrivă sporite, 
dar şi alarmante. Gândindu-mă la viitor, aproape că nu pot 
dormi, dar starea de spirit a lui Fergus s-a îmbunătăţit atât 
de mult, încât nu am regrete. 

Rugaţi-vă pentru noi, aşa cum şi noi ne rugăm pentru 
dumneavoastră, dragii noştri părinți. 


Supusa şi iubitoarea voastră fiică, 
Marsali 


— L-ai învăţat bine, am remarcat, străduindu-mă să 
vorbesc cu nonşalanţă. 

— Evident. 

Jamie părea puţin îngrijorat, dar mai mult amuzat. 

— Nu te speria, englezoaico. Fergus se pricepe la 
asemenea jocuri. 

— Nu e un joc, am spus, destul de vehement, astfel că 
Jamie s-a uitat surprins la mine. Nu e, am repetat, ceva mai 
calm. 

A ridicat din sprâncene şi, scoțând un mic teanc de hârtii 
din harababura de pe birou, mi le-a întins. 

MIERCURI DIMINEAŢA 

APROAPE DE ORA 10 - WATERTOWN 

Pentru toţi prietenii libertății americane, să fie cunoscut 
că în această dimineaţă, înainte de crăpatul zorilor, o 
brigadă, alcătuită din 1.000 sau 1 200 de soldați, a 
debarcat la Ferma Phip de la Cambridge şi a mărşăluit spre 
Lexington, unde a întâlnit o companie a miliției coloniei şi a 
deschis focul fără nicio provocare, ucigând şase bărbați şi 
rănind alţi patru. Printr-un mesaj de la Boston, am aflat că o 
altă brigadă, despre care se bănuieşte că are în jur de 
1.000 de soldați, a pornit deja în marş de la Boston. 
Purtătorul  veştilor, Israel Bissell, este însărcinat să 
alarmeze tara chiar până în Connecticut şi li se solicită 
tuturora să îi pună la dispoziţie cai odihniti, căci ar putea 
avea nevoie. Am discutat cu câteva persoane care au văzut 
morții şi răniții. vă rog să faceţi astfel ca delegații din 
această colonie până în Connecticut să citească prezenta 
înştiinţare. 

J. Palmer, membru al Comitetului de Siguranță. 

Aceştia îl cunosc pe colonelul Foster, unul dintre delegați. 

Dedesubtul mesajului exista o listă de semnături, deşi 
cele mai multe fuseseră trasate de aceeaşi mână. Prima 
suna aşa: O copie reală, făcută după original prin ordinul 
Comitetului de Corespondenţă pentru Worcester - 19 aprilie 
1775. Atestat de Nathan Baldwin, funcționar municipal. 
Toate celelalte erau precedate de declaraţii similare. 


— Să fiu a naibii! Asta-i Alarma Lexington! am zis şi m- 
am holbat la Jamie. De unde ai primit-o? 

— Mi-a adus-o unul dintre oamenii colonelului Ashe. 

A răsfoit până la ultima pagină, arătându-mi aprobarea 
dată de John Ashe. 

— Ce e Alarma Lexington? 

— Asta, am răspuns, uitându-mă fascinată la hârtie. 
După Bătălia de la Lexington, generalul Palmer - un general 
de miliţie - a scris asta şi a trimis-o în teritoriu printr-un 
curier rapid, ca dovadă a ceea ce se întâmplase; voia să 
înştiinţeze milițiile din apropiere că începuse războiul. 
Oamenii întâlniți pe drum au făcut copii după ea, au 
susţinut prin jurământ că erau fidele originalului şi au trimis 
mesajul către alte oraşe şi sate; probabil că la data 
respectivă s-au făcut sute de copii, dar numai câteva au 
supravieţuit. Frank avea un exemplar, îl primise cadou. ÎI 
ţinea înrămat, în holul casei noastre din Boston. 

M-au trecut fiori când mi-am dat seama că scrisoarea 
familiară la care mă uitam fusese scrisă cu doar o 
săptămână sau două în urmă - nu cu două sute de ani. 

Şi Jamie părea să fi pălit puţin. 

— Asta... aşa mi-a zis Brianna că se va întâmpla, a spus 
el uimit. Pe 19 aprilie, o luptă la Lexington - începutul 
războiului. 

S-a uitat direct la mine şi am văzut în ochii lui întunecaţi 
un amestec de spaimă şi emoție. 

— Te-am crezut, englezoaico, a spus el. Dar... 

N-a terminat ce avea de spus, ci s-a aşezat, ducând 
mâna după pana de scris. Cu mişcări voit lente, şi-a trecut 
numele în josul paginii. 

— Îmi faci şi mie o copie? m-a întrebat. O s-o trimit mai 
departe. 

Omul colonelului Ashe adusese şi vestea despre un 
congres ce avea să se ţină în Mecklenberg, la mijlocul lunii 
mai, cu intenţia de a se declara în mod oficial independenţa 
comitatului faţă de regele Angliei. 

Conştient că încă era privit cu scepticism de mulţi dintre 
liderii a ceea ce devenise brusc „rebeliunea”, în ciuda 
puternicului sprijin personal al lui John Ashe şi al câtorva 
altor prieteni, Jamie a hotărât să participe la respectivul 
congres şi să vorbească în mod deschis în favoarea 
independenţei. 

Fierbând de emoție la auzul planului care-i oferea şansa 
de a fi martor la istoria în plină desfăşurare, Roger avea să-l 
însoţească. 

Cu toate acestea, cu câteva zile înainte de plecarea 
programată, atenţia tuturor a fost distrasă de la istorie 
către prezentul imediat: curând după micul dejun, întreaga 
familie Christie a apărut pe neaşteptate la uşa noastră. 

Se întâmplase ceva. Allan Christie era roşu în obraji de 
agitaţie, iar Tom era sumbru şi cenuşiu ca un lup bătrân. Se 
vedea de departe că Malva plânsese, iar faţa ei era când 
îmbujorată, când palidă. Am salutat-o, dar ea şi-a ferit 
privirea de mine şi buzele i-au tremurat când Jamie i-a 
invitat pe toţi în biroul lui, făcându-le semn să se aşeze. 

— Ce s-a întâmplat, Tom? 

A aruncat o privire spre Malva - se vedea clar că ea era 
în centrul situaţiei de urgenţă a familiei - însă şi-a îndreptat 
atenţia către Tom, patriarhul familiei. 

Tom Christie şi-a strâns buzele atât de mult, încât abia 
dacă se vedeau de sub barba recent scurtată. 

— Fiica mea aşteaptă un copil, a spus el brusc. 

— 0... 

Jamie a aruncat o altă privire scurtă spre Malva - care 
stătea cu capul plecat, acoperit cu o bonetă, privindu-şi 
mâinile încrucişate în poală - după care s-a uitat la mine, 
ridicând din sprâncene. 

— Păi... se mai întâmplă astfel de lucruri, desigur, a spus 


el şi a zâmbit cu amabilitate, într-un efort de a-i linişti pe 
membrii familiei Christie, care tresăreau ca mărgelele 
prinse de o sfoară întinsă la maximum. 

Pe mine, vestea nu m-a uimit atât de tare, deşi m-a 
îngrijorat, fireşte. Malva atrăsese mereu atenţia tinerilor şi, 
deşi fratele şi tatăl ei se arătaseră vigilenţi şi împiedicaseră 
pe oricine s-o curteze, singura modalitate de a-i ţine 
departe pe băieţi ar fi fost să o întemniţeze. 

Cine fusese curtezanul care reuşise? m-am întrebat. 
Obadiah Henderson? Poate Bobby? Vreunul dintre fraţii 
Memurchie? Doamne ajută, speram că nu amândoi. Toţi 
aceştia, şi mulţi alţii, îşi manifestaseră deschis admiraţia 
faţă de ea. 

Tom Christie a primit cu răceală strădania lui Jamie de a 
fi amabil, deşi Allan a făcut o încercare firavă de a zâmbi. 
Era aproape la fel de palid ca şi sora lui. 

Jamie a tuşit. 

— In fine. Cum te-aş putea ajuta, Tom? 

— Ea spune, a început Christie, aruncând o privire 
sfredelitoare spre fiica lui, că nu va dezvălui numele 
bărbatului decât în prezenţa ta. 

S-a întors către Jamie, plin de dispreţ. 

— În prezenţa mea? 

Jamie a tuşit din nou, evident jenat de aluzie - Malva îşi 
închipuia că bărbaţii din familia sa o vor bate sau vor trece 
la violenţe împotriva iubitului ei şi doar prezenţa stăpânului 
lor îi va împiedica. Personal, am socotit că spaima era 
probabil justificată, aşa că m-am uitat la Tom Christie 
printre gene. Incercase deja, dar nu cu succes, să o bată 
pentru a afla adevărul de la ea? 

Malva nu încerca deloc să divulge numele tatălui 
copilului, chiar dacă se afla în prezenţa lui Jamie. Nu făcea 
decât să-şi frământe neîncetat şorţul între degete, cu ochii 
aţintiţi asupra mâinilor. 

Cu delicateţe, mi-am dres glasul. 

— Cum... hm... în ce lună eşti, draga mea? 

Nu mi-a răspuns direct, ci şi-a apăsat ambele mâini, care 
îi tremurau, de partea din faţă a şorţului, netezind pânza 
atât de mult, încât umflătura pântecului a devenit brusc 
vizibilă, ca un pepene, surprinzător de mare. Probabil era în 


şase luni; am rămas stupefiată. Era limpede, întârziase să-i 
spună tatălui ei cât de mult se putuse - şi îşi ascunsese 
bine starea. 

Tăcerea era mai mult decât stânjenitoare. Allan s-a foit 
neliniştit pe scaun şi s-a aplecat să murmure o încurajare 
către sora lui. 

— Totul va fi bine, Mallie, a şoptit el. Dar trebuie să ne 
spui. 

Malva a inspirat adânc auzindu-i vorbele, apoi a ridicat 
capul. Avea ochii roşii, dar tot foarte frumoşi, măriţi de 
îngrijorare. 

— A, domnule, a spus ea, apoi a încremenit. 

Jamie părea deja la fel de stingherit ca şi membrii familiei 
Christie, însă şi-a dat silinţa să rămână amabil. 

— Nu vrei să-mi spui, copilă? a întrebat-o el cât de blând 
a putut. Îţi promit că nu vei avea de suferit pentru asta. 

Tom Christie a scos un sunet care îi trăda iritarea, 
amintind de o fiară deranjată în timp ce îşi mănâncă prada, 
iar Malva a pălit cu totul, dar ochii ei au rămas aţintiţi 
asupra lui Jamie. 

— Vai, domnule, a rostit ea cu glas firav, dar clar ca un 
clopot, în care răsuna un reproş. Vai, domnule, cum îmi 
puteţi spune aşa ceva, când ştiţi adevărul la fel de bine ca 
mine? 

Înainte ca vreunul dintre noi să reacționeze, Malva s-a 
întors spre tatăl ei şi, ridicând mâna, a arătat direct spre 
Jamie. 

— El a fost, a spus ea. 


x 


Niciodată în viaţa mea nu am fost mai recunoscătoare 
pentru ceva decât pentru faptul că mă uitam exact la Jamie 
când Malva a rostit acele vorbe. Nimic nu-l prevenise, nu-i 
dăduse şansa de a-şi controla trăsăturile - şi nici nu a făcut- 
o. Pe chipul lui nu s-a văzut nici furie, nici spaimă, nici 
negare şi nici uimire; doar a rămas cu gura căscată, 
incapabil să înţeleagă. 

— Poftim? a spus el şi a clipit, descumpănit. 

Apoi, înţelegerea i s-a citit pe faţă. 


— POFTIM? a repetat pe un ton ce ar fi pus-o la pământ 
pe micuța stricată mincinoasă. 

Malva a plecat ochii în cele din urmă, întruchiparea 
perfectă a virtuţii pângărite. Ca şi cum nu ar fi putut să 
îndure privirea lui Jamie, s-a întors şi a întins o mână 
tremurătoare spre mine. 

— Îmi pare foarte rău, doamnă Fraser, a şoptit ea, iar 
lacrimile i-au tremurat atrăgător pe gene. El... noi... n-am 
vrut să vă rănim. 

Am urmărit cu interes scena de undeva din afara corpului 
meu, în timp în care am ridicat braţul şi l-am retras, şi am 
trăit o senzaţie de vagă încuviinţare când palma mea a 
lovit-o peste obraz cu atâta forţă încât s-a înclinat mult pe 
spate, s-a împiedicat de un scaun şi a căzut, iar fustele şi 
jupoanele i s-au ridicat până la talie într-un vârtej de pânză, 
după care a rămas cu picioarele acoperite de ciorapi 
ridicate, într-o poziţie absurdă. 

— Regret, dar nu pot afirma acelaşi lucru. 

Nici măcar nu mă gândisem să spun ceva şi am rămas 
surprinsă simţindu-mi vorbele reci şi rotunde, ca nişte 
pietre erodate de apele unui râu. 

Brusc, am revenit în corpul meu. M-am simţit ca şi cum 
corsetul se strânsese în timpul absenței mele temporare; 
coastele mă dureau de efortul făcut pentru a respira. 
Lichidele se năpusteau în toate direcţiile; sângele şi limfa, 
sudoarea şi lacrimile - dacă inspiram, pielea mea avea să 
cedeze şi să lase toate acestea să ţâşnească afară, cum se 
întâmplă cu o roşie coaptă izbită de un perete. 

Simţeam că nu mai am oase. Însă aveam voinţă. Doar ea 
m-a ajutat să rămân în picioare şi să ies pe uşă. Nu am 
văzut coridorul şi nici nu mi-am dat seama că am deschis 
uşa din faţă a casei; tot ce am văzut a fost o explozie de 
lumină şi o ceaţă verde în curtea interioară. După aceea am 
luat-o la fugă şi am alergat ca şi cum aş fi fost urmărită de 
toţi demonii din iad. 

De fapt, nu mă urmărea nimeni. Şi totuşi, am alergat, 
ieşind de pe potecă şi pătrunzând în pădure, iar tălpile mi- 
au alunecat pe straturile de ace de pin, în josul făgaşelor 
dintre pietre, aproape căzând pe panta dealului, ricoşând 
dureros din buşteni căzuţi, smulgându-mă din ghimpi şi 


tufişuri. 

Am ajuns fără suflu la poalele dealului şi m-am trezit într- 
o adâncitură mică şi întunecată, înconjurată ca de un zid de 
rododendroni verde-închis. M-am oprit o clipă, gâfâind, 
apoi, brusc, m-am aşezat. Am simţit că mă clatin şi m-am 
lăsat să cad pe spate, printre straturi prăfuite de frunze 
pieloase de laur-de-munte. 

Un gând vag mi-a răsunat cu ecou în minte, acoperit de 
sunetul respirației mele şuierătoare. Ce/ ne/egiuit fuge fără 
ca nimeni să-l urmărească”. Dar eu cu siguranţă că nu 
aveam nicio vină. Şi nici Jamie; ştiam asta. O ştiam. 

Însă Malva sigur era însărcinată. Şi cineva era vinovat de 
asta. 

Ochii mi se înceţoşaseră după efortul de a alerga şi 
lumina soarelui îmi apărea în pete şi dungi colorate - 
albastru-închis, albastru-deschis, alb şi cenuşiu, spirale de 
verde şi de auriu, în timp ce cerul înnorat şi coasta 
muntelui se roteau necontenit în jurul şi deasupra mea. 

Am clipit, iar lacrimile nevărsate până atunci mi-au 
alunecat pe tâmple. 

— La naiba, la naiba! am spus încet. Şi acum ce facem? 


* 


Jamie s-a aplecat fără să se gândească, a apucat-o pe 
Malva de coate şi a ridicat-o fără menajamente în picioare. 
În locul în care o pălmuise Claire, îi apăruse o pată stacojie 
şi, preţ de o clipă, a simţit un îndemn puternic de a-i face o 
pată asemănătoare pe celălalt obraz. 

N-a apucat nici să-şi reprime impulsul şi nici să-şi ducă la 
îndeplinire dorinţa; o mână l-a apucat de umăr, răsucindu-l 
şi doar reflexul l-a făcut să se ferească atunci când Allan 
Christie l-a şters cu pumnul în tâmplă, nimerindu-l totuşi 
dureros în partea de sus a urechii. Jamie l-a împins 
puternic, cu ambele braţe, apoi, profitând că tânărul se 
dezechilibrase, i-a pus piedică, astfel că Allan a căzut în 
fund cu un bubuit care a zguduit camera. 

Jamie şi-a dus mâna la urechea care îi pulsa dureros şi s- 

a uitat aspru la Tom Christie, care rămăsese în picioare, 
privindu-l fix, ca pe soaţa lui Lot. 

Jamie a ridicat mâna liberă, strânsă pumn, în semn de 
invitaţie. Christie şi-a îngustat ochii şi mai mult, dar nu a 
făcut nicio mişcare către el. 

— Ridică-te! i-a spus Christie fiului său. Şi ţine-ţi mâinile 
acasă. Nu avem nevoie de aşa ceva acum. 

— Nu?! a răcnit flăcăul, ridicându-se în picioare. A făcut 
din fiica ta o târfă şi îl laşi să mai stea în picioare? Ei bine, 
dacă tu, bătrâne, eşti laş, eu nu sunt! 

S-a repezit la Jamie, privindu-l sălbatic, şi a dat să-l 
prindă de gât. Jamie s-a tras într-o parte, şi-a mutat 
greutatea pe un picior şi l-a lovit năprasnic pe flăcău cu 
pumnul în ficat, făcându-l să se îndoaie cu un icnet. Rămas 
cu gura căscată, Allan s-a holbat la el, iar albul ochilor i s-a 
văzut mare şi rotund, apoi s-a prăbuşit în genunchi cu un 
bufnet, deschizând şi închizând gura ca un peşte pe uscat. 

În alte circumstanţe, situaţia ar fi fost comică, dar Jamie 
nu avea niciun chef să râdă. N-a mai pierdut timpul cu cei 
doi bărbaţi, ci s-a răsucit spre Malva. 

— Ce răutate e asta pe care ai pus-o la cale, nighean na 
galladh? a întrebat- 

Era o insultă gravă şi Tom Christie ştia ce înseamnă, 
indiferent că era sau nu în gaelică. Cu coada ochiului, Jamie 
l-a văzut încremenind. 

Deja înlăcrimată, fata a început să suspine auzindu-i 
cuvintele. 

— Cum de-mi puteţi vorbi astfel? s-a văicărit ea, 
ducându-şi şorţul spre faţă. Cum de puteţi fi atât de crud? 

— Pentru numele Domnului! a spus Jamie iritat, apoi a 
împins un scaun spre ea. Şezi, trăsnito, o să aflăm adevărul 
despre ce unelteşti. Domnule Christie! 

A arătat spre alt scaun şi s-a dus să se aşeze pe scaunul 
lui de la birou, ignorându-l pe Allan, care rămăsese prăbuşit 
pe podea, ghemuit ca un pisoi, ţinându-se de pântec. 

— Domnule? 

Auzind hărmălaia, doamna Bug venise din bucătărie şi 
stătea în cadrul uşii, căscând ochii pe sub bonetă. 

— Aveţi nevoie de ceva? a întrebat ea, uitându-se fără 
fereală la Malva, care stătea pe scaun, suspinând, roşie în 


obraji, şi la Allan, palid şi gâfâind pe podea. 

Jamie s-a gândit că ar fi avut nevoie de un păhărel de 
tărie - sau poate de două - dar trebuia să mai aştepte. 

— Mulţumesc, doamnă Bug, a răspuns politicos, dar n-am 
nevoie de nimic. Ne descurcăm. 

A făcut semn că nu mai avea nimic de spus, iar doamna 
Bug s-a retras, deşi n-ar fi vrut deloc. Insă Jamie ştia că nu 
se dusese prea departe, ci rămăsese în apropierea uşii. 

Şi-a trecut mâna peste faţă şi s-a întrebat ce se întâmpla 
cu fetele în acele zile. Era lună plină atunci; probabil chiar 
deveneau lunatice. 

Pe de altă parte, nu încăpea nicio îndoială că micuța 
ticăloasă se jucase sub lună cu cineva; aşa cum stătea, cu 
şorţul ridicat, sarcina ei era cât se poate de evidentă, o 
umflătură rotundă şi tare, ca un pepene pe sub fusta 
subţire. 

— În ce lună e? l-a întrebat el pe Christie, făcând un 
semn din cap către Malva. 

— A şasea, a spus Christie, după care s-a lăsat fără să 
vrea pe scaunul oferit. 

Avea o expresie severă, cum Jamie nu mai văzuse de 
mult, dar se controla, iar asta însemna ceva. 

— S-a întâmplat când a fost boleşniţa din vara trecută, 
când am stat aici, ajutând la îngrijirea soţiei lui! a izbucnit 
Malva, coborându-şi şorţul şi privindu-l cu reproş pe tatăl ei, 
în timp ce buzele pline îi tremurau. Şi nu a fost doar o dată! 

Şi-a mutat din nou privirea, uitându-se la Jamie cu ochi 
umezi şi rugători. 

— Spuneţi-le, domnule, vă rog - spuneţi-le adevărul! 

— A, chiar asta vreau, a spus Jamie săgetând-o cu o 
privire acuzatoare. Şi tu o să faci la fel, fato, te asigur. 

Şocul de început începea să dispară şi, deşi iritarea lui 
persista - de fapt, în acele momente, crescuse - Jamie a 
început să gândească intens. Fata rămăsese însărcinată cu 
cineva complet nepotrivit; atâta lucru era limpede. Dar cu 
cine? lisuse, îşi dorea ca soţia lui să fi rămas în odaie; ea 
asculta bârfele locale şi o cunoştea bine pe Malva; ştia ce 
tineri erau posibili pretendenți la mâna ei. El unul abia dacă 
o băgase în seamă pe fată, ştiind doar că era mereu acolo, 
ajutând-o pe Claire. 


— Prima dată a fost când doamna s-a îmbolnăvit aşa de 
tare, încât toţi neam temut pentru viaţa ei, a început Malva, 
făcându-l pe Jamie să redevină atent. Ţi-am spus, tată. Nu 
m-a siluit - doar că domnia sa era doborât de tristeţe, la fel 
ca şi mine. 

A clipit, iar o lacrimă sclipitoare i-a alunecat pe obrazul 
nepălmuit. 

— Am coborât din camera doamnei târziu în noapte şi |- 
am găsit pe domnul aici, stând pe întuneric şi suferind. Mi-a 
părut rău pentru el... 

Vocea i-a tremurat şi a tăcut, înghițind în sec. 

— L-am întrebat dacă să-i aduc ceva de mâncare, poate 
ceva de băut - dar el băuse deja, pentru că avea în faţă un 
pahar cu whisky... 

— Şi eu i-am spus că nu, că îi mulţumesc din suflet, dar 
că prefer să rămân singur, a intervenit Jamie, simțind că 
sângele începe să îi bată în tâmple auzind povestea. Şi ai 
plecat. 

— Ba nu, n-am plecat. 

Malva a clătinat din cap; boneta i se desprinse pe 
jumătate când căzuse şi nu şi-o aşezase la loc; şuviţele 
negre de păr atârnau, încadrându-i faţa. 

— Aşa mi-aţi spus, că vreţi să fiţi singur. Dar n-am putut 
îndura să vă văd într-o asemenea suferinţă şi - ştiu că am 
fost prea îndrăzneață şi necuviincioasă - dar mi-a fost 
foarte milă de dumneavoastră! a zis ea cu glas precipitat, 
ridicând ochii şi coborându-i aproape imediat. Eu... eu m- 
am apropiat şi l-am atins, a continuat ea în şoaptă, atât de 
încet, încât Jamie abia dacă a auzit-o. Am pus mâna pe 
umărul lui, doar ca să-l alin. Insă el s-a întors, m-a cuprins 
în braţe brusc şi m-a tras spre el. Şi după aceea... 

A inspirat adânc. 

— Şi... m-a avut. Chiar... acolo. 

A întins un picior în faţă şi a arătat delicat cu pantoful 
spre preşul din faţa biroului. Unde se afla o mică pată 
veche, cafenie, care putea fi sânge. Chiar era sânge, dar al 
lui Jemmy, când copilul se împiedicase de preş şi se lovise 
la nas, care îi sângerase. 

Jamie a deschis gura să vorbească, dar era atât de 
sufocat de uimire şi de furie, încât nu a reuşit să scoată 


decât un soi de gâfâit. 

— N-ai boaşe să negi, nu? 

Tânărul Allan îşi recăpătase suflul; cu părul atârnându-i 
peste faţă, se legăna pe genunchi, privindu-l cu ferocitate. 

— Dar ai avut boaşe să faci asta, nu? 

Jamie i-a aruncat lui Allan o privire severă, dar nu s-a 
deranjat să-i răspundă. În schimb, şi-a îndreptat atenţia 
spre Tom Christie. 

— Fata asta a înnebunit? l-a întrebat el. Ori e doar 
vicleană? 

Faţa lui Christie părea cioplită în piatră, mai puţin pungile 
mari care i-au tresărit sub ochii injectaţi. 

— Nu e nebună, a răspuns. 

— Atunci, e o mincinoasă isteaţă, a zis Jamie, întorcându- 
şi privirea către Malva. Suficient de isteaţă ca să ştie că 
nimeni nu ar crede că a fost siluită. 

Malva a deschis gura, îngrozită. 

— Ba nu, domnule, a spus ea şi a scuturat din cap atât de 
violent, încât buclele negre i-au dansat în dreptul urechilor. 
N-aş spune niciodată aşa ceva despre dumneavoastră, 
niciodată! 

A înghiţit în sec şi, cu timiditate, a ridicat ochii, umflaţi de 
plâns, dar de un cenuşiu nevinovat ca penajul unei 
porumbiţe, şi l-a privit direct. 

— Aveaţi nevoie de alinare, a rostit încet, dar clar. Şi v- 
am oferit-o. 

Jamie s-a ciupit de rădăcina nasului cu două degete, 
sperând că durerea îl va trezi din ceea ce devenise un 
adevărat coşmar. Cum nu a reuşit, a oftat şi s-a uitat la 
Tom Christie. 

— A făcut copilul cu cineva, dar nu cu mine. Cine ar 
putea fi tatăl? 

— Aţi fost dumneavoastră! a protestat fata, lăsându-şi 
şorţul să cadă şi îndreptându-se de spate pe scaun. Nu 
există altcineva! 

Rezervat, Christie şi-a îndreptat încet ochii spre fiica lui, 
după care s-a uitat la Jamie. Ochii lui aveau aceeaşi culoare 
cenuşie ca penajul unei porumbiţe, dar nu exprimau nici 
urmă de nevinovăție sau de inocenţă. 

— Nu ştiu pe nimeni, a spus el şi a inspirat adânc, 


înălţându-şi umerii masivi. Ea spune că nu s-a întâmplat 
doar o dată. Că aţi avut-o de cel puţin douăsprezece ori. 

Glasul a sunat aproape lipsit de ton, dar nu din cauză că 
nu simţea nimic, ci, mai curând, pentru că se stăpânea 
foarte bine. 

— Atunci, ea a minţit de cel puţin douăsprezece ori, a 
replicat Jamie, controlându-şi glasul la fel de bine ca Tom 
Christie. 

— Ştiţi bine că nu mint! Soţia dumneavoastră mă crede, 
a spus Malva, cu o notă de răceală în voce. 

Şi-a dus o mână la obrazul lovit, a cărui culoare 
redevenise aproape normală, dar pe care urma degetelor 
lui Claire era încă vizibilă, cu contururi palide. 

— Soţia mea are mai multă minte, a spus Jamie tăios şi, 
în acelaşi timp, a devenit conştient de o senzaţie de gol, la 
auzul numelui lui Claire. 

Orice femeie putea fi şocată de o asemenea acuzaţie 
suficient de tare încât să o rupă la fugă, însă el a regretat 
că ea nu rămăsese acolo. Prezenţa ei i-ar fi fost de mare 
folos, mai ales dacă ar fi respins hotărâtă acuzaţiile şi i-ar fi 
spus Malvei că minte. 

— Chiar aşa? 

Malvei îi dispăruse îmbujorarea şi se oprise din plâns. Era 
lividă şi ochii mari îi sclipeau. 

— Ei bine, şi eu am minte, domnule. Am suficientă minte 
ca să dovedesc ceea ce spun. 

— Da? a rostit Jamie cu scepticism. Cum? 

— Am văzut cicatricele de pe corpul dumneavoastră; le 
pot descrie. 

Afirmația i-a făcut pe toţi să amuţească. Preţ de câteva 
clipe s-a lăsat tăcerea, întreruptă de icnetul de satisfacţie al 
lui Allan. Incă ţinându-şi mâna peste abdomen, s-a ridicat 
cu un zâmbet ameninţător. 

— Aşa deci, a spus el. N-ai cum să răspunzi la asta, nu? 

Supărarea lăsase loc unei furii monstruoase. Insă, dincolo 
de ea, exista o senzaţie neclară pe care nu voia încă să o 
numească teamă. 

— Nu mi-am expus niciodată cicatricele, a zis Jamie calm, 
dar există câţiva oameni care le-au văzut. Şi nici cu ei nu 
m-am culcat. 


— Da, oamenii vorbesc câteodată despre cicatricele de 
pe spinarea dumneavoastră, a ripostat Malva. Şi toţi o ştiu 
pe cea mare şi urâtă de pe picior, de la rana suferită la 
Culloden. Dar ce e cu cicatricea ca o semilună pe care o 
aveţi pe coaste? Ori cu cea mică de pe fesa stângă? 

Drept ilustrare, a dus mâna la spate şi şi-a cuprins 
propria fesă. 

— Nu chiar în centru - e ceva mai jos, spre exterior. Cam 
de mărimea unei monede de un farthing. 

Malva nu zâmbea, dar în ochii ei a apărut o expresie de 
triumf. 

— N-am nicio... a început Jamie, apoi s-a oprit, îngrozit. 

lisuse, avea un semn acolo! O muşcătură de păianjen, 
căpătată în Indii, care supurase o săptămână, devenise 
abces, apoi, spre marea lui uşurare, plesnise. După ce se 
vindecase, uitase cu totul de ea, dar cicatricea exista. 

Era prea târziu. Cei trei văzuseră pe faţa lui că-şi adusese 
aminte. 

Tom Christie a închis ochii, mişcând din fălci. Allan a scos 
un icnet de satisfacţie, apoi şi-a încrucişat braţele la piept. 

— Vrei să ne dovedeşti că Malva minte? a întrebat 
tânărul cu sarcasm. Dă-ţi jos pantalonii şi lasă-ne să-ţi 
vedem fundul! 

Jamie a făcut un mare efort ca să nu-i spună lui Allan 
Christie ce ar putea face cu fundul lui. A inspirat încet şi 
adânc, sperând că, în momentul în care va expira, va găsi 
un gând salvator. 

Acesta nu a apărut. Oftând, Tom Christie a deschis ochii. 

— Aşadar, a spus el cu glas lipsit de orice inflexiune, 
bănuiesc că nu doreşti să renunţi la soţie ca să te însori cu 
ea. 

— N-aş face niciodată aşa ceva! 

Sugestia l-a înfuriat peste măsură şi a simţit cum îl 
cuprinde panica la simpla idee de a se despărţi de Claire. 

— Atunci, facem un contract, a spus Christie, trecându-şi 
mâna peste faţă, cu umerii căzuţi de epuizare şi dezgust. 
Bani de întreţinere pentru ea şi copil. Recunoaşterea 
oficială a drepturilor copilului ca unul dintre moştenitorii tăi. 
Tu hotărăşti dacă vrei s-o iei de soţie, dar... 

— leşiţi! 


Jamie s-a ridicat încet şi, proptindu-şi mâinile de birou, s- 
a aplecat înainte şi l-a țintuit cu privirea pe Christie. 

— la-ţi fata şi plecaţi din casa mea. 

Christie a amuţit şi s-a uitat la el cu sprâncenele 
coborâte. Fata începuse din nou să se văicărească, ţinându- 
şi şorţul în dreptul feţei şi scâncind. Jamie a trăit senzaţia 
că timpul se oprise în loc şi că vor rămâne cu toţii închişi 
acolo pe veci, iar el şi Christie se vor înfrunta din priviri ca 
nişte câini, incapabili să se uite în jos, dar ştiind că podeaua 
camerei dispăruse de sub picioarele lor, iar ei erau 
suspendaţi deasupra unui abis îngrozitor, în momentul 
nesfârşit dinaintea prăbuşirii. 

Allan Christie a fost, fireşte, cel care a pus capăt 
înfruntării. Gestul lui spre cuţit l-a făcut pe Jamie să-şi ia 
privirea de la Tom Christie. Şi-a încleştat degetele pe 
lemnul biroului. Cu o clipă mai devreme, se simţise fără 
corp; acum, sângele îi bubuia în tâmple şi îi pulsa în braţe şi 
în picioare, iar muşchii îi vibrau de dorinţa nestăpânită de 
a-l face bucăţi pe Allan Christie. li venea, de asemenea, să-i 
frângă gâtul surorii lui, ca să pună capăt bocetelor. 

Faţa lui Allan Christie era întunecată de furie, însă a avut 
suficient bun-simţ - aşa a socotit Jamie - să nu-şi scoată 
cuțitul. 

— Tinere, nimic nu mi-ar plăcea mai mult decât să-ți pun 
capul între mâini, ca să te joci cu el, a spus Jamie. Pleacă 
acum, înainte s-o fac. 

Tânărul Christie şi-a umezit buzele şi s-a încordat, iar 
degetele i s-a albit strângând mânerul cuţitului - însă ochii 
lui arătau că şovăie. A aruncat o privire spre tatăl lui, care, 
strângând sumbru din fălci, rămăsese ca o stâncă. Lumina 
se schimbase; acum venea dintr-o parte şi cădea peste 
firele cărunte ale bărbii lui Christie, astfel că cicatricea de 
pe faţă apărea ca o dungă subţire, de culoare roz, şerpuind 
deasupra bărbiei. 

Bătrânul s-a îndreptat încet de spate, sprijinindu-se cu 
mâinile de coapse, apoi a dat brusc din cap, ca un câine 
care se scutură de apă, şi s-a ridicat în picioare. A prins-o 
pe Malva de braţ, săltând-o de pe scaun, şi a împins-o în 
faţa lui. Malva plângea, împleticindu-se. 

Allan i-a urmat, profitând de ocazie ca să ajungă atât de 


aproape de Jamie, încât acesta a simţit duhoarea tânărului, 
încărcată de furie. Încă ţinând mâna pe cuţit, tânărul 
Christie a aruncat o singură privire mânioasă peste umăr, 
dar a ieşit din încăpere. Paşii lor au cutremurat scândurile 
podelei sub tălpile lui Jamie, după care a urmat zgomotul 
puternic al uşii trântite. 

Jamie şi-a coborât privirea, oarecum surprins să vadă 
suprafaţa uzată a tăbliei biroului şi propriile mâini încă lipite 
de ea, ca şi cum ar fi crescut de acolo. S-a îndreptat de 
spate, apoi şi-a îndoit degetele, simţindu-şi încheieturile 
dureroase când a strâns pumnii. Era scăldat în sudoare. 

A auzit paşi uşori pe hol, după care doamna Bug a intrat 
cu o tavă. l-a aşezat-o în faţă, a făcut o plecăciune şi a ieşit. 
Pe tavă se afla singurul pahar din cristal pe care îl avea şi 
un clondir plin cu whisky de calitate. 

A simţit vag că îi vine să râdă, dar nu şi-a amintit prea 
bine cum se făcea asta. Lumina a ajuns pe clondir, iar 
băutura din el a sclipit precum crisoberilul:. În semn de 
mulţumire faţă de fidelitatea doamnei Bug, a atins uşor 
paharul, dar trebuia să mai aştepte până să bea ceva. 
Diavolul se dezlănţuise în lume şi avea multe de pătimit, 
era limpede. Insă, înainte de orice altceva, trebuia s-o 
găsească pe Claire. 


x 


După o vreme, norii care cutreierau pe cer s-au înălţat 
gata de tunete, iar un vânt rece a trecut peste stâncă, 
făcând dafinii de deasupra mea să se cutremure ca nişte 
oase uscate. Foarte încet, m-am ridicat în picioare şi am 
început să urc. 

Nu aveam nicio destinaţie clară în minte şi nu-mi păsa 
dacă eram udă ori nu. Ştiam doar că nu puteam să mă 
întorc acasă. Aşa că am ajuns pe drumul care ducea spre 
Izvorul Alb exact când a început să plouă. Picăturile uriaşe 
cădeau grele peste cârmâz şi brusturi, iar brazii şi pinii şi-au 
eliberat răsuflările ţinute îndelung într-un oftat parfumat. 


38 Mineral transparent, foarte rar, folosit ca piatră semipreţioasă (n. 
tr.). 


Răpăitul stropilor pe frunze şi crengi era punctat de 
bufnetul înfundat al unor picături mai grele, care loveau cu 
putere solul - grindina venea odată cu ploaia. Pe 
neaşteptate, am văzut particule mici de gheaţă care se 
izbeau şi săreau nebuneşte din stratul de ace de pin, 
brăzdându-mi faţa şi gâtul cu răceala lor. 

Am alergat şi mi-am găsit adăpost sub ramurile coborâte 
ale unui brad parfumat care se afla deasupra izvorului. 
Grindina izbea apa izvorului, făcând-o să tresalte, dar se 
topea imediat după ce atingea luciul ei, dispărând în apa 
întunecată. Cu braţele strânse în jurul corpului ca să mă 
apăr de frig, am rămas nemişcată, dar tremurând. 

Aproape că ai putea înțelege, a spus o parte a minţii 
mele care începuse să vorbească undeva pe drumul în 
susul dealului. Toată lumea a crezut că vei muri - chiar şi 
tu. Ştii ce se întâmplă când... doar ai mai văzut asta. 
Oameni supuşi unei încordări îngrozitoare provocate de 
suferinţă, oameni aflaţi în prezenţa copleşitoare a morţii - 
văzusem asta. Era o căutare firească a mângâierii, o 
încercare de a ascunde, fie şi pentru o clipă, de a nega 
răceala morţii prin căldura simplă a unui contact trupesc. 

— Dar el n-a făcut asta, am spus cu îndărătnicie, cu voce 
tare. Dacă ar fi făcut-o, atunci şi gata, l-aş putea ierta. Dar 
la naiba, n-a făcut asta! 

Subconştientul meu s-a retras în faţa acelei certitudini, 
dar eram conştientă de provocările subterane - nu 
suspiciuni, nimic îndeajuns de puternic pentru a căpăta 
calitatea de îndoieli. Doar observaţii mărunte, reci, care îşi 
iţeau capetele la suprafaţă ca nişte broscuţe, sunete subţiri, 
ascuţite, ce abia se aud individual, dar care, împreună, pot 
declanşa un vacarm capabil să zguduie noaptea. 

Eşti bătrână. 

Uite cum ţi se văd venele pe mâini. 

Carnea ti s-a desprins de pe oase; sânii îţi atârnă. 

Dacă el era disperat şi avea nevoie de alinare... 

Pe ea ar putea s-o respingă, dar n-ar putea niciodată să 
alunge un copil din sângele lui. 

Am închis ochii şi m-am chinuit să-mi înving senzaţia 
crescândă de greață. Nu mai cădea grindină, dar începuse 
o ploaie torențială, iar din sol se ridicau aburi, dispărând ca 


nişte fantome între stropii de apă. 

— Nu! am spus cu voce tare. Nu! 

M-am simţit ca şi cum aş fi înghiţit câţiva bolovani mari, 
ascuţiţi şi plini de noroi. Nu doar la gândul că Jamie ar fi 
putut să... ci la acela că Malva mă trădase cu siguranţă. 
Dacă era adevărat, mă trădase, iar dacă nu era adevărat, 
mă trădase cu atât mai mult. 

Ucenica mea. Fiica inimii mele. 

Mă adăpostisem de ploaie, însă aerul era încărcat de 
umiditate, iar hainele mi se umeziseră şi atârnau greu pe 
mine, lipindu-mi-se de piele. Prin ploaie, am văzut stânca 
albă de la capătul izvorului, care-i dădea şi numele. Aici îşi 
vărsase Jamie sângele în semn de sacrificiu, aruncându-l 
peste pietre, cerând ajutorul rudei pe care o ucisese. Şi tot 
aici venise Fergus să-şi taie venele, disperat din cauza fiului 
său, iar sângele îi înflorise întunecat în apa cristalină. 

Am început să înţeleg de ce venisem aici, de ce locul 
acesta mă chemase. Era unul în care te regăseai şi 
descopereai adevărul. 

Ploaia se oprise, iar norii se împrăştiau. Încetul cu încetul, 
lumina a început să scadă. 


* 


Era aproape întuneric când el a sosit. Copacii se mişcau, 
neliniştiţi în crepuscul, şi şopteau între ei; nu i-am auzit 
paşii pe drumul îmbibat de apă. A apărut brusc, la 
marginea luminişului. 

A rămas pe loc şi a privit cercetător, a ridicat capul când 
m-a văzut, apoi a ocolit iazul şi s-a aplecat pe sub crengile 
ce atârnau şi alcătuiau adăpostul meu. Mi-am dat seama că 
mă căuta de ceva vreme; haina îi era udă, iar pânza 
cămăşii i se lipise de piept, de apă şi de sudoare. Adusese 
cu el o mantie, pe care o ţinea împăturită sub braţ; a 
desfăcut-o şi mi-a aşezat-o pe umeri. L-am lăsat s-o facă. 

Apoi s-a aşezat foarte aproape de mine, cu braţele 
strânse în jurul genunchilor şi a rămas cu privirea aţintită 
spre iazul care se întuneca. Lumina atinsese momentul 
acela unic de frumuseţe, exact înainte ca toate culorile să 
se estompeze. Firele de păr ale sprâncenelor i s-au arcuit 


perfect şi distinct peste osul solid al frunţii, la fel ca şi firele 
mai scurte şi mai întunecate ale bărbii nerase. 

A inspirat adânc, de parcă ar fi fost de mult pe drumuri, 
şi a şters o picătură de apă ce îi atârna de vârful nasului. O 
dată sau de două ori a respirat mai scurt, ca şi cum ar fi 
fost pe punctul de a spune ceva, dar a rămas tăcut. 

Păsările apăruseră la scurtă vreme după ploaie. Acum se 
duceau la culcare şi ciripeau încet prin copaci. 

— Sper că voiai să spui ceva, am zis eu în cele din urmă, 
politicos. Pentru că, dacă n-o faci, probabil o să încep să ţip 
şi s-ar putea să nu mă mai opresc. 

A scos un sunet ce sugera deopotrivă amuzament şi 
disperare, apoi şi-a îngropat faţa în mâini. A rămas astfel un 
moment, apoi şi-a frecat obrajii şi s-a ridicat oftând. 

—  Englezoaico, tot timpul cât te-am căutat m-am 
întrebat: ce Dumnezeu să-ţi spun când te găsesc? M-am 
gândit ba la una, ba la alta şi... am descoperit că nu aveam 
nimic de spus. 

Părea neajutorat. 

— Cum adică? l-am întrebat pe un ton uşor tăios. Mie mi- 
ar veni în minte câteva lucruri. 

A oftat şi a făcut un gest scurt, care i-a trădat frustrarea. 

— Să spun că-mi pare rău nu e corect. Îmi pare rău, dar 
să spun asta ar suna ca şi cum aş fi făcut ceva pentru care 
să-mi cer iertare şi nu există un asemenea motiv. Dar m- 
am gândit că, dacă încep aşa, o să te fac să crezi că... 

Mi-a aruncat o privire. Îmi stăpâneam emoţiile, dar el mă 
cunoştea prea bine. În clipa în care ar fi spus „îmi pare 
rău”, mi s-ar fi strâns stomacul. 

Şi-a mutat privirea. 

— N-am ce spune, a explicat el încet. Nimic care să nu 
sune ca şi cum aş încerca să mă apăr sau să mă scuz. Şi nu 
voi face asta. 

Am scos un sunet slab, parcă cineva mi-ar fi tras un 
pumn în stomac, iar el s-a uitat scurt la mine. 

— N-o să fac asta! a repetat el cu hotărâre. Nu am cum 
să neg o asemenea acuzaţie, ca să nu existe nicio urmă de 
îndoială. Şi orice ţi-aş spune ar suna ca o scuză umilă 
pentru... Ei bine, nu vreau să-mi cer iertare pentru ceva ce 
n-am făptuit şi, dacă aş face-o, te-ai îndoi şi mai mult de 


mine. 

Începeam să respir ceva mai uşor. 

— Se pare că nu prea mai ai încredere în ceea ce cred 
despre tine. 

Mi-a aruncat o privire precaută. 

— Dacă n-aş avea multă încredere în tine, n-aş fi aici, 
englezoaico. 

S-a uitat la mine o clipă, apoi mi-a atins mâna. Degetele 
mele s-au îndoit şi le-au prins pe ale lui, astfel că mâinile 
noastre au rămas strâns unite. Avea degetele mari şi reci şi 
m-a strâns atât de tare, încât am crezut că-mi vor plesni 
oasele. 

A inspirat adânc, de parcă ar fi oftat, iar umerii, strânşi în 
haina udă, i s-au destins brusc. 

— Nu crezi că e adevărat? a întrebat el. Doar ai fugit. 

— A fost un şoc, am răspuns eu. Şi, cumva, am crezut că, 
dacă mai rămân, s-ar putea s-o ucid. 

— Da, a fost un şoc, a recunoscut el sec. Cred că şi eu aş 
fi fugit... dacă aş fi putut. 

Un mic spasm dureros de vinovăţie s-a adăugat 
nenumăratelor emoţii; m-am gândit că ieşirea mea 
precipitată nu i-a fost de folos în situaţia respectivă. Nu mi- 
a reproşat nimic, ci s-a mulţumit să repete: 

— Deci n-ai crezut că e adevărat, da? 

— Nu cred. 

— Nu crezi. 

M-a privit cercetător în ochi. 

— Dar atunci ai crezut? 

— Nici atunci. 

Mi-am strâns mai bine mantia pe umeri. 

— N-am crezut. Dar nu ştiam de ce. 

— Şi acum ştii. 

Am inspirat adânc şi apoi am expirat, după care m-am 
întors cu faţa spre el. 

— Jamie Fraser, am rostit cu prudenţă, dacă ai putea face 
aşa ceva - nu să te culci cu altă femeie, ci să faci asta şi să 
mă minţi - atunci, tot ce am făcut şi ce reprezint eu, 
întreaga mea viaţă, totul a fost o minciună. Şi nu sunt 
dispusă să accept aşa ceva. 

Cuvintele mele l-au surprins puţin; era aproape întuneric, 


dar am văzut că ridicase din sprâncene. 

— Ce vrei să spui, englezoaico? 

Am făcut un semn cu mâna spre potecă, spre locul în 
care se afla casa, acum invizibilă deasupra noastră, apoi 
spre izvor, unde se înălța stânca albă, neclară în întuneric. 

— Locul meu nu e aici, am rostit încet. Brianna, Roger... 
nici ei nu-şi au locul aici. Nici Jemmy n-ar trebui să fie aici; 
ar trebui să se uite la desene animate la televizor, să 
deseneze maşini şi avioane... Nu să înveţe cum să tragă cu 
o puşcă mare cât el şi cum să eviscereze o căprioară. 

Am ridicat faţa şi am închis ochii, simțind cum umezeala 
mi se aşternea pe piele, lăsându-se grea peste gene. 

— Numai că suntem aici, cu toţii. Şi ne aflăm aici fiindcă 
eu te-am iubit mai mult decât propria-mi viaţă. Şi pentru că 
am crezut că mă iubeşti la fel de mult. 

Am inspirat adânc, ca să nu îmi tremure vocea, apoi am 
deschis ochii şi m-am întors spre el. 

— Vrei să-mi spui că nu e adevărat? 

— Nu, a răspuns el după un moment de gândire, dar atât 
de încet, încât abia l-am auzit, şi m-a strâns mai tare de 
mână. Nu, n-o să-ţi spun asta. Niciodată, Claire. 

— Atunci e bine, am zis şi am simţit că neliniştea, furia şi 
teama din după-amiaza aceea se scurgeau de pe mine ca 
apa. 

Mi-am rezemat capul de umărul lui şi am tras în piept 
mirosul de ploaie şi de sudoare. Un miros puţin acru, 
înţepător din cauza izului de spaimă şi de furie reţinută. 

Acum se întunecase de tot. Am auzit sunete venind din 
depărtare, pe doamna Bug chemându-l pe Arch, care era în 
grajd şi mulgea caprele, şi glasul lui spart răspunzându-i. 
Tăcut, un liliac pornit la vânătoare a trecut pe lângă noi. 

— Claire, a spus Jamie cu glas moale. 

— Mda. 

— Trebuie să-ţi spun ceva. 

Am îngheţat. După o clipă, m-am desprins cu grijă de el 
şi m-am ridicat în şezut. 

— Nu face asta, i-am zis. Mă simt ca şi cum aş fi primit un 
pumn în stomac. 

— Îmi pare rău. 

Mi-am strâns braţele în jurul corpului, încercând să alung 


senzaţia bruscă de vomă. 

— Ai promis că n-o să începi prin a-ţi cere iertare, pentru 
că ar însemna că există ceva pentru care să-ţi pară rău. 

— Adevărat, a oftat el. 

Am simţit o mişcare între noi când cele două degete 
tepene ale mâinii lui drepte au bătut darabana pe picior. 

— Nu există nicio cale bună să-i mărturiseşti soţiei că te- 
ai culcat cu altcineva, a spus el într-un târziu. Indiferent de 
circumstanţe. Pur şi simplu nu există. 

Brusc, am simţit că ameţesc şi mi se taie respiraţia. Am 
închis ochii o clipă. Nu se referea la Malva, doar precizase 
asta. 

— Cine-a fost? am întrebat cât am putut de detaşată. Şi 
când? 

S-a foit neliniştit. 

— În fine... când tu... când tu... plecaseşi. 

Am reuşit să inspir scurt. 

— Cu cine? 

— S-a întâmplat doar o dată. Adică... nici nu aveam cea 
mai vagă intenţie să... 

— Cu cine? 

A oftat, după care s-a frecat pe ceafă. 

— lisuse! Ultimul lucru pe care mi-l doresc e să te tulbur, 
dacă ar suna ca şi când... dar nu vreau să o ponegresc pe 
biata femeie făcând să pară că a fost... 

— CINE? am răcnit eu, prinzându-l de mână. 

— lisuse! a spus el surprins. Mary MacNab! 

— Cine? am întrebat din nou, de astă dată nepricepând. 

— Mary MacNab, a repetat el şi a oftat. N-ai putea să-mi 
laşi mâna? Mi-a dat sângele. 

Aşa se întâmplase, îmi înfipsesem unghiile în încheietura 
lui atât de tare, încât îi străpunsesem pielea. l-am lăsat 
mâna şi am strâns pumnii, după care mi-am petrecut 
braţele în jurul corpului, ca să nu-l sugrum. 

— Cine naiba e Mary MacNab? am scrâşnit printre dinţi. 

Aveam faţa înfierbântată, însă o sudoare rece mi-a 
apărut de-a lungul fălcii şi s-a rostogolit în jos, pe gât. 

— O ştii, englezoaico. A fost soţia lui Rab - cel care a 
murit când i-a ars casa. Aveau un copil, Rabbie; era grăjdar 
la Lallybroch când... 


— Mary MacNab. Ea?! 

Am perceput tonul de uimire din propriul meu glas. Mi- 
am amintit-o vag pe Mary MacNab. Ajunsese menajeră la 
Lallybroch după moartea soţului ei, un om rău; era o femeie 
scundă, musculoasă, epuizată de muncă şi de greutăţi, care 
vorbea rareori, dar îşi vedea de treabă ca o umbră, trecând 
aproape neobservată în haosul zgomotos al vieţii de la 
Lallybroch. 

— Abia dacă am băgat-o în seamă, am spus eu, 
încercând - şi nereuşind - să-mi aduc aminte dacă mai era 
acolo la ultima mea vizită. Înţeleg că tu ai băgat-o în 
seamă. 

— Nu, a spus el şi a oftat. Nu e ceea ce crezi, 
englezoaico. 

— Nu-mi mai spune aşa. 

Am simţit că şi în urechile mele vocea îmi suna groasă şi 
înveninată. 

Jamie a scos un sunet tipic scoţian, de resemnare 
frustrată, apoi şi-a masat încheietura mâinii. 

— Ei bine, s-a întâmplat înainte de a mă preda 
englezilor... 

— Nu mi-ai povestit despre asta! 

— Ce nu ţi-am povestit? 

Părea derutat. 

— Că te-ai predat englezilor. Noi am crezut că ai fost 
prins. 

— Am fost, a spus el scurt. Dar printr-o înţelegere, pentru 
încasarea recompensei puse pe capul meu. 

A fluturat din mână, în semn că nu avea rost să dezvolte 
subiectul. 

— Nu contează, a adăugat el. 

— Puteau să te spânzure! 

Și bine ar fi făcut, a adăugat o voce slabă şi îndurerată, în 
mintea mea. 

— N-ar fi făcut-o. 

Din glasul lui a răzbătut o uşoară notă de amuzament. 

— Englezii... în fine, tu mă preveniseşi. Dar nu m-aş fi 
sinchisit, chiar dacă ar fi făcut-o. 

Nu mi-am dat seama ce voia să sugereze spunând că-l 
prevenisem, dar pe moment sigur nu-mi păsa. 


— S-o lăsăm baltă, am spus scurt. Vreau să ştiu... 

— Despre Mary. Da, ştiu. 

Şi-a trecut o mână prin păr. 

— În fine. A venit la mine în noaptea dinainte să plec. 
Eram în peşteră, înţelegi? Aproape de Lallybroch. Ea mi-a 
adus cina. Şi după aceea... a rămas. 

Mi-am muşcat limba ca să nu-l întrerup. Am simţit că 
Jamie îşi aduna gândurile şi îşi căuta cuvintele. 

— Am încercat s-o fac să plece, a reluat el povestea într- 
un târziu. Dar ea... ceea ce mi-a zis... 

Mi-a aruncat o privire; am văzut doar mişcarea capului 
lui. 

— A zis că mă văzuse cu tine, Claire, şi că ştia să 
recunoască o privire de dragoste, pentru că ea nu avusese 
niciodată parte de aşa ceva. Şi că nu voia nicidecum să mă 
facă să trădez asta. Voia doar să-mi dăruiască... un lucru 
mic. Aşa mi-a zis: un lucru mic, dar care ti-ar putea fi de 
folos, a încheiat el, iar glasul i-a sunat răguşit. Şi a fost... 
adică nu a fost... 

S-a oprit şi a făcut gestul lui caracteristic din umeri, ca şi 
cum cămaşa l-ar fi strâns. A plecat capul o clipă pe 
genunchi, pe care i-a cuprins cu braţele. 

— Mi-a oferit tandreţe, a zis el într-un târziu, atât de 
încet, încât abia dacă l-am auzit. Sper că şi eu i-am oferit 
acelaşi lucru. 

Mi-am simţit gâtul şi pieptul prea apăsate ca să pot vorbi, 
iar în ochi miau apărut lacrimi. Dintr-odată, mi-am adus 
aminte ce îmi spusese când îi operasem mâna lui Tom 
Christie, despre Inima Sacră - atât de dornic - şi nu există 
nimeni care să-l atingă. lar el trăise într-o peşteră vreme de 
şapte ani, singur. 

Între noi nu exista decât un spaţiu de două palme, dar el 
părea un hău de netrecut. 

Am întins mâna şi mi-am aşezat-o peste a lui. Vârfurile 
degetelor mele i-au atins încheieturile mari şi tăbăcite. Am 
inspirat adânc, apoi încă o dată, încercând să-mi recapăt 
vocea, care a sunat totuşi spartă. 

— l-ai oferit... tandreţe. Sunt convinsă. 

S-a întors brusc spre mine, iar faţa mi s-a lipit de haina 
lui şi am simţit stofa umedă şi aspră. Lacrimile înfloreau în 


petice mici şi calde, care dispăreau imediat în răcoarea 
ţesăturii. 

— Of, Claire, a şoptit el în părul meu. 

Am întins mâna şi i-am simţit obrajii umezi. 

— A spus că voia să te păstreze vie pentru mine. Şi a 
vorbit serios; nu voia ceva pentru sine. 

Apoi am plâns, fără reţinere. Pentru anii pustii în care am 
tânjit după atingerea unei mâini. Anii pustii în care am stat 
întinsă lângă un bărbat pe care îl înşelasem şi pentru care 
nu simţeam niciun strop de tandreţe. Pentru spaimele, 
îndoielile şi suferinţele din ziua ce tocmai se încheia. Pentru 
el şi pentru mine şi pentru Mary MacNab, care ştia ce 
înseamnă singurătatea - dar şi ce înseamnă iubirea. 

— Ţi-aş fi spus mai demult, a şoptit el, mângâindu-mă pe 
spate ca pe un copil. Dar s-a întâmplat... doar o dată. 

A ridicat din umeri neajutorat. 

— Şi n-am găsit calea. N-am ştiut cum să-ţi spun ca să 
înţelegi. 

Am suspinat, am tras aer în piept şi în final m-am ridicat, 
ştergându-mi cu grijă faţa cu un fald al rochiei. 

— Înţeleg, am spus eu; glasul îmi era gros şi înfundat, dar 
destul de sigur. Da, înţeleg. 

Şi era adevărat. Nu doar în legătură cu Mary MacNab şi 
cu ceea ce făcuse ea. Inţelegeam şi de ce Jamie îmi 
spusese acum. Nu era nevoie; nu aş fi aflat niciodată. Nu 
era nevoie decât de onestitate absolută între noi - să ştiu 
că ea există. g 

ÎI crezusem în legătură cu Malva. Însă acum nu aveam 
doar certitudine în minte, ci şi linişte în inimă. 

Am rămas aşezaţi alături. Faldurile mantiei şi ale rochiei 
mele i se întindeau peste picioare, iar simpla lui prezenţă 
mă liniştea. Undeva, aproape, a început să ţârâie un greier. 

— Înseamnă că s-a oprit ploaia, am spus eu, ascultând. 

Jamie a dat din cap, cu un sunet de confirmare. 

— Ce facem acum? am întrebat într-un târziu. 

Glasul mi-a sunat calm. 

— Descoperim adevărul - dacă se poate. 

Niciunul dintre noi n-a menţionat posibilitatea de a nu 
reuşi. M-am foit, adunându-mi poalele mantiei. 

— Atunci, mergem acasă? 


Era prea întuneric ca să-l văd, dar l-am simţit dând 
aprobator din cap, după care s-a ridicat în picioare şi mi-a 
întins mâna să mă ajute. 

— Da, mergem acasă. 


* 


Casa era pustie când am ajuns, dar doamna Bug lăsase 
pe masă o farfurie cu plăcintă cu carne, măturase podeaua, 
iar focul ardea mocnit. Mi-am scos mantia udă şi am 
atârnat-o în cui, apoi am rămas locului, neştiind ce să fac în 
continuare, de parcă m-aş fi aflat într-o casă străină, într-o 
ţară ale cărei obiceiuri nu le cunoşteam. 

Jamie lăsa impresia că se simţea la fel, dar, după un 
moment, s-a mişcat, a luat sfeşnicul de pe raftul de 
deasupra vetrei şi a aprins o lumânare cu un băț scos din 
foc. Lumina tremurătoare n-a făcut decât să accentueze 
aspectul ciudat, plin de ecouri al camerei, aşa că a rămas 
câteva clipe nehotărât, cu sfeşnicul în mână, după care l-a 
aşezat cu un bufnet în mijlocul mesei. 

— Ţi-e foame, en... englezoaico? 

Începuse să vorbească din obişnuinţă, dar s-a întrerupt, 
ridicând ochii ca să se asigure că putea din nou să-mi 
spună aşa. Am făcut efortul de a-i zâmbi, deşi îmi simţeam 
colţurile gurii tremurând. 

— Nu. Dar ţie? 

Tăcut, a clătinat din cap, apoi şi-a retras mâna de lângă 
farfurie. Uitându-se în jur ca să vadă dacă putea face 
altceva, a luat vătraiul şi a răscolit tăciunii, crăpând stratul 
negru de pe ei şi trimițând un vârtej de scântei şi funingine 
pe horn. Asta avea să strice focul, care va trebui refăcut 
înainte să ne culcăm, dar n-am spus nimic, ştia asta. 

— Parcă ne-a murit cineva din familie, am spus într-un 
târziu. E ca şi cum s-ar fi întâmplat ceva îngrozitor şi ăsta ar 
fi momentul de şoc, după care începi să trimiţi vestea către 
vecini. 

A scos un hohot trist de râs şi a lăsat vătraiul jos. 

— Nu va fi nevoie. Până dimineaţă vor şti toţi. 

Trezindu-mă în cele din urmă din nemişcare, mi-am 
scuturat fustele umede şi m-am dus alături de el, lângă foc. 


Căldura a pătruns imediat prin țesătura udă; ar fi fost o 
senzaţie liniştitoare, dar în stomac am simţit o greutate de 
gheaţă, care nu voia să se topească. Am pus mâna pe 
braţul lui, simțind nevoia de a-l atinge. 

— Nimeni nu va crede aşa ceva, am zis. 

El şi-a aşezat cealaltă mână peste a mea şi, închizând 
ochii, a zâmbit uşor, clătinând din cap. 

— Toţi vor crede, Claire, a spus el. Îmi pare rău. 


81 

— Nu-i adevărat, ce naiba! 

— Nu, sigur că nu. 

Roger a urmărit-o precaut pe Brianna, care prezenta 
semnele generale ale unui dispozitiv exploziv cu mecanism 
de declanşare instabil, şi a avut senzaţia clară că era 
primejdios să se afle în apropierea ei. 

— Târfa aia mică! îmi vine s-o strâng de gât şi să scot 
adevărul de la ea! 

Şi-a pus convulsiv degetele pe gâtul sticlei cu sirop, aşa 
că Roger a întins mâna să i-o ia înainte de a o sparge. 

— Îţi înţeleg pornirea, a spus el, dar una peste alta, mai 
bine nu. 

Brianna l-a fulgerat cu privirea, dar a cedat sticla. 

— Tu nu poţi să faci ceva? l-a întrebat ea. 

Şi el îşi pusese aceeaşi întrebare după ce auzise vestea 
despre acuzaţiile Malvei. 

— Nu ştiu, a răspuns el. Dar m-am gândit să mă duc şi 
măcar să vorbesc cu familia Christie. Şi dacă o prind 
singură pe Malva, aşa voi face. 

Deşi, gândindu-se la o discuţie între patru ochi cu Malva 
Christie, a avut senzaţia neliniştitoare că ea nu va renunţa 
cu uşurinţă la povestea ei. 

Brianna s-a aşezat, s-a uitat încruntată la farfuria cu 
prăjituri de hrişcă şi a început să le ungă cu unt. Furia ei 
lăsa treptat loc gândirii raţionale şi Roger aproape că i-a 
citit asta în ochi. 

— Dacă ai convinge-o să recunoască, a spus ea rar, ar fi 
bine. Dacă nu, următorul lucru e să afli cine a fost cu ea. 
Dacă apare vreun tip care să admită public că el ar putea fi 
tatăl - asta ar arunca îndoieli asupra poveștii ei. 

— Adevărat. 

Roger şi-a turnat cu generozitate sirop peste prăjituri, 
întrucât, chiar şi în vârtejul de incertitudine şi de nelinişte, 
se bucura de mirosul acestuia şi anticipa dulceaţa 
inegalabilă. 

— Dar şi aşa, unii tot vor rămâne convinşi de vinovăţie lui 


Jamie. Poftim. 

— Am văzut-o în pădure, sărutându-se cu Obadiah 
Henderson, a spus Bree, luând sticla. Toamna trecută. 

S-a cutremurat teatral. 

— Dacă el a fost, atunci nu mă miră că nu vrea să 
recunoască adevărul. ` 

Roger a măsurat-o cu ochi curioşi. II ştia pe Obadiah, un 
tânăr mătăhălos şi necioplit, dar care nu arăta chiar rău şi 
nu era prost. Unele femei îl socoteau o partidă bună; avea 
cincisprezece acri de pământ, pe care îl cultiva cu 
pricepere, şi era un bun vânător. Însă n-ar fi văzut-o 
niciodată pe Bree catadicsind să stea de vorbă cu el. 

— Altcineva îţi vine în minte? a întrebat ea, continuând 
să stea încruntată. 

— Păi... Bobby Higgins, a răspuns el, încă precaut. Şi 
gemenii Beardsley se cam uitau după ea, dar, sigur... 

A avut impresia neplăcută că metoda asta avea să 
culmineze cu faptul că ea îl va implora pe e/să le pună 
întrebări stânjenitoare tuturor prezumtivilor taţi - o acţiune 
care i s-a părut a fi deopotrivă inutilă şi periculoasă. 

— De ce? a întrebat Brianna, tăind cu furie teancul de 
clătite. De ce a făcut aşa ceva? Mama a fost întotdeauna 
bună cu ea. 

— Ar fi două motive, i-a răspuns Roger şi a făcut o pauză, 
închizând ochii, ca să savureze pe deplin felul în care untul 
topit şi siropul catifelat de arțar pătrundeau în hrişcă 
proaspătă şi fierbinte, apoi a înghiţit şi, cu reţinere, a 
deschis ochii. Ori tatăl real e cineva cu care nu vrea să se 
mărite - indiferent de motiv - ori a hotărât să încerce să 
pună mâna pe banii sau pe proprietatea tatălui tău, silindu-l 
să îi ofere o sumă de bani ei sau, în cel mai rău caz, 
copilului. 

— Sau şi una, şi alta. Cu alte cuvinte, nu vrea să se 
mărite cu autorul și vrea banii tatei - deşi el nu prea are. 

— Sau şi una, şi alta. 

Au mâncat în tăcere vreme de câteva minute, cu 
furculiţele râcâind în farfuriile de lemn, fiecare cufundat în 
gânduri. Jem îşi petrecuse noaptea în casa mare. După 
căsătoria lui Lizzie, Roger sugerase ca Amy McCallum să 
preia munca de menajeră şi, cum ea şi Aidan se mutaseră, 


jem stătea mai mult timp acolo, găsind în tovărăşia lui 
Aidan o alinare pentru pierderea lui Germain. 

— Nu e adevărat, a repetat ea cu îndărătnicie. Tata pur şi 
simplu nu ar... 

Însă Roger a văzut umbra de îndoială din ochii ei - şi o 
licărire de panică la gândul că ar fi putut să fie adevărat. 

— Nu, n-ar face aşa ceva, a spus el cu fermitate. Brianna, 
doar nu crezi că există vreun grăunte de adevăr în 
povestea asta? 

— Nu, sigur că nu! 

Insă a vorbit prea tare, prea vehement. Roger a lăsat jos 
furculiţa şi s-a uitat ţintă la ea. 

— Ce s-a întâmplat? Ştii ceva? 

— Nimic. 

Brianna a înfipt furculita în ultima bucată de clătită şi a 
mâncat-o. 

Roger a scos un sunet prin care îşi exprima scepticismul 
şi s-a încruntat spre mica băltoacă lipicioasă rămasă pe 
farfuria ei. Brianna punea întotdeauna prea multă miere 
sau prea mult sirop; el, mai econom, lăsa întotdeauna 
farfuria curată. 

— Nu, a spus ea. 

Şi-a muşcat buza de jos şi a înmuiat vârful unui deget în 
sirop. 

— Doar că... 

— Ce anume? 

— Nu tata, a rostit ea rar, apoi a dus degetul la gură şi a 
supt siropul. 

— Şi nu sunt sigură nici în legătură cu celălalt tată al 
meu. Doar că mă gândesc la lucruri pe care nu le 
înţelegeam la acea vreme, iar acum le înţeleg... 

S-a oprit brusc şi a închis ochii, apoi i-a deschis şi l-a 
privit pe Roger. 

— Într-o zi am scotocit prin portofelul lui. Nu spionam, ci 
doar mă distram, am scos din el toate cartelele şi alte 
lucruri şi le-am pus la loc. Intre bancnotele de un dolar, am 
găsit un bilet. Cineva îl invita la masa de prânz... 

— Destul de nevinovat. 

— Dar începea cu Dragul meu şi nu era scrisul mamei, a 
replicat ea scurt. 


— Aha. Câţi ani aveai? a întrebat-o Roger după un 
moment. 

— Unsprezece, a răspuns Brianna, desenând câteva 
modele pe farfurie cu vârful degetului. Am pus biletul înapoi 
şi totul mi-a ieşit din minte. Nu voiam să mă gândesc la 
asta - şi nu cred că am mai făcut-o până astăzi. Au existat 
câteva alte lucruri, pe care le-am văzut şi nu le-am înţeles - 
legate mai ales de felul în care se desfăşurau lucrurile între 
ei, între părinţii mei. Din când în când se întâmpla câte 
ceva şi niciodată nu ştiam ce, dar îmi dădeam seama că era 
vorba de ceva cu adevărat rău. 

A tăcut şi a oftat adânc, apoi şi-a şters degetul pe un 
şervet. 

— Bree, a rostit el încet. Jamie e un om onorabil şi o 
iubeşte mult pe mama 

— Da, tocmai asta-i problema, a zis ea moale. Aş fi putut 
jura că şi celălalt tată era. Şi el o iubea. 


x 


Nu era imposibil. Gândul revenea mereu, sâcâindu-l în 
mod neplăcut pe Roger, ca o pietricică intrată într-un 
pantof. Jamie Fraser era un bărbat onorabil, profund 
devotat soţiei lui. Şi ajunsese în culmea disperării, complet 
epuizat, când Claire fusese bolnavă. Roger se temuse 
pentru el la fel de mult ca şi pentru Claire; ochii i se 
afundaseră în orbite şi bântuise sumbru în cursul zilelor 
grele şi nesfârşite în care moartea pândise; nu mâncase, nu 
dormise şi rămăsese întreg doar datorită voinţei. 

Incercase să stea de vorbă cu el atunci, despre 
Dumnezeu şi eternitate, ca să-l împace cu ceea ce părea 
inevitabil, dar fusese respins cu o furie însoţită de ochi 
injectaţi, la simpla idee că Dumnezeu i-ar putea răpi soţia. 
A urmat o disperare extremă când Claire s-a prăbuşit într-o 
stupoare ce anunţa moartea. Nu era imposibil ca o 
consolare fizică de moment, făcută în acel vid al dezolării, 
să fi mers mai departe decât dorise vreuna dintre părţi. 

Însă acum era începutul lunii mai, iar Malva Christie era 
însărcinată în luna a şasea. Ceea ce însemna că ea 
rămăsese însărcinată în luna noiembrie. Momentul de criză 


în boala lui Claire avusese loc la sfârşitul lui septembrie; şi- 
a adus aminte perfect mirosul de câmp pârjolit din cameră 
când ea se trezise din ceea ce părea moarte sigură, cu ochii 
uriaşi şi pâlpâitori, şocant de frumoşi pe faţa ca a unui înger 
androgin. 

Bun, deci era imposibil. Niciun bărbat nu e perfect şi 
oricare ar putea ceda într-o situaţie extremă, o dată. Dar nu 
în mod repetat. Şi nu Jamie Fraser. Malva Christie minţea. 

Simţindu-se mai liniştit, Roger a coborât de-a lungul 
pârâului spre cabana familiei Christie. 

Tu nu poti să faci ceva? îl întrebase Brianna cu glas 
îndurerat. 

Prea puţine, s-a gândit el, dar trebuia să încerce. Era 
vineri; putea ţine - şi avea să o facă - o predică usturătoare 
despre relele bârfei, dar asta duminică. Însă, cunoscând 
natura umană, orice beneficiu care va rezulta din 
respectiva predică va avea o viaţă scurtă. 

Pe de altă parte, întrunirea lojii era miercuri seara. Totul 
mersese foarte bine şi nu dorea să primejduiască armonia 
fragilă a lojii abia create, riscând să se confrunte cu posibile 
nemulțumiri la şedinţă... Dar dacă exista vreo şansă ca ea 
să fie de vreun ajutor... nu ar fi util să îi încurajeze pe Jamie 
şi pe cei doi bărbaţi din familia Christie să participe la ea? 
Va propune problema spre dezbatere şi, oricât de rău ar fi, 
cunoaşterea de către opinia publică era oricum de preferat 
în locul buruienii distrugătoare a bârfei şuşotite. Socotea că 
Tom Christie va respecta procedurile şi se va comporta 
civilizat, în ciuda situaţiei delicate, dar nu era prea sigur în 
privinţa lui Allan. Fiul moştenise caracterul tatălui şi 
convingerea acestuia că avea întotdeauna dreptate, însă îi 
lipsea voinţa de fier şi autocontrolul lui Tom. 

Ajunsese aproape de cabană, care părea părăsită. A auzit 
zgomote de secure, scrâşnetul lemnelor care crăpau şi s-a 
dus în spatele casei. 

Era Malva, care, auzindu-i vorbele de salut, s-a întors, cu 
o expresie de precauţie pe faţă. Avea urme vineţii sub ochi, 
a observat el, iar pielea de pe restul corpului era lipsită de 
strălucire. O conştiinţă vinovată, a sperat el când a salutat- 
o cu un aer cordial. 

— Dacă aţi venit să mă convingeţi să-mi retrag vorbele, 


n-o să fac asta, a spus ea sec, ignorând cuvintele de salut. 

— Am venit să te întreb dacă doreşti să discuţi cu cineva, 
a spus el. 

Asta a surprins-o; a aşezat securea pe pământ, apoi şi-a 
şters faţa cu şorţul. 

— Să vorbesc? a întrebat rar, măsurându-l din ochi. 
Despre ce? 

Roger a ridicat din umeri şi i-a surâs timid. 

— Despre orice doreşti. 

Şi-a schimbat puţin accentul, adoptându-l pe cel din 
Edinburgh, care îi era mai familiar Malvei. 

— Nu cred că ai putut sta de vorbă cu cineva în ultima 
vreme, în afară de tatăl şi fratele tău - şi poate că ei nu 
sunt dispuşi să te asculte acum. 

Pe faţa ei a apărut în treacăt un surâs asemănător, care 
s-a stins. 

— Nu, ei nu ascultă. Dar nu-i nimic, n-am multe de spus, 
înţelegeţi? Sunt o târfă, ce mai e de zis? 

— Eu nu te socotesc târfă, a spus Roger cu glas reţinut. 

— A, nu? 

S-a legănat în spate pe călcâie şi s-a uitat la el 
dispreţuitor. 

— Cum altfel numiţi o femeie care îşi desface picioarele 
pentru un bărbat căsătorit? Adulteră, bineînţeles - dar tot 
târfă, cel puţin aşa mi s-a spus. 

Roger şi-a dat seama că fata voia să-l şocheze prin 
vulgaritatea deliberată. Reuşise, dar a păstrat totul pentru 
sine. 

— O femeie care a greşit, poate. lisus nu i-a vorbit cu 
asprime femeii care era prostituată; nu e treaba mea să-i 
vorbesc aşa uneia care nu este. 

— Şi dacă aţi venit ca să-mi citați din Biblie, nu vă mai 
răciţi gura degeaba, păstraţi-o ca să suflaţi în ovăzul fiert, a 
răspuns ea, iar colţurile gurii delicate au coborât într-o 
expresie de dispreţ. Am auzit dintr-astea mai mult decât 
mi-aş fi dorit. 

Asta era probabil adevărat, s-a gândit Roger. Tom 
Christie era genul de om care găseşte un verset - dacă nu 
zece - pentru orice ocazie, iar dacă n-o brutaliza fizic pe 
fiica lui, atunci sigur o făcea verbal. 


Neştiind ce să mai spună, a întins mâna. 

— Dacă-mi dai securea, termin eu treaba. 

Ridicând o sprânceană, fata i-a întins-o şi s-a retras un 
pas. Roger a aşezat o bucată de lemn pe butuc şi a 
despicat-o precis în două, apoi s-a aplecat ca să ridice alta. 
Ea l-a urmărit câteva momente, după care s-a aşezat încet 
pe o buturugă mai scundă. 

Primăvara pe munte era încă rece, purtând cu sine 
ultimele răsuflări ale iernii cu zăpezi mari. Insă munca l-a 
încălzit. N-a uitat nicio clipă că ea era acolo, dar a rămas cu 
ochii aţintiţi la lemne, la fibra lor deschisă la culoare când 
erau despicate, la rezistenţa pe care o opuneau când dorea 
să elibereze lama securii, aşa încât s-a trezit că gândurile i 
se îndreaptă spre discuţia pe care o avusese cu Bree. 

Frank Randall îi fusese - probabil - necredincios soţiei 
când şi când. Încercând să judece drept, Roger nu era 
convins că Frank putea fi învinuit, mai ales că ştia 
circumstanţele. Claire dispăruse fără urmă, lăsându-l pe 
Frank să o caute cu disperare, să jelească, iar apoi, în cele 
din urmă, să înceapă să-şi reorganizeze viaţa şi să meargă 
mai departe. După care, soţia dispărută apăruse brusc, 
suferindă, maltratată - şi gravidă cu alt bărbat. 

lar Frank Randall, din sentimentul onoarei, din dragoste 
sau pur şi simplu - din curiozitate, oare? - o primise înapoi. 
Şi-a amintit povestea spusă de Claire şi i-a fost clar că ea 
nu dorise în mod special să fie primită. Pesemne că Frank 
Randall înţelesese asta cât se poate de clar. 

Atunci, nu era deloc de mirare dacă revolta şi 
respingerea îl împinseseră când şi când spre altcineva - şi 
nu era de mirare nici că ecourile conflictelor ascunse dintre 
părinţii ei ajunseseră la Brianna, ca nişte unde seismice 
care circulă prin kilometri întregi de pământ şi de rocă, 
tresăriri produse de ridicarea nivelului magmei aflate în 
adâncurile pământului. 

De asemenea, nu era deloc de mirare, a avut el brusc 
revelaţia, că ea se arătase atât de iritată de amiciţia lui cu 
Amy McCallum. ă 

Brusc, şi-a dat seama că Malva Christie plângea. In 
tăcere, fără să-şi acopere faţa. Lacrimile i se scurgeau pe 
obraji, iar umerii i se zguduiau. Işi muşca buza de jos, dar 


nu scotea niciun sunet. 

A aruncat securea pe pământ şi s-a apropiat de ea. A pus 
cu blândeţe un braţ pe după umerii ei şi i-a sprijinit capul 
acoperit de bonetă, mângâind-o uşor cu mâna pe spate. 

— Hei, a spus el încet. Nu-ţi face griji, da? O să fie bine. 

Ea a scuturat din cap, iar lacrimile i-au scăldat faţa. 

— Nu se poate, a şoptit ea. Nu se poate. 

Dincolo de mila pe care o simţea faţă de ea, lui Roger îi 
creşteau speranţele. Orice rezerve ar fi avut faţă de intenţia 
de a-i exploata disperarea, erau depăşite de hotărârea de a 
ajunge la rădăcina problemei ei. În principal, de dragul lui 
Jamie şi al familiei lui, dar şi pentru ea, desigur. 

Nu trebuia să insiste prea mult, nu trebuia să se 
pripească. Trebuia să-i câştige încrederea. 

Aşa că a bătut-o uşor pe spate, cum făcea când Jem se 
trezea dintr-un coşmar, spunându-i lucruri neînsemnate, 
dar liniştitoare, toate fără sens, şi a simţit că ea începea să 
cedeze. Ceda, însă, ciudat, într-un mod fizic, ca şi cum 
carnea ei se deschidea, înflorind treptat sub atingerea lui. 

Ciudat şi, în acelaşi timp, bizar de familiar. Simţise asta 
din când în când cu Bree, când se întorsese spre ea pe 
întuneric, când ea nu avusese timp să se gândească, ci 
reacţionase faţă de el doar corporal. Amintirea acelui 
contact fizic l-a şocat, aşa că s-a retras puţin. A vrut să-i 
spună ceva Malvei, dar sunetul de paşi l-a făcut să se 
oprească, iar când a ridicat privirea, l-a văzut pe Allan 
Christie venind spre el iute, printre copaci, cu faţa 
întunecată ca un nor de furtună. 

— Pleacă de lângă ea! 

Roger s-a îndreptat, simţindu-şi inima bătând cu putere 
când şi-a dat brusc seama cum putea fi interpretată poziţia 
lui. 

— Ce te furişezi aici, ca un şobolan după o coajă de 
caşcaval? a strigat Allan. Îți închipui că, dacă a fost făcută 
de ruşine, acum e numai bună pentru orice ticălos pervers 
care vrea s-o aibă? 

— Am venit să-i ofer un sfat, a spus Roger cât de glacial 
a putut. Şi s-o consolez, dacă e posibil. 

— A, sigur. 

Faţa lui Allan Christie era îmbujorată, iar smocurile de păr 


de pe cap i se înălţaseră ca perii unui mistreţ pregătit să 
atace. 

— Intăriţi-mă cu vin, cu mere răcoriţi-mă*, adevărat? Pot 
să-ţi vâri în fund consolarea, MacKenzie! Cu sculă cu tot, ai 
înţeles? 

Allan tremura de furie, cu pumnii strânşi pe lângă corp. 

— Da, nu eşti cu nimic mai presus decât ticălosul de 
socru-tău ori poate - şi s-a răsucit brusc spre Malva, care 
nu mai plângea, ci doar stătea pe buturugă, cu chipul albit 
şi îngheţat - poate ai făcut-o şi cu el, nu? Aşa e, târfă ce 
eşti, i-ai avut pe amândoi? Răspunde-mi! 

Allan a ridicat mâna ca să o lovească peste faţă, dar 
Roger l-a prins de încheietură din reflex. 

Roger era atât de furios, încât aproape nu mai putea 
vorbi. Christie era puternic, însă Roger era mai masiv. Dacă 
voia, îi putea frânge încheietura tânărului. Dar s-a mulţumit 
să-şi înfigă degetele cu putere între oasele lui şi s-a simţit 
fericit văzându-l pe Christie holbându-se şi începând să 
lăcrimeze de durere. 

— Să nu-i vorbeşti astfel surorii tale, a spus Roger, nu 
foarte tare, dar clar. Şi nici mie. 

A sporit strânsoarea şi i-a îndoit mâna la spate. 

— M-ai auzit? 

Allan a pălit, respirând şuierat. Nu i-a răspuns, a reuşit 
doar să dea din cap. Roger i-a eliberat încheietura cu o 
senzaţie bruscă de repulsie. 

— N-aş vrea să aud că ţi-ai maltratat sora în vreun fel, a 
zis Roger cât de calm a putut. Dacă se va întâmpla asta, o 
să-ţi pară rău. La revedere, domnule Christie. Domnişoară 
Christie, a adăugat el către Malva, făcând o plecăciune. 

Ea nu i-a răspuns la salut, ci doar s-a uitat la el cu ochii 
aproape ieşindu-i din orbite, de şoc, cenuşii ca norii de 
furtună. Amintirea lor l-a urmărit pe Roger în timp ce 
părăsea luminişul şi intra în întunericul pădurii, întrebându- 
se dacă îmbunătăţise situaţia sau o înrăutăţise mult mai 
mult. 


39 Parafrază după Cântarea cântărilor, 2:5 (n. tr.). 


Următoarea întrunire a lojii de la Fraser's Ridge urma să 
aibă loc miercuri. Ca de obicei, Brianna s-a dus cu Jemmy la 
casa mare, luând şi coşul de lucru, şi a fost surprinsă când 
l-a găsit pe Bobby Higgins la masă, terminând de mâncat 
cina. 

— Domnişoara Brianna! 

Văzând-o, a zâmbit şi a dat să se ridice, dar ea i-a făcut 
semn să rămână pe scaun şi s-a aşezat pe banca din faţa 
lui. 

— Bobby! Mă bucur să te revăd! Am crezut că n-o să mai 
vii la noi. 

El a dat din cap cu un aer trist. 

— Da, s-ar putea să nu mai vin, cel puţin o vreme. Dar 
Înălţimea Sa a primit nişte lucruri din Anglia şi mi-a spus să 
le aduc. 

Cu o bucată de pâine, a şters cu grijă ce mai rămăsese în 
bol, adunând şi ultimele picături din sosul mâncării de pui 
gătite de doamna Bug. 

— Şi-apoi... în fine, am vrut să vin pe cont propriu. Ca s-o 
văd pe domnişoara Christie, înţelegeţi? 

— Oh. 

Brianna a ridicat ochii şi a surprins privirea doamnei Bug. 
Bătrâna s-a uitat la ea cu o expresie de neputinţă şi a 
clătinat din cap. 

— Hm. Da. Malva. Ăă... doamnă Bug, mama e sus? 

— Nu, a nighean. A fost chemată la domnul MacNeill; are 
pleurezie şi e rău. 

Abia oprindu-se să-şi tragă sufletul, şi-a scos şorţul şi l-a 
agăţat în cuier, întinzând cealaltă mână după mantie. 

— Eu plec, a leannan. Arch aşteaptă cina. Dacă mai aveţi 
nevoie de ceva, Amy e prin preajmă. 

A salutat scurt şi a dispărut. Bobby s-a uitat după ea 
mirat de purtarea ei neobişnuită. 

— S-a întâmplat ceva? a întrebat el întorcându-se spre 
Brianna şi încruntându-se uşor. 

— A... în fine. 

Adresându-i câteva gânduri nu tocmai amabile doamnei 
Bug, Brianna şi-a făcut curaj şi i-a povestit, în timp ce inima 
i se strângea văzând cum chipul tânăr şi nevinovat al lui 


Bobby devenea palid şi rigid în lumina focului. 

Nu-i venea să aducă în discuţie acuzaţia Malvei; i-a spus 
doar că ea era însărcinată. Bobby avea să afle restul de la 
Jamie destul de curând, dar în niciun caz de la ea. 

— Înţeleg, domnişoară. Da... înţeleg. 

Bobby a rămas cu ochii la bucata de pâine din mână 
câteva clipe. Apoi a lăsat-o să cadă în bol, s-a ridicat brusc 
şi s-a năpustit afară; Brianna l-a auzit icnind şi vărsând în 
tufişurile de mure din spatele bucătăriei. Nu s-a mai întors. 

A fost o seară lungă. Era limpede că mama ei va rămâne 
toată noaptea la domnul MacNeill, bolnav de pleurezie. 
Amy McCallum a stat cu ea o vreme şi au discutat 
amândouă  stânjenite despre ceea ce coseau, apoi 
menajera s-a retras la etaj. Aidan şi Jemmy, cărora li se 
îngăduise să stea până mai târziu pentru a se juca, au 
ostenit şi au adormit pe bancă. 

Brianna s-a frământat, a abandonat lucrul şi a început să 
se plimbe încoace şi încolo, aşteptând ca întrunirea lojii să 
se încheie. Voia să ajungă în patul şi în casa ei; de obicei, 
primitoare, bucătăria părinţilor i se părea acum ciudată şi 
rece, iar ea se simţea ca o străină acolo. 

Într-un târziu, a auzit paşi şi scârţâitul uşii, apoi a intrat 
Roger, cu chipul tulburat. 

— În sfârşit, a spus Brianna cu uşurare în glas. Cum a 
mers întrunirea? Au venit cei doi Christie? 

Roger a clătinat din cap. 

— Nu. A... a mers bine, aşa cred. Puțin stânjenitor, 
bineînţeles, dar, având în vedere circumstanţele, tatăl tău 
s-a descurcat bine. 

Brianna a făcut o grimasă, imaginându-şi situaţia. 

— Unde-i acum? 

— A spus că se duce să se plimbe puţin singur - şi poate 
să pescuiască. 

Roger a îmbrăţişat-o strâns, oftând. 

— Ai auzit scandalul? 

— Nu! Ce s-a întâmplat? 

— Tocmai conversam pe tema naturii universale a iubirii 
frăţeşti, când afară, aproape de cuptorul tău, a izbucnit o 
încăierare. Am ieşit toţi să vedem ce se întâmplă şi i-am 
zărit pe vărul tău lan şi pe micuțul Bobby Higgins 


rostogolindu-se prin ţărână şi încercând să se ucidă. 

— Vai de mine! 

A simţit un spasm de vinovăţie. Probabil că Bobby aflase 
totul de la cineva şi se dusese în căutarea lui Jamie, dar 
dăduse peste lan şi îi aruncase lui în cârcă acuzaţiile ce i se 
aduceau lui Jamie. Dacă i-ar fi spus ea... 

— Ce s-a întâmplat? 

— În primul rând, în bătaie s-a amestecat şi câinele lui 
lan. Tatăl tău a reuşit cu greu să-l oprească să nu-i sfâşie 
beregata lui Bobby, dar asta a pus capăt încăierării. l-am 
despărţit şi lan a fugit în pădure, cu câine cu tot. lar 
Bobby... în fine, l-am curăţat cât de cât şi l-am trimis să 
doarmă în patul lui Jemmy în noaptea asta, a adăugat 
Roger pe un ton de scuză. A spus că nu poate rămâne aici. 

Roger şi-a plimbat privirea prin bucătăria cufundată în 
umbră; Bree potolise deja focul şi îi dusese pe băieţi sus, la 
culcare; încăperea era luminată slab doar de jarul din vatră. 

— Îmi pare rău. Dormi aici? 

Brianna a clătinat din cap cu emfază. 

— Cu Bobby sau nu, vreau să merg acasă. 

— Bine, atunci. Du-te, eu o s-o chem pe Amy să tragă 
zăvorul. 

— Nu, lasă, a spus Brianna imediat. O chem eu. 

Şi înainte ca Roger să protesteze, a ieşit pe hol şi a urcat 
scara, simțind casa pustie, ciudată şi tăcută. 

NU E SFÂRŞITUL LUMII 


Ai o mare satisfacţie când smulgi buruienile din pământ. 
Chiar dacă e o corvoadă extenuantă şi nesfârşită, în ea 
există un minuscul, dar incontestabil sentiment de triumf, 
când simţi că solul cedează brusc, rădăcina îndărătnică 
iese, iar duşmanul rămâne înfrânt în mâna ta. 

Plouase recent, astfel că pământul era moale. Smulgeam 
şi rupeam cu o concentrare feroce: păpădii, iarbă-de-foc, 
lăstari de rododendroni, tussock, muhlenbergia, polygonum 
şi nalbă-târâtoare, cunoscută local şi sub numele de 
„caşcaval”. M-am oprit un moment şi am privit printre gene 
un ciulin, pe care l-am smuls după ce am înfipt cu ură 
cuțitul de plivit în pământ. 

Viţa-de-vie care urca pe palisade tocmai îşi începuse 
creşterea de primăvară, iar mugurii şi frunzuliţele de un 
verde delicat, presărate cu maroniu, apăreau din ramurile 
lemnoase, în timp ce cârceii se arcuiau ca părul meu care 
creştea - s-o bată Dumnezeu, îmi tăiase părul dinadins, ca 
să mă desfigureze! Umbra pe care o arunca viţa-de-vie 
asigura refugiu pentru  tufişuri imense dintr-o plantă 
dăunătoare, pe care o numeam „iarba nestemată” pentru 
că nu îi ştiam numele adevărat şi fiindcă avea flori 
minuscule, albe, care sclipeau ca nişte diamante printre 
frunzele verzi, delicate ca penele. Probabil era un soi de 
fenicul, dar nu dădea nici vreun bulb folositor, nici seminţe 
comestibile; era o plantă frumoasă, dar inutilă. Aşa că 
devenea genul de plantă care se răspândeşte ca focul în 
preria uscată. 

Am auzit un fâsâit şi o minge din cârpe s-a rostogolit 
până s-a oprit la picioarele mele. Zgomotul a fost urmat 
imediat de foşnete provocate de ceva mult mai mare, iar 
Rollo a trecut fulgerător pe lângă mine, înşfăcând mingea 
cu pricepere, după care s-a îndepărtat în goană; curentul 
produs de năvala lui mi-a mişcat fustele. Tresărind, am 
ridicat ochii şi l-am văzut alergând în salturi spre lan, care 
pătrunsese cu paşi uşori în grădina mea. 

A făcut un gest scurt prin care îşi cerea iertare, dar eu m- 
am lăsat pe călcâie şi i-am zâmbit, făcând eforturi să-mi 


reprim sentimentele feroce care se zbuciumau în mine. 

Evident, efortul nu a prea dat roade, pentru că l-am văzut 
încruntându-se şi şovăind când s-a uitat în ochii mei. 

— Voiai ceva, lan? l-am întrebat, renunțând la faţada de 
amabilitate. Dacă jivina asta a ta îmi dărâmă vreun stup, 
ajunge preş la uşă. 

— Rollo! a strigat lan, pocnind din degete spre câine, 
care a sărit cu graţie peste şirul de stupi făcuţi din buşteni 
găuriţi şi peste cei făcuţi din coşuri, aflaţi la capătul celălalt 
al grădinii, apoi a venit în goană până la stăpânul lui, a 
lăsat mingea la picioarele acestuia şi s-a lăsat pe labele din 
spate, iar ochii lui gălbui de lup s-au îndreptat spre mine cu 
mult interes. 

lan a ridicat mingea şi, întorcându-se, a aruncat-o pe 
poarta deschisă. Rollo a pornit după ea în viteză, iar coada 
lui mi-a amintit de a unei comete. 

— Voiam să te întreb ceva, mătuşico, a spus lan, 
întorcându-se spre mine. Deşi poate să mai aştepte. 

— Nu, nu-i nicio problemă. Acum sau altă dată e la fel de 
bine. 

Ridicându-mă cu oarecare greutate în picioare, i-am făcut 
semn să se ducă spre băncuța pe care mi-o făcuse Jamie 
într-un loc umbrit de un corn înflorit în colţul grădinii. 

— Aşadar? 

M-am aşezat lângă el după ce am scuturat resturile de 
pământ de pe spatele rochiei. 

— Hmm. Păi... 

A rămas cu ochii aţintiţi asupra mâinilor mari cu degete 
noduroase, împreunate pe genunchi. 

— Eu... 

— Doar n-ai fost expus din nou la sifilis, ia zi? l-am 
întrebat, având vie în minte amintirea ultimei mele discuţii 
cu un tânăr stângaci în aceeaşi grădină. Pentru că dacă ai 
păţit-o din nou, lan, jur că o să folosesc seringa doctorului 
Fentiman şi n-o să mă port cu blândeţe. Ai... 

— Nu, nu! s-a grăbit el să mă oprească. Nu, sigur că nu, 
mătuşă. E vorba de... de Malva Christie. 

S-a încordat când a spus asta, temându-se că o să 
folosesc cuțitul de plivit pe el, însă eu n-am făcut decât să 
inspir adânc şi să expir încet. 


— Ce-i cu ea? am întrebat, stăpânindu-mi glasul. 

— Păi... nu e vorba chiar de ea. Mai mult despre ceea ce 
a spus - despre unchiul Jamie. 

S-a oprit, a înghiţit în sec şi a inspirat încet. Tulburată 
cum eram de situaţie, nu mă prea gândisem la efectul ei 
asupra altora. Insă lan îl idolatriza pe Jamie încă de când 
era copil; mi-am închipuit că aluziile aproape unanime că 
Jamie se purta ca un laş îl deranjau profund pe lan. 

— Nu trebuie să-ţi faci griji. 

Mi-am lăsat mâna, murdară de pământ, pe braţul lui. 

— Lucrurile se vor lămuri de la sine, într-un fel sau altul. 
Aşa se întâmplă în asemenea situaţii. 

Aşa şi era, în general, dar cu mare scandal şi multe 
catastrofe. Şi în cazul în care copilul Malvei, printr-o glumă 
cosmică oribilă, se va naşte cu păr roşcat... am închis ochii 
o clipă, simțind că mă ia ameţeala. 

— Da, aşa cred şi eu, a spus lan, părând extrem de 
nesigur. Doar că... ceea ce se vorbeşte despre unchiul 
Jamie. Până şi oamenii care au fost la Ardsmuir, ei ar trebui 
să-l cunoască! Şi spun că el a... în fine, nu vreau să repet 
nimic, mătuşă, dar... nu suport să aud asta! 

Faţa lui prelungă şi nu tocmai atrăgătoare era chinuită de 
nefericire şi, brusc, m-am gândit că poate avea propriile 
îndoieli în privinţa acelei chestiuni. 

— lan, am spus cât de ferm am putut, copilul Malvei nu 
poate fi al lui Jamie. Cred că eşti convins de asta, da? 

A dat aprobator din cap, încet, dar s-a ferit să mă 
privească în ochi. 

— Sigur, a spus el încet, apoi a înghiţit în sec zgomotos. 
Dar, mătuşă... ar putea fi al meu. 

O albină se aşezase pe braţul meu. Am rămas cu ochii la 
ea, uitându-mă la venele mele prin aripile ei transparente, 
la polenul fin şi galben agăţat de perişorii minusculi de pe 
picioarele şi de pe abdomenul ei, la pulsaţia delicată a 
corpului ei în timp ce respira. 

— Vai, lan! am spus, la fel de încet ca şi el. Vai, lan! 

Stătea ţeapăn ca o marionetă, dar, când am vorbit, o 
parte din încordare a dispărut din braţul pe care ţineam 
mâna şi am văzut că închisese ochii. 

— lartă-mă, mătuşă, a şoptit el. 


Fără să scot niciun cuvânt, l-am bătut uşor pe braţ. 
Albina a zburat şi mi-am dorit cu ardoare să fiu în locul ei. 
Ar fi fost minunat să-mi văd doar de muncă, fără să mă 
gândesc la altceva sub soare. 

O altă albină s-a lăsat pe gulerul cămâăşii lui lan, iar el a 
alungat-o cu un aer absent. 

— Da, asta e, a spus, inspirând adânc şi întorcând capul 
să mă privească. Ce-ar trebui să fac, mătuşă? 

Ochii îi erau întunecaţi de suferinţă şi de îngrijorare - şi 
de ceva vecin cu spaima, mi s-a părut. 

— Ce să faci? am zis, iar glasul mi-a sunat la fel de gol 
precum îmi simţeam sufletul. lisuse H. Roosevelt Hristoase, 
lan! 

Nu voisem să-i smulg un zâmbet, iar el n-a zâmbit, dar 
parcă s-a destins puţin. 

— Da, am făcut-o, a spus el întristat. Dar... e bun făcut, 
mătuşă. Cum pot îndrepta lucrurile? 

Mi-am şters fruntea, încercând să mă gândesc. Rollo 
adusese înapoi mingea din cârpă, dar, văzând că lan nu 
avea chef de joacă, a lăsat-o jos, aproape de el şi, gâfâind, 
s-a lipit de piciorul lui. 

— Malva, am spus într-un final. Ea ţi-a spus? înainte de 
asta. 

— Crezi că am respins-o şi de aceea l-a acuzat pe unchiul 
Jamie? 

S-a uitat ironic la mine, scărpinându-l cu un aer absent 
pe Rollo. 

— Nu te-aş învinovăţi dacă ai crede aşa, mătuşă, dar nu 
e adevărat. Ea nu mi-a spus nicio vorbă despre asta. Dacă o 
făcea, mă însuram cu ea imediat. 

După ce depăşise obstacolul de început al mărturisirii, 
lan vorbea ceva mai degajat. 

— Nu te-ai gândit din capul locului să te însori cu ea? l- 
am întrebat, probabil cu o uşoară notă de asprime. 

— A... nu, a răspuns timid. Nu a fost chiar o chestiune 
de... în fine, nu m-am gândit deloc la asta, mătuşă. Eram 
beat. Prima oară, adică, a adăugat el. 

— Prima oară? De câte ori... Ba nu, nu-mi spune. Nu 
vreau să aflu detaliile neplăcute. 

Cu un gest brusc, l-am făcut să tacă, apoi mi-am 


îndreptat spatele, amintindu-mi ceva. 

— Bobby Higgins. Asta a fost...? 

A dat afirmativ din cap, coborându-şi genele, astfel că nu 
i-am putut vedea ochii. Sângele pulsa pe sub bronzul pielii. 

— Da. Asta a fost motivul. Adică, la început n-am vrut să 
mă însor cu ea. Şi totuşi, aş fi cerut-o de soţie, după ce... 
numai că am amânat şi... 

Şi-a trecut o mână peste faţă, neajutorat. 

— Cum să zic, n-o voiam de nevastă, dar o doream foarte 
mult. Ştiu cât de cumplit sună asta, dar trebuie să-ţi spun 
adevărul, mătuşă, asta e. 

A răsuflat adânc, după care a continuat. 

— O... o aşteptam. In pădure, unde venea să adune 
fructe. Nu-mi vorbea când mă vedea, ci doar zâmbea şi îşi 
ridica fustele puţin, după care se întorcea şi fugea şi... 
Doamne, alergam după ea ca după o căţea în călduri, a 
spus el cu amărăciune în glas. Însă, într-o zi, am întârziat şi 
ea nu era acolo unde ne întâlneam de obicei. Am auzit-o 
râzând ceva mai departe şi când m-am dus să văd... 

Şi-a răsucit mâinile îndeajuns de tare ca să-şi disloce un 
deget, a făcut o grimasă, iar Rollo a scheunat slab. 

— Să zicem că pruncul ar putea fi şi al lui Bobby Higgins, 
a adăugat el, crispat. 

Pe neaşteptate, m-am simţit la capătul puterilor, aşa cum 
se întâmpla când îmi reveneam după boală, ca şi cum ar fi 
fost un efort prea mare până şi să respir. M-am lăsat pe 
spate, rezemându-mă de palisade, simțind foşnetul răcoros, 
ca de hârtie, al frunzelor de viță-de-vie pe gât, care se 
legănau uşor peste obrajii mei încinşi. 

Cu capul în mâini, lan s-a aplecat înainte, iar umbrele 
verzui au jucat pe chipul lui. 

— Ce să fac? a întrebat el într-un târziu, cu glas înăbuşit, 
părând la fel de obosit ca mine. N-am nimic împotrivă să 
spun că eu... că pruncul ar putea fi al meu. Dar n-ar sluji la 
nimic, ce zici? 

— Nu, am spus eu întristată. N-ar sluji la nimic. 

Părerea oamenilor nu s-ar schimba defel, toată lumea va 
presupune că lan minte de dragul unchiului său. Nici dacă 
se căsătorea cu fata, n-ar fi... 

Mi-a venit o idee, astfel că m-am îndreptat iar de spate. 


— Ai spus că nu voiai să te căsătoreşti cu ea, nici înainte 
să afli de Bobby. De ce? am întrebat din curiozitate. 

Cu un gest neajutorat, lan şi-a ridicat capul din mâini. 

— Nu ştiu cum să spun... Ea era - era destul de frumoasă 
şi plină de viaţă, însă... nu ştiu cum să spun, mătuşă. Doar 
că, atunci când stăteam întins lângă ea, simţeam 
întotdeauna că nu îndrăznesc să adorm. 

L-am privit lung. 

— Mda, ăsta ar fi un motiv, îmi închipui. 

Însă el renunţase să se mai gândească la asta, iar acum 
stătea încruntat, împungând solul cu călcâiele mocasinilor. 

— E imposibil de spus care dintre noi a zămislit copilul, 
nu? a întrebat el brusc. Doar că... dacă ar fi al meu, l-aş 
dori. M-aş însura cu ea de dragul copilului, indiferent ce ar 
fi. Dacă e al meu. 

Bree îmi spusese pe scurt povestea lui; ştiam despre 
Emily, soţia lui din neamul mohawk, şi despre moartea fiicei 
lor. Eu însămi simţeam prezenţa primei mele fiice, Faith, 
născută moartă, dar care rămăsese mereu alături de mine. 

— Vai, lan! am şoptit şi i-am atins părul. Ai putea să-ţi dai 
seama după cum arată copilul - dar poate că nu sau nu 
imediat. 

A dat din cap şi a oftat. 

— Dacă spun că e copilul meu şi mă căsătoresc cu ea, e 
posibil ca oamenii să continue să clevetească, însă după o 
vreme... 

Vocea i s-a stins. Adevărat, bârfele puteau să înceteze 
după o vreme. Însă tot vor exista oameni care îl vor socoti 
pe Jamie răspunzător, alţii, care o vor socoti pe Malva o 
târfă, o mincinoasă sau şi una, şi alta, ceea ce chiar era, am 
ţinut să îmi reamintesc, iar acesta nu era un lucru plăcut pe 
care să-l auzi despre soţia ta. Şi cum ar fi fost viaţa lui lan, 
căsătorit în aceste împrejurări, cu o femeie în care nu putea 
avea încredere şi care - m-am gândit eu - nu-i plăcea în 
mod deosebit? 

— Ei bine, am spus, ridicându-mă în picioare, o vreme să 
nu faci nimic hotărâtor. O să vorbesc cu Jamie, te 
deranjează dacă-i povestesc? 

— Tare mult aş vrea s-o faci, mătuşă. Nu cred că 
îndrăznesc să dau ochii cu el. 


A rămas nemişcat pe bancă, cu umerii osoşi pleoştiţi. 
Rollo stătea întins la picioarele lui, cu capul mare de lup 
aşezat pe mocasinii stăpânului. L-am îmbrăţişat cu milă, iar 
el şi-a rezemat capul de mine ca un copil. 

— Nu e sfârşitul lumii, am spus eu. 

Razele soarelui atingeau creasta muntelui, iar cerul 
ardea în roşu şi în auriu, în timp ce lumina cădea în dâre 
arzătoare printre palisade. 

— Nu, m-a aprobat lan, dar fără convingere. 

Charlotte, comitatul Mecklenberg 

20 mai 1775 

Singurul aspect pe care Roger nu îl anticipase privind 
mersul istoriei era cantitatea impresionantă de alcool 
implicată. Ar fi trebuit să-şi dea seama, şi-a spus el; dacă în 
cariera academică învățase ceva, acest lucru era că toate 
discuţiile serioase se purtau în baruri. 

Birturile, tavernele, crâşmele şi bodegile din Charlotte 
făceau afaceri din plin, căci delegaţii, spectatorii şi simplii 
trecători forfoteau în ele. Cei de orientare loialistă se 
strângeau la birtul Armata Regelui, cei cu păreri diametral 
opuse, în crâşma Mistreţul Albastru, iar cei neafiliaţi şi 
indecişi rătăceau de colo până colo, trecând prin crâşma 
Gâscă şi Stridia, bodega lui Thomas, Moneda, localurile lui 
Simon, Buchanan, Mueller şi alte două-trei stabilimente 
care abia dacă îşi meritau numele de bodegi. 

Jamie le-a vizitat pe toate. Şi a băut în toate: bere tare, 
bere slabă, rom, punci, bere cu limonadă, lichior, bere 
neagră, iar bere neagră, cidru, brandy, bere cu kaki, vin cu 
rubarbă, vin din mure, cherry, băuturi făcute din pere şi 
mere şi cidru. Nu toate conţineau alcool, dar majoritatea 
da. 

Roger s-a limitat cu precădere la bere şi s-a felicitat 
pentru asta când l-a întâlnit din întâmplare pe Davy 
Caldwell, care tocmai se întorcea de la taraba unui vânzător 
de fructe cu câteva caise timpurii. 

— Domnule MacKenzie! a exclamat Caldwell, iar faţa i s-a 
luminat în semn de bun venit. N-aş fi crezut că te întâlnesc 
aici, dar de ce binecuvântare am parte...! 

— O adevărată binecuvântare, a spus Roger, strângând 
mâna preotului cu o fervoare deosebită. 

Caldwell îi căsătorise pe el şi pe Brianna, iar în urmă cu 
câteva luni îl examinase la Academia Prezbiteriană, în 
privinţa vocației lui. 

— Ce mai faceţi, domnule Caldwell? 

— Eu unul, destul de bine, însă mă doare inima pentru 


soarta sărmanilor mei fraţi! 

Caldwell a clătinat disperat din cap, arătând spre un grup 
de bărbaţi care stăteau îngrămădiţi în bodega lui Simon, 
râzând şi discutând aprins. 

— Ce va ieşi din asta, te întreb, domnule MacKenzie, ce 
va urma? 

Preţ de o clipă, Roger a ezitat, fiind tentat să îi spună 
exact ce va urma. Dar s-a mărginit să-i facă un semn lui 
Jamie - care fusese oprit de o cunoştinţă - îndemnându-l s- 
o ia înainte, fără el, apoi s-a întors să mai stea puţin cu 
Caldwell. 

— Aşadar, aţi venit la conferinţă, domnule Caldwell? a 
întrebat el. 

— Da, domnule MacKenzie, da. Am puţin speranţe că 
vorbele mele vor cântări în vreun fel, dar mă consider dator 
să vorbesc aşa cum simt şi asta voi face. 

Davy Caldwell descoperise o răspândire şocantă a 
indolenţei umane, pe care dădea vina pentru situaţia din 
acele momente, convins fiind că apatia lipsită de gândire şi 
„preocuparea ridicolă pentru comoditatea personală” din 
partea coloniştilor invitau şi provocau Coroana şi 
Parlamentul să-şi exercite puterile tiranice. 

— E o idee, desigur, a spus Roger, conştient că gesturile 
înflăcărate ale lui Caldwell atrăgeau o oarecare atenţie, 
chiar şi din partea oamenilor de pe stradă, cei mai mulţi 
predispuşi ei înşişi la dispute. 

— O idee! a exclamat Caldwell. Da, aşa e, şi asta e ideea. 
Ignoranţa, nepăsarea faţă de obligaţiile morale şi iubirea 
exagerată a comodităţii trântorului umil corespund exact - 
dar exact! - cu apetitul şi cinismul unui tiran! 

L-a fulgerat cu privirea pe un domn care, ţinându-şi 
pălăria peste faţă, se rezemase de zidul unei case, căutând 
un scurt răgaz în arşiţa amiezii. 

— Spiritul Domnului trebuie să îi mântuiască pe cei 
leneşi, să umple fiinţa omului cu activitate, echilibru şi 
conştiinţa libertăţii! 

Roger s-a întrebat dacă Davy Caldwell va considera 
războiul ce va urma o consecinţă a intervenţiei Domnului - 
şi, reflectând mai bine, a ajuns la concluzia că da. Caldwell 
era un gânditor, dar şi un înfocat prezbiterian, crezând 


astfel în predestinare. 

— Lenevia încurajează şi înlesneşte oprimarea, a explicat 
Caldwell, făcând un gest dispreţuitor spre o familie de 
spoitori care savurau un prânz în aer liber, în curtea unei 
case. Ruşinea lor şi renunţarea, acceptarea jalnică şi 
supunerea - acestea se transformă în lanţuri ale sclaviei 
făcute chiar de ei! 

— Da, desigur, a spus Roger, tuşind. 

Caldwell era un predicator renumit şi părea dornic să se 
păstreze în formă. 

— Vreţi să bem ceva, domnule Caldwell? 

Era o zi călduroasă, iar faţa rotundă a lui Caldwell, ca de 
heruvim, se înroşise excesiv. 

Au intrat în bodega lui Thomas, un local destul de 
respectabil, şi s-au aşezat la o masă cu stacane de bere 
făcută artizanal. Caldwell, la fel ca majoritatea oamenilor, 
nu socotea berea ca fiind „băutură”, spre deosebire de rom 
sau de whisky. La o adică, ce să bea? Lapte? 

Scăpat din soare şi cu o băutură răcoritoare la îndemână, 
Davy Caldwell a devenit mai puţin aprig în exprimări, dar şi 
în atitudine. 

— Slavă Cerului pentru norocul de a te întâlni aici, 
domnule MacKenzie, a spus el, inspirând adânc după ce a 
lăsat stacana pe masă. li trimisesem o scrisoare, dar fără 
îndoială că ai plecat de acasă înainte ca ea să fi sosit. 
Doream să îţi transmit o veste bună - urmează să se 
întrunească un Prezbiteriu. 

Roger a simţi că inima îl tresaltă. 

— Când? Şi unde? 

— La Edenton, la începutul lunii viitoare. Doctorul 
reverend McCorkle vine de la Philadelphia. Va rămâne acolo 
o vreme, după care îşi va continua călătoria - se duce în 
Indii, ca să încurajeze eforturile bisericii de acolo. Presupun, 
desigur, că îţi cunosc părerea - şi îmi cer iertare pentru 
modul direct în care te întreb, domnule MacKenzie - dar 
încă doreşti să fii hirotonisit? 

— Din tot sufletul. 

Caldwell a zâmbit larg şi l-a prins cu putere de mână. 

— O să-ţi aducă multă bucurie, dragul meu, foarte multă. 

Apoi s-a lansat într-o descriere amănunţită a lui 


McCorkle, pe care îl întâlnise în Scoţia, prezentând şi 
speculaţii despre situaţia religioasă din colonie. A vorbit 
despre metodism cu un oarecare respect, dar socotea că 
baptiştii Luminii Noi erau „oarecum nereglementaţi” în 
efuziunile lor de adoraţie, deşi acest lucru pornea fără 
îndoială din intenţii bune - şi, desigur, credinţa sinceră era 
un progres faţă de necredinţă, indiferent ce formă ar 
căpăta. Însă, după o vreme, a revenit la împrejurările 
actuale. 

— Ai venit cu socrul tău, din câte am înţeles? l-a întrebat 
el. Cred că l-am văzut pe stradă. 

— Adevărat, a venit şi el, l-a asigurat Roger, scotocindu- 
se într-un buzunar ca să găsească o monedă. 

Buzunarul respectiv era plin de păr de cal încolăcit; 
având o experienţă bogată ca ghid, îşi făcuse provizii 
împotriva plictiselii, aducând cu sine materiale care i-ar fi 
putut sluji la confecţionarea unei undiţe. ` 

— Aha, a făcut Caldwell, uitându-se atent la Roger. In 
ultima vreme, am auzit multe lucruri - e adevărat că a 
devenit liberal? 

— E un adevărat prieten al libertății, a răspuns Roger cu 
precauţie, apoi a tras aer în piept. Ca şi mine. 

Nu avusese ocazia să spună asta cu voce tare până 
atunci; rezultatul a fost o senzație de gol, imediat sub osul 
sternului. 

— Ha, ha, foarte bine! După cum spuneam, auzisem asta 
- Şi totuşi, există la fel de mulţi oameni care susțin altceva: 
că e conservator, loialist ca prietenii lui şi că manifestările 
în sprijinul mişcării de independenţă sunt doar un şiretlic. 

Spusele lui nu aveau tonul unei întrebări, dar 
sprâncenele stufoase şi ridicate arătau clar că, de fapt, asta 
erau. 

— Jamie Fraser este un bărbat onest, a zis Roger, după 
care şi-a golit stacana cu bere. Şi un om onorabil, a 
adăugat el, punând stacana pe masă. Şi, fiindcă tot a venit 
vorba de el, cred că ar fi cazul să mă duc să-l caut. 

Caldwell s-a uitat în jur; plutea un aer de nelinişte, 
oamenii cereau notele de plată ca să le achite. Întrunirea 
oficială a convenției urma să înceapă la ora două după- 
masă, la ferma lui Macintyre. Trecuse deja de amiază, iar 


delegaţii, vorbitorii şi spectatorii aveau să se adune treptat, 
pregătindu-se pentru o după-amiază de conflicte şi decizii. 
Senzaţia de nerăbdare revenea. 

— Bine, atunci. Transmite-i salutări din partea mea, te 
rog, deşi s-ar putea să-l întâlnesc. Şi fie ca Sfântul Duh să 
străpungă  pojghiţa de obişnuinţe şi de letargie, să 
convertească sufletele şi să înalțe conştiinţele celor care s- 
au adunat astăzi aici! 

— Amin! a spus Roger zâmbind, în ciuda privirilor 
aruncate de bărbaţii şi de femeile din jurul lor. 

L-a găsit pe Jamie în cârciuma Mistreţul Albastru, în 
compania unor bărbaţi în cazul cărora, judecând după 
discuţiile aprinse, Sfântul Duh lucrase serios la respectiva 
pojghiţă. Discuţiile celor din apropierea uşii s-au stins când 
el a intrat - nu din cauza prezenţei lui, ci pentru că în 
mijlocul localului se petrecea ceva mai interesant. 

Mai precis, Jamie Fraser şi Gerald Forbes, ambii roşii la 
faţă de căldură, patimă şi câţiva litri de băuturi diverse, 
stăteau cap în cap pe deasupra unei mese şi îşi vorbeau 
şuierând ca nişte şerpi, în gaelică. 

Doar câţiva spectatori erau vorbitori de gaelică; aceştia 
traduceau precipitaţi ideile principale ale dialogului spre 
beneficiul celorlalţi privitori. 

Insulta gaelică este o artă, una la care socrul lui excela, 
deşi Roger s-a văzut silit să admită că nici avocatul nu era 
mai prejos. Traducerile făcute de privitori nu redau în 
întregime conţinutul original; cu toate acestea, oamenii din 
local erau fascinaţi, scoțând când şi când fluierături sau 
chiote ori râzând când se arunca vreo insultă mai 
usturătoare. 

Pentru că pierduse începutul, Roger nu avea habar de la 
ce pornise confruntarea, dar în punctul în care ajunsese ea, 
schimburile de replici se concentrau asupra laşităţii şi a 
aroganţei, remarcile lui Jamie având ca subiect atacul 
condus de Forbes împotriva lui Fogarty Simms. Califica 
acest act drept o încercare josnică şi laşă de a se da mare 
pe socoteala unui om neajutorat. Apoi, Forbes, exprimându- 
se în acel moment în engleză - pentru că îşi dăduse seama 
că deveniseră centrul atenţiei pentru cei din local - a 
susţinut că prezenţa lui Jamie acolo reprezenta un afront 


nejustificat la adresa celor care susțineau cu adevărat 
idealurile libertăţii şi ale dreptăţii, deoarece toată lumea 
ştia că el era, de fapt, omul regelui, chiar dacă, precum un 
cocoş înfoiat în poiată, credea că poate prosti oamenii 
îndeajuns de multă vreme ca să poată să trădeze acele 
idealuri; dar dacă el, Fraser, îşi închipuia că el, Forbes, era 
atât de nătâng încât să se lase înşelat de trucuri vechi, 
cunoscute de oricine de pe stradă, şi de vorbe fără număr 
care nu aveau mai mult conţinut decât ţipetele 
pescăruşilor, el, Fraser, trebuia să se gândească mai bine. 

Jamie a lovit cu palma în tăblia mesei, scoțând un bubuit 
ca de tobă şi făcând paharele să zăngănească. S-a ridicat şi 
l-a fulgerat cu privirea pe Forbes. 

— Îmi pui la îndoială onoarea, domnule? a strigat, 
trecând şi el pe engleză. Pentru că, dacă mă calomniezi, hai 
să mergem afară şi să rezolvăm chestiunea pe dată, bine 
sau nu? 

Sudoarea şiroia pe faţa lată şi roşie a lui Forbes, iar ochii 
îi sticleau de furie, însă, chiar dacă era extrem de belicos, 
Roger a observat că fusese cuprins de o oarecare 
precauţie. Roger nu asistase la încăierarea din Cross Creek, 
dar lan îi povestise detaliile, râzând să se prăpădească. 
Ultimul lucru pe care şi l-ar fi dorit Forbes era un duel. 

— Dar ai onoare care să fie calomniată, domnule? a 
întrebat retoric Forbes, ridicându-se în picioare, de parcă s- 
ar fi pregătit să se adreseze juraţilor din sala de judecată. 
Vii aici şi te dai măreț, bei cot la cot cu noi şi te porţi ca un 
marinar ajuns la mal cu bani mulţi în buzunar - dar avem 
noi vreo dovadă că spusele tale sunt altceva decât vorbe-n 
vânt? Eu aşa zic, domnule, vorbe-n vânt! 

Sprijinindu-se cu ambele mâini de masă, Jamie s-a ridicat 
şi l-a privit pe Forbes printre gene. Roger văzuse cândva o 
asemenea privire aţintită asupra lui. Fusese urmată imediat 
de un soi de haos obişnuit într-o tavernă din Glasgow 
sâmbăta seara - doar că mai violent. Singurul lucru pentru 
care se simţea recunoscător era că Forbes nu auzise nicio 
vorbuliţă din acuzaţia Malvei Christie, pentru că ar fi văzut 
deja sânge vărsat pe podeaua localului. 

Jamie s-a îndreptat încet şi a dus mâna stângă spre talie. 
S-au auzit exclamaţii, iar Forbes a pălit. Insă Jamie dusese 


mâna spre taşcă, nu spre pumnal, şi a vârât degetele în ea. 

— In privinţa asta... domnule... a spus el cu glas jos şi 
măsurat, care s-a auzit în tot localul, m-am exprimat clar. 
Susţin libertatea şi, de aceea, îmi pun la bătaie numele, 
averea - a scos mâna din taşcă şi a trântit pe masă o pungă 
mică, două monede de o guinee din aur şi o piatră 
prețioasă - precum şi sfânta mea onoare. 

Cei din încăpere au amuţit, cu ochii aţintiţi asupra 
diamantului negru, care sclipea, radiind o lumină 
amenințătoare. Jamie a tăcut preţ de trei bătăi de inimă, 
apoi a inspirat adânc. 

— Există cineva aici care mă socoteşte mincinos? a 
întrebat el. 

Din câte se părea, vorbele fuseseră adresate celor din 
încăpere, însă Jamie a rămas cu ochii ţintă la Forbes. 
Avocatul avea faţa roşie cu pete cenuşii, ca o stridie în 
descompunere, dar nu a scos o vorbă. 

Jamie s-a oprit o clipă, şi-a plimbat privirea prin tavernă, 
apoi şi-a adunat punga, banii şi diamantul şi a ieşit. Ceasul 
oraşului bătea ora două, iar sunetele răsunau lent şi apăsat 
în aerul umed. 


L'OIGNON-INTELLIGENCER 

Pe data de 20 a acestei luni, în oraşul Charlotte, s-a 
întrunit un Congres, alcătuit din delegați din comitatul 
Mecklenberg, în scopul de a discuta problema relațiilor 
actuale cu Marea Britanie. După deliberările cuvenite, s-a 
propus şi s-a aprobat o declarație, ale cărei prevederi sunt 
prezentate mai jos: 

Oricine se face complice direct ori indirect ori susține în 
orice mod, formă sau manieră încălcarea primejdioasă şi 
inacceptabilă a drepturilor noastre de către M. Britanie este 
duşman al acestui comitat, al Americii şi al drepturilor 
fireşti şi inalienabile ale omului. 

Noi, cetățenii comitatului Mecklenberg, dizolvăm prin 
prezentul act legăturile politice care ne uneau de fara- 
Mamă şi, prin urmare, ne disociem de orice credință faţă de 
Coroana britanică şi renegăm orice legături politice, 


contracte sau asocieri cu națiunea care a călcat în picioare 
drepturile şi libertățile noastre şi a vărsat în mod inuman 
sângele patrioților americani nevinovați la Lexington. 

Prin prezentul act, ne declarăm un popor liber şi 
independent, suntem şi ar trebui să fim de drept o asociere 
suverană şi autonomă, nesupusă controlului niciunei puteri 
în afara celei a lui Dumnezeu şi a guvernării generale a 
Congresului, la a cărui independenţă civilă şi religioasă ne 
angajăm în mod solemn să cooperăm, punându-ne chezăşie 
viețile, averile şi cea mai sacră onoare. 

întrucât în prezent suntem conştienţi de inexistența 
vreunei legi sau a împuterniciților legali, civili sau militari în 
acest comitat, prin prezentul document decretăm şi 
adoptăm ca reguli generale de viață toate şi fiecare dintre 
fostele noastre legi - cu menţiunea că în niciun caz Coroana 
Marii Britanii nu poate fi considerată ca deținând drepturi, 
privilegii, imunităţi sau autoritate. 

De asemenea, se decretează că fiecare dintre ofițerii 
militari din acest comitat este repus în fosta sa poziție de 
comandă şi autoritate, urmând a acţiona în conformitate cu 
prezentele reglementări. lar fiecare membru prezent la 
această delegație va deveni de azi înainte funcţionar civil, 
de exemplu, judecător de pace sub titulatura de Om al 
Comitetului, pentru a iniția procese, a audia şi a hotări în 
toate chestiunile litigioase potrivit legilor adoptate - pentru 
menţinerea păcii, a unității şi a armoniei în acest comitat - 
şi poate să folosească orice metodă pentru a răspânai 
iubirea de patrie şi dorința de libertate în întreaga Americă, 
până la data la care în această provincie se va instaura un 
guvern mai bine organizat. O parte dintre membrii prezenți 
vor alcătui un Comitet de siguranță publică pentru acest 
comitat. 

De asemenea, un exemplar al acestor hotărâri va fi trimis 
de urgență către preşedintele Congresului Continental ce 
se va întruni la Philadelphia, spre a fi prezentat acelui 
organism. 

Un dobitoc - ori un copil - lăsase deschisă poarta grădinii 
mele. Am alergat pe potecă, sperând că nu stătea aşa de 
multă vreme. Dacă rămăsese deschisă peste noapte, 
căprioarele ar fi mâncat probabil fiecare căpăţână de 
salată, ceapa şi plantele cu bulbi de acolo, fără a mai vorbi 
de faptul că ar fi distrus... 

Am tresărit şi am scos un mic țipăt. Ceva ca un ac de 
pălărie încins zdravăn m-a înţepat în gât şi, din reflex, m- 
am lovit cu palma în acel loc. O împunsătură electrică în 
tâmplă m-a făcut să văd alb în faţa ochilor, apoi să privesc 
prin negura lacrimilor, după care a urmat o înţepătură 
aprigă în îndoitura cotului. Albine. 

Împleticindu-mă, m-am îndepărtat de potecă şi mi-am 
dat seama că aerul era înţesat de albine, agitate şi gata să 
înţepe. M-am năpustit prin desişuri, abia reuşind să văd 
ceva din cauza lacrimilor, conştientă prea târziu de băzâitul 
gros al unui stup aflat în stare de război. 

Un urs! La naiba, pătrunsese un urs! în jumătatea de 
secundă dintre prima înţepătură şi a doua, zărisem unul 
dintre stupii făcuţi din buturugi zăcând pe o parte în ţărână, 
imediat după poartă, cu fagurii şi mierea împrăştiate ca 
nişte măruntaie. 

M-am furişat pe sub crengi şi m-am aruncat într-o parcelă 
cu cârmâz, gâfâind şi blestemând până la incoerenţă. 
Înţepătura de la gât zvâcnea feroce, iar cea de la tâmplă 
făcuse pielea să mi se umfle deja, până la pleoapă. Am 
simţit ceva târându-mi-se pe gleznă şi am lovit insecta din 
reflex, înainte de a mă înţepa. 

Clipind, mi-am şters lacrimile din ochi. Câteva albine au 
trecut în zbor printre florile galbene din faţa mea, agresive 
ca nişte avioane de luptă. M-am strecurat ceva mai 
departe, încercând în acelaşi timp să mă îndepărtez, să-mi 
scutur părul şi rochia, ca să nu fi rămas vreo albină prinsă 
în hainele mele. 

Gâfâiam ca un motor cu aburi, cutremurându-mă din 
cauza adrenalinei şi a furiei. 


— Mama naibii... Urs nenorocit... Lua-l-ar naiba... 

Primul impuls puternic a fost să mă năpustesc înainte, 
răcnind şi fluturându-mi poalele rochiei, sperând să sperii 
ursul. Însă un impuls la fel de puternic, dictat de 
autoconservare, a câştigat disputa. 

M-am ridicat în picioare şi, rămânând aplecată ca să mă 
feresc de albinele furioase, mi-am croit drum prin desişuri 
spre deal, voind să ocolesc grădina şi să cobor pe cealaltă 
parte, departe de stupii răvăşiţi. Puteam să revin pe acolo 
până la potecă şi să cobor spre casă, de unde puteam 
chema ajutoare - de preferinţă înarmate - ca să alung 
monstrul, înainte ca el să distrugă şi restul stupilor. 

Nu avea niciun rost să nu fac zgomot, aşa că, gâfâind de 
furie, am spintecat tufişuri şi m-am împiedicat de buşteni 
căzuţi. Am încercat să zăresc ursul, însă viţa-de-vie 
crescuse excesiv pe palisade, prea deasă ca să îmi permită 
să văd altceva decât frunze îngălbenite şi umbre. Imi 
simţeam o parte a feţei ca şi cum ar fi luat foc, iar zvâcnete 
de durere treceau prin nervul trigemen la fiecare bătaie de 
inimă, făcându-mi muşchii să tresară şi ochii să-mi 
lăcrimeze îngrozitor. 

Am ajuns pe potecă puţin mai jos de locul unde fusesem 
înţepată de prima albină - coşul de grădinărit era acolo 
unde îl scăpasem din mână, iar conţinutul lui se 
împrăştiase. Am înşfăcat cuțitul pe care îl foloseam pentru 
orice, de la toaletarea copacilor până la scoaterea 
rădăcinilor; era unul rezistent, cu o lamă lungă de 
cincisprezece centimetri şi, cu toate că n-ar fi impresionat 
un urs, mă simţeam în siguranţă avându-l asupra mea. 

Pregătită s-o rup la fugă, am aruncat o privire spre 
poarta deschisă, dar nu am văzut nimic. Stupul distrus 
zăcea aşa cum îl văzusem de la început, fagurii din ceară 
fiind sparţi şi striviţi, iar mirosul de miere plutea apăsător în 
aer. Însă fagurii nu erau împrăştiaţi; pilonii din ceară încă 
stăteau lipiţi de baza din lemn, expusă, a stupului. 

O albină a trecut bâzâind ameninţător pe lângă mine, aşa 
că m-am aplecat brusc, dar nu am rupt-o la fugă. Se lăsase 
liniştea. Am încercat să nu mai gâfâi, m-am străduit să aud 
ceva dincolo de bubuiturile propriului puls. Urşii nu păstrau 
liniştea; nici nu aveau nevoie. Trebuia să aud cel puţin 


pufnete şi zgomote produse de înghiţire, foşnet de frunze 
rupte, plescăitul limbii lui lungi. N-am auzit nimic. 

Precaută, m-am deplasat în susul potecii, pas după pas, 
pregătită să fug. Oare aş fi reuşit asta dacă apărea ursul? 

Am tras cu urechea cât de atent am putut, dar nu am 
auzit decât foşnetul frunzelor de viță-de-vie şi băzâitul 
albinelor iritate, acum redus la un zumzăit slab, în timp ce 
se adunau în straturi groase peste resturile fagurilor. 

Dispăruse. Aşa trebuie să se fi întâmplat. Incă 
prevăzătoare, m-am apropiat ţinând cuțitul în mână. 

Am simţit miros de sânge şi am văzut-o în aceeaşi clipă. 
Zăcea în stratul de salată, cu rochia desfăcută ca o floare 
gigantică de culoare ruginie înflorind între căpăţânile de 
salată verde. 

Am îngenuncheat lângă ea fără să-mi amintesc dacă o 
atinsesem, carnea braţului ei era caldă când am prins-o de 
încheietura mâinii - ce oase mici şi fragile! - dar moale, n- 
am simţit pulsul - Sigur că nu, mi-a spus observatorul 
lăuntric, detaşat, are beregata tăiată, sângele a curs peste 
tot, dar poți să vezi că artera nu mai palpită; e moartă. 

Goi de orice expresie, ochii Malvei erau deschişi cu 
uimire, iar boneta îi căzuse de pe cap. Am strâns-o mai tare 
de încheietura mâinii, ca şi cum aş fi putut să îi găsesc 
pulsul interior, să descopăr vreo urmă de viaţă... şi am 
găsit-o. Umflătura pântecului ei se mişca foarte slab, aşa că 
i-am lăsat imediat mâna flască să cadă, am luat cuțitul pe 
care îl aveam la mine şi i-am prins poalele rochiei. 

Am acţionat fără să gândesc, fără teamă, fără îndoieli - 
nu existau decât cuțitul şi încordarea, desfacerea cărnii şi o 
slabă posibilitate, panica produsă de nevoia absolută... 

l-am spintecat pântecul de la buric până la pubis, 
împungând cu putere prin muşchii înmuiaţi, am atins uterul, 
dar nu mai avea nicio importanţă, am tăiat cu repeziciune 
şi atenţie prin peretele lui, am aruncat cuțitul şi mi-am 
vârât adânc mâinile în străfundul Malvei Christie, care era 
caldă ca sângele, şi am prins copilul, trăgând cu putere şi 
răsucindu-l, în frenezia mea de a-l elibera, de a-l aduce la 
viaţă salvându-l de la o moarte sigură, zbătându-mă să-l 
scot la aer, să-l ajut să respire... Corpul Malvei s-a 
cutremurat şi s-a mişcat când am tras de copil, iar 


membrele ei s-au zbătut ca urmare a forţei exercitate de 
mine. 

Copilul s-a eliberat cu rapiditatea unei naşteri, iar eu m- 
am apucat să şterg sângele şi mucusul de pe faţa lui 
acoperită de placentă, apoi i-am suflat aer în plămâni, 
încet, încet, pentru că aşa trebuie, căci alveolele plămânilor 
sunt ca nişte pânze de păianjen, extrem de delicate. l-am 
comprimat pieptul, care-mi încăpea în palmă, apăsam doar 
cu două degete şi am simţit minuscula pornire a inimii lui, 
precum un arc de ceas, am simţit mişcarea, micile zbateri, 
o luptă instinctivă. Şi am simţit cum scade licărul, mica 
scânteie de viaţă, şi am strigat îndurerată, ducând corpul 
minuscul, ca al unei păpuşi, şi cald încă, la piept. - Nu muri, 
am spus, nu muri, nu te duce, te rog să nu mori. Însă 
vibrația s-a stins, devenind o licărire albăstruie, care a 
părut să-mi lumineze palmele o clipă, după care a scăzut ca 
flacăra unei lumânări pe sfârşite, până la negreala mucului 
fumegând, până la cea mai slabă urmă de lumină - apoi 
totul s-a întunecat. 

Când m-au găsit, stăteam încă în soarele puternic, 
plângând, plină de sânge, cu corpul băieţelului în poală şi 
cu cadavrul măcelărit al Malvei lângă mine. 


85 
MIREASA FURATĂ 


Trecuse o săptămână de la moartea Malvei şi încă nu 
exista nici cel mai mic indiciu despre cine ar fi putut s-o 
ucidă. In jurul nostru pluteau şoapte, priviri lungi şi o 
negură palpabilă de suspiciune şi, în ciuda eforturilor 
disperate depuse de Jamie, nu s-a găsit nimeni care să ştie 
- sau să spună - ceva care să ne fie de folos. 

Am observat încordarea şi frustrarea crescând zi de zi în 
Jamie şi mi-am dat seama că acestea trebuiau să se 
elibereze cumva. Dar nu aveam habar cum. 

Intr-o miercuri, după micul dejun, Jamie a rămas 
încruntat la fereastra biroului său, după care a lovit cu 
putere în masă, cu o brutalitate care m-a făcut să tresar. 

— Am ajuns la limita răbdării omeneşti, a spus el. Incă un 
moment ca ăsta şi o iau razna! Trebuie să fac ceva şi voi 
face. 

Fără să aştepte un răspuns, s-a dus la uşă, a deschis-o 
furtunos şi l-a strigat pe Joseph. 

Mirat, palid, mânjit de funingine şi, în general, neîngrijit, 
domnul Wemyss a ieşit din bucătărie, unde curăţase hornul 
sub îndrumările doamnei Bug. 

Jamie n-a luat în seamă urmele de funingine lăsate de el 
pe podeaua biroului - arsese covorul de acolo - şi l-a țintuit 
pe domnul Wemyss cu o privire poruncitoare. 

— O mai vrei pe femeia aia? l-a întrebat. 

— Femeie? 

Domnul Wemyss era nedumerit, lucru firesc. 

— Poftim? Ah... Vă referiţi la Fraiilein Berrisch? 

— Dar la care alta? O vrei? a repetat Jamie. 

Trecuse foarte multă vreme de când îl întrebase cineva 
pe domnul Wemyss ce dorea, aşa că i-a trebuit ceva timp 
ca să îşi revină din şoc. Imboldit aproape brutal de Jamie, s- 
a văzut silit să renunţe a mai spune că prietenele lui 
Fraiilein erau neîndoielnic cele mai pricepute ca să se 
îngrijească de fericirea ei şi că el, cu sărăcia lui, n-ar fi fost 
un soţ demn de ea, după care, în cele din urmă, a 
recunoscut fără să vrea că, ei bine, dacă Fraiilein nu s-ar 


arăta dezgustată de acea perspectivă, poate că... în fine... 
într-un cuvânt... 

— Da, domnule, a spus el, părând îngrozit de propria-i 
îndrăzneală. O vreau. Foarte mult! a exclamat el. 

— Bine. 

Incântat, Jamie a dat aprobator din cap. 

— Atunci, o să mergem s-o aducem aici. 

De uimire, domnul Wemyss a rămas cu gura căscată; la 
fel am păţit şi eu. Jamie s-a întors spre mine, dând ordine 
cu încrederea şi cu acea joie de vivre“ a unui căpitan care 
întrevede un profit uriaş. 

— Englezoaico, du-te şi găseşte-l pe lan cel Tânăr, te rog. 
Şi spune-i doamnei Bug să pregătească mâncare pentru o 
călătorie de o săptămână, pentru patru oameni. Şi după 
aceea, adu-l şi pe Roger Mac; vom avea nevoie de un 
pastor. 

Şi-a frecat mâinile cu satisfacţie, apoi l-a bătut pe domnul 
Wemyss pe umăr, ridicând un norişor de funingine din 
haina lui. 

— Du-te să te dichiseşti, Joseph, i-a spus. Şi piaptănă-te! 
Mergem să-ţi furăm mireasa. 


x 


— „Şi pune-i pistolul în piept, în piept”, a intonat lan cel 
Tânăr. „Căsătoreşte-mă, părinte, altfel o să-ţi fiu eu părinte 
- altfel o să-ţi fiu eu părinte”. 

— Adevărat, a spus Roger, punând capăt cântecului, în 
care un tânăr îndrăzneţ, pe nume Willie, merge călare cu 
prietenii lui ca să răpească şi să se însoare cu forţa cu o 
tânără care se dovedeşte şi mai îndrăzneață. Sper să fim 
ceva mai capabili decât Willie la miez de noapte, ce zici, 
Joseph? 

Spălat, îmbrăcat decent şi aproape trepidând de emoție, 
domnul Wemyss i-a aruncat o privire care spunea că nu 
pricepe nimic. Roger a zâmbit şi a strâns cureaua desagii 
de la şa. 

— Sub ameninţarea pistolului, tânărul Willie îl obligă pe 


40 Bucurie de a trăi, în Ib. Fr. În orig. (n. tr.). 


preot să-l cunune cu o femeie, i-a explicat el domnului 
Wemyss, dar, când îşi duce mireasa furată la pat, ea nu-l 
vrea şi, oricât încearcă el, nu reuşeşte să o convingă. 

— „Aşa că du-mă acasă, Willie, fecioară cum am venit - 
fecioară cum am venit!” cânta lan. 

— Bagă de seamă, a spus Roger prevenitor spre Jamie, 
care aşeza desagile lui pe spinarea lui Ghedeon, dacă 
Fraiilein nu doreşte... 

— Cum adică să nu dorească să-l ia de soţ pe Joseph? 

Jamie l-a bătut pe spate pe domnul Wemyss, apoi s-a 
aplecat să-l ajute să urce în şa. 

— Nu văd cum o femeie care are un pic de minte ar 
întoarce spatele unei asemenea şanse, nu, a charaid? 

S-a uitat în jur prin luminiş să vadă dacă totul e în regulă, 
după care a urcat treptele în fugă şi m-a sărutat scurt de 
rămas-bun, apoi a coborât în grabă ca să încalece pe 
Ghedeon, care, de astă dată, părea docil şi n-a încercat să-l 
muşte. 

— Rămâi cu bine, mo nighean donn, a spus Jamie, 
zâmbindu-mi. 

Apoi au plecat în duduit de copite, ca o bandă de jefuitori 
din Highlanas, iar chiotele asurzitoare scoase de lan au 
răsunat dintre copaci. 


Lucru destul de ciudat, plecarea bărbaţilor a părut să mai 
liniştească puţin lucrurile. Discuţiile au continuat într-o 
atmosferă de bună dispoziţie - dar, în absenţa lui Jamie şi a 
lui lan, care să slujească drept paratrăsnet, ele scânteiau 
slab ici şi colo, ca focul Sfântului Elmo, sfârâind, fâsâind şi 
zburlindu-le părul tuturor, dar rămânând în esenţă un 
fenomen inofensiv, dacă nu era atins direct. 

Casa dădea mai puţin senzaţia unei fortărețe sub asediu, 
devenind mai curând ochiul unui uragan. 

Pe de altă parte, cum domnul Wemyss era plecat, Lizzie 
a venit în vizită, aducându-l pe micuțul Rodney Joseph, aşa 
cum era numit copilul - după ce Roger se opusese ferm 
când tinerii taţi sugeraseră cu entuziasm ca el să fie 
botezat Tilgath-pileser sau Ichabod. Micuța Rogerina 


supravieţuise cu bine, căci acum i se spunea Rory, însă 
Roger refuzase din răsputeri să audă că un copil este 
botezat cu un nume care să determine apoi lumea să-i 
spună Icky. 

Rodney părea un copil simpatic, în parte pentru că nu-şi 
pierduse deloc expresia de uimire din ochii mari şi rotunzi, 
care îl făcea să arate încântat de tot ce spuneau cei din 
jurul lui. Uimirea lui Lizzie de la naştere se transformase 
într-o încântare care ar fi eclipsat-o cu totul pe a lui Jo şi a 
lui Kezzie, dacă aceştia n-ar fi împărtăşit-o din plin. 

Dacă nu era oprit cu forţa, fiecare dintre ei putea vorbi 
jumătate de ceas despre activitatea măruntaielor lui 
Rodney, cu vioiciunea până atunci rezervată discuţiilor 
despre noi capcane şi despre lucrurile ciudate descoperite 
în stomacul animalelor pe care le uciseseră. Se părea că 
mistreţii mâncau aproape orice; la fel şi Rodney. 

După câteva zile de la plecarea bărbaţilor în expediţia lor 
matrimonială, Brianna a venit cu Jemmy în vizită, iar Lizzie 
l-a adus pe Rodney. Amândouă au stat cu mine şi cu Amy 
McCallum în bucătărie, unde am petrecut o seară plăcută, 
cosând la lumina focului, admirându-l pe Rodney, stând cu 
ochi oarecum neglijenţi asupra lui Jemmy şi a lui Aidan - iar 
după o oarecare explorare precaută, ne-am dedicat cu totul 
evaluării populaţiei masculine de la Ridge, analizând şi 
încercând să descoperim suspecti. 

Desigur, eu aveam un interes personal şi dureros în 
această privinţă, însă celelalte trei femei se declarau ferm 
de partea dreptăţii - cu alte cuvinte, a oamenilor care 
refuzau să ia în calcul ideea că eu sau Jamie am fi putut 
avea vreo legătură cu uciderea Malvei Christie. 

Pe mine toate speculaţiile de acum mai degrabă mă 
linişteau. Desigur, cercetasem mereu în sinea mea tot felul 
de ipoteze - lucru extrem de epuizant. Nu numai că era 
neplăcut să-mi imaginez fiecare bărbat pe care îl 
cunoşteam în rolul unui ucigaş cu sânge-rece, dar procesul 
mă obliga continuu să îmi imaginez cum se petrecuse crima 
şi să retrăiesc momentul în care o găsisem pe Malva. 

— Chiar nu mi-ar plăcea să cred că ar putea fi Bobby, a 
spus Bree, încruntându-se în timp ce punea un ou de cârpit 
în călcâiul unei şosete. Pare un băiat tare de treabă. 


Lizzie a coborât bărbia, strângând din buze. 

— A, da, e un flăcău de treabă, a zis ea. Dar s-ar putea 
spune că are sângele cam înfierbântat. 

Ne-am uitat la ea. 

— Mda, a explicat ea cu glas stăpânit. Nu l-am lăsat, dar 
el a încercat din greu. lar când i-am spus că nu vreau, s-a 
dus şi a dat cu piciorul într-un copac. 

— Şi soţul meu făcea asta câteodată, dacă îl refuzam, a 
spus Amy, gânditoare. Dar sunt convinsă că nu mi-ar fi tăiat 
beregata. 

— Da, dar Malva nu l-a refuzat, oricine ar fi fost, a 
subliniat Bree, mijindu-şi ochii ca să bage aţă în acul de 
cârpit. Asta a fost problema. A ucis-o pentru că era gravidă 
şi se temea că ea le va spune tuturor. 3 

— Întocmai! a spus Lizzie cu un aer triumfător. Înseamnă 
că nu putea fi Bobby, adevărat? Pentru că atunci când tata 
l-a alungat... 

Pe fața ei a trecut scurt o umbră când a adus vorba de 
tatăl ei, care nu-i adresase încă nicio vorbă şi nici nu 
recunoscuse naşterea lui Rodney. 

— Nu s-a gândit să se însoare cu Malva? lan a spus că 
voia să facă asta. Şi dacă ea ar fi rămas grea cu el, tatăl ei 
ar fi obligat să fie de acord, nu-i aşa? 

Socotind argumentul convingător, Amy a dat aprobator 
din cap, dar Bree avea obiecţii. 

— Da, dar ea a insistat că nu era copilul lui. Şi Bobby a 
vărsat în tufişurile de mure când a aflat că ea era - a strâns 
un moment din buze - ei bine, nu a fost deloc fericit. S-ar 
putea s-o fi ucis din gelozie, nu credeţi? 

Lizzie şi Amy au scos sunete care exprimau îndoiala - 
ambele îl plăceau pe Bobby - dar erau silite să admită şi o 
asemenea posibilitate. 

— Eu mă întreb dacă nu o fi vorba de vreun bărbat mai 
vârstnic, am spus oarecum şovăitor. Unul căsătorit. Toată 
lumea ştie despre tinerii care se arătau interesaţi de ea, dar 
am văzut şi destui bărbaţi căsătoriţi aruncându-i ocheade. 

— Eu îl propun pe Hiram Crombie, a sărit imediat Bree, 
înfigând acul în călcâiul şosetei. 

Toată lumea a râs, darea a clătinat din cap. 

— Vorbesc serios. Cei sobri şi religioşi au întotdeauna 


sertare secrete ticsite cu lenjerie de damă şi profită de 
băieţii din cor. 

Amy a rămas cu gura căscată. 

— Sertare ticsite cu lenjerie de damă? a întrebat ea. Cum 
asta? Cămăşi şi corsete? Ce-ar putea face cu ele? 

Brianna a roşit, pentru că uitase ce public avea. A tuşit, 
dar nu prea avea o cale de ieşire convingătoare. 

— În fine... Mă gândeam la lenjeria franţuzoaicelor, a 
explicat ea şovăind. Adică... lucruri din dantelă. 

— A, franţuzoaicele, a spus Lizzie, dând din cap cu un aer 
cunoscător. 

Toată lumea ştia despre reputaţia franţuzoaicelor - dar 
eu mă îndoiam că, în afară de mine, vreo femeie de la 
Frasef's Ridge văzuse vreuna. Ca să fac uitată gafa lui Bree, 
le-am povestit despre La Nestle, amanta regelui Franţei, 
care îşi găurise sfârcurile şi apăruse la curte cu sânii 
dezgoliţi, cu cercei de aur prinşi în ei. 

— Dacă o mai ţin aşa câteva luni, a spus Lizzie sumbru, 
coborându-şi privirea spre Rodney, care sugea cu ardoare 
la sânul ei, cu pumnii mici strânşi de efort, o să pot face şi 
eu asta. O să le spun lui Jo şi lui Kezzie să-mi cumpere şi 
mie nişte cercei din ăia, după ce o să vândă pieile, ce 
ziceţi? 

În toiul hohotelor de râs ce au urmat, sunetul unei bătăi 
în uşa din faţă a trecut neobservat. Sau aşa s-ar fi 
întâmplat, dacă Jemmy şi Aidan, care se jucau în biroul lui 
Jamie, nu ar fi auzit şi nu ar fi venit valvârtej în bucătărie să 
ne anunţe. 

— Mă duc eu. 

Bree şi-a lăsat lucrul din mână, însă eu eram deja în 
picioare. 

— Ba nu, mă duc eu. 

l-am făcut semn să se aşeze, am luat o lumânare şi am 
mers pe holul întunecat, simțind că inima îmi bate mai 
repede. Vizitatorii sosiți după căderea întunericului aveau 
întotdeauna o urgenţă de un fel sau altul. 

Aşa era cazul şi acum, dar nu ceea ce îmi închipuisem. 
Preţ de un moment, nici măcar n-am recunoscut-o pe 
femeia înaltă, palidă şi trasă la faţă, care abia se ţinea pe 
picioare pe verandă. Apoi ea a şoptit: 


— Frau Fraser? Pot... pot să intru? 

Şi mi-a căzut în braţe. 

Zgomotul le-a făcut pe celelalte femei să-mi sară în 
ajutor. Am dus-o în bucătărie pe Monika Berrisch - pentru 
că, într-adevăr, era prezumtiva mireasă a domnului 
Wemyss - şi am întins-o pe bancă, am acoperit-o cu o 
pătură şi i-am dat să bea lichior de palmier fierbinte. 

Şi-a revenit repede - de fapt, nu suferea de nimic, însă 
era extenuată şi flămândă - iar în scurt timp a putut să se 
aşeze la masă ca să mănânce supă, după care ne-a explicat 
motivul sosirii ei neaşteptate. 

— Am stat la sora soţului meu, a povestit ea, închizând 
ochii, extaziată de aroma supei de mazăre cu şuncă. Nu m- 
a vrut niciodată acolo, iar când bărbatul ei a avut un 
accident urât şi şi-a pierdut căruţa, n-au mai fost bani ca să 
ne întreţinem toţi, iar ea nu mă voia acolo. 

A mai spus că-i fusese dor de Joseph, dar nu găsise nici 
tăria, nici mijloacele de a rezista opoziţiei familiei sale şi de 
a insista să se întoarcă la el. 

— Da? 

Lizzie o privea atent, dar nu într-un mod neprietenos. 

— Şi ce s-a întâmplat? 

Fraiilein Berrisch şi-a întors ochii mari şi blânzi spre ea. 

— N-am mai putut îndura, a răspuns ea cu simplitate. 
Vreau foarte mult să fiu împreună cu Joseph. Sora 
răposatului meu soţ voia să plec, aşa că mi-a dat ceva bani. 
Şi am venit, a încheiat ea ridicând din umeri, după care a 
sorbit lacom încă o lingură de supă. 

— Şi... ai mers pe jos? a întrebat-o Brianna. De la Halifax 
până aici? 

Fraiilein Berrisch a confirmat cu o mişcare din cap, a lins 
lingura şi a scos un picior de sub pătură. Încălţările ei se 
roseseră de tot; prinsese tălpile cu bucăţi de piele şi cu fâşii 
rupte din cămaşa ei, astfel că picioarele îi arătau ca nişte 
legături de cârpe murdare. 

— Elizabeth, a rostit ea, privind-o cu intensitate pe Lizzie. 
Sper că nu te superi că am venit. Tatăl tău e aici? Sper 
foarte mult să nu fie nici el deranjat. 

— A, nu, am spus eu, schimbând o privire cu Lizzie. Nu e 
aici, dar sunt convinsă că va fi încântat să te vadă! 


— Da? 

Faţa ei trasă, pe care apăruse o expresie de alarmă 
auzind că domnul Wemyss era plecat, s-a luminat brusc 
când i-am explicat unde se afla el. 

— Vai, a spus ea precipitată, ducând lingura la piept de 
parcă ar fi fost capul domnului Wemyss. Vai, mein Kavalier! 

Radiind de fericire, s-a uitat în jur, spre noi şi abia în acel 
moment l-a observat pe Rodney, care dormea într-un coş, 
la picioarele lui Lizzie. 

— El cine e? a exclamat ea şi s-a aplecat să se uite mai 
de aproape. 

Cum nu adormise încă, Rodney a deschis ochii negri şi 
rotunzi şi a privit-o cu un interes solemn, puţin somnoros. 

— E copilaşul meu. Rodney Joseph, aşa-l cheamă - după 
tata, înţelegi? 

Lizzie l-a ridicat din coş pe Rodney, care şi-a strâns 
genunchii dolofani sub bărbie, după care l-a depus blând în 
braţele Monikăi. 

Cu faţa luminată de fericire, Monika l-a dezmierdat în 
germană. 

— lubire de bunică, mi-a şoptit Bree cu fereală, iar eu am 
simţit că plesnesc de râs. 

Nu mai râsesem dinaintea morţii Malvei şi a fost un 
adevărat balsam pentru sufletul meu. 

Lizzie îi explica de zor Monikăi dezbinarea care urmase 
căsătoriei ei neobişnuite, iar  nemţoaica dădea 
înţelegătoare din cap, plescăind din limbă în semn de 
compătimire. M-am întrebat cât de mult înţelesese din 
vorbele lui Lizzie, pentru că în acelaşi timp sporovăia către 
Rodney. 

— Nu sunt multe şanse ca domnul Wemyss să rămână 
departe de fiica lui, am spus eu tot cu fereală. Cum să-şi 
împiedice soţia să stea departe de noul ei nepot? Asta-i 
bună! 

— Da, ce mai contează că există doi gineri? m-a aprobat 
Bree. 

Amy urmărea scena cu un aer uşor meditativ. Apoi a 
cuprins cu braţul umerii ciolănoşi ai lui Aidan. 

— Ei bine, vorba aceea, cu cât sunt mai mulţi, cu atât e 
mai distractiv, a spus ea. 


86 _ 
PRIORITĂŢI 


Trei cămăşi, o pereche suplimentară de pantaloni 
decenţi, două perechi de ciorapi, una din bumbac - ia stai 
puţin, unde sunt ciorapii de mătase? 

Brianna s-a dus spre uşă şi l-a strigat pe Roger, care, 
ajutat de Jemmy şi de Aidan, se străduia cu hărnicie să 
aşeze ţevile de lut în şanţul pe care îl săpase. 

— Roger! Ce-ai făcut cu ciorapii din mătase? 

El a tăcut câteva clipe, încruntându-se şi scărpinându-se 
în cap. Apoi, dându-i cazmaua lui Aidan, s-a apropiat de 
casă, sărind peste şanţul neacoperit. 

— l-am purtat duminica trecută, când am ţinut predica, 
nu? a răspuns când a ajuns aproape de ea. Ce-am făcut cu 
ei? O! 

— 0? a repetat Brianna bănuitoare, văzând că expresia 
de pe faţa lui trece de la mirare la vinovăţie. Ce înseamnă 
„0"? 

— Aa... în fine, tu a trebuit să stai acasă cu Jem, când îl 
durea burta - o suferinţă folositoare, exagerată intenţionat, 
ca s-o scutească pe Brianna de două ore de priviri holbate 
şi de cleveteli - şi când Jocky Abernathy m-a întrebat dacă 
vreau să merg cu el la pescuit... 

— Roger MacKenzie, a spus Brianna, aţintindu-l cu o 
privire furioasă, dacă ţi-ai pus ciorapii din mătase într-un 
coş plin cu peşti puturoşi şi i-ai uitat acolo... 

— Mă duc să împrumut o pereche de la tatăl tău, bine? a 
zis el grăbit. Sunt convins că ciorapii mei vor apărea 
undeva. 

— Undeva unde o să-ţi fie şi capul, a răspuns ea. Probabil 
pe sub un bolovan! 

Asta l-a făcut să râdă, lucru care nu fusese în intenţia 
Briannei, dar care a avut efectul de a-i tempera furia. 

— Îmi pare rău, a spus Roger, aplecându-se să o sărute 
pe frunte. Probabil e ceva freudian. 

— Da? Şi ce simbolizează ciorapii înfăşuraţi în jurul unui 
păstrăv mort? a întrebat ea. 

— Vinovăţie generalizată şi loialitate divizată, presupun, 


a spus Roger, glumind încă, dar ceva mai moderat. Chiar 
mă gândeam. Poate n-ar trebui să merg. N-am nevoie de... 

— Ba da, trebuie! a spus ea cât de ferm a fost în stare. 
Aşa spune tata, aşa spune mama și spun şi eu. 

— Bine, am înţeles. 

A zâmbit, dar Brianna i-a simţit neliniştea din spatele 
umorului - cu atât mai mult cu cât ea îi împărtăşea 
sentimentele. Uciderea Malvei Christie provocase o reacţie 
cumplită la Ridge - panică, isterie, suspiciuni şi acuzaţii 
îndreptate în toate direcţiile. Câţiva tineri - între care se 
număra şi Bobby Higgins - dispăruseră pur şi simplu de 
acolo, fie din vinovăţie, fie din instinct de autoconservare. 

Circulau nenumărate acuzaţii, chiar şi ea ajunsese să fie 
obiectul bârfelor şi al suspiciunii, pentru că lumea repeta 
unele dintre remarcile ei tăioase despre Malva Christie. Insă 
majoritatea suspiciunilor se îndreptau spre părinţii ei. 

Amândoi făceau tot posibilul să-şi vadă de treburile 
zilnice, ignorând cu un aer sumbru bârfele şi privirile critice, 
însă le era din ce în ce mai greu să reziste; lucru pe care 
oricine putea să-l observe. 

Roger mersese imediat să viziteze familia Christie. Cu 
excepţia perioadei în care fusese plecat la Halifax, după 
moartea Malvei se dusese acolo în fiecare zi. O îngropase 
pe fată cu simplitate şi cu lacrimi şi, de atunci încoace, se 
străduise să fie raţional, alinător şi ferm cu toţi oamenii de 
la Ridge. Renunţase imediat la planul de a pleca la Edenton 
pentru hirotonisire, însă, auzind asta, Jamie insistase. 

— Ai făcut tot ce se putea aici, i-a spus Brianna pentru a 
suta oară. Nu mai poţi face altceva ca să-i ajuţi pe oameni - 
şi s-ar putea să treacă ani până când o să ai o nouă şansă. 

Brianna ştia cât de mult dorea el să fie hirotonisit şi ar fi 
făcut orice să-i împlinească dorinţa. Şi ei i-ar fi plăcut să 
asiste la importantul moment; dar, fără prea multe discuţii, 
conveniseră că era mai bine ca ea şi Jem să plece la River 
Run şi să aştepte acolo până când Roger se întorcea de la 
Edenton. Unui candidat la hirotonisire nu-i era de ajutor 
faptul că avea o soţie şi un copil catolici. Dar sentimentul 
de vinovăţie la gândul că-şi va lăsa părinţii în mijlocul 
furtunii... 

— Trebuie să mergi, a repetat ea. Dar poate că şi eu... 


Roger a oprit-o cu o privire. 

— Nu, am hotărât asta. 

Argumentul lui era că prezenţa Briannei nu putea 
influenţa părerile oamenilor, lucru probabil adevărat. Dar 
ea şi-a dat seama că adevăratul lui motiv - împărtăşit şi de 
părinţii ei - era dorinţa de a-i ţine pe ea şi pe Jem departe 
de situaţia creată la Ridge, în siguranţă şi feriţi de tulburări, 
preferabil înainte ca Jem să-şi dea seama că mulţi dintre 
vecini credeau că unul sau poate amândoi bunicii lui erau 
ucigaşi cu sânge-rece. 

Şi, recunoştea ruşinată în sinea ei, şi ea abia aştepta să 
plece. 

Cineva îi ucisese pe Malva şi pe copilul ei. De fiecare dată 
când se gândea la asta, în faţa ochilor îi apăreau 
nenumărate posibilităţi, o listă întreagă de nume. Şi tot de 
fiecare dată era silită să vadă printre ele numele vărului ei. 
lan nu fugise, iar ea nu putea - pur şi simplu, nu putea - 
crede că el fusese ucigaşul. Şi totuşi, era forţată să-l vadă 
pe lan în fiecare zi şi să ia în considerare acea posibilitate. 

A rămas cu ochii aţintiţi la sacul pe care îl pregătea, 
împăturind şi despăturind cămaşa, căutând motive să plece 
şi să rămână şi ştiind că niciun motiv nu avea vreo putere, 
mai ales în acele momente. 

Un bufnet sec de afară a smuls-o din indecizie. 

— Ce...? 

A ajuns la uşă din doi paşi, suficient de repede ca să-i 
vadă pe Jem şi pe Aidan dispărând în pădure ca o pereche 
de iepuri. Pe marginea şanţului zăceau cioburile 
segmentului de conductă pe care îl scăpaseră jos. 

— Mucoşi obraznici! a răcnit ea şi a înşfăcat o mătură - 
fără a şti prea bine pentru ce. 

Dar violenţa părea a fi singura portiţă ca să se elibereze 
de sentimentul de frustrare ce erupsese ca un vulcan, 
arzând-o lăuntric. 

— Bree! a spus Roger încet şi a pus mâna pe spatele ei. 
Nu contează. 

Ea s-a îndepărtat şi s-a întors spre el, simțind că sângele 
îi vuieşte în urechi. 

— Ai habar cât îmi trebuie ca să fac o aşa conductă? De 
câte coaceri e nevoie ca să obţin una întreagă? Cum...? 


— Am habar, a spus el cu glas stăpânit. Dar tot nu 
contează. 

Brianna a început să tremure, respirând sacadat. Cu 
mişcări blânde, Roger a întins mâna şi i-a luat mătura, după 
care a aşezat-o la locul ei. 

— Trebuie... trebuie să plec, a rostit ea când a reuşit din 
nou să articuleze cuvinte, iar el a încuviinţat cu o mişcare 
din cap, având în ochi unda de tristeţe care îi rămăsese din 
ziua în care murise Malva. 

— Da, trebuie, a spus el încet. 

S-a apropiat de ea şi a îmbrăţişat-o pe la spate, lăsându- 
şi bărbia pe umărul ei şi, treptat, Brianna a încetat să mai 
tremure. Apoi a văzut-o pe doamna Bug coborând poteca 
dinspre grădină cu şorţul încărcat cu varză şi cu morcovi; 
Claire nu mai călcase în grădină de când... 

— Se vor descurca? 

— Ne rugăm pentru asta, a spus Roger, strângând-o şi 
mai tare în braţe. 

Atingerea lui a alinat-o şi n-a băgat de seamă decât mai 
târziu că, de fapt, el nu îi dăduse asigurări că aşa va fi. 


87 
A MEA ESTE DREPTATEA, A SPUS 
DOMNUL 


Am pipăit ultimul pachet sosit de la lordul John, 
străduindu-mă să găsesc îndeajuns entuziasm ca să-l 
desfac. Era o lădiţă din lemn; probabil altă doză de vitriol. 
Bună ca să mai fac un lot de eter - dar, la urma urmelor, ce 
rost avea? Oamenii nu mai veneau la camera mea medicală 
nici măcar să le tratez tăieturi minore sau vânătăi, fără a 
mai vorbi de operaţii de apendicită. 

Mi-am trecut un deget peste praful de pe blat şi m-am 
gândit că ar trebui să mă ocup măcar de asta; doamna Bug 
păstra imaculat restul casei, dar nu intra acolo. Am adăugat 
ştergerea prafului la lista lungă a lucrurilor pe care trebuia 
să le fac, dar n-am schiţat nicio mişcare să mă duc să 
găsesc o cârpă. 

Oftând, m-am ridicat şi am traversat holul. Jamie stătea 
la birou, răsucind o pană între degete şi privind la o 
scrisoare pe jumătate terminată. Când m-a văzut, a lăsat 
pana jos şi mi-a zâmbit. 

— Cum merge, englezoaico? 

— Bine, am spus, iar el a dat din cap, acceptându-mi 
vorbele. 

Pe faţa lui apăruseră riduri produse de încordare şi mi-am 
dat seama că nici el nu se simţea mai bine decât mine. 

— Astăzi nu l-am văzut pe lan. A spus că pleacă? 

Spre satul cherokee, voiam să zic. Nici nu era de mirare 
că voia să stea departe de Ridge; îi trebuise mult curaj ca 
să rămână aici atâta vreme, suportând priviri ostile şi vorbe 
murmurate, dar şi acuzaţii directe. 

Jamie a confirmat cu o mişcare din cap şi a lăsat pana să 
cadă în borcanul ei. 

— Da, eu i-am spus să plece. Nu are niciun rost să mai 
rămână aici; nu ar avea parte decât de alte încăierări. 

lan nu scosese nicio vorbă despre bătăi, însă nu o dată 
apăruse la cină cu urme de lovituri. 

— Bine. Mda, merg să-i spun doamnei Bug înainte să 
pregătească cina. 


Dar n-am făcut niciun efort să mă ridic, pentru că 
găsisem o oarecare doză de linişte în prezenţa lui Jamie, 
reuşind să scap de amintirea ce mă urmărea permanent, 
cea a micii greutăţi însângerate din poala mea, inertă ca o 
bucată de carne - şi imaginea ochilor Malvei exprimând o 
uimire extremă. 

Am auzit tropote de cai în curte. Mai mulţi cai. Am 
aruncat o privire spre Jamie care, înălţând din sprâncene, a 
scuturat din cap şi s-a dus să îi întâmpine pe vizitatori, 
oricine ar fi fost ei. L-am urmat, ştergându-mi mâinile pe 
şorţ şi revizuind în gând meniul pentru cina la care aveau 
să fie cel puţin şase oaspeţi, judecând după murmurele pe 
care le-am auzit răzbătând din curte. 

Jamie a deschis uşa şi a încremenit. M-am uitat peste 
umărul lui şi m-a cuprins groaza. Călăreţi, profilaţi în negru 
pe fundalul soarelui care apunea, în clipa aceea, m-am 
revăzut în luminişul unde făceam whisky, şiroind de 
sudoare şi purtând doar o cămăşuţă. Jamie m-a auzit icnind 
şi a dus o mână în spate, ca să mă îndepărteze. 

— Ce doreşti, Brown? a întrebat el cu glas extrem de 
neprietenos. 

— Am venit după soţia ta, a răspuns Richard Brown. 

Avea în glas un ton incontestabil de răutate şi, auzindu-l, 
mi-am simţit perişorii fini de pe corp ridicându-se, iar în 
câmpul meu vizual au apărut punctişoare negre care 
pluteau. M-am retras, abia simţindu-mi picioarele, şi m-am 
sprijinit de tocul uşii de la camera medicală, agăţându-mă 
de el. 

— Ei bine, ce-ar fi să-ţi vezi de drum? i-a zis Jamie, pe 
acelaşi ton neprietenos. N-ai nicio treabă cu soţia mea şi 
nici ea cu tine. 

— Ei, aici te înşeli, domnule Fraser. 

Câmpul vizual mi se limpezise, astfel că l-am văzut pe 
Brown îndemnându-şi calul mai aproape de verandă. S-a 
aplecat în şa, s-a uitat pe uşa deschisă şi, evident, m-a 
văzut, pentru că a zâmbit într-un mod foarte neplăcut. 

— Am venit s-o arestăm pe soţia ta pentru ticăloasa 
crimă comisă. 

Jamie şi-a încordat mâinile cu care strângea uşa şi şi-a 
îndreptat spatele, părând să capete o statură mult mai 


impresionantă. 

— Pleacă de pe pământul meu, domnule, a spus el, iar 
glasul lui a coborât la un nivel cât să acopere zgomotele 
făcute de foiala cailor şi de harnaşamente. Pleacă imediat! 

Mai curând am simţit, decât am auzit zgomot de paşi în 
spatele meu. Era doamna Bug, care venea să vadă ce se 
petrece. 

— Sfânta Fecioară să ne salveze, a şoptit ea, văzându-i 
pe bărbaţi. 

Apoi a dispărut, alergând prin casă cu paşi uşori ca de 
căprioară. Mi-am dat seama că trebuia s-o urmez, să scap 
pe uşa din spate, să fug în pădure şi să mă ascund. Însă am 
rămas ca de piatră. Abia dacă respiram, fără a mai spune 
că nu mă puteam mişca. 

Richard Brown se uita la mine peste umărul lui Jamie, iar 
pe faţa lui dezaprobarea făţişă era amestecată cu o 
expresie de triumf. 

— Da, o să plecăm, a spus el, îndreptându-se în şa. Dă- 
ne-o şi plecăm! O să dispărem ca roua dimineţii, a adăugat 
el, după care a râs. 

Ca prin ceaţă, m-am întrebat dacă nu cumva era băut. 

— Cu ce drept vii aici? l-a întrebat Jamie. 

A ridicat mâna stângă şi apoi a lăsat-o ameninţător pe 
mânerul pumnalului. Gestul lui m-a trezit la realitate în cele 
din urmă şi am pornit împleticindu-mă pe hol, spre 
bucătărie, unde erau păstrate armele. 

—... Comitetul de Siguranţă. 

Am auzit cuvintele rostite de Brown pe un ton ridicat de 
ameninţare, apoi am ajuns în bucătărie. Am luat puşca 
pentru vânat păsări din cuiul aflat deasupra vetrei şi am 
deschis sertarul de la dulap, am vârât cele trei pistoale 
aflate acolo în buzunarele mari ale şorţului medical, făcut 
anume pentru a putea ţine instrumentele când operam. 

Imi tremurau mâinile. Am ezitat - pistoalele erau 
pregătite şi încărcate; Jamie le verifica în fiecare seară - 
oare trebuia să iau şi punga cu alice şi cornul cu praf de 
puşcă? Nu aveam timp. l-am auzit pe Jamie şi pe Richard 
Brown strigând în faţa casei. 

Zgomotul produs de deschiderea uşii din spate m-a făcut 
să ridic brusc capul şi am văzut un bărbat necunoscut 


oprindu-se în prag şi privind în jur. M-a zărit şi, rânjind, a 
pornit spre mine, întinzând o mână ca să mă prindă de braţ. 

Am ridicat un pistol din şorţ şi am tras în el, direct. 
Rânjetul nu i-a dispărut, însă faţa a căpătat o expresie uşor 
nedumerită. A clipit o dată sau de două ori, apoi şi-a dus o 
mână la coaste, unde o pată roşiatică începuse să se 
lăţească pe cămaşa lui. S-a uitat la degetele mânjite de 
sânge şi a rămas cu gura căscată. 

— Ei, fir-ar să fie! a zis. M-ai împuşcat! 

— Aşa e, am spus pe nerăsuflate. Şi o s-o fac din nou, 
dacă nu ieşi din casa mea! 

Am lăsat pistolul golit să cadă pe podea cu un zdrăngănit 
şi cu o mână am căutat în şorţ un altul încărcat, ţinând în 
acelaşi timp puşca pentru vânat păsări într-o strânsoare 
ucigătoare. 

N-a mai aşteptat să vadă dacă vorbeam serios; s-a 
răsucit brusc, lovindu-se de tocul uşii, apoi a ieşit 
împleticindu-se, lăsând o dâră de sânge pe lemn. 

În aer pluteau firicele de fum de praf de puşcă, 
amestecându-se ciudat cu mirosul de peşte prăjit şi, preţ de 
o clipă, am crezut că o să vărs, dar, în ciuda stării de 
greață, am reuşit să aşez pe podea puşca şi să blochez uşa. 
Mâinile îmi tremurau, aşa că am avut nevoie de câteva 
încercări până să trag ivărul. 

O sumedenie de strigăte venind dinspre partea din faţă a 
casei au alungat temerea şi orice altceva din mintea mea, 
aşa că am alergat pe hol cu puşca în mână înainte să fi luat 
hotărârea conştientă de a mă mişca, iar pistoalele grele din 
buzunarele şorţului mi s-au izbit de coapse. 

ÎI trăseseră pe Jamie de pe verandă; l-am zărit în 
vălmăşagul de trupuri agitate. Incetaseră să răcnească. Nu 
se mai auzeau zgomote, ci doar icnete scurte, când cineva 
era lovit, şi scrâşnetul încălţărilor pe ţărâna din curte. Era o 
luptă pe viaţă şi pe moarte şi mi-am dat seama imediat că 
bărbaţii voiau să-l ucidă. 

Am îndreptat puşca de vânătoare spre marginea 
grupului, cât mai departe de Jamie, şi am apăsat pe trăgaci. 
Bubuitura armei şi răcnetele au părut să se amestece, iar 
scena de luptă s-a destrămat, ghemul de oameni s-a 
desfăcut când au fost atinşi de alice. Jamie reuşise să-şi 


păstreze pumnalul; am văzut că, având loc în jurul lui, l-a 
înfipt în coastele unuia dintre ei, l-a scos şi a rotit mâna în 
lateral, trasând o dâră sângerie pe fruntea unui bărbat care 
se retrăsese puţin. 

Apoi am surprins sclipirea metalului într-o parte şi, din 
reflex, am ţipat cu glas ascuţit „JOS!”, cu o clipă înainte ca 
pistolul lui Brown să se descarce. Am auzit un şuierat slab 
pe lângă ureche şi, cu un calm neaşteptat, mi-am dat 
seama că Brown trăsese în mine, nu în Jamie. 

Cu toate acestea, Jamie se aplecase. La fel făcuseră şi 
ceilalţi oameni din curte, care acum se ridicau în picioare 
derutaţi. Avântul atacului se stinsese. Jamie se aruncase 
spre verandă; acum se îndrepta clătinându-se spre mine, 
lovind feroce cu mânerul pumnalului într-un bărbat care se 
agăţase de mâneca lui şi care a căzut pe spate ţipând. 

Parcă am fi repetat scena de zeci de ori. A urcat treptele 
verandei dintr-un salt şi s-a aruncat spre mine, am intrat 
amândoi în casă, după care Jamie s-a răsucit şi a ţinut uşa 
închisă o clipă, în faţa izbiturilor frenetice ale celor de afară, 
cât mi-a trebuit mie să las puşca de vânătoare jos, să apuc 
ivărul şi să-l potrivesc în locaşul lui. 

S-a aşezat cu un pocnet. 

Uşa a trepidat sub loviturile de pumni şi de umeri, iar 
răcnetele au reînceput, dar sunetele erau diferite. Nu 
răutăcioase sau batjocoritoare. Incă auzeam blesteme, dar 
cu intenţii clare, duşmănoase. 

Niciunul dintre noi nu s-a obosit să le asculte. 

— Am blocat uşa bucătăriei, am spus gâfâind, iar Jamie a 
dat aprobator din cap, după care s-a repezit în camera 
medicală ca să asigure închizătorile obloanelor de acolo. În 
timp ce am alergat până în biroul lui, am auzit zgomote de 
sticlă spartă venind din camera medicală, aflată în spatele 
meu; ferestrele erau mai mici, nu din geam, plasate sus pe 
zid. Am trântit obloanele şi le-am blocat, după care am fugit 
înapoi în holul devenit brusc întunecat ca să găsesc puşca. 

Jamie o luase deja; era în bucătărie, adunând cele 
trebuincioase, iar când eu am pornit spre uşa bucătăriei, el 
a ieşit încărcat cu pungi de gloanţe, cornuri cu praf de 
puşcă şi alte lucruri asemănătoare şi ţinând puşca de vânat 
păsări într-o mână. Mi-a făcut semn din cap să urc înaintea 


lui la etaj. 

Incăperile de acolo erau încă inundate de lumină; parcă 
aş fi ieşit din adâncul apei, am înghiţit lumina ca şi cum ar fi 
fost aer, ameţită şi cu ochii înlăcrimaţi, în timp ce mă 
grăbeam să blochez obloanele de la debara şi de la camera 
lui Amy McCallum. Nu ştiam unde erau Amy şi fiii ei; nu 
puteam fi decât recunoscătoare Cerului că în acele 
momente nu se aflau în casă. 

Gâfâind, am dat fuga în dormitor. Jamie stătea în 
genunchi lângă fereastră, încărcând metodic armele şi 
vorbind în surdină în gaelică - dar nu mi-am dat seama 
dacă erau rugăciuni sau blesteme. 

Nu l-am întrebat dacă era rănit. Avea faţa tumefiată, o 
buză spartă, iar sângele îi cursese de pe bărbie până pe 
cămaşă. Era plin de praf şi de ceea ce am presupus că era 
sânge de la alţi oameni, iar urechea pe care i-o vedeam era 
umflată. Însă se mişca foarte dezinvolt şi, cât timp nu avea 
craniul fracturat, celelalte răni puteau să mai aştepte. 

— Vor să ne ucidă, am spus eu, nu ca întrebare. 

A rămas cu ochii aţintiţi la ceea ce făcea şi a dat 
afirmativ din cap, apoi mi-a întins un pistol să-l încarc. 

— Aşa e. Bine că toţi copiii sunt în siguranţă, nu? 

Mi-a zâmbit brusc, arătându-şi dinţii însângeraţi şi fioroşi, 
şi m-am simţit liniştită cum nu mă mai simţisem de mult. 

Lăsase un oblon întredeschis. M-am mişcat cu grijă în 
spatele lui şi am aruncat o privire afară, având în mână 
pistolul pregătit. 

— Nu văd niciun cadavru în curtea interioară, l-am 
anunţat. Cred că nu l-ai ucis pe niciunul dintre indivizii ăia. 

— Nu pentru că n-aş fi încercat, a spus el. Dumnezeule, 
aş da orice să am aici o puşcă adevărată! 

S-a ridicat cu precauţie în genunchi, a trecut ţeava puştii 
de vânat păsări peste pervaz şi a examinat stadiul în care 
se afla atacul. 

Bărbaţii se retrăseseră; un grup mic stătea sub castanii 
de la capătul opus al luminişului. Duseseră caii în jos, spre 
casa lui Roger şi a lui Bree, ca să fie la adăpost de gloanţele 
rătăcite. Brown şi oamenii lui plănuiau cum să acţioneze în 
continuare, asta era clar. 

— Ce crezi că ne-ar fi făcut dacă aş fi fost de acord să 


merg cu ei? am întrebat. 

Era totuşi bine că îmi simţeam inima din nou. Bătea cu 
repeziciune, dar puteam respira, iar simţurile îmi reveniseră 
în extremităţile picioarelor şi ale braţelor. 

— Nu te-aş fi lăsat pentru nimic în lume, mi-a răspuns el 
scurt. 

— Şi probabil că Richard Brown ştie asta, am completat 
eu. 

Jamie a confirmat cu o mişcare din cap; şi el gândea la 
fel. Brown nu avusese nicidecum intenţia de a mă aresta, ci 
dorise să provoace un incident în care să fim ucişi amândoi 
în circumstanţe suficient de neclare ca să împiedice o 
răzbunare din partea arendaşilor lui Jamie. 

— Doamna Bug a reuşit să fugă, nu? a întrebat el. 

— Da. Asta, dacă nu au prins-o când a ieşit din casă. 

Am strâns din pleoape ca să îmi feresc ochii de 
strălucirea soarelui de după-amiază, căutând o siluetă 
scundă, îmbrăcată în rochie, în grupul strâns în apropiere 
de castani, dar am văzut doar bărbaţi. 

Şuierând printre dinţi, Jamie a dat din nou din cap şi a 
rotit ţeava puştii încet într-un arc prin care acoperea uşa 
către curte. 

— Vom vedea, a spus Jamie. Vino o idee mai aproape, 
domnule, a murmurat el când un bărbat a pornit precaut să 
traverseze curtea interioară către casă. O singură 
împuşcătură, de atât am nevoie. Hei, englezoaico, ţine 
asta! 

Mi-a dat puşca pentru vânat păsări şi a ales unul dintre 
pistoalele lui preferate, unul Highland, cu ţeavă lungă şi cu 
volute desenate pe pat. 

Omul - am văzut că era Richard Brown - s-a oprit destul 
de departe, a scos o batistă de sub betelia pantalonilor şi a 
fluturat-o încet deasupra capului. Jamie a scos un pufnet 
slab şi l-a lăsat să înainteze. 

— Fraser! a strigat Brown, oprindu-se la vreo patruzeci 
de metri de casă. Fraser! Mă auzi? 

Jamie a ţintit cu grijă şi a tras. Bila a lovit pământul la 
vreun metru în faţa lui Brown, stârnind un norişor de praf 
de pe potecă, iar el a sărit în sus ca şi cum ar fi fost înţepat 
de o albină. 


— Ce e cu tine? a strigat indignat. N-ai auzit niciodată de 
steag de armistițiu, scoţian şi hoţ de cai ce eşti? 

— Dacă voiam să te omor, Brown, în clipa asta ai fi 
început deja să te răceşti! a strigat Jamie. Spune ce-ai de 
spus. 

Era limpede ce voia Jamie: să îi sperie ca să nu se 
apropie prea mult de casă; era imposibil să nimerească 
ceva precis cu un pistol la distanţa de treizeci de metri şi 
aproape la fel de greu şi cu o muschetă. 

— Doar ştii ce vreau! a strigat Brown. 

Şi-a scos pălăria şi şi-a şters sudoarea şi praful de pe 
faţă. 

— O vreau pe vrăjitoarea ucigaşă de nevastă-ta. 

Răspunsul a fost o împuşcătură de pistol atent ţintită. 
Brown a ţopăit din nou, dar nu la fel de înalt. 

— Ascultă, a încercat el a doua oară, pe un ton conciliant. 
Nu vrem să-i facem niciun rău. Vrem s-o ducem la Hillsboro, 
să fie judecată. O judecată corectă. Atâta tot. 

Jamie mi-a întins al doilea pistol să-l încarc, a luat altul şi 
a tras. 

M-am gândit că Brown merita toate laudele pentru 
insistenţă. Desigur, probabil socotea că Jamie nu putea sau 
nu îndrăznea să-l nimerească, aşa că a rămas cu 
încăpățânare pe loc, cât timp Jamie a mai tras două focuri, 
răcnind în timpul ăsta că voiau să mă ducă la Hillsboro şi 
că, Dumnezeu îi era martor, dacă eram nevinovată, şi Jamie 
ar fi trebuit să vrea un proces cinstit, nu? 

La etaj era foarte cald, iar sudoarea îmi şiroia printre 
sâni. M-am şters cu pânza cămăşii. 

Primind drept răspuns doar şuieratul bilelor de pistol, 
Brown şi-a ridicat mâinile în aer, ca un om de treabă supus 
unor cazne insuportabile, şi a plecat cu paşi apăsaţi spre 
oamenii lui strânşi sub castani. Nu se schimbase nimic, dar 
văzându-i spatele îngust, am reuşit să respir mai uşor. 

Jamie a rămas ghemuit la fereastră cu pistolul pregătit, 
dar, când Brown s-a retras, s-a destins şi el, după care, 
oftând, s-a lăsat pe călcâie. 

— Englezoaico, avem apă? 

— Da. 

Urciorul din dormitor era plin; i-am turnat o cană, iarela 


golit-o cu nesaţ. Aveam hrană, apă şi o cantitate destul de 
mare de bile şi praf de puşcă. Însă eu nu anticipam un 
asediu de durată. 

— Ce crezi că vor face? 

Nu m-am apropiat de fereastră, dar, stând într-o parte, i- 
am văzut bine, strânşi sub copaci ca să se sfătuiască. Aerul 
era neclintit şi apăsător, iar frunzele copacilor atârnau ca 
nişte cârpe ude. 

Ştergându-şi buza spartă cu poalele cămăşii, Jamie s-a 
apropiat şi a rămas în spatele meu. 

— Cred că vor da foc la casă imediat ce se întunecă, a 
răspuns el pe un ton degajat. Deşi presupun că ar putea 
încerca să-l scoată afară pe Ghedeon şi să amenințe că-l 
împuşcă în cap, dacă nu te predau. 

Părea că rostise ultimele vorbe în glumă, dar n-am reuşit 
să văd partea amuzantă. 

— Aşadar, am spus, inspirând adânc, totul depinde de 
doamna Bug, dacă a reuşit să fugă, şi de cei pe care i-a 
anunţat. 

— Primul lucru a fost să meargă la Arch, a zis Jamie şi m- 
a bătut uşor pe spate, apoi s-a aşezat pe pat. Dacă e acasă, 
el va da fuga la Kenny Lindsay, fiindcă el stă cel mai 
aproape. După aceea... 

A închis ochii şi am văzut că, în ciuda pielii bronzate şi a 
dârelor de ţărână şi de sânge, era palid. 

— Eşti rănit? 

A deschis ochii şi mi-a zâmbit în colţul gurii, străduindu- 
se să nu-şi solicite buza spartă. 

— Nu, doar că mi-am rupt din nou degetul ăla. 

A dat din umeri în semn de nepăsare, dar m-a lăsat să-i 
ridic mâna dreaptă ca s-o examinez. 

Era o fractură clară; doar atât puteam spune. Cel de-al 
patrulea deget era rigid, pentru că încheieturile se sudaseră 
prost după ce şi-l rupsese demult, în închisoarea 
Wentworth. Nu-l putea îndoi şi de aceea rămânea întins cu 
stângăcie; nu era prima oară când şi-l rupsese. 

Cât am palpat pentru a descoperi locul fracturii, a înghiţit 
în sec şi, transpirând, a închis din nou ochii. 

— Am laudanum în camera medicală, am spus eu. Sau 
whisky. 


Însă ştiam că va refuza, ceea ce s-a adeverit. 

— Orice s-ar întâmpla, vreau să am mintea limpede, a 
spus el. 

A deschis ochii şi a zâmbit uşor. Cu toate că oblonul 
stătea deschis, încăperea era înăbuşitoare şi lipsită de aer. 
Soarele coborâse mai mult de jumătate pe cer, iar primele 
umbre începeau să se adune în colţurile camerei. 

Am coborât în camera medicală ca să aduc o atelă şi 
bandaj; nu aveau să fie de mare folos, dar îmi făceam de 
lucru. 

Obloanele fiind trase, în camera medicală era întuneric, 
dar prin geamurile sparte pătrundea aer, făcând încăperea 
să pară ciudat de expusă şi de vulnerabilă. Am intrat pe 
furiş, ca un şoarece care se opreşte brusc, trăgând cu 
urechea pentru a descoperi primejdii, cu  mustăţile 
fremătând. Însă era linişte deplină. 

— Prea multă linişte, am spus cu voce tare, apoi am râs. 

Deplasându-mă cu hotărâre şi ignorând orice zgomot, am 
călcat apăsat şi am deschis uşile dulapului cu nonşalanţă, 
trântind instrumentele şi zăngănind sticlele cât timp am 
căutat ce îmi trebuia. : 

Înainte de a urca la etaj, am trecut prin bucătărie. În 
parte, ca să mă asigur încă o dată că uşa din spate era 
blocată şi, în parte, ca să văd ce mâncare ne lăsase 
doamna Bug. Deşi Jamie nu-mi spusese, ştiam că durerile 
provocate de degetul fracturat îi provocau o uşoară greață, 
iar mâncarea potolea asemenea tulburări şi îl făcea să se 
simtă mai sigur pe sine. 

Cazanul era încă deasupra cărbunilor, dar focul, 
nealimentat, se domolise în asemenea măsură încât, din 
fericire, supa nu scăzuse foarte mult. Am scormonit jarul şi 
am pus pe foc trei bucăţi groase de lemn de pin, atât 
pentru a le da cu tifla asediatorilor, cât şi din obiceiul bine 
înrădăcinat de a nu lăsa un foc să se stingă cu totul. Să 
vadă jerbele de scântei din horn şi să îşi închipuie că noi 
stăteam liniştiţi la căldura vetrei. Ori, şi mai bine, să îşi 
imagineze că eram lângă foc şi topeam plumb ca să facem 
alte bile pentru arme. 

În acea dispoziţie sfidătoare, am urcat la etaj, având în 
braţe tot ce-mi trebuia pentru imobilizarea degetului 


fracturat, un prânz bogat şi o sticlă mare cu bere neagră. N- 
am putut să nu percep totuşi ecoul paşilor mei pe scară şi 
tăcerea care s-a aşternut cu rapiditate în urma mea, 
precum apa când ieşi din ea. 

În momentul în care am ajuns la capătul de sus al scării, 
am auzit o împuşcătură şi am făcut ultimii paşi atât de 
repede, încât m-am împiedicat şi am fost cât pe ce să cad 
pe burtă, doar că m-a salvat izbitura de perete. 

Agitat, Jamie a apărut din camera domnului Wemyss, cu 
puşca de vânat păsări în mână. 

— Ai păţit ceva, englezoaico? 

— Da, am spus nervoasă, ştergând cu şorţul supa ce mi 
se vărsase pe mână. In ce Dumnezeu tragi? 

— În nimic. Voiam doar să le arăt că spatele casei nu e cu 
nimic mai sigur decât faţada, în caz că le-ar trece prin cap 
să se strecoare pe acolo. Ca să mă asigur că ei chiar 
aşteaptă căderea întunericului. 

l-am imobilizat degetul, ceea ce a părut să ajute cât de 
cât. Aşa cum sperasem, mâncarea a fost de mai mare 
ajutor. Jamie a mâncat ca un lup şi, spre surprinderea mea, 
la fel am făcut şi eu. 

— Condamnaţii la moarte primeau o masă bună, am 
remarcat eu, adunând toate firimiturile de pâine şi de 
brânză. Am crezut întotdeauna că primejdia morții îi face pe 
oameni să fie prea agitaţi ca să mănânce, dar se pare că nu 
e adevărat. 

Jamie a clătinat din cap, a luat o gură de bere şi mi-a 
întins sticla. 

— Un prieten mi-a spus: „Corpul nu are conştiinţă”. N-am 
ştiut că e chiar aşa, dar e adevărat, corpul nu recunoaşte 
posibilitatea inexistenţei lui. Şi dacă existăm, ei bine, avem 
nevoie de hrană, şi asta e. 

Mi-a zâmbit în colţul gurii şi, rupând ultima chiflă în două, 
mi-a întins jumătate. 

Am luat-o, dar n-am mâncat-o imediat. Cu excepţia 
cântecului cicadelor, de afară nu răzbătea niciun zgomot, 
deşi aerul era apăsător şi înăbuşitor, aşa cum se întâmplă 
deseori înainte de ploaie. Era cam devreme în vara aceea 
ca să avem parte de furtuni, dar puteam spera. 

— Şi tu te-ai gândit la asta, nu? am spus eu încet. 


Nu s-a prefăcut că mă înţelege greşit. 

— Păi, e abia a douăzeci şi una zi a lunii, a spus el. 

— E luna iunie, pentru numele Domnului! Şi nici anul nu 
se potriveşte. Articolul din ziar vorbea de ianuarie 1776! 

Eram absurd de indignată, ca şi cum aş fi fost păcălită. 

Asta i s-a părut amuzant. 

— Şi eu am fost tipograf, englezoaico, a spus el, în timp 
ce mesteca jumătatea lui de chiflă. Doar nu crezi tot ce 
citeşti în ziare, nu? 

Când m-am uitat din nou afară, am văzut doar câţiva 
bărbaţi sub castani. Unul dintre ei mi-a observat mişcarea; 
şi-a fluturat braţul încet, încoace şi încolo deasupra capului, 
apoi şi-a dus palma întinsă la gât. 

Soarele tocmai ajunsese deasupra vârfurilor copacilor; 
încă două ore, probabil, până la lăsarea întunericului. Două 
ore erau de ajuns pentru ca doamna Bug să poată chema 
ajutoare - presupunând că găsise pe cineva dispus să vină. 
Se putea ca Arch Bug să fi fost plecat la Cross Creek - se 
ducea acolo o dată pe lună - şi poate Kenny plecase la 
vânătoare. Cât despre noii noştri chiriaşi... în absenţa lui 
Roger, care îi putea ţine în frâu, suspiciunile şi aversiunile 
lor faţă de mine deveniseră bătătoare la ochi. Aveam 
senzaţia că ei vor veni, dacă erau chemaţi, însă doar pentru 
a ovaţiona în timp ce eram luată cu forţa din casă. 

lar dacă venea cineva - ce avea să se întâmple? Nu 
voiam nici să fiu târâtă cu forţa şi nici să ard de vie în casă. 
Dar nici nu voiam ca alţii să fie răniţi sau ucişi încercând să 
împiedice asta. 

— Indepărtează-te de fereastră, englezoaico! mi-a spus 
Jamie. 

A întins mâna spre mine şi m-am aşezat pe pat, lângă el. 
M-am simţit imediat extenuată, pentru că adrenalina 
iniţială trecuse, lăsându-mi muşchii ca nişte bucăţi de 
cauciuc înmuiate de arşiţă. 

— Întinde-te, a Sorcha”, mi-a şoptit el. Aşază-ţi capul în 
poala mea. 

Deşi era cumplit de cald, i-am dat ascultare. Mă simţeam 
alinată stând întinsă şi chiar mai mult auzindu-i bătăile 


41 Lumina mea, în gaelică în orig. (n. tr.). 


inimii, rare şi sigure în ureche, şi simţindu-i mâna, lăsată 
uşor pe capul meu. 

Toate armele erau pregătite, înşirate pe podea, lângă 
fereastră, încărcate şi gata de tragere. Jamie îşi scosese 
sabia din şifonier; îl aştepta lângă uşă, ca ultimă posibilitate 
de apărare. 

— Nu putem face nimic, adevărat? am întrebat după o 
vreme. Doar să aşteptăm. 

Şi-a plimbat degetele alene printre buclele umede ale 
părului meu; acum îmi ajunsese la umeri, fiind suficient de 
lung ca să-l prind la spate sau să-mi fac un coc. 

— La o adică, putem rosti o rugăciune prin care să ne 
cerem iertare, a zis el. Făceam asta întotdeauna în noaptea 
dinaintea unei bătălii. Pentru orice eventualitate, a 
adăugat, zâmbindu-mi. 

— De acord, am spus după o pauză. Pentru orice 
eventualitate. 

Am întins mâna şi el mi-a prins-o cu mâna teafără. 

— Mon Dieu, je regrette... a început şi mi-am adus 
aminte că spunea rugăciunea în franceză, moştenire a 
vremurilor când fusese mercenar în Franţa; de câte ori o 
rostise atunci, ca precauţie necesară, curăţându-şi sufletul 
noaptea, în aşteptarea posibilităţii de a muri dimineaţa pe 
câmpul de luptă? 

Am rostit-o şi eu, dar în engleză, după care am rămas 
tăcuţi. Cicadele încetaseră să ţârâie. Departe, foarte 
departe, mi s-a părut că aud un sunet ca un tunet. 

— Ştii ceva? am zis eu după o vreme. Imi pare rău pentru 
multe lucruri şi pentru multe persoane. Rupert, Murtagh, 
Dougal... Frank. Şi Malva, am adăugat, cu un nod în gât. 
Dar în ceea ce mă priveşte... 

Mi-am dres glasul. 

— Nu regret nimic, am continuat, urmărind umbrele 
îndesindu-se în colţurile încăperii. Absolut nimic. 

— Nici eu, mo nighean dorin, a spus el, iar degetele lui au 
rămas nemişcate, dar calde pe pielea mea. Nici eu. 


x 


M-a trezit din somnolență un miros de fum care-mi 


ajunsese la nări. E bine să fii împăcat cu soarta, dar îmi 
închipui că până şi loana D'Arc a avut îndoieli când s-a 
aprins rugul. Cu inima bătându-mi nebuneşte, m-am ridicat 
brusc şi l-am văzut pe Jamie la fereastră. 

Incă nu se întunecase; dungi portocalii, aurii şi roz 
luminau cerul spre apus, atingându-i faţa cu lumina ca de 
foc. Nasul îi părea lung şi fioros şi am remarcat că ridurile 
produse de încordare se adânciseră. 

— Vin oamenii, m-a anunţat. 

Glasul i-a sunat degajat, însă cu mâna teafără strângea 
marginea oblonului, ca şi cum ar fi vrut să-l închidă şi să-l 
blocheze. 

Trecându-mi precipitată degetele prin păr, m-am dus 
lângă el. Am distins siluetele de sub castani, dar acum erau 
doar nişte contururi. Făcuseră un foc de tabără la marginea 
cealaltă a curţii interioare; de acolo ajunsese fumul până la 
mine. Insă în curte pătrundeau şi alţi oameni; eram 
convinsă că printre aceştia zărisem silueta scundă şi 
îndesată a doamnei Bug. Zgomotul vocilor se înălța în aer, 
însă oamenii nu vorbeau îndeajuns de tare ca să disting 
cuvinte. 

— Poţi să-mi împleteşti părul, englezoaico? Nu mă 
descurc din cauza degetului, a zis Jamie şi s-a uitat în 
treacăt la degetul fracturat. 

Am aprins o lumânare, iar el s-a aşezat pe un scaun 
lângă fereastră, ca să poată urmări scena cât timp eu i-am 
pieptănat părul şi i l-am prins strâns într-o coadă groasă, pe 
care am încheiat-o la baza gâtului şi am legat-o cu o 
panglică neagră, curată. 

Ştiam că făcea asta din două motive: nu doar ca să arate 
ca un gentilom, ci şi ca să fie pregătit să lupte, dacă era 
cazul. Pe mine mă îngrijora mai puţin ideea de a fi prinsă de 
păr de cineva căruia încercam să îi despic capul cu sabia, 
dar mi-am spus că, dacă aceea avea să fie ultima mea 
apariţie în calitate de doamna de la Ridge, nu trebuia să 
arăt neîngrijită. 

În timp ce îmi periam părul la lumina lumânării, l-am 
auzit murmurând ceva, aşa că m-am răsucit pe scaun şi m- 
am uitat la el. 

— A venit şi Hiram, m-a anunţat Jamie. l-am auzit vocea. 


Asta e bine. 

— Dacă spui tu... am zis eu, amintindu-mi acuzaţiile lui 
Hiram Crombie, aduse în biserică în urmă cu o săptămână - 
remarci prost voalate, îndreptate clar împotriva noastră. 
Roger nu pomenise de ele, dar Amy McCallum îmi povestise 
tot. 

Jamie a întors capul să se uite la mine şi a zâmbit, cu o 
expresie de mare încântare. 

— Eşti foarte frumoasă, englezoaico, a spus el, oarecum 
surprins. Dar, sigur, e bine. Indiferent ce ar crede, n-ar 
îngădui ca Brown să ne spânzure de uşă sau să ne dea foc 
la casă. 

Am auzit şi alte voci afară; mulţimea creştea cu 
repeziciune. 

— Domnule Fraser! 

Jamie a inspirat profund, a luat lumânarea de pe masă şi 
a deschis brusc oblonul, ţinând lumânarea aproape de faţă 
ca să fie văzut. 

Se întunecase bine, dar unii oameni aveau torţe, ceea ce 
mi-a trezit viziuni neliniştitoare. Părea o mulţime venită să 
ardă monstrul lui Frankenstein, dar măcar am reuşit să 
disting feţele unor oameni din curte. Erau cel puţin treizeci 
de bărbaţi - şi destule femei - în afară de Brown şi de 
acoliţii lui. Adevărat, Hiram Crombie se afla acolo, stând 
alături de Richard Brown şi arătând ca un personaj ieşit din 
Vechiul Testament. 

— Domnule Fraser, îţi cerem să cobori, a strigat el. Şi 
soţia ta - dacă nu te superi. 

Am zărit-o pe doamna Bug, durdulie şi evident îngrozită, 
cu faţa brăzdată de lacrimi. Apoi Jamie a închis obloanele 
cu mişcări calme şi mi-a oferit braţul. 


x 


Jamie avea asupra lui pumnalul şi sabia şi nu-şi 
schimbase hainele. A rămas drept pe verandă, mânjit de 
sânge şi plin de vânătăi, şi i-a provocat pe cei prezenţi să 
mai încerce să ne atace. 

— O veţi lua pe soţia mea doar peste cadavrul meu, a 
spus el, ridicându-şi glasul, şi aşa puternic, pentru a fi auzit 


în tot luminişul. 

M-am temut că auziseră toţi. Până în acel moment 
avusese dreptate, Hiram nu dorea un linşaj. Dar se vedea 
limpede că opinia publică nu era în favoarea noastră. 

— Vrăjitoarele nu trebuie să trăiască! a strigat cineva din 
spatele mulţimii. 

O piatră a trecut şuierând prin aer, ricoşând din faţada 
casei cu zgomot puternic, amintind de o împuşcătură. S-a 
izbit de zid la mai puţin de treizeci de centimetri de capul 
meu, iar eu m-am ferit, regretând imediat. 

Murmurele furioase sporiseră din clipa în care Jamie 
deschisese uşa, iar asta a încurajat mulţimea. Am auzit 
strigându-se „Ucigaşii!” sau „Ticăloşi fără inimă!”, plus o 
serie de insulte în gaelică pe care nici nu am încercat să le 
înţeleg. 

— Dacă n-a făcut-o ea, breugaire, atunci, cine? a răcnit 
un glas. 

Cuvântul însemna „mincinosule”. 

Omul pe care Jamie îl tăiase pe faţă cu pumnalul se afla 
în fruntea mulţimii; rana stătea căscată şi încă sângera, iar 
chipul îi era o mască de sânge uscat. 

— N-a făcut-o ea, ci el! a răcnit bărbatul, arătând spre 
Jamie. Fear-siursacha! 

Asta însemna „desfrânat”. 

A urmat un val ameninţător de murmure aprobatoare şi l- 
am văzut pe Jamie mutându-şi greutatea de pe un picior pe 
altul şi ducând mâna spre mânerul sabiei, pregătit să 
riposteze dacă era atacat. 

— Stai! a spus Hiram cu glas pătrunzător. Stai pe loc, îţi 
spun! 

L-a împins pe Brown într-o parte şi, foarte hotărât, a 
urcat treptele. Ajuns sus, mi-a aruncat o privire încărcată 
de repulsie, după care s-a întors spre mulţime. 

— Dreptate! a urlat unul dintre oamenii lui Brown, înainte 
ca Hiram să spună ceva. Vrem dreptate! 

— Da, şi noi vrem asta! i-a răspuns Hiram cu glas ridicat. 
Şi dreptate vom obţine pentru sărmana fată siluită şi pentru 
copilul ei nenăscut! 

Un urlet de satisfacţie i-a întâmpinat vorbele şi un fior 
îngheţat de groază mi s-a furişat pe picioare, în jos. Am 


crezut că mi se vor înmuia genunchii. 

— Dreptate! Dreptate! 

Mai mulţi oameni au preluat scandarea, dar Hiram i-a 
oprit ridicând ambele mâini, de parcă ar fi fost Moise 
despărţind apele Mării Roşii. 

— A mea este dreptatea, a spus Domnul, a remarcat 
Jamie, cu glas destul de sonor ca să fie auzit de toţi cei de 
acolo. 

Hiram, care se pregătise să spună acelaşi lucru, i-a 
aruncat o privire furioasă, însă nu l-a putut contrazice în 
niciun fel. 

— Şi de dreptate vei avea parte, domnule Fraser! a rostit 
Brown cu glas puternic. 

A ridicat capul, cu ochii mijiţi şi răutăcioşi, în care se 
citea triumful. 

— Vreau s-o iau pe doamna pentru a fi judecată. Oricine 
este acuzat are dreptul la un proces cinstit, adevărat? Dacă 
este nevinovată - dacă tu eşti nevinovat - cum poţi să 
refuzi? 

— Sigur, are dreptate, a remarcat Hiram cu glas sec. 
Dacă soţia ta nu se face vinovată de crimă, nu are de ce să 
se teamă. Ce spui despre asta, domnule? 

— Spun că, dacă o las în mâinile acestui om, ea nu va 
trăi până la judecată, a răspuns Jamie cu glas înflăcărat. El 
mă consideră vinovat pentru moartea fratelui său, iar unii 
dintre cei prezenţi aici ştiu prea bine adevărul despre acea 
treabă! a adăugat el, arătând cu bărbia spre mulţime. 

Ici şi colo, câţiva oameni au dat aprobator din cap, dar 
erau puţini. La expediţia organizată pentru salvarea mea, 
participaseră doisprezece dintre oamenii lui Jamie de la 
Ardsmuir, iar din comentariile care urmaseră, mulţi dintre 
noii arendaşi aflaseră doar că fusesem răpită, agresată în 
mod scandalos şi că, din cauza mea, muriseră nişte 
oameni. Cunoşteam mentalitatea oamenilor din acea vreme 
şi eram perfect conştientă că asupra victimei oricărei 
infracţiuni sexuale plana un sentiment de vinovăţie - cu 
excepţia situaţiilor când femeia murea, caz în care ea 
devenea un înger neîntinat. 

— O va ucide imediat, ca să se răzbune pe mine, a spus 
Jamie, ridicând vocea. 


A trecut brusc la gaelică şi a arătat cu degetul spre 
Brown. 

— Priviţi-l în faţă pe acest om şi veţi vedea adevărul gol- 
goluţ scris pe chipul lui! Nu are nicio treabă cu dreptatea 
sau cu onoarea şi n-ar fi în stare să recunoască onoarea nici 
după mirosul fundului ei! 

Luaţi prin surprindere de vorbele lui Jamie, câţiva oameni 
au început să râdă. Descumpănit, Brown s-a uitat în jur ca 
să vadă de ce râdeau, ceea ce i-a făcut şi pe alţii să râdă. 

Atitudinea mulţimii încă ne era ostilă, însă oamenii nu se 
aliaseră cu Brown - care, la urma urmelor, era un străin. 
Dându-şi seama, Hiram s-a încruntat. 

— Ce oferi drept garanţie pentru siguranţa acestei femei? 
l-a întrebat el pe Brown. 

— Douăsprezece butoaie de bere şi trei duzini de piei de 
cea mai bună calitate, a răspuns imediat Brown. Patru 
duzini! 

Ardoarea i-a sclipit în ochi, dar s-a străduit să-şi 
împiedice glasul să tremure de dorinţa de a mă avea. 
Brusc, am avut convingerea neplăcută că, deşi moartea 
mea era scopul lui suprem, nu dorea ca ea să fie imediată, 
decât dacă o impunea situaţia. 

— Breugaire, pentru tine contează mult mai mult să te 
răzbuni pe mine prin moartea ei, a spus Jamie cu glas 
stăpânit. 

Neştiind ce să facă, Hiram s-a uitat de la unul la altul. 
Păstrându-mi expresia impasibilă, eu m-am uitat spre 
oamenii din mulţime. Adevărul era că nu-mi venea greu să 
fac asta, pentru că mă simţeam complet paralizată. 

Am observat câteva chipuri prietenoase, care se uitau cu 
nerăbdare la Jamie, să vadă ce au de făcut. Kenny şi fraţii 
lui, Murdo şi Evan, stăteau într-un grup compact, cu mâinile 
aproape de pumnale şi cu feţele hotărâte. Nu mi-am dat 
seama dacă Richard Brown alesese anume momentul sau 
dacă avusese un noroc chior. lan era plecat la vânătoare cu 
prietenii lui din tribul cherokee. Se părea că şi Arch era 
plecat, altfel l-aş fi văzut - el şi securea lui ar fi fost tare 
folositoare în acele momente. 

Fergus şi Marsali plecaseră - şi ei ar fi fost de folos 
pentru a potoli lucrurile. Insă absenţa cea mai importantă 


era a lui Roger. Doar el reuşise să-i ţină oarecum sub 
control pe prezbiterieni după acuzaţiile aruncate de Malva 
sau măcar să potolească bârfele şi animozitatea împotriva 
noastră. Dacă s-ar fi aflat aici, ar fi reuşit să-i domolească 
pe oameni. 

Discuţia se transformase dintr-o mare dramă într-o 
dispută în trei, între Jamie, Brown şi Hiram, primii doi, de 
neclintit pe poziţia lor, iar sărmanul Hiram, total nepotrivit 
pentru funcţia de negociator, încercând să găsească soluţia 
definitivă. În măsura în care mai simţeam ceva, mi-a părut 
rău pentru el. 

— Luaţi-l! a strigat cineva. 

Allan Christie şi-a croit drum spre primul rând al mulţimii 
şi a arătat cu degetul către Jamie. Glasul lui a tremurat şi a 
sunat spart de emoție. 

— El mi-a terfelit sora şi tot el a omorât-o! Dacă e să 
judecăm pe cineva, atunci el trebuie prins! 

Am perceput un murmur de încuviinţare prin mulţime şi i- 
am văzut pe John McNeill şi pe tânărul Hugh Abernathy 
apropiindu-se unul de celălalt şi uitându-se neliniştiţi către 
Jamie şi către cei trei fraţi Lindsay, iar apoi unul către altul. 

— Ba nu, ea e de vină! am auzit o femeie care a strigat 
cu glas strident, contrazicându-l. 

Era una dintre nevestele de pescari. A arătat spre mine, 
cu faţa plină de răutate. 

— Un bărbat ar putea ucide o femeie pe care a lăsat-o 
grea, dar niciun bărbat n-ar face un lucru atât de cumplit, 
să fure un copil nenăscut din pântecul mamei! Doar o 
vrăjitoare ar face asta, iar ea a fost găsită cu sărmanul 
prunc mort în braţe! 

Vorbele femeii au trezit un murmur mai puternic de 
aprobare. Bărbaţii m-ar fi crezut, poate, până la proba 
contrară, dar nicio femeie n-ar fi făcut asta. 

— Pentru numele Celui Atotputernic! a strigat Hiram, 
care pierdea controlul asupra situaţiei şi intrase în panică. 

Lucrurile erau primejdios de aproape de a degenera într- 
o revoltă, toţi simțeau undele de isterie şi de violenţă 
plutind în aer. Şi-a aruncat ochii spre cer, căutând inspiraţie 
- şi a lăsat impresia că a găsit-o oarecum. 

— Luaţi-i pe amândoi! a spus el brusc, uitându-se la 


Brown, apoi la Jamie. Luaţi-i pe amândoi, a repetat el, 
punând la încercare ideea şi socotind că era bună. Vei 
merge cu ei, ca să te asiguri că soţiei tale nu i se va 
întâmpla nimic rău, i-a spus el lui Jamie pe un ton liniştitor. 
lar dacă se dovedeşte că e nevinovată... 

Glasul i s-a stins după aceste vorbe, deoarece şi-a dat 
seama că, dacă eu eram dovedită nevinovată, însemna că 
Jamie era vinovatul şi ar fi fost o idee tare bună să pună ca 
el să fie spânzurat pe loc. 

— Soţia mea este nevinovată, la fel şi eu. 

Jamie a vorbit cu calm, repetând ce spusese mai 
devreme. 

Nu spera cu adevărat să convingă pe cineva; mulţimea 
avea o singură îndoială: dacă de vină eram eu sau era el - 
ori dacă plănuiserăm împreună s-o ucidem pe Malva 
Christie. 

Jamie s-a întors brusc spre oameni şi le-a spus în gaelică: 

— Dacă ne predaţi în mâinile acestui străin, atunci 
sângele nostru va cădea peste capetele voastre şi veţi 
răspunde pentru vieţile noastre până la Ziua Judecăţii de 
Apoi! 

In mulţime s-a lăsat brusc liniştea. Bărbaţii s-au uitat 
nesiguri la vecinii lor şi i-au măsurat din priviri pe Brown şi 
pe oamenii lui, cu ochi în care se citea îndoiala. 

Erau cunoscuţi comunităţii, dar tot străini erau - englezoi 
- în sensul scoţian al cuvântului. La fel eram şi eu, o 
englezoaică, vrăjitoare până în măduva oaselor. Însă Jamie, 
chiar şi desfrânat, siluitor şi poate ucigaş papistaş, nu era 
un străin. 

Bărbatul pe care îl împuşcasem rânjea cu răutate la mine 
peste umărul lui Brown; era limpede că bila abia dacă îl 
atinsese, din nefericire. L-am privit drept în ochi şi am 
simţit picături de sudoare adunându-mi-se între sâni, iar 
părul mi s-a lipit de cap, lipicios şi fierbinte. 

Din mulţime a crescut un murmur; în cursul 
argumentelor şi al disputelor, am văzut cum oamenii care 
fuseseră la Ardsmuir au început să-şi croiască încet drum 
spre veranda noastră, trecând printre ceilalţi. Kenny 
Lindsay stătea cu ochii aţintiţi asupra feţei lui Jamie, care a 
tras adânc aer în piept, lângă mine. 


Dacă le-ar fi cerut, ar fi luptat de partea lui. Însă erau 
prea puţini şi, spre deosebire de brutele lui Brown, prost 
înarmaţi. Nu aveau sorţi de câştig - iar în mulţime erau 
femei şi copii. Dacă şi-ar fi chemat oamenii la luptă, ar fi 
provocat doar o baie de sânge şi ar fi avut pe conştiinţă 
moartea unor nevinovaţi. Era o povară pe care nu o putea 
duce, nu acum. 

Văzând cum strânge din buze, am înţeles că a ajuns la 
aceeaşi concluzie. Nu ştiam ce putea face, dar n-a mai avut 
timp să se gândească. Oamenii au început să se agite şi să 
se întoarcă, apoi au îngheţat şi au amuţit. 

Prin mulţime îşi croia drum Thomas Christie; în ciuda 
întunericului şi a luminilor tremurătoare ale torţelor, mi-am 
dat seama imediat că el era. Mergea ca un bătrân, adus de 
spate şi şovăitor, fără să privească pe nimeni. Din respect 
pentru suferinţa lui, oamenii s-au tras în lături, lăsându-l să 
treacă. _ 

Suferinţa i se citea limpede pe faţă. Işi lăsase părul şi 
barba netunse, nepieptănate, aşa că erau încâlcite. Avea 
ochii umflaţi şi injectaţi, iar ridurile dinspre nas şi buze erau 
nişte dungi întunecate prin barbă. Insă avea ochii vii, alerţi 
şi inteligenţi. A păşit printre oameni şi pe lângă fiul lui de 
parcă ar fi fost singur şi a urcat treptele ce duceau spre 
verandă. 

— Merg eu cu ei la Hillsboro, i-a spus încet lui Hiram 
Crombie. Să fie luaţi amândoi, dacă vrei, dar voi călători cu 
ei, drept chezăşie că nu se vor întâmpla fapte rele. Dacă 
trebuie să se facă dreptate, va fi dreptatea mea. 

Brown a rămas uluit; era limpede că nu asta avusese în 
minte. Însă oamenii au înţeles instantaneu şi au murmurat 
în semn de aprobare. Toţi îl compătimeau şi îl respectau pe 
Tom Christie după moartea fiicei, iar sentimentul general 
părea să fie că gestul lui era de o mărinimie deosebită. 

Se părea că acest lucru ne salva vieţile, probabil, cel 
puţin pentru moment. După expresia din ochi, Jamie ar fi 
preferat pur şi simplu să încerce să-l ucidă pe Richard 
Brown, dar şi-a dat seama că nu avea de ales şi a acceptat 
propunerea cât de elegant a putut, printr-o înclinare a 
capului. 

Christie a rămas un moment cu privirea aţintită asupra 


mea, apoi s-a întors spre Jamie. 

— Domnule Fraser, dacă doreşti, putem pleca mâine- 
dimineaţă. Nu există niciun motiv ca tu şi soţia ta să nu vă 
odihniti în propriul pat. 

Jamie a făcut o plecăciune spre Christie. 

— Mulţumesc, domnule, a spus el pe un ton foarte 
politicos. 

Christie a dat din cap, apoi s-a întors şi a coborât 
treptele, ignorându-l total pe Richard Brown, care părea 
iritat şi descumpănit. 

L-am văzut pe Kenny Lindsay închizând ochii şi lăsându-şi 
umerii moi, în semn de uşurare. Apoi Jamie m-a prins de 
cot, ne-am întors cu spatele către mulţime şi am intrat în 
casă pentru a petrece ceea ce putea fi ultima noastră 
noapte sub acel acoperiş. 

Ploaia care ne ameninţase a început în timpul nopţii, iar 
dimineaţa a sosit cenuşie, deprimantă şi umedă. Doamna 
Bug era într-o stare similară, fornăind în şorţ şi repetând: 

— Vai, mare păcat că Arch n-a fost aici! Nu l-am găsit 
decât pe Kenny Lindsay, iar până când el a fugit să-i aducă 
pe MacNeill şi pe Abernathy... 

— Nu-ţi mai face griji din pricina asta, a leannan, i-a spus 
Jamie şi a sărutat-o cu afecţiune pe frunte. Poate că a fost 
mai bine aşa. N-a avut nimeni de suferit, casa a rămas în 
picioare... 

A privit melancolic spre tavanul ale cărui bârne le 
fasonase până la ultima cu mâna lui... 

— lar dacă vrea Dumnezeu, s-ar putea să rezolvăm cât 
de curând treaba asta nenorocită. 

— Dacă vrea Dumnezeu, a repetat ea înfocată, apoi şi-a 
făcut cruce. V-am pregătit un pacheţel cu mâncare, ca să 
nu muriţi de foame pe drum, domnule. 

Richard Brown şi oamenii lui se adăpostiseră sub copaci 
aşa cum putuseră; nimeni nu le oferise ospitalitate, ceea ce 
era un semn clar al aversiunii oamenilor, pentru că, în 
asemenea chestiuni, se aplicau standardele din Highland. 
Dar era şi un semn al lipsei noastre de popularitate, pentru 
că lui Brown i se îngăduia să ne ia în custodie. 

Drept urmare, oamenii lui Brown erau uzi leoarcă, 
nemâncaţi, nedormiţi şi nervoşi. Nici eu nu dormisem, dar 
măcar mâncasem bine la micul dejun, nu-mi era frig şi - 
pentru moment - nu eram udă, ceea ce mă făcea să mă 
simt ceva mai bine, deşi inima îmi era golită de toate, iar 
oasele, grele ca plumbul când am ajuns la capătul potecii şi 
am privit peste luminiş, spre casă, unde am văzut-o pe 
doamna Bug stând pe verandă şi fluturând mâna către noi. 
l-am răspuns la salut, după care calul meu a pătruns în 
întunericul de sub copacii din care picura apă. 

A fost o călătorie sumbră şi, în cea mai mare parte, 
desfăşurată în tăcere. Eu şi Jamie am călărit alături, dar n- 
am putut discuta nimic important, căci îi aveam în jur pe 
oamenii lui Brown. Cât despre acesta, părea foarte agitat. 


Era destul de clar că nu avusese nicidecum intenţia de a 
mă duce undeva pentru a fi judecată, ci doar profitase de 
acest pretext ca să se răzbune pe Jamie pentru moartea lui 
Lionel; şi doar Dumnezeu ştia, mi-am spus eu, ce ar fi făcut 
dacă ar fi ştiut ce se întâmplase de fapt cu fratele lui, mai 
ales că doamna Bug fusese atât de aproape de el. Avându-l 
pe Tom Christie cu noi, nu putea face nimic; era silit să ne 
ducă la Hillsboro şi făcea asta fără nicio tragere de inimă. 

Tom Christie călărea de parcă ar fi visat - lucruri rele - 
pentru că faţa lui era impenetrabilă şi trasă şi nu vorbea cu 
nimeni. 

Omul pe care Jamie îl rănise cu pumnalul nu ne însoțea; 
am bănuit că se întorsese la Brownsville. Cel pe care îl 
împuşcasem eu rămăsese însă cu noi. 

Nu mi-am putut da seama cât de gravă era rana lui şi nici 
dacă glonţul îi pătrunsese în corp ori doar îi zgâriase 
coastele. Părea capabil să se mişte, dar după felul în care 
stătea aplecat într-o parte, strâmbându-se când şi când, era 
limpede că avea dureri. 

Am ezitat o vreme. Luasem cu mine o mică trusă 
medicală, precum şi desagi de şa şi pături. In împrejurările 
date, nu simţeam prea multă compasiune faţă de el. Pe de 
altă parte, instinctul meu era puternic şi, după cum i-am 
spus lui Jamie cu glas scăzut când ne-am oprit să ne 
aşezăm tabăra, nu ne-ar fi fost de niciun folos să moară din 
cauza unei răni infectate. 

Mi-am făcut curaj să mă ofer să-i examinez şi să-i pansez 
rana imediat ce aş fi găsit prilejul potrivit. Bărbatul - mi s-a 
părut că îl chema Ezra, deşi, în acele condiţii, nimeni nu se 
prezentase - se ocupa de împărţirea castroanelor cu 
mâncare la cină. Am aşteptat lângă pinul sub care ne 
adăpostiserăm, hotărâtă să-i vorbesc cu blândeţe când ne 
va aduce mâncarea. 

Cocoşat sub o haină de piele, ca să se ferească de ploaie, 
s-a apropiat cu câte un castron în fiecare mână. Inainte de 
a apuca să spun ceva, el a rânjit ameninţător, a scuipat o 
flegmă într-un castron şi mi l-a întins. Pe celălalt l-a aruncat 
la picioarele lui Jamie, stropindu-l cu ghiveciul aproape 
uscat. 

— Hopa, a făcut el calm şi s-a răsucit pe călcâie. 


Jamie s-a încordat brusc, ca un şarpe uriaş care se 
încolăceşte pentru atac, dar l-am apucat de braţ înainte să 
riposteze. 

— Nu-i nimic, am spus şi, ridicând puţin glasul, am 
adăugat: Lasă-l să putrezească. 

Bărbatul şi-a răsucit capul spre noi, căscând ochii. 

— Lasă-l să putrezească, am repetat, privindu-l fix. 

Când se apropiase, observasem roşeaţa feţei, cauzată de 
febră, şi simţisem mirosul uşor dulceag al puroiului. 

Ezra a părut extrem de surprins. S-a grăbit să ajungă la 
focul care scotea scântei şi a făcut toate eforturile ca să nu 
se uite în direcţia mea. Incă aveam în mână castronul pe 
care mi-l dăduse, astfel că am tresărit când cineva mi l-a 
luat dintre degete. Tom Christie a aruncat conţinutul într-un 
tufiş şi mi-a dat castronul lui, după care s-a întors cu 
spatele, fără să scoată nicio vorbă. 

— Bine, dar... 

Am vrut să mă duc după el ca să i-l înapoiez. Graţie 
„pacheţelului cu mâncare” pe care ni-l dăduse doamna Bug 
şi care umplea o întreagă desagă, nu aveam să murim de 
foame. Insă Jamie m-a împiedicat, punând mâna pe braţul 
meu. 

— Mănâncă, englezoaico, a spus el încet. Ţi-a oferit 
mâncarea din amabilitate. 

Mai mult decât amabilitate, am gândit eu. Eram 
conştientă de privirile ostile îndreptate spre mine de 
oamenii strânşi în jurul focului. Îmi simţeam gâtlejul uscat şi 
nu aveam poftă de mâncare, dar am scos lingura din 
buzunar şi am mâncat. 

La poalele unui molid-de-Canada, Tom Christie se 
înfăşurase într-o pătură şi se întinsese, cu pălăria trasă 
peste faţă. 


x 


Ne-a plouat tot drumul până la Salisbury. Am găsit 
adăpost într-un han de acolo şi rareori mi s-a părut mai 
bine-venit un foc. Jamie luase toţi banii pe care îi aveam şi, 
drept urmare, ne-am putut permite o cameră doar pentru 
noi. Brown a plasat un paznic pe scară, dar a făcut-o 


demonstrativ; la urma urmelor, unde puteam pleca? 

Am rămas în faţa focului doar în cămaşă, pentru că 
mantia şi rochia, ude, erau întinse pe o bancă, să se usuce. 

— Ştii ceva? Richard Brown nu s-a gândit deloc la situaţia 
asta, am remarcat eu. 

Nu era ceva surprinzător, pentru că în realitate nu 
intenţionase nicio clipă să mă ducă undeva să fiu judecată. 

— Şi atunci, cui vrea de fapt să ne predea? 

—  Şerifului din comitatul ăsta, mi-a răspuns Jamie, 
desfăcându-şi părul şi scuturându-l deasupra vetrei, astfel 
că picăturile de apă căzute în foc au sfârâit. Ori, dacă nu 
reuşeşte asta, probabil că va găsi un judecător de pace. 

— Şi ce se va întâmpla atunci? Nu are nicio dovadă şi nici 
martori. Cum poate aşa ceva să semene a judecată 
dreaptă? 

Jamie s-a uitat curios la mine. 

— N-ai fost niciodată judecată, englezoaico, nu? 

— Ştii bine că nu. 

A confirmat cu o mişcare din cap. 

— Eu am fost. Pentru trădare. 

— Da? Şi ce s-a întâmplat? 

Şi-a trecut mâna prin păr, cugetând. 

— M-au pus să stau în picioare şi mi-au cerut să-mi spun 
numele. Am făcut asta, judecătorul a mormăit ceva o 
vreme către un prieten, după care a zis: „Condamnat. 
Închisoare pe viaţă. Puneţi-l în fiare”. M-au scos din tribunal 
şi au trimis un fierar să îmi prindă lanţuri la încheieturile 
mâinilor. lar în ziua următoare am început marşul spre 
Ardsmuir. 

— Te-au pus să mergi pe jos până acolo? De la 
Inverness? 

— Nu aveam nicio grabă, englezoaico. 

Am inspirat adânc şi am încercat să îmi reprim senzaţia 
de gol din stomac. 

— Am înţeles. Bine, dar... sigur... nu era vorba de crimă - 
am reuşit să spun asta fără să mă bâlbâi, dar nu întru totul 
- dar crima nu e o chestiune de proces cu juraţi? 

— S-ar putea. Şi o să insist să fie aşa, dacă se ajunge 
până acolo. Domnul Brown pare să-şi închipuie că se poate, 
de aceea le spune tuturor celor din crâşmă povestea lui, 


descriindu-ne drept nişte monştri depravaţi. Ceea ce, 
trebuie s-o spun, nu-i vreo mare ispravă, având în vedere 
circumstanţele, a adăugat el cu tristeţe în glas. 

Am strâns din buze ca să nu dau un răspuns pripit. Ştiam 

că Jamie ştia că nu avusesem de ales. lar el ştia că eu ştiam 
că nu avusese nicio legătură cu Malva. Dar mi-a fost 
imposibil să nu conştientizez o senzaţie de vinovăţie la 
amândoi, pentru încurcătura disperată în care ne găseam. 
Atât pentru ceea ce se întâmplase ulterior, cât şi pentru 
moartea Malvei - deşi Dumnezeu îmi era martor că aş fi dat 
orice ca ea să fie acum în viaţă. 
_ Mi-am dat seama că avea dreptate în privinţa lui Brown. 
Infrigurată şi udă, acordasem prea puţină atenţie 
zgomotelor din crâşma de sub noi, însă am auzit glasul lui 
Brown, răsunând de-a lungul hornului, iar din cuvintele pe 
care le-am distins în mod întâmplător, era evident că el 
făcea exact ceea ce spusese Jamie - ne ponegrea din plin, 
dând de înţeles că el şi Comitetul de Siguranţă 
întreprinseseră misiunea neplăcută, dar necesară, de a ne 
prinde şi a ne aduce în faţa justiţiei. Şi, doar întâmplător, 
influenţa orice potenţiali juraţi, asigurându-se că povestea 
se va răspândi pretutindeni, cu toate amănuntele ei 
scandaloase. 

— Putem să facem ceva? l-am întrebat pe Jamie, după ce 
am ascultat toate aberaţiile pe care le-am putut îndura. 

A dat aprobator din cap şi a scos o cămaşă curată din 
desagă. 

— Să coborâm să luăm cina. Şi să arăţi cât mai puţin ca o 
ucigaşă depravată, a nighean. 

— Foarte bine, am spus. Şi, cu un suspin, am scos boneta 
cu panglici pe care o luasem cu mine. 


x 


N-ar fi trebuit să fiu surprinsă. Trăisem suficient ca să îmi 
formez o părere destul de cinică despre natura umană - şi 
trăisem suficient în vremurile acelea ca să ştiu cât de direct 
se exprima opinia publică. Şi totuşi, am fost şocată când 
prima piatră m-a lovit în coapsă. 

Eram la oarecare depărtare de Hillsboro. Vremea 


continua să fie umedă, drumurile erau înnămolite şi 
înaintam cu greutate. Cred că Richard Brown ar fi fost 
încântat să ne predea şerifului din comitatul Rowan - dacă 
o astfel de autoritate ar fi existat. Dar fusese informat că 
funcţia era vacantă, ultimul ei deţinător fugise în grabă într- 
o noapte şi deocamdată nimeni nu voia să îi ia locul. 

O chestiune de politică, din câte am înţeles, pentru că 
ultimul şerif era partizanul independenţei, în vreme ce 
majoritatea oamenilor din comitat încă erau  loialişti 
înverşunaţi. N-am aflat amănunte despre incidentul care 
declanşase plecarea precipitată a şerifului, însă tavernele şi 
hanurile din apropiere de Hillsboro vuiau ca nişte cuiburi de 
viespi după acel eveniment. 

Tribunalul districtual încetase să se întrunească în urmă 
cu câteva luni, a fost informat Brown, pentru că judecătorii 
socoteau că era prea primejdios să apară în instanţă în 
situaţia nesigură din acele zile. Singurul judecător de pace 
pe care a reuşit Brown să îl găsească avea aceeaşi părere 
şi a refuzat fără înconjur să ne ia în custodie, informându-l 
pe Brown că, în acele momente, viaţa lui valora mai mult 
decât implicarea în orice caz cât de cât controversat. 

— Dar nu are nicio legătură cu politica! a strigat Brown la 
el cu frustrare. E vorba de crimă, pentru numele lui 
Dumnezeu - crimă clară! 

— In zilele astea, totul şi orice are nuanţă politică, 
domnule, i-a spus cu tristeţe în glas judecătorul de pace, un 
anume Harvey Mickelgrass, clătinând din cap. Nu mă mai 
aventurez să judec nici măcar un caz de beţie şi purtare 
indecentă, de teamă că m-aş putea trezi cu casa dărâmată 
peste mine, iar soţia mea ar rămâne văduvă. Şeriful a 
încercat să-şi vândă funcţia, dar n-a găsit pe nimeni care să 
vrea să o cumpere. Nu, domnule, va trebui să te adresezi 
altcuiva. 

Brown nu voia cu niciun chip să ne ducă la Cross Creek 
sau la Campbelton, unde Jocasta Cameron era foarte 
influentă, iar judecătorul local era bunul ei prieten Fargquard 
Campbell. Aşa că am mers spre sud, către Wilmington. 

Oamenii lui Brown erau nemulţumiţi; se aşteptaseră să 
participe la o linşare fără probleme şi la incendierea casei 
noastre şi, probabil, să jefuiască ceva. Nu la o deplasare 


lungă şi plicticoasă dintr-un loc în altul. Starea lor de spirit 
s-a deteriorat şi mai mult când Ezra, care se agăţase de 
calul lui într-o criză de febră, a căzut brusc la pământ şi l-au 
ridicat mort de acolo. 

N-am cerut să examinez cadavrul - şi în niciun caz nu mi 
s-ar fi permis asta - dar, după cum i se legăna capul, am 
socotit că îşi pierduse cunoştinţa, căzuse de pe cal şi îşi 
frânsese gâtul. 

Nu puţini dintre ceilalţi oameni ai lui Brown aruncau 
priviri deosebit de temătoare spre mine după acea 
întâmplare, iar entuziasmul lor s-a diminuat vizibil. 

Richard Brown nu s-a descurajat; eram convinsă că ne-ar 
fi împuşcat de mult fără milă, dacă nu ar fi existat Tom 
Christie, care stătea tăcut şi întunecat precum ceața de 
dimineaţă care acoperea drumurile. Vorbea puţin şi doar 
strictul necesar. M-aş fi aşteptat să facă totul mecanic, 
rătăcit în negura insensibilă a suferinţei, dacă, într-o seară, 
în timp ce ne stabileam tabăra, nu m-aş fi întors şi nu i-aş fi 
văzut ochii aţintiţi asupra mea, cu o privire atât de 
îndurerată, încât m-am răsucit imediat, de data asta spre 
Jamie, care stătea lângă mine, urmărindu-l pe Tom Christie 
cu o expresie gânditoare. 

Însă, în general, faţa lui rămânea impasibilă - sau ceea 
ce se putea vedea din ea, pe sub umbra lăsată de pălăria 
cu boruri moi. lar Richard Brown, împiedicat de prezenţa lui 
Christie să ne facă vreun rău, profita de orice prilej ca să-şi 
răspândească versiunea despre moartea Malvei - probabil 
şi ca să-l tortureze pe Tom Christie, care auzea totul, mereu 
şi mereu, dar şi ca să ne întineze reputaţia. 

În orice caz, n-ar fi trebuit să fiu surprinsă când oamenii 
dintr-un cătun fără nume, aflat la sud de Hillsboro, au 
început să arunce cu pietre în noi, dar aşa s-a întâmplat. Un 
băiat ne văzuse pe drum şi s-a holbat când am trecut pe 
lângă el, după care a dispărut ca un vulpoi, coborând panta 
ca să ducă vestea. Zece minute mai târziu, după o cotitură, 
am nimerit într-o salvă de pietre, însoţite de răcnete 
ascuţite. 

O piatră mi-a lovit iapa, care a sărit violent într-o parte. 
Cu chiu, cu vai, am reuşit să mă ţin în şa, dar 
dezechilibrată; o altă piatră m-a lovit în coapsă, iar 


următoarea, în piept, tăindu-mi răsuflarea, însă, după ce 
alta a ricoşat dureros din capul meu, am scăpat frâul din 
mâini, iar calul, speriat, s-a ridicat pe picioarele din spate şi 
s-a răsucit, astfel că am zburat din şa, aterizând pe sol cu 
un bufnet care mi-a zdruncinat toate oasele. 

Ar fi trebuit să mă cuprindă groaza; în realitate, am fost 
doar furioasă. Piatra care mă lovise în cap ricoşase - graţie 
desimii părului meu şi bonetei pe care o purtam - dându-mi 
o senzaţie de înţepătură enervantă, de parcă aş fi fost 
pălmuită sau ciupită, nu lovită serios. Din reflex, m-am 
ridicat în picioare clătinându-mă şi am văzut un băiat care 
rânjea pe malul de deasupra mea, chiuind şi dansând 
triumfător. M-am întins spre el, l-am prins de un picior şi l- 
am tras în jos. 

A scos un urlet, a alunecat şi a căzut peste mine. Ne-am 
prăbuşit la pământ împreună şi ne-am rostogolit, încâlciţi în 
fusta şi mantia mea. Eram mai vârstnică decât el, mai grea 
şi furioasă la culme. Spaima, suferinţa şi incertitudinea din 
ultimele săptămâni ajunseseră la punctul de fierbere într-o 
clipă, aşa că l-am lovit de două ori peste faţă cât de tare 
am putut, ca să-i fac rânjetul să dispară. Am simţit un 
pocnet în mână, iar durerea m-a săgetat de-a lungul 
braţului. 

El a scos un răcnet şi s-a zvârcolit ca să scape de mine - 
era mai scund, dar avea puterea dată de panică. M-am 
străduit să-l ţin strâns, l-am prins de păr, iar el m-a lovit cu 
mişcări disperate şi mi-a dat jos boneta, după care m-a 
prins de păr şi a tras cu putere. 

Durerea mi-a realimentat furia, astfel că l-am lovit cu 
genunchiul oriunde puteam, de mai multe ori, căutând cu 
ardoare să-l ating în părţile moi. A deschis gura fără să 
scoată niciun sunet şi a căscat ochii cât cepele; şi-a 
descleştat degetele din părul meu, iar eu m-am tras înapoi 
şi l-am plesnit peste faţă cât de tare am putut. 

O piatră mare m-a izbit în umăr cu atâta forţă, că umărul 
mi-a amorţit şi am fost azvârlită în lateral. Am încercat să-l 
lovesc din nou, dar n-am putut ridica braţul. Gâfâind şi 
suspinând, cu nasul sângerând, el s-a desprins de mantia 
mea şi s-a îndepărtat cu iuţeală de-a buşilea. M-am răsucit 
să-l caut şi m-am trezit ochi în ochi cu un tânăr care ţinea 


pregătită o piatră în mână şi se uita la mine cu o expresie 
hotărâtă. 

M-a lovit în obraz; m-am clătinat, după care vederea mi 
s-a înceţoşat. Apoi ceva mare m-a lovit din spate şi m-am 
prăbuşit pe burtă, lipită de pământ, având deasupra mea 
greutatea unui corp omenesc. Era Jamie; mi-am dat seama 
după felul în care a rostit pe nerăsuflate: „Măiculiţă, 
Doamne!” Corpul îi tresărea din cauza pietrelor aruncate în 
el; am auzit bufnetul înspăimântător când se izbeau de 
carnea lui. 

Oamenii ţipau şi răcneau în jurul nostru. Am auzit vocea 
răguşită a lui Tom Christie, apoi o împuşcătură. Au urmat 
alte urlete, care au sunat altfel, încă una sau două pietre 
care au lovit pământul în apropierea noastră şi un ultim 
icnet al lui Jamie când una dintre ele l-a nimerit. 

Am rămas întinşi câteva momente, apoi am observat 
planta ţepoasă pe care o strivisem sub obraz şi am simţit în 
nări mirosul amărui al frunzelor ei aspre. 

Încet, respirând cu greutate, Jamie s-a ridicat în şezut; la 
fel am făcut şi eu, sprijinindu-mă în braţul care-mi tremura, 
şi am fost cât pe ce să cad. Aveam obrazul umflat, iar mâna 
şi umărul mă dureau cumplit, dar nu era momentul să le 
acord atenţie. 

— Ai păţit ceva? Eşti bine? 

Jamie se ridicase pe jumătate în picioare, dar s-a lăsat 
brusc jos. Era palid. Un firicel de sânge i se scurgea pe faţă 
de la o tăietură de pe scalp, dar el a dat afirmativ din cap, 
ţinându-se cu mâna de coaste. 

— Da, sunt bine, mi-a răspuns abia răsuflând, ceea ce mi- 
a sugerat că probabil avea coaste fisurate. Tu eşti bine, 
englezoaico? 

— Da. 

Tremurând, am reuşit să mă ridic în picioare. Oamenii lui 
Brown se împrăştiaseră, unii încercând să prindă caii care 
fugiseră când izbucnise buluceala. Alţii blestemau şi 
adunau de pe drum lucrurile căzute. Tom Christie vărsa în 
tufişurile de pe marginea drumului. Cu faţa palidă, Richard 
Brown stătea sub un copac şi urmărea scena. Mi-a aruncat 
o privire tăioasă, apoi s-a uitat în altă parte. 

Ne-am continuat drumul, dar n-am mai oprit la nicio 


tavernă. 

— Când vrei să loveşti pe cineva, trebuie să-l arzi în 
părţile moi, englezoaico. Feţele au prea multe oase. ŞI 
trebuie să ţii seama şi de dinţi. 

Jamie i-a răsfirat degetele, masându-i încheieturile 
zgâriate şi umflate, iar Claire a şuierat printre dinţi. 

— Mulţumesc pentru sfat. Şi tu de câte ori ţi-ai rupt mâna 
pocnind oameni? 

li venea să râdă; imaginea ei lovindu-l cu pumnii pe 
băiatul acela într-o dezlănţuire turbată de furie, cu părul 
fluturând în vânt şi cu privirea fioroasă, trebuia păstrată ca 
o comoară. Insă n-a râs. 

— N-ai mâna ruptă, a nighean. 

l-a îndoit degetele, după care i-a cuprins pumnul strâns 
între mâinile lui. 

— De unde ştii? s-a răstit ea. Eu sunt doctor. 

Jamie s-a aplecat, încercând să-şi ascundă zâmbetul. 

— Dacă ai avea ceva rupt, ai fi albă la faţă şi ai vărsa, nu 
ai fi îmbujorată şi iritată. 

— lritată, pe naiba! 

Şi-a smuls mâna şi, strângând-o la piept, s-a uitat urât la 
el. De fapt, Claire era doar uşor îmbujorată şi foarte 
atrăgătoare cu părul ondulat într-o masă răzvrătită în jurul 
capului. După atac, unul dintre oamenii lui Brown îi 
culesese boneta de pe jos şi i-o întinsese cu un aer timid. 
Furioasă, ea i-o smulsese din mână şi o îndesase într-o 
desagă de la şa. 

— Fato, ţi-e foame? 

— Da, a recunoscut ea cu reticenţă, fiind la fel de 
conştientă ca şi el că, în general, oamenii cu fracturi nu au 
poftă de mâncare, dar mâncau uimitor de mult după ce 
durerile se mai potoleau. 

Jamie a scotocit prin desagă, adresându-i binecuvântări 
în gând doamnei Bug când a scos o mână de caise uscate şi 
o bucată mare de brânză de capră. Oamenii lui Brown 
găteau ceva la foc, însă, cu excepţia primei seri, Jamie şi 
Claire nu se atinseseră decât de mâncarea pe care o 


aduseseră cu ei. 

În timp ce rupea o bucată de brânză şi i-o întindea soţiei, 
Jamie s-a întrebat cât va mai dura farsa. Dacă erau 
cumpătaţi, probabil că aveau mâncare pentru o săptămână. 
Suficient ca să ajungă pe coastă, dacă vremea se menținea 
bună. Şi după aceea? 

Îi fusese clar încă de la început că Brown nu avea niciun 
plan şi că încerca să facă faţă unei situaţii care îi scăpase 
de sub control din primul moment. Avea ambiţie, lăcomie şi 
o dorinţă uriaşă de răzbunare, dar aproape deloc capacitate 
de anticipare, era limpede. 

Acum se văzuse împovărat cu ei doi, silit să călătorească 
în continuare, iar răspunderea nedorită se târa după el ca 
un papuc legat de coada unui câine. lar Brown, câinele 
stânjenit, mârâia şi se rotea în cerc, repezindu-se la lucrul 
care îl irita şi, drept urmare, îşi muşca singur coada. Dus pe 
gânduri, Jamie şi-a atins cu fereală o vânătaie mare şi 
dureroasă de la cot. 

El nu avusese nicio şansă; iar acum nici Brown nu avea. 
Oamenii lui deveneau tot mai neliniştiţi; aveau recolte de 
care trebuiau să se ocupe şi nu anticipaseră situaţia de 
acum, care părea a fi o vânare de vânt. 

Ar fi fost simplu să fugă singur. Dar după aceea? N-o 
putea lăsa pe Claire în ghearele lui Brown şi chiar dacă ar fi 
reuşit să fugă împreună cu ea, nu se puteau întoarce la 
Ridge, ar fi însemnat să sară din lac în put. 

A oftat, apoi a inspirat şi a expirat încet. Nu credea că are 
coaste fisurate, dar îl dureau. 

— Ai cumva alifie la tine? a întrebat el, făcând semn din 
cap spre punga în care Claire ţinea câteva leacuri. 

— Da, sigur, a răspuns ea, a înghiţit brânza şi a întins 
mâna după pungă. O să te ung pe tăietura de pe cap. 

El a lăsat-o să facă asta, dar apoi a insistat să-i maseze 
mâna cu alifie. Ea a obiectat, susţinând că se simţea foarte 
bine, nu avea nevoie şi trebuia să păstreze alifia pentru 
viitor. Şi totuşi, i-a permis să îi ia mâna şi să îi maseze 
degetele cu unsoarea cu miros dulceag. Şi-a simţit oasele 
mici şi fine întărindu-se sub atingerea degetelor lui. 

Claire detesta să se simtă neajutorată, dar armura creată 
de furia justificată se destrăma şi, cu toate că se uita fioros 


la Brown şi la oamenii lui, Jamie ştia că se teme. Şi nu fără 
motiv. 

Brown era neliniştit, incapabil să se calmeze. Se foia, 
vorbea fără noimă cu unul şi cu altul, verificând inutil caii 
legaţi de picioare, turnându-şi cafea de cicoare şi rămânând 
cu cana în mână până când se răcea, după care o arunca 
pe iarbă. Şi tot timpul privirea lui neliniştită revenea la ei 
doi. 

Brown era pripit, impetuos şi cu o gândire limitată. Nu 
chiar prost, şi-a zis Jamie. Şi era limpede că îşi dăduse 
seama că strategia de a răspândi bârfe şi de a stârni 
scandaluri legate de prizonierii lui pentru a le pune viaţa în 
primejdie avea minusuri serioase, câtă vreme el însuşi era 
obligat să se afle în preajma lor. 

După ce au terminat de mâncat, Jamie s-a întins cu 
precauţie, iar Claire s-a ghemuit lipită de el, simțind nevoia 
de alinare. 

Lupta era ceva epuizant, la fel şi spaima; Claire a adormit 
după câteva momente. Jamie simţea că îl încearcă somnul, 
dar nu voia să cedeze. Şi-a făcut de lucru recitând câteva 
dintre poemele pe care i le spusese Brianna - îi plăcea mult 
cel despre argintarul din Boston care gonise pentru a da 
alarma în Lexington, i se părea frumoasă. 

Oamenii se pregăteau de popasul peste noapte. Brown 
era încă agitat, o vreme a privit cu ochi întunecaţi în 
pământ, după care a sărit în picioare şi a început să se 
plimbe încoace şi încolo. Spre deosebire de el, Christie abia 
dacă se clintise, deşi nu făcuse nicio mişcare care să 
sugereze că ar vrea să doarmă. Stătea pe un bolovan, cu 
masa de seară aproape neatinsă. 

Jamie a observat o mişcare furişată, aproape de gheata 
lui Christie; un şoricel încerca să se apropie de farfuria 
neglijată, aşezată pe sol, plină cu mâncare. 

In urmă cu câteva zile, aşa cum cineva recunoaşte un 
fapt de care e doar vag conştient de ceva vreme, Jamie îşi 
dăduse seama că Tom Christie era îndrăgostit de Claire. 

Sărmanul om, şi-a spus. Era sigur că Tom nu crede că ea 
avusese vreo legătură cu moartea fiicei lui; în caz contrar 
nu s-ar fi aflat acolo. Dar poate credea că Jamie...? 

Stătea întins la adăpostul întunericului, urmărind jocul 


flăcărilor pe trăsăturile palide ale lui Christie, cu ochii pe 
jumătate ascunşi de pleoape, fără să sugereze ceva din 
gândurile lui. Existau bărbaţi care puteau fi citiţi ca nişte 
cărţi, dar Tom Christie nu se număra printre ei. Insă dacă 
văzuse vreodată un om sfâşiat de gânduri, Tom era acela. 

Soarta fiicei lui era motivul? Sau nevoia disperată de o 
femeie? Jamie mai văzuse nevoia asta, cunoscuse pe pielea 
lui acea măcinare a sufletului. Sau poate Christie chiar 
credea că soţia lui o ucisese pe Malva ori fusese 
amestecată în vreun fel? Asta ar fi tulburat orice om 
onorabil. 

Nevoia de o femeie... gândul l-a readus la prezent, la 
sunetele pe care le ascultase venind din pădurea din 
spatele lui. Ştia de două zile că erau urmăriţi, însă în 
noaptea precedentă se opriseră pe o pajişte, fără copaci 
împrejur. 

Mişcându-se încet, dar fără să încerce a se furişa, s-a 
ridicat, a acoperit-o pe Claire cu mantia lui şi a intrat în 
pădure, ca unul care dă curs nevoilor naturale. 

Luna strălucea palidă şi cocoşată, astfel că sub copaci 
era puţină lumină. A închis ochii pentru a alunga urmele 
luminii focului şi i-a deschis către lumea întunecată, locul 
formelor fără trup, al spiritelor fără chip. 

Insă ce a apărut dinapoia unui pin nu era un spirit. 

— Să ne proteguiască binecuvântatul Mihail, a spus el 
încet. 

— Stolul de îngeri şi arhangheli să fie cu tine, unchiule, a 
răspuns lan la fel de încet. Deşi n-ar strica nici alte forţe 
cereşti. 

— Nu te contrazic, dacă divinitatea ar vrea să ne ajute, a 
rostit Jamie, încurajat de prezenţa nepotului său. Altfel nu 
ştiu cum am putea scăpa din încurcătura asta nebunească. 

Auzind asta, lan a scos un mormăit; Jamie l-a văzut 
întorcând capul spre lumina scăzută din tabără. Fără să mai 
scoată nicio vorbă, s-au adâncit în pădure. 

— Nu pot sta aici multă vreme, vor veni după mine, a 
spus Jamie. Primul lucru: totul e bine la Ridge? 

lan a ridicat din umeri. 

— Vorbe şi vorbe, a răspuns el, iar tonul vocii lui a 
sugerat că „vorbele” se refereau la tot, de la bârfele 


femeilor bătrâne şi până la insultele cărora le răspunzi prin 
violenţă. Dar deocamdată nu a murit nimeni. Ce facem, 
unchiule Jamie? 

— Richard Brown. Stă pe gânduri şi doar Dumnezeu ştie 
unde va duce asta. 

— Gândeşte prea mult; astfel de oameni sunt primejdioşi, 
a comentat lan, apoi a râs. 

Jamie, care nu-l văzuse niciodată pe nepotul lui citind o 
carte din proprie iniţiativă, i-a aruncat o privire 
neîncrezătoare, dar a renunţat să pună întrebări, 
întorcându-se la problemele presante ale momentului. 

— Aşa e, a spus el sec. Şi-a răspândit povestea în 
crâşmele şi în hanurile pe unde am trecut - şi cred că a 
sperat să stârnească indignarea oamenilor până într-acolo 
încât vreun poliţist prost să ne ia din ghearele lui ori, şi mai 
bine, să ne prindă gloata şi să ne spânzure fără vreo 
judecată, rezolvându-i astfel problema. 

— A, da? Ei bine, unchiule, dacă asta a avut în minte, 
atunci a dat roade. Nici nu-ţi închipui ce lucruri am auzit de 
când te urmăresc. 

— Ştiu. 

Jamie s-a întins uşor, ca să-şi destindă coastele care îl 
dureau. Doar prin mila Domnului nu se întâmplase ceva mai 
rău. Ajutase şi explozia de furie a lui Claire, care 
întrerupsese atacul, pentru că toată lumea se oprise să 
vadă spectacolul captivant în care ea îl burduşise pe 
atacatorul ei ca pe o legătură de in. 

— Insă acum a priceput că, dacă vrei să faci o ţintă din 
cineva, e înţelept ca tu să te tragi deoparte. Cum spuneam, 
omul gândeşte. Dacă pleacă sau trimite pe cineva... 

— O să-l urmăresc, sigur, ca să văd ce face. 

Mai mult a înţeles decât a văzut când lan a dat din cap; 
stăteau în întuneric, iar lumina difuză a lunii era ca o ceaţă 
printre copaci. Flăcăul s-a mişcat ca şi cum ar fi dat să 
plece, apoi a ezitat. 

— Unchiule, eşti sigur că n-ar fi bine să mai aştepţi puţin, 
apoi să te furişezi aici? Nu sunt desişuri, dar ne putem 
ascunde pe dealurile din apropiere; până dimineaţă scapi 
de ei. 

Ispita era mare. A simţit atracţia pădurii întunecate şi 


A 


sălbatice şi, mai presus, chemarea libertăţii. Dacă ar fi 
putut să pătrundă în verdeață şi să rămână acolo... însă a 
clătinat din cap. 

— Nu se poate, lan, a spus, deşi lăsase regretul să i se 
strecoare în glas. În cazul ăsta, am fi fugari şi aproape sigur 
se va pune un preţ pe capetele noastre. Oamenii din zona 
rurală au fost asmuţiţi împotriva noastră şi când vor vedea 
înştiinţări şi afişe peste tot... Vor face treaba în locul lui 
Brown fără întârziere. În plus, fuga ar trece drept 
recunoaştere a vinovăţiei. 

lan a suspinat, dar a dat aprobator din cap. 

— Bine, atunci. 

A făcut un pas în faţă şi l-a îmbrăţişat pe Jamie, 
strângându-l cât a putut de tare, apoi a plecat. 

Jamie a răsuflat prelung, atent la coastele rănite. 

— Dumnezeu să te însoţească, lan, a spus el către 
întuneric, apoi s-a întors. 

Când s-a întins din nou alături de soţia lui, în tabără era 
linişte. Oamenii dormeau buştean, înveliţi în pături. Cu 
toate acestea, două siluete rămăseseră în apropierea 
jăraticului: Richard Brown şi Thomas Christie, fiecare pe 
câte un bolovan, fiecare cu gândurile lui. 

Era cazul s-o trezească pe Claire şi să-i spună? Cu 
obrazul lipit de moliciunea caldă a părului ei, a analizat 
ideea câteva momente şi, cu părere de rău, a hotărât să-şi 
ţină gura. Probabil că ea ar fi prins curaj aflând de prezenţa 
lui lan, dar nu îndrăznea să rişte să trezească bănuielile lui 
Brown; dacă acesta ar fi observat vreo schimbare în 
dispoziţia sau în expresia feţei lui Claire, şi-ar fi dat seama 
că se întâmplase ceva... nu, mai bine nu, cel puţin 
deocamdată. 

A aruncat o privire spre pământul de la picioarele lui 
Christie şi a văzut mişcări furişate; şoarecele îşi adusese 
prietenii să participe la festin. 

Când ne-am trezit în zori, am descoperit că Richard 
Brown dispăruse. Restul oamenilor lui păreau sumbri, dar 
resemnaţi, iar sub comanda unui individ scund şi 
morocănos, pe nume Oakes, ne-am continuat drumul 
anevoios către sud. 

Peste noapte se schimbase ceva; Jamie scăpase de o 
parte din încordarea pe care o avea de când plecaserăm de 
la Ridge. Inţepenită, plină de vânătăi cum eram, am 
descoperit că schimbarea îmi aducea o oarecare alinare, 
dar m-am întrebat ce anume o provocase. Era vorba de 
acelaşi lucru care îl făcuse pe Richard Brown să plece în 
misterioasa lui misiune? 

Însă Jamie n-a spus nimic, ci doar s-a interesat de starea 
mâinii mele - care mă durea şi era atât de înţepenită, că nu 
mi-am putut mişca degetele imediat ce m-am trezit. A 
continuat să stea cu ochi atenţi la tovarăşii de drum, însă 
scăderea încordării avusese efect şi asupra lor; am început 
să nu mă mai tem că ar putea să-şi piardă brusc răbdarea 
şi să ne spânzure, chiar dacă Tom Christie era prezent. 

Parcă în acord cu atmosfera ceva mai destinsă, vremea 
s-a limpezit brusc, ceea ce i-a încurajat pe toţi. Ar fi mult 
spus că a apărut un sentiment de apropiere, însă, în 
absenţa lui Richard Brown, ceilalţi bărbaţi deveniseră 
măcar mai politicoşi din când în când. Şi, aşa cum se 
întâmplă întotdeauna, plictiseala şi dificultăţile călătoriei îi 
influenţaseră pe toţi, astfel că mergeam înainte pe 
drumurile pline de făgaşe, ca o turmă, ciocnindu-ne 
câteodată unul de altul, la sfârşitul zilei fiind prăfuiţi, tăcuţi 
şi uniţi prin epuizare, dacă nu prin altceva. 

Starea de neutralitate s-a schimbat brusc în Brunswick. 
Cu o zi sau două înainte, Oakes anticipase ceva, iar când 
am ajuns la primele case, l-am văzut respirând adânc, în 
semn de uşurare. 

Prin urmare, n-am rămas surprinsă când ne-am oprit 
pentru odihnă la o crâşmă de la marginea unei aşezări 


minuscule, pe jumătate abandonată, şi l-am găsit pe 
Richard Brown aşteptându-ne. Surpriza a venit când, fără 
ca Brown să scoată vreun cuvânt, Oakes şi ceilalţi l-au prins 
brusc pe Jamie, făcându-l să scape cana cu apă din mână, 
şi l-au trântit de perete. 

Am scăpat şi eu cana din mână şi m-am aruncat spre ei, 
însă Richard Brown mi-a prins braţul într-o strânsoare ca de 
menghină şi m-a dus târâş spre cai. 

— Dă-mi drumul! Ce faci? Dă-mi drumul, am zis! 

L-am lovit cu piciorul şi l-am zgâriat pe ochi, dar el m-a 
prins de ambele încheieturi şi a strigat către unul dintre 
oamenii lui să îi vină în ajutor, împreună, m-au prins - încă 
răcnind din rărunchi - şi m-au urcat pe un cal, în faţa unui 
alt om de-al lui. Au urmat strigăte din locul în care se afla 
Jamie şi o încăierare generală, iar din crâşmă au ieşit câţiva 
oameni, care s-au mulţumit să privească. Niciunul dintre ei 
nu părea dispus să se încaiere cu un grup mare de oameni 
înarmaţi. 

Tom Christie a strigat în semn de protest; l-am văzut cum 
îl lovea cu pumnii în spinare pe unul dintre bărbaţi, dar fără 
niciun folos. Omul din spatele meu m-a cuprins de talie şi 
m-a strâns atât de tare, că am rămas şi fără aerul pe care îl 
mai aveam în plămâni. 

Apoi am pornit în galop pe drumul spre Brunswick, iar 
Jamie a dispărut într-un nor de praf. 

Protestele mele furioase, cererile şi întrebările nu mi-au 
adus niciun răspuns, desigur, în afara poruncii de a tăcea şi 
de o altă strângere de avertisment a braţului care mă ţinea. 

Tremurând de furie şi de groază, am cedat şi, în acel 
moment, am văzut că Tom Christie era încă alături de noi, 
părând şocat şi tulburat. 

— Tom! am strigat. Tom, întoarce-te! Nu-i lăsa să-l ucidă! 
Te rog! 

Uimit, s-a uitat în direcţia mea, s-a ridicat în scări şi a 
privit înapoi spre Brunswick, după care s-a întors spre 
Richard Brown, strigându-i ceva. 

Brown a clătinat din cap, a tras de frâu pentru a-şi 
conduce calul lângă al lui Christie şi s-a aplecat spre el, 
strigând ceva ce trebuia să sune a explicaţie. Lui Christie 
nu i-a plăcut deloc situaţia, dar, după câteva schimburi 


aprinse de cuvinte, s-a încruntat, a cedat şi s-a retras. Şi-a 
întors calul şi a dat un ocol, venind lângă mine. 

— Nu-l vor ucide şi nici nu-i vor face vreun rău, a spus el, 
ridicând glasul ca să fie auzit în hărmălaia produsă de 
tropotul copitelor şi de zăngănitul harnaşamentelor. Şi-a 
dat cuvântul de onoare. 

— Şi, pentru numele lui Dumnezeu, l-ai crezut? 

A părut deconcertat auzindu-mi vorbele, s-a uitat din nou 
spre Brown, care dăduse pinteni calului ca să ajungă în 
frunte, apoi, din nou spre Brunswick. Pe faţă i-a apărut o 
expresie de nehotărâre, după care a strâns din buze şi a 
scuturat din cap. 

— Va fi bine, a spus el. 

Cu toate acestea, a refuzat să mă privească în ochi şi, în 
ciuda rugăminţilor mele insistente de a se întoarce şi de a-i 
opri, a strunit calul şi a rămas în urmă ca să nu-l mai pot 
vedea. 

Gâtul îmi era iritat de atâta tipat şi mă durea stomacul, 
lovit şi strâns într-un ghem de spaimă. După ce am lăsat în 
urmă Brunswick, am mers mai încet şi m-am concentrat să 
respir; nu voiam să vorbesc decât după ce aveam să fiu 
sigură că o voi face fără să îmi tremure glasul. 

— Unde mă duceţi? am întrebat într-un târziu. 

Am rămas rigidă în şa, îndurând intimitatea nedorită cu 
bărbatul din spatele meu. 

— La New Bem, a spus el pe un ton sumbru şi satisfăcut. 
lar după aceea, slavă Cerului, o să scăpăm de tine. 


x 


Călătoria spre New Bem s-a desfăşurat într-un amestec 
ameţitor de spaimă, agitaţie şi disconfort fizic. Deşi mă 
întrebam ce se va întâmpla cu mine, orice speculație pălea 
în faţa îngrijorării pentru soarta lui Jamie. 

Evident, prezenţa lui Tom Christie era singura mea 
speranţă de a afla ceva, dar el mă evita, rămânând la 
distanţă - şi am socotit asta la fel de alarmant. Era tulburat, 
chiar mai mult decât fusese după moartea Malvei, dar nu 
mai avea pe faţă o expresie de suferinţă surdă, ci una de 
agitaţie. M-am temut cumplit că ştia ori bănuia că Jamie era 


mort, dar nu voia s-o recunoască - nici faţă de mine, nici 
faţă de el însuşi. 

Ceilalţi bărbaţi împărtăşeau clar dorinţa celui care mă 
capturase de a scăpa de mine cât mai curând posibil; ne 
opream doar scurte perioade, când era absolut necesar 
pentru odihna cailor. Mi s-a dat mâncare, dar n-am putut 
mânca. Când am ajuns la New Bem, eram stoarsă de puteri 
din cauza efortului fizic de a călări, dar mai ales din cauza 
îngrijorării şi a încordării permanente. 

Cei mai mulţi dintre bărbaţi au rămas la o tavernă de la 
marginea oraşului; Brown şi un alt bărbat m-au dus până în 
centru, însoţiţi de Tom Christie. Care a tăcut tot timpul. 
Intr-un târziu, am ajuns la o casă mare din cărămidă, 
văruită în alb. Brown m-a informat cu o plăcere evidentă că 
aceea era casa şerifului Tolliver, dar şi închisoarea oraşului. 

Şeriful, un bărbat atrăgător, dar sumbru, m-a măsurat cu 
un soi de interes amestecat cu un dezgust crescând când a 
auzit crima de care eram acuzată. N-am făcut niciun efort 
să resping acuzaţia sau să mă apăr; camera se rotea cu 
mine şi vedeam înceţoşat, aşa că îmi concentrasem toată 
atenţia ca nu cumva să îmi cedeze genunchii şi să mă 
prăbuşesc. 

Abia dacă am auzit ceva din discuţia purtată de Brown cu 
şeriful. In cele din urmă însă, chiar înainte de a fi condusă 
înăuntru, m-am trezit brusc cu Tom Christie lângă mine. 

— Doamnă Fraser, a spus el foarte încet. Credeţi-mă, e în 
siguranţă. N-aş vrea să am pe conştiinţă moartea lui şi nici 
pe a dumneavoastră. 

S-a uitat direct la mine, pentru prima oară după zile 
întregi, poate chiar săptămâni, iar privirea intensă din ochii 
lui cenuşii mi s-a părut şi deconcertantă, dar şi ciudat de 
liniştitoare. 

— Aveţi încredere în Dumnezeu, mi-a şoptit. El îi va feri 
pe cei drepţi de orice primejdie. 

Şi, după ce mi-a strâns brusc şi cu putere mâna, a plecat. 


x 


Având în vedere felul jalnic în care arătau închisorile în 
secolul al XVIII lea, putea fi şi mai rău. Aici, sectorul pentru 


femei era o cămăruţă din spatele casei şerifului, care la 
origini fusese probabil un soi de magazie. Pereţii erau 
tencuiți grosolan, iar o fostă ocupantă, care se gândise să 
evadeze, îndepărtase o bucată mare de tencuială, după 
care descoperise că dedesubt era un strat din şipci, iar sub 
acesta, un perete de netrecut din cărămizi de lut ars, a 
cărui impenetrabilitate m-a izbit când s-a deschis uşa. 

Nu exista fereastră, dar un opaiţ cu grăsime ardea pe un 
pervaz din apropierea uşii, aruncând un cerc slab de 
lumină, care evidenția peticul descurajant din cărămidă, 
dar lăsa colţurile încăperii în umbră adâncă. N-am văzut 
hârdăul pentru dejecţii, dar ştiam că era acolo; izul acru şi 
apăsător mi-a iritat nasul şi, mecanic, am început să respir 
pe gură imediat ce şeriful m-a împins în încăpere. 

Uşa s-a închis cu un bufnet în urma mea, iar cheia a 
scrâşnit în încuietoare. 

În umbră, am zărit un singur pat îngust, ocupat de o 
movilă aflată sub o pătură roasă până la urzeală. Movila a 
rămas nemişcată, dar într-un târziu s-a mişcat şi am văzut 
o femeie scundă şi plinuţă, fără bonetă, ciufulită şi cu ochii 
cârpiţi de somn, care s-a uitat la mine şi a clipit ca un pârş. 

— Hrr, a făcut ea şi s-a şters la ochi cu dosul mâini făcute 
pumn, ca un copil mic. 

— lartă-mă că te deranjez, am spus pe un ton politicos. 

Inima îmi bătea mai rar acum, însă continuam să tremur 
şi să respir cu greutate. Mi-am lipit palmele de uşă, ca să le 
opresc din tremurat. 

— Nu-ţi face probleme, a spus ea. 

A căscat brusc, ca un hipopotam, arătându-şi măselele 
roase, dar încă întregi. Apoi, plescăind din buze cu un aer 
absent, a întins mâna şi a luat o pereche de ochelari 
prăpădiţi, pe care i-a aşezat hotărâtă pe nas. 

Ochii ei albaştri erau măriţi enorm de lentile şi căscaţi 
larg de curiozitate. 

— Cum te cheamă? m-a întrebat. 

— Claire Fraser, am răspuns, privind-o cu atenţie, pentru 
cazul în care ar fi putut auzi deja despre presupusa mea 
crimă. 

Vânătaia de pe sânul meu, făcută de piatra care mă 
lovise, era încă vizibilă şi începuse să se îngălbenească în 


porţiunea de deasupra rochiei. 

— Da? a rostit ea şi a strâns din pleoape, ca şi cum ar fi 
încercat să mă evalueze, dar mi-am dat seama că n-a 
reuşit, pentru că a ridicat din umeri şi a renunţat. Ai ceva 
bani? 

— Puţini. 

Jamie mă silise să iau aproape toţi bani noştri - nu mulţi, 
însă monedele atârnau greu la fundul fiecărui buzunar legat 
de talia mea, iar în corset aveam ascunse câteva bilete la 
purtător. 

Femeia era mult mai scundă decât mine şi arăta ca o 
pernă umflată, cu sâni mari şi căzuţi şi câţiva colăcei 
dolofani în jurul taliei peste care nu purta corset; era doar 
în cămăşuţă, iar rochia şi corsetul ei stăteau atârnate de un 
cui bătut în perete. Părea inofensivă, aşa că am început să 
respir mai uşor, începând să pricep că, măcar pentru 
moment, eram în siguranţă, ferită de violenţe izbucnite 
brusc şi fără motiv. 

Cealaltă deţinută n-a făcut nicio mişcare agresivă spre 
mine, ci a sărit din pat, iar labele picioarelor ei au scos un 
sunet înăbuşit pe ceea ce mi-am dat seama că era un strat 
de paie mucegăite. 

— Hei, cheam-o pe babă şi trimite-o să ne aducă nişte 
bere, ce zici? a sugerat ea binedispusă. 

— Pe... pe cine? 

In loc să îmi răspundă, a păşit greoi spre uşă şi a strigat: 

— Doamnă Tolliver! Doamnă Tolliver! 

Uşa s-a deschis aproape imediat şi a apărut o femeie 
înaltă şi slabă, cu înfăţişarea unei berze nervoase. 

— Serios, doamnă Ferguson, a spus ea. Eşti o adevărată 
pacoste. Tocmai veneam s-o salut pe doamna Fraser, 
pentru orice eventualitate. 

Cu demnitatea unui judecător, i-a întors spatele doamnei 
Ferguson, apoi a înclinat puţin capul spre mine. 

— Doamnă Fraser... Sunt doamna Tolliver. 

Am avut la dispoziţie o fracțiune de secundă ca să 
hotărăsc cum să reacţionez. Am ales calea prudentă, chiar 
dacă enervantă, a supunerii placide, făcând o plecăciune în 
faţa ei de parcă ar fi fost soţia guvernatorului. 

— Doamnă Tolliver, am murmurat, având grijă să nu o 


privesc direct în ochi. Sunteţi foarte amabilă. 

A tresărit, privindu-mă atent, ca o pasăre care urmăreşte 
înaintarea constantă a unei râme prin iarbă, însă eu îmi 
controlam perfect expresia feţei, aşa că s-a destins, pentru 
că nu a detectat sarcasm în glasul meu. 

— Eşti bine-venită, a spus ea cu politeţe rece. Eu trebuie 
să mă ocup de starea dumitale şi să te familiarizez cu 
obiceiurile de aici. Vei primi o masă pe zi, dacă nu vrei să 
dai comandă la bodegă pentru ceva mai mult, dar pe 
cheltuiala ta. O să-ţi aduc un vas cu apă pentru spălat în 
fiecare zi. O să-ţi duci afară zoaiele. Şi... 

— Hai, termină cu obiceiurile de aici, Maisie, a spus 
doamna Ferguson, întrerupând prezentarea făcută de 
doamna Tolliver, cu aerul unei persoane care o cunoştea de 
multă vreme. Femeia are ceva bani. Adu-ne o sticlă de gin, 
fii fată de treabă. După aia, dacă trebuie, poţi să-i 
povesteşti cum stau lucrurile aici. 

Faţa îngustă a doamnei Tolliver s-a crispat în semn de 
dezaprobare, însă şi-a îndreptat ochii spre mine, sclipitori în 
lumina scăzută răspândită de opaiţ. Şovăitoare, am dus 
mâna spre un buzunar, iar ea şi-a muşcat buza de jos. A 
aruncat o privire peste umăr, după care a făcut un pas 
grăbit spre mine. 

— Costă un şiling, a şoptit, ţinând între noi palma 
desfăcută. 

Am lăsat să cadă în ea moneda, care a dispărut pe dată 
sub şorţ. 

— Ai pierdut masa de seară, m-a anunţat, pe tonul ei 
dezaprobator obişnuit, făcând un pas înapoi. Totuşi, pentru 
că abia ai ajuns aici, o să fac o excepţie şi o să-ţi aduc ceva 
de mâncare. 

— Sunteţi foarte amabilă, am spus eu din nou. 

Uşa s-a închis apăsat în urma ei, ceea ce a făcut să 
dispară lumina şi aerul curat, apoi a urmat sunetul produs 
de răsucirea cheii în broască. 

Acel sunet a declanşat o minusculă scânteie de panică, 
pe care m-am străduit să o sting imediat. M-am simţit ca o 
piele uscată, plină ochi cu iasca spaimei, a nesiguranţei şi a 
pierderii. Nu era nevoie decât de o scânteie să mă aprindă 
şi să mă mistuie, transformându-mă în cenuşă - şi nici eu, 


nici Jamie nu ne puteam permite asta. 

— Femeia asta bea? am întrebat eu, întorcându-mă către 
noua mea colegă de celulă, prefăcându-mă rece şi 
detaşată. 

— Ştii pe cineva care nu bea, dacă i se oferă prilejul? a 
întrebat doamna Ferguson pe bună dreptate, apoi s-a 
scărpinat pe spate. 

— Fraser, a spus ea. Nu cumva eşti... 

— Eu sunt, am răspuns destul de nepoliticos. Dar nu am 
chef să discut despre asta. 

Sprâncenele i s-au înălţat brusc, dar a dat împăciuitor din 
cap. 

— Cum doreşti, a spus ea. Te pricepi la jocuri de cărţi? 

— Loc sau whist? am întrebat cu precauţie. 

— Ştii un joc numit brag? 

— Nu. 

Jamie şi Brianna jucau aşa ceva din când în când, dar eu 
nu mă familiarizasem cu regulile lui. 

— Nu-i nimic, te învăţ eu. 

Băgând mâna sub saltea, a scos un pachet de cărţi 
făcute manual şi destul de moi şi l-a desfăşurat cu 
pricepere, fluturându-le uşor sub nas, timp în care mi-a 
zâmbit. 

— Nu mai spune, am zis eu. Eşti cumva aici pentru c-ai 
trişat la cărţi? 

— Să trişez? Eu? Nici vorbă, a răspuns ea, fără să se 
arate defel ofensată. Pentru fals. _ 

Spre marea mea surprindere, am izbucnit în râs. Incă mă 
simţeam slăbită, dar doamna Ferguson se dovedea clar o 
distracţie bine-venită. 

— De câtă vreme eşti aici? am întrebat-o. 

S-a scărpinat în cap, şi-a dat seama că nu purta bonetă, 
aşa că s-a întors şi a scos una de sub velinţele mototolite. 

— Păi... de-o lună sau cam aşa ceva. 

În timp ce îşi aşeza boneta, a făcut un semn din cap spre 
tocul uşii de lângă mine. Am văzut că avea zeci de mici 
crestături, unele vechi şi pline de praf, altele proaspăt 
scrijelite, scoțând în evidenţă lemnul curat, de culoare 
gălbuie. Imaginea lor mi-a făcut stomacul să se strângă din 
nou, dar am inspirat adânc şi m-am întors cu spatele la ele. 


— Ai fost judecată? 

Ea a clătinat din cap, iar lumina s-a reflectat din lentilele 
ochelarilor. 

— Slavă Cerului, încă nu! Am auzit de la Maisie că 
tribunalele s-au închis şi că judecătorii se ascund. Nimeni n- 
a fost judecat de două luni. 

Asta nu era o veste bună. În mod clar, dezamăgirea mi s- 
a citit pe faţă, pentru că ea s-a aplecat şi m-a bătut 
compătimitoare pe braţ. 

— Eu nu m-aş grăbi, scumpa mea. Mai ales în situaţia ta. 
Dacă nu te-au judecat încă, nici nu te pot spânzura. Şi, cu 
toate că am cunoscut oameni care spuneau că aşteptarea îi 
omoară, n-am văzut pe nimeni murind din asta. Dar am 
văzut oameni murind în laţ. Urâtă treabă, ce să zic. 

Vorbise aproape cu nepăsare, însă a ridicat mâna, parcă 
de la sine, atingându-şi carnea albă şi moale din jurul 
gâtului. A înghiţit în sec, iar mica umflătură a mărului lui 
Adam i s-a mişcat. 

Am înghițit şi eu în sec şi am simţit o strânsoare 
neplăcută în jurul gâtului. 

— Dar eu sunt nevinovată, am spus, întrebându-mă în 
acelaşi timp cum de glasul meu putea suna atât de nesigur. 

— Sigur că da, a rostit ea apăsat, strângându-mă de braţ. 
Scumpo, să spui mereu asta - nu-i lăsa să te forţeze să 
recunoşti ceva, oricât de neînsemnat! 

— Aşa o să fac, am asigurat-o cu glas aspru. 

— Într-o bună zi, e posibil să vină o gloată aici, a adăugat 
ea, dând din cap. Şi-o să-l spânzure pe şerif, dacă el nu se 
ţine tare. Tolliver ăsta nu e prea iubit. 

— Nu pot să-mi imaginez de ce, e un om fermecător. 

Nu ştiam sigur ce să cred despre perspectiva ca gloata să 
ia casa cu asalt. N-aveam nimic împotrivă să-l spânzure pe 
şeriful Tolliver, după cum se desfăşurau lucrurile, dar, 
având încă vie amintirea mulțimilor ostile din Salisbury şi 
din Hillsboro, nu eram defel convinsă că acei oameni se vor 
mulţumi doar cu uciderea lui. Moartea în mâinile unei 
mulţimi pornite pe linşaj nu era deloc preferabilă genului 
mai lent de moarte care, probabil, mă aştepta. Deşi o 
revoltă putea oferi şi prilej de fugă. 

Și unde ai merge, dacă ai fugi? m-am întrebat. 


Neavând un răspuns potrivit la această întrebare, am 
ignorat-o şi mi-am îndreptat iar atenţia către doamna 
Ferguson, care continua să ţină cărţile în mână într-un mod 
ispititor. 

— Bine, am zis. Dar nu joc pe bani. 

— A, nu, m-a asigurat ea. Ferească Dumnezeu! Dar 
trebuie să avem un soi de miză ca să facem jocul 
interesant. O să jucăm pe boabe de fasole, bine? 

A aşezat pachetul de cărţi pe pat şi, scotocind sub pernă, 
a scos o punguţă din care a vărsat o mână de boabe de 
fasole albă. 

— Splendid, am spus eu. lar după ce terminăm, le 
plantăm şi sperăm să crească şi să treacă prin acoperiş, ca 
să putem evada pe acolo. 

Auzind asta, a izbucnit în râs, ceea ce m-a făcut să mă 
simt ceva mai bine. 

— Fie ca Domnul să-ţi audă vorbele, scumpo! a spus ea. 
Eu împart prima mână, bine? 


x 


Brag părea a fi o formă de pocher. Şi, cu toate că trăisem 
suficient lângă un jucător priceput de cărți ca să recunosc 
un jucător adevărat, mi s-a părut că doamna Ferguson juca 
- deocamdată - cinstit. Aveam un câştig de patruzeci şi 
şase de boabe când doamna Tolliver s-a întors. 

Uşa s-a deschis fără niciun semn prevestitor şi ea a intrat 
cu un taburet cu trei picioare şi cu o bucată de pâine. 
Aceasta din urmă părea a reprezenta cina mea şi pretinsa 
scuză de a vizita celula noastră, pentru că mi-a întins-o 
spunând cu voce tare: 

— Asta trebuie să-ţi ajungă până mâine, doamnă Fraser! 

— Mulţumesc, am spus blând. 

Era proaspătă şi părea să fi fost dată în grabă prin 
grăsime de bacon încins, în loc de unt. Am muşcat din ea 
fără să ezit, pentru că îmi revenisem îndeajuns din starea 
de şoc ca să mă simt cu adevărat flămândă. 

Aruncând o privire peste umăr să se convingă că nu era 
nimeni în spatele ei, doamna Tolliver a închis încet uşa, a 
aşezat taburetul pe podea şi a extras din buzunar o sticlă 


pântecoasă, de culoare albastră, plină cu un lichid oarecum 
limpede. 

A scos dopul, a dus sticla la gură şi a băut cu nesaţ, iar 
gâtul ei lung şi subţire s-a mişcat convulsiv. 

Doamna Ferguson n-a spus nimic, doar a urmărit scena 
cu un soi de atenţie analitică, iar lumina a sclipit din 
lentilele ochelarilor ei, ca şi cum ar fi comparat purtarea 
doamnei Tolliver cu cea din alte ocazii. 

Doamna Tolliver a coborât sticla şi a rămas un moment 
cu ea în mână, după care a întins-o brusc spre mine şi s-a 
aşezat la fel de brusc pe taburet, respirând precipitat. 

Am şters gâtul sticlei cu mâneca rochiei cât de discret 
am putut, apoi am luat o gură de probă. Era gin, foarte 
aromat cu fructe de ienupăr ca să-i ascundă calitatea slabă, 
dar băutura era puternic alcoolizată. 

La rândul ei, doamna Ferguson a luat o gură sănătoasă 
din sticlă şi am continuat la fel, trecând sticla din mână în 
mână şi schimbând amabilităţi în tot acest timp. Doamna 
Tolliver a devenit prietenoasă, căci atitudinea ei glacială se 
topise în mod considerabil. Chiar şi aşa, am aşteptat până 
când sticla aproape s-a golit, după care am pus întrebarea 
care mă frământa cel mai mult. 

— Doamnă Tolliver, oamenii care m-au adus aici - ai 
auzit din întâmplare dacă au spus ceva despre soţul meu? 

Femeia şi-a dus mâna la gură ca să-şi reprime un râgăit. 

— Dacă au spus ceva? 

— Despre locul unde e, m-am corectat eu. 

A clipit nedumerită. 

— N-am auzit aşa ceva, a spus ea. Dar poate i-au spus lui 
Tolly. 

Doamna Ferguson i-a întins sticla - stăteam alături de ea 
pe pat, acela fiind singurul loc unde se putea sta - şi a fost 
cât pe ce să cadă din cauza efortului. 

— L-ai putea întreba, nu, Maisie? a spus ea. 

În ochii deja sticloşi ai doamnei Tolliver a apărut o 
expresie de nelinişte. 

— A, nu, a spus ea scuturând din cap. Nu-mi vorbeşte 
despre asemenea lucruri. Nu e treaba mea. 

Am schimbat rapid o privire cu doamna Ferguson, iar ea 
a clătinat uşor din cap; era preferabil să nu _ insistăm 


deocamdată. 

Eram îngrijorată peste măsură şi mi-a venit greu să 
abandonez subiectul, dar se vedea clar că nu aveam 
încotro. Mi-am adunat toată răbdarea de care eram în stare 
şi am calculat în gând câte sticle de gin îmi puteam permite 
să cumpăr înainte de a termina banii pe care îi aveam la 
mine - şi ce aş putea obţine de pe urma lor. 


x 


În noaptea aceea am stat întinsă fără să mă mişc, 
inspirând aerul umed, puţind a urină şi a mucegai. Am 
simţit şi mirosul lui Sadie Ferguson, aflată lângă mine: o 
duhoare de sudoare stătută la care se adăuga aroma 
puternică a ginului. Am încercat să închid ochii, dar, de 
fiecare dată când făceam asta, mă scăldau mici valuri de 
claustrofobie; simțeam pereţii tencuiți asudând şi 
apropiindu-se şi-mi prindeam mâinile strâns de pânza cu 
care era acoperită salteaua, ca să mă înfrânez, pentru că- 
mi venea să mă arunc în uşa zăvorâtă, îmi imaginam o 
scenă îngrozitoare, cu mine izbindu-mă şi răcnind, cu 
unghiile rupte şi însângerate după ce le înfipsesem în 
lemnul neiertător, în timp ce strigătele mele treceau 
neauzite în întuneric şi nimeni nu se apropia de mine. 

M-am gândit la o posibilitate anume. Auzisem destul de 
multe de la doamna Ferguson despre lipsa de popularitate 
a şerifului Tolliver. În caz că gloata l-ar fi atacat şi l-ar fi 
târât afară din casă, era puţin probabil ca el şi soţia lui să 
se gândească la soarta deţinuţilor. lar gloata putea să ne 
găsească şi, în dementa acelor momente, să ne ucidă. Ori 
să nu ne descopere şi să dea foc casei. Magazia era făcută 
din cărămidă arsă, însă bucătăria alăturată era construită 
din lemn; umedă sau nu, avea să ardă ca o torţă, lăsând în 
picioare doar nenorocitul de perete. 

Fără să iau în seamă mirosurile neplăcute, am inspirat 
adânc şi am expirat, după care am închis ochii cu hotărâre. 

Nu vă îngrijiţi de ziua de mâine, căci ziua de mâine se va 
îngriji de ale sale. Ajunge zilei răutatea ei“. Asta era una 

dintre expresiile preferate de Frank şi, în general, un 
îndemn sănătos. 

Doar că depinde şi de zi, nu? i-am replicat în gând. 

Contează? Spune-mi tu. Gândul exista acolo, suficient de 
plin de viaţă ca să-l pot auzi - ori doar să mi-l imaginez. 
Însă dacă mi-l închipuisem, percepusem şi nota de umor 
sec specific lui Frank. 

Bine, am gândit. Am ajuns să am dispute filosofice cu o 
fantomă. E o zi mai proastă decât credeam. 

Imaginaţie sau nu, gândul acela reuşise să mă abată de 
pe drumul grijilor. Am perceput o invitaţie - ori poate o 
ispitire. Dorinţa de a sta de vorbă cu el. Nevoia de a evada 
într-o discuţie, chiar şi una unilaterală... şi imaginară. 

Nu. N-o să mă folosesc de tine aşa, mi-am spus oarecum 
întristată. Nu e corect să mă gândesc la tine nu de dragul 
tău, ci doar când vreau să-mi abat gânaurile. 

Și nu te gândeşti niciodată la mine de dragul meu? 
întrebarea a plutit în bezna de sub pleoapele mele. l-am 
văzut chipul, chiar foarte clar, cu ridurile ce-i trădau umorul 
şi cu o sprânceană neagră înălţată. Am rămas uşor 
surprinsă; trecuse multă vreme de când nu mă mai 
gândisem la el cu concentrare, astfel că aproape uitasem 
cum arăta. Dar nu uitasem. 

Și cred că ăsta e răspunsul la întrebarea ta, i-am zis în 
tăcere. Noapte bună, Frank. 

M-am întors pe o parte, cu faţa spre uşă. Acum mă 
simţeam ceva mai calmă. Am distins contururile uşii, iar 
faptul că reuşeam să le văd mi-a diminuat senzaţia că eram 
îngropată de vie. 

Am închis din nou ochii şi am încercat să mă concentrez 
asupra proceselor ce se petreceau în corpul meu. Asta mă 
ajuta deseori, aducându-mi o senzaţie de linişte în timp ce 
ascultam curgerea sângelui prin vene şi gâlgâitul subteran 
al organelor, care îşi făceau cu toate treaba fără nici cea 
mai mică intervenţie conştientă a mea. Parcă aş fi stat în 
grădină, ascultând zumzetul albinelor din stupi... 

Am oprit gândul din mersul lui, simţindu-mi inima 
tresărind când mi-am adus aminte, atinsă ca de o 
înţepătură de albină. 

M-am gândit curajoasă la inima mea, la organul fizic, la 


camerele ei moi şi groase şi la valvele delicate, dar nu am 
simţit decât suferinţă acolo. Acelea erau locurile pustii din 
inima mea. 

Jamie. Un gol uriaş, care crea ecou, rece şi adânc precum 
crevasa dintr-un ghețar. Bree. Jemmy. Roger. Şi Malva, ca o 
durere minusculă şi profundă, un ulcer ce nu voia să se 
vindece. 

Până atunci reuşisem să ignor foşnetele şi respiraţia grea 
a vecinei mele. Dar n-am putut ignora mâna care mi-a 
mângâiat gâtul, apoi a alunecat pe pieptul meu şi s-a oprit 
uşor, cuprinzându-mi un sân. 

Am încetat să respir. Apoi, foarte încet, am expirat. Fără 
intenţia mea, sânul meu s-a aşezat în căuşul palmei ei. Am 
simţit o atingere pe spate; un deget plimbându-se pe 
adâncitura şirei spinării prin pânza cămăşii. 

Înţelegeam nevoia de alinare, dorinţa aprigă de atingere. 
Primisem aşa ceva deseori şi oferisem, ca parte a ghemului 
fragil de umanitate, permanent destrămat, mereu reînnoit. 
Însă, în atingerea lui Sadie Ferguson, era ceva care vorbea 
de mai mult decât simpla căldură sau de nevoia de 
tovărăşie în întuneric. 

l-am luat mâna şi, ridicând-o de pe sânul meu, i-am 
strâns uşor degetele şi i-am îndepărtat-o, aşezând-o înapoi 
pe sânul ei. 

— Nu, am spus încet. 

Ea a ezitat şi şi-a mişcat şoldurile astfel ca trupul ei să se 
curbeze în spatele meu, lipindu-şi coapsele calde şi 
rotunjite de ale mele, oferindu-mi sprijin şi refugiu. 

— Nu va afla nimeni, a şoptit ea, încă sperând. Te-aş 
putea face să uiţi - măcar o vreme. 

M-a mângâiat pe şold, uşor şi insinuant. 

Dacă ar fi putut face asta, am gândit cu ironie, poate că 
aş fi fost ispitită, însă nu aveam de gând să urmez o 
asemenea cale. 

— Nu, am spus mai ferm şi m-am mişcat, răsucindu-mă 
pe spate, departe de ea atât cât se putea - adică cel mult 
doi-trei centimetri. Îmi pare rău, dar 

A rămas tăcută un moment, apoi a oftat din greu. 

— Bine. Poate ceva mai târziu. 

— Nu! 


Zgomotele dinspre bucătărie se stinseseră, iar în casă s-a 
aşternut liniştea, însă nu era liniştea munţilor, leagănul de 
crengi şi vânturi şoptitoare şi adâncul vast al cerului 
înstelat. Era tăcerea unui oraş, tulburată de fum şi de 
lumina scăzută şi aburoasă a vetrelor şi a lumânărilor; 
încărcată de gânduri adormite, desprinse de raţiunea 
trează, rătăcind neliniştite prin întuneric. 

— Pot să te ţin în braţe? m-a întrebat ea cu tristeţe în 
glas, iar cu degetele mi-a mângâiat obrazul. Doar atât. 

— Nu, am repetat. 

Însă am prins-o de mână şi i-am reţinut-o. Aşa am 
adormit amândouă, cu mâinile împreunate cast şi ferm 
între noi. 


* 


Ne-a trezit ceea ce la început am crezut că era vântul, 
gemând în hornul a cărui parte din spate se întindea peste 
o parte a celulei noastre. Geamătul a crescut în intensitate 
şi s-a transformat într-un urlet pornit din adâncul gâtlejului, 
după care a încetat brusc. 

— Vai, Doamne! a exclamat Sadie Ferguson. 

S-a ridicat în şezut şi a făcut ochi mari, a clipit şi a 
scotocit după ochelari. 

— Ce-a fost asta? 

— O femeie în chinurile facerii, am răspuns, pentru că 
auzisem destul de des asemenea sunete. 

Gemetele reîncepeau. 

— Şi e foarte aproape să nască. 

Am coborât din pat şi mi-am scuturat pantofii, alungând 
astfel un gândac mic de bucătărie şi câţiva peştişori- 
argintii“? care îşi găsiseră culcuş în ei. 

Am ascultat aproape o oră gemetele care alternau cu 
ţipete. 

— N-ar trebui să înceteze? a întrebat agitată Sadie. N-ar 
trebui să fi născut deja? 

— Probabil, am spus cu un aer absent. Unor copii le ia 


43 Lepisma saccharina, insectă primitivă, nezburătoare, de culoare 

mai mult. 

Mi-am lipit urechea de uşă şi am încercat să ghicesc ce 
se petrecea dincolo de ea. Femeia, oricine ar fi fost ea, se 
afla în bucătărie, la mai puţin de trei metri de noi. Auzeam 
când şi când vocea lui Maisie Tolliver, înfundată şi plină de 
îndoială. In rest, doar gâfâieli ritmice, gemete şi ţipete. 

A urmat încă o oră la fel şi am simţit că mă lasă nervii. 
Sadie stătea pe pat, cu perna apăsată peste cap, sperând 
să nu mai audă nimic. 

Am socotit că era de ajuns, iar când am auzit din nou 
vocea doamnei Tolliver, am bătut cu tocul unui pantof în 
uşă şi am strigat cât am putut de tare, ca să fiu auzită în 
acel vacarm: 

— Doamnă Tolliver! 

M-a auzit şi, după un moment, cheia a scrâşnit în broască 
şi un val de lumină şi aer a pătruns în celulă. Lumina zilei 
m-a orbit o clipă, dar am clipit şi am distins o femeie care 
stătea sprijinită în palme şi genunchi aproape de vatră, cu 
faţa spre mine. Era o negresă, scăldată în sudoare, care a 
ridicat capul şi a urlat ca o lupoaică. Doamna Tolliver a 
tresărit, de parcă cineva ar fi împuns-o cu un ac în fund. 

— Daţi-mi voie, am spus, strecurându-mă afară. 

Nu a făcut niciun gest să mă oprească şi am simţit un iz 
puternic de gin cu ienupăr când am trecut pe lângă ea. 

Gâfâind, cu fundul descoperit, negresa s-a lăsat pe coate. 
Pântecul palid îi atârna ca un fruct copt de guava, iar 
cămaşa scăldată în sudoare era lipită de el. 

In scurtul interval până la următorul urlet, i-am pus 
câteva întrebări şi am înţeles că era la al patrulea copil şi 
că intrase în travaliu de noaptea trecută, când i se rupsese 
apa. Doamna Tolliver m-a informat că femeia era tot o 
deţinută, o sclavă. Aş fi putut bănui, după dungile violacee 
de pe spinare şi fese. 

Aşa cum se legăna pe picioare deasupra mea, privindu- 
mă cu ochi sticloşi, doamna Tolliver nu îmi era de mare 
folos, dar a reuşit să îmi aducă nişte cârpe şi un vas cu apă, 
pe care le-am folosit să şterg faţa transpirată a femeii. 
Sadie Ferguson a scos nasul pe uşa celulei, s-a uitat cu 
fereală prin ochelari şi s-a retras imediat când a izbucnit 
următorul urlet. 


Era o naştere în prezentaţie pelviană, ceea ce explica 
dificultăţile, iar următorul sfert de oră a fost de groază 
pentru toate persoanele prezente. Cu toate astea, în cele 
din urmă, am reuşit să aduc copilul pe lume, cu picioarele 
înainte, unsuros, nemişcat şi având faţa de o culoare 
albăstruie, nepământeană. 

— Oh! a făcut doamna Tolliver, părând dezamăgită. E 
mort. 

— Bine, a spus mama lui cu glas gros şi răguşit, apoi a 
închis ochii. 

— Ei, pe naiba, am zis eu şi am întors copilul cu faţa în 
jos, apoi l-am bătut uşor pe spate. 

Nu s-a mişcat, aşa că i-am apropiat faţa cerată de a mea, 
i-am acoperit nasul şi gura cu gura mea şi am aspirat 
puternic, după care am răsucit capul şi am scuipat mucusul 
şi fluidul. Cu faţa mânjită, simțind un gust metalic, am 
suflat uşor în gura copilului, ţinându-l aşa, alunecos şi 
moale ca un peşte. Am suflat din nou şi am văzut că a 
deschis ochii, de un albastru ceva mai intens decât pielea, 
şi s-a uitat la mine destul de interesat. 

A inspirat brusc şi a gâfâit, iar eu am râs, simțind un izvor 
de bucurie  bolborosind din străfundul fiinţei mele. 
Amintirea de coşmar a altui copil, un licăr de viaţă 
tremurând în mâinile mele, s-a estompat. Acest copil era 
bine, o lumină clară, o lumânare care ardea cu flacără 
limpede şi delicată. 

— Vai! a exclamat doamna Tolliver, apoi s-a aplecat să se 
uite mai de aproape şi a zâmbit cu gura până la urechi. O, 
vai! 

Pruncul a început să plângă. Am tăiat cordonul ombilical 
şi, cu o oarecare reţinere, i-am întins copilul doamnei 
Tolliver, sperând să nu-l scape în foc. Mi-am îndreptat 
atenţia către mamă, care bea nesăţioasă apa din vas, 
împrăştiind-o pe cămaşă şi udându-se şi mai mult. 

S-a întins pe spate şi mi-a îngăduit s-o îngrijesc, dar n-a 
scos niciun cuvânt, rostogolindu-şi ochii din când în când 
spre copil, cu o privire gânditoare şi ostilă. 

Am auzit zgomot de paşi prin casă, iar curând a apărut 
şeriful, vizibil surprins. 

— Vai, Tolly! a spus doamna Tolliver, mânjită de fluidele 


naşterii şi duhnind a gin, întorcându-se spre el şi 
întinzându-i copilul. Uite, Tolly, e viu! 

Şeriful a părut foarte descumpănit şi s-a încruntat când s- 
a uitat la soţia lui, după care a părut să perceapă, dincolo 
de cel de gin, mirosul fericirii ei. S-a aplecat şi a atins 
micuța fiinţă cu un gest, iar faţa lui severă s-a destins. 

— Asta e bine, Maisie, a spus el. Bună, micuţule! 

Apoi m-a văzut pe mine, îngenuncheată lângă vatră, 
străduindu-mă să şterg cu o cârpă ce mai rămăsese din 
apă. 

— Doamna Fraser a adus copilul la viaţă, i-a explicat 
entuziasmată doamna Tolliver. Era aşezat invers, dar ea l-a 
scos cu pricepere şi l-a făcut să respire - noi am crezut că 
era mort, pentru că nu mişca defel, dar ea a reuşit! Nue 
minunat, Tolly? 

— Minunat, a repetat şeriful, cam mohorât. 

Mi-a aruncat o privire severă, după care s-a uitat la fel 
către proaspăta mamă, care i-a răspuns cu o privire la fel 
de morocănoasă. Şeriful mi-a făcut semn să mă ridic în 
picioare, apoi, cu o plecăciune curtenitoare, mi-a cerut să 
mă întorc în celulă şi a încuiat uşa. 

Abia mai târziu m-am gândit la vina pentru care credea 
el că fusesem închisă. Nici nu era de mirare că amestecul 
meu în naşterea unui copil îi dăduse o uşoară stare de 
nervozitate. Eram udă şi murdară, iar celula mi s-a părut 
din cale afară de înfierbântată şi lipsită de aer. Cu toate 
acestea, miracolul naşterii încă îmi dădea furnicături, aşa 
că m-am aşezat pe pat, încă ţinând o cârpă umedă în 
mână. 

Sadie se uita la mine cu un respect amestecat cu 
repulsie. 

— E cea mai neplăcută treabă pe care am văzut-o 
vreodată, a spus ea. Doamne Dumnezeule, întotdeauna e 
aşa? 

— Mai mult sau mai puţin. N-ai văzut niciodată cum se 
naşte un copil? Tu n-ai avut? am întrebat-o din curiozitate. 

Ea a scuturat puternic din cap şi a făcut semnul 
coarnelor, stârnindu-mi râsul, chiar dacă eram ameţită. 

— Şi dacă aş fi fost dispusă să las vreun bărbat să se 
apropie de mine, gândul la asta m-a descurajat clar, m-a 


asigurat ea cu înflăcărare în glas. 

— Chiar aşa? am zis, amintindu-mi cu întârziere de 
încercările ei din noaptea precedentă. Însemna că ea nu îmi 
oferea doar alinare. Şi ce s-a întâmplat cu domnul 
Ferguson? 

Mi-a aruncat o privire timidă, clipind în spatele 
ochelarilor. 

— A, era fermier, cu mult mai bătrân decât mine. A murit 
de pleurezie acum cinci ani. 

Şi, de fapt, nu existase niciodată, mi-am spus. Însă o 
văduvă avea cu mult mai multă libertate decât o menajeră 
sau o soţie şi, dacă văzusem vreodată o femeie capabilă să 
se îngrijească singură... 

Nu acordasem atenţie sunetelor ce veneau dinspre 
bucătărie, însă chiar atunci am auzit o bufnitură puternică 
şi vocea şerifului, care blestema. Nici urmă de copil sau de 
doamna Tolliver. 

— A dus-o pe negresa aia blestemată în celula ei, a spus 
Sadie cu o intonaţie atât de ostilă, încât m-am uitat mirată 
la ea. Nu ştiai? a adăugat, spre surprinderea mea. Şi-a ucis 
copiii. Acum, după ce l-a născut pe ăsta, pot s-o spânzure. 

— Aha, am făcut, oarecum nedumerită. Nu. N-am ştiut. 

Zgomotele din bucătărie au scăzut, iar eu am rămas cu 
privirea aţintită asupra opaiţului, încă simțind viaţa în 
mâinile mele. 


91 
UN PLAN BINE TICLUIT 


Apa lipăia sub urechea lui Jamie, iar sunetul ei îl 
îngreţoşa. Duhoarea de mâl şi de peşti morţi amplifica 
senzaţia, la fel ca lovitura pe care o primise când se izbise 
de zid. 

Şi-a schimbat poziţia, încercând să găsească una care să- 
i uşureze durerile de cap, de stomac sau pe amândouă. Il 
tocaseră ca pe o pasăre fiartă, însă reuşise, cu oarece efort, 
să se rostogolească pe o parte şi să-şi ridice genunchii, 
ceea ce îl ajutase cât de cât să se apere. 

Se afla într-un fel de adăpost dărăpănat pentru bărci; îl 
văzuse în ultimele raze ale soarelui spre asfinţit, când 
oamenii îl aduseseră la mal - la început a crezut că voiau să 
îl înece - şi îl duseseră înăuntru, aruncându-l pe podea ca 
pe un sac cu făină. 

— Grăbeşte-te, lan, a murmurat el, mişcându-se încă o 
dată, simțind dureri şi mai mari. Sunt prea în vârstă ca să 
mai rezist la asemenea prostii. 

Nu putea decât să spere că nepotul lui se aflase suficient 
de aproape când acţionase Brown, ca să-l poată urmări şi 
ca să aibă o idee despre locul unde se găsea Jamie acum; 
cu siguranţă că flăcăul îl căutase. Malul pe care se afla 
adăpostul era deschis, fără ascunzători, însă existau multe 
pe lângă tufişurile de sub Fort Johnston, pe promontoriul de 
deasupra lui. IIl durea cumplit ceafa, ceea ce îl făcea să 
simtă un gust foarte neplăcut în gât, la care se adăuga 
ecoul sinistru al durerilor de cap intense pe care le avusese 
după ce o lovitură de secure îi crăpase ţeasta, cu mulţi ani 
în urmă. A rămas şocat de uşurinţa cu care îi revenise 
amintirea durerilor de cap de atunci; toate se întâmplaseră 
acum o viaţă şi credea că amintirea lor dispăruse, 
îngropată cu totul. Dar ţeasta lui avea o memorie mai 
bogată decât mintea şi era hotărâtă să-l facă să se simtă 
rău, drept pedeapsă pentru că uitase. 

Luna răsărise şi strălucea, lumina ei pătrundea discret 
printre crăpăturile dintre scândurile  necizelate ale 
peretelui. Aşa slabă cum era, părea să se mişte, oscilând 


într-un mod tulburător, de aceea a închis ochii, 
concentrându-se posomorât asupra lucrurilor pe care i le-ar 
face lui Richard Brown dacă l-ar întâlni singur într-o bună zi. 

Pentru numele tuturor sfinţilor, unde o dusese pe Claire 
şi de ce? Singura consolare a lui Jamie era că Tom Christie 
plecase cu ea. Era aproape convins că acesta nu le va 
permite să o ucidă, iar dacă el l-ar găsi pe Christie, ar 
ajunge la ea. 

Un sunet i-a ajuns la urechi peste plescăitul dezgustător 
al apei. Un şuierat slab, apoi un cântec. A distins cuvintele 
într-un târziu şi a zâmbit firav, în ciuda tuturor durerilor. 
Căsătoreşte-mă, părinte, altfel o să-ți fiu eu părinte - altfel 
o să-ți fiu eu părinte. 

A scos un strigăt, deşi capul i-a zvâcnit dureros şi, după 
câteva momente, lan, scumpul lui nepot, a ajuns lângă el, 
tăindu-i frânghiile cu care era legat. Cum pentru o clipă n-a 
reuşit să îşi pună toţi muşchii în mişcare, s-a rostogolit, apoi 
şi-a vârât mâinile sub corp şi s-a săltat puţin ca să verse. 

— Eşti bine, unchiule Jamie? 

Din vocea lui lan părea să răzbată un uşor amuzament. 

— Mă descurc. Ştii cumva unde e Claire? 

S-a ridicat în picioare clătinându-se şi a tras de betelia 
pantalonilor; şi-a simţit degetele ca nişte cârnăciori, iar cel 
rupt îl durea, pentru că circulaţia sangvină care se relua îi 
provoca înţepături supărătoare în capetele zimţate ale 
oaselor. Cu toate acestea, a uitat de orice suferinţă, 
copleşit de o senzaţie de uşurare. 

— lisuse, unchiule Jamie! a spus lan, impresionat. Da, 
ştiu. Au dus-o la New Bem. Acolo există un şerif despre care 
Forbes a spus că poate s-o ia. 

— Forbes? 

Uimit, s-a răsucit şi a fost cât pe ce să se prăbuşească, 
salvându-se doar după ce şi-a proptit o mână în peretele 
din lemn plin de crăpături. 

— Gerald Forbes? 

— Chiar el. 

lan l-a prins pe cot pentru a-l sprijini; scândura subţire 
crăpase sub greutatea lui. 

— Brown a mers pe ici, pe colo şi a vorbit cu unii şi cu 
alţii, iar în cele din urmă s-a înţeles cu Forbes la Cross 


Creek. 

— Ai auzit cumva ce-au vorbit? 

— Am auzit. 

Glasul lui lan era degajat, dar trăda o emoție ascunsă - şi 
nu puţină mândrie pentru reuşita lui. 

Planul lui Brown era simplu: voia să scape de beleaua 
care deveniseră soţii Fraser. Il cunoştea pe Forbes şi, în 
urma clevetirilor după incidentul din vara precedentă şi 
după confruntarea de la Mecklenberg din luna mai, ştia 
despre relaţiile dintre Forbes şi Jamie. De aceea se oferise 
să-i predea pe cei doi lui Forbes, ca avocatul să se 
folosească de situaţie. 

— S-a plimbat o vreme de colo până colo, gânditor - de 
Forbes vorbesc - erau în magazia lui, de lângă râu, iar eu 
stăteam ascuns înapoia unor butoaie cu smoală. Apoi a râs, 
ca şi cum ar fi clocit ceva deştept. 

Sugestia lui Forbes era ca oamenii lui Brown să-l ducă pe 
Jamie, bine legat, la un debarcader pe care îl avea el lângă 
Brunswick. De acolo aveau să-l urce pe o corabie care pleca 
spre Anglia şi să scape astfel de orice amestec al lui în 
afacerile lui Forbes şi ale lui Brown. Pe lângă asta, ar fi fost 
şi incapabil să-şi apere soţia. 

In acest timp, Claire avea să fie lăsată la mila legii. Dacă 
era găsită vinovată, ei bine, asta ar însemna sfârşitul 
pentru ea. Dacă nu, scandalul ce ar urma după proces ar 
reţine atenţia tuturor cunoscuţilor ei şi ar distruge orice 
influenţă pe care cei doi ar putea să o aibă - lăsând astfel 
Fraser's Ridge numai bun să fie jefuit. lar Gerald Forbes ar 
avea cale liberă să devină conducător al liberalilor scoțieni 
din colonie. 

Jamie a ascultat totul în tăcere, sfâşiat între furie şi o 
admiraţie reţinută. 

— Un plan bine ticluit, a comentat el. 

Acum se simţea mai bine, iar senzaţia de greață dispărea 
odată cu valul purificator de furie care îi invadase sângele. 

— A, şi mai e ceva, unchiule, a spus lan. Iți aduci aminte 
de un domn pe nume Stephen Bonnet? 

— Da. Ce-i cu el? 

— Corabia care o să te ducă în Anglia e a lui. 

In vocea nepotului reapăruse nota de amuzament. 


— Se pare că, de ceva vreme, avocatul Forbes are un 
parteneriat foarte profitabil cu Bonnet - el şi nişte prieteni 
negustori din Wilmington. Împart atât corabia, cât şi 
mărfurile aduse de ea. Şi, de când cu blocada englezilor, 
profiturile au fost şi mai mari; înţeleg că domnul Bonnet e 
un contrabandist cu mare experienţă. 

Jamie a spus ceva foarte vulgar în franceză şi s-a grăbit 
să se uite afară. Apa era calmă şi frumoasă, iar luna 
aşternea argint pe ocean. In larg se vedea o corabie; mică, 
neagră şi perfectă, ca un păianjen pe o foaie de hârtie. A lui 
Bonnet? 

— lisuse! a spus el. Când crezi că vor veni? 

— Nu ştiu, a răspuns lan, pentru prima oară nesigur. Ce 
părere ai, unchiule, vine fluxul? Sau refluxul? 

— Pentru numele Domnului, de unde să ştiu? Şi ce 
importanţă ar avea? 

Şi-a trecut apăsat o mână peste faţă, încercând să 
gândească. | se luase pumnalul, desigur. Avea un sgian 
dhu“, pe care îl purta la ciorap, dar se îndoia că lama lui de 
mai puţin de opt centimetri îi va sluji la ceva în situaţia 
dată. 

— Ce arme ai la tine? Nu cumva ai arcul? 

lan a clătinat din cap cu părere de rău. Venise lângă 
Jamie, în uşa adăpostului pentru bărci, iar lumina lunii a 
lăsat să i se citească pe faţă dorinţa când s-a uitat spre 
corabie. 

— Am două cuțite destul de bune, un pumnal şi un pistol. 
Ar mai fi şi puşca, dar am lăsat-o acolo unde e calul. 

A făcut semn din cap spre dunga întunecată a pădurii din 
depărtare. 

— S-o aduc? S-ar putea să mă vadă. 

Jamie a rămas câteva momente pe gânduri şi a bătut 
darabana în tocul uşii până când durerea provocată de 
degetul rupt l-a silit să se oprească. Dorinţa de a-l aştepta 
pe Bonnet şi de a-l ucide devenise ceva fizic. Înţelegea 
dorinţa lui lan şi o împărtăşea. Însă raţiunea l-a îndemnat 
să analizeze şansele, iar acestea se cereau bine cântărite, 
chiar dacă latura lui de animal răzbunător voia prea puţin 


44 Cuţit cu lama cu un singur tăiş, folosit ca ornament la kilt (n. tr.). 


să le cunoască. 

Încă nu se vedea nicio ambarcaţiune care să se apropie 
dinspre corabie. Presupunând că ea era a lui Bonnet - şi nu 
ştiau cu siguranţă - probabil că vor mai trece câteva ore 
până când va veni cineva să-l ia de acolo. lar când se va 
întâmpla asta, ce şanse erau ca Bonnet să vină personal? 
Era căpitanul corăbiei; va îndeplini chiar el sarcina asta ori 
îşi va trimite slugile? 

Dacă ar avea o puşcă şi dacă Bonnet ar fi în barcă, Jamie 
ar pune rămăşag pe orice că l-ar împuşca în ambuscada 
care ar urma. Dacă ar fi în barcă. Dacă l-ar putea 
recunoaşte pe întuneric. Şi, deşi l-ar putea nimeri, era 
posibil să nu-l ucidă. 

Însă dacă Bonnet nu venea pe țărm... atunci ar trebui să 
aştepte ca barca să ajungă suficient de aproape, apoi să se 
urce în ea şi să-i ucidă pe cei care erau acolo - câţi puteau 
veni cu o asemenea sarcină? Doi, trei, patru? După ce îi 
ucideau sau îi scoteau din luptă, ar trebui să vâslească 
până la corabie - însă cei de la bord ar fi observat fără 
îndoială lupta de pe mal şi ar fi fost pregătiţi să arunce o 
ghiulea în barcă. Sau i-ar aştepta să urce şi apoi i-ar dobori 
pe el şi pe lan cu focuri de armă, ca pe nişte ţinte uşoare. 

Chiar dacă el şi lan ar reuşi cumva să ajungă la bordul 
corăbiei fără să fie observați, ar trebui apoi să scotocească 
vasul în căutarea lui Bonnet, să-l ucidă fără să atragă 
atenţia membrilor echipajului... 

Complicata analiză i-a trecut instantaneu prin minte, dar 
a respins-o aproape la fel de repede. Dacă el şi lan ar fi 
capturați sau ucişi, Claire ar rămâne singură şi lipsită de 
orice apărare. Nu putea risca aşa ceva. Cu toate astea, a 
cugetat el, încercând să se consoleze, îl putea găsi pe 
Forbes - şi va face asta la momentul potrivit. 

— În fine, a spus Jamie şi s-a întors oftând. 

— Nepoate, ai un singur cal? 

— Da, a spus lan oftând la fel de apăsat ca Jamie. Dar 
ştiu de unde am putea fura unul. 

S-au scurs două zile. Zile fierbinți, umede, în întunericul 
înăbuşitor. Simţeam diverse feluri de mucegai, ciuperci şi 
putreziciune străduindu-se să se instaleze în organismul 
meu - fără a mai vorbi de omniprezenţii gândaci de 
bucătărie, omnivori, care păreau hotărâți să-mi mănânce 
sprâncenele în momentul în care stingeam opaițul. Pielea 
pantofilor mei era lipicioasă şi moale, părul îmi atârna, 
murdar şi unsuros, şi - la fel ca Sadie Ferguson - am 
început să stau tot mai des doar în cămaşa de corp. 

Drept urmare, când doamna Tolliver ne-a poruncit să 
mergem s-o ajutăm la spălatul rufelor, am abandonat jocul 
de loo - Sadie era în avantaj - şi aproape că ne-am 
îmbrâncit una pe cealaltă în graba de a-i face pe plac. 

In curte era mult mai cald, mai ales că focul pentru fiertul 
rufelor duduia, iar umezeala din aer o egala pe cea din 
celulă, căci nori groşi de aburi ieşeau din cazanul mare cu 
haine, astfel că şuviţele de păr ni se lipiseră de faţă. 
Cămăşile deveniseră una cu trupul, iar lenjeria noastră 
murdară era aproape transparentă de sudoare, pentru că 
spălatul rufelor era o muncă grea. Cu toate astea, nu 
existau insecte şi chiar dacă soarele lumina orbitor şi era 
suficient de puternic pentru a-mi face nasul şi braţele să se 
înroşească, ei bine, strălucea, iar pentru asta nu puteam fi 
decât recunoscătoare. 

Am întrebat-o pe doamna Tolliver despre fosta mea 
pacientă şi copilul ei, însă n-a făcut decât să strângă din 
buze şi să scuture din cap, iritată şi severă. Şeriful lipsise 
de acasă în noaptea care trecuse; nu auzisem vocea lui 
bubuitoare în bucătărie. lar după aspectul ofilit al doamnei 
Maisie Tolliver, am diagnosticat o noapte lungă şi solitară, 
petrecută cu o sticlă de gin, urmată de o dimineaţă la fel de 
oribilă. 

— O să vă simţiţi mai bine dacă staţi la umbră şi beţi... 
apă, i-am spus. Multă apă. 

Ceaiul sau cafeaua ar fi fost mai potrivite, însă asemenea 
ingrediente erau mai scumpe decât aurul în colonie şi mă 
îndoiam că soţia unui şerif ar avea în casă aşa ceva. 


— Dacă aveţi ipecacuanha... sau poate mentă... 

— Mulţumesc pentru preţioasa părere, doamnă Fraser! s- 
a răstit ea, cu toate că se legăna, iar obrajii îi erau palizi şi 
lucioşi de sudoare. 

Am ridicat din umeri şi mi-am îndreptat atenţia spre 
cazan, ca să netezesc un teanc de haine aburinde în 
clăbucii murdari cu o lingură de vreun metru şi jumătate, 
atât de uzată, încât mâinile mele transpirate au alunecat pe 
netezimea lemnului. 

Am spălat rufele cu mare grijă, le-am clătit, le-am stors 
cât erau fierbinţi şi le-am atârnat pe o frânghie să se usuce, 
după care, gâfâind, ne-am prăbuşit în dunga îngustă de 
umbră pe care ne-o oferea acea parte a casei şi am băut pe 
rând apă călâie din găleata puţului, folosind un polonic. 
Ignorând poziţia ei socială destul de înaltă, doamna Tolliver 
s-a aşezat, dar foarte brusc. 

M-am întors să-i ofer polonicul cu apă, însă am văzut că 
ea şi-a dat ochii peste cap. N-a căzut la propriu, ci s-a scurs, 
devenind treptat o movilă înfăşurată într-o țesătură 
cadrilată, umedă. 

— A murit? m-a întrebat Sadie Ferguson, vădit interesată. 

S-a uitat într-o parte şi în alta, analizând şansele de a 
evada. 

— Nu. O mahmureală urâtă, la care se adaugă o uşoară 
insolaţie. 

l-am luat pulsul, care era slab şi rapid, dar destul de 
constant. Tocmai mă gândeam dacă ar fi fost înţelept să o 
las baltă pe doamna Tolliver, pradă pericolului de a-şi 
înghiţi voma, şi să fug, chiar dacă eram desculţă şi doar în 
cămaşă, când am auzit voci de bărbaţi care se apropiau pe 
după colţul casei şi mi-am schimbat gândul. 

Doi bărbaţi. Unul era ajutorul lui Tolliver, pe care îl 
văzusem în treacăt când oamenii lui Brown mă aduseseră 
la închisoare. Celălalt era un necunoscut, foarte bine 
îmbrăcat, cu nasturi de argint la haină şi cu o vestă de 
mătase, arătând totuşi rău din cauza petelor de sudoare. 
Acest domn, destul de corpolent, având în jur de patruzeci 
de ani, s-a încruntat la vederea scenei dezolante din faţa 
lui. 

— Acestea sunt deţinutele? a întrebat el pe un ton care îi 


trăda disprețul. 

— Da, domnule, a spus polițistul. Cele două femei în 
cămâăşi. Cealaltă e soţia şerifului. 

Nările celui care purta haina cu nasturi de argint s-au 
strâns o clipă când a aflat informaţiile, după care s-au 
umflat. 

— Care e moaşa? 

— Eu sunt, am răspuns, îndreptându-mă de spate şi 
străduindu-mă să îmi iau un aer demn. Sunt doamna 
Fraser. 

— Aşa, deci, a zis el pe un ton care sugera că puteam 
spune şi că eram regina Charlotte, pentru el era totuna. 

M-a măsurat cu un aer dispreţuitor, a clătinat din cap, 
apoi s-a întors spre polițistul care transpira intens. 

— De ce e acuzată? 

Polițistul, un tânăr destul de prostuţ, a strâns din buze şi 
s-a uitat când la mine, când la Sadie. 

— Păi... una e acuzată de falsuri şi cealaltă, de ucidere. 
Dar ca să le deosebesc... 

— Eu sunt ucigaşa, a rostit Sadie plină de curaj. Ea eo 
moaşă foarte pricepută, a adăugat cu loialitate. 

Am privit-o surprinsă, dar ea a clătinat uşor din cap şi a 
strâns din buze, cerându-mi astfel să-mi ţin gura. 

— Aha. Hm. Bine, atunci. Ai o rochie... doamnă? 

După ce am confirmat cu o mişcare din cap, a spus scurt: 

— Îmbracă-te! 

Apoi s-a întors spre poliţist şi a scos o batistă uriaşă de 
mătase din buzunar, cu care şi-a şters faţa rozalie şi 
lătăreaţă. 

— O iau eu. Tu spune-i doamnei Tolliver. 

— Am înţeles, domnule, l-a asigurat polițistul făcând un 
soi de plecăciune. 

A coborât ochii spre doamna Tolliver care părea să-şi fi 
pierdut cunoştinţa, apoi s-a încruntat spre Sadie. 

— Hei, tu! Du-o înăuntru şi ai grijă de ea. Mişcă-te! 

— Am înţeles, domnule, a spus Sadie cu un aer grav, 
împingându-şi cu un deget ochelarii aburiţi de la sudoare. 
Imediat, domnule. 

N-am mai avut prilejul să discut cu Sadie şi abia am 
apucat să-mi îmbrac corsetul şi rochia jerpelită şi să îmi iau 


geanta, pentru că am fost escortată până la o trăsură - 
destul de prăpădită, deşi cunoscuse şi vremuri mai bune. 

— Vreţi să-mi spuneţi cine sunteţi şi unde mă duceţi? l- 
am întrebat după ce trăsura a trecut hurducându-se de 
câteva răspântii, timp în care însoţitorul meu a privit pe 
fereastră, încruntat şi cu o expresie gânditoare. 

Intrebarea mea l-a trezit din meditaţie şi a clipit uitându- 
se la mine, părând că abia atunci observase că nu sunt 
chiar un obiect. 

— A, vă cer scuze, doamnă. Mergem la palatul 
guvernatorului. Nu aveţi bonetă? 

— Nu. 

A făcut o grimasă, ca şi cum nici nu s-ar fi aşteptat la 
altceva şi a căzut din nou pe gânduri. 

Palatul fusese finisat, şi încă foarte frumos. William 
Tryon, precedentul guvernator, îl construise, dar fusese 
trimis la New York înainte de încheierea lucrărilor. Edificiul 
enorm din cărămidă, cu aripi graţioase, era terminat, până 
la peluzele şi straturile de iederă care mărgineau aleea de 
acces, însă copacii impunători care aveau să îl înconjoare 
erau doar puieţi. Trăsura a oprit pe alee, dar noi nu am 
pătruns pe intrarea din faţă, ci am ocolit şi am ajuns în 
spatele clădirii, apoi am coborât scările care duceau spre 
subsol, unde se găseau încăperile destinate slujitorilor. 

Acolo am fost împinsă în grabă în camera unei menajere, 
mi s-au dat un pieptăn, un urcior, un lighean şi o bonetă de 
împrumut şi am fost îndemnată să mă aranjez puţin în cel 
mai scurt timp. 

Ghidul meu - pe nume Webb, după cum am aflat când 
bucătăreasa l-a întâmpinat foarte respectuos - a aşteptat 
cu o nerăbdare evidentă cât m-am spălat în grabă, după 
care m-a prins de braţ şi m-a condus pe nişte trepte. Pe o 
scară îngustă din spate, am ajuns la etajul întâi, unde ne 
aştepta o servitoare foarte tânără şi speriată. 

— O, bine c-aţi venit, domnule, în sfârşit! 

A făcut o reverență în faţa domnului Webb şi mi-a 
aruncat o privire curioasă. 

— Dumneaei este moaşa? 

— Da. Doamna Fraser, Dilman. 

A înclinat din cap către fată, rostind doar numele ei de 


familie, pentru că aşa era moda britanică în cazul 
servitoarelor. Ea a făcut o reverență şi faţă de mine, apoi 
m-a dus spre o uşă întredeschisă. 

Incăperea era spațioasă şi elegantă, mobilată cu un pat 
cu baldachin, o comodă din lemn de nuc, un şifonier şi un 
fotoliu, deşi aerul de rafinament era oarecum afectat de un 
morman de haine ce trebuiau cârpite, un coş jalnic de lucru 
răsturnat, în jurul căruia erau împrăştiate bobine de aţă, şi 
un coş cu jucării. In pat am văzut o movilă mare, care - am 
presupus - era doamna Martin, soţia guvernatorului. 

Acest lucru s-a adeverit când Dilman a făcut o 
plecăciune, murmurând numele meu către ea. Doamna 
Martin era rotundă - chiar foarte rotundă, având în vedere 
sarcina avansată - cu un nas mic şi ascuţit; m-a privit cu 
ochi miopi, amintindu-mi irezistibil de doamna Tiggy- 
Winkle“ a lui Beatrix Potter. Dar nu la fel de mult şi în 
privinţa personalităţii. 

— Cine dracu’ e asta? a întrebat ea, scoţându-şi de sub 
cearşafuri capul cu păr neîngrijit, acoperit de bonetă. 

— Moaşa, doamnă, a repetat Dilman, făcând o nouă 
plecăciune. Aţi dormit bine, doamnă? 

— Sigur că nu, a răspuns doamna Martin nervoasă. 
Copilul ăsta ticălos m-a lovit groaznic în ficat, am vărsat 
toată noaptea, am transpirat cumplit şi acum am friguri de 
tremur. Mi s-a spus că în comitatul ăsta nu se găseşte nicio 
moaşă. Mi-a aruncat o privire ce arăta că suferă de 
indigestie. Unde-ai descoperit-o pe femeia asta? La 
închisoare? 

— La drept vorbind, da, am răspuns eu, coborându-mi 
geanta de pe umăr. In ce lună sunteţi, de când vă simţiţi 
rău şi când aţi avut scaun ultima oară? 

A părut ceva mai interesată şi i-a făcut semn lui Dilman 
să iasă din cameră. 

— Cum spuneai că te cheamă? 

— Fraser. Simţiţi vreun semn timpuriu de travaliu? 
Crampe? Aveţi sângerări? Dureri intermitente de spate? 

S-a uitat cam strâmb la mine, dar a început să-mi 

răspundă la întrebări, într-un târziu, din spusele ei, am 
putut diagnostica o toxiinfecţie alimentară gravă, provocată 
probabil de o plăcintă veche cu stridii, pe care o mâncase 
împreună cu alte mâncăruri în ziua precedentă, într-un 
acces de poftă şi de lăcomie, tipic pentru unele femei 
însărcinate. 

— Nu am friguri? 

Şi-a retras limba, pe care îmi îngăduise să i-o examinez, 
şi s-a încruntat. 

— Nu aveţi. Mai precis, nu încă, m-am văzut silită să 
adaug din onestitate. 

Nici nu era de mirare că se credea bolnavă de friguri; în 
cursul examinării, aflasem că în oraş, dar şi la palat, 
bântuia un tip deosebit de virulent de febră. Secretarul 
guvernatorului murise din această cauză în urmă cu două 
zile, iar Dilman era singura servitoare care rămăsese pe 
picioare. 

Am determinat-o să coboare din pat şi am ajutat-o să 
ajungă până la fotoliu, pe care s-a lăsat moale, arătând ca o 
felie de tort strivită. În cameră, aerul era încins şi închis, 
aşa că am deschis fereastra, sperând că înăuntru va 
pătrunde o adiere de vânt. 

— Pentru Dumnezeu, doamnă Fraser, vrei să mă omori? 

Şi-a strâns pătura în jurul pântecului, şi-a curbat spatele, 
ca şi cum aş fi lăsat un vifor şuierător să intre în cameră. 

— Nu cred. 

— Dar miasmele! 

Scandalizată, a făcut semn cu mâna spre fereastră. 
Adevărat, ţânţarii erau o primejdie. Dar mai erau câteva ore 
până la apusul soarelui, când ei începeau să devină activi. 

— O vom închide peste puţin timp. Deocamdată, aveţi 
nevoie de aer. Şi probabil de o mâncare uşoară. Ce credeţi, 
vă mulţumiţi cu nişte pâine prăjită? 

A rămas pe gânduri, încercându-şi colţurile gurii cu vârful 
limbii. 

— Probabil, a hotărât ea. Şi o ceaşcă de ceai. Dilman! 

Dilman a plecat să aducă ceai şi pâine prăjită - de când 
nu mai văzusem ceai adevărat? m-am întrebat - după care 
am început să alcătuiesc un istoric medical mai cuprinzător. 

Câte alte sarcini? Şase, însă pe faţa ei a trecut o umbră şi 


am văzut-o aruncând fără să vrea o privire spre o păpuşă 
din lemn, care zăcea aproape de vatră. 

— Copiii dumneavoastră sunt în palat? am întrebat-o din 
curiozitate. 

Nu auzisem niciun sunet care să trădeze prezenţa 
copiilor şi, chiar într-un loc de mărimea palatului, era greu 
să ascunzi şase. 

— Nu, mi-a răspuns ea oftând, apoi şi-a aşezat mâinile 
peste pântec, cu un aer absent. Am trimis fetele la sora 
mea din New Jersey, acum câteva săptămâni. 

După alte câteva întrebări, au sosit ceaiul şi pâinea 
prăjită. Am lăsat-o să mănânce în pace şi m-am dus să 
scutur aşternuturile mototolite şi umede. 

— E adevărat? m-a întrebat doamna Martin pe 
neaşteptate, făcându-mă să tresar. 

— Ce să fie adevărat? 

— Se spune că ai ucis-o pe tânăra amantă a soţului tău, 
care era gravidă, şi ai scos copilul din pântecul ei. Aşa ai 
făcut? 

închizând ochii, mi-am dus podul palmei la frunte şi am 
apăsat. De unde Dumnezeu aflase asta? După ce am 
socotit că pot vorbi, mi-am coborât mâna şi am deschis 
ochii. 

— N-a fost amanta lui şi nu eu am ucis-o. În ceea ce 
priveşte restul, da, aşa am făcut, am spus cât de calm am 
putut. 

Rămasă cu gura căscată, s-a holbat la mine un moment. 
Apoi a închis gura cu un pocnet şi şi-a încrucişat braţele 
peste pântec. 

— Şi să mai cred că George Webb o să-mi aducă o moaşă 
adevărată! a comentat ea şi, spre marea mea surpriză, a 
început să râdă. El nu ştie, aşa e? 

— Cred că nu, am răspuns sec. Nu i-am spus. Dar de 
unde aţi aflat? 

— Ei, păi eşti foarte cunoscută, doamnă Fraser, m-a 
asigurat ea. Toată lumea vorbeşte despre asta. George nu 
are timp să asculte bârfele, dar chiar şi el trebuie să fi 
auzit. Însă nu are memoria numelor. Pe când eu am. 

Faţa ei a început să capete ceva culoare. A mai luat o 
îmbucătură de pâine prăjită, a mestecat şi a înghiţit cu 


grijă. 

— N-am fost convinsă că erai tu, să ştii, a recunoscut ea. 
Asta până te-am întrebat. 

A închis ochii şi a făcut o grimasă care îi trăda îndoielile, 
dar pâinea ajunsese în stomacul ei, aşa că a continuat să 
ciugulească. 

— Şi acum, după ce aţi aflat...? am întrebat cu delicateţe. 

— Nu ştiu ce să zic. Până acum n-am mai văzut o 
ucigaşă. 

A înghiţit ultimele fărâme din pâinea prăjită, apoi şi-a lins 
vârfurile degetelor, după care şi le-a şters de şervet. 

— Nu sunt ucigaşă, am spus eu. 

— Mda, bineînţeles că susţii asta, a aprobat ea. 

A apucat ceaşca, uitându-se spre mine cu interes, pe 
deasupra ei. 

— Nu pari depravată, deşi, trebuie s-o spun, nici 
respectabilă nu pari. 

A ridicat ceaiul aromat şi a băut cu o expresie de 
încântare care m-a făcut să-mi dau seama că nu mâncasem 
nimic după bolul de terci nesărat şi fără unt, pe care mi-l 
dăduse doamna Tolliver drept mic dejun. 

— Trebuie să mă gândesc, a spus doamna Martin, 
aşezând ceaşca pe tavă cu un clinchet. Du astea la 
bucătărie, a adăugat ea, făcând semn către tavă, şi cere-le 
să-mi trimită nişte supă şi câteva sandviciuri. Cred că mi-a 
revenit pofta de mâncare! 


x 


Da, şi acum? Fusesem adusă atât de brusc din închisoare 
la palat, încât mă simțeam ca un marinar ajuns pe țărm 
după câteva luni petrecute pe ocean, împleticindu-mă şi 
pierzându-mi mereu echilibrul. Supusă, am coborât la 
bucătărie, am primit altă tavă - cu o supă ce mirosea 
delicios - şi i-am dus-o la etaj doamnei Martin, mergând ca 
un robot. În momentul în care mi-a permis să plec, mintea 
mea a început să funcţioneze din nou, chiar dacă nu la 
capacitate maximă. 

Mă găseam în New Bem. Şi, mulţumită Domnului şi lui 
Sadie Ferguson, scăpasem din închisoarea zgomotoasă a 


şerifului Tolliver. Fergus şi Marsali erau în New Bem. Prin 
urmare, soluţia evidentă - de fapt, singura - era să scap de 
acolo şi să mă refugiez la aceştia. Ei mă puteau ajuta să-l 
găsesc pe Jamie. M-am agăţat cu tărie de promisiunea lui 
Tom Christie că Jamie nu murise şi de ideea că putea fi 
găsit, fiindcă nu puteam suporta alt gând. 

Insă evadarea din palatul guvernatorului s-a dovedit a fi 
mai dificilă decât mă aşteptasem. Existau gărzi postate la 
fiecare uşă, iar încercarea mea de a trece de una dintre ele 
a eşuat complet, ceea ce a dus la apariţia bruscă a 
domnului Webb, care m-a luat de braţ şi m-a escortat cu 
hotărâre pe o scară, până la mansarda încinsă şi 
înăbuşitoare, unde m-a încuiat. 

Era mai bine decât la închisoare, însă asta era tot ce 
puteam spune. Existau un pat, o oală de noapte, un 
lighean, un urcior cu apă şi o comodă cu sertare, în care am 
găsit câteva obiecte de îmbrăcăminte. Camera prezenta 
semne că fusese ocupată de cineva - dar nu chiar recent. 
Un strat subţire de praf se aşezase peste toate lucrurile, iar 
urciorul, deşi plin cu apă, stătea acolo de ceva vreme; 
câţiva fluturaşi şi alte insecte se înecaseră în el, iar o 
peliculă din acelaşi praf fin plutea pe suprafaţa apei. 

Exista şi o ferestruică închisă, dar, după ce am bătut cu 
hotărâre în ea şi am împins-o, am reuşit s-o deschid, apoi 
am inspirat câteva guri ameţitoare de aer fierbinte şi 
îmbâăcsit. 

M-am dezbrăcat la piele, am scos fluturaşii morţi din 
urcior şi m-am spălat, ceea ce a reprezentat o experienţă 
binecuvântată, care m-a făcut să mă simt cu mult mai bine 
după ultima săptămână de sudoare şi jeg. Am ezitat un 
moment, apoi am luat o cămăşuţă uzată din comodă, 
pentru că nu mai suportam gândul de a îmbrăca din nou 
propria-mi cămaşă, murdară şi îmbibată de sudoare. 

M-am spălat fără săpun sau şampon, însă chiar şi aşa, m- 
am simţit mult mai bine şi am rămas la fereastră, 
pieptănându-mi părul umed - găsisem un pieptăn din lemn 
pe comodă, deşi fără oglindă - şi urmărind ce se putea din 
acel loc înalt. 

Am văzut alte gărzi, postate la marginea proprietăţii. M- 
am întrebat dacă era ceva obişnuit. Am socotit că probabil 


nu; toată lumea părea neliniştită şi foarte agitată; unul 
dintre soldaţi l-a luat la întrebări pe un bărbat care s-a 
apropiat de poartă, mişcându-şi arma într-un mod destul de 
ameninţător. Bărbatul a părut şocat şi s-a retras, apoi s-a 
întors şi s-a îndepărtat grăbit, aruncând priviri peste umăr. 

Am observat şi câteva gărzi în uniformă - păreau 
infanterişti navali, deşi nu eram suficient de bine 
familiarizată cu uniformele ca să fiu sigură - adunate în 
jurul a şase tunuri, aşezate pe o mică ridicătură din faţa 
palatului, dominând oraşul şi marginea portului. 

Între militari erau şi doi bărbaţi care nu purtau uniforme; 
aplecându-mă puţin, am distins silueta înaltă şi masivă a 
domnului Webb şi, lângă el, silueta unui bărbat mai scund. 
Cel scund păşea de-a lungul liniei tunurilor, cu mâinile 
prinse la spate, pe sub poalele redingotei, iar infanteriştii, 
sau ce erau ei, l-au salutat. Am bănuit că acela era 
guvernatorul. Josiah Martin. 

Am mai urmărit o vreme, dar nu s-a întâmplat nimic 
interesant, după care m-am simţit copleşită brusc de un val 
de somn, adus de încordarea prin care trecusem în ultima 
lună şi de aerul canicular şi neclintit care părea să mă 
apese cumplit. 

îmbrăcată cu cămaşa de împrumut, m-am întins pe patul 
îngust şi am adormit instantaneu. 


x 


Am dormit până spre miezul nopţii, când am fost 
chemată din nou să mă ocup de doamna Martin, care părea 
să prezinte o recidivă a problemelor digestive. In dreptul 
uşii, se foia un bărbat cam durduliu, cu nasul lung, în 
cămaşă de noapte şi cu bonetă. Ţinea o lumânare în mână 
şi părea neliniştit; am bănuit că acela era guvernatorul. S-a 
uitat urât la mine, dar nu a făcut niciun gest ca să intervină, 
iar eu nu aveam timp să-l bag prea mult în seamă. După ce 
criza a trecut, guvernatorul - dacă el fusese - a dispărut. 
Cum pacienta adormise, m-am întins ca un câine pe covorul 
de lângă patul ei şi, punându-mi sub cap, drept pernă, o 
jupă făcută sul, am adormit şi eu. 

Era plină zi când m-am trezit, iar focul se stinsese. 


Doamna Martin coborâse din pat, strigând agitată pe 
coridor, chemând-o pe Dilman. 

— Nenorocita naibii! a spus ea, întorcându-se în timp ce 
eu mă ridicam cu stângăcie în picioare. Are friguri, ca toţi 
ceilalţi, aşa cred. Ori a fugit. 

Am aflat că o parte dintre slujitoare erau bolnave de 
friguri, iar altele fugiseră pur şi simplu, de teamă să nu se 
îmbolnăvească. 

— Eşti sigură că nu am malarie, doamnă Fraser? 

Doamna Martin s-a privit în oglindă, scoțând limba şi 
examinând-o cu ochi critici. 

— Mi se pare că am faţa gălbuie. 

În realitate, tenul ei era de un rozaliu englezesc, deşi 
cam palid după ce văr şase. 

— Nu mai mâncaţi prăjituri cu cremă şi plăcintă cu stridii 
pe vreme caniculară, nu mâncaţi ceva mai mare decât 
capul dumneavoastră la o singură masă şi o să vă simţiţi 
bine, i-am spus, înăbuşindu-mi un căscat. 

Privind peste umărul ei, mi-am zărit imaginea în oglindă 
şi m-am cutremurat. Eram aproape la fel de palidă ca ea, 
încercănată, iar părul meu... ei bine, era aproape curat, 
doar atât puteam spune. 

— Ar trebui să mi se ia sânge, a afirmat doamna Martin. 
Ăsta-i tratamentul potrivit pentru exces de mâncare; 
scumpul doctor Sibelius spune mereu aşa. Cam o sută de 
grame de sânge, probabil, după care se administrează un 
purgativ. Doctorul Sibelius zice că a descoperit că 
purgativul este răspunsul potrivit în asemenea cazuri. 

S-a aşezat în fotoliu şi s-a lăsat pe spate, iar pântecul i s- 
a umflat pe sub halatul pe care îl purta. A ridicat mâneca 
halatului şi a întins braţul cu un gest languros. 

— În sertarul din stânga sus e o lanţetă, doamnă Fraser. 
Vrei să-mi faci plăcerea? 

Simplul gând de a face o flebotomie la primele ore ale 
dimineţii a fost de ajuns ca să îmi întoarcă stomacul pe dos. 
Cât priveşte purgativul doctorului Sibelius, era vorba de 
laudanum - o tinctură alcoolizată de opiu, acela nu era 
tratamentul pe care l-aş fi aplicat unei femei gravide. 

Discuţia  sarcastică privind virtuțile  flebotomiei - 
începusem să cred, judecând după sclipirea plină de 


aşteptări din ochii ei, că voia, de fapt, să aibă parte de 
experienţa palpitantă ca o ucigaşă să-i deschidă vena - a 
fost întreruptă de intrarea intempestivă şi nepoliticoasă a 
domnului Webb. 

— V-am deranjat, doamnă? Vă cer scuze. 

S-a înclinat din obligaţie către doamna Martin, apoi s-a 
întors spre mine. 

— Pune-ţi boneta pe cap şi vino cu mine. 

L-am urmat fără să protestez, lăsând-o pe doamna Martin 
indignată şi cu sângele intact. 

De astă dată, Webb m-a dus pe scara din faţă, lustruită 
sclipitor, până într-o încăpere spațioasă, frumoasă, cu 
nenumărate cărţi aliniate pe rafturile de pe pereţi. Acum, 
purtând perucă, pudrat şi îmbrăcat elegant, guvernatorul 
stătea la biroul care gemea de documente, borderouri, 
pene de scris, sugative, recipiente cu nisip, ceară de sigilat 
şi toate celelalte lucruri de care avea nevoie un birocrat din 
secolul al XVIII-lea. Părea înfierbântat, iritat şi aproape la fel 
de indignat ca şi soţia lui. 

— Ce-i cu tine, Webb? a întrebat el, încruntându-se la 
mine. Am nevoie de o secretară, iar tu îmi aduci o moaşă? 

— E falsificatoare, a spus sec Webb. 

Asta a pus capăt oricărei alte nemulțumiri pe care 
guvernatorul ar fi dorit să o exprime. Rămas cu gura 
întredeschisă, m-a privit încruntat. 

— Aşa deci, a spus el pe un ton diferit. 

— Acuzată de fals, am zis pe un ton politicos. Nu am fost 
judecată, deci nu am fost condamnată, să ştiţi. 

Auzindu-mi accentul de persoană educată, guvernatorul 
a ridicat din sprâncene. 

— Aşa deci, a repetat el, ceva mai rar şi m-a măsurat 
îndelung cu o expresie de îndoială. De unde Dumnezeu ai 
adus-o, Webb? 

— Din închisoare. 

Webb mi-a aruncat o privire care trăda nepăsarea, ca şi 
cum aş fi fost un articol neatrăgător, dar util, de exemplu, o 
oală de noapte. 

— Când m-am interesat de o moaşă, cineva mi-a spus că 
această femeie a făcut minuni cu o sclavă, altă deţinută, 
care nu reuşea să nască. Şi cum chestiunea era urgentă şi 


n-am găsit altă femeie pricepută... 

A ridicat din umeri, cu o grimasă. 

— Hmm, a făcut guvernatorul, după care a scos o batistă 
din mânecă şi s-a şters cu un aer gânditor pe sub falca 
plinuţă. Ştii să scrii frumos? 

Am presupus că doar o falsificatoare slabă nu ar fi fost în 
stare de asta, dar m-am mulţumit să spun: 

— Da. 

Din fericire, acela era adevărul. În epoca mea, scrisesem 
reţete cu pixul cât se putea de citeţ, însă acum mă 
învăţasem să scriu limpede cu pana, astfel ca evidenţele 
medicale şi însemnările despre fiecare caz să fie lizibile, 
spre binele celui care le-ar fi citit după mine. Am simţit o 
undă dureroasă de regret gândindu-mă la Malva, dar nu era 
momentul potrivit să mă gândesc la ea. 

Incă măsurându-mă gânditor, guvernatorul a făcut un 
semn din cap către un scaun cu spătarul drept şi o măsuţă 
aflată dintr-o latură a încăperii. 

— Şezi acolo. 

S-a ridicat, a scotocit printre hârtiile de pe biroul lui şi a 
aşezat una în faţa mea. Vreau să văd dacă poţi face o copie 
bună a documentului acestuia, dacă nu te superi. 

Era o scrisoare scurtă câtre Consiliul Regal, descriind 
îngrijorările guvernatorului privind recentele ameninţări la 
adresa acelui organism şi amânând următoarea şedinţă 
programată a acestuia. Am ales o pană din suportul de 
sticlă şlefuită de pe birou, am găsit un cuţitaş de argint 
alături de el, am aranjat pana pe placul meu şi m-am 
apucat de treabă, perfect conştientă că eram urmărită de 
cei doi bărbaţi. 

Nu ştiam cât va rezista impostura mea - doamna 
guvernator putea să mă dea în vileag în orice clipă - însă 
deocamdată am socotit că, probabil, ca falsificatoare 
aveam şanse mai mari să scap, decât ca ucigaşă. 

Guvernatorul a luat copia pe care o făcusem, a examinat- 
o şi a aşezat-o pe biroul lui, cu un mic sunet care i-a trădat 
multumirea. 

— Destul de bine, a spus el. Să faci alte opt copii, iar 
după aceea poţi continua cu astea. 

Intorcându-se spre biroul lui, a răsfoit un teanc mare de 


scrisori, pe care le-a depus în faţa mea. 

Cei doi bărbaţi - nu aveam idee care era funcţia lui 
Webb, însă îi era prieten apropiat guvernatorului - au 
revenit la o discuţie despre treburile curente, ignorându-mă 
cu totul. 

Mi-am văzut de treaba mea în mod mecanic, descoperind 
că scrâşnetul penei, ritualul de a usca scrisul cu nisip şi 
scuturarea hârtiei erau liniştitoare. Copierea ocupa doar o 
parte foarte mică din mintea mea, restul rămânând liberă 
ca să-mi fac griji în legătură cu Jamie şi să mă gândesc care 
era calea cea mai bună de a evada. 

După o vreme, puteam - şi fără îndoială, trebuia - să 
găsesc o scuză ca să plec să văd cum se mai simţea 
doamna Martin. Dacă reuşeam să fac asta neînsoţită, aş fi 
beneficiat de câteva momente de libertate, timp în care 
puteam să scap neobservată şi să mă furişez pe cea mai 
apropiată ieşire, însă, până în acel moment, toate uşile 
fuseseră păzite. Din nefericire, palatul guvernatorului era 
bine aprovizionat cu leacuri de bază, aşa că avea să fie 
greu să inventez ceva ce trebuia căutat la spiţer - şi chiar şi 
atunci, era puţin probabil că mi se va îngădui să merg eu 
până acolo. 

Aşteptarea nopţii părea a fi cea mai bună soluţie; dacă 
reuşeam să ies din palat, măcar voi avea la dispoziţie 
câteva ore până să se observe dispariţia mea. Însă dacă mă 
încuiau din nou... 

Am continuat să scriu cu asiduitate, analizând pe faţă şi 
pe dos diferite planuri şi chinuindu-mă să nu mi-l imaginez 
pe Jamie rotindu-se încet în vânt, spânzurat de un copac în 
cine ştie ce văgăună. Christie îşi dăduse cuvântul; m-am 
agăţat de asta, pentru că altă speranţă nu aveam. 

Webb şi guvernatorul murmurau între ei, dar discuţia lor 
se purta pe un subiect de care nu aveam habar şi, în cea 
mai mare parte, cuvintele lor au trecut peste mine ca 
sunetul oceanului, fără sens şi liniştitor. După o vreme însă, 
Webb s-a apropiat să-mi dea instrucţiuni cum să sigilez 
scrisorile şi să-mi spună unde trebuiau trimise. M-am gândit 
să-l întreb de ce nu ajuta chiar el la rezolvarea acelei 
urgenţe administrative, însă i-am văzut mâinile - ambele 
erau deformate de artrită. 


— Ai un scris foarte frumos, doamnă Fraser, a catadicsit 
să spună la un moment dat, apoi mi-a aruncat un zâmbet 
scurt şi glacial. Păcat că tu eşti falsificatoarea, nu ucigaşa. 

— De ce? am întrebat, destul de mirată. 

— Păi, se vede clar că eşti educată, a spus el, mirat la 
rândul lui de nedumerirea mea. Dacă eşti condamnată 
pentru crimă, poţi să ceri ajutorul clerului şi să scapi cu o 
biciuire publică şi cu o însemnare cu fierul roşu pe faţă. Insă 
falsificarea... 

A clătinat din cap şi a strâns din buze. 

— Asta e o crimă capitală şi nu se acordă iertare. Dacă 
vei fi condamnată pentru fals, mă tem că vei fi spânzurată, 
dnă Fraser. 

Sentimentul meu de recunoştinţă faţă de Sadie Ferguson 
a suferit o reevaluare bruscă. 

— Chiar aşa? am rostit cât de glacial am putut, deşi 
inima mea făcuse un salt convulsiv şi parcă încerca să mi 
se smulgă din piept. Ei bine, să sperăm atunci că se va face 
dreptate şi voi fi eliberată, da? 

A scos un sunet înfundat despre care am crezut că voia 
să treacă drept râs. 

— Desigur. Fie şi numai de dragul guvernatorului. 

Ne-am reluat lucrul în tăcere. Ceasul poleit din spatele 
meu a bătut de amiază şi, ca şi cum ar fi fost chemat de 
acel sunet, un servitor despre care am crezut că era 
majordom a intrat să întrebe dacă guvernatorul era dispus 
să primească o delegaţie a cetăţenilor oraşului. 

Guvernatorul a strâns puţin din buze, dar a dat resemnat 
din cap în semn de aprobare, iar în încăpere a pătruns un 
grup format din şase sau şapte bărbaţi, toţi în cele mai 
bune haine ale lor, dar părând clar meseriaşi, nu negustori 
sau avocaţi. Nu l-am recunoscut pe niciunul dintre ei, slavă 
Cerului! 

— Domnule, am venit să vă întrebăm care e rostul 
mutării tunurilor, a rostit unul dintre ei, care s-a prezentat 
drept George Herbert. 

Lângă mine, Webb a încremenit, însă guvernatorul părea 
pregătit pentru o asemenea întrebare. 

— Tunurile? a repetat el, cu o surprindere perfect 
sinceră. Trebuie reparate şasiurile. Ca de obicei, vom trage 


salve de tun în onoarea zilei de naştere a reginei, la 
sfârşitul lunii. Aşa că tunurile au fost inspectate şi s-a 
descoperit că lemnul chesoanelor putrezise în unele locuri. 
Nu se poate trage cu asemenea tunuri, fără a se face 
reparaţii. Vreţi să vedeţi personal şasiurile, domnule? 

In timp ce spunea acestea, s-a ridicat pe jumătate de pe 
scaun, ca şi cum ar fi fost pregătit să-i conducă el însuşi, 
dar a folosit o tentă atât de ironică în exprimarea 
ceremonioasă, încât oamenii au roşit şi au mormăit ceva în 
semn de refuz. 

Au urmat alte câteva schimburi de cuvinte în numele 
curtoaziei, apoi oamenii din delegaţie au plecat, având pe 
feţe expresii ceva mai puţin bănuitoare decât la intrarea în 
biroul guvernatorului. Webb a închis ochii şi a expirat 
puternic în momentul în care uşa s-a închis în urma lor. 

— Să-i ia naiba! a zis guvernatorul foarte încet. 

Nu cred că voise să fie auzit şi m-am prefăcut că nu 
auzisem, făcându-mi de lucru cu hârtiile şi ţinându-mi capul 
plecat. 

Webb s-a ridicat şi s-a dus la fereastra care dădea spre 
peluză, probabil ca să se asigure că tunurile se aflau acolo 
unde presupunea că ar trebui să fie. Ridicându-mi puţin 
capul, am putut vedea dincolo de el; evident, cele şase 
tunuri fuseseră scoase din suporturile lor şi zăceau pe 
iarbă, ca nişte buşteni nevinovaţi din bronz. 

Din discuţia care a urmat - presărată cu remarci dure la 
adresa câinilor de rebeli care avuseseră curajul să-i pună 
asemenea întrebări guvernatorului regal, de parcă acesta 
ar fi fost un lustragiu oarecare, pentru Dumnezeu! - am 
înţeles că, de fapt, tunurile fuseseră scoase de pe suporturi 
din cauza temerii reale că orăşenii le-ar putea cuceri, 
îndreptându-le împotriva palatului. 

Auzind toate acestea, mi-am dat seama că lucrurile 
ajunseseră mai departe şi se mişcaseră mult mai repede 
decât mă aşteptasem. Eram la mijlocul lunii iulie, dar în 
1775 - cu aproape un an înainte ca o versiune mai 
cuprinzătoare şi mai puternică a Declaraţiei de la 
Mecklenberg să devină declaraţia oficială de independenţă 
a coloniilor unite. Dar guvernatorul regal de aici se temea 
clar de o revoltă deschisă. 


Dacă ceea ce văzuserăm în călătoria dinspre Ridge nu 
fusese suficient ca să mă convingă că războiul ne pândea în 
mod direct, ziua petrecută în biroul guvernatorului Martin 
alunga orice îndoială. 

In cursul după-amiezii, m-am ridicat de la masa de scris - 
din păcate, însoţită de Webb, tot timpul atent - ca să-mi 
examinez pacienta şi să mă interesez dacă mai era cineva 
bolnav. Doamna Martin era toropită de oboseală şi într-o 
stare psihică proastă, plângându-se de arşiţă şi de clima 
nenorocită, resimţind lipsa fiicelor ei şi suferind grav de 
lipsa unor servicii personale, văzându-se obligată să îşi 
pieptene singură părul, în absenţa lui Dilman, care 
dispăruse. Cu toate acestea, starea ei de sănătate era 
bună, lucru pe care l-am putut afirma în faţa 
guvernatorului, care m-a întrebat despre asta după ce m- 
am întors. 

— Ce crezi, va rezista unei călătorii? m-a întrebat el, 
încruntându-se puţin. 

Am analizat lucrurile câteva momente, apoi am dat 
afirmativ din cap. 

— Cred că da. Totuşi, e cam slăbită din cauza tulburărilor 
digestive - dar s-ar putea ca mâine să se simtă bine. Nu 
văd dificultăţi majore în ceea ce priveşte sarcina - spuneţi- 
mi, a avut probleme în cazul celorlalte sarcini? 

Faţa guvernatorului s-a îmbujorat auzindu-mi vorbele, 
dar a clătinat din cap. 

— iți mulţumesc, doamnă Fraser, a spus el, înclinând 
uşor capul. Scuză-mă, George, trebuie să mă duc să discut 
cu Betsy. 

— Doreşte să-şi trimită soţia de aici? l-am întrebat pe 
Webb, după plecarea guvernatorului. 

În ciuda căldurii, am simţit mici fiori de nelinişte. 

— Are rude la New York şi la New Jersey. Soţia lui va fi în 
siguranţă acolo, alături de fete. Cele trei fiice ale ei, a 
explicat el, observându-mi privirea întrebătoare. 

— Trei? Mi-a spus că are şase - aha. 

M-am întrerupt brusc. Spusese că născuse şase copii, nu 
că avea şase copii în viaţă. 

— Au pierdut trei băieţi mici din cauza frigurilor care 
bântuie aici, a zis Webb, încă privind după amicul lui, apoi a 


clătinat din cap şi a oftat. N-a fost un loc fericit pentru ei. 

Apoi a părut să îşi revină, după care bărbatul a dispărut 
în spatele măştii de birocrat glacial. Mi-a întins un alt 
maldăr de documente şi a ieşit din cameră, fără să se mai 
deranjeze să facă o plecăciune în faţa mea. 

Am luat cina singură, în camera mea; se părea că măcar 
bucătăreasa încă exista, deşi atmosfera de dezordine din 
casă era cât se poate de palpabilă. Am simţit neliniştea 
ajunsă aproape de panică. Şi nu teama de friguri sau de 
altă boală îi determinase pe servitori să plece, ci mai 
curând sentimentul de autoconservare, care îi face şi pe 
şobolani să fugă de pe o corabie pe cale să se scufunde. 

De la fereastra minusculă a camerei mele, vedeam doar 
o părticică din oraş, care părea liniştit în crepusculul ce 
sporea. Aici, lumina era foarte diferită de cea de la munte - 
era plată, fără dimensiuni, contura casele şi ambarcaţiunile 
de pescuit din port cu o claritate deosebită, dar se stingea, 
devenind o negură care ascundea cu totul ţărmul aflat mai 
departe, astfel că mi se părea că privesc dincolo de 
perspectiva imediată, către infinitul fără trăsături. 

Am alungat ideea şi am scos din buzunar cerneala şi 
hârtia pe care le şterpelisem mai devreme din bibliotecă. 
Nu aveam habar dacă şi cum voi reuşi să strecor un bilet în 
afara palatului, dar încă aveam ceva bani, iar dacă mi se 
oferea prilejul... 

Le-am scris în grabă lui Fergus şi lui Marsali, spunându-le 
pe scurt ce se întâmplase, îndemnându-l pe Fergus să facă 
cercetări în Brunswick şi în Wilmington pentru a-l găsi pe 
Jamie. 

M-am gândit că, dacă Jamie era în viaţă, fusese dus, 
probabil, la închisoarea din Wilmingon. Brunswick era o 
aşezare măruntă, dominată de silueta impunătoare a 
Fortului Johnston, însă el era o garnizoană a miliției; nu 
exista niciun motiv serios să-l fi dus pe Jamie acolo - deşi, 
dacă /-ar fi dus, fortul era comandat de un anume căpitan 
Collet, un emigrant elveţian care îl cunoştea pe Jamie. 
Măcar acolo ar fi fost în siguranţă. 

Pe cine mai cunoştea? Avea multe cunoştinţe pe coastă 
de pe vremea Reglementării. Una dintre acestea era John 
Ashe; mărşăluiseră alături la Alamance, iar compania lui 
Ashe îşi stabilise tabăra lângă a noastră în fiecare noapte; îl 


primiserăm la focul nostru de tabără de multe ori. lar Ashe 
era din Wilmington. 

Tocmai încheiasem de scris mica rugăminte către John 
Ashe, când am auzit zvon de paşi pe hol, apropiindu-se de 
camera în care mă aflam. Am împăturit nota în grabă, fără 
să mă mai intereseze că se păta, şi am vârât-o împreună cu 
celălalt bilet într-un buzunar. N-am avut timp să fac altceva 
cu cerneala şi hârtia furate decât să le împing sub pat. 

Bineînţeles, era Webb, obişnuitul meu temnicer. Evident, 
acum eram considerată femeia bună la toate; am fost 
escortată până în camera doamnei Martin şi mi s-a cerut să 
îi împachetez lucrurile. 

M-aş fi aşteptat ca ea să fie nemulțumită sau isterică, 
dar, în realitate, nu numai că era complet îmbrăcată, dar, 
palidă şi calmă, îndruma şi chiar participa la pregătirile de 
plecare, lăsând impresia unei minţi limpezi şi ordonate. 

Stăpânirea ei de sine se explica prin prezenţa 
guvernatorului care, tras la faţă şi îngrijorat, a sosit în toiul 
operaţiunilor de împachetare. Ea s-a apropiat imediat de el 
şi, afectuoasă, a pus mâinile pe umerii lui. 

— Sărmanul meu Jo, a spus ea încet. Ai mâncat de seară? 

— Nu. N-are importanţă. O să gust ceva mai târziu. 

A sărutat-o delicat pe frunte, iar privirea lui îngrijorată s-a 
mai luminat când a privit-o. 

— Te simţi bine, Betsy? Eşti sigură? 

Mi-am dat seama că era irlandez sau cel puţin anglo- 
irlandez; nu avea pic de accent, însă, când nu se controla, 
în glas îi apărea o anumită inflexiune care îi trăda originea. 

— Mi-am revenit complet, l-a asigurat ea, i-a luat mâna şi 
a apăsat-o pe pântecul ei. Simti cum loveşte? 

El i-a răspuns la zâmbet, i-a ridicat mâna la buze şi a 
sărutat-o. 

— O să-mi lipseşti, dragul meu, a rostit ea încet. O să ai 
grijă de tine? 

El a clipit rapid şi, înghiţindu-şi nodul din gât, a coborât 
ochii. 

— Desigur, a răspuns cu glas răguşit. Draga mea Betsy... 
Ştii că nu aş suporta să mă despart de tine, doar că... 

— Ştiu. De aceea mă tem atât de mult pentru tine. Eu... 

A ridicat privirea şi şi-a dat brusc seama că eram încă 


acolo. 

— Doamnă Fraser, a spus ea pe un ton diferit. Du-te la 
bucătărie, te rog, şi pregăteşte o tavă cu mâncare pentru 
guvernator. Poţi s-o duci în bibliotecă. 

Am făcut o plecăciune şi am plecat. Asta să fie şansa pe 
care o aşteptam? 

Holurile şi casa scării erau pustii, luminate doar de 
flăcările pâlpâitoare din sfeşnicele de cositor - după miros, 
mi-am dat seama că foloseau untură de peşte. Bucătăria cu 
pereţi din cărămidă se afla la subsol, desigur, iar tăcerea 
nefirească dintr-un loc unde, de obicei, era agitaţie ca într- 
un stup făcea ca scara neluminată care ducea într-acolo să 
pară o cale spre temniţă. 

În bucătărie nu era nicio lumină, cu excepţia celei radiate 
de vatră, unde lemnele ardeau mocnit - dar ardeau, iar trei 
slujnice stăteau aproape de ea, în ciuda arşiţei. Când mi-am 
auzit paşii, s-au întors spre mine, surprinse, nişte siluete 
fără chipuri. Cum aburul se ridica din cazanul aflat în 
spatele lor, preţ de un moment am avut iluzia că stăteam 
faţă în faţă cu cele trei vrăjitoare din Macbeth, adunate să 
facă profeţii groaznice. 

— Toarnă-i, toarnă-i, zoru-i mare, am zis pe un ton 
plăcut, deşi inima a început să-mi bată mai repede când m- 
am apropiat de ele. Foc şi clocot în căldare“$! 

— Zoru-i mare, adevărat, a spus moale o femeie şi a râs. 

Ajungând mai aproape, mi-am dat seama de ce păreau 
lipsite de chip în semiintuneric; toate erau negrese, 
probabil sclave, şi astfel nu aveau posibilitatea să fugă din 
casă. 

De asemenea, nu puteau nici să ducă mesajul meu. Cu 
toate astea, nu strica să mă arăt prietenoasă, aşa că le-am 
zâmbit. 

Mi-au răspuns timide la zâmbet şi s-au uitat curioase la 
mine. Nu le mai văzusem până atunci - şi nici ele pe mine, 
însă m-a gândit că la „subsol” probabil se ştia cine sunt. 

— Guvernatorul îşi trimite doamna de aici? m-a întrebat 
cea care râsese, ducându-se să ia o tavă de pe un raft ca 


46 W. Shakespeare, Macbeth, Actul IV, Scena 1, traducere de lon Vinea 
(n. tr.). 


răspuns la solicitarea mea de a pregăti ceva uşor. 

— Da, am răspuns eu. 

Mi-am dat seama de valoarea bârfelor ca monedă de 
schimb şi le-am povestit tot ce se putea în mod decent, în 
timp ce ele s-au mişcat cu hărnicie, negre ca nişte umbre 
şi, cu mâini pricepute, au feliat, au uns şi au aranjat totul 
pe tavă. 

Molly, bucătăreasa, a clătinat din cap, iar în lumina 
focului, boneta ei albă s-a legănat ca un nor la apusul 
soarelui. 

— Vremuri grele, vremuri grele, a rostit ea, plescăind din 
limbă, iar celelalte au murmurat aprobator. 

Din atitudinea lor, am dedus că ţineau la guvernator, 
însă, ca sclave, soarta lor era oricum ineluctabil legată de a 
lui. 

În timp ce flecăream, mi-am dat seama că, deşi nu 
puteau fugi din casă, ele o puteau părăsi când şi când; 
cineva trebuia să facă aprovizionarea şi se părea că 
altcineva nu mai rămăsese. De fapt, teoria mea s-a şi 
adeverit, pentru că Sukie, cea care râsese, pleca dimineaţa 
să cumpere peşte şi legume proaspete. După ce am 
abordat-o cu tact, a acceptat să predea biletele mele, 
contra unei mici sume de bani, la atelierul tipografic - a 
spus că ştia unde este, un loc cu multe cărţi în vitrină. 

A vârât biletele şi banii în sân, apoi mi-a aruncat o privire 
complice şi mi-a făcut cu ochiul. Dumnezeu ştie ce şi-a 
închipuit, dar i-am făcut şi eu cu ochiul, apoi, ridicând tava 
încărcată, am urcat din nou în tărâmul luminos, mirosind a 
peşte. 

L-am găsit pe guvernator în bibliotecă, unde ardea 
documente. Cu un aer absent, a făcut un semn către tava 
pe care am aşezat-o pe biroul lui, dar nu s-a atins de ea. Nu 
eram sigură ce să fac şi, după ce am rămas stângace în 
picioare un moment, m-am aşezat la locul meu obişnuit. 

Guvernatorul a aruncat un ultim teanc de documente în 
foc, apoi a stat şi le-a privit cu un aer sumbru cum se 
înnegresc şi se contorsionează. Odată cu apusul soarelui, în 
încăpere s-a mai răcorit puţin, însă ferestrele au rămas 
închise, desigur, iar firicele de umezeală provenită din 
condens se scurgeau pe ochiurile de geam ornamentale. 


Ştergându-mi umezeala de pe obraji şi nas, m-am ridicat şi 
am deschis larg fereastra cea mai apropiată de mine, am 
inspirat adânc aerul serii, încă lipicios şi cald, dar proaspăt 
şi dulceag de la caprifoiul şi trandafirii din grădină, la care 
se adăuga umezeala ce venea dinspre ţărmul îndepărtat. 

Venea şi miros de fum; afară ardeau focuri. Soldaţii care 
păzeau palatul aprinseseră focuri de veghe, răspândite 
uniform în jurul proprietăţii. În fine, asta ajuta împotriva 
ţânţarilor, iar noi nu aveam să fim luaţi total prin 
surprindere, dacă se declanşa un atac. 

Guvernatorul a venit în spatele meu. M-am aşteptat să- 
mi ceară să închid fereastra, însă s-a mulţumit să rămână 
pe loc şi să privească dincolo de peluze şi de aleea lungă, 
presărată cu pietriş. Luna se ridicase, iar tunurile date jos 
de pe afeturi abia se vedeau, zăcând în umbre ca nişte 
morţi aliniaţi. 

După o clipă, guvernatorul s-a întors la birou, m-a 
chemat şi mi-a înmânat un teanc de documente din 
corespondenţa oficială pentru a le copia şi altul pentru a le 
sorta şi a le îndosaria. A lăsat fereastra deschisă; am socotit 
că voia să audă dacă se întâmpla ceva. i 

M-am întrebat unde era omniprezentul Webb. În palat nu 
se auzea nici un alt zgomot. Probabil că doamna Martin 
terminase de împachetat singură şi se dusese la culcare. 

O vreme, mi-am continuat activitatea, marcată de bătăile 
ceasului. Guvernatorul se ridica din când în când ca să 
arunce în foc teancuri de documente, luând copiile făcute 
de mine şi băgându-le în dosare mari din piele, pe care le-a 
legat cu şnururi, după care le-a stivuit pe birou. Îşi scosese 
peruca. Avea părul castaniu, scurt, dar ondulat - semăna cu 
al meu după ce suferisem de febră. Uneori se oprea, 
întorcea capul şi trăgea cu urechea. 

Înfruntasem mulţimi de oameni, astfel că ştiam ce 
anume asculta. În acele momente, nu îmi dădeam seama 
ce speranţe aveam sau de ce anume mă temeam. Aşa că 
am continuat să scriu, binecuvântând activitatea pentru că 
îmi distrăgea atenţia de la orice, deşi în mâna dreaptă 
simţeam crampe cumplite şi trebuia să mă opresc o dată la 
câteva secunde ca să mi-o masez. 

Guvernatorul scria ceva; în ciuda pernei, s-a foit pe scaun 


şi a făcut o grimasă de durere. Doamna Martin îmi spusese 
că suferea de o fistulă anală. Mă îndoiam foarte mult că m- 
ar lăsa să-l tratez. 

S-a sprijinit pe o fesă, apoi şi-a trecut mâna peste faţă. 
Era târziu şi sigur obosise, dar nici nu se simţea bine. Şi eu 
eram obosită şi îmi înăbuşeam căscatul, ceea ce ameninţa 
să-mi disloce falca de jos şi-mi făcea ochii să lăcrimeze. Cu 
toate astea, el a continuat să lucreze, aruncând mereu 
priviri spre uşă. Pe cine aştepta? 

Fereastra din spatele meu rămăsese deschisă, iar aerul, 
cald ca sângele, mă mângâia, mişcându-se suficient ca să 
îmi sufle şuviţele de păr de pe gât şi să agite flacăra 
lumânării. Aceasta a pâlpâit, s-a aplecat într-o parte, gata 
să se stingă, aşa că guvernatorul s-a întins rapid, pentru a o 
proteja cu mâna făcută căuş. 

Adierea s-a stins, iar aerul a redevenit neclintit şi tăcut, 
cu excepţia greierilor de afară. Guvernatorul părea să-şi fi 
îndreptat atenţia asupra hârtiei din faţa lui, însă, pe 
neaşteptate, a întors capul, de parcă ar fi văzut ceva 
ţâşnind prin uşa deschisă. 

S-a uitat o clipă spre ea, apoi s-a frecat la ochi şi a 
încercat să-şi îndrepte din nou atenţia asupra hârtiei. Insă 
nu a reuşit. A privit iar spre uşa deschisă - nu m-am putut 
abţine şi m-am uitat şi eu într-acolo, după care am cilipit 
iute de câteva ori şi am revenit la ceea ce scriam. 

— Doamnă Fraser, ai văzut pe... pe cineva? m-a întrebat 
el. 

— Nu, domnule, am răspuns, înăbuşindu-mi un căscat. 

— Aha. 

Părând oarecum dezamăgit, a ridicat pana, dar nu a scris 
nimic, ci doar a tinut-o între degete, ca şi cum ar fi uitat de 
ea. 

— Excelenţa Voastră, aşteptaţi pe cineva? l-am întrebat 
pe un ton politicos, iar el a ridicat capul brusc, surprins că 
mă adresasem lui atât de direct. 

— A, nu. Asta e... 

Vocea i s-a stins când s-a uitat la uşa care dădea către 
spatele casei. 

— Fiul meu, a spus el. Scumpul nostru Sam. A... a murit 
aici, înţelegi, la sfârşitul verii trecute. Nu avea decât opt 


ani. Câteodată... câteodată mi se pare că îl văd. 

Dintr-un impuls, am vrut să-i ating mâna, însă faptul că 
îşi ţinea buzele strânse m-a făcut să mă opresc. 

— Imi pare rău, am spus eu încet. 

Nu a scos nicio vorbă, dar a dat scurt din cap în semn de 
confirmare, fără să ridice ochii. A strâns şi mai mult din 
buze şi a continuat să scrie, lucru pe care l-am făcut şi eu. 

Ceva mai târziu, ceasul a bătut o dată, apoi încă o dată. 
Suna slab şi plăcut, iar guvernatorul, cu o privire visătoare, 
s-a oprit să-l asculte. 

— Ce târziu e, a spus el în timp ce ultima bătaie se 
stingea. Te-am ţinut intolerabil de târziu, doamnă Fraser. 
lartă-mă. 

Mi-a făcut semn să las hârtiile la care lucram. M-am 
ridicat, înţepenită după atâta stat pe scaun. 

Mi-am scuturat fusta ca să mi-o aranjez şi m-am întors să 
plec, dar mi-am dat seama că el nu făcuse niciun gest să 
pună deoparte cerneala şi pana. 

— Ar trebui să vă culcaţi şi dumneavoastră, să ştiţi, am 
zis, răsucindu-mă şi oprindu-mă o clipă în uşă. 

In palat era linişte. Până şi greierii încetaseră să ţârâie şi 
doar sforăitul slab al unui soldat adormit pe hol tulbura 
tăcerea. 

— Da, a spus el, şi mi-a aruncat un zâmbet firav, obosit. 
Curând. 

Şi-a mutat greutatea de pe o fesă pe alta, a ridicat pana, 
apoi şi-a aplecat capul din nou peste hârtii. 


x 


În următoarea dimineață nu m-a trezit nimeni, iar soarele 
era destul de sus pe cer când am deschis ochii. Ascultând şi 
constatând că era o linişte deplină, m-am temut un 
moment că toată lumea fugise în timpul nopţii, lăsându-mă 
încuiată acolo ca să mor de foame. M-am ridicat iute din 
pat şi am privit afară. Ca de obicei, soldaţii în tunici roşii 
continuau să patruleze pe domeniu. Am văzut mici grupuri 
de cetăţeni în afara perimetrului, cei mai mulţi mergând 
câte doi-trei şi oprindu-se când şi când ca să privească spre 
palat. 


Apoi am auzit tropăituri slabe şi zgomote casnice la 
subsol şi m-am simţit uşurată; nu eram cu totul 
abandonată. Cu toate astea, eram extrem de înfometată 
când majordomul a venit să-mi descuie uşa. 

M-a dus în dormitorul doamnei Martin, dar, spre 
surprinderea mea, acesta era pustiu. M-a lăsat acolo, iar 
după câteva momente, a intrat Merilee, una dintre sclavele 
de la bucătărie, părând neliniştită că ajunsese în acea parte 
necunoscută a casei. 

— Ce se petrece? am întrebat-o. Ştii cumva unde e 
doamna Martin? 

— Mda, asta ştiu, a răspuns ea, pe un ton şovăielnic, ce 
arăta că era singurul lucru pe care îl ştia cu siguranţă. A 
plecat chiar înainte de zori. Acel domn Webb a dus-o de aici 
în secret, într-o căruţă, cu toate lăzile ei. 

Am dat din cap, năucită de veste. Era de înţeles că 
trebuia să plece în mod discret; mi-am imaginat că 
guvernatorul nu dorea să lase impresia că se simte 
ameninţat, de teamă să nu provoace tocmai reacţia 
violentă pe care o anticipa. 

— Dar, dacă doamna Martin a plecat, eu ce mai caut aici? 
am întrebat. Tu de ce mai eşti aici? 

— Ştiu şi asta, a spus Merilee, căpătând încredere. Tre' 
să vă ajut să vă-mbrăcaţi. 

— Dar n-am nevoie de... am început eu, apoi am văzut 
hainele întinse pe pat: una dintre rochiile de zi ale doamnei 
Martin, din bumbac, cu un imprimeu floral frumos, croită 
după noua modă numită „poloneză”, plus jupoane 
voluminoase, ciorapi din mătase şi o pălărie mare, ca să 
acopere faţa. 

Evident, trebuia să trec drept soţia guvernatorului. Nu 
avea niciun rost să protestez. Îi auzeam pe guvernator şi pe 
majordom discutând pe hol şi, la urma urmelor, era cu atât 
mai bine dacă mă scoteau din palat. 

Eram doar cu vreo cinci centimetri mai înaltă decât 
doamna Martin, iar faptul că nu eram gravidă făcea rochia 
să atârne ceva mai jos. Nu aveam nicio şansă să port 
pantofi de-ai ei, însă nici ai mei nu erau cu totul de 
disprețuit, în ciuda tuturor aventurilor mele de când 
plecasem de acasă. Merilee i-a curăţat şi i-a uns cu puţină 


grăsime, pentru ca pielea să lucească; măcar nu arătau 
prea grosolani ca să atragă imediat atenţia cuiva. 

Cu pălăria cu boruri largi lăsată mult pe faţă şi cu părul 
împletit şi prins ferm sub boneta de dedesubtul ei, probabil 
că arătam aproximativ ca doamna Martin, cel puţin pentru 
cei care nu o cunoşteau bine. Guvernatorul s-a încruntat 
când m-a văzut şi mi-a dat roată încet, trăgând ici şi colo de 
rochie ca s-o aranjeze mai bine, după care a făcut o 
plecăciune şi mi-a oferit braţul. 

— Slujitorul vostru, doamnă, a spus el cu glas politicos. 

Apoi, mergând uşor aplecată ca să îmi ascund statura, 
am ieşit împreună pe uşa din faţă şi am descoperit trăsura 
guvernatorului aşteptând pe alee. 


94 
O FUGĂ PRECIPITATĂ 


Jamie Fraser a remarcat numărul şi calitatea cărţilor din 
vitrina atelierului tipografic - F. Fraser, proprietar - şi şi-a 
îngăduit o clipă să se simtă mândru de Fergus; deşi mic, 
atelierul părea să prospere. Cu toate acestea, timpul îl 
presa, aşa că a deschis uşa fără să citească titlurile cărţilor. 

Un clopoțel aflat la intrare a scos un clinchet când Jamie 
a păşit înăuntru, iar Germain a sărit dinapoia unei tejghele 
ca o marionetă mânjită de cerneală, scoțând un chiuit de 
bucurie când şi-a văzut bunicul şi pe unchiul lan. 

— Grandpere, grandpere, a strigat el, apoi s-a azvârlit pe 
sub clapa de la tejghea şi l-a prins pe Jamie de coapse cuo 
expresie de extaz. 

Se mai înălţase; creştetul capului îi ajungea acum până la 
coastele bunicului. Jamie i-a ciufulit părul blond cu 
delicateţe, după care l-a îndepărtat puţin şi i-a spus să-l 
cheme pe tatăl lui. 

Dar nu era nevoie; stârnită de ţipetele lui Germain, 
întreaga familie a apărut rapid din locuinţa aflată în spatele 
atelierului, toţi membrii ei exclamând, strigând şi chiuind, 
purtându-se ca o haită de lupi, după cum le-a zis lan, 
ducându-l îmbujorat pe Henri-Christian pe umeri, care se 
agăţase de părul lui. 

— Ce s-a întâmplat, milord? Ce cauţi aici? 

Fergus l-a scos cu uşurinţă pe Jamie dintre copii şi l-a tras 
deoparte, într-un colţ unde erau păstrate cele mai scumpe 
cărţi, dar şi cele care nu erau potrivite pentru a fi arătate 
publicului larg. 

judecând după expresia de pe faţa lui Fergus, Jamie şi-a 
dat seama că dinspre munţi îi parveniseră unele veşti; deşi 
se arătase surprins să-l vadă, Fergus nu rămăsese stană de 
piatră, iar dincolo de plăcerea de a-l revedea, se ascundea 
îngrijorarea. Jamie i-a explicat situaţia cât de repede a 
putut, bâlbâindu-se când şi când din grabă şi de oboseală. 
Unul dintre cai se prăbuşise cam la şaizeci şi cinci de 
kilometri de oraş şi, cum nu reuşiseră să găsească altul, 
merseseră pe jos două nopţi şi o zi, călărind pe rând, unul 


stând în şa, iar celălalt alergând alături, ţinându-se de 
harnaşament. 

Fergus a ascultat cu atenţie, ştergându-se la gură cu 
batista prinsă la guler; cei doi sosiseră la ora cinei. 

— Şeriful... trebuie să fie domnul Tolliver, a spus el. ÎI 
ştiu. Vrei să...? 

Jamie l-a întrerupt cu un gest. 

— Ne-am dus acolo de la bun început, a explicat el. 

Descoperiseră că şeriful era plecat, iar în casă nu se afla 
decât o femeie foarte beată, cu faţa ca a unei păsări 
nefericite, prăbuşită şi sforăind pe o banchetă, ţinând un 
copil negru strâns în braţe. 

Jamie luase copilul şi i-l dăduse lui lan, spunându-i grav 
să aibă grijă de el până o trezea suficient pe femeie ca să 
poată sta de vorbă cu ea. Apoi o dusese târâş până în curte 
şi turnase câteva găleți de apă peste ea, până când 
aceasta începuse să clipească şi să gâfâie, după care o 
adusese împleticindu-se înapoi în casă şi o obligase să bea 
apă turnată peste zaţul de cafea din cicoare pe care îl 
găsise într-un vas. Ea vărsase abundent şi dezgustător, dar 
îşi recăpătase darul vorbirii într-o oarecare măsură. 

— La început, ne-a spus doar că toate femeile deţinute 
acolo dispăruseră - fugiseră sau fuseseră spânzurate. 

Jamie n-a menţionat că ultimele vorbe ale femeii îl 
săgetaseră în inimă. O zgâlţâise, cerând amănunte şi, în 
cele din urmă, după ce mai turnase apă peste ea şi îi mai 
dăduse cafea proastă, le obținuse. 

— Alaltăieri a venit un bărbat şi a luat-o. Atât ştia - ori îşi 
amintea. Am pus-o să mi-l descrie după puterile ei - nu 
fusese nici Brown, nici Gerald Forbes. 

— Inţeleg. 

Fergus a aruncat o privire peste umăr; membrii familiei 
lui se strânseseră în jurul lui lan, săcâindu-l şi mângâindu-l. 
Insă Marsali, pe faţa căreia se citea îngrijorarea, se uita 
spre cei doi, dând semne vădite că voia să participe la 
discuţie, dar era ţinută în loc de Joan, care i se agăţase de 
fustă. 

— Cine o fi luat-o? 

— Joanie, a chuisle, dă-i drumul mamei. Ai grijă puţin de 
Félicité, bine? 


— Dar, mamă... 

— Nu acum. Ai răbdare o clipă, bine? 

— Nu ştiu, a spus Jamie şi a simţit gust de fiere în gât, de 
frustrare şi deznădejde. 

Un gând oribil, venit pe neaşteptate, l-a făcut să se 
cutremure. 

— Dumnezeule, crezi că ar putea fi Stephen Bonnet? 

Din descrierea confuză a femeii nu rezultase că ar fi fost 
piratul, însă ea nu fusese deloc sigură. Oare Forbes aflase 
de evadarea lui Jamie şi hotărâse să inverseze rolurile în 
drama pe care o ticluise şi să o deporteze pe Claire în 
Anglia, pentru ca apoi să-i pună în cârcă lui Jamie moartea 
Malvei Christie? 

A constatat că îi venea greu să respire. Trebuia să facă 
eforturi ca să tragă aer în piept. Dacă Forbes i-o dăduse pe 
Claire lui Bonnet, o să-l spintece şi-o să-i smulgă 
măruntaiele, după care o să-l spânzure cu ele. Şi acelaşi 
lucru va face şi cu irlandezul, după ce va pune mâna pe el. 

— Papi, papiii... 

Glasul cântat al lui Joan a pătruns prin norul roşu care îi 
copleşea gândurile. 

— Ce e, cherie? 

Fergus a ridicat-o cu uşurinţa născută din practică 
îndelungată, ţinând-o pe braţul stâng, ca să aibă mâna 
dreaptă liberă. 

Joan l-a cuprins cu braţele de gât şi i-a spus ceva la 
ureche. 

— A, da? a zis Fergus, cu gândul în altă parte. Très bien. 
Unde-ai pus-o, chérie? 

— Lângă desenele cu doamnele obraznice. 

Fata a arătat spre raftul de sus, pe care se aflau câteva 
volume legate în piele, dar fără titlu pe cotor. Aruncând o 
privire în direcţia indicată de Joan, Jamie a văzut un colţ de 
hârtie ieşind dintre două cărţi. 

Fergus a plescăit din limbă în semn de disperare şi a 
lovit-o uşor peste fund cu palma. 

— Doar ştii că n-ai voie să te sui acolo! 

Jamie a întins mâna şi a scos hârtia. Apoi a simţit că i se 
scurge tot sângele din cap, când a văzut scrisul cunoscut. 

— Ce e? 


Alarmat de înfăţişarea lui Jamie, Fergus a lăsat-o jos pe 
Joanie. 

— Şezi, milord! Chérie, adu sticluţa cu săruri. 

Rămas fără grai, Jamie a făcut un semn cu mâna, 
încercând să arate că nu păţise nimic, şi într-un târziu şi-a 
recăpătat glasul. 

— E la palatul guvernatorului, a spus el. Slavă Domnului, 
e în siguranţă! 

Văzând un scaun împins sub raft, l-a tras şi s-a aşezat, 
simțind extenuarea pulsând prin muşchii coapselor şi ai 
pulpelor care îi tremurau şi a ignorat avalanşa de întrebări 
şi de explicaţii, despre cum găsise Joanie biletul strecurat 
pe sub uşă - în acest fel erau trimise ştiri anonime la ziar, 
iar copiii ştiau că trebuie să aducă la cunoştinţa tatălui lor 
asemenea mesaje... 

Fergus a citit biletul, cu expresia pe care o avea 
întotdeauna când analiza ceva dificil şi valoros. 

— Ei, asta e bine, a conchis el. Mergem s-o luăm de 
acolo. Dar cred că mai întâi ar trebui să mănânci ceva, 
milord. 

Jamie voia să refuze, să spună că nu trebuia pierdut 
niciun moment, că nu putea mânca nimic; îşi simţea 
stomacul strâns şi dureros. 

Însă Marsali şi-a zorit fetele spre bucătărie, spunându-le 
să aducă pâine şi cafea, iar lan a urmat-o ducându-l încă în 
spinare pe Henri-Christian, care îl ţinea iubitor de urechi; în 
spatele lui, Germain sporovăia vesel. lan s-a gândit că, 
dacă avea să se ajungă la o luptă, nu poseda nicio armă. 
Apoi mirosul ouălor care se prăjeau sfârâind în unt i-a ajuns 
la nări şi l-a atras ca un magnet în bucătărie. 

În timpul mesei luate în grabă, s-au propus şi s-au 
respins o serie de planuri. Într-un târziu, Jamie a acceptat 
cu reticenţă sugestia lui Fergus ca el sau lan să se ducă la 
palat şi să ceară s-o vadă pe Claire, susţinând că îi sunt 
rude şi doresc să se asigure că ea este bine. 

— La urma urmelor, nu există niciun motiv să se nege 
prezenţa ei la palat, a spus Fergus, ridicând din umeri. 
Dacă o vedem, cu atât mai bine; dar chiar dacă nu, vom şti 
dacă mai e acolo şi poate în ce parte a palatului se află. 

Se vădea că Fergus ţinea să îndeplinească el misiunea, 


dar a cedat când lan i-a spus că era o persoană cunoscută 
în New Bem şi s-ar putea naşte bănuiala că doar vâna un 
scandal ca să-l publice în ziar. 

— Mă doare să spun asta, milord, a zis Fergus pe un ton 
de scuză, dar lumea are cunoştinţă despre chestiune - 
despre crima aceea. Există ziare de scandal... cu 
obişnuitele lor prostii. L'Oignon a fost obligat să tipărească 
ceva despre asta, desigur, ca să nu ne pierdem cititorii, dar 
am făcut-o în modul cel mai reţinut posibil, menţionând 
doar întâmplările clare. 

A strâns o clipă din buze, ca ilustrare a caracterului 
rezervat al articolului, iar Jamie a zâmbit discret. 

— Da, înţeleg, a spus el. 

Şi-a împins scaunul înapoi şi a fost încântat să simtă că 
îşi recăpătase tăria în braţe şi în picioare, învigorat de 
mâncare, de cafea şi de faptul liniştitor că ştia unde se află 
Claire. 

— Ei bine, lan, piaptănă-te puţin. Doar nu vrei ca 
guvernatorul să te ia drept sălbatic. 


x 


În ciuda pericolului de a fi recunoscut, Jamie a insistat să- 
| însoțească pe lan. Nepotul l-a privit printre gene. 

— Sper că nu vrei să faci ceva necugetat, unchiule. 

— Când am făcut ultima oară ceva necugetat? 

lan l-a măsurat din ochi, a ridicat mâna şi a început să 
numere pe degete. 

— Ei, să mă gândesc... Simms, tipograful? Trecerea lui 
Forbes prin smoală şi pene? Roger Mac mi-a povestit ce-ai 
făcut la Mecklenberg. Şi apoi a fost şi... 

— Tu i-ai fi lăsat pe oamenii aceia să-l ucidă pe micuțul 
Fogarty? l-a întrebat Jamie. Şi dacă tot ai adus vorba despre 
nesăbuiţi, cine s-a ales cu fundul găurit pentru că s-a 
bălăcit în păcat cu... 

— Vreau să sugerez că, indiferent ce s-ar întâmpla, nu 
trebuie să intri în palatul guvernatorului ca să încerci s-o iei 
cu forţa. Aştepţi cu pălăria trasă pe ochi până mă întorc şi 
după aceea vom vedea ce facem, bine? 

Jamie şi-a tras în jos borul pălăriei, una moale şi uzată, 


din fetru, amintind de cea pe care ar purta-o un crescător 
de porci, sub care îşi ascunsese părul. 

— Ce te face să crezi că nu voi aştepta? a întrebat el, 
atât din curiozitate, cât şi de dragul disputei. 

— Expresia de pe faţa ta, i-a răspuns lan scurt. O vreau 
înapoi la fel de mult ca tine, unchiule Jamie - ei, în fine, s-a 
corectat el cu un zâmbet ironic, poate nu chiar la fel de 
mult - dar o vreau înapoi. Ai răbdare, a adăugat el şi l-a 
împuns pe Jamie cu un deget în piept. 

Lăsându-l sub un ulm pălit de arşiţă, lan a pornit hotărât 
spre porţile palatului. 

Jamie a respirat adânc de câteva ori, străduindu-se să 
întreţină  supărarea pe lan drept antidot împotriva 
îngrijorării care îi strângea pieptul ca un şarpe. Însă, fiind 
artificială, supărarea s-a evaporat ca aburul dintr-un 
ceainic, lăsând doar anxietatea să-l chinuie. 

lan ajunsese la poartă şi parlamenta cu santinela care îşi 
ţinea muscheta pregătită de tragere. Jamie l-a văzut pe 
soldat clătinând îndărătnic din cap. 

Era absurd, s-a gândit Jamie. Avea nevoie de Claire în 
mod fizic, simţea ceva din nesaţul unui marinar care a 
petrecut multe săptămâni pe mare. Avusese aceeaşi nevoie 
de multe ori, în anii în care fuseseră departe unul de 
celălalt. Dar de ce acum? Claire era în siguranţă, ştia unde 
se află - să fi fost vorba doar de extenuarea din ultimele 
săptămâni şi zile ori probabil de slăbiciunea adusă cu 
viclenie de vârsta care îi dădea dureri de oase, parcă ea Îi 
fusese smulsă din trup, aşa cum Dumnezeu o făcuse pe Eva 
din coasta lui Adam? 

lan argumenta, făcând gesturi convingătoare către 
soldat. Zgomotul roţilor pe pietriş i-a atras atenţia lui Jamie; 
pe alee venea o trăsură, trasă de doi cai murgi foarte 
frumoşi, un vehicul mic şi deschis în care era două 
persoane şi vizitiul. 

Soldatul l-a împins pe lan înapoi cu ţeava muschetei, 
făcându-i semn să se tragă deoparte, în timp ce el şi un 
camarad au deschis porţile. Trăsura a continuat să 
înainteze, a ieşit în stradă şi a trecut prin dreptul lui Jamie. 

Nu-l văzuse niciodată pe Josiah Martin, dar a socotit că 
gentilomul impozant şi plinuţ trebuia să fie el. A surprins în 


treacăt imaginea femeii de lângă el şi inima i s-a strâns ca 
un pumn. Fără să mai stea nicio clipă pe gânduri, a luat-o la 
fugă din răsputeri după trăsură. 

În tinereţe putea depăşi în alergare un atelaj tras de doi 
cai. Chiar şi aşa, a ajuns la vreun metru de trăsură, a vrut 
să strige, dar nu mai avea suflu, nici nu mai vedea limpede. 
Apoi a nimerit cu un picior într-o piatră din pavaj ieşită în 
afară şi a căzut cât era de lung. 

A rămas întins, năucit şi aproape fără suflu, vederea i s-a 
întunecat, iar plămânii parcă i-au luat foc, auzind doar 
tropotul cailor şi zgomotele roţilor trăsurii, după care s-a 
simţit prins de braţ şi tras de o mână puternică. 

— Trebuia să trecem neobservaţi, a murmurat lan, 
vârându-şi umărul sub braţul lui Jamie. Ţi-a căzut pălăria, ai 
băgat de seamă asta? Nu, sigur că nu. Şi nici n-ai observat 
că toţi oamenii de pe stradă s-au holbat la tine, nătâng fără 
minte! Doamne, eşti greu ca un taur de trei ani! 

— lan, a spus Jamie şi s-a oprit să tragă o gură de aer. 

— Ce mai e? 

— Vorbeşti ca maică-ta. Încetează! 

A mai inspirat o dată. 

— Şi dă-mi drumul, pot să merg şi singur. 

lan a pufnit, semănând şi mai mult cu Jenny, dar s-a oprit 
şi i-a dat drumul. Jamie şi-a recuperat pălăria de jos şi a 
pornit şchiopătând spre atelierul tipografic, iar lan l-a urmat 
într-o tăcere încrâncenată pe străzile pe care oamenii îi 
priveau. 


x 


După ce am ieşit din palat, am mers demn pe străzile din 
New Bem, stârnind doar un interes minor din partea 
cetățenilor. Unii ne-au făcut semne amicale cu mâna, unii 
au strigat cuvinte oarecum ostile, dar cei mai mulți sau 
mulţumit să ne privească. Ajunşi la marginea oraşului, 
vizitiul a mânat caii pe drumul principal şi am mers 
legănându-ne destul de plăcut, îndreptându-ne, după câte 
se părea, spre un loc de picnic în zona rurală, iluzie 
susţinută de coşul mare pentru mâncare prins în partea din 
spate a trăsurii. 


După ce am trecut de aglomeraţia de care grele, vite, oi 
şi alte vehicule cu mărfuri, vizitiul a pocnit din bici şi am 
pornit în mare goană. 

— Unde mergem? am strigat, ca să fiu auzită în 
hărmălaia provocată de tropotul cailor, ţinându-mi în 
acelaşi timp pălăria să nu mi-o ia vântul. 

Socotisem că nu era vorba decât de o diversiune, pentru 
ca nimeni să nu bage de seamă plecarea în secret a 
doamnei Martin până la ieşirea ei în siguranţă din colonie. 
Era însă clar că noi nu mergeam la un picnic. 

— La Brunswick! a strigat guvernatorul spre mine. 

— Unde? 

— La Brunswick, a repetat el. 

Era înnegurat şi a devenit sumbru când a aruncat o 
ultimă privire spre New Bem. 

— Să-i ia naiba! a rostit el, eram sigură că doar pentru 
sine. 

Apoi s-a răsucit şi, aşezându-se mai bine pe banchetă, s- 
a aplecat puţin în faţă, ca şi cum astfel ar fi făcut trăsura să 
se deplaseze mai repede, şi n-a mai scos niciun cuvânt. 

În fiecare dimineaţă, mă trezeam înainte de zori. 
Epuizată de îngrijorare şi de orele târzii până la care lucra 
guvernatorul, dormeam ca moartă, în ciuda tuturor 
duduiturilor, zăngănelilor şi dangătelor de clopot trase de 
oamenii de cart, a strigătelor ce răzbăteau dinspre navele 
din apropiere, a focurilor ocazionale de muschetă de pe 
țărm, a scheunatului vântului bătând dinspre larg, atunci 
când trecea prin velatură. Însă în acel moment dinaintea 
răsăritului, tăcerea mă trezea. 

Astăzi? Era singurul gând din mintea mea şi părea că 
pluteam fără corp, preţ de o clipă, puţin deasupra saltelei 
de paie de sub teugă. Apoi răsuflam puternic, îmi auzeam 
inima bătând şi simţeam legănarea lentă a punţii de sub 
mine. Îmi întorceam faţa spre țărm, veghind, în vreme ce 
lumina începea să atingă valurile şi pornea spre uscat. Întâi 
merseserăm spre Fort Johnston, dar rămăseserăm acolo 
doar cât guvernatorul se întâlnise cu loialiştii locali, care îi 
confirmaseră că situaţia era nesigură, după care se 
retrăseseră. 

Ne aflam pe Cruizer, goeleta Maiestăţii Sale, de aproape 
o săptămână, ancorată acum la Brunswick. Deoarece, în 
afara infanteriştilor de la bordul navei, nu avea la dispoziţie 
alţi soldaţi, guvernatorul Martin nu putea recăpăta controlul 
asupra coloniei sale şi era silit să scrie scrisori frenetice, 
încercând să menţină o aparenţă de guvern în exil. 

Cum nu era nimeni altcineva către să îndeplinească acea 
funcţie, am rămas în rolul meu de secretară ad-hoc, căci 
fusesem promovată de la simplul grad de copist şi scriam 
după dictare unele scrisori, când Martin era prea obosit ca 
să le scrie el însuşi. Şi, fiind ruptă de uscat şi neavând alte 
informaţii, îmi petreceam fiecare moment liber urmărind 
ţărmul. 

Astăzi, din întunericul care se îndesea, a venit o barcă. 

Un om de veghe a somat-o şi i s-a răspuns printr-un „hei” 
pe un ton atât de agitat, încât m-am ridicat brusc în capul 
oaselor, căutându-mi corsetul. 


Azi veniseră veşti, cu siguranţă. 

Mesagerul era deja în cabina guvernatorului, iar unul 
dintre marinari mi-a blocat calea - dar uşa era deschisă, iar 
vocea nou-venitului se auzea clar. 

— Ashe a făcut-o, domnule, atacă fortul! 

— Dumnezeu să-l pedepsească, trădător ce e! 

Am auzit zgomot de paşi, iar marinarul s-a retras grăbit 
din drum, exact la vreme ca să evite ciocnirea cu 
guvernatorul, care a apărut brusc din cabină, încă îmbrăcat 
în cămaşa de noapte foarte largă şi fără perucă. S-a prins 
cu mâinile de balustrada scării şi a urcat ca o maimuţă, 
ceea ce mi-a oferit o imagine nedorită a feselor lui grase, 
dezgolite. Marinarul mi-a surprins privirea şi şi-a ferit 
imediat ochii. 

— Ce faceţi? îi vedeţi? 

— Încă nu. 

Mesagerul, un bărbat de vârstă medie, îmbrăcat ca un 
fermier, îl urmase pe guvernator în susul scării; vocile lor se 
auzeau de lângă copastie. 

— leri, colonelul Ashe a dat ordin tuturor navelor din 
portul Wilmington să îmbarce soldaţii şi să îi ducă la 
Brunswick. Azi-dimineaţă se concentrau în afara oraşului; 
am auzit apelurile când mulgeam vitele dimineaţă - în jur 
de cinci sute de oameni, cam atâţia sunt. Imediat ce am 
văzut asta, m-am strecurat spre țărm şi am găsit o barcă, 
domnule. M-am gândit că trebuie să ştiţi asta, Excelenţă. 

Glasul omului nu mai era agitat, acum căpătase tonul 
celui care are mereu dreptate. 

— A, da? Şi ce vrei să fac eu? 

Guvernatorul părea vădit enervat. 

— De unde să ştiu? a spus mesagerul, pe acelaşi ton. Nu 
eu sunt guvernator, nu? 

Răspunsul guvernatorului a fost acoperit de bătăile 
clopotului navei. După ce sunetele s-au stins, guvernatorul 
a trecut de tambuchi şi, privind în jos, m-a văzut. 

— Doamnă Fraser... îmi aduci nişte ceai de la bucătărie? 

Nu aveam de ales, deşi aş fi preferat să rămân acolo ca 
să trag cu urechea. Focul din bucătărie fusese domolit 
peste noapte în locaşul lui din fier, iar bucătarul era încă în 
pat. Până am aţâţat focul, am fiert apa şi am făcut ceaiul, 


am aşezat pe o tavă ceainicul, cana, farfurioara, laptele şi 
pâinea prăjită, biscuiţii şi  gemul, informatorul 
guvernatorului a plecat; i-am văzut barca îndreptându-se 
spre uscat, o săgeată întunecată, profilată pe suprafaţa 
oceanului, care se lumina treptat. 

M-am oprit un moment pe punte, am rezemat tava cu 
ceai pe balustradă şi am privit spre uscat. Se lumina deja, 
astfel că Fortul Johnston se vedea bine: o clădire masivă din 
lemn, expusă pe vârful unei ridicături a terenului, 
înconjurată de un pâlc de case şi de anexe. Se observa 
multă activitate în jurul fortului; soldaţii veneau şi plecau, 
ca nişte şiruri de furnici. Însă nu am remarcat ceva care să 
sugereze o invazie iminentă. Comandantul, căpitanul Collet, 
ordonase poate evacuarea sau oamenii lui Ashe nu-şi 
începuseră încă marşul dinspre Brunswick. 

Oare primise John Ashe mesajul meu? Şi dacă da, 
acţionase în vreun fel? N-ar fi fost o acţiune pe placul 
tuturor. Nu l-aş fi condamnat dacă ar fi decis, pur şi simplu, 
că nu-şi putea permite să fie văzut ajutând un om 
suspectat de mulţi că e loialist. Fără a mai spune că fusese 
acuzat de o crimă atât de odioasă. 

Cu toate acestea, se putea să fi acţionat. Cum 
guvernatorul era blocat pe ocean, Consiliul era dizolvat, iar 
sistemul de tribunale se evaporase, în acele momente nu 
existau reprezentaţi ai legii în colonie - cu excepţia 
milițiilor. Dacă Ashe hotăra să ia cu asalt închisoarea din 
Wilmington ca să-l elibereze pe Jamie, ar fi întâmpinat o 
slabă împotrivire. 

lar dacă ar fi făcut-o... dacă era liber, Jamie mă căuta. ŞI 
cu siguranţă că va afla în curând unde mă aflam. Dacă John 
Ashe venea la Brunswick şi Jamie era în libertate, sigur va 
sosi odată cu oamenii lui Ashe. Am privit spre țărm, vrând 
să descopăr ceva mişcări, dar am văzut doar un băiat care 
mâna sporadic o vacă spre drumul ce ducea la Brunswick. 
Insă umbrele nopţii erau încă reci în jurul picioarelor mele; 
abia se crăpase de dimineaţă. 

Am inspirat adânc şi abia atunci am simţit mirosul 
aromat al ceaiului, amestecat cu răsuflarea de dimineaţă a 
uscatului - aducând adieri de şesuri şi de pin. Nu băusem 
ceai de luni întregi, dacă nu chiar de ani. Mi-am turnat o 


ceaşcă şi am sorbit ceaiul încet, urmărind ce se petrecea pe 
țărm. 


x 


Când am ajuns în cabina medicului, pe care guvernatorul 
o transformase în birou, l-am găsit singur şi îmbrăcat. 

— Doamnă Fraser... 

A dat scurt din cap spre mine, dar nu a ridicat ochii. 

— Îţi rămân îndatorat. Vrei să scrii, te rog? 

Scrisese şi el ceva. Penele, nisipul şi sugativa erau 
împrăştiate pe birou, iar călimara era deschisă. Am luat o 
pană decentă şi o foaie de hârtie şi am început să scriu 
după dictare, cu un sentiment de curiozitate crescândă. 

Nota - dictată între îmbucături de pâine prăjită - era 
adresată unui general, Hugh MacDonald, şi se referea la 
sosirea în siguranţă a generalului pe uscat, împreună cu un 
anume colonel McLeod. Se confirma primirea raportului 
prezentat de general şi se cerea trimiterea de informaţii în 
continuare. Se făcea referire la cererea guvernatorului de a 
primi sprijin - lucru despre care ştiam deja - şi la asigurările 
privind acel sprijin, lucru pe care nu îl ştiam. 

— Pune şi o scrisoare de credit - ba nu, aşteaptă. 

Guvernatorul a aruncat o privire în direcţia uscatului - 
fără niciun folos, deoarece cabina medicului nu avea hublou 
- şi s-a încruntat concentrat. Evident, îşi dăduse seama că, 
ţinând seama de evenimentele recente, o scrisoare de 
credit emisă de biroul guvernatorului nu valora probabil nici 
cât vreunul dintre falsurile comise de doamna Ferguson. 

— Pune douăzeci de şilingi, a revenit el cu un oftat. Poţi 
să faci o copie cât mai curând, doamnă Fraser? lar pe astea 
să le copiezi când vrei. 

A împins spre mine un teanc dezordonat de note, scrise 
cu mâna lui nesigură. 

După aceea, gemând în timp ce se întindea, s-a ridicat şi 
a urcat scara, fără îndoială ca să se uite din nou spre fort. 

Am făcut o copie, am uscat-o cu nisip şi am pus-o 
deoparte,  întrebându-mă cine Dumnezeu era acel 
MacDonald şi ce anume făcea el. Excluzând varianta că 
maiorul MacDonald suferise o schimbare de nume şi 


avusese parte de o promovare extraordinară, nu putea fi 
vorba de el. lar din tonul remarcilor făcute de guvernator, 
se părea că generalul MacDonald şi prietenul lui, McLeod, 
călătoreau singuri şi aveau o misiune deosebită. 

Am răsfoit rapid teancul de note care mă aştepta, dar n- 
am văzut nimic care să prezinte interes, ci doar nimicurile 
administrative obişnuite. Guvernatorul îşi lăsase pupitrul de 
scris pe birou, dar era încuiat. M-am gândit să forţez cumva 
încuietoarea şi să scotocesc prin corespondenţa lui privată, 
dar în jur erau prea mulţi oameni: marinari de rând, 
infanterişti, slugi şi vizitatori; locul gemea de lume. 

La bord se simţea o stare de tensiune. Observasem în 
multe rânduri cum senzaţia de pericol se transmite între 
oamenii dintr-un spaţiu închis: camera de gardă a unui 
spital, sala de operaţii, vagonul unui tren, cala unui vapor; 
presiunea trece de la o persoană la alta fără niciun cuvânt, 
precum impulsul de la axonul unui neuron spre dendritele 
altuia. Nu eram sigură dacă, în afară de mine şi de 
guvernator, mai ştia cineva despre acţiunile lui John Ashe, 
însă oamenii de pe Cruizer îşi dăduseră seama că se 
petrecea ceva. 

Sentimentul de anticipare şi de agitaţie mă afecta şi pe 
mine. Mă frământam, îmi mişcam degetele picioarelor fără 
să îmi dau seama, mâna mi se plimba neliniştită în susul şi 
în josul penei şi nu eram capabilă să mă concentrez 
îndeajuns pentru a scrie. 

Fără să am habar ce voiam să fac, m-am ridicat; simţeam 
doar că mă voi sufoca de nerăbdare, dacă mai rămâneam 
sub punte. 

Pe raftul de lângă uşa cabinei, se găsea îngrămădeala 
obişnuită, pe jumătate ordonată, de lucruri de la bordul 
unui vas: o lumânare mare, altele mai mici, o cutie cu 
iască, o pipă ruptă, o sticlă cu un şomoiog de in drept dop, 
o bucată de lemn pe care cineva încercase să o sculpteze şi 
dăduse greş. Şi o lădiţă. 

Cruizer nu avea medic la bord. lar medicii obişnuiau să îşi 
ia lucrurile personale cu ei, cu excepţia cazului în care 
mureau. Lădiţa trebuie să fi fost o trusă ce aparţinea 
corăbiei. 

Am aruncat o privire prin uşa deschisă; am auzit voci în 


apropiere, dar n-am văzut pe nimeni. Am deschis grăbită 
lădiţa şi am strâmbat din nas simțind în nări miros de sânge 
uscat şi de tutun. Nu era mare lucru în ea, iar instrumentele 
pe care le-am văzut, aşezate alandala, erau ruginite, 
murdare şi nu foloseau la nimic. O cutie cu Pastile Albastre, 
aşa scria pe etichetă, şi o sticluţă fără etichetă, dar uşor de 
recunoscut, cu o băutură neagră, adică laudanum. Un 
burete uscat şi o bucată de pânză lipicioasă, pătată cu ceva 
gălbui. Şi singurele lucruri care nu lipseau niciodată din 
trusa unui medic al acelor vremuri - lame. 

Am auzit zgomot de paşi coborând spre cabină şi glasul 
guvernatorului, care se adresa cuiva. Fără să mai analizez 
înţelepciunea acţiunii mele, am înşfăcat un mic bisturiu şi l- 
am lăsat să alunece în corset. 

Am închis capacul lădiţei. Insă nu am apucat să mă aşez, 
pentru că a sosit guvernatorul, urmat de un vizitator. 

Mi-a sărit inima. Am apăsat palmele asudate de rochie şi 
am făcut o plecăciune în faţa nou-venitului, care, stând în 
spatele guvernatorului, se uita la mine cu gura căscată. 

— Domnule maior MacDonald, am spus, sperând că nu 
îmi tremura vocea. Ce surpriză să vă întâlnesc aici! 


* 


MacDonald a închis gura cu un pocnet, după care s-a 
îndreptat de spate cu un aer ferm. 

— Doamnă Fraser, a spus el, înclinându-se cu reţinere. 
Sluga dumneavoastră, doamnă. 

— O cunoşti pe doamna? a întrebat guvernatorul Martin 
încruntându-se şi plimbându-şi privirea de la MacDonald la 
mine. 

— Ne-am mai întâlnit, am răspuns eu, înclinând politicos 
din cap. 

Imi dădusem seama că nu ne-ar fi folosit niciunuia dacă 
guvernatorul ar fi crezut că exista vreo legătură între noi - 
dacă ea existase vreodată. 

Era limpede că şi MacDonald gândea acelaşi lucru; pe 
faţa lui a apărut doar o expresie curtenitoare, deşi în ochii 
care priveau încoace şi încolo gândurile i se agitau ca un roi 
de țânțari. Acelaşi lucru era valabil şi pentru mine şi, ştiind 


că faţa îmi trăda de obicei gândurile, mi-am plecat ochii cu 
modestie şi, murmurând că merg să aduc o gustare, am 
plecat spre bucătărie. Mi-am croit drum printre grupuri de 
marinari şi infanterişti, răspunzând mecanic la saluturile lor, 
timp în care mintea îmi funcţiona febril. 

Cum? Cum puteam să discut cu MacDonald între patru 
ochi? Trebuia să aflu ce ştia despre Jamie, dacă ştia ceva. 
Îmi va spune? Desigur, mi-am zis, îmi va spune; chiar dacă 
era soldat, MacDonald se dădea în vânt după bârfe şi se 
vedea de la o poştă că murea de curiozitate de când mă 
văzuse. 

Bucătarul Tinsdale, un negru liber, tânăr şi bucălat, care 
îşi purta părul împletit în trei codițe care-i stăteau precum 
coarnele unui triceratops, lucra în bucătărie, prăjind pâine 
cu un aer visător. 

— A, bună, a spus el cu amabilitate când m-a văzut şi a 
gesticulat cu furculiţa cu care întorcea pâinea. Vreţi pâine 
prăjită, doamnă Fraser? Sau tot apă fierbinte? 

— Îmi place la nebunie pâinea prăjită, am răspuns, cu o 
inspiraţie bruscă. Dar guvernatorul are un oaspete şi vrea 
cafea. Şi dacă mai ai nişte biscuiţi cu migdale, care să 
meargă la cafea... 

Câteva minute mai târziu, înarmată cu tava plină şi 
simţindu-mi inima bătând cu putere, m-am întors în cabină. 
Uşa era deschisă, ca să pătrundă aerul; evident, nu era o 
întâlnire secretă. 

Stăteau aplecaţi deasupra biroului mic. Guvernatorul se 
uita încruntat la un teanc de hârtii care, judecând după 
îndoiturile şi petele de pe ele, călătoriseră ceva vreme în 
geanta lui MacDonald. Păreau a fi nişte misive scrise cu 
cerneluri de multe culori şi de diferite persoane. 

— A, cafea, a spus guvernatorul, ridicând ochii spre mine. 

Deşi nu-şi amintea să fi cerut cafea, a părut vag încântat. 

— Splendid. Mulţumesc, doamnă Fraser. 

MacDonald a ridicat în grabă hărtiile pentru a face loc 
tăvii pe birou. Guvernatorul a rămas cu una în mână, 
ţinând-o în sus, şi am reuşit să arunc o privire spre ea când 
m-am aplecat să aşez tava în faţa lui. Era un fel de listă: de 
o parte erau nume, iar alături de ele, numere. 

Am scăpat dinadins o lingură pe podea ca să pot vedea 


mai bine când m-am aplecat s-o ridic. H. Bethune, Cook's 
Creek, 14. Jno. McManus, Boone, 3. F. Campbell, 
Campbelton, 25? 

l-am aruncat o privire pe furiş lui MacDonald, care stătea 
cu ochii fixaţi asupra mea. Am lăsat lingura pe masă, apoi 
am făcut un pas, ca să ajung exact în spatele 
guvernatorului. l-am făcut semn cu degetul lui MacDonald, 
apoi, într-o succesiune rapidă, m-am prins de gât, am scos 
limba, mi-am încrucişat braţele peste stomac, apoi am 
împuns din nou cu degetul spre el, apoi spre mine, în tot 
acest timp ţintuindu-l cu o privire îngrijorată. 

MacDonald a urmărit pantomima cu o fascinaţie reţinută, 
dar - după ce s-a uitat pe furiş la guvernator, care mesteca 
în cafea cu o mână şi citea încruntat hârtia pe care o ţinea 
în cealaltă - a dat discret din cap. 

— De câţi oameni eşti sigur? a întrebat guvernatorul în 
timp ce eu am făcut o reverență şi m-am retras. 

— A, de cel puţin cinci sute, domnule, chiar acum, i-a 
răspuns MacDonald cu un aer încrezător. Şi vor veni şi alţii, 
după ce se răspândeşte vestea. Merita să vedeţi 
entuziasmul cu care a fost primit generalul! Nu mă pot 
pronunţa în privinţa germanilor, desigur, dar mă bazez pe 
asta, domnule, vom avea alături toţi highlanderii din zonele 
rurale şi destul de mulţi irlandezi-scoţieni. 

— Să dea Dumnezeu să ai dreptate, a spus guvernatorul, 
părând plin de speranţă, dar încă având îndoieli. Unde e 
generalul în prezent? 

Aş fi dorit să aud răspunsul la acea întrebare - şi multe 
alte lucruri - însă pe punte bătea toba, anunțând că masa e 
gata, astfel că marinarii şi soldaţii coborau tropăind de pe 
punți. Nu puteam sta la pândă ca să trag cu urechea în 
văzul celor din bucătărie, aşa că m-am văzut silită să urc, 
sperând că MacDonald înţelesese cu adevărat mesajul meu. 

Căpitanul goeletei Cruizer stătea lângă balustradă, 
avându-l alături pe secund, şi amândoi examinau ţărmul 
prin telescoape. 

— Se întâmplă ceva? 

Am văzut o activitate febrilă în apropierea fortului, 
oameni ieşind şi intrând, dar drumul de pe țărm era încă 
pustiu. 


— N-aş putea spune, doamnă. 

Căpitanul Follard a clătinat din cap, apoi a coborât 
telescopul şi l-a strâns cu părere de rău, de parcă s-ar fi 
temut că s-ar putea întâmpla ceva, dacă nu rămânea cu 
ochii aţintiţi spre mal. Secundul nu s-a mişcat, continuând 
să se uite fix la fort. 

Am rămas lângă el şi am privit în tăcere spre țărm. 
Mareea s-a schimbat; mă aflam pe corabie de destulă 
vreme ca să o simt, o pauză abia perceptibilă, când marea 
răsufla în timp ce luna invizibilă îşi exercita atracţia. 

Se schimbă soarta omenească-ntruna...* Cu siguranţă că 
Shakespeare a stat pe o punte cel puţin o dată şi a simţit 
aceeaşi transformare, în adâncul cărnii. Când eram la 
facultatea de medicină, un profesor mi-a spus că marinarii 
polinezieni aveau curajul de a călători pe oceanul uriaş 
deoarece învăţaseră să sesizeze curenţii, modificările 
vântului şi ale mareei, percepând aceste schimbări cu cel 
mai delicat dintre instrumente - propriile lor testicule. 

Dar nu era nevoie de un scrot pentru a simţi curenţii care 
se învârtejeau acum în jurul nostru, m-am gândit eu, 
aruncând o privire spre pantalonii albi bine prinşi pe talia 
secundului. li simţeam în golul stomacului, în umezeala din 
palme, în încordarea muşchilor de la ceafă. Secundul îşi 
coborâse telescopul, dar a continuat să privească spre țărm 
cu un aer aproape absent, proptindu-se cu mâinile de 
balustradă. 

Brusc, mi-am dat seama că, dacă se întâmpla ceva grav 
pe uscat, Cruizer va ridica imediat pânzele şi va ieşi în larg, 
ducându-l pe guvernator într-o zonă sigură - iar pe mine, şi 
mai departe de Jamie. Unde Dumnezeu vom ajunge? La 
Charlestown? La Boston? Oricare dintre destinaţii era 
posibilă. Şi nimeni de pe malul pe care oamenii se 
vânzoleau nu va avea habar încotro plecaserăm. 

Cunoscusem persoane strămutate în timpul războiului - 
războiul meu. Alungaţi sau ridicaţi din căminele lor, cu 
familiile risipite, cu oraşele lor distruse, viermuiau în lagăre 
pentru refugiaţi, stăteau la coadă, asediind ambasadele şi 


47 W. Shakespeare, /uliu Cezar, Actul IV, Scena 3, traducere de lon 
Vinea (n. tr.). 


posturile de ajutor, cerând, cerând mereu numele 
dispăruţilor, descriindu-le chipurile celor dragi şi pierduţi, 
agăţându-se de orice fărâmă de informaţie care i-ar putea 
conduce înapoi, spre ceea ce mai rămăsese. Ori, dacă nu 
reuşeau asta, încercând să mai păstreze un moment ceea 
ce fuseseră cândva. 

Chiar şi pe mare, ziua era caldă, iar hainele se lipiseră de 
mine din cauza umidității, însă muşchii mei aveau convulsii, 
iar mâinile, cuprinse de un frig neaşteptat, au început să-mi 
tremure pe balustradă. 

Era posibil să-i fi văzut pe toţi pentru ultima oară: pe 
Jamie, pe Bree, pe Jemmy, pe Roger şi pe lan. Se mai 
întâmplase asta: nici măcar nu-i spusesem rămas-bun lui 
Frank, pentru că, în noaptea în care plecase, nu-mi 
închipuisem că n-o să-l mai văd viu niciodată. Şi dacă 
acum... 

Dar nu, mi-am spus, strângând mai tare balustrada din 
lemn ca să mă sprijin. Ne vom regăsi. Aveam un loc în care 
ne puteam întoarce. Acasă. lar dacă rămâneam în viaţă - şi 
eram foarte hotărâtă să fac asta - aveam să mă întorc 
acasă. 

Secundul îşi strânsese telescopul şi plecase; absorbită de 
gânduri morbide, nu observasem şi am tresărit când 
maiorul MacDonald s-a oprit lângă mine. 

— Mare păcat că nu există tunuri cu bătaie lungă pe 
Cruizer, a spus el făcând semn din cap către fort. Ar 
zădărnici planurile păgânilor ăstora, nu? 

— Oricare ar fi planurile lor, i-am răspuns. Şi pentru că 
tot vorbim de planuri... 

— Mă cam doare stomacul, m-a întrerupt el cu delicateţe. 
Guvernatorul mi-a sugerat că s-ar putea să aveţi vreo 
doctorie care să-mi potolească durerile. 

— Aşa a spus? am întrebat. Ei, atunci să mergem în 
bucătărie. O să pregătesc o fiertură care sper să vă 
înzdrăvenească. 


— A crezut că sunteţi falsificatoare, ştiaţi? 
Cu mâinile în jurul cănii de ceai, MacDonald a făcut semn 


din cap către cabina principală. Nu ştiam unde era 
guvernatorul, iar uşa cabinei stătea închisă. 

— Da, ştiu. Acum are altă părere? am întrebat oarecum 
resemnată. 

— Ei bine, da, a răspuns MacDonald parcă cerându-şi 
scuze. Mi-am închipuit că ştie deja, altfel nu i-aş fi spus. 
Deşi, a adăugat el, mai devreme sau mai târziu, tot ar fi 
aflat. Povestea s-a răspândit deja până la Edenton, iar 
ziarele de scandal... 

Am fluturat o mână, în semn că nu mai doream să discut 
despre asta. 

— L-aţi mai văzut pe Jamie? 

— Nu. 

S-a uitat scurt la mine, iar curiozitatea lui s-a luptat cu 
precauţia. 

— Auzisem... în fine, am auzit multe lucruri şi toate se 
băteau cap în cap. Însă miezul chestiunii este că aţi fost 
arestaţi amândoi, nu? Pentru uciderea domnişoarei Christie. 

Am dat încet din cap. M-am întrebat dacă mă voi obişnui 
vreodată cu acel cuvânt. Îl resimţeam ca o lovitură de 
pumn în stomac, bruscă şi brutală. 

— Mai e nevoie să vă spun că nu există niciun grăunte de 
adevăr în asta? l-am întrebat fără înconjur. 

— Nicidecum, doamnă, m-a asigurat el, cu un grad 
rezonabil de convingere. 

Totuşi, am simţit o uşoară ezitare şi am observat că a 
privit într-o parte, curios şi oarecum avid. Probabil că într-o 
bună zi mă voi obişnui şi cu asta, m-am gândit. 

Mâinile îmi erau reci; le-am strâns în jurul cănii, simțind 
căldura ei ca o alinare. 

— Vreau să-i transmit ceva soţului meu. Ştiţi unde este? 

MacDonald a rămas cu ochii albaştri aţintiţi spre faţa 
mea, dovedind în acele momente doar o atenţie 
curtenitoare. 

— Nu, doamnă. Dar presupun că dumneavoastră aveţi 
idee, nu? 

M-am uitat tăios la el. 

— Nu faceţi pe modestul, l-am sfătuit scurt. Ştiţi la fel de 
bine ca mine ce se petrece pe țărm - probabil chiar mai 
bine. 


— Modest... 

A strâns din buzele subţiri, oarecum amuzat. 

— Nu cred că mi-a mai spus cineva asta până acum. Da, 
ştiu. Şi ce dacă? 

— Cred că ar putea fi în Wilmington. Am încercat să-i 
transmit un mesaj lui John Ashe, prin care îl rugam să-l 
scoată pe Jamie din închisoarea din Wilmington, dacă e 
posibil - şi dacă el se află acolo - şi să-i spună unde sunt 
eu. Dar nu ştiu... 

Frustrată, am făcut un semn cu mâna către țărm. 

A dat din cap, iar precauţia lui înnăscută părea a fi în 
dezacord cu dorinţa evidentă de a-mi cere amănuntele 
cumplite despre moartea Malvei. 

— Mă voi întoarce prin Wilmington. Mă voi interesa, în 
măsura în care e posibil. Dacă îl găsesc pe domnul Fraser, 
ce să îi spun, în afară de situaţia în care vă aflaţi acum? 

Am ezitat, căzând pe gânduri. Purtasem permanent în 
minte discuţii cu Jamie, încă de când îl smulseseră de lângă 
mine. Dar nimic din ceea ce-i spuneam în nopţile 
întunecate sau în zorii singuratici nu părea potrivit pentru a 
fi transmis prin MacDonald. Şi totuşi... nu puteam rata 
ocazia; doar Dumnezeu ştia când s-ar fi ivit alta. 

— Spuneţi-i că-l iubesc, am zis şi am coborât ochii spre 
masă. ŞI-I voi iubi mereu. 

MacDonald a scos un sunet slab, care m-a făcut să ridic 
privirea spre el. 

— Chiar dacă... a început el, apoi s-a înfrânat. 

— Nu a ucis-o el, am rostit răspicat. Şi nici eu. V-am spus 
doar. 

— Sigur că nu, s-a grăbit să răspundă. Nimeni nu şi-ar 
putea imagina... Voiam doar să spun... dar, bineînţeles, 
bărbaţii rămân bărbaţi, şi... hm. 

S-a întrerupt şi s-a uitat în altă parte, iar obrajii i s-au 
îmbujorat. 

— N-a făcut nici asta, am spus eu scrâşnind din dinţi. 

A urmat o tăcere apăsătoare, în care am evitat să ne 
privim unul pe celălalt. 

— Generalul MacDonald vă e rudă? l-am întrebat pe 
neaşteptate, pentru că trebuia să schimb subiectul discuţiei 
sau să plec. 


Surprins şi oarecum uşurat, maiorul a ridicat ochii. 

— Da, un văr îndepărtat. Guvernatorul a adus vorba 
despre el? 

— Da. 

La urma urmelor, era adevărat; numai că Martin nu 
menţionase numele lui faţă de mine. 

— Il ajutaţi, nu? Se pare că aţi avut unele succese. 

Uşurat că scăpase de apăsarea jenantă a întrebării dacă 
eram ucigaşă, iar Jamie doar un afemeiat, ori şi ucigaş, iar 
eu, femeia desconsiderată şi înşelată, MacDonald s-a arătat 
extrem de dispus să accepte nada pe care i-o oferisem. 

— Mare succes, chiar aşa, a zis el din toată inima. Am 
strâns adeziuni din partea multora dintre cei mai importanţi 
oameni din colonie; toţi sunt pregătiţi să răspundă la cea 
mai neînsemnată chemare de mobilizare a guvernatorului. 

Jno. McManus, Boone, 3. Oameni de vază. Din 
întâmplare, îl cunoscusem pe Jonathan McManus, ale cărui 
degete  cangrenate le amputasem iarna precedentă. 
Probabil că era cel mai important om din Boone, dacă prin 
asta MacDonald se referea la faptul că toţi ceilalţi douăzeci 
de locuitori de acolo îl ştiau drept beţiv şi hoţ. Probabil era 
adevărat de asemenea că avea trei oameni care ar pleca să 
lupte în numele lui, dacă erau convocați: fratele lui, care 
avea doar un picior, şi cei doi fii, cam slabi de minte. Am 
luat o gură de ceai ca să-mi ascund expresia feţei. Cu toate 
acestea, MacDonald îl avea pe lista lui şi pe Farquard 
Campbell, oare acesta se angajase în mod oficial? 

— Am înţeles că, având în vedere circumstanţele, 
generalul nu se află acum aproape de Brunswick, adevărat? 
am spus eu. Dacă lucrurile ar fi stat altfel, guvernatorul ar fi 
mai puţin agitat. 

MacDonald a scuturat din cap. 

— Nu. Însă el nu e încă pregătit să-şi mobilizeze forţele; 
el şi McLeod trebuie să afle dacă highlanderii sunt pregătiţi 
să se ridice. Nu vor anunţa mobilizarea decât după ce 
sosesc corăbiile. 

— Corăbiile? am exclamat eu. Ce corăbii? 

Şi-a dat seama că nu trebuia să mai dea explicaţii, dar n- 
a rezistat ispitei. l-am citit asta în ochii; în definitiv, ce 
primejdie îl pândea dacă îmi spunea? 


— Guvernatorul a cerut ajutor din partea Coroanei pentru 
a controla facțiunile şi tulburările care au izbucnit în 
colonie. Şi a primit asigurări că întăririle vor veni - cu 
condiţia ca el să poată găsi suficient sprijin aici pentru a 
ajuta trupele guvernamentale care vor ajunge pe mare. 
Acesta e planul, înţelegeţi, a continuat el, devenind tot mai 
înfocat. Noi am fost înştiinţaţi - noi, pe naiba - că lordul 
Cornwallis începe să strângă soldaţi din Irlanda, care se vor 
îmbarca foarte curând. Ar trebui să sosească la începutul 
toamnei şi să se alăture miliției generalului. Prinşi între 
Cornwallis şi generalul care coboară dinspre dealuri - a 
strâns degetul mare de celelalte, într-o mişcare ce sugera 
un cleşte... Ticăloșii liberali vor fi striviţi ca nişte păduchi. 

— Chiar aşa? am întrebat, străduindu-mă să par 
impresionată. 

Se putea şi asta; nu aveam de unde să ştiu şi nici nu-mi 
păsa, pentru că nu eram în stare să văd lucrurile dincolo de 
momentul prezent. Dacă scăpam de pe goeleta asta 
nenorocită şi de umbra ştreangului, aveam să-mi fac şi 
astfel de griji. 

Zgomotul produs de uşa cabinei principale m-a făcut să 
ridic ochii. Guvernatorul tocmai o închidea în urma lui. Când 
s-a întors, ne-a văzut şi s-a apropiat să se intereseze de 
presupusa indispoziţie a lui MacDonald. 

— A, mă simt mult mai bine, l-a asigurat maiorul, 
apăsându-şi o mână de vesta uniformei şi, drept dovadă, a 
scos un râgâit. Doamna Fraser are o mână extraordinară la 
astfel de lucruri. Extraordinară! 

— Ei, mă bucur, a spus Martin; arăta mai puţin hăituit 
decât înainte. Cred că vrei să te întorci la țărm. 

A făcut semn către infanteristul de la poalele scării de 
tambuchi; bărbatul a dus mâna la frunte în semn că a 
înţeles şi a dispărut. 

— Barca va fi gata în câteva minute. 

Făcând un semn către ceaiul pe jumătate băut de 
MacDonald şi  înclinându-se  ceremonios spre mine, 
guvernatorul s-a întors pe călcâie şi a mers spre cabina 
medicului, unde l-am văzut stând lângă birou şi privind 
încruntat spre maldărul de hârtii mototolite. 

MacDonald s-a grăbit să bea restul de ceai şi, ridicând din 


sprâncene, m-a invitat să merg cu el pe puntea superioară. 
Am rămas acolo, aşteptând ca o barcă de pescuit să ajungă 
de la țărm la Cruizer. La un moment dat, MacDonald a pus 
mâna pe braţul meu. 

Am tresărit; MacDonald nu era genul de om care să te 
atingă din întâmplare. 

— Doamnă, voi face tot ce pot ca să aflu unde e soţul 
dumneavoastră. Însă am impresia... 

A ezitat, cu ochii îndreptaţi spre faţa mea. 

— Ce s-a întâmplat? am întrebat eu cu precauţie. 

— V-am spus că am auzit o sumedenie de presupuneri? 
m-a întrebat el cu fereală. Privind... hm... nefericita moarte 
a domnişoarei Christie. N-ar fi de dorit să... să ştiu adevărul, 
ca să contrazic orice bârfe răutăcioase, în caz că voi avea 
prilejul? 

M-a cuprins furia şi, în acelaşi timp, mi-a venit să râd. 
Trebuia să fi ştiut că, în cazul lui, curiozitatea va învinge. 
Insă avea dreptate; ţinând seama de zvonurile pe care le 
auzisem eu - şi ştiam că ele reprezentau doar o părticică 
din ceea ce se vehicula - adevărul era mult mai de dorit. Pe 
de altă parte, eram convinsă că rostirea adevărului nu va 
pune capăt zvonurilor. 

Şi totuşi... Dorinţa de a mă justifica era puternică; i-am 
înţeles pe sărmanii nenorociţi care îşi strigau nevinovăția în 
faţa ştreangului - şi speram ca eu să nu devin una dintre 
acele victime. 

— Bine, am spus cu reţinere. 

Secundul revenise lângă balustrada goeletei şi stătea cu 
un ochi asupra fortului. Ar fi putut să audă, dar am 
presupus că nu avea nicio importanţă. 

— Adevărul e acesta: Malva Christie a rămas însărcinată 
cu cineva, însă, în loc să dezvăluie numele adevăratului 
tată, a susţinut că acela e soţul meu. 

Ştiu că a fost o minciună, am adăugat, ţintuindu-l cu o 
privire sfredelitoare. 

Rămas cu gura întredeschisă, MacDonald a dat aprobator 
din cap. 

— Câteva zile mai târziu, m-am dus în grădină şi am 
găsit-o pe micuța - pe domnişoara Christie zăcând în stratul 
meu de salată, cu gâtul tăiat de curând. Atunci m-am 


gândit că... poate exista vreo şansă de a salva copilul... 

În ciuda atitudinii mele de bravadă, glasul mi-a tremurat 
puţin. Am tăcut o clipă şi mi-am dres glasul. 

— Dar nu am reuşit. Copilul s-a născut mort. 

Era mult mai bine să nu spun cum s-a născut; nu doream 
ca maiorul să poarte în minte imaginea cumplită a cărnii 
sfârtecate de un cuţit murdar de ţărână, dacă se putea. Nu- 
i povestisem nimănui - nici măcar lui Jamie - despre slaba 
licărire de viaţă, acea furnicătură pe care încă o păstram 
tainic în palme. Mi-am dat seama că, dacă aş fi spus că 
pruncul se născuse viu, ar fi apărut imediat suspiciunea că 
l-am ucis eu. Unii aveau să creadă asta oricum; doamna 
Martin era dovada. 

MacDonald încă ţinea o mână pe braţul meu şi mă privea 
direct. În acel moment am binecuvântat expresia atât de 
uşor de citit a feţei mele; indiferent cine m-ar fi privit, 
nimeni nu mi-ar fi pus la îndoială spusele. 

— Am înţeles, a rostit el încet şi m-a strâns uşor de braţ. 

Am respirat adânc şi i-am povestit restul - dovezi 
indirecte care puteau să-i convingă pe unii ascultători. 

— Vă amintiţi că aveam stupi de albine la marginea 
grădinii? Ucigaşul a doborât doi dintre ei când a fugit, astfel 
că sigur a fost înţepat de câteva ori. Şi pe mine m-au 
înţepat albinele când am ajuns în grădină. Jamie nu avea 
nicio înţepătură. Deci nu a fost el. 

lar în acele condiţii, nu reuşisem să descopăr cine fusese 
ucigaşul, cine fusese înţepat de albine - bărbat sau femeie. 
Pentru prima oară mă gândeam că putea fi vorba de o 
femeie. 

Auzind acestea, maiorul a scos un „hmm” plin de interes. 
A rămas un moment pe gânduri, apoi a clătinat din cap, ca 
şi cum s-ar fi trezit dintr-un vis, şi mi-a dat drumul la braţ. 

— Vă mulţumesc pentru că mi-aţi spus toate astea, 
doamnă, a rostit el pe un ton oficial şi a făcut o reverență. 
Vă asigur că voi vorbi în numele dumneavoastră ori de câte 
ori mi se va ivi prilejul. 

— Apreciez acest lucru, domnule maior. 

Aveam vocea răguşită şi am înghiţit în sec. Nu îmi 
dădusem seama cât de mult mă durea să vorbesc despre 
asemenea lucruri. 


Vântul s-a stârnit în jur, velele terţarolate foşneau în 
frânghiile lor deasupra capetelor noastre. Un strigăt de sub 
noi a anunţat prezenţa bărcii care avea să-l ducă pe 
MacDonald înapoi pe țărm. 

S-a aplecat deasupra mâinii mele şi i-am simţit răsuflarea 
caldă pe degete. Preţ de o clipă, mi-am strâns degetele 
peste ale lui; lucru surprinzător, nu voiam să-l las să plece. 
Insă i le-am eliberat şi l-am urmărit până a ajuns pe mal; o 
siluetă care s-a tot micşorat pe fundalul apei, cu spatele 
drept şi hotărât. El nu s-a uitat înapoi. 

Oftând, secundul s-a apropiat de balustradă, iar eu am 
aruncat o privire spre el şi apoi, spre fort. 

— Ce fac acolo? l-am întrebat. 

Câteva dintre siluetele ca nişte furnici păreau să arunce 
frânghii de pe ziduri spre camarazii lor de la sol; de la 
depărtare, frânghiile arătau subţiri ca firele pânzei de 
păianjen. 

— După părerea mea, comandantul fortului se pregăteşte 
să îndepărteze tunul, doamnă, a spus el, strângând 
telescopul din alamă cu un pocnet. Vă rog să mă iertaţi, dar 
trebuie să îl informez pe căpitan. 

Nu am avut prilejul să aflu dacă atitudinea guvernatorului 
faţă de mine se schimbase după ce aflase că, de fapt, nu 
eram falsificatoare, ci suspectă de o crimă oarecum notorie. 
La fel ca restul ofiţerilor şi ca jumătate dintre oamenii de la 
bord, ne-am repezit la balustradă, iar ziua s-a scurs într-o 
furtună de observaţii, presupuneri şi, în mare măsură, 
activităţi inutile. 

Marinarul de veghe de pe catargul principal striga din 
când în când, comunicând ceea ce văzuse - oamenii 
părăseau fortul, cărau lucruri... armele fortului, aşa se 
părea. 

— Sunt oamenii lui Collet? a răcnit guvernatorul, 
ducându-şi o mână streaşină la ochi pentru a privi spre 
catarg. 

— Nu pot spune precis, domnule, a venit răspunsul celui 
de pe catarg, ceea ce nu lămurea nimic. 

In cele din urmă, cele două bărci de pe Cruizer au fost 
trimise spre mal, cu ordin să culeagă orice informaţie 
posibilă. S-au întors peste câteva ore cu ştirea că, în faţa 
amenințărilor, fortul fusese abandonat de Collet, care 
făcuse toate eforturile de a lua de acolo tunurile şi praful de 
puşcă, pentru ca acestea să nu ajungă în mâinile rebelilor. 

Nu, oamenii ajunşi la țărm nu vorbiseră cu colonelul 
Collet, care, potrivit zvonurilor, pornise în susul fluviului cu 
forţele lui de miliţie. Trimiseseră doi oameni pe drumul spre 
Wilmington; era adevărat că o forţă importantă se strângea 
pe câmpurile din afara oraşului, sub conducerea coloneilor 
Robert Howe şi John Ashe, dar nu se ştia ce plănuiau 
aceştia. 

— Niciun cuvânt despre ce au de gând, pe naiba! a 
mormăit guvernatorul, după ce a fost informat în mod 
politicos de toate acestea de către căpitanul Follarâ. Vor să 
incendieze fortul, ce altceva ar plănui Ashe, pentru numele 
Domnului? 

Instinctul lui s-a adeverit; cu puţin înainte de apusul 


soarelui, peste apă a venit un miros de fum şi am putut 
distinge forfota ca de furnici a oamenilor care îngrămădeau 
resturi inflamabile în jurul bazei fortului. Acesta era o 
clădire simplă, făcută din buşteni. Şi, în ciuda umezelii din 
aer, până la urmă avea să ia foc. 

Oamenilor le-a trebuit ceva timp până să declanşeze 
incendiul, fiindcă nu aveau praf de puşcă sau ulei ca să 
grăbească arderea; pe măsură ce s-a lăsat întunericul, am 
văzut clar torţe aprinse deplasându-se încoace şi încolo, 
trecând din mână în mână, coborând pentru a atinge un 
morman de lemne, revenind câteva minute mai apoi, când 
acestea se stingeau. 

În jurul orei nouă, cineva a găsit câteva butoaie cu 
terebentină, iar vâlvătăile au cuprins brusc pereţii din 
buşteni ai fortului într-o îmbrăţişare ucigătoare. Perdele de 
flăcări tremurătoare s-au ridicat pure şi sclipitoare, vălătuci 
portocalii şi sângerii se profilau pe cerul negru al nopţii şi 
am auzit frânturi de ovaţii şi fragmente de cântece 
obscene, aduse de briză odată cu mirosul de fum şi de 
terebentină arsă. 

— Măcar nu trebuie să ne mai facem griji din pricina 
ţânţarilor, am remarcat, îndepărtând cu o fluturare de 
mână fumul albicios care îmi învăluise faţa. 

— Mulţumesc, doamnă Fraser, a spus guvernatorul. Nu 
mă gândisem la acest aspect pozitiv al situaţiei. 

A vorbit cu oarecare amărăciune în voce şi, neputincios, 
a rămas cu pumnii proptiţi de balustradă. 

Am priceput aluzia şi n-am mai spus nimic. Pentru mine, 
flăcările  dezlănţuite şi coloana de fum ce se ridica 
învolburată către stele reprezentau motive de sărbătoare. 
Nu pentru beneficiile pe care arderea fortului le aducea 
cauzei rebelilor, ci pentru că era posibil ca Jamie să se afle 
acolo, lângă vreunul dintre focurile de tabără care 
apăruseră pe țărm, mai jos de fort. 

Şi dacă se afla acolo... putea să vină a doua zi. 

Şi a venit. Mă trezisem cu mult înaintea zorilor - de fapt 
nu dormisem deloc - şi stăteam lângă balustradă. 


Dimineaţă, după ce fortul arsese, traficul ambarcaţiunilor 
era mai redus decât de obicei; mirosul amărui de lemn ars 
se combina cu cel de mlaştină, emanat de depunerile 
mâloase din apropiere, iar apa era liniştită şi avea un 
aspect uleios. Era o zi cenuşie, cu cerul acoperit, iar o 
negură groasă atârna deasupra oceanului, ascunzând 
ţărmul. 

Am continuat totuşi să veghez şi, când în zare a apărut o 
barcă, am ştiut pe dată că era Jamie. Singur. 

Am urmărit mişcările lungi, hotărâte ale braţelor lui şi 
tracţiunea vâslelor şi am simţit brusc o fericire profundă şi 
calmă. Nu aveam idee ce se va întâmpla - şi toată oroarea 
şi furia legată de moartea Malvei încă pândea într-un cotlon 
al minţii mele, o formă mare şi întunecată sub o pojghiţă 
foarte subţire de gheaţă. Dar Jamie era acolo. Îndeajuns de 
aproape ca să-i văd faţa, când s-a uitat peste umăr spre 
corabie. 

Am ridicat o mână să-i fac semn, dar ochii lui erau deja 
aţintiţi spre mine. Nu s-a oprit din vâslit, ci s-a răsucit şi a 
continuat să înainteze. Am rămas agăţată de balustradă, în 
aşteptare. 

Am pierdut barca din ochi când a trecut pe sub bordul 
goeletei Cruizer şi l-am auzit pe omul de cart strigându-l, 
apoi, departe, răspunsul lui Jamie şi am simţit că, la auzul 
glasului său, ceva care fusese înnodat în mine multă vreme 
se desfăcea. 

Insă am rămas încremenită, incapabilă să mă mişc. Apoi 
au răsunat paşi pe punte şi voci murmurate - cineva se 
ducea să-l cheme pe guvernator - şi m-am întors orbeşte, 
trezindu-mă în braţele lui Jamie. 

— Ştiam că vei veni, am şoptit cu gura lipită de cămaşa 
lui. 

Duhnea a foc: fum, răşină de pin şi pânză încinsă, la care 
se adăuga mirosul amărui de terebentină. Duhnea a 
sudoare stătută şi a cai, a oboseala unui bărbat care nu 
dormise, care trudise toată noaptea, şi mai mirosea slab a 
drojdie din cauză că nu mâncase de mult. 

M-a ţinut strâns şi i-am simţit coastele şi răsuflarea, dar 
şi căldura muşchilor, după care m-a îndepărtat puţin şi s-a 
uitat la faţa mea. Zâmbea de când îl văzusem. Asta îi 


lumina ochii şi, fără nicio vorbă, mi-a smuls boneta de pe 
cap şi a aruncat-o peste balustradă. Şi-a trecut degetele 
prin părul meu, răvăşindu-l într-o uitare de sine, apoi mi-a 
cuprins capul între palme şi m-a sărutat, înfigându-şi 
degetele în scalpul meu. Avea barba nerasă de trei zile şi 
mi-a zgâriat pielea ca glaspapirul, dar gura lui reprezenta 
căminul şi siguranţa. 

Undeva în spatele lui, un infanterist a tuşit şi a spus cu 
voce tare: 

— Cred că voiaţi să vorbiţi cu guvernatorul, domnule. 

Mi-a dat drumul încet şi s-a întors. 

— Adevărat, a spus el şi a întins mâna spre mine. 
Englezoaico? 

L-am prins de mână şi l-am urmat pe soldat, 
îndreptându-ne spre scara de tambuchi. Am aruncat o 
privire peste balustradă şi mi-am văzut boneta legănându- 
se pe valuri, umflată şi liniştită ca o meduză. Iluzia 
pasageră de pace s-a mistuit imediat ce am ajuns jos. 

Guvernatorul rămăsese treaz mai toată noaptea şi nu 
arăta deloc mai bine decât Jamie, deşi, desigur, nu era 
mânjit de funingine. Însă era nebărbierit, cu ochii înroşiţi şi 
într-o dispoziţie în care nu ştia de glumă. 

— Domnule Fraser, a spus el, dând uşor din cap. 
Presupun că sunteţi James Fraser, da? Şi locuiţi într-o zonă 
rurală din munţi? 

— Sunt James Fraser, de la Fraser's Ridge, a răspuns 
Jamie cu politeţe. Şi am venit după soţia mea. 

— Oh, da? 

Guvernatorul i-a aruncat o privire acră şi s-a aşezat, 
arătând nepăsător spre un scaun. 

— Cu regret, vă informez, domnule, că soția 
dumneavoastră este deţinută a Coroanei. Deşi cred că ştiţi 
deja asta. 

Jamie a ignorat mostra de sarcasm şi s-a aşezat pe 
scaunul indicat. 

— De fapt, nu este, l-a contrazis el. E adevărat că aţi 
declarat legea marţială în colonia Carolina de Nord? 

— Da, a răspuns scurt Martin. 

Era un subiect dureros, deoarece, deşi declarase legea 
marţială, nu se afla în situaţia de a o aplica, ci era silit să 


plutească neputincios în largul coastei, spumegând, până 
când Anglia catadicsea să-i trimită întăriri, dacă avea s-o 
facă. 

— Atunci, în realitate, toate uzanţele legale obişnuite 
sunt suspendate, a precizat Jamie. Doar dumneavoastră 
deţineţi controlul privind custodia şi soarta oricărui deţinut, 
iar soţia mea se află în custodia dumneavoastră de ceva 
timp. Prin urmare, aveţi puterea de a o elibera. 

— Hm, a făcut guvernatorul. 

Era limpede că nu se gândise la acest aspect şi nu era 
sigur de implicaţii, în acelaşi timp, ideea că deţinea 
controlul asupra a ceva era, probabil, liniştitoare pentru 
spiritul lui surescitat. 

— Nu a fost trimisă în judecată şi, de fapt, nu există nicio 
dovadă care să o incrimineze, a spus Jamie cu glas ferm. 

M-am trezit rostind în gând o rugăciune de mulţumire 
pentru că îi povestisem lui MacDonald amănuntele 
sângeroase după ce discutase cu guvernatorul - nu putea fi 
ceea ce un tribunal modern ar numi probă, dar faptul că 
fusesem descoperită cu un cuţit în mână, alături de două 
cadavre însângerate şi calde, reprezenta o probă pentru 
acuzare. 

— Este acuzată, dar acuzaţia nu se susţine. Desigur, 
după ce aţi cunoscut-o, chiar pentru scurtă vreme, aţi tras 
propriile concluzii despre caracterul ei, nu-i aşa? Când s-a 
formulat acuzaţia, a continuat Jamie fără să aştepte 
răspuns, noi nu ne-am opus încercării de a o duce în faţa 
judecătorului pe soţia mea - sau de a mă duce pe mine, 
pentru că şi eu am fost acuzat în acest caz. Ce dovadă mai 
clară ar exista decât că noi am avut asemenea credinţă în 
nevinovăția ei, încât ne-am dorit un proces rapid pentru a 
stabili adevărul? 

Guvernatorul îşi mijise ochii şi părea că se gândeşte 
intens. 

— Argumentele dumneavoastră nu sunt întru totul lipsite 
de greutate, domnule, a rostit el într-un târziu cu politeţe 
formală. Cu toate acestea, din câte am înţeles, crima de 
care este acuzată soţia dumneavoastră a fost odioasă. În 
cazul în care o eliberez, se va stârni o revoltă publică - şi 
există deja destule tulburări publice, a adăugat el, uitându- 


se deprimat la manşetele pârlite ale hainei lui Jamie. 

Jamie a inspirat adânc şi a făcut o nouă încercare. 

— Inţeleg prea bine rezervele Excelenței Voastre. Dar 
dacă... se oferă o garanţie pentru a trece peste aceste 
rezerve? 

Martin s-a îndreptat de spate şi şi-a împins mandibula 
înainte. 

— Ce-mi sugeraţi, domnule? Aveţi impertinenţa - 
neobrăzarea incalificabilă de a încerca să mă mituiţi? 

A lovit cu ambele palme în tăblia biroului şi s-a uitat 
feroce la Jamie, apoi la mine şi înapoi la Jamie. 

— La naiba, ar trebui să vă spânzur pe amândoi 
neîntârziat! 

— Foarte frumos, domnule Allnutt“5, am murmurat spre 
Jamie. Bine măcar că suntem deja căsătoriţi. 

— Oh, a răspuns el, aruncându-mi o privire nedumerită, 
după care şi-a îndreptat atenţia spre guvernator. 

— Să se legene de capătul vergii... ce neobrăzare, ce 
creaturi! bodogănea acesta. 

— Nu am avut o asemenea intenţie, domnule, a spus 
Jamie cu glas calm, privindu-l direct în ochi pe guvernator. 
Ceea ce ofer este o garanţie că soţia mea va apărea în faţa 
tribunalului pentru a răspunde la acuzaţiile ce i se aduc. 
Când se va întâmpla asta, garanţia îmi va fi înapoiată. 

Inainte ca guvernatorul să răspundă, Jamie a băgat mâna 
în buzunar şi a scos ceva mic şi întunecat, pe care l-a 
aşezat pe birou. Diamantul negru. 

Vederea lui l-a făcut pe Martin să amuţească. A cilipit o 
dată, iar nasul său lung s-a albit în mod comic. Şi-a trecut 
încet un deget peste buza de sus, căzut pe gânduri. 

Fiindcă văzusem o mare parte din corespondenţa privată 
şi conturile guvernatorului, ştiam că avea puţine venituri 
personale, şi totuşi, pentru a întreţine aparențele impuse 
de funcţia de guvernator regal, era obligat să trăiască mai 
bine decât îşi putea permite. 


48 Aluzie la filmul Regina africană (1951), în care Charlie Allnutt 
(interpretat de Humphrey Bogart) şi Rose Sayer [interpretată de 
Katherine Hepburn) sunt capturați de un vas german şi condamnaţi la 
spânzurătoare. Inainte de a fi executaţi, ei îi cer căpitanului vasului să-i 
căsătorească (n. tr.). 


Pe de altă parte, guvernatorul era conştient că, în actuala 
stare de revoltă, existau puţine şanse ca eu să fiu adusă 
curând în faţa unui judecător. Puteau trece luni - şi chiar 
ani - până când sistemul judiciar se va reface pentru a 
funcţiona normal. Şi, atâta vreme cât era nevoie, el va 
păstra diamantul. Onoarea îl împiedica să-l vândă - dar 
aproape sigur putea împrumuta o sumă substanţială 
garantând cu el, în speranţa că va reuşi să-l recupereze mai 
târziu. 

l-am văzut ochii îndreptându-se către urmele de 
funingine de pe haina lui Jamie, apoi îngustându-se, semn 
că se gândea. Exista de asemenea posibilitatea ca Jamie să 
fie ucis sau arestat pentru trădare - şi am intuit impulsul lui 
de moment de a proceda astfel - ceea ce ar fi lăsat 
diamantul într-o situaţie legală neclară, dar cu siguranţă în 
posesia guvernatorului. A trebuit să fac un efort ca să respir 
în continuare. 

Însă Martin nu era prost şi nici venal. Cu un mic oftat, a 
împins piatra spre Jamie. 

— Nu, domnule, a rostit el, dar din voce îi dispăruse 
indignarea de mai devreme. Nu accept piatra drept 
garanţie pentru soţia dumneavoastră. Însă ideea de 
garanţie... 

Şi-a mutat privirea spre maldărul de documente de pe 
birou, apoi s-a uitat din nou la Jamie. 

— Domnule, vă voi face o propunere, a spus el pe 
neaşteptate. Am o acţiune în desfăşurare, o operaţiune 
despre care cred că va strânge un corp considerabil de 
mare de highlanderi, care vor mărşălui din zonele rurale 
către coastă, pentru a se alătura trupelor trimise din Anglia, 
iar în acest timp, vor pacifica zonele rurale în numele 
regelui. 

A făcut o pauză ca să respire, urmărindu-l pe Jamie atent 
pentru a cântări efectul spuselor sale. Stăteam aproape de 
Jamie, dar în spatele lui, astfel că nu-i puteam vedea faţa, 
dar nici nu era nevoie. În glumă, Bree spusese cândva că 
avea „faţă de lăudăros”; cine l-ar fi privit nu ar fi putut zice 
niciodată dacă avea în mână patru aşi, ful sau doi treiari. 
Eu una aş fi pariat pe perechea de treiari, dar Martin nu-l 
cunoştea nici pe departe aşa cum îl cunoşteam eu. 


— Generalul Hugh MacDonald şi colonelul Donald McLeod 
au sosit în colonie cu câtva timp în urmă şi au călătorit prin 
zona rurală, căutând sprijin - pe care l-au obţinut în 
numeroase ocazii, mă bucur s-o spun. 

A bătut darabana cu degetele în scrisori, apoi s-a oprit 
brusc şi s-a aplecat în faţă. 

— Aşadar, domnule, iată ce vă propun: vă întoarceţi 
acasă şi adunaţi câţi oameni puteţi. După aceea, vă 
prezentaţi la generalul MacDonald şi vă angajaţi oamenii în 
campania lui. După ce primesc înştiinţare de la MacDonald 
că aţi sosit, aducând, să zicem, două sute de oameni, 
atunci o voi elibera pe soţia dumneavoastră. 

Pulsul îmi crescuse, la fel şi al lui Jamie; i-am văzut 
venele de la gât zvâcnind. Evident, o pereche de treiari. Era 
limpede că MacDonald nu avusese vreme să-i spună 
guvernatorului - ori nu ştiuse - cât de violentă şi de 
răspândită fusese reacţia oamenilor faţă de moartea Malvei 
Christie. Eram convinsă că la Ridge încă existau oameni 
care îl vor urma pe Jamie, dar mulţi nu vor dori asta sau o 
vor face numai dacă el mă repudia. 

Am încercat să gândesc logic situaţia, pentru a-mi 
distrage atenţia de la dezamăgirea zdrobitoare pe care am 
simtit-o când am înţeles că guvernatorul nu voia să îmi 
permită să plec. Jamie trebuia să plece fără mine, lăsându- 
mă acolo. Preţ de o clipă cumplită, am crezut că nu voi 
suporta; voi înnebuni, voi începe să răcnesc şi voi sări peste 
birou, să-i scot ochii lui Josiah Martin. 

El a ridicat ochii, mi-a surprins expresia feţei şi a tresărit, 
ridicându-se pe jumătate de pe scaun. 

Jamie a dus o mână în spate, m-a prins de braţ şi m-a 
strâns. 

— Stai liniştită, a nighean, a spus el încet. 

Fără să îmi dau seama, îmi ţinusem răsuflarea. Am 
eliberat-o cu un şuierat şi m-am silit să respir calm. 

La fel de încet, guvernatorul - privindu-mă cu precauţie - 
s-a lăsat înapoi pe scaun. Era limpede că acuzaţiile 
împotriva mea deveniseră mult mai plauzibile în mintea lui. 
Bine, am gândit feroce, ca să nu izbucnesc în plâns. 

Să vezi ce liniştit vei dormi ştiind că eu sunt la doar un 
metru sau doi de tine. 


Jamie a inspirat lung şi adânc, iar umerii i s-au înălţat sub 
haina zdrenţuită. 

— Domnule,  îngăduiţi-mi să studiez propunerea 
dumneavoastră, a spus el cu glas serios şi oficial şi, dând 
drumul braţului meu, s-a ridicat în picioare. 

— Nu dispera, mo chridhe, mi-a spus el în gaelică. Ne 
vedem mâine-dimineaţă. 

Mi-a dus mâna la buze şi a sărutat-o, apoi, abia schiţând 
un salut către guvernator, a ieşit fără să privească înapoi. 

A urmat o tăcere de câteva momente. l-am auzit paşii 
îndepărtându-se, urcând scara de tambuchi. N-am mai stat 
să analizez situaţia, ci am vârât mâna dreaptă în corset şi 
am scos cuţitaşul pe care îl luasem din trusa de chirurgie. 

Am lovit cu toată puterea, astfel încât lama s-a înfipt în 
tăblia biroului şi a rămas acolo, vibrând în faţa ochilor uimiţi 
ai guvernatorului. 

— Ticălos nenorocit ce eşti, am spus cu glas reţinut, apoi 
am plecat. 

În dimineaţa următoare, înainte de zori, aşteptam lângă 
balustradă. Vântul aducea mirosul de cenuşă, încă puternic 
şi înţepător, dar fumul dispăruse. O negură tipică pentru 
acea oră continua să înveşmânteze ţărmul. Am simţit un 
fior de déjà vu, amestecat cu speranţă, când am văzut o 
mică ambarcaţiune apărând din ceaţă şi îndreptându-se 
încet spre corabie. 

Pe măsură ce s-a apropiat, degetele mi s-au strâns pe 
lemnul balustradei. Nu era Jamie. Preţ de câteva momente, 
am încercat să mă conving că era el, că doar îşi schimbase 
haina, dar, la fiecare mişcare a ramelor, totul devenea mai 
clar. Am închis ochii care mă usturau din pricina lacrimilor, 
spunându-mi în acelaşi timp că era absurd să mă las atât 
de tulburată; asta nu însemna nimic. 

Jamie se va întoarce; aşa spusese. Faptul că venea 
altcineva atât de devreme nu avea nicio legătură cu el sau 
cu mine. 

Însă avea. Am deschis ochii, i-am şters cu dosul palmei, 
am privit din nou barca şi am simţit o undă de neîncredere. 
Nu se putea aşa ceva. Şi totuşi era adevărat. La strigătul 
marinarului de cart, omul s-a uitat în sus şi m-a văzut lângă 
balustradă. Ochii ni s-au întâlnit o clipă, apoi el şi-a aplecat 
capul, privind spre vâsle. Era Tom Christie. 

Guvernatorul nu s-a arătat deloc încântat să fie sculat din 
pat în zori pentru a treia zi consecutiv; am auzit cum, din 
camera lui, i-a ordonat unui infanterist să-i spună 
individului, oricine era el, să aştepte până la o oră mai 
omenească - după care s-a auzit uşa cabinei trântită. 

N-am fost amuzată şi nici nu mă simţeam în stare să 
aştept. Dar soldatul de la capul scării de tambuchi a refuzat 
să-mi permită să cobor. Cu inima bătându-mi puternic, m- 
am întors şi m-am dus la pupa, unde îi ceruseră lui Christie 
să aştepte până când guvernatorul va catadicsi să-l asculte. 

Infanteristul aflat acolo a ezitat, dar, la urma urmei, nu 
primise ordin să mă împiedice să stau de vorbă cu 
vizitatorii, astfel că m-a lăsat să trec. 


— Domnule Christie. 

Stătea lângă balustradă, privind spre coastă, dar s-a 
întors când mi-a auzit glasul. 

— Doamnă Fraser. 

Era foarte palid; barba căruntă părea acum aproape 
neagră. Însă şi-o aranjase, la fel şi părul. Deşi arăta ca un 
copac lovit de trăsnet, avea viaţă în ochi în momentul în 
care s-a uitat la mine. 

— Soţul meu... am început, dar el m-a întrerupt. 

— E bine. Vă aşteaptă pe țărm; îl veţi revedea cât de 
curând. 

— Da? 

Învolburarea de spaimă şi de furie din sufletul meu a 
scăzut puţin, ca şi cum cineva ar fi lăsat focul mai mic, însă 
nerăbdarea a continuat să clocotească în mine. 

— Ei bine, ce Dumnezeu se petrece, poţi să-mi spui? 

S-a uitat îndelung la mine în tăcere, apoi şi-a umezit 
scurt buzele şi s-a întors pentru a privi dincolo de copastie, 
către valurile cenuşii şi calme. Mi-a aruncat apoi o privire şi 
a inspirat adânc, făcându-şi curaj pentru a spune ceva 
important. 

— Am venit să mărturisesc uciderea fiicei mele. 

M-am holbat pur şi simplu la el, incapabilă să dau un 
sens cuvintelor lui. Apoi le-am asamblat într-o frază, am 
citit-o de pe tabla minţii mele şi, în cele din urmă, am 
priceput. 

— Nu, nu se poate. 

În barba lui a părut să se contureze umbra neclară a unui 
zâmbet, dar s-a mistuit înainte de a-l vedea. 

— Din câte văd, rămâneţi în opoziţie, a spus el sec. 

— N-are importanţă unde rămân eu, am replicat destul 
de nepoliticos. Ai luat-o razna? Ori ăsta e ultimul plan ticluit 
de Jamie? Pentru că dacă e aşa... 

M-a oprit din tiradă punând palma pe încheietura mâinii 
mele; am tresărit la atingerea lui, pentru că nu mă 
aşteptam la aşa ceva. 

— Acesta-i adevărul, a rostit el foarte încet. Şi jur pe 
Sfânta Scriptură că aşa e. 

Am rămas înlemnită şi l-am privit îndelung. El s-a uitat 
direct la mine şi, brusc, mi-am dat seama că privirile ni se 


întâlniseră foarte rar; de când îl cunoscusem, se uitase 
mereu în altă parte, îmi evitase ochii, parcă nevrând să-mi 
îngăduie să-l studiez, chiar şi atunci când era silit să discute 
cu mine. 

Acum, asta era doar amintire, iar privirea lui nu semăna 
cu nimic din ce văzusem până atunci. Durerea şi suferinţa îi 
săpaseră riduri adânci în jurul ochilor, iar tristeţea îi apăsa 
pleoapele. Însă ochii lui erau adânci şi calmi precum apa 
mării de sub noi. Expresia pe care o avusese în cursul 
călătoriei noastre spre sud, atmosfera de oroare mută, de 
durere înăbuşită, dispăruse, fiind înlocuită de hotărâre, dar 
şi de altceva - ceva ce ardea în adâncul fiinţei lui. 

— De ce? am întrebat într-un târziu şi m-am eliberat din 
strânsoarea lui făcând un pas în spate. 

— Mai ţineţi minte că odată - vocea lui suna de parcă ar 
fi vorbit de ceva petrecut cu decenii în urmă - m-aţi 
întrebat dacă vă socotesc vrăjitoare? 

— Da, ţin minte, am răspuns cu fereală. Ai spus... 

Mi-am adus aminte de discuţie şi am simţit un mic fior 
îngheţat la baza coloanei vertebrale. 

— Ai zis că tu crezi în vrăjitoare, însă nu crezi că eu aş fi 
una dintre ele. 

A dat afirmativ din cap, cu ochii aţintiţi asupra mea. M- 
am întrebat dacă avea de gând să-şi schimbe părerea, dar 
s-a vădit că nu era cazul. 

— Eu cred în vrăjitoare, a spus cu un aer cât se putea de 
serios. Pentru că le-am cunoscut. Fata a fost una, la fel ca 
mama ei. 

Fiorul îngheţat a prins putere. 

— Fata, am spus. Te referi la fiica ta? La Mal va? 

Christie a clătinat uşor din cap, iar ochii lui au căpătat o 
nuanţă mai întunecată. 

— Nu e fiica mea. 

— Cum adică nu e fiica ta? Bine, dar ochii ei... avea ochii 
tăi. 

M-am auzit spunând asta şi mi-a venit să îmi muşc limba. 
Însă el s-a mulţumit să zâmbească sumbru. 

— Şi ai fratelui meu. 

S-a întors spre balustradă, s-a sprijinit în mâini şi s-a uitat 
peste apă, către uscat. 


— ÎI chema Edgar. Când a venit Răzvrătirea şi eu m-am 
dat de partea Stuarţilor, el nu a vrut să facă asta, 
considerând-o o prostie. M-a implorat să nu plec. 

A dat din cap, văzând ceva cu ochii minţii, dar ştiam că 
nu era malul împădurit. 

— Am crezut - în fine, n-are importanţă ce am crezut, dar 
am plecat. Şi l-am rugat să le poarte de grijă soţiei mele şi 
băieţelului. 

Christie a inspirat adânc, apoi a expirat încet. 

— Şi a avut. 

— Am înţeles, am rostit cu glas slab. 

A întors capul brusc la auzul tonului meu şi m-a fulgerat 
cu ochii cenușii. 

— N-a fost vina lui! Mona era vrăjitoare - făcea farmece. 

Văzându-mi expresia feţei, a strâns din buze. 

— Observ că nu mă credeţi. Dar ăsta-i adevărul; am 
surprins-o de mai multe ori făcând aşa ceva, făcând 
farmecele, la anumite ore. Am ajuns odată pe acoperişul 
casei, la miezul nopţii, căutând-o. Am văzut-o acolo, goală 
puşcă, privind spre stele, în mijlocul unei pentagrame pe 
care o desenase cu sângele unui porumbel căruia îi 
frânsese gâtul, în timp ce părul despletit i se învolbura în 
vânt. 

— Părul ei, am spus, căutând un fir logic în discuţie, apoi 
mi-am dat seama brusc. Avea părul ca al meu, nu? 

Uitându-se în depărtare, a confirmat cu o mişcare din cap 
şi am observat cum a înghiţit în sec. 

— Era... ceea ce era, a spus încet. Am încercat s-o salvez, 
prin rugăciuni, prin iubire. N-am reuşit. 

— Ce s-a întâmplat cu ea? am întrebat, cu glas la fel de 
încet ca al lui. 

Bătea vântul şi existau puţine şanse să fim auziţi, însă nu 
era genul de lucruri pe care voiam să le audă altcineva. 

Christie a oftat şi a înghiţit din nou în sec. 

— A fost spânzurată, a răspuns el, aproape nepăsător. 
Pentru uciderea fratelui meu. 

Se părea că asta se întâmplase cât Tom era întemnițat la 
Ardsmuir; înainte de execuţie, ea îi trimisese vorbă, 
anunţându-l de naşterea Malvei şi spunându-i că-i lăsa pe 
copii în grija soţiei lui Edgar. 


— Cred că asta i s-a părut amuzant, a adăugat el, cu glas 
reţinut. Avea cel mai ciudat simţ al umorului, aşa era Mona. 

M-a luat cu frig, mai mult decât ar fi fost normal în briza 
de dimineaţă, aşa că mi-am strâns braţele la piept, 
cuprinzându-mi coatele în palme. 

— Dar i-ai primit înapoi - pe Allan şi pe Malva. 

A confirmat cu o înclinare a capului. Fusese deportat, dar 
avusese norocul să fie cumpărat de un om înstărit şi bun la 
suflet, care îi dăduse bani pentru călătoria copiilor lui până 
în colonii. Insă apoi stăpânul şi soţia lui muriseră în timpul 
unei epidemii de febră galbenă şi, căutându-şi altă soartă, 
auzise că Jamie Fraser se stabilise în Carolina de Nord şi că- 
i ajuta pe oamenii pe care îi cunoscuse la Ardsmuir să fie 
stăpâni pe propriul pământ. 

— Jur pe Dumnezeul meu că mai bine mi-aş fi luat viaţa 
înainte să mă mut aici, a spus el, întorcându-se brusc spre 
mine. Credeţi-mă. 

Părea întru totul sincer. Nu am ştiut ce să răspund, însă 
el nu părea să aştepte vreun răspuns, aşa că a continuat. 

— Fata... nu avea decât vreo cinci ani când am văzut-o 
pentru prima oară, dar firea mamei se simţea deja în ea: 
aceeaşi viclenie, acelaşi farmec, acelaşi suflet întunecat. 

Făcuse toate eforturile posibile pentru a o salva pe Malva 
- bătând-o pentru a alunga răutatea din ea, pentru a-i 
reduce înclinația spre nesupunere şi, mai presus de toate, 
pentru a o împiedica să-şi exercite lucrarea rea asupra 
bărbaţilor. 

— Şi mama ei avea asemenea porniri. 

A strâns din buze gândindu-se la asta. 

— Orice bărbat. Era blestemul lui Lilith“, amândouă erau 
blestemate. 

Am simţit un gol în stomac în momentul în care a început 
să vorbească despre Malva. 

— Bine, dar era însărcinată, am spus eu. 

A pălit şi mai mult, dar vocea i-a rămas fermă. 

— Adevărat. Dar nu cred că am greşit dacă am 
împiedicat naşterea altei vrăjitoare. 


49 Demon al nopţii în legendele evreieşti, în care Lilith este prezentată 
ca fiind prima soţie a lui Adam, înaintea Evei (n. tr.). 


S-a uitat la mine şi a continuat înainte de a-l putea 
întrerupe. 

— Ştiţi că a încercat să vă ucidă? Nu numai pe 
dumneavoastră, ci şi pe mine. 

— Ce tot spui acolo? A încercat să mă ucidă? Cum? 

— Când i-aţi povestit despre lucrurile invizibile, despre... 
despre germeni. A fost foarte interesată de asta. Mi-a zis 
chiar ea, când am prins-o cu oasele. 

— Ce oase? am întrebat eu, simțind un fior rece ca 
gheaţa alunecându-mi pe spinare. 

— Oasele pe care le-a scos din mormântul lui Ephraim, ca 
să-i facă farmece soţului dumneavoastră. Nu le-a folosit pe 
toate, le-am găsit în coşul ei de lucru mai târziu. Am bătut-o 
rău de tot şi atunci mi-a spus. 

Obişnuită să cutreiere singură prin pădure în căutare de 
hrană şi de plante, făcuse asta şi în timpul apogeului 
epidemiei de dizenterie. lar în peregrinările ei, ajunsese la 
coliba izolată a păcătosului, a acelui bărbat ciudat. II găsise 
aproape muribund, arzând de febră şi prăbuşit în comă şi, 
cât ea stătuse acolo, neştiind dacă să alerge după ajutor 
sau pur şi simplu să plece, el murise. 

După aceea, cu o inspiraţie de moment - şi având vii în 
minte învăţăturile mele - luase mucus şi sânge din cadavru 
şi le pusese într-o sticluţă cu puţin lichid din ceainicul de pe 
vatră, ascunzând totul în corset, pentru a se dezvolta în 
căldura corpului ei. 

Apoi strecurase câteva picături din amestecul ucigător în 
mâncarea mea, dar şi în a tatălui ei, sperând că, dacă ne 
îmbolnăveam, moartea noastră avea să fie considerată 
urmarea molimei ce bântuia la Ridge. 

Mi-am simţit buzele înţepenite şi lipsite de sânge. 

— Eşti sigur? am întrebat în şoaptă. 

A confirmat cu o mişcare din cap şi nu a făcut niciun efort 
să mă convingă, iar tocmai asta m-a convins că spusese 
adevărul. 

— ÎI voia pe... Jamie? am întrebat. 

A închis ochii un moment; soarele se înălța pe cer şi, deşi 
strălucea în spatele nostru, luciul apei era orbitor ca o 
oglindă de argint. 

— Ea... voia, a rostit el într-un târziu. Poftea. Râvnea la 


bogăţie, la poziţie socială, la ceea ce socotea drept 
libertate, fără să priceapă că acela era desfrâu. Niciodată n- 
a înţeles asta! 

A vorbit cu o violenţă neaşteptată şi mi-am spus că nu 
doar Malva nu înţelesese niciodată lucrurile aşa cum le 
înţelegea el. 

Insă fata îl dorise pe Jamie, fie pentru el însuşi, fie pentru 
averea lui. lar când farmecele ei nu au dat roade şi a venit 
epidemia, urmase o cale mai directă pentru a obţine ce 
voia. Incă nu reuşeam să înţeleg aşa ceva - şi totuşi, ştiam 
că e adevărat. 

Apoi, când se pomenise însărcinată, născocise alt plan. 

— Ştii cine e tatăl? l-am întrebat, simțind iar un nod în 
gât - cred că mereu simţeam - când mi-am amintit grădina 
luminată de soare şi cele două trupuri mici, distruse şi 
irosite. 

Ce pierdere! 

Christie a clătinat din cap, dar nu a vrut să se uite la 
mine şi mi-am dat seama că avea măcar o idee. N-a vrut 
să-mi spună, deşi am presupus că nu mai conta acum. lar 
guvernatorul avea să se trezească în curând, pregătit să-l 
primească. 

Şi el auzise zgomote venind de jos; a inspirat adânc. 

— N-o puteam lăsa să distrugă atâtea vieţi, n-o puteam 
lăsa să continue. Pentru că era vrăjitoare, să nu vă amăgiţi! 
Faptul că nu a reuşit să ne omoare pe dumneavoastră sau 
pe mine a fost o chestiune de noroc. Ar fi ucis oricum pe 
cineva. Probabil pe dumneavoastră, dacă soţul nu v-ar fi 
părăsit. Sau poate pe el, sperând să-i moştenească averea, 
pentru copil. 

A răsuflat greu, chinuitor şi dureros. 

— Nu s-a născut din vintrele mele şi totuşi era fiica mea, 
sângele meu. Nu am putut... nu am putut îngădui... eram 
răspunzător. 

A tăcut, incapabil să termine. Spunea adevărul. Cu toate 
astea... 

— Thomas, am rostit cu glas ferm, e absurd şi ştii asta. 

S-a uitat la mine surprins şi am văzut lacrimi în ochii lui. 
A clipit ca să le alunge şi mi-a răspuns cu înverşunare. 

— Aşa ziceţi dumneavoastră? Nu ştiţi nimic, nimic! 


M-a văzut tresărind şi a coborât privirea. Apoi, cu 
stângăcie, m-a luat de mână. Am simţit cicatricele operaţiei 
pe care i-o făcusem, tăria degetelor lui îndoite. 

— Am aşteptat toată viaţa, am căutat... 

A făcut un semn vag cu mâna liberă, apoi a strâns 
degetele, ca şi cum ar fi vrut să-şi prindă gândul în ele, şi a 
continuat cu glas mai sigur. 

— Nu. Am sperat să găsesc un lucru pe care nu-l puteam 
numi, dar despre care ştiam că trebuie să existe. 

Ochii lui mi-au cercetat chipul de parcă ar fi vrut să-mi 
memoreze trăsăturile. Stânjenită de privirea pătrunzătoare, 
am ridicat mâna încercând, presupun, să-mi aranjez părul 
răzvrătit - însă el mi-a prins-o şi a reţinut-o, ceea ce m-a 
surprins. 

— Lăsaţi asta, a spus el. 

Mă ţinea de ambele mâini, aşa că nu am avut de ales. 

— Thomas, am zis cu glas nesigur. Domnule Christie... 

— Am căpătat convingerea că pe Dumnezeu îl căutam. 
Probabil. Dar Dumnezeu nu e făcut din carne şi din sânge şi 
doar iubirea de Dumnezeu nu m-a putut ajuta. Mi-am scris 
mărturisirea. 

A dat drumul mâinilor mele şi a scotocit puţin în buzunar, 
de unde a scos o foaie împăturită, pe care o ţinea strâns 
între degetele lui scurte şi puternice. 

— Am scris aici că jur că eu mi-am ucis fiica, pentru 
ruşinea pe care a adus-o asupra mea prin desfrânarea ei. 

A vorbit destul de ferm, dar am văzut cum i se mişca 
mărul lui Adam, deasupra gulerului mototolit. 

— N-ai făcut-o tu, am rostit cu siguranţă. Ştii bine că nu. 

M-a privit şi a clipit iute de câteva ori. 

— Nu, a spus el oarecum nepăsător. Dar probabil că 
trebuia s-o fac. Am scris şi o copie a mărturisirii, a adăugat 
el, vârând hârtia înapoi în buzunar, am lăsat-o la ziarul din 
New Bem. O vor publica. Guvernatorul o va accepta - cum 
ar putea să refuze? - iar dumneavoastră veţi fi liberă. 

Ultimele vorbe m-au făcut să amuţesc. Incă mă ţinea 
strâns de mâna dreaptă; cu degetul mare, mi-a mângâiat 
degetele. Am vrut să mi le retrag, dar m-am silit să rămân 
nemişcată, forţată de privirea din ochii lui cenușii, limpezi şi 
acum dezgoliţi, lipsiţi de mască. 


— Am tânjit întotdeauna după iubire oferită şi 
împărtăşită, a spus el încet. Mi-am petrecut viaţa încercând 
să ofer iubire celor care nu erau demni de ea. Ingăduiţi-mi 
asta: să-mi dau viaţa de dragul celei care o merită. 

Parcă aş fi primit o lovitură care m-a lăsat fără suflu. Nu 
puteam respira, dar m-am chinuit să articulez câteva 
cuvinte. 

— Domnule Ch... Tom, am spus. Nu trebuie să faci asta. 
Viaţa ta are valoare. Nu o poţi irosi astfel! 

A dat din cap răbdător. 

— Ştiu asta. Dacă n-ar fi aşa, asta n-ar avea importanţă. 

Au răsunat paşi pe scara de tambuchi şi l-am auzit pe 
guvernator discutând binedispus cu căpitanul 
infanteriştilor. 

— Thomas! Nu face asta! 

S-a mulţumit să se uite la mine şi să zâmbească - oare îl 
văzusem vreodată zâmbind? - dar nu a spus nimic. 

Mi-a ridicat mâna şi s-a aplecat deasupra ei; am simţit 
înţepătura bărbii şi căldura răsuflării, moliciunea buzelor. 

— Rămân servitorul dumneavoastră, doamnă, a spus 
încet de tot. 

Mi-a strâns uşor mâna şi a eliberat-o, după care s-a întors 
şi a privit spre țărm. Se apropia o barcă mică, întunecată pe 
sclipirea argintie a apei. 

— Soţul dumneavoastră vine să vă ia. Adio, doamnă 
Fraser! 

S-a răsucit pe călcâie şi s-a îndepărtat, mergând cu pas 
sigur, în ciuda legănării corăbiei pe valuri. 

Jamie a gemut, s-a întins şi s-a aşezat greoi pe pat. 

— Mă simt ca şi cum m-ar fi călcat cineva pe sculă. 

— Da? 

Am deschis un ochi ca să mă uit la el. 

— Cine? 

M-a privit cu ochi injectaţi. 

— Nu ştiu, dar se pare că a fost cineva greu. 

— Întinde-te, i-am spus, căscând. Nu e nevoie să plecăm 
imediat, te mai poţi odihni puţin. 

A scuturat din cap. 

— Nu, vreau să ajung acasă. Şi-aşa am fost plecaţi prea 
multă vreme. 

Cu toate astea, nu s-a ridicat să se îmbrace complet, ci a 
continuat să stea pe patul hodorogit, în cămaşă, ţinându-şi 
mâinile atârnate între picioare. 

Deşi abia se trezise, părea mort de oboseală şi nici nu 
era de mirare. Cred că nu dormise câteva zile, căutându- 
mă, participând la incendierea Fortului Johnston şi apoi 
trăind evenimentele legate de eliberarea mea de pe 
Cruizer. Când mi-am adus aminte, am simţit un giulgiu 
aşternându-se peste sufletul meu, în ciuda bucuriei de a mă 
fi trezit liberă, pe uscat şi împreună cu Jamie. 

— Întinde-te, am repetat. 

M-am rostogolit spre el şi mi-am lăsat o mână pe 
spinarea lui. 

— Abia au apărut zorii. Aşteaptă măcar până la micul 
dejun. N-o să poţi călători fără odihnă sau hrană. 

A aruncat o privire spre fereastra cu oblonul tras; printre 
crăpături se vedea o lumină palidă, dar aveam dreptate; jos 
nu se auzeau decât oameni care aţâţau focurile şi zăngănit 
de oale pregătite pentru gătit. Capitulând brusc, s-a lăsat 


încet pe o parte şi n-a reuşit să-şi înăbuşe un oftat când şi-a 
aşezat capul înapoi pe pernă. 

Nu a protestat când am aruncat pilota jerpelită peste el şi 
nici când m-am cuibărit lângă el, cuprinzându-i mijlocul cu 
braţul şi lipindu-mi obrazul de spinarea lui. Incă mirosea a 
fum, deşi amândoi ne spălaserăm în grabă în seara 
precedentă, după care ne prăbuşiserăm în pat ca să ne 
bucurăm de o uitare scump plătită. 

Simţeam cât de obosit era. Şi pe mine mă dureau 
încheieturile de extenuare, dar şi din cauza cocoloaşelor din 
salteaua plată, umplută cu lână. La sosirea pe țărm, lan ne 
aşteptase cu cai şi călăriserăm până la căderea 
întunericului, ajungând la un han ca vai de lume din 
mijlocul pustietăţii, un loc prăpădit de la o răspântie, unde 
poposeau peste noapte căruţaşii care se îndreptau spre 
coastă. 

— Malcolm, spusese Jamie, cu o uşoară ezitare, când 
hangiul îl întrebase cum îl cheamă. Alexander Malcolm. 

— Şi Murray, spusese lan, căscând şi scărpinându-şi 
coastele. John Murray. 

Hangiul dăduse din cap, fără să se sinchisească în mod 
deosebit. Nu avea niciun motiv să facă legătura între trei 
călători jerpeliţi şi un caz notoriu de crimă. Totuşi, simţisem 
un gol în stomac când se uitase la mine. 

Sesizasem ezitarea lui Jamie când îşi spusese numele, 
dezgustul că trebuia să apeleze la unul dintre 
pseudonimele pe care le folosise cândva. Mai mult decât 
orice bărbat, îşi preţuia numele şi nu puteam decât să sper 
că, odată cu trecerea timpului, el își va recăpăta valoarea. 

Roger ne-ar fi fost de folos. Acum era pastor în 
adevăratul înţeles al cuvântului, mi-am spus zâmbind. Avea 
un dar deosebit de a înlătura dezbinările dintre locuitorii de 
la Ridge, potolind resentimentele. lar acum, hirotonit, 
autoritatea şi influenţa lui aveau să crească negreşit. 

Ar fi fost bine să-l avem printre noi. Şi să-i revăd pe Bree 
şi pe Jemmy - am simţit ce dor îmi era de ei, deşi urma să-i 
întâlnim curând; doream să trecem prin Cross Creek şi să-i 
luăm de acolo în drum spre casă. Desigur, nici Bree, nici 
Roger nu ştiau ce se întâmplase în ultimele trei săptămâni - 
şi nici cum va arăta viaţa noastră după atâtea evenimente. 


Afară, păsările prinseseră glas în copaci; după ţipetele 
permanente ale pescăruşilor şi ale rândunicilor-de-mare, 
care alcătuiau fundalul sonor al vieţii pe Cruizer, sunetul lor 
era plăcut, ca o conversaţie familiară, care m-a făcut brusc 
să tânjesc după Ridge. Am înţeles dorinţa puternică a lui 
Jamie de a ajunge acasă - chiar dacă ştiam că acolo nu va 
mai fi aceeaşi viaţă. Printre altele, cei din neamul Christie 
vor fi dispărut, cu siguranţă. 

Nu  găsisem prilejul să-l întreb pe Jamie despre 
circumstanţele salvării mele; ajunseserăm pe țărm cu puţin 
timp înainte de apusul soarelui şi plecaserăm călare 
imediat, deoarece Jamie voia să mă îndepărteze cât mai 
mult posibil de guvernatorul Martin - şi, probabil, de Tom 
Christie. 

— Jamie, am spus încet, răsuflând cald în pliurile cămăşii 
lui. Tu l-ai convins să facă asta? Pe Tom, vreau să spun. 

— Nu, mi-a răspuns el tot cu glas scăzut. A venit la 
atelierul lui Fergus în ziua în care tu ai plecat de la palat. 
Auzise că închisoarea arsese şi... 

M-am ridicat în capul oaselor, şocată. 

— Cum asta? Casa şerifului Tolliver? Nu mi-a spus 
nimeni! 

S-a întors pe spate şi s-a uitat la mine. 

— Nu cred că oamenii cu care ai vorbit în ultimele două 
săptămâni ştiau, mi-a explicat el cu glas stăpânit. N-a murit 
nimeni, englezoaico, am întrebat. 

— Eşti sigur? am zis, gândindu-mă neliniştită la Sadie 
Ferguson. Ce s-a întâmplat? Gloata? 

— Nu, a răspuns el, căscând. Din câte-am auzit, doamna 
Tolliver s-a îmbătat cumplit, a făcut un foc prea mare 
pentru cazanul cu rufe, după care s-a întins la umbră şi a 
adormit. Lemnele s-au prăbuşit, cărbunii încinşi au dat foc 
la iarbă şi incendiul s-a răspândit până la casă, iar apoi... 

A făcut un gest din mână, să mă liniştesc. 

— Vecinul ei a simţit mirosul de fum şi s-a repezit acolo 
la vreme ca să-i salveze pe doamna Tolliver şi pe copil din 
calea focului. Omul a zis că nu mai era nimeni în casă. 

— Aha. Ei bine... 

M-am lăsat convinsă să mă întind din nou, sprijinindu-mi 
capul în căuşul umărului său. Nu puteam să mă simt ciudat 


lângă el, mai ales după ce ne petrecuserăm noaptea lipiţi 
unul de altul în patul îngust, fiecare conştient de orice 
mişcare a celuilalt. Cu toate acestea, eram foarte 
conştientă de prezenţa lui. 

Şi la fel şi el; îşi ţinea un braţ în jurul meu, iar degetele lui 
îmi explorau spatele, parcă formele mele ar fi fost nişte 
semne Braille pe care el le citea în timp ce discutam. 

— Aşadar, Tom. Ştia despre L'0ignon, desigur, de aceea 
s-a dus acolo când a aflat că ai dispărut din închisoare. 
Între timp, tu plecaseşi deja din palat, desigur, şi i-a trebuit 
ceva timp ca să se despartă de Richard Brown, fără să-i 
stârnească bănuielile. Apoi ne-a descoperit acolo şi mi-a zis 
ce voia să facă. 

Jamie mi-a mângâiat gâtul cu degetele şi am simţit că 
încordarea începea să cedeze. 

— l-am spus să aştepte; trebuia să fac o încercare să te 
recapăt fără ajutorul cuiva - dar dacă nu puteam... 

— Aşadar, ştii că nu el a comis crima, am rostit eu cu 
siguranţă în glas. Ţi-a spus că e vinovat? 

— Mi-a spus doar că păstrase tăcerea câtă vreme 
existase o şansă ca tu să fii judecată şi achitată - dar că, 
dacă ai fi fost în primejdie, atunci ar fi vorbit; de aceea a 
insistat să meargă cu noi. N-am vrut să-i pun alte întrebări, 
a încheiat Jamie cu delicateţe. 

— Dar nu el a ucis-o, l-am îmboldit eu cu insistenţă. 
Jamie, ştii şi tu că nu el a ucis-o. 

Am simţit cum pieptul i se ridică sub obrazul meu când a 
inspirat. 

— Ştiu, a spus el încet. 

Am rămas tăcuţi o vreme. Brusc, am auzit nişte bătăi 
înfundate venind de afară şi am tresărit, însă era doar o 
ciocănitoare, care căuta insecte în bârnele măcinate ale 
hanului. 

— Ce crezi, îl vor spânzura? am întrebat într-un târziu, 
privind spre grinzile crăpate ale tavanului. 

— Da, cred că da. 

Degetele lui îşi reluaseră mişcarea pe jumătate 
conştientă, netezindu-mi şuviţele de păr după ureche. Am 
rămas nemişcată şi i-am ascultat bătăile lente ale inimii, 
nedorind să întreb ce avea să se întâmple în continuare. 


Însă trebuia să întreb. 

— Jamie, spune-mi că n-a făcut-o... că n-a făcut 
mărturisirea de dragul meu. Te rog. 

Nu credeam că pot suporta şi asta, după tot ce se 
petrecuse. 

Degetele lui au rămas nemişcate, atingându-mi doar 
urechea. 

— Te iubeşte. Ştii asta, nu? 

A vorbit foarte încet; am auzit mai degrabă reverberaţia 
cuvintelor în pieptul lui, decât vorbele în sine. 

— El a spus că a făcut-o. 

Am simţit un nod în gât când mi-am amintit privirea 
directă a ochilor lui cenuşii. Tom Christie era un om care 
spunea ceea ce simţea şi simţea ceea ce spunea - în 
privinţa asta semăna cu Jamie. 

Jamie a tăcut câteva momente, care mi s-au părut foarte 
lungi. Apoi a oftat şi a întors capul, astfel că obrazul lui s-a 
rezemat de creştetul meu; am auzit sunetul aspru al bărbii 
lui frecându-se de păr. 

— Englezoaico, şi eu aş fi făcut la fel şi aş fi socotit că-mi 
dau viaţa cu folos, dacă asta te-ar fi salvat de la moarte. 
Dacă el simte aşa, atunci nu i-ai făcut niciun rău primindu-ţi 
viaţa din mâna lui. 

— Vai, am spus. Vai... 

Nu voiam să mă gândesc la nimic din toate astea - nici la 
ochii cenuşii şi limpezi ai lui Tom, nici la ţipetele 
pescăruşilor, nici la ridurile ivite din suferinţă, care îi 
brăzdau faţa, nici la durerea lui născută din pierdere, 
vinovăţie şi suspiciune - nici la teamă. Nu voiam să mă 
gândesc nici la Malva, moartă printre căpăţâni de salată, cu 
fiul greu şi liniştit în pântec. Nici la sângele ruginiu care se 
usca în dâre şi mici băltoace printre frunzele viţei-de-vie. 

Şi mai presus de toate, nu voiam să mă gândesc că 
avusesem un rol în această tragedie - dar asta era 
inevitabil. 

Mi-am înghiţit cu greu nodul din gât. 

Jamie mă ţinea de mână, trecându-şi degetul mare pe 
sub degetele mele. 

— Fata a murit, mo chride. 

Mi-am strâns degetele în jurul degetului său, oprind 


mişcarea. 

— Da, cineva a ucis-o, dar nu Tom. Doamne, Jamie, cine? 
Cine a fost? 

— Nu ştiu, a răspuns el, cu ochii înneguraţi. A fost o fată 
care tânjea după iubire, aşa cred, şi a primit-o. Dar n-a ştiut 
să o întoarcă. 

Am inspirat profund şi i-am pus întrebarea care rămăsese 
nerostită între noi de la crimă şi până în acel moment. 

— Nu crezi că a fost lan? 

Aproape a zâmbit când a auzit-o. 

— Dacă ar fi fost el, am fi ştiut, a nighean. lan e în stare 
să ucidă, dar n-ar îngădui ca tu sau eu să suferim din 
pricina asta. 

Am oftat şi mi-am mişcat umerii, ca să mă destind. Avea 
dreptate şi m-am simţit alinată în privinţa lui lan - şi încă şi 
mai vinovată din cauza lui Tom Christie. 

— Cel care a zămislit copilul - dacă nu a fost lan, şi aşa 
sper - ori cel care a vrut-o şi a ucis-o din gelozie când a 
descoperit că e însărcinată... 

— Ori cineva deja căsătorit. Ori o femeie, englezoaico. 

Am încremenit. 

— O femeie? 

— Avea parte de iubire, a repetat Jamie, clătinând din 
cap. Ce te face să crezi că o primea doar de la tineri? 

Am închis ochii, închipuindu-mi posibilităţile. Dacă 
avusese o aventură cu un bărbat căsătorit - şi ei se uitau 
după ea, doar că mai discret - da, el ar fi putut s-o ucidă ca 
să păstreze secretul. Ori o femeie înşelată... 

M-am gândit la Murdina Bug, cu faţa schimonosită de 
efort, când apăsa perna peste faţa lui Lionel Brown. Arch? 
Dumnezeule, nu! încă o dată, cu un sentiment de 
deznădejde absolută, am alungat întrebarea, revăzând în 
minte nenumărate feţe de la Fraser's Ridge - una dintre ele 
ascunzând un suflet de criminal. 

— Nu, ştiu că nu se mai poate îndrepta nimic - nici 
pentru Malva, nici pentru Tom. ŞI nici pentru Allan. 

Abia atunci m-am gândit la fiul lui Tom, lipsit atât de 
brusc de familie, în circumstanţe atât de îngrozitoare. 

— Insă restul... Ridge, voiam să spun. Casa. Viaţa pe care 
am avut-o. Noi. 


Se făcuse cald sub plapumă, ba chiar prea cald, şi am 
simţit un val de arşiţă cuprinzându-mă. M-am ridicat brusc 
în şezut, azvârlind plapuma deoparte, şi m-am aplecat în 
faţă, ridicându-mi părul de pe ceafă în speranţa că mă voi 
răcori măcar o clipă. 

— Ridică-te, englezoaico. 

Jamie s-a rostogolit, coborând din pat, a rămas în picioare 
şi m-a apucat de mână, trăgându-mă spre el. Sudoarea 
apăruse deja ca roua pe corpul meu, iar obrajii îmi erau 
îmbujoraţi. S-a aplecat şi, prinzându-mi poalele cămăşii de 
noapte cu ambele mâini, mi-a scos-o peste cap. 

S-a uitat la mine, zâmbind, apoi s-a aplecat şi a suflat 
uşor peste sânii mei. Răcoarea mi-a adus o oarecare 
uşurare, preţ de o clipă, iar sfârcurile mi s-au întărit într-o 
recunoştinţă mută. 

A deschis obloanele ca să intre aer proaspăt, apoi a făcut 
un pas înapoi şi şi-a dat jos propria cămaşă. Se făcuse zi 
deplină, iar valul de lumină pură a dimineţii a licărit pe 
liniile torsului său cu piele palidă, pe reţeaua argintie a 
cicatricelor, pe firele de păr roşu-auriu de pe braţe şi de pe 
picioare, pe firele de păr ruginii şi argintii ale bărbii nerase. 
Dar şi pe carnea ceva mai întunecată a organului genital, în 
starea lui obişnuită dimineaţa, rigid şi lipit de pântec, având 
culoarea blândă şi adâncă pe care o găseşti în inima unui 
trandafir umbrit. 

— Cât despre îndreptatul lucrurilor, a zis el, n-aş putea 
spune sigur, dar o să încerc. 

Şi-a plimbat ochii peste corpul meu. Eram goală, 
acoperită de o crustă subţire de sare şi vizibil murdară pe 
labele picioarelor şi pe glezne. A zâmbit. 

— Vrei să facem o încercare, englezoaico? 

— Eşti atât de obosit, încât abia dacă poţi sta drept, am 
protestat eu. Mda... cu unele excepţii, am adăugat, 
coborând privirea. 

Era adevărat; avea cearcăne şi, cu toate că liniile 
corpului îi rămăseseră lungi şi graţioase, ele îi trădau clar 
starea de epuizare. Şi eu mă simţeam de parcă ar fi trecut 
un tăvălug peste mine, iar eu nu stătusem trează o noapte 
întreagă pentru a incendia fortul. 

— Păi, văd că avem un pat la îndemână, aşa că nu am de 


gând să rămân în picioare, mi-a răspuns el. Atenţie, s-ar 
putea să nu mă mai ridic, dar cred că aş fi în stare să 
rămân treaz măcar aproape zece minute. Te las să mă pişti 
dacă adorm, a sugerat el zâmbind. 

Mi-am dat ochii peste cap, dar n-am protestat. M-am 
aşezat pe cearşaful murdar, dar acum rece şi, cu un uşor 
tremur în adâncul stomacului, mi-am desfăcut picioarele 
pentru el. 

Am făcut dragoste ca şi cum ne-am fi aflat sub apă, cu 
membrele grele şi lente. Mute, capabile să vorbească doar 
prin semne. Abia dacă ne atinseserăm de la moartea Malvei 
- iar gândul la ea încă ne urmărea. 

Şi nu doar la ea. O vreme, m-am străduit să mă 
concentrez numai asupra lui Jamie, îndreptându-mi atenţia 
spre micile intimităţi ale corpului său, atât de bine 
cunoscute - cicatricea minusculă şi albită, de formă 
triunghiulară de la gât, vârtejurile de păr roşcat şi pielea 
bronzată de sub ea - însă eram atât de obosită, încât 
mintea mea a refuzat să coopereze şi a continuat să-mi 
arate mici fragmente de amintiri sau, lucru şi mai 
tulburător, viziuni. 

— N-are rost, am spus. 

Ţineam ochii strâns închişi şi mă agăţam cu degetele de 
cearşaf. 

— Nu pot. 

A scos un sunet de surprindere, dar s-a desprins de mine, 
lăsându-mă umedă şi tremurând. 

— Ce s-a întâmplat, a nighean? m-a întrebat încet. 

Nu mă atingea, dar rămăsese întins lângă mine. 

— Nu ştiu, am spus, în pragul unei crize de panică. Văd 
mereu lucruri - iartă-mă, iartă-mă, Jamie. Văd alţi oameni; e 
ca şi cum aş face dragoste cu alţi bărbaţi. 

— A, da? 

Părea precaut, dar nu enervat. Am auzit un foşnet când a 
tras cearşaful peste mine. Asta m-a ajutat puţin. Inima îmi 
bătea puternic, eram ameţită şi nu puteam respira normal; 
gâtul mi se încleşta mereu. 

Bolus hystericus”, am gândit eu, calm. Opreşte-te, 


50 Numită şi globus pharyngeus, senzaţie nedureroasă, dar foarte 


Beauchamp. Uşor de spus, greu de făcut, însă am încetat 
să mă tem că mă paşte un infarct. 

— Ah... a sunat glasul lui Jamie, cu precauţie. Cine? 
Hodgepile şi...? 

— Nu! 

Stomacul mi s-a contractat de repulsie aducându-mi 
aminte. Am înghiţit. 

— Nu... nici nu mă gândisem la asta. 

A rămas întins lângă mine, răsuflând rar. M-am simţit ca 
şi cum m-aş fi destrămat cu totul. 

— Claire, pe cine vezi? m-a întrebat el în şoaptă. Poţi să- 
mi spui? 

— Pe Frank, am răspuns imediat, înainte de a mă 
răzgândi. Şi pe Tom. Şi pe Malva. 

Pieptul mi se cutremura şi am simţit că nu voi mai găsi 
aer pentru a răsufla încă o dată. 

— l-am... brusc, i-am simţit pe toţi, am spus scurt. 
Atingându-mă. Voind să pătrundă în mine. 

M-am răsucit şi mi-am îngropat faţa în pernă, ca şi cum 
aş fi putut alunga totul din minte. 

Jamie a rămas tăcut îndelung. Îl jignisem? Mi-a părut rău 
că-i spusesem toate astea, dar nu mai găseam alte metode 
de apărare. Nu puteam minţi, nici din cele mai întemeiate 
motive, nu aveam unde să plec, niciun loc în care să mă 
ascund. Eram asaltată de fantome care şopteau, de 
pierderile lor, de nevoile lor, de dragostea lor disperată 
care mă sfâşia. Îndepărtându-mă de mine, îndepărtându- 
mă de Jamie. 

Tot corpul îmi era încordat şi rigid, străduindu-se să evite 
dizolvarea, iar în încercarea mea de a scăpa, mi-am îndesat 
capul în pernă atât de tare, încât am simţit că mă voi 
sufoca, aşa că m-am văzut silită să-l întorc, gâfâind ca să 
respir. 

— Claire. 

Glasul lui a sunat moale, dar i-am simţit răsuflarea pe 
faţă şi am deschis brusc ochii. Ai lui erau la fel de blânzi, 
umbriţi de tristeţe. Foarte încet, a ridicat mâna şi mi-a atins 
buzele. 


supărătoare, de corp străin la nivelul faringelui (n. tr.). 


— Tom, mi-a scăpat printre buze. Mă simt ca şi cum ar fi 
deja mort, din cauza mea, şi asta e ceva îngrozitor. Nu pot 
să suport asta, Jamie, chiar nu pot! 

— Ştiu. 

Şi-a retras mâna şi a ezitat. 

— Te deranjează să te ating eu? 

— Nu ştiu. 

Mi-am înghiţit nodul din gât. 

— Încearcă şi vom vedea. 

Asta l-a făcut să zâmbească, deşi eu vorbisem cu toată 
seriozitatea. Şi-a lăsat mâna delicat pe umărul meu şi m-a 
răsucit, apoi m-a cuprins în braţe, mişcându-se încet, ca să 
mă pot retrage. Dar n-am făcut-o. 

M-am cufundat în el şi m-am agăţat de el ca şi cum ar fi 
fost un colac, singurul lucru care m-ar fi împiedicat să mă 
înec. Chiar era asta. 

M-a ţinut în braţe şi mi-a mângâiat părul îndelung. 

— Poţi plânge pentru ei, mo nighean donn? a întrebat el 
în şoaptă, lipindu-şi gura de părul meu. Să-i lăsăm să vină. 

Am împietrit de panică la acest gând. 

— Nu pot. 

— Plângi pentru ei, mi-a şoptit el, iar glasul lui m-a 
desfăcut mai mult decât sexul. Nu poţi ţine departe o 
fantomă. 

— Nu pot. Mi-e teamă, am spus, însă deja tremuram de 
durere, iar lacrimile mi se scurgeau pe faţă. Nu pot! 

Şi totuşi am putut. Am renunţat la luptă şi m-am deschis 
amintirii şi tristeţii. Am suspinat ca şi cum inima mi-ar fi fost 
gata să plesnească - şi voiam să o las să plesnească, 
pentru ei şi pentru tot ce nu putusem salva. 

— Claire, lasă-i să vină şi suferă pentru ei, mi-a şoptit el. 
lar când vor pleca, o să te duc acasă. 


99... 
VECHIUL STAPAN 


River Run 

În noaptea precedentă, plouase torențial şi, deşi soarele 
apăruse sclipitor şi fierbinte, solul era îmbibat de apă şi din 
el păreau să se ridice aburi, adăugându-se umidității din 
aer. Brianna îşi legase părul sus, ca să nu îi atârne pe lângă 
gât, însă unele şuviţe tot scăpau, lipindu-se umede de 
frunte şi de obraji şi căzându-i peste ochi. lritată, şi-a 
îndepărtat o şuviţă cu dosul mâinii, căci degetele îi erau 
mânjite de pigmentul pe care îl măcina, iar umiditatea nu 
pria acelei operaţiuni, făcând pudra să se strângă în bulgări 
şi să se lipească de marginile mojarului. 

Însă trebuia să facă asta; avea o nouă misiune, care 
urma să înceapă după-amiază. 

Plictisit şi vărându-şi degetele în tot ce exista în jur, Jem 
se foia pe lângă ea. Îngâna un cântecel, însă ea nu i-a 
acordat atenţie până să prindă câteva cuvinte. 

— Ce ai spus? l-a întrebat, apropiindu-se de el şi 
nevenindu-i a crede. 

Era imposibil ca el să cânte „Folsom Prison Blues”! - de 
unde până unde? 

jem a clipit uitându-se la ea, a lăsat bărbia în piept şi a 
spus cu cea mai groasă voce de care era în stare: 

— Bună! Sunt Johnny Cash. 

Brianna s-a abținut cu greu să nu râdă în hohote, simțind 
cum i se înroşesc obrajii de efort. 

— De unde ai învăţat asta? l-a întrebat ea, deşi ştia prea 
bine. 

Exista o singură sursă de la care putea auzi aşa ceva şi a 
simţit că îi creşte inima la acel gând. 

— Tati, a spus el logic. 

— Tata a cântat? a întrebat ea, străduindu-se să aibă un 
ton degajat. 

Sigur că da. Şi, la fel de evident, Roger încerca să urmeze 
sfatul lui Claire, să schimbe registrul vocii ca să-şi elibereze 
coardele vocale îngheţate. 


51 Cântec lansat de Johnny Cash în 1955 (n. tr.). 


— Înâm. Tata cântă mult. M-a învăţat cântecul despre 
duminica dimineaţa şi cel despre Tom Dooley şi... şi multe 
altele, a încheiat el, pentru că nu şi-a adus aminte de 
celelalte pe moment. 

— Da? Ei, păi... lasă aia jos! i-a zis ea, în timp ce Jem 
ridica un săculeţ desfăcut la gură, în care era colorant de 
roibă. 

— Hopa! 

S-a uitat vinovat la jetul de culoare care ţâşnise din 
pungă şi nimerise pe cămaşă, apoi a privit spre Brianna şi a 
făcut o mişcare spre uşă. 

— Hopa, auzi la el! s-a enervat ea. Stai pe loc! 

A întins mâna, l-a prins de guler, apoi a luat o cârpă 
îmbibată cu terebentină şi a frecat viguros pieptul cămăşii, 
reuşind doar să transforme dâra roz într-o pată mare. 

jem a suportat tăcut momente de calvar, mişcându-şi 
capul într-o parte şi alta cât ea a frecat pata. 

— Ce cauţi aici? l-a întrebat ea furioasă. Nu ţi-am zis să-ţi 
găseşti ceva de făcut? 

La o adică, la River Run existau multe lucruri de făcut. 

jem a plecat capul şi a mormăit ceva, dar ea nu a 
perceput decât cuvântul „speriat”. 

— Speriat? De ce? 

Cu mişcări ceva mai blânde, i-a scos cămaşa peste cap. 

— De fantomă. 

— Ce fantomă? a întrebat ea cu precauţie, neştiind cum 
să rezolve problema. 

Era convinsă că toţi sclavii de la River Run credeau în 
fantome, pentru ei făceau parte din viaţă. Aşa credeau şi 
coloniştii scoțieni de la Cross Creek, Campbelton şi Ridge. 
La fel şi germanii din Salem şi din Bethania. Şi tatăl ei, de 
fapt. 

Nu putea să-i spună pur şi simplu lui Jem că nu existau 
asemenea lucruri - mai ales că nici ea nu era întru totul 
convinsă. 

— Fantoma lui maighistear arsaidh, a răspuns el, ridicând 
abia acum ochii albaştri, tulburaţi. Josh spune că umblă pe 
aici. 

A simţit pe spinare un fior, de parcă un miriapod i-ar fi 
pătruns sub rochie. Maighistear arsaidh era Vechiul Stăpân 


- Hector Cameron. Fără să vrea, a aruncat o privire spre 
fereastră. Se aflau în cămăruţa de deasupra grajdurilor, 
unde ea se ocupa de pregătirea vopselelor mai 
pretenţioase, iar mausoleul din marmură albă al lui Hector 
Cameron se vedea clar de acolo, lucind ca un dinte la 
marginea peluzei. 

— De ce spune Josh asta? a întrebat ea, trăgând de timp. 

Primul ei impuls a fost să explice că fantomele nu umblă 
ziua în amiaza mare, dar corolarul evident era că ele umblă 
noaptea, şi ultimul lucru pe care şi-l dorea Brianna era ca 
Jem să aibă coşmaruri. 

— A zis că l-a văzut Angelina, acum două nopţi. O 
fantomă mare, a adăugat el, întinzându-se şi căscând ochii, 
imitând felul în care povestise Josh. 

— Da? Şi ce făcea? 

A întrebat pe un ton degajat, uşor interesată. Tactica 
părea de folos, pentru că, deocamdată, Jem era mai mult 
curios, decât speriat. 

— Mergea, a răspuns el, ridicând din umeri. La urma 
urmelor, ce altceva fac fantomele? 

— Fuma pipă? 

Brianna zărise un domn înalt plimbându-se pe sub copacii 
de pe peluză şi astfel îi venise ideea. 

jem a părut oarecum surprins de ideea unei fantome care 
fumează pipă. 

— Habar n-am, a spus el cu îndoială în glas. Fantomele 
fumează pipă? ` 

— Mă cam îndoiesc. Dar domnul Buchanan fumează. II 
vezi acolo, pe peluză? 

S-a tras în lături şi a arătat cu capul către fereastră, iar 
jem s-a ridicat pe vârfurile picioarelor să se uite peste 
pervaz. Domnul Buchanan, o cunoştinţă a lui Duncan, care 
venise în vizită, tocmai fuma pipă, iar aroma de tutun 
pătrundea pe fereastra deschisă. 

— Mai curând cred că Angelina l-a văzut pe domnul 
Buchanan plimbându-se pe întuneric, a spus Brianna. Poate 
era în cămaşă de noapte şi se ducea la toaletă, iarea a 
văzut albul cămăşii şi a avut impresia că e o fantomă. 

jem a chicotit gândindu-se la asta. Părea dispus să 
asculte lucruri liniştitoare, dar a ridicat din umerii slăbuţi şi 


s-a uitat mai atent la domnul Buchanan. 

— Josh spune că Angelina i-a zis că fantoma a ieşit din 
mormântul bătrânului domn Hector. 

— Cred că domnul Buchanan a ocolit mormântul, iar ea l- 
a văzut mergând pe lângă el şi i s-a părut că ieşea de acolo, 
i-a explicat Brianna, evitând cu grijă întrebarea de ce un 
gentilom scoţian de vârstă medie ar merge pe lângă 
morminte, în cămaşă de noapte; evident, asta nu era o idee 
care să i se pară ciudată lui Jemmy. 

S-a gândit să întrebe ce căuta Angelina afară în miez de 
noapte, să vadă fantome, dar, reflectând mai bine, a 
hotărât că nu era cazul. Cel mai plauzibil motiv pentru care 
o menajeră s-ar furişa noaptea afară nu era ceva ce trebuia 
să audă un băiat de vârsta lui Jemmy. 

A strâns uşor din buze gândindu-se la Malva Christie, 
care probabil se dusese să întâlnească pe cineva în grădina 
lui Claire. Pe cine? s-a întrebat pentru a mia oară, chiar 
dacă, instinctiv, şi-a făcut cruce şi a spus în gând o scurtă 
rugăciune pentru odihna sufletului ei. Cine fusese? Dacă ar 
exista o fantomă care se plimba... 

A simţit un fior slab, iar asta i-a dat o idee nouă. 

— Cred că Angelina l-a văzut pe domnul Buchanan, a 
spus ea cu fermitate. Dar, dacă o să te temi vreodată de 
fantome sau de orice altceva, ajunge să-ţi faci cruce şi să 
rosteşti o mică rugăciune către îngerul tău păzitor. 

Cuvintele i-au dat o uşoară senzaţie de ameţeală - poate 
era vorba de un déjà vu. S-a gândit că cineva - mama ei? 
tata? - îi spusese acelaşi lucru, cândva în copilărie. De ce 
se temuse? Nu-şi mai amintea, dar ţinea minte sentimentul 
de siguranţă pe care i-l dădea rugăciunea. 

jem s-a încruntat fără a fi convins; ştia să îşi facă cruce, 
dar nu era chiar atât de sigur de rostul rugăciunii către 
îngerul păzitor. Simţindu-se puţin vinovată, a repetat 
rugăciunea împreună cu el. 

Era o chestiune de timp până când el va face ceva care 
să-l trădeze drept catolic - ceva precum semnul crucii - în 
faţa cuiva care conta pentru Roger. În general, oamenii îşi 
închipuiau că soţia pastorului era şi ea protestantă - ori 
ştiau adevărul, dar nu aveau căderea să facă un caz din 
asta. Brianna era conştientă că mulţi dintre credincioşii lui 


Roger schimbau între ei tot felul de bârfe, mai ales după 
moartea Malvei, şi discutau despre părinţii ei - a strâns din 
nou din buze şi, conştientă de asta, le-a destins - dar Roger 
refuza cu îndărătnicie să asculte asemenea remarci. 

In ciuda gândului îngrijorător despre posibilele complicaţii 
religioase care îi persista în minte, a cuprins-o un dor 
profund de Roger. El îi scrisese; înțeleptul McCorkle 
întârziase, dar urma să ajungă la Edenton în mai puţin de o 
săptămână. Probabil că Roger va mai sta acolo o 
săptămână, până când se va întruni Sesiunea Prezbiteriană, 
apoi el va veni la River Run, după ea şi după Jem. 

Roger era foarte fericit la gândul că va fi hirotonit; 
desigur, după aceea, nu va putea fi caterisit - dacă asta se 
întâmpla cu pastorii necredincioşi - pentru că are o soţie 
catolică, nu? 

Oare ea s-ar converti dacă era cazul, pentru ca Roger să 
fie ceea ce îşi dorea atât de mult şi simţea nevoia de a fi? 
Gândul la asta o secătuia, aşa că l-a îmbrăţişat pe Jem ca 
să se liniştească. Copilul avea pielea umedă şi moale, dar i- 
a simţit tăria oaselor, care promiteau că va căpăta într-o 
bună zi statura tatălui şi a bunicului său. Tatăl lui... era un 
gând luminos care i-a alungat toate îngrijorările şi i-a alinat 
durerea absenței lui Roger. 

Lui Jemmy îi crescuse părul, dar ea a sărutat punctul din 
spatele urechii stângi, unde se afla semnul ascuns, 
făcându-l pe băiat să strângă din umeri şi să chicotească 
când răsuflarea ei l-a gâdilat pe gât. 

L-a trimis apoi să ducă bluza pătată cu vopsea la Matilda, 
spălătoreasa, ca să vadă ce se putea face pentru a o 
curăța, şi s-a apucat iar să macine. 

Mirosul mineral al malahitului din mojar părea oarecum 
nefiresc. A ridicat mojarul, a adulmecat şi, în acelaşi 
moment, şi-a dat seama că era ridicol. Roca măcinată nu se 
putea altera. Probabil că amestecul de terebentină cu fum 
de pipă de la domnul Buchanan îi influenţa simţul mirosului. 
A clătinat din cap, a râcâit cu grijă pudra verde fină şi a 
deşertat-o într-un vas, pentru a o combina ceva mai târziu 
cu ulei de nucă sau a o folosi într-o soluţie de tempera cu 
ou. 

A aruncat o privire spre numeroasele cutii şi punguţe - 


unele dăruite de mătuşa Jocasta, altele primite de la John 
Grey, trimise special de la Londra - precum şi spre 
borcănelele şi tăvile de uscare cu pigmenţi măcinaţi chiar 
de ea, pentru a vedea ce îi mai trebuie. 

După-amiază avea să facă doar nişte schiţe preliminare - 
comanda era pentru un portret al bătrânei mame a 
domnului Forbes - însă va avea la dispoziţie doar o 
săptămână sau două pentru a-l termina, până la 
întoarcerea lui Roger. Nu-şi putea permite să piardă timpul. 

Un val de ameţeală a făcut-o să se aşeze brusc, iar prin 
dreptul ochilor i-au defilat puncte negre. Şi-a prins capul 
între genunchi, răsuflând adânc. Asta n-a ajutat-o defel; 
aerul era încărcat cu miros de terebentină, la care se 
adăuga mirosul animalelor, care venea dinspre grajdurile 
de jos. 

A ridicat capul şi s-a prins de marginea mesei. 
Măruntaiele au părut că se transformă pe neaşteptate în 
ceva lichid, care s-a deplasat odată cu mişcarea ei precum 
apa dintr-un vas, curgând dinspre stomac spre gât şi înapoi, 
lăsându-i în nări izul amărui al bilei. 

— Of, Doamne! 

Lichidul din stomac s-a năpustit în sus, pe gât şi abia a 
avut timp să înşface ligheanul de pe masă şi să arunce apa 
pe podea, după care stomacul i s-a întors pe dos, în efortul 
lui de a se goli. 

A aşezat ligheanul cu grijă şi, gâfâind, s-a lăsat pe scaun, 
privind fix spre balta de pe podea, în vreme ce lumea şi-a 
schimbat axa şi s-a stabilit într-un unghi nou, nesigur. 

— Felicitări, Roger! a spus ea cu voce tare, care a 
răsunat slab şi nesigur în aerul închis şi umed. Cred că o să 
fii tătic. Din nou. 


x 


A rămas nemişcată o vreme, explorând cu atenție 
senzațiile din corp, căutând certitudinea. In cazul lui 
Jemmy, nu suferise de greţuri, dar şi-a amintit calitatea 
modificată ciudat a simţurilor; starea stranie numită 
sinestezie, în care vederea, mirosul, gustul şi câteodată 
auzul căpătau uneori, în mod cu totul ciudat, caracteristica 


altui simţ. 

Totul a trecut la fel de repede precum începuse; mirosul 
de tutun din pipa domnului Buchanan devenise mai 
pregnant, dar acum era produs doar de arderea frunzelor 
tratate, nu era acel cafeniu-verzui care i se furişa prin 
sinusuri şi îi tulbura membranele din creier precum 
zăngănitul tablei de pe un acoperiş la o ploaie cu grindină. 

Se concentrase atât de mult asupra senzaţiilor din 
propriul corp şi a ceea ce însemnau sau nu ele, încât nu 
băgase de seamă vocile din camera alăturată. Acela era 
bârlogul modest al lui Duncan, în care îşi ţinea registrele şi 
conturile proprietăţii şi - şi-a spus ea - unde se refugia când 
măreţia casei devenea prea apăsătoare pentru el. 

Acum el se afla acolo cu domnul Buchanan, iar 
conversaţia amicală de la început devenise o discuţie ce 
prezenta semne clare de încordare. Uşurată că îşi simţea 
pielea doar puţin lipicioasă, s-a ridicat şi a luat ligheanul de 
jos. Avea înclinația umană firească de a trage cu urechea, 
însă, în ultima vreme, se străduise să nu asculte decât ce îi 
folosea. 

Duncan şi mătuşa Jocasta erau regalişti înfocaţi şi, 
indiferent ce ar fi spus ea, folosind îndemnuri pline de tact 
ori argumente logice, nu le putea schimba părerea. Auzise 
multe dintre discuţiile particulare ale lui Duncan cu 
conservatori din zonă şi inima i se strânsese de îngrijorare, 
având în vedere ce ştia ea despre rezultatul evenimentelor 
prezente. 

Aici, în Piemont, în centrul ținutului Cape Fear, cei mai 
mulţi dintre cetăţenii cât de cât înstăriți erau regalişti, 
convinşi că violențele care se petreceau în nord 
reprezentau o zarvă amplificată şi probabil inutilă, iar dacă 
nu era, avea oricum prea puţin de-a face cu ei. lar lucrul cel 
mai necesar era o mână fermă care să-i ţină în frâu pe 
liberalii dezlănţuiţi, înainte ca excesele lor să atragă o 
ripostă distrugătoare. Certitudinea că o asemenea ripostă 
urma să vină - şi asta faţă de oameni pe care îi agrea sau 
chiar iubea - îi dădea ceea ce tatăl ei numea fior: o 
senzaţie clară de oroare sufocantă, care i se răsucea în 
sânge. 

— Aşadar, când? s-a auzit vocea lui Buchanan, trădându-i 


nerăbdarea, când Brianna a deschis uşa. Duncan, nu vor 
aştepta. Trebuie să am banii până miercurea viitoare, altfel 
Dunkling va vinde armele altcuiva; ştii prea bine că piaţa e 
condusă de vânzători. Pentru aur va aştepta - dar nu prea 
mult. 

— Da, ştiu bine asta, Sawny. 

Şi Duncan părea nerăbdător. Şi foarte îngrijorat, s-a 
gândit Brianna. 

— Dacă se poate, voi plăti. 

— Dacă? a exclamat Buchanan. Ce înseamnă acest dacă? 
Până acum mi-ai spus: „Da, sigur, nicio problemă, Sawny, 
spune-i lui Dunkling că e în regulă, a, sigur, Sawny...” 

— Alexander, am spus că se poate face şi aşa va fi. 

Glasul lui Duncan era scăzut, însă, brusc, din el a 
răzbătut o duritate pe care Brianna nu o mai auzise. 

Buchanan a spus ceva nepoliticos în gaelică, uşa biroului 
lui Duncan s-a deschis gata să sară din ţâţâni, iar omul a 
ieşit atât de grăbit, încât abia dacă a văzut-o pe Brianna şi 
doar în trecere a înclinat capul spre ea. 

Ceea ce era preferabil, s-a gândit ea, deoarece stătea în 
prag ţinând un lighean cu vomă. 

Până să ducă ligheanul afară şi să-i azvârle conţinutul, a 
apărut Duncan. Părea înfierbântat şi nervos, dar extrem de 
îngrijorat. Cu toate astea, a observat-o. 

— Ce mai faci, fato? a întrebat el privind-o cu ochii mijiţi. 
Eşti cam galbenă la faţă, ai mâncat ceva ce nu ti-a priit? 

— Aşa cred. Dar acum mi-am revenit, a spus ea, 
întorcându-se în grabă ca să aşeze ligheanul în cameră. 

L-a pus pe podea, apoi a închis uşa în urma ei. 

— Dar tu, unchiule Duncan, te simţi bine? 

El a ezitat un moment, dar ceea ce îl preocupa era prea 
copleşitor ca să păstreze pentru sine. A aruncat o privire în 
jur, dar în acea perioadă a zilei nicio sclavă nu se afla în 
preajmă. S-a aplecat mai mult către Brianna şi a coborât 
vocea. 

— Ai văzut cumva... ceva aparte, a nighean? 

— Aparte? în ce sens? 

Duncan şi-a trecut mâna pe sub mustață şi s-a uitat din 
nou în jur. 

— Aproape de mormântul lui Hector Cameron, poate? a 


întrebat el, cu glasul coborât până la nivelul unei şoapte. 

Încă în suferinţă după ce vărsase, diafragma Briannei s-a 
contractat brusc, făcând-o să ducă mâna la talie. 

— Deci ai observat? 

Expresia de pe faţa lui Duncan s-a asprit. 

— Nu eu, a răspuns Brianna, apoi i-a povestit ce credeau 
Jemmy şi Angelina despre presupusa fantomă. 

— Eu am crezut că e vorba de domnul Buchanan, a 
adăugat ea, arătând cu capul spre scara pe care coborâse 
acesta. 

— Mda, e şi asta o idee, a mormăit Duncan, frecându-şi 
cu mâna tâmpla căruntă, cu un aer absent. Dar nu... sigur 
nu. Nu avea cum... dare o idee. 

Briannei i s-a părut că Duncan devenise ceva mai 
încrezător. 

— Poţi să-mi spui ce s-a întâmplat? 

Duncan a inspirat adânc şi a clătinat din cap - nu în semn 
de refuz, ci de stupefacţie - apoi a expirat, după care a 
coborât umerii. 

— Aurul, a spus el direct. A dispărut. 


x 


Şapte mii de lire în lingouri de aur reprezentau o sumă 
considerabilă, în toate sensurile. Brianna nu avea idee cât 
de mult putea cântări aurul, însă lingourile stătuseră 
aliniate în sicriul destinat Jocastei, aflat alături de al lui 
Hector Cameron, în mausoleul familiei. 

— Cum adică a „dispărut”? a exclamat ea. Totul? 

Duncan a prins-o de mână, iar faţa i s-a schimonosit în 
îndemnul de a o face să vorbească mai încet. 

— Da, tot aurul, a spus el, privind încă o dată în jur. Fato, 
pentru numele lui Dumnezeu, vorbeşte mai încet! 

— Unde a dispărut? Sau, mai curând, s-a corectat ea, 
când ai descoperit că nu mai e? 

— Noaptea trecută. 

S-a uitat din nou în jur şi a făcut un semn din cap spre 
biroul lui. 

— Vino cu mine, fato; o să-ţi povestesc totul. 

Agitaţia lui Duncan a mai scăzut puţin cât şi-a spus 


povestea, iar când a încheiat, îşi recăpătase oarecum 
calmul. 

Cele şapte mii de lire erau ceea ce mai rămăsese din cele 
zece mii, care, la rândul lor, reprezentau o treime din cele 
treizeci de mii de lire trimise - prea târziu, dar oricum 
trimise - de Ludovic al Franţei pentru a sprijini încercarea 
lui Carol Stuart, sortită eşecului, de a ajunge pe tronurile 
Angliei şi Scoției. 

— Hector a fost precaut, înţelegi? a explicat Duncan. A 
trăit ca un om înstărit, dar întotdeauna în limitele unui loc 
ca ăsta - a arătat cu mâna în jur, către proprietate şi 
terenurile din River Run. A cheltuit o mie de lire ca să 
cumpere terenul şi să ridice casa, apoi, în decursul anilor, 
încă o mie de lire pe sclavi, vite şi altele. lar o mie de lire le- 
a depus la bancheri - Jo a spus că nu suporta gândul ca toţi 
banii ăia să zacă, fără să producă niciun profit. 

Duncan i-a aruncat Briannei un zâmbet discret şi ironic şi 
a continuat. 

— Dar era prea inteligent ca să atragă atenţia etalându-şi 
toată bogăţia. Cred că voia probabil să investească restul 
de bani, puţin câte puţin - numai că a murit înainte de a 
apuca s-o facă. 

A lăsat-o pe Jocasta o văduvă foarte înstărită - însă chiar 
mai precaută decât fusese soţul ei în ceea ce privea 
atragerea unei atenţii nedorite. Aşa că aurul rămăsese la 
locul lui sigur, în ascunzătoare. Doar, din când în când, câte 
un lingou era scos şi vândut de Ulysses. lar acum aurul 
dispăruse, şi-a amintit Brianna neliniştită. Cineva ştiuse că 
acolo se afla aur. 

Probabil că cine cumpărase primul lingou bănuise că mai 
exista aur pe proprietate şi urmărise discret şi răbdător, 
până când îl găsise. 

Insă acum... 

— Ai auzit de generalul MacDonald? 

În ultima vreme, ea auzise acel nume, în cadrul unor 
conversații. Era un general scoţian, mai mult sau mai puţin 
în retragere, care apăruse ici şi colo, ca oaspete al unor 
familii importante. Însă Brianna nu îi ştia planurile. 

— Vrea să adune oameni - trei sau patru mii - dintre 
highlanderi, care să plece spre coastă. Guvernatorul a cerut 


ajutor; soldaţii se apropie. Oamenii generalului vor cobori 
prin valea Cape Fear - Duncan a făcut un semn grațios cu o 
mână - pentru a se uni cu trupele guvernatorului - şi vor 
prinde în cleşte milițiile rebele care se formează în prezent. 

— Şi voiai să-i dai aurul - adică nu, s-a corectat ea, voiai 
să-i dai arme şi praf de puşcă. 

El a încuviinţat cu un aer nefericit şi şi-a muşcat mustata. 

— Un om pe nume Dunkling; Alexander îl cunoaşte. 
Lordul Dunsmore strânge praf de puşcă şi arme în Virginia, 
iar Dunkling e unul dintre locotenenţii lui. Şi e dispus să 
cedeze o parte dintre acestea în schimbul aurului. 

— Care acum a dispărut. 

Brianna a inspirat adânc, simțind în acelaşi timp 
sudoarea scurgându-i-se printre sâni, udându-i şi mai mult 
cămaşa de corp. 

— Care acum a dispărut, a confirmat Duncan cu glas 
sumbru. Şi mă întreb ce e cu fantoma de care vorbea Jem. 

Fantomă, pe naiba! Cum era posibil să pătrundă cineva 
într-un loc precum River Run, înţesat de oameni, şi să plece 
de acolo cu atâtea kilograme de aur, complet nebăgat în 
seamă? 

Zgomotul de paşi pe scară l-a făcut pe Duncan să 
întoarcă brusc capul spre uşă, dar era Josh, unul dintre 
grăjdarii negri, care stătea cu pălăria în mână. 

— Ar fi bine să plecăm, domnişoară Bree, a spus el, 
făcând o plecăciune respectuoasă. Dacă vreţi lumină. 

Se referea la faptul că îi trebuia lumină pentru a desena. 
Aveau de mers mai bine de o oră până la Cross Creek, unde 
locuia avocatul Forbes, iar soarele urca vertiginos spre 
amiază. 

Brianna a aruncat o privire spre degetele ei pătate cu 
verde şi şi-a amintit că părul îi atârna desprins din cocul 
improvizat; va trebui să se aranjeze puţin înainte de 
plecare. 

— Du-te, fato! 

Duncan a arătat spre uşă. Faţa lui suptă era încă marcată 
de îngrijorare, dar se luminase puţin după ce-şi împărtăşise 
necazul. 

Brianna l-a sărutat cu afecţiune pe frunte şi a coborât 
după Josh. Şi ea era îngrijorată, însă nu doar în legătură cu 


aurul care dispăruse şi cu fantomele care bântuiau acolo. 
Era vorba de generalul MacDonald. Pentru că, dacă el 
intenţiona să strângă oameni dintre highlanderi, unul dintre 
oamenii pe care îi va contacta va fi tatăl ei. 

Şi aşa cum îi spusese Roger cândva, Jamie e în stare să 
meargă pe sârmă între liberali şi conservatori mai bine 
decât orice om pe care îl cunosc, dar în momentul decisiv... 
va trebui să sară. 

Momentul apăruse la Mecklenberg. Dar hotărâtoare va fi 
apariţia lui MacDonald, şi-a spus ea. 


100 
O CĂLĂTORIE SPRE LITORAL 


Socotind că era prudent să lipsească o vreme din locurile 
pe care le frecventa de obicei, Gerald Forbes s-a mutat la 
Edenton, sub scuza de a-şi duce bătrâna mamă în vizită la 
sora ei şi mai vârstnică. Şi, cu toate că mama lui se 
plânsese de norii de praf ridicaţi de o trăsură ce mergea în 
faţa lor, lui Gerald îi plăcuse călătoria lungă. 

Nu voia să piardă din vedere acea trăsură - un vehicul 
mic, cu arcuri elastice, ale cărui geamuri erau închise bine 
şi care avea perdelele trase, însă el fusese mereu un fiu 
ascultător, aşa că, la următoarea staţie de poştă, s-a dus să 
stea de vorbă cu vizitiul. Cealaltă trăsură a rămas politicos 
în urma lor, urmându-i la o distanţă potrivită. 

— La ce te uiţi, Gerald, l-a întrebat mama lui, ridicând 
ochii de la broşa ei preferată, pe care încerca să şi-o prindă 
în piept. Asta e a treia oară că te uiţi pe geam. 

— La nimic, mamă, a spus el, inspirând adânc. Doar mă 
bucuram de ziua asta. Vremea e minunată, nu crezi? 

Doamna Forbes a pufnit, dar, îndatoritoare, şi-a aşezat 
mai bine ochelarii pe nas şi s-a aplecat să privească afară. 

— Da, în fine, e destul de bună, a recunoscut ea cu o 
ezitare. Dar e arşiţă şi atât de umed, că-ţi storci găleți de 
apă din cămaşă. 

— Nu contează, a leannan, a spus el, bătând-o uşor pe 
umăr. Nici n-o să-ţi dai seama când o să ajungem la 
Edenton. Acolo e mai răcoare. Se zice că nimic nu îţi aduce 
culoare în obraji aşa cum o face briza oceanului. 


101 
VEGHEA DE NOAPTE 


Edenton 

Casa reverendului McMillan era lângă ocean. O adevărată 
binecuvântare, în acea atmosferă încinsă şi înăbuşitoare. 
Seara, briza dinspre ocean alunga orice - căldura, fumul din 
hornuri şi ţânţarii. După cină, bărbaţii s-au aşezat pe 
veranda spațioasă, fumând pipă şi bucurându-se de răgaz. 

Bucuria lui Roger era diminuată oarecum pentru că îşi 
dăduse seama că doamna reverend McMillan şi cele trei 
fiice ale ei asudau alergând de colo până colo, spălând 
farfurii, curăţând, măturând podele, fierbând oasele rămase 
de la jamboane pentru supa de a doua zi, culcând copii, 
într-un cuvânt, trudind ca nişte sclave în interiorul cald şi 
sufocant. Acasă, s-ar fi simţit obligat să dea o mână de 
ajutor la astfel de activităţi, altfel ar fi avut de înfruntat 
mânia Briannei; însă aici o asemenea ofertă ar fi fost 
întâmpinată cu expresii de scepticism, urmate de bănuieli 
profunde. Aşa că a rămas liniştit în briza răcoroasă a serii, 
urmărind bărcile de pescuit apropiindu-se pe apă spre canal 
şi sorbind din ceva ce trecea drept cafea, prins într-o 
conversaţie plăcută între bărbaţi. 

S-a gândit că exista câteodată ceva de spus despre 
modelul secolului al XVIII-lea privind rolurile sexelor. 

Au comentat ştirile venite dinspre sud: fuga 
guvernatorului Martin de la New Bem şi incendierea Fortului 
Johnston. Climatul politic din Edenton era preponderent 
liberal, iar cei prezenţi erau în mare măsură clerici - 
doctorul reverend McCorkle, secretarul lui, Warren Lee, 
reverendul Jay McMillan, reverendul Patrick Dugan şi patru 
„aspiranţi”, în afară de Roger, care aşteptau să fie 
hirotoniți, însă, dincolo de aparenta pojghiţă de cordialitate 
a discuţiei, existau curente de discordie politică. 

Roger vorbea puţin; nu voia să-l ofenseze pe McMillan 
prin vreun argument pro sau contra - şi, în sinea lui, dorea 
linişte, ca să mediteze la ziua următoare. 

Apoi conversaţia a căpătat altă turnură şi s-a trezit că îi 
acorda o atenţie deosebită. Congresul Continental se 


întrunise la Philadelphia în urmă cu două luni şi îi 
încredinţase generalului Washington comanda armatei 
continentale. Warren Lee se aflase în Boston la acea vreme 
şi le oferea participanţilor la discuţie o relatare vie a 
bătăliei de la dealul Breed, la care asistase. 

— Generalul Putnam a adus multe care cu pământ şi 
tufăriş spre capătul peninsulei Charlestown. Aţi spus că ştiţi 
locul, domnule? a întrebat el, întorcându-se curtenitor spre 
Roger. Ei bine, colonelul Prescott era deja acolo, cu două 
companii de miliţie din Massachusetts şi cu părţi ale alteia 
din Connecticut - pesemne c-au fost o mie de oameni cu 
totul şi, Doamne Dumnezeule, ce putoare se răspândea din 
tabere! 

Accentul lui sudic - Lee era din Virginia - trăda un uşor 
amuzament, însă acesta a dispărut când a continuat 
relatarea. 

— Generalul Ward dăduse ordin să se fortifice acel deal, 
Bunker, aşa-i spun localnicii, după numele unei redute de 
pe culmea lui. Însă colonelul Prescott a urcat pe el 
împreună cu domnul Gridley, genistul lui, fără să le pese că 
sunt văzuţi. Au lăsat un detaşament acolo şi au plecat la 
dealul Breed, despre care au socotit că era mai potrivit 
scopului lor, căci se afla mai aproape de port. Asta s-a 
petrecut la vreme de noapte, luaţi seama. Am mers alături 
de una dintre companiile din Massachusetts şi am mărşăluit 
cu hotărâre, apoi, între miezul nopţii şi zori, ne-am petrecut 
timpul săpând tranşee şi înălţând ziduri de trei metri în jurul 
perimetrului. lar când s-a luminat de zi, ne-am ascuns în 
spatele fortificațiilor, iar asta s-a întâmplat exact la timp, 
pentru că în port a apărut o navă britanică - Lively, aşa au 
spus ei că se chema - care a deschis focul imediat ce s-a 
ridicat soarele. Cu toată ceața care plutea peste apă, nava 
arăta frumos, iar tunurile ei se luminau în roşu când 
trăgeau. Însă loviturile n-au produs pagube; mai toate 
ghiulele au căzut în port - am văzut o balenieră de pe 
docuri lovită; a aprins-o ca pe o surcea. Oamenii din 
echipajul ei au sărit în apă ca puricii când Lively a început 
să tragă. l-am văzut ţopăind pe doc, cu pumnii ridicaţi - 
după care corabia a mai tras o salvă, iar oamenii au căzut 
la pământ sau au fugit ca nişte iepuri. 


Lumina dispăruse aproape de tot, iar faţa tânără a lui Lee 
nu se mai vedea în umbre, dar amuzamentul din vocea lui a 
stârnit hohotele de râs ale celorlalţi. 

— O baterie de pe dealul Copp a deschis focul firav, iar 
una sau două dintre celelalte corăbii au tras câteva 
ghiulele, dar şi-au dat seama că nu folosea la nimic, aşa că 
au încetat. Apoi au venit nişte oameni din New Hampshire, 
care ni s-au alăturat, şi asta a fost pur şi simplu încurajator. 
Dar generalul Putnam a trimis din nou o mulţime de oameni 
să muncească la fortificațiile de la Bunker, iar cei din New 
Hampshire s-au ghemuit undeva jos, pe stânga, unde nu 
erau apăraţi decât de garduri acoperite cu iarbă cosită. 
Când mă uitam la ei, mă simţeam cât se poate de fericit că 
am în faţă un mal de peste un metru din pământ, vă asigur, 
domnilor. 

Având în spate vasele de luptă şi bateriile de pe țărm, 
care le asigurau acoperirea, trupele britanice porniseră cu 
mult curaj să traverseze râul Charles în amiaza mare, în 
plin soare. 

— Noi nu am tras, bineînţeles. N-aveam tunuri, a spus 
Lee, ridicând din umeri. 

Ascultând cu atenţie, Roger nu s-a putut abţine şi a 
întrebat: 

— Şi colonelul Stark a spus cumva: „Nu trageţi decât 
dacă le vedeţi albul ochilor”? E adevărat? 

Lee a tuşit discret. 

— Păi... N-aş putea spune sigur asta, pentru că n-am 
auzit cu urechile mele. Dar am auzit un colonel strigând: 
„Orice fiu de căţea care risipeşte praful de puşcă înainte ca 
ticăloşii să fie destul de aproape pentru a fi ucişi o să se 
aleagă cu muscheta vârâtă în fund cu patul înainte!” 

Cei prezenţi au izbucnit în hohote de râs. Când doamna 
McMillan, care le mai aducea ceva de mâncare, i-a întrebat 
de ce râdeau, toţi au tăcut imediat şi au continuat să 
asculte cu atenţie şi seriozitate restul poveştii lui Lee. 

— Ei bine, s-au apropiat. Şi vreau să spun că priveliştea 
te băga în răcori. Erau câteva regimente, fiecare în culorile 
sale tradiţionale, artilerişti şi grenadieri, Marina Regală şi o 
mulţime de infanterişti, toţi înaintând ca o hoardă de furnici 
şi arătând la fel de fioroşi. Domnilor, n-o să susţin cu tărie 


că sunt foarte curajos, dar vreau să spun că oamenii aflaţi 
lângă mine au dovedit multă stăpânire de sine. l-am lăsat 
să se apropie şi primele rânduri ale lor erau la mai puţin de 
trei metri de noi când focul nostru i-a retezat. S-au regrupat 
şi au revenit. Şi i-am doborât din nou - ca pe popice. Erau şi 
ofiţeri - mulţi dintre ei au căzut; erau călare, înţelegeţi. Și 
eu am împuşcat unul. S-a aplecat, dar n-a căzut de pe cal, 
care l-a dus de acolo. Se cam legăna şi capul i se 
bălăbănea. Dar n-a căzut. 

Vocea lui Lee îşi pierduse oarecum din entuziasm, iar 
Roger a văzut silueta masivă a reverendului McCorkle 
aplecându-se către secretarul lui şi atingându-l pe umăr. 

— S-au grupat din nou şi au atacat. ŞI... noi... mai toţi 
rămăseserăm fără muniţie. Au trecut peste întăririle de 
pământ şi prin garduri. Cu baionetele fixate la muschete. 

Roger se aşezase pe o treaptă a verandei, iar Lee era 
deasupra lui, la vreun metru şi ceva depărtare, dar l-a auzit 
cum înghiţea în sec. 

— Ne-am regrupat. Aşa se numeşte manevra asta. Dar, 
de fapt, am fugit, asta am făcut. Chiar aşa. 

A înghiţit din nou în sec. 

— Baioneta... scoate un sunet îngrozitor când pătrunde 
într-un om. Pur şi simplu înfiorător. Nu pot să spun cum e, 
nu vi-l pot descrie. Dar l-am auzit de mai multe ori. Mulţi 
dintre ai noştri au fost doborâţi aşa - împunşi, după care 
baioneta era scoasă, iar ei rămâneau pe pământ, zbătându- 
se ca peştii pe uscat. 

Roger văzuse - şi mânuise - baionete din secolul al XVIII- 
lea, ba chiar des. O lamă lungă de 43 de centimetri, de 
formă triunghiulară, grea şi tăioasă, având pe o latură o 
canelură pentru scurgerea sângelui. Brusc, şi-a amintit de 
cicatricea adâncă pe care Jamie Fraser o avea pe coapsă şi 
s-a ridicat. Murmurând o scurtă scuză, a plecat de pe 
verandă şi a coborât spre țărm, oprindu-se doar un moment 
pentru a-şi scoate pantofii şi ciorapii. 

Era reflux; simţea nisipul şi pietrişul umede şi reci sub 
tălpi. Briza făcea frunzele palmierilor să foşnească în urma 
lui, iar un şir de pelicani zbura de-a lungul malului, având 
un aer solemn în ultimele raze de soare. A pătruns puţin în 
apă, iar valurile unduitoare i-au lovit călcâiele, aspirând 


nisipul de sub tălpile lui, făcându-l să se încline într-o parte 
şi în alta ca să-şi recapete echilibrul. 

Departe, pe apa estuarului, a văzut lumini; erau bărci de 
pescuit, având la bord focuri în lăzi cu nisip pentru 
aprinderea torţelor pe care pescarii le legănau peste 
copastie. Acestea păreau să plutească prin aer, mişcându- 
se încolo şi încoace, iar apa reflecta flăcările şi le făcea să 
lumineze intermitent, ca nişte licurici. 

Apăreau stelele. A rămas cu privirea spre cer, străduindu- 
se să-şi golească mintea şi inima şi să primească iubirea lui 
Dumnezeu. 

A doua zi avea să devină pastor. Eşti preot pe vecie, suna 
slujba de hirotonire, citând din Biblie, după rânduiala lui 
Melchisedec”. 

— Ji-e teamă? îl întrebase Brianna când el îi spusese 
asta. 

— Da, răspunsese el cu voce tare. 

A rămas pe loc până când refluxul s-a retras şi mai mult, 
apoi l-a urmat, păşind prin apă, dornic să simtă atingerea 
ritmică a valurilor. 

— ŞI o vei face oricum? 

— Da, spusese el ceva mai încet. 

Nu ştia ce accepta, dar a spus „da”. Pe plaja din spatele 
lui, briza aducea când şi când frânturi de râsete şi câteva 
cuvinte rostite pe veranda reverendului McMillan. Asta 
însemna că lăsaseră deoparte discuţia despre război şi 
moarte. 

Oare ucisese vreunul dintre ei pe cineva? Probabil că 
Lee. Reverendul McCorkle? Roger a pufnit în râs la acest 
gând, dar nu l-a exclus cu totul. Sa întors şi a mai înaintat 
în ocean până când n-a mai auzit decât valurile şi vântul. 

Căutarea sufletului. Asta obişnuiau să facă vechii 
cavaleri, s-a gândit el, zâmbind puţin ironic. În noaptea 
dinainte să fie făcut cavaler, tânărul stătea de veghe în 
biserică ori în capelă, treaz prin orele întunecate, luminate 
doar de candela sanctuarului, şi se ruga. 

Pentru ce? s-a întrebat Roger. Pentru puritatea minţii, 
pentru unicitatea ţelului. Pentru curaj ori pentru iertare? 

Nu intenţionase să-l ucidă pe Randall Lillington; fusese 
aproape un accident, iar dacă nu, fusese vorba de 
autoapărare. Dar era la vânătoare când făcuse asta, 
plecase să-l caute pe Stephen Bonnet, dorind să-l ucidă cu 
sânge-rece. Şi Harley Boble; vedea încă sclipirea din ochii 
prinzătorului de hoţi şi simţea ecoul loviturii, cioburile ţestei 
lui reverberând prin oasele braţului. Da, dorise asta. Ar fi 
putut să se oprească. Dar nu a făcut-o. 

În ziua următoare, avea să-şi jure în faţa lui Dumnezeu 
credinţa în doctrina predestinării, credinţa că făcea ceea ce 
fusese menit să facă. Probabil. 

— Poate nu cred prea mult asta, s-a gândit, simțind cum 
îndoiala i se furişa în minte. Sau poate că da. lisuse, iartă- 
mă - a rostit el în gând - pot fi un pastor adevărat dacă mă 
îndoiesc? Cred că toată lumea are îndoieli, dar dacă am 
prea multe, poate ar fi bine să îmi dai de ştire acum, înainte 
de a fi prea târziu. 

Îi amorţiseră labele picioarelor. Cerul era înflăcărat de 
lumina stelelor, dense în noaptea neagră şi catifelată. A 
auzit sunete de paşi între porţiunea de pietriş şi algele 
cafenii din apropiere. 

Era Warren Lee - înalt şi deşirat în lumina lunii, secretarul 
doctorului reverend McCorkle, care fusese anterior membru 
al unei miliții. 

— M-am gândit să ies şi eu la aer, a rostit el încet, dar 
acoperind clipocitul valurilor. 

— Da, e cât cuprinde aici şi e gratis, a spus Roger cât mai 
amabil cu putinţă. 

Lee a chicotit scurt drept răspuns, dar din fericire nu 
părea dispus să converseze. 

Au rămas tăcuţi o vreme şi au urmărit bărcile de pescuit. 
Apoi, printr-un consimţământ nerostit, s-au întors pentru a 
porni spre casă. Aceasta era cufundată în întuneric, iar pe 
verandă nu mai rămăsese nimeni. La o fereastră, ardea o 
lumânare ce le arăta drumul. 

— Ofiţerul... cel pe care l-am împuşcat, a spus Lee pe 
neaşteptate. Mă rog pentru el. In fiecare seară. 

A tăcut brusc, stânjenit. Roger a inspirat încet şi adânc, 
simțind o tresărire a inimii. El se rugase vreodată pentru 
Lillington sau Boble? 


— O să mă rog şi eu. 

— iți mulţumesc, a zis Lee foarte încet, apoi, alături, au 
urcat de pe plajă, oprindu-se să-şi ia pantofii. 

Au continuat drumul desculți, ca să li se usuce nisipul de 
pe labele picioarelor. 

Abia se aşezaseră pe trepte să se curețe de nisip înainte 
de a intra, când uşa din spatele lor s-a deschis. 

— Domnule MacKenzie, a spus reverendul McMillan şi 
ceva din glasul lui l-a făcut pe Roger să se ridice, iar inima 
a început să-i bubuie în piept. Ai un vizitator. 

A văzut silueta înaltă din spatele lui McMillan şi a înţeles 
totul chiar înainte ca faţa palidă şi fioroasă a lui Jamie 
Fraser să apară, cu ochii părând negri în lumina lumânării. 

— A răpit-o pe Brianna, a spus el fără nicio introducere. 
Să mergem! 

A auzit tropăituri încoace şi încolo şi voci deasupra 
capului, dar nu a reuşit să înţeleagă multe cuvinte rostite 
de oamenii de pe punte. A urmat un cor de strigăte joviale 
venind dinspre copastia aflată mai aproape de țărm şi 
ţipete de femei drept răspuns. 

Cabina în care se afla avea o fereastră lată, acoperită cu 
lemn - oare, pe o corabie, aceea se numea fereastră, s-a 
întrebat ea, ori avea un nume marinăresc? - care se 
întindea în spatele patului, tăiată la unghiul pupei. Era 
alcătuită din scânduri înguste şi dese. Nu exista nicio şansă 
de evadare, însă îi dădea posibilitatea de a avea aer şi 
probabil informaţii privind locul în care se afla. 

Reprimându-şi un acces de dezgust, s-a urcat pe 
cearşafurile pătate şi mototolite de pe pat. S-a lipit de 
fereastră şi şi-a împins faţa printre scânduri, inspirând 
adânc pentru a scăpa de miasmele din cabină, deşi mirosul 
ce venea dinspre port nu era cu nimic mai grozav, fiind 
încărcat de duhoarea peştilor morţi, a gunoaielor şi a 
mâlului care se coceau în soare. 

Zărea un doc mic şi câteva siluete mişcându-se pe el. Un 
foc ardea pe țărm, în faţa unei clădiri scunde, văruite în alb, 
cu acoperiş din frunze de palmier-pitic. Era prea întuneric 
ca să vadă dincolo de clădire. judecând după zgomotele 
făcute de oamenii de pe doc, trebuia să existe totuşi cel 
puţin un orăşel. 

A auzit zgomote în afara cabinei, oameni care păreau să 
se apropie. 

—... şi o să-l întâlnesc în Ocracoke, într-o noapte fără 
lună, a spus unul dintre ei, iar celălalt i-a răspuns cu un 
bolborosit, după care uşa s-a deschis furtunos. 

— Vrei să participi la petrecere, scumpo? Ori ai început-o 
fără mine? 

Brianna s-a răsucit pe genunchi, simţindu-şi inima bătând 
ca un ciocan. Zâmbind şi ţinând o sticlă într-o mână, 
Stephen Bonnet stătea în uşa cabinei. Brianna a inspirat 
adânc pentru a-şi alunga starea de şoc şi aproape că s-a 


înecat simțind mirosul stătut de sex care emana din 
cearşafurile de sub genunchii ei. Fără să ia în seamă cum 
era îmbrăcată, s-a dat jos din pat şi a simţit o pârâitură 
când un genunchi s-a prins în fustă şi a sfâşiat-o. 

— Unde suntem? a întrebat ea. 

Chiar şi în urechile ei, glasul a sunat strident şi panicat. 

— Pe Anemone, a răspuns el răbdător, încă zâmbind. 

— Ştii bine că nu asta voiam să aflu! 

Gulerul rochiei şi al cămăşii îi fuseseră sfâşiate în luptă, 
când oamenii o trăseseră jos de pe cal şi un sân îi rămăsese 
în mare parte la vedere, aşa că a ridicat mâna şi a aranjat 
pânza la loc. 

— De unde să ştiu? 

Bonnet a aşezat sticla pe masă şi şi-a desfăcut gulerul. 

— A, acum e mai bine, a făcut el. 

Şi-a frecat dâra de un roşu-întunecat din jurul gâtului, iar 
Brianna a avut brusc o viziune clară a gâtului lui Roger, cu 
cicatricea zimţată. 

— Vreau să ştiu cum se numeşte orăşelul, a zis ea, 
îngroşându-şi glasul şi ţintuindu-l pe Bonnet cu o privire 
sfredelitoare. 

Nu se aştepta ca acea privire, care dădea rezultate în 
cazul arendaşilor tatălui ei, să aibă efect asupra lui, dar 
afişarea unei atitudini poruncitoare a ajutat-o să-şi recapete 
puţin curajul. 

— Ei, asta-i o dorinţă uşor de satisfăcut, bineînţeles, a zis 
Bonnet şi a arătat nepăsător spre țărm. Roanoke. 

Cămaşa îi era mototolită şi umedă de sudoare, aşa că i 
se lipise de piept şi de umeri. 

— Mai bine ţi-ai scoate rochia, scumpo, fiindcă e foarte 
cald. 

Bonnet a dus mâinile spre şnururile propriei cămăşi, iar 
Brianna s-a îndepărtat brusc de pat şi a privit în jur, 
căutând în umbră ceva ce putea fi folosit ca armă. Un 
scaun, o lampă, jurnalul de bord, o sticlă... ceva. O bucată 
de lemn răsărea între lucrurile de pe masă, capătul bont al 
unei cavile de matisat. 

Bărbatul s-a încruntat, cu atenţia concentrată o clipă 
asupra unui nod al şnurului. Brianna a făcut doi paşi mari şi 
a înhăţat cavila de pe masă, azvârlind în jur tot felul de 


nimicuri şi gunoaie care au căzut zăngănind pe podea. 

— Nu te apropia! 

Ţinea bucata de lemn ca o bâtă de baseball, cu ambele 
mâini. Sudoarea i se scurgea pe adâncitura spatelui, însă îşi 
simţea mâinile reci, iar faţa i s-a înfierbântat, s-a răcit şi iar 
s-a înfierbântat, în vreme ce valuri de arşiţă şi de groază i 
s-au rostogolit pe piele. 

Bonnet s-a uitat la ea ca şi cum ar fi crezut că a 
înnebunit. 

— Ce-o să faci după ce încerci ceva cu aia, femeie? 

A renunţat să-şi mai desfacă şnurul cămăşii şi a făcut un 
pas spre Brianna. Ea s-a retras un pas şi a ridicat bâta. 

— Să nu mă atingi, nenorocitule! 

Zâmbind ciudat, Bonnet s-a holbat la ea, privind-o fix, cu 
ochii lui verde-deschis, fără să clipească. Incă zâmbind, a 
mai făcut un pas. Apoi încă unul, iar spaima s-a revărsat 
clocotitoare într-un vârtej de furie. Brianna şi-a încordat 
umerii şi a ridicat bâta, pregătită să lovească. 

— Vorbesc serios! Dă-te înapoi, altfel te ucid. O să ştiu 
cine e tatăl acestui copil, chiar de-ar fi să mor pentru asta! 

El a întins mâna să prindă bâta şi să i-o smulgă, însă, 
auzind cuvintele ei, s-a oprit brusc. 

— Copil? Eşti grea? 

Brianna a înghiţit în sec, gâfâind. Sângele îi zvâcnea cu 
putere în urechi, iar lemnul neted era umezit de sudoarea 
palmelor ei. A sporit strânsoarea, străduindu-se să-şi 
păstreze furia vie, însă ea era deja pe ducă. 

— Da. Aşa cred. O să ştiu sigur peste două săptămâni. 

El şi-a înălţat sprâncenele nisipii. 

— Hm! 

Cu un icnet scurt, Bonnet s-a retras, măsurând-o cu 
interes. Încet, şi-a plimbat ochii peste corpul ei, evaluând 
sânul oarecum dezgolit. 

Izbucnirea de furie dispăruse, lăsând-o pe Brianna fără 
suflare şi cu un gol în stomac. A rămas cu bâta în mâini, 
însă încheieturile au început să-i tremure, astfel că a 
coborât-o puţin. 

— Deci aşa stau lucrurile, da? 

Bonnet s-a aplecat în faţă şi a întins mâna, de astă dată 
fără intenţii lascive. Luată prin surprindere, Brianna a 


încremenit un moment, iar el i-a cântărit în palmă sânul pe 
jumătate dezgolit, frământându-l cu un aer gânditor, ca şi 
cum ar fi fost un grepfrut pe care dorea să-l cumpere dintr- 
o piaţă. Ea a icnit şi l-a lovit cu bâta ţinând-o doar cu o 
mână, însă îşi pierduse hotărârea dinainte, iar lovitura a 
ricoşat din umărul lui, făcându-l să se clatine, dar fără să 
aibă alt efect. Frecându-şi umărul, el a gemut uşor şi s-a 
retras. 

— S-ar putea. Bine, atunci. 

S-a încruntat şi s-a tras de partea din faţă a pantalonilor, 
aranjându-şi mădularul fără nicio jenă. 

— Cred că e bine că încă suntem în port. 

Brianna nu a înţeles remarca, dar nu s-a sinchisit; se 
vedea că el se răzgândise după dezvăluire. De uşurare, 
Brianna a simţit că i se taie genunchii, iar pe piele îi apar 
broboane de transpiraţie. S-a aşezat brusc pe scaun, iar 
bâta a căzut cu un pocnet pe podea, lângă ea. 

Bonnet scosese capul pe coridor şi răcnea la cineva pe 
nume Orden. Indiferent cine era acest Orden, el nu a intrat 
în cabină, dar, după câteva momente, cineva de afară a 
bolborosit o întrebare. 

— Adu-mi o târfă de pe docuri, a răspuns Bonnet, pe un 
ton degajat, de parcă ar fi comandat o halbă de bere 
neagră. Vezi să fie curată şi tânără. 

Apoi a închis uşa şi s-a întors la masă, scotocind printre 
lucrurile de pe ea până a găsit o cupă de cositor. Şi-a turnat 
de băut, a golit cupa pe jumătate, apoi - părând într-un 
târziu să conştientizeze că Brianna se afla acolo - i-a oferit 
sticla, scoțând un vag „Ei?” drept invitaţie. 

Ea a scuturat din cap fără să scoată nicio vorbă. În minte 
îi încolţise o vagă speranţă. Omul dovedea o oarecare 
galanterie sau măcar decenţă; se întorsese să o salveze din 
depozitul în flăcări şi îi dăduse piatra pentru presupusul lui 
copil. lar acum, după ce auzise că era însărcinată, 
renunţase la avansuri. Probabil că o va lăsa să plece, mai 
ales dacă nu-i putea fi de vreun folos imediat. 

— Aşadar... nu mă vrei? a spus Brianna, controlându-şi 
picioarele, pregătită să sară şi să fugă de acolo, imediat ce 
se deschidea uşa pentru a permite intrarea înlocuitoarei ei. 

Spera că putea fugi, pentru că genunchii încă îi tremurau 


de emoție. 

Surprins, Bonnet s-a uitat la ea. 

— Dulceaţo, te-am pătruns deja o dată, a răspuns el şi a 
rânjit. Imi aduc aminte părul tău roşcat - foarte frumos, 
desigur - dar nu a fost o experienţă atât de memorabilă ca 
să-mi doresc să o repet. A trecut timpul, draga mea, a 
trecut. 

Şi-a atins bărbia cu un aer neglijent şi a mai luat o gură 
de alcool. 

— Insă acum, Leroi are nevoie de puţin galop. 

— Atunci, de ce mă aflu aici? a întrebat ea. 

Neatent, el s-a tras încă o dată de partea din faţă a 
pantalonilor, fără să dea atenţie prezenţei ei. 

— Aici? Păi, pentru că un gentilom m-a plătit să te duc la 
Londra, scumpo. Nu ştiai? 

Brianna s-a simţit ca şi cum ar fi primit un pumn în 
stomac şi s-a lăsat pe pat, îndoindu-şi braţele protector 
peste talie. 

— Ce gentilom? Şi, pentru numele Domnului, de ce? 

Bonnet a rămas un moment pe gânduri, dar s-a vădit că 
nu avea niciun motiv să-i ascundă adevărul. 

— Un domn pe nume Forbes, a răspuns el, după care a 
dat peste cap restul de băutură. II ştii, nu? 

— Bineînţeles că-l ştiu, a spus Brianna, iar uimirea s-a 
amestecat cu furia. Ticălosul ăla nenorocit! 

Aşadar, erau oamenii lui Forbes. Acei bandiți mascaţi 
care îi opriseră pe ea şi pe Josh, îi dăduseră jos de pe cai şi 
îi vârâseră într-o trăsură închisă, care se hurducăise câteva 
zile pe drumuri nevăzute, până când ajunseseră pe coastă, 
iar apoi fuseseră scoşi de acolo, cu părul vâlvoi şi duhnind a 
sudoare, şi azvârliţi la bordul unei corăbii. 

— Unde-i Joshua? a întrebat ea pe neaşteptate. Tânărul 
negru care era cu mine. 

— Mai era cineva? 

Bonnet s-a uitat întrebător la ea. 

— Dacă l-au adus la bord, îmi închipui că l-au aruncat în 
cală, cu celelalte mărfuri. Un soi de bacşiş, presupun, a 
adăugat el şi a râs. 

Furia ei faţă de Forbes fusese amestecată cu un soi de 
uşurare când aflase că el o răpise; chiar dacă era un individ 


nemernic şi josnic, nu voia să o ucidă. Însă hohotul de râs al 
lui Stephen Bonnet i-a dat fiori de gheaţă pe şira spinării şi 
a simţit o uşoară ameţeală. 

— Cum adică bacşiş? 

Bonnet s-a scărpinat pe obraz, iar ochii lui, ca nişte 
agrişe, au măsurat-o în semn de aprobare. 

— Păi, domnul Forbes a vrut doar să scape de tine din 
calea lui, aşa mi-a spus. Ce i-ai făcut, scumpo? Oricum, a 
plătit deja călătoria ta şi am impresia că nu-l interesează 
prea mult unde o să ajungi. 

— Unde o să ajung? 

Până în acel moment îşi simţise gura uscată, însă acum 
saliva îi invadase gura şi trebuia s-o înghită în mod repetat. 

— Ei bine, draga mea, la urma urmelor, de ce m-aş 
deranja să te duc tocmai până la Londra, unde nu vei fi de 
folos nimănui? în plus, acolo plouă cam mult şi sunt convins 
că n-o să-ţi placă. 

Inainte de a apuca să respire pentru a-i pune alte 
întrebări, uşa s-a deschis şi înăuntru s-a strecurat o femeie 
tânără. 

Avea probabil puţin peste douăzeci de ani şi îi lipsea un 
dinte, lucru ce a ieşit în evidenţă când a zâmbit. Era plinuţă 
şi cu trăsături comune, cu părul castaniu şi curat potrivit 
standardelor locale, dar mirosul de sudoare şi de colonie 
ieftină cu care se stropise de curând a invadat cabina, iar 
Briannei i-a venit să verse. 

— Bună, Stephen, a spus nou-venita, ridicându-se pe 
vârfurile picioarelor ca să îl sărute pe obraz. Dă-mi întâi 
ceva de băut, bine? 

Bonnet a prins-o în braţe şi a sărutat-o lung şi intens, 
după care i-a dat drumul şi a întins mâna după sticlă. 

Lăsându-se înapoi pe călcâie, femeia s-a uitat întâi la 
Brianna, cu un interes profesional detaşat, apoi la Bonnet şi 
s-a scărpinat pe gât. 

— Vrei s-o faci cu noi amândouă ori începem eu cu ea? 
Oricum ar fi, te costă o liră în plus. 

Bonnet n-a catadicsit să îi răspundă, ci i-a pus sticla în 
mână, a smuls eşarfa care îi ascundea sânii mari şi grei şi s- 
a apucat să-şi desfacă şliţul. Şi-a lăsat pantalonii să cadă pe 
podea şi, fără multă vorbă, a prins-o pe femeie de coapse şi 


a proptit-o de uşă. 

Bând din sticla pe care o avea într-o mână, femeia şi-a 
ridicat fustele cu cealaltă, printr-o mişcare ce îi trăda 
experienţa, săltându-le până mai sus de brâu. Brianna i-a 
văzut coapsele pline şi un petic de păr negru, după care 
acestea au fost ascunse de fesele lui Bonnet, acoperite de 
puf blond şi încordate de efort. 

Cu obrajii arzând, Brianna a întors capul, dar o fascinaţie 
morbidă a silit-o să privească scena. Prostituata stătea în 
vârful picioarelor, lăsându-se puţin în jos ca să îi facă loc, 
privind cu un aer placid peste umărul lui în timp ce el 
împingea şi gemea. Îşi păstrase sticla într-o mână, iar cu 
cealaltă îl mângâia cu pricepere pe umăr. A surprins 
privirea Briannei şi i-a făcut cu ochiul, continuând să spună 
în urechea clientului ei: „Ooh, da... O, da! E bine, iubire, 
tare bine...” 

Uşa cabinei se zguduia la fiecare lovitură dată cu fundul 
de prostituată, iar Brianna a auzit râsete pe coridor, atât de 
bărbaţi, cât şi de femei. Era limpede că Orden adusese 
destule femei pentru a-i satisface pe membrii echipajului, 
dar şi pe căpitan. 

Bonnet s-a frământat şi a icnit un minut sau două, apoi a 
scos un geamăt puternic, iar mişcările lui au devenit 
sacadate şi necoordonate. Târfa a pus o mână pe fesele lui 
şi l-a tras mai aproape de ea, apoi a slăbit strânsoarea în 
momentul când corpul lui s-a înmuiat, proptindu-se de ea. 
Ea l-a sprijinit câteva clipe, bătându-l pe spinare cu un aer 
absent, ca o mamă care vrea să îşi facă pruncul să râgâie, 
apoi l-a îndepărtat de ea. 

Faţa şi gâtul lui Bonnet căpătaseră o culoare roşu- 
întunecat, iar respiraţia îi era greoaie. A făcut semn din cap 
către prostituată şi s-a aplecat să-şi ridice pantalonii. S-a 
îndreptat apoi de spate şi a arătat cu mâna spre masa 
încărcată cu tot felul de lucruri. 

— Serveşte-te cu ce vrei drept plată, draga mea, dar dă- 
mi sticla înapoi, bine? 

Femeia s-a strâmbat puţin, a luat o ultimă înghiţitură 
zdravănă şi apoi i-a întins sticla în care mai era doar un 
sfert din băutură. A scos o cârpă mototolită din buzunarul 
de la brâu şi a vârât-o între picioare, după care şi-a lăsat 


fustele şi s-a dus la masă, scotocind cu delicateţe printre 
monedele împrăştiate, pe care le-a luat cu două degete şi 
le-a lăsat să cadă în adâncul buzunarului. 

Imbrăcat, Bonnet a ieşit fără să se uite la cele două 
femei. Aerul din cabină era încins şi încărcat cu miros de 
sex, iar Brianna a simţit că i se strânge stomacul de greață. 
Nu din repulsie, ci de panică. Mirosul puternic de bărbat 
declanşase un val de răspuns, care i-a dat gâdilături între 
sâni şi a înfiorat-o; preţ de o clipă, dezorientată, a simţit 
pielea acoperită de sudoare a lui Roger, lipită de a ei, iar 
sânii, umflaţi şi doritori, o furnicau. 

A strâns din buze şi din picioare, şi-a făcut mâinile pumni 
şi a respirat superficial. Ultimul lucru pe care şi-l dorea 
acum - dar chiar ultimul - era să se gândească la Roger şi 
la sex, cât timp nu era suficient de departe de Stephen 
Bonnet. A alungat gândul şi s-a apropiat de prostituată, 
chinuindu-se să găsească o cale de a începe o discuţie cu 
ea. 

Prostituata a simţit mişcarea şi i-a aruncat o privire, 
observându-i rochia ruptă şi calitatea ei, apoi a continuat să 
caute monede. După ce îşi lua plata cuvenită, femeia avea 
să plece, întorcându-se pe doc. Şi reprezenta o şansă de a 
le trimite vorbă lui Roger şi părinţilor ei. Nu-şi făcea mari 
speranţe, dar exista totuşi o şansă. 

— ÎI... îl cunoşti bine? a întrebat Brianna. 

Târfa s-a uitat la ea, ridicând din sprâncene. 

— Pe cine? A, pe Stephen? Da, e băiat bun, a răspuns ea 
şi a dat din umeri. Nu-i trebuie mai mult de două-trei 
minute ca să termine, nu face nazuri în privinţa banilor şi 
niciodată nu vrea mai mult decât o dată. E brutal când şi 
când, dar nu te loveşte decât dacă-l superi şi niciuna dintre 
noi nu-i atât de proastă să facă asta. Nu mai mult de o 
dată. 

Privirea ei a zăbovit asupra rochiei rupte a Briannei, iar o 
sprânceană s-a înălţat sardonic. 

— O să ţin minte asta, a spus sec Brianna şi şi-a ridicat 
cămaşa sfâşiată. 

Printre lucrurile de pe masă, a zărit o sticlă cu un lichid 
limpede, în care se afla un mic obiect de formă rotundă. S-a 
aplecat să se uite mai bine, încruntându-se. Nu putea fi... 


dar era. Ceva cărnos, rotund, amintind de un ou fiert tare, 
de culoare roz-cenuşiu, având în el o gaură rotundă, ce îl 
străbătea dintr-o parte în cealaltă. 

Simţind că o să leşine, Brianna şi-a făcut cruce. 

— Am fost tare surprinsă, a continuat prostituata, 
măsurând-o pe Brianna cu o curiozitate făţişă. N-a avut 
niciodată două fete în acelaşi timp, din ce ştiu eu, şi nu 
părea unul care vrea să fie privit când îşi face poftele. 

— Eu nu sunt... a început Brianna, dar s-a oprit, fiindcă 
nu dorea s-o jignească pe femeie. 

— Nu eşti târfă? 

Tânăra a zâmbit larg, expunându-şi spaţiul gol din 
dantură. 

— Puicuţo, atâta lucru am priceput şi eu. Dar asta nu 
contează pentru Stephen. Se culcă întotdeauna cu cine 
vrea şi îmi dau seama că te place. Mai toţi bărbaţii s-ar da 
în vânt după tine. 

S-a uitat la Brianna cu o privire cercetătoare, făcând 
semn din cap către părul ei răvăşit, faţa îmbujorată şi 
silueta îngrijită. 

— Cred că bărbaţii te plac şi pe tine, a spus Brianna pe 
un ton politicos, trăind un sentiment vag de irealitate. Aă... 
cum te cheamă? 

— Hepzibah, a răspuns femeia cu o oarecare mândrie. 
Sau Eppie, pe scurt. 

Pe masă mai rămăseseră monede, pentru că prostituata 
nu le luase pe toate. Chiar dacă Bonnet era generos, 
femeia nu voia să profite de el - era mai curând un semn 
de teamă decât de prietenie, s-a gândit Brianna. A inspirat 
adânc şi a reluat discuţia. 

— Frumos nume! Mă bucur să te cunosc, Eppie. 

l-a întins mâna. 

— Pe mine mă cheamă Brianna Fraser MacKenzie. 

A rostit cele trei nume în speranţa că târfa va ţine minte 
măcar unul dintre ele. 

Mirată, femeia a aruncat o privire spre mâna întinsă, apoi 
a strâns-o uşor, dându-i drumul de parcă ar fi fost un peşte 
mort. Şi-a ridicat rochia şi a început să se curețe cu cârpa, 
ştergând toate urmele recentei înfruntări. 

Brianna s-a aplecat spre ea, făcându-şi curaj să îndure 


mirosurile emanate de cârpa pătată şi de corpul femeii şi 
izul fierbinte de băutură din răsuflarea ei. 

— Stephen Bonnet m-a răpit, a spus ea. 

— Da? a făcut târfa cu indiferenţă. Mda, Stephen ăsta ia 
ce-i place. 

— Vreau să scap de aici, a continuat Brianna cu glas 
scăzut, aruncând o privire spre uşă. 

A auzit zgomote de paşi pe punte şi a sperat că vocile lor 
nu răzbat prin scândurile groase. 

Eppie a făcut cârpa ghemotoc şi i-a dat drumul pe masă. 
S-a scotocit în buzunar şi a scos o sticluţă cu dop din ceară. 
Încă îşi ţinea rochia ridicată, astfel că Brianna a văzut 
urmele argintii şi întinse de pe pântecul ei rotunjor. 

— Păi, dă-i ce vrea, a sfătuit-o prostituata, scoțând dopul 
şi turnându-şi în palmă puţin lichid, care, surprinzător, 
răspândea un miros slab de apă de trandafiri. Poate se 
satură de tine peste câteva zile şi te lasă pe mal. 

S-a dat din belşug cu parfum peste părul pubian, apoi şi- 
a mirosit mâna cu un aer critic şi s-a strâmbat. 

— Nu. Nu de asta m-a răpit. Nu ştiu de ce, a zis Brianna. 

Eppie a pus dopul sticluţei şi a vârât-o în buzunar 
împreună cu cârpa. 

— A, vrea să primească recompensă pe tine? 

Eppie a măsurat-o cu ceva mai mult interes. 

— Chiar şi aşa, scrupulele lui Stephen nu stau în calea 
poftelor lui. E în stare să ia fetia unei fete şi s-o vândă 
tatălui ei înainte de a se trezi cu burta la gură. 

A strâns din buze, fiindcă se gândea la ceva. 

— Şi cum o să-l convingi să nu te aibă? 

Brianna a dus o mână la pântec. 

— l-am spus că sunt însărcinată. Asta l-a oprit. Nici n-aş fi 
crezut aşa ceva despre un om ca el, dar aşa s-a întâmplat. 
O fi mai bun la suflet decât crezi tu? a întrebat Brianna, 
întrezărind o rază de speranţă. 

Eppie a izbucnit în râs şi a închis pe jumătate ochii mici, 
amuzată în faţa unei asemenea idei. 

— Stephen? Doamne, nu! 

A râs iar şi şi-a aranjat pliurile rochiei. 

— Nu, a continuat ea, ceva mai degajat, dar e cea mai 
bună poveste, dacă nu vrei să se dea la tine. M-a chemat 


odată la el şi m-a dat deoparte când a văzut că amo 
pâinişoară la cuptor. Şi când am glumit cu el pe chestia 
asta, mi-a spus că se culcase cândva cu o târfă care avea 
burta cât o ghiulea şi, în toiul trebii, ea a scos un geamăt şi 
sângele a ţâşnit din ea, aproape cât să inunde camera. L-a 
descurajat, mi-a zis, nici nu-i de mirare. De atunci încoace, 
lui Stephen al nostru îi e groază de fetele care sunt grele. 
Nu vrea să rişte, înţelegi? 

— Înţeleg. 

Un firicel de sudoare i s-a scurs pe un obraz. Brianna l-a 
şters cu dosul mâinii. Îşi simţea gura uscată, aşa că şi-a 
supt interiorul obrazului. 

— Şi femeia? Ce s-a întâmplat cu ea? 

Hepzibah a părut nedumerită o clipă. 

— A, târfa? Păi, a murit, bineînţeles, sărmana vacă. 
Stephen a spus că tocmai se chinuia să-şi îmbrace 
pantalonii, aşa mânjiţi de sânge cum erau, şi când s-a uitat 
la ea, a văzut-o încremenită ca un bolovan pe podea, dar cu 
pântecul încă frământându-se şi tresărind ca un sac plin cu 
şerpi. S-a gândit că acea creatură voia să iasă din burta ei 
şi să se răzbune pe el, aşa c-a fugit doar cu cămaşa pe el, 
lăsându-şi pantalonii acolo. 

A chicotit imaginându-şi scena amuzantă, după care şi-a 
tras nasul, a redevenit serioasă şi şi-a aranjat din nou 
rochia. 

— Bine, dar Stephen e irlandez, a adăugat ea cu 
înţelegere în glas. Au dorinţe ciudate irlandezii ăştia, mai 
ales după ce au băut ceva. 

Femeia şi-a scos vârful limbii şi l-a plimbat peste buza de 
jos cu un aer visător, simțind gustul rămas acolo de la 
băutura lui Bonnet. 

Brianna s-a aplecat mai mult spre ea şi a întins mâna. 

— Uite. 

Hepzibah a aruncat o privire spre mâna ei, apoi, 
captivată, s-a uitat mai atent. Inelul gros din aur cu rubinul 
caboşon a sclipit, aruncând raze în lumina felinarului. 

— O să ţi-l dau, a spus Brianna, coborându-şi glasul, dacă 
faci ceva pentru mine. 

Prostituata şi-a lins din nou buzele, iar pe faţa ei bucălată 
a apărut o expresie de interes. 


— Da? Ce să fac? 

— Trimite-i vorbă soţului meu. E în Edenton, la casa 
reverendului McMillan - oricine ştie unde locuieşte. Spune-i 
unde mă aflu şi mai spune-i... 

A ezitat. Ce ar trebui să spună? Nu avea de unde să ştie 
cât timp va mai rămâne Anemone acolo ori unde va prefera 
să plece Bonnet. Singurul indiciu pe care îl avea era ceea 
ce auzise întâmplător din discuţia lui Bonnet cu secundul, 
cu puţin timp înainte ca el să intre în cabină. 

— Spune-le că eu cred că are o ascunzătoare pe insula 
Ocracoke. Trebuie să se întâlnească acolo cu cineva într-o 
noapte fără lună. Să-i spui asta neapărat. 

Hepzibah a aruncat o privire spre uşa cabinei, dar ea a 
rămas închisă. S-a uitat din nou la inel, dorinţa de a-l avea 
luptându-se în ea cu teama clară de Bonnet. 

— N-o să afle, a încurajat-o Brianna. lar tata o să te 
răsplătească. 

— Înseamnă că tatăl tău e bogat, nu? 

Brianna a observat privirea calculată a prostituatei şi a 
avut un moment de reţinere - ce se întâmpla dacă primea 
inelul şi apoi îi mărturisea totul lui Bonnet? Totuşi, nu luase 
mai mulţi bani decât merita; probabil că era onestă. ŞI, la 
urma urmelor, nu avea de ales. ` 

— Foarte bogat, a răspuns ea cu voce sigură. Il cheamă 
Jamie Fraser. Şi mătuşa mea e bogată. Are o plantație 
numită River Run, mai sus de Cross Creek, în Carolina de 
Nord. Întrebi de doamna Innes - Jocasta Cameron Innes. 
Da, dacă nu-l găseşti pe Ro... pe soțul meu, trimiţi vorbă 
acolo. 

— River Run, a repetat Hepzibah ascultătoare, stând cu 
ochii aţintiţi asupra inelului. 

Brianna l-a scos răsucindu-l şi l-a lăsat să cadă în palma 
prostituatei, înainte ca aceasta să se răzgândească. Femeia 
l-a strâns între degete. 

— Numele tatălui meu e Jamie Fraser, iar al soţului meu, 
Roger MacKenzie, a repetat Brianna. La casa reverendului 
McMillan. O să ţii minte? 

— Fraser şi MacKenzie, a repetat Hepzibah ezitând. Da, 
sigur. 

Se îndrepta deja spre uşă. 


— Te rog, a spus Brianna pe un ton insistent. 

Prostituata a dat din cap, dar fără să se uite spre ea, 
după care s-a furişat pe uşă, închizând-o în urma ei. 

Corabia scârţâia şi se legăna, iar Brianna a auzit şuieratul 
vântului printre copacii de pe țărm, de unde răzbăteau 
strigătele unor bărbaţi beţi. Genunchii i-au cedat şi s-a 
aşezat pe pat, fără să ia în seamă cearşafurile mizerabile. 


x 


Au plecat odată cu mareea; Brianna a auzit lanțul de 
ancoră uruind şi a simţit corabia deplasându-se, căpătând 
viaţă când velele au prins vânt. Lipită de fereastră, a privit 
masa de un verde-închis a insulei Roanoke îndepărtându- 
se. In urmă cu o sută de ani, acolo se stabiliseră primii 
colonişti englezi, dar dispăruseră fără urmă. Când se 
întorsese din Anglia cu provizii, guvernatorul de atunci al 
coloniei descoperise că toţi coloniştii plecaseră fără a lăsa 
niciun indiciu, în afară de cuvântul „Croatan”, scrijelit pe 
trunchiul unui copac. 

Ea nu lăsa în urmă nici măcar atât. Cu inima zdrobită, s-a 
uitat până când insula a părut să se scufunde în ocean. 

Vreme de câteva ore n-a venit nimeni la ea. Având 
stomacul gol, i s-a făcut greață şi a vărsat în oala de 
noapte. Nu suporta gândul de a sta pe aşternuturile 
revoltător de murdare, aşa că le-a smuls de pe pat, a pus 
doar păturile şi s-a întins. 

Ferestrele erau deschise, iar aerul proaspăt al oceanului 
i-a fluturat părul şi a îndepărtat cât de cât senzaţia de 
transpiraţie lipicioasă de pe piele, ceea ce a făcut-o să se 
simtă mai bine. Era insuportabil de conştientă de pântecul 
ei, o greutate uşor dureroasă la atingere, mică şi densă, şi 
de ceea ce probabil se petrecea în corpul ei; acel dans 
ordonat al celulelor care se divizează, un soi de violenţă 
paşnică, vieţi care se luptă în mod implacabil şi îşi împart 
inimile. 

Când se întâmplase? A încercat să se gândească la trecut 
şi să îşi amintească. Probabil în noaptea dinaintea plecării 
lui Roger la Edenton. Fusese excitat, aproape exaltat, şi 
făcuseră dragoste cu o bucurie de durată, marcată de dor, 


pentru că amândoi ştiau că a doua zi aveau să se despartă 
pentru ceva vreme. Simţindu-se iubită, adormise în braţele 
lui. 

Însă apoi, la miez de noapte, se trezise singură şi-l 
văzuse lângă fereastră, scăldat în lumina lunii în creştere. 
Nu dorise să-i tulbure contemplarea, însă el se întorsese 
când îi simţise ochii aţintiţi asupra lui. Ceva din privirea sa 
o determinase să se ridice din pat şi să se apropie de el, 
după care îi lipise capul de sâni şi-l ţinuse aşa. 

Apoi el se ridicase din nou, o aşezase pe podea şi o 
posedase din nou, fără cuvinte, cu o dorinţă aprigă. 

Cum era catolică, Briannei i se păruse extraordinar de 
erotic totul, mai ales ideea de a seduce un pastor în ajunul 
hirotonirii, furând-i-L - chiar şi pentru un moment - lui 
Dumnezeu. 

Ţinându-şi mâinile lipite de pântec, şi-a înghiţit nodul din 
gât. Aveti grijă pentru ce vă rugați. Măicuţele de la şcoala 
ei le spuneau mereu asta copiilor. 

Vântul se înteţise, făcând-o să tremure de frig, aşa că a 
tras marginea unei pături - cea mai curată posibilă - peste 
ea. Apoi, concentrându-se cu înverşunare, a început să se 
roage. 

LUAT LA ÎNTREBĂRI 


Gerald Forbes stătea în salonul de la Hanul Regelui, 
degustând un pahar de cidru tare, simțind că totul în lume 
merge bine. Avusese o întâlnire foarte fructuoasă cu 
Samuel Iredell şi amicul lui, doi dintre cei mai importanţi 
lideri rebeli din Edenton - şi o discuţie şi mai profitabilă cu 
Gilbert Butler şi William Lyons, contrabandişti locali. 

Îi plăceau la nebunie pietrele preţioase şi, pentru a 
sărbători modul elegant în care scăpase de Jamie Fraser, îşi 
cumpărase un ac de cravată, care avea la capătul lui un 
rubin frumos. L-a contemplat cu o satisfacţie mută, 
remarcând umbrele încântătoare pe care piatra prețioasă le 
arunca pe mătasea gulerului încreţit. 

Mama lui se afla în siguranţă în casa surorii ei, iar el 
urma să ia prânzul cu o doamnă din localitate, dar până 
atunci mai avea de petrecut o oră în oraş. Probabil va face 
o plimbare pentru a-şi stimula pofta de mâncare; era o zi 
frumoasă. 

Şi-a împins scaunul în spate şi a dat să se ridice, când o 
mână masivă i s-a aşezat în mijlocul pieptului şi l-a forţat să 
se aşeze la loc. 

— Ce...? a ridicat ochii în semn de indignare şi s-a 
străduit să păstreze acea expresie pe faţă, cu toate că avea 
o presimţire urâtă. 

Un bărbat înalt, brunet, stătea deasupra lui, afişând o 
expresie foarte neprietenoasă. MacKenzie, soţul femeii. 

— Cum îndrăzneşti, domnule? a zis Forbes pe un ton 
beligerant. Pretind să îţi ceri scuze! 

— Poţi pretinde orice vrei, i-a replicat MacKenzie. 

În ciuda faptului că era bronzat, avea pielea palidă şi 
părea sumbru. 

— Unde e soţia mea? 

— De unde să ştiu eu? 

Inima lui Forbes bătea repede, atât de bucurie, cât şi de 
spaimă. Şi-a ridicat bărbia şi a dat să se scoale de pe 
scaun. 

— Te rog să mă scuzi. 


S-a întrerupt când a simţit o mână pe braţul lui, iar când 
s-a întors a văzut faţa lui lan Murray, nepotul lui Fraser. 
Murray a zâmbit, iar senzaţia de satisfacţie a lui Forbes s-a 
diminuat puţin. Se spunea că băiatul trăise printre indienii 
mohawk, devenind unul dintre ei, că avea un lup feroce 
care îi vorbea şi se supunea comenzilor lui, că scosese 
inima unui om şi o mâncase în cadrul unui ritual păgân. 

Cu toate acestea, privindu-i faţa neatrăgătoare şi 
îmbrăcămintea neîngrijită, Forbes nu s-a lăsat impresionat. 

— la mâna de pe mine, domnule, a spus el cu demnitate, 
îndreptându-se pe scaun. 

— Nu cred c-o să fac asta, a zis Murray. 

L-a strâns de braţ, iar Forbes a simţit asta ca pe o 
muşcătură de cal; a căscat gura de durere, dar nu a scos 
niciun cuvânt. 

— Ce-ai făcut cu verişoara mea? l-a întrebat lan. 

— Eu? N-am nimic de-a face cu doamna MacKenzie. Dă- 
mi drumul, luate-ar naiba! 

Strânsoarea a slăbit, iar Forbes a început să respire 
greoi. MacKenzie îşi trăsese un scaun şi se aşezase cu faţa 
spre el. 

Forbes şi-a aranjat mâneca hainei, a evitat privirea lui 
MacKenzie şi a început să gândească febril. Cum aflaseră? 
Dar chiar aflaseră ceva? Probabil nu ştiau precis şi mergeau 
la cacealma. 

— M-ar întrista să aflu că doamna MacKenzie a păţit 
ceva, a spus el pe un ton politicos. Să înţeleg că n-o găsiţi? 

Preţ de câteva momente, MacKenzie l-a măsurat de jos 
până sus înainte de a răspunde, după care a scos un sunet 
de dispreţ. 

— Te-am auzit vorbind la Mecklenberg, a spus el pe un 
ton colocvial. Mare palavragiu eşti! Am auzit vorbe mari 
despre dreptate şi despre ocrotirea soțiilor şi a copiilor. 
Foarte elocvent. 

— Frumoase vorbe, a intervenit lan Murray, pentru un om 
care răpeşte o femeie neajutorată. 

lan stătea ghemuit pe podea ca un indian, dar se rotise 
puţin, să-l poată privi direct în ochi pe Forbes. Asta l-a 
deconcertat pe avocat, care a preferat să se uite în ochii lui 
MacKenzie, o confruntare ca de la bărbat la bărbat. 


— Regret nespus nefericirea dumneavoastră, domnule, a 
zis el, străduindu-se să adopte un ton îngrijorat. Aş fi 
încântat să vă ajut, în măsura în care pot, desigur. Dar nu... 

— Unde e Stephen Bonnet? 

Întrebarea l-a lovit pe Forbes ca un pumn în ficat. A 
rămas cu gura căscată o clipă, socotind că greşise 
preferând să se uite la MacKenzie; ochii lui verzi erau ca ai 
unui şarpe. 

— Cine e Stephen Bonnet? a întrebat Forbes, lingându-şi 
buzele. 

Erau uscate, însă restul corpului îi era asudat; simţea 
sudoarea adunându-se în cutele gâtului şi scurgându-se, 
umezindu-i la subsuori cămaşa din batist. 

— Să ştii că te-am auzit, a remarcat lan cu glas reţinut. 
Când ai făcut târgul cu Richard Brown. S-a întâmplat în 
depozitul tău. 

Forbes a întors capul brusc spre lan. Era atât de şocat, 
încât i-au trebuit câteva momente ca să vadă că acesta 
avea un cuţit pe care îl ţinea nepăsător pe genunchi. 

— Poftim? Ce tot vorbeşti acolo? îţi spun, domnule, te 
înşeli! 

Bâlbâindu-se, a dat să se ridice. MacKenzie a sărit în 
picioare şi l-a prins de pieptul cămăşii. 

— Nu, domnule, a spus el foarte încet, apropiindu-şi faţa 
atât de mult de a lui Forbes, încât acesta i-a simţit 
răsuflarea înfierbântată. Tu te înşeli. Şi ai greşit grav 
alegând-o pe soţia mea ca să-ţi atingi scopurile mârşave. 

A urmat un sunet de sfâşiere şi cămaşa din batist fin s-a 
rupt. MacKenzie l-a împins violent înapoi pe scaun, după 
care s-a aplecat în faţă şi l-a prins pe Forbes de legătura de 
gât într-o strânsoare care ameninţa să îl sugrume pe loc. 
Gâfâind, Forbes a deschis gura, iar în faţa ochilor i-au 
apărut puncte negre - dar asta nu a fost suficient ca să 
întunece ochii verzi, glaciali şi sclipitori ai lui MacKenzie. 

— Unde a dus-o? 

Răsuflând din greu, Forbes s-a prins strâns de braţele 
scaunului. 

— Nu ştiu nimic despre soţia dumneavoastră, a spus el 
cu glas scăzut şi veninos. Cât priveşte această eroare 
revoltătoare pe care sunteţi pe cale de a o comite... Cum 


îndrăzniţi să mă atacați? Vă voi da în judecată, vă asigur! 

— Să te atacâm? Dar de unde? a rostit Murray 
batjocoritor. Incă n-am trecut la atacuri. Deocamdată. 

S-a lăsat pe vine, atingând gânditor cuțitul de unghia 
unui deget şi privindu-l pe Forbes cu un aer meditativ, de 
parcă ar fi plănuit cum să taie felii dintr-un purcel de lapte 
aflat pe o tavă. 

Forbes a strâns din fălci şi s-a uitat urât la MacKenzie, 
care rămăsese în picioare, dominându-l. 

— Ne aflăm într-un loc public, a ţinut el să precizeze. Nu- 
mi puteţi face niciun rău fără să bage cineva de seamă. 

A privit pe lângă MacKenzie, sperând să vadă pe cineva 
intrând în salon pentru a întrerupe neplăcuta confruntare, 
însă era o dimineaţă liniştită, iar menajerele şi rândaşii îşi 
vedeau de lucru în alte părţi. 

— Crezi că ne pasă dacă ne observă cineva, a charaid? |- 
a întrebat Murray, ridicând privirea spre MacKenzie. 

— Nu prea. 

Totuşi, MacKenzie s-a aşezat, rămânând cu ochii aţintiţi 
asupra lui Forbes. 

— Dar putem aştepta niţel. 

A aruncat o privire spre ceasul de pe piedestalul de 
deasupra şemineului, al cărui pendul se mişca, însoţit de un 
tic-tac nevinovat. 

— Nu mai durează mult. 

Cu oarecare întârziere, Forbes s-a întrebat unde era 
Jamie Fraser. 

Elspeth Forbes se legăna încetişor pe veranda casei 
surorii ei, bucurându-se de răcoarea dimineții, când a fost 
anunțată că sosise un vizitator. 

— Domnule Fraser! a exclamat ea, îndreptându-se de 
spate. Ce te aduce la Edenton? Pe Gerald îl cauţi? E plecat 
la... 

— A, nu, doamnă Forbes. 

A făcut o plecăciune adâncă, iar razele de soare s-au 
reflectat în părul lui ca din bronz. 

— După dumneavoastră am venit. 


— Oh? Chiar aşa? 

Stând dreaptă pe scaun, şi-a scuturat precipitată 
firimiturile de pâine prăjită de pe o mânecă, sperând că 
boneta îi şedea dreaptă. 

— Dar, domnule, ce treabă ai avea cu o femeie în vârstă? 

Jamie i-a zâmbit - ce flăcău arătos era, atât de elegant cu 
haina cenuşie şi acea privire poznaşă în ochi - şi s-a aplecat 
să îi şoptească la ureche. 

— Am venit să vă fur, doamnă. 

— Ei, fugi de-aici! 

Râzând, femeia a fluturat mâna spre el, iar el i-a luat-o şi 
i-a sărutat degetele. 

— Nu accept un refuz, a spus convingător şi a făcut un 
semn cu mâna spre marginea verandei, unde lăsase un coş 
ce arăta promiţător, acoperit cu o pânză ecosez. Aş vrea să 
iau prânzul undeva la ţară, sub un copac. Am deja în minte 
copacul cu pricina - unul frumos şi mare - dar ce prânz e 
acela fără tovărăşie? 

— Sunt cât se poate de convinsă că ai putea găsi o 
tovărăşie mai plăcută decât a mea, flăcăule, a spus ea, 
încântată la culme. Dar unde ţi-e soţia? 

— A, m-a părăsit, a rostit el, prefăcându-se întristat. Şi 
iată-mă cu planuri pentru un picnic minunat, iar ea a plecat 
să asiste la o naştere. Şi-atunci mi-am zis: „Jamie, e păcat 
să risipeşti un asemenea ospăț”. Şi m-am gândit: cine ar 
putea să-l împartă cu mine? Şi pe cine am văzut, dacă nu 
eleganta voastră făptură? A fost răspunsul la rugăciunea 
mea; sunt sigur că nu vreţi să vă opuneţi îndrumării cereşti, 
doamnă Forbes, nu-i aşa? 

— Hm, a făcut ea, străduindu-se să nu râdă de el. Bine... 
Dacă e păcat de mâncare... 

Inainte ca ea să apuce să mai spună ceva, Jamie s-a 
aplecat şi a ridicat-o în braţe de pe scaun. Ea a scos un 
țipăt uşor de surprindere. 

— Dacă e vorba de o răpire, trebuie să vă duc în braţe de 
aici, nu? a spus el, zâmbindu-i. 

Spre jena ei, sunetul pe care l-a scos doamna Forbes nu 
putea fi calificat decât drept chicotit. Jamie nu a părut 
deranjat şi, după ce a înşfăcat coşul cu o mână, a cărat-o 
spre trăsură pe doamna Forbes de parcă ar fi fost un fulg. 

— Nu mă puteţi ține prizonier aici! Lăsaţi-mă să plec, 
altfel strig după ajutor! 

Adevărul era că îl ţinuseră pe loc mai bine de o oră, 
blocând toate încercările lui de a se ridica şi a pleca. Avea 
însă dreptate, s-a gândit Roger; circulaţia de pe stradă 
începuse să se învioreze şi a auzit - la fel de bine ca şi 
Forbes - zgomotele venind din camera alăturată, făcute de 
o menajeră care aranja mesele pentru cină. 

A aruncat o privire spre lan. Discutaseră despre o 
asemenea situaţie; dacă nu primeau veşti în decurs de o 
oră, vor trebui să-l ia pe Forbes de la han şi să-l ducă într- 
un loc mai ferit. Asta se putea dovedi o treabă riscantă; 
avocatul era speriat, dar încăpățânat cât cuprinde. Şi va 
striga după ajutor. 

Gânditor, lan a strâns din buze şi a scos cuțitul cu care se 
jucase plimbându-i lama pe stofa pantalonilor, lustruindu-i 
lama. 

— Domnul MacKenzie? 

Un băieţaş murdar şi cu faţa rotofeie apăruse lângă el pe 
neaşteptate. 

— Eu sunt, a spus Roger şi a simţit un val de recunoştinţă 
străbătându-i corpul. Ai ceva pentru mine? 

— Da, domnu’. 

Băiatul i-a întins o bucată răsucită de hârtie, a acceptat o 
monedă drept răsplată şi a dispărut, în ciuda strigătului 
scos de Forbes: „Aşteaptă, băiete!” 

Agitat, avocatul se ridicase pe jumătate de pe scaun. 
Roger a făcut o mişcare bruscă spre el, iar Forbes s-a 
aşezat la loc, fără a mai aştepta să fie împins. Prea bine, a 
gândit sumbru Roger, începuse să îşi înveţe lecţia. 

Desfăcând hârtia răsucită, s-a trezit că are în mână o 
broşă mare de forma unui buchet de flori, din argint, cu 
granate. Bijuteria era bine lucrată, dar destul de urâtă. 
Impresia pe care ea a lăsat-o asupra lui Forbes a fost însă 
demnă de luat în seamă. 

— Doar n-aţi făcut asta! Nu se poate! 

Avocatul, a cărui faţă plină pălise, a rămas cu ochii lipiţi 


de broşa din mâna lui Roger. 

— Ba se poate, dacă te referi la unchiul Jamie, a spus 
Murray. Ţine cam mult la fiica lui, pricepi? 

— Prostii! 

Avocatul a făcut o încercare nereuşită să joace tare, dar 
nu şi-a putut desprinde ochii de la broşă. 

— Fraser e gentilom. 

— Dar şi highlander, a adăugat Roger cu brutalitate în 
glas. Ca şi tatăl tău, 

Auzise diverse poveşti despre bătrânul Forbes, care 
fugise din Scoţia cu puţin înainte de a fi spânzurat. 

Forbes şi-a muşcat buza de sus. 

— Doar n-o să-i facă rău unei femei bătrâne, a spus el cu 
toată bravura de care era în stare. 

— Aşa crezi? l-a întrebat lan, care a ridicat din sprâncene 
a îndoială. Da, probabil că nu. S-ar putea să o trimită 
undeva - poate în Canada. Cred că-l cunoşti destul de bine, 
domnule Forbes. Ce părere ai? 

Avocatul bătea darabana pe braţul scaunului, respirând 
printre dinţi şi analizând ceea ce ştia despre caracterul şi 
reputaţia lui Jamie Fraser. 

— Bine, a spus el brusc. Bine, bine! 

Roger a simţit că încordarea care îl cuprinsese a cedat ca 
o frânghie întinsă şi tăiată. Rămăsese încordat astfel încă 
din seara precedentă, când Jamie venise să-l mobilizeze. 

— Unde? a întrebat el, simțind că-şi pierde suflul. Unde e 
soţia mea? 

— E în siguranţă, a răspuns Forbes cu glas răguşit. N-am 
vrut să i se facă niciun rău. 

A ridicat ochii care îi trădau spaima. 

— Pentru numele Domnului, nu i-aş face niciun rău! 

— Unde? a întrebat iar Roger, strângând broşa în pumn, 
fără să îi pese că marginile ei îi tăiau pielea. Unde e soţia 
mea? 

Avocatul s-a înmuiat ca un sac pe jumătate plin cu făină. 

— La bordul unei corăbii care se numeşte Anemone, la 
căpitanul Bonnet. 

Incapabil să-şi desprindă ochii de la broşă, şi-a înghiţit cu 
greu nodul din gât. 

— Ea - aşa am spus eu - urmează să plece spre Anglia. 


Dar e în siguranţă, te asigur! 

Şocul produs de veste l-a făcut pe Roger să strângă 
broşa şi mai puternic, până când a simţit sângele lipicios pe 
degete. A azvârlit-o pe podea, apoi şi-a şters mâna de 
pantaloni, chinuindu-se să-şi găsească cuvintele. Din cauza 
şocului, rămăsese fără voce; se simţea ca şi cum ar fi fost 
strangulat. 

Dându-şi seama de dificultatea prin care trecea Roger, 
lan s-a ridicat brusc şi a apăsat lama cuţitului peste 
beregata lui Forbes. 

— Când au plecat? 

— Păi... eu 

Avocatul a deschis şi a închis gura fără să se controleze 
şi, cu ochi cât cepele, s-a uitat deznădăjduit de la lan la 
Roger. 

Unde? a reuşit Roger să rostească acel cuvânt, în 
ciuda blocajului din gătlej, iar Forbes a tresărit auzindu-l. 

— Păi... a fost dusă la bord aici. In Edenton. Acum două... 
două zile. 

Roger a dat brusc din cap. În siguranţă, spusese Forbes. 
În ghearele lui Bonnet. Două zile în ghearele lui. Însă el 
navigase sub comanda lui Bonnet, s-a gândit încercând să 
se controleze, să-şi păstreze raţiunea. Ştia cum lucra el. 
Bonnet era traficant, nu pleca spre Anglia dacă nu avea 
corabia încărcată. Se putea - era o posibilitate - ca el să 
navigheze de-a lungul coastei pentru a încărca diverse 
mărfuri, după care să iasă în larg pentru îndelungata 
călătorie spre Anglia. 

lar dacă nu, putea fi prins din urmă, cu o navă mai 
rapidă. 

Nu era timp de pierdut; probabil că oamenii de pe docuri 
ştiau încotro se îndreptase Anemone. S-a întors şi a făcut 
un pas către uşă. Apoi s-a simţit cuprins de un val de furie, 
s-a răsucit şi i-a tras un pumn în faţă lui Forbes cu toată 
forţa. 

Avocatul a scos un țipăt ascuţit, după care şi-a dus 
ambele mâini la nas. Toate zgomotele din han şi din stradă 
au părut să amuţească; lumea a încremenit. Roger a 
inspirat scurt şi profund, şi-a masat degetele şi a dat încă o 
dată din cap. 


— Hai să mergem, i-a spus lui lan. 

— Da, imediat. 

Când a ajuns aproape de uşă, Roger şi-a dat seama că 
lan nu-l urmase. A privit îndărăt, exact la timp ca să îl vadă 
pe vărul lui prin alianţă apucându-l uşor de o ureche pe 
Forbes şi tăindu-i-o. 

SĂ DORMI CU UN RECHIN 


Stephen Bonnet era un om pe care te puteai bizui - dacă 
asta ar fi fost descrierea corectă. Nu i-a făcut avansuri 
Briannei, dar a insistat ca ea să doarmă în pat cu el. 

Bree ar fi preferat clar să doarmă în cală, deşi explorările 
ei - după ce se îndepărtaseră de uscat, i se îngăduise să 
iasă din cabină - îi dezvăluisem cala drept o gaură 
întunecată şi lipsită de confort, în care câţiva sclavi 
nefericiţi erau prinşi în lanţuri între diverse lăzi şi butoaie, 
aflaţi în primejdie de a fi striviţi de ele în cazul în care 
încărcătura s-ar fi deplasat. 

— Încotro mergem, domnişoară? Şi ce se va întâmpla 
când vom ajunge acolo? 

Josh vorbea gaelica, iar pe faţa lui atrăgătoare apăruse o 
expresie de spaimă în umbrele din cală. 

— Cred că ne îndreptăm spre insula Ocracoke, i-a 
răspuns ea în aceeaşi limbă. Mai mult de atât nu ştiu. Mai ai 
rozariul la tine? 

— Da, sigur, domnişoară. 

Şi-a atins pieptul, pe care atârna crucifixul. 

— E singurul lucru care mă ajută să nu mă apuce 
disperarea. 

— Bine. Continuă să te rogi. 

Brianna a aruncat o privire spre ceilalţi sclavi: două femei 
şi doi bărbaţi, cu corpuri zvelte şi delicate şi feţe cu aspect 
plăcut. Îi adusese lui Josh din mâncarea ei, dar nu avea ce 
să le ofere şi celorlalţi sclavi. 

— Vă dau de mâncare aici? 

— Da, domnişoară. Destul de bună, l-a asigurat el. 

— Ceilalţi - a făcut un semn discret cu capul spre ceilalţi 
sclavi - ştiu ceva? Despre locul spre care mergem? 

— Nu ştiu, domnişoară, pentru că nu pot vorbi cu ei. Sunt 
africani. Fulani, din câte îmi dau seama după înfăţişare, dar 
asta-i tot ce ştiu. 

— Am înţeles. Atunci... 

Dornică să iasă din cala întunecată şi înăbuşitoare, dar 
nevrând să-l lase pe tânărul grăjdar acolo, a ezitat. 


— Duceţi-vă, domnişoară, a spus el încet în engleză, 
văzând că ea avea îndoieli. O să fiu bine. Toţi o să fim. 

Şi-a atins rozariul şi s-a străduit să îi zâmbească, deşi 
cam nesigur. 

— Sfânta Fecioară o să ne poarte de grijă. 

Cum nu găsise vorbele potrivite pentru a-l consola, 
Brianna a dat din cap şi a urcat scara spre lumină, simțind 
cinci perechi de ochi îndreptaţi spre ea. 

Din fericire, în cursul zilei, Bonnet stătea mai tot timpul 
pe punte. Brianna l-a văzut coborând din velatură, agil ca o 
maimuţă. 

A rămas neclintită, singurele mişcări fiind cele ale părului 
bătut de vânt şi ale rochiei ce-i lovea picioarele aproape 
îngheţate. Omul era la fel de sensibil la mişcările corpului ei 
ca şi Roger - însă în felul lui. Amintea de un rechin, 
percepând şi fiind atras de curenţii stârniţi de prada lui. 

Brianna îşi petrecuse deja o noapte în patul lui, fără să 
doarmă. Bonnet o trăsese într-o doară lângă el, îi spusese 
„noapte bună, scumpo”, apoi adormise pe loc. Ori de câte 
ori ea încercase să se mişte, să se smulgă din strânsoarea 
lui, Bonnet se foise odată cu ea, ţinând-o strâns lângă el. 

S-a văzut silită să suporte o intimitate nedorită cu corpul 
lui, o apropiere care i-a retrezit amintiri pe care le alungase 
din memorie cu mare greutate - senzaţia creată de 
genunchiul lui când îi desfăcuse picioarele, jovialitatea 
brutală a atingerii lui între coapse, firele blonde de păr, 
cârlionţate, de pe picioarele şi braţele lui, mirosul de 
nespălat şi de mascul. Prezenţa batjocoritoare a lui Leroi, 
ridicându-se din când în când în cursul nopţii, apăsat cu o 
foame hotărâtă şi dementă de fesele ei. 

A trăit un moment de intensă recunoştinţă atât pentru 
faptul că era însărcinată - fiindcă acum nu mai avea nicio 
îndoială - cât şi pentru că era convinsă că nu Stephen 
Bonnet îl zămislise pe Jemmy. 

Bonnet a coborât din velatură cu un bufnet, a văzut-o şi i- 
a zâmbit. Nu i-a spus nimic, dar, în trecere, a strâns-o de 
fund cu un aer familiar, făcând-o să-şi încleşteze dinţii şi să 
se apuce strâns de balustradă. 

Ocracoke, în noaptea fără lună. S-a uitat spre cerul 
sclipitor, înţesat de nori de rândunici-de-mare şi de 


pescăruşi; asta însemna că nu se aflau departe de țărm. 
Pentru numele lui Dumnezeu, cât mai era până la noaptea 
fără lună? 

Nu le-a fost deloc greu să găsească persoane care ştiau 
de Anemone şi de căpitanul ei. Stephen Bonnet era bine 
cunoscut pe docurile din Edenton, deşi reputaţia lui varia, în 
funcţie de oamenii cu care se asocia. Cei mai mulţi îl 
considerau un căpitan cinstit, deşi un om dificil. Alţii îl 
socoteau un spărgător de blocadă, un contrabandist - lucru 
bun sau rău, depindea de orientarea politică a persoanei 
care le răspundea. Omul era capabil să livreze orice - dar la 
un preţ piperat. ` 

Pirat, au zis câțiva. Insă aceia vorbeau pe un ton reținut, 
uitându-se des peste umăr şi dorind foarte mult ca numele 
lor să rămână necunoscute. 

Anemone plecase în plină zi, cu o încărcătură consistentă 
de orez şi cincizeci de butoaie de peşte afumat. Roger a 
descoperit un bărbat care şi-a amintit că a văzut o femeie 
tânără urcând la bord împreună cu unul dintre marinarii lui 
Bonnet. 

— O muiere înaltă şi masivă, cu părul roşcat ca focul, 
lăsat liber, îi ajungea până la fund, a spus omul, plescăind 
din buze. Dar domnul Bonnet are o statură de cinste, cred 
că o poate struni. 

Doar mâna lui lan, lăsată pe braţul lui, l-a împiedicat pe 
Roger să-l lovească pe bărbat. 

Insă nu găsiseră pe nimeni care să ştie încotro se 
îndrepta Anemone. 

— Cred că spre Londra, a spus comandantul portului, 
cam cu îndoială. Dar nu direct; încă nu avea corabia 
încărcată complet. Pesemne că va naviga de-a lungul 
coastei, încărcând câte ceva ici şi colo - şi probabil că va 
pleca spre Europa din Charlestown. Cu toate astea, a 
adăugat el, frecându-şi bărbia, s-ar putea să se îndrepte 
spre New England. In zilele astea, e riscant să mergi în New 
England şi să introduci ceva în Boston, dar merită, dacă 
reuşeşti. Orezul şi peştele ar valora cât greutatea lor în aur 
acolo, dacă poţi să le duci pe mal fără să fii spulberat de 
vasele de război britanice. 


Pălind puţin, Jamie i-a mulţumit omului. Incapabil să 
spună ceva din cauza nodului din gâtlej, Roger s-a mulţumit 
să dea din cap şi l-a urmat pe socrul lui afară din biroul 
comandantului portului, ajungând în soarele care scălda 
docurile. 

— Ce facem acum? a întrebat lan, înăbuşindu-şi un 
râgâit. 

El umblase dintr-o tavernă în alta, dându-le bere 
docherilor care ar fi putut ajuta la încărcarea corăbiei 
Anemone sau care vorbiseră cu marinarii despre destinaţia 
ei. 

— M-am gândit. Lucrul cel mai bun ar fi, probabil, ca tu şi 
Roger Mac să luaţi o corabie în josul coastei, a spus Jamie, 
privind încruntat spre catargele goeletelor şi ale vaselor de 
poştă care se legănau la ancoră. Eu şi Claire o să mergem 
în susul ei, spre Boston. 

Încă incapabil să vorbească, Roger a încuviinţat din cap. 
Nu era nicidecum un plan bun, mai ales având în vedere 
problemele pe care războiul nedeclarat le crea navigaţiei, 
însă trebuiau să facă ceva. A avut senzaţia că măduva 
oaselor îl ardea; doar mişcarea o putea potoli. 

Însă închirierea unei ambarcaţiuni mici - chiar şi a unui 
mic vas de pescuit - ori accesul pe un vas poştal costau o 
avere. 

— Ei, în fine, a spus Jamie, strângând degetele în 
buzunar, unde încă avea diamantul negru. Mă duc să discut 
cu judecătorul lredell; el mă poate pune în legătură cu un 
bancher cinstit, care să-mi dea un avans pentru vânzarea 
pietrei. Dar mai întâi mergem să-i spunem lui Claire, după 
aceea hotărâm ce facem în continuare. 

Când s-au întors să plece de pe docuri, s-a auzit vocea 
cuiva care îl striga pe Roger. 

— Domnule MacKenzie! 

S-a răsucit şi i-a văzut pe doctorul reverend McCorkle, pe 
secretarul lui şi pe reverendul McMillan, cu bagaje în mâini, 
privind atent spre el. 

Au urmat prezentările - cei trei îl cunoscuseră pe Jamie 
când venise să-l ia pe Roger, dar nu şi pe lan - astfelcă a 
intervenit o mică pauză stânjenitoare. 

— Dumneavoastră... 


Roger şi-a dres glasul, adresându-se reverendului. 

— Aşadar, plecaţi, domnule? Spre Indii? 

McCorkle a confirmat cu o mişcare din cap, iar pe faţa lui 
lată şi blândă a apărut o expresie de îngrijorare. 

— Întocmai, domnule. Regret nespus că trebuie să plec şi 
că dumneata nu ai putut să... în fine. 

Atât McCorkle, cât şi reverendul McMillan încercaseră să-l 
convingă să revină la ei în ziua precedentă pentru a 
participa la ceremonia de hirotonire, însă el nu putuse. Nu- 
şi putea permite să risipească ore în şir pentru a-şi lua 
angajamentul de a nu se gândi decât la un lucru. In acele 
momente, mintea lui era concentrată asupra unui singur 
lucru, însă acela nu era Dumnezeu. În inima lui nu era loc 
decât pentru ceva - pentru Brianna. 

— Mda, fără îndoială că asta e voinţa Domnului, a spus 
McCorkle, oftând. Soţia dumitale, domnule MacKenzie? Ai 
veşti despre ea? 

Roger a clătinat din cap şi a mormăit ceva prin care le 
mulțumea pentru că îi împărtăşeau îngrijorarea şi pentru 
promisiunile lor de a se ruga pentru el şi pentru revenirea 
în siguranţă a soţiei lui. Era prea neliniştit ca să găsească 
multă mângâiere în cuvintele lor, însă s-a simţit mişcat de 
amabilitatea lor şi s-au despărţit urându-şi unii altora numai 
bine. 

Roger, Jamie şi lan au pornit în tăcere spre hanul unde o 
lăsaseră pe Claire. 

— Din curiozitate, lan, ce-ai făcut cu urechea lui Forbes? 
l-a întrebat Jamie, rupând tăcerea când au intrat pe strada 
largă pe care se afla hanul. 

— O, am pus-o la păstrare, unchiule, l-a asigurat lan, 
lovindu-se cu palma peste mica taşcă din piele de la 
centură. 

— Pentru numele Domnului, ce...? 

Roger s-a oprit brusc, apoi a continuat. 

— Ce vrei să faci cu ea? 

— O păstrez până o găsim pe verişoara mea, a răspuns 
lan, părând surprins că acel lucru nu era evident. Ne va 
ajuta. 

— Ne va ajuta? 

lan a dat afirmativ din cap, cu un aer serios. 


— Când porneşti într-o încercare grea - adică dacă eşti 
Kahnyen'kehaka - te retragi o vreme, posteşti şi te rogi 
pentru a primi îndrumare. Acum n-avem vreme de aşa 
ceva, bineînţeles. Dar deseori, când eşti într-o asemenea 
situaţie, îţi alegi un talisman - ori, ca să spun cinstit, el te 
alege... 

Roger a remarcat că lan vorbea foarte detaşat despre 
acea procedură. 

— Şi îl porţi cu tine tot timpul, ca să menţii atenţia 
spiritelor asupra dorinţei tale şi ele să îţi asigure reuşita. 

— Am înţeles. 

Jamie s-a frecat la rădăcina nasului. Ca şi Roger, părea să 
se întrebe ce vor face spiritele mohawk cu urechea lui 
Gerald Forbes. Pesemne că le-ar asigura măcar atenţia lor. 

— Urechea aia... sper c-ai dat-o prin sare. 

lan a scuturat din cap. 

— Nu, am afumat-o seara trecută la focul din bucătărie. 
Nu te îngrijora, unchiule, o să ţină. 

Roger a găsit un soi de consolare perversă în această 
discuţie. Cu rugăciunile clerului prezbiterian şi cu sprijinul 
spiritelor mohawk, probabil că aveau o şansă, însă prezenţa 
celor două rude loiale şi hotărâte alături de el era cea care 
îi întărea speranţa. Nu se vor da bătuţi până n-o vor găsi pe 
Brianna, indiferent ce eforturi ar fi trebuit să facă. 

A înghiţit în sec pentru a mia oară de când auzise vestea 
şi s-a gândit la Jemmy. Băieţelul era în siguranţă la River 
Run - dar cum să-i spună că mama lui dispăruse? Ei bine... 
nu îi va spune, asta era. O vor găsi. 

Într-o dispoziţie hotărâtă, a intrat primul pe uşa de la 
Brewster şi s-a auzit strigat. 

— Roger! 

De astă dată, era vocea lui Claire, încărcată de emoție. 
Roger s-a răsucit imediat şi a văzut-o ridicându-se de pe 
bancă. De cealaltă parte a mesei, stăteau o tânără plinuţă 
şi un băiat firav, cu părul negru cârlionţat. Manfred 
McGillivray. 

— V-am văzut acum două zile, domnule, a spus Manfred 


înclinându-şi capul în semn de scuză către Jamie. Eu... m- 
am ascuns şi-mi pare rău. Dar nu aveam cum să ştiu, decât 
după ce Epie a venit de pe Roanoke şi mi-a arătat inelul... 

Acesta era pe masă, iar rubinul caboşon arunca o lumină 
calmă şi roşiatică pe tăblia din lemn. Roger l-a ridicat şi l-a 
răsucit între degete. Abia dacă a ascultat explicaţiile - 
Manfred trăia cu o prostituată, care făcea deseori expediţii 
în porturile din apropiere de Edenton şi, după ce el văzuse 
inelul, trecuse peste sentimentul de ruşine şi venise să-l 
caute pe Jamie. Era copleşit de dovada aceea măruntă, dar 
palpabilă, că Brianna trăia. 

Roger a strâns degetele peste inel, simţindu-i căldura ca 
pe o mângâiere, dar şi-a venit în fire la vreme ca să o 
asculte pe Hepzibah povestind cu însufleţire: 

— Ocracoke, domnule. Când nu va fi lună. 

A tuşit cu modestie şi a plecat capul. 

— Domnule, doamna a spus că veţi fi recunoscător dacă 
primiţi veşti despre locul în care se află... 

— Vei fi răsplătită, şi încă bine, a asigurat-o Jamie, deşi i- 
a acordat atenţie doar în parte. Noapte fără lună, a spus el, 
întorcându-se către lan. Peste zece zile? 

lan a confirmat din cap şi faţa i-a strălucit de emoție. 

— Da, cam aşa. Nu ştia şi locul de pe insula Ocracoke? a 
întrebat-o el pe prostituată. 

Eppie a clătinat din cap. 

— Nu, domnule. Ştiu că Stephen are o casă acolo, una 
mare, ascunsă în pădure, dar nimic mai mult. 

— O vom găsi. 

Roger a rămas surprins de propria voce; nu voise să 
vorbească tare. 

În tot acest timp, Manfred a părut neliniştit. S-a aplecat în 
faţă, apoi şi-a lăsat mâna peste a lui Eppie. 

— Domnule, când o veţi găsi... să nu spuneţi nimănui, vă 
rog, că aţi aflat astea de la Eppie, da? Domnul Bonnet e un 
om primejdios şi n-aş vrea ca ea să sufere din cauza lui. 

A aruncat o privire spre tânăra femeie, care a roşit şi i-a 
zâmbit. 

— Nu, nu va scoate nicio vorbă despre ea, l-a asigurat 
Claire. 

Cât vorbiseră, îi măsurase cu atenţie pe Manfred şi pe 


Hepzibah, iar acum s-a aplecat peste masă şi a atins 
fruntea lui Manfred, pe care se vedea un soi de iritaţie. 

— Fiindcă ai adus vorba de pericol... tu, tinere, eşti o 
primejdie mult mai mare pentru ea decât Stephen Bonnet. 
l-ai spus? 

Manfred a pălit puţin şi, pentru prima oară, Roger a 
observat că tânărul arăta cu adevărat bolnav, pentru că 
avea faţa trasă şi riduri adânci. 

— Da, Frau Fraser. De la început. 

— A, e vorba de sifilis? 

Hepzibah a mimat nepăsarea, dar Roger a văzut cum i-a 
strâns mâna lui Manfred. 

— Da, mi-a zis. Dar eu i-am spus că n-are importanţă. Am 
mai avut bărbaţi bolnavi de asta şi n-am ştiut. Dacă mă- 
mbolnăvesc... ei bine, asta-i voia Domnului. 

— Ba nu, a contrazis-o Roger cu glas calm. Nu e. Dar o să 
mergeţi cu doamna Claire, tu şi Manfred, şi o să faceţi 
exact ce vă spune ea. O să vă faceţi bine şi asta e. Nu-i 
aşa? a întrebat el, brusc neliniştit, întorcându-se spre 
Claire. 

— Da, aşa e, a spus ea sec. Din fericire, am la mine nişte 
penicilină. 

Pe faţa lui Manfred a apărut o expresie de derută. 

— Bine, dar... vreţi să spuneţi, meine Frau, că puteţi să... 
să vindecaţi asta? 

— Exact asta vreau să spun, l-a asigurat Claire, şi am 
încercat să-ţi spun atunci, dar tu ai fugit. 

Manfred a rămas cu gura căscată. Apoi s-a întors spre 
Hepzibah, care se uita nedumerită la el. 

— Liebchen! Pot pleca acasă! Putem merge împreună, s- 
a corectat el imediat, văzând că ea s-a schimbat la faţă. O 
să ne căsătorim. Mergem acasă, a repetat el, pe tonul cuiva 
care are o viziune luminoasă, însă nu prea crede în 
realitatea ei. 

Eppie s-a încruntat, nesigură. 

— Sunt prostituată, Freddie, a spus ea apăsat. Şi din ce 
spui despre mama ta... 

— Eu cred mai curând că Frau Ute va fi atât de fericită 
să-l vadă pe Manfred întors, încât n-o să pună prea multe 
întrebări, a afirmat Claire, aruncându-i o privire lui Jamie. 


Fiul risipitor, înţelegi? 

— N-o să mai fii prostituată, a asigurat-o Manfred. Sunt 
armurier; o să câştig destui bani să avem o viaţă bună. 
Acum, când cred că voi trăi! 

Faţa lui trasă a fost inundată brusc de bucurie, apoi şi-a 
aruncat braţele în jurul lui Eppie şi a sărutat-o. 

— Oh, a făcut ea tulburată, dar încântată. Păi... Hm. 
Asta... peni... şi mai nu ştiu cum? 

S-a uitat întrebător la Claire. 

— Cu cât mai curând, cu atât mai bine, a spus Claire, 
ridicându-se. Veniţi cu mine. 

Roger a observat că şi faţa ei era puţin îmbujorată. Apoi 
soacra lui a pus mâna pe mâna lui Jamie, care i-a luat-o şi i- 
a strâns-o cu putere. 

— Noi plecăm să ne vedem de treabă, a spus el, uitându- 
se pe rând la lan şi la Roger. Cu puţin noroc, în seara asta 
plecăm cu corabia. 

— A! 

Eppie se ridicase deja pentru a o urma pe Claire, dar, 
auzind de plecarea celor trei, s-a întors spre Jamie, cu mâna 
la gură. 

— Vai... Mi-am amintit ceva. 

Faţa ei rotundă şi plăcută trăda concentrarea. 

— In jurul casei există cai sălbatici. Pe Ocracoke. L-am 
auzit odată pe Stephen vorbind despre ei. 

S-a uitat de la un bărbat la altul. 

— Asta v-ar ajuta cumva? 

— S-ar putea, a răspuns Roger. Îţi mulţumim - Dumnezeu 
să te binecuvânteze. 

Abia când au ajuns afară şi au pornit spre docuri, şi-a dat 
seama că încă strângea în mână inelul. 

Îți alegi un talisman - ori, să spun cinstit, el te alege pe 
tine. 

Avea degetele ceva mai groase decât ale Briannei, dar a 
forţat inelul să intre pe un deget şi a strâns mâna în jurul 
lui. 


x 


Brianna s-a trezit transpirată din somnul neliniştit, 


copleşită de sentimente materne. Coborâse pe jumătate din 
pat, ca să se ducă din instinct spre patul lui Jemmy, când a 
fost înhăţată şi strânsă convulsiv, ca şi cum ar fi fost 
muşcată de un crocodil. 

Ameţită şi alarmată, s-a tras înapoi. Sunete de paşi 
răzbăteau dinspre punte şi, cu întârziere, şi-a dat seama că 
zgomotele de alarmă care o deşteptaseră nu erau scoase 
de Jemmy, ci de bărbatul aflat în întuneric, alături de ea. 

— Nu pleca, a şoptit el, înfigându-şi degetele în carnea 
moale a încheieturii 

Nereuşind să se elibereze, a întins cealaltă mână ca să-l 
îndepărteze. l-a atins părul ud, pielea înfierbântată şi a 
simţit un firicel de umezeală, rece şi surprinzător, pe 
degete. 

— Ce s-a întâmplat? a întrebat ea în şoaptă şi, instinctiv, 
s-a aplecat spre el. 

A întins mâna din nou, i-a atins capul şi i-a netezit părul - 
lucruri pe care, când se trezise, dorise să le facă. Simţea că 
mâna i se sprijină de el şi s-a gândit să se oprească, dar nu 
a făcut-o. Parcă alinarea maternă, odată începută, nu poate 
fi anulată, la fel cum laptele ce ţâşneşte din sâni, la auzul 
ţipetelor sugarului, nu poate fi întors la sursă. 

— Ai păţit ceva? 

A vorbit cu glas scăzut şi impersonal, atât cât îngăduiau 
acele cuvinte. A ridicat mâna, iar el s-a mişcat, răsucindu- 
se spre ea, apăsându-şi capul de coapsa ei. 

— Nu pleca, a repetat, ţinându-şi răsuflarea în ceea ce 
putea fi un suspin. 

Glasul îi suna slab şi răguşit, dar nu aşa cum i-l mai 
auzise Brianna. 

— Sunt aici. 

Şi-a simţit amorţind încheietura prinsă în strânsoare. A 
pus mâna liberă pe umărul lui, sperând că el i-o va elibera 
pe cealaltă, dacă îi arăta că rămâne. 

El a slăbit strânsoarea, însă doar pentru a întinde mâna 
ca s-o cuprindă de talie, trăgând-o înapoi în pat. Ea a cedat, 
pentru că nu avea de ales şi a rămas întinsă şi tăcută, 
simţindu-i răsuflarea aspră şi caldă pe ceafă. 

Într-un târziu, el a eliberat-o şi, cu un oftat, s-a întors pe 
spate, permițându-i Briannei să se mişte. Cu precauţie, s-a 


răsucit şi ea pe spate, străduindu-se să lase câţiva 
centimetri între ei. Lumina lunii pătrundea prin ferestre ca 
un val argintiu. Brianna i-a văzut conturul feţei, surprinzând 
sclipirea luminii pe frunte şi obraz când el a întors capul. 

— Ai visat urât? a îndrăznit să întrebe. 

Intenţionase ca glasul să-i sune sarcastic, dar inima încă 
îi bătea tare după spaima de la trezire, iar vorbele au ieşit 
nesigure. 

— Da, da, a răspuns el, suspinând şi tremurând. Acelaşi 
vis. Mă bântuie mereu, înţelegi? Ai crede c-o să-mi dau 
seama despre ce e vorba şi-o să mă trezesc, dar asta nu se 
întâmplă niciodată. Abia după ce apa îmi ajunge deasupra 
capului. 

Şi-a trecut o mână pe sub nas, smiorcăit ca un copil. 

— Am înţeles. 

N-a vrut să-i ceară amănunte, fiindcă nu dorea să 
încurajeze nici un alt sentiment de intimitate. Ceea ce voia 
ea nu prea mai avea legătură cu alte lucruri. 

— Încă din copilărie, visam că mă înec, a continuat el, iar 
vocea, de obicei foarte sigură, a început să-i tremure. Apa 
mării vine spre mine şi nu mă pot mişca - nicidecum. 
Mareea e în creştere şi ştiu că mă va ucide, dar nu mă pot 
mişca. 

A strâns convulsiv între degete cearşaful, trăgându-l de 
pe Brianna. 

— E o apă cenuşie, plină de mâl, şi în ea sunt nişte 
creaturi oarbe care înoată. Aşteaptă ca marea să termine 
cu mine, înţelegi? Pentru ca apoi să-şi vadă de treburile lor. 

Brianna i-a simţit groaza din glas, sfâşiată între dorinţa 
de a se îndepărta de el şi pornirea înnăscută de a oferi 
alinare. 

— A fost doar un vis, a zis ea în cele din urmă, privind 
spre scândurile punţii, aflată la cel mult un metru deasupra 
capului. 

Măcar dacă situaţia ei ar fi fost un vís! 

— A, nu, a spus el şi glasul lui a scăzut, devenind doar o 
şoaptă slabă în întuneric. Nu. E chiar marea. Mă cheamă, 
înţelegi? 

Pe neaşteptate, el s-a răsucit, a cuprins-o în braţe şi a 
lipit-o strâns de el. Brianna a scos un icnet şi a încremenit, 


iar el a reacţionat ca un rechin, a strâns-o şi mai tare. 

Spre groaza ei, a simţit că Leroi se întăreşte şi s-a silit să 
rămână nemişcată. Panica şi dorinţa de a scăpa din vis 
puteau prea lesne să-l împingă să uite de aversiunea de a 
face sex cu gravide, iar acela era ultimul, dar chiar ultimul 
lucru... 

— Sst, a spus ea cu glas ferm şi l-a prins de cap, silindu-l 
să stea cu faţa lipită de umărul ei, bătându-l uşor cu palma 
şi mângâindu-l pe spate. Sst! Va fi bine. A fost doar un vis. 
N-o să îngădui să-ţi facă vreun rău - n-o să las pe nimeni 
să-ţi facă vreun rău. Gata, linişteşte-te. 

Stând cu ochii închişi, a continuat să-l bată uşor pe spate, 
încercând în acelaşi timp să-şi imagineze că îl ţinea în braţe 
pe Jemmy după un asemenea coşmar, în tăcerea casei lor, 
cu focul scăzut în vatră, că vedea corpul lui Jem 
destinzându-se şi simţea mirosul dulce de copil mic. 

— N-o să te las să te îneci, a şoptit ea. Îţi promit. N-o să 
te las să te îneci. 

A repetat-o de câteva ori şi, treptat, respiraţia lui s-a 
liniştit, iar strânsoarea în care o ţinea a slăbit când Bonnet 
s-a lăsat doborât de somn. Cu toate acestea, Brianna a 
continuat să repete şoaptele moi, hipnotice, cuvintele ei 
pierzându-se în sunetele scoase de apa care trecea pe 
lângă corpul corăbiei. Dar nu-i vorbea bărbatului de lângă 
ea, ci copilului care dormea în pântecul ei. 

— N-o să îngădui să-ţi facă cineva vreun rău. Nimic nu-ţi 
va face rău. Îţi promit. 


= 106 
ÎNTÂLNIREA 


Roger s-a oprit un moment pentru a-şi şterge sudoarea 
care îi intrase în ochi. Işi legase o batistă împăturită în jurul 
capului, însă umiditatea din pădurea deasă era atât de 
ridicată, încât sudoarea se forma şi în găvanele ochilor, 
dându-i usturimi şi înceţoşându-i privirea. 

În crâşma din Edenton, ideea că Bonnet era - ori putea fi 
- pe insula Ocracoke păruse a fi ameţitor de convingătoare; 
căutarea se limita la un banc minuscul de nisip, faţă de 
milioane de alte locuri în care s-ar fi putut afla piratul. Cât 
de greu putea fi? Ajunşi pe insula nenorocită, perspectiva 
se schimbase. Insula era îngustă, dar lungă de câţiva 
kilometri, cu porţiuni întinse de tufişuri înalte, iar linia de 
coastă era presărată cu bancuri ascunse şi curenţi 
primejdioşi. 

Comandantul vasului pescăresc pe care îl închiriaseră i-a 
dus acolo destul de repede; apoi şi-au petrecut două zile 
navigând de-a lungul insulei, căutând puncte posibile de 
acostare, probabil ascunzători ale piraţilor, şi turme de cai 
sălbatici. Insă nu au găsit nimic din toate acestea. 

După ce petrecuse mult timp vărsând peste copastie - 
Claire nu îşi adusese acele de acupunctură, deoarece nu se 
gândise că va avea nevoie de aşa ceva - Jamie a insistat să 
fie lăsat pe țărm. A spus că va merge de-a lungul insulei, 
fiind cu ochii în patru ca să descopere orice lucru nefiresc. ÎI 
puteau recupera la apusul soarelui. 

— Şi ce faci dacă dai nas în nas cu Stephen Bonnet, fără 
niciun ajutor? l-a întrebat Claire, când el a refuzat să-i 
îngăduie să-l însoţească. 

— Prefer să fiu străpuns de o armă decât să vărs până 
mor, a fost răspunsul elegant al lui Jamie. Pe de altă parte, 
vreau să rămâi pe vas şi să te asiguri că ticălosul ăsta... mă 
refer la comandant... nu pleacă de aici fără noi, înţelegi, 
englezoaico? 

Drept urmare, l-au dus cu o barcă pe țărm şi l-au urmărit 
cum s-a îndepărtat, puţin nesigur pe picioare, pătrunzând în 
desişuri de pini şi de palmieri-pitici. 


După încă o zi plină de frustrări, petrecută navigând în 
susul şi în josul coastei, fără să vadă altceva decât vreo 
colibă dărăpănată de pescari, Roger şi lan au început să 
înţeleagă înţelepciunea modului de abordare pe care îl 
alesese Jamie. 

— Vezi casele acelea? a întrebat lan, arătând spre un 
pâlc de colibe de pe țărm. 

— Dacă vrei să le numeşti aşa, da. 

Roger şi-a dus mâna streaşină la ochi să le vadă mai 
bine, însă colibele păreau părăsite. 

Lăsând-o pe Claire, care i-a fulgerat cu privirea, au vâslit 
până pe țărm ca să se intereseze - dar fără niciun folos. 
Singurii locuitori ai acelor aşezări minuscule erau câteva 
femei şi copiii lor, care, auzind numele lui Bonnet, s-au 
refugiat în colibe ca nişte scoici care se îngroapă în nisip. 

Cu toate acestea, simțind ceva solid sub tălpi, nu au vrut 
nicidecum să-şi recunoască înfrângerea şi să se întoarcă pe 
vasul de pescuit. 

— Hai să aruncăm o privire, a propus lan, uitându-se 
gânditor spre pădurea scăldată de razele de soare. Mergem 
în cruciş, bine? a spus el şi a trasat câteva X-uri pe nisip 
drept ilustrare. Aşa parcurgem mai mult teren şi ne 
întretăiem drumurile destul de des. Cel care ajunge primul 
pe mal îl va aştepta pe celălalt de fiecare dată. 

Roger a dat din cap aprobator şi, după ce au fluturat din 
mâini în semn de salut către vasul de pescuit şi către 
silueta mică şi indignată de la prova, au pornit spre 
interiorul insulei. 

Încă era arşiţă sub pinii neclintiţi, iar înaintarea le era 
stânjenită de tot soiul de tufişuri joase, plante târâtoare, 
porţiuni cu pinteni-de-nisip** şi alte plante ghimpoase. 
Deplasarea s-a dovedit ceva mai uşoară în apropierea 
țărmului, unde pădurea se rărea şi făcea loc unor porţiuni 
de ovăz-de-mare şi multor crabi mici, care fugeau care 
încotro ori sfârşeau striviţi sub tălpile lui. 

Cu toate acestea, Roger se simţea uşurat că se mişcă, 
fiindcă, într-un fel sau altul, făcea ceva, se apropia de Bree 
- deşi recunoştea în sinea lui că nu ştia prea sigur ce 


53 Cenchrus, plantă erbacee a cărei înflorescenţă este spinoasă (n. tr.). 


căutau. Oare ea se afla acolo? Bonnet ajunsese deja pe 
insulă? Ori va sosi peste o zi sau două, într-o noapte fără 
lună, aşa cum spusese Hepzibah? 

În ciuda îngrijorării, a căldurii şi a milioanelor de 
musculiţe şi de țânțari - care, în mare parte, nu înţepau, 
dar ţineau să îi pătrundă în urechi, ochi, nas şi gură - a 
zâmbit când şi-a adus aminte de Manfred. Se rugase pentru 
băiat încă de la dispariţia lui de la Ridge, se rugase să 
revină în sânul familiei. Sigur, o legătură cu o fostă 
prostituată nu era chiar răspunsul la care sperase Ute 
McGillivray, însă Roger descoperise că Dumnezeu îşi avea 
căile Sale. 

Doamne, fă să fie în siguranță! Nu îi păsa cum i se va 
răspunde la rugăciune, numai să se îndeplinească. Adu-mi- 
o înapoi, te implor! 

Trecuse bine de mijlocul după-amiezii, iar hainele i se 
lipiseră de piele din cauza sudorii, când a ajuns la una 
dintre zecile de insulițe create de maree, care sfredeleau 
insula precum găurile din şvaiţer. Era prea lată ca să sară 
peste ea, prin urmare, a coborât malul nisipos şi a ajuns în 
apă. Era mai adâncă decât crezuse - la mijlocul canalului, 
apa i-a ajuns până la gât şi a trebuit să înoate puţin până să 
găsească fundul ferm de cealaltă parte. 

Apa l-a tras către ocean; începuse refluxul. Probabil că 
braţul de mare va fi mult mai puţin adânc la reflux, dar s-a 
gândit că o barcă putea merge în susul lui în timpul fluxului. 

Acel lucru era promiţător. Încurajat, a ieşit târâş pe malul 
celălalt şi a început să meargă de-a lungul canalului spre 
uscat. După câteva minute, a auzit un sunet venind de 
departe. S-a oprit şi a ascultat. 

Cai. Putea jura că era nechezat de cai, deşi răzbătea de 
foarte departe, astfel că nu putea fi sigur. A descris un cerc, 
încercând să-l localizeze, dar sunetul nu s-a mai auzit. Insă 
părea a fi un semn şi a pornit la drum cu vigoare reînnoită, 
speriind o familie de ratoni care îşi spălau prăzile în apa 
canalului. 

Curând braţul de mare a început să se îngusteze, iar 
nivelul apei era de cel mult treizeci de centimetri - apoi a 
devenit şi mai mic, de doar câţiva centimetri, o apă 
limpede prin care se vedea nisipul întunecat. N-a vrut să 


renunţe, aşa că şi-a croit drum până sub coronamentul 
scund al pinilor şi al stejarilor pitici şi răsuciţi. Apoi s-a oprit 
brusc şi a simţit un fior care a coborât dinspre scalp spre 
tălpi. 

Erau patru. Coloane din piatră nefasonată, palide în 
umbra copacilor. Una se afla chiar în canal, înclinată ca un 
beţiv din cauza acţiunii apei. O alta, pe mal, avea nişte 
scrijelituri, simboluri abstracte pe care nu le-a recunoscut. 
A rămas ca îngheţat, ca şi cum coloanele ar fi fost vietăţi 
care l-ar fi putut vedea dacă se mişca. 

Părea să domnească o linişte nefirească; până şi 
insectele renunţaseră pe moment să-l sâcâie. Nu a avut 
nicio îndoială că aici era cercul pe care acel Donner i-l 
descrisese Briannei. Aici cei cinci oameni rostiseră o 
incantaţie, păşiseră şi reveniseră, trecând prin stânga 
coloanei cu inscripţii. Şi tot aici murise cel puţin unul dintre 
ei. In ciuda arşiţei apăsătoare, s-a simţit străbătut de un 
tremur puternic. 

Intr-un târziu, s-a mişcat foarte atent, retrăgându-se, ca 
şi cum n-ar fi vrut să deştepte coloanele, dar nu s-a întors 
cu spatele decât când a ajuns la distanţă de ele - atât de 
departe, încât le-a pierdut din ochi, îngropate în vegetaţia 
înaltă şi deasă. S-a întors şi a pornit spre ocean, repede, 
apoi şi mai repede, până când a simţit o arsură în gât şi 
senzaţia că nişte ochi invizibili îi sfredeleau spinarea. 


x 


Stăteam în umbra teugei, sorbind bere rece şi privind 
ţărmul. Aştia sunt bărbaţii, mi-am spus, uitându-mă 
încruntată spre întinderea de nisip. Se aruncă în aventuri cu 
capul înainte, lăsând femeile să se ocupe de căminul lor. Cu 
toate astea, nu eram chiar atât de sigură că aş fi vrut să 
merg eu însămi de-a lungul acelei insule nenorocite. Avea 
reputaţia că piratul Barbă- 

Neagră şi complicii lui o folosiseră ca ascunzătoare, iar 
motivele erau cât se poate de clare. Rareori văzusem un loc 
mai puţin ospitalier. 

In acest ţinut plin de secrete şi împădurit, şansa de a 
descoperi ceva scotocind ici şi colo era redusă. Totuşi, 


gândul că eu stau pe o corabie, în vreme ce Brianna trebuia 
să-l înfrunte pe Stephen Bonnet, mă făcea să fierb de 
nelinişte şi de dorinţa de a întreprinde ceva. 

Insă nu puteam face nimic, astfel că după-amiaza s-a 
scurs cu mare încetineală. Am cercetat concentrată ţărmul; 
când şi când, i-am văzut pe Roger şi pe lan apărând din 
desişuri. Se sfătuiau scurtă vreme, după care dispăreau din 
nou în ele. Uneori am privit şi spre nord, dar n-am văzut nici 
urmă de Jamie. 

Căpitanul Roarke, care era cu adevărat un fiu de căţea 
sifilitică, aşa cum recunoştea chiar el cu un aer vesel, a stat 
cu mine o vreme şi a acceptat o sticlă de bere. M-am 
felicitat pentru inspiraţia de a fi adus cu mine câteva zeci, 
dintre care pusesem câteva în apă, într-un sac, dincolo de 
copastie, ca să rămână reci; berea reuşea să-mi potolească 
nerăbdarea, deşi simţeam un nod în stomac din cauza 
îngrijorării. 

— Niciunul dintre bărbaţii dumneavoastră nu are ceea ce 
se cheamă stofă de marinar, adevărat? a remarcat 
căpitanul Roarke după o tăcere în care a stat pe gânduri. 

— A, domnul MacKenzie şi-a petrecut ceva timp pe vase 
de pescuit în Scoţia, am răspuns lăsând să cadă o sticlă 
goală în sac. Dar n-aş zice că e un marinar adevărat, 
nicidecum. 

— Aha. 

A mai luat o gură sănătoasă. 

— Asta e, am zis eu într-un târziu. De ce? 

A luat sticla de la gură şi a râgâit puternic. 

— Păi, cred că l-am auzit pe unul dintre tineri spunând că 
o să aibă loc o întâlnire, în noaptea fără lună. 

— Da, am confirmat cu oarecare reţinere. 

li spusesem căpitanului cât de puţin posibil, pentru că nu 
ştiam dacă nu cumva avea vreo legătură cu Bonnet. 

— Noaptea fără lună e mâine, adevărat? 

— Da, m-a aprobat el. Dar eu mă refeream la altceva - 
când cineva spune vreme fără lună, are în gând întunericul 
nopţii, nu? 

S-a uitat spre sticla goală, apoi a ridicat-o şi a suflat în 
gâtul ei, scoțând un sunet gros. 

Am priceput aluzia şi i-am dat alta plină. 


— Vă mulţumesc din inimă, doamnă, a spus el, fericit. 
Vedeţi, mareea se schimbă pe la ora unsprezece şi 
jumătate la data asta din lună - şi acum se retrage, a 
adăugat el cu emfază. 

M-am uitat nedumerită la el. 

— Aşa, doamnă, dacă vă uitaţi mai bine, acum refluxul e 
pe la jumătate - a arătat cu un deget spre sud - însă apae 
destul de adâncă aproape de țărm. Dar la noapte nu va mai 
fi aşa. 

— Da? 

Încă nu pricepeam, dar el s-a arătat răbdător. 

— Păi, la reflux e mai uşor să vezi pragurile de nisip şi 
braţele de mare, bineînţeles - şi dacă ai veni cu un vas cu 
pescaj redus, acela ar fi momentul preferat ca să ajungi la 
țărm. Dar, dacă întâlnirea ar fi cu un vas mai mare, care 
are pescajul de peste un metru şi ceva, atunci... 

A luat o înghiţitură de bere şi a arătat cu fundul sticlei 
către un loc aflat nu departe, în josul țărmului. 

— Acolo apa e adâncă, doamnă - vedeţi culoarea ei? 
Dacă ar veni un vas ceva mai mare, acela ar fi locul cel mai 
sigur pentru ancorare, când e reflux. 

Am privit spre locul arătat de el. Apa era clar mai 
întunecată acolo, de un cenuşiu-albăstrui mai profund 
decât al valurilor din jur. 

— Puteai să ne spui asta mai devreme, am zis cu o 
uşoară notă de reproş. 

— Puteam, doamnă, m-a aprobat el pe un ton amical, 
doar că n-am ştiut că doriţi să ştiţi asta. 

Apoi s-a ridicat şi s-a dus spre pupa cu sticla goală în 
mână, suflând în gâtul ei şi scoțând sunete care aminteau 
de o sirenă de ceaţă. 

Când soarele a coborât în mare, Roger şi lan au apărut 
pe țărm, iar un matelot pe nume Moses s-a dus cu o barcă 
până la ei pentru a-i aduce la bord. Apoi am ridicat pânzele 
şi ne-am îndreptat încet în susul coastei insulei până l-am 
găsit pe Jamie, care ne-a făcut semne cu mâna de pe o 
limbă minusculă de nisip. 

Ancoraţi în larg peste noapte, am schimbat păreri despre 
cele descoperite sau mai curând nedescoperite. Toţi 
bărbaţii erau epuizați din cauza arşiţei şi a căutărilor şi, în 


ciuda oboselii, nu aveau poftă de mâncare. Roger părea 
secătuit de puteri, era palid şi tras la faţă şi nu a vorbit 
aproape deloc. 

Pe cer a apărut ultima strălucire de lumină a lunii care 
dispărea. Discutând foarte puţin, bărbaţii şi-au scos păturile 
şi s-au întins pe punte, adormind după câteva minute. 

Cu toate că băusem multă bere, am rămas trează. Cu o 
pătură înfăşurată în jurul umerilor, ca să mă feresc de 
vântul răcoros al nopţii, şi privind insula întunecată şi 
misterioasă, m-am aşezat lângă Jamie. Locul de ancorare 
pe care mi-l arătase căpitanul Roarke nu era vizibil pe 
întuneric. M-am întrebat dacă ne vom da seama în noaptea 
următoare dacă va sosi o corabie. 


x 


De fapt, a venit în noaptea aceea. M-am trezit foarte 
devreme a doua zi dimineață, după ce visasem cadavre. Cu 
inima bubuindu-mi în piept, m-am ridicat şi i-am văzut pe 
Roarke şi pe Moses lângă balustradă, după care am simţit 
în aer un miros pestilenţial. Era o duhoare care nu se poate 
uita, iar când m-am ridicat în picioare şi m-am dus la 
balustradă să mă uit, n-am rămas defel surprinsă să-l aud 
pe Roarke murmurând: „Corabie pentru transport de 
sclavi”. Apoi a făcut semn din cap spre sud. 

Corabia, ale cărei catarge se profilau negre pe fundalul 
cerului care pălea, era ancorată cam la un kilometru 
depărtare. Nu era uriaşă, dar părea oricum prea mare 
pentru a-şi croi drum pe canalele mici ale insulei. M-am 
uitat îndelung, alături de Jamie, de Roger şi de lan, care se 
treziseră - însă nu a fost coborâtă nicio barcă la apă. 

— Ce credeţi că face acolo? a întrebat lan. 

A vorbit cu glas scăzut; vasul pentru sclavi ne dăduse 
tuturor o stare de agitaţie. 

Roarke a clătinat din cap, semn că nici lui nu-i plăcea 
situaţia. 

— Al naibii să fiu dacă ştiu, a spus el. Nu mă aşteptam să 
văd o asemenea corabie în locurile astea. Nicidecum. 

Jamie şi-a trecut o mână peste bărbia nerasă. Nu se 
bărbierise de câteva zile, avea ochii înfundaţi în orbite şi 


pielea palidă, pe sub miriştea de pe faţă. Vărsase peste 
copastie la câteva minute după ce se trezise, deşi marea 
era destul de liniştită, iar acum arăta mai jalnic decât 
Roarke. 

— Ne poţi duce până lângă ea, domnule Roarke? a 
întrebat Jamie, rămas cu ochii la corabie. 

Roger s-a uitat brusc la el. 

— Crezi că Brianna e la bord? 

— Dacă e, vom afla. Dacă nu e, poate aflăm ce întâlnire 
are loc aici. 

Era deja lumină deplină când am ajuns lângă vas. Am 
văzut câţiva marinari pe punte, care s-au uitat curioşi la 
noi. 

Roarke a strigat un salut şi a cerut permisiunea de a urca 
la bord. Nu a primit răspuns imediat, dar peste câteva 
minute a apărut un bărbat cu un aer autoritar şi cu o mutră 
care îi trăda iritarea. 

— Ce vreţi? a răcnit el. 

— Vreau să urc la bord, a răcnit Roarke pe acelaşi ton. 

— Nu. Plecaţi! 

— Căutăm o femeie tânără! a strigat Roger. Am vrea să-ţi 
punem câteva întrebări! 

— Orice femeie tânără de pe corabia asta e a mea, a 
rostit apăsat căpitanul - dacă asta era. 

— Scuteşte-ne, am spus eu. 

S-a întors şi a făcut un gest către marinari, care s-au 
împrăştiat imediat, apărând apoi înarmaţi cu muschete. 

Roger şi-a dus mâinile pâlnie la gură. 

— BRIANNA! a răcnit el. BRIANNAAA! 

Un om a ridicat arma şi a tras, iar bila a trecut şuierând 
pe deasupra capetelor noastre, găurind vela. 

— Hei! a urlat Roarke înfuriat. Ce v-a apucat? 

Răspunsul a fost o salvă de foc, urmat de deschiderea 
capacelor de hublou aflate cel mai aproape de noi şi de 
apariţia bruscă a ţevilor lungi şi negre ale câtorva tunuri, 
însoţită de un val de miros puturos, foarte intens. 

— Cerule mare! a exclamat uimit Roarke. Ei bine, dacă 
aşa ne primiţi, să vă bată Dumnezeu! a strigat el, ridicând 
un pumn în aer. Să vă ia dracu’, asta vă zic! 

Mai puţin interesat de retorică, Moses redirecţionase vela 


şi se afla deja la cârmă; am alunecat pe lângă vasul pentru 
transportul de sclavi şi am ajuns în ape liniştite după câteva 
momente. 

— Ei bine, se întâmplă ceva, am remarcat eu, întorcându- 
mi privirea spre corabie. Indiferent dacă are legătură sau 
nu cu Bonnet. 

Cu degetele albite, Roger strângea balustrada vasului. 

— Aşa e, a spus Jamie. 

Şi-a trecut dosul palmei peste gură şi a făcut o grimasă. 

— Domnule Roarke, se poate să rămânem departe de 
raza de acţiune a tunurilor, dar să vedem corabia? 

Un nou val de miros de gunoaie, descompunere şi 
deznădejde a ajuns la noi, iar faţa lui a căpătat culoarea 
grăsimii râncede. 

— Şi poate ajungi undeva unde vântul să nu mai aducă 
mirosul ăsta? 

Am fost siliţi să ieşim mult în larg şi să ne deplasăm de 
colo până colo ca să fie îndeplinite aceste condiţii, însă, în 
cele din urmă, ne-am întors şi am ancorat la o distanţă 
sigură, într-un loc din care abia puteam zări corabia. Am 
rămas acolo tot restul zilei, făcând cu rândul ca să 
supraveghem ciudatul vas, cu ajutorul ocheanului pe care îl 
avea Roarke. 

Cu toate astea, nu s-a întâmplat nimic; nu au apărut 
bărci nici de pe corabie, nici dinspre țărm. Şi, în timp ce 
stăteam în tăcere pe punte, urmărind stelele apărând pe 
cerul fără lună, corabia a fost înghițită de întuneric. 

Au ancorat cu mult înainte de apariția zorilor, iar o barcă 
mică i-a dus la țărm. 

— Unde ne aflăm? a întrebat ea cu glas răguşit, de la 
atâta tăcere. 

Bonnet o trezise când încă era întuneric. Pe drum, se 
opriseră de trei ori, în golfuleţe fără nume, unde oameni 
misterioşi ieşiseră din tufişuri, rostogolind butoaie sau 
cărând baloturi, însă ea nu coborâse la niciuna dintre acele 
opriri. Aceasta era o insulă lungă, joasă, împânzită de o 
pădure cu copaci mici şi tufişuri, deasupra căreia plutea o 
negură subţire. Părea bântuită în noaptea cu luna care se 
stingea. 

— Pe Okracoke, i-a răspuns el, aplecându-se în faţă ca să 
vadă ceva prin negură. Ceva mai departe spre babord, 
Denys. 

Marinarul aflat la vâsle s-a aplecat mult peste copastie, 
iar botul bărcii s-a răsucit puţin, apropiindu-se de mal. 

Era frig pe apă; Brianna s-a arătat recunoscătoare pentru 
mantia pe care el i-o înfăşurase în jurul umerilor înainte de 
a o duce în barcă. Chiar şi aşa, răcoarea nopţii şi marea 
deschisă aveau puţin de-a face cu fiorii slabi, dar constanti, 
care îi făceau mâinile să tremure şi îi amorţiseră picioarele. 

Murmure slabe între pirați, alte îndrumări. Bonnet a sărit 
în apa nămoloasă, adâncă până la brâu, şi s-a îndepărtat 
spre umbre, dând deoparte tufişurile dese, astfel că apa din 
braţul de mare ascuns a apărut brusc, un luciu întunecat şi 
neted în faţa lor. Barca a trecut pe sub copacii pletoşi, apoi 
s-a oprit, astfel că Bonnet, şiroind de apă şi azvârlind stropi, 
a putut să sară peste copastia ei. 

În apropierea lor a răsunat un strigăt sfâşietor, atât de 
aproape încât Brianna a tresărit, iar inima i-a bătut mai 
tare, după care şi-a dat seama că era doar o pasăre aflată 
undeva în mlaştina din jur. În rest, în afara plescăitului 
ritmic produs de vâsle, noaptea era tăcută. 

Îi puseseră în barcă şi pe Josh şi pe bărbaţii Fulani; Josh 
se afla la picioarele ei, o siluetă întunecată, ghemuită. 


Desfăcându-şi un fald al mantiei, Brianna a aşezat-o peste 
el şi şi-a lăsat mâna pe umărul lui, dorind să-l încurajeze 
atât cât se putea. A simţit îndată mâna lui ridicându-se şi 
strângând-o vag pe a ei şi, astfel legaţi, au navigat încet 
prin întuneric, pe sub crengile din care picurau stropi de 
apă. 

Cerul deja se luminase când barca a ajuns la un mic 
debarcader, iar fuioare de nori rozalii se întindeau la 
orizont. Bonnet a sărit din barcă şi a întins mâna ca s-o 
ajute să coboare. Cu părere de rău, Brianna i-a dat drumul 
lui Josh şi s-a ridicat. 

A zărit o casă pe jumătate ascunsă între copaci. 
Acoperită cu şindrilă cenuşie, părea să se cufunde în 
negură, ca şi cum nu ar fi fost reală şi ar fi putut dispărea 
dintr-o clipă în alta. 

Cu toate acestea, duhoarea adusă de vânt era cât se 
putea de reală. Nu mai simţise vreodată acel miros, însă 
auzise descrierea precisă făcută de mama ei şi l-a 
recunoscut imediat - duhoarea de corabie pentru 
transportul de sclavi, ancorată în larg. Şi Josh l-a 
recunoscut; Brianna i-a auzit icnetul, iar apoi un murmur - 
rostea grăbită o rugăciune către Fecioară. 

— Du-i pe ăştia la baracă, i-a spus Bonnet marinarului, 
împingându-l pe Josh în direcţia lui şi făcându-le semn celor 
doi Fulani. După aceea te întorci pe corabie. Spune-i 
domnului Orden că o să plecăm spre Anglia peste patru 
zile; să se ocupe de aprovizionare. Să vii după mine 
sâmbătă, cu o oră înainte de flux. 

— Josh! a strigat Brianna după el, iar acesta a privit peste 
umăr, cu ochi mari de spaimă, însă marinarul l-a tras după 
el, iar Bonnet a târât-o pe ea în cealaltă direcţie, pe cărarea 
care ducea spre casă. 

— Stai! Unde-l duce? Ce ai de gând cu el? 

Şi-a înfipt picioarele în noroi şi s-a prins cu mâinile de o 
mangrovă, refuzând să se mişte. 

— ÎI vând, ce altceva să fac cu el? a spus Bonnet cu 
nepăsare, după cum s-a arătat la fel de nepăsător faţă de 
refuzul ei de a se urni din loc. Ştii că pot să te silesc şi mai 
ştii că n-o să-ţi placă dacă fac asta. 

A întins mâna, a băgat mâna pe sub mantie şi a strâns-o 


cu putere de un sfârc, drept ilustrare. 

Clocotind de furie, ea a tras mantia la loc şi a adunat-o în 
jurul corpului, ca şi cum asta ar fi alungat durerea. El se 
întorsese deja şi pornise pe cărare, convins că ea îl va 
urma. Spre ruşinea ei supremă, a făcut exact asta. 


x 


Uşa le-a fost deschisă de un negru, aproape la fel de înalt 
ca Bonnet şi cu pieptul şi umerii chiar mai laţi decât ai lui. O 
cicatrice verticală şi groasă printre ochi mergea de la linia 
părului până aproape de rădăcina nasului, însă avea 
aspectul curat al unui însemn tribal, nu al unui accident. 

— Emmanuel, prietene! l-a salutat Bonnet pe bărbat pe 
un ton binedispus, după care a împins-o pe Brianna 
înăuntru, înaintea lui. Vezi ce-a adus motanul acasă? Ce 
părere ai? 

Negrul a măsurat-o pe Brianna din cap până-n picioare cu 
o expresie dubioasă. 

— E-al naibii de înaltă, a spus el, cu o voce care păstrase 
intonaţii africane. 

A luat-o de un umăr şi a răsucit-o, plimbându-şi o mână 
pe spatele ei şi cuprinzându-i scurt fesele prin mantie. 

— Frumos fund, să ştiţi! a recunoscut el fără să vrea. 

— Aşa e, nu? Ocupă-te de ea şi după aceea să vii să-mi 
povesteşti cum stau lucrurile aici. Cala e aproape plină. A, 
am cules patru, ba nu, cinci negri. Bărbaţii pot ajunge la 
căpitanul Jackson, dar femeile... sunt deosebite. A clipit 
şmechereşte spre Emmanuel. Gemene. 

— Gemene? a întrebat el cu groază în glas. Le aduci în 
casă? 

— Sigur, a spus ferm Bonnet. Sunt Fulani şi arată grozav. 
Nu ştiu engleză, n-au nicio instruire, dar vor deveni 
trufandale, cu siguranţă. Fiindcă veni vorba de asta, avem 
vreo veste de la signor Ricasoli? 

— Va trece joi pe aici. La fel şi monsieur Houvener. Însă 
domnul Howard va ajunge aici mâine. 

— Splendid! Acum vreau să iau micul dejun - şi-mi 
închipui că şi ţie ţi s-a făcut foame, scumpo, nu? a întrebat 
el, întorcându-se spre Brianna. 


Sfâşiată între spaimă, revoltă şi greţurile de dimineaţă, 
Brianna a dat afirmativ din cap. Trebuia să mănânce ceva, 
şi încă repede. 

— Bine, atunci. Du-o undeva - a făcut un semn spre 
tavan, indicând camerele de la etaj - şi dă-i să mănânce. Eu 
o să iau dejunul în biroul meu; mă găseşti acolo. 

Fără să încuviinţeze, Emmanuel a prins-o pe Brianna de 
ceafă, ca într-o menghină, şi a împins-o spre scară. 


x 


Majordomul - dacă acel Emmanuel putea fi descris astfel 
- i-a dat brânci într-o cămăruță şi a închis uşa. Era 
mobilată, dar sărăcăcios: un pat cu o saltea, o pătură din 
lână şi o oală de noapte. A folosit-o pe aceasta din urmă cu 
o senzaţie de uşurare, după care a făcut o recunoaştere a 
camerei. 

Exista o singură fereastră, mică şi cu un grilaj metalic la 
exterior. Nu avea geam, ci doar obloane pe interior, astfel 
că răsuflarea oceanului şi a pădurii umplea aerul dinăuntru, 
concurând cu praful şi mirosul stătut emanat de saltea. 
Chiar dacă Emmanuel era bun la toate, nu se dovedea 
tocmai egalul unei menajere, îşi spuse Brianna, încercând 
să-şi păstreze o stare de spirit bună. 

Apoi a auzit un sunet, aşa că şi-a întins gâtul ca să se 
uite afară. De la fereastră nu se puteau vedea prea multe 
lucruri, ci doar cochiliile albe, strivite şi noroiul nisipos care 
înconjurau casa, dar şi vârfurile pinilor pitici. După ce şi-a 
apăsat faţa pe o latură a ferestrei, a reuşit să vadă o 
porţiune îngustă de plajă în depărtare, unde brizanţi cu 
coame albe se rostogoleau spre mal. In timp ce se uita, a 
văzut trei cai trecând în galop prin dreptul ei, apoi 
dispărând - însă, odată cu nechezăturile aduse de vânt, au 
mai apărut cinci, iar apoi încă un grup de şapte sau opt. Cai 
sălbatici, descendenţii poneilor lăsaţi acolo de spanioli în 
urmă cu un secol. 

Imaginea a fermecat-o, aşa că s-a uitat pe fereastră 
multă vreme, sperând că ei se vor întoarce, dar nu s-a 
întâmplat asta; a văzut doar un stol de pelicani şi câţiva 
pescăruşi care plonjau ca să prindă peşti. 


Vederea cailor a făcut-o să se simtă mai puţin singură 
vreme de câteva momente, dar nicidecum mai puţin 
pustiită. Se afla în acea cameră de cel puţin jumătate de 
oră şi pe hol nu auzise niciun sunet de paşi ai cuiva care să- 
i aducă ceva de mâncare. Precaută, a încercat uşa şi a 
rămas surprinsă descoperind că era descuiată. 

Se auzeau zgomote de jos, iar asta însemna că acolo era 
cineva. lar în aer pluteau vag arome calde şi plăcute de 
budincă şi pâine care se cocea. 

Înghiţind ca să îşi domolească răzvrătirea stomacului, s-a 
mişcat cu paşi uşori prin casă şi a coborât scara. Dintr-o 
încăpere aflată în partea din faţă răzbăteau voci de bărbaţi 
- Bonnet şi Emmanuel. Diafragma i s-a contractat la auzul 
lor, însă uşa era închisă, aşa că a mers pe vârfuri până 
dincolo de ea. 

Bucătăria era improvizată, o clădire mică, exterioară, 
legată de casă printr-un coridor scurt şi înconjurată de o 
curte îngrădită care cuprindea şi spatele casei. A aruncat o 
privire spre gard, care era foarte înalt şi prevăzut cu ţepuşe 
în vârf, însă mai important era altceva: trebuia să mănânce. 

În bucătărie era cineva; a auzit oale mutate şi vocea unei 
femei mormăind ceva. Mirosul de mâncare era irezistibil. S- 
a rezemat de uşă, apoi a deschis-o şi a intrat, oprindu-se 
pentru a-i permite bucătăresei să o vadă. Apoi a văzut-o şi 
ea. 

În acele momente, era atât de zdrobită de împrejurări, 
încât doar a clipit, convinsă că are o vedenie. 

— Phaedre? a spus ea, nesigură. 

Fata s-a răsucit, făcând ochii mari şi rămânând cu gura 
căscată de uimire. 

— Vai, lisuse Hristoase! 

S-a uitat disperată în spatele Briannei, după care, văzând 
că era singură, a prins-o de braţ şi a tras-o în curte. 

— Ce căutaţi aici? a întrebat ea cu groază în glas. Cum se 
face că aţi ajuns aici? 

— Stephen Bonnet, a spus scurt Brianna. Tu cum ai... te- 
a răpit şi pe tine? De la River Run? 

Nu şi-a dat seama cum - sau de ce - dar totul, din 
momentul în care aflase că era însărcinată, îi crea impresia 
ireală de halucinație şi nu avea habar cât de mult din acea 


impresie se datora stării aceleia. 

Insă Phaedre a clătinat din cap: 

— Nu, domnişoară. Bonnet m-a luat acum o lună. De la 
un om pe care-l cheamă Butler, a adăugat ea, strâmbându- 
şi buzele într-o expresie care arăta limpede cât de mult îl 
ura pe acel Butler. 

Numele i s-a părut oarecum cunoscut Briannei. Credea că 
era numele unui contrabandist; nu-l cunoscuse, dar din 
când în când numele lui îi ajunsese la urechi. Insă nu era 
contrabandistul care o aproviziona pe mătuşa ei cu ceai şi 
alte delicatese - îl cunoscuse pe acela, un domn extrem de 
afectat şi elegant, pe nume Wilbraham Jones. 

— Nu înţeleg. Dar... stai puţin, există ceva de mâncare? a 
întrebat ea, simțind că stomacul îi chiorăie de foame. 

— A, sigur. Aşteptaţi aici. 

Cu paşi iuți şi uşori, Phaedre a dispărut în bucătărie şi a 
revenit după câteva clipe cu jumătate de pâine şi o bucată 
de unt. 

— Mulţumesc. 

A înşfăcat pâinea şi a mâncat o parte din ea în grabă, 
fără să se mai deranjeze să o ungă cu unt, apoi s-a aplecat 
şi a respirat intens câteva minute, până când starea de 
greață a scăzut. 

— lartă-mă, a spus ea când, în cele din urmă, şi-a ridicat 
capul. Sunt însărcinată. 

Deloc surprinsă, Phaedre a dat aprobator din cap. 

— Cu cine? a întrebat ea. 

— Cu soţul meu, i-a răspuns Brianna. 

Vorbise scurt, dar apoi, cu o tresărire a măruntaielor 
tulburate, şi-a dat seama că situaţia putea fi foarte uşor şi 
altfel. Phaedre dispăruse de la River Run de câteva luni - 
doar Dumnezeu putea şti ce se întâmplase în acea perioadă 
de timp. 

— Inseamnă că nu v-a răpit de multă vreme, a spus 
Phaedre şi a aruncat o privire spre casă. 

— Nu. Tu ai spus că eşti aici de o lună - ai încercat să 
fugi? 

— O dată, a spus fata şi a strâns din nou din buze. L-aţi 
văzut pe omul acela, Emmanuel? 

Brianna a aprobat din cap. 


— E din tribul Ibo. Poate să urmărească pe cineva prin 
mlaştini şi să-l facă să-i pară rău când îl prinde, a spus ea 
şi, în ciuda căldurii, s-a cuprins cu braţele, înfrigurată. 

Curtea era împrejmuită cu pari din pin înalţi de doi metri 
şi jumătate, ascuţiţi la vârf şi legaţi între ei cu frânghie. 
Brianna se gândi că ar putea sări gardul dacă ar ajuta-o 
Phaedre... dar după aceea a văzut umbra unui om trecând 
pe cealaltă parte a lui, cu o puşcă rezemată pe umăr. 

Dacă ar fi fost capabilă să gândească în mod organizat, 
ar fi trebuit să bănuiască asta. Aceea era ascunzătoarea lui 
Bonnet şi, judecând după mormanele de lăzi, baloturi şi 
butoaie stivuite alandala în curte, era de asemenea locul în 
care ţinea mărfurile de valoare pe care apoi le vindea. Era 
firesc să le păzească. 

O adiere slabă a trecut printre parii gardului, aducând cu 
sine acelaşi miros respingător pe care îl simţise când 
ajunseseră pe țărm. A luat imediat o gură din pâine, silindu- 
se să înghită pentru a avea ceva în stomacul care dădea să 
se revolte de greață. 

Nările Phaedrei au fremătat şi au prins duhoarea. 

— Tre’ să fie o corabie cu sclavi, ancorată dincolo de 
brizanţi, a spus ea foarte încet, apoi a înghiţit în sec. 
Căpitanu' a venit ieri să vadă dacă domnul Bonnet are ceva 
pentru el, dar încă nu se întorsese. Căpitanu' Jackson a zis 
că vine mâine din nou. 

Brianna a văzut cum Phaedre se înfioară de spaimă. A 
mai luat o gură din pâine. 

— N-o să te... nu te-ar vinde acestui Jackson? 

II credea pe Bonnet în stare de orice. Şi înţelegea deja 
multe lucruri despre sclavie. Phaedre era o marfă de 
calitate. Avea pielea deschisă la culoare, era tânără, 
atrăgătoare şi instruită ca servitoare personală. Bonnet 
putea căpăta un preţ foarte bun pentru ea aproape oriunde, 
iar, din ceea ce ştia despre negustorii de sclavi, aceştia 
aduceau oameni din Africa. 

Phaedre a clătinat din cap şi buzele i s-au albit. 

— Nu cred. Spune că sunt ceea ce el numeşte o 
„trufanda”. De aia m-a ţinut atât de mult; are nişte oameni 
care vin săptămâna asta din Indii. Plantatori. 

A înghiţit din nou în sec şi a părut îngreţoşată. 


— Aceia cumpără femei frumoase. 

Pâinea pe care o mâncase s-a topit brusc, devenind o 
pastă moale şi nămoloasă în stomacul ei şi, ştiind ce 
urmează, Brianna s-a ridicat, s-a îndepărtat câţiva paşi, 
după care a vărsat peste un balot de bumbac neprelucrat. 

In minte i-a răsunat vocea veselă şi jovială a lui Stephen 
Bonnet: 

Ei bine, draga mea, la urma urmelor, de ce m-aş deranja 
să te duc tocmai până la Lonara, unde nu vei fi de folos 
nimănui? Pe de altă parte, acolo plouă cam mult şi-s 
convins că n-o să-ți placă. 

— Oamenii aceia cumpără femei frumoase, a şoptit ea, 
rezemându-se de palisadă, aşteptând ca senzaţia de rău să 
dispară. Dar femei a/be? 

De ce nu? i-a spus partea logică şi glacială a creierului ei. 
Dacă poţi fi deţinută, atunci poţi fi şi vândută. O vreme, şi 
ea o avusese pe Lizzie în proprietate. 

S-a şters la gură cu mâneca şi s-a întors la Phaedre care, 
cu faţa trasă de îngrijorare, se aşezase pe un rulou din 
tablă de cupru. 

— Josh - l-a luat şi pe Josh. Când am ajuns pe mal, le-a 
spus oamenilor lui să-l ducă pe Josh la baracă. 

— Joshua? 

Făcând ochii mari, Phaedre s-a îndreptat de spate. 

— Joshua, grăjdarul domnişoarei Jo? E aici? 

— Da. Ştii cumva unde e baraca? 

Agitată, Phaedre sărise în picioare şi păşea de colo până 
colo. 

— Nu ştiu sigur. Gătesc pentru sclavii de acolo, dar un 
marinar le duce mâncarea. Dar nu poate fi departe de casă. 

— E mare? 

Phaedre a clătinat hotărâtă din cap. 

— Nu, doamnă. Domnul Bonnet nu se ocupă de comerţul 
de sclavi. la câţiva, de ici, de colo şi opreşte „trufandalele” 
- a făcut o grimasă când a rostit cuvântul - dar aici nu pot fi 
mai mult de doisprezece, după câtă mâncare fac pentru ei. 
Trei fete în casă - cinci, dacă le socotesc şi pe cele două 
Fulani pe care spunea că le aduce. 

Simţindu-se mai bine, Brianna începu să se uite prin 
curte, căutând ceva ce i-ar fi putut fi de folos. Era un 


talmeş-balmeş de lucruri de valoare - începând cu suluri de 
mătase chinezească, înfăşurate în pânză şi material 
impermeabil, lăzi cu farfurii din porțelan, rulouri de tablă 
din cupru, butoaie cu brandy, sticle cu vin ambalate în paie 
şi cutii cu ceai. A deschis una dintre ele şi a aspirat 
parfumul plăcut al frunzelor, descoperind că îi liniştea ca 
prin minune suferinţa lăuntrică. Ar fi dat orice pentru o 
ceaşcă de ceai. 

Însă, lucru şi mai interesant, a descoperit câteva butoaie 
mici, cu pereţi groşi, închise ermetic, în care se afla praf de 
puşcă. 

— Păcat că nu am la mine câteva chibrituri, a murmurat 
ea, uitându-se cu jind la butoiaşe. Ori măcar o 
scăpărătoare. 

Însă focul era foc şi sigur exista unul în bucătărie. S-a 
uitat cu atenţie la casă, gândindu-se unde să plaseze 
butoaiele - numai că nu putea să arunce casa în aer, mai 
ales că înăuntru erau celelalte sclave şi nu ştia ce ar fi 
trebuit să facă în continuare. 

Zgomotul produs de deschiderea uşii a trezit-o la viaţă; 
până când Emmanuel s-a uitat afară, ea se îndepărtase de 
butoiaşele cu praf de puşcă, iar acum examina o ladă 
enormă care găzduia un ceas cu pendulă, al cărui cadran 
aurit - decorat cu trei nave cu pânze care pluteau pe o 
mare argintie - apărea de sub şipcile de protecţie. 

— Tu, fato! i-a spus negrul Briannei, făcând un semn din 
cap. Vino să te speli! 

Omul s-a uitat urât la Phaedre. Brianna a observat că ea 
s-a ferit să-l privească în ochi şi s-a apucat să adune grăbită 
câteva surcele. 

Negrul a prins-o din nou strâns de ceafă şi a dus-o în mod 
umilitor înapoi în casă. 


x 


De astă dată, Emmanuel a încuiat uşa. l-a adus un 
lighean şi un urcior cu apă şi o cămaşă curată. Mult, mult 
mai târziu, a revenit, cu o tavă cu mâncare. Dar a ignorat 
toate întrebările ei şi a încuiat uşa la plecare. 

A împins patul spre fereastră şi a îngenuncheat, apoi şi-a 


rezemat coatele între gratii. Nu avea altceva de făcut decât 
să stea şi să cugete - şi prefera să amâne asta. A 
contemplat pădurea şi plaja îndepărtată, cu umbrele pinilor 
pitici târându-se pe nisip, precum cele mai vechi ceasuri 
solare, marcând trecerea cu încetineală de melc a orelor. 

După o vreme, i-au amorţit genunchii şi au început să o 
doară coatele, aşa că a aşternut mantia peste salteaua 
mizeră şi s-a străduit să nu ia în seamă petele de pe ea sau 
mirosul pe care îl emana. Întinsă pe o parte, a urmărit cerul 
prin fereastră, schimbările infime ale luminii de la un 
moment la altul şi a analizat în amănunt pigmenţii specifici 
şi trăsăturile de penel pe care le-ar folosi pentru a picta o 
asemenea scenă. Apoi s-a ridicat şi a început să se plimbe 
într-o parte şi în alta, numărându-şi paşii făcuţi, apreciind 
distanţa parcursă. 

Încăperea avea doi metri şi patruzeci de centimetri pe 
trei metri, iar o milă avea 1 600 de metri. Asta însemna că 
trebuia să facă 528 de ture. A sperat din tot sufletul ca 
biroul lui Bonnet să se afle sub camera în care era ea. 

Însă nimic nu era de folos şi când în cameră s-a întunecat 
şi ea parcursese două mile, l-a găsit în minte pe Roger - 
unde se aflase tot timpul, neluat în seamă. 

Înfierbântată de mişcare, s-a lăsat pe pat şi a urmărit 
ultimele dâre de culoare dispărând de pe cer. 

Oare fusese hirotonit, aşa cum îşi dorise atât de mult? îl 
frământase problema  predestinării, nefiind sigur dacă 
putea primi ordinele sfinte aşa cum îşi dorea, dacă nu va fi 
capabil să creadă necondiţionat în acea idee - ei bine, ea o 
numea idee; pentru prezbiterieni era dogmă. Gândindu-se 
la Hiram Crombie, a zâmbit ironic. 

lan îi povestise despre încercările fervente ale lui 
Crombie de a le explica indienilor Cherokee doctrina 
predestinării. Cei mai mulţi îl ascultaseră politicoşi, apoi îl 
ignoraseră. Însă Penstemon, soţia lui Pasăre, manifestase 
interes faţă de argumentaţie şi îl urmărise pe Crombie 
peste tot în timpul zilei, împingându-l în joacă la un 
moment dat, iar apoi exclamând: „Dumnezeul tău a ştiut că 
o să fac asta? De unde să ştie - nici eu nu am ştiut că o să 
fac asta!” sau, într-o dispoziţie mai serioasă, încercând să-l 
facă să îi explice cum ar putea funcţiona ideea predestinării 


în privinţa jocurilor de noroc - la fel ca mai toţi indienii, 
Penstemon punea rămăşaguri pentru aproape orice. 

Brianna socotea că Penstemon avusese mult de-a face cu 
scurtarea vizitei iniţiale a lui Crombie la indieni. li 
recunoştea totuşi un merit: se întorsese la ei. lar şi iar. 
Omul credea în ceea ce făcea. 

La fel ca Roger. La naiba, îşi spuse plictisită, iar îi apăruse 
Roger în minte, cu ochii lui verzi ca muşchiul, umbriţi de 
gânduri, trecându-şi încet un deget de-a lungul nasului. 

— Chiar contează? întrebase ea în cele din urmă, sătulă 
de discuţia despre predestinare şi încântată în sinea ei că 
celor de religie catolică nu li se cerea să creadă în aşa ceva 
şi se mulţumeau să-l lase pe Dumnezeu să lucreze pe căi 
misterioase. Nu e mai important să poţi ajuta oamenii, să le 
oferi alinare? 

În acele momente erau în pat, cu lumânarea stinsă, 
discutând la lumina vetrei. Brianna simţise cum el îşi 
schimbă poziţia şi mâna care se juca cu o şuviţă din părul ei 
în timp ce se gândea. 

— Nu ştiu, spusese el într-un târziu. 

Apoi zâmbise vag şi o privise. 

— Nu crezi că orice călător în timp trebuie să fie puţin 
teolog? 

Ea inspirase adânc, precum o martiră, iar el râsese şi 
lăsase de la el, după care o sărutase şi trecuse la lucruri 
mult mai lumeşti. 

Însă Roger avusese dreptate. Nimeni dintre cei care 
trecuseră prin pietre nu scăpase de întrebarea: de ce eu? Și 
cine le-ar putea răspunde în afară de Dumnezeu? 

De ce eu? Şi cei care nu reuşeau - de ce ei? Gândindu-se 
la toate astea, a simţit un mic fior rece. Cadavrele fără 
nume, notate în carnetul lui Geillis Duncan, camarazii lui 
Donner, morţi la sosire. Şi, legat de Geillis Duncan... gândul 
i-a venit pe neaşteptate, vrăjitoarea murise acolo, nu în 
timpul ei. 

Lăsând metafizica deoparte şi analizând chestiunea pur 
şi simplu în termeni ştiinţifici - şi trebuie să existe o bază 
ştiinţifică, îşi spuse ea cu îndărătnicie, nu era vorba de 
magie, indiferent ce crezuse Geillis Duncan. Legile 
termodinamicii susțineau că masa şi energia nu pot fi 


create sau distruse. Doar transformate. 

Transformate, dar cum? Deplasarea prin timp reprezintă 
o transformare? Un ţânţar i-a băzâit pe lângă ureche, aşa 
că a dat din mână ca să-l alunge. 

Se putea merge în ambele sensuri; ştiau asta clar. 
Implicaţia evidentă - pe care nu o menţionaseră nici Roger, 
nici mama ei, deci probabil că nu o conştientizaseră - era 
că cineva putea pleca şi spre viitor, nu doar spre trecut şi 
înapoi. 

Aşadar, dacă cineva călătorea spre trecut şi murea acolo, 
aşa cum se întâmplase în cazul lui Geillis Duncan şi al lui 
Dinţi-de-Vidră... probabil că acest lucru trebuia echilibrat de 
cineva care călătorea spre viitor şi murea aco/o? 

Incapabilă - sau nedorind - să continue acel şir al 
gândurilor, a închis ochii. Din depărtare, auzea zgomotul 
valurilor muşcând nisipul şi s-a gândit la corabia pentru 
transportul de sclavi. Apoi şi-a dat seama că mirosul acela 
era prezent acolo şi, ridicându-se brusc, s-a dus la 
fereastră. A putut să distingă capătul celălalt al potecii care 
ducea către casă; în timp ce privea, a văzut un bărbat 
masiv, purtând o haină bleumarin şi pălărie, ieşind rapid 
dintre copaci, urmat de alţi doi, îmbrăcaţi mai sărăcăcios. 
Marinari, şi-a spus ea, judecând după mersul lor legănat. 

Acela trebuia să fie căpitanul Jackson, venit să facă 
afaceri cu Bonnet. 

— O, Josh! a spus ea cu voce tare şi s-a văzut silită să se 
aşeze pe pat, deoarece s-a simţit cuprinsă de un val de 
moleşeală. j 

Cine fusese? Una dintre Sfintele Teresa - Teresa de Avila, 
oare? Care spusese exasperată către Dumnezeu: „Ei bine, 
dacă astfel îţi tratezi prietenii, nici nu e de mirare că ai atât 
de puţini!” 


* 


Adormise gândindu-se la Roger. S-a trezit a doua zi 
dimineaţă gândindu-se la copil. 

De astă dată, greaţa şi senzaţia ciudată de dislocare 
dispăruseră. Nu simţea decât o pace profundă şi un fel de... 
să fie curiozitate? 


Eşti acolo? a gândit ea, ţinându-şi mâinile încrucişate 
peste pântec. N-a obţinut ceva drept răspuns clar, însă 
avea convingerea că el exista, era la fel de sigură de asta 
ca de bătăile propriei inimi. 

Bine, şi-a spus şi a adormit la loc. 

Ceva mai târziu au trezit-o zgomotele care răzbăteau de 
la parter. S-a ridicat brusc în capul oaselor şi a auzit glasuri 
ridicate, apoi scăzute. Simţindu-se slăbită, s-a întins la loc 
în pat. Starea de greață revenise, dar, dacă ţinea ochii 
închişi şi stătea nemişcată, aceasta rămânea latentă, ca un 
şarpe adormit. 

Zvonul de voci a continuat, crescând şi scăzând în 
intensitate, la care se adăuga din când în când câte un 
bufnet puternic drept punctuație, ca şi cum cineva ar fi izbit 
cu pumnul într-un perete sau în tăblia mesei. Insă după 
câteva minute, când vocile se stinseseră, n-a mai auzit 
nimic. Doar paşi uşori apropiindu-se de uşa camerei. 
Încuietoarea a zornăit şi Phaedre a intrat, aducând o tavă 
cu mâncare. 

— Ce se întâmplă jos? a întrebat-o Brianna. 

Phaedre s-a strâmbat. 

— Emmanuel nu e deloc mulţumit de femeile Fulani. Cei 
din tribul Ibo cred că gemenii aduc ghinion - orice femeie 
care naşte gemeni îi duce în pădure şi-i lasă acolo să 
moară. Emmanuel vrea să le trimită cu căpitanul 

Jackson, asta în primul rând ca să le scoată din casă, dar 
domnul Bonnet spune că-i aşteaptă pe domnii din Indii, 
fiindcă ia un preţ mult mai mare. 

— Domnii din Indii... Despre ce domni e vorba? 

Phaedre a ridicat din umeri. 

— N-am cum să ştiu. Gentilomi cărora crede că le poate 
vinde unele lucruri. Stăpâni de plantaţii de trestie-de-zahăr, 
aşa cred. Mâncaţi ce v-am adus. O să vin mai târziu. 

— Stai puţin! leri nu mi-ai spus, cine te-a luat de la River 
Run? 

Fata s-a întors, cu o anumită reţinere. 

— Domnul Ulysses. 

— Ulysses?! a exclamat Brianna, incapabilă să creadă 
aşa ceva. 

Phaedre a perceput îndoiala din glasul ei şi s-a uitat la 


Brianna cu furie. 

— Cum adică, nu mă credeţi? 

— Nu, nu-i vorba de asta, s-a grăbit Brianna s-o 
liniştească. Te cred. Doar că... de ce? 

Phaedre a inspirat adânc pe nas. 

— Pentru că sunt o negresă proastă, de-aia, a spus ea cu 
amărăciune. Mama mi-a zis mereu să nu-l supăr pe Ulysses. 
Dar n-am avut urechi s-o aud. 

— Să-l superi? a întrebat Brianna cu precauţie. Cum l-ai 
supărat? 

A făcut un semn către pat, invitând-o pe Phaedre să se 
aşeze. Fata a ezitat un moment, apoi a dat curs invitaţiei, 
netezindu-şi pânza albă legată în jurul capului şi repetând 
gestul, în vreme ce-şi căuta cuvintele. 

— Domnul Duncan, a spus ea în cele din urmă, şi faţa i s- 
a mai destins puţin. E un om tare de treabă. Ştiaţi că nu s-a 
culcat niciodată cu o femeie? A fost lovit de un cal în vintre 
când era tânăr şi s-a ales cu boaşele rănite. Credea că nu 
poate face nimic în privinţa asta. 

Brianna a dat din cap; auzise câte ceva despre necazul 
lui Duncan de la mama ei. 

— În fine, a spus Phaedre, oftând. S-a înşelat. A aruncat o 
privire spre Brianna, ca să vadă cum accepta ea afirmaţia. 
N-a vrut să facă niciun rău, şi nici eu n-am vrut. Doar că... 
aşa s-a întâmplat. 

A ridicat din umeri. 

— Numai că Ulysses a aflat; mai devreme sau mai târziu, 
el ştia tot ce se petrecea la River Run. Poate i-a spus 
vreuna dintre fete, ori poate a aflat altfel, dar a aflat. Şi mi- 
a spus că nu fac bine şi să mă opresc imediat. 

— Dar tu n-ai făcut-o, a ghicit Brianna. 

Ţinându-şi buzele ţuguiate, Phaedre a clătinat din cap. 

— l-am spus că o să mă opresc atunci când domnul 
Duncan nu mă va mai dori - nu era treaba /ui. Inţelegeţi, 
domnul Duncan era stăpânul. Dar nu era adevărat; Ulysses 
era stăpân la River Run. 

— De aceea te-a luat de acolo şi te-a vândut? Ca să nu te 
mai culci cu Duncan? 

Ce îi păsa lui? s-a întrebat Brianna. Se temea că Jocasta 
va afla şi se va simţi jignită? 


— Nu, m-a vândut pentru că i-am spus că dacă nu ne dă 
pace mie şi domnului Duncan, o să vorbesc despre el şi 
domnişoara Jo. 

— El şi...? 

Brianna a clipit, incapabilă să-şi creadă urechilor. 
Phaedre s-a uitat la ea şi a zâmbit vag ironic. 

— Imparte patul cu domnişoara Jo de mai bine de 
douăzeci de ani. Încă dinainte ca vechiul stăpân să moară. 
Toate sclavele de acolo ştiu asta; dar niciuna nu a fost 
îndeajuns de proastă ca mine ca să-i spună asta în faţă. 

Brianna şi-a dat seama că rămăsese cu gura căscată ca 
un peştişor auriu, dar nu s-a putut controla. Nenumăratele 
lucruri mărunte pe care le văzuse la River Run între mătuşa 
ei şi majordom au căpătat o nouă semnificaţie. Nici nu era 
de mirare că mătuşa ei făcuse atâtea eforturi să-l recapete 
după moartea locotenentului Wolff. Şi nu era de mirare că 
Ulysses acţionase imediat. Se putea ca Phaedre să fie 
crezută sau nu, însă simpla acuzaţie l-ar fi distrus. 

Phaedre a oftat, apoi şi-a trecut o mână peste faţă. 

— N-a mai stat pe gânduri. Chiar în noaptea aceea, el şi 
domnul Jones au venit şi m-au luat din pat, m-au înfăşurat 
strâns într-o pătură şi m-au dus de acolo cu o căruţă. 
Domnul Jones a spus că nu e negustor de sclavi, dar va face 
asta ca o favoare pentru domnul Ulysses. De aceea nu m-a 
păstrat; m-a dus în josul râului şi m-a vândut în Wilmington 
unui om care are o bodegă acolo. Asta n-a fost rău, dar 
două luni după aceea, domnul Jones a venit şi m-a luat de 
acolo - Wilmington nu era suficient de departe ca să-i 
convină lui Ulysses. De aceea, m-a dat domnului Butler, 
care m-a dus la Edenton. 

A coborât ochii şi s-a apucat să frământe pătura între 
degetele ei lungi şi graţioase. A rămas cu buzele strânse şi 
cu faţa uşor îmbujorată. Brianna a evitat s-o întrebe ce 
făcuse Phaedre pentru Butler în Edenton, socotind că 
probabil o trimisese la un bordel. 

— A... şi Stephen Bonnet te-a găsit acolo? a riscat ea. 

Fără să-şi ridice ochii, Phaedre a dat afirmativ din cap. 

— M-a câştigat la cărţi, a spus ea scurt şi s-a ridicat. 
Trebuie să plec. Imi ajunge cât i-am supărat pe bărbaţii 
negri - nu vreau să risc încă o bătaie de la Emmanuel. 


Brianna abia începuse să-şi revină din şocul produs de 
ceea ce aflase despre Ulysses şi mătuşa ei. Brusc i-a venit o 
idee, aşa că a sărit din pat şi s-a grăbit să o prindă din urmă 
pe Phaedre, înainte ca ea să ajungă la uşă. 

— Stai, stai puţin! încă un lucru - ştii cumva - sau ştiu 
sclavele de la River Run despre aur? 

— Care, acela din mormântul vechiului stăpân? 

Pe faţa Phaedrei a apărut o expresie de surprindere 
cinică, prin care sugera că toată lumea ştia. 

— Dar nimeni nu s-a atins de el. Toată lumea ştie că e 
blestemat. 

— Ştii ceva despre dispariţia lui? 

Phaedre a pălit. 

— A dispărut?! 

— A, stai puţin. Nu, n-ai de unde să ştii; ai... plecat... cu 
mult timp înainte ca el să dispară. Mă-ntrebam, înţelegi... 
dacă nu cumva Ulysses a avut vreo legătură cu asta. 

Phaedre a clătinat din cap. 

— Nu ştiu nimic despre asta. Dar, blestemat sau nu, îl 
văd în stare de aşa ceva. 

S-au auzit paşi pe scară şi ea s-a schimbat la faţă. Fără 
să scoată vreun cuvânt sau să facă vreun gest, s-a 
strecurat pe uşă şi a închis-o. Brianna a auzit scotocirea 
disperată a găurii cheii, urmată de declicul închiderii 
broaştei. 


x 


În cursul după-amiezii, tăcut ca o şopârlă, Emmanuel i-a 
adus o rochie. Era destul de scurtă şi prea strâmtă la piept, 
însă dintr-o mătase albastru-închis, ce făcea ape-ape, bine 
cusută. Mai fusese purtată, evident, pentru că avea pete de 
sudoare pe ea şi mirosea - a spaimă, a socotit Bree, 
reprimându-şi un fior în timp ce se chinuia să încapă în ea. 

Cu toate că prin ferestrele deschise pătrundea o adiere 
plăcută, care agita perdelele, a transpirat şi ea când 
Emmanuel a condus-o la parter. In mare parte, casa era 
austeră, cu podele din lemn, având ca mobilier doar scaune 
şi cadre de paturi. Însă camera de la parter, în care a dus-o 
Emmanuel, reprezenta un asemenea contrast, încât părea 


să aparţină cu totul unei alte case. 

Covoare turceşti groase acopereau podeaua într-o beţie 
de culori, iar mobilierul, deşi aparţinând unor stiluri diferite, 
era masiv şi elegant, din lemn sculptat şi cu tapiţeria din 
mătase. Argintăria şi cristalurile sclipeau, iar candelabrul de 
cristal - mult prea mare pentru acea încăpere - răspândea 
în cameră mici curcubeie. Era ideea unui pirat despre 
salonul unui bogătaş - o abundență exagerată, dar lipsită 
de rafinament. 

Bogătaşul care stătea lângă fereastră părea să nu bage 
în seamă ceea ce îl înconjura. Era un bărbat slab, cu perucă 
şi mărul lui Adam proeminent, având puţin peste treizeci de 
ani, deşi pielea îi era ridată şi îngălbenită de cine ştie ce 
boală tropicală. S-a uitat iute spre uşă când a intrat 
Brianna, după care s-a ridicat în picioare. 

Bonnet se întreţinuse cu oaspetele lui, căci pe masă se 
aflau pahare şi un clondir, iar mirosul de brandy, dulce şi 
apăsător, plutea în cameră. Brianna şi-a simţit stomacul 
protestând şi s-a întrebat ce ar face acei bărbaţi dacă ea ar 
vărsa pe covorul turcesc. 

— Bine-ai venit, draga mea! a spus Bonnet, apropiindu-se 
pentru a o lua de mână. 

Ea şi-a smuls-o, dar el s-a prefăcut că nu ia asta în 
seamă, în schimb, punându-i palma între omoplaţi, a 
împins-o spre bărbatul slăbănog. 

— Vino să faci o plecăciune în faţa domnului Howard, 
scumpa mea. 

Brianna şi-a îndreptat spatele - era cu cel puţin zece 
centimetri mai înaltă decât Howard, care a căscat ochii 
văzând-o - şi l-a fulgerat cu privirea. 

— Sunt ţinută aici împotriva voinţei mele, domnule 
Howard. Soţul şi tatăl meu vor... au! 

Bonnet o strânsese de încheietură şi i-o răsucise dureros. 

— Încântătoare, nu-i aşa? a spus Bonnet pe un ton 
colocvial, ca şi cum ea n-ar fi scos nicio vorbă. 

— A, da. Desigur. Însă foarte înaltă... 

Howard i-a dat roată Briannei, examinând-o cu ochi 
critici. 

— Şi păr roşcat, domnule Bonnet? Eu prefer blondele. 

— A, preferi blondele, nemernicule! s-a răstit Brianna, cu 


toate că Bonnet o ţinea strâns de braţ. De când ai ajuns să 
preferi aşa ceva? 

Scuturându-se, s-a eliberat din strânsoarea lui Bonnet şi 
s-a apropiat amenințătoare de Howard. 

— Ascultă aici, a spus ea, străduindu-se să păstreze un 
ton raţional, pentru că el se uita la ea clipind destul de 
nedumerit. Sunt o femeie dintr-o familie bună - excelentă - 
şi am fost răpită. Tatăl meu se numeşte James Fraser, soţul 
meu este Roger MacKenzie, iar mătuşa mea este doamna 
Hector Cameron, de la plantaţia River Run. 

— Chiar e de familie bună? l-a întrebat Howard pe 
Bonnet, părând şi mai interesat. 

Bonnet a înclinat din cap afirmativ. 

— A, desigur, domnule. Are sângele cel mai ales! 

— Hm! Şi e sănătoasă, din câte văd. 

Howard îşi încheiase examinarea şi se apropiase de 
Brianna ca s-o vadă mai bine. 

— A mai avut copii? 

— Da, domnule, un fiu sănătos. 

— Are dinţii întregi? 

Howard s-a ridicat pe vârfuri, uitându-se întrebător, iar 
Bonnet, îndatoritor, şi-a petrecut un braţ pe după spatele 
Briannei ca s-o ţină nemişcată, după care a prins-o de păr şi 
i-a tras capul în spate, făcând-o să caşte gura ca să poată 
respira. 

Howard a prins-o de bărbie cu o mână şi a început să-i 
verifice dinţii cu degetele celeilalte, controlând măselele. 

— Foarte bine, a spus el pe un ton aprobator. Şi-aş spune 
că şi pielea ei e foarte frumoasă. Însă... 

Brianna şi-a smuls bărbia din strânsoarea lui şi l-a muşcat 
de degetul mare cât de tare a putut, simțind întâi carnea de 
pe deget deplasându-se şi sfâşiindu-se sub molarii ei, după 
care, brusc, gustul ca de aramă al sângelui. 

Howard a scos un răcnet şi a dat s-o lovească, dar 
Brianna i-a eliberat degetul şi s-a aplecat, astfel că palma 
lui abia i-a atins obrazul. Şi Bonnet i-a dat drumul, aşa că 
Brianna a făcut doi paşi îndărăt şi s-a izbit puternic de 
perete. 

— Aproape că mi-a retezat degetul, târfa! 

Cu ochii înlăcrimaţi de durere, domnul Howard s-a 


legănat încoace şi încolo, ţinându-şi mâna rănită cuibărită 
la piept. Furia i-a invadat faţa şi s-a repezit spre Brianna, 
pregătindu-se să o lovească cu mâna teafără, dar Bonnet l- 
a prins de încheietură şi l-a tras deoparte. 

— Uşor, domnule, a spus el. Nu-ţi permit să-i faci vreun 
rău. Incă nu-ţi aparţine, înţelegi? 

— Nu-mi pasă dacă-i a mea sau nu, a strigat Howard, a 
cărui faţă se înroşise. O s-o omor în bătaie! 

— A, sunt convins că nu vrei aşa ceva, domnule Howard, 
a spus Bonnet cu glas jovial şi liniştitor. Ar fi o cumplită 
pierdere. Las-o în seama mea, bine? 

Fără să aştepte răspuns, a tras-o pe Brianna după el, 
târând-o de-a latul camerei, după care a îmbrâncit-o spre 
servitorul bun la toate, care aşteptase tăcut şi nemişcat 
lângă uşă în timpul acelei conversații. 

— Du-o afară, Manny, şi învaţ-o minte, bine? Şi leag-o la 
gură înainte de-a o aduce înapoi. 

Emmanuel n-a zâmbit, dar în adâncimile întunecate ale 
ochilor lui ce păreau să nu aibă pupile a apărut o sclipire 
slabă. Şi-a înfipt degetele între oasele încheieturii mâinii ei 
şi Brianna a scos un icnet de durere, trăgându-şi mâna într- 
o încercare zadarnică de a se elibera. Cu o mişcare rapidă, 
negrul a făcut-o să se răsucească şi i-a prins mâna la spate, 
silind-o să se aplece în faţă. O durere ascuţită a ţâşnit în 
susul braţului ei şi a simţit că tendoanele încep să se 
desprindă de oase. A tras-o şi mai violent şi un val negru a 
trecut peste câmpul ei vizual. Cu toate astea, a auzit vocea 
lui Bonnet strigând spre ei în timp ce Emmanuel o împingea 
afară din cameră. 

— Atenţie, să-i fereşti faţa, Manny, şi să nu rămână urme 
permanente! 


x 


Vocea lui Howard îşi pierduse tonul gâtuit de furie. Încă 
suna gâtuit, dar în ea răzbătea ceva care sugera 
stupefacţia. 

— Dumnezeule! a spus el. O, Doamne! 

— O femeie fermecătoare, nu-i aşa? l-a aprobat Bonnet 
pe un ton cordial. 


—  Fermecătoare, a repetat Howard. O, cel mai 
fermecător lucru pe care l-am văzut vreodată. Ce nuanţă! 
Aş putea...? 

Pofta din vocea lui era evidentă, iar Brianna a simţit 
vibraţiile produse de paşii lui pe covor, după care, într-o 
fracțiune de secundă, Howard i-a prins fesele în mâini. În 
ciuda căluşului, a încercat să strige, însă era apăsată cu 
forţă peste tăblia mesei, care îi presa diafragma, iar sunetul 
scos de ea a fost doar un icnet. Inveselit, Howard a început 
să râdă şi i-a dat drumul. 

— O, uite! a spus el părând încântat. Cea mai desăvârşită 
imagine: albeaţa mâinilor mele pe roşeaţa pielii ei... e 
fierbinte... vai, se duc urmele. Lasă-mă să... 

Brianna şi-a strâns picioarele şi a încremenit când 
Howard i-a pipăit părţile intime, apoi atingerea a dispărut, 
când Bonnet şi-a luat mâna de pe gâtul ei şi l-a împins pe 
client, îndepărtându-l de lângă ea. 

— Ei, domnule, de ajuns! La urma urmelor, nu e 
proprietatea ta - deocamdată. 

Tonul vocii lui Bonnet era jovial, dar ferm. 

Reacţia imediată a lui Howard a fost să ofere o sumă 
care a făcut-o pe Brianna să icnească pe sub căluş, însă 
Bonnet s-a mulţumit să râdă. 

— E o sumă generoasă, domnule, chiar e, dar n-ar fi 
cinstit faţă de ceilalţi clienţi ai mei, zău aşa, să accept 
oferta asta fără să-i las să facă şi ei oferte. Nu, domnule, 
apreciez propunerea, dar pe ea o dau la licitaţie. Mă tem că 
va trebui să mai aştepţi o zi. 

Howard s-a arătat dispus să ofere mai mult - o dorea din 
tot sufletul şi a susţinut că nu mai putea aştepta, era topit 
de dorinţă, o dorinţă mult prea fierbinte ca să sufere 
amânare... dar Bonnet a obiectat, iar peste câteva 
momente l-a scos afară. Brianna i-a auzit protestele 
stingându-se în timp ce Emmanuel îl conducea. 

Se ridicase imediat după ce Bonnet îşi luase mâna de pe 
gâtul ei şi acum se zbătea nebuneşte ca să îşi lase poalele 
rochiei în jos. Emmanuel îi legase mâinile la spate, dar îi 
pusese şi căluş la gură. Dacă n-ar fi făcut asta, Brianna ar fi 
încercat să îl ucidă pe Bonnet cu mâinile goale. 

Acel gând sigur se citea pe faţa ei, pentru că Bonnet i-a 


aruncat o privire şi a râs. 

— Ai făcut o impresie uimitor de bună, draga mea, a spus 
el şi, aplecându-se cu un aer neglijent, i-a tras căluşul în 
jos. Omul e gata să-şi golească punga ca să-şi pună mâinile 
pe fundul tău. 

— Blestematule... tu... 

Tremura de furie şi, incapabilă să găsească un alt epitet 
care să fie îndeajuns de jignitor, a spus: 

— O să te ucid! 

El a râs din nou. 

— Ei, na, scumpo! Pentru că te ustură fundul? Socoteşte 
asta drept plata unei datorii - în parte - pentru testiculul 
meu stâng. 

A mângâiat-o sub bărbie şi s-a dus spre masa pe care se 
aflau o tavă cu pahare şi o sticlă. 

— Meriţi un păhărel. Brandy sau bere? 

Străduindu-se să îşi ţină furia în frâu, i-a ignorat 
propunerea. Inroşiţi, obrajii îi ardeau de mânie, la fel şi 
fesele maltratate. 

— Ce vrei să spui prin „licitaţie?” 

— Cred că am vorbit destul de clar, dulceaţă. Sunt sigur 
că ai mai auzit cuvântul ăsta. 

Bonnet i-a aruncat o privire uşor amuzată şi, după ce şi-a 
umplut un păhărel de brandy, l-a golit din două înghiţituri. 

— Ha! a făcut el clipind, după care a clătinat din cap. Mai 
am doi clienţi pentru cineva ca tine, draga mea. O să vină 
mâine sau poimâine ca să te vadă. Şi o să le cer oferte. 
Probabil că vineri o să pleci spre Indii, aşa cred. 

A vorbit cu nepăsare, fără a încerca să fie batjocoritor, 
dar pe ea a cuprins-o un fior de groază. Devenise un obiect 
de vânzare, o marfă. Pentru el şi pentru clienţii lui 
nenorociţi, iar domnul Howard dovedise asta cât se putea 
de limpede. Nu avea importanţă ce spunea ea; pe acei 
oameni nu-i interesa câtuşi de puţin cine era ea şi ce ar 
dori. 

Bonnet i-a cercetat faţa şi se vedea în ochii lui că o 
evalua. Era interesat, şi-a dat seama Brianna, şi stomacul i 
s-a strâns ghem. 

— Cu ce ai pedepsit-o, Manny? a întrebat el. 

— O lingură de lemn, a spus servitorul cu un aer 


indiferent. Aţi spus să nu las urme. 

Rămas pe gânduri, Bonnet a dat din cap. 

— Nimic permanent, am spus, l-a corectat el. O lăsăm 
aşa cum e pentru domnul Ricasoli, cred, dar domnul 
Houvener... în fine, aşteptăm şi vom vedea. 

Emmanuel s-a mulţumit să dea din cap, dar a rămas cu 
ochii asupra  Briannei, manifestând un interes subit. 
Stomacul Briannei s-a revoltat imediat şi a vărsat, stricând 
frumoasa rochie din mătase. 


x 


Nechezături stridente şi ascuţite au ajuns până la ea; caii 
sălbatici, care se zbenguiau pe plajă. Dacă ar fi fost într-un 
roman idilic, îşi spuse Bree, şi-ar face o frânghie din 
cearşafuri, ar cobori pe fereastră, ar găsi herghelia şi, 
exercitându-şi talentele mistice asupra cailor, ar convinge 
unul s-o ducă undeva în siguranţă. 

În realitate, nu avea la dispoziţie cearşafuri, ci doar o 
saltea mizeră, făcută din nanghin şi umplută cu iarbă de 
mare. Cât despre a ajunge lângă caii sălbatici... Ar fi dat 
orice să-l aibă aproape pe Ghedeon şi, gândindu-se la el, a 
simţit lacrimi în ochi. 

— Vai, începi să-ţi pierzi minţile! a spus ea cu voce tare, 
ştergându-se la ochi. Să plângi după un cal. Şi mai ales 
după acel! cal. 

Dar era mult mai bine decât să se gândească la Roger 
sau la Jem. Nu, pur şi simplu nu putea să se gândească la 
Jemmy sau la posibilitatea ca el să crească fără ea, fără să 
afle de ce îl abandonase. Ori la copilul din pântec... la ce 
viaţă ar putea avea el, ca odraslă a unei sclave. 

Dar se gândea la ei, iar asta a fost suficient pentru a o 
ajuta să depăşească starea momentană de disperare. 

Bine, fie! Trebuia să plece de acolo. Preferabil, înainte de 
sosirea domnilor Ricasoli şi Houvener, indiferent cine ar fi 
fost aceştia. Pentru a mia oară, s-a plimbat neliniştită prin 
cameră, silindu-se să se mişte încet şi să vadă lucrurile care 
se aflau acolo. 

Din păcate, foarte puţine, iar ceea ce exista, solid 
construit, oferea un răspuns descurajant. | se adusese 


mâncare, apă ca să se spele, un prosop din pânză şi o perie 
ca să îşi aranjeze părul. A ridicat-o şi a evaluat potenţialul 
ei ca armă, apoi a aruncat-o cât colo. 

Coşul de fum trecea prin camera ei, dar nu exista vatră 
deschisă. A lovit cărămizile, de probă, şi a desprins 
mortarul cu capătul lingurii ce i se adusese pentru a mânca. 
A descoperit un loc în care mortarul era suficient de crăpat 
pentru a-l desprinde, dar după un sfert de ceas de încercări 
reuşise să disloce doar câţiva centimetri din el; cărămida 
respectivă a rămas îndărătnică pe loc. Dacă ar fi avut la 
dispoziţie cam o lună, poate merita încercarea - deşi 
posibilitatea ca o persoană de talia ei să se strecoare printr- 
un coş de fum din secolul XVIII era... 

Se pregătea de ploaie; a auzit foşnetele agitate ale 
frunzelor de palmieri pitici când vântul trecea printre ele, 
încărcat cu miros de ploaie. Incă nu era ora apusului, însă 
norii întunecaseră cerul, astfel că în cameră se făcuse 
semiintuneric. Nu avea lumânare; nimeni nu se aştepta ca 
ea să vrea să citească sau să coasă. 

Şi-a lăsat greutatea asupra gratiilor ferestrei pentru a nu 
se ştia a câta oară şi a constatat că erau solid fixate şi nu 
cedau. Intr-o lună, putea reuşi să ascută mânerul lingurii 
frecându-l de cărămizile hornului, ca apoi să îl folosească 
drept daltă pentru a îndepărta suficient din rama ferestrei 
şi a disloca una sau două gratii. Insă nu avea la dispoziţie o 
lună. 

| se luase rochia murdară şi fusese lăsată în cămaşă şi 
corset. Ei bine, asta însemna ceva. Şi-a scos corsetul şi, 
trăgând de capetele cusăturii, a extras osul de balenă, lung 
de treizeci de centimetri, care se întindea de la stern până 
la buric. A socotit că reprezenta o armă mai bună decât 
peria de păr. S-a apropiat de horn şi a început să pilească 
fanonul de cărămidă, ascuţindu-i vârful. 

Putea înjunghia pe cineva cu el? A, sigur, îşi spuse ea cu 
ferocitate. Și să dea Domnul ca acea persoană să fie 
Emmanuel. 


108 . 

Roger aştepta în ascunzişul oferit de tufişurile dese de 
cătină din apropierea țărmului; ceva mai în faţă, lan şi 
Jamie stăteau de asemenea în aşteptare. 

Cea de-a doua corabie sosise dimineaţă, ancorând la o 
distanţă respectuoasă de cea cu sclavi. Dându-se pescari şi 
plimbând năvoade peste copastia ambarcaţiunii lui Roarke, 
putuseră să vadă cum întâi căpitanul corăbiei pentru 
transportul de sclavi a mers pe țărm, iar apoi, o oră mai 
târziu, o barcă de pe cea de-a doua corabie a fost coborâtă 
la apă şi s-a îndreptat spre mal, având la bord doi oameni şi 
un cufăr mic. 

— Un gentilom, anunţase Claire, care îi urmărise prin 
ochean. Perucă, bine îmbrăcat. Celălalt e un fel de slujitor. 
Să fie gentilomul vreunul dintre clienţii lui Bonnet, ce 
credeţi? 

— Eu aşa cred, spusese Jamie, urmărind barca ajungând 
la mal. Du-ne puţin mai la nord, te rog, domnule Roarke; 
vrem să coborâm. 

Cei trei debarcaseră la mai puţin de un kilometru de 
plajă, după care îşi croiseră drum prin pădure. Apoi îşi 
ocupaseră poziţiile în desişuri şi se puseseră pe aşteptat. 
Soarele ardea, însă atât de aproape de țărm se simţea o 
adiere proaspătă, astfel că la umbră nu era chiar atât de 
greu de rezistat, dacă nu socoteai insectele. Pentru a suta 
oară, Roger a îndepărtat ceva ce i se furişa pe gât. 

Aşteptarea îl făcea să se simtă agitat. Pielea îi dădea 
mâncărimi din cauza sării, iar mirosul pădurii, cu amestecul 
ei aparte de pini parfumaţi şi iarbă de mare, venit din 
depărtare, scrâşnetul cochiliilor şi acelor de pin de sub tălpi 
i-au readus în minte ziua în care îl ucisese pe Lillywhite. 

Ca şi acum, atunci se dusese cu intenţia de a-l ucide pe 
Stephen Bonnet. Insă piratul care nu se lăsa prins fusese 
prevenit, de aceea pregătise o ambuscadă. Prin voia 
Domnului - şi prin priceperea lui Jamie Fraser - el nu-şi 
lăsase trupul într-o pădure asemănătoare, pentru ca oasele 
lui să fie împrăştiate de mistreți, albindu-se printre ace 


uscate şi albul cochiliilor. 

Şi-a simţit din nou nodul acela în gât, însă acum nu putea 
striga sau cânta pentru a şi-l elibera. 

Trebuia să se roage, îşi spuse, dar nu a putut face nici 
asta. Până şi litania permanentă care îi răsunase în minte 
din noaptea în care aflase că Brianna dispăruse - Doamne, 
fă ca ea să fie în siguranță - până şi acea scurtă rugăciune 
se ştersese. Ajută-mă, Doamne, să-l ucid - dar n-a putut 
exprima asta vocal nici măcar către sine. 

Era vorba de o intenţie deliberată şi de dorinţa de a ucide 
- bineînţeles că nu se putea aştepta ca o asemenea 
rugăciune să îi fie ascultată. 

O clipă, i-a invidiat pe Jamie şi pe lan, care credeau în zei 
ai mâniei şi răzbunării. Cât timp Roarke şi Moses au adus 
ambarcaţiunea de pescuit spre mal, îl auzise pe Jamie 
murmurând către Claire şi îl văzuse luându-i mâinile între 
ale lui. Şi o auzise pe Claire binecuvântându-l în gaelică, cu 
invocarea Arhanghelului Mihail, binecuvântarea unui 
războinic în drum spre locul bătăliei. 

lan se  mulţumise să stea aşezat, cu picioarele 
încrucişate, tăcut, având o expresie de detaşare pe faţă, în 
timp ce urmărea ţărmul care se apropia, însă, când 
ajunseseră la țărm, se oprise pe malul unuia dintre 
nenumăratele golfuleţe şi, luând nămol pe degete, îşi 
pictase cu grijă faţa, trasând o linie de la frunte spre bărbie, 
apoi patru alte dungi peste obrazul stâng şi un cerc gros în 
jurul ochiului drept. Asta îl tulburase nespus de mult. 

Lucru evident, niciunul dintre ei nu a manifestat vreo 
reţinere faţă de ceea ce avea de făcut şi nici dorinţa de a-i 
cere lui Dumnezeu să-i ajute în eforturile lor. Roger i-a 
invidiat pentru asta. 

Simţind porţile Cerului închise în faţa lui, ţinând o mână 
pe mânerul pumnalului şi având un pistol încărcat la 
centură, plănuind să ucidă, a rămas într-o tăcere 
îndărătnică. 

Puțin după amiază, căpitanul masiv al corăbiei pentru 
sclavi s-a întors, iar paşii lui au strivit cu nepăsare stratul 
de ace de pin uscate. Aflaţi în aşteptare, l-au lăsat să îşi 
vadă de drum. 

Spre sfârşitul după-amiezii, a început să plouă. 

Din cauza plictiselii, aţipise din nou. Sunetul ploii a trezit- 
o pentru scurtă vreme, apoi, zgomotul picăturilor care 
cădeau moale pe frunzele de palmier ce alcătuiau 
acoperişul au îndemnat-o mai mult spre somn. S-a trezit 
brusc în momentul în care o picătură i-a căzut pe faţă, 
urmată curând de altele. 

S-a ridicat în şezut şi, dezorientată câteva clipe, a clipit. 
Şi-a trecut o palmă peste faţă şi a ridicat ochii; pe tavanul 
tencuit apăruse o mică pată de umezeală, înconjurată de 
una mai mare, provenită de la alte infiltraţii. Picăturile se 
formau în mijlocul ei ca prin farmec, fiecare dintre ele o 
mărgea perfectă, căzând una după alta şi împrăştiind apă 
pe salteaua patului. 

S-a ridicat să împingă patul de sub acea scurgere, apoi s- 
a oprit. Încet, s-a îndreptat şi a pus o mână pe porţiunea 
umedă. Înălţimea tavanului era normală pentru acea 
vreme, sub doi metri şi zece centimetri, dar ea îl atingea cu 
uşurinţă. 

— Ea naibii de înaltă, a spus ea cu voce tare. Chiar e. 

Şi-a lipit palma de porţiunea umedă şi a împins cât de 
tare a putut. Tencuiala udă a cedat imediat, la fel şi şipcile 
putrezite de deasupra tencuielii. Şi-a retras brusc mâna, 
zgâriindu-şi braţul de marginile aspre ale şipcilor, şi prin 
gaura pe care o făcuse s-a scurs o cascadă de apă 
murdară, miriapozi, excremente de şoareci şi fragmente de 
frunze de palmier. 

Şi-a şters mâna de cămaşă, s-a întins în sus, s-a prins de 
marginea găurii, şi a tras, smulgând bucăţi de şipcă şi 
tencuială până când a făcut o gaură prin care îi puteau 
trece capul şi umerii. 

— În regulă, a şoptit ea către copil, sau către sine. 

A aruncat o privire prin cameră, şi-a pus corsetul peste 
cămaşă, apoi a vârât în decolteu osul de balenă, acum 
ascuţit. 

După aceea, stând în picioare pe pat, a inspirat adânc, şi- 
a ridicat mâinile unite ca şi cum s-ar fi pregătit să facă un 
salt în apă şi a căutat ceva suficient de solid de care să se 


prindă şi să se tragă în sus. Puțin câte puţin, transpirând şi 
icnind, ţinându-şi dinţii încleştaţi şi ochii închişi ca să şi-i 
ferească de praf şi insecte moarte, s-a tras spre acoperişul 
aburind alcătuit din frunze cu margini ascuţite. 

A reuşit să scoată capul în aerul umed şi a inspirat 
gâfâind. Şi-a petrecut un cot peste o grindă şi, folosind-o ca 
punct de sprijin, s-a tras şi mai sus. A dat zadarnic din 
picioare în gol, chinuindu-se să se împingă mai departe, şi a 
simţit încordarea muşchilor umerilor, însă disperarea pură a 
împins-o mai sus - disperarea şi viziunea de coşmar pe care 
ar fi avut-o dacă Emmanuel ar fi intrat în cameră şi i-ar fi 
văzut picioarele şi fundul atârnând din tavan. 

Declanşând o ploaie de frunze rupte, s-a tras afară şi a 
rămas întinsă pe acoperişul ud. Încă ploua torențial, astfel 
că s-a udat până la piele în doar câteva clipe. A văzut ceva 
mai departe un soi de structură care ieşea în afară printre 
frunzele de palmier ale acoperişului şi s-a târât cu precauţie 
spre ea, temându-se că acoperişul ar putea ceda sub 
greutatea ei. De aceea a pipăit cu mâinile şi coatele 
rezistenţa grinzilor de sub stratul de frunze. 

Structura s-a dovedit a fi o mică platformă, fixată bine de 
grinzi, având o balustradă într-o parte. A urcat pe ea şi, 
gâfâind, s-a ghemuit. Pe uscat continua să plouă, dar 
deasupra oceanului cerul era în cea mai mare parte senin 
şi, străbătând printre dârele întunecate ale norilor 
destrămaţi, razele soarelui care apunea în spatele ei 
dădeau cerului şi apei o culoare oranj sângerie. Respirând 
greu din cauza corsetului strâns, a gândit că totul se 
pregătea de sfârşitul lumii. 

Din acel punct de observaţie de pe acoperiş vedea 
dincolo de pădurea cu copaci pitici; porţiunea de plajă pe 
care o zărise de la fereastră se zărea clar, iar dincolo de ea, 
două corăbii ancorate aproape de țărm. 

Pe mal erau trase două bărci, dar la distanţă una faţă de 
alta - aparţinând probabil celor două vase, a socotit ea. 
Una dintre corăbii trebuia să fie cea cu sclavi, cealaltă era a 
lui Howard. S-a simţit cuprinsă de un val de umilinţă şi a 
rămas surprinsă că ploaia nu făcea ca din corpul ei să se 
ridice aburi. Dar nu avea vreme să se gândească la asta. 

Prin ropotul ploii a auzit voci, aşa că s-a ghemuit, apoi şi- 


a dat seama că era improbabil ca vreun om să ridice 
privirea şi s-o vadă. Îndreptându-şi capul ca să privească 
printre coloanele de susţinere ale balustradei, a văzut nişte 
siluete ieşind dintre copaci şi îndreptându-se spre plajă - un 
şir indian de oameni înlănţuiţi, mânaţi de doi-trei paznici. 

— Josh! a exclamat ea. 

Şi-a concentrat privirea pentru a vedea, însă în ciudata 
lumină crepusculară siluetele nu erau decât fantomatice. | 
s-a părut că distinge trupurile înalte şi zvelte ale celor doi 
bărbaţi Fulani - probabil că bărbatul mai scund din urma lor 
era Josh, dar nu ar fi putut băga mâna în foc. 

Neputincioasă, şi-a încleştat degetele pe balustradă. Ştia 
că nu poate fi de ajutor, dar să se vadă silită să asiste la 
aşa ceva... în timp ce urmărea scena, a auzit un țipăt 
ascuţit dinspre plajă, iar o siluetă mai scundă a ieşit din 
pădure cu fustele fluturând. Tresărind, paznicii s-au întors, 
şi unul dintre ei a prins-o pe Phaedre - ea trebuia să fie. 
Brianna a auzit-o strigând: „Josh! Josh!”, iar sunetul a sunat 
aspru, precum ţipătul unui pescăruş aflat departe. 

Phaedre se încăierase cu unul dintre paznici, iar câţiva 
dintre oamenii în lanţuri s-au întors brusc, năpustindu-se 
asupra celuilalt paznic. Un ghem de oameni care luptau s-a 
prăbuşit la pământ. Dinspre una dintre bărci, un om alerga 
către ei şi avea ceva în mână. 

O vibraţie pe care a simtit-o în tălpi a făcut-o să-şi mute 
atenţia de la scena care se petrecea pe plajă. 

— La naiba! a spus fără să vrea. 

Emmanuel îşi itise capul peste marginea acoperişului. A 
privit-o uimit, apoi faţa lui s-a contorsionat. Emmanuel s-a 
ridicat pe acoperiş - pesemne că exista o scară pe acea 
latură a casei, a gândit ea. Desigur, trebuia să existe, 
pentru că nu vedea rostul unei platforme de observaţie 
dacă nu exista o modalitate de a ajunge acolo. 

În timp ce mintea îi era ocupată cu acea absurditate, a 
întreprins ceva mai concret. Şi-a scos bucata de os din 
decolteu şi s-a ghemuit pe platformă, ţinând mâna jos, aşa 
cum o învățase lan. 

Pe faţa lui Emmanuel a apărut o expresie ironică, văzând 
ce avea în mână Brianna, şi a întins braţul spre ea. 


x 


L-au auzit pe gentilom apropiindu-se cu mult înainte de 
a-l vedea. |lngâna ceva încet pentru sine, o arie 
franțuzească. Era singur; probabil că servitorul lui se 
întorsese pe corabie cât timp ei îşi croiau drum prin pădure. 

Ghemuit înapoia unui tufiş, Roger s-a ridicat în picioare 
încet. Le simţea amorţite, de aceea s-a întins discret. 

Când gentilomul a ajuns în dreptul lui, Jamie a ieşit pe 
potecă, lângă el. Bărbatul - scund şi cu un aspect sclivisit - 
a scos un țipăt ascuţit de spaimă, ca o fată. Inainte să 
apuce să o rupă la fugă, Jamie a făcut un pas în faţă şi, 
zâmbindu-i cu amabilitate, l-a prins de braţ. 

— Sluga dumneavoastră, domnule, a spus el cu glas 
curtenitor. Mergeţi cumva să-l întâlniți pe domnul Bonnet? 

Derutat, omul a clipit spre Jamie. 

— Bonnet? Păi... da. 

Roger a simţit că strânsoarea din piept se destinde brusc. 
Slavă Domnului! însemna că găsiseră locul potrivit. 

— Cine sunteţi, domnule? a întrebat bărbatul scund, 
încercând să-şi smulgă braţul din strânsoarea lui Jamie, dar 
fără sorţi de izbândă. 

Acum nu mai era nevoie să stea ascunşi, aşa că Roger şi 
lan au ieşit din tufişuri, iar gentilomul a scos un icnet 
văzându-l pe lan mânjit pe faţă cu însemne de războinic 
indian, după care s-a uitat înspăimântat, când la Jamie, 
când la Roger. 

Socotindu-l pe Roger drept cea mai civilizată persoană 
din apropierea lui, gentilomul a făcut apel la el. 

— Vă implor, domnule - cine sunteţi şi ce doriţi? 

— Căutăm o tânără femeie care a fost răpită, a spus 
Roger. O tânără foarte înaltă, cu părul roşcat. Aţi... 

Înainte de a termina de vorbit, Roger a văzut cum 
bărbatul face ochii mari de spaimă. Nici lui Jamie nu i-a 
scăpat asta, aşa că i-a răsucit încheietura mâinii, făcându-l 
să cadă în genunchi, cu gura strâmbată de durere. 

— Domnule, cred că trebuie să vă obligăm să ne spuneţi 
tot ce ştiţi despre asta, a spus Jamie, cu o curtenie 
impecabilă, continuând să-l ţină strâns de încheietura 
mâinii. 


x 


Nu trebuia să-l lase să o prindă. Acela era singurul gând 
conştient. Negrul a apucat-o de mâna liberă, dar ea şi-a 
smuls-o uşor, pielea fiindu-i alunecoasă de la ploaie, şi l-a 
lovit dintr-o singură mişcare. Vârful osului de balenă a 
alunecat pe braţul lui, lăsând o dâră ce se înroşea, dar 
Emmanuel a ignorat-o şi s-a repezit spre ea. Brianna a 
căzut peste balustradă, aterizând greoi pe mâini şi 
genunchi în frunze, însă el nu o înşfăcase; şi el căzuse în 
genunchi pe platformă, cu un bufnet care a cutremurat 
întregul acoperiş. 

Brianna s-a deplasat cu mişcări disperate spre marginea 
acoperişului. Mâinile şi genunchii ei străpungeau când şi 
când stratul de frunze de palmier, în timp ce-şi arunca 
picioarele peste margine, căutând cu ele scara. 

Negrul s-a repezit după ea, a prins-o de o încheietură 
într-o strânsoare ca o muşcătură de morenă şi a început s-o 
tragă înapoi pe acoperiş. Brianna şi-a dus în spate mâna 
liberă şi l-a lovit puternic peste faţă cu osul. El a scos un 
țipăt şi a slăbit strânsoarea, iar ea s-a eliberat şi s-a 
prăbuşit în gol. 

A aterizat pe spate cu un bufnet care i-a cutremurat 
oasele, după care a rămas ca paralizată, incapabilă să 
respire, în timp ce picăturile de ploaie îi cădeau puternic pe 
faţă. De pe acoperiş s-a auzit un chiuit de triumf, după care 
a urmat un muget de disperare şi exasperare. Emmanuel 
credea că o ucisese. 

Grozav! a gândit Brianna, încă năucită. Şocul izbiturii 
începea să se şteargă, iar diafragma s-a trezit la viaţă, 
astfel că binefăcătorul aer a reuşit să-i pătrundă în plămâni. 
Oare se putea mişca? 

Nu ştia şi nici nu a îndrăznit să încerce. Printre genele 
lovite de picuri, l-a văzut pe masivul Emmanuel trecând 
peste marginea acoperişului, pipăind cu un picior după 
fuşteii grosolani ai scării pe care acum o putea vedea 
prinsă de zid. 

Când căzuse, îşi pierduse osul din mână, dar l-a văzut 
sclipind la un sfert de metru de capul ei. Cum Emmanuel 


era momentan întors cu spatele, a întins mâna şi l-a 
înşfăcat, după care a rămas neclintită, făcând pe moarta. 


* 


Cei trei aproape că ajunseseră lângă casă, când zgomote 
răsunând din pădure i-au făcut să se oprească. Roger a 
încremenit, apoi s-a tras de pe potecă. Jamie şi lan se 
topiseră deja în pădure. Însă zgomotele nu veneau dinspre 
potecă, ci de undeva din stânga lor - erau voci de bărbaţi, 
răcnind ordine, şi de picioare mergând târşâit, dar şi 
zăngănituri de lanţuri. 

Un fior de panică l-a străbătut pe Roger. O duceau pe 
Brianna undeva? Era deja ud leoarcă, dar a simţit o sudoare 
rece cuprinzându-i corpul, mai rece decât apa ploii. 

Howard, bărbatul pe care îl prinseseră în pădure, îi 
asigurase că Brianna era în siguranţă în casă, dar ce ştia el? 
Roger a ascultat, încordându-şi auzul ca să perceapă 
sunetul unei voci de femeie şi a auzit un țipăt subţire şi 
acut. 

A dat să pornească spre sursa acelui țipăt, însă s-a trezit 
cu Jamie alături de el, care îl prinsese de braţ. 

— Aceea nu e Brianna, a spus socrul lui cu glas 
precipitat. Se duce lan într-acolo. Noi doi mergem spre 
casă! 

Nu era momentul să obiecteze. Sunetele ce trădau 
violenţe pe plajă au răzbătut slab - ţipete şi răcnete - dar 
Jamie avea dreptate; nu era vocea Briannei. lan alerga spre 
plajă, fără să facă niciun efort să păstreze tăcerea. 

Lui Roger instinctul îi dicta să-l urmeze pe lan, dar după o 
clipă de ezitare a ieşit pe potecă, pornind în goană după 
Jamie, îndreptându-se spre casă. 


x 


Emmanuel s-a aplecat deasupra Briannei; ea i-a simțit 
greutatea şi s-a repezit în față ca un şarpe care atacă, 
având osul ascuţit drept colţ. Ţintise spre capul lui, sperând 
să-l împungă într-un ochi sau în gât, contând măcar pe 
mişcarea lui reflexivă înapoi, ceea ce l-ar fi dezavantajat. 


El s-a ferit, trăgându-se în sus şi într-o parte, dovedindu- 
se mult mai iute decât îşi închipuise ea. Brianna a lovit cu 
toată forţa şi osul ascuţit a pătruns sub braţul lui, cu un şoc 
ciudat. Rămas cu gura căscată de uimire, el a încremenit 
un moment şi s-a uitat la osul al cărui capăt ieşea de sub 
subţioară. După aceea, l-a smuls şi, cu un urlet de furie, s-a 
năpustit asupra ei. 

Însă Brianna era deja în picioare şi pornise în fugă spre 
pădure. De undeva din faţă a auzit alte strigăte - şi un urlet 
care a făcut-o să-i îngheţe sângele în vine. Incă unul, apoi 
altele, acestea venind dinspre partea din faţă a casei. 

Ameţită şi îngrozită, a continuat să alerge, dându-și 
seama treptat că unele dintre răcnete erau de fapt cuvinte. 
— Casteal DHUUUUUIN! ** 

Asta-i tata, şi-a spus ea, extrem de uimită, după care s-a 
împiedicat de o creangă şi s-a dus de-a berbeleacul, 
aterizând grămadă. 

S-a zbătut să revină pe picioare, gândind în mod absurd: 
Asta nu-i poate face bine copilului, şi a căutat altă armă. 

Îi tremurau degetele, care nu voiau să o ajute. A scotocit 
pe sol, dar zadarnic. Apoi Emmanuel a apărut alături de ea 
ca un demon şi a prins-o de o mână cu un aer exaltat. 

— Ha! a făcut el. 

Şocul a făcut-o pe Brianna să se legene pe picioare şi să i 
se întunece privirea. Încă auzea răcnetele cumplite 
răzbătând dinspre plaja îndepărtată, însă dinspre casă nu 
se auzea nimic. Emmanuel tocmai spunea ceva pe un ton 
foarte satisfăcut şi ameninţător, însă ea nu-l mai auzea. 

Părea să fie ceva anapoda cu faţa lui; îi apărea şi 
dispărea din ochi, aşa că a clipit de câteva ori şi a scuturat 
din cap, ca să-şi limpezească vederea. Insă nu era vorba de 
ochii ei, ci de el. Faţa lui s-a relaxat treptat, trecând de la 
înfăţişarea amenințătoare, cu rânjet hidos, până la o 
expresie de vagă uimire. S-a încruntat, şi-a dezvelit dinţii, 
lăsând la iveală gingiile rozalii, după care a clipit încă de 
două sau de trei ori. Apoi, încă strângând-o de braţ, a scos 
un sunet înfundat, şi-a dus cealaltă mână la piept şi a căzut 


54 Strigăt de luptă, însemnând „Spre castelul Dhuin”, castel care a 
aparţinut lorzilor Lovat. 


în genunchi. 

Emmanuel s-a prăbuşit pe o parte, iar Brianna a aterizat 
peste el. S-a retras - degetele lui s-au desprins cu uşurinţă, 
ca şi cum toată puterea lor dispăruse brusc - şi apoi, 
gâfâind şi tremurând, s-a ridicat nesigură în picioare. 

Emmanuel zăcea pe spate cu picioarele îndoite sub el 
într-un unghi care, dacă ar fi fost viu, i-ar fi produs dureri 
insuportabile. Continuând să tremure şi temându-se să 
creadă adevărul, Brianna a inspirat cu gura deschisă. Insă 
negrul era mort; nu încăpea nicio îndoială. 

A început să respire mai uşor şi şi-a dat seama de rănile 
şi vânătăile de pe labele picioarelor desculţe. Incă era 
năucită şi nu reuşea să hotărască ce să facă în continuare. 

Hotărârea a fost luată pentru ea în următoarea clipă, 
când Stephen Bonnet a ţâşnit spre ea, din pădure. 


x 


A tresărit şi a reacționat imediat, răsucindu-se pe călcâie 
ca să fugă. Nu a reuşit să facă decât vreo şase paşi, după 
care Bonnet a prins-o de gât cu un braţ şi a ridicat-o în aer. 

— Ţine-ţi gura, draga mea! i-a spus el la ureche, părând 
lipsit de suflu. 

Era înfierbântat şi barba nerasă a foşnit pe obrazul ei. 

— Nu vreau să-ţi fac niciun rău. O să te las pe mal. Dar 
eşti singurul lucru care-i împiedică pe bărbaţii tăi să mă 
ucidă. 

Bonnet a ignorat cadavrul lui Emmanuel. Şi-a desprins 
antebraţul de la gâtul Briannei şi a prins-o de mână, 
încercând s-o tragă într-o direcţie cât mai departe de plajă - 
era limpede că voia să se îndrepte spre gura de mare 
ascunsă de pe cealaltă parte a insulei, unde debarcaseră în 
ziua precedentă. 

— Mişcă-te, dragă! Hai! 

— Dă-mi drumul! 

Brianna şi-a înfipt picioarele în pământ, trăgându-şi 
braţul prins. 

— Nu merg nicăieri cu tine. AJUTOR! a strigat cât de tare 
a putut. AJUTOR! ROGER! 

Bonnet, speriat, s-a şters la ochi cu dosul palmei. Avea 


ceva în mână. Ultimele raze de lumină s-au reflectat în 
sticlă. Doamne Sfinte, îşi luase testiculul cu sine! 

— Bree! Brianna! Unde eşti? 

Auzind vocea lui Roger, agitată, un val de adrenalină a 
străbătut-o pe Brianna, dându-i puterea de a-şi smulge 
braţul din strânsoarea lui Bonnet. 

— Aici! Aici sunt! Roger! a strigat ea din răsputeri. 

Bonnet a aruncat o privire peste umăr; tufişurile se 
mişcau şi cel puţin doi bărbaţi au ieşit printre ele. N-a mai 
stat pe gânduri, ci s-a năpustit spre pădure, aplecându-se 
ca să evite o creangă. Apoi a dispărut. 

In următoarea clipă, Roger a ieşit din tufişuri şi a prins-o 
în braţe, ţinând-o strâns. 

— Eşti teafără? Ţi-a făcut vreun rău? 

Işi lăsase pumnalul să cadă la pământ şi o ţinea de braţe, 
încercând în acelaşi timp să o examineze - să vadă faţa ei, 
corpul ei, ochii ei. 

— Sunt bine, a spus ea, simțind că ameţeşte. Roger, 
sunt... 

— Unde a plecat? 

Era tatăl ei, cu pumnalul în mână, şiroind de apă, sumbru 
ca moartea. 

— Într-acolo... 

S-a întors pentru a arăta cu degetul, însă el dispăruse 
deja şi alerga precum un lup. Brianna a văzut urmele lăsate 
de Bonnet, amprente clare de tălpi proaspete în noroi. 
Roger deja pornise după Jamie. 

— Staţi! a ţipat ea cu glas ascuţit, dar nu a avut alt 
răspuns decât foşnetele tufişurilor în timp ce corpurile grele 
ale celor doi se avântau nebunește printre ele. 

Ţinându-şi capul plecat ca să poată respira, a rămas 
nemişcată un moment. Apa de ploaie se acumulase în ochii 
deschişi ai lui Emmanuel; lumina portocalie se reflecta în ei, 
făcându-i să semene cu ochii unui monstru dintr-un film 
japonez. 

Gândul i-a trecut prin minte şi apoi a dispărut, făcând-o 
să se simtă pustiită şi amorţită. În acele momente nu ştia 
ce ar putea face. Dinspre plajă nu mai răzbătea niciun 
sunet, iar zgomotele făcute de paşii lui Bonnet se 
stinseseră de mult. 


Ploaia continua, ultimele raze de soare străbăteau 
frunzişul pădurii, bătând aproape orizontal, şi umpleau 
spaţiul dintre umbre cu o lumină ciudată, schimbătoare, 
care părea să vibreze, ca şi cum lumea din jurul ei era pe 
punctul de a dispărea. 

În toiul acelei stări onirice, a văzut apărând femeile, 
gemenele Fulani. Acestea şi-au întors capetele, cu feţe ca 
de căprioare şi ochi măriţi de spaimă, şi au fugit în pădure. 
A strigat spre ele, dar au dispărut. Simţindu-se nespus de 
obosită, a pornit cu paşi greoi după ele. 

Nu le-a găsit. Şi n-a văzut nici urmă de ceilalţi. Lumina 
începuse să scadă, aşa că, şchiopătând, s-a întors spre 
casă. O dureau toate şi începuse să aibă iluzia că în lume 
nu mai rămăsese nimeni în afară de ea. Nimic decât lumina 
arzătoare, transformându-se în cenuşă, clipă de clipă. 

Apoi şi-a adus aminte de copilul din pântecul ei şi s-a 
simţit mai bine. Indiferent cum ar fi stat lucrurile, nu era 
singură. Cu toate astea, a ocolit locul în care socotea că 
zăcea cadavrul lui Emmanuel. Intenţionase să descrie un 
cerc spre casă, dar ajunsese prea departe. Când s-a întors 
pentru a porni spre clădire, i-a zărit, stând la adăpostul 
copacilor, pe celălalt mal al unui pârâu. 

Caii sălbatici, liniştiţi precum copacii din jur, cu flancurile 
lucind în cafeniu, castaniu şi negru din cauza umezelii. 
Simţindu-i mirosul, ei şi-au ridicat capetele, dar nu au fugit, 
ci au rămas cu ochii lor mari şi blânzi aţintiţi asupra ei. 


x 


Când a ajuns, ploaia încetase. lan şedea pe verandă şi-şi 
storcea apa din părul lung. 

— Eşti murdar de noroi pe faţă, lan, a spus ea, lăsându- 
se jos alături de el. 

— A, chiar aşa? a spus el aruncându-i un zâmbet vag. 
Cum stau lucrurile, verişoară? 

— Of! Sunt... cred că sunt bine. Ce e cu...? 

A făcut semn spre cămaşa lui, pe care petele de sânge 
erau spălate de ploaie. Părea să fi primit o lovitură în faţă; 
în afară de dungile de noroi, nasul îi era umflat şi avea un 
cucui puţin deasupra frunţii, iar hainele ude erau sfâşiate. 


lan a inspirat adânc şi a oftat, ca şi cum ar fi fost la fel de 
obosit ca şi ea. 

— Am adus-o pe fata neagră, a spus el. Pe Phaedre. 

Asta a străpuns amnezia ca de vis care îi umplea mintea, 
însă doar puţin. 

— Phaedre, a spus ea, numele fetei sunând ca şi cum ar 
fi fost o persoană pe care o cunoscuse cândva, demult. E 
bine? Unde...? 

— Acolo. 

lan a făcut semn din cap în spate, spre casă, iar Brianna 
şi-a dat seama că ceea ce i se păruseră a fi sunetele mării 
erau, de fapt, suspinele slabe ale cuiva care plânsese deja 
până la epuizare, dar nu se putea opri. 

— Nu, las-o în pace, verişoară. 

lan şi-a lăsat mâna pe braţul ei, împiedicând-o să se 
ridice. 

— N-ai cum să o ajuţi. 

— Bine, dar... 

A făcut-o să se oprească băgând mâna în buzunarul 
cămăşii. A scos un rozariu din lemn, uzat, şi i l-a întins. 

— Poate o să-l vrea mai târziu. L-am cules de pe nisip, 
după ce corabia... a plecat. 

Pentru prima oară de când scăpase cu viaţă, starea de 
greață a revenit, una de ameţeală care ameninţa să o ducă 
în beznă. 

— Josh, a şoptit ea. 

Tăcut, lan a confirmat cu o mişcare din cap, deşi ea nu 
formulase o întrebare. 

— Imi pare rău, verişoară, a spus lan încet. 


* 


Era aproape întuneric când Roger a apărut la marginea 
pădurii. Brianna nu fusese îngrijorată, şi asta doar pentru că 
se afla într-o stare de şoc prea profundă ca să se 
gândească la ceea ce se întâmpla. Cu toate acestea, când |- 
a văzut, s-a ridicat în picioare şi aproape că a zburat până 
la el, iar toate temerile pe care şi le reprimase au explodat 
în cele din urmă în lacrimi, curgându-i pe faţă ca şuvoaiele 
de ploaie. 


— Tata? a spus ea, înecându-se şi fornăind la pieptul lui, 
acoperit de cămaşa udă. E... e... 

— E bine. Bree, poţi să vii cu mine? Ai suficientă putere - 
doar câteva momente? 

Inspirând adânc şi ştergându-şi nasul cu mâneca udă a 
cămăşii, Brianna a dat aprobator din cap şi, sprijinindu-se 
de braţul lui Jamie, a pornit şchiopătând prin întunericul 
pădurii. 

Bonnet zăcea rezemat de un copac, ţinându-şi capul 
înclinat într-o parte. Avea pe faţă sânge, care se scurgea 
peste cămaşă. Văzându-l, Brianna nu a avut sentimentul 
unei victorii, ci a simţit doar un dezgust cumplit. 

Tatăl ei stătea tăcut sub copac. Când a văzut-o, a făcut 
câţiva paşi în faţă şi a cuprins-o în braţe. Brianna a închis 
ochii, preţ de o clipă binecuvântată, dorindu-şi doar să lase 
totul deoparte, să se simtă purtată în braţe ca un copil şi 
dusă acasă. Insă ei o aduseseră acolo cu un scop precis; 
făcând un efort imens, ea a ridicat capul şi s-a uitat la 
Bonnet. 

Oare voiau să fie felicitaţi? s-a întrebat ea ca prin vis. 
Apoi şi-a adus aminte ce îi spusese Roger, descriind cum 
tatăl ei o făcuse pe mama ei să asiste la scena măcelului, 
silind-o să privească, pentru a se convinge că aceia care o 
torturaseră erau morţi. 

— Am înţeles, a spus ea, legănându-se nesigură pe 
picioare. Sigur, am vrut să zic. Văd. E mort. 

— Ei bine... nu e. De fapt, e viu. 

In vocea lui Roger se simţea un ton ciudat de încordare, 
apoi a tuşit şi a aruncat o privire critică spre tatăl ei. 

— Fata mea, îl vrei mort? a întrebat-o Jamie, atingând-o 
uşor pe umăr. E dreptul tău. 

— Dacă... îl vreau...? 

Tulburată din cale afară, s-a uitat pe rând la chipurile 
grave, adumbrite, apoi la Bonnet, dându-şi seama abia în 
acel moment că faţa îi sângera încă. După cum îi explicase 
deseori mama ei, morţii nu sângerează. 

Jamie i-a spus că îl găsiseră pe Bonnet, îl încolţiseră ca pe 
un vulpoi şi îl atacaseră. Fusese o luptă urâtă, corp la corp, 
cu pumnale, pentru că pistoalele se dovediseră inutile din 
cauza umezelii. Conştient că se lupta pentru viaţa lui, 


Bonnet lovise cu furie - se vedea o despicătură mânjită cu 
sânge în umărul hainei lui Jamie, dar şi o zgârietură pe 
gâtul lui Roger, unde lama pumnalului trecuse la câţiva 
milimetri de jugulara pe care ar fi putut să o secţioneze. 
Însă Bonnet luptase doar pentru a scăpa, nu pentru a ucide 
- şi se retrăsese într-un spaţiu dintre copaci unde putea fi 
atacat de un singur om. Acolo se înfruntase cu Jamie, îl 
respinsese, după care fugise. 

Însă Roger îl urmărise şi, fierbând de adrenalină, se 
azvârlise asupra lui Bonnet, făcându-l pe pirat să se 
izbească cu capul de copacul de care acum stătea rezemat. 

— lată-l cum zace! a spus Jamie, uitându-se la Bonnet cu 
ochi sumbri. Am sperat că şi-a frânt gâtul, dar n-am avut un 
asemenea noroc. 

— Însă şi-a pierdut cunoştinţa, a spus Roger, înghiţindu-şi 
nodul din gât. 

Brianna înţelese şi, în starea ei, acel sentiment masculin 
al onoarei i s-a părut justificat. Una era să ucizi un om într-o 
luptă dreaptă - sau chiar nedreaptă - dar să-i tai beregata 
când se afla lipsit de cunoştinţă la picioarele tale era cu 
totul altceva. 

Însă nu înţelesese totul. Tatăl ei şi-a şters pumnalul de 
pantaloni şi i l-a întins cu mânerul spre ea. 

— Cum... eu? 

Era prea şocată ca să mai simtă ceva în afara greutăţii 
pumnalului în mână. 

— Dacă vrei, a spus tatăl ei cu un aer grav şi curtenitor. 
Dacă nu, vom face asta Roger Mac sau eu. Insă tu alegi, a 
nighean. 

În acel moment, Brianna a înţeles privirea lui Roger - el şi 
Jamie se contraziseseră, după care Jamie o chemase acolo. 
Şi ea a înţeles de ce tatăl ei îi oferea acea soluţie. Fie că era 
vorba de răzbunare ori de iertare, în mâna ei se afla viaţa 
acelui om. A răsuflat adânc, dându-şi seama că răzbunarea 
nu îi va aduce uşurare. 

— Brianna, a spus Roger încet, atingând-o pe braţ. Spune 
dacă îl vrei mort şi aşa va fi; o s-o fac chiar eu. 

Ea a dat din cap şi a inspirat profund. A simţit dorinţa 
sălbatică din vocea lui - era în stare de asta. A auzit în 
minte sunetul înfundat al glasului lui, când îi spusese că-l 


ucisese pe Boble şi când, scăldat în sudoare, se trezea din 
visele care îl bântuiau. 

Brianna a aruncat o privire spre chipul tatălui ei, aproape 
acoperit de umbre. Mama ei îi spusese doar câteva lucruri 
despre coşmarurile care îl bântuiseră de la Culloden 
încoace, dar era de ajuns, nu putea să-i ceară tatălui ei să 
facă asta - pentru a-l scuti pe Roger de ceea ce suferise el. 

Simţindu-i privirea, Jamie şi-a ridicat capul şi a înfruntat- 
o. Jamie Fraser nu refuzase niciodată o luptă pe care o 
considerase a lui, însă aceasta nu era, şi el ştia asta. 
Brianna a avut o revelaţie; nu era nici lupta lui Roger, deşi 
era pregătit să preia povara de pe umerii ei, şi chiar cu 
bucurie. 

— Dacă tu - dacă noi - nu-l ucidem aici şi acum... 

Brianna şi-a simţit pieptul încorsetat, aşa că s-a oprit să 
respire. 

— Ce facem cu el? 

— II ducem la Wilmington, a spus tatăl ei pe un ton 
degajat. Comitetul de Siguranţă de acolo e puternic, iar 
membrii lui îl ştiu de pirat; îl vor judeca după lege - sau 
drept ceea ce trece ea acum. 

Bonnet avea să fie spânzurat; va fi la fel de mort, însă 
sângele lui nu va păta nici mâinile lui Roger, şi nici inima 
lui. 

Lumina se stinsese cu totul. Bonnet nu mai era decât o 
formă oarecare, întunecată, profilată pe solul nisipos. Putea 
să moară din cauza rănilor, a socotit ea şi, cumva, a sperat 
să se întâmple asta - i-ar fi scutit pe toţi de belele. Însă 
dacă îl duceau la mama ei, Claire se va simţi obligată să 
încerce să-l salveze. Nici ea nu refuza o luptă care era a ei, 
îşi spuse Brianna ironic, surprinsă să simtă o uşurare. 

— Atunci, să trăiască până va fi spânzurat, a spus 
Brianna încet, după care l-a atins pe Roger pe braţ. Nu de 
dragul lui. De dragul meu şi al tău. De dragul copilului tău. 

O clipă, a regretat că îi spusese asta atunci, în pădurea 
cufundată în întuneric. Ar fi vrut foarte mult să îi vadă faţa 
când auzea o asemenea veste. 

L'OIGNON-INTELLIGENCER, 

25 SEPTEMBRIE 1775 

O PROCLAMAȚIE REGALĂ 

Pe data de 23 august s-a dat o Proclamatie, prin care 
Maiestatea Sa George al Ill-lea proclamă coloniile 
americane ca fiind „într-o stare de rebeliune deschisă şi 
declarată”. 

„DOAR PROPRIILE NOASTRE EFORTURI POT ANULA 
SENTINŢA LA MOARTE SAU SUPUNEREA DEMNĂ DE 
DISPREȚ”. Congresul Continental de la Philadelphia a 
respins propunerile josnice făcute de lordul North, menite 
să promoveze reconcilierea. Delegații de la acest Congres 
declară fără niciun echivoc dreptul coloniilor americane de 
a extinde aproprierile şi de a avea un cuvânt de spus în 
problema plății acestora. In parte, declarația delegaților 
sună astfel: „întrucât ministerul britanic şi-a urmat 
scopurile şi a pedepsit ostilitățile cu ajutorul armelor şi 
cruzimii, poate lumea să fie înşelată să creadă că noi 
suntem absurzi, ori poate ezita să creadă, odată cu noi, că 
doar propriile noastre eforturi pot anula sentința la moarte 
sau supunerea demnă de dispreţ?” 

UN ŞOIM ATACA, DAR ESTE LIPSIT DE PRADA SA - Pe 9 
august, corabia Maiestăţii Sale, Şoimul (Falcon), comandată 
de căpitanul John Lizee a urmărit două goelete americane 
care se întorceau din Indiile de Vest spre Salem, 
Massachusetts. O goeletă a fost capturată de căpitanul 
Linzee, care a urmărit-o apoi pe cealaltă până în portul 
Gloucester. 

Soldații aflaţi pe țărm au tras împotriva lui Falcon, care a 
răspuns cu foc, dar apoi a fost silită să se retragă, pierzând 
ambele goelete, două bărci şi treizeci şi cinci de oameni. 

CONDAMNAREA UNUI RENUMIT PIRAT - Un anume 
Stephen Bonnet, cunoscut drept pirat şi mare 
contrabandist, a fost judecat în fata Comitetului de 
Siguranță din Wilmington, iar după ce o serie de infracțiuni 


comise de el au fost prezentate de numeroase persoane, a 
fost condamnat la moarte prin înecare. 

O ALARMĂ s-a declanşat privind raidurile unor bande de 
negri, care au jefuit câteva ferme din apropiere de 
Wilmington şi Brunswick. Înarmaţi doar cu bâte, ticăloşii au 
furat vite, hrană şi patru butoaie cu rom. 

CONGRESUL CONCEPE UN PLAN PENTRU CONVERSIA 
MONEDEI - în prezent, se emit două milioane de dolari 
spanioli, la care se adaugă un milion de dolari, aprobați de 
Congres, care anunță un plan pentru compensarea acestei 
monede. Mai precis, fiecare colonie trebuie să îşi asume 
răspunderea pentru partea sa de datorie şi să achite 
această datorie în patru rate, care urmează a fi plătite în 
ultima zi din luna noiembrie, în anii 1779, 1780, 1781 şi 
1782... 


110 
MIROSUL LUMINII 


2 octombrie 1775 

Era de neconceput să o ducem pe Phaedre înapoi la River 
Run, chiar dacă, din punct de vedere legal, ea rămânea în 
proprietatea lui Duncan Innes. Discutaserăm problema 
îndelung şi, în cele din urmă, hotărâserăm să nu-i spunem 
Jocastei că sclava ei fusese găsită, deşi am transmis pe 
scurt, prin lan, care se dusese să-l ia pe Jemmy, vestea că 
Brianna fusese salvată şi că regretam pierderea lui Joshua - 
omiţând o bună parte dintre amănunte. 

— Să-i spunem despre Gerald Forbes? întrebasem eu, 
însă Jamie clătinase din cap. 

— Forbes nu va mai deranja vreodată un membru al 
familiei mele, a răspuns el cu convingere în glas. lar dacă le 
spun mătuşii şi lui Duncan despre asta... Cred că Duncan 
are destule necazuri pe cap; s-ar simţi obligat să se ia la 
hartă cu Forbes, şi asta e o înfruntare pe care nu trebuie să 
o dezlănţuie chiar acum. În ce o priveşte pe mătuşa mea... 

Nu a continuat ce avea de spus, însă disperarea din 
glasul lui vorbea destul de convingător. Cei din neamul 
MacKenzie de Leoch erau răzbunători şi nici eu, nici el nu 
eliminam posibilitatea ca jocasta să-l invite la cină pe 
Gerald Forbes ca să-l otrăvească. 

— Asta, presupunând că domnul Forbes mai acceptă 
invitaţii la cină în prezent, am glumit eu, nu tocmai sigură 
pe mine. Ştii ce-a făcut lan cu... cu...? 

— A spus că o să i-o dea câinelui să o mănânce, i-a 
răspuns Jamie pe un ton gânditor. Dar nu sunt convins că a 
vorbit serios. 

Phaedre fusese foarte şocată, atât de situaţia prin care 
trecuse, dar şi de pierderea lui Josh, astfel că Brianna a 
insistat s-o ducem la Ridge ca să-şi revină, asta până când 
puteam găsi un loc potrivit pentru ea. 

— Trebuie să o convingem pe mătuşa Jocasta să o 
elibereze, susţinuse Bree. 

— Nu cred că va fi greu, o asigurase Jamie, oarecum 
sumbru. Pentru că nu ştie ceea ce ştim noi. Dar să 


aşteptăm o vreme, până găsim un loc pentru fata asta, şi 
apoi ne îngrijim de ea. 

S-a întâmplat însă ca situaţia să se rezolve cu iuţeală 
uimitoare. 

Într-o după-amiază de octombrie cineva a bătut la uşă. 
Am deschis şi am descoperit în faţa mea trei cai osteniţi şi 
un catâr de povară, dar şi pe Jocasta, Duncan şi pe 
majordomul negru, Ulysses, care stăteau în prag. 

Prezenţa lor acolo era atât de bizară, încât am rămas pur 
şi simplu holbându-mă la ei, după care Jocasta a spus pe un 
ton hotărât: 

— Păi, bine, fato, vrei să ne laşi să stăm aici până când o 
să ne topim ca zahărul din ceai? 

Realitatea era că ploua destul de puternic, aşa că m-am 
retras atât de iute ca să îi las să intre, încât l-am călcat pe 
Adso pe o labă. Motanul a scos un mieunat sfredelitor, care 
l-a scos pe Jamie din biroul lui, dar şi pe doamna Bug şi pe 
Amy din bucătărie - precum şi pe Phaedre, care se afla în 
camera mea medicală, unde mărunţea ierburi în locul meu. 

— Phaedre! a exclamat Duncan, care a rămas cu gura 
căscată şi a făcut doi paşi spre ea. 

S-a oprit brusc, cu o clipă înainte de a o îmbrăţişa, dar 
faţa lui a exprimat bucuria. 

— Phaedre? a întrebat Jocasta, părând cu totul năucită. 

Faţa ei devenise aproape albă de uimire. 

Ulysses nu a scos nicio vorbă, însă expresia de pe faţa lui 
a fost una de groază pură. După o secundă, ea a dispărut, 
fiind înlocuită de obişnuita lui expresie de demnitate. Însă 
eu văzusem totul şi am rămas cu ochii pe el în timpul 
derutei care a urmat, presărată de exclamaţii şi scuze. 

In cele din urmă, am reuşit să-i scot de pe holul principal. 
Cu simţ diplomatic, Jocasta a spus că are o durere de cap - 
deşi, văzându-i faţa trasă, am socotit că nu era chiar 
inventată - şi Amy a condus-o la etaj şi a făcut-o să se 
întindă pe pat, după care i-a pus o compresă rece pe 
frunte. Doamna Bug s-a întors în bucătărie, unde a revizuit 
emoţionată meniul pentru cină. Părând înspăimântată, 
Phaedre a dispărut, probabil pentru a se refugia în casa 
Briannei şi a-i spune de vizita neaşteptată - ceea ce 
însemna că la cină vor mai fi trei persoane. 


Ulysses s-a dus să vadă de cai, lăsându-l pe Duncan să-i 
explice situaţia lui Jamie în biroul lui. 

— Emigrăm în Canada, a spus el, închizând ochii şi 
inhalând aroma whisky-ului din paharul pe care îl avea în 
mână. După cum arăta, chiar ar fi avut nevoie de aşa ceva, 
pentru că faţa lui slabă era aproape la fel de cenușie ca şi 
părul. 

— În Canada? a exclamat Jamie, la fel de surprins ca şi 
mine. Pentru numele lui Dumnezeu, Duncan, ce-ai făcut? 

Deschizând ochii, Duncan a zâmbit obosit. 

— Mai curând ce n-am făcut, Mac Dubh, a spus el. 

Brianna ne povestise despre dispariţia aurului ascuns şi 
menţionase ceva despre relaţiile lui Duncan cu lordul 
Dunsmore din Virginia, dar destul de neclar, lucru de 
înţeles, deoarece ea fusese răpită la câteva ore după aceea 
şi nu cunoştea amănunte. 

— N-aş fi crezut că lucrurile vor lua o asemenea 
întorsătură, şi încă atât de repede, a spus el clătinând din 
cap. 

Regaliştii încetaseră brusc să fie majoritari în Piemont, 
devenind o minoritate ameninţată şi înspăimântată. Unii 
oameni fuseseră pur şi simplu izgoniți din casele lor şi se 
refugiaseră, furişându-se prin mlaştini şi păduri; alţii 
fuseseră bătuţi şi răniţi grav. 

— Până şi Farquard Campbell, a spus Duncan, trecându- 
şi o mână peste faţă. Cei din Comitetul de Siguranţă l-au 
chemat înaintea lor, l-au acuzat de fidelitate faţă de 
Coroană şi l-au ameninţat că-i vor confisca plantaţia. A dat 
o mulţime de bani drept garanţie pentru o bună purtare pe 
viitor, iar ei l-au lăsat în pace, dar a fost cât pe ce. 

îndeajuns ca să îl sperie cumplit pe Duncan. Faptul că nu 
reuşise să ofere armele şi praful de puşcă, aşa cum 
promisese, îl privase de orice influenţă în rândul regaliştilor 
locali şi îl izolase complet, devenind vulnerabil în faţa 
următorului val de ostilităţi - despre care şi un nătărău şi-ar 
fi dat seama că se va declanşa curând. 

Drept urmare se grăbise să vândă River Run la un preţ 
decent, înainte ca proprietatea să-i fie confiscată. Păstrase 
doar unul sau două depozite de pe râu, precum şi alte 
valori, dar vânduse plantaţia, sclavii şi animalele, şi-şi 


propusese să plece imediat cu soţia în Canada, aşa cum 
făceau mulţi alţi regalişti. 

— Hamish MacKenzie e deja acolo, înţelegi? a explicat el. 
După Culloden, când au plecat din Scoţia, el şi alţi câţiva s- 
au stabilit în Nova Scoţia. El e nepotul Jocastei, iar noi avem 
bani de ajuns. 

S-a uitat vag spre hol, unde Ulysses lăsase desagile. 

— Elo să ne ajute să găsim un loc. 

A zâmbit chinuit. 

— Şi dacă lucrurile nu merg bine... se zice că pescuitul e 
în floare acolo. 

Jamie a zâmbit auzind acea glumă anemică şi i-a mai 
turnat whisky, însă, înainte de cină, a clătinat din cap când 
a venit la mine, în camera medicală. 

— Vor să călătorească până în Virginia şi, cu puţin noroc, 
să găsească o corabie care merge în Nova Scoţia. S-ar 
putea îmbarca la Newport News; e un port mic şi blocada 
britanică nu e chiar atât de strictă acolo - cel puţin aşa 
speră Duncan. 

— Of, Doamne! 

Avea să fie o călătorie epuizantă, iar Jocasta nu mai era 
tânără. Şi în starea în care îi erau ochii... Ţinând cont de 
ceea ce aflaserăm recent despre ea, n-o mai aveam la 
inimă pe Jocasta, dar gândindu-mă că va fi smulsă din casa 
ei, silită să emigreze când suferea de dureri chinuitoare... 
asta putea face pe oricine să creadă că există pedeapsă 
divină. 

Mi-am coborât glasul şi am privit peste umăr ca să mă 
asigur că Duncan urcase la etaj. 

— Ce se întâmplă cu Ulysses? Şi cu Phaedre? 

Jamie şi-a strâns buzele. 

— Ah! Ei bine, cât o priveşte pe fată, l-am rugat pe 
Duncan să mi-o vândă mie. O eliberez cât de curând voi 
putea; poate o trimit la Fergus, în New Bem. A fost de 
acord, a scris imediat o notă de vânzare. 

A făcut semn cu capul către birou. 

— În privinţa lui Ulysses... 

Pe faţă i-a apărut o expresie sumbră. 

— Cred că problema se va rezolva de la sine, 
englezoaico. 


Doamna Bug a apărut agitată pe hol şi ne-a anunţat că 
cina era gata, astfel că nu am mai avut ocazia de a-l 
întreba ce voise să spună prin acea remarcă. 


x 


Am stors compresa cu zeamă de ulm-de-munte şi 
garofiță piperată şi am aşezat-o cu delicateţe peste ochii 
Jocastei. li dădusem deja ceai din scoarță de salcie ca să îi 
calmeze durerile. Compresa nu avea să o ajute în privinţa 
glaucomului, dar măcar avea un efect liniştitor şi era o 
uşurare atât pentru pacientă, cât şi pentru doctor să poată 
oferi ceva, chiar dacă era vorba doar de un paliativ 
neînsemnat. 

— Vrei să cauţi ceva în desagile mele, fata mea? m-a 
întrebat ea, întinzându-se pe pat. Am acolo un pacheţel cu 
o iarbă care o să ţi se pară interesantă. 

L-am găsit imediat, după miros. 

— De unde Dumnezeu ai aşa ceva? am întrebat-o pe 
jumătate amuzată. 

— Farguard Campbell, mi-a răspuns ea cu un aer degajat. 
Când mi-ai spus care era problema cu ochii mei, l-am 
întrebat pe Fentiman dacă ştie ceva care m-ar putea ajuta 
şi el mi-a spus că a auzit undeva că mi-ar putea fi de folos 
cânepa. Farquard Campbell are un câmp pe care cultivă 
aşa ceva, de aceea m-am gândit c-aş putea încerca. Se 
pare că mă ajută. Vrei să-mi dai pachetul? 

Fascinată, am aşezat pachetul cu cânepă şi micul teanc 
de foi de hârtie pe masă, alături de ea şi i-am îndrumat 
mâna spre ele. Rostogolindu-se cu atenţie pe o parte ca să 
nu-i cadă compresa de pe ochi, a luat între degete o parte 
din iarba parfumată, a împrăştiat-o pe mijlocul unei foiţe de 
hârtie şi şi-a rulat o ţigară cu o precizie pe care nu cred că 
am văzut-o vreodată la Boston. 

Fără să comentez, am apropiat o lumânare aprinsă de 
ţigară pentru a şi-o aprinde, după care s-a lăsat înapoi pe 
pernă şi nările i-au fremătat în timp ce a tras un fum lung în 
plămâni. 

A fumat în tăcere o vreme, iar eu mi-am făcut de lucru 
aranjând lucrurile în ordine în cameră, pentru că nu voiam 


să o las singură de teamă că va adormi şi va da foc la pat - 
se vedea că era extenuată şi se relaxa tot mai mult clipă de 
clipă. 

Mirosul înţepător şi ameţitor al fumului mi-a redeşteptat 
instantaneu amintiri, însă fragmentare. Unii studenţi mai 
tineri de la medicină fumau aşa ceva în weekend şi veneau 
purtând mirosul pe haine. Şi unii dintre cei care ajungeau la 
secţia de urgenţe duhneau a fum. Când şi când 
adulmecasem o idee de asemenea miros pe Brianna, dar 
nu o luasem niciodată la întrebări. 

Eu n-am încercat niciodată să fumez cânepă, însă acum 
mirosul aromat al fumului mi s-a părut destul de liniştitor. 
Cam prea liniştitor, de aceea m-am aşezat lângă fereastră, 
pe care am întredeschis-o ca să intre aer curat. 

Plouase cu intermitențe mai toată ziua, iar aerul era 
încărcat de ozon şi de mirosul de răşină, plăcut şi răcoros 
pe faţa mea. 

— Ştii, da? am auzit glasul moale al Jocastei. 

Am privit în jur; nu se mişcase, ci stătea întinsă ca o 
siluetă sculptată pe un mormânt, dreaptă ca o scândură. 
Bandajul-compresă aşezat peste ochi o făcea să arate ca 
imaginea Justiţiei - asta era o ironie, mi-am spus eu. 

— Ştiu, am spus adoptând tonul ei calm. N-a fost prea 
cinstit faţă de Duncan, nu? 

— Nu. 

Cuvântul a plutit odată cu fumul, aproape fără sunet. A 
ridicat ţigara cu un gest lenevos şi a tras din ea, făcând 
capătul aprins să se înroşească. Am urmărit-o printre gene, 
dar părea să simtă scrumul, aşa că bătea când şi când 
ţigara în postamentul ca un căuş al sfeşnicului. 

— Ştie şi el, a spus ea, aproape nepăsătoare. Despre 
Phaedre. Într-un târziu, i-am spus să nu mai caute. Sunt 
sigură că ştie şi de Ulysses, dar n-a vorbit despre asta. 

A întins mâna fără greş şi a scuturat scrumul. 

— l-am spus că nu l-aş condamna dacă mă părăseşte, 
înţelegi? 

Avea vocea foarte moale, aproape lipsită de orice 
emoție. 

— A plâns, dar apoi s-a oprit şi mi-a zis că spusese „La 
bine şi la rău” şi aşa am făcut şi eu, nu? Am zis că da şiela 


spus: „Ei, asta e”. Şi asta e tot. 

A ridicat vag din umeri, aşezându-se mai comod şi a 
continuat să fumeze în tăcere. 

Mi-am întors din nou faţa spre fereastră şi mi-am lipit 
fruntea de rama ei. Dedesubt, am văzut o rază de lumină 
când s-a deschis uşa şi o siluetă întunecată a ieşit din casă. 
Uşa s-a închis şi am pierdut-o din ochi în întuneric preţ de o 
clipă; apoi ochii mi s-au adaptat şi am văzut-o din nou, 
după care a dispărut pe poteca spre hambar. 

— A plecat, da? 

Surprinsă, m-am întors şi am privit-o. Mi-am dat seama 
că auzise închiderea uşii. 

— Ulysses? Da, cred că da. 

A mai rămas tăcută o vreme, iar ţigara a ars de la sine 
între degetele ei. Imediat ce m-am gândit să mă ridic şi să 
i-o iau, a dus-o din nou la buze. 

— Numele lui adevărat e Joseph, a spus ea încet, dând 
fumul afară. Firicelele de fum i s-au rotit încet în jurul 
capului. Foarte potrivit”, aşa am crezut mereu - pentru că 
a fost vândut ca sclav de neamul lui. 

— l-ai văzut vreodată faţa? am întrebat-o brusc. 

A clătinat din cap şi a strivit mucul ţigării. 

— Nu, dar îl recunoşteam oricând, a spus ea foarte încet. 
Mirosea a lumină. 


x 


Jamie Fraser aştepta răbdător în întunericul hambarului. 
Era mic, cu standuri pentru doar şase animale, dar construit 
solid. Ploaia cădea din belşug pe acoperiş, iar vântul 
scheuna ca o ban-sidhe”* pe după colţuri, însă nicio 
picătură nu se furişa prin acoperişul din şindrilă, iar aerul 
dinăuntru era încălzit de animalele somnolente. Până şi 
Ghedeon moţăia cu capul deasupra ieslei, iar din colţurile 
gurii îi atârnau fire de fân nemestecate. 

Trecuse de miezul nopţii şi stătea acolo de mai bine de 


55 Aluzie la losif din Biblie (Facerea), care a fost vândut ca sclav de 
fraţii lui geloşi (n. tr.). 
56 Femeie din folclorul scoţian, care scoate strigăte stridente (n. tr.). 


două ore, cu pistolul încărcat şi armat rezemat pe un 
genunchi. 

Şi iată, în ciuda susurului ploii, a auzit icnetul încet scos 
de cineva care împingea uşa, apoi uruitul ei, îngăduind ca 
respiraţia ploii să se amestece cu mirosurile mai calde ale 
fânului şi al gunoiului de grajd. 

A rămas nemişcat. 

A văzut silueta înaltă, profilată pe fundalul nopţii, 
oprindu-se şi aşteptând să îşi adapteze ochii la întunericul 
dinăuntru, apoi folosindu-şi toată greutatea ca să împingă 
uşa masivă cât să poată intra. 

Omul avea cu el un felinar cu obturator de lumină, 
gândind că nu va reuşi să găsească harnaşamentul necesar 
şi să îl fixeze pe cal. A tras deoparte obturatorul şi a rotit 
încet felinarul, permiţând razei de lumină să treacă peste 
boxe, una după alta. Cei trei cai pe care îi adusese Jocasta 
erau acolo, dar extenuaţi. Jamie l-a văzut pe om plescăind 
apreciativ din limbă în timp ce se gândea, plimbând lumina 
între iapa Jerusha şi Ghedeon. 

Hotărându-se, Ulysses a aşezat felinarul pe podea şi a 
dat să tragă zăvorul de la uşa boxei lui Ghedeon. 

— Ca să te-nveţi minte, ar trebui să te las să-l iei, a spus 
Jamie pe ton jovial. 

Majordomul a scos un țipăt ascuţit şi s-a răsucit pe 
călcâie, cu mâinile strânse pumn. Nu l-a văzut pe Jamie în 
întuneric, dar adevărul a ajuns la urechile lui după o 
secundă, astfel că a răsuflat adânc şi şi-a desfăcut pumnii, 
pentru că şi-a dat seama cine era în hambar. 

— Domnule Fraser, a spus el. 

Avea ochii vii în lumina felinarului, şi vigilenţi. 

— M-aţi luat prin surprindere. 

— Ei bine, chiar asta voiam, i-a răspuns Jamie calm. 
Bănuiesc că vrei să pleci. 

A simţit gândurile în ochii majordomului, iuți ca libelulele, 
analizând şi calculând. Dar Ulysses nu era prost şi a ajuns 
la concluzie corectă. 

— Aşadar, v-a spus fata, a zis el foarte calm. O să mă 
ucideţi pentru onoarea mătuşii dumneavoastră? 

Dacă ultimele cuvinte ar fi fost rostite cu o undă 
batjocoritoare, Jamie l-ar fi ucis pe loc - cât aşteptase, nu 


reuşise să decidă cum să procedeze. Însă vorbele fuseseră 
rostite simplu şi Jamie a ridicat degetul de pe trăgaci. 

— Dacă eram mai tânăr, aşa aş fi făcut, vorbind pe 
acelaşi ton ca şi Ulysses. 

Și dacă n-aş avea o fiică şi o soţie care au socotit un 
negru drept prieten. 

— După cum stau lucrurile, a continuat el, coborând 
pistolul, nu te voi ucide decât dacă va trebui. Ori când va 
trebui. Vrei să negi? Fiindcă eu cred că nu poţi spune nimic 
în apărarea ta. 

Majordomul a clătinat uşor din cap. Lumina făcea ca 
pielea lui să capete o nuanţă roşcată de parcă era sculptat 
din cinabru. 

— Am iubit-o, a spus el încet şi şi-a desfăcut braţele. 

Era îmbrăcat de călătorie, cu mantie şi pălărie, având 
prinse la brâu o taşcă şi un bidon, dar nu şi pumnal. Sclavii, 
chiar şi cei de încredere, nu îndrăzneau să poarte arme. 

Curiozitatea se încleşta cu dezgustul şi - ca de obicei 
într-o asemenea luptă - curiozitatea a învins. 

— Phaedre a zis că te culcai cu mătuşa mea chiar înainte 
să-i moară soţul. E adevărat? 

— Da, a spus moale Ulysses şi expresia de pe faţa lui a 
rămas impenetrabilă. Nu pot să justific asta. Nu pot. Dar am 
iubit-o, şi dacă trebuie să mor pentru asta... 

Jamie l-a crezut; sinceritatea era evidentă în glasul şi 
gesturile lui. Şi cunoscând-o pe mătuşa lui, s-a simţit mai 
puţin dispus să-l învinovăţească pe Ulysses decât ar fi 
făcut-o restul lumii. În acelaşi timp, nu voia să lase garda 
jos; Ulysses era masiv şi iute. Şi un om care socotea că nu 
avea nimic de pierdut era foarte primejdios. 

— Unde vrei să te duci? a întrebat Jamie, făcând un semn 
din cap către cai. 

— În Virginia, a spus negrul cu o uşoară ezitare în glas. 
Lordul Dunsmore le oferă libertatea sclavilor care se alătură 
armatei lui. 

Nu voise să întrebe, deşi era o întrebare care se născuse 
în mintea lui din momentul în care auzise povestea 
Phaedrei. Pentru că acest subiect apăruse, nu s-a putut 
abţine. 

— De ce nu te-a eliberat ea? a întrebat Jamie. După cea 


murit Hector Cameron. 

— A vrut, a venit răspunsul surprinzător al majordomului, 
care şi-a atins pieptul hainei. A întocmit actele de dezrobire 
acum aproape douăzeci de ani - a spus că nu suportă 
gândul că mergeam în patul ei doar pentru că trebuia. Dar 
o cerere de eliberare trebuie aprobată de Adunare, 
înţelegeţi? Şi dacă aş fi fost eliberat cu acte, n-aş fi putut să 
rămân să o slujesc. 

Acest lucru era adevărat; un sclav eliberat era silit să 
plece din colonie în termen de zece zile, altfel risca să fie 
luat în sclavie din nou, de către oricine voia. Ideea bandelor 
mari de negri liberi, care să cutreiere prin zonele rurale, îi 
făcuse pe membrii Consiliului şi Adunării să se scape pe ei 
de teamă. 

Majordomul a privit în jos o clipă, ca să îşi ferească ochii 
de lumina felinarului. 

— Aveam de ales între Jo şi libertate. Am ales-o pe ea. 

— Daa, foarte romantic! a spus Jamie sec, deşi, în 
realitate, răspunsul nu l-a lăsat chiar rece. 

Jocasta MacKenzie se căsătorise din datorie, şi iar din 
datorie - şi s-a gândit că avusese parte de puţină fericire în 
fiecare dintre căsnicii, până când a găsit o oarecare 
mulţumire cu Duncan. Era şocat de alegerea ei, deoarece 
dezaproba adulterul, şi se înfuriase serios pentru că ea îl 
înşelase pe Duncan, dar o părticică din el - cea de 
MacKenzie, neîndoielnic - nu putea decât să-i admire 
îndrăzneala de a căuta fericirea acolo unde putea. 

A oftat adânc. Ploaia se domolea; răpăitul picăturilor pe 
acoperiş se transformase într-un lipăit slab. 

— Bine, atunci. Mai am o întrebare. 

Ulysses şi-a înclinat capul cu gravitate, un gest pe care 
Jamie îl văzuse de o mie de ori. Sluga dumneavoastră, 
domnule, asta spunea, şi asta exprima mai multă ironie 
decât orice altceva îi spusese omul. 

— Unde e aurul? 

Ulysses a ridicat capul brusc şi a făcut ochii mari. Pentru 
prima oară, Jamie a simţit o undă de îndoială. 

— Credeţi că l-am luat eu?! a întrebat majordomul, 
arătându-se nedumerit, apoi făcu o grimasă. Da, presupun 
că aşa credeţi. 


S-a frecat la nas, îngrijorat şi nefericit - lucru firesc, a 
gândit Jamie. 

Ajunşi într-un impas, au rămas privindu-se unul pe 
celălalt în tăcere. Jamie era convins că Ulysses nu încerca 
să-l înşele - şi Dumnezeu îi era martor că omul era priceput 
la asta, a gândit el cu cinism. 

În cele din urmă, Ulysses a ridicat din umerii laţi şi i-a 
lăsat să cadă neajutorat. 

— Nu pot dovedi că n-am făcut-o eu, a spus Ulysses. Nu 
pot oferi nimic în afară de cuvântul meu de onoare, deşi nu 
am dreptul să deţin aşa ceva. 

Era prima oară când în glas i s-a strecurat amărăciunea. 

Jamie s-a simţit brusc foarte obosit. Caii şi catârii 
adormiseră din nou, iar el nu-şi dorea decât să ajungă în 
pat, alături de soţie. Voia de asemenea să-l vadă plecat pe 
Ulysses, înainte ca Duncan să descopere perfidia lui. Şi, cu 
toate că Ulysses avusese multe ocazii să-şi însuşească 
aurul în ultimii douăzeci de ani, înfruntând mult mai puţine 
pericole, nu o făcuse. De ce tocmai acum? 

— Juri pe capul mătuşii mele? a întrebat Jamie pe 
neaşteptate. 

Ochii lui Ulysses au rămas pătrunzători şi strălucitori în 
lumina felinarului, dar nu au tresărit. 

— Da, a spus el într-un târziu. Jur. 

Jamie se pregătea să-l alunge, când i-a venit încă un 
gând. 

— Ai copii? a întrebat el. 

Pe faţa parcă dăltuită a apărut o expresie de nehotărâre; 
surprindere şi precauţie, amestecate cu altceva. 

— Niciunul pe care să-l socotesc al meu, a spus el în cele 
din urmă, şi Jamie a înţeles despre ce era vorba, dispreţ 
amestecat cu ruşine. 

Şi-a încordat maxilarele şi a ridicat puţin bărbia. 

— De ce mă întrebaţi asta? 

Jamie i-a întâlnit privirea o clipă, gândindu-se la Brianna, 
care era însărcinată. 

— Pentru că, a spus el într-un târziu, numai speranţa de 
mai bine pentru copiii mei şi ai lor îmi dă curajul să fac ce 
trebuie făcut aici. 

Faţa lui Ulysses a rămas fără nicio expresie, lucea 


impasibilă în lumina felinarului. 

— Dacă nu ai nicio miză pentru viitor, nu ai nici motive să 
suferi pentru el. Copiii pe care s-ar putea să îi ai... 

— Sunt sclavi, născuţi de sclave. Ce pot fi pentru mine? 
Ulysses şi-a strâns pumnii, ţinându-i apăsaţi de coapse. 

— Atunci, pleacă, a spus Jamie încet, trăgându-se 
deoparte şi făcând semn cu ţeava pistolului spre uşă. Cel 
puţin să mori liber. 

21 ianuarie 1776 

21 ianuarie a fost ziua cea mai geroasă a anului. Ninsese 
cu câteva zile înainte, dar acum aerul era limpede precum 
cristalul, iar cerul în zori era atât de deschis la culoare, 
încât părea alb, iar zăpada bătătorită scârţâia sub tălpile 
noastre precum cântecul greierilor. Zăpadă, copaci 
înveşmântaţi în zăpadă, ţurţuri care atârnau de streşinile 
casei - întreaga lume părea vânătă de frig. In noaptea 
precedentă, toate animalele fuseseră mutate în staul sau 
hambar, cu excepţia scroafei albe care părea să hiberneze 
sub casă. 

M-am uitat fără să-mi vină a crede la gaura din stratul de 
zăpadă care marca intrarea în bârlogul scroafei; sforăituri 
lungi şi vibrante răzbăteau dinăuntru, iar prin gaură ieşeau 
firicele de abur cald. 

— Hai, vino, mo nigheani Creatura aia n-ar băga de 
seamă nici dacă ar cădea casa peste ea. 

Jamie se întorsese după ce hrănise animalele din grajd şi 
se foia nerăbdător în spatele meu, frecându-şi mâinile pe 
care îşi trăsese mănuşile cu un deget, de culoare albastră, 
pe care i le croşetase Bree. 

— Cum adică, nici măcar dacă ar lua foc? Am spus eu, 
gândindu-mă la Dizertaţie privind carnea de porc prăjită 
scrisă de Lamb”. 

Îndatoritoare, m-am întors să-l urmez pe cărarea făcută 
pe lângă o latură a casei, apoi am mers încet pe porțiunile 
unde se formase gheaţă, traversând luminişul lat, către 
casa lui Roger şi a Briannei. 

— Eşti sigură că focul din vatră s-a stins? m-a întrebat 
Jamie pentru a treia oară. 

Aburii răsuflării i s-au vălătucit în jurul capului, când s-a 
uitat peste umăr la mine. Îşi pierduse căciula la vânătoare, 
iar acum avea un fular alb din lână, pe care şi-l înfăşurase 
în jurul urechilor şi îl legase deasupra capului, iar marginile 


57 Charles Lamb (1775-1834), critic şi eseist, cunoscut mai ales pentru 
Povestiri după Shakespeare, care a popularizat piesele acestuia (n. tr.). 


lungi fluturau, făcându-l să semene cu un iepure uriaş. 

— Da, l-am asigurat, reprimându-mi impulsul de a râde 
de el. 

Nasul lung se înroşise de frig şi fremăta bănuitor, iar eu 
mi-am îngropat faţa în fularul meu, scoțând norişori 
albicioşi de parcă aş fi fost un motor cu abur. 

— Şi lumânarea din dormitor? Lămpiţa din camera ta 
medicală? 

— Da, l-am asigurat, scoţându-mi nasul din fular. 

Îmi lăcrimau ochii şi aş fi vrut să mi-i şterg, dar aveam o 
boccea uriaşă într-o mână şi un coş mare, agăţat de braţul 
celălalt. In el se afla Adso, pe care îl scosesem cu forţa din 
casă, iar asta nu îi plăcea defel; din coş răzbăteau 
miorlăituri slabe şi agitația lui îl făcea să se legene şi să mă 
lovească în picior. 

— Şi opaițul din cămară, şi lumânarea din sfeşnicul de pe 
perete, şi vasul cu jeratic din biroul tău, şi felinarul cu 
untură de peşte pe care îl foloseşti în grajd. Am verificat 
toată casa amănunţit. Nicio scânteie, de nicăieri. 

— Atunci, e bine, a spus el, dar nu s-a putut abţine şi a 
privit în urmă, spre ea. 

M-am uitat şi eu; arăta înfrigurată şi părăsită, iar 
scândurile albe ce o căptuşeau păreau destul de murdare în 
comparaţie cu zăpada imaculată. 

— Nu va fi niciun accident, am spus eu. Poate doar dacă 
scroafa albă îşi face de lucru cu chibrituri în bârlogul ei. 

In ciuda circumstanțelor, asta l-a făcut să zâmbească. 
Sinceră să fiu, pe moment circumstanţele mi s-au părut 
uşor absurde; întreaga lume arăta părăsită, îngheţată 
bocnă şi neclintită sub cerul iernatic. Nimic nu părea mai 
puţin probabil decât un cataclism care putea distruge casa 
prin foc. Cu toate astea... era preferabil să fim în siguranţă 
decât să ne pară rău. Şi, aşa cum remarcase Jamie de mai 
multe ori în cursul anilor de când Roger şi Bree aduseseră 
sinistra veste tipărită de acel ziar: „Dacă ştii că într-o 
anumită zi o să-ţi ardă casa, de ce ai sta în ea?” 

De aceea, nu rămâneam în ea. li spuseserăm doamnei 
Bug să stea acasă, iar Amy McCallum şi cei doi băieţei ai ei 
erau deja la casa Briannei, nedumerită, dar ascultătoare. 
Domnul spusese că nimeni nu trebuia să pună piciorul în 


casă până în zorii zilei de mâine... ei bine, înseamnă că nu 
mai era nimic de spus, nu? 

lan se trezise înainte de zori şi făcuse surcele şi adusese 
lemne de foc din şopron; tuturor le va fi bine şi cald. 

Jamie rămăsese treaz toată noaptea şi se îngrijise de 
animale, punând la adăpost armele - în casă nu rămăsese 
niciun fir de praf de puşcă - şi se plimbase prin toată casa, 
când la parter, când la etaj, atent la orice pocnet al jarului 
din vatră, urmărind orice flacără de lumânare şi trăgând cu 
urechea pentru a auzi orice zgomot slab care să anunţe 
apropierea vreunui duşman. Singurul lucru pe care nu-l 
făcuse era să stea pe acoperiş cu un sac ud, veghind cu 
ochii bănuitori vreun fulger - şi asta doar pentru că fusese o 
noapte fără nori, iar stelele imense şi sclipitoare de pe cer 
ardeau în vidul îngheţat. 

Nici eu nu dormisem mult, fiind tulburată în egală măsură 
de foiala lui Jamie şi de vise agitate, bântuite de flăcări. 

Însă singurele flăcări erau cele care scuipau în aer un val 
de fum şi jerbe de scântei din hornul casei Briannei. Am 
deschis uşa şi am fost întâmpinați de căldura plăcută a 
vetrei în care focul ardea vioi şi de căldura emanată de 
corpurile celor dinăuntru. 

Aidan şi Orrie, treziţi când încă era întuneric şi duşi mai 
mult târâş prin frig, se strecuraseră imediat în patul lui 
Jemmy, iar acum cei trei dormeau duşi, ghemuiţi ca nişte 
arici sub plapumă. Amy o ajuta pe Bree să pregătească 
dejunul, astfel că mirosuri savuroase de terci de ovăz şi 
şuncă se înălţau dinspre vatră. 

— E totul bine, doamnă? 

Amy s-a repezit să ia desaga mare pe care o adusesem - 
aceasta conţinea cutia mea cu instrumente, ierburile mai 
rare şi mai valoroase din camera medicală şi borcanul cu 
fosfor alb, bine sigilat, pe care lordul John i-l trimisese 
Briannei drept cadou înainte de plecare. 

— Da, e bine, am asigurat-o, aşezând pe podea coşul în 
care se afla Adso. 

Am căscat şi am aruncat o căutătură visătoare spre pat, 
însă m-am dus să depun cutia în cămara alăturată. Am 
aşezat fosforul pe raftul cel mai de sus, departe de 
margine, şi am pus o roată mare de brânză în faţa lui, 


pentru a fi mai sigură că nu va cădea de acolo. 

Jamie dezbrăcase mantia şi scăpase de urechile de 
iepure şi tocmai îi întindea lui Roger puşca pentru vânat 
păsări, punga cu alice şi cornul pentru praf de puşcă pe 
care le avea asupra lui, şi îşi scutura zăpada de pe ghete. L- 
am văzut plimbându-şi ochii prin cabană, numărându-ne, 
iar apoi, în cele din urmă, a inspirat slab, dând din cap către 
sine. Toţi erau în siguranţă, cel puţin deocamdată. 

Dimineaţa s-a scurs în linişte. După ce am mâncat şi am 
curăţat masa, eu, Amy şi Bree ne-am aşezat lângă foc cu o 
grămadă de lucruri ce trebuiau cârpite. Încă dând din coadă 
indignat, Adso se refugiase pe un raft de sus, de unde se 
holba la Rollo, care se instalase în pat după ce se sculaseră 
copiii. 

Aidan şi Jemmy erau acum mândrii posesori a câte două 
maşinuţe, pe care le conduceau peste pietrele vetrei, pe 
sub pat şi printre picioarele noastre, însă, în mare, nu s-au 
încăierat sau împuns şi nici nu l-au călcat în picioare pe 
Orrie, care a rămas sub masă, mozolind o bucată de pâine 
prăjită. Jamie, Roger şi lan au ieşit cu rândul afară ca să 
ţină sub observaţie casa mare, părăsită în adăpostul 
molidului presărat cu zăpadă. 

Când Roger s-a întors dintr-o astfel de expediţie, Brianna 
a ridicat brusc ochii de la şoseta pe care o cârpea. 

— Ce s-a întâmplat? a întrebat el după ce i-a văzut 
chipul. 

Brianna se oprise din treabă, lăsând acul înfipt în şosetă, 
apoi a coborât ochii ca să încheie ce avea de făcut. 

— Nu. Nimic. Doar... un gând. 

Tonul vocii ei l-a făcut pe Jamie, care citea încruntat un 
exemplar jerpelit din Evelina, să ridice capul. 

— Ce fel de gând, a nigheari? a întrebat-o el, simţul lui de 
observaţie fiind la fel de ascuţit ca al lui Roger. 

— Hm... în fine. Şi-a muşcat buza de jos, apoi a spus: Dar 
dacă e vorba de casa asta? 

Cu excepţia copiilor, care au continuat să se târască 
insistent în jurul camerei, peste pat şi masă, scrâşnind şi 
bârâind, asta i-a făcut pe toţi să încremenească. 

— Ar putea fi, nu? 

Bree s-a uitat în jur, de la tavan până la vatră. Profeţia a 


spus doar că - şi a făcut un semn stângaci din cap spre 
Amy McCallum - casa lui James Fraser va arde. Dar asta a 
fost casa ta, la început. Şi nu e ca o adresă pe o stradă. 
Spunea că e vorba de o casă de pe Fraser's Ridge. 

Toţi am ţintuit-o cu privirile, iar ea a roşit, după care şi-a 
lăsat ochii spre şosetă. 

— Cum să spun... profeţiile nu sunt întotdeauna precise, 
nu? S-ar putea să greşească amănuntele. 

Amy a dat din cap cu un aer serios; evident, neclaritatea 
în privinţa amănuntelor era o caracteristică acceptată a 
profeţiilor. 

Roger şi-a dres glasul cu zgomot; Jamie şi lan au 
schimbat priviri, apoi s-au uitat la foc şi la flăcările care 
jucau pe vatră, dar şi la stiva înaltă de lemne de foc uscate 
iască şi la coşul cu surcele care dădeau pe afară. Toţi au 
întors priviri pline de speranţă spre Jamie, pe al cărui chip 
se citeau emoţii contradictorii. 

— Cred că ne-am putea muta la casa lui Archie, a spus el 
rar. 

Am început să număr pe degete: 

— Eu, tu, Roger, Bree, lan, Amy, Aidan, Orrie, Jemmy - 
plus domnul şi doamna Bug - asta înseamnă unsprezece 
persoane. Într-o colibă cu o singură încăpere, care măsoară 
doi metri şi jumătate pe cinci? 

Mi-am strâns mâinile pumn şi m-am uitat pătrunzător la 
Jamie. 

— Nici n-ar fi nevoie să incendieze cineva coliba aia; 
jumătate dintre noi ar trebui să stea pe vatră, deja prăjiţi. 

— Hm! Bine, atunci... casa lui Christie e goală. 

Amy a căscat ochii mari de groază şi toţi ne-am uitat 
fiecare în altă parte. Jamie a inspirat adânc, lăsând apoi 
aerul să iasă cu zgomot. 

— Probabil că va trebui să fim... foarte precauţi. 

Toţi au respirat uşuraţi şi ne-am reluat ocupațiile, deşi 
fără sentimentul de siguranţă de mai devreme. 

Prânzul s-a desfăşurat fără incidente, dar pe la mijlocul 
după-amiezii am auzit o bătaie în uşă. Amy a scos un țipăt, 
iar Brianna a scăpat în foc o cămaşă pe care o cârpea. lana 
sărit în picioare şi a deschis brusc uşa, iar Rollo a tresărit 
din somnolenţă şi, mârâind, s-a repezit pe lângă el. 


Jamie şi Roger s-au grăbit să ajungă la uşă - înghesuindu- 
se unul într-altul - şi au rămas nemişcaţi un moment, după 
care au trecut de prag. Băieţeii s-au repezit fiecare spre 
mamele lor, care loveau cu palmele cămaşa fumegândă de 
parcă ar fi fost un şarpe viu. 

Sărisem în picioare, dar m-am trezit strivită de perete şi 
nu am reuşit să trec pe lângă Bree şi Amy. Speriat de 
gălăgie şi de faptul că am apărut brusc alături de el, Adso a 
scos un pufăit şi a lovit cu o labă, cât pe ce să mă rănească 
la un ochi. 

Dinspre uşă s-au auzit o serie de înjurături în mai multe 
limbi, însoţite de lătrăturile lui Rollo. Toată lumea părea 
extrem de iritată, dar nu am auzit zgomote care să trădeze 
vreo luptă. M-am strecurat cu grijă pe lângă mame şi copii, 
care stăteau în grup, şi m-am uitat afară. 

Ud din cap până în picioare şi acoperit de zăpadă şi 
zloată, maiorul MacDonald gesticula destul de energic spre 
Jamie, în vreme ce lan îl dojenea pe Rollo, iar Roger - 
judecând după expresia de pe faţa lui - se străduia din 
răsputeri să nu izbucnească în râs. 

Indemnat de bunul lui simţ, dar măsurându-l pe maior cu 
ochi suspicioşi, Jamie l-a invitat înăuntru. În interior mirosea 
a țesătură arsă, dar măcar hărmălaia se potolise, iar 
maiorul ne-a salutat cu oarecare cordialitate. A urmat 
puţină agitaţie cât l-am pus să dezbrace hainele ude pentru 
a fi aşezate la uscat şi - negăsind altă soluţie - l-am 
îmbrăcat cu cămaşa şi pantalonii de rezervă ai lui Roger, în 
care părea să înoate, deoarece era cu cel puţin 
cincisprezece centimetri mai scund decât Roger. 

După ce i-am oferit ceremonios mâncare şi whisky, cei 
din încăpere l-am țintuit pe maior cu privirile şi am aşteptat 
să auzim ce-l adusese în munţi în toiul iernii. 

Jamie a schimbat o privire cu mine, dându-mi de înţeles 
că putea risca o explicaţie. La fel şi eu. 

— Domnule, am venit, a început MacDonald pe un ton 
oficial, trăgându-se de cămaşă ca să nu îi alunece de pe un 
umăr, să îţi ofer comanda unei companii de miliţie, sub 
ordinele generalului Hugh MacDonald. Trupele sale se 
mobilizează chiar în timp ce discutăm şi vor porni în marş 
spre Wilmington la sfârşitul lunii. 


Auzind asta, am trăit un fior adânc de îngrijorare. Mă 
obişnuisem cu optimismul cronic al lui MacDonald şi cu 
înclinația lui de a înflori lucrurile, dar în acea afirmaţie nu 
am simţit niciun fel de exagerare. Asta însemna că ajutorul 
solicitat de guvernatorul Martin, trupe din Irlanda, va 
debarca atât de curând, ca să facă joncţiunea cu trupele 
generalului Hugh MacDonald? 

— Oamenii generalului, a spus Jamie agitând cărbunii din 
vatră. 

El şi maiorul se aşezaseră lângă vatră, iar Roger şi lan 
stăteau de o parte şi de alta a lor, ca nişte câini de pază. 
Eu, Bree şi Amy ne-am retras spre pat, unde am rămas ca 
nişte găini pe o stinghie, urmărind discuţia cu un amestec 
de interes şi nerăbdare, în vreme ce băieţii s-au ghemuit 
sub masă. 

— Câţi oameni are? Ce părere ai, Donald? 

L-am văzut pe maior şovăind, sfâşiat între adevăr şi 
dorinţă. Cu toate astea, a tuşit şi a spus cu dezinvoltură: 

— Când am plecat de acolo avea ceva peste o mie. Dar 
ştii bine că imediat ce începem să ne mişcăm ni se vor 
alătura şi alţii. Cu atât mai mult, a adăugat el cu hotărâre, 
dacă la comandă se află gentilomi ca tine. 

Jamie nu i-a răspuns imediat. Rămas pe gânduri, a împins 
cu piciorul un tăciune înapoi în foc. 

— Praf de puşcă şi gloanţe? a întrebat el. Arme? 

— A, în fine; aici am avut parte de o dezamăgire. 

MacDonald a luat o gură de whisky. 

— Duncan Innes ne promisese multe în privinţa asta - 
însă, în cele din urmă, s-a văzut silit să-şi calce 
promisiunea. 

Maiorul a strâns din buze şi, din expresia de pe faţa lui, 
am socotit că probabil Duncan nu exagerase prin hotărârea 
lui de a emigra în Canada. 

— Şi totuşi, a urmat MacDonald ceva mai binedispus, nu 
suntem chiar săraci în privinţa asta. lar distinşii gentilomi 
care sprijină cauza noastră şi care vor veni să ni se alăture 
aduc cu ei atât propriile arme, cât şi curajul lor. Tu, între 
alţii, cred că apreciezi forţa unei şarje Highland! 

Jamie a ridicat capul, auzindu-i vorbele, şi l-a privit pe 
MacDonald îndelung până să răspundă. 


— Da... Donald, tu ai fost înapoia tunurilor la Culloden. Eu 
m-am aflat în faţa lor. Cu o sabie în mână. 

Şi-a golit paharul, după care s-a ridicat pentru a-şi turna 
altul, lăsându-l pe MacDonald să îşi recapete stăpânirea de 
sine. 

— Touché, domnule maior, a murmurat Brianna în 
surdină. 

Nu cred că Jamie se referise vreodată la faptul că maiorul 
luptase alături de forţele guvernamentale în timpul 
Revoltei, dar nu am rămas surprinsă că el nu uitase acest 
lucru. 

Dând scurt din cap către cei prezenţi, Jamie a ieşit afară - 
chipurile pentru a merge la privată, dar mai curând pentru 
a verifica starea casei noastre. Dar şi mai probabil pentru a- 
| lăsa pe MacDonald să se mai liniştească. 

Curtenitor ca o gazdă bună, şi cu pasiunea lui reţinută de 
istoric, Roger i-a pus lui MacDonald întrebări despre general 
şi activităţile acestuia. Impasibil şi atent, lan a rămas 
aşezat la picioarele lui, jucându-se cu mâna prin blana lui 
Rollo. 

— Generalul este cam vârstnic pentru o astfel de 
campanie, nu crezi? l-a întrebat Roger, luând o bucată de 
lemn şi împingând-o în foc. Mai ales pentru o campanie de 
iarnă. 

— Suferă de un fel de guturai când şi când, a recunoscut 
MacDonald imediat. Dar, pe vremea asta, cine nu suferă? 
lar Donald McLeod, locotenentul lui, e un bărbat viguros. Te 
asigur, domnule, că dacă se va întâmpla ca generalul să fie 
în vreun moment bolnav, colonelul McLeod e mai mult 
decât capabil să conducă soldaţii până la victorie! 

A vorbit în continuare despre virtuțile - atât personale, 
cât şi militare - ale lui McLeod. Am încetat să mai ascult, 
pentru că atenţia mi-a fost distrasă de o mişcare furişată pe 
raftul de deasupra capului lui MacDonald. Era Adso. 

Tunica roşie a lui MacDonald era aşezată pe spătarul unui 
scaun pentru a se usca, şi scotea aburi. Peruca lui, udă şi 
răvăşită bine după atacul lui Rollo, atârna pe un cui pentru 
pelerine, deasupra ei. M-am ridicat repede şi am luat-o, 
alegându-mă cu o privire mirată a maiorului, şi alta de 
ostilitate din ochii verzi ai motanului, care se vedea că 


socotea josnic din partea mea să-i fur prada dorită. 

— Ăă... Os-o... pun undeva în siguranţă, bine? 

Strângând la piept peruca din păr de cal, m-am furişat 
afară şi am ajuns la cămară, unde am pus-o bine înapoia 
roții de caşcaval, alături de fosfor. 

leşind din casă, am dat peste Jamie care, cu nasul roşu 
de ger, se întorcea din recunoaşterea făcută la casa mare. 

— Totu-i bine, m-a asigurat el. 

A aruncat o privire spre hornul de deasupra noastră, care 
scuipa nori de fum cenușiu. 

— Crezi că fata ar putea avea dreptate? 

A lăsat impresia că glumea, dar nu era adevărat. 

— Doar Dumnezeu ştie. Cât mai e până în zori? 

Vinete şi glaciale, umbrele se alungeau deja peste 
zăpadă. 

— Prea mult. 

Avea şi el cearcăne violacee pe faţă după o noapte 
nedormită; iar aceea avea să fie încă una. M-a strâns la 
piept o clipă şi l-am simţit cald, deşi nu purta peste cămaşă 
decât jacheta simplă pe care o îmbrăca atunci când 
muncea. 

— Crezi că MacDonald se va întoarce şi va da foc la casă 
dacă-l refuz? m-a întrebat el, eliberându-mă şi făcând un 
efort sincer să zâmbească. 

— Ce vrei să spui cu acel dacă? l-am întrebat, însă el 
plecase deja. 

MacDonald s-a ridicat respectuos când Jamie a intrat, 
aşteptând în picioare până când el s-a aşezat, după care şi- 
a reluat locul pe scaun. 

— Să înţeleg că ai avut răgazul să te gândeşti la oferta 
mea, domnule Fraser? a întrebat el pe un ton oficial. 
Prezenţa ta ar fi foarte valoroasă şi apreciată nespus de 
mult de generalul MacDonald şi de guvernator, dar şi de 
mine. 

Privind spre foc, Jamie a rămas tăcut o vreme. 

— Donald, mă îndurerează că ne găsim pe poziţii opuse, 
a spus el în cele din urmă, în timp ce a ridicat privirea. Cu 
toate astea, nu cred că nu ai cunoştinţă despre poziţia mea 
în această chestiune. Mi-am declarat alegerea. 

Strângând uşor din buze, MacDonald a dat afirmativ din 


cap. 

— Ştiu ce-ai făcut. Dar nu e prea târziu ca să repari 
lucrurile. Deocamdată n-ai comis nimic irevocabil, iar un om 
ca tine poate să-şi recunoască greşeala. 

Buzele lui Jamie au fremătat vag. 

— Da, de acord, Donald. Şi-atunci, ţi-ai putea recunoaşte 
tu greşeala şi să te alături cauzei libertăţii? 

MacDonald s-a înălţat în scaun. 

— S-ar putea să-ţi placă să mă tachinezi, domnule Fraser, 
a spus MacDonald, străduindu-se să-şi păstreze calmul, dar 
oferta mea este sinceră. g 

— Ştiu asta, domnule maior. Imi cer scuze pentru 
frivolitatea necuvenită. Dar şi pentru faptul că mă văd silit 
să te recompensez atât de puțin pentru efortul de a veni 
până aici pe o asemenea vreme duşmănoasă. 

— Deci refuzi? 

Pe obrajii maiorului au apărut pete roşiatice, iar ochii lui 
albaştri au căpătat culoarea cerului iernatic. 

— Îţi abandonezi neamul, propriii oameni? O să-ţi trădezi 
sângele, dar şi jurământul? 

Jamie a deschis gura ca să răspundă, dar s-a mulţumit cu 
atât. Am simţit că în sinea lui se petrecea ceva. Şoc, în faţa 
acelei acuzaţii directe şi foarte precise? Ezitare? Nu 
discutase niciodată situaţia în acei termeni, dar sigur îi 
înţelesese. Cei mai mulţi highlanderi din colonie, precum 
Duncan şi Jocasta se alăturaseră deja regaliştilor, ori 
probabil aveau să o facă. 

Declaraţia lui îl izolase de mulţi prieteni - şi probabil că 
avea să-l despartă de restul familiei lui din Lumea Nouă. 
Acum, MacDonald îi oferea mărul ispitei, chemarea clanului 
şi a sângelui. 

Insă Jamie avusese la dispoziţie ani şi ani pentru a se 
gândi la asta şi pentru a se pregăti. 

— Donald, am spus ce aveam de spus, a zis el încet. M- 
am angajat pe mine şi casa mea pentru ceea ce socotesc 
că e corect. Nu pot face altfel. 

MacDonald a rămas nemişcat câteva momente şi s-a 
uitat la Jamie printre gene. Apoi, fără niciun cuvânt, s-a 
ridicat şi şi-a tras cămaşa lui Roger peste cap. Avea torsul 
palid şi slab, dar cu o uşoară moliciune în jurul taliei, tipică 


pentru vârsta lui, şi am văzut câteva cicatrici albicioase, 
semne de răni de glonţ sau tăieturi de sabie. 

— Domnule maior, doar nu vrei să pleci! E ger şi aproape 
întuneric! 

M-am dus aproape de Jamie, iar Roger şi Bree s-au ridicat 
în picioare, protestând şi ei faţă de dorinţa lui MacDonald 
de a pleca. Insă el s-a dovedit greu de clintit. A clătinat din 
cap şi şi-a îmbrăcat hainele umede, încheindu-şi vestonul 
cu greutate, deoarece butonierele erau rigide din cauza 
umezelii. 

— Doamnă, nu accept ospitalitatea din partea unui 
trădător, a spus el foarte încet şi s-a înclinat spre mine. 

S-a îndreptat apoi de spate şi a întâlnit privirea lui Jamie, 
ca de la bărbat la bărbat. 

— Domnule Fraser, n-o să ne mai întâlnim ca prieteni, a 
spus el. Şi regret asta. 

— Atunci, să sperăm că nu ne vom mai întâlni deloc, 
domnule maior, a spus Jamie. Şi eu regret. 

MacDonald s-a înclinat din nou către restul celor din 
cameră şi şi-a trântit cascheta pe cap. Expresia de pe faţa 
lui s-a schimbat când a simţit răceala ei umedă. 

— A, peruca! O clipă, domnule maior... O aduc imediat. 

Am ieşi în fugă şi am dat ocol casei, ajungând la cămară 
- exact la vreme ca să aud un zgomot dinăuntru. Am 
deschis brusc uşa, pe care o lăsasem întredeschisă după 
ultima mea vizită acolo, şi Adso s-a strecurat pe lângă mine 
cu peruca maiorului în gură. Ilnăuntru, cămara era cuprinsă 
de flăcări albastre, sclipitoare. 


* 


Iniţial, mă întrebasem cum o să rămân trează toată 
noaptea. Cu toate astea, n-a fost deloc greu. După acel 
început de incendiu, nu eram sigură că voi mai dormi 
vreodată. A 

Putea fi şi mai rău. In ciuda faptului că acum ne era 
duşman declarat, maiorul ne sărise cu nobleţe în ajutor, 
repezindu-se şi aruncându-şi mantia încă umedă peste 
flăcări, împiedicând astfel distrugerea completă a cămării - 
şi, fără îndoială, a casei. Mantia nu reuşise să stingă focul 


cu totul, iar înăbuşirea flăcărilor a presupus multă agitaţie 
şi alergătură, timp în care Orrie McCallum a fost neglijat şi a 
pornit de unul singur, rătăcindu-se, şi a căzut în groapa 
pentru grătar, unde a fost găsit de Rollo, după câteva 
minute de căutări disperate. 

A fost scos de acolo fără să fi suferit răni, dar acel 
balamuc a făcut-o pe Brianna să aibă ceea ce a socotit că 
era un travaliu prematur. Din fericire, s-a dovedit doar o 
criză de  sughiţ, provocată de încordarea nervoasă, 
combinată cu varza acră şi plăcinta de mere uscate, faţă de 
care începuse recent să manifeste o poftă deosebită şi din 
care mâncase mult prea mult. 

— inflamabil, auzi la ea! 

Jamie s-a uitat la rămăşiţele carbonizate de pe podeaua 
cămării, apoi la Brianna, care, în ciuda sfatului meu de a sta 
întinsă, venise să vadă ce putea fi recuperat din ele. Jamie 
a clătinat din cap. 

— Fato, e un miracol că nu ţi-a ars casa până-n temelii 
mai demult. 

Ea a scos un „hâc!” reţinut şi s-a uitat urât la el, ţinându- 
şi o mână pe burta umflată. 

— Eu?! ai face bine să nu-ncerci să - hâc! - să susţii că 
asta e vina - hâc! - mea. Eu am pus peruca maiorului - hâc! 
- lângă... 

— Ho! a strigat Roger şi şi-a repezit mâna către faţa ei. 

Brianna a scos un țipăt şi l-a lovit. Jemmy şi Aidan, care 
au venit să afle despre ce era cearta, au început să 
danseze în jurul ei, ţipând extaziaţi: „Ho! 

Ho!” ca o bandă de fantome lunatice, miniaturale. 

Cu ochii sclipind primejdios, Bree s-a aplecat şi a ridicat o 
mână de zăpadă, a făcut-o bulgăre, pe care l-a aruncat spre 
capul soţului ei cu o precizie ucigătoare. L-a lovit între ochi, 
explodând într-o ploaie de zăpadă ce a lăsat granule albe 
agăţate de sprâncene şi dâre de zăpadă topită ce s-au 
scurs pe obrajii lui. 

— Ce-nseamnă asta? a spus el, nevenindu-i să creadă. 
De ce? încercam doar să - hei! 

S-a ferit de următorul bulgăre, fiind însă nimerit în 
genunchi şi talie de zăpada aruncată de aproape de Jemmy 
şi Aidan, care parcă o luaseră razna. 


Acceptând cu modestie mulţumiri pentru acţiunea lui de 
mai devreme, maiorul se lăsase convins - mai ales că se 
întunecase deplin, şi începuse să plouă - să accepte 
ospitalitatea cabanei, cu precizarea că ea îi era oferită de 
Roger, nu de Jamie. Urmărindu-şi gazdele chiuind şi icnind 
când se băteau cu bulgări, a lăsat impresia că renunţase să 
mai fie atât de delicat încât să refuze să cineze cu un 
trădător, dar a făcut o plecăciune destul de rigidă când eu 
şi Jamie ne-am luat rămas-bun, apoi a intrat în casă 
strângând în mână zdrenţele înnoroite în care Adso îi 
transformase peruca. 

Părea extrem de linişte, am constatat asta cu 
recunoştinţă cât ne-am îndreptat prin ninsoare către casa 
noastră. Cerul căpătase o culoare violet-rozalie, iar fulgii, 
supranaturali în muţenia lor, pluteau în jurul nostru. 

Casa se ridica dominatoare în faţa noastră, masivitatea ei 
tăcută fiind oarecum primitoare, în ciuda ferestrelor 
întunecate. Fulgii se roteau de-a latul verandei în mici 
vârtejuri, acumulându-se în troiene pe pervazuri. 

— Cred c-ar fi mai greu să izbucnească un incendiu dacă 
ninge, ce părere ai? 

Jamie s-a aplecat ca să descuie uşa din faţă. 

—  Englezoaico, nu-mi pasă prea mult dacă locul ar 
izbucni în flăcări prin combustie instantanee, cu condiţia ca 
mai întâi să mănânc de seară. 

— Te gândeai la o cină rece? l-am întrebat cu îndoială în 
glas. 

— Nici gând, a spus el ferm. Vreau să fac un foc straşnic 
în vatra din bucătărie, să prăjesc douăsprezece ouă în unt 
şi să le mănânc pe toate, iar după aceea să te întind pe 
covor şi să te smotocesc până când... e bine-aşa? a întrebat 
el, observându-mi expresia de pe faţă. 

— Până când ce? l-am întrebat, fascinată de felul cum 
prezenta programul pentru acea seară. 

— Până când iei foc şi mă duci cu tine, aşa cred, a spus el 
şi, aplecându-se, m-a ridicat în braţe şi m-a trecut pragul. 


112 
SPERJURII 


2 februarie 1776 

l-a chemat pe toţi să se adune, iar ei au venit. lacobiţii de 
la Ardsmuir, pescarii din Thurso, proscrişii şi oportuniştii 
care veniseră să se stabilească la Ridge în ultimii şase ani. 
Îi chemase pe bărbaţi şi mai toţi au venit singuri, croindu-şi 
drum prin pădurea udă, alunecând pe pietrele acoperite cu 
muşchi şi pe cărările desfundate. Au venit şi unele dintre 
soțiile lor, curioase şi temătoare, care au rămas cu 
modestie în spate şi i-au permis lui Claire să le conducă în 
casă, una după alta. 

Bărbaţii au rămas în curtea din faţă, iar Jamie a regretat 
asta; amintirea ultimei ocazii când se strânseseră acolo era 
prea proaspătă în mintea tuturor, însă nu prea aveau de 
ales; în casă nu era loc pentru toţi. Şi acum era ziua în 
amiaza mare, nu noaptea, deşi el a văzut mai mulţi oameni 
întorcând capetele scurt ca să privească spre castani, ca şi 
cum ar fi văzut acolo fantoma lui Thomas Christie, pregătit 
încă o dată să treacă prin mulţime. 

Şi-a făcut cruce şi a rostit o scurtă rugăciune, aşa cum 
făcea întotdeauna când se gândea la Thomas Christie, apoi 
a ieşit pe verandă. Oamenii discutaseră între ei - cu 
stângăcie, dar presupunând că era vorba de ceva 
neînsemnat - însă discuţiile au încetat brusc în momentul în 
care el a apărut pe verandă. 

— Am primit veste că sunt chemat la Wilmington, a spus 
Jamie fără nicio introducere. Mă duc să mă alătur milițiilor 
de acolo şi iau cu mine oamenii care vor să mă urmeze de 
bunăvoie. 

Toţi s-au uitat la el ca nişte oi întrerupte din păscut. Preţ 
de o clipă, el a simţit impulsul tulburător de a râde, însă l-a 
alungat. 

— Vom merge ca o miliţie, dar nu eu voi fi la comandă. 

În sinea lui, se îndoia că putea sta la comanda unui grup 
numeros în acele momente, dar era preferabil să vadă 
partea bună a lucrurilor. 

Cei mai mulţi l-au privit clipind, însă unul sau doi şi-au 


dat seama de adevăr. 

— Te declari rebel, Mac Dubbnh? 

Cel care  întrebase era Murdo, Dumnezeu să-l 
binecuvânteze. Credincios ca un câine, dar cam slab de 
minte. Trebuia ca lucrurile să-i fie explicate în cuvintele 
cele mai simple, dar, odată ce înţelegea, le respecta cu 
tenacitate. 

— Da, Murdo, aşa este. Sunt rebel. Şi la fel va fi oricare 
dintre oamenii care vor merge cu mine. 

Asta a dat naştere unor murmure şi unor priviri în care se 
citea îndoiala. Ici şi colo, din mulţime, Jamie a auzit 
cuvântul „jurământ” şi s-a pregătit pentru a înfrunta 
întrebarea evidentă. 

A rămas surprins când l-a văzut pe cel care i-a pus-o. 
Arch Bug s-a îndreptat de spate, devenind înalt şi hotărât. 

— Seaumais*? mac Brian, a spus el, cu glas neaşteptat de 
tăios, ai făcut un jurământ faţă de rege. La fel ca noi toţi. 

S-au auzit murmure de aprobare, iar oamenii, s-au uitat 
la el încruntându-se şi devenind neliniştiţi. Jamie a inspirat 
adânc şi a simţit un nod în stomac. Chiar şi în acele 
momente, ştiind ceea ce ştia şi, recunoscând imoralitatea 
unui jurământ făcut sub constrângere, faptul de a-şi călca 
cuvântul îl determina să simtă că făcuse un pas care nu 
trebuia făcut. 

— La fel ca noi toţi, a aprobat el. Dar a fost vorba de un 
jurământ ce ni s-a impus ca prizonieri, nu unul făcut de 
oameni de onoare. 

Acest lucru era cât se putea de adevărat; cu toate 
acestea, rămânea un jurământ, iar highlanderii nu luau în 
joacă un jurământ. Fie să mor şi să fiu îngropat departe de 
neamul meu... jurământ sau nu, a gândit el sumbru, 
probabil că pe ei îi aştepta soarta asta. 

— Insă a fost totuşi un jurământ, domnule, a spus Hiram 
Crombie, strângând apoi din buze. Am jurat în faţa lui 
Dumnezeu. Ne ceri să facem uitat aşa ceva? 

Câţiva prezbiterieni au murmurat aprobator, apropiindu- 
se de Crombie pentru a-şi demonstra sprijinul faţă de el. 

Simţindu-şi pântecul contractându-se, Jamie a inspirat 

adânc încă o dată. 

— Eu nu vă cer nimic. 

Şi, ştiind prea bine ceea ce făcea, dispreţuindu-se într-un 
fel pentru asta, a recurs la vechile arme ale retoricii şi 
idealismului. 

— Am spus că jurământul de credinţă faţă de rege a fost 
unul ce ne-a fost impus, nu dat cu acordul nostru. Un 
asemenea jurământ rămâne fără nicio putere, pentru că 
niciun om nu jură orice decât dacă este liber. 

Nimeni nu a strigat în semn de protest, de aceea a 
continuat, cu vocea ridicată pentru a fi auzit, dar fără a 
striga: 

— Mai ţineţi minte declaraţia de la Arbroath, da? Acum 
patru sute de ani, moşii şi strămoşii noştri au scris aceste 
cuvinte: ...atâta vreme cât o sută dintre noi rămân în viață, 
nimeni, în nicio condiţie, nu va ajunge sub domnia 
britanică. S-a oprit pentru a-şi controla glasul, apoi a 
continuat: Adevărul este că nu pentru glorie, bogății sau 
onoruri luptăm noi, ci pentru libertate - doar pentru ea, cea 
la care nimeni nu poate renunţa decăt cu prețul vieții. 

Apoi a tăcut. Nu pentru efectul pe care l-ar fi avut asta 
asupra oamenilor cărora li se adresa, ci deoarece prin 
cuvintele în sine, rostindu-le, se trezise brusc, faţă în faţă, 
cu propria lui conştiinţă. 

Până în acel moment se cam îndoise privind justificarea 
revoluţiei, dar şi mai mult de scopurile ei; se văzuse silit să 
adopte poziţia de rebel din cauza a ceea ce îi spuseseră 
Claire, Brianna şi Roger Mac. Însă rostind cuvintele 
străvechi, a găsit convingerea pe care credea că o 
pretindea - şi a fost şocat de gândul că pleca la luptă 
pentru ceva mai important decât bunăstarea propriului 
neam. 

Și veţi sfârşi la fel de morți în cele din urmă, a gândit el, 
resemnat. Nu cred că vă va durea mai puțin dacă ştiţi că 
muriti în numele unei cauze bune - dar poate că aşa este. 

— Eu voi pleca peste o săptămână, a spus el încet şi s-a 
îndepărtat, lăsându-i pe oameni să se uite după el. 


* 


Se aşteptase ca oamenii lui de la Ardsmuir să revină: cei 
trei fraţi Lindsay, Hugh Abernathy, Padraic MacNeill şi 
ceilalţi. Nu neapărat aşteptaţi, dar bine-veniţi, erau Robin 
McGillivray şi fiul lui, Manfred. 

Cu o anumită senzaţie de amuzament, Jamie a constatat 
că Ute McGillivray îl iertase. În afară de Robin şi Freddie, 
veniseră cincisprezece oameni din apropiere de Salem, cu 
toţii rude ale redutabilei frau. 

Cu toate acestea, spre surprinderea lui Jamie, dintre 
pescari, doar Hiram Crombie hotărâse să i se alăture. 

— M-am rugat pentru asta, i-a spus el lui Jamie, reuşind 
să arate şi mai acru şi mai pios decât de obicei, şi cred că ai 
dreptate în legătură cu jurământul. S-ar putea să ne trezim 
spânzurați şi cu casele arse, dar eu tot vin cu tine. 

Ceilalţi, după mormăieli şi dezbateri agitate, hotărâseră 
să nu vină. Jamie nu-i putea învinovăţi. După ce 
supravieţuiseră dezastrului de la Culloden, călătoriei plină 
de primejdii până în colonii şi greutăților de pe corabie, 
ultimul lucru pe care şi-l doreau era să ridice armele 
împotriva regelui. 

Insă cea mai mare surpriză l-a aşteptat în timp ce mica 
lui companie ieşea călare din Cooperville şi pătrundea pe 
drumul care ducea spre sud. 

Un grup de oameni, cam patruzeci la număr, aştepta la o 
răspântie. S-a apropiat cu precauţie de ei, iar din acea 
mulţime un bărbat a dat pinteni calului pentru a se apropia 
de el. Era Richard Brown, cu chipul palid şi sumbru. 

— Am auzit că te duci la Wilmington, a spus Brown, fără 
nicio introducere. Dacă eşti de acord, eu şi oamenii mei 
vom merge odată cu tine. 

A tuşit, apoi a adăugat: 

— Sub comanda ta, bineînţeles. Din urma lui, Jamie a 
auzit murmurul slab al lui Claire, aşa că şi-a reprimat un 
zâmbet. Şi-a dat seama de privirile furişate ale celor din 
urma lui. A surprins ochii lui Roger Mac, iar acesta a dat 
uşor din cap. Războiul aducea laolaltă oameni cu păreri 
diferite; Roger Mac ştia asta la fel de bine ca şi el, iar în 
ceea ce îl privea, în timpul revoltei, Jamie luptase alături de 
oameni mai răi decât Brown. 

— Atunci, eşti bine-venit, a spus el şi, aflat în şa, a făcut 


o plecăciune. Tu şi oamenii tăi. 


x 


Am întâlnit altă companie de miliție lângă o aşezare ce 
se numea Moore's Creek şi am făcut tabără împreună cu ea 
sub pini cu ace lungi. În ziua precedentă fusese o ploaie cu 
gheaţă, iar solul era înţesat de crengi prăbuşite, unele 
groase cât talia mea. Asta a făcut ca înaintarea să devină 
dificilă, însă a prezentat şi avantaje în ceea ce privea 
focurile de tabără. 

Tocmai aruncam în cazan ingrediente adunate în grabă, 
ca să fac un ghiveci - bucăţi de şuncă, oase, fasole, orez, 
ceapă, morcovi şi biscuiţi fărâmiţaţi râncezi - şi îl ascultam 
pe celălalt comandant de miliţie, Robert Borthy, care îi 
vorbea lui Jamie - cu o frivolitate evidentă - despre situaţia 
Regimentului de  Emigranţi Highland, aşa cum erau 
cunoscuţi ca nume adversarii noştri. 

— În total, nu pot fi mai mulţi de cinci sau şase sute de 
oameni, tocmai spunea el pe un ton dispreţuitor şi amuzat. 
Bătrânul MacDonald şi consilierii lui încearcă să-i mobilizeze 
din zonele rurale de câteva luni şi, din câte înţeleg, efortul 
lui a fost totuna cu a încerca să cari apă cu ciurul. 

La un anumit moment, Alexander McLean, unul dintre 
consilierii generalului, stabilise un punct de întâlnire, 
convocându-i pe toţi highlanderii şi irlandezii-scoţieni din 
apropiere să se adune - pregătind cu şiretenie un butoiaş 
cu băutură drept tentaţie. Apăruseră, de fapt, cam cinci 
sute de oameni, însă, imediat ce s-a terminat băutura, 
aceştia au dispărut, lăsându-l pe McLean singur şi cu totul 
buimac. 

— Sărmanul om a rătăcit aproape două zile, căutând un 
drum, după care, cineva şi-a făcut milă de el şi l-a condus 
înapoi spre civilizaţie. 

Borthy, un bărbat robust, care provenea din văgăunile de 
pe munţi, având o barbă castanie, deasă, a zâmbit larg în 
timp ce povestea şi a acceptat o cană cu bere, multumind, 
după care a continuat: 

— Doar Dumnezeu ştie unde se află acum ceilalţi. Am 
auzit că soldaţii pe care îi are bătrânul MacDonald sunt mai 


toţi proaspăt imigranţi - guvernatorul i-a pus să jure să 
ridice armele pentru a apăra colonia, după care le va 
acorda pământuri. Cei mai mulţi dintre sărmanii oameni 
abia au coborât de pe corăbiile venite din Scoţia şi n-ar şti 
să deosebească nici nordul de sud, ca să nu mai spun că 
habar n-au unde se află. 

— Eu ştiu unde sunt, chiar dacă ei n-au habar. 

lan a apărut în lumina focului, murdar, dar binedispus. 
Transmisese mesaje încoace şi încolo către diferite 
companii de miliţie care se îndreptau spre Wilmington, iar 
intervenţia lui a stârnit un mare interes printre cei prezenţi. 

— Unde? a întrebat Richard Brown, aplecat spre lumina 
focului, cu faţa îngustă alertă şi şireată. 

— Coboară pe Negro Head Point Road şi mărşăluiesc 
precum un adevărat regiment, a spus lan, lăsându-se cu un 
geamăt de plăcere pe un buştean ce i s-a oferit. Mătuşă, ai 
ceva cald de băut? Sunt şi îngheţat, şi stors de sete. 

Exista un soi de lichid de culoare întunecată, cu gust 
neplăcut, numit „cafea”, făcut din ghinde coapte şi fierte. 
Cu o oarecare reţinere, i-am turnat într-o cană, însă ela 
băut cu mare plăcere şi, în acelaşi timp, a prezentat 
rezultatele expediției lui. 

— Au vrut să dea roată spre vest, numai că oamenii 
colonelului Howe au ajuns primii acolo şi i-au făcut să se 
oprească. Şi atunci au traversat, voind să ocupe vadul - 
însă colonelul Moore şi-a îndemnat oamenii să iuţească 
pasul şi i-a făcut să mărşăluiască toată noaptea ca să le-o 
ia înainte. 

— N-au făcut nicio încercare să intre în luptă cu Howe 
sau Moore? a întrebat Jamie, încruntându-se. 

lan a clătinat din cap şi a înghiţit restul de cafea din 
ghinde. 

— Nici pe departe. Colonelul Moore spune că nu vrea să 
atace decât după ce ajunge la Wilmington - acolo aşteaptă 
întăriri. 

Am schimbat o privire cu Jamie. Întăririle anticipate erau 
probabil soldaţii britanici promişi de generalul Gage. Însă 
un călăreț venind de la Brunswick, pe care îl întâlniserăm 
cu o zi înainte, ne spusese că în urmă cu patru zile, când 
plecase e/ de pe coastă, nu sosise nicio corabie. Dacă erau 


aşteptaţi de întăriri, acestea vor fi alcătuite din regalişti 
locali - şi, din zvonurile şi rapoartele pe care le auziserăm 
până în acel moment, regaliştii locali alcătuiau o forţă prea 
slabă pentru a sluji la ceva. 

— Ei bine, asta e. Sunt izolaţi şi dintr-o parte şi din alta, 
adevărat? Se deplasează drept înainte şi ar putea ajunge la 
pod spre sfârşitul zilei de mâine. 

— Cât de mult e până acolo, lan? l-a întrebat Jamie, 
mijindu-şi ochii ca să vadă printre pini. Copacii erau foarte 
înalţi, iar câmpul cu iarbă de la poalele lor era deschis - 
foarte potrivit pentru mersul călare. 

— Pesemne jumătate de zi de călărit. 

— A, am înţeles. 

Jamie s-a destins puţin şi a întins mâna după cana cu 
cafea proastă. 

— Înseamnă că avem timp să dormim. 


* 


Am ajuns la podul peste Moore's Creek a doua zi, cam la 
miezul zilei, şi ne-am alăturat companiei comandate de 
Richard Caswell, care l-a salutat cu plăcere pe Jamie. 

Nu am văzut regimentul Highland, dar călăreţii-mesageri 
soseau cu regularitate, anunțând înaintarea lui neobosită 
pe Negro Head Point Road - un drum lat pentru căruţe, care 
ducea direct spre podul solid, din lemn, ce traversa pârâul 
Widow Moore. 

Jamie, Caswell şi alţi câţiva comandanţi au mers de-a 
lungul malului încoace şi încolo, arătând spre pod. Pârâul 
curgea printr-o zonă de teren mlăştinos şi înşelător, iar din 
apă şi noroi se înălţau chiparoşi. Insă pe măsură ce se 
îngusta, pârâul devenea adânc - folosind un fir cu plumb, 
un curios a măsurat adâncimea apoi în apropierea podului, 
constatând că acolo avea patru metri şi jumătate - astfel că 
podul era singurul loc posibil pe unde o armată putea 
traversa râul. 

lar asta a explicat tăcerea lui Jamie din timpul cinei. 
Ajutase la ridicarea unor baricade de pământ pe partea 
cealaltă a pârâului şi avea mâinile murdare de ţărână şi 
unsoare. 


— Au tunuri, a spus el încet, văzând că mă uitam la 
petele de pe mâinile lui. 

Cu un aer absent, şi le-a şters de pantaloni, care arătau 
jalnic din cauza murdăriei. 

— Două tunuri mici aduse din oraş, dar tot tunuri se 
cheamă. 

S-a uitat spre pod şi a făcut o grimasă. 

Ştiam la ce se gândea - şi de ce. 

Donald, tu ai fost înapoia tunurilor la Culloden, îi spusese 
el maiorului. Eu m-am aflat în fata lor. Având în mână doar 
o sabie. Săbiile erau armele fireşti ale higlanderilor - şi 
pentru mulţi, probabil singurele pe care le aveau. Din câte 
auziserăm, generalul MacDonald reuşise să strângă doar o 
cantitate redusă de muschete şi praf de puşcă; cei mai 
mulţi soldaţi erau înarmaţi cu săbii late şi scuturi rotunde. 
Şi mărşăluiau direct către o ambuscadă. 

— Of, lisuse! a spus Jamie, dar atât de încet încât abia l- 
am auzit. Sărmanii neghiobi! Viteji, dar neghiobi. 


* 


Lucrurile s-a înrăutățit şi mai mult - ori s-au îmbunătăţit, 
asta în funcţie de punctul de vedere al fiecăruia - când a 
început să se întunece. Temperatura crescuse după ploaia 
îngheţată, însă pământul era îmbibat de apă; umezeala s-a 
ridicat din sol în cursul zilei, dar, la venirea nopţii, s-a 
condensat într-o negură atât de densă, încât focurile de 
tabără abia se vedeau, fiecare licărind ca un tăciune pe 
cale să se stingă. 

Întrucât noile condiţii au dat naştere unor planuri noi, în 
rândul milițiilor s-a instalat o stare de agitaţie. 

— Acum, a spus lan încet, apărând lângă Jamie ca o 
fantomă din ceaţă. Caswell e pregătit. 

Proviziile noastre, atâtea câte erau, fuseseră 
împachetate; purtând arme, praf de puşcă şi hrană, opt 
sute de oameni, însoţiţi de persoane ca mine, s-au furişat 
prin ceaţă către pod, lăsând focurile aprinse în urmă. 

Nu ştiam sigur unde erau soldaţii lui MacDonald în acele 
momente - poate se aflau încă pe drumul de căruţe ori 
făcuseră un ocol, venind pe marginea mlaştinii în 


recunoaştere. În acest caz, noroc, mi-am spus eu. Simţeam 
ca o gheară în stomac când am păşit cu fereală pe pod; era 
ridicol să merg tiptil, dar nu îmi venea să calc ferm - ceața 
şi tăcerea aduceau cu ele un sentiment al misterului şi 
mersului furişat. 

Am lovit o scândură denivelată cu un deget de la un 
picior şi era să cad, însă Roger, care mergea alături de 
mine, m-a prins de un braţ şi m-a readus pe picioare. L-am 
strâns de braţ şi el a zâmbit uşor. Deşi nu se afla decât la 
mai puţin de jumătate de metru de mine, abia i-am văzut 
faţa prin ceaţă. 

Ajunşi pe celălalt mal, ne-am dispersat pentru a ne stabili 
noi tabere pe dealul aflat deasupra baricadelor de pământ 
pe care bărbaţii le construiseră la o sută de metri de pârâu. 
Am trecut destul de aproape pe lângă tunuri ca să văd 
ţevile lor lungi, împungând întrebător prin ceaţă: Mama 
Covington şi fiica ei, aşa le botezaseră oamenii. M-am 
întrebat cum puteau fi deosebite şi care era originala Mamă 
Covington. O mamă redutabilă ori probabil proprietara 
vreunui bordel local. 

Ne-a fost uşor să găsim lemn de foc; ploaia îngheţată 
afectase şi pinii din apropierea pârâului. Insă era cumplit de 
ud şi proastă aş fi fost să stau vreo oră în genunchi 
scăpărând şi încercând să aprind iasca. Din fericire, nimeni 
nu putea vedea ce făceam în acea ceaţă ca o supă pasată, 
aşa că, pe furiş, am scos din buzunar o cutiuţă cu chibrituri 
făcute de Brianna. 

În timp ce suflam asupra rămurelelor pentru a se aprinde 
mai bine, am auzit o serie de scrâşnete şi pârâituri din 
direcţia podului şi, din genunchi, m-am îndreptat de spate 
şi am privit în josul dealului. N-am văzut nimic, desigur, dar 
mi-am dat seama că era vorba de scrâşnetele scoase de 
cuiele care cedau când scândurile groase erau smulse - 
oamenii dezmembrau podul. 

Mi s-a părut că a trecut mult timp până când Jamie a 
venit să mă caute. A refuzat să mănânce, s-a rezemat de 
un copac şi mi-a făcut semn să mă apropii. M-am aşezat 
între genunchii lui şi m-am lăsat pe spate, lipindu-mă de el, 
recunoscătoare pentru căldura pe care o radia; noaptea era 
friguroasă, cu o umezeală care se strecura prin fiecare 


crăpătură şi mă îngheţa până în măduva oaselor. 

— Vor descoperi că podul e distrus? am întrebat după o 
tăcere îndelungată, încărcată însă de nenumăratele 
zgomote pe care le făceau oamenii care lucrau dedesubt. 

— Nu, dacă ceata asta ţine până dimineaţă, şi va ţine. 

Jamie părea resemnat, dar mai liniştit decât fusese mai 
devreme. Am rămas tăcuţi o vreme, urmărind jocul 
flăcărilor pe fundalul ceţii - o imagine bizară, deoarece 
focul părea să pâlpâie şi să se amestece cu ceața, iar 
flăcările se întindeau în mod ciudat în sus, dispărând într-un 
vârtej de alb. 

— Englezoaico, tu crezi în fantome? m-a întrebat Jamie 
pe neaşteptate. 

— Hm... ei bine, ca să spun pe şleau, cred, am spus eu. 

Ştia că aşa stăteau lucrurile, pentru că îi povestisem 
despre întâlnirea cu indianul care avea faţa pictată în 
negru. Ştiam că şi el credea - doar era highlander. De ce, ai 
văzut vreuna? 

A clătinat din cap, apoi şi-a înfăşurat braţele mai strâns în 
jurul meu. 

— N-aş putea spune că am văzut-o, a spus el, părând 
căzut pe gânduri. Dar să fiu al naibii dacă nu e acolo. 

— Cine? am întrebat, foarte tulburată de vorbele lui. 

— Murtagh, a spus el, surprinzându-mă şi mai mult. 

S-a aşezat mai comod, după care m-a strâns din nou la 
piept. 

— De când a venit ceața asta, am avut senzaţia clară că 
el e aici, aproape de mine. 

— Chiar? 

Devenea fascinant, dar asta m-a neliniştit. Murtagh, 
naşul lui Jamie, murise la Culloden şi - din câte ştiam - de 
atunci încoace nu se manifestase niciodată. Nu-i puneam la 
îndoială prezenţa; personalitatea lui Murtagh fusese extrem 
de puternică, deşi mohorâtă, iar dacă Jamie spunea că o 
simţea, însemna că probabil era acolo. Ceea ce m-a 
neliniştit era întrebarea de ce se afla acolo. 

M-am concentrat o vreme, dar nu am simţit prezenţa 
micului şi asprului scoţian. Evident, pe el l-ar fi interesat 
doar Jamie. Asta m-a înspăimântat. 

Deşi rezultatul bătăliei de a doua zi era cât se putea de 


clar, o bătălie tot bătălie rămânea şi puteau fi ucişi chiar şi 
oameni din tabăra învingătoare. Murtagh fusese naşul lui 
Jamie şi îşi luase în serios datoria faţă de el. Am sperat din 
toată inima că nu primise vestea că Jamie era pe cale de a 
fi ucis şi că nu apăruse pentru a-l îndruma spre Rai - 
viziunile în ajunul unei bătălii erau ceva obişnuit în folclorul 
din Highland, dar Jamie spusese că nu îl văzuse pe Murtagh. 
Asta însemna ceva, am presupus eu. 

— Hm... nu ţi-a spus nimic, aşa e? 

Părând netulburat de acea apariţie fantomatică, Jamie a 
clătinat din cap. 

— Nu, dar e... acolo. 

În realitate, părea să găsească o alinare în acea 
prezenţă, aşa că nu mi-am exprimat îndoielile şi temerile. 
Însă ele m-au urmărit, astfel că mi-am petrecut restul 
scurtei nopţi stând strâns lipită de soţul meu, ca şi cum m- 
aş fi opus ca Murtagh sau altcineva să-l smulgă de lângă 
mine. 


113 
FANTOMELE DE LA CULLODEN 


Când s-au ivit zorii, Roger a rămas în picioare înapoia 
baricadelor de pământ, alături de socrul lui, cu muscheta în 
mână, încordându-şi privirea pentru a răzbate prin ceaţă. 
Până la ei ajungeau zgomotele produse de o armată în 
marş; sunetele se propagau prin ceața deasă. Duduit 
măsurat, de paşi, deşi oamenii nu mărşăluiau chiar la 
unison. Clinchet de metal şi foşnet de haine. Voci - 
strigătele ofiţerilor, a socotit el, începând să îşi mobilizeze 
soldaţii. 

Probabil că deja descoperiseră focurile de tabără 
abandonate, astfel că ştiau că duşmanii se aflau dincolo de 
râu. 

Mirosul puternic de seu plutea în aer; după ce scoseseră 
scândurile podului, oamenii lui Alexander Lillington 
unseseră cu el stâlpii de sprijin. Jamie îşi ţinea strâns arma 
de ore în şir, aşa se părea, şi totuşi metalul era încă rece în 
mâna lui, astfel că degetele îi înţepeniseră. 

— Ai auzit strigătele? a întrebat, făcând un semn din cap 
spre ceața care ascundea malul celălalt. Vântul îşi 
schimbase direcţia, astfel că, de dincolo de trunchiurile 
fantomatice ale pinilor, răzbăteau doar cuvinte disparate în 
gaelică, aşa că n-am putut pricepe mai nimic. Însă Jamie a 
reuşit. 

— Cel care îi conduce, şi cred că după voce e McLeod, 
vrea ca ei să treacă râul, a spus el. 

— Bine, dar asta e sinucidere curată! a exclamat Roger. 
Sigur şi-au dat seama - e posibil să nu fi văzut nimeni 
podul? 

— Sunt highlanderi, a spus Jamie cu glas slab şi a rămas 
cu ochii aţintiţi la vergeaua de alamă pentru curăţarea ţevii 
muschetei, pe care a scos-o din locaşul ei. Oamenii ca ei îl 
vor urma pe cel căruia i-au jurat credinţă, chiar dacă el îi 
duce la o moarte sigură. 

lan era în apropiere; a aruncat o scurtă privire spre 
Roger, apoi s-a uitat peste umăr, spre Kenny şi Murdo 
Lindsay, care stăteau alături de Ronnie Sinclair şi de fraţii 


McGillivray. Alcătuiau un grup. Toţi aveau în mâini câte o 
muschetă sau o puşcă şi aruncau priviri spre Jamie la 
fiecare câteva secunde. 

Aceştia li se alăturaseră oamenilor colonelului Lillywhite 
de pe mal; Lillywhite mergea printre războinici, verificând 
dacă erau pregătiţi. 

Văzându-l pe Jamie, Lillington s-a oprit brusc, iar Roger a 
simţit un ghem în stomac. Randall Lillington fusese văr de- 
al doilea al colonelului. 

Alexander Lillington nu era omul care să-şi ţină gândurile 
ascunse; îşi dăduse dintr-odată seama că oamenii lui erau 
la aproximativ doisprezece metri depărtare şi că oamenii lui 
Jamie stăteau între el şi aceştia. Şi-a îndreptat ochii spre 
ceaţă, de unde răcnetelor lui Donald McLeod i-au răspuns 
strigătele tot mai puternice ale highlanderilor de sub 
comanda lui, apoi şi-a întors ochii spre Jamie. 

— Ce spune? a vrut să ştie Lillington, ridicându-se pe 
vârfurile picioarelor şi uitându-se încruntat spre celălalt 
mal, ca şi cum, dacă se concentra, putea înţelege ceva. 

— Le spune că vitejia îi va ajuta să câştige bătălia. 

Jamie a aruncat o privire spre creasta ridicăturii din 
spatele lor. Ţeava lungă şi neagră a Mamei Covington era 
vizibilă prin ceaţă. Ca şi cum asta ar ajuta la ceva, a 
adăugat el în gaelică. 

Alexander Lillington a întins brusc o mână şi l-a prins pe 
Jamie de o încheietură. 

— Şi tu, domnule? a întrebat el, cu o suspiciune care i s-a 
citit în ochi şi voce. Nu eşti şi tu highlander? 

Lillington îşi ţinea cealaltă mână pe pistolul de la centură. 
Roger a simţit că flecăreala oamenilor din spatele lor a 
încetat, de aceea s-a uitat peste umăr. Toţi oamenii lui 
Jamie urmăreau scena cu mare interes, dar fără a fi 
alarmaţi în mod deosebit. Era evident că socoteau că Jamie 
se putea descurca singur cu Lillington. 

— Te-am întrebat, domnule, către cine se îndreaptă 
credinţa ta. 

— Domnule, unde mă aflu acum? a spus Jamie cu o 
politeţe exagerată. De partea asta a râului, sau de cealaltă? 

Câţiva oameni au zâmbit auzindu-i vorbele, dar s-au 
abținut să râdă; problema credinţei era încă vie şi nimeni 


nu ar fi riscat în mod inutil. 

Strânsoarea lui Lillington asupra încheieturii lui Jamie a 
slăbit, însă omul nu i-a eliberat-o, cu toate că a acceptat 
afirmaţia lui Jamie cu o mişcare din cap. 

— Destul de bine. Dar de unde ştiu că nu ai intenţia să te 
răzgândeşti şi să ne ataci în toiul bătăliei? Pentru că esti 
highlander, adevărat? Şi oamenii tăi? 

— Sunt highlander, a spus Jamie sumbru. 

S-a uitat încă o dată spre malul opus, unde, prin ceaţă, se 
vedeau când şi când fragmente de stofă ecosez, apoi a 
revenit cu privirea spre Lillington. Strigătele răsunau cu 
ecou prin ceaţă. 

— Dar sunt şi american. 

Apoi şi-a smuls mâna din strânsoarea lui Lillington. 

— Şi îţi permit, domnule, a continuat el cu glas calm, 
ridicând puşca şi aşezând-o pe pat, să stai în spatele meu şi 
să-mi vări sabia drept în inimă dacă voi trage greşit. 

După aceea s-a întors cu spatele spre Lillington, şi-a 
încărcat arma, îndesând bila, praful de puşcă şi armând-o 
cu mare precizie. 

Din ceaţă s-a auzit un glas, iar alte o sută de voci au 
preluat strigătul în gaelică: 

— REGELE GEORGE ŞI SĂBIILE LATE! 

Incepuse ultima şarjă Highland. 


x 


Au şarjat prin ceață la treizeci de metri de pod, răcnind, 
iar inima i-a tresărit în piept lui Jamie. Preţ de o clipă - dar 
numai o clipă - a simţit că alerga alături de ei, iar vântul 
creat de alergare i-a făcut cămaşa să fluture, rece pe corp. 

Cu toate acestea, avându-l pe Murtagh alături care 
privea totul cu cinism, a rămas neclintit. Roger Mac a tuşit, 
iar Jamie a ridicat puşca pe umăr şi a aşteptat. 

— Foc! 

Rafala i-a lovit pe atacatori înainte de a ajunge la podul 
pe jumătate distrus; vreo şase oameni s-au prăbuşit pe 
drum, însă ceilalţi au continuat să înainteze. Apoi tunurile 
de pe dealul de deasupra lor au tras, întâi unul, apoi 
celălalt, iar suflul descărcării lor a venit ca o împunsătură în 


spatele lui Jamie. 

Trăsese odată cu ceilalţi, ţintind deasupra capetelor celor 
care atacau. A aşezat puşca jos şi a scos vergeaua. De 
ambele părţi s-au auzit urlete, ţipetele răniților şi răcnete 
mai puternice de bătălie. 

— A righ! A righ! Pentru rege! Pentru rege! 

McLeod era în apropierea podului; fusese lovit, pentru că 
avea sânge pe tunică, însă şi-a scos sabia, şi-a pregătit 
scutul şi a alergat pe pod, împungând sabia în lemn ca să 
se sprijine. 

Tunurile au bubuit din nou, însă ţintiseră prea sus; cei 
mai mulţi highlanderi se îngrămădiseră pe malul râului - 
unii ajunseseră în apă, agăţându-se de pilonii podului şi 
înaintau încet. Mulţi alţii erau pe pod, alunecând şi 
folosindu-şi săbiile, la fel ca McLeod, pentru a-şi păstra 
echilibrul. 

— Foc! 

Şi Jamie a tras, iar fumul scos de praful de puşcă s-a 
amestecat cu ceața. Tunurile puteau trage la distanţa 
aceea şi au făcut-o pe rând, iar Jamie a simţit unda de şoc 
izbindu-l, ca şi cum ghiulelele ar fi trecut prin el. Cei mai 
mulţi oameni de pe pod ajunseseră deja în apă, alţii s-au 
întins pe lemnărie, însă au fost loviți de focurile de 
muschete, căci fiecare om trăgea de voie dinspre redută. 

Jamie şi-a încărcat arma şi a tras. 

Uite-l acolo! i-a spus o voce calmă; nu şi-a dat seama 
dacă era a lui sau a lui Murtagh. 

McLeod murise, iar cadavrul lui a plutit o clipă pe apa 
râului, după care curentul l-a tras în adânc. In apă se 
zbăteau mulţi oameni - apa era adâncă acolo şi ucigător de 
rece. Puţini highlanderi ştiau să înoate. 

Jamie l-a zărit pe Allan MacDonald, soţul Florei, palid, 
privind spre mulţimea de pe mal. 

Maiorul Donald MacDonald se zbătea în apă, reuşind să 
se ridice cumva la suprafaţă. Peruca îi dispăruse, iar pe 
capul dezgolit avea o rană, pentru că sângele i se scurgea 
de pe scalp peste faţă. | se vedeau dinţii dezveliţi, strânşi 
de durere sau determinare, era greu de spus. Un alt glonț l- 
a lovit şi s-a prăbuşit cu un plescăit, dar s-a ridicat din nou, 
încet, foarte încet, după care a nimerit în apă prea adâncă 


pentru a rămâne în picioare. Dar s-a înălţat din nou, dând 
disperat din braţe şi scoțând sânge pe gura sfărâmată, în 
efortul de a respira. 

Atunci, fă-o tu, flăcăule! a spus vocea calmă. Jamie a 
ridicat puşca şi l-a împuşcat pe MacDonald drept în gât. 
Omul s-a prăbuşit pe spate şi s-a scufundat imediat. 


x 


Totul s-a terminat în câteva minute. Ceaţa era încărcată 
de fumul de praf de puşcă ars, iar râul întunecat era sufocat 
de morţi şi muribunzi. 

— Regele George şi săbiile late, nu? a spus cu glas 
sumbru Caswell, privind scena. Săbii împotriva tunurilor. 
Sărmanii de ei. 

De cealaltă parte a râului se crease o derută generală. 
Cei care nu căzuseră în apropierea podului fugeau. Oamenii 
din cealaltă parte a pârâului cărau deja scândurile pentru a 
reface podul. Cei care fugeau nu aveau să ajungă departe. 

lar Jamie trebuia să îşi cheme oamenii pentru a porni în 
urmărirea lor. Cu toate astea, stătea împietrit, iar vântul 
rece îi şuiera pe la urechi. 


x 


Jack Ranaall a rămas neclintit. Avea sabia în mână, dar 
nu a făcut niciun efort s-o ridice. A rămas pe loc, având pe 
buze un zâmbet ciudat, iar ochii lui negri au privit arzător 
spre ochii lui Jamie. 

Dacă ar fi reuşit să înfrângă acea privire... însă nu putea, 
aşa că a surprins o mişcare neclară înapoia lui Randall. 
Murtagh, alergând, sărind peste smocuri de iarbă ca o oaie. 
Și sclipirea sabiei naşului său - văzuse toate acestea, ori 
era doar o nălucire? Nu avea importanță; ştiuse asta fără 
nicio îndoială din împunsătura brațului lui Murtagh şi 
văzuse lovitura  ucigătoare urcând spre spinarea 
căpitanului, purtând o tunică roşie, înainte ca asta să se 
întâmple. 

Insă Randall s-a răsucit, prevenit probabil de vreo 
schimbare în ochii lui sau de răsuflarea lui Murtagh sau 


doar de instinctul de soldat. Fusese prea târziu pentru a 
evita împunsătura, însă se petrecuse suficient de repede, 
astfel încât pumnalul nu şi-a atins tinta fatală, rinichiul. 
Randall scosese un icnet după ce primise lovitura - lisuse, a 
auzit asta! - şi s-a tras într-o parte, bălăbănindu-se pe 
picioare, dar întorcându-se în timp ce se prăbuşea, 
prinzânadu-l pe Murtagh de încheietura mâinii şi târându-l la 
pământ într-o jerbă de stropi scoşi de arbuştii uzi printre 
care au căzut. 

Încleştați, se rostogoliseră într-o adâncitură, luptându-se, 
iar el se aruncase printre arbuşti care i se agățau de haine, 
având în mână - ce, ce anume avea în mână? 

Însă senzaţia acelui lucru s-a şters în atingere cu pielea 
lui; a simţit greutatea lucrului pe care îl ţinea în mână, dar 
el nu avea formă de mâner sau trăgaci ca să-i aducă 
aminte de ceva, şi a dispărut din nou. 

Lăsându-l cu acea imagine unică: Murtagh, Murtagh, cu 
dinţii încleştați şi rânjiți, când el a lovit. Murtagh, alergând, 
venind să-l salveze. 


x 


Treptat, şi-a dat seama încă o dată unde se afla. A simţit 
o mână pe braţ - Roger Mac, cu chipul albit, dar sigur pe 
sine. 

— Mă duc să-i văd, a spus Roger Mac, făcând un mic 
semn din cap spre pârâu. Tu eşti bine? 

— Da, sigur, a spus Jamie, având totuşi senzaţia pe care 
o trăia deseori când se trezea dintr-un vis - ca şi cum, de 
fapt, nici el nu ar fi fost real. 

Roger a dat din cap şi s-a întors, cu gândul să plece de 
acolo. Apoi, brusc, s-a întors şi, lăsându-şi încă o dată mâna 
pe braţul lui Jamie, i-a spus foarte încet: 

— Ego te absolvo. 

După care s-a răsucit pe călcâie şi a pornit hotărât, să-i 
îngrijească pe muribunzi şi să-i binecuvânteze pe morţi. 


PARTEA A DOUĂSPREZECEA 
TIMPUL NU VA FI AL NOSTRU PE 
VECI 

DIN L'O/GNON-INTELLIGENCER, 15 MAI 1776 

INDEPENDENŢĂ!! 

In urma măreţței victorii de la podul Moore's Creek, 
Congresul al Patrulea al Carolinei de Nord a votat 
adoptarea Hotărârilor de la Halifax. Aceste hotărâri 
autorizează delegații la Congresul Continental să se pună 
de acord cu ceilalți delegați pentru a declara independența 
şi a stabili alianțe, rezervând acestei colonii dreptul unic şi 
exclusiv de a stabili o Constituţie şi legi, iar prin adoptarea 
Hotărârilor de la Halifax, Carolina de Nord devine astfel 
prima colonie care sprijină oficial independența. 

PRIMUL VAS din flota comandată de Sir Peter Parker a 
sosit la gura râului Cape Fear pe data de 18 aprilie. Flota 
este compusă din nouă nave şi, potrivit declarației 
guvernatorului Josiah Martin, aduce soldați britanici pentru 
pacificarea şi unirea coloniei. 

FURT: Din depozitul deținut de domnul Gerald Forbes pe 
Water Street au fost furate mărfuri în valoare de douăzeci şi 
şase de lire, zece şilingi şi patru pence. Hoţii au făcut o 
gaură în spatele depozitului în cursul nopții de 12 mai şi au 
transportat mărfurile cu o căruță. Doi bărbați, unul alb şi 
unul negru, au fost văzuţi îndepărtându-se în căruţa trasă 
de doi catâri. Orice informaţie legată de această infracţiune 
atroce va fi recompensată cu generozitate. Luaţi legătura 
cu W. Jones, care deține bodega „Pescăruşul şi Stridia „din 
Market Square. 

NAŞTERE în familia căpitanului Roger MacKenzie şi a 
soției lui de la Fraser's Ridge; o fată, pe data de 21 aprilie. 
Se anunță că mama şi copila sunt sănătoase. Numele 


copilului este Amanda Claire Hope MacKenzie. 


Roger nu se simţise niciodată atât de îngrozit ca în clipa 
în care fiica lui nou-născută i-a fost pusă în braţe pentru 
prima oară. Având vârsta de câteva minute şi pielea 
fragedă şi perfectă ca petalele unei orhidee, era atât de 
delicată încât s-a temut că degetele lui vor lăsa urme. Însă 
era atât de fascinantă, încât a simţit dorinţa de a o atinge, 
trecându-şi cu multă delicateţe dosul mâinii peste 
rotunjimea perfectă a obrazului ei mic, mângâind apoi puful 
negru al părului ei cu un deget. 

— Seamănă cu tine. 

Transpirată, despletită şi slăbită, şi atât de frumoasă 
încât Roger nici nu îndrăznea să o privească, Brianna stătea 
rezemată de perne cu un zâmbet care apărea şi dispărea 
ca acela al pisicii din Cheshire - nicio clipă absent cu totul, 
chiar dacă se stingea când şi când din cauza extenuării. 

— Zău? 

Cu totul absorbit, a examinat faţa minusculă. Nu pentru a 
descoperi semne care să arate asemănarea, ci doar pentru 
că nu-şi putea dezlipi ochii de la ea. 

Ajunsese să o cunoască profund în lunile în care fusese 
trezit brusc de ghionturi şi lovituri de picior, urmărind 
mişcarea fluidă a  pântecului Briannei, simțind fătul 
destinzându-se şi retrăgându-se sub palmele lui când 
stătea întins în spatele Briannei, cuprinzându-i burta şi 
făcând glume. 

Insă el o cunoscuse sub numele de micul Otto, pe care îl 
folosiseră pentru copilul nenăscut. Otto avusese o 
personalitate distinctă şi, preţ de o clipă, dându-şi seama 
că Otto dispăruse, a trăit o senzaţie ridicolă de pierdere. 
Această fiinţă minusculă şi splendidă era cu totul nouă. 

— Ce părere ai de Marjorie? l-a întrebat Bree care îşi 
ridicase capul şi se uita la copila înfăşurată într-o pătură. 

Discutaseră luni în şir ce nume să aleagă, făcând liste, 
certându-se, făcând haz unul de celălalt, propunând nume 
ridicole precum Montgomery sau Agatha. În cele din urmă, 
hotărâseră că dacă vor avea băiat, numele lui ar putea fi 
Michael; dacă era fată, Marjorie, după numele mamei lui 
Roger. 


Fetiţa a deschis ochii destul de brusc şi s-a uitat la el. 
Avea ochii migdalaţi; s-a întrebat dacă vor rămâne astfel, 
ca ai mamei ei. Aveau o culoare albăstruie şi plăcută, 
precum cea a cerului la mijlocul dimineţii - la prima vedere, 
nimic ieşit din comun, dar când o priveai mai atent, era un 
albastru fără margini. 

— Nu, a spus el încet, privind fix acei ochi. 

Se întreba dacă ea îl vedea. 

— Ba nu, a spus din nou Roger. Numele ei va fi Amanda. 


x 


La început, nu spusesem nimic. Era un lucru obişnuit la 
nou-născuți - îndeosebi în cazul celor născuţi ceva mai 
devreme de termen, aşa cum fusese Amanda - aşadar 
niciun motiv de îngrijorare. 

Ductus arteriosus” este un mic vas de sânge care, la făt, 
uneşte aorta cu artera pulmonară. Copiii au plămâni, 
desigur, dar înainte de naştere nu-i folosesc; tot oxigenul 
necesar le vine din placentă prin intermediul cordonului 
ombilical. Prin urmare, în afară de hrănirea țesutului în 
dezvoltare, nu este nevoie ca sângele să fie dirijat spre 
plămâni - şi astfel, ductus arteriosus ocoleşte circulaţia 
pulmonară. 

Insă la naştere, copilul respiră prima oară, iar senzorii de 
oxigen din acest vas mic îl fac să se contracte şi să se 
închidă permanent. Odată cu închiderea ductus arteriosus, 
sângele se îndreaptă dinspre inimă către plămâni, 
colectează oxigen şi revine pentru a fi pompat în restul 
organismului. Un sistem precis şi elegant, doar că nu 
funcţionează întotdeauna perfect. 

Ductus arteriosus nu se închide întotdeauna. Dacă nu se 
închide, sângele continuă să plece spre plămâni, 
bineînţeles, dar deviația există. În unele cazuri, spre 
plămâni este trimis prea mult sânge şi îi inundă. Plămânii 
se umflă, devin congestionaţi şi, din cauză că fluxul sanguin 
este deviat, apar probleme de oxigenare, ce pot deveni 
acute. 


59 Numit şi canal arterial Botal (n. tr.). 


Mi-am plimbat stetoscopul peste pieptul minuscul şi mi- 
am ţinut urechea lipită de el, ascultând cu atenţie. Era cel 
mai bun stetoscop pe care îl aveam, un model din secolul al 
XIX-lea, numit Pinard - un clopot cu un disc plat la un capăt, 
de care îmi lipeam urechea. Aveam unul făcut din lemn, dar 
acesta era din cositor, pe care Brianna îl turnase pentru 
mine folosind un mulaj din nisip. 

De fapt, murmurul era atât de clar, încât am simţit că 
abia dacă aveam nevoie de stetoscop ca să-l aud. Nu era 
un clic sau o bătaie neregulată, nici vreo pauză prea lungă 
sau un fâsâit ca de scurgere - existau multe sunete 
neobişnuite pe care le poate scoate o inimă, iar ascultarea 
era prima etapă în stabilirea diagnosticului. Defecte atriale, 
defecte ale ventriculelor, valve cu malformații - fiecare are 
murmurul său specific, unele ce pot fi percepute între 
bătăile inimii, iar altele amestecându-se cu sunetele 
produse de inimă. 

Când ductus arteriosus nu reuşeşte să se închidă, se 
spune că e „evident” deschis. Intr-o asemenea situaţie se 
produce un murmur bolborositor continuu, slab, dar audibil 
cu puțină concentrare, mai ales în regiunile 
supraclaviculare şi cervicale. 

Pentru a suta oară în două zile, m-am aplecat, cu 
urechea lipită de cornul Pinard pe care l-am plimbat peste 
gâtul şi pieptul Amandei, sperând din tot sufletul ca sunetul 
să fi dispărut. 

Nu se întâmplase asta. 

— Intoarce capul, scumpo, da, aşa e bine... 

Am respirat, întorcându-i cu delicateţe capul pentru a-l 
îndepărta de mine, ţinând cornul Pinard apăsat pe partea 
laterală a gâtului ei. Era greu să aşez stetoscopul aproape 
de gâtul ei scurt şi plinuţ... dar am reuşit. Murmurul a 
crescut în intensitate. Amanda a scos un soi de chicotit. 
Apoi i-am întors capul în cealaltă parte - sunetul a scăzut în 
intensitate. 

— Uf, la naiba! am spus încet, ca să nu o sperii. 

Am lăsat deoparte stetoscopul şi am ridicat-o, ţinând-o 
lipită de umăr. Eram singure; Brianna urcase în camera 
mea ca să tragă un pui de somn, iar ceilalţi erau pe afară. 

Am dus-o spre fereastra camerei medicale şi am privit 


afară; era o zi frumoasă de primăvară de munte. Pitulicile 
îşi făceau din nou cuiburi sub streşini; le-am auzit deasupra 
mea, foindu-se cu beţişoare în cioc şi conversând prin 
ciripeli clare şi scurte. 

— Pasăre, am spus, ţinându-mi buzele aproape de 
urechea ei ca o scoică minusculă. Pasăre gălăgioasă. 

Ea s-a zbătut slab şi a scos un pârţ drept răspuns. 

— Corect, am spus, zâmbind fără să vreau. 

Am depărtat-o puţin de mine ca să-i pot privi faţa - 
adorabilă, perfectă - dar nu la fel de plinuţă ca la naştere, 
cu o săptămână în urmă. 

Era normal ca bebeluşii să piardă puţin în greutate la 
început, mi-am zis eu. Aşa era. 

Se poate întâmpla ca un ductus arteriosus evident să nu 
prezinte alte simptome în afara acelui murmur ciudat şi 
continuu. Însă poate fi şi altfel. Unul grav privează copilul 
de oxigenul necesar; simptomele principale sunt pulmonare 
- respiraţie greoaie, respiraţie rapidă şi superficială; o 
culoare nefirească a pielii şi oprirea în dezvoltare, din cauza 
energiei consumate în efortul de a obţine suficient oxigen. 

— Las-o pe bunica să mai asculte puţin, am spus, 
aşezând-o pe pilota pe care o întinsesem pe masa de 
operaţii. 

A gângurit şi a dat din picioare când am ridicat cornul 
Pinard şi l-am plasat din nou pe pieptul ei, mişcându-l peste 
gât, umăr, braţ... 

— Of, Doamne! am şoptit, închizând ochii. Dă, Doamne, 
să nu fie rău! 

Însă murmurul a părut să devină mai puternic, acoperind 
rugăciunea mea. 

Am deschis ochii şi am văzut-o pe Brianna stând în 
pragul uşii. 


— Mi-am dat seama că e ceva rău, a spus ea cu calm, 
ştergând-o pe Mandy la fund cu o cârpă umedă, pentru ca 
după aceea să-i pună un nou scutec. Nu mănâncă aşa cum 
o făcea Jemmy. Dă semne că-i e foame, dar suge doar 
câteva minute, după care adoarme. După aceea, la câteva 


minute, se trezeşte şi se agită. 

S-a aşezat şi i-a oferit lui Mandy un sân, ca şi cum ar fi 
vrut să ilustreze situaţia. Şi, bineînţeles, copilul s-a prins de 
sân dând toate semnele că îi era foame. l-am luat o mânuţă 
strânsă pumn şi i-am desfăcut degetele. Unghiile minuscule 
aveau o tentă uşor albăstruie. 

— Şi acum? a spus cu calm Brianna. 

— Nu ştiu. 

Ca să spun adevărul, acela era răspunsul obişnuit în 
majoritatea cazurilor, însă întotdeauna se dovedea 
nemulţumitor şi, evident, cu atât mai mult acum. 

— Câteodată nu există simptome, sau ele sunt minore, 
am spus, încercând să salvez lucrurile. Dacă deschiderea 
este foarte mare şi apar simptome pulmonare - şi avem 
aşa ceva, atunci... s-ar putea să fie bine, doar că nu se va 
dezvolta, nu va creşte corespunzător vârstei, din cauza 
dificultăţilor de hrănire. Ori - şi am inspirat adânc pentru a- 
mi face curaj - ar putea să sufere de insuficienţă cardiacă. 
Ori de hipertensiune pulmonară - asta înseamnă o presiune 
sanguină foarte mare în plămâni. 

— Ştiu ce înseamnă, a spus Bree cu glas reţinut. Ori? 

— Ori endocardită infecțioasă. Ori nu. 

— Va muri? m-a întrebat ea fără ocoliş, ridicând privirea 
spre mine. 

A strâns din dinţi, dar am văzut modul în care a tinut-o 
mai aproape de piept pe Amanda. Nu îi puteam spune 
decât adevărul. 

— Probabil. 

Hidos, cuvântul a plutit în aerul dintre noi. 

— N-aş putea spune cu siguranţă, dar... 

— Probabil, a repetat Brianna, iar eu am dat afirmativ din 
cap şi m-am întors cu spatele pentru că nu eram în stare să 
o privesc în faţă. 

Fără sprijin modern precum ecocardiografia, nu puteam 
aprecia gravitatea problemei. Însă nu aveam doar dovada 
oferită de ochii şi urechile mele, ci şi ceea ce trecea dinspre 
pielea ei spre a mea - acea senzaţie de nefiresc, 
convingerea ciudată care apare când şi când. 

— Poţi rezolva problema? 

Am auzit tremurul din glasul Briannei şi m-am grăbit s-o 


îmbrăţişez. Avea capul aplecat deasupra Amandei şi am 
văzut lacrimile căzând, una, apoi alta, întunecând perişorul 
de pe capul copilei. 

— Nu, am şoptit, strângându-le pe amândouă. 

M-a cuprins un val de disperare, dar mi-am sporit 
strânsoarea, ca şi cum aş fi putut să ţin în frâu timpul şi 
sângele. 

— Nu, nu pot. 


— Ei bine, nu există altă soluţie, adevărat? 

Roger se simţea nefiresc de calm, recunoscând asta 
drept calmul artificial produs de şoc, dar dorind să se agaţe 
de el cât de mult posibil. 

— Va trebui să pleci. 

Fără să-i răspundă, Brianna şi-a îndreptat ochii spre el. 
Şi-a plimbat o mână peste fetiţa care dormea în poala ei, 
netezind pătura de lână. 

Răbdătoare, Claire îi explicase totul, de mai multe ori, 
pentru că observase că el nu putea înţelege. Incă nu 
credea, însă văzând unghiile minuscule învineţindu-se când 
Amanda se chinuia să sugă, adevărul îl străpunsese precum 
ghearele unei bufniţe. 

Claire spusese că era o intervenţie simplă, dar într-o sală 
modernă de operaţii. 

— Tu... nu poţi? întrebase el făcând o mişcare vagă spre 
camera ei de medicală. Cu ajutorul eterului? 

Claire închisese ochii şi clătinase din cap, arătând la fel 
de rău pe cât se simţea el. 

— Nu. Pot face operaţii simple - hernii, apendicite, 
amigdalite - şi până şi astea prezintă riscuri. Însă ceva atât 
de invaziv, pe un organism atât de mic... nu, a repetat ea, 
iar el i-a remarcat expresia de resemnare când i-a întâlnit 
ochii. Nu. Dacă vreţi să trăiască trebuie să o duceţi înapoi. 

Şi astfel au început să discute ceea ce era de 
neconceput. Pentru că trebuiau să facă alegeri şi să ia 
decizii. Însă lucrul esenţial, ce nu putea fi schimbat, era 
limpede. Amanda trebuia să treacă prin pietre - dacă se 
putea. 


x 


Jamie Fraser a luat inelul cu rubin al tatălui său şi l-a ținut 
deasupra feței nepoatei lui. Amanda şi-a aţintit ochii 
imediat asupra lui şi a scos limba, manifestând interes. În 
ciuda apăsării pe care o simţea în suflet, el a zâmbit şi a 
coborât inelul pentru ca ea să-l prindă în mâini. 

— li place destul de mult, a spus el, desprinzându-l din 
strânsoare înainte ca fetiţa să îl vâre în gură. Să încercăm 
altceva. 

Acel lucru era amuleta lui Claire - punguţa mică din piele 
pe care i-o dăduse înţeleapta indiană în urmă cu mulţi ani. 
In ea se aflau diferite fragmente mici, ierburi, a socotit el, 
dar şi pene, probabil şi oasele minuscule ale unui liliac. Însă 
printre ele şi o piatră, nu prea arătoasă, însă prețioasă, un 
safir necizelat. 

Amanda a întors pe dată capul, mai interesată de 
punguţă decât de inelul sclipitor. A scos câteva sunete şi a 
dat agitată din braţe, încercând să o atingă. 

Brianna a răsuflat adânc, pe jumătate gâtuit. 

— Probabil, a spus ea, cu glasul cuiva care se teme la fel 
de mult pe cât speră. Dar nu putem spune cu siguranţă. Ce 
se întâmplă dacă... o iau cu mine, eu trec, dar ea nu poate? 

S-au privit toţi unul pe altul în tăcere, imaginându-şi o 
asemenea posibilitate. 

— Te întorci, a spus Roger cu glas răguşit, apoi şi-a lăsat 
o mână pe umărul Briannei. Te întorci imediat. 

Încordarea din trupul ei a mai scăzut sub atingerea lui. 

— Voi încerca, a spus ea şi s-a chinuit să zâmbească. 

Jamie şi-a dres glasul. 

— Micul Jem e pe-aproape? 

Bineînţeles că era. Părea să simtă pericolul, niciodată nu 
se îndepărta de casă sau de Brianna. Fusese scos din biroul 
lui Jamie, unde silabisise cuvinte din... 

— lisus Hristoase şi alte alea! a exclamat bunica lui, 
smulgându-i cartea din mâini. Jamie! Cum ai putut face aşa 
ceva? 

Jamie a simţit că roşeşte. Chiar, cum făcuse aşa ceva? Se 


alesese cu exemplarul ponosit al romanului Fanny Hill? ca 
parte a unui pachet de cărţi pe care îl cumpărase de la un 
negustor ambulant. Nu se uitase la cărţi când le 
cumpărase, iar când ajunsese să facă asta... în fine, nu-i 
stătea în fire să arunce vreo carte, indiferent ce conţinut ar 
fi avut. 

— Ce-i acela F-A-L-U-S? tocmai îl întreba Jemmy pe tatăl 
lui. 

— E totuna cu puţă, a spus scurt Roger. Dar, la naiba, să 
nu foloseşti cuvântul ăsta. Uite... auzi ceva când asculţi 
piatra asta? 

A făcut semn către inelul lui Jamie, care era aşezat pe 
masă. 

— Sigur, a spus copilul. 

— Chiar auzi? a întrebat Brianna, nevenindu-i să creadă. 

jem şi-a plimbat ochii în jur spre părinţi şi bunici, 
arătându-se surprins de interesul lor. 

— Sigur, a zis el. Cântă. 

— Crezi că şi Mandy poate auzi asta? l-a întrebat Jamie. 

Temându-se de răspuns, inima îi bătea cu putere. 

Jemmy a ridicat inelul şi s-a aplecat peste coşul în care 
era Mandy, ţinându-l exact deasupra feţei ei. Ea a dat 
energic din picioare şi a scos câteva sunete, dar nimeni nu 
şi-a dat seama dacă asta era din cauza inelului sau pentru 
că-şi vedea fratele. 

— Îl aude, a spus Jem, zâmbind spre sora lui. 

— De unde ştii? l-a întrebat Claire, care devenise 
curioasă. 

Surprins, Jem a ridicat ochii spre ea. 

— Mi-a spus. 


x 


Nimic nu era stabilit. În acelaşi timp, totul fusese stabilit. 
Nu aveam nicio îndoială privind ceea ce îmi spuneau 
urechile şi degetele - starea Amandei se înrăutăţea treptat. 


60 Fanny Hill, sau Memoriile unei femei uşoare, roman erotic de John 
Cleland (1709-1789), scriitor britanic, publicat în două volume, 1748 şi 
1749. La acea vreme, cartea a fost interzisă, dar a circulat în ediţii 
piratate (n. tr.). 


Foarte încet - putea dura un an sau doi, după care efectele 
nedorite vor începe să apară - dar într-acolo se îndreptau 
lucrurile. 

Se putea ca Jem să aibă dreptate, după cum se putea să 
se fi înşelat. Însă trebuia să acţionăm presupunând că avea 
dreptate. _ 

Au existat discuţii în contradictoriu, dar şi lacrimi. Incă nu 
hotărâserăm cine va încerca trecerea prin pietre. Brianna şi 
Amanda trebuiau să plece, asta era limpede. Dar trebuia să 
plece şi Roger cu ele? Sau Jemmy? 

— Nu vreau să plec fără tine! a strigat Bree, părând 
exasperată. Dar cum să-l lăsăm pe Jemmy aici, fără noi? ŞI 
cum îl putem convinge să plece cu noi? Un bebeluş... 
credem că se poate, aşa spun legendele, dar Jem... el cum 
va reuşi? Nu putem risca să moară! 

M-am uitat la pietrele preţioase de pe masă - inelul lui 
Jamie şi punga mea cu safir. 

— Cred că va trebui să mai găsim două pietre, am spus 
eu cu grijă. Pentru orice eventualitate. 

Şi astfel, spre sfârşitul lunii iunie, am coborât de pe 
munte în plină agitaţie. 

Era o căldură înăbuşitoare în camera de han, însă nu 
puteam ieşi din ea, pentru că micuța Amanda, după ce se 
foise, adormise într-un sfârşit - avea o erupție pe fese, 
sărmana, şi stătea ghemuită în coşuleţul ei, cu degetul 
mare în gură şi cu faţa încruntată. 

Am desfăşurat plasa contra ţânţarilor şi am aşezat-o cu 
grijă peste coşuleţ, după care am deschis fereastra. Şi aerul 
de afară era încins, dar măcar era curat şi în mişcare. Mi- 
am scos boneta - în absenţa ei, Mandy reuşea să mă prindă 
de păr cu ambele mâini şi să mă tragă de el; avea o forţă 
extraordinară pentru un copil care suferea din cauza unui 
defect coronarian. Pentru a nu ştiu câta oară, m-am 
întrebat dacă nu cumva mă înşelasem în privinţa 
diagnosticului. 

Dar nu mă înşelasem. Acum dormea, având pe obraji 
înflorirea delicată de culoare roz a unui copil sănătos; când 
era trează şi se agita, acea culoare se stingea şi pe buze, 
dar şi la unghii îi apărea când şi când o nuanţă vineţie, la 
fel de frumoasă, dar nepământească. Bree şi Roger erau 
persoane masive; Jemmy câştigase în greutate ca un mic 
hipopotam în primii ani de viaţă. Mandy cântărea cu puţin 
mai mult decât avusese la naştere. 

Nu, nu mă înşelam. Am mutat coşuleţul ei pe masă, unde 
adierea caldă o putea mângâia, şi m-am aşezat alături de 
ea, plimbându-mi degetele uşor peste pieptul ei. 

Am simţit. La fel ca la început, dar mai puternic acum, şi 
ştiam ce era. Dacă aş fi avut la dispoziţie o sală de operaţii 
cum se cuvine, transfuzii de sânge, o anestezie atent 
administrată şi bine calculată, o mască de oxigen, nişte 
asistente instruite şi iuți... Nicio intervenţie chirurgicală pe 
inimă nu este ceva minor, iar o asemenea operaţie la un 
sugar reprezintă un mare risc, dar aş fi putut să o fac. Am 
simţit în vârful degetelor exact ceea ce trebuia făcut, am 
văzut în adâncul minţii inima, mai mică decât pumnul meu, 
muşchiul elastic şi alunecos, pompând, şi sângele trecând 


prin ductus arteriosus, un vas mic, cu circumferința de nici 
trei milimetri. O uşoară tăietură în vasul auxiliar, o ligatură 
rapidă a ductusului, folosind un fir de mătase numărul 8. 
Terminat. 

Ştiam asta. Dar, din păcate, cunoaşterea nu înseamnă 
întotdeauna şi putere. Şi nici dorinţa. Nu eu eram aceea 
care-şi putea salva preţioasa nepoată. 

Va reuşi cineva? m-am întrebat, cedând pe moment 
gândurilor negre pe care mă străduiam să le ţin în frâu 
când aveam pe cineva în preajmă. Se putea ca Jemmy să 
se fi înşelat. Orice sugar putea întinde mâna după ceva 
colorat şi sclipitor precum un inel cu un rubin, dar mi-am 
amintit gânguritul ei când lovise cu mânuţele în punga cu 
amuletă în care se aflase şi un safir. 

Tot ce se putea. Nu voiam să mă gândesc la pericolele 
trecerii - sau la certitudinea separării definitive, indiferent 
dacă acea călătorie prin pietre avea să reuşească sau nu. 
Am auzit zgomote răzbătând de afară. Am privit spre port şi 
am văzut catargele unor corăbii mari, departe în larg. Și 
altul, ceva mai departe. Am simţit că îmi stă inima în loc o 
clipă. 

Erau corăbii oceanice, nu vase de poştă sau smacuris!, 
care navigau de-a lungul coastei. Puteau face parte din 
flota trimisă ca răspuns la solicitarea guvernatorului Martin 
de a primi ajutor pentru a reprima, supune şi recupera 
colonia? Prima corabie din acea flotă sosise la Cape Fear la 
sfârşitul lunii aprilie, însă trupele pe care le avusese la bord 
nu ieşeau în evidenţă, aşteptând restul întăririlor. 

Am urmărit câtva timp, dar vasele nu s-au apropiat de 
țărm. Aşteptau cumva sosirea restului flotei? Poate nici nu 
erau corăbii englezeşti, ci americane, care scăpaseră de 
blocada instituită de britanici în New England, iar acum 
navigau spre sud. 

M-am deşteptat din acele gânduri auzind zgomot de paşi 
de bărbat care urca scara, însoţit de pufnete şi de chicoteli 
tipic scoțiene descrise de obicei în scris - dar în niciun caz 
în mod potrivit - drept „Hâc, hâc, hâc!” 

Evident, erau Jamie şi lan, deşi nu am înţeles ce anume îi 


61 Smac - velier de pescuit cu un catarg şi o velă mare (n. tr.). 


putea distra atât de mult, deoarece ultima oară când îi 
văzusem plecaseră spre docuri, însărcinaţi să ducă frunze 
de tutun şi să obţină în schimb piper, sare, zahăr şi 
scorţişoară - dacă se putea găsi aşa ceva, dar şi bolduri - 
lucruri mai rare decât scorţişoara - pentru doamna Bug, şi 
să cumpere un peşte destul de mare dintr-un soi 
comestibil, ca să avem ce mânca la cină. 

Bine măcar că aduceau un peşte. Un macrou mare. Jamie 
îl ţinea de coadă, ambalajul fiind pierdut evident în cine ştie 
ce accident. Părul îi era despletit, astfel că şuviţe lungi şi 
roşcate îi atârnau peste umerii hainei, care avea o mânecă 
pe jumătate descusută, iar un pliu al cămăşii albe îi ieşea 
prin cusătura despicată. Era plin de praf, la fel şi peştele şi, 
deşi ochii acestuia stăteau căscaţi în mod acuzator, unul 
dintre ochii lui Jamie era umflat şi aproape închis. 

— Of, Doamne! am făcut eu, îngropându-mi faţa în 
palme. M-am uitat la el printre degetele răsfirate. Nu-mi 
spune. Gerald Forbes? 

— A, nu! a spus el, lăsând peştele să cadă cu un plescăit 
pe masa din faţa mea. O mică ceartă cu o trupă de localnici 
din Wilmington. 

— O mică ceartă, am repetat eu. 

— Da, şi-au închipuit că ne vor arunca în apa portului, dar 
eu am gândit altfel. 

A tras un scaun cu piciorul, răsucindu-l, şi s-a aşezat pe 
el, după care şi-a pus braţele pe spătar. Părea revoltător de 
binedispus şi avea faţa îmbujorată de soare şi de veselie. 

— Nu vreau să aflu, am spus, deşi, bineînţeles că voiam. 

Am aruncat o privire la lan, care continua să chicotească 
mai mult pentru sine, şi am observat că, deşi era mai puţin 
mototolit decât Jamie, îşi ţinea un deget băgat în nas până 
la a doua falangă. 

— Te-ai ales cu nasul spart, lan? 

Încă râzând înfundat, a clătinat din cap. 

— Nu, mătuşă. Dar câţiva dintre membrii societăţii s-au 
ales cu aşa ceva. 

— Păi, atunci de ce-ţi ţii degetul în nas? Ai găsit vreun 
păduche în el? 

— Nu, îşi ţine creierul, să nu curgă prin nas, a spus Jamie 
şi a izbucnit într-un nou acces de râs. 


M-am uitat spre coşul în care, în ciuda zarvei, Mandy 
continua să doarmă netulburată. 

— Ei bine, poate c-ar fi preferabil să-ţi vâri ambele 
degetele în nas, am sugerat eu. Asta te-ar scuti de 
necazuri, măcar câteva momente. L-am prins pe Jamie de 
bărbie şi i-am ridicat capul ca să mă pot uita mai bine la 
ochiul lui. Ai lovit pe cineva cu peştele, adevărat? 

Chicotelile amuţiseră, dar amenințau să izbucnească din 
nou după spusele mele. 

— Gilbert Butler, a spus Jamie, făcând un efort măiestrit 
de a se autocontrola. Drept în faţă l-am lovit cu el. Şi l-am 
zvârlit de pe cheu, drept în apă. 

Amintindu-şi acele clipe  nemaipomenite, lan s-a 
cutremurat de râs. 

— Ce plescăit! Vai, a fost o bătaie pe cinste, mătuşă! Am 
crezut că mi-am rupt mâna când l-am pocnit pe unul în 
falcă, dar acum mă simt bine, pentru că amorţeala mi-a 
trecut. Acum am doar o durere uşoară şi o gâdilătură. 

Şi-a mişcat degetele libere ale mâinii spre ilustrare, 
chircindu-se doar puţin în acest timp. 

— lan, scoate-ţi degetul din nas, am spus eu, îngrijorarea 
faţă de starea lui stingându-se şi făcând loc iritării faţă de 
modul în care ajunseseră să arate astfel. Arăţi ca unul cu 
mintea dusă. 

Din nu ştiu ce motiv, amândoi au socotit replica mea 
drept foarte amuzantă, aşa că au râs ca nişte demenţi. Cu 
toate acestea, lan mi-a ascultat sfatul şi, în cele din urmă, 
şi-a scos degetul din nas cu o expresie de precauţie 
extremă, ca şi cum chiar s-ar fi aşteptat ca după aceea săi 
se scurgă creierul prin nară. Însă nu a curs nimic, nici 
măcar secrețiile neplăcute care erau de aşteptat după o 
asemenea manevră. 

lan a părut nedumerit, apoi uşor alarmat. A pufnit, şi-a 
pipăit nasul, apoi a vârât din nou un deget în nară, 
împingând cu vigoare. 

Jamie a continuat să zâmbească, dar amuzamentul lui a 
început să dispară când explorările lui lan au devenit mai 
frenetice. 

— Ce s-a întâmplat? Sper că nu l-ai pierdut, flăcăule. 

Încruntându-se, lan a clătinat din cap. 


— Nu-l simt. E... 

A tăcut, şi, peste degetul înfundat în nas, i-a aruncat o 
privire panicată lui Jamie. 

— S-a blocat, unchiule Jamie! Nu-l pot scoate! 

Jamie a sărit imediat în picioare. Cu un sunet ca de supt, 
i-a scos degetul din nas, apoi i-a aplecat capul pe spate şi s- 
a uitat agitat în nara lui lan cu ochiul rămas teafăr. 

— Englezoaico, adu o lumânare, te rog! 

Pe masă era o lumânare, dar ştiam din experienţă că 
singurul efect posibil la folosirea ei pentru a vedea în nasul 
cuiva era pârlirea perişorilor dinăuntru. De aceea m-am 
aplecat şi am scos trusa medicală de sub banchetă, unde o 
aşezasem. 

— Mă ocup eu de asta, am spus, cu siguranţa celei care 
scosese tot felul de lucruri din nas, începând cu sâmburi de 
cireşe şi încheind cu insecte vii din cavitățile nazale ale 
unor copii mici. 

Am luat cel mai lung forceps subţire pe care îl aveam şi i- 
am mişcat fălcile pentru a mă asigura că funcţiona. 

— Indiferent ce-ar fi. Doar să stai nemişcat, lan. 

Albul ochilor lui lan s-a zărit pentru o clipă, când a văzut 
metalul lucios al forcepsului, iar el s-a uitat rugător la 
Jamie. 

— Stai puţin! Am o idee mai bună. 

Jamie şi-a lăsat mâna pe braţul meu o clipă, apoi a 
dispărut pe uşă. A coborât cu paşi bubuitori pe scară şi am 
auzit un hohot exploziv de râs când a deschis uşa camerei 
cu băuturi. Sunetul s-a stins imediat ce a închis uşa, ca şi 
cum ar fi acţionat supapa unui robinet. 

— Te simţi bine, lan? 

Avea o pată roşiatică pe buza de sus, iar nasul, suferind 
după lovituri, începea să sângereze. 

— Mda, aşa sper, mătuşă. 

Veselia lăsa deja loc îngrijorării. 

— Doar nu crezi că l-am împins până în creier, aşa e? 

— E foarte puţin probabil. Dar ce Dumnezeu...? 

Însă uşa de jos s-a deschis şi închis din nou, după care 
am auzit o scurtă izbucnire de vorbe şi râsete pe casa 
scării. Jamie a urcat treptele câte două şi a apărut în 
cameră, mirosind a pâine caldă şi bere şi ţinând în mână o 


cutie mică şi uzată de tabac de prizat. 

lan a luat-o recunoscător şi, presărându-şi câteva fire 
negre şi prăfoase pe dosul mâinii, le-a inhalat imediat. 

Preţ de o clipă, toţi trei ne-am ţinut respiraţia. Apoi a 
urmat un strănut puternic şi un obiect mic şi dur a zburat 
din nasul lui lan, lovind masa cu un pocnet, după care a 
ricoşat în vatră. 

lan a continuat să strănute nestăpânit, însă eu şi Jamie 
eram deja în genunchi, scotocind prin cenuşă, fără să ne 
pese de mizeria făcută. 

— L-am găsit! Aşa cred, am zis eu, lăsându-mă pe călcâie 
şi uitându-mă cu atenţie la mâna de cenuşă pe care o 
aveam în palmă, în mijlocul căreia era un obiect rotund, 
acoperit de praf. 

— Da, acela e. 

Jamie a luat forcepsul uitat pe masă şi a extras cu 
delicateţe obiectul din palma mea, după care l-a lăsat să 
cadă în paharul meu cu apă. O pală delicată de cenuşă şi 
funingine a plutit prin apă, alcătuind o peliculă gri la 
suprafaţă. Dedesubt, obiectul a sclipit spre noi, senin şi 
luminos, pentru că frumuseţea lui se dezvăluise în cele din 
urmă. Piatră prețioasă clară, cu fațete, de culoarea unui vin 
de Xeres auriu, cât jumătate din degetul meu mare. 

— Crisoberil“?, a spus Jamie încet, punându-şi mâna pe 
spatele meu. 

S-a uitat spre coşul în care se afla Mandy. Vântul îi adia 
uşor prin părul mătăsos. 

— Crezi că va fi de folos? 

Încă respirând şuierat, cu ochii înlăcrimaţi şi o batistă 
înroşită de sânge apăsată pe nasul foarte solicitat, lan s-a 
apropiat să se uite peste umărul meu. 

— Fără minte, da? a spus el pe un ton de profundă 
satisfacţie. Ha-ha! 

— De unde l-aţi luat? Sau, mai curând, m-am corectat eu, 
de unde l-aţi furat? 

— De la Gerald Forbes. 

Jamie a ridicat piatra semipreţioasă şi a răsucit-o între 


62 Numit şi ochi de pisică, crisoberilul este o piatră semipreţioasă, 
considerată a fi o piatră a norocului şi bunăstării (n. tr.). 


degete. 

— Erau mai mulţi membri ai Societăţii decât noi, aşa că 
am fugit pe stradă şi am dat un colţ, undeva între 
depozitele de acolo. 

— Eu ştiam casa lui Forbes, pentru că mai fusesem acolo, 
a intervenit lan. 

Mandy scosese un picior din coş, iar lan i-a atins talpa cu 
buricul unui deget şi a zâmbit văzând degetele ei 
destinzându-se din reflex. 

— Am găsit o bortă mare în spate, unde cineva dărâmase 
zidul şi îl acoperise cu o pânză groasă şi o bătuse în cuie. 
Noi am desfăcut-o şi ne-am furişat înăuntru. 

Şi s-au trezit lângă un spaţiu închis pe care Forbes îl 
folosea drept birou care, în acele momente, era pustiu. 

— Era într-o cutiuţă de pe masă, a spus lan, uitându-se 
cu un aer de stăpân la ochiul de pisică. Era acolo! L-am luat 
să mă uit la el, când l-am auzit pe paznic venind. Aşa că... 

A ridicat din umeri şi mi-a zâmbit, iar fericirea i-a 
transformat pe moment trăsăturile feţei nu tocmai 
atrăgătoare. 

— Şi credeţi că paznicul n-o să-i spună lui Forbes că voi 
doi aţi fost acolo? am întrebat eu cu scepticism. 

Cei doi nu puteau trece neobservaţi. 

— O, îmi închipui că aşa va face. 

Jamie s-a aplecat peste coşul lui Mandy, ţinând ochiul de 
pisică între degetul mare şi cel arătător. 

— la uite ce ţi-au adus bunicul şi unchiul lan, a muirninn, 
a spus el încet. 

— Am socotit că era o răscumpărare mică pentru ce i-a 
făcut Briannei, a spus lan, pe un ton ceva mai serios. Cred 
că şi domnul Forbes va socoti că e un preţ rezonabil. Și 
dacă nu... A zâmbit din nou, dar nu de fericire, şi a dus 
mâna spre cuţit. La urma urmelor, mai are o ureche. - încă 
doarme? am întrebat în şoaptă. Jamie a dat afirmativ din 
cap şi a retras piatra din faţa ei. De cealaltă latură a mesei, 
peştele privea cu gravitate spre tavan, ignorând totul. 

— Apa n-o să fie rece. 

Vorbise mecanic, fără să se gândească. 

— Nu cred că va avea mare importanţă. 

Roger a tresărit şi s-a întors brusc. Ea a întins o mână și i- 
a atins cu gingăşie obrazul, ca şi cum el ar fi fost o bombă 
ce ar putea exploda dacă ar fi mişcată. Bărbatul a privit-o 
scurt, a şovăit, apoi, cu un zâmbet puţin strâmb, a luat 
mâna pe care ea i-o întinsese. 

— lartă-mă, a spus el. 

— Şi eu te rog să mă ierţi, a spus ea încet. 

Stăteau lipiţi, cu degetele împreunate, urmărind refluxul 
de pe plaja îngustă, la fiecare plescăit al valurilor minuscule 
îndepărtându-se cu câte doi centimetri. 

Plaja era cenușie şi mohorâtă în lumina serii, presărată 
de pietricele şi având o culoare ruginie din cauza apelor 
râului, încărcate de resturi de turbă. La reflux, apa din port 
era cafenie şi tulbure, pata trecând dincolo de vasele aflate 
la ancoră, aproape până în larg. Când va veni fluxul, apa 
cenuşie şi limpede a oceanului va pătrunde spre uscat, spre 
Cape Fear, ascunzând porțiunile mâloase şi tot ce se afla pe 
ele. 

— Acolo! a spus Brianna, tot încet, deşi nu era nimeni în 
apropiere ca să-i audă. 

A arătat spre un grup de stâlpi mâncaţi de vreme, înfipţi 
adânc în mâl. De unul dintre ele era amarat un schif, iar de 
altul erau legate două bărci, „libelulele” cu patru vâsle care 
mişunau prin port. 

— Eşti sigură? 

Roger şi-a mutat greutatea de pe un picior pe celălalt şi 
s-a uitat în susul şi în josul țărmului. 

Plaja îngustă continua cu pietricele reci, expuse şi lucind 
după retragerea mării. Crabi mici se mişcau cu repeziciune 
printre ele, ca să adune hrană fără să piardă niciun 
moment. 

— Sunt sigură. Oamenii de la Mistreţul Albastru discutau 


despre asta. Un călător a întrebat unde, iar doamna Smoots 
a spus că la vechii stâlpi de amarare, aproape de depozite. 

Un calcan sfârtecat zăcea printre pietre. Carnea lui albă 
era spălată şi lipsită de sânge. Cleştii mici ai crabilor 
culegeau şi tocau, iar gurile lor se căscau şi înghiţeau 
fărâme de carne. Brianna a simţit cum i se întoarce 
stomacul pe dos şi a înghiţit în sec. Nu avea nicio 
importanţă ce urma; ştia asta. Şi totuşi... 

Roger a dat din cap cu un aer absent. Calculând distanţa, 
a mijit ochii ca să şi-i ferească de vântul ce venea dinspre 
port. 

— Vor fi destul de mulţi, aşa cred. 

Văzuse deja un om; fluxul avea să se producă abia peste 
o oră sau mai mult, dar oamenii se îndreptau spre port câte 
doi-trei. Se aşezau apoi pe butoaie cu peşte sărat, la 
adăpostul dughenei care vindea de toate, şi fumau din pipă 
sau discutau gesticulând larg. Doamna Smoots avusese 
dreptate; câţiva dintre oameni făceau semne către stâlpii 
de amarare pentru însoțitorii lor mai puţin cunoscători. 

Roger a clătinat din cap. 

— Va trebui să fie din latura aceea; de acolo se vede cel 
mai bine. 

A făcut semn din cap spre arcul interior al portului, unde 
cele trei corăbii se legănau la cheiul principal. 

— De pe unul dintre vasele acelea? Ce părere ai? 

Brianna a scotocit în trăistuţa legată în talie şi a scos 
mica ei lunetă din alamă. Concentrându-se, s-a încruntat şi 
a strâns din buze în timp ce privea spre cele trei nave - un 
vas de pescuit, bricul domnului Chester şi o navă mai mare, 
parte din flota britanică, sosită la începutul după-amiezii. 

— Hopa, Nellie! a murmurat ea, oprindu-se din căutare 
când capul cuiva cu faţa palidă i-a apărut în vizor. E cine 
cred eu... hot dog, adică! 

O flăcăruie de încântare a izbucnit în pieptul ei, încălzind- 
O. 

— Cine e? 

Roger şi-a încordat privirea, străduindu-se să vadă fără 
ajutorul unei lunete. 

— E John! Lordul John! 

— Lordul John Grey? Eşti convinsă? 


— Da! Pe bric - cred că a sosit din Virginia. Acum a 
dispărut, dar e acolo, l-am văzut! 

Emoţionată, s-a întors spre Roger şi a pliat luneta, după 
care l-a prins de braţ. 

— Vino! Să mergem să-l găsim. El ne va ajuta. 

Roger a urmat-o, dar cu mai puţin entuziasm. 

— Ai de gând să-i spui? Crezi că e înţelept? 

— Nu, dar n-are importanţă. Mă cunoaşte. 

Roger a privit-o tăios, apoi expresia întunecată s-a topit, 
devenind un zâmbet reţinut. 

Brianna i-a răspuns la zâmbet, mulţumindu-i din ochi. Lui 
nu-i plăcea ideea - de fapt, o detesta, iar ea nu-l putea 
învinovăţi pentru asta - însă el nu va încerca să o 
împiedice. Şi el o cunoştea bine. 

— Da. Hai, înainte de a dispărea! 

Au înaintat încet pe curbura portului, făcându-şi loc 
printre grupurile de privitori care sporeau. În faţa tavernei 
Valurile, se adunase puhoi de oameni. Soldaţi în tunici roşii 
stăteau grupaţi în picioare sau în dezordine pe jos, având 
saci marinăreşti şi lăzi împrăştiate în jur, prea mulţi ca să 
încapă în local. Stacanele cu bere şi cănile cu cidru erau 
trecute din mână în mână din interiorul tavernei şi 
conţinutul lor se scurgea din belşug peste capetele celor pe 
deasupra cărora erau înmânate. 

Obosit, dar preocupat, un sergent stătea rezemat de 
peretele din lemn al hanului, răsfoind un teanc de 
documente, dând ordine şi mâncând o plăcintă cu carne, 
făcând toate acestea în acelaşi timp. Brianna a strâmbat 
din nas când a păşit alături de Roger printre obstacolele 
create de oameni şi bagaje; din rândul oamenilor se înălța o 
duhoare de vărsături şi trupuri nespălate de multă vreme. 

Câţiva privitori au murmurat în barbă la vederea 
soldaţilor; alţii au ovaţionat şi au făcut semne amicale cu 
mâna în trecere, primind drept răspuns strigăte amabile. 
Proaspăt scăpaţi din burta vasului Scorpion, soldaţii erau 
prea încântați de libertatea dobândită acum şi de mâncarea 
proaspătă şi de băutură, ca să se sinchisească cine spunea 
sau făcea ceva. 

Roger a luat-o înaintea Briannei, croindu-şi drum prin 
mulţime cu coatele şi umerii. Văzând-o pe Brianna, soldaţii 


au scos chiote de apreciere şi fluierături, însă ea şi-a ţinut 
capul plecat, cu ochii aţintiţi asupra picioarelor lui Roger în 
timp ce înainta. 

Brianna a scos un oftat de uşurare când au ieşit din 
aglomeraţie şi au ajuns la capătul cheiului. Echipamentele 
soldaţilor erau descărcate de pe Scorpion pe latura 
îndepărtată a docului, dar în apropierea bricului era puţin 
trafic pietonal. Brianna s-a oprit şi a privit încoace şi încolo, 
căutând din ochi părul roşcat al lordului John. 

— Uite-l acolo! 

Roger a tras-o de braţ, iar ea s-a răsucit în direcţia în 
care arăta Roger, numai că s-au ciocnit puternic când el a 
făcut brusc un pas înapoi. 

— Ce...? a întrebat ea iritată, dar apoi a tăcut, simţindu- 
se ca şi cum ar fi primit un pumn în piept. 

— Pentru numele lui Dumnezeu, cine-i ăla? 

Roger a vorbit încet, exprimându-i gândurile. 

Lordul John stătea aproape de capătul celălalt al cheiului 
şi discuta animat cu unul dintre soldaţii care purtau tunici 
roşii. 

Un ofiţer; pe umăr avea o tresă aurie şi îşi ţinea un 
tricorn brodat sub un braţ. Însă nu uniforma bărbatului i-a 
reţinut atenţia Briannei. 

— lisuse Roosevelt Hristoase! a şoptit ea, simţindu-şi 
buzele amorţite. 

Era înalt, chiar foarte înalt, cu umeri laţi şi cu gambele 
acoperite de ciorapi albi, care atrăgeau privirile unui grup 
de fete. Insă ceva mai mult decât statura sau constituţia lui 
a făcut-o să simtă un fior de-a lungul şirei spinării; ţinuta, 
înclinarea capului şi aerul de încredere în sine, şi acestea i- 
au atras ochii ca un magnet. 

— E leit tata, a spus ea, ştiind că era ridicol ce spune, 
chiar în timp ce a rostit aceste vorbe. 

Chiar dacă, dintr-un motiv inimaginabil, Jamie Fraser s-ar 
fi deghizat în soldat englez şi ar fi coborât la docuri, acel 
bărbat arăta altfel. Când s-a întors ca să privească ceva de 
dincolo de port, Brianna şi-a dat seama că arăta altfel- era 
zvelt ca tatăl ei şi musculos, dar avea zvelteţea tinereţii. 
Graţios - ca şi Jamie - dar cu vaga ezitare a stângăciei celui 
abia trecut de adolescenţă. 


Luminat din spate de reflectarea apei, tânărul s-a întors 
şi mai mult, şi în acel moment, Brianna a simţit că i se 
înmoaie genunchii. Nasul drept şi lung, mergând spre 
fruntea înaltă... curbura unui obraz de viking... Roger a 
strâns-o de braţ, dar atenţia îi era atrasă în aceeaşi măsură 
ca şi cea a Briannei. 

— Să fiu... al naibii! a spus el. 

Simţind că se sufocă, Brianna a respirat adânc. 

— Să fim toţi ai naibii! Inclusiv el. 

— El? 

— El, el şi el! 

Adică lordul John, tânărul soldat misterios şi, în primul 
rând, tatăl ei. 

— Hai, vino! 

Şi-a desprins mâna din mâna lui Roger şi a intrat pe chei, 
simțindu-se dedublată, ca şi cum s-ar fi urmărit pe sine de 
la distanţă. 

Era ca şi cum s-ar fi privit mergând spre o oglindă dintr- 
un bâlci - văzându-şi faţa, înălţimea şi gesturile transpuse 
brusc într-un veston stacojiu şi pantaloni din piele de 
căprioară. Tânărul avea părul închis la culoare, castaniu, nu 
roşcat, dar la fel de des ca al ei, uşor ondulat, acelaşi mot 
care se ridica de pe frunte. 

Lordul John a întors puţin capul şi a zărit-o. A căscat ochii 
mari şi a pălit, cu o expresie de groază. A făcut o mişcare 
vagă cu mâna, încercând s-o împiedice să se apropie, dar 
mai curând ar fi reuşit să oprească un tren expres. 

— Bună! a spus Brianna binedispusă. Ce plăcere să vă 
întâlnesc aici, lord John! 

Lordul John a scos un sunet gâtuit, ca o rață călcată pe 
coadă, dar ea nu a luat asta în seamă. Tânărul s-a întors cu 
faţa spre ea şi i-a zâmbit cordial. 

Dumnezeule mare, avea şi ochii tatălui ei. Cu gene 
negre. Şi era atât de tânăr, încât pielea din jurul ochilor era 
proaspătă şi curată, fără niciun rid, dar aveau aceeaşi 
culoare albastră şi erau migdalaţi ca ai lui Fraser. Exact ca 
ai ei. 

Inima îi bătea atât de tare în piept, încât era convinsă că 
ei i-o puteau auzi. Însă tânărului nu i s-a părut a fi nimic în 
neregulă, pentru că, zâmbind, a făcut o plecăciune 


curtenitoare. 

— Sluga dumneavoastră doamnă, a spus el. 

S-a uitat apoi spre lordul John, aşteptând o explicaţie. 

Cu un efort evident, lordul John şi-a revenit şi a făcut o 
reverență. 

— Draga mea. Cum... ce încântare să vă revăd! Nu 
aveam idee că... 

Da, pun rămăşag că nu, a gândit Brianna, dar a continuat 
să zâmbească cu amabilitate. L-a simţit pe Roger alături de 
ea, dând din cap şi spunând ceva drept răspuns la salutul 
lordului, străduindu-se să nu se holbeze prea mult. 

— Fiul meu, tocmai spunea lordul John. William, conte de 
Ellesmere. 

A privit-o pe Brianna printre gene, ca şi cum ar fi 
provocat-o să rostească ceva. William, dă-mi voie să ţi-i 
prezint pe domnul Roger MacKenzie şi pe soţia sa. 

— Domnule... Doamnă MacKenzie. 

Tânărul i-a luat mâna înainte ca ea să îşi dea seama ce 
intenţiona şi s-a plecat asupra ei, sărutând-o delicat pe 
degete. 

Brianna aproape că a scos un gâfâit sub atingerea 
neaşteptată a răsuflării lui pe piele şi l-a prins de mână 
mult mai strâns decât ar fi vrut. El a părut deconcertat o 
clipă, dar şi-a retras degetele cu o graţie potrivită. William 
era mult mai tânăr decât crezuse ea la prima vedere; 
uniforma şi stăpânirea lui de sine îl făcuseră să pară mai 
matur. S-a uitat la ea cu o uşoară încruntare pe faţa cu 
trăsături bine definite, ca şi cum ar fi încercat să o 
recunoască. 

— Cred că... a început el cu glas şovăitor. Doamnă 
MacKenzie, ne-am mai întâlnit cândva? 

— Nu, a răspuns Brianna, uimită să audă că vocea ei 
sunase firesc. Nu, regret. Mi-aş fi amintit. 

A aruncat o privire tăioasă spre lordul John, care pălise 
vizibil. 

Însă şi lordul John fusese militar. Cu un efort evident, s-a 
controlat şi apoi şi-a pus mâna pe braţul lui William. 

— Ai face bine să te ocupi de soldaţii tăi, William, a spus 
el. Luăm cina împreună mai târziu? 

— Sunt invitat la cină de colonel, tată, a spus William. 


Dar sunt convins că nu va avea nimic împotrivă dacă vrei 
să vii şi tu. Deşi s-ar putea să fie cam târziu, a adăugat el. 
Am înţeles că dimineaţă va avea loc o execuţie, iar 
soldaţilor mei li s-a cerut să fie pregătiţi pentru cazul în 
care se vor petrece tulburări în oraş. Va fi nevoie de ceva 
timp pentru a stabili şi organiza totul. 

— Tulburări. 

Lordul John s-a uitat la Brianna peste umărul lui William. 

— Sunt de aşteptat tulburări? 

Acesta a ridicat din umeri. 

— N-aş putea spune, tată. Din câte se pare, nu eo 
chestiune politică, ci e vorba doar de un pirat. Nu cred că 
vor apărea necazuri. 

— În zilele noastre, totul capătă un aspect politic, Willie, 
a spus lordul cu glas destul de tăios. Să nu uiţi asta nicio 
clipă. Şi întotdeauna e mai înţelept să te aştepţi la necazuri 
decât să te găsească ele nepregătit. 

Tânărul a roşit puţin, dar şi-a păstrat cumpătul. 

— Aşa este, a spus el pe un ton controlat. Am 
convingerea că ai cunoştinţe despre condiţiile locale care 
mie îmi lipsesc. Îţi mulţumesc pentru sfat, tată. 

S-a destins oarecum, apoi s-a întors spre Brianna ca să 
facă o plecăciune în faţa ei. 

— Îmi pare bine să vă cunosc, doamnă MacKenzie. Sluga 
dumneavoastră, domnule. 

Şi-a plecat capul spre Roger, s-a întors şi a pornit de-a 
lungul cheiului, aşezându-şi tricornul pe cap într-un unghi 
care să-i confere autoritate. 

Brianna a inspirat adânc, sperând că, până va expira, va 
găsi cuvintele potrivite. Însă lordul John i-a luat-o înainte. 

— Da, a spus el fără înconjur. Sigur că e. 

În toiul gândurilor, reacţiilor şi emoţiilor care îi potopiseră 
mintea, a ales ceva ce părea pe moment cel mai important 
lucru. 

— Mama mea ştie? 

— Jamie ştie? a întrebat Roger în acelaşi timp. 

Brianna s-a uitat surprinsă la el, iar Roger a ridicat din 
sprâncene. Da, un bărbat putea zămisli un copil fără să ştie. 
Aşa i se întâmplase şi lui. 

Lordul John a oftat. După plecarea lui William se mai 


calmase puţin, iar în obraji îi revenise culoarea normală. 
Fusese soldat îndeajuns de multă vreme ca să recunoască 
inevitabilul când se confrunta cu el. 

— Da, ştiu amândoi. 

— Câţi ani are? a întrebat brusc Roger. 

Lordul John i-a aruncat o privire tăioasă. 

— Optsprezece. Şi, ca să vă scutesc de a face socoteli, s- 
a întâmplat în 1758. Într-un loc numit Helwater, în Districtul 
Lacurilor. 

Brianna a inspirat din nou, descoperind că acum o făcuse 
mai uşor. 

— Înţeleg. Aşadar, a fost... el... a fost înainte de 
întoarcerea mamei. 

— Da. Din Franţa, bănuiesc. Unde, din câte înţeleg, v-aţi 
născut şi aţi fost educată. 

l-a aruncat o privire sfredelitoare; ştia că Brianna vorbea 
o franceză de baltă. 

Brianna a simţit că sângele îi cotropeşte faţa. 

— Nu avem timp de secrete, a spus ea. Dacă vreţi să ştiţi 
despre mine şi mama, vă voi spune, dar dumneavoastră 
trebuie să-mi spuneţi despre el. 

A făcut semn cu capul în spate, spre tavernă. 

— Despre fratele meu! 

Lordul John a strâns din buze şi a privit-o printre gene cât 
a stat pe gânduri. În cele din urmă, a dat afirmativ din cap. 

— Văd că nu am încotro. Însă vreau să ştiu un lucru - 
părinţii dumneavoastră sunt aici, în Wilmington? 

— Da. De fapt... 

A ridicat ochii, încercând să determine poziţia soarelui 
prin negura subţire de pe coastă. Era deasupra orizontului, 
un disc auriu şi arzător. Urmează să-i întâlnim la cină. 

— Aici? 

— Da. 

Lordul John s-a întors spre Roger. 

— Domnule MacKenzie... Vă rog să-mi faceţi marea 
favoare de a merge neîntârziat să-l găsiţi pe socrul 
dumneavoastră, ca să-l înştiinţaţi de prezenţa celui de-al 
nouălea conte de Ellesmere. Spuneţi-i că sunt încredinţat 
că judecata lui sănătoasă îi va spune că trebuie să plece 
imediat din Wilmington. 


Ridicându-şi sprâncenele întrebător, Roger l-a privit fix pe 
lordul John. 

— Contele de Ellesmere? Cum naiba a reuşit aşa ceva? 

Lordului John îi revenise culoarea firească în obraji, ba 
chiar mai mult de atât. În obraji îi apăruse o culoare rozalie. 

— N-are importanţă! Vă duceţi? Jamie trebuie să 
părăsească oraşul de îndată, înainte de a se întâlni 
întâmplător ori înainte să-i vadă cineva separat şi să 
înceapă a face speculaţii. 

— Mă-ndoiesc că Jamie va pleca, a spus Roger, uitându- 
se la lordul John şi făcând şi el unele speculaţii. În orice caz, 
nu va pleca înainte de ziua de mâine. 

— De ce? a întrebat lordul John, privind când la unul, 
când la celălalt. În primul rând, de ce vă aflaţi toţi aici? Nu 
cumva din cauza exe... of, Dumnezeule mare, nu-mi 
spuneţi! 

Şi-a dus o mână la faţă şi a coborât-o încet, privind 
printre degete cu expresia cuiva pus la mare încercare. 

Brianna şi-a muşcat buza de jos. Când îl zărise pe lordul 
John, nu se simţise doar încântată, ci şi uşurată de o mică 
parte din îngrijorarea care o apăsa, socotind că se putea 
bizui pe el s-o ajute în planurile ei. Insă după ce apăruse 
această complicaţie, s-a simţit sfâşiată, incapabilă să facă 
faţă vreuneia dintre acele situaţii sau să le analizeze în mod 
coerent. Aşteptând un sfat, s-a uitat la Roger. 

El i-a întâlnit ochii într-una dintre acele schimburi 
nerostite care apar în cazul celor căsătoriţi. Apoi a dat din 
cap şi a luat hotărârea în locul ei. 

— Mă duc să-l caut pe Jamie. Tu rămâi să mai discuţi cu 
domnia sa. 

S-a aplecat şi a sărutat-o apăsat, apoi s-a întors şi a 
pornit pe doc, păşind într-un fel care i-a făcut pe oameni să 
se tragă deoparte fără să vrea, parcă dorind să evite să se 
atingă de el. 

Lordul John închisese ochii şi părea să se roage - probabil 
ca să capete putere. Brianna l-a prins de un braţ, iar el a 
deschis brusc ochii, tresărind de parcă ar fi fost muşcat de 
un cal. 

— E chiar atât de vizibil pe cât cred eu? a întrebat ea. El 
şi cu mine? 


Cuvântul i s-a părut ciudat când l-a rostit. £/. 

Lordul John i-a cercetat concentrat faţa, trăsătură cu 
trăsătură. 

— Aşa cred, a spus rar. Cel puţin pentru mine. Pentru un 
observator întâmplător, poate mai puţin. Există diferenţe de 
ten, desigur, şi de sex; uniforma lui... dar, draga mea, ştiţi 
că înfăţişarea dumneavoastră este deosebită... 

Ciudată, voia el să spună. Înţelegând, Brianna a oftat. 

— Oamenii se uită oricum după mine, a încheiat ea. Şi-a 
tras borul pălăriei, cât să îşi ascundă nu doar părul, ci şi 
faţa, şi s-a uitat insistent la el. Atunci să mergem undeva 
unde să nu mă vadă nimeni dintre cei care-l cunosc, bine? 


x 


Cheiul şi străzile pieţei erau aglomerate. Toate bodegile 
din oraş - şi nu erau puţine - aveau să fie în curând 
înţesate de soldaţii ce urmau să fie încartiruiţi acolo. Tatăl 
ei şi Jem erau la Alexander Lillington, mama ei şi Mandy 
stăteau la casa doctorului Fentiman, ambele locuri fiind 
centre de încheiat afaceri şi amplificat zvonuri, iar ea 
afirmase că nu avea intenţia de a se apropia de vreunul 
dintre părinţii ei decât după ce va afla tot ce se putea. 
Lordul John socotea că nu era pregătit să îi spună totul, dar 
nu era momentul să despice firul în patru. 

Cu toate acestea, nevoia de intimitate le impunea să 
aleagă cimitirul sau pista pentru curse de cai, precum şi 
dorinţa Briannei - exprimată cu destulă hotărâre în glas - 
de a evita orice îi putea aduce aminte de moarte, având în 
vedere circumstanţele. 

—  Circumstanţele legate de moarte, a spus el cu 
precauţie, conducând-o pe lângă o băltoacă. Vă referiţi la 
execuţia de mâine? Am înţeles că e vorba de Stephen 
Bonnet. 

— Da, a răspuns ea cu gândul în altă parte. Dar asta 
poate aştepta. Nu aveţi nicio invitaţie la cină, adevărat? 

— Nu. Dar... 

— William, a spus ea, ţinându-şi ochii aţintiţi spre pantofi 
în timp ce păşeau încet pe pistă. William, al nouălea conte 
Ellesmere, parcă aşa aţi spus, da? 


— William Clarence Henry George, a confirmat lordul 
John. Viconte de Ashness, stăpânul domeniului Helwater, 
baron Derwent şi, da, al nouălea conte de Ellesmere. 

Brianna a strâns din buze. 

— Ceea ce arată că, în general, lumea consideră că tatăl 
lui este altcineva. Adică, nu Jamie Fraser. 

— A fost altcineva, a corectat-o el. Un anume Ludovic, al 
optulea conte Ellesmere, mai precis. Am înţeles că, din 
nefericire, al optulea conte Ellesmere a murit în ziua în 
care... s-a născut moştenitorul lui. 

— A murit, de ce? De şoc? 

Brianna era într-o dispoziţie primejdioasă; lordul a 
observat cu interes atât genul de ferocitate controlată a 
tatălui ei, cât şi limba ascuţită a mamei - o combinaţie 
deopotrivă de fascinantă şi alarmantă. Însă nu intenţiona 
să-i îngăduie să conducă discuţia în condiţiile impuse de ea. 

— Impuşcat, a spus el, mimând buna dispoziţie. Tatăl 
dumneavoastră l-a împuşcat. 

Brianna a scos un icnet şi s-a oprit ca îngheţată. 

— Apropo, asta nu e de notorietate publică, a precizat el, 
prefăcându-se că nu i-a observat reacţia. Tribunalul a dat 
un verdict de moarte prin imprudenţă - ceea ce nu a fost 
tocmai incorect, după părerea mea. 

— Nu a fost incorect, a murmurat Brianna, oarecum 
nedumerită. Presupun că a fi împuşcat e destul de 
imprudent. 

— Sigur că au existat zvonuri, a spus el, cu un aer 
degajat, luând-o de braţ şi îndemnând-o să meargă. Dar, în 
afară de bunicii lui William, singurul martor a fost un vizitiu 
irlandez care, după incident, a fost pensionat imediat şi 
trimis în comitatul Sligo. Cum mama copilului a murit în 
aceeaşi zi, bârfitorii au fost predispuşi să considere că 
moartea contelui a fost... 

— Şi mama lui a murit? 

De astă dată nu s-a oprit, ci s-a întors pentru a-l privi 
pătrunzător cu ochii ei albaştri şi adânci. Însă lordul John 
cunoştea prea bine privirea de pisică a lui Jamie, astfel că 
nu s-a lăsat intimidat. 

— Numele ei era Geneva Dunsany. A murit la scurt timp 
după naşterea lui William - din cauza unei hemoragii întru 


totul naturale, a asigurat-o el. 

— Întru totul naturale, a murmurat Brianna în surdină şi i- 
a aruncat o nouă privire. Această Geneva - era căsătorită 
cu contele? Când ea şi tata... 

Cuvintele au părut să i se înece în gât; lordul a observat 
îndoiala şi repulsia, care se luptau cu amintirea chipului 
inconfundabil al lui William şi cu felul în care ea cunoştea 
caracterul tatălui ei. 

— Nu mi-a povestit, iar eu oricum nu l-aş fi întrebat, a 
spus el cu fermitate. 

Brianna i-a aruncat o nouă privire sfredelitoare, la care el 
a reacţionat cu interes. Indiferent care ar fi fost natura 
relaţiilor lui Jamie cu Geneva Dunsany, nu-mi pot imagina 
că el a comis un act atât de dezonorant încât să-l înşele pe 
un bărbat căsătorit. 

Ea s-a destins treptat, deşi a continuat să-l ţină strâns de 
braţ pe lord. _ 

— Nici eu nu pot, a spus ea, destul de ranchiunos. Insă... 

Buzele strânse i s-au destins. 

— A fost îndrăgostit de ea, ce credeţi? s-a scăpat ea. 

Ceea ce l-a şocat nu a fost întrebarea în sine, ci faptul că 
nu se gândise niciodată să întrebe - bineînţeles, nu pe 
Jamie, şi nici măcar pe sine. De ce nu? s-a întrebat. Nu avea 
dreptul să fie gelos, iar dacă era îndeajuns de netot ca să 
sufere de aşa ceva, asta s-ar fi întâmplat mult prea târziu în 
cazul Genevei Dunsany; nu-şi dăduse seama de originile lui 
William decât la câţiva ani după moartea ei. 

— Nu am de unde să ştiu, a spus el scurt. 

Neliniştită, Brianna i-a bătut darabana pe braţ; şi-ar fi 
retras mâna, însă lordul şi-a pus propria mână peste a ei, 
ca s-o liniştească. 

— La naiba! a mormăit ea, dar a încetat să se agite şi a 
continuat să meargă, micşorându-şi paşii pentru a ţine 
ritmul cu el. 

În ovalul pistei de curse crescuseră buruieni, apărute din 
nisipul presărat pe ea. A lovit cu piciorul un smoc de iarbă, 
azvârlind în aer o jerbă de seminţe uscate. 

— Dacă ar fi fost îndrăgostiţi, de ce nu s-a însurat cu ea? 
a întrebat ea într-un târziu. 

Lordul a râs, pentru că o astfel de idee era cu totul 


absurdă. 

— Să se căsătorească?! Draga mea fată, el era grăjdarul 
familiei! 

În ochii Briannei a apărut brusc o expresie de uimire - 
lordul ar fi putut jura că dacă ea ar fi vorbit, cuvintele ar fi 
fost: „Şi ce dacă?” 

— Pentru numele Domnului, unde aţi crescut? a întrebat 
el, oprindu-se din mers. 

A văzut unele lucruri în ochii ei; Brianna avea priceperea 
lui Jamie de a-şi masca sentimentele, dar şi transparenţa 
mamei, care răzbătea de sub mască. Lordul i-a observat 
hotărârea din ochi, cu o clipă înainte ca zâmbetul să-i apară 
pe buze. 

— La Boston, a spus ea. Sunt americancă. Dar 
dumneavoastră ştiaţi deja că sunt o barbară, nu? 

Drept răspuns el a scos un mormăit. 

— Asta nu prea explică atitudinile dumneavoastră 
republicane, i-a răspuns el cu glas sec. Deşi v-aş sugera din 
toată inima ca, de dragul familiei, să ţineţi ascunse aceste 
sentimente primejdioase. Din cauza lor, tatăl 
dumneavoastră are destule necazuri. Totuşi, puteţi primi 
asigurarea mea că ar fi imposibil ca fiica unui baronet să se 
căsătorească cu un grăjdar, indiferent cât de aprinsă ar fi 
natura relaţiilor dintre ei. 

A venit rândul ei să mormăie; un sunet extrem de 
expresiv, chiar dacă total lipsit de feminitate. Lordul a oftat 
şi a luat-o din nou de mână, aşezând-o în curbura cotului 
său, pentru mai multă siguranţă. 

— La vremea aceea, era deţinut eliberat condiţionat - un 
iacobit, un trădător. Credeţi-mă, căsătoria dintre ei ar fi fost 
imposibilă. 

Aerul umed aducea o uşoară ceaţă pe pielea Briannei, 
lipindu-se de puful de pe obrajii ei. 

— Dar asta s-a întâmplat în altă tară, a citat ea încet. şi, 
pe de altă parte, fata e moartă. 

— Cât se poate de adevărat, a spus el cu glas reţinut. 

Au păşit în tăcere prin nisipul umed câteva momente, 
fiecare dintre ei cufundat în gânduri. În cele din urmă, 
Brianna a oftat adânc, îndeajuns de tare ca el să simtă şi să 
audă. 


— Ei bine, ea a murit, iar lordul - ştiţi cumva de ce l-a 
ucis? V-a spus asta? 

— Tatăl dumneavoastră nu mi-a vorbit niciodată direct 
despre această chestiune - despre Geneva, despre conte 
sau despre paternitate. 

A vorbit cu sinceritate, ţinându-şi ochii aţintiţi spre doi 
pescăruşi care cercetau terenul din apropierea unui smoc 
de iarbă. 

— Dar ştiu, desigur. 

l-a aruncat o privire. 

— La urma urmelor, William este fiul meu. Cel puţin în 
sensul folosit de obicei. 

Într-o măsură mult mai mare decât atât, însă aceasta nu 
era o chestiune pe care să dorească să o discute cu fiica lui 
Jamie. 

Brianna a ridicat din sprâncene. 

— Da. Cum s-a întâmplat asta? 

— Cum v-am spus, ambii părinţi ai lui William au murit în 
ziua în care s-a născut el. Tatăl lui - contele, vreau să zic - 
nu avea rude apropiate, astfel că băiatul a fost lăsat sub 
protecţia bunicului, lordul Dunsany. Isobel, sora Genevei, a 
devenit mama lui William doar în acte. lar eu... Ridică din 
umeri, cu un aer nonşalant. M-am căsătorit cu Isobel. Cu 
consimţământul lui Dunsany, am devenit tutorele lui 
William, iar el mă socoteşte drept tatăl său vitreg încă de la 
vârsta de şase ani - deci îmi este fiu. 

— Dumneavoastră? Căsătorit? 

Brianna s-a holbat la el cu un aer incredul, care i s-a 
părut jignitor lordului John. 

— Aveţi idei extrem de ciudate privind căsătoria, a spus 
el pe un ton iritat. A fost o alianţă deosebit de potrivită. 

Brianna a ridicat o sprânceană, într-o atitudine care a 
făcut-o să semene leit cu Jamie. 

— Aşa a considerat soţia dumneavoastră? a spus ea pe 
un ton care semăna straniu de mult cu cel al mamei ei, 
când aceasta îi adresase aceeaşi întrebare. Atunci lordul 
fusese luat prin surprindere. De această dată era pregătit. 

— Asta a fost, a spus el brusc, în altă ţară. lar Isobel... 

Aşa cum spera, asta a făcut-o pe Brianna să tacă. 

La capătul celălalt al ovalului pistei ardea un foc aprins 


de călătorii care îşi instalaseră o tabără improvizată. 
Oameni veniţi acolo ca să asiste la execuţie? s-a întrebat 
lordul. Oameni care doreau să se înroleze în milițiile rebele? 
Prin negura creată de fum, a văzut o siluetă mişcându-se, 
aşa că s-a întors şi a condus-o pe Brianna pe drumul pe 
care veniseră. Conversaţia lor era destul de stânjenitoare şi 
fără riscul de a fi întrerupţi. 

— Aţi întrebat de Ellesmere, a spus el, preluând din nou 
frâiele discuţiei. Povestea pe care lordul Dunsany a spus-o 
la tribunal a fost că Ellesmere îi arăta un pistol nou, care s-a 
descărcat accidental. A fost genul de poveste care se spune 
pentru a nu fi crezută - lăsând impresia că, în realitate, 
lordul se împuşcase singur, fără îndoială din cauza 
suferinţei provocate de moartea soţiei, şi că familia 
Dunsany dorea să evite stigmatul adus de sinucidere, de 
dragul copilului. Judecătorul a înţeles falsitatea declaraţiei 
şi a avut şi înţelepciunea de a o accepta. 

— Nu asta am întrebat, a spus ea, cu glas puţin tăios. Am 
întrebat de ce l-a împuşcat tata. 

Lordul a oftat. Fata asta şi-ar fi găsit cu uşurinţă un loc 
între membrii Inchiziției spaniole, se gândi el cu tristeţe; nu 
avea nicio şansă de a scăpa sau a se eschiva. 

— Contele, din câte am înţeles, înțelegând că nou- 
născutul nu era din sângele lui, a dorit să şteargă pata 
adusă onoarei sale aruncând copilul pe fereastră, pe dalele 
din curte, de la o înălţime de patru metri şi jumătate. 

Faţa Briannei a pălit vizibil. 

— Dar cum a aflat? a întrebat ea. lar dacă tata era 
grăjdar, cum se face că se găsea exact acolo? Contele ştia 
că el era... răspunzător? 

Inchipuindu-şi scena în care Jamie era chemat în faţa 
contelui, ca să asiste la moartea fiului său nelegitim după 
care urma să aibă şi el parte de o soartă asemănătoare, 
Brianna s-a cutremurat. John a înţeles cu uşurinţă ce îşi 
imaginase ea; şi el concepuse în minte o asemenea scenă, 
şi nu doar o dată. 

— O alegere foarte bună a cuvântului, a răspuns el scurt. 
Jamie Fraser e „răspunzător” de mai multe decât oricare alt 
om pe care îl cunosc. Cât priveşte restul, nu am ştiinţă. Ştiu 
doar esenţialul privind cele întâmplate, deoarece Isobel 


ştia; mama ei a fost de faţă şi probabil i-a descris incidentul 
cât se putea mai concis. 

— Hm! 

Brianna a lovit cu piciorul o piatră. Aceasta s-a rostogolit 
pe nisipul bătătorit din faţa ei şi s-a oprit la câţiva metri 
depărtare. 

— Şi nu l-aţi întrebat pe tata despre asta? 

Piatra rămăsese în faţa lordului; a lovit-o şi el cu piciorul, 
făcând-o să ajungă din nou în faţa ei. 

— N-am vorbit niciodată cu tatăl dumneavoastră despre 
Geneva, Ellesmere sau William - decât pentru a-l informa 
că m-am căsătorit cu lsobel şi a-l asigura că îmi voi 
îndeplini sarcina de tutore al lui William cât de bine voi 
putea. 

Brianna a călcat pe piatră şi a adâncit-o în nisipul moale, 
apoi s-a oprit. 

— Nu i-aţi spus niciodată nimic? Şi el ce v-a zis? a 
întrebat ea apăsat. 

— Nimic. 

Apoi s-a uitat la ea. 

— De ce v-aţi căsătorit cu Isobel? 

El a oftat, dar nu avea niciun rost să se eschiveze. 

— Ca să am grijă de William. 

Sprâncenele ei dese şi roşcate aproape că i-au atins linia 
părului. 

— Aşadar, v-aţi căsătorit în ciuda... adică v-aţi întors 
viaţa pe dos doar ca să-i purtaţi de grijă fiului nelegitim al 
lui Jamie Fraser? Şi niciunul dintre voi nu a pomenit 
niciodată despre asta? 

— Nu, a spus el, nedumerit. Sigur că nu. 

Treptat, sprâncenele ei au coborât şi Brianna a clătinat 
din cap. 

— Of, bărbaţii ăştia! a spus ea pe un ton criptic. 

S-a uitat înapoi, spre oraş. Aerul era calm şi o ceaţă slabă 
emanată de hornurile din Wilmington plutea apăsător pe 
deasupra copacilor. Nu se zărea niciun acoperiş; un dragon 
ar fi putut dormi liniştit pe țărm, fără să fie văzut. Zgomotul 
grav şi vibrant care se auzea nu era însă un sforăit de 
reptilă; un curent firav, dar continuu, de oameni trecuse pe 
lângă pista de curse, îndreptându-se spre oraş, şi, când 


vântul bătea din direcţia potrivită, se auzeau clar 
reverberaţiile unei mulţimi mai numeroase. 

— E aproape întuneric. Trebuie să mă întorc. 

S-a răsucit spre aleea care ducea în oraş, iar lordul, 
uşurat pe moment, a urmat-o, fără să-şi facă iluzii că 
întrebările inchizitoriale vor înceta. 

Însă Brianna mai avea o singură întrebare. 

— Când îi veţi spune? zise, întorcându-se să se uite la el, 
când au ajuns la liziera copacilor. 

— Cui să-i spun şi ce? a replicat el, luat prin surprindere. 

— Lui. 

lritată, s-a încruntat spre lord. 

— Lui William! Fratelui meu! 

Starea de iritare s-a şters când a simţit în gură gustul 
acelui cuvânt. Era încă palidă, însă pe sub piele începuse să 
se răspândească un fel de emotie. Lordului John i s-a făcut 
brusc greață. De-a lungul fălcii i-au apărut broboane de 
sudoare, iar măruntaiele i s-au contractat. A simţit că i se 
înmoaie genunchii. 

— V-aţi pierdut minţile? 

A prins-o de braţ, atât ca Brianna să nu se împiedice, cât 
şi pentru a o opri. 

— Din câte înţeleg, nu ştie cine e adevăratul lui tată, a 
spus ea cu oarecare asprime în glas. Având în vedere că 
dumneavoastră şi tata nu aţi discutat niciodată despre 
asta, probabil socotiți că nu are rost să vorbiţi nici cu el. 
Insă acum e matur - are dreptul să ştie. 

Scoţând un geamăt slab, lordul John a închis ochii. 

— Vă e bine? a întrebat ea. 

El a simţit că ea se apleacă mai aproape pentru a-l 
examina. 

— Nu arătaţi prea bine. Staţi jos! 

S-a aşezat şi s-a rezemat cu spatele de trunchiul unui 
copac, trăgând-o pe Brianna alături de el pe pământ. 
Ţinându-şi ochii închişi, în timp ce gândurile îi goneau prin 
minte, a răsuflat adânc. Oare ea glumea? Sigur că nu, l-a 
asigurat sinele său vigilent şi cinic. Brianna avea un simţ 
deosebit al umorului, însă acum nu ieşea în evidenţă. 

Imposibil. Nu-i putea îngădui asta. Era de neconceput ca 
ea să... dar cum o putea împiedica? Dacă nu voia să-l 


asculte pe el, poate că Jamie şi mama ei... 

Brianna l-a atins pe umăr. 

— Îmi pare rău, a spus ea încet. Nu m-am gândit. 

El a trăit o senzaţie de uşurare. A simţit că măruntaiele 
încep să i se destindă şi, deschizând ochii, a văzut-o 
uitându-se la el cu un fel de compasiune pe care n-o 
înţelegea defel. Măruntaiele i s-au revoltat din nou, 
făcându-l să simtă că va suferi imediat un atac jenant de 
flatulenţă. 

Măruntaiele lui o citiseră mai bine decât mintea sa. 

— Trebuia să-mi dau seama, a spus ea, învinovăţindu-se. 
Ar fi fost cazul să-mi dau seama cum vă simţiţi în legătură 
cu asta. Doar aţi spus-o: e fiul dumneavoastră. L-aţi educat 
în tot acest timp şi îmi dau seama cât de mult îl iubiţi. Cred 
că vi se pare îngrozitor să vă gândiţi că William va afla 
despre tata şi probabil că vă va învinui că nu i-aţi spus asta 
mai demult. 

Brianna i-a masat o claviculă, într-un gest de alinare, 
presupuse el. Dacă aceea îi fusese intenţia, dăduse greş în 
totalitate. 

— Dar... a început el, însă Brianna îi prinsese mâna în 
ambele ei mâini şi i-o strângea cu sinceritate, iar în ochi 
avea lacrimi. 

— Nu va... l-a asigurat ea. William nu va înceta să vă 
iubească. Credeţi-mă! La fel a fost şi în cazul meu - când 
am aflat despre tata. La început n-am vrut să cred. Aveam 
un tată şi îl iubeam, nu voiam altul. Însă apoi l-am cunoscut 
pe adevăratul meu tată şi a fost... el a fost... cel care este. 

A ridicat uşor din umeri şi a dus mâna ca să-şi şteargă 
ochii cu dantela de la mânecă. 

— Şi totuşi nu mi-am uitat celălalt tată, a spus ea foarte 
încet. N-o voi face niciodată. Niciodată! 

Mişcat, în ciuda gravităţii situaţiei, lordul John şi-a dres 
glasul. 

— Da, cum să zic... Sunt convins că sentimentele 
dumneavoastră vă fac cinste, draga mea. ŞI, cu toate că 
sper că şi eu mă bucur în prezent la fel de mult de 
respectul şi afecțiunea lui William şi că acest lucru va 
continua să fie la fel şi în viitor, nu asta voiam să subliniez. 

— Nu? 


Brianna a ridicat ochii mari spre el, iar lacrimile i s-au 
adunat pe gene, făcându-le să arate ca nişte spice 
întunecate. Era o tânără cu adevărat frumoasă, aşa că 
lordul John a simţit un scurt val de tandrete. 

— Nu, a spus el, blând în acele circumstanţe. Nu uitaţi, 
scumpa mea. V-am spus cine este William - sau cine crede 
că este. 

— Viconte de nu ştiu ce, vreţi să spuneţi? 

El a oftat adânc. 

— Exact! Cei cinci oameni care ştiu despre adevărata lui 
origine au făcut eforturi cumplite în ultimii optsprezece ani 
pentru ca nimeni - inclusiv William - să nu aibă îndoieli că 
el e adevăratul conte de Ellesmere, cel de-al nouălea. 

Auzind asta, Brianna a coborât ochii, cu sprâncenele şi 
buzele strânse. lisuse, spera ca Roger să-l fi găsit pe Jamie 
Fraser la vreme. El era singura persoană mai îndărătnică 
decât fiica lui. 

— Nu înţelegeţi, a spus ea în cele din urmă. 

Brianna a ridicat ochii, iar lordul a văzut că luase o 
hotărâre. 

— Plecăm, a spus ea brusc. Eu şi Roger, dar şi copiii. 

— Da? a spus el cu precauţie. 

Asta putea fi o veste bună - din mai multe motive. 

— Şi unde v-aţi propus să plecaţi? Vă mutaţi în Anglia? 
Sau în Scoţia? Dacă e vorba de Anglia sau Canada, am 
câteva legături care v-ar putea fi de... 

— Nu. Nu acolo. Nu undeva unde aveţi „legături”. 

A zâmbit amar spre el, apoi şi-a înghiţit nodul din gât 
pentru a continua. 

— Înţelegeţi-mă, vom pleca. Pentru totdeauna. Nu... nu 
cred că vă voi mai vedea. 

Brianna şi-a dat seama de înţelesul vorbelor ei, iar lordul 
i-a citit asta pe chip şi, în ciuda îngrijorării, s-a simţit 
profund mişcat de durerea ei la acel gând. 

— O să-mi fie dor de dumneavoastră, Brianna, a spus el 
cu gentileţe. 

Fusese soldat aproape toată viaţa, iar apoi devenise 
diplomat. Se deprinsese să îndure separarea şi absenţa, 
aflând când şi când de moartea prietenilor rămaşi în urmă. 
Însă ideea de a nu o mai vedea vreodată pe această tânără 


ciudată i-a provocat o durere cu totul neaşteptată. Ca şi 
cum ea ar fi fost propria lui fiică, a gândit el cu surprindere. 

Insă şi el avea un fiu, iar următoarele cuvinte pe care le-a 
spus fata l-au făcut să devină extrem de atent. 

— Vedeţi dumneavoastră, a zis Brianna, aplecându-se 
spre el cu o pornire pe care, în alte condiţii, ar fi socotit-o 
fermecătoare. Trebuie să stau de vorbă cu William, ca să-i 
spun. Nu vom mai avea alt prilej. 

După aceea, expresia de pe faţa ei s-a schimbat când a 
dus o mână la sâni. 

— Trebuie să plec, a spus ea pe neaşteptate. Mandy - 
adică, Amanda, fiica mea - trebuie hrănită. 

Spunând acestea, s-a ridicat şi a plecat, mişcându-se cu 
repeziciune peste nisipul terenului de curse, ca un nor de 
furtună, lăsând în urmă ameninţarea distrugerii şi a 
tulburării. 

Fluxul a început cu puţin înainte de ora cinci dimineaţă. 
Cerul era luminat cu totul şi avea o culoare palidă şi 
limpede, fără nori, iar întinderile mâloase de dincolo de chei 
se zăreau cenuşii şi lucioase, cu ierburi şi alge îndărătnice, 
care răsăreau din mâl ca nişte şuviţe de păr. 

Toată lumea s-a trezit în zori. Pe cheu erau nenumărați 
oameni care ţineau să vadă mica procesiune plecând; doi 
ofiţeri din Comitetul de Siguranţă din Wilmington, un 
reprezentant al Asociaţiei Negustorilor, un pastor, cu o 
Biblie în mână, şi condamnatul, un bărbat înalt şi lat în 
umeri, care păşea desculţ prin mâlul urât mirositor. In urma 
lor venea un sclav, care căra frânghiile. 

— Nu vreau să văd asta, spuse Brianna în surdină. 

Era foarte palidă la faţă şi îşi ţinea braţele încrucişate 
peste mijloc, de parcă ar fi suferit de dureri de burtă. 

— Atunci, să plecăm, a propus Roger, prinzând-o de braţ, 
însă ea şi l-a smuls. 

— Nu. Trebuie. 

Şi-a lăsat braţele în jos şi, urmărind ce se petrecea, şi-a 
îndreptat spatele. Oamenii din jurul ei se buluceau pentru a 
vedea mai bine, chiuind şi strigând insulte atât de tare, 
încât tot ce se spunea acolo era aproape imposibil de 
înţeles. Situaţia nu a durat mult. Sclavul, un bărbat masiv, a 
prins într-o mână stâlpul de amarare, ca să vadă dacă era 
rezistent. Apoi s-a retras, cât timp cei doi ofiţeri l-au dus cu 
spatele pe Stephen Bonnet spre par şi i-au înfăşurat corpul 
cu frânghie de la piept până la genunchi. Ticălosul nu putea 
pleca nicăieri. 

Roger îşi spuse că s-ar fi cuvenit să-şi cerceteze sufletul 
ca să găsească compasiune şi să se roage pentru 
condamnat. Nu a reuşit. A încercat să ceară iertare pentru 
el, dar n-a putut face nici asta. Ceva ca un ghem de viermi 
s-a agitat în stomacul lui. Se simţea ca şi cum el însuşi ar fi 

fost legat de stâlp, aşteptând să se înece. 

Pastorul în straie negre s-a aplecat spre condamnat, iar 
părul lui a fluturat în briza de dimineaţă, în timp ce rostea 
câteva cuvinte. Lui Roger nu i s-a părut că Bonnet ar fi dat 
vreun răspuns, dar nu ar fi putut băga mâna în foc pentru 
asta. După câteva momente, bărbaţii şi-au scos pălăriile, au 
rămas nemişcaţi cât pastorul a rostit o rugăciune, apoi şi le- 
au pus din nou pe cap şi s-au îndreptat spre țărm, scoțând 
plescăituri cu ghetele lor, care se afundau până la glezne în 
mâlul nisipos. 

În momentul în care oficialităţile au dispărut, un şir de 
oameni a pătruns pe mâl: privitori şi copii ce ţopăiau, dar şi 
un bărbat care avea în mână un carneţel şi un creion şi pe 
care Roger l-a recunoscut ca fiind Amos Crupp, actualul 
proprietar al ziarului Wilmington Gazette. 

— Mda, asta e o adevărată ştire, nu? a bolborosit Roger. 

Indiferent ce ar fi spus sau nu Bonnet, nu încăpea nicio 
îndoială că a doua zi avea să apară un ziar, smuls din 
mâinile vânzătorilor, care să cuprindă fie o confesiune 
senzaţională, ori relatări siropoase privind remuşcările celui 
condamnat - ori poate şi una, şi alta. 

— Gata, chiar nu pot suporta să văd aşa ceva. Brianna s- 
a răsucit brusc, luându-l de braţ pe Roger. 

A trecut de şirul de depozite, după care s-a întors spre el, 
îngropându-şi faţa la pieptul lui şi izbucnind în lacrimi. 

— Uşurel! Linişteşte-te, totul va fi bine. 

A bătut-o uşor pe spate, încercând să transmită o 
oarecare putere de convingere vorbelor pe care le spunea, 
însă simţea în propriul său gât un ghem ca de mărimea 
unei lămâi. In cele din urmă a prins-o de umeri şi a 
îndepărtat-o de el, pentru a putea să o privească în ochi. 

— Nu e nevoie să faci asta, i-a spus. 

Brianna a încetat din plâns şi a fornăit, după care şi-a 
şters nasul de mânecă, la fel ca Jemmy, dar n-a vrut să-l 
privească pe Roger în ochi. 

— E doar... mă simt bine. Nici măcar nu e vorba de el. 
Doar câ... e vorba de toate. Mandy - şi glasul ei a tremurat 
când i-a rostit numele - şi întâlnirea cu fratele meu... Vai, 
Roger, dacă nu-i pot spune, nu va şti niciodată şi n-o să-l 
mai văd niciodată... nici pe el, nici pe lordul John. Sau pe 


mama... 

Alte lacrimi au copleşit-o, izvorându-i din ochi, însă a 
respirat adânc şi a înghiţit în sec, silindu-le să se retragă. 

— Nu e vorba de el, a spus ea cu voce gâtuită şi obosită. 

— Probabil că nu, a răspuns încet Roger. Însă tot nu 
trebuie s-o faci. 

Stomacul lui fierbea şi mâinile îi tremurau, dar era 
hotărât. 

— Trebuia să-l fi ucis pe insula Ocracoke, a spus ea, 
închizând ochii şi  îndepărtându-şi şuviţele din părul 
despletit. Soarele se ridicase între timp şi strălucea. Am 
fost laşă! Am crezut că ar fi mai bine să las... să las legea 
să facă asta. 

A deschis ochii, înroşiţi de lacrimi, dar limpezi, şi l-a privit 
direct pe Roger. 

— Nu pot lăsa lucrurile să se întâmple astfel, nici dacă nu 
mi-aş fi dat cuvântul. 

Roger a înţeles; simţea groaza provocată de flux, acea 
furişare inexorabilă a apei, ridicându-se în fiinţa lui. Vor 
trece aproape nouă ore până când apa îi va ajunge lui 
Bonnet la bărbie, era un bărbat înalt. 

— O s-o fac eu, a spus el cu glas hotărât. 

Brianna a încercat să zâmbească, dar a renunţat. 

— Nu, a spus ea. Nutu. 

Părea la capătul puterilor, iar glasul ei trăda asta; 
niciunul nu dormise prea mult în noaptea precedentă. Însă 
Brianna era hotărâtă, iar Roger a recunoscut în atitudinea 
ei sângele îndărătnic al lui Jamie Fraser. 

În fine, la naiba, şi el avea o parte din sângele ăsta. 

— i-am spus, răspunse. Ceea ce a zis tatăl tău cândva: 
Eu voi ucide pentru ea. Dacă trebuie - şi se vedea silit să fie 
de acord cu ea, nici el nu putea suporta situaţia - atunci o 
voi face eu. 

Brianna a început să-şi recapete stăpânirea de sine. Şi-a 
şters faţa cu un pliu al rochiei, a respirat adânc, după care 
l-a privit din nou în ochi. Ai ei erau adânci şi de un albastru 
intens, mult mai întunecaţi decât cerul. 

— Mi-ai spus asta. Şi mi-ai mai spus şi de ce a vorbit el 
aşa. Ce i-a zis lui Archie Bug: Există un jurământ asupra ei. 
E doctor, ea nu ucide oameni. 


Nu, pe naiba! se gândi Roger, dar judecata l-a împiedicat 
să spună asta cu voce tare. Înainte de a se putea gândi la 
ceva cu mai mult tact, Brianna a continuat, aşezându-şi 
ambele mâini pe pieptul lui. 

— Şi tu ai făcut un jurământ, a spus ea. 

Asta l-a făcut să încremenească. 

— Nu, n-am făcut. 

— Ba da, a spus ea cu glas apăsat. Poate că încă nu e 
oficial, dar nici nu e nevoie. Probabil că jurământul pe care 
l-ai depus nici nu are cuvinte, dar ai făcut-o, şi ştiu asta. 

Roger n-a putut să nege. Se simţea mişcat că ea ştia 
asta. 

— Da... 

Şi-a lăsat mâinile peste ale ei, prinzând-o de degetele 
lungi şi puternice. 

— Am depus un jurământ şi faţă de tine, când ţi-am spus. 
Ţi-am spus că nu-l voi pune niciodată pe Dumnezeu 
înaintea dragostei mele pentru tine. 

Dragoste. Lui Roger nu-i venea să creadă că discuta un 
asemenea lucru în termeni de dragoste. Şi totuşi, avea un 
sentiment ciudat că exact aşa vedea ea lucrurile. 

— Eu n-am depus un astfel de jurământ, a spus ea cu 
fermitate şi şi-a smuls mâinile dintr-ale lui. Şi mi-am dat 
cuvântul. 

În noaptea precedentă, Brianna plecase cu Jamie spre 
locul în care era ţinut piratul. Roger nu avea habar ce mită 
sau forţă a personalităţii fusese folosită, însă li se 
permisese să-l vadă. Alb la faţă, Jamie o adusese pe 
Brianna în camera lor la o oră foarte târzie, având în mână 
un vraf de hârtii pe care le întinsese tatălui ei. Declaraţii, 
spusese Brianna; afirmaţii făcute sub jurământ de Stephen 
Bonnet privind legăturile lui de afaceri cu diferiţi negustori 
de pe coastă. 

Roger îi aruncase o privire ucigaşă lui Jamie şi se alesese 
cu o privire asemănătoare, sau mai mult. Suntem în război, 
sugeraseră ochii lui Jamie. Și voi folosi orice armă am la 
îndemână. Dar nu spusese decât: 

— Noapte bună, a nighean! şi îi atinsese părul cu 
delicateţe Briannei, după care plecase. 

Brianna se aşezase cu Mandy în braţe şi o hrănise la sân, 


ţinându-şi ochii închişi, refuzând să vorbească. După o 
vreme, faţa ei îşi pierduse paloarea şi ridurile provocate de 
încordare, apoi făcuse copila să râgâie şi o aşezase, 
adormită, în coşuleţul ei. Apoi venise în pat şi făcuse 
dragoste cu el cu o ferocitate tăcută care îi luase prin 
surprindere. Dar nu la fel de mult cum îl surprindea acum. 

— Şi ar mai fi un lucru, a spus ea, cu sobrietate şi puţin 
tristă. Sunt singurul om din lume pentru care asta nu 
înseamnă crimă. 

După aceea, Brianna s-a întors şi s-a îndepărtat iute către 
hanul în care Mandy aştepta să fie hrănită. Dinspre 
platourile de mâl, Roger a auzit voci agitate, stridente ca 
tipetele unor pescăruşi. 


La ora nouă dimineaţa, Roger a ajutat-o pe soţia lui să 
urce într-o barcă mică cu vâsle, legată de chei, în apropiere 
de depozite. Fluxul începuse în acea zi; apa avea 
adâncimea de peste un metru şi jumătate. Undeva, în 
mijlocul apei cenuşii se înălţau stâlpii de amarare, dar şi 
capul mic şi întunecat al piratului. 

Cu faţa lipsită de orice expresie, Brianna era nepăsătoare 
ca o statuie păgână. Şi-a ridicat poalele rochiei pentru a 
ajunge în barcă şi s-a aşezat, greutatea din buzunar 
lovindu-se cu un clinchet de copastia din lemn. 

Roger a trecut la vâsle, ducând ambarcaţiunea spre 
stâlpii de amarare. Nu aveau să stârnească interesul 
nimănui; bărcile altor oameni porniseră încă din zori, 
ducând privitori care doreau să vadă faţa condamnatului, 
să-i strige provocări sau să îi smulgă vreo şuviţă de păr 
drept amintire. 

Roger nu vedea direcţia spre care se îndreptau; Brianna îi 
făcea semn să cotească spre stânga ori spre dreapta, 
printr-o înclinare tăcută din cap. Ea vedea totul; stătea 
ţeapănă, ţinându-şi mâna dreaptă ascunsă sub fustă. 

Apoi a ridicat brusc mâna stângă, iar Roger a rămas 
aplecat peste vâsle, adâncind una dintre ele pentru a face 
barca mică să se rotească. 

Bonnet avea buzele crăpate, pielea feţei uscată şi 


acoperită de o crustă de sare şi pleoapele atât de înroşite, 
încât abia dacă putea deschide ochii. Însă a ridicat capul 
când cei doi s-au apropiat, iar Roger a văzut un om răvăşit, 
neajutorat şi înspăimântat de îmbrăţişarea ce avea să vină 
- atât de mult, încât aproape binecuvântează atingerea ei 
seducătoare, abandonându-şi carnea degetelor reci şi 
sărutului copleşitor care îi răpeşte răsuflarea. 

— Ai aşteptat tare mult, draga mea, i-a spus el Briannei 
şi buzele crăpate s-au desfăcut într-un zâmbet care le-a 
făcut să plesnească şi să sângereze, mânjindu-i dinţii. Dar 
ştiam că vei veni. 

Roger a făcut barca să înainteze folosind o singură vâslă, 
aducând-o aproape de el, apoi mai aproape. S-a uitat peste 
umăr şi a văzut-o pe Brianna scoțând pistolul cu patul suflat 
cu aur şi lipind ţeava de urechea lui Bonnet. 

— Mergi cu Dumnezeu, Stephen, a spus ea clar în 
gaelică, apoi a apăsat pe trăgaci. 

A lăsat arma să cadă în apă şi s-a întors cu faţa spre 
soţul ei. 

— Hai acasă! a spus ea. 

Lordul John a intrat în camera lui de la han şi a rămas 
surprins - uimit, în realitate - descoperind că avea un 
vizitator. 

— John! 

Jamie Fraser s-a întors de la fereastră şi i-a zâmbit vag. 

— Jamie! 

l-a întors zâmbetul, străduindu-se să-şi controleze 
bucuria. Folosise numele de botez al lui Fraser doar de cel 
mult trei ani în ultimii douăzeci şi cinci de ani; intimitatea 
lui era entuziasmantă, dar nu trebuia să lase să se vadă 
asta. 

— Să comand ceva? a întrebat el pe un ton politicos. 

Jamie nu se îndepărtase de fereastră; a aruncat o privire 
afară, apoi, zâmbind discret, s-a uitat la John şi a clătinat 
din cap. 

— Îţi mulţumesc, dar nu. Suntem inamici, nu? 

— În mod regretabil, ne aflăm pe poziţii opuse în ceea ce 
sunt încredinţat că va fi un conflict de scurtă durată, l-a 
corectat lordul John. 

Cu o expresie ciudată, încărcată de regret, Fraser a 
coborât privirea spre el. 

— Nu va fi scurt, a spus el. Dar e regretabil, desigur. 

— Întocmai. 

Lordul John şi-a dres glasul şi s-a deplasat spre fereastră, 
având grijă să nu-şi atingă vizitatorul. S-a uitat afară şi a 
văzut motivul probabil al vizitei lui Fraser. 

— Ah! a făcut el, văzând-o pe Brianna Fraser MacKenzie 
pe trotuarul de lemn din stradă. Vai! a exclamat apoi, pe un 
alt ton. 

Asta, pentru că William Clarence Henry George Ransom, 
al nouălea conte de Ellesmere, tocmai ieşise din han şi 
făcuse o plecăciune în faţa ei. 

— Dumnezeule mare! a exclamat el, îngrijorarea făcând 
ca pielea de pe scalp să i se înfioare. O să-i spună? 

Fraser a clătinat din cap şi a rămas cu ochii aţintiţi la cei 
doi tineri de jos. 


— N-o să-i spună, l-a asigurat el cu glas scăzut. Mi-a dat 
cuvântul. 

Uşurarea a gonit prin venele lordului ca apa curgătoare. 

— Iti mulţumesc. 

Fraser a ridicat puțin din umeri, fără să răspundă. La 
urma urmelor, asta dorea şi el - ori cel puțin aşa a presupus 
lordul John. 

Cei doi discutau - William a spus ceva, iar Brianna a râs, 
dându-şi părul pe spate. Jamie îi urmărea cu fascinaţie. 
Dumnezeule, ce mult semănau! Micile expresii, ţinuta, 
gesturile... Sigur era evident pentru orice privitor. De fapt, a 
văzut un cuplu trecând prin dreptul lor, iar femeia a zâmbit, 
încântată la vederea unei perechi foarte potrivite. 

— Nu-i va spune, a repetat lordul John, oarecum 
descumpănit de acea imagine. Dar ea se expune prea mult. 
Oare el... dar nu. Nu cred că-şi va da seama. 

— Aşa sper şi eu, a spus Jamie, rămas cu ochii aţintiţi 
spre ei. lar dacă îşi dă seama - tot nu va ști. Şi Brianna a 
insistat să-l mai vadă o dată - acesta a fost prețul tăcerii ei. 

John a dat din cap. Soţul Briannei se apropia, ţinând 
copilul lor de mână. In razele strălucitoare ale soarelui, 
băieţelul avea părul la fel de roşcat ca şi mama lui. 
MacKenzie ţinea un nou-născut cu celălalt braţ. Brianna a 
luat copilul de la el şi a dat păturica deoparte, ca să-i arate 
fetiţa lui William, care a privit-o foarte politicos. 

Brusc, lordul şi-a dat seama că fiecare părticică din fiinţa 
lui Fraser era concentrată asupra scenei din faţa hanului. 
Desigur, nu îl mai văzuse pe Willie de când acesta avea 
doisprezece ani. lar acum îi vedea pe cei doi împreună - 
fiica lui şi fiul cu care nu putea vorbi şi pe care nu putea să- 
| recunoască. Ar fi vrut să-l atingă pe Fraser, să-şi lase 
mâna pe braţul lui, dar ştiind ce efect ar putea avea asta, s- 
a abținut. 

— Am venit, a spus Fraser pe neaşteptate, să-ţi cer o 
favoare. 

— Sluga ta, domnule, a spus lordul John, extraordinar de 
încântat, dar găsind refugiu în etichetă. 

— Nu pentru mine, a spus Fraser uitându-se scurt la lord. 
Pentru Brianna. 

— Plăcerea mea va fi şi mai mare, l-a asigurat John. Ţin 


foarte mult la fiica ta, făcând abstracţie de asemănările ei 
temperamentale cu tine. 

Fraser a ridicat un colţ al gurii, apoi a revenit cu privirea 
la scena de jos. 

— Ei, bine, nu-ţi pot spune pentru ce, dar am nevoie deo 
piatră prețioasă. 

— O piatră? a întrebat lordul John pe un ton nedumerit, 
chiar şi pentru urechile lui. Ce fel de piatră? 

— De orice fel. 

Agitat, Fraser a ridicat din umeri. 

— Nu are importanţă, dar să fie o piatră prețioasă. Ti-am 
dat cândva aşa ceva... Spunând asta, buzele i-au tresărit. 

Ca deţinut al Coroanei, sub constrângere predase o 
piatră, un safir. 

— Deşi presupun că n-o mai ai. 

De fapt, lordul avea piatra. Acel safir aparte călătorise cu 
el în ultimii douăzeci şi cinci de ani, iar în acel moment se 
afla în buzunarul vestei sale. 

S-a uitat la mâna lui stângă; purta un inel lat din aur, pe 
care era montat un safir sclipitor, frumos cizelat. Inelul lui 
Hector. Îl primise de la primul lui iubit, la vârsta de 
şaisprezece ani. Hector murise la Culloden - la o zi după ce 
John îl cunoscuse pe James Fraser în întunericul unei 
trecători montane din Scoţia. 

Fără să ezite, dar cu oarecare dificultate - pentru că 
inelul fusese purtat îndelung şi se adâncise puţin în carnea 
degetului - l-a răsucit şi l-a scos, după care l-a lăsat să cadă 
în mâna lui Jamie. 

Care, de uimire, a ridicat din sprâncene. 

— Acesta? Eşti sigur? 

— la-l! 

A întins mâna şi i-a îndoit degetele lui Jamie peste inel. 
Contactul a fost trecător, dar a simţit furnicături, aşa că şi-a 
strâns mâna pumn, sperând să păstreze senzaţia. 

— Mulţumesc, a spus Jamie din nou, cu glas scăzut. 

— E plăcerea mea. 

Grupul de jos se despărţea - ţinând copila în braţe, 
Brianna tocmai îşi lua rămas-bun, în vreme ce soţul ei se 
îndepărtase deja. Scoţându-şi cascheta, William s-a aplecat, 
iar capul lui, cu păr castaniu-închis, a părut o replică a celui 


cu păr roşcat. 

Brusc, lordul john a simţit că nu suporta să-i vadă 
despărţindu-se. Voia să păstreze şi imaginea aceea, a lor 
împreună. A închis ochii şi, ţinându-şi mâinile rezemate de 
pervazul ferestrei, şi-a îndreptat spatele şi a simţit o adiere 
pe faţă. Ceva l-a atins pe umăr, foarte scurt, şi a perceput 
mişcarea aerului alături de el. 

Când a redeschis ochii, toţi trei dispăruseră. 

DETESTATA DESPĂRŢIRE 


Septembrie 1776 

Roger aşeza ultimele ţevi pentru apă când Aidan şi 
Jemmy au apărut alături de el ca o pereche de jucării cu 
surpriză. 

— Tati! Tati! A venit Bobby! 

— Cine, Bobby Higgins? Roger s-a îndreptat brusc, 
simţindu-şi muşchii spatelui protestând, după care a privit 
spre casa mare, dar nu a văzut niciun cal. Unde e? 

— S-a dus la cimitir, a spus Aidan, cu un aer important. 
Crezi că s-a dus să caute fantoma? 

— Mă-ndoiesc, a spus Roger, calm. Ce fantomă? 

— A Malvei Christie, a răspuns direct Aidan. Umblă. Toată 
lumea spune asta. 

A vorbit plin de curaj, dar şi-a strâns braţele în jurul 
trupului. Jemmy, care nu auzise vestea aceea până atunci, 
a căscat ochii mari. 

— De ce umblă? Unde se duce? 

— Pentru c-a fost ucisă, nătărăule, a spus Aidan. Oamenii 
omorâţi umblă întotdeauna. Îi caută pe cel care i-a ucis. 

— Prostii! a spus Roger cu fermitate, văzând expresia de 
nelinişte de pe faţa lui Jemmy. 

Acesta ştia că Malva Christie murise, desigur; mersese la 
înmormântarea ei, împreună cu ceilalţi copii de la Ridge. 
Dar el şi Brianna îi spuseseră că Malva murise, nu că fusese 
ucisă. 

Ei bine, a gândit el cu un aer sumbru, existau puţine 
şanse ca aşa ceva să rămână secret. A sperat că Jem nu va 
avea coşmaruri. 

— Malva nu umblă să caute pe nimeni, a spus el, cu toată 
convingerea pe care o putea strecura în voce. Sufletul ei e 
în Rai, cu lisus, unde e fericită şi liniştită, iar corpul ei... în 
fine, când mor, oamenii nu mai au nevoie de el, de aceea Îi 
îngropăm, şi rămân acolo, liniştiţi în mormintele lor, până la 
Judecata de Apoi. 

Aidan nu a părut nicidecum convins. 

— Joey  Melaughlin a văzut-o vineri, acum două 


săptămâni, a spus el, ridicându-se şi coborându-se pe 
degetele de la picioare. Fugind prin pădure, aşa a zis el, 
îmbrăcată în negru din cap până în picioare şi urlând 
cumplit de plângăreţ! 

Jemmy începea să pară de-a dreptul tulburat. Roger a 
lăsat jos cazmaua şi l-a luat pe Jem în braţe. 

— Cred că Joey Melaughlin nu se simţea prea bine după 
ce băuse cam multişor, a spus el. 

Ambii băieţi erau familiarizați cu ideea de ebrietate. 

— Dacă era ceva care alerga prin pădure şi urla, mai 
mult ca sigur l-a văzut pe Rollo. Hai, totuşi, să-l găsim pe 
Bobby şi să vedeţi şi voi mormântul Malvei. 

l-a întins o mână lui Aidan, care a luat-o încântat şi a 
sporovăit ca o gaiţă tot drumul în susul dealului. 

Dar ce va face Aidan când el va pleca? s-a întrebat 
Roger. Ideea de a pleca, la început, atât de neaşteptată 
încât părea cu totul ireală, de neconceput, i se infiltra în 
minte zi de zi. În timp ce îşi făcea munca, săpa şanţuri 
pentru conductele de apă gândite de Brianna, căra fân, tăia 
sau spărgea lemne, încerca să se gândească: „Nu mai e 
mult”. Şi totuşi, părea imposibil ca într-o bună zi să nu se 
mai afle pe Ridge, să nu deschidă uşa casei şi s-o găsească 
pe Brianna făcând cine ştie ce experiment diavolesc pe 
masa din bucătărie, în vreme ce Jem şi Aidan îşi plimbau 
maşinuţele pe lângă picioarele ei. 

Senzaţia de irealitate era şi mai accentuată când predica 
într-o duminică sau mergea pe la casele oamenilor ca 
pastor - chiar dacă nu depusese jurământul - pentru a 
vizita bolnavi sau pentru a-i consilia pe cei în suferinţă. 
Privind toate acele chipuri - atente, emoţionate, plictisite, 
acre sau preocupate de ceva - pur şi simplu nu putea crede 
că voia să plece, abandonându-i pe toţi fără milă. S-a 
întrebat cum să le spună asta, simțind că gândul îl durea. 
Îndeosebi celor faţă de care se simţea răspunzător, precum 
Aidan şi mama lui. 

Căutând tărie şi îndrumare, se rugase pentru asta. 

Şi totuşi... şi totuşi, imaginea degetelor minuscule şi 
albăstrui ale Amandei şi şuieratul slab al respirației ei nu îi 
ieşeau nicio clipă din minte. ŞI, zi de zi, pietrele 
impunătoare de lângă pârâul Ocracoke păreau să se 


apropie de el, tot mai solide. 

Într-adevăr, Bobby Higgins era în cimitir, cu calul priponit 
sub pini. Stătea aşezat aproape de mormântul Malvei, cu 
capul plecat în contemplare, dar şi l-a ridicat imediat când 
au apărut Roger şi băieţii. Arăta palid şi sumbru, dar a sărit 
în picioare şi i-a strâns mâna lui Roger. 

— Mă bucur că ai revenit, Bobby. Hai, voi doi duceţi-vă să 
vă jucaţi, bine? 

L-a aşezat pe Jemmy pe pământ şi s-a simţit mulţumit să 
vadă că, după o privire suspicioasă aruncată spre 
mormântul Malvei - împodobit cu un mănunchi de flori 
sălbatice ofilite - Jemmy s-a îndepărtat fericit să fugărească 
veveriţe în pădure. 

— Aă - nu mă aşteptam să te văd din nou, a spus Roger, 
destul de stângaci. 

Bobby a coborât privirea, îndepărtând încet acele de pin 
prinse de pantaloni. 

— Cum să vă spun, domnule... adevărul gol-goluţ e că 
am venit să trăiesc aici. Asta, dacă sunteţi de acord, s-a 
grăbit el să adauge. 

— Să rămâi? Da... sigur, asta e bine, a spus Roger, 
revenindu-şi din surpriză. Te-ai... cum să zic? Sper că 
relaţiile tale cu lordul nu s-au răcit, aşa este? 

Bobby a părut uimit de acea idee şi a clătinat din cap cu 
hotărâre. 

— A, nu, domnule! Domnia sa a fost foarte amabil cu 
mine, încă de când m-a angajat. 

A avut un moment de şovăială, în care şi-a muşcat buza. 

— Doar că... în fine, înţelegeţi, domnule? Zilele astea au 
venit la el o mulţime de oameni. Oameni politici şi... şi 
oameni din armată. 

Fără să vrea, şi-a atins semnul făcut cu fierul roşu pe 
obraz, care acum rămăsese doar o cicatrice rozalie, dar 
încă vizibilă - nu avea să se şteargă vreodată. Roger a 
înţeles. 

— Presupun că nu te-ai mai simţit bine acolo, nu? 

— Exact, domnule! 

Bobby i-a aruncat o privire recunoscătoare. 

— A fost o vreme în care acolo eram doar domnia sa, 
bucătarul Manoke şi cu mine. Câteodată mai venea un 


oaspete la cină, care stătea câteva zile, dar era foarte uşor 
şi simplu, după părerea mea. Când plecam să duc mesaje şi 
alte lucruri pentru domnia sa, oamenii se uitau ciudat la 
mine, prima sau a doua oară; după aceea, se obişnuiau cu 
asta - şi-a atins din nou faţa - şi totul era bine. Insă acum... 

A încheiat pe un ton care îi trăda nefericirea, ceea ce l-a 
făcut pe Roger să-şi imagineze reacţia probabilă a ofiţerilor 
englezi, scrobiţi, lustruiţi, care fie că dezaprobau în mod 
deschis acea pată care apărea pe serviciile ce li se făceau, 
fie se arătau dureros de politicoşi. 

— Domnia sa şi-a dat seama că mi-era greu; se pricepe 
la aşa ceva. Şi mi-a zis cât de mult îmi va duce lipsa, dar 
că, dacă prefer să îmi caut norocul în altă parte, îmi va da 
zece lire şi-mi va oferi cele mai bune urări ale lui. 

Din respect, Roger a scos un fluierat. Zece lire reprezenta 
o sumă respectabilă. Nu era o avere, însă era suficientă să-l 
ajute pe Bobby să-şi caute un drum în viaţă. 

— Foarte frumos din partea lui! a spus Roger. Ştia că vei 
veni încoace? 

Bobby a clătinat din cap. 

— Nici eu nu ştiam sigur încotro să o apuc, a recunoscut 
el. Cândva, aş i... 

S-a întrerupt brusc şi a aruncat o privire spre mormântul 
Malvei, apoi s-a întors spre Roger şi şi-a dres glasul. 

— M-am gândit că ar fi cel mai bine să stau de vorbă cu 
domnul Fraser înainte de a mă hotărî. S-ar putea să nu mai 
am ce căuta aici. 

Aceste cuvinte au fost formulate ca afirmaţie, însă 
întrebarea era limpede. Toată lumea de pe Ridge îl 
cunoştea pe Bobby şi îl accepta; nu asta reprezenta 
dificultatea. Însă cum Lizzie era căsătorită, iar Mal va 
decedase... Bobby voia să aibă o soţie. 

— Ah... cred că te poţi considera bine-venit, a spus 
Roger, uitându-se gânditor la Aidan, care stătea agăţat cu 
capul în jos şi genunchii prinşi de creanga unui copac, în 
vreme ce Jemmy azvârlea cu conuri de pin în el. S-a simţit 
străbătut de un sentiment aparte - ceva între recunoştinţă 
şi gelozie - însă a respins ultimul sentiment. 

— Aidan! a strigat el. Jem! E timpul să mergem acasă! 

Apoi s-a întors dezinvolt spre Bobby şi i-a spus: 


— Cred că încă n-ai făcut cunoştinţă cu Amy McCallum, 
mama lui Aidan - o văduvă tânără, care are o căsuţă şi 
ceva pământ. A venit să lucreze la casa mare, dar dacă 
mergi să iei cina acolo... 


* 


— M-am gândit la asta când şi când, a recunoscut Jamie. 
M-am întrebat, înţelegi? Ce-ar fi dacă aş putea şi eu? Cum 
ar fi? 

Zâmbind oarecum neajutorat, s-a uitat la Brianna, apoi a 
ridicat din umeri. 

— Ce părere ai, fata mea? Ce aş face acolo? Cum ar fi? 

— Păi, ar fi... a început ea, apoi a tăcut, încercând să şi-l 
închipuie pe tatăl ei în acea lume - la volanul unei maşini? 
Mergând la birou, îmbrăcat într-un costum cu vestă? Ideea 
era atât de grotescă, încât a pufnit în râs. Ori stând într-un 
cinematograf urmărind filme cu Godzilla împreună cu Jem şi 
Roger? 

— Cum se pronunţă Jamie de la coadă la cap? l-a întrebat 
ea. 

— Eimaj, aşa cred, a răspuns el mirat. De ce? 

— Cred că te-ai descurca bine, a spus ea zâmbind. Dar să 
lăsăm asta. Tu... cred că ai putea... publica ziare. 
Tipografiile de acolo sunt mai mari şi mai rapide şi e nevoie 
de foarte mulţi oameni care să culeagă ştiri, însă, în rest... 
nu cred că lucrurile se deosebesc prea mult faţă de cele de 
acum. Şi ştii deja cum să faci asta. 

El a dat din cap şi între sprâncenele lui dese, care 
semănau cu ale ei, s-a format o cută adâncă. 

— Aşa cred, a spus el, oarecum nesigur. Aş putea fi 
fermier, ce părere ai? Oamenii sigur trebuie să mănânce, 
iar cineva trebuie să le ofere hrană. 

— Ai putea fi şi aşa ceva. 

Brianna s-a uitat în jur, observând din nou toate detaliile 
acelui loc: găinile, care scurmau pământul cu aer 
nepăsător; scândurile destul de mâncate de vreme ale 
grajdului; ţărâna azvârlită afară din apropierea fundaţiei 
casei, unde scroafa albă se îngropase. 

— Acolo încă există oameni care fac agricultură la fel ca 


aici, pe suprafeţe mici, la fel ca aici. E o viaţă grea... 

L-a văzut pe Jamie zâmbind, de aceea, drept răspuns a 
pufnit în râs. 

— In fine, nu ţi-ar fi mai greu decât îţi este acum - dar e 
mult mai uşor în oraşe. 

A tăcut câteva clipe. 

— Şi nu va mai trebui să lupţi, a spus ea într-un sfârşit. 

Auzind asta, Jamie a părut surprins. 

— Nu? Dar ai spus că există războaie. 

— Sigur că există, a spus ea, iar ace de gheaţă i-au 
străpuns pântecul în momentul în care i-au apărut în minte 
câmpuri presărate de maci, câmpuri pline de cruci albe - un 
bărbat în flăcări, un copil despuiat alergând cu pielea arsă, 
faţa contorsionată a unui bărbat în clipa în care un glonţ îi 
pătrundea în creier. Dar... dar în epoca mea doar tinerii 
luptă. Şi nu toţi, ci doar o parte. 

— Hmm. 

Incruntându-se, Jamie a rămas pe gânduri câteva 
momente, după care a ridicat ochii, căutând faţa Briannei. 

— Această lume a ta, această Americă, a spus el în cele 
din urmă, pe un ton detaşat. Libertatea spre care mergeţi. 
Pentru asta trebuie plătit un preţ cumplit. Ce părere ai, 
merită? 

A fost rândul Briannei să rămână tăcută şi să stea pe 
gânduri. În cele din urmă, şi-a lăsat mâna pe braţul lui - 
solid, cald şi rezistent ca fierul. 

— Aproape nimic nu merită să te pierd, a spus ea în 
şoaptă. Dar probabil că asta e foarte aproape. 

Pe măsură ce lumea se îndreaptă spre iarnă şi noptile 
devin mai lungi, oamenii încep să se trezească pe întuneric. 
Şederea prea îndelungată în pat dă naştere unor crampe 
ale membrelor, iar visele prea lungi se întorc spre ele 
însele, groteşti ca unghiile unui mandarin. În general, 
organismul uman nu este adaptat pentru un somn mai lung 
de şapte sau opt ore, dar ce se întâmplă când nopţile sunt 
mai lungi decât atât? 

Apare al doilea somn. Curând după căderea întunericului, 


adormi de oboseală, însă apoi te trezeşti, ridicându-te spre 
suprafaţa viselor ca un păstrăv care iese să se hrănească. 
lar dacă şi partenerul de somn se trezeşte - şi oamenii care 
dorm împreună de mulţi ani ştiu imediat când se trezeşte 
celălalt - ai un locşor privat de împărţit, adânc în noapte. 
Un loc în care să te ridici, să te întinzi, să aduci un măr 
suculent în pat, să îl împarţi, felie cu felie, cu degetele 
atingând buzele. Să te bucuri de luxul unei discuţii, 
neîntreruptă de treburile zilei. Să faci dragoste încet, în 
lumina lunii tomnatice. 

lar apoi să staţi lungiţi, aproape unul de celălalt, şi să laşi 
visele iubitului să-ţi mângâie pielea în timp ce te cufunzi din 
nou sub valurile conştiinţei, fericită ştiind că zorii sunt 
departe - acesta e cel de-al doilea somn. 

Am ieşit la suprafaţă foarte lent din primul somn şi am 
descoperit că visul erotic avusese o oarecare bază în 
realitate. 

— Englezoaico, n-am crezut niciodată că sunt genul de 
bărbat care silueşte un cadavru. Răsuflarea lui Jamie mi-a 
gâdilat pielea sensibilă de sub ureche. Dar ţin să spun că 
ideea e mai apetisantă decât mi-am închipuit. 

Nu eram suficient de coerentă ca să răspund, dar mi-am 
împins coapsele spre el într-un mod pe care a părut să-l 
interpreteze drept o invitaţie, una scrisă caligrafic pe un 
pergament. A inspirat adânc, mi-a prins ferm fesele şi m-a 
adus la o stare de trezire care putea fi numită crâncenă, în 
mai multe sensuri ale cuvântului. 

M-am zvârcolit ca un vierme prins în cârlig, scoțând 
sunete slabe şi agitate pe care le-a interpretat corect, 
rostogolindu-mă pe burtă şi m-a făcut să nu mă îndoiesc 
defel că nu eram doar vie şi trează, ci şi funcţională. 

Transpirată, gâfâind, tremurând din toate terminaţiile 
nervoase stârnite şi alunecoase, şi pe deplin trează, am 
ieşit în cele din urmă din cuibul de perne strivite. 

— Ce ţi-a venit? l-am întrebat. 

Nu se retrăsese, astfel că am rămas încă uniţi, scăldaţi în 
lumina jumătăţii de lună, care coborâse pe cer, deasupra 
castanilor. A scos un mic sunet, în parte amuzat, în parte 
consternat. 

— Nu te pot privi dormind fără să vreau să te trezesc, 


englezoaico. 

Mi-a cuprins un sân în palmă, de astă dată delicat. 

— Cred că mă simt singur fără tine. 

În glas îi răzbătuse un ton ciudat, de aceea am întors 
capul spre el, dar nu l-am putut vedea pe întunericul din 
spatele meu. Am dus o mână în spate şi i-am atins piciorul. 
Chiar şi relaxat, era dur, iar adâncitura lungă a muşchiului a 
părut graţioasă sub degetele mele. 

— Aici sunt, am spus, iar el m-a strâns mai tare în braţe. 

Am auzit răsuflarea oprindu-se în gâtul lui, de aceea l-am 
strâns mai tare de coapsă. 

— Ce s-a întâmplat? am întrebat. 

A tras aer în piept, dar nu mi-a răspuns imediat. L-am 
simţit retrăgându-se puţin, pipăind sub o pernă. Apoi m-a 
cuprins din nou cu mâna, dar de această dată căutându-mi 
palma care era aşezată pe piciorul lui. Şi-a împreunat 
degetele cu ale mele şi am simţit în mână un obiect mic şi 
tare, cu forme rotunjite. 

L-am auzit înghițind în sec. 

Piatra, orice ar fi fost, mi s-a părut caldă la atingere. Mi- 
am plimbat încet degetul mare peste ea; o piatră 
necizelată, dar mare, de mărimea uneia dintre încheieturile 
unui deget de-al meu. 

— Jamie... am spus, simțind că mă înec. 

— Te iubesc, a spus el, atât de încet, încât abia l-am 
auzit, deşi eram foarte aproape unul de celălalt. 

Am rămas nemişcată un moment şi am simţit piatra 
încălzindu-se şi mai mult în palma mea. Eram convinsă că 
imaginaţia o făcea să pară că vibrează în acelaşi ritm cu 
inima mea. De unde Dumnezeu o avea? 

Apoi m-am mişcat - nu brusc, ci în mod voit, corpul meu 
eliberându-se treptat de al lui. Simţindu-mi mintea limpede, 
m-am ridicat din pat şi am traversat camera. Am deschis 
fereastra ca să simt atingerea aspră a vântului tomnatic pe 
pielea dezgolită, caldă după ce stătusem în pat şi, ducând 
braţul în spate, am azvârlit micuțul obiect în noapte. 

Apoi m-am întors în pat şi i-am văzut părul răsfirat pe 


pernă şi strălucirea ochilor lui în lumina lunii. 

— Te iubesc, am şoptit, şi m-am furişat sub cearşaf 
alături de el. 

Mi-am petrecut braţele în jurul lui şi l-am strâns, mai cald 
decât piatra - cu mult mai cald decât piatra - iar inima lui a 
bătut la unison cu a mea. 

— Nu mai sunt atât de curajos, înţelegi? a spus el foarte 
încet. Nu mai sunt suficient de curajos ca să trăiesc fără 
tine. 

Însă era îndeajuns de curajos ca să încerce. 

l-am tras capul mai aproape şi l-am mângâiat pe părul 
deopotrivă aspru şi mătăsos, viu sub degetele mele. 

— Pune capul pe pernă, omule! am spus încet. Mai e mult 
până în zori. 

Cerul avea o culoare plumburie, amenințând cu ploaia, 
iar vântul sufla în rafale printre palmierii pitici, făcând 
frunzele lor să scoată sunete ca nişte zângănituri de sabie. 
În adâncurile pădurii de mangrove, cele patru pietre se 
înălţau alături de pârâu. 

— Sunt soţia lordului de Balnain, a şoptit Brianna aflată 
lângă mine. Zânele m-au furat din nou. 

Până şi buzele îi erau palide. O ţinea pe Amanda strâns în 
braţe. 

Ne luaserăm rămas-bun - făcuserăm asta încă din ziua în 
care apăsasem stetoscopul pe pieptul Amandei, în dreptul 
inimii ei. Însă Brianna s-a răsucit şi s-a aruncat - cu copil cu 
tot - spre Jamie, care a strâns-o atât de tare lângă inima lui, 
încât am crezut că una dintre ele va plesni. 

Apoi a zburat spre mine, un nor creat de mantie şi de 
părul despletit, şi i-am simţit faţa rece lipită de a mea, iar 
lacrimile ei şi ale mele s-au contopit pe pielea mea. 

— Te iubesc, mamă! Te iubesc! a spus ea cu disperare în 
glas, apoi s-a întors şi, fără să privească în urmă, a început 
să păşească după tiparul despre care vorbise Donner, 
rostind ceva în surdină. 

Un cerc spre dreapta printre pietre, un cerc la stânga şi 
înapoi prin centru - apoi spre stânga, spre cea mai mare 
piatră. 

Mă aşteptasem la asta; când Brianna a început să descrie 
tiparul, mă îndepărtasem în fugă de pietre, oprindu-mă la o 
distanţă pe care am socotit-o sigură. N-a fost. Sunetul lor - 
de astă dată un muget, în loc de un țipăt ascuţit - a trecut 
prin mine ca un tunet, oprindu-mi răsuflarea şi cât pe ce şi 
inima. Durerea îmi îngheţase pieptul şi am căzut în 
genunchi, legănându-mă neajutorată. 

Dispăruseră. l-am văzut pe Jamie şi Roger alergând ca să 
verifice - îngroziţi de gândul că vor găsi cadavre, dar 
deopotrivă de dezolaţi şi entuziasmați, după ce nu au 
descoperit nimic. Nu reuşeam să văd clar - vederea mea 
era înceţoşată, pâlpâitoare - dar nu era nevoie să văd. 


judecând după golul din suflet, am ştiut că plecaseră. 

— Doi plecaţi, a şoptit Roger. 

Vocea lui era doar un hârâit slab, de aceea şi-a dres 
glasul cu putere. 

— Jeremiah. 

A coborât privirea spre Jem, care a clipit şi a fornăit pe 
nas, după care s-a îndreptat auzindu-şi numele de botez. 

— Ştii ce vom face acum, da? 

Jemmy a dat afirmativ din cap, deşi a aruncat o privire 
speriată spre piatra din apropierea căreia mama şi surioara 
lui tocmai dispăruseră. Şi-a înghiţit cu greu nodul din gât, 
apoi şi-a şters lacrimile de pe obraji. 


— Atunci, bine. 
Roger a întins o mână şi a lăsat-o cu blândeţe pe capul 
lui Jemmy. 


— Să ştii, mo mac, te iubesc din tot sufletul, şi n-o să te 
uit niciodată. Dar vom face un lucru îngrozitor şi nu e 
nevoie să vii cu mine. Poţi rămâne cu bunicul şi cu bunica 
Claire; n-o să mă supăr. 

— N-o... n-o s-o mai văd pe mama? a întrebat Jemmy, 
făcând ochii mari, fără să şi-i desprindă de la piatră. 

— Nu ştiu, a spus Roger, şi am văzut lacrimile împotriva 
căror lupta, le-am simţit în vocea lui îngroşată. 

Nici el nu ştia dacă le va revedea pe Brianna sau pe 
Mandy. 

— Poate că da... poate că nu. 

Jamie a coborât privirea spre Jem, care stătea agăţat de 
mâna lui şi se uita când la tatăl său, când la bunic, în timp 
ce pe faţă i se citeau deruta, spaima şi dorul. 

— A bhailach, dacă-ntr-o bună zi o să dai de un şoarece 
foarte mare pe nume Michael, a zis Jamie pe un ton relaxat, 
să-i spui că bunicul tău îi transmite salutări. 

Apoi şi-a desfăcut degetele, eliberând mâna lui Jem şi i-a 
făcut semn din cap spre Roger. 

jem a rămas cu ochii căscaţi un moment, după care şi-a 
luat avânt şi a pornit în fugă după Roger, azvârlind nisip în 
urma lui. A sărit în braţele tatălui lui, prinzându-l de gât şi, 


cu o ultimă privire în urmă, Roger s-a întors şi a ajuns 
înapoia pietrei, iar în cap am simţit o explozie însoţită de 
flăcări. 

La mult timp după aceea, mi-am revenit treptat, 
coborând din nori în fărâmiţe ca de grindină. Şi m-am trezit 
că stăteam întinsă, cu capul în poala lui Jamie. Şi l-am auzit 
spunând încet, pentru sine sau pentru mine: 

— De dragul tău, voi continua - deşi, de dragul meu... n- 
aş face asta. 

Trei nopţi mai târziu, m-am trezit dintr-un somn neliniştit 
la un han din Wilmington, cu gâtul la fel de uscat ca şi 
şunca din ghiveciul pe care îl mâncasem la cină. Ridicându- 
mă să caut apă, am descoperit că eram singură - lumina 
lunii, care pătrundea pe fereastră, lucea albicioasă pe 
perna părăsită aflată alături de a mea. 

L-am găsit pe Jamie afară, în spatele hanului. Cămaşa lui 
de noapte era o pată albă în întunericul din curtea hanului. 
Stătea pe pământ, lipit cu spinarea de un butuc de spart 
lemne, ţinându-şi braţele înfăşurate în jurul genunchilor. 

Când m-am îndreptat spre el, nu a scos nicio vorbă, ci 
doar a întors capul, iar trupul i s-a mişcat într-un salut mut. 
M-am aşezat pe butuc în spatele lui, iar el, cu un oftat lung 
şi profund, şi-a lăsat capul pe spate, lipindu-l de coapsa 
mea. 

— Nu poţi să dormi? 

L-am atins cu delicateţe, dându-i pe spate părul care îi 
căzuse peste faţă. Dormea cu el despletit şi îi cădea, des şi 
răzvrătit peste umeri, încă încâlcit după ce-şi ridicase capul 
de pe pernă. 

— Ba nu, am dormit, a spus el încet. Avea ochii deschişi, 
privind spre luna mare şi aurie, pe trei sferturi plină, 
deasupra plopilor de munte din apropierea hanului. Am 
avut un vis. 

— Ai avut un coşmar? 

Avea destul de rar, dar ele apăreau câteodată: amintirile 
sângeroase de la Culloden, moartea şi măcelurile inutile; 
vise din închisoare, când fusese înfometat şi rupt de restul 
lumii... Şi câteodată, foarte rar, Jack Randall îi apărea în 
somn, cu o cruzime iubitoare. Asemenea vise îl făceau 
întotdeauna să se scoale din pat şi să umble de colo până 
colo ore în şir, până când extenuarea îl debarasa de 
viziunea lor. Însă nu mai visase astfel de la lupta de la 
Podul peste pârâul Moore. 

— Nu, a spus el, părând pe jumătate surprins. Nicidecum. 
Am visat-o pe ea - pe fata noastră - şi copiii. 


Am simţit că inima mi-a tresăltat puţin, de uimire şi de 
ceea ce ar fi putut fi chiar invidie. 

— l-ai visat pe Brianna şi pe copii? Ce s-a întâmplat? 

Cu faţa liniştită şi neclară în lumina lunii, Jamie a zâmbit 
ca şi cum încă vedea în faţa ochilor o parte din vis. 

— E bine, a spus el. Sunt în siguranţă. l-am văzut într-un 
oraş - semăna cu Inverness, dar oarecum diferit. Au urcat 
treptele unei case - Roger Mac era cu ea, a adăugat el cu 
un aer degajat. Au bătut la uşă şi le-a deschis o femeie 
scundă cu părul castaniu. A râs bucuroasă când i-a văzut şi 
i-a chemat înăuntru, după care au mers pe un hol pe care 
erau tot felul de lucruri ca nişte boluri atârnând din tavan. 
Apoi au ajuns într-o încăpere în care erau canapele şi fotolii, 
cu ferestre de-a lungul unui perete întreg, de la podea până 
la tavan, şi soarele după-amiezii pătrundea prin ele, dând 
foc părului Briannei şi făcând-o pe micuța Mandy să plângă 
când i-a intrat în ochi. 

— A... i-a spus vreunul dintre ei pe nume femeii cu păr 
castaniu? am întrebat eu, simțind că inima îmi bate într-un 
mod ciudat de iute. 

S-a încruntat, iar lumina lunii a făcut o cruce peste nasul 
şi sprâncenele lui. 

— Da, da, a spus el. Numai că nu-mi amin... ba da; Roger 
i-a zis Fiona. 

— Chiar?! am exclamat eu. 

Mi-am lăsat mâinile pe umerii lui şi mi-am simţit gura de 
o sută de ori mai uscată decât o avusesem când mă 
trezisem. Noaptea era geroasă, dar asta nu explica 
îndeajuns temperatura mâinilor mele. 

In decursul anilor noştri de căsnicie, îi povestisem lui 
Jamie o sumedenie de lucruri despre timpul în care trăisem. 
Despre trenuri şi avioane, despre automobile, războaie şi 
instalaţii interioare de alimentare cu apă şi căldură. 

Insă eram aproape sigură că nu-i spusesem niciodată 
cum arăta biblioteca din casa parohială în care crescuse 
Roger cu tatăl lui adoptiv. 

Nu-i spusesem despre camera cu perete din sticlă, făcută 
pentru a asigura lumină când reverendul picta de plăcere. 
Nici despre holul lung, cu lustre demodate, sub forma unor 
globuri atârnate. Şi ştiam sigur că nu-i vorbisem despre 


ultima menajeră a reverendului, o femeie cu părul negru şi 
ondulat, pe nume Fiona. 

— Erau fericiţi? am întrebat într-un târziu, cu glas reţinut. 

— Da. Brianna şi flăcăul aveau feţele adumbrite, dar am 
văzut că erau totuşi fericiţi. S-au aşezat să mănânce. 
Brianna şi Roger stând aproape, lipiţi unul de altul, şi micul 
Jem, mânijit pe faţă de cremă de prăjituri. 

Povestindu-mi asta, a zâmbit, iar dinţii i-au sclipit în 
întuneric. 

— A, şi... în fine, cu puţin înainte de a mă trezi... Jem 
umbla pe acolo, ridicând lucruri şi aşezându-le jos, cum îi e 
obiceiul. Pe masă era... ceva... un lucru. N-aş putea spune 
ce era, pentru că n-am mai văzut aşa ceva. 

Şi-a ţinut mâinile depărtate cam la cincisprezece 
centimetri una de alta şi s-a încruntat spre ele. 

— Probabil că era cam atât de lat şi ceva mai lung - ceva 
ca o cutie, poate, doar că... era oarecum cocoşată. 

— Cocoşată? am făcut eu, întrebându-mă ce putea fi. 

— Da, şi avea ceva deasupra care semăna cu o bâtă 
mică, numai că avea câte o măciulie la fiecare capăt, şi 
bâta aceea era legată de cutie cu un soi de fir negru, 
răsucit precum coada unui purcel. Jem a văzut cutia aceea 
şi a întins mâna şi a spus: „Vreau să vorbesc cu bunicul”. Şi 
după aceea m-am trezit. 

Şi-a lăsat mai mult capul pe spate, ca să mă poată privi 
în ochi. 

—  Englezoaico, ştii cumva ce era lucrul acela? Nu 
semăna cu nimic din ce am văzut până acum. 

Vântul tomnatic a venit foşnind dinspre deal, gonind 
frunzele uscate din calea lui, rapid şi uşor ca paşii unei 
fantome, şi am simţit că perişorii de pe ceafă şi antebraţe 
mi se răscoală. 

— Da, am spus. Ştiu că ţi-am povestit despre asemenea 
lucruri. 

Cu toate acestea, nu ştiam dacă i le descrisesem 
amănunţit. Mi-am dres glasul. - Se numeşte telefon. 

Era noiembrie şi florile dispăruseră. Însă tufişurile de ilice 
sclipeau într-un verde-închis, iar fructele lor începuseră să 
se coacă. Am tăiat un mic smoc, având grijă să nu mă 
înţep, am adăugat o rămurică proaspătă de molid pentru 
aromă şi am urcat poteca abruptă care ducea spre micul 
cimitir. 

Mă duceam acolo în fiecare săptămână, ca să las o mică 
amintire pe mormântul Malvei şi să rostesc o rugăciune. Ea 
şi copilul ei nu fuseseră înmormântați având la căpătâi un 
tumul - tatăl ei nu acceptase un obicei păgân - însă 
oamenii veneau şi lăsau acolo pietre drept amintire. Faptul 
că existau şi alţii care îşi aduceau aminte de ea îmi oferea o 
oarecare consolare. 

Ajunsă la capătul cărării, m-am oprit brusc. La mormântul 
ei era cineva îngenuncheat - un tânăr. Am surprins 
murmurul vocii lui, scăzut şi convivial, şi am vrut să fac cale 
întoarsă, numai că el şi-a ridicat capul, iar vântul i-a fluturat 
părul, scurt şi ciufulit, amintindu-mi de penele unei bufniţe. 
Allan Christie. 

Văzându-mă, a încremenit. Nu aveam altceva de făcut 
decât să mă apropii şi să stau de vorbă cu el, deci aşa am 
procedat. 

— Domnule Christie, am spus, iar cuvintele au sunat 
ciudat în gura mea, căci aşa mă adresam tatălui său. Îmi 
pare rău pentru pierderea pe care aţi suferit-o. 

S-a uitat nedumerit la mine, apoi în ochi a părut că îi 
apare un fel de înţelegere. Ochi cenușii, gene negre, foarte 
asemănătoare cu ale tatălui şi surorii lui. Injectaţi de plâns 
şi lipsă de somn, judecând după cearcănele mari de sub ei. 

— Da, a spus el. E pierderea mea. Da, aşa e. 

L-am ocolit ca să depun buchetul, cu o mică tresărire de 
alarmă, am văzut că alături de el, pe pământ, era un pistol 
armat şi pregătit de tragere. 

— Unde ai fost până acum? am întrebat pe tonul cel mai 
degajat pe care l-am reuşit în acele circumstanţe. Ti-am 
simţit lipsa. 


A ridicat din umeri ca şi cum nu ar fi avut nicio 
importanţă unde fusese - probabil că era adevărat. Nu se 
mai uita la mine, ci la piatra pe care o aşezaserăm la 
căpătâiul mormântului. 

— În diferite locuri, a spus el vag. Dar a trebuit să vin 
aici. 

S-a întors cu spatele, dându-mi astfel de înţeles că voia 
să mă vadă plecată. Însă eu mi-am suflecat poalele rochiei 
şi am îngenuncheat încet alături de el. Nu credeam că-şi va 
zbura creierii în faţa mea. Nu prea aveam altă idee, doar 
să-l fac să vorbească şi să sper că în cimitir va mai apărea 
cineva. 

— Ne bucurăm că te-ai întors acasă, am spus, 
străduindu-mă să adopt un ton lejer. 

— Da, a spus el slab. Şi, din nou, cu ochii îndreptaţi spre 
piatra de mormânt, a adăugat: Trebuia să mă întorc. 

„Viaţa dumitale are valoare”, îi spusesem lui Tom 
Christie, care se mulţumise să îmi răspundă: „Dacă n-ar fi 
aşa, n-ar avea importanţă”. Dar cum să îl conving pe fiul lui 
de acest lucru? 

— Tatăl vostru v-a iubit pe amândoi, am spus, 
întrebându-mă în acelaşi timp dacă ştia ce făcuse tatăl lui. 

Avea degetele reci; i le-am prins în mâini, încercând să-i 
ofer puţină căldură şi sperând că acest contact uman va fi 
de ajutor. 

— Nu aşa cum am iubit-o eu, a spus el încet, fără să se 
uite la mine. Am iubit-o toată viaţa, încă de când s-a născut 
şi mi-au dat-o s-o ţin în braţe. Tata era în închisoare, iar 
mama - of, mama! 

Şi-a dezvelit dinţii ca şi cum ar fi vrut să râdă, dar nu a 
scos niciun sunet. 

— Ştiu despre mama ta, am zis eu. Mi-a povestit tatăl 
tău. 

— Da? a mişcat brusc din cap ca să mă privească şi i-am 
văzut ochii limpezi şi duri. Ţi-a spus că ne-au dus pe mine şi 
pe Malva la execuţia ei? 

— A... nu. Nu cred că a ştiut, aşa e? 

Am simţit un nod în stomac. 

— A ştiut. l-am spus eu, mai târziu, când a trimis după 
noi şi ne-a adus aici. A spus că era bine că văzuserăm cu 


ochii noştri sfârşitul răului. Mi-a zis să ţin minte lecţia - şi 
aşa am făcut, a adăugat el, ceva mai încet. 

— Câţi... câţi ani aveai? am întrebat îngrozită. 

— Zece. Malva nu avea decât doi ani; nu ştia ce se 
petrece. A strigat-o pe mama când au adus-o în faţa 
călăului şi a ţipat, voia să ajungă la ea. 

A înghiţit în sec, apoi şi-a întors capul, uitându-se în altă 
parte, nu la mine. 

— Am încercat s-o iau în braţe, să-i ţin capul lipit de 
pieptul meu, ca să nu vadă, dar ei nu m-au lăsat. Au ţinut-o 
de cap şi au silit-o să privească, iar mătuşa Daria i-a spus la 
ureche că asta se întâmplă cu vrăjitoarele şi a pişcat-o de 
picioare până a făcut-o să ţipe. După aceea, şase ani am 
stat la mătuşa Daria, a spus el, cu chipul împietrit. Nu era 
încântată să ne ţină, dar spunea că trebuie să-şi facă 
datoria creştinească. Abia dacă ne dădea de mâncare. Eu i- 
am purtat de grijă Malvei. 

A rămas tăcut o vreme, la fel şi eu, gândindu-mă că 
singurul lucru bun pe care-l puteam face era să-i ofer şansa 
să vorbească. Şi-a retras mâna, s-a aplecat şi a atins piatra 
de mormânt. Nu era decât o bucată mare de granit, dar 
cineva se ostenise să îi scrijelească numele pe ea - doar un 
cuvânt, MALVA, cu majuscule stângace. Asta mi-a amintit 
de pietrele de mormânt care presărau Culloden-ul, pietre 
de clan, fiecare având scris pe ea un singur nume. 

— Era perfectă, a spus el în şoaptă. 

A trasat cu degetul peste piatră, cu delicateţe, de parcă i- 
ar fi atins pielea. 

— Perfectă! Părţile ei intime arătau ca un mugur de 
floare, pielea îi era proaspătă şi moale... 

Am simţit o gheară în stomac. Voia să spună că... sigur 
că asta spunea. Mă cuprindea o senzaţie de disperare 
inevitabilă. 

— Era a mea, a spus el, ridicând privirea şi, văzându-mi 
ochii aţintiţi asupra lui, a repetat ceva mai tare: Era a mea! 

Apoi s-a uitat spre mormânt, arcuindu-şi buzele de 
durere şi furie. 

— Bătrânul n-a ştiut... nici n-a bănuit ce reprezentam 
unul pentru celălalt. 

Oare n-a ştiut? M-am întrebat. Probabil că Tom Christie 


mărturisise crima ca să salveze pe cineva drag - însă îi 
iubea pe amândoi. După ce-şi pierduse fiica - sau mai 
curând nepoata - nu ar fi făcut tot ce putea ca să-şi salveze 
fiul, ultimul purtător al sângelui său? 

— Deci tu ai ucis-o, am spus încet. 

Nu aveam nicio îndoială, iar el nu s-a arătat deloc 
surprins. 

— Oricum ar fi vândut-o, ar fi dat-o vreunui fermier 
necioplit. 

Allan şi-a încleştat mâna pe care o ţinea pe genunchi. 

— M-am gândit la asta când a mai crescut, iar câteodată, 
când mă culcam cu ea, nu suportam gândul şi o plesneam 
peste faţă, de furie. 

A inspirat adânc şi hârâit. 

— N-a fost vina ei, nicidecum. Dar aşa am crezut. Şi apoi 
am prins-o cu soldatul acela, şi după aia cu împuţitul de 
Henderson. Am bătut-o din cauza asta, dar ea mi-a strigat 
că nu avusese încotro - rămăsese grea. 

— Era copilul tău? 

A dat încet din cap. 

— Nu m-am gândit la aşa ceva. Trebuia s-o fac, 
bineînţeles. Dar n-am făcut-o. Pentru mine rămăsese 
micuța Malva, înţelegeţi, o fetiţă. Da, am văzut că sânii îi 
cresc şi că părul apăruse şi îi păta carnea, dar nu m-am 
gândit niciodată că... 

Incapabil să îndure gândul, a clătinat din cap. 

— A zis că trebuia să se mărite - şi că trebuia să existe 
motive ca, indiferent cu cine s-ar fi căsătorit, soţul să 
creadă că era copilul lui. Dacă nu reuşea să-l convingă pe 
soldat s-o ia de soţie, atunci trebuia să găsească pe 
altcineva. De aceea, a avut cât mai mulţi bărbaţi, şi încă 
repede. Am pus capăt acelei situaţii, m-a asigurat el, pe un 
ton justiţiar uşor greţos. l-am spus că nu accept aşa ceva, 
că voi găsi altă cale. 

— Şi-aşa ai făcut-o să spună că Jamie era tatăl. 

Oroarea pe care mi-o provoca povestea şi furia pe care 
am simţit-o pentru ceea ce ne făcuse nouă s-au combinat 
cu tristeţea. Of, Malva, m-am gândit disperată. Draga mea 
Malva, de ce nu mi-ai spus? însă era evident că nu mi s-ar fi 
destăinuit. Singurul ei confident era Allan. 


A dat din cap şi a întins mâna să atingă din nou piatra de 
mormânt. O rafală de vânt a suflat prin ilice, făcând 
frunzele rigide să foşnească. 

— Asta ar fi explicat existenţa copilului, înţelegeţi? Şi ea 
n-ar fi trebuit să se mărite cu nimeni. Mi-am spus: Domnul îi 
va da bani să plece de aici, iar eu o voi însoţi. Probabil că 
puteam merge în Nova Scoţia sau în Indii. 

Avea o voce visătoare, ca şi cum şi-ar fi imaginat o viaţă 
idilică, nu se ştia unde. 

— Dar de ce ai ucis-o? am izbucnit eu. Ce te-a împins să 
faci aşa ceva? 

Mâhnirea şi absurditatea situaţiei m-au copleşit; mi-am 
strâns şorţul între degete, ca să nu-l lovesc. 

— A trebuit, a spus el cu glas apăsat. A zis că nu mai 
suportă. 

A clipit şi a coborât ochii şi am văzut că îi erau plini de 
lacrimi. 

— A spus că vă iubeşte, mi-a explicat cu voce slabă şi 
groasă. Nu voia să vă facă un rău atât de mare. Voia să 
spună adevărul. Indiferent ce-i spuneam eu, ea o ţinea una 
şi bună - că vă iubea şi că va mărturisi. 

A închis ochii şi umerii i-au căzut. Pe obraji i s-au 
rostogolit două lacrimi. 

— De ce, micuţo? a exclamat el, încrucişându-şi braţele 
peste pântec, cu un spasm de suferinţă. De ce m-ai silit să 
fac asta? Nu trebuia să mă iubeşti decât pe mine. 

Apoi a început să suspine ca un copil, s-a ghemuit şi a 
plâns. Plângeam şi eu, pentru pierdere şi pentru 
absurditatea lucrurilor, pentru risipa absolută şi 
îngrozitoare. Însă am întins mâna şi am ridicat arma de pe 
pământ. Cu degete tremurătoare, am scos cremenea şi, 
scuturând arma, am scos bila din ţeavă, după care am pus- 
o în buzunarul şorţului. 

— Pleacă, am spus cu glas aproape gâtuit. Pleacă din 
nou, Allan! Au murit prea mulţi oameni. 

Era prea copleşit de suferinţă ca să mă audă; l-am 
scuturat de un umăr şi am spus din nou, mai tare: 

— Nu te sinucide. Îţi interzic, ai auzit? 

— Cine sunteţi dumneavoastră ca să-mi spuneţi asta? a 
exclamat el, întorcându-se spre mine, cu chipul schimonosit 


de durere. Nu mai pot trăi, nu mai pot! 

Însă Tom Christie îşi dăduse viaţa pentru fiul lui, dar şi 
pentru mine; nu puteam permite ca sacrificiul lui să fie 
zadarnic. 

— Aşa trebuie, am spus, şi m-am ridicat, simţindu-mă 
puţin ameţită şi nefiind sigură dacă genunchii îmi vor 
rezista până acasă. M-auzi? Trebuie! 

A ridicat privirea şi ochii i s-au aprins printre lacrimi, dar 
nu a spus nimic. Am auzit un scheunat ascuţit, ca bâzâitul 
unui ţânţar, urmat de un bufnet brusc. Expresia de pe faţa 
lui nu s-a schimbat, dar ochii lui au murit treptat. A rămas 
un moment în genunchi, apoi s-a înclinat în faţă, ca o floare 
care se leagănă pe tulpină, şi atunci am văzut săgeata 
ieşind din mijlocul spinării lui. A tuşit o dată, scuipând 
sânge, şi a căzut pe o coastă, ghemuindu-se peste 
mormântul surorii lui. Picioarele i s-au mişcat spasmodic, 
amintindu-mi în mod grotesc de picioarele unei broaşte. 
Apoi a rămas neclintit. 

M-am ridicat buimacă şi l-am privit un timp pe care nu l- 
am putut măsura, după care, treptat, mi-am dat seama că 
lan ieşise din pădure şi rămăsese alături de mine, cu arcul 
în spinare. Rollo a adulmecat curios cadavrul şi a scos un 
scheunat. 

— Are dreptate, mătuşă, a spus încet lan. Nu poate. 

Bunicuţa Abernathy părea să aibă cel puţin o sută doi 
ani. Presată, recunoscuse că avea nouăzeci şi unu. Era 
aproape oarbă şi surdă, încolăcită ca un covrig din cauza 
osteoporozei şi cu pielea atât de fragilă, încât până şi cea 
mai uşoară zgârietură i-o sfâşia ca pe o bucată de hârtie. 

— Nu mai sunt decât un sac de oase, spunea ea, de 
fiecare dată când o vedeam, clătinând din cap şi 
tremurând. Dar măcar am mai toţi dinţii! 

Lucru de mirare, era adevărat; am socotit că tocmai asta 
o ajutase să atingă acea vârstă - spre deosebire de mulţi 
oameni având jumătate din vârsta ei, nu ajunsese să se 
hrănească doar cu terci, ci putea mânca şi carne, şi 
verdeţuri. Probabil că hrana bună o ajutase să trăiască atât 
de mult - ori poate era vorba doar de încăpățânare. Numele 
ei de căsătorie era Abernathy, însă ea, după cum 
mărturisise, se născuse cu numele de Fraser. 

Zâmbind când m-am gândit la asta, am terminat de 
înfăşurat bandajul în jurul fluierului piciorului, subţire ca un 
fus. Picioarele şi labele picioarelor nu aveau mai deloc 
muşchi şi erau tari şi reci ca lemnul. Se lovise cu fluierul 
piciorului de masă şi i se jupuise pielea; cineva mai tânăr 
nici nu ar fi luat în seamă o asemenea rană minoră, însă 
familia ei era îngrijorată, aşa că trimisese după mine. 

— O să se vindece cu timpul, dacă îţi menţii piciorul curat 
- pentru numele lui Dumnezeu, n-o lăsa să pună grăsime 
de porc pe el! Cred că va fi bine. 

Tânăra doamna Abernathy, cunoscută sub numele de 
Bunica mai Tânără - şi ea în jur de şaptezeci de ani - mi-a 
aruncat o privire tăioasă auzind spusele mele. La fel ca 
soacra ei, punea mare preţ pe grăsimea de porc şi pe 
terebentină, pe care le socotea leacuri universale, însă a 
dat aprobator din cap, rezervată. Fiica ei, al cărei nume 
extravagant, Arabella, fusese prescurtat la cel mai comun 
de Bunica Belly, mi-a zâmbit din spatele Bunicii mai Tinere. 
Ea fusese mai puţin norocoasă în privinţa dinţilor - 
zâmbetul ei a evidenţiat lipsuri considerabile - însă era 


veselă şi bine dispusă. 

— Willie B.! a spus ea poruncitor către nepotul ei, un 
adolescent. Du-te până în pivniţa cu legume şi adu un sac 
mic cu napi pentru doamna! 

Ca de obicei, am refuzat, dar toată lumea cunoştea 
întregul protocol privind asemenea chestiuni, astfel că, 
după câteva minute, mă îndreptam spre casă, mai bogată 
cu două kilograme şi jumătate de napi. 

Erau bine-veniţi. Mă silisem din răsputeri să revin în 
grădina mea în primăvara de după moartea Malvei - 
trebuia să fac asta; sentimentele erau fireşti, dar trebuia să 
şi mâncăm. Tulburările ulterioare apărute în viaţa noastră, 
precum şi absenţele mele prelungite duseseră la o neglijare 
cumplită a recoltei de toamnă. În ciuda eforturilor deosebite 
depuse de doamna Bug, napii noştri ajunseseră nişte cioturi 
pline de putregai. 

În general, proviziile noastre erau foarte reduse. Jamie şi 
lan plecau foarte des, şi nu pentru a recolta sau vâna, iar 
fără Bree şi Roger, recolta de cereale se înjumătăţise şi în 
afumătoare aveam doar o bucată de carne. Mai tot grâul ne 
trebuia pentru subzistență; nu aveam de prisos, pentru a-l 
da la schimb sau a-l vinde, şi mai aveam doar câţiva saci de 
orz sub o prelată, pentru malţ - sigur aveau să putrezească, 
mi-am spus sumbru, pentru că nimeni nu avea timp să se 
ocupe de malţificare înainte să vină vremea rece. 

După un atac dezastruos dat de o vulpe, care pătrunsese 
în poiată, doamna Bug se străduia să refacă numărul de 
găini - însă progresele erau lente, astfel că ne alegeam 
doar cu câte un ou, care era păstrat cu grijă şi mâncat când 
şi când la micul dejun. 

Pe de altă parte, mi-am zis ceva mai binedispusă, aveam 
şuncă. O mulţime. Şi cantităţi imense de bacon, tobă, 
cotlete de porc, carne file şi grăsime. 

Asta mi-a reamintit grăsimea de porc şi înghesuiala şi 
tihna familiară plăcută din casele neamului Abernathy - şi 
prin comparaţie, pustietatea îngrozitoare din casa noastră. 

Într-un loc cu atâta lume, cum putea fi aşa de importantă 
pierderea a patru oameni? M-am văzut silită să mă opresc 
şi să mă reazem de un copac, pentru a lăsa tristeţea să mă 
străbată, fără să fac niciun efort de a o opri. Invăţasem 


lecţia. Nu poti ține fantomele departe, îmi spusese Jamie. 
Lasă-le să intre. 

Le-am lăsat - niciodată nu voi putea să le ţin departe. ŞI 
am găsit o mică alinare sperând - ba nu, nu speram, mi-am 
zis cu ardoare, ştiam - că de fapt ei nu erau fantome. Nu 
muriseră, ci doar... se aflau în alt loc. 

După câteva momente, suferinţa copleşitoare s-a stins, 
retrăgându-se treptat ca apa la reflux. Câteodată, acest 
lucru scotea la iveală o comoară: mici imagini uitate ale 
feţei lui Jemmy, mânjită cu miere, râsul Briannei, mâinile lui 
Roger, iscusite, cioplind una dintre maşinuţe - casa era încă 
plină de ele - apoi aplecându-se să ia în furculiţă o brioşă 
de pe o tavă purtată în trecere pe lângă el. lar dacă 
revederea acestor imagini mi-a provocat suferinţe noi, 
măcar le aveam şi le puteam păstra în suflet, ştiind că, 
odată cu împlinirea timpului, ele îmi vor aduce consolarea. 

Am inspirat şi am simţit că strânsoarea din piept şi din 
gât îmi trece. Amanda nu era singura care ar putea 
beneficia de chirurgia modernă, am gândit eu. Nu puteam 
spune ce va însemna asta pentru coardele vocale ale lui 
Roger, dar poate... şi totuşi vocea lui de acum era bună, 
plină şi cu rezonanţă, chiar dacă uşor răguşită. Probabil că 
va prefera să şi-o păstreze la fel - luptase pentru asta şi o 
merita. 

Copacul de care mă rezemasem era un pin; acele lui s-au 
legănat slab deasupra mea, apoi s-au liniştit, de parcă s-ar 
fi înţeles între ele. Trebuia să plec de acolo; era târziu, iar 
aerul se răcea treptat. 

Ştergându-mi ochii, mi-am tras gluga mantiei şi am 
pornit la drum. Era cale lungă de la familia Abernathy până 
acasă - ar fi trebuit să merg călare pe Clarence, însă cu o zi 
în urmă începuse să şchiopăteze, aşa că-l lăsasem să se 
odihnească. Trebuia totuşi să iuţesc pasul, dacă voiam să 
ajung acasă înainte de căderea întunericului. 

Am aruncat o privire prevăzătoare spre cer, apreciind 
norii, care căpătaseră o culoare cenuşie, uniformă şi moale, 
ce prevestea ninsoarea. 

Aerul era rece şi încărcat de umezeală; dacă temperatura 
scădea la noapte, va începe şi ninsoarea. 

In momentul în care am coborât pe lângă căsuţa cu 


izvorul şi am ajuns în curtea din spate, cerul era încă 
oarecum luminos. Indeajuns de luminos ca să îmi dau 
seama că se întâmplase ceva rău, pentru că uşa din spate 
era deschisă. 

Asta m-a alarmat şi m-am întors ca să fug înapoi în 
pădure. M-am răsucit şi m-am ciocnit de un bărbat care 
ieşise dintre copacii din spatele meu. 

— Cine naiba eşti? l-am întrebat, grăbindu-mă să fac un 
pas în spate. 

— Nu te interesează, doamnă, a spus el, şi m-a înşfăcat 
de braţ, după care a strigat către casă: Hei, Donner! Am 
prins-o! 


x 


Indiferent ce făcuse Wendigo Donner în ultimul an, 
judecând după înfăţişarea lui, lucrurile nu-i merseseră deloc 
bine. Chiar dacă nu fusese niciodată elegant, acum era atât 
de jigărit, încât haina îi atârna în zdrenţe, iar o porțiune de 
fesă se vedea printr-o ruptură a pantalonilor. Părul lui ca o 
coamă era unsuros şi încâlcit, şi duhnea cumplit. 

— Unde sunt? a întrebat el cu glas răguşit. 

— Unde sunt, ce? 

M-am răsucit cu faţa spre acolitul lui, care părea să fie 
într-o stare mai prezentabilă. 

— Şi unde sunt menajera mea şi copiii ei? 

Stăteam în bucătărie, iar focul din vatră se stinsese; 
doamna Bug nu venise în dimineaţa aceea, iar Amy şi 
băieţii plecaseră, probabil, de acolo de ceva vreme. 

— Habar n-am, a spus omul şi a ridicat nepăsător din 
umeri. Nu era nimeni în casă când am venit noi. 

— Unde sunt pietrele preţioase? 

Donner m-a strâns de braţ, răsucindu-mă cu faţa spre el. 
Avea ochii adânciţi în orbite şi i-am simţit degetele fierbinţi; 
ardea de febră. 

— N-am niciuna, i-am răspuns scurt. Eşti bolnav. Ar 
trebui... 

— Ba ai! Ştiu sigur că le ai! Toată lumea ştie! 

Asta mi-a oferit un răgaz de gândire. Cum zvonurile 
circulau, probabil că toată lumea îşi închipuia că Jamie avea 


o mulţime de pietre preţioase. Nici nu era de mirare că 
vestea privind această comoară ipotetică ajunsese şi la 
urechile lui Donner - şi era puţin probabil ca eu să-l pot 
convinge de contrariu. Însă nu puteam decât să încerc. 

— Au plecat, am spus simplu. 

Auzind asta, în ochi i-a apărut o licărire. 

— Cum? a întrebat el. 

Am ridicat din sprânceană către complicele lui. Voia să 
afle şi el? 

— Du-te şi găseşte-i pe Richie şi Jed! i-a spus Donner 
brutei, care a ridicat din umeri şi a plecat. 

Richie şi Jed? Pentru numele lui Dumnezeu, câţi oameni 
avea cu el? Depăşind primul şoc pe care l-am simţit când îl 
văzusem, am auzit duduituri de picioare la etaj şi 
zgomotele făcute de deschiderea şi închiderea precipitată a 
uşilor de la dulapurile de pe hol. 

— Camera mea medicală! Scoate-i de acolo! 

M-am năpustit spre uşa care dădea în hol, ca să-i alung 
eu însămi, însă Donner m-a prins de mantie, să mă 
oprească. 

Mă săturasem să fiu brutalizată şi nu mă temeam de 
individul mizerabil. 

— Dă-mi drumul! m-am răstit la el şi l-am lovit scurt cu 
piciorul în rotula genunchiului, ca să-mi întăresc vorbele. 

A scos un țipăt şi mi-a dat drumul; l-am auzit blestemând 
în urma mea şi m-am repezit pe uşă, în hol. 

Hârtiile şi cărţile lui Jamie fuseseră azvârlite pe coridor, 
iar peste ele cineva turnase cerneala, care băltea. 
Explicaţia pentru prezenţa cernelii mi-a fost dată când am 
văzut o brută scotocind prin camera mea medicală. Avea o 
pată mare de cerneală pe pieptul cămăşii, unde probabil 
vârâse călimara din cositor pe care o furase. 

— Ce faci, dobitocule? l-am întrebat. 

Bruta, un băiat de vreo şaisprezece ani, a clipit spre mine 
şi a rămas cu gura căscată. Avea în mână unul dintre 
globurile perfecte din sticlă, făcute de domnul Blogweather; 
auzindu-mă, a rânjit răutăcios şi l-a lăsat să cadă pe podea, 
unde s-a spart cu o jerbă de cioburi. Unul dintre ele a 
zburat în sus şi i-a pătruns în obraz, despicându-l; nu l-a 
simţit decât după ce sângele a început să se scurgă. Apoi a 


dus mâna la rană, s-a încruntat nedumerit şi a scos un 
răcnet de spaimă când a văzut sângele de pe mână. 

— La dracu'! a spus Donner, aflat în spatele meu. 

Şi-a petrecut braţul pe după talia mea şi m-a scos târâş 
de acolo, ducându-mă în bucătărie. 

— Ascultă! a spus el precipitat, eliberându-mă. Nu vreau 
decât două pietre. Poţi păstra restul. Trebuie să-i plătesc pe 
băieţii ăştia cu una, iar cu cealaltă voi călători înapoi. 

— Dar ţi-am spus adevărul, am insistat, ştiind că totuşi 
nu mă va crede. Nu mai avem nicio piatră. Fiica mea şi 
familia ei - au plecat. S-au întors. Au folosit toate pietrele 
pe care le aveam. Nu mai sunt. 

S-a holbat la mine, iar în ochii arzători i-a apărut o 
expresie de neîncredere. 

— Ba da, mai sunt, a spus el cu convingere. Sigur mai 
sunt. Trebuie să plec de aici! 

— De ce? 

— Nu te interesează. Trebuie să plec, şi încă repede. 

A înghiţit în sec, apoi şi-a plimbat ochii prin bucătărie, ca 
şi cum pietrele preţioase se puteau afla din întâmplare 
acolo. 

— Unde sunt? 

Am auzit o bufnitură îngrozitoare în camera medicală, 
urmată de blesteme, şi asta m-a împiedicat să răspund. Din 
reflex, m-am mişcat spre uşă, însă Donner s-a postat în faţa 
mea. 

Mă înfuriase acea invazie de necunoscuţi şi începusem să 
mă alarmez. Deşi nu observasem niciun semn de violenţă 
din partea lui Donner, nu eram convinsă că oamenii lui se 
vor purta la fel. Se putea ca, în cele din urmă, să renunţe şi 
să plece, când va deveni clar că nu deţineam nicio piatră 
prețioasă - ori puteau să mă bată ca să le spun unde se 
aflau. 

Încercând să gândesc la rece, mi-am strâns mantia în 
jurul trupului şi m-am aşezat pe bancă. 

— Ascultă, i-am spus lui Donner. Aţi făcut totul vraişte... 

O bubuitură de la etaj a cutremurat casa, iar el a tresărit. 
Dumnezeule, răsunase ca şi cum ar fi răsturnat dulapul. 

— Aţi scotocit toată casa, am repetat eu, şi n-aţi găsit 
nimic. Dacă aveam pietre preţioase, crezi că nu ţi le 


dădeam, ca să nu distrugi totul? 

— Nu, nu cred că ai fi făcut-o. Eu n-aş fi făcut-o, în locul 
tău. Ştii ce se petrece, războiul şi tot ce va urma. 

A clătinat derutat din cap. 

— N-am ştiut că va ieşi aşa. Jur pe Dumnezeu, jumătate 
dintre oamenii pe care i-am cunoscut nu ştiu ce să aleagă. 
Am crezut că va fi... înţelegi? Tunici roşii şi tot restul, dar 
dacă stai departe de uniforme şi de lupte, vei scăpa. Darn- 
am văzut nicăieri vreo tunică roşie, iar oamenii - înţelegi, 
oameni simpli, se împuşcă unii pe alţii şi îşi incendiază 
casele. 

A închis ochii o clipă. Obrajii împurpuraţi i s-au albit într-o 
clipă; mi-am dat seama că era foarte bolnav. L-am şi auzit; 
respiraţia îi era hârâită şi umedă în piept şi scotea un 
şuierat când expira. Dacă leşina, cum aveam să scap de 
camarazii lui? 

— În fine, a spus el, deschizând ochii. Plec. Mă întorc. Nu- 
mi pasă cum e acolo, oricum e mult mai bine. 

— Şi ce se întâmplă cu indienii tăi? l-am întrebat cu o 
undă de sarcasm. Îi laşi să se descurce singuri? 

— Da, a spus el, fără să bage de seamă sarcasmul din 
glasul meu. Ca să-ţi spun cinstit, nu mă mai interesează 
indienii. 

Cu un aer absent, s-a frecat în partea de sus a pieptului 
şi am văzut o cicatrice mare şi încreţită, prin ruptura 
cămâăşii. 

— Doamne, a spus el, cu dorinţă clară în voce, aş da 
orice pentru o bere Bud şi un meci de baseball la televizor. 

Apoi, atenţia lui rătăcitoare s-a întors spre mine. 

— Aşa că, a spus pe un ton aproape raţional, am nevoie 
de diamante. Sau de alte pietre. Dă-mi-le, şi plecăm! 

Analizasem mai multe planuri de a scăpa de ei, dar fără 
niciun folos, şi eram din ce în ce mai îngrijorată. Aveam 
foarte puţine lucruri care meritau furate, iar după o scurtă 
privire spre dulapul cu arme am constatat că ei luaseră 
deja ce se afla acolo, inclusiv, mi-am dat seama cu o nouă 
undă de spaimă, pistoalele şi praful de puşcă. Foarte 
curând, aveau să-şi piardă răbdarea. 

Se putea întâmpla să vină cineva - probabil că Amy şi 
băieţii ei erau în casa Briannei, în care urmau să se mute în 


curând; era posibil ca ei să se întoarcă dintr-o clipă în alta. 
Se putea întâmpla să-l caute cineva pe Jamie, sau pe mine 
- şi toate şansele scădeau, având în vedere că se lăsa 
seara. Chiar dacă ar fi fost aşa, efectul va fi dezastruos. 

Apoi am auzit voci răzbătând dinspre veranda din faţă, 
însoţite de zgomot de paşi apăsaţi, şi, simţindu-mi inima 
tresăltând, am sărit în picioare. 

— Ce-ar fi să încetezi? a spus Donner cu glas ce i-a trădat 
iritarea. Eşti cea mai agitată femeie pe care am văzut-o 
vreodată. 

L-am ignorat, pentru că am recunoscut una dintre voci. 
Bineînţeles, în următorul moment, doi dintre indivizi, având 
pistoale în mâini, l-au împins pe Jamie în bucătărie. 

Era răvăşit şi privea precaut, însă şi-a îndreptat imediat 
ochii spre mine, măsurându-mă din cap până în picioare ca 
să se asigure că eram întreagă. 

— Sunt bine, i-am spus scurt. Idioţii ăştia cred că avem 
pietre preţioase şi le vor. 

— Asta mi-au spus şi mie. Şi-a îndreptat spatele, 
mişcându-şi umerii ca să-şi aşeze mantia mai bine, după 
care s-a uitat la dulapurile rămase deschise şi la blatul 
răvăşit. Până şi bufetul fusese răsturnat, iar rămăşiţele unei 
plăcinte cu stafide zăceau strivite pe podea, marcate de o 
urmă de călcâi. 

— Inţeleg că au scotocit peste tot. 

— Ascultă, amice, a spus una dintre brute, pe un ton 
rezonabil, nu vrem decât diamantele. Spune-ne doar unde 
sunt şi nu vă facem niciun rău, înţelegi? 

Jamie şi-a frecat rădăcina nasului şi l-a măsurat pe cel 
care îi vorbise. 

— Îmi închipui că soţia mea v-a spus că nu avem nicio 
piatră prețioasă, da? 

— Da, aşa a zis, fireşte, a spus individul cu glas tolerant. 
Aşa-s femeile, după cum ştii. 

Omul părea să creadă că acum, că apăruse Jamie, puteau 
trata lucrurile ca în afaceri, de la bărbat la bărbat. 

Jamie a oftat şi s-a aşezat. 

— De ce credeţi că am aşa ceva? a întrebat el cu glas 
destul de calm. Am avut câteva, dar nu le mai am. Le-am 
vândut. 


— Şi unde-s banii? 

Cel de-al doilea individ era vizibil dispus să înţeleagă 
asta, indiferent ce părere avea Donner. 

— l-am cheltuit, a spus Jamie scurt. Sunt colonel de 
miliţie - cred că ştii măcar asta, da? E treabă scumpă să 
asiguri existenţa unei companii. Hrană, arme, praf de 
puşcă, încălţăminte - toate se adună, nu crezi? Ei bine, 
doar costul încălţărilor - şi nu mai vorbim de potcovirea 
cailor! Dar şi căruţe; nici nu-ţi închipui cât costă o căruţă... 

Unul dintre indivizi s-a încruntat, dar a dat vag din cap, 
după ce ascultase acea prezentare satisfăcătoare. Însă 
Donner şi celălalt confrate deveniseră vizibil agitaţi. 

— Lasă-ne în pace cu blestematele acelea de căruţe! a 
spus Donner cu brutalitate şi, aplecându-se în faţă, a ridicat 
de pe podea unul dintre cuţitele de măcelărie ale doamnei 
Bug. Uite, a spus el, încruntându-se şi străduindu-se să 
arate ameninţător. M-am săturat să tot aştept. Spune-mi 
unde sunt, altfel - altfel îi tai beregata! Da, aşa o să fac. Jur 
că da! 

Spunând asta, m-a prins de umăr şi a dus cuțitul la gâtul 
meu. 

Îmi dădusem seama că Jamie trăgea de timp, ceea ce 
însemna că aştepta să se întâmple ceva. Era liniştitor, dar 
mi s-a părut că expresia nonşalantă de pe faţa lui în 
legătură cu posibila mea moarte împingea lucrurile puţin 
cam departe. 

— Eh! a spus el, scărpinându-se pe gât. Dacă aş fi în locul 
tău, n-aş face asta. Ea e singura care ştie unde sunt 
pietrele preţioase. 

— Poftim? am strigat eu, plină de indignare. 

— O, da! l-a asigurat Jamie. Ultima oară când am plecat 
cu miliția, ea le-a ascuns. N-a vrut să-mi spună unde le-a 
pus. 

— Stai puţin - ai zis că le-ai vândut şi-ai cheltuit banii! a 
spus Donner, derutat. 

— Am minţit, i-a explicat Jamie cu răbdare. 

— Aha! 

— Dar dacă vrei să-mi ucizi soţia, atunci situaţia se 
schimbă cu totul. 

— Da, a spus Donner, părând ceva mai fericit. Da. Exact! 


— Domnule, cred că n-am făcut cunoştinţă, a spus 
politicos Jamie, întinzând mâna dreaptă în faţă. Sunt James 
Fraser. Tu eşti...? 

Neştiind cum să procedeze cu cuțitul din mâna dreaptă, 
Donner a ezitat o clipă, apoi l-a trecut în stânga şi s-a 
aplecat în faţă ca să-i strângă scurt mâna lui Jamie. 

— Wendigo Donner, a spus el. In regulă, acum ştim pe ce 
picior dansăm. 

Am scos un sunet nepoliticos, dar el a fost acoperit de o 
serie de bubuituri şi zgomote de sticlă spartă venind 
dinspre camera medicală. Dobitocul de acolo golea rafturile 
cu totul, azvârlind sticle şi borcane pe podea. L-am prins pe 
Donner de mână şi am îndepărtat cuțitul de la gâtul meu, 
după care am sărit în picioare, cam la fel de furioasă ca 
atunci când incendiasem cu torţa câmpul năpădit de 
lăcuste. 

De astă dată Jamie a fost acela care m-a prins de talie 
când am dat să ies pe uşă, aproape ridicându-mă de pe 
podea. 

— Dă-mi drumul! O să-l ucid! am spus, dând nebuneşte 
din picioare. 

— Mai aşteaptă puţin, englezoaico, a spus el cu glas 
scăzut şi m-a tras spre masă, pe care s-a aşezat cu braţele 
înfăşurate în jurul corpului meu, ţinându-mă strâns în poala 
lui. Dinspre hol s-au auzit alte zgomote care sugerau 
distrugerile - părâituri de lemn sfârtecat şi scrâşnete de 
cioburi de sticlă strivite sub tălpi. Era clar că tânărul 
dement renunţase să mai caute şi distrugea totul din pură 
distracţie. 

Pregătindu-mă să scot un țipăt de frustrare, am inspirat 
adânc, dar m-am abținut. 

— Dumnezeule! a spus Donner, strâmbând din nas. Ce-i 
cu putoarea asta? A tăiat cineva pe careva? 

S-a uitat acuzator la mine, dar nu i-am acordat atenţie. 
Era miros de eter, pătrunzător şi bolnăvicios de dulceag. 

Jamie s-a crispat puţin. Işi dăduse şi el seama despre ce 
era vorba, ce se putea întâmpla. 

Apoi a inspirat adânc şi, cu atenţie, m-a îndepărtat din 
poală, aşezându-mă pe bancă, alături de el. l-am văzut 
ochii îndreptându-se spre cuțitul ţinut moale în mână de 


Donner şi am auzit ceea ce urechile lui mai alerte 
surprinseseră deja. Venea cineva. 

S-a mişcat puţin înainte, lăsându-şi picioarele pe podea 
ca să poată sări, şi a aruncat o privire spre vatra rece, pe 
care se afla o oală cu capac, stând în cenuşă. Am dat din 
cap scurt, iar când uşa din spate s-a deschis, am ţâşnit de-a 
latul bucătăriei. 

Cu o iuţeală neaşteptată, Donner a întins un picior şi mi-a 
pus piedică. Am căzut în faţă şi am alunecat, lovindu-mă 
răsunător cu capul de bancă. Am scos un geamăt şi am 
rămas nemişcată câteva momente, cu ochii închişi, simțind 
dintr-odată că eram prea vârstnică pentru o asemenea 
aventură. Fără să vreau, am deschis ochii şi, aproape 
înţepenită, m-am ridicat în picioare, descoperind că 
bucătăria era plină de oameni. 

Primul dintre camarazii lui Donner revenise împreună cu 
ceilalţi doi, probabil Richie şi Jed şi, cu ei, soţii Bug, Murdina 
părând alarmată, şi Arch, de-a dreptul furios. 

— A leannan! a exclamat doamna Bug, repezindu-se spre 
mine. Ai păţit ceva, spune? 

— Nu, nu, am zis, destul de ameţită. Doar lasă-mă să... 
să mă aşez o clipă. 

M-am uitat la Donner, care nu mai avea cuțitul în mână. 
Se uita încruntat spre podea - era limpede că-l scăpase 
când îmi pusese piedică - însă sosirea nou-veniţilor l-a făcut 
să ridice capul. 

— Ce e? Aţi descoperit ceva? a întrebat el, pentru că atât 
Richie, cât şi Jed surâdeau plini de importanţă. 

— Sigur c-am găsit, l-a asigurat unul dintre ei. la te uită! 

Ţinea într-o mână sacoşa doamnei Bug, pe care a 
răsturnat-o şi a scuturat pe masă ce era înăuntru pe masă, 
făcând să se reverse multe lucruri de tricotat, cu un bufnet 
puternic! Cu mişcări iuți, omul a îndepărtat lâna şi a dat la 
iveală un lingou de aur lung de douăzeci de centimetri, cu 
metalul răzuit la un capăt şi stanţat în mijloc cu crinul regal 
francez. 

Apariţia lui ne-a făcut pe toţi să încremenim şi să 
amuţim. Până şi Jamie părea total derutat. 

Doamna Bug era palidă când ajunsese în casă; acum se 
făcuse albă ca varul şi parcă nu mai avea buze. Arch şi-a 


îndreptat ochii întunecaţi şi sfidători către Jamie. 

Singurul care nu părea impresionat de imaginea 
metalului sclipitor era Donner. 

— Ei bine, domnilor şi doamnelor, a spus el. Unde sunt 
pietrele preţioase? Staţi cu ochii pe țelul nostru! 

Cu toate acestea, complicii lui îşi pierduseră interesul 
faţă de pietrele care existau doar în teorie, pentru că aveau 
aur în mâini, aşa că dezbăteau posibilitatea de a exista şi 
alte lingouri, disputându-şi-l în acelaşi timp pe cel găsit. 

Am simţit că mi se învârte mintea: din cauza loviturii, a 
apariţiei neaşteptate a lingoului şi a revelaţiilor privind 
familia Bug, dar mai ales din cauza aburului de eter, care 
mirosea tot mai puternic. Nimeni dintre cei din bucătărie nu 
băgase de seamă, însă dinspre camera mea medicală nu se 
mai auzea nimic; tânărul ticălos de acolo sigur leşinase. 

Sticla cu eter fusese aproape plină; suficient cât să 
anestezieze o duzină de elefanţi, am gândit eu, ameţită, ori 
o casă plină cu oameni. L-am văzut deja pe Donner 
chinuindu-se să-şi ţină capul drept. Peste alte câteva 
minute, toţi intruşii vor ajunge într-o stare asemănătoare de 
ameţeală, care i-ar fi făcut inofensivi, dar în aceeaşi situaţie 
ne-am fi aflat şi noi ceilalţi. 

Eterul e mai greu decât aerul; substanţa ajunsese pe 
podea, de unde urca precum un nor în jurul genunchilor 
noştri. M-am ridicat şi am inspirat aerul presupus mai curat 
de la înălţime. Trebuia să deschid fereastra. 

Jamie şi Arch vorbeau în gaelică, mult prea rapid ca să 
pot înţelege ceva, chiar dacă mintea mea ar fi funcţionat 
perfect. Rămas cu gura căscată, ca şi cum ar fi vrut să le 
spună să înceteze, însă nu-şi găsea cuvintele, Donner se 
uita încruntat la ei. 

M-am chinuit cu închizătorile obloanelor, silită să mă 
concentrez foarte tare ca să-mi fac degetele să funcţioneze. 
În cele din urmă, am reuşit să desfac o încuietoare şi am 
deschis oblonul - moment în care, în lumina crepusculară 
de afară, am văzut faţa zâmbitoare a unui indian pe care 
nu-l cunoşteam. 

Am scos un țipăt ascuţit şi m-am dat înapoi. După aceea, 
uşa din spate s-a deschis brusc şi înăuntru a pătruns un om 
bărbos, scund şi îndesat, răcnind într-o limbă de neînțeles, 


urmat de lan, după care venea un alt indian cu înfăţişare 
ciudată, care urla şi rotea în jurul lui ceva - un tomahawk? 
O bâtă? Nu mi-am putut concentra privirea suficient de bine 
ca să-mi dau seama. 

Era un haos deplin, văzut prin ochi înceţoşaţi. M-am prins 
de pervazul ferestrei ca să nu mă prăbuşesc la podea, dar 
nu am găsit prezenţa de spirit necesară ca să deschid 
fereastra. Toată lumea lupta, dar cei din bucătărie o făceau 
cu mişcări lente, răcnind şi bălăbânindu-se ca nişte beţivi. 
In timp ce urmăream încăierarea cu gura căscată în mod 
lipsit de eleganţă, Jamie a scos cu greu cuțitul lui Donner de 
sub fese, l-a ridicat, descriind un arc lent şi grațios, şi i l-a 
înfipt sub stern. 

Pe lângă urechea mea a zburat ceva care a trecut prin 
fereastră, distrugând şi ultima foaie de geam care mai 
rămăsese neatinsă în casă. 

Am inspirat gâlgâit, străduindu-mă să îmi limpezesc 
mintea şi am făcut semne disperate cu braţele, strigând - 
sau doar încercând să strig: 

— leşiţi! leşiţi! 

Doamna Bug încerca să facă exact asta, târându-se pe 
mâini şi genunchi spre uşa întredeschisă. Cu faţa albită, 
Arch s-a izbit de perete şi a alunecat încet alături de ea. 
Donner căzuse cu faţa în jos peste masă, iar sângele lui 
picura urât pe scândurile podelei, în timp ce un alt tâlhar, 
cu ţeasta zdrobită, zăcea peste vatra stinsă. Bălăbănindu- 
se, Jamie era încă în picioare, iar bărbosul îndesat stătea 
alături de el, scuturând din cap şi părând derutat, semn că 
aburii începuseră să-l afecteze şi pe el. 

— Ce se petrece? l-am auzit întrebând. 

In bucătărie era aproape întuneric, iar oamenii se 
legănau ca frunzele de varec într-o pădure submarină. 

Am închis ochii o clipă. Când i-am deschis, lan tocmai 
spunea: 

— Staţi, să aprind o lumânare. 

Avea într-o mână un chibrit din cele făcute de Brianna şi 
un scăpărici în cealaltă. 

— IAN! am răcnit eu, dar el a apucat să aprindă chibritul. 

S-a auzit zgomot slab, apoi un altul, mai puternic, în 
momentul în care eterul din camera medicală s-a aprins şi, 


brusc, ne-am trezit într-o mare de flăcări. Preţ de o 
fracțiune de secundă nu am simţit nimic, după care am fost 
cuprinsă de arşiţă. Jamie m-a prins de un braţ şi m-a 
azvârlit spre uşă; nesigură pe picioare, am ajuns afară, am 
căzut peste tufişurile de muri şi m-am rostogolit prin ele, 
zbătându-mă şi lovind cu palmele fusta ce fumega. 

Cuprinsă de panică şi încă incapabilă să-mi coordonez 
mişcările, m-am chinuit să desfac cordonul şorţului, reuşind 
în cele din urmă să-l smulg şi să scap de el. Juponul din 
pânză era pârlit, dar nu luase foc. Gâfâind, m-am ghemuit 
pe ierburile uscate din faţa uşii, neputând face altceva 
decât să respir. Mirosul de fum era puternic şi înţepător. 

Doamna Bug era pe veranda din spate şi tocmai îşi 
scotea boneta care luase foc. 

Lovindu-se cu palmele peste haine şi păr, pe uşa din 
spate au năvălit câţiva oameni. Rollo era în curte şi lătra 
isteric, iar de cealaltă latură a casei am auzit nechezăturile 
cailor înspăimântați. Cineva îl scosese afară pe Arch Bug - 
care rămăsese pe iarbă, întins cât era de lung, cu părul şi 
sprâncenele arse aproape complet, dar în viaţă. 

Picioarele mi se înroşiseră şi se băşicaseră, dar nu aveam 
arsuri grave şi am mulţumit Cerului pentru straturile de 
pânză din bumbac, care ard lent, am gândit eu ameţită. 
Dacă aş fi purtat îmbrăcăminte modernă, din mătase 
artificială, aş fi ars ca o torţă. 

Gândul acesta m-a făcut să mă uit spre casă. Se 
întunecase deplin şi se vedea că toate ferestrele de la 
parter luaseră foc. Flăcările dansau în uşa deschisă. Locul 
arăta ca un imens felinar făcut din dovleac. 

— Bănuiesc că dumneavoastră sunteţi doamna Fraser. 

Bărbatul bărbos şi îndesat, care vorbise cu un uşor 
accent scoţian, s-a aplecat deasupra mea. 

— Da, am spus, simțind că îmi revin treptat. Cine sunteţi 
şi unde e Jamie? 

— Aici, englezoaico. 

Jamie a apărut din întuneric şi s-a aşezat greoi alături de 
mine. l-a făcut scoţianului un semn cu mâna. 

— Dă-mi voie să ţi-l prezint pe domnul Alexander 
Cameron, cunoscut mai curând sub numele de Scoţianul. 

— Sluga dumneavoastră, doamnă! a spus el politicos. 


Mi-am pipăit cu fereală părul. Câteva şuviţe fuseseră 
pârlite şi se întăriseră, dar din fericire nu chelisem. 

Mai mult am simţit decât am văzut că Jamie a ridicat 
privirea spre casă. Am urmat direcţia privirii lui şi am văzut 
o siluetă întunecată la o fereastră de la etaj, încadrată în 
lumina slabă care venea de la flăcările de jos. A strigat ceva 
în acea limbă de neînțeles şi a început să arunce lucruri pe 
fereastră. 

— Cine e acela? am întrebat, simțind că trăiesc ceva 
ireal. 

— A, a făcut Jamie, frecându-şi faţa. Acela e Gâscă. 

— Bineînţeles, am spus dând din cap. Dacă mai rămâne 
acolo o să devină gâscă friptă. 

Asta mi s-a părut extrem de amuzant şi m-am prăpădit 
de râs. 

Evident, replica mea nu fusese chiar atât de spirituală 
precum crezusem; nimănui nu i s-a mai părut amuzantă. 
Jamie s-a ridicat şi a strigat ceva către silueta întunecată, 
care a fluturat o mână cu nepăsare, după care s-a întors în 
cameră. 

— Am o scară în hambar, i-a spus calm Jamie Scoţianului, 
după care au dispărut în întuneric. 

O vreme, casa a ars destul de încet la parter, căci în 
afară de cărţile şi hârtiile din biroul lui Jamie nu era nimic 
inflamabil. O siluetă înaltă a apărut brusc pe uşa din spate, 
ţinându-şi cămaşa trasă peste nas cu o mână, iar cu 
cealaltă prinzând poalele ei în aşa fel ca să alcătuiască o 
boccea. 

Gâfâind, lan s-a oprit alături de mine, s-a lăsat în 
genunchi şi a dat drumul cămăşii, făcând ca din ea să se 
rostogolească un morman de mici obiecte. 

— Îmi pare rău, mătuşă, dar e tot ce am putut salva. A 
tuşit de câteva ori, fluturându-şi mâna prin dreptul feţei. 
Ştii ce s-a întâmplat? 

— Nu mai are importanţă, am spus. 

Arşiţa devenea tot mai puternică, aşa că m-am ridicat cu 
greu în genunchi. 

— Vino, trebuie să-l ducem pe Arch de aici. 

Efectele eterului îmi trecuseră în cea mai mare parte, dar 
eram conştientă de o senzaţie clară de irealitate. Nu aveam 


decât apă rece pentru a trata arsurile, dar l-am spălat pe 
Arch pe gât şi mâini, care se băşicaseră. Părul doamnei Bug 
fusese pârlit, dar ea, ca şi mine, fusese protejată de fustele 
groase. 

Nici ea, nici Arch nu au scos vreo vorbă. 

Cu faţa palidă în ciuda luminii roşiatice radiată de flăcări, 
Amy McCallum a apărut în fugă. l-am spus să îi ducă pe 
soţii Bug în casa Briannei - acum a ei - şi să îi ţină pe băieţi 
la o distanţă sigură de incendiu. A încuviinţat din cap şi a 
plecat, sprijinindu-l pe Arch împreună cu doamna Bug. 

Nimeni nu a făcut vreo mişcare pentru a scoate din casă 
cadavrele lui Donner şi ale camarazilor lui. 

Am văzut când focul a cuprins casa scării: la ferestrele de 
sus a apărut brusc o lumină puternică, iar la scurt timp, 
flăcările au învăluit mijlocul casei. 

Cu fulgi mari, grei şi tăcuţi, a început să ningă. După 
jumătate de oră, pământul, copacii şi tufişurile erau 
presărate cu alb. Flăcările licăreau în roşu şi auriu, iar 
zăpada albă reflecta lumina uşor roşiatică; întregul luminiş 
părea cotropit de lumina radiată de incendiu. 

Cam pe la miezul nopţii, acoperişul s-a prăbuşit cu un 
zgomot puternic de bârne incandescente şi cu jerbe uriaşe 
de scântei care au erupt spre cerul nopţii. Priveliştea era 
atât de frumoasă încât, fără să vrem, toţi cei care 
urmăream incendiul am exclamat de uimire. 

Jamie şi-a pus braţul după mijlocul meu. Nu ne puteam 
dezlipi ochii de la incendiu. 

— Ce dată e azi? am întrebat brusc. 

Gândindu-se, Jamie s-a încruntat o clipă, apoi mi-a 
răspuns. 

— Douăzeci şi unu decembrie. 

— Şi nici n-am murit. Ce ziare mincinoase... am spus. Nu 
prezintă nimic corect. 

Din nu ştiu ce motiv, asta i s-a părut amuzant şi a râs 
până când s-a văzut silit să se aşeze pe pământ ca să se 
liniştească. 

Ne-am petrecut restul nopţii dormind - sau mai curând 
întinşi la orizontală - pe podeaua căsuţei, cu soţii Bug, 
Gâscă şi fratele lui, Lumină - care la început m-a derutat 
spunând că erau „fiii” lui Jamie - şi cu Scoţianul şi lan. În 
drumul lor spre satul lui Pasăre, pe care voiau să îl viziteze, 
indienii - pentru că Alexander Cameron era în aceeaşi 
măsură indian ca şi ceilalţi, am socotit eu - îi întâlniseră pe 
Jamie şi lan, care ieşiseră la vânătoare, şi acceptaseră 
ospitalitatea lui Jamie. 

— Dar a fost o primire mai călduroasă decât ne 
aşteptam, Ucigaş-de-Urşi! a spus Gâscă râzând. 

Nu au întrebat cine era Donner şi nici n-au făcut vreo 
referire la oamenii ale căror cadavre arseseră pe rugul 
funerar ce devenise casa noastră, ci doar au pus întrebări 
despre eter şi au clătinat din capete de uimire, în timp ce 
urmăreau incendiul. 

In ceea ce îl privea pe Jamie, am observat că el nu i-a 
întrebat de ce se duceau în satul lui Pasăre - şi am tras 
concluzia că nu voia să afle că unii dintre indienii Cherokee 
hotărâseră să-l sprijine pe rege. A ascultat ce s-a discutat, 
dar a vorbit puţin, trecându-şi timpul examinând mormanul 
de obiecte salvate din foc. Erau puţine lucruri de valoare 
acolo - câteva pagini desprinse şi pe jumătate carbonizate 
din registrul meu de cazuri, câteva linguri din cositor şi o 
matriţă pentru făcut gloanţe. Însă când, într-un târziu, a 
adormit alături de mine, am văzut că ţinea strâns în mână 
ceva şi, uitându-mă mai atent prin întuneric, am distins 
capul micului şarpe cioplit din lemn de cireş. 

M-am trezit puţin după ivirea zorilor şi l-am văzut pe 
Aidan uitându-se la mine, cu Adso în braţe. 

— V-am găsit pisoiul în patul meu, mi-a şoptit Aidan. Îi 
vreţi? 

Eram pregătită să refuz, dar apoi am văzut privirea lui 
Adso. În mod obişnuit, îi suporta pe copiii mici, însă Aidan îl 
ţinea de burtă, ca pe un sac cu rufe de spălat, iar picioarele 
îi atârnau ridicol. 


— Da, am spus, cu vocea răguşită din cauza fumului 
inhalat. Gata... hai, că-l iau! 

M-am ridicat în şezut, dar după ce am luat motanul, am 
văzut că mai toţi cei aflaţi în casă încă dormeau, înfofoliţi în 
pături pe podea. Cu două excepţii notabile: Jamie şi Arch 
Bug, care lipseau. M-am ridicat şi, împrumutând mantia lui 
Amy, aflată lângă uşă, am ieşit. 

Ninsoarea se oprise în cursul nopţii, dar pe sol era un 
strat de zăpadă de aproape opt centimetri. L-am depus pe 
Adso sub streaşină, unde pământul era curat, iar apoi - 
inspirând adânc pentru a-mi face curaj - m-am întors ca să 
privesc spre casa noastră. 

Din rămăşiţele ei carbonizate, care se înălţau negre ca 
tăciunii pe fundalul copacilor albi de zăpadă din spate se 
ridicau aburi. Doar aproape jumătate de casă arsese 
complet; peretele dinspre apus rămăsese în picioare, la fel 
şi hornurile, făcute din piatră. Restul era o masă de grinzi 
carbonizate şi mormane de cenuşă, care deveneau deja 
cenuşii. Etajul dispăruse cu totul, cât despre camera mea 
medicală... 

M-am întors şi am auzit voci în spatele casei. Jamie şi 
Arch erau în magazia de lemne, dar uşa rămăsese 
deschisă; i-am văzut înăuntru, stând faţă în faţă. Jamie m-a 
zărit oscilând, de aceea mi-a făcut semn din cap să intru. 

— Bună dimineaţa, Arch! am spus, uitându-mă printre 
gene la fostul nostru administrator. Cum te simţi? 

— A nighean, am avut şi zile mai bune, mulţumesc de 
întrebare, a spus el şi a tuşit. 

Afectată de fum, vocea lui era doar o şoaptă, iar pe faţă 
şi pe mâini avea băşici. În afară de faptul că îşi pierduse 
părul şi sprâncenele, mi s-a părut că în rest arăta bine. 

— Englezoaico, Arch tocmai se pregătea să-mi explice ce 
e cu asta. Jamie a arătat cu vârful ghetei spre metalul 
lucitor al lingoului de aur, aflat în rumeguşul şi aşchiile de 
lemn de pe podea. Nu-i adevărat, Arch? 

În aparenţă, glasul lui suna amabil, dar am simţit 
duritatea ca de oţel, la fel de clar ca şi Arch. Insă, chiar 
dacă nu mai avea sprâncene care să-i trădeze emoţiile, 
Arch Bug nu se lăsa uşor. 

— Seaumais mac Brian, nu-ţi datorez nicio explicaţie, a 


spus el pe acelaşi ton. 

— Ţi-am oferit şansa de a explica, omule, nu ţi-am dat de 
ales. 

Jamie abandonase tonul amabil. Era plin de funingine şi 
pârlit pe haine, dar sprâncenele îi rămăseseră întregi şi le 
folosea. Făcând un semn spre lingoul de aur, s-a întors spre 
mine. 

— Ai mai văzut aşa ceva, adevărat? 

— Desigur. 

Ultima oară când văzusem un lingou, acesta lucise în 
lumina unui felinar, aşezat strâns lângă altele, la fundul 
unui sicriu din mausoleul lui Hector Cameron, însă forma lor 
şi ştampila cu crin era inimitabilă. 

— Dacă Ludovic al Franţei nu i-a trimis şi altcuiva mari 
cantităţi de aur, lingoul ăsta face parte din comoara 
Jocastei, am spus eu. 

— Nu există aşa ceva şi n-a existat niciodată, m-a 
corectat Arch cu glas ferm. 

— Da? a făcut Jamie şi a ridicat o sprânceană spre el. Şi 
atunci, cui îi aparţine aurul, dacă nu Jocastei Cameron? îl 
revendici ca fiind al tău? 

— Nu. 

A şovăit, dar dorinţa de a vorbi s-a dovedit mai puternică. 

— E proprietatea regelui, a spus el şi a închis gura strâns 
după ce a rostit ultimul cuvânt. 

— Cum, a regelui... ah, am spus eu, dându-mi seama în 
cele din urmă. Acel rege? 

— Le roi, c'est mort, a spus Jamie încet, mai mult pentru 
sine, însă Arch s-a întors fioros spre el. 

— Scoţia a murit? 

Jamie a inspirat, dar n-a răspuns imediat. În schimb, mi-a 
făcut semn să mă aşez pe un morman de buşteni tăiaţi 
scurt şi l-a invitat pe Arch să se aşeze pe altul, după care s- 
a aşezat alături de mine. 

— A charaid, Scoţia va muri odată cu ultimul ei fiu, a spus 
el şi a făcut un semn cu mâna spre uşă, pentru a cuprinde 
munţii şi văile din jurul nostru - şi toţi oamenii de acolo. 
Câţi sunt? câţi vor fi? Scoţia trăieşte, dar nu în Italia. 

Se referea la Roma, unde Charles Stuart îşi trăise restul 
vieţii, înecându-şi în băutură visele neîmplinite de a fi 


încoronat. 

Auzind acestea, Arch a mijit ochii, dar s-a încăpățânat să 
păstreze tăcerea. 

— Tu ai fost cel de-al treilea om, adevărat? l-a întrebat 
Jamie, fără să ia în seamă tăcerea lui. Când aurul a fost 
adus la mal din Franţa, Dougal MacKenzie a luat o treime, 
iar Hector Cameron alta. N-aş putea spune ce a făcut 
Dougal cu aurul - i l-o fi dat lui Charles Stuart, cel mai 
probabil, şi fie ca Dumnezeu să-l ierte pentru asta. Tu erai 
arendaşul lui Malcolm Grant; el te-a trimis, nu-i aşa? Ai luat 
o treime din aur în numele lui. I l-ai dat? 

Încet, Arch a confirmat din cap. 

— A fost dat în păstrare, a spus el, şi vocea i-a sunat 
spartă. 

Şi-a dres glasul şi a scuipat mucus amestecat cu ceva 
negru. 

— Mie, iar apoi lui Grant - care, la rândul lui, trebuia să i-l 
dea fiului regelui. 

— Chiar?! a întrebat Jamie, vădit interesat. Ori, la fel ca 
Hector Cameron, a crezut că era prea târziu? 

Aşa se întâmplase; cauza era deja pierdută în acel 
moment; aurul nu mai avea importanţă. Arch a strâns din 
buze atât de tare, încât parcă dispăruseră. 

— A făcut ce-a făcut, a spus el scurt. Ce a crezut că era 
bine. Banii s-au cheltuit pentru binele clanului. Insă Hector 
Cameron a fost un trădător, la fel ca soţia lui. 

— Deci tu eşti cel care i-ai vorbit Jocastei în cortul ei, am 
spus eu brusc, dându-mi seama de adevăr. La Adunarea la 
care l-ai cunoscut pe Jamie. Ai venit acolo ca s-o găseşti, 
am dreptate? 

Arch a părut surprins de faptul că vorbisem, dar şi-a 
înclinat capul puţin drept confirmare. M-am întrebat dacă 
acceptase - ori poate căutase anume - să fie angajatul lui 
Jamie având în vedere relaţiile lui cu Jocasta. 

— lar pe ăsta - am arătat cu vârful pantofului spre lingoul 
răzuit - l-ai descoperit în casa Jocastei când te-ai dus cu 
Roger şi Duncan să-i aduceţi aici pe pescari. 

Asta era dovada - dacă mai era nevoie de ea - că Jocasta 
deţinea cu adevărat partea lui Hector din aurul francez. 

— Întrebarea pe care mi-o pun acum, a spus Jamie, 


plimbându-şi un deget de-a lungul nasului lung, e cum 
naiba ai descoperit restul aurului şi cum l-ai cărat de acolo. 

Arch a strâns din buze un moment, apoi, fără să vrea, şi 
le-a desfăcut. 

— Asta n-a fost o problemă. Am văzut sarea de la 
mormântul lui Hector şi felul în care sclavii se fereau de 
locul ăla. Nici nu era de mirare că nu se odihnea în pace, 
dar unde putea fi aurul, dacă nu alături de el? 

În ochii deschişi la culoare i-a apărut o lumină îngheţată. 

— ÎI cunoşteam oarecum pe Hector Cameron. Nu era 
omul care să renunţe la ceva numai fiindcă era mort. 

Ca administrator, Arch făcuse multe călătorii la Cross 
Creek, ca să cumpere şi să vândă. De obicei, nu era primit 
ca oaspete la River Run, însă fusese acolo suficient de des 
ca să cunoască bine proprietatea. Dacă cineva vedea 
noaptea o siluetă aproape de mausoleu - ei bine, toată 
lumea ştia că fantoma lui Cameron „umbla” prin locul 
delimitat de liniile de sare, dar nimeni nu se apropia 
vreodată îndeajuns de mult ca să verifice. 

Şi astfel, furase câte un lingou la fiecare călătorie - sau 
nu chiar - şi, în cele din urmă, toată comoara, înainte ca 
Duncan Innes să descopere dispariţia ei. 

— Nu trebuia să păstrăm primul lingou, a spus el 
întristat, făcând un semn din cap spre cel de pe pământ. La 
început am crezut că s-ar putea să avem nevoie de el - eu 
şi Murdina. lar apoi, când a fost silită să-l ucidă pe Brown 
ăla... 

Jamie a ridicat capul brusc şi amândoi l-am privit cu ochi 
largi pe Arch. El a tuşit. 

— Creatura aia mizeră se înzdrăvenise îndeajuns ca să 
umble prin coliba noastră când ea era plecată şi aşa a 
descoperit asta - şi a făcut semn din cap spre lingou - în 
sacoşa ei de lucru, unde îl ascunsese. Bineînţeles că nu ştia 
despre ce era vorba, dar şi-a dat seama că nişte 
zdrenţăroşi ca noi nu puteau avea aşa ceva. 

A strâns din nou din buzele subţiri şi mi-am adus aminte 
că fusese administrator-şef pentru Grant, din clanul Grant - 
un om deosebit. Asta, cândva. 

— A început să pună întrebări, iar ea n-a vrut să-i spună 
nimic, bineînţeles. lar apoi, când s-a îndreptat spre casa 


voastră, Murdina s-a temut că va povesti ce văzuse. De 
aceea l-a omorât. 

A spus asta cu calm în glas; la urma urmelor, ce altceva 
putea face ea? Nu era pentru prima oară că mă întrebam 
ce alte lucruri făcuseră soţii Bug - ori fuseseră siliţi să facă 
- după Culloden. 

— In fine, măcar ai ţinut aurul departe de ghearele 
regelui George, a spus Jamie, cu tristeţe în glas. 

Mi-am dat seama că se gândea la bătălia de la podul de 
peste Moore's Creek. Dacă Hugh MacDonald ar fi avut acel 
aur, cu care să cumpere praf de puşcă şi arme, victoria n-ar 
fi fost obţinută atât de uşor. Şi highlanderii n-ar fi fost 
măcelăriți - din nou - când se năpustiseră cu săbiile în 
mâini spre gurile tunurilor. 

— Arch, am spus eu, în momentul în care tăcerea părea 
să devină apăsătoare, ce anume aveai de gând să faci cu 
aurul? 

Auzind întrebarea mea, a clipit şi s-a uitat la lingoul de la 
picioarele lui. 

— La... la început, am vrut doar să aflu dacă era adevărat 
ce auzisem - că Hector Cameron luase partea lui din aur cu 
el, ca să-l folosească pentru sine. Apoi am aflat că murise 
dar, din felul în care trăia soţia lui, mi-a fost clar că îl luase. 
Aşa că m-am întrebat dacă mai rămăsese ceva din el. 

Şi-a dus mâna spre gât, masându-l. 

— Ca să vă spun adevărul, doamnă - în primul rând, am 
vrut să-l iau înapoi de la Jocasta Cameron, numai că, după 
aceea... 

Vocea i s-a stins, dar a clătinat din cap şi a continuat: 

— Sunt om de cuvânt, Seamais mac Brian. Am depus un 
jurământ faţă de căpetenia mea - şi mi l-am respectat, 
până când a murit. Am făcut un jurământ faţă de regele de 
peste ocean - se referea la James Stuart - însă şi el a murit. 
lar apoi am jurat credinţă faţă de regele George al Angliei, 
când am ajuns pe acest pământ. Şi atunci, spuneţi-mi care 
îmi sunt îndatoririle? 

— Mi-ai jurat şi mie credinţă, Archibald mac Donagh, a 
spus Jamie. 

Auzind asta, Arch a zâmbit, într-un mod ironic, dar a 
zâmbit. 


— Şi datorită acelui jurământ mai eşti în viaţă, Seaumais 
mac Brian, a spus el. Te puteam ucide noaptea trecută în 
somn şi să plec pe nesimţite. 

Cu o expresie care spunea că avea mari îndoieli, Jamie a 
strâns din buze, dar a evitat să-l contrazică. ă 

— Te scutesc de acel jurământ, a spus el în gaelică. Imi 
iau mâna de pe viaţa ta. Apoi, arătând cu capul spre lingou, 
a spus: ia-l şi pleacă! 

Fără să clipească, Arch l-a privit un moment. Apoi s-a 
aplecat, a ridicat lingoul şi a plecat. 

— Nu l-ai întrebat unde e aurul, am remarcat eu, 
urmărindu-l pe bătrânul înalt dând roată casei, ducându-se 
să îşi trezească soţia. 

— Crezi că mi-ar fi spus? 

Apoi şi-a îndreptat spatele şi s-a întins. S-a scuturat ca un 
câine şi s-a dus spre uşa şopronului, unde a rămas cu 
braţele rezemate de cadrul uşii şi a privit afară. Ninsoarea 
începea din nou. 

— Văd că nu doar cei din neamul Fraser sunt 
încăpăţânaţi ca pietrele, am spus, apropiindu-mă de el. 
Scoţia trăieşte, ai avut dreptate. 

Asta l-a făcut să râdă. Apoi şi-a petrecut un braţ în jurul 
taliei mele, iar eu mi-am lăsat capul pe umărul lui. 

— Îţi miroase părul a fum, englezoaico, a spus el încet. 

— Totul miroase a fum, i-am răspuns la fel de încet. 

Ruinele carbonizate ale casei erau încă prea calde pentru 
ca zăpada să se poate aşterne pe ele, dar asta nu avea să 
dureze mult. Dacă ninsoarea continua, până a doua zi casa 
nu se va mai vedea, devenind albă ca pietrele şi copacii. Şi 
noi la fel, în cele din urmă. 

M-am gândit la Jocasta şi Duncan, ajunşi în siguranţă în 
Canada, unde fuseseră bine primiţi de rude. Unde vor pleca 
soţii Bug? Se vor întoarce în Scoţia? Preţ de o clipă, am 
dorit să plec şi eu acolo. Departe de durere şi dezolare. 
Acasă. 

Apoi mi-a amintit. 

— „Atâta vreme cât mai rămân în viaţă o sută dintre 
noi...” am citat eu. 

Jamie şi-a înclinat capul spre mine, apoi l-a ridicat şi s-a 
întors să mă privească. 


— Când te duci la căpătâiul unui bolnav, englezoaico, la 
un rănit sau la o naştere, cum e când te scoli din pat, chiar 
dacă eşti moartă de oboseală, şi pleci pe întuneric, singură? 
Cum se face că nu aştepţi şi că nu spui niciodată nu? Cum 
se face că nu renunţi, chiar când ştii că omul n-are nicio 
speranţă? 

— Nu pot. 

Am rămas cu ochii aţintiţi la ruinele casei, la cenuşa ei, 
care se răcea sub privirea mea. Ştiam ce voia să spună, 
adevărul nedorit pe care mă va obliga să îl rostesc - dar 
adevărul se afla între noi, şi trebuia spus. 

— Nu pot... nu pot... admite ideea că... nu poţi câştiga. 

Mi-a prins bărbia în podul palmei şi mi-a ridicat capul, 
astfel că am fost silită să-l privesc direct în ochi. Avea faţa 
chinuită de oboseală, cu riduri adânci la ochi şi gură, însă 
ochii îi erau limpezi, reci şi insondabili ca apa unui izvor 
ascuns. 

— Nici eu nu pot, a spus el. 

— Ştiu. 

— Poţi măcar să-mi promiţi victoria, a spus el, însă în glas 
i s-a strecurat umbra unei întrebări. 

— Da, am spus şi i-am atins faţa. 

Glasul îmi era gâtuit, iar privirea mi s-a înceţoşat. 

— Da, îţi pot promite asta. 

Nu se făcuse aluzie la ceea ce presupunea acea 
promisiune, lucrurile pe care nu le puteam garanta. Nu 
viaţă, nu siguranţă. Nici casă, nici familie; 

nici lege sau moştenire. Doar un singur lucru, sau poate 
două. 

— Victoria, am spus. Şi că voi rămâne cu tine până la 
sfârşit. 

A închis ochii o clipă. Fulgii de zăpadă cădeau necontenit, 
topindu-se când îi atingeau faţa, rămânând lipiţi o clipă, 
albi, pe genele lui. Apoi a deschis ochii şi s-a uitat la mine. 

— E de ajuns, a spus el încet. Nu-ţi cer mai mult. 

A întins braţele şi m-a ridicat, ţinându-mă strâns la piept 
un moment, şi am simţit răsuflarea zăpezii şi a cenuşii. Apoi 
m-a sărutat, mi-a dat drumul şi a inspirat aerul rece în care 
plutea mirosul de fum. Mi-am scuturat puţină cenuşă de pe 
braţ. 


— Ah... bine! Al naibi; de bine! Hm... Ce propui să facem 
în continuare? 

A rămas cu privirea la ruinele carbonizate, a mijit ochii, 
apoi a ridicat din umeri şi i-a lăsat să cadă la loc. 

— Cred că ar trebui să mergem... a spus el încet. 

S-a oprit brusc şi s-a încruntat. 

— Pentru numele Domnului, ce e asta? 

Ceva se mişca pe o latură a casei. Am clipit ca să alung 
fulgii de nea şi m-am ridicat pe vârfuri ca să văd mai bine. 

— O, nu se poate! am spus - dar era adevărat. 

Azvârlind în jur zăpadă, ţărână şi lemn ars, scroafa albă 
şi-a croit drum spre lumină. După ce a ieşit complet din 
vizuina ei, şi-a scuturat spinarea masivă, apoi, cu nările roz 
fremătând de iritare, a pornit hotărâtă spre pădure. Un 
moment mai apoi, a apărut o copie a ei mai mică - şi încă 
una, şi alta... Opt purcei, unii albi, unii pătaţi şi unul negru 
ca tăciunele, au pornit în şir, urmându-şi mama. 

— Scoţia trăieşte, am repetat, chicotind fără să mă pot 
controla. Hm... unde spuneai că mergem? 

— În Scoţia, a răspuns el, ca şi cum ar fi fost cel mai 
evident lucru. Ca să-mi aduc tiparniţa. 

Continua să se uite spre casă, dar ochii lui erau aţintiţi 
altundeva, dincolo de cenuşă, departe de momentul 
prezent. Trezită din somn de ceva, o bufniţă a ţipat profund 
în pădurea îndepărtată. Jamie a rămas tăcut o clipă, apoi s- 
a trezit din reverie şi mi-a zâmbit, în timp ce fulgii de 
zăpadă se topeau pe părul lui. - Şi după aceea, a spus el 
simplu, ne întoarcem să luptăm. M-a luat de mână şi s-a 
întors cu spatele spre casă, către hambarul unde caii ne 
aşteptau răbdători în frig. 


EPILOG 1 
LALLYBROCH 


Fasciculul de lumină al lanternei de buzunar s-a deplasat 
încet peste grinda masivă din lemn de stejar, s-a oprit la o 
gaură dubioasă, apoi a trecut mai departe. Bărbatul îndesat 
avea privirea încruntată, trădând concentrarea, şi îşi ţinea 
buzele strânse precum cineva care se aşteaptă să aibă o 
surpriză neplăcută. 

Brianna stătea alături de el, privind în sus, spre 
locşoarele umbrite ale tavanului de la holul de intrare, cu 
chipul la fel de încruntat şi concentrat. N-ar fi fost capabilă 
să recunoască vreun car sau vreo termită decât dacă o 
grindă i-ar fi căzut în cap, îşi spuse ea, dar i se părea 
politicos să se comporte ca şi cum ar fi acordat atenţie 
examinării. 

În realitate, îşi concentra atenţia pe jumătate la domnul 
corpolent care făcea remarci către însoţitoarea lui, o tânără 
cu o salopetă prea mare pentru ea şi şuviţe roz în păr. 
Cealaltă jumătate era concentrată asupra zgomotelor care 
răzbăteau de la etaj, unde copiii, în teorie, se jucau de-a v- 
aţi  ascunselea printre nenumăratele lăzi cu lucruri 
împrăştiate la întâmplare. Fiona îşi adusese fetele, trei mici 
diavoliţe, apoi, cu şiretenie, le abandonase acolo şi plecase 
să rezolve nu se ştia ce anume, promițând că se va întoarce 
la ora ceaiului. 

Brianna a aruncat o privire la ceasul de la încheietura 
mâinii şi a rămas surprinsă văzându-l. Incă jumătate de oră. 
Dacă puteau evita vărsarea de sânge până când... 

Un țipăt asurzitor venind de la etaj i-a cauzat o grimasă. 
Asistenta, mai puţin pregătită pentru aşa ceva, a scos un 
icnet scurt şi a scăpat blocnotesul din mână. 

— MAMĂ! 

Era Jem în postură de pârâtor. , 

— CE E? a răcnit ea drept răspuns. Am TREABA! 

— Dar, mamă! Mandy m-a lovit! a venit pâra pe un ton 
indignat din capul scării. 

Ridicând ochii, i-a văzut creştetul capului, pentru că 
lumina care venea dinspre fereastră îi făcea părul să 


lucească. 

— Te-a lovit? Păi... 

— Cu un băț 

— Ce fel de...? 

— Dinadins! 

— Ei, nu cred că... 

— Şi... a urmat o pauză înainte de acuzaţia finală - N-A 
SPUS CĂ-I PARE RĂU! 

Constructorul şi asistenta lui renunţaseră să mai caute 
găuri de cari, ca să urmărească acea poveste captivantă, 
iar acum se uitau amândoi la Brianna, aşteptându-se, fără 
nicio îndoială, să audă o judecată ca a regelui Solomon. 

Brianna a închis ochii o clipă. 

— MANDY! a răcnit ea. Spune că-ţi pare rău! 

— Nu vreau! a venit răspunsul de la etaj, rostit cu glas 
ascuţit. 

— Ba da, trebuie! s-a auzit glasul lui Jem, urmat de 
zgomote care sugerau o încăierare. _ 

Cu ochi aprigi, Brianna s-a îndreptat spre scară. In clipa 
când a pus piciorul pe prima treaptă, Jem a scos un urlet 
ascuţit. 

— M-a MUŞCAT! 

— Jeremiah MacKenzie, să nu îndrăzneşti s-o muşti şi tu! 
a strigat ea. Amândoi! încetaţi chiar din clipa asta! 

Cu părul vâlvoi, Jem şi-a vârât capul printre stâlpii de 
susţinere ai  balustradei. Avea nişte dungi albastre, 
strălucitoare pe sub ochi, iar cineva îi aplicase ruj de 
culoare roz, într-o închipuire de gură care se întindea de la 
o ureche la cealaltă. 

— E o răzgâiată foarte arţăgoasă, i-a informat el cu glas 
aprig pe spectatorii de la parter. Aşa a spus bunicul meu! 

Brianna nu şi-a dat seama dacă era cazul să râdă, să 
plângă sau să urle, dar, făcând un semn grăbit cu mâna 
spre constructor şi asistenta lui, a urcat în fugă scara, ca 
să-i despartă. 

Acţiunea a durat mai mult timp decât anticipase, căci a 
descoperit că cele trei fetiţe ale Fionei, remarcabil de 
tăcute în cursul încăierării, erau astfel pentru că - după ce îi 
pictaseră pe Jem, Mandy şi pe ele însele - erau ocupate să 
deseneze de zor feţe pe pereţii băii, folosind noua trusă de 


machiaj a Briannei. 

Un sfert de oră mai târziu, când a revenit, l-a văzut pe 
constructor stând liniştit pe un coş pentru cărbuni întors cu 
fundul în sus, profitând de pauza de ceai, în vreme ce 
asistenta lui se plimba cu gura căscată prin holul de la 
intrare, ţinând în mână o brioşă pe jumătate mâncată. 

— Toţi copiii sunt ai dumneavoastră? a întrebat-o ea pe 
Brianna, ridicând înţelegătoare o sprânceană în care avea 
un piercing. 

— Slavă Domnului, nu! Aici, totul pare în regulă? 

— Puţină umezeală, a spus constructorul, cu un glas în 
care se citea buna dispoziţie. Insă era de aşteptat pentru o 
casă atât de veche. Când a fost construită, ştiţi cumva? 

— În 1721, tontule! a spus asistenta lui, cu dispreţ vizibil. 
Când ai intrat, n-ai văzut că pe pragul de sus, cel de acolo, 
e gravat anul? 

— Nu, şi ce-i cu asta? 

Constructorul a părut interesat, dar nu îndeajuns ca să se 
ridice şi să se convingă. 

— Ar costa o avere să-l refacem, nu? 

A făcut semn din cap spre perete, unde unul dintre 
panourile din stejar prezenta urme de ghete şi săbii, 
întretăiate cu alte zgârieturi, ale căror urme se 
întunecaseră cu trecerea anilor, dar erau încă vizibile. 

— Nu, pe ăsta nu-l reparăm, a spus Brianna, şi a simţit un 
nod în gât. E aşa de la revolta din, 45. Şi aşa va rămâne. 

Îl păstrăm aşa, spusese unchiul ei, ca să ne amintim 
mereu ce sunt englezii. 

— A, deci e ceva istoric. Aveţi dreptate, a spus 
constructorul, dând din cap cu un aer înţelept. Americanii 
nu se sinchisesc prea des de istorie, nu? Vor întotdeauna 
facilităţi moderne, cuptoare electrice şi tot felul de lucruri 
care funcţionează automat. Incălzire centrală! 

— Mă mulţumesc cu toalete care să funcţioneze, l-a 
asigurat ea. Şi cu apă caldă. Şi, că veni vorba, n-aţi vrea să 
aruncaţi o privire la boiler? E într-un şopron din curte şi are 
cel puţin cincizeci de ani vechime. Şi vrem să înlocuim 
duşul din baia de la etaj. 

— Da, desigur. Constructorul şi-a curăţat firimiturile de 
pe pieptul cămăşii, a înşurubat capacul termosului pe care-l 


avea în mâini şi s-a ridicat hotărât în picioare. Hai, Angie, să 
aruncăm o privire! 

Brianna s-a foit bănuitoare la picioarele scării, trăgând cu 
urechea la orice sunet prevestitor de o nouă revoltă, dar 
totul era bine la etaj, aşa că i-a urmat. A auzit zgomote 
produse de cuburi de construit, aruncate în pereţi, dar 
niciun strigăt de protest. S-a întors pentru a-i urma pe cei 
doi şi l-a văzut pe constructor, care se oprise să se uite la 
pragul de sus. 

— Revolta din, 45? V-aţi gândit vreodată cum ar fi acum? 
spuse el. Dacă prinţul Charlie ar fi câştigat, adică? 

— În visele tale, Stan! Efeminatu' ăla n-ar fi avut nicio 
şansă. 

— Ba nu, nu, sigur ar fi reuşit, dacă n-ar fi fost jigodiile 
alea din neamul Campbell. Trădători, înţelegeţi? Până la 
ultimul. Sigur a fost şi vreo femeie, a adăugat el râzând - 
aşa că Brianna a înţeles că numele asistentei lui era 
probabil Campbell. 

În timp ce discuţia dintre ei devenea tot mai aprinsă, au 
mers spre şopron, însă Brianna s-a oprit, pentru că nu voia 
să meargă decât după ce-şi recăpăta stăpânirea de sine. 

Vai, Dumnezeule, s-a rugat ea cu patimă, Vai Doamne - 
fie ca ei să fie în siguranță. Te implor, fă-i să fie în 
siguranță! Nu avea nicio importanţă cât de ridicol era să te 
rogi pentru siguranţa unor oameni care erau - care trebuiau 
să fie - morţi de mai bine de două sute de ani. Era singurul 
lucru pe care-l putea face şi făcea asta de câteva ori pe zi, 
când se gândea la ei. Mai mult de câteva ori, acum că 
ajunseseră la Lallybroch. 

Şi-a reprimat lacrimile şi a văzut Mini Cooper-ul lui Roger 
coborând pe aleea şerpuită. Bancheta din spate era plină 
de cutii; în cele din urmă reuşise să curețe ultimele 
rămăşiţe din garajul reverendului, luând lucrurile care 
puteau avea valoare pentru cineva - o proporţie 
dezamăgitor de mare din întreg. 

— Ai venit la ţanc, a spus ea, oarecum nesigură, când 
Roger a apărut pe alee zâmbind, cu o cutie mare sub braţ. 

Încă nu se putea obişnui cu părul lui tuns scurt. 

— Încă zece minute dacă mai întârziai şi eram în stare să 
omor pe cineva. Probabil că începeam cu Fiona. 


— Chiar aşa? 

Roger s-a aplecat şi a sărutat-o cu un entuziasm aparte, 
sugerând că probabil nu auzise vorbele ei. 

— Am ceva... 

— Am văzut şi eu. Ce anume...? 

— Al naibii să fiu dacă ştiu. 

Roger a depus pe masa din sufragerie o casetă mare, 
făcută din lemn de artar, înnegrită de ani, funingine şi 
folosinţă, însă evidențiind lucrătura iscusită, pentru ochiul 
ei priceput. Era frumos lucrată, cu îmbinările bine realizate 
şi cu un capac glisant care acum era înţepenit, deoarece, la 
un moment dat, fusese blocat cu un strat gros ce părea a fi 
ceară de albine, topită, care se înnegrise cu vremea. 

Cel mai şocant lucru, însă, era capacul. Pe el, cu litere 
făcute cu ceva înroşit în foc, era scris un nume: Jeremiah 
Alexander lan Fraser MacKenzie. 

Văzându-le, Brianna a simţit un nod în stomac. A aruncat 
o privire spre Roger, care era încordat şi îşi reprima trăirile. 
Insă ea le-a simţit. 

— Poftim? a spus ea în şoaptă. Cine e? 

Roger a scuturat din cap, apoi a scos dintr-un buzunar un 
plic murdar. 

— Asta era lipită pe o parte a cutiei. E scrisul 
reverendului, una dintre puţinele notații pe care le făcea 
câteodată pentru a explica un lucru, pentru orice 
eventualitate. Dar n-aş putea spune că asta este o 
explicaţie. 

Biletul era scurt. Se spunea doar că acea cutie provenea 
de la o casă de depuneri dispărută, din Edinburgh. În cutie 
se aflau instrucţiuni care nu trebuiau să fie deschise decât 
de persoana al cărei nume era scris pe capac. Instrucţiunile 
originale dispăruseră, însă fuseseră transmise verbal de 
către persoana de la care se primise cutia. 

— Şi cine a fost acea persoană? a întrebat Brianna. 

— N-am idee. Ai un cuţit? 

— Dacă am un cuţit? a murmurat ea, băgând mâna într- 
un buzunar al blugilor. Se-ntâmplă să nu am un cuţit la 
mine? 

— Era o întrebare retorică, a spus Roger, sărutându-i 
mâna şi luând briceagul multifuncțional pe care i-l 


întinsese. 

Ceara de albine a crăpat şi s-a desfăcut cu uşurinţă; însă 
capacul cutiei nu a vrut să cedeze uşor, după atâţia ani de 
nefolosire. A fost nevoie de amândoi - unul ţinând cutia, iar 
celălalt împingând şi trăgând de capac - însă, în cele din 
urmă, acesta s-a desfăcut cu un scârţâit slab. 

Dinăuntru a ieşit plutind un parfum; ceva care era greu 
de distins, dar provenea din plante. 

— Mama, a spus Brianna în mod involuntar. 

Şocat, Roger a aruncat o privire spre Brianna, însă ea i-a 
făcut semn să continue. El a băgat o mână în cutie şi a scos 
ceea ce se afla înăuntru: un teanc de scrisori, împăturite şi 
sigilate cu ceară, două cărţi şi un mic şarpe făcut din lemn 
de cireş, foarte lustruit datorită mânuirii lui frecvente. 

Brianna a emis un sunet slab, fără înţeles, şi a ridicat 
scrisoarea aflată pe vârful teancului, strângând-o la piept 
atât de tare, încât hârtia a foşnit, iar sigiliul din ceară s-a 
sfărâmat şi s-a risipit. O hârtie groasă şi moale, ale cărei 
fibre evidenţiau pete slabe lăsate de ceea ce fuseseră 
cândva flori. 

Lacrimile au început să-i curgă pe faţă, iar Roger i-a spus 
ceva, însă ea nu l-a auzit. Copiii făceau hărmălaie la etaj, 
constructorii încă se contraziceau afară, iar singurele lucruri 
din lume pe care ea le vedea erau cuvintele pe jumătate 
şterse de pe pagina aceea, scrise de o mână tremurătoare. 


31 decembrie 1776 

Scumpa mea fiică, 

După cum vei afla dacă primeşti această scrisoare, 
suntem în viață şi... 


EPILOG2 
DIAVOLUL SE AFLĂ ÎN AMĂNUNTE 


— Ce avem aici? a spus Amos Crupp, privind cu ochi 
mijiţi pagina aflată în platoul presei de tipar, citind totul de- 
a-ndoaselea, cu uşurinţa celui care avea o experienţă 
îndelungată în domeniu. „Cu regret anunţăm ştirea primită 
în legătură cu decesul prin foc al...” De unde a venit ştirea 
asta? 

— Un bilet de la un abonat, a spus Sampson, noul lui 
tipograf, ridicând din umeri în timp ce ungea placa cu 
cerneală tipografică. M-am gândit că se potrivea acolo 
pentru a completa pagina; declarația generalului 
Washington către trupe era prea scurtă. 

— Hmm, aşa cred. Oricum, e o ştire veche, a spus Crupp, 
uitându-se la dată. lanuarie? 

— A, nu, a recunoscut subordonatul lui, apăsând pe 
levierul care cobora pagina pe placa cu litere date cu 
cerneală. 

Presa s-a ridicat din nou, arătând literele umede şi negre 
pe hârtie, şi omul a prins pagina cu degete agile, atârnând- 
o ca să se usuce. 

— Asta a fost în decembrie, potrivit anunţului. Dar eu 
făcusem pagina cu font Baskerville cicero având data în 
faţă, şi cineva... s-a uitat acuzator la câinele care dormita 
pe vatră - se pare că s-au aşezat greşit literele. Şi atunci 
am crezut că ianuarie era destul de aproape ca dată, nu? 

— Bineînţeles, a spus Amos, pierzându-şi interesul faţă 
de problemă, în timp ce a examinat ultimele paragrafe ale 
cuvântării lui Washington. Oricum, n-are importanţă. La 
urma urmelor, au murit toţi, nu-i aşa? 


